
Ang pinahinang mundo ay nagkagulo sa mga pundasyon nito ng lumitaw ang 
Kristiyanismo. Ang mga pambansang relihiyon na nagpasaya sa mga magulang, ay hindi 
na kayang patunayan na sapat ito para sa kanilang mga anak. Ang mga bagong 
henerasyon ay hindi na kayang hindi tumanggi sa mga nilalaman ng mga sinaunang 
sistema. Ang mga diyos ng bawat bansa, kapag dinala sa Roma, nawalan ng kanilang 
mga orakulo, dahil ang mga bansa mismo ay nawalan ng kalayaan. Dinala ng harap 
harapan sa Kapitolyo, nawasak nila ang bawat isa, at nawala ang kanilang pagka 
makadiyos. Malaking kawalan ang nangyari sa relihiyon ng mundo. Isang uri ng deismo, 
mahihirap na magkakapareho ng espiritu at ng buhay, na lumulutang para sa isang oras 
na higit sa kailaliman kung saan ang mga masigasig na pamahiin ng antigong panahon ay 
napuspos. Ngunit, tulad ng lahat ng mga negatibong kredo, walang kapangyarihan itong 
muling itinayo. Nawala ang pambansang kalugod-lugod sa pagbagsak ng pambansang 
mga diyos. Ang iba't ibang mga kaharian ay natunaw sa isa't isa. Sa Europa, Asya, at 
Africa, mayroon lamang isang malawak na imperyo, at ang sangkatauhan ay nagsimulang 
madama ang pagiging unibersidad at pagkakaisa. 

Paunang Salita 


Ang Bagong Tipan ng Pandaigdigang Paglalathala ay nag dudugtong sa mga 
mambabasa na may banal na plano na magbuklod sa langit at lupa at nagpapatibay sa 
panghabang-buhay na batas ng pag ibig. Ang sagisag ng Arko ng tipan ay 
kumakatawan sa pagpapalagayang-loob sa pagitan ni Panginoong Hesukristo at ng 
kanyang mga tao at ang sentralidad ng Batas ng Diyos. Sa nakasulat, “Kundi ito ang 
tipan na aking ipakikipagtipan sa sangbahayan ni Israel pagkatapos ng mga araw na 
yaon, sabi ng Panginoon, Aking itatala ang aking kautusan sa kanilang kalooban, at 
aking isusulat sa kanilang puso, at ako'y magiging kanilang Diyos, at sila'y magiging 
aking bayan." (Jeremias 31:31-33: Hebreo 8:8-10). Sa katunayan, ang bagong tipan ay 
nagpapatotoo sa isang katubusan, na nanganak ng walang humpay na pagaaway at 
tinatakan ng dugo. 


Sa hindi mabilang ng mga siglo, marami ang natiis ang mga nakakaligalig na 
pagdurusa at hindi maintindihan na pang-aapi, na kinakalkula upang mabura ang 
katotohanan. Lalo na sa Madilim na panahon, ang liwanag ay sobrang naging 
nakakapaso at kinubli ng tradisyon ng mga tao ang sikat na kamangmangan, dahil ang 
mga naninirahan sa mundo ay kinamuhian ang karunungan at ginulo ang tipan. Ang 
pagkawasak ng pagka kasundo dahil sa paglaganap ng kasamaan ay siyang pumukaw 
sa hindi mapigilang paglaganap ng pagkabulok at kasamaan, kaya maraming buhay 
ang isinakripisyo na hindi nabigyan ng katarungan, pagtanggi na sumuko para sa 
kalayaan ng konsensiya. Gayunpaman, ang nawalang karunungan ay muling binuhay, 
partikular sa panahon ng Repormasyon. 


Ang panahon ng Repormasyon noong ika 16 na siglo ang siyang nagpakita ng 
katotohanan, pangunahing pagbabago at naging bunga ng kaguluhan, na sumalamin sa 
Kontra Reposmasyon. Gayunpaman, sa kabuuan nito, may isang nakadiskubre na hindi 
maipagkakaila na importansya ng natatanging rebolusyon sa pananaw ng mga 
Repormador at ibang matatapang na tagabunsod. Sa kanilang paliwanag, ang isa ay 
kayang intindihin ang mapaminsalang digmaan, sa kadahilanan na pinagbabatayan sa 
hindi pang karaniwang labanan at pakikialam. 


Ang aming salawikain: “Mga Libro ng Repormasyon, Nagbago ang Isip.” ay 
pinasisigla ang natatanging kategorya ng literatura, binubuo sa isang kritikal na 
panahon at ang ng epekto nito. Sumasalamin din ito sa pagpipilit ng personal na 
repormasyon, muling pagsilang at pagbabagong-anyo. At ang Gutenberg na 
naghihikayat sa paglilimbag, na kaisa ng ahensya ng pagsasalin, ay ipinakalat ang mga 
alituntunin ng binagong pananampalataya, ang iba ay limang daan na ang nakararaan, 
ang mga makabagong tagahikayat at nasa linya na midya ay nakikipag-komunikasyon 
sa bawat wika ng katotohanan sa mga huling oras na ito. 

Kabanata 1--“Sumasaatin ang Diyos” 


“Ang kaniyang pangalan ay tatawaging Emmanuel, ... sumasaatin ang Diyos.” “Ang 
liwanag ng pagkakilala sa kaluwalhatian ng Diyos” ay nakikita “sa mukha ni Jesukristo.” 
Noon pa mang mga panahong walang-pasimula ay kasama-sama na ng Ama ang 
Panginoong Jesukristo, Siya ang “larawan ng Diyos,” ang larawan ng Kaniyang kadakilaan 
at kamahalan, “ang kinang ng Kaniyang kaluwalhatian,” Kaya Siya naparito sa ating 
sanlibutan ay upang ihayag ang kaluwalhatiang ito. Sa sanlibutang ito na pinadilim ng 
kasalanan ay naparito Siya upang ihayag ang liwanag ng pag-ibig ng Diyos---upang maging 
“sumasaatin ang Diyos.” Kaya nga ang hula tungkol sa Kanya, “Ang Kaniyang pangalan ay 
tatawaging Emmanuel.” 


Sa pamamagitan ng pagparito ni Jesus upang makipamayan sa atin, ay inihayag Niya ang 
Diyos sa mga tao at sa mga anghel. Siya ang Verbo o Salita ng Diyos---alalaong baga'y 
iparirinig Niya ang kaisipan ng Diyos. Sa Kaniyang panalangin para sa Kaniyang mga 
alagad ay sinabi Niya, “Ipinahayag Ko sa kanila ang Iyong pangalan,”--mahabagin at 
mapagbiyaya, mapagpahinuhod, at sagana sa kabutihan at katotohanan,”---“upang ang pag- 
ibig na Iyong iniibig sa Akin ay mapasakanila, at Ako”y sa kanila.” Nguni't ang paghahayag 
na ito ay hindi lamang para sa mga anak Niyang tagalupa. Ang ating maliit na sanlibutan ay 
siyang aklat-aralan ng buong santinakpan. Ang kahanga-hangang layunin ng biyaya ng 
Diyos, ang hiwaga ng Kaniyang tumutubos na pag-ibig, ay siyang paksang “minimithing 
tunghan ng mga anghel,” at siya nilang pag-aaralan sa buong panahong walangkatapusan. 
Ang krus ni Kristo ay siyang magiging agham at awit ng mga tinubos at di-nagkasalang mga 
kinapal. Saka makikita na ang kaluwalhatiang lumiliwanag sa mukha ni Jesus ay siyang 
kaluwalhatian ng nagpapakasakit na pag-ibig. Sa liwanag na nagbubuhat sa Kalbaryo ay 
makikita na ang batas ng di-makasariling pag-ibig ay siyang batas ng buhay para sa lupa at 
sa langit, na ang pag-ibig na “hindi hinahanap ang kaniyang sarili” ay bumubukal sa puso 
ng Diyos, at sa Isang maamo at mapagpakumbabang-loob ay nahahayag ang likas Niyaong 
tumatahan sa liwanag na di-malalapitan ng sinumang tao. 


Noong pasimula, ang Diyos ay nahayag sa lahat ng mga gawang nilalang. Si Kristo ang 
naglatag ng mga langit, at naglagay ng mga patibayan ng lupa. Kamay Niya ang nagbitin ng 
mga sanlibutan sa kalawakan ng himppawid, at humugis sa mga bulaklak sa parang. “Lakas 
Niya ang naglagay na matibay sa mga bundok.” “Ang dagat ay Kaniya, at Kaniyang 
ginawa.” Mga Awit 65:6: 95:5. Siya ang pabalita ng pag-ibig ng Ama. 


Ngayo'y nadungisan na ng kasalanan ang napakasakdal na gawa ng Diyos, gayon pa 
ma'y nananatili pa rin ang pagkakatitik. Hanggang ngayon pa man ay ipinahahayag pa rin 
ng lahat na mga bagay na nilalang ang kaluwalhatian ng Kaniyang kamahalan. Liban sa 
makasariling puso ng tao, ay wala ni isa mang bagay na nabubuhay sa sarili. Walang ibong 
sumasalimbay sa himpapawid, walang hayop na gumagalaw sa lupa, na hindi naglilingkod 
sa ibang may buhay. Wala isa mang dahon sa gubat, o isa mang uhay ng damo, na hindi 

may kaniyang pinaglilingkuran. Bawa't kahoy at damo at dahon ay nagbubuhos ng 
elemento ng buhay na kung wala ito ay walang mabubuhay na tao o hayop, at ang tao at 
hayop naman, ay kapuwa tumutulong sa ikabubuhay ng kahoy at damo at dahon. Ang mga 
bulakbulak ay nagsasabog ng bango at nagkakadkad ng ganda upang paligayahin ang 
sanlibutan. Ang araw ay nagsasabog ng kaniyang liwanag upang pasayahin ang libong mga 
sanlibutan. Ang malalawak na karagatan, na siyang pinagbubuhatan ng lahat ng ating mga 
bukal, ay tumatanggap din ng lahat ng agos na galing sa lahat ng lupain, at ito ay 
tinatanggap niya upang ibigay din. Ang mga ulap na pumapaitaas ay bumabagsak sa anyong 
ulan upang diligin ang lupa, at nang ito naman ay sibulan ng halaman at magbunga. 


Ang mga anghel ng kaluwalhatian ay lumiligaya sa gawaing pagbibigay---pagbibigay ng 
pag-ibig at walangpagod na pagbabantay sa mga taong liko at makasalanan. Sinusuyo nila 
ang mga puso ng mga tao, dinadala nila sa madilim na lupang ito ang liwanag na buhat sa 
mga bulwagan ng kalangitan, sa pamamagitan ng magiliw at matiyagang paglilingkod ay 
inuudyukan nila ang diwa ng tao, upang ang waglit ay maibalik sa pakikisama kay Kristo, 
pakikisamang higit na mahigpit kaysa nalalaman nila. 


Nguni't ang mga iyan ay mga mababang halimbawa, sa kay Jesus ay nakikita natin ang 
Diyos. Kung tumitingin tayo kay Jesus ay nakikita nating ang pagbibigay ay 
ikinaluluwalhati ng Diyos. “Wala Akong ginagawa sa Aking sarili,” wika ni Kristo, “sinugo 
Ako ng Amang buhay, at Ako'y nabubuhay dahil sa Ama.” “Hindi Ko hinahanap ang Aking 
sariling kaluwalhatian,” kundi ang ikaluluwalhati Niyaong nagsugo sa Akin. Juan 8:28, 6: 
57: 8:50, 7:18. Sa ganitong pangungusap ay inihahayag ang dakilang simulaing siyang batas 
ng buhay sa buong sansinukob. Lahat ay tinatanggap ni Kristo sa Diyos, nguni't tinatanggap 
Niya upang ibigay. Gayon sa mga korte sa langit, sa Kaniyang paglilingkod sa lahat ng mga 
kinapal: sa pamamagitan ng sinisintang Anak, ang buhay na nagbubuhat sa Ama ay 
dumadaloy palabas patungo sa lahat, sa pamamagitan ng Anak ito'y bumabalik, sa masaya't 
may pagpupuring paglilingkod, isang agos ng pag-ibig, na patungo sa dakilang Bukal ng 
lahat. Kaya sa pamamagitan ni Kristo ay nahuhusto ang ikot ng kaawaan, na siyang batas ng 
buhay, na kumakatawan sa likas ng dakilang Tagapagbigay. 


Sa langit na rin ay nasira ang batas na ito. Ang kasalanan ay nagbuhat sa 
pagkamakasarili. Si Lucifer, na kerubing tumatakip, ay naghangad na maging una sa langit. 
Kaniyang sinikap na pagpunuan ang mga tagalangit, na maihiwalay sila sa Lumalang sa 
kanila, at siya ang igalang at sambahin. Upang magawa niya ito ay pinasama niya ang 
Diyos, at pinagbintangang nagpapalalo. Sinikap niyang ang sarili niyang masasamang likas 
ay siya niyang maibintang sa mapagmahal na Maykapal. Sa ganito'y nadaya niya ang mga 
anghel. Sa ganito rin nadaya niya ang mga tao. Naakay niya silang mag-alinlangan sa salita 
ng Diyos, at di-pagtiwalaan ang Kaniyang kagandahang-loob. At dahil sa ang Diyos ay 
Diyos ng katarungan at ng kakila-kilabot na kamaharlikaan, ay inuudyukan sila ni Satanas 
na Siya'y ituring na mabagsik at di-nagpapatawad. Sa ganito niya nahila ang mga tao na 

sumama sa kaniya sa paghihimagsik laban sa Diyos, at sa gayo'y lumapag sa sanlibutan ang 
dilim ng sumpa. 


Dumilim ang lupa dahil sa di-pagkakilala sa Diyos. Upang mapagliwanag ang makakapal 
na ulap ng kadiliman, at upang maibalik sa Diyos ang sanlibutan, ay kailangang sirain ang 
mapanlinlang na kapangyarihan ni Satanas. Ito'y hindi madadaan sa dahas. Ang paggamit 
ng dahas ay laban sa mga simulain ng pamahalaan ng Diyos, ang hinihingi lamang Niya ay 
ang paglilingkod na dahil sa pag-ibig at pagmamahal, at ang pag-ibig ay hindi mauutusan, 
hindi ito nakukuha sa dahas o sa lakas. Pagig lamang ang nakapupukaw sa kapwa pag-ibig. 
Para makilalang Diyos ay kailangang ibigin Siya, ang Kaniyang likas at katutubo ay dapat 
makitang naiiba sa likas ni Satanas. Iisa lamang sa buong santinakpan ang makagagawa 
nito. Siya lamang na nakatarok ng taas at lalim ng pag-ibig ng Diyos ang makapaghahayag 
nito. Sa madilim na gabi ng sanlibutan ay dapat sumilang ang Araw ng Katuwiran, na “may 
kagalingan sa Kaniyang mga pakpak.” Malakias 4:2. 


Ang panukalang pagtubos sa atin ay hindi isang paraang inisip ng Diyos nang mangyari 
na ang pagkakasala ni Adan. Ito”y isang paghahayag ng “hiwagang natago sa katahimikan 
sa buong panahong walang-hanggan.” Roma 16:25, R.V. Ito ay paglalantad ng mga 
simulaing buhat nang mga panahong walang-hanggan ay siya nang kinasaligan ng luklukan 
ng Diyos. Buhat pa nang una, ay alam na ng Diyos at ni Kristo ang gagawing pagtataksil ni 
Satanas, at ang pagkahulog ng tao dahil sa mapanlinlang na kapangyarihan ng taksil. Hindi 
itinalaga ng Diyos na lumitaw ang kasalanan, nguni't nakita Niyang ito'y lilitaw, kaya't 
gumawa Siya ng panukala upang sagupain ang sakuna. Gayon na lamang kalaki ang 
Kaniyang pag-ibig sa sanlibutan, na anupa't nakipagtipan Siyang ibibigay Niya ang 
Kaniyang bugtong na Anak, “upang ang sinumang sa Kaniya'y sumampalataya ay huwag 
mapahamak, kundi magkaroon ng buhay na walang-hanggan.” Juan 3:16. 


Sinabi ni Lucifer, “Itataas ko ang aking luklukan sa itaas ng mga bituin ng Diyos, ... 
Ako'y magiging gaya ng Kataas-taasan.” Isaias 14:13, 14. Datapwa't si Kristo naman, 
“bagama't nasa anyong Diyos, ay hindi Niya inaring isang bagay na dapat panangnan ang 
pagkakapantay Niya sa Diyos, kundi bagkus hinubad Niya ito, at nag-anyong alipin, na 
nakitulad sa mga tao.” Filipos 2:6, 7 R.V. 


Ito ay isang kusang paghahain. Maaaring huwag umalis si Jesus sa piling ng Ama. 
Maaari Niyang papanatilihin o taglay-taglayin ang kaluwalhatian ng langit, at ang pagsamba 
sa Kaniya ng mga anghel. Nguni't pinili Niyang ibalik ang setro sa kamay ng Ama, at 
manaog sa trono ng santinakpan, upang maihatid Niya ang liwanag sa nadirimlan, at ang 
buhay sa napapahamak. 


Noong magdadalawang libong taon na ngayon ang nakararaan, isang tinig na may 
mahiwagang kahulugan ang narinig sa langit mula sa luklukan ng Diyos, na nagsasabi, 
“Narito, Ako'y dumarating.” “Hain at handog ay hindi mo ibig nguni't isang katawan ang sa 


Akin ay inihanda Mo. ... Narito, Ako'y pumarito (sa balumbon ng aklat ay nasusulat tungkol 

sa Akin,) upang gawin oh, Diyos ang iyang kalooban.” Hebreo 10:5-7. Sa mga pangungusap 
na ito ay ipinahahayag ang pagkatupad ng panukalang inilihim ng mga panahong walang- 
hanggan. Dadalawin na ni Kristo ang ating sanlibutan at magkakatawang-tao. Ang wika 
Niya, “Isang katawan ang sa Akin ay inihanda Mo.” Kung Siya'y napakitang ang taglay 
Niyang kaluwalhatian ay yaong tinaglay Niya noong kasama-sama Niya ang Ama bago 
nilalang ang sanlibutan, ay hindinghindi natin makakaya ang liwanag ng Kaniyang 
pakikiharap. Kaya upang Siya'y ating matitigan at gayon pa ma'y huwag tayong mamatay, 
ay ikinubli Niya ang Kaniyang kaluwalhatian. Ang Kaniyang pagka-Diyos ay tinakpan ng 
pagka-tao---ang di-nakikitang kaluwalhatian ay ipinaloob sa nakikitang anyo ng tao. 


Ang dakilang panukalang ito ay ipinakita sa mga sagisag at mga talinhaga. Ang Diyos ay 
inihayag ng mababang punungkahoy na nagliliyab nguni't di-nasusunog, na doo'y napakita 
si Kristo kay Moises. Ang sagisag na pinili upang kumatawan sa Diyos ay ang abang 
punungkahoy, na sa tingin ay walang mga pang-akit. Dito'y nakaluklok ang Walang- 
Hanggan. Ikinubli ng maawaing Diyos ang Kaniyang kaluwalhatian sa isang lalong 
abang sagisag, upang matingnan ni Moises at gayon pa man siya'y mabuhay. Gayundin 
naman sa haliging ulap kung araw at sa haliging apoy kung gabi, ay nakipag-usap ang Diyos 
sa Israel, na ipinahahayag sa tao ang Kaniyang kalooban, at ibinibigay sa kanila ang 
Kaniyang biyaya. Pinigil ang kaluwalhatian ng Diyos at tinakpan ang Kaniyang 
kamaharlikaan, upang makatingin ang mahinang paningin ng tao. Kaya nga paririto si Kristo 
sa “katawan ng ating pagkamababa” (Filipos 3:21, R.V.), “sa katawang-tao.” Sa mata ng 
sanlibutan ay wala Siyang kagandahang mananasa nila sa Kaniya, gayunma'y Siya ang 
Diyos na nagkatawang-tao, ang ilaw ng langit at lupa. Ang Kaniyang kaluwalhatian ay 
nilambungan, ang Kani yang kadakilaan at kamahalan ay ikinubli, upang maka lapit Siya sa 
malulungkutin at natutuksong mga tao. 


Inutusan ng Diyos ang Israel sa pamamagitan ni Moises, “At kanilang igawa Ako ng 
isang santuwaryo, upang ako'y makatahan sa gitna nila” (Exodo 25:8), at Siya'y tumahan sa 
santuwaryo sa gitna ng Kaniyang bayan. Sa buong paglalakbay nila sa ilang, ay hindi sila 
hiniwalayan ng tanda ng Kaniyang pakikisama. Gayundin naman itinindig ni Kristo ang 
Kaniyang tabernakulo sa gitna ng kalipunan ng mga tao. Itinayo Niya ang Kaniyang tolda sa 
tabi ng mga tolda ng mga tao, upang Siya'y makipamayan sa gitna natin, at mapamihasa 
Niya tayo sa Kaniyang banal na likas at pamumuhay. “Ang Verbo ay nagkatawang-tao, at 
tumahan sa gitna natin (at nakita namin ang Kaniyang kaluwalhatian, kaluwalhatiang gaya 
ng sa bugtong na Anak ng Diyos), puspos ng biyaya at katotohanan.” Juan 1:14, R.V. 


Palibhasa'y naparito si Jesus upang makipamayan sa atin, batid nating bihasa ang Diyos 
sa ating mga kahirapan, at nakikiramay Siya sa ating mga kadalamhatian. Bawa't anak ni 
Adan ay makaaalam na ang Maykapal ay kaibigan ng mga makasalanan. Sapagka't sa 
bawa't aralin ng biyaya, sa bawa't pangako ng kaligayahan, sa bawa't gawa ng pag-ibig, at 
sa bawa't pang-akit na nahayag sa buhay ng Tagapagligtas sa lupa, ay nakikita nating 
“Sumasaatin ang Diyos.” 

Ang kautusan ng Diyos ay ipinakikilala ni Satanas na isang kautusan ng pananakim o 
pagkamakasarili. Sinasabi niyang hinding-hindi natin masusunod ang mga utos na ito. Ang 
pagkahulog sa kasalanan ng ating unang mga magulang, lakip ang lahat ng ibinungang 
na siyang may kagagawan ng kasalanan, at paghihirap, at kamatayan. Ang pagdarayang ito 
ay siyang ilalantad ni Jesus. Bilang isa sa atin ay Siya ang magpapakita ng halimbawa ng 
pagiging masunurin. Ito ang dahilan kaya ibinihis Niya ang ating pagkatao at dumaan sa 
ating mga karanasan. “Sa lahat ng mga bagay ay nararapat Siyang matulad sa Kaniyang mga 
kapatid.” Hebreo 2:17. Kung tayo'y magbabata ng anumang bagay na hindi binata ni Jesus, 
ipangangalandakan nga ni Satanas na ang kapangyarihan ng Diyos ay hindi makasasapat sa 
atin. Dahil dito'y si .Tesus ay “tinukso sa lahat ng paraang gaya rin naman natin.” Hebreo 
4:15. Tiniis Niya ang lahat ng pagsubok na darating sa atin. At wala Siyang ginamit na 
kapangyarihan para sa Kaniya na hindi naman ibinibigay sa atin nang walang-bayad. Sa 
Kaniyang pagiging-tao, ay sinagupa Niya ang tukso, at nanagumpay naman sa pamamagitan 
ng lakas na ibinigay sa Kaniya ng Diyos. Ang wika Niya, “Aking kinalulugurang sundin ang 
Iyong kalooban, O Diyos Ko: Oo, ang Iyong kautusan ay nasa loob ng Aking puso.” Awit 
40:8. Sa Kaniyang mga paglilibot na gumagawa nang mabuti, at pinagagaling ang lahat ng 
mga pinahihirapan ni Satanas, ay pinalinaw Niya sa mga tao ang likas ng kautusan ng Diyos 
at ang uri ng Kaniyang paglilingkod. Ang Kaniyang kabuhayan ay saksing tayo man ay 
makasusunod din sa kautusan ng Diyos. 


Sa pamamagitan ng Kaniyang pagiging-tao, ay nahahawakan ni Kristo ang sangkatauhan, 
sa pamamagitan naman ng Kaniyang pagiging-Diyos, ay nakahahawak Siya sa luklukan ng 
Diyos. Bilang Anak ng tao, binigyan Niya tayo ng halimbawa ng pagtalima. Si Kristo ang 
nagsalita kay Moises mula sa mababang punung-kahoy sa bundok ng Horeb na nagsasabi, 
“AKO YAONG AKO NGA. 


... Ganito ang sasabihin mo sa mga anak ni Israel, Sinugo ako sa inyo ni AKO NGA.” 
Exodo 3:14. Ito ang pangako ng pagliligtas sa Israel. Kaya't nang Siya'y pumarito na “nasa 
wangis ng mga tao,” ay ipinahayag Niyang Siya'y si AKO NGA. Ang Sanggol sa Belen, 
ang maamo at mapagpakumbabang Tagapagligtas, ay siyang Diyos na “nahayag sa laman.” 
1 Timoteo 3:16. At sinasabi naman Niya sa atin, “AKO ang Mabuting Pastor.” “AKO NGA 
ang buhay na Tinapay.” “AKO NGA ang Daan, ang Katotohanan, at ang Buhay.” “Ang 
buong kapangyarihan sa langit at sa lupa ay nabigay na sa Akin.” Juan 10:11: 6:51, 14:6: 
Mateo 28:18. AKO NGA ang katiyakan ng bawa't pangako. AKO NGA, huwag kang 
matakot. Ang “sumasaatin ang Diyos” ay siyang kasiguruhan ng pagliligtas sa atin sa 
kasalanan, siyang katiyakan ng ating kapangyarihang matalima ang kautusan ng langit. 


Sa pagpapakababa ni Kristo upang magkatawang-tao, ay inihayag Niya ang likas na 
labang-laban sa likas ni Satanas. Nguni't ibayo pa ng mababa ang ginawa Niyang 
pagpapakababa. “Palibhasa'y nasumpungang anyongtao, Siya'y nagpakababa, at 


nagmasunurin hanggang sa kamatayan, oo, sa kamatayan sa krus.” Filipos 2:8. Kung 

maputing lino ng karaniwang saserdote, gayundin naman si Kristo na kinuha ang anyo ng 
alipin, at nag-alay ng handog, na Siya na rin ang saserdote, Siya na rin ang handog. “Siya'y 
nasugatan dahil sa ating mga pagsalansang, Siya'y nabugbog dahil sa ating mga kasamaan: 
ang parusang ukol sa ating ikapapayapa ay nasa Kaniya.” Isaias 53:5. 


Ginawa kay Kristo ang nararapat sanang gawin sa atin upang magawa naman sa atin ang 
nararapat gawin sa Kaniya. Siya'y hinatulan dahil sa ating mga kasalanang hindi naman 
Siya ang may gawa, upang tayo'y ariing-ganap sa pamamagitan ng katwirang hindi naman 
tayo ang may gawa. Nagbata Siya ng kamatayang talagang atin, upang tayo nama'y 
tumanggap ng buhay na talagang Kaniya. “Sa pamamagitan ng Kaniyang mga latay ay 
nagsigaling tayo.” 


Sa pamamagitan ng Kaniyang buhay at ng Kaniyang kamatayan, ang nabawi ni Kristo ay 
mahigit pa kaysa sinira ng kasalanan. Layunin ni Satanas na walang-hanggang 
papaghiwalayin ang Diyos at ang tao, datapwa't kay Kristo ay lalo tayong nailalapit sa 
Diyos kaysa kung tayo'y di-kailanman nagkasala. Sa pagkakapagbihis Niya ng ating 
pagkatao, ay ibinigkis o itinali ng Tagapagligtas ang Kaniyang sarili sa sangkatauhan sa 
pamamagitan ng isang panaling di-kailanman malalagot. Sa buong panahong walang- 
hanggan ay nakakawing Siya sa atin. “Gayon na lamang ang pagsinta ng Diyos sa 
sanlibutan, na ibinigay Niya ang Kaniyang bugtong na Anak.” Juan 3:16. Kaniyang ibinigay 
Siya hindi lamang upang dalhin ang ating mga kasalanan, at upang mamatay na hain para sa 
atin, ibinigay Niya Siya para sa sangkatauhang nagkasala. Ibinigay ng Diyos ang Kaniyang 
bugtong na Anak upang maging isa sa sambahayan ng mga tao at taglayin ang katawang-tao 
sa buong panahon, upang sa ganito'y mapapaniwala tayong hindi mababali ang Kaniyang 
payo ng kapayapaan. Ito ang pangako na tutupdin ng Diyos ang Kaniyang sinalita. “Sa atin 
ay ipinanganak ang isang Bata, sa atin ay ibinigay ang isang Anak na lalaki: at ang 
pamamahala ay maaatang sa Kaniyang balikat.” Kinuha't inilagay ng Diyos ang likas ng tao 
sa persona ng Kaniyang Anak, at ito'y tinaglay hanggang sa kaitaasan ng langit. “Anak ng 
tao” ang kapiling-piling ng Diyos satrono ng sansinukob. “Anak ng tao” ang 
panganganlang “Kahanga-hanga, Tagapayo, Makapangyarihang Diyos, Walang-hanggang 
Ama, Pangulo ng Kapayapaan.” Isaias 9:6. Ang AKO NGA ay siyang Tagapamagitang 
tumatayo sa pagitan ng Diyos at ng tao, na kapwa hinahawakan Niya ng Kaniyang 
magkabilang kamay. Siya na “banal, walang-sala, walang-dungis, hiwalay sa mga 
makasalanan,” ay hindi nahihiyang tayo'y tawaging mga kapatid Niya. Hebreo 7:26, 2:11. 
Kay Kristo ay napagbibigkis ang sambahayan sa langit at ang sambahayan sa lupa. Si 
Kristong naluwalhati ay siya nating kapatid. Ang langit ay idinadambana sa sangkatauhan, 
at ang sangkatauhan ay isinasakandungan ng Di-matingkalang Pagibig. 


Ganito ang sinasabi ng Diyos tungkol sa Kaniyang bayan, “Sila'y magiging gaya ng mga 
hiyas na bato ng isang korona, na itinaas bilang isang watawat sa Kaniyang lupain. 
Sapagka't anong pagkadakila ng Kaniyang kabutihan, at anong pagkadakila ng Kaniyang 

kagandahan!” Zacarias 9:16, 17. Ang pagkakabunyi sa mga tinubos ay magiging isang 
walang-hanggang patotoo sa kahabagan ng Diyos. “Sa mga panahong darating,” ay 
Kaniyang “ihahayag ang dakilang kayamanan ng Kaniyang biyaya sa Kaniyang 
kagandahang loob sa atin sa pamamagitan ni Kristo Jesus.” “Upang ... maipakilala sa mga 
pamunuan at sa mga kapangyarihan sa sangkalangitan ... ang saganang karunungan ng 
Diyos, ayon sa panukalang walang-hanggan na ipinanukala Niya kay Kristo Jesus na 
Panginoon natin.” Efeso 2:7: 3:10, 11, R.V. 


Ang pamahalaan ng Diyos ay nananayong matwid dahil sa ginawang pagtubos ni Kristo. 
Ang Makapangyarihang Diyos ay naipakilalang Diyos ng pag-ibig. Ang mga bintang at 
paratang ni Satanas ay napasinungalingan, at ang likas niya'y nailantad. Hinding-hindi na 
mauulit pa ang paghihimagsik. Ang kasalanan ay hinding-hindi na rin papasok sa 
santinakpan. Sa buong panahong walang-hanggan ay ligtas na ang lahat sa gawang 
pagtalikod sa Diyos. Sa pamamagitan ng mapagmahal na pag-aalay ni Kristo ng Kaniyang 
buhay, ay napapatali sa Maykapal ang mga tumatahan sa lupa at sa langit sa pamamagitan 
ng mga panaling hindi na malalagot kailanman. 


Ang gawain ng pagtubos ay magiging ganap. Sa dakong nanagana ang kasalanan, ay lalo 
namang nanagana ang biyaya ng Diyos. Ang lupang ito na rin, na inaangkin ni Satanas na 
kaniya, ay hindi lamang tutubusin kundi ibubunyi pa. Ang maliit nating sanlibutan, na dahil 
sa sumpa ng kasalanan ay naging isang maitim na batik sa gitna ng marilag na mga nilalang 
ng Diyos, ay itatampok na pararangalan sa ibabaw ng lahat ng mga sanlibutan sa buong 
sansinukob ng Diyos. Dito, na pinagkakatawanang-tao ng Anak ng Diyos, na dito 
nakipamayan at naghirap at namatay ang Hari ng kaluwalhatian---dito, pagka gagawin na 
Niyang bago ang lahat ng mga bagay, ay matatayong kasama ng mga tao ang tabernakulo ng 
Diyos, “at Siya'y tatahang kasama nila, at Sila'y magiging Kaniyang bayan, at ang Diyos 
din ay sasakanila, at magiging Diyos nila.” At sa buong panahong walang-katapusan kapag 
ang mga tinubos ay lumalakad na sa liwanag ng Panginoon, ay pupurihin nila Siya dahil sa 
di-matitingkala Niyang kaloob---si Emmanuel, “sumasaatin ang Diyos.” 

Kabanata 2—Ang Bayang Hinirang 


Mahigit na sanlibong taong hinintay-hintay ng mga Hudyo ang pagdating ng 
Tagapagligtas. Sa pagdating na ito isinalig nila ang maririlag nilang pag-asa. Ang pangalan 
Niya ay sinambit-sambit nila sa mga awit at sa mga hula, sa mga rito sa templo at sa 
pananalanging pansambahayan. Datapwa't nang dumating Siya ay hindi nila Siya nakilala. 
Ang Pinakamamahal ng langit ay itinuring nilang “ugat sa tuyong lupa,” Siya'y “walang 
anyo o kagandahan man,” at wala silang nakita sa Kaniyang anumang kagandahang 
mananasa nila. “Siya”y naparito sa sariling kaniya, at Siya'y hindi tinanggap ng mga sariling 
kaniya.” Isaias 53:2; Juan 1:11. Gayon pa ma'y pinili pa rin ng Diyos ang Israel. Tinawag 
Niya sila upang mapamalagi ang pagkakilala ng tao sa Kaniyang kautusan, at sa mga 
sagisag at mga hulang nakaturo sa Tagapagligtas. Ibig Niyang sila'y maging tulad sa mga 
balon ng kaligtasan sa sanlibutan. Kung ano si Abraham sa kaniyang pakikipamayan, kung 
ano si Jose sa Ehipto, kung ano si Daniel sa mga bahayhari ng Babilonya, magiging gayon 
ang mga Hebreo sa gitna ng mga bansa. Ipakikilala nila ang Diyos sa mga tao. Nang 
tawagin si Abraham ay ganito ang sinabi ng Panginoon, “Pagpapalain kita,... at ikaw ay 
magiging isang pagpapala: ... at sa iyo'y pagpapalain ang lahat ng angkan sa lupa.” Genesis 
12:2, 3. Ang turong ito ay inulit-ulit sa pamamagitan ng mga propeta. Kahit pagkaraang ang 
Israel ay malipol ng digma at mabihag, ay kanila pa rin ang pangakong, “Ang nalabi sa 
Jacob ay magiging parang hamog na mula sa Panginoon sa gitna ng maraming bayan, 
parang ulan sa damo, na hindi naghihintay sa tao, ni naghihintay man sa mga anak ng mga 
tao.” Mikas 5:7. Tungkol naman sa templong nasa Jerusalem, ay nagsalita ang Panginoon 
kay Isaias, “Ang Aking bahay ay tatawaging bahay na dalanginan ng lahat ng mga tao.” 
Isaias 56:7, R.V. 


Nguni't sa mga kadakilaang pansanlibutan inilagay ng mga Israelita ang kanilang mga 
pag-asa. Mula nang sila'y pumasok sa lupain ng Canaan, ay humiwalay na sila sa mga utos 
ng Diyos, at nagsisunod sila sa mga lakad ng mga bansang di-kumikilala sa tunay na Diyos. 
Walang narating ang mga pasabing ibinigay sa kanila ng Diyos sa pamamagitan ng bibig ng 
Kaniyang mga propeta. Hindi rin nakabago sa kanila ang mga pahirap ng panlulupig ng mga 
bansang di-kumikilala sa tunay na Diyos. Bawa't repormasyon o pagbabago ay sinundan ng 
lalong malubhang pagtalikod. 


Kung naging tapat lamang ang Israel, ay nasunod sana ng Diyos ang Kaniyang 
panukalang sila'y mabunyi at maging marangal. Kung sila'y nagsilakad lamang sa mga 
daan ng pagtalima, sana'y ginawa Niya silang “mataas kaysa lahat ng mga bansang 
Kaniyang nilikha, sa ikapupuri, at sa ikababantog, at sa ikararangal.” “Makikita ng lahat ng 
mga bayan sa lupa,” wika ni Moises, “na ikaw ay tinawag sa pangalan ng Panginoon, at 
sila'y matatakot sa iyo.” “Ang mga bansang makakabalita ng mga utos na ito,” ay 
magsisipagsabing, “Tunay na ang dakilang bansang ito ay isang pantas at maalam 
na bayan.” Deuteronomio 26:19, 28:10, 4:6. Subali't dahil sa hindi nila pagtatapat, ay 

kinailangang paratingin sa kanila ang sunud-sunod na kahirapan at kahihiyan upang 
magawa ng Diyos ang panukala Niya sa kanila. 


Sila'y nadalang bihag sa Babilonya, at ikinalat sa buong mga lupain ng mga bansang di- 
kumikilala sa Diyos. Sa kanilang mga pagdadalamhati ay marami ang nanatang magtatapat 
na sila sa tipan ng Diyos. Nang isabit nila ang kanilang mga alpa sa mga puno ng sause, at 
nang tangisan nila ang banal na templong nakahandusay na sira, ang liwanag ng 
katotohanan ay sumilang sa kanila, at ang pagkakilala sa Diyos ay lumaganap sa gitna ng 
mga bansa. Ang mga paghahandog ng mga pagano ay isang pagpapasama sa paraang 
ipinag-utos ng Diyos, at marami sa mga tapat na gumanap ng mga ritong ito ng mga pagano 
ay natuto sa mga Hebreo ng kahulugan ng paghahandog na iniutos ng Diyos, at sa 
pananampalataya”y napag-unawa nila ang tungkol sa ipinangakong Tagapagligtas. 


Marami sa mga tapon ang dumanas ng pag-uusig. Hindi iilan ang kinitlan ng buhay dahil 
sa pagtangging lapastanganin ang Sabbath at ganapin ang mga kapistahang pagano. Nang 
ang mga mananamba sa diyus-diyosan ay magsikilos upang siilin ang katotohanan, ay 
iniharap ng Panginoon nang mukhaan ang Kaniyang mga lingkod sa mga hari at mga 
pangulo, upang ang mga ito at pati ng mga mamamayan nila ay makatanggap ng liwanag. 
Muli at muling napilitan ang mga pinakadakilang hari na itanyag ang kadakilaan ng Diyos 
na sinasamba ng mga bihag na Hebreo. 


Ang pagkabihag na ito sa Babilonya ay naging mabisang gamot sa mga Israelita sa 
kanilang pagsamba sa mga larawang inanyuan. Sa nalolooban ng mga dantaong sumunod, 
patuloy silang dumanas ng panlulupig ng kanilang mga kaaway na pagano, hanggang sa 
natanim nang malalim sa kanilang kalooban na ang kanilang ikagiginhawa ay nasasalig sa 
kanilang pagtalima sa kautusan ng Diyos. Nguni't sa marami ang pagtalima ay hindi udyok 
ng pag-ibig. Kasakiman ang nag-udyok. Ipinakita nilang sila'y naglilingkod sa Diyos upang 
sa gayong paraa'y dumakila ang kanilang bansa. Hindi sila naging ilaw ng sanlibutan, kundi 
ikinubli nila ang kanilang mga sarili sa sanlibutan upang matakasan nila ang tuksong 
pagsamba sa diyus-diyosan. Sa tagubiling ibinigay sa pamamagitan ni Moises, ay naglagda 
ang Diyos Jig mga pagbabawal sa pakikisama sa mga mananamba sa diyusdiyosan, nguni't 
ang turong ito'y binigyan nila ng maling kahulugan. Ito'y binalak na makapigil sana sa 
kanila sa pakikitulad o pakikiayon sa mga kaugalian at mga ginagawa ng mga bansang 
pagano. Subali't ito ay ginamit nila sa ikapagtatayo ng isang pader na naghihiwalay sa Israel 
at sa lahat ng ibang mga bansa. Itinuring ng mga Hudyo ang Jerusalem ay siya nilang 
pinakalangit, at tunay silang sumasama ang loob baka ang Panginoon ay magpakita ng 
kaawaan sa mga Hentil o sa ibang mga bansa. 


Pagkapagpabalik mula sa Babilonya, ay malaking panahon ang ginugol sa pagtuturong 
ukol sa relihiyon. Sa buong lupain ay nagtayo ng mga sinagoga, at doo'y ipinaliwanag ng 
mga saserdote at mga eskriba ang kautusan. At nagtayo rin ng mga paaralang nagturo ng 
mga simulain ng katwiran, kasama ng mga karunungang ukol sa sining at agham. Nguni't 

ang mga sangay na ito ng karunungan ay sumama. sa panahon ng pagkakabihag, ang 
marami sa mga tao'y natuto ng mga aral at mga kaugaliang pagano, at ito'y ipinasok nila sa 
kanilang pagsamba sa diyus-diyosan. 


Dahil sa paghiwalay ng mga Hudyo sa Diyos, ay marami ang nalimutan nila sa aral na 
itinuturo ng mga paghahandog. Ang paghahandog na iyon ay si Kristo na rin ang nagtatag. 
Bawa't bahagi niyon ay sumasagisag sa Kaniya, at iyon ay nalipos ng buhay at 
ng kagandahang espirituwal. Nguni’t ang kabuhayang espirituwal na ito ay siyang nawala sa 
mga Hudyo sa kanilang mga seremonya, at sila'y nagkasiya sa mga patay na anyo ng mga 
paghahandog. Ang pinagtiwalaan nila ay ang mga handog at mga palatuntunan, at hindi 
Siya na siyang itinuturo ng inihahandog. Upang mayroon silang maihalili sa mga nawala sa 
kanila, ay dinagdagan nila ng mga utos at biling sarili nilang gawa, at kung kailan naman 
humihigpit ang mga utos at biling ito, ay lalo namang lumiit o nabawasan ang nakitang pag- 
ibig nila sa Diyos. Ang kanilang kabanalan ay sinusukat nila sa dami ng kanilang mga 
seremonya, samantalang sa kanilang mga puso'y nag-uumapaw ang kayabangan at 
pagpapaimbabaw. 


Ang kautusan ay hinding-hindi masusunod kung isasama ang tala-talaksang maliliit na 
tagubiling ginawa ng mga rabi. Yaong mga naghahangad na maglingkod sa Diyos, at 
nagsikap pa na gumanap ng mga tagubiling ito ng mga rabi, ay nagsigawang may mabigat 
na pasan. Hindi sila pinatahimik ng kasusumbat ng kanilang bagabag na budhi. Sa ganitong 
paraan gumawa si Satanas upang pahinain ang loob ng mga tao, upang pasamain ang 
kanilang pagkakilala sa Diyos, at upang hamakin ang pananampalataya ng Israel. Inasahan 
niyang maitatatag niya't mapatutunayan ang ibinintang niya sa Diyos noong siya'y 
maghimagsik sa langit--na ang mga iniuutos ng Diyos ay wala sa matwid, at hindi 
maaaring talimahin. Ang Israel man, aniya, ay hindi tumalima sa kautusan. 


Bagama't inasam ng mga Hudyo ang pagdating ng Mesiyas, ay wala silang tunay na 
pagkakilala sa Kaniyang layunin. Hindi nila hinanap ang maligtas sa kasalanan, kundi ang 
makawala sa pamamahala ng mga Romano. Hinintay nilang ang Mesiyas na darating ay 
isang mananagumpay, na dudurog sa kapangyarihan ng maniniil, at ibubunyi ang Israel 
bilang kahariang dinadakila sa sanlibutan. Ito ang naghanda ng daan upang itakwil nila ang 
Tagapagligtas. 


Nang panahong isilang ang Kristo ay pinahihirapan ng mga pinunong dayuhan ang 
bansang Hudyo, at ang gulo ay nagbabanta sa magkabi-kabila. Ang mga Hudyo'y tinulutang 
magkaroon ng sariling pamahalaan, nguni't hayag din ang katotohanang sila'y nasa ilalim 
ng pamatok ng Roma, at ayaw nilang mapanghimasukan ang kanilang kapangyarihan. 
Hawak ng Roma ang karapatang maglagay at mag-alis ng dakilang saserdote, at malimit na 
ang tungkuling ito ay nakukuha sa daya, suhol, at pagpatay pa. Kaya sumama nang sumama 
ang katungkulang saserdote. Gayunma'y malaki pa rin ang kapangyarihan ng mga 
saserdote, at ang kapangyarihang ito ay ginamit nila sa makasarili at pagkakasalaping 

layunin. Ang bayan ay walang-awang pinasunod nila sa kanilang mga hinihingi, at 
pinatawan naman ng mga Romano ng mabigat na buwis. Ang ganitong kalagayan ay 
lumikha ng malaganap na kaligaligan. Malimit sumiklab ang gulo. Ang pananakim at 
pandadahas, kawalang-tiwala at kawalang-pag-aasikaso, ay siyang sumakal sa buhay ng 
bansa. 


Pagkapoot sa mga Romano, at pag-ibig sa sariling lahi at relihiyon, ang umakay sa mga 
Hudyo na panghawakang mahigpit ang kanilang paraan ng pagsamba. Sinikap ng mga 
saserdoteng maingatan ang pagkakilala sa kanila na sila'y mga taong banal sa pamamagitan 
ng matapat na pag-aasikaso sa mga seremonya ng relihiyon. Ang bayang namamahay sa 
kadiliman at pagkasiil, at ang mga pinunong uhaw sa kapangyarihan, ay kapwa nanabik sa 
pagdating ng Isang lilipol sa kanilang mga kaaway at magsasauli ng kaharian sa Israel. 
Pinag-aralan nila ang mga hula, nguni't hindi kinasihan ng Espiritu ang kanilang mga pag- 
iisip. Dahil dito'y hindi nila nakita ang mga kasulatang nakaturo sa paghihirap at 
pagpapakababa ni Kristo sa una Niyang pagparito, kundi ang nakita nila ay yaong mga 
hulang ang sinasabi ay ang kaluwalhatian ng Kanyang ikalawang pagdating. Kapalaluan ang 
nagpadilim sa kanilang pg-iisip. Ipinaliwanag nila ang hula ng ayon sa makasarili nilang 
mga hangarin. 

Kabanata 3---“Ang Kapuspusan ng Panahon” 


“Datapuwa't nang dumating ang kapanahunan, ay sinugo ng Diyos ang Kaniyang Anak, 
. upang matubos Niya ang nangasailalim ng kautusan, upang matanggap natin ang 
pagkukupkop sa mga anak.” Galacia 4:4, 5. Ang pagdating ng Tagapagligtas ay pauna nang 
sinabi doon sa Eden. Nang ang pangako”y unang marinig nina Adan at Eba, ay inasahan 
nilang ito'y matutupad agad. Ipinagsaya nila ang pagsilang ng panganay nilang anak, sa 
pag-asang ito na ang magiging Tagapagligtas. Datapwa't nabalam ang pagkatupad ng 
pangako. Namatay at namatay ang mga unang nakarinig nito, ngurii't walang dumating. 
Buhat nang panahon ni Enoc ang pangako ay inulit-ulit ng mga patriarka at mga propeta, na 
pinananatiling buhay ang pag-asa sa Kaniyang pagpapakita, gayon pa ma'y hindi pa rin Siya 
dumating. Inihayag ng hula ni Daniel ang panahon ng pagdating Niya, nguni't hindi lahat ay 
tumpak na nakaunawa ng pabalita nito. Nagsilipas ang mga daan-daang taon, nanahimik ang 
tinig ng mga propeta. Nagmalupit sa Israel ang kamay ng manlulupig, at marami ang gayak 
nang sumigaw ng, “Ang mga kaarawan ay tumatagal, at ang bawa't pangitain ay 
nabubulaanan.” Ezekiel 12:22. 


Nguni't ang mga panukala ng Diyos ay hindi marunong magpauna ni magpahuli man, na 
tulad ng mga bituing tumatalunton sa itinakdang landas nila sa malawak na himpapawid. Sa 
pamamagitan ng mga sagisag na malaking kadiliman at hurnong umuusok, ay inihayag ng 
Diyos kay Abraham ang pagkaalipin ng Israel sa Ehipto, at sinabing ang panahon ng 
kanilang pangingibang-bayan ay magiging apat na raang taon. “Pagkatapos,” ang wika 
Niya, “ay aalis silang may malaking pag-aari.” Genesis 15:14. Bigong nilabanan ng buong 
kapangyarihan ng palalong imperyo ni Paraon ang salitang iyan. Sa “araw ding yaon,” araw 
na itinakda sa pangako ng Diyos, “ay lumabas sa lupain ng Ehipto ang buong hukbo ng 
Panginoon.” Exodo 12:41. Ganyan din pinagpasiyahan sa kapulungan ng langit ang oras ng 
pagdating ni Kristo. Nang ituro na ng malaking orasan ng panahon ang takdang oras na 
yaon, ay isinilang si Jesus sa Bethlehem. 


“Nang dumating na ang kapuspusan ng panahon, ay isinugo ng Diyos ang Kaniyang 
Anak.” Diyos ang namahala sa mga kilusan ng mga bansa, at sa bugso ng damdamdamin at 
impluwensiya ng mga tao, hanggang sa maihanda ang sanlibutan sa pagdating ng 
Manunubos. Nagkaisa ang mga bansa sa ilalim ng isang pamahalaan. Isang wika ang 
malaganap na sinasalita, at sa lahat ng dako ay siyang kinikilalang wikang pampanulatan. 
Nagtipon sa Jerusalem sa mga taunang kapistahan ang mga Hudyong nakapangalat sa lahat 
ng mga lupain. Sa paguwi nila sa mga dakong kanilang pinakipamayanan, ay nailaganap 
nila sa buong sanlibutan ang balita ng pagdating ng Mesiyas. 


Nang panahong ito ay tinatabangan na ang mga tao sa mga kaugalian at relihiyon ng mga 
pagano. Suya na sila sa mga palabas at kuwento. Ang kinauuhawan nila ay isang relihiyong 
makasisiya sa puso. Bagama't tila naglaho na sa mga tao ang liwanag ng katotohanan, ay 
may mga iba pa ring naghihintay ng liwanag, at mga sakbibi ng kagulumihanan at 

kalungkutan. Sabik na sabik silang makakilala sa buhay na Diyos, at makatiyak na 
mayroong buhay sa kabila ng libingan. Dahil sa paglayo ng mga Hudyo sa Diyos, ang 
kanilang pananampalataya ay lumamlam, at ang kanilang pag-asa'y hindi na tumanglaw sa 
kanilang buhay na ukol sa hinaharap. Hindi na nila maintindihan ang mga salita ng mga 
propeta. Sa ganang marami, ang kamatayan ay natutulad sa isang hiwagang 
pinangingilagan, ang kabila ng libingan ay walang-katiyakan at madilim. Hindi lamang 
panambitan ng naulilang mga ina ng Bethlehem, kundi panambitan din naman ng dakilang 
puso ng sangkatauhan, ang tinaglay-taglay ng mga propeta sa buong mga dantaon---ang 
tinig na narinig sa Rama, “pananangis, at kalagim-lagim na iyak, tinatangisan ni Raquel ang 
kaniyang mga anak, at ayaw na siyang maaliw, sapagka't sila'y wala na.” Mateo 2:18. Sa 
“pook at lilim ng kamatayan,” ang mga tao'y nakalugmok na walang umaaliw. Sabik ang 
mga matang hinihintay nila ang pagdating ng Manunubos, na siyang hahawi sa kadiliman, at 
siyang magpapaliwanag sa hiwaga ng hinaharap. 


Bukod sa bansang Hudyo ay may mga taong nagsihula na may darating na isang banal na 
Guro. Ang mga taong ito ay naghahanap ng katotohanan, at sa kanila'y ipinagkaloob ang 
Pagkasi ng Espiritu. Sunod-sunod at isa-isang bumangon ang mga tagapagturong ito, na 
tulad sa mga bituing lumilitaw sa madilim na langit. Ang kanilang mga salita ng hula ay 
nagpunla ng pag-asa sa mga puso ng libu-libong mga taong Hentil. May daan-daang taon 
nang nasasalin sa wikang Griyego ang mga Banal na Kasulatan, na siyang malaganap na 
wikang sinasalita noon sa buong Imperyo ng Roma. Ang rnga Hudyo ay nakapangalat sa 
lahat ng dako, at ang inaasahan nilang pagdating ng Mesiyas ay siya ring inaasahan ng mga 
Hentil. Sa gitna ng mga taong ito na kung tawagin ng mga Hudyo ay mga pagano, ay may 
mga lalaking may higit na mabuting pagkaunawa sa mga hula ng Banal na Kasulatan 
tungkol sa Mesiyas na darating kaysa pagkaunawa ng mga guro sa Israel. May mga ilang 
nagsiasa na ang darating ay isang Mesiyas na magliligtas sa kasalanan. Sinikap ng mga 
pilosopo na pag-aralan ang hiwaga ng pamumuhay ng mga Hudyo. Nguni't ang kayabangan 
ng mga Hudyo ay nakapigil sa paglaganap ng liwanag. Sapagka't ibig nilang manatiling 
nabubukod sa ibang mga bansa, kaya hindi nila nais ituro sa iba ang nalalaman nila tungkol 
sa masagisag na paghahandog. Ang talagang tunay na Tagapagpaaninaw ay kailangang 
dumating. Yaong Isa na pauna nang inilarawan ng lahat ng mga anino o mga sagisag na ito 
ay siyang dapat magpaaninaw ng kahulugan ng mga ito. 


Nagsalita ang Diyos sa sanlibutan sa pamamagitan ng katalagahan, sa pamamagitan ng 
mga anino at mga sagisag, at sa pamamagitan ng bibig ng mga patriarka at mga propeta. 
Ang mga aral ay dapat ibigay sa mga tao sa wika na rin ng mga tao. Ang Sugo ng tipan ay 
dapat magsalita. Ang Kaniyang tinig ay dapat marinig sa loob ng Kaniyang sariling templo. 
Si Kristo'y dapat dumating upang bumigkas ng mga salitang tiyak at malinaw na 
mauunawaan. Siya, na Maylikha ng katotohanan, ay marapat dumating upang ang 
katotohanan ay maibukod Niya sa iba ng kinakatha-katha ng mga tao, na siyang 
nagpapawalang-bisa sa katotohanan. Ang mga simulain ng pamahalaan ng Diyos at ang 

panukala ng pagtubos sa mga tao ay kailangang maipalinaw. Ang mga aralin ng Matandang 
Tipan ay dapat maiturong lubos sa mga tao. 


Sa kalagitnaan ng mga Hudyo ay may mga taong tapat, buhat sa lahi ng mga banal na 
pinagkatiwalaan ng wagas na pagkakilala sa Diyos. Sila'y umaasa pa rin sa pangakong 
pinagtibay sa mga magulang. Kanilang pinalakas ang kanilang pananampalataya sa 
pamamagitan ng laging pagbubulay-bulay ng tiyak na pangakong ibinigay ky Moises na, 
“Ang Panginoong Diyos ay magtitindig sa inyo na isang propeta gaya ko mula sa gitna ng 
inyong mga kapatid, Siya ang inyong pakinggan sa lahat ng mga bagay na sa inyo'y 
sasalitain Niya.” Mga Gawa 3:22. Pamuling binasa nila, kung paanong may Isang papahiran 
ang Panginoon ng langis “upang ipangaral ang mabubuting balita sa mga maamo,” “upang 
magpagaling ng mga bagbag na puso, upang magtanyag ng kalayaan sa mga bihag,” at 
upang magpahayag ng “kalugud-lugod na taon ng Panginoon.” Isaias 61:1, 2. Nabasa nila 
kung paanong Kaniyang “itatatag ang kahatulan sa lupa,” kung paanong ang mga pulo'y 
“maghihintay sa Kaniyang kautusan,” at kung paanong ang mga bansa'y paroroon sa 
Kaniyang liwanag, at ang mga hari sa ningning ng Kaniyang sikat. Isaias 42:4: 60:3. 


Ang mga huling pangungusap ni Jacob nang siya'y mamatay na ay pumuno sa kanila ng 
pag-asa: “Ang setro ay hindi mahihiwalay sa Juda, ni ang tungkod ng pagkapuno sa pagitan 
ng kaniyang mga paa, hanggang sa ang Shiloh ay dumating.” Genesis 49:10. Ang 
humihinang kapangyarihan ng Israel ay nagpatunay na malapit nang dumating ang Mesiyas. 
Ang hula ni Daniel ay naglarawan ng karilagan ng Kaniyang paghahari sa isang kahariang 
hahalili sa lahat ng kaharian ng lupa; at idinugtong pa ng propeta, “At yao'y lalagi 
magpakailanman.” Daniel 2:44. Kung bagama't iilan ang nakatatalos ng uri ng layon ni 
Kristo, naging malaganap naman ang pag-asa na ang darating ay isang makapangyarihang 
Prinsipe na magtatatag ng Kaniyang kaharian sa Israel, at magliligtas sa mga bansa. 


Ang kapuspusan ng panahon ay dumating na. Palibhasa'y lalo at lalong sumasama ang 
sangkatauhan sa buong mga panahon ng pagsalansang, kaya lalo namang kailangang 
dumating na ang Manunubos. Lalong pinalalalim ni Satanas ang bahaging nasa pagitan ng 
langit at lupa. Dahil sa kaniyang pagsisinungaling ay lalo niyang napalalakas ang loob ng 
mga tao na gumawa ng kasalanan. Ito'y ginagawa niya sa layuning maubos na ang pagtitiis 
ng Diyos, at upang mamatay na ang pag-ibig Nito sa mga tao, sa gayo'y maipaubaya na ang 
sanlibutan sa kapangyarihan ni Satanas. 


Pinagsikapan ni Satanas na mailayo ang tao sa pagkakilala sa Diyos, na maialis ang 
kanilang isip sa templo ng Diyos, at upang maitatag ang kaniyang sariling kaharian. Ang 
pagpupunyagi niyang makapangibabaw ay waring halos ganap nang matagumpay. Totoo, 
kung sabagay, na ang Diyos ay may Kaniyang mga tauhan sa bawa't saling-lahi. Sa mga 
pagano man ay may mga tao ring kinakasangkapan si Kristo upang maiangat ang mga tao sa 
ibabaw ng kanilang kasalanan at kasalaulaan. Nguni't ang ganitong mga tao”y hinahamak at 

kinapopootan. Marami sa kanila ang dumanas ng marahas na pagkamatay. Sa ganito'y 
kumapal nang kumapal sa ibabaw ng lupa ang maitim na ulap na iniladlad ni Satanas. 


Noong mga panahong nagdaan ay nailayo na ni Satanas ang mga tao sa Diyos gawa ng 
paganismo, nguni't lalo pa ring malaking kasamaan ang nagawa niya nang masira niya ang 
pananampalataya ng Israel. Nang ang mga bansang pagano ay lumikha ng sari-sarili nilang 
mga haka-haka at tuloy sambahin ang mga katha nilang ito, ay nawala na sa kanila ang 
pagkakilala sa Diyos, at sila'y sumama nang sumama. Ganyan din ang nangyari sa Israel. 
Ang simulaing pinagtitibayan o pinagsasaligan ng relihiyon ng bawa't bansang pagano ay 
ito: kayang iligtas ng tao ang sarili niyang mga gawa, ito na rin ngayon ang naging simulain 
ng relihiyon ng mga Hudyo. Si Satanas ang may tanim ng simulaing ito. Saanman ito 
tinatanggap, ay naaalis ang pamigil sa tao upang siya'y huwag magkasala. 


Ang pabalita ng kaligtasan ay ipinatatalastas sa mga tao sa pamamagitan ng mga 
kinakasangkapang tao. Nguni't tinangka ng mga Hudyong sarilinin o kimkimin ang 
katotohanan, na siyang buhay na walang-hanggan. Sinarili nila”t itinago ang buhay na mana, 
at ito'y naging bulok. Ang relihiyong sinikap nilang sarilinin ay naging katitisuran. 
Ninakawan nila ang Diyos ng Kaniyang kaluwalhatian, at dinaya ang sanlibutan sa 
pamamagitan ng pagbibigay ng huwad na ebanghelyo. Tumanggi silang pasakop at pagamit 
sa Diyos sa ikaliligtas ng sanlibutan, at sa ganito sila'y naging mga kasangkapan ni Satanas 
sa ikapapahamak nito. 


Ang mga taong tinawag ng Diyos upang maging haligi at suhay ng katotohanan ay 
naging mga kinatawan ni Satanas. Ginawa nila ang gawaing siyang ibig ni Satanas na gawin 
nila, upang maipakilala nilang masama ang likas ng Diyos, at ang kilanlin Siya ng 
sanlibutan na isang malupit na Diyos. Ang mga saserdote na ring nagsipaglingkod sa templo 
ay nakalimot sa kahulugan at kahalagahan ng paglilingkod na kanilang ginagampanan. Ang 
nakita nila ay iyon lamang mga hawak nila at hindi nila nakita ang itinuturo o sinasagisagan 
ng bagay. Sa paghahandog nila ng mga hayop na inihahain ay napatulad lamang sila sa mga 
tauhan ng isang dula. Ang mga palatuntunan na Diyos na rin ang nagtakda ay siya na ring 
bumulag sa kanilang isip at nagpatigas sa kanilang puso. Wala nang magagawa pa ang 
Diyos sa tao sa pamamagitan ng mga paraang ito. Dahil dito'y kailangan nang alisin ang 
lahat ng seremonyang ito. 


Ang pagdaraya ng kasalanan ay umabot na sa sukdulan. Ang lahat ng mga galamay sa 
ikapapahamak ng kaluluwa ng tao ay pawang pinakilos. Nang tanawin ng Anak ng Diyos 
ang sanlibutan, ang nakita Niya”y kahirapan at kaabaan. Namasdan Niyang may kahabagan 
kung paanong ang mga tao ay naging mga biktima ng kalupitan ni Satanas. Nakita Niyang 
may buong pagkahabag ang mga pinasama, pinatay, at nawaglit. Ang pinili nila ay isang 
pinunong sa kanila'y nagtanikala na tulad sa mga bihag. Patuloy silang lumalakad na parang 
prusisyon, na mga sindak at lito, patungo sa walang-hanggang kapahamakan---sa 
kamatayang walang pag-asa sa buhay, sa gabing walang darating na umaga. Ang mga 

diyablong galamay ni Satanas ay nakipagkaisa sa mga tao. At ang mga katawang ginawa ng 
Diyos upang tahanan ng Kaniyang Banal na Espiritu, ay naging mga tahanan ng mga 
demonyo. Ang mga pag-iisip, mga nerbiyos, mga hilig ng damdamin, at mga sangkap ng 
mga tao, ay pawang kinilos ng mga diyablong makapangyarihan sa pagpapakagumon sa 
pinakamahahalay na pita. Ang tatak ng mga demonyo ay nailagay sa mga mukha ng mga 
tao. Sa mga mukha ng mga tao ay nasasalamin ang inihahayag ng mga pulutong na 
kasamaan na umaali sa kanila. Iyan ang kalagayan noong darating na ang Manunubos. Ano 
ngang panoorin na mamasdan ng Walanghanggang Kalinisan! 


Ang kasalanan ay naging isa nang agham o siyensiya, at ang bisyo ay naging isang banal 
na bahagi ng relihiyon. Ang paghihimagsik ay nag-ugat na nang malalim sa puso, at naging 
napakarahas na ang pakikilaban ng tao sa langit. Sa harap ng santinakpan ay malinaw na 
napatunayan, na kung wala ang Diyos, ay hindi mahahango ang tao. Isang bagong elemento 
ng buhay at kapangyarihan ang dapat ipagkaloob Niyaong gumawa ng sanlibutan. 


Taglay ang matinding kasabikang minasdan o hinintay ng mga sanlibutang di-nagkasala 
kung titindig si Jehoba, at lilipulin ang mga tumatahan sa lupa. At kung sakaling ito'y gawin 
ng Diyos, ay nakahanda naman si Satanas na ituloy ang kaniyang panukala na makabig ang 
mga anghel sa langit. Ipinagsigawan niya na ang mga simulain ng pamahalaan ng Diyos ay 
hindi nagpapahintulot ng kapatawaran. Kung winasak noon ang sanlibutan, sana'y nasabi 
niyang tama ang kaniyang mga paratang. nakahanda siyang ipataw sa Diyos ang lahat ng 
sisi, at ilaganap sa ibang mga sanlibutan ang kaniyang paghihimagsik. Subali't sa halip na 
lipulin ng Diyos ang sanlibutan, ay isinugo Niya ang Kaniyang bugtong na Anak upang 
ito'y iligtas. Bagama't sa lahat ng dako ng naghimagsik na lupa ay nakikita ang kasamaan at 
paglaban, ay isang paraan ang ginawa ng Diyos upang ito'y mabawi. Sa karurukan ng 
kagipitan, noong waring magtatagumpay na si Satanas, ay noon dumating ang Anak ng 
Diyos na taglay ang balita ng kaligtasan. Sa bawa't sandali ng buong kapanahunan, ay hindi 
nagkulang ang pag-ibig at pagmamahal ng Diyos sa nagkasalang sangkatauhan. Sa kabila ng 
katampalasanan ng mga tao, ay patuloy na ipinamalas ang mga tanda ng kahabagan ng 
Diyos. At nang sumapit na ang kapuspusan ng panahon, ay ikinaligaya"t ikinaluwalhati ng 
Diyos na ibuhos sa sanlibutan ang isang baha ng nagpapagaling na biyaya na di-kailanman 
pipigilin o babawiin hanggang sa maganap ang panukala ng pagliligtas. 


Masayang ipinagmalaki ni Satanas na kaniyang napapangit ang larawan ng Diyos sa 
sangkatauhan. Dahil dito'y naparito si Jesus upang isauli sa tao ang larawan ng Maykapal. 
Wala kundi si Kristo lamang ang tanging makahuhugis nang panibago sa likas na sinira ng 
kasalanan. Naparito Siya upang palayasin ang mga demonyong sumupil sa kalooban at 
isipan ng tao. Naparito Siya upang tayo'y iangat mula sa pagiging makalupa, upang muling 
hugisin ang nasirang likas ayon sa anyo at ayos ng Kaniyang banal na likas, at upang ito ay 
parilagin sa pamamagitan ng Kaniyang sariling kaluwalhatian. 

Kabanata 4--Sa Inyo ay Isang Tagapagligtas 


Ang hari ng kaluwalhatian ay nagpakababa upang makuha ang sangkatauhan. Hamak at 
nakaririmarim ang naging mga kapaligiran Niya sa lupa. Ang Kaniyang kaluwalhatian ay 
nilambungan, upang ang karilagan ng Kaniyang kaanyuang-panlabas ay huwag makatawag 
ng pansin. Iniwasan Niya ang lahat ng panlabas na karangyaan. Ang mga kayamanan, 
karangalang pansanlibutan, at kadakilaang pantao ay di-kailanman makapagliligtas sa tao sa 
kamatayan, sinadya ni Jesus na alinman sa mga pang-akit na makalupa ay huwag maging 
dahil ng paglapit sa Kaniya ng mga tao. Tanging ganda lamang ng katotohanang makalangit 
ang dapat makaakit sa mga tao sa pagsunod sa Kaniya. Ang likas ng Mesiyas ay malaon 
nang paunang-sinabi ng hula, at ang hangad Niya'y tanggapin Siya ng mga tao nang 
alinsunod sa patotoo ng salita ng Diyos. 


Hinangaan ng mga anghel ang maluwalhating panukala ng pagtubos. Minatyagan nila 
kung paano tatanggapin ng bayan ng Diyos ang Kaniyang Anak, na nababalot ng katawan 
ng tao. Nanaog ang mga anghel sa lupain ng bayang hinirang. Ang ibang mga bansa'y 
nanalig sa mga katha ng tao at nagsisamba sa mga diyos na hindi totoo. Nguni't sa lupaing 
kinahayagan ng kaluwalhatian ng Diyos at sinilayan ng liwanag ng hula, ay doon nanaog 
ang mga banal na anghel. Di-nakikitang dumating sila sa Jerusalem, sa mga piniling 
tagapagpaliwanag ng mga Banal na Orakulo, at sa mga naglilingkod sa bahay ng Diyos. Kay 
Zacarias na saserdote, ay naibalita na ang kalapitan ng pagdating ni Kristo, noong ito'y 
kasalukuyang naglilingkod sa harap ng dambana sa templo. Ang unang tagapagbalita ay 
isinilang na, at ang kaniyang pangangaral at pagtuturo ay pinagtibay ng kababalaghan at ng 
hula. Ang balitang siya'y ipinanganak at ang kahanga-hangang kahulugan ng kaniyang 
pangangaral ay inilaganap na hanggang sa malayo. Gayon pa man ang Jerusalem ay hindi 
naghandang tumanggap sa kaniyang Manunubos. 


Namangha ang mga sugong tagalangit nang matanaw nila ang pagwawalang-bahala ng 
mga taong tinawag ng Diyos upang ipatalastas sa sanlibutan ang liwanag ng banal na 
katotohanan. Ang bansang Hudyo ay iningatan upang gamiting patotoo na si Kristo'y 
manggagaling sa lahi ni Abraham at sa lipi ni David, gayunma'y wala silang kaalam-alam 
na ang Kaniyang pagdating ay malapit na. Sa templo ang ginawang paghahandog sa umaga 
at sa hapon ay tumutuon araw-araw sa Kordero ng Diyos, gayunman kahit dito ay wala ring 
ginawang paghahanda. Ang mga saserdote at mga guro ng bansa ay hindi nangakaalam na 
napipinto na ang kadaki-dakilaan sa lahat ng mga pangyayari sa buong panahon. Inusal-usal 
nila ang kanilang walang-kahulugang mga panalangin, at ginanap ang mga rito ng pagsamba 
upang makita ng mga tao, nguni't dahil sa sila'y abalang-abala sa pagpapaya-man at sa 
paghahangad ng karangalan ng sanlibutan ay hindi sila nangahanda nang pakita na ang 
Mesiyas. Ang gayunding pagwawalang-bahala ang naghari sa buong lupain ng Israel. Mga 
pusong makasarili at gumon sa sanlibutan ay hindi man lamang nakigalak sa pagsasaya ng 

buong kalangitan. lilan lamang ang nanabik na mamasdan ang Di-nakikita. Sa mga ito 
inutusan ang mga sugo ng langit. 


Mga anghel ang sumama kina Jose at Maria nang sila'y maglakbay mula sa kanilang 
tahanan sa Nazareth, hanggang sa Bayan ni David. Ang utos ng imperyo ng Roma na patala 
ang lahat ng taong sakop ng kaniyang malawak na kaharian ay umabot hanggang sa mga 
tumatahan sa mga kabundukan ng Galilea. Kung paanong noong unang panahon ay tinawag 
ng Diyos si Ciro na lumuklok sa trono ng kahariang pansanlibutan upang mapalaya niya ang 
mga bihag ng Panginoon, gayundin naman si Augusto Cezar ay ginamit ng Diyos na 
kasangkapan Niya upang tupdin ang panukalang madala sa Bethlehem ang ina ni Jesus. Siya 
ay buhat sa lipi ni David, at ang Anak ni David ay dapat isilang sa bayan ni David. Mula sa 
Bethlehem, anang propeta, “ay lalabas ... ang Isa na magpupuno sa Israel, na ang 
pinagbuhatan Niya ay mula nang una, mula nang walang-hanggan.” Mikas 5:2. Datapuwa't 
sa bayan ng kanilang lahing makahari, ay walang kumilala at walang gumalang kina Jose at 
Maria. Mga pata ang katawan at walang matuluyan, kanilang nilakad ang buong kahabaan 
ng makitid na lansangan, magbuhat sa pintuan ng siyudad hanggang sa silangang-dulo ng 
bayan, nguni't wala rin silang makitang mapagpapahingahan sa gabi. Wala silang lugar sa 
punung-puno nang bahay-tuluyan. Sa isang walang ayos na kamalig na sinisilungan ng mga 
hayop, nakakita rin sila sa wakas ng matutuluyan, at dito iniluwal ang Manunubos ng 
sanlibutan. 


Ang buong langit ay nag-umapaw sa pagkakatuwaan, nguni't ang mga tao sa lupa ay 
walang kamalay-malay. Ang mga banal na nilalang na buhat sa sanlibutan ng kaliwanagan 
ay nagsilapit sa lupa na taglay ang lalong masidhi at lalong magiliw na kasabikan. Lalong 
nagliwanag ang sanlibutan dahil sa Kaniyang pakikiharap. Sa ibabaw ng mga gulod ng 
Bethlehem ay nagkatipon ang di-mabilang na mga anghel. Hinihintay nila ang hudyat 
upang isigaw nila sa sanlibutan ang mabuting balita. Kung nagtapat lamang ang mga 
pangulo ng Israel sa ipinagkatiwala sa kanila, sana'y nalasap nila ang ligaya ng pagbabalita 
ng pagkapanganak kay Jesus. Nguni't ngayo'y nilampasan sila. 


Ang wika ng Diyos, “Ipagbubuhos Ko ng tubig siya na uhaw, at ng mga bukal ang 
tuyong lupa.” “Sa matwid ay bumabangon ang liwanag mula sa kadiliman.” Isaias 44:3, 
Awit 112:4. Yaong mga naghahanap ng liwanag, at masaya itong tinatanggap, sa kanila'y 
sisikat ang maningning na liwanag na nagbubuhat sa luklukan ng Diyos. 


Sa mga parang na pinagpastulan ng batang si David sa kaniyang kawan, ay may mga 
pastor na nagpupuyat pa rin sa gabi sa kanilang mga kawan. Sa buong katahimikang oras ng 
gabi ay napag-usapan nila ang ipinangakong Tagapagligtas, at kanilang idinalanging 
dumating na sana ang Haring uupo sa luklukan ni David. “At narito, tumayo sa tabi nila ang 
isang anghel ng Panginoon, at ang kaluwalhatian ng Panginoon ay nagliwanag sa palibot 
nila: at sila'y totoong nangatakot. At sinabi ng anghel sa kanila, Huwag kayong mangatakot: 
sapagka't narito, dinadalhan ko kayo ng mabubuting balita ng malaking kagalakan, na 

siyang sasa buong bayan. Sapagka't ipinanganak sa inyo ngayon sa Bayan ni David ang 
isang Tagapagligtas, na siya ang Kristong Panginoon.” 


Sa mga salitang ito, mga tanawin ng kaluwalhatian ang pumuno sa pag-iisip ng mga 
pastor na nakikinig. Dumating na ang Tagapagligtas sa Israel! Kapangyarihan, 
pagkakabunyi, at tagumpay ang kalakip ng Kaniyang pagparito. Nguni't dapat silang ihanda 
ng anghel na kilalanin ang kanilang Tagapagligtas sa karalitaan at kababaan. “Ito ang 
magiging tanda sa inyo,” anang anghel, “masusumpungan ninyo ang Sanggol na nababalot 
ng lampin, at nakahiga sa isang pasabsaban.” 


Pinawi ng sugong tagalangit ang kanilang mga pangamba. Inihimaton niya sa kanila 
kung paano makikita si Jesus. Taglay ang mapagmahal na pagsasaalang-alang sa kahinaan 
nila bilang mga tao, binigyan niya sila ng panahong mabihasa sa kaniyang banal na 
kaningningan. Nang magkagayo'y hindi na naikubli ang katuwaan at kaluwalhatian. Ang 
buong kaparangan ay nagliwanag sa nakasisilaw na kaningningan ng mga hukbo ng Diyos. 
Natahimik ang lupa, at ang langit ay yumuko upang pakinggan ang awit na-- “Luwalhati 
sa Diyos sa kataas-taasan, At sa lupa'y kapayapaan, 
Sa mga taong may mabuting kalooban.” 


O kung sana'y makikilala ngayon ng sangkatauhan ang awit na yaon! Ang mga salitang 
ipinahayag noon, at ang notang inihimig noon, ay mag-iinugong nga hanggang sa dulo ng 
panahon, at aalingawngaw hanggang sa mga wakas ng lupa. Kapag bumangon na ang Araw 
ng Katwiran, na may kagalingan sa Kaniyang mga pakpak, ang awit na iyon ay muling 
laalingawngaw ng isang lubhang karamihan, na gaya ng tinig ng maraming tubig, na 
nagsasabing, “Aleluya: sapagka't naghahari ang Panginoong ating Diyos na 
makapangyarihan sa lahat.” Apocalipsis 19:6. 


Nang mawala na ang mga anghel, naparam na rin ang liwanag, at lumatag nang muli ang 
kadiliman ng gabi sa mga burol ng Bethlehem. Subali”t ang pinakamaningning na larawang 
kailanma'y nakita na ng mga mata ng mga tao ay di-nakatkat sa alaala ng mga pastor. “At 
nangyari, nang lisanin sila ng mga anghel na nangapasa langit, ang mga pastor ay 
nangagsang-usapan, Magsiparoon nga tayo ngayon hanggang sa Bethlehem, at ating tingnan 
itong bagay na nangyari, na ipinagbigay-alam sa atin ng Panginoon. At sila'y dali-daling 
nagsiparoon, at nasumpungan kapwa si Maria at si Jose, at ang Sanggol na nakahiga sa 
pasabsaban.” 


Tuwang-tuwa silang nagsiuwi, na ibinabalita ang mga bagay na kanilang nakita at 
narinig. “At lahat ng nangakarinig nito ay nangagtaka sa mga bagay na sinabi sa kanila ng 
mga pastor. Datapwa't iningatan ni Maria ang lahat ng mga pananalitang ito, at pinagbulay- 
bulay sa kaniyang puso. At nangagbalik ang mga pastor, na niluluwalhati at pinupuri ang 
Diyos.” 

Ang layo ng langit at lupa ngayon ay gaya rin noong mapakinggan ng mga pastor ang 
awit ng mga anghel. Ang mga tao'y sinusuyo pa rin ng Langit hanggang ngayon na gaya 
noong magtagpo isang tanghaling-tapat ang mga anghel at ang mga karaniwang taong may 
karaniwang hanapbuhay, at sa kanila'y makipag-usap ang mga sugong tagalangit sa mga 
ubasan at kaparangan. Sa atin na mga karaniwang tao, ang langit ay maaaring maging 
napakalapit. Mga anghel na buhat sa mga korte sa langit ang magsisipagbantay o sasama sa 
mga paglakad niyaong mga masunurin sa mga iniuutos ng Diyos. 


Ang kasaysayan ng Bethlehem ay isang paksang dikumukupas. Dito natatago “ang 
malalalim na mga kayamanan ng karunungan at kaalaman ng Diyos.” Roma 11:33. 
Hinahangaan nati't ipinagtataka ang pagkakapagpakasakit ng Tagapagligtas nang ipagpalit 
Niya ang trono ng langit sa isang pasabsaban, nang ipagpalit Niya ang pakikisama ng 
sumasambang mga anghel sa pakikisama ng mga hayop ng isang pasabsaban. Sa harap Niya 
ay nasusuwatan ang kataasan at kapalaluan ng tao. Nguni't ito'y simula pa lamang ng 
Kaniyang kahanga-hangang pagpapakababa. Maituturing na ngang halos sukdulan na ng 
pagpapakababa na ang Anak ng Diyos ay magbihis ng likas ng tao, kahit na noong si Adan 
ay wala pang kasalanan sa Eden. Nguni't tinanggap ni Jesus ang pagkakatawang-tao nang 
ang sangkatauhan ay apat na libong taon nang pinahina ng kasalanan. Tulad ng bawa't isang 
anak ni Adan ay tinanggap Niya ang mga bunga ng paggawa ng dakilang batas ng 
pagmamana. Kung ano nga ang mga bungang ito ay siyang ipinakikita sa kasaysayan ng 
Kaniyang mga ninuno dito sa lupa. Naparito Siyang taglay ang ganyang mga minana upang 
magawa Niyang makiramay sa mga dumarating na dalamhati at tukso sa atin, at upang 
makapagbigay sa atin ng halimbawa ng isang di-nagkakasalang pamumuhay. 


Sa langit ay kinamuhian ni Satanas si Kristo dahil sa Kaniyang katayuan sa mga palasyo 
ng Diyos. Lalo nang nag-ulol ang pagkamuhi nito sa Kaniya nang ito'y mapalayas na. 
Gayunma'y tinulutan ng Diyos na sa sanlibutang itong inangkin ni Satanas na sakop nito ay 
pumarito ang Kaniyang Anak, na tulad sa isang mahinang sanggol, na batbat ng kahinaan ng 
tao. Tinulutan Niya Siyang sumagupa sa mga panganib ng buhay na gaya ng lahat ng tao, na 
makibakang tulad ng bawa't anak ng tao, na maaaring mabigo at mawaglit magpasawalang- 
hanggan. 


Ang puso ng amang tao ay nagigiliw sa kaniyang anak. Tinititigan niya ang mukha ng 
maliit niyang sanggol, at nangingilabot siya kung kaniyang naiisip na nabibingit sa panganib 
ang buhay nito. Nilulunggati niyang maikanlong ang kaniyang mahal na anak sa 
kapangyarihan ni Satanas, upang maiiwas ito sa tukso at pakikilaban. Nguni't ang Diyos 
naman, upang sagupain ang lalong mahigpit na pakikilaban at ang lalong nakatatakot na 
panganib, ay ibinigay ang Kaniyang bugtong na Anak, nang sa gayo'y matiyak ang 
kaligtasan sa landas ng buhay ng ating maliliit na anak. “Naririto ang pag-ibig.” Humanga 
ka, O langit! at manggilalas ka, O lupa! 

Kabanata 5---Ang Pagtatalaga 


Makaraan ang apatnapung araw buhat nang ipanganak si Kristo, ay dinala Siya ni Jose at 
ni Maria sa Jerusalem, upang iharap Siya sa Panginoon, at upang maghandog ng hain. Ito ay 
pag-alinsunod sa kautusan ng mga Hudyo, at bilang kahalili ng tao si Kristo'y dapat 
umalinsunod sa kautusan sa lahat ng paraan. Isinagawa na sa Kaniya ang rito ng pagtutuli, 
na pinakapangako ng Kaniyang pagtalima sa kautusan. Hinihingi ng kautusan, na ang 
handog para sa ina ay isang tupang iisahing taon na handog na susunugin, at isa namang 
kalapati o isang batu-bato na handog sa kasalanan. Nguni't itinatagubilin din ng kautusan na 
kung sakaling maralita ang mga magulang at hindi kayang maghandog ng tupa, ay maaari 
nang tanggaping kahalili ang dalawang batu-bato o dalawang kalapati, ang isa'y para sa 
handog sa susunugin, at ang isa pa'y para sa handog na patungkol sa kasalanan. 


Ang mga handog na hain sa Panginoon ay dapat na walang kapintasan. Ang mga handog 
na ito'y kumakatawan kay Kristo, at dito nga'y mapagkikilalang si Jesus ay talagang walang 
kapintasan sa pangangatawan. Siya “ang korderong walang kapintasan at walang dungis.” 1 
Pedro 1:19. Ang Kaniyang pangangatawan ay hindi nadungisan ng anumang kapintasan, 
ang katawan Niya ay malakas at malusog. At buong buhay Niya ay umalinsunod Siya sa 
mga batas ng katalagahan. Sa pangangatawan at sa espiritu, Siya ay isang halimbawa ng 
kung ano ang panukala ng Diyos na mangyari sa lahat ng tao sa pamamagitan ng pagtalima 
sa Kaniyang mga kautusan. 


Ang pagtatalaga sa panganay na anak ay nagsimula noon pang mga unang panahon. 
Nangako ang Diyos na ibibigay Niya ang Panganay ng langit upang iligtas ang 
makasalanan. Ang pagbibigay na ito'y dapat kilanlin ng bawa't sambahayan sa 
pamamagitan ng pagtatalaga sa panganay na anak na lalaki. Siya'y itatalaga sa 
pagkasaserdote, bilang kinatawan ni Kristo sa gitna ng mga tao. Nang ilabas na ng Diyos 
ang Israel buhat sa Ehipto, ay muling ipinag-utos ang pagtatalaga sa mga panganay. Noong 
alipin pa ng mga Ehipsiyo ang Israel, ay pinagbilinan ng Panginoon si Moises na pumaroon 
kay Paraong hari ng Ehipto, at sabihing, “Ganito ang sabi ng Panginoon, Ang Israel ay 
Aking anak, Aking panganay: at Aking sinabi sa iyo, Pahintulutan mong ang Aking anak ay 
yumaon, upang Siya'y makapaglingkod sa Akin, at ayaw mo siyang payaunin, narito, aking 
papatayin ang iyong anak, ang iyong panganay.” Exodo 4:22, 23. 


Ipinahayag ni Moises ang ipinasasabi sa kaniya, subali't ang sagot ng palalong hari ay 
“Sino ang Panginoon, na aking pakikinggan ang Kaniyang tinig, upang pahintulutan kong 
yumaon ang Israel? Hindi ko nakikilala ang Panginoon, at saka hindi ko pahihintulutang 
yumaon ang Israel.” Exodo 5:2. Sa pamamagitan ng mga tanda at mga kababalaghan ay 
gumawa ang Panginoon para sa Kaniyang bayan, na nagpadala ng kakila-kilabot na mga 
parusa kay Paraon. Sa wakas ang anghel na mamumuksa ay pinagbilinang lipulin ang mga 
panganay ng tao at hayop sa buong Ehipto. Nguni't upang maligtas ang Israel, sila'y 
pinagbilinang magpahid o maglagay ng dugo ng tupa sa itaas ng mga haligi ng pinto. 

Bawa't bahay ay lalagyan ng tanda, upang pagdaan ng anghel sa pakay niyang manlipol, ay 
lampasan niya ang mga bahay ng mga Israelita. 


Nang maipadala na ang hatol na ito sa Ehipto, ay nagsalita ang Panginoon kay Moises, 
“Pakabanalin mo sa Akin ang lahat ng mga panganay, ... maging sa tao at maging sa hayop 
ay Akin,” “sapagka't nang araw na Aking lipulin ang lahat ng mga panganay sa lupain ng 
Ehipto, ay Aking pinapaging banal sa Akin, ang lahat ng mga panganay sa Israel, maging 
tao at maging hayop: sila'y magiging Akin, Ako ang Panginoon.” Exodo 13:2, Mga Bilang 
3:1. Nang maitatag na ang paglilingkod sa tabernakulo, ay pinili ng Panginoon ang lahi ni 
Levi na kahalili ng lahat ng panganay ng Israel upang ito ang maglingkod sa tabernakulo. 
Gayon pa man ang mga panganay ay itinuturing pa ring sa Panginoon, at kailagang tubusin 
upang sila'y mabawi. 


Dahil dito kaya ginawang tangi nang makahulugan ang paghahandog sa mga panganay. 
Kung bagaman ito'y nagpaalaala ng kahanga-hangang pagliligtas ng Panginoon sa mga 
anak ni Israel, ito ay naging sagisag din ng lalong dakilang pagliligtas, na gagawin ng 
bugtong na Anak ng Diyos. Kung paanong ang dugong iwinisik sa mga haligi ng pintuan ay 
nakapagligtas sa mga panganay ng Israel, ay gayundin naman may kapangyarihang 
magligtas sa sanlibutan ang dugo ni Kristo. 


Kaydakila nga ng kahulugang nakakapit sa paghahain kay Kristo! Datapwa't ang tingin 
ng saserdote ay hindi lumampas sa handog, hindi niya nabasa ang hiwagang nasa likod 
niyon. Ang paghahandog ng mga sanggol ay karaniwan nang tanawing nakikita noon. 
Arawaraw ay tumatanggap ang saserdote ng salaping panubos sa tuwing ihahain sa 
Panginoon ang mga sanggol. Arawaraw ay karaniwan ang kaniyang ginagawa, na di- 
gasinong pinapansin ang mga magulang o ang mga anak, malibang may makita siya sa 
gayak at ayos ng mga magulang na sila'y mga mariwasa at may mataas na katungkulan. 
Sina Jose at Maria ay maralita, at nang sila'y magsidulog na dala ang kanilang Sanggol, ang 
nakita lamang ng mga saserdote ay isang lalaki at isang babaing nakagayak Galileo, at 
nakadamit maralita. Wala sa ayos nila ang makatatawag ng pansin, at ang inihandog lamang 
nila ay ang haing karaniwang ibinibigay ng maraiitang mga tao. 


Ginawa ng saserdote ang seremonyang iniaatas ng kaniyang katungkulan. Hinawakan 
niya ang Sanggol, at itinaas Ito sa harap ng dambana. Pagkatapos na Ito'y maibalik sa 
Kaniyang ina, ay itinala niya sa talaan ng mga panganay ang pangalang “Jesus.” Hindi man 
lamang sumagi sa kaniyang isip, nang hawak niya ang Bata, na Ito ang Hari ng langit, ang 
Hari ng kaluwalhatian. Hindi nasok sa isip ng saserdote na ang Sanggol na ito ay siyang 
isinulat ni Moises na aniya'y, “Ang Panginoon ninyong Diyos ay magtitindig sa inyo ng 
isang Propetang gaya ko, mula sa gitna ng inyong mga kapatid, Siya ang inyong pakinggan 
sa lahat ng mga bagay na sasalitain Niya sa inyo.” Mga Gawa 3:22. Hindi niya napagisip na 
ang Sanggol na ito ay Siya na ang angking kaluwalhatian ay siyang hiniling ni Moises na 
makita. Nguni't Isang higit na dakila kaysa kay Moises ang hawak ng mga kamay ng 

saserdote, at nang itala niya ang ngalan ng Sanggol sa talaan ng mga panganay, ay itinala 
niya roon ang pangalan ng Isa na siyang pinagsasaligan ng buong bansang Hudyo. Ang 
pangalan yaon ay siya nilang magiging hatol na pamatay, sapagka't ang buong utos tungkol 
sa paghahain at paghahandog ay lumilipas na, halos magtatagpo na ang anino at ang 
inaaninuhan, ang sagisag at ang katunayan. 


Ang Shekinah (Pakikiharap ng Diyos sa lupa) ay nawala na sa santuwaryo, datapwa't sa 
Sanggol ng Bethlehem ay natatago ang kaluwalhatiang sinasamba ng mga anghel. Ang 
walang-malay na Sanggol na ito ay siyang binhing ipinangako, na siyang itinuro ng 
kaunaunahang dambanang itinayo sa may pintuan ng Eden. Ito ang Shiloh,ang tagapagbigay 
ng kapayapaan. Ito ang nagpahayag kay Moises na Siya ang AKO NGA. Siya ang naging 
patnubay ng Israel sa pamamagitan ng haliging ulap at haliging apoy. Siya ang malaon nang 
hinulaan ng mga propeta. Siya ang Nasa ng lahat ng mga bansa, ang Ugat at Supling ni 
David, at ang maningning na Tala sa umaga. Ang pangalan ng maliit at walangmagagawang 
Sanggol na iyon, na itinala sa talaan ng Israel, na nagsasabing Siya'y ating kapatid, ay 
siyang pag-asa ng nagkasalang sangkatauhan. Ang Sanggol na binayaran ng salaping 
pantubos ay Siyang nagbayad ng pantubos sa mga kasalanan ng buong sanlibutan. Siya ang 
tunay na “dakilang saserdote sa bahay ng Diyos,” ang pangulo ng “di-nababagong 
pagkasaserdote,” ang tagapamagitang “nasa kanang kamay ng Karangalan sa kaitaasan.” 
Hebreo 10:21; 7:24, 1:3. 


Ang mg bagay na ukol sa espiritu ay napagkikilala sa pamamagitan ng espiritu. Ang 
Anak ng Diyos ay itinalaga sa loob ng templo sa gawaing pinarituhan Niyang gawin. Siya'y 
tiningnan ng saserdote na gaya rin ng pagtingin nito sa ibang mga sanggol. Nguni't 
bagama't wala itong nakita o naramdamang anumang di-karaniwan, gayunma'y ang ginawa 
ng Diyos na pagbibigay ng Kaniyang Anak sa sanlibutan ay kinilala rin. Ang pagtatalagang 
ito ay hindi nakalampas na di-kinilala si Kristo. “May isang lalaki sa Jerusalem, na 
nagngangalang Simeon, at ang lalaking ito ay matwid at banal, na naghihintay ng kaaliwan 
ng Israel: at ang Espiritu Santo ay sumasa kaniya. At inihayag sa kaniya ng Espiritu Santo, 
na hindi siya makakatikim ng kamatayan, bago niya makita ang Kristo ng Panginoon.” 


Pagpasok ni Simeon sa templo, nakita niya ang isang mag-anak na iniharap sa saserdote 
ang kanilang panganay na anak. Ang anyo nila ay nagpapakilala ng karukhaan, subali't 
talastas ni Simeon ang mga pasabi ng Espiritu, at siya'y inudyukan na ang sanggol na 
kasalukuyang inihahandog sa Panginoon ay siyang Kaaliwan ng Israel, ang Isa na 
pinagmimithian niyang makita. Sa tingin ng namanghang saserdote, si Simeon ay tulad sa 
isang lalaking natitigilan. Ang sanggol ay naiabot nang muli ng saserdote kay Maria, at ito'y 
kinuha ni Simeon at inihandog niya sa Diyos, samantala'y isang malaking katuwaang di- 
kailanman niya naramdaman nang una ang pumasok sa kaniyang puso. Nang buhatin niyang 
pataas ang sanggol na Tagapagligtas, ay kaniyang sinabi, “Ngayon nga, Oh Panginoon, 
papanawin Mo nang payapa ang Iyong lingkod, ayon sa Iyong sinalita: sapagka't nakita ng 

Aking mga mata ang Iyong pagliligtas, na Iyong inihanda sa harap ng Iyong buong bayan, 
isang ilaw na tatanglaw sa mga bansa, at ang kaluwalhatian ng Iyong bayang Israel.” 


Ang espiritu ng panghuhula ay kumasi sa lalaking ito ng Diyos, at samantalang nakatayo 
sina Jose at Maria na natitigilan sa kaniyang mga sinasabi, ay pinagpala niya sila, at kay 
Maria'y sinabi niya, “Narito, ang Sanggol na ito ay inilagay sa ikabubuwal at ikababangon 
ng marami sa Israel, at pinakatandang tudlaan ng paglaban, (oo, at paglalampasanan ng 
isang tabak ang iyong sariling kaluluwa rin naman,) upang mangahayag ang mga pag-iisip 
ng maraming puso.” Si Ana rin naman na propetisa, ay pumasok at pinagtibay ang mga 
sinabi ni Simeon tungkol kay Kristo. Nang magsalita si Simeon, ay nagliwanag ang mukha 
ni Ana sa kaluwalhatian ng Diyos, at ibinulalas niya ang kaniyang buong-pusong 
pasasalamat na siya'y tinulutang makita niya ang Kristong Panginoon. 


Hindi nawalan ng kabuluhan ang pag-aaral ng hula ng mga abang taong ito. Datapwa't 
yaong mga may hawak ng katungkulang pagka-pangulo at pagkasaserdote sa Israel, 
bagama't kaharap-harap nila ang mga mahahalagang pangungusap ng hula, ay hindi naman 
nagsisilakad sa daan ng Panginoon, kaya't hindi namulat ang kanilang mga mata upang 
makita ang Ilaw ng kabuhayan. 


Ganyan pa rin ang nangyayari hanggang ngayon. Ang mga pangyayaring mahalagang- 
mahalaga sa buong langit ay hindi napagkikilala, ang tiyak na pangyayari ng mga ito ay 
hindi napapansin ng mga namumuno sa relihiyon at ng mga sumasamba sa bahay ng Diyos. 
Kinikilala ng mga tao ang Kristo ng kasaysayan, samantala'y tinatalikuran naman nila ang 
Kristong nabubuhay. Ang Kristong namamanhik sa Kaniyang salita na ang tao'y 
magpakasakit, na sumaklolo sa mga maralita at nasa karamdaman, at dumamay sa matwid 
na pangangailangan ng mga nasa kagipitan at paghihirap at pagkadusta, ay hindi higit na 
Siya'y tinatanggap kaagad ngayon na gaya noong may sanlibo't walongdaang taon na ang 
nakararaan. 


Inisip ni Maria ang malawak na naaabot ng hula ni Simeon. Habang sinasalamin niya ang 
mukha ng Sanggol na kaniyang kalong, at ginugunita ang mga pangungusap na binigkas ng 
mga pastor ng Bethlehem, ay nag-uumapaw sa kaniyang puso ang tuwa, pasasalamat at pag- 
asa. Ang mga salita ni Simeon ay nagpaalaala sa kaniya ng hula ni Isaias na: “At lalabas na 
usbong sa puno ni Isai, at isang Sanga mula sa kaniyang mga ugat ay magbubunga: at ang 
Espiritu ng Panginoon ay sasa Kaniya, ang diwa ng karunungan at ng kaunawaan, ang diwa 
ng payo at katibayan, ang diwa ng kaalaman at ng takot sa Panginoon. ... At katwiran ang 
magiging bigkis ng Kaniyang baywang, at pagtatapat ang pamigkis ng Kaniyang mga 
balakang.” “Ang bayan na lumakad sa kadiliman ng kamatayan, sa kanila sumilang ang 
liwanag. ... Sapagka't sa atin ay ipinanganak ang isang Bata, sa atin ay ibinigay ang isang 
Anak na lalaki: at ang pamamahala ay maaatang sa Kaniyang balikat: at ang Kaniyang 
pangalan ay tatawaging Kamangha-mangha, Tagapayo, Makapangyarihang Diyos, Walang- 
hanggang Ama, Pangulo ng Kapayapaan.” Isaias 11:1-5; 9:2-6. 

Gayon pa man ay hindi pa rin naunawaan ni Maria ang layunin o misyon ni Kristo. Ang 
hula ni Simeon tungkol sa Kaniya ay Siya'y isang ilaw na tatanglaw sa mga Hentil, at 
magiging kaluwalhatian sa Israel. Ganyan ang ipinahayag ng mga anghel noong ibalita nila 
ang pagkapanganak sa Tagapagligtas, na nagbigay ng katuwaan sa lahat ng mga bayan. 
Sinisikap noong itumpak ng Diyos ang makitid na paniniwala ng mga Hudyo tungkol sa 
gawain ng Mesiyas. Hangad Niyang tingnan Siya ng mga tao, hindi lamang bilang 
Tagapagligtas ng Israel, kundi bilang Manunubos din naman ng sanlibutan. Nguni't 
kinailangang marami munang taon ang lumipas bago naunawaan maging ng ina ni Jesus ang 
tunay Niyang misyon. 


Inasahan ni Maria na maghahari ang Mesiyas sa luklukan ni David, datapwa't hindi niya 
natanaw ang bautismo ng paghihirap na dapat munang daanan. Ipinahayag sa pamamagitan 
ni Simeon na hindi maginhawa ang daraanan ng Mesiyas sa sanlibutan. Sa sinabi kay Maria 
na, “Paglalampasanan ng isang tabak ang iyong sariling kaluluwa rin naman,” ay 
ipinahiwatig ng Diyos sa ina ni Jesus, ayon sa malumanay Niyang kaawaan, ang 
kadalamhatiang dinaranas na niya noon pa man alang-alang sa Kaniya. 


“Narito,” winika ni Simeon, “ang Sanggol na ito ay inilagay sa ikabubuwal at 
ikababangon ng marami sa Israel, at pinakatandang tudlaan ng paglaban.” Dapat munang 
mabuwal yaong mga magsisibangong muli. Dapat muna tayong mahulog sa Bato at 
madurog bago tayo maiangat kay Kristo. Dapat munang alisin ang pagkamakasarili, dapat 
munang magpakumbaba ang kayabangan, kung ibig nating makilala ang kaluwalhatian ng 
kahariang espirituwal. Hindi matatanggap ng mga Hudyo ang karangalang tinatamo sa 
pamamagitan ng pagpapakababa. Kaya nga hindi nila matanggap ang kanilang Manunubos. 
Siya'y isang tanda na pag-uukulan ng paglaban. 


“Upang mangahayag ang mga pag-iisip ng maraming puso.” Sa liwanag ng kabuhayan 
ng Tagapagligtas, ay mangahahayag ang mga pag-iisip ng puso ng lahat, buhat sa pag-iisip 
ng Maykapal hanggang sa pag-iisip ng prinsipe ng kadiliman. Inilarawan ni Satanas ang 
Diyos bilang makasarili at mapaniil, na inaangkin ang lahat, at di nagbibigay ng anuman, na 
humihinging Siya'y paglingkuran ng Kaniyang nilalang para sa Kaniyang sariling 
ikaluluwalhati, at walang ginawang anumang pagpapakasakit para sa ikabubuti nila. 
Datapwa't ang pagkakapagbigay kay Kristo ay naghahayag ng puso ng Ama. Nagpapatunay 
ito na ang mga iniisip ng Diyos sa atin ay “mga pag-iisip tungkol sa kapayapaan, at hindi 
tungkol sa kasamaan.” Jeremias 29:11. Ipinakikilala nito na bagaman ang pagkapoot ng 
Diyos sa kasalanan ay kasintindi ng kamatayan, ang pag-ibig naman Niya sa nagkasala ay 
higit na makapangyarihan kaysa kamatayan. Yamang sinimulan na Niya ang pagtubos sa 
atin, ay wala nang makapipigil na anuman sa Kaniya, kahit yaong pinakamahal Niya, 
matapos lamang Niya ang Kaniyang gawain. Wala Siyang ikinakait na katotohanan 
kailanma't kailangan sa ikaliligtas, walang kababalaghan ng kaawaan na Kaniyang 
kinaliligtaan, walang tulong na diginagamit. Awa at awa ang pinasasagana, kaloob at kaloob 
ang ibinibigay. Ang buong kabang-yaman ng langit ay nakabukas para sa mga 

pinagsisikapan Niyang mailigtas. Pagkatapos matipon ang mga kayamanan ng santinakpan, 
at mabuksan naman ang lahat ng taguan ng walang-hanggang kapangyarihan, ay ibinibigay 
Niya ang lahat ng ito sa mga kamay ni Kristo, at sinasabi, Ang lahat ng ito ay para sa tao. 
Gamitin Mo ang mga kaloob na ito upang mapapaniwala ang tao na walang pag-ibig sa 
langit o sa lupa na hihigit pa sa Aking pagibig. Ang pinakamalaki niyang kaligayahan ay 
masusumpungan sa pag-ibig sa Akin. 


Sa krus ng Kalbaryo, ay nagkaharap ang pag-ibig at ang kasakiman. Dito ay kitang-kita 
ang kanilang anyo. Si Kristo'y nabuhay lamang upang umaliw at magpala, at nang Siya'y 
patayin, ay inihayag ni Satanas ang kalupitan ng poot niya sa Diyos. Kaniyang ipinakilala na 
ang tunay niyang layunin sa kaniyang paghihimagsik ay ang mapaalis ang Diyos sa trono, at 
tuloy lipulin Siya na kinahayagan ng pag-ibig ng Diyos. 


Sa pamamagitan ng buhay at kamatayan ni Kristo, ay nahayag din naman ang mga iniisip 
ng mga tao. Buhat sa pasabsaban ng mga hayop hanggang sa krus, ang buhay ni Jesus ay 
isang panawagan na isuko ang sarili, at makiisa sa kahirapan. Ito ang naghayag ng mga 
layunin ng mga tao. Si Jesus ay naparitong dala ang katotohanan ng langit, at ang lahat ng 
nangakinig sa tinig ng Banal na Espiritu ay nailapit sa Kaniya. Ang mga sumasamba sa 
sarili ay mga kabilang sa kaharian ni Satanas. Sa kanilang ipakikitungo kay Kristo, ay 
ipakikilala ng lahat kung kanino sila pumapanig. At sa ganito'y hinatulan ng bawa't isa ang 
kaniyang sarili. 


Sa huling araw ng paghatol, ay mapag-uunawa ng bawa't nawagli't na tao ang uri ng 
kaniyang sariling pagtanggi sa katotohanan. Ihaharap ang krus, at ang tunay na kahulugan 
nito ay mapagkikilala ng bawa't isip na binulag ng kasalanan. Sa harap ng pangitaing iyan 
ng Kalbaryo na kinababayubayan ng mahiwagang Hain, ay tatayong mangahahatulan ng 
mga makasalanan. Mahahawi ang lahat ng bulaang pagdadahilan. Lilitaw ang karumal- 
dumal na uri ng pagtataksil ng tao sa katotohanan. Makikita ng mga tao kung ano ang 
kanilang pinili. Doon nga maliliwanagan kung alin ang tama at kung alin ang mali sa mga 
suliraning maluwat nang pinaglalabanan. Sa panahon ng paghatol sa santinakpan, ang Diyos 
ay hindi masisisi sa pagkakasipot o pamamalagi ng kasamaan. Mapatutunayan na ang mga 
utos ng Diyos ay hindi siyang pinagbubuhatan ng kasalanan. Walang maipipintas sa 
pamahalaan ng Diyos, walang sukat maging dahilan ng di-kasiyahan. Pagka nahayag na ang 
mga pag-iisip ng lahat ng mga puso, ang mga nagtapat at ang mga naghimagsik ay 
magkakaisa sa pagsasabing, “Matuwid at tunay ang Iyong mga daan, Ikaw na Hari ng mga 
bansa. Sinong hindi matatakot sa Iyo, Oh, Panginoon, at luluwalhatiin ang Iyong pangalan? 

. sapagka't ang iyong mga matuwid na gawa ay nangahayag ang Iyong mga hatol.” 
Apokalipsis 15:3, 4. 

Kabanata 6---“Aming Nakita ang Kaniyang Bituin” 


“Nang ipanganak nga si Jesus sa Bethlehem ng Judea sa mga kaarawan ng haring si 
Herodes, narito, ang mga pantas na lalaki ay nagsidating sa Jerusalem mula sa Silanganan, 
na nagsisipagsabi, Saan naroon ang ipinanganak na Hari ng mga Hudyo? Sapagka't aming 
nakita ang Kaniyang bituin sa Silanganan, at naparito kami upang Siya'y sambahin.” 


Ang mga pantas na lalaking buhat sa Silanganan ay mga pilosopo. Kabilang sila sa isang 
malaki at maimpluwensiyang angkan, na kasama ng lahing hari, at sila ang bumubuo sa 
mayayaman at marurunong ng kanilang bansa. Nabibilang dito ang marami sa mga 
nagpapasampalataya sa mga tao. Ang mga iba naman ay mga lalaking matwid na nagsipag- 
aral ng mga ipinahihiwatig ng Diyos sa pamamagitan ng kalikasan o katalagahan, at sila'y 
mga iginagalang dahil sa kanilang karunungan at walang-dungis na pamumuhay. May 
ganitong likas ang mga pantas na lalaking dumalaw kay Jesus. 


Ang liwanag ng Diyos ay laging nagniningning sa gitna ng kadiliman ng paganismo. 
Habang pinag-aaralan ng mga Magong ito ang mabituing kalangitari, at nililirip ang 
hiwagang itinatago ng nagliliwanag nilang mga landas, ay nakita nila ang kaluwalhatian ng 
Manlalalang. Sa paghanap nila ng lalong mabuting paliwanag, ay bumaling sila sa mga 
Kasulatan ng mga Hebreo. May mga kasulatan sila ng hula sa sarili nilang lupain na 
nagbabalitang may darating na gurong buhat sa Diyos. Si Balaam ay nabibilang sa mga 
mahiko, bagama't noong minsa'y isa siyang propeta ng Diyos, sa udyok ng Espiritu Santo 
ay hinulaan niyang mananagana ang Israel at pakikita ang Mesiyas, at ang mga hula niya ay 
nagpasalin-salin sa bibig ng mga sumunod na lahi ng lumipas na mga daan-daang taon. 
Datapuwa't sa Matandang Tipan ay lalong malinaw na inihahayag ang pagdating ng 
Tagapagligtas. Masayang tinanggap ng mga Mago ang turong malapit na Siyang dumating, 
at ang buong sanlibutan ay mapupuno ng pagkakilala sa kaluwalhatian ng Panginoon. 


Ang mga pantas na lalaki ay nakakita sa langit ng isang mahiwagang liwanag noong 
gabing bumaha ang kaluwalhatian ng Diyos sa mga burol ng Bethlehem. Nang mapawi na 
ang liwanag, isa namang makinang na bituin ang lumitaw, at nanatili sa kalangitan. Hindi 
iyon isang tala ni isang planeta man, at ang di-pangkaraniwang pangyayaring iyon ay 
lumikha ng napakalaking pagtataka. Ang bituing iyon ay isang nasa malayong pulutong ng 
nagliliwanag na mga anghel, nguni't ito'y hindi alam ng mga lalaking pantas. Nag-usisa sila 
sa mga saserdote at sa mga pilosopo, at tuloy sinaliksik nila ang mga balumbon ng 
matatandang kasulatan. Ang hula ni Balaam ay nagpahayag, “Lalabas ang isang Bituin sa 
Jacob, at may isang Setro na lilitaw sa Israel.” Mga Bilang 24:17. Ito kayang naiibang 
bituing ito ang siyang inutusang magbalita ng Isang Ipinangako? Tinanggap ng mga Mago 
ang liwanag tungkol sa katotohanang ipinadala ng langit, ngayo'y lalo itong nagliwanag sa 
kanila. Sa pamamagitan ng mga panaginip ay inutusan silang hanapin nila ang kasisilang na 
Prinsipe. 

Kung paanong sa pananampalataya ay yumaon si Abraham sa tawag ng Diyos, na “hindi 
nalalaman kung saansiya paroroon” (Hebreo 11:8), at kung paanong sa pananampalataya ay 
sinundan ng Israel ang haliging ulap hanggang sa pumasok sila sa Lupang Pangako, ay 
gayundin nagsiyaon ang mga Hentil na ito upang hanapin ang ipinangakong Tagapagligtas. 
Ang lupain sa Silanganan ay masagana sa mahahalagang bagay, at ang mga Mago'y hindi 
lumakad nang walang mga dala. Kinaugalian na ang mag-alay ng mga kaloob sa mga 
pinuno ng bayan at sa mga taong may matataas na katungkulan bilang tanda ng paggalang, 
at dinala nila ang pinakamahal na mga kaloob na madadala nila upang ialay sa Kaniya na 
magbibigay ng pagpapala sa lahat ng mga angkan sa lupa. Ang paglalakbay nila ay 
kinailangang gawin sa gabi upang lagi nilang matanaw ang bituin, nguni't ang mahabang 
oras ng gabi ay kanilang pinaraan sa pag-uusapusap ng tungkol sa malaganap na mga 
kasabihan at mga hulang nauukol sa Isa na kanilang hinahanap. Sa tuwing sila'y hihinto 
upang mamahinga ay sinasaliksik nila ang mga hula, at dahil dito'y lalong tumindi ang 
kanilang paniniwala na sila'y pinapatnubayan ng Diyos. Samantalang ang bituing natatanaw 
nila ay isang tandang panlabas, nasa kanilang kalooban din naman ang patotoo ng Espiritu 
Santo, na nagsasalita sa kanilang mga puso, at bumubuhay sa kanilang pag-asa. Sa ganang 
kanila, ang paglalakbay, bagama't maluwa't, ay masaya naman. 


Di-kawasa'y sinapit nila ang lupain ng Israel, at kasalukuyang lumulusong sila sa 
Bundok ng mga Olibo, na natatanaw ang Jerusalem, nang di-kaginsa-ginsa, ang bituing 
pumapatnubay sa kanila sa mahaba nilang paglalakbay ay biglang tumigil sa may ibabaw ng 
templo, at pagkaraan ng ilang saglit ay biglang nawala. Binilisan nila ang kanilang lakad, na 
nagsisiasang masayang pinaguusapan na ng lahat ang pagkapanganak sa Mesiyas. 
Datapuwa't nabigo sila sa kanilang mga pagtatanong. Pagpasok nila sa Bayang Banal, ay 
tumuloy sila sa templo. Sila'y labis na nanggilalas nang wala silang makitang isa mang 
nakakaalam na may bagong Haring ipinanganak. Ang kanilang mga pagtatanong ay hindi 
man ikinatuwa ng mga tao, kundi ikinamangha pa at ikinatakot, at hayag na ikinamuhi. 


Inuusal ng mga saserdote ang kanilang mga sali't saling sabi. Itinatanyag nila ang 
kanilang relihiyon at ang kanilang kabanalan, samantala'y hinahamak naman nila ang mga 
Griyego at ang mga Romano at itinuturing ang mga ito na mga walang Diyos, at mga 
makasalanang higit kaysa mga iba. Ang mga pantas na lalaki ay hindi mga mananamba sa 
mga diyus-diyosan, at sa paningin ng Diyos ay lalo silang marangal kaysa mga ito, na mga 
nagpapanggap na sumasamba sa Kaniya, gayon pa man ay tulad sa mga walang Diyos ang 
turing sa kanila ng mga Hudyo. Maging sa gitna ng mga piniling tagapag-ingat ng mga 
Salita ng Diyos ay hindi man nakaantig ang kanilang maalab na mga pagtatanong. 


Ang pagdating ng mga Mago ay madaling nabalita sa buong Jerusalem. Ang 
nakapagtataka nilang sadya ay lumikha ng alingasngas sa bayan, na umabot sa palasyo ng 
Haring Herodes. Naghinala ngayon ang tusong Edomita na mayroon siyang kaagaw sa 
paghahari. Di-mabilang na buhay ang sinawi niya bago siya naluklok sa trono ng kaharian. 
Siya'y kinapopootan ng mga taong kaniyang pinaghaharian sapagka't siya'y hindi nila 

kalahi. Kaya lamang siya hindi natitigatig ay sapagka't tinutulungan siya ng Roma. Nguni't 
ang bagong Prinsipeng ito ay may lalong mataas na karapatan. Siya'y tubo sa 
kaharian. Naghinala si Herodes na ang mga saserdote ay nakikipagsabuwatan sa mga taga- 
ibang lupang ito upang lumikha ng gulo at nang sa gayo'y mapaalis siya sa trono. 
Gayunma'y hindi niya ipinahalata ang kaniyang hinala, ipinasiya niyang sirain ang kanilang 
mga pakana sa pamamagitan ng lalong nakahihigit na katusuhan. Ipinatawag niya ang mga 
pinunong saserdote at ang mga eskriba, at inusisa niya sa kanila kung ano ang turo ng mga 
Banal na Aklat tungkol sa dakong sisilangan ng Mesiyas. 


Ang pag-uusisang ito ng mangangamkam sa luklukanghari, sa kahilingan ng mga 
tagaibang-lupa, ay sumakit sa damdamin ng mga gurong Hudyo. Ang matamlay na 
pagbuklat nila sa mga aklat ng hula ay nagpagalit sa mapag hinalang manintil. Inisip niyang 
inililihim nila ang kanilang nalalaman tungkol sa kaniyang itinatanong. Taglay ang 
kapangyarihang hindi nila masusuway, inutusan niya sila na maingat na magsaliksik, at 
tuloy sabihin nila sa kaniya kung saang dako nila inaasahang ipanganganak ang kanilang 
Hari. “At sinabi nila sa kaniya, Sa Bethlehem ng Judea: sapagka't ganito ang pagkasulat ng 
propeta, “At ikaw Bethlehem, na lupa ng Juda, Sa anumang paraan ay hindi ikaw ang 
pinakamaliit 
Sa mga pangulong-bayan ng Juda: Sapagka 't mula sa iyo ay lalabas ang isang gobernador, 
Na siyang magiging pastor ng Aking bayang Israel.” R.V. 


Inanyayahan ngayon ni Herodes ang mga Mago sa isang sarilinang pag-uusap. 
Naglalatang ang galit at takot sa loob niya, gayunma'y banayad din ang kaniyang kilos, at 
magalang ang kaniyang pagtanggap sa kanila. Inusisa niya kung kailan nila nakitang 
lumitaw ang bituin, at nagkunwaring siya'y natutuwang mapagbalitaan ng pagsilang ng 
Kristo. Pinagbilinan niya ang kaniyang mga panauhin, “Ipagtanong ninyo nang buong ingat 
ang tungkol sa Sanggol, at pagkasumpong ninyo sa Kaniya, ay ipagbigay-alam ninyo sa 
akin, upang ako nama'y makaparoon at siya'y aking sambahin.” Pagkasabi nito'y pinaalis 
niya sila upang magpatuloy sa kanilang lakad sa Bethlehem. 


Ang mga saserdote at ang mga matatanda sa Jerusalem ay hindi mga tangang gaya ng 
kanilang inasal tungkol sa pagkapanganak kay Kristo. Umabot na sa Jerusalem ang balitang 
dinalaw ng mga anghel ang mga pastor ng kawan, nguni't itinuring iyon ng mga rabi na 
isang bagay na hindi nila dapat pansinin. Sila sana ang dapat makakita kay Jesus, at sila sana 
ang dapat maging handa na ihatid ang mga Mago sa dakong sinilangan Niya, nguni't hindi 
gayon ang nangyari, ang mga pantas na lalaki pa nga ang nagpagunita sa kanila na inianak 
na ang Mesiyas. “Saan naroon Yaong ipinanganak na Hari ng mga Hudyo?” wika nila, 
“sapagka't aming nakita ang Kaniyang bituin sa Silanganan, at naparito kami upang Siya”y 
sambahin.” 


Kapalaluan at pananaghili ang siya ngayong nagpinid sa kanilang kalooban upang huwag 
makapasok ang liwanag ng katotohanan. Kung paniniwalaan ang mga balita ng mga pastor 

at ng mga lalaking pantas, ay malalagay sa pangit na katayuan ang mga saserdote at mga 
rabi, at mapabubulaanan ang kanilang mga ipinamamaraling sila ang mga tagapaghayag ng 
katotohanan ng Diyos. Hindi maatim ng marurunong na gurong ito na sila'y maturuan ng 
itinuturing nila na mga pagano o taga-ibang bansa. Hindi mangyayari, anila, na sila'y 
nilampasan ng Diyos, upang sa mga mangmang na pastor o sa mga dituling Hentil makipag- 
usap. Ipinasiya nilang kanilang ipakikita ang kanilang paghamak sa mga balitang gumugulo 
kay Herodes at sa buong Jerusalem. Ni hindi pa nila ibig magtungo sa Jerusalem upang 
tingnan kung may katotohanan nga ang mga balitang ito. At sila ang nanguna sa bayan sa 
pagtuturing na ang mga bali-balita tungkol kay Jesus ay isang kahalingan. Dito nagsimula 
ang dipagkilala kay Kristo ng mga saserdote at ng mga rabi. Buhat sa pangyayaring ito ang 
kanilang kapalaluan at katigasan ay sumidhi at naging tiyak nang pagkapoot sa 
Tagapagligtas. Sa gayon samantalang ibinubukas ng Diyos ang pintuan para sa mga Hentil, 
ay isinasara naman ito ng mga pangulong Hudyo sa kanila na ring mga sarili. 


Nagsialis sa Jerusalem ang mga pantas na lalaki nang walang kasama. Lumalaganap na 
ang dilim nang sila'y lumabas sa mga pintuang-bayan, nguni't nag-umapaw sa kanilang 
puso ang malaking katuwaan nang muli nilang matanaw ang bituin, at sinundan nila ito 
hanggang sa Bethlehem. Wala silang natatanggap na balita na napakaaba ang kalagayan ni 
Jesus gaya ng sinabi sa mga pastor. Pagkaraan ng mahaba nilang paglalakbay ay binigo sila 
ng pagwawalang-bahala ng mga pinunong Hudyo, at nilisan nila ang Jerusalem na higit 
silang lupaypay kaysa nang sila'y pumasok dito. Sa Bethlehem ay wala silang nakitang isa 
mang kawal ng hari na nagtatanod upang pangalagaan ang kasisilang na Hari. Wala roong 
mga taong dinadakila ng sanlibuan. Si Jesus ay nakahiga sa isang pasabsaban. Ang tanging 
mga nakatanod sa Kaniya ay ang Kaniyang mga magulang at ang mga di-nagsipagaral na 
mga taong-bukid. Ito ba kaya Siya na tungkol sa Kaniya ay nasusulat, na Kaniyang “ititindig 
ang mga lahi ng Jacob,” at “isasauli ang iningatan sa Israel,” upang Siya'y maging “isang 
ilaw sa mga Hentil,” at “kaligtasan hanggang sa wakas ng lupa?” Isaias 49:6. 


“Nang sila'y mangakapasok na sa bahay, ay nangakita nila ang Sanggol na kasama ang 
Kaniyang inang si Maria, at sila'y nangagpatirapa, at nangagsisamba sa Kaniya.” Sa likod 
ng abang anyo ni Jesus ay nakilala nila roon ang Diyos. Inialay nila ang kanilang mga puso 
sa Kaniya bilang pagkilala na Siya ang kanilang Tagapagligtas, at saka nila ibinuhos ang 
kanilang mga handog---“ginto, at kamanyang, at mira.” Kaylaking pananampalataya nila! 
Masasabi nga tungkol sa mga lalaking pantas na buhat sa Silanganan, ang gaya ng nasabi 
tungkol sa senturyong Romano, “Hindi Ako nakasumpong ng ganito kalaking 
pananampalataya, kahit sa Israel man.” Mateo 8:10. 


Hindi nataho ng mga lalaking pantas ang lihim na binabalak ni Herodes kay Jesus. Nang 
maganap na nila ang kanilang sadya sa pagdalaw, ay gumayak na silang bumalik sa 
Jerusalem, sa hangad na ipagbigay-alam kay Herodes na natagpuan nila ang kanilang sadya. 
Datapwa't sa isang panaginip ay tumanggap sila ng isang pasabi buhat sa Diyos na huwag 

na silang makipag-usap pa sa kaniya. Kaya umuwi na sila sa kanilang sariling bayan, na 
hindi na dumaan pa sa Jerusalem, kundi tumahak na sa ibang daan. 


Sa ganito ring paraan tumanggap si Jose ng babala na sila'y tumakas patungong Ehipto 
na kasama si Maria at ang Sanggol. At sinabi ng anghel, “Dumoon ka hanggang sa sabihin 
ko sa iyo: sapagka't hahanapin ni Herodes ang Sanggol upang patayin Siya.” Kagyat na 
tuma-ima si Jose, na hindi nagpaliban at palihim na umalis nang gabi ring iyon. Sa 
pamamagitan ng mga lalaking pantas ay ipinaalaala ng Diyos sa bansang Hudyo ang 
pagsilang ng Kaniyang Anak. Ang mga pag-uusisang ginawa nila sa Jerusalem, ang 
pagkakilos ng damdaming-bayan, at pati ang pananaghili ni Herodes, na siyang naging dahil 
kaya pilit na natawagan ang pansin ng mga saserdote at ng mga rabi, ay siyang umakay sa 
mga tao upang isipin ang mga hula tungkol sa Mesiyas, at sa dakilang pangyayaring 
kagaganap pa lamang. 


Mapilit si Satanas na pawiin sa sanlibutan ang liwanag ng Diyos, at iniubos niya ang 
lahat niyang mga lalang upang maipapatay ang Tagapagligtas. Datapuwa't ang Diyos na 
hindi umiidlip ni natutulog man ay nagbabantay sa Kaniyang sinisintang Anak. Siya na 
nagpaulan ng manang buhat sa langit para sa Israel at nagpakain naman kay Elias nang 
panahon ng kagutom ay naglaan ng isang kublihang-dako sa ibang lupain para kay Maria at 
sa Sanggol na si Jesus. At sa pamamagitan ng mga alay na handog ng mga Magong buhat sa 
ibang lupain, ay tinustusan ng Panginoon ang paglalakbay na patungong Ehipto at ang 
pagtira sa ibang lupain. Ang mga Mago ay kabilang sa mga unang tumanggap sa 
Manunubos. Ang mga alay nila ay siyang mga unang inilagay sa Kaniyang paanan. At sa 
pamamagitan ng alay na yaon, kay-inam ngang karapatan ng paglilingkod ang napasakanila! 
Ang paghahandog na buhat sa pusong nagmamahal, ay kinalulugdan ng Diyos na 
parangalan, at pinapagbubunga ito nang malaki sa paglilingkod sa Kaniya. Kung 
naipagkaloob na natin ang ating mga puso kay Jesus, ay dadalhin din naman natin sa Kaniya 
ang ating mga handog. Ang ating ginto at pilak, ang ating pinakamahahalagang ari-arian sa 
lupa, ang ating pinakamatataas na kakayahang pangkaisipan at pang-espiritu, ay lubos na 
maitatalaga sa Kaniya na umibig sa atin, at nagbigay ng Kaniyang sarili dahil sa atin. 


Buong pagkainip na naghintay si Herodes sa Jerusalem sa pagbabalik ng mga lalaking 
pantas. Nang makalipas ang mga araw, at hindi pa sila dumarating, ay nagkaroon siya ng 
hinala. Sinapantaha niya na kaipala'y n pag-alaman ng mga rabi ang kaniyang lihim na 
balak dahil sa kanilang pagpapaumat-umat na ituro ang dakong sisilangan ng Mesiyas, at 
sinadya naman ng mga Magong siya'y iwasan. Nag-alab ang kaniyang poot sa isipang iyon. 
At sapagka't nabigo ang kanilang lalang, ay iisa na lamang ang nalalabing dapat gawin at 
iyon ay ang paggamit ng lakas o dahas. Ipakikita niya ngayon kung ano ang mangyayari sa 
haring-sanggol. Makikita rin ng mga palalong Hudyo kung ano ang maaari nilang asahan sa 
mga pagtatangka nilang magpaupo ng ibang hari sa luklukan. 

Nagpadala siya agad ng mga kawal sa Bethlehem, taglay ang utos na lipulin ang lahat ng 
batang dadalawahing taong gulang at pababa. Nasaksihan ngayon ng mga tahimik na 
tahanan ng siyudad ni David ang nakapanghi hilakbot na mga pangyayari na, noong 
nakaraang anim na raang taon ay inihayag ng Diyos sa propeta. “Isang tinig ang narinig sa 
Rama, panaghoy, at pagtangis, at kalagim-lagim na iyak. Tinatangisan ni Rachel ang 
kaniyang anak, at ayaw siyang maaliw, sapagka't sila'y wala na.” Mga Hudyo na rin ang 
nagpasapit sa kanila ng malagim na kapahamakang ito. Kung sila lamang ay lumakad na 
may pagtatapat at may kababaan sa harap ng Diyos, sana'y pinapangyari ng Diyos na sa 
katangi-tanging paraan ay huwag makapinsala sa kanila ang poot ng hari. Nguni't 
inihiwalay nila sa Diyos ang kanilang sarili dahil sa kanilang mga kasalanan, at tinanggihan 
din nila ang Espiritu Santo, na siya nilang tanging pananggalang. Hindi nila pinag-aralan 
ang mga Kasulatan sa hangad na tumalima sa kalooban ng Diyos. Sinaliksik nila ang mga 
hula na maipaliliwanag nila sa paraang magtatanghal sa kanilang mga sarili, at 
magpapakilalang hinahamak ng Diyos ang lahat ng ibang mga bansa. Buong kayabangan 
nilang ipinagmalaki na ang darating na Mesiyas ay isang hari, na magpapasuko sa lahat 
Niyang mga kaaway, at dudurog o yuyurak sa mga bansang di-kumikilala sa Diyos na 
Kaniyang kinapopootan. Ito nga ang ikinagalit ng kanilang mga pinuno. Dahil sa mali 
nilang pagpapakilala sa layunin ni Kristo, binalak ni Satanas na maipahamak ang 
Tagapagligtas, nguni't hindi ito ang nangyari, kundi ang sarili rin nila ang kanilang 
ipinahamak. 


Ang katampalasang ito ni Herodes ay isa sa mga huling gawa niya na nagpasama sa 
kaniyang paghahari. Hindi nagluwat pagkaraan ng paglipol na ito sa mga walangmalay na 
sanggol, ay napilitan siyang sumuko sa kapalarang hindi maiiwasan. Namatay siya ng isang 
nakasisindak na kamatayan. Si Jose, na nang panahong ito ay nasa Ehipto pa, ay 
pinagsabihan ng anghel ng Diyos na bumalik na sa lupain ng Israel. Dahil sa pagkakilala ni 
Jose na si Jesus ay siyang tagapagmana ng luklukan ni David, hinangad niyang manahan sa 
Bethlehem, nguni't nang mabalitaan niyang si Archelaus ang naghahari sa Judea na kahalili 
ng ama niyang si Herodes, ay nangamba siyang baka ipagpatuloy ng anak ang buktot na 
balak ng ama laban kay Kristo. Sa lahat ng mga anak ni Herodes, ay si Archelaus ang 
kahawig na kahawig ng ama sa likas. Pag-upung-pag-upo niya sa trono ng pamamahala ay 
nagkaroon agad ng gulo sa Jerusalem, at libu-libong mga Hudyo ang pinuksa ng mga kawal 
Romano. 


Muli na namang pinagsabihan si Jose na tumungo sa isang pook na tiwasay. Nagoalik 
siya sa Nazareth,na dati niyang bayan, at dito nanirahan si Jesus sa loob ng tatlumpung taon, 
“upang matupad ang sinalita ng mga propeta, Siya'y tatawaging Nasareno.” Ang Galilea 
noon ay pinamumunuan din ng isang anak ni Herodes, nguni't doo'y tumitira ang lalong 
maraming halu-halong lahi kaysa sa Judea. Kaya doon ay hindi gasinong inaasikaso ang 
mga suliraning may kaugnayan sa mga Hudyo, at ang mga sasabihin ni Jesus ay hindi 
gaanong katinggitan o paghihinalaan ng mga nasa kapangyarihan. Gayon ang pagtanggap na 

ginawa sa Tagapagligtas nang Siya'y manaog dito sa lupa. Wari?y walang dakong tahimik o 
tiwasay para sa Sanggol na Manunubos. Hindi maipagkatiwala ng Diyos sa mga tao ang 
Kaniyang sinisintang Anak, bagama't ang itinataguyod Niya ay ang kanilang ikaliligtas. 
Nagbilin Siya sa mga anghel na bantayan si Jesus at ipagsanggalang Siya hanggang sa 
maganap Niya ang Kaniyang layunin sa lupa, at mamatay sa mga kamay niyaong 
pinarituhan Niya upang iligtas. 

Kabanata 7---Sa Pagiging Isang Bata 


Ang panahon ng pagkabata at pagiging-kabataan ni Jesus ay ginugol Niya sa isang maliit 
na nayong nasa paanan ng bundok. Walang pook sa lupa na hindi nabigyang-karangalan ng 
Kaniyang pagkakaparoon. Naging karapatan sana ng mga palasyo ng mga hari na tanggapin 
Siya bilang isang panauhin. Subali”t nilampasan Niya ang mga tahanan ng mayayaman, ang 
mga bulwagan ng mga hari, at ang mga tanyag na pook ng karunungan, at nanirahan Siya sa 
isang kubli at hamak na Nazareth. 


Nakapagtataka ang kahulugan ng maigsing tala ng Kaniyang pagkabata: “Lumaki ang 
bata, at lumakas sa espiritu, na puspos ng karunungan: at ang biyaya ng Diyos ay sumasa 
Kaniya.” Sa kapuspusan ng liwanag na nagbubuhat sa mukha ng Ama, si Jesus ay “lumago 
sa karunungan at sa pangangatawan, at sa pagbibigay-lugod sa Diyos at sa mga tao.” Lukas 
2:52. Ang Kaniyang pagiisip ay malusog at mapanuri, at ang Kaniyang katalinuhan at 
pagkukuro ay higit sa Kaniyang gulang. Maganda pa ang pagkakaanyo ng Kaniyang likas. 
Banay-banay ang paglusog ng Kaniyang isip at katawan, alinsunod sa mga batas ng 
pagkabata. 


Sa pagiging isang bata, ay kinakitaan si Jesus ng natatanging kaibig-ibig na pag-ugali. 
Ang masisipag Niyang mga kamay ay laging laang maglingkod sa mga iba. Nagpakita Siya 
ng pagtitiyaga na hindi marunong mayamot, at ng pagtatapat na hindi nadadala ng 
pagsisinungaling. Sa simulain ay sintibay Siya ng batong-buhay, ang Kaniyang buhay ay 
kinahayagan ng biyaya ng di-sakim na paggalang. Maalab na minatyagan ng ina ni Jesus 
ang paglago ng Kaniyang mga kakayahan, at namasdan ang pagkakaanyo sa Kaniya ng 
sakdal na likas. Malugod niyang sinikap na mapaunlad ang matalinong isip Nito. Sa 
pamamagitan ng Banal na Espiritu ay tumanggap siya ng karunungan upang 
makipagtulungan sa mga banal na anghel sa pagtuturo sa bata, na siyang makaaangking 
Diyos lamang ang Kaniyang Ama. Buhat pa nang mga unang panahon ay nag-ukol na ng 
malaking pag-aasikaso ang mga tapat sa Israel sa pagtuturo sa mga bata. Ipinagbilin ng 
Panginoon na sa pagkasanggol pa lamang ay ituturo na sa mga ito ang Kaniyang kabutihan 
at ang Kaniyang kadakilaan, gaya ng inihahayag tanging-tangi na sa Kaniyang kautusan, at 
ipinakikilala sa kasaysayan ng Israel. Ang awit at panalangin at mga araling hango sa mga 
Banal na Kasulatan ay kailangang ibagay sa murang isip. Ituturo ng mga ama at mga ina sa 
kanilang mga anak na ang kautusan ng Diyos ay isang anyo ng Kaniyang likas, at pagka 
tinanggap nila sa kanilang puso ang mga simulain ng kautusang ito, ay nababakas ang likas 
ng Diyos sa kanilang isip at kaluluwa. Ang karamihan sa pagtuturo ay sa bibig, nguni't 
natuto rin ang mga kabataan sa pagbasa ng mga sulat Hebreo, at ang mga balumbong 
pergamino ng Matandang Tipan ay binuksan upang pag-aralan nila. 


Noong panahon ni Kristo ay itinuturing na nasa ilalim ng sumpa ng Diyos ang alinmang 
bayan o lunsod na hindi gumagawa ng paraan upang maturuan ng relihiyon ang mga 
kabataan. Nguni't nauuwi sa pakitang-tao lamang ang pagtuturo. Mga sali't saling sabi ang 

inihalili sa Mga Kasulatan. Ang tunay na pagtuturo ay aakay sa mga kabataan na “kanilang 
hanapin ang Diyos, baka sakaling maapuhap nila Siya, at Siya'y masumpungan.” Mga 
Gawa 17:27. Nguni't ang inasikaso ng mga gurong Hudyo ay ang mga bagay-bagay ng 
seremonya. Ang isip ng nag-aaral ay pinuno nila ng mga bagay na hindi kailangan o walang 
halaga, at hindi naman kinikilala sa lalong mataas na paaralan sa langit. Ang karanasang 
natatamo sa pansariling pagtanggap ng salita ng Diyos ay hindi kasama sa kanilang paraan 
ng pagtuturo. Palibhasa'y abalang-abala ang mga nag-aaral sa mga bagay na panlabas, kaya 
wala silang kapana-panahon sa tahimik na pakikipag-usap sa Diyos. Hindi nila narinig ang 
tinig Niyang nagsasalita sa kanilang puso. Sa paghanap nila ng karunungan, ay iniwan nila 
ang Bukal ng karunungan. Ang malaking kailangan ng paglilingkod sa Diyos ay 
pinabayaan. Ang mga simulain ng kautusan ay pinalabo. Yaong ipinalalagay nilang mataas 
na karunungan ay naging pinakamalaking hadlang sa tunay na kaunlaran. Ang mga 
kakayahan ng mga kabataan ay napigil sa ilalim ng pagtuturong ginawa ng mga rabi. Ang 
kanilang mga isip ay naging kuyom at sikil. 


Ang batang si Jesus ay hindi nag-aral sa paaralan ng mga sinagoga. Ang Kaniyang ina 
ang una Niyang tagapagturo. Sa mga labi nito at sa mga balumbong-sulat ng mga propeta 
nagbuhat ang lahat ng mga natutuhan Niya tungkol sa mga bagay na ukol sa langit. Ang 
mga pangungusap na Siya na rin ang nagsalita kay Moises upang sabihin sa Israel ay siya 
ngayong itinuro sa Kaniya ng Kaniyang ina. At nang Siya'y lumaki at magbinata, ay hindi 
Niya hinanap ang paaralan ng mga rabi. Hindi Niya kailangan ang karunungang natututuhan 
sa mga paaralang iyon, sapagka't ang Diyos ay siya Niyang tagapagturo. 


Ang itinanong noong panahong nangangaral ang Tagapagligtas na, “Paanong nakaalam 
ang taong ito ng mga karunungan, gayong hindi naman nag-aral kailanman?” ay hindi 
nagpapakilalang si Jesus ay hindi maalam na bumasa, kundi hindi lamang Siya tumanggap 
ng turo ng mga rabi. Juan 7:15. Palibhasa Siya'y natuto na gaya rin nating maaaring matuto, 
atin ngang mapagkikilala na ang mabuti Niyang pagkaalam sa mga Kasulatan ay bunga ng 
Kaniyang maagang pagsisikap sa pag-aaral ng Salita ng Diyos noong panahon ng Kaniyang 
pagkabata. At nakabukas din naman sa harap Niya ang malaking aklatan ng mga nilalang ng 
Diyos. Siya na Maylikha ng lahat ng bagay ay nag-aral ng mga araling isinulat ng sarili 
Niyang kamay sa lupa at dagat at langit. Tinipon Niyang buhat sa katalagahan ang malaking 
kalipunan ng karunungang siyentipiko, na hiwalay sa mga lisyang paraan ng sanlibutan. 
Pinag-aralan Niya ang buhay ng mga halaman at mga hayop, at pati ng buhay ng tao. Sapul 
sa Kaniyang pagkabata ay iisa ang layunin Niya: ang mabuhay Siya upang pagpalain ang 
iba. Sa bagay na ito ay humango Siya sa katalagahan ng mga bagay na magagamit Niya: 
mga bagong isipan at pamamaraan ang pumasok sa isip Niya samantalang pinag-aaralan 
Niya ang buhay ng mga halaman at mga hayop. Buhat sa mga bagay na nakikita ay walang- 
tigil na kumukuha Siya ng mga halimbawang magagamit Niya upang maiharap ang mga 
buhay na salita ng Diyos. Ang mga talinhagang magiliw Niyang itinuro, noong kasalukuyan 
ng Kaniyang paglilingkod, upang mailahad ang mga aralin ng katotohapan ay nagpapakilala 

na kung paanong bukas ang Kaniyang diwa sa mga itinuturo ng katalagahan, at kung 
paanong tinipon Niya ang mga araling espirituwal buhat sa mga pangyayari at kalagayan ng 
Kaniyang kabuhayan araw-araw. 


Sa ganitong paraan napagkilala ni Jesus ang kahulugan ng salita at mga gawa ng Diyos, 
nang Kaniyang pagsikapang maunawaan ang mga dahilan kung bakit nangyari at lumitaw 
ang mga bagay-bagay. Mga banal na anghel ang naglingkod sa Kaniya, at ang Kaniyang 
mga isipan at pagmumuni ay malinis at banal. Buhat sa unang pagkakaroon Niya ng isip ay 
patuloy na Siyang lumaki sa biyayang espirituwal at sa pagkakilala sa katotohanan. 


Ang alinmang bata ay maaaring matutong gaya ni Jesus. Habang sinisikap nating 
makilala ang ating Amang nasa langit sa pamamagitan ng Kaniyang salita, ay lalapit naman 
ang mga anghel, lalakas at tatatag ang ating mga isip, at magiging marangal at mahinhin ang 
ating likas. Lalo tayong magiging katulad ng ating Tagapagligtas. At habang minamasdan 
natin ang maganda at dakila sa katalagahan ay mananabik sa Diyos ang ating kalooban. 
Samantalang ang ating diwa ay humahanga, ang atin namang kaluluwa ay lumalakas dahil 
sa napapaugnay ito sa Walang-hanggang Diyos sa pamamagitan ng Kaniyang mga gawa. 
Ang pakikipag-usap sa Diyos sa pamamagitan ng panalangin ay nagpapalakas sa isip at sa 
kalooban, at ang kapangyarihang espirituwal ay lalong lumalakas pagka pinag-iisip ang mga 
bagay na ukol sa espiritu. 


Ang pamumuhay ni Jesus ay isang pamumuhay na kasang-ayon ng Diyos. Noong Siya ay 
bata, Siya'y nag-isip at nagsalitang gaya ng bata; datapuwa't ang larawan ng Diyos ay hindi 
nadungisan ng kasalanan. Gayon pa man ay hindi Siya nalayo sa tukso. Naging kasabihan 
na ang mga katampalasanan ng mga taga-Nazareth. Ang karaniwang hamak na pagtingin sa 
kanila ay ipinakikilala ni Nathanael nang itanong niya, “Mangyayari bagang lumitaw ang 
anumang magaling na bagay sa, Nazareth?” Juan 1:46. Si Jesus ay inilagay sa isang pook na 
masusubok ang likas Niya. Kinailangan Niyang maging laging maingat upang mapamalagi 
ang Kaniyang kalinisan. Walang humpay ang naging pakikilaban Niya sa mga tuksong 
sinasagupa natin, upang Siya naman ay maging uliran natin sa pagkabata, sa kabinataan, at 
sa katandaan. 


Walang-tigil at walang kapagud-pagod si Satanas sa mga pagsisikap Niyang madaig ang 
Batang si Jesus ng Nasaret. Buhat sa pagkasanggol ay binantayan si Jesus ng mga anghel ng 
langit, gayon pa man, ang buhay Niya ay naging isang mahabang pakikilaban sa mga 
kapangyarihan ng kadiliman. Kung magkakaroon sa ibabaw ng lupa ng isang kabuhayang 
hindi narurungisan ng masama ay ito'y isang sumbat at kagulumihanan sa pangulo ng 
kadiliman. Wala siyang di-sinubok na paraan upang masilo si Jesus. Walang anak ng taong 
mabubuhay kailan man ng isang banal na kabuhayan sa gitna ng mabangis na pakikilaban sa 
tukso na gaya ng ating Tagapagligtas. 


Ang mga magulang ni Jesus ay mga maralita at nagsisiasa sa kanilang hanapbuhay. 


Bihasa Siya sa karalitaan, pagtitipid, at kagipitan. Ang ganitong karanasan o pamumuhay ay 

naging sanggalang sa Kaniya. Sa Kaniyang masipag na pamumuhay ay walang panahong 
naaksaya na makapag-aanyaya sa tukso. Wala Siyang nasayang na oras para sumama sa 
masasamang barkada. Sa lahat ng pangyayari ay sinasarhan Niya ang pintuang daraanan ng 
manunukso. Ni salapi o kalayawan, ni paunlak o banta man, ay hindi nakahimok sa Kaniya 
na Siya'y gumawa ng kamalian. Matalas ang Kaniyang isip na kumilala ng masama, at 
malakas ang Kaniyang loob na lumaban. 


Si Kristo lamang ang tanging hindi kailanman nagkasala sa lahat ng mga taong nabuhay 
sa lupa, gayon pa ma'y halos tatlumpung taong Siya ay nakipamayan sa masasamang 
mamamayan ng Nazareth. Ang pangyayaring ito ay isang sumbat sa mga taong nag-aakala 
na ang kabuhayang walang-kapintasan ay nasasalig sa lugar, kapalaran, o kasaganaan. Ang 
tukso, karalitaan, at kagipitan ay disiplina o pansupil na kailangan upang mahubog ang 
dalisay at matatag na likas. 


Si Jesus ay nanirahan sa isang tahanan sa bukid, at matapat at masaya niyang ginaganap 
ang Kaniyang bahagi sa mga gawain sa bahay. Siya ay dating Pinuno ng kalangitan, at 
ikinalugod ng mga anghel na talimahin ang Kaniyang salita, ngayon naman ay isa Siyang 
handang pag-utusan, isang anak na magiliwin at masunurin. Natuto Siya ng isang 
hanapbuhay, at ginagamit Niya ang Kaniyang mga kamay sa pag-aanluwage na kasama ni 
Jose. Nilakad Niya ang mga lansangan ng Kaniyang maliit na bayan na suot ang damit ng 
karaniwang manggagawa, na paroo't parito sa Kaniyang abang gawain. Hindi Niya 
ginagamit ang Kaniyang kapangyarihan ng pagka-Diyos upang bawasan ang Kaniyang mga 
pasanin o pagaanin ang Kaniyang paggawa. 


Sa paggawa ni Jesus noong panahong Siya'y maliit pa hanggang sa nagbinata, ay 
lumusog ang Kaniyang isip at katawan. Hindi Niya ginamit ang lakas ng Kaniyang katawan 
nang walang-ingat, kundi sa isang paraang ikalulusog, upang magawa Niya ang 
pinakamabuti sa lahat ng anumang Kaniyang gawin. Hindi Niya ibig mapintasan, maging sa 
paghawak ng mga kasangkapan. Siya ay sakdal sa pagiging isang manggagawa, kung paano 
rin namang Siya'y sakdal sa likas. Sa pamamagitan ng sarili Niyang halimbawa ay tinuruan 
Niya tayo na magpakasipag, na gawin nating may kahustuhan at kaganapan ang ating 
gawain, at ang ganyang paraan ng paggawa ay marangal. Ang anumang gawain na 
ginagamit ang mga kamay at sumasanay rin naman sa mga kabataan na magpasan ng mga 
kapanagutan sa buhay, ay nagpapalakas sa katawan at nagpapalusog sa isip. Lahat ay dapat 
humanap ng magagawang pakikinabangan ng kanilang sarili at makatutulong din naman sa 
iba. Itinalaga ng Diyos na ang paggawa ay maging isang pagpapala, at ang masipag lamang 
na manggagawa ang nakakakasumpong ng tunay na kaluwalhatian at galak sa buhay. 
Nakangiting sumasang-ayon ang Diyos sa mga bata at mga kabataang masayang gumaganap 
ng kanilang bahagi sa mga gawain sa loob ng bahay, na tumutulong sa kanilang mga ama at 
mga ina. Ang ganyang mga bata ay magiging mbubuting bunga ng tahanan na 
pakikinabangan ng lipunan. 

Sa buong buhay ni Jesus sa ibabaw ng lupa, Siya ay naging isang masipag na 
manggagawa. Malaki ang inasahan Niya, kaya malaki naman ang sinikap Niyang gawin. 
Nang pumasok na Siya sa Kaniyang ministeryo, ay sinabi Niya, “Kinakailangan nating 
gawin ang mga gawa niyaong Nagsugo sa Akin, samantalang araw, dumarating ang gabi, na 
walang taong makagagawa.” Juan 9:4. Hindi iniwasan ni Jesus ang pagtulong at 
kapanagutan, gaya ng ginagawa ng maraming nagbabansag na sumusunod sa Kaniya. Dahil 
sa marami ang umiiwas sa ganitong disiplina kaya sila ay mahihina at mga walang- 
kakayahan. Maaaring nag-aangkin sila ng mahuhusay at kaakit-akit na mga likas, nguni't 
mahihina ang kanilang loob at halos walang malamang gawin kapag napaharap na sa 
mahihirap na gawain. Ang katapangan at sigla, ang tibay at lakas ng loob na nakita sa buhay 
ni Kristo ay dapat makita sa atin, sa pamamagitan ng disiplina ring iyon na Kaniyang tintis. 
At ang biyayang tinanggap Niya ay ibibigay rin naman sa atin. 


Sa panahong ikinabuhay ng ating Tagapagligtas sa gitna ng mga tao, ay naging kasama- 
sama Siya ng mga maralita. Alam Niya ang kanilang mga alalahanin at mga kahirapan dahil 
sa Kaniyang naranasan, at kaya naman Kaniyang naaliw at napalakas ang loob ng lahat ng 
mga abang manggagawa. Yaong mga may tumpak na pagkakilala sa mga iniaral Niya ay 
hindi kailanman mag-aakalang dapat lagyan ng pagkakaiba ang uri ng mga tao, na ang 
mayayaman baga ay pararangalan nang higit kaysa karapat-dapat na mahihirap. 


Tinaglay-taglay ni Jesus ang kasayahan at katalinuhan hanggang sa Kaniyang paggawa. 
Malaking pagtitiis at espirituwal na kabuhayan ang kinakailangan upang ang relihiyon ng 
Bibliya ay maipasok sa tahanan at sa hanapbuhay, upang mabata ang hirap ng 
pakikipagkalakalan sa sanlibutan, at gayon pa ma'y mapanatili pa ring tapat ang mata sa 
ikaluluwalhati ng Diyos. Sa bagay na ito naging isang katulong si Jesus. Kahit na 
Siya'y abalangabala sa pag-aasikaso sa mga bagay ng lupang ito ay lagi pa rin Siyang may 
panahon para sa mga bagay ng langit. Ang katuwaan ng Kaniyang puso ay malimit Niyang 
ipahayag sa pag-awit ng mga imno at iba pang awit na ukol sa Diyos. Malimit marinig ng 
mga taga-Nasaret ang Kaniyang tinig na pumupuri at nagpapasalamat sa Diyos. Nakipag- 
usap Siya sa Diyos sa pamamagitan ng awit, at nang ang mga kasamahan Niya ay 
magsidaing sa pagod sa paggawa, ay inaliw Niya sila ng Kaniyang matamis na pag-awit. 
Ang Kaniyang pumupuring tinig ay waring nagpapalayas sa masasamang anghel, at tulad ng 
kamangyan, na pinupuno ang pook ng kabanguhan. Ang mga nakarinig sa Kaniya ay parang 
naalis sa kanilang pagkakasadlak sa lupa, at napalipat sa tahanang langit. 


Si Jesus ang bukal ng kaawaang nagpapagaling sa sanlibutan, at sa buong mga taon ng 
Kaniyang pagtahan sa Nazareth, ang Kaniyang buhay ay naging parang agos ng 
pakikiramay at pagkakawanggawa. Ang matatanda, ang mga nagdadalamhati, ang mga 
nabibigatan sa kasalanan, ang mga batang masasayang naglalaro, ang maliliit na kinapal na 
nagliliparan, ang matitiyagang hayop na pantrabaho---lahat ay masayang-masaya kung nasa 
harap Niya. Siya na ang salita ng kapangyarihan ay umaalalay sa mga sanlibutan ay yuyuko 

upang lunasan ang isang ibong nasugatan. Walang nalilingid sa Kaniyang pansin, wala 
Siyang tinatanggihang paglingkuran kahit anong bagay. 


Kaya habang si Jesus ay lumalaki sa karunungan at sa pangangatawan, lumalago rin 
naman Siya sa pagbibigay-lugod sa Diyos at sa mga tao. Nakuha Niya ang pagmamahal ng 
lahat ng puso dahil sa ipinakilala Niyang Kaniyang minamahal ang lahat. Ang diwa ng pag- 
asa at lakas ng loob na lumiligid sa Kaniya ay siyang gumawa upang Siya ay maging isang 
pagpapala sa bawa't tahanan. At malimit na sa loob ng sinagoga kung araw ng Sabado ay 
tinatawag Siya upang bumasa ng aral na hango sa mga propeta, at ang mga puso ng 
nagsisipakinig ay halos lumukso sa tuwa dahil sa may natanaw silang bagong liwanag buhat 
sa banal na salitang karaniwan nilang binabasa. 


Gayon ma'y iniwasan ni Jesus ang matanghal. Sa buong panahong itinira Niya sa 
Nazareth , ay hindi Niya ipinakita o itinanghal ang Kaniyang kapangyarihang gumawa ng 
kababalaghan. Hindi Siya naghangad ng mataas na katungkulan at ni hindi Siya gumamit ng 
mga titulo. Ang Kaniyang tahimik at simpleng pamumuhay, at maging ang pananahimik ng 
Mga Kasulatan sa mga taon ng Kaniyang pagkabata, ay nagtuturo ng isang mahalagang aral. 
Kung kailan lalong tahimik at simple ang pamumuhay ng bata---samakatwid ay hindi 
ginagamitan ng anumang karangyaan, kundi yaon lamang naaayon sa kalikasan---lalo 
naman itong naaayon sa ikalulusog ng katawan at ng pag-iisip at ng kaluluwa. 


Si Jesus ang ating huwaran. Marami ang may kasabikang nagtutuon ng pansin sa 
panahon ng Kaniyang hayagang paglilingkod o ministeryo, samantala'y hindi nila 
pinapansin ang itinuturo ng Kaniyang murang kabataan. Nguni't sa Kaniyang buhay nga sa 
loob ng tahanan nagiging huwaran Siya ng lahat ng mga bata at mga kabataan. Ang 
Tagapagligtas ay nagpakadukha, upang maituro Niya kung paano tayo makalalakad na 
kasama ng Diyos kahit na tayo ay mga maralita. Siya ay nabuhay upang ang Kaniyang Ama 
ay bigyang-kaluguran, parangalan, at luwalhatiin sa mga bagay na karaniwan sa buhay. Ang 
una Niyang ginawa ay itinalaga muna Niya sa Diyos ang mahabang hanap-buhay ng 
karaniwang manggagawa na nagpapatulo ng pawis upang may maipagtawid-buhay. 
Itinuring Niyang Siya'y naglilingkod sa Diyos kahit sa Siya'y nag-aanluwage na kagaya rin 
kung Siya'y gumagawa ng mga kababalaghan para sa maraming tao. At ang bawa't 
kabataang sumusunod sa halimbawa ng pagtatapat at pagtalima na ipinakita ni Kristo sa 
Kaniyang maralitang tahanan ay makaaangkin sa mga pangungusap na sa pamamagitan ng 
Espiritu Santo ay sinabi ng Ama tungkol sa Kaniya, “Narito ang Aking Lingkod, na Aking 
inaalalayan, ang Aking hinirang na kinalulugdan ng Aking kaluluwa.” Isaias 42:1. 

Kabanata 8---Ang Pagdalaw sa Kaarawan ng Paskuwa 


Sa mga Hudyo ang ikalabindalawang taong gulang ay siyang naghihiwalay sa pagkabata 
at pagkabinata. Pagkatapos ng taong iyan, ang isang batang Hebreo ay tinatawag na anak ng 
kautusan, at anak din naman ng Diyos. Siya ay binibigyan ng mga tanging pagkakataon 
upang mag-aral ng relihiyon, at siya'y inaasahang makikisama sa mga kapistahan at mga 
kapangilinan. Sa pag-alinsunod sa ganitong kaugalian kung kaya ang batang si Jesus ay 
nakipamista ng Paskuwa sa Jerusalem. Tulad ng lahat ng mga tapat na Israelita, si Jose at si 
Maria ay umahon sa kaarawan ng Paskuwa taun-taon, at nang si Jesus ay sumapit na sa 
takdang gulang, ay isinama nga nila Siya. 


Noon ay may tatlong taunang mga kapistahan: ang Paskuwa, ang Pentekostes, at ang 
Pista ng mga Balag. Sa mga pistang ito ay pinag-uutusan ang lahat ng mga lalaki na 
magsiharap sa Panginoon sa Jerusalem. Sa mga pistang ito ay ang Paskuwa ang dinadagsaan 
ng pinakamaraming tao. Marami ang nagsisidalong buhat sa lahat ng bansang pinangalatan 
ng mga Hudyo. Maraming mananamba ang nagbubuhat sa lahat ng dako ng Palestina. Ang 
paglalakbay noon buhat sa Galilea ay nangangailangan ng mga ilang araw, at ang mga 
naglalakad ay nagsasama-sama nang pulu-pulutong upang makaiwas sa mga masasamang- 
loob. Ang mga babae at matatandang lalaki ay sumasakay sa mga baka o sa mga asno sa 
mga daang matarik at mabato. Ang malalakas na lalaki at mga kabataan ay nagsisipaglakad 
naman. Ang panahon ng Paskuwa ay tumatama sa magtatapos ang Marso o sa pagsisimula 
ng Abril, at ang buong kalupaan ay kaakit-akit sa pamumutiktik ng mga bulaklak, at masaya 
dahil sa awitan ng mga ibon. Sa buong kahabaan ng lakbayin ay may mga pook na tanging 
namumukod sa kasaysayan ng Israel, at dito'y iniisa-isang ilahad ng mga ama't mga ina sa 
kanilang mga anak ang mga kababalaghang ginawa ng Diyos sa Kaniyang bayan noong 
nakalipas na mga panahon. Sila'y umaawit upang malibang sa mahabang paglalakbay, at 
pagka nakita na nila ang mga tore ng Jerusalem, ang lahat ng tinig ay nagsisisaliw sa 
maligayang awit— “Ang mga paa natin ay magsisitayo Sa loob ng iyong mga pintuang 
bayan, Oh, Jerusalem. ... Kapayapaan nawa ang suma loob ng iyong mga kuta, 
At kaginhawahan sa loob ng iyong mga palasyo.” Awit 122:2-7. 


Ang pagdiriwang ng Paskuwa ay nagsimula sa pagsilang ng bansang Hebreo. Noong 
huling gabi ng kanilang pagkaalipin sa Ehipto, na waring walang kapag-apag-asang sila'y 
mahahango pa, ay inutusan sila ng Diyos na sila'y gumayak sa biglang pag-alis. 
Pinagsabihan na ng Diyos si Paraon na darating ang kahuli-hulihang parusa sa mga 
Ehipsiyo, at pinagbilinan Niya ang mga Hebreo na pisanin ang kanilang mga pamilya sa 
loob ng kani-kanilang mga tahanan. Pagka ang mga haligi ng pintuan ay nawisikan na ng 
dugo ng pinatay na kordero, ay kakainin naman nila ang inihaw na kordero, at kasama nito 
ay mga tinapay na walang lebadura at mapapait na gulay. “At ganito ninyo kakainin,” anang 
Panginoon, “may bigkis ang inyong baywang, ang inyong mga panyapak ay nakasuot sa 
inyong mga paa, at ang inyong tungkod ay tangan ninyo sa inyong kamay, at inyong 

kakaning dali-dali: siyang paskuwa sa Panginoon.” Exodo 12:11. Nang hatinggabi ay 
pinatay ang lahat ng panganay ng mga Ehipsiyo. Nang magkagayon ang hari ay kagyat na 
nagpasabi sa Israel, “Kayo”y burnangon umalis kayo sa gitna ng aking bayan, ... at kayo'y 
yumaong maglingkod sa Panginoon, gaya ng inyong sinabi.” Exodo 12:31. Sa gayo'y 
lumabas sa Ehipto ang mga Hebreo na isang bansang malaya. Iniutos ng Panginoon na ang 
Paskuwa ay ipagdiriwang taun-taon. “At mangyayari,” wika Niya, “pagka itatanong ng 
inyong mga anak, Ano ba ang ibig sabihin ng ganitong pagdiriwang? ay inyong sasabihin, 
Ito ang handog na Paskuwa sa Panginoon, nang Siya'y lumampas sa mga bahay ng mga 
anak ni Israel sa Ehipto, noong puksain Niya ang mga Ehipsiyo.” Ito ang dahilan kaya 
ipinauulit-ulit sa sali't saling lahi ang kasaysayan ng kahanga-hangang pagliligtas na ito. 


Ang Paskuwa ay sinusundan ng pitong araw na pista ng tinapay na walang lebadura. Sa 
ikalawang araw ng pista, ay inihaharap sa Panginoon ang isang bigkis ng unang bunga ng 
sibada. Ang lahat ng mga seremonya ng pista ay mga sagisag ng gawain ni Kristo. Ang 
pagkaligtas ng Israel buhat sa Ehipto ay isang halimbawa ng pagtubos, na siya ngang 
pinapanukalang alaalahanin ng Paskuwa. Ang korderong pinatay, ang tinapay na walang 
lebadura, at ang bigkis ng unang bunga, ay mga sagisag na kaumakatawan sa 
Tagapagligtas. 


Sa maraming tao noong panahon ni Kristo, ay naging pakitang-tao lamang ang 
pagdiriwang sa pistang ito. Subali't sa Anak ng Diyos ay kaylaking kahulugan nito! Ito ang 
unang-unang pagkakita ng batang si Jesus sa templo. Nakita Niyang ang mga saserdoteng 
may mapuputing damit na nagsisipaglingkod nang buong kabanalan. Nakita Niya sa ibabaw 
ng dambana ang hayop na handog na tumutulo pa ang dugo. Kasama ng ibang mga 
nagsisisambang itinungo Niya ang Kaniyang ulo sa pananalangin, samantalang 
pumapailanlang sa Diyos ang makapal na usok ng kamangyan. Nasaksihan Niya ang 
nakapagkikintal na seremonya ng Paskuwa. Araw-araw ay lalong nagliwanag sa isip Niya 
ang kahulugan nito. Bawa't kilos sa paglilingkod na iyon ay parang karugtong ng Kaniyang 
buhay. Mga bagong isipan ang gumiyagis sa Kaniya. Tahimik at buhos ang isip, na waring 
pinag-aaralan Niya ang isang malaking suliranin. Ang mahiwagang layunin ng Kaniyang 
buhay ay unti-unting nabuksan sa Kaniya. 


Palibhasa'y buhos ang Kaniyang isip sa pagbubulay ng mga pangyayaring ito, ay hindi 
Siya lumagi sa piling ng Kaniyang mga magulang. Sinikap Niyang Siya ay makapag-isa. 
Nang matapos na ang mga seremonya ng Paskuwa, ay nagpaiwan pa Siya sa mga looban ng 
templo, at nang ang mga mananamba ay magsialis na sa Jerusalem, Siya ay nagpaiwan. 


Sa pagdalaw na ito sa Jerusalem, ay hangad sana ng mga magulang ni Jesus na Siya (si 
Jesus nga) ay makausap ng mga dakilang guro ng Israel. Sapagka't bagama't sinusunod 
Niya ang bawa't bilin ng Diyos, ay hindi naman Siya umaayon sa mga rito at mga kaugalian 
ng mga rabi. Inisip ni Jose at ni Maria na baka sakaling maakay Siyang gumalang sa mga 
pantas na guro, at sa gayo'y magsikap Siyang tumalima sa kanilang mga bilin. Datapwa't 

dito man sa loob ng templo ay tinuruan din ng Diyos si Jesus. At ang tinanggap Niya, ay 
kaagad Niyang minulang ituro. Nang panahong yaon ay may isang silid sa templo na 
sadyang iniukol sa banal na paaralan, na inialinsunod sa mga paraan ng mga paaralan ng 
mga propeta. Dito nagkatipon ang mga tanyag na rabi pati ng mga tinuturuan nila, at dito 
pumasok ang batang si Jesus. Nakiumpok Siya sa paanan ng mga pantas at tahimik na mga 
rabi, at nakinig Siya sa kanilang mga pagtuturo. Gaya ng isang naghahanap ng karunungan, 
ay tinanong Niya ang mga gurong ito tungkol sa mga hula, at sa mga pangyayaring noo'y 
kasalukuyang nagaganap na pawang nakaturo sa pagdating ng Mesiyas. 


Humarap si Jesus na tulad sa isang nauuhaw sa karunungang ukol sa Diyos. Ang 
Kaniyang mga tanong ay pawang nagpahiwatig ng malalim na mga katotohanang malaon 
nang natatago, nguni't mga kailangan sa kaligtasan ng mga kaluluwa. Bawa't tanong Niya 
ay nagpakilala sa kanila ng isang banal na aral, at nagbihis ng bagong damit sa katotohanan, 
at sa kabila naman nito ay ipinakilala ng mga pantas na mababaw at makitid ang kanilang 
nalalaman. Sinabi ng mga rabi na ang pagdating ng Mesiyas ay maghahatid sa bansang 
Hudyo ng kagila-gilalas na karangalan, datapwa't iniharap ni Jesus ang hula ni Isaias, at 
saka itinanong sa kanila ang kahulugan ng mga talatang tumuturo sa paghihirap at 
pagkamatay ng Kordero ng Diyos. 


Hinarap Siya ng mga pantas at pinagtatanong, at sila'y nangagtaka sa Kaniyang mga 
sagot. Taglay ang kabaitan ng isang bata ay inulit Niya ang mga pangungusap ng Kasulatan, 
na ipinakikilala sa kanila ang lalim ng kahulugan na hindi abot ng mga pantas. Kung 
sinunod nila ang mga hanay ng katotohanan na Kaniyang inisa-isa, ay nagkaroon sana ng 
pagbabago sa ayos ng kanilang relihiyon. Nakapukaw sana ng isang malalim na pag- 
aasikaso sa mga bagay na espirituwal, at nang pasimulan ni Jesus ang Kaniyang ministeryo, 
ay marami sana ang naging handang tumanggap sa Kaniya. 


Talos ng mga rabing si Jesus ay hindi nag-aral sa kanilang paaralan, datapwa't ang 
Kaniyang nalalaman sa mga hula ay lalong malawak kaysa nalalaman nila. Sa palaisip na 
batang ito ng Galilea ay nakakatanaw sila ng malaking pag-asa. Hangad nilang Siya'y 
kanilang makuha bilang mag-aaral, upang Siya'y maging isang guro sa Israel. Ibig nilang 
sila ang mamahala sa Kaniyang pagaaral, sa pag-aakala na ang gayong bukal na pag-iisip ay 
marapat nilang hubugin. 


Ang mga salita ni Jesus ay umantig sa kanilang mga puso na di-kailanman nagawa nang 
una ng mga salita ng tao. Sinisikap noon ng Diyos na tanglawan ang mga pinunong yaon ng 
Israel, at ginamit nga Niya ang kaisaisang paraan upang sila'y makakilala. Dahil sa sila'y 
mayayabang ay tahasan nilang isusumpa na hinding-hindi sila kayang turuan ng sinuman. 
Kung ipinahalata ni Jesus na sila'y para Niyang tinuturuan, ay talagang hindi sila makikinig. 
Datapwa't ipinagyabang nila na sila nga ang nagtuturo sa Kaniya, o kaya'y sinusubok nila 
kung gaano ang nalalaman Niya sa mga Kasulatan. Ang kabaitan at kahinhinan ng batang si 
Jesus ay siyang humawan sa ganitong masasama nilang haka. Hindi nila namalayan na ang 

mga pag-iisip nila ay napasok na ng salita ng Diyos, at ang Banal na Espiritu ay 
nakapagsalita sa kanilang mga puso. 


Natiyak nila ang paghihintay nila sa Mesiyas ay hindi pala inaayunan ng hula, nguni't 
ayaw nilang itakwil ang mga paniniwalang labis-labis nilang ipinagyayabang. Ayaw nilang 
amining mali ang kanilang pagkaunawa sa Mga Kasulatan na sinasabi nilang kanilang 
itinuturo. Nagpalipat-lipat ang katanungang, Bakit marunong ang binatang ito, ay hindi 
naman nag-aral? Ang ilaw ay lumiliwanag sa kadiliman, subali't “hindi ito nakilala ng 
kadiliman.” Juan 1:5, R.V. 


Samantala, si Jose at si Maria nang sandaling iyon ay ligalig na ligalig at walang 
malamang gawin. Nang sila'y umalis sa Jerusalem ay napahiwalay sa kanila si Jesus, at 
hindi nila alam na Siya ay sadyang nagpaiwan. Noon ay marami na ring mga bahay na 
nakatirik sa labas ng bayan, at siksikan ang mga hanay ng mga taong nagbubuhat sa Galilea. 
Totoong magulo at maingay nang lisanin nila ang siyudad. Sa kanilang paglalakad ay lubha 
silang nawili sa masayang pakikipag-usap sa mga kaibigan at mga kakilala, at hindi nila 
napansing Siya pala'y hindi na nila kasama kundi nang dumating na ang gabi. Nang sila'y 
huminto upang mamahinga, ay wala ang matulunging kamay ng kanilang Anak. Sa pag- 
aakalang Siya'y kasama ng iba nilang kasamahan ay hindi rin sila nabalisa. Bagama't bata 
pa Siya, ay mayroon na silang lubos na tiwala sa Kaniya, na umaasang pagdating ng oras na 
kailangan nila Siya, ay darating Siya at tutulungan sila, gaya ng dati Niyang ginagawa. 
Datapwa't ngayo'y natakot sila. Hinanap nila Siya sa kanilang mga kasamahan, nguni't 
wala. Nangatal sila nang maalaala nila kung paanong Siya ay pinagsikapang patayin ni 
Herodes noong sanggol pa Siya. Masasamang guni-guni ang sumilid sa kanilang mga isip. 
Sinisi nila nang kapait-paitan ang kanilang mga sarili. 


Nangagbalik sila sa Jerusalem, at doo'y ipinagpatuloy nila ang kanilang paghahanap. 
Kinabukasan, sa kanilang pakikisama sa mga sumasamba sa loob ng templo, ay isang 
kilalang tinig ang tumawag ng kanilang pansin. Hindi nila iyon maipagkakamali, walang 
ibang tinig na katulad ng sa Kaniya, na lubhang matapat at masigasig, gayunma'y buo at 
kaakit-akit. Natagpuan nila si Jesus sa silid-paaralan ng mga rabi. Tuwang-tuwa sila, nguni't 
hindi rin nawala sa loob nila ang lungkot at pag-aalaala. Nang kasama na nila Siyang muli, 
ay nabigkas ng ina ang mga salitang wari ay may lamang sumbat, “Anak, bakit ganito ang 
ginawa M'o sa amin? Tingnan Mo, ako at ang Iyong ama ay hinahanap Kang may hapis.” 


“Bakit ninyo Ako hinahanap?” sagot ni Jesus. “Hindi ba ninyo nalalamang dapat Kong 
gawin ang gawain ng Aking Ama?” At nang waring hindi nila mapag-isip ang Kaniyang 
mga salita, ay itinuro Niyang paitaas ang Kaniyang hintuturo. Nanggilalas sila sa liwanag na 
nabadha sa Kaniyang mukha. Kumikislap sa katawang-tao ang liwanag ng pagka-Diyos. 
Nang masumpungan nila Siya sa templo, ay napakinggan nila ang mga pag-uusap Niya at 
ng mga rabi, at sila'y nangagtaka sa Kaniyang mga tanong at mga sagot. Ang mga salita 
Niya ay lumikha ng sunod-sunod na mga isipang di-kailanman makakatkat sa alaala. 

At ang Kaniyang tanong sa kanila ay kinapapalooban ng isang aral. “Hindi ba ninyo 
nalalaman,” wika Niya, “na dapat Kong gawin ang gawain ng Aking Ama?” Ginagawa ni 
Jesus ang gawaing siya Niyang ipinaritong gawin, nguni't nakaligtaan ni Jose at ni Maria 
ang sa kanila. Binigyan sila ng Diyos ng malaking karangalan sa pagkahabilin sa kanila ng 
Kaniyang Anak. Mga banal na anghel ang umakay kay Jose sa lahat ng mga gawa niya 
upang maipagsanggalang ang buhay ni Jesus. Datapwa't buong isang araw na hindi nila 
Siya nakita na dapat sanang hindi nila malimutan kahit isang sandali. At nang maibsan na 
sila ng lungkot at pag-aalaala, ay Siya pa ang sinisi nila, at hindi ang sariling nila. 


Katutubo sa mga magulang ni Jesus na ituring nilang Siya ay sarili nilang Anak. Araw- 
araw ay kasama-sama nila Siya, sa maraming kaparaanan ay natutulad ang kabuhayan Niya 
sa kabuhayan ng ibang mga bata, at dahil nga rito'y parang hindi pumasok sa isip nila na 
Siya ay Anak ng Diyos. Nanganib na hindi nila mapagkilala ang pagpapala at karapatang 
ibinigay sa kanila sa pakikiharap sa Manunubos ng sanlibutan. Ang kalungkutang likha ng 
pagkahiwalay nila sa Kaniya, at ang banayad na sumbat ng Kaniyang pangungusap, ay mga 
iniukol Niya sa kanila upang maitanim sa kanilang loob ang kabanalan ng tungkuling sa 
kanila'y ipinagkatiwala. 


Sa sagot ni Jesus sa Kaniyang ina, ay ipinakilala Niya sa unang pagkakataon na napag- 
uunawa Niya ang Kaniyang pagkakaugnay sa Diyos. Noong bago Siya ipanganak ay sinabi 
ng anghel kay Maria, “Siya ay magiging dakila, at Siya ay tatawaging Anak ng Kataas- 
taasan: at sa Kaniya'y ibibigay ng Panginoong Diyos ang luklukan ng Kaniyang amang si 
David: at Siya ay maghahari sa sambahayan ni Jacob magpakailanman.” Lukas 1:32, 33. 
Ang mga salitang ito ay binulay-bulay ni Maria sa kaniyang puso, sapagka't bagaman siya'y 
naniniwalang ang Anak niya ay siyang magiging Mesiyas ng Israel, ay hindi rin naabot ng 
kaniyang isip ang layon Nito. Ngayon ay hindi niya nahulo ang Kaniyang mga salita, 
nguni't talos niyang hindi kinikilala ni Jesus ang Kaniyang kaugnayan kay Jose, kundi 
inihayag Niyang Siya ay Anak ng Diyos. 


Hindi pinawalang-halaga ni Jesus ang Kaniyang kaugnayan sa Kaniyang mga magulang 
sa lupa. Buhat sa Jerusalem ay umuwi Siyang kasama nila, at tumulong sa kanila sa 
kanilang hanap-buhay. Ikinubli Niya sa Kaniyang sariling puso ang hiwaga ng Kaniyang 
layunin, at matiyagang hinintay ang takdang panahon ng pagpasok Niya sa Kaniyang 
ministeryo. Sa loob ng labing-walong taon pagkatapos Niyang makilalang Siya ay Anak ng 
Diyos, ay kinilala Niya ang taling bumibigkis sa Kaniya sa tahanan sa Nasaret, at 
ginampanan Niya ang mga tungkulin ng isang anak, ng isang kapatid, ng isang kaibigan, at 
ng isang mamamayan. 


Nang mapag-alaman na ni Jesus sa loob ng templo ang Kaniyang sariling ministeryo, ay 
kusa na Siyang lumayo sa pakikisama sa karamihan. Ibig Niyang pagkapanggaling sa 
Jerusalem ay mamuhay Siya nang tahimik, na kasama ng mga nakababatid ng lihim ng 
Kaniyang buhay. Sa seremonya ng paskuwa ay hangad ng Diyos na tawagin ang Kaniyang 

bayan palayo sa mga alalahanin nila sa sanlibutan, at pagunitaan tungkol sa kahanga- 
hangang pagkakahango sa kanila sa Ehipto. Sa seremonyang ito ay hangad Niyang makita 
nila ang isang pangako ng pagliligtas sa kanila sa kasalanan. Kung paanong ang dugo ng 
pinatay na kordero ay siyang nagkanlong sa mga tahanan ng Israel, gayundin naman ang 
dugo ni Kristo ay siyang magliligtas sa kanilang mga kaluluwa, datapwa't maililigtas sila sa 
pamamagitan lamang ni Kristo kapag sa pananampalataya'y ipamumuhay nila ang 
Kaniyang buhay. Ang matalinhagang seremonya ay nagkakabisa lamang kapag naaakay nito 
kay Kristo ang mga sumasamba na Siya'y tanggaping sarili nilang Tagapagligtas. Ibig ng 
Diyos na kanilang pag-aralan at isipin ang misyon o layunin ni Kristo. Datapwa't nang 
magsiuwi na ang maraming tao buhat sa Jerusalem, ay lubhang nalibang ang kanilang isip 
sa saya ng paglalakbay at pagbabalitaan, at nalimutan na nilang lubos ang mga seremonyang 
kanilang nakita. Ang Tagapagligtas ay hindi naganyak na makisabay sa kanila. 


Sa pag-uwi ni Jose at ni Maria buhat sa Jerusalem na kasama si Jesus, hangad Niya 
sanang maakay ang kanilang mga isip sa mga hulang tumutukoy sa paghihirap at pagbabata 
ng Tagapagligtas. Sa Kalbaryo'y hangad Niyang mapagaan ang kadalamhatiang daranasin 
ng Kaniyang ina. Ngayon pa'y naiisip na Niya ito. Masasaksihan ni Maria ang huli Niyang 
paghihirap, kaya hangad Niya sanang maintindihan nito ang Kaniyang misyon o layunin, 
upang ito'y magkaroon ng tapang at lakas na mabata ang kadalamhatiang darating sa 
kaniyang kaluluwa. Kung paanong si Jesus ay nahiwalay sa kaniya, at tatlong araw niyang 
hinanap nang may pagkalungkot, ay magkakagayundin na pagka inihain na Siya dahil sa 
mga kasalanan ng sanlibutan, ay mawawala Siyang muli sa kaniya sa loob ng tatlong araw. 
At kapag bumangon na Siya sa libingan, ang kaniyang kalungkutan ay magiging 
kaligayahan. Nguni't lalo sanang mababata nito ang kadalamhatian ng pangungulila sa 
pagkamatay Niya, kung naintindihan lamang nito ang mga kasulatang ipinaiisip Niya 
ngayon dito. 


Kung sa pamamagitan ng pagbubulay at pananalangin ay namalagi lamang sa Diyos ang 
mga isipan nina Jose at Maria, sana'y napagkilala nila ang kabanalan ng kanilang pagiging 
katiwala, at hindi sana napawalay sa kanila si Jesus. Sa isang araw na pagpapabaya ay 
nawala sa kanila ang Tagapagligtas: nguni't tatlong araw ng masinop na paghahanap ang 
ginugol nila bago nila Siya natagpuan. Ganyan din tayo, sa pag-uusap ng walang-kabulu 
han, sa pagsasabi ng masama, o sa pagpapabayang manalangin, ay mangyayaring sa isang 
araw ay mawala ang pakikiharap ng Tagapagligtas, at mangyayari ring marami pa munang 
araw ng malungkot na paghahanap sa Kaniya ang kakailanganing gugulin, bago pa 
mapanauli ang kapayapaang nawala sa atin. 


Sa ating mga pagsasamahan, ay mag-iingat tayo baka malimutan natin si Jesus, at 
makapagpatuloy tayong hindi natin naiisip na Siya pala ay hindi natin kasama. Kung buhos 
na buhos ang ating pag-iisip sa mga bagay ng sanlibutan na anupa't hindi man lamang natin 
naalaala Siya na kinauuwian ng ating pag-asa sa buhay na walang-hanggan, inihihiwalay 


nga natin ang ating mga sarili kay Jesus at sa mga anghel ng langit. Ang mga banal na 

kinapal na ito ay hindi makapamamalagi sa mga lugar na hindi kinaroroonan ng 
Tagapagligtas. Ito nga ang dahil kaya madalas mangyari ang mga panlulupaypay sa gitna ng 
mga nagpapanggap na sumusunod kay Kristo. 


Marami ang nakikinig sa mga pulong na panrelihiyon, at napasisigla at naaaliw ng salita 
ng Diyos, subali't dahil sa kanilang di-pagbubulay, di-pagiingat, at di-pananalangin, ay 
nawawala sa kanila ang pagpapala, at kaya nasusumpungan nilang lalo pa silang lupaypay 
kaysa noong wala pa silang napapakinggan. Malimit ay nadarama nilang napakabagsik 
naman ng Diyos sa kanila. Hindi nila nakikitang nasa kanila ang pagkukulang. Sa kanilang 
kusang paghiwalay kay Jesus, ay kanilang tinatalikdan ang liwanag ng Kaniyang 
pakikiharap. 


Makabubuti sa atin na araw-araw ay gumugol tayo ng isang oras na pagbubulay sa 
kabuhayan ni Kristo. Bulayin natin ang isa-isang pangyayari, at bayaang mahagip ng guni- 
guni ang bawa't tagpo, lalung-lalo na ang mga nangyari sa dakong huli ng Kaniyang buhay. 
Kapag iniisip natin nang ganito ang Kaniyang dakilang sakripisyo sa pagtubos sa atin, 
magiging lalong matatag ang ating pagtitiwala sa Kaniya, mag-aalab ang ating pag-ibig, at 
lalong mapupuspos tayo ng Kaniyang Espiritu. Kung iibigin nating maligtas sa wakas, ay 
marapat nating matutuhan ang liksiyon tungkol sa pagsisisi at pagpapakababa sa paanan ng 
krus. Sa ating pagsasama-sama, maaari tayong maging pagpapala sa isa't isa. Kung tayo'y 
kay Kristo, ang ating pinakamatatamis na isipin ay magiging ukol sa Kaniya. Iibigin nating 
mag-usap-usap tungkol sa Kaniya, at sa ating pag-uusap-usap tungkol sa Kaniyang pag-ibig, 
palalambutin naman ng Banal na Espiritu ang ating mga puso. At sa pagtingin sa 
kagandahan ng Kaniyang likas, ay “nababago tayo sa gayunding larawan mula sa 
kaluwalhatian hanggang sa kaluwalhatian.” 2 Corinto 3:18. 

Kabanata 9---Mga Araw ng Tunggalian 


Buhat sa mga unang taon ng pagkabata ang batang Hudyo ay nakukulong na ng mga bilin 
at mga utos ng mga rabi. Bawa't gawa hanggang sa kaliit-liitang bagay ng buhay ay pawang 
iniaalinsunod sa mahihigpit na tagubilin. Ang mga kabataan ay binibigyan ng mga 
tagapagturo sa sinagoga ng di-mabilang na mga utos, na inaasahang gaganapin ng mga taal 
na Israelita. Datapwa't ang mga bagay na ito ay hindi pinag-aksayahan ni Jesus ng 
Kaniyang panahon. Sapul sa pagkabata ay hindi na Siya napatali sa mga kautusan ng mga 
rabi. Ang mga Kasulatan ng Matandang Tipan ay siya Niyang pinagaralang palagi, at ang 
Kaniyang bukang-bibig ay, “Ganito ang sabi ng Panginoon.” 


Nang mamulat na ang isip Niya sa talagang kalagayan ng bayan, ay nakita Niya na ang 
mga kautusan ng lipunan at ang mga kautusan ng Diyos ay laging nagkakalaban. 
Humihiwalay ang mga tao sa salita ng Diyos, at ang itinatanyag nila ay ang sari-sarili nilang 
katha. Ang sinusunod nila ay ang mga rito at seremonyang minana nila sa kanilang mga 
ninuno na wala namang tinataglay na bisa. Ang kanilang pagsamba ay isa lamang paulit-ulit 
na mga seremonya, ang mga banal na katotohanang sadyang ituturo ng mga seremonyang 
ito ay pawang nakubli sa mga sumasamba. Nakita ni Jesus na ang pakitangtaong mga 
pagsambang ito ay hindi nagbigay ng kapayapaan sa kanila. Hindi nila nakilala ang 
malayang diwa na kakamtin nila kung paglilingkuran nila ang Diyos sa katotohanan. 
Naparito si Jesus upang ituro ang kahulugan ng pagsamba sa Diyos, kaya hindi Niya 
maayunan na paghaluin ang mga utos ng mga tao at ang mga utos ng Diyos. Hindi Niya 
tinuligsa ang mga utos at mga ginagawa ng matatalinong guro, subali”t nang Siya'y pulaan 
sa Kaniyang mga simpleng kaugalian, ay iniharap Niya ang salita ng Diyos upang 
patunayang tama ang Kaniyang ginawa. 


Sa mabanayad at mapagpakumbabang paraan, ay sinikap ni Jesus na mabigyang-lugod 
ang mga nakakausap Niya. At dahil sa Siya ay mabanayad at tahimik, ay inakala tuloy ng 
mga eskriba at matatanda na mahihikayat Siya agad ng kanilang mga aral. Pinilit nila 
Siyang tanggapin Niya ang mga kasabihan at mga aral na tinanggap nila sa matatandang 
guro, datapwa't hiningi sa kanila ni Jesus na iyon ay patunayan sa Banal na Sulat. Ibig 
Niyang marinig ang talagang salitang lumabas sa bibig ng Diyos, nguni't hindi Niya 
matatalima ang mga kathakatha ng mga tao. Waring nalalaman ni Jesus ang Mga Kasulatan 
buhat sa pasimula hanggang sa katapusan, at ipinakilala Niya ang mga ito sa talagang 
kahulugan nito. Napahiya ang mga rabi sapagka't isang bata ang nagturo sa kanila. 
Tpinamarali nila na ang tungkulin naman ni Jesus ay ang tumanggap ng kanilang paliwanag. 
Ikinagalit nila ang pangyayaring tinutulan Niya ang kanilang salita. 


Talos nilang hindi nagtitibay sa Kasulatan ang kanilang mga sali't saling sabi. Nakilala 
nila na ang pagkaunawa ni Jesus sa mga bagay na espirituwal ay nakahihigit sa kanila. 
Gayunma'y nangapoot sila dahil sa hindi Niya sinunod ang kanilang mga sinasabi. Nang 
hindi nila Siya mapaniwala, ay hinanap nila si Jose at si Maria, at isinumbong sa kanila ang 

hindi Niya pagtalima. Kaya Siya ay kanilang sinaway at pinangusapan. Sapul sa pagkabata 
ay naging ugali na ni Jesus na gawin ang nalalaman Niyang tama, at ni ang paggalang at 
pag-ibig Niya sa Kaniyang mga magulang ay hindi makababali sa Kaniyang pagtalima sa 
salita ng Diyos. “Nasusulat” ang Kaniyang katwiran sa bawa't gawa Niyang naiiba sa 
pinagkaugaliang gawin ng kanilang pamilya. Datapwa't ang impluwensiya ng mga rabi ay 
nagpalungkot sa Kaniyang buhay. Bata pa man Siya ay natutuhan na Niya kung gaano 
kahirap ang magsawalang-kibo at magtiis. 


Ang Kaniyang mga kapatid na lalaki, na siyang tawag sa mga anak ni Jose, ay pumanig 
sa mga rabi. Ipinipilit nilang ipasunod ang mga sabi-sabi ng matatanda, na para bagang iyon 
ay mga utos ng Diyos. Itinuring nilang mahalaga pa sa salita ng Diyos ang mga utos ng mga 
tao, at labis-labis nilang ikinainis ang malinaw na pagkakilala ni Jesus sa pagkakaiba ng 
mali at ng tama. Ang mahigpit na pagtalima Niya sa kautusan ng Diyos ay ibinilang nila na 
katigasan ng ulo. At sila'y nangagtaka sa Kaniyang karunungan at kaalaman sa pagsagot sa 
mga rabi. Alam nilang hindi Siya nag-aral sa mga dalubhasa, datapwa't halatang-halata 
nilang Siya ay isang tagapagturo nila. Napagkilala nilang ang Kaniyang karunungan ay higit 
na mataas kaysa kanilang karunungan. Nguni't ang hindi nila naunawa ay Siya'y nakalalapit 
sa punung-kahoy ng buhay, isang bukal ng karunungang hindi pa nila nalalaman. 


Si Kristo ay hindi mapagtangi ng tao, at lubhang ikinamuhi sa Kaniya ng mga Pariseo 
ang paghiwalay Niya sa ganitong mahigpit nilang tuntunin ng pagtatangi-tangi ng tao. 
Nasumpungan Niya na ang sumahan ng relihiyon ay nababakuran ng matataas na pader ng 
pagbubukud-bukod, na para bagang ito'y isang napakabanal na bagay para sa buhay na 
pang-araw-araw. Ang mga pader na ito ng pagbubukud-bukod ay Kaniyang iginiba. Sa mga 
pakikipag-ugnay Niya sa mga tao ay hindi Niya itinanong, Ano ba ang iyong aral? Alin 
bang iglesya ang iyong kinaaaniban? Ginamit Niya ang Kaniyang kapangyarihan upang 
tulungan ang lahat ng nangangailangan. Sa halip na Siya'y magkulong sa isang kuweba ng 
ermitanyo upang maipakita ang Kaniyang likas na makalangit, ay masi-gasig Siyang 
naglingkod sa kapakinabangan ng sangkatauhan. Ipinunla Niya ang simulain na ang 
relihiyon ng Bibliya ay hindi ang pagpatay sa katawan. Itinuro Niya na ang tunay at walang- 
dungis na relihiyon ay hindi lamang iniuukol sa mga takdang panahon at mga tanging 
pagkakataon. Sa lahat ng panahon at sa lahat ng dako ay ipinamalas Niya ang Kaniyang 
mapagmahal na pagmamalasakit sa mga tao, at Siya'y nagsabog sa palibot Niya ng tuwa at 
banal na ligaya. Ang lahat ng ito ay sumbat sa mga Pariseo. Sapagka't inihayag nito na ang 
relihiyon ay hindi ang kasakiman, at ang labis-labis na pag-aasikaso sa sarili ay malayo sa 
tunay na kabanalan. Ito ang lumikha ng kanilang galit kay Jesus, kaya nga pinagsikapan 
nilang pilitin na umayon sa kanilang mga tuntunin. 


Gumawa si Jesus upang lunasan ang lahat ng nakita Niyang may dinaramdam. Kakaunti 
ang salapi Niyang maibibigay, nguni't madalas na pinagkaitan Niya ang Kaniyang sarili ng 
pagkain upang mayroon lamang Siyang maibigay sa mga lalo pang nangangailangan kaysa 
Kaniya. Inakala ng mga kapatid Niya na labis-labis silang nasisiraan sa mga ginagawang ito 

ni Jesus. May angkin Siyang talino na wala sa kanila, ni ninanasa mang mapasakanila. Nang 
sila'y magsalita nang marahas sa mga mahihirap at kaawa-awa, hinanap ni Jesus ang mga 
taong ito, at nangusap sa kanila ng mga salitang nakapagpapasigla. Yaong mga 
nangangailangan ay pinainom Niya ng isang saro ng malamig na tubig, at tahimik na 
inilagay sa kanilang mga palad ang sariling pagkain Niya. Sa paghahatid Niya ng ginhawa 
sa mga nahihirapan, ang mga katotohanang itinuro Niya ay nasamahan ng Kaniyang 
pagkakawanggawa, at kaya nga hindi ito malimut-limutan. 


Ang lahat ng ito ay hindi naibigan ng Kaniyang mga kapatid. Palibhasa'y matanda sila 
kay Jesus, inakala nilang dapat Siyang sumunod sa kanila. Pinaratangan nila Siya na 
nagmamarunong sa kanila, at sinuwatan nila Siya sa pag-aanyong nakahihigit sa kanilang 
mga guro at sa mga saserdote at mga pinuno sa bayan. Madalas nila Siyang bantaan at 
takutin, nguni't nagpatuloy Siya, na ang ginagawang patnubay ay ang Mga Kasulatan. 


Mahal ni Jesus ang Kaniyang mga kapatid, at naging lagi Siyang mapagbigay-loob sa 
kanila, nguni't nanaghili sila sa Kaniya, at nagpamalas sila ng tiyak na di-paniniwala at 
pagkayamot. Hindi nila mawatasan ang Kaniyang ikinikilos. Malalaking pagkakasalungatan 
sa buhay ang nakikita nila kay Jesus. Siya ang banal na Anak ng Diyos, nguni't isang 
mahina o walang-kayang bata. Palibhasa'y Siya ang Maylikha sa mga sanlibutan, kaya ang 
lupa ay Kaniya, gayon pa man ang karalitaan na ibang-iba sa kayabangan at kapalaluang 
makalupa, hindi Siya nagmithi ng kadakilaang makasanlibutan, at Siya'y nasiyahan kahit sa 
pinakamababang gawain. Ito ang nagpagalit sa Kaniyang mga kapatid. Hindi nila 
maintindihan kung bakit Siya'y walang kaimik-imik kahit na Siya'y kinagagalitan at 
pinahihirapan. Hindi naabot ng kanilang unawa na dahil sa atin ay nagpakadukha Siya, 
upang “tayo naman ay yumaman sa pamamagitan ng Kaniyang karukhaan.” 2 Corinto 8:9. 
Kung paanong hindi naintindihan ng mga kaibigan ni Job kung bakit ito naghirap at 
nagkasakit, gayundin naman hindi naintindihan ng mga kapatid ni Jesus ang hiwaga ng 
Kaniyang misyon. 


Si Jesus ay di-naunawaan ng mga kapatid Niya sapagka't hindi Siya katulad nila. Ang 
pamantayan Niya ay hindi nila pamantayan. Sa pagtingin nila sa tao ay naihiwalay nila sa 
Diyos ang kanilang tingin, at nawalan ng kapangyarihan ang kanilang buhay. Ang mga ayos 
ng relihiyon na kanilang sinunod ay hindi nakabago ng kanilang likas. Nangagbayad sila ng 
“ikapu ng yerbabuwena, at ng anis at ng komino,” nguni't “kinaligtaan naman nilang sundin 
ang lalong mahahalagang bagay ng kautusan, gaya ng kahatulan, kaawaan, at 
pananampalataya.” Mateo 23:23. Ang halimbawa o pamumuhay ni Jesus ay naging isang 
patuloy na kayamutan sa kanila. Isang bagay lamang sa sanlibutan ang kinapopootan Niya, 
at iyan ay ang kasalanan. Hindi Niya kayang tingnan ang isang masamang gawa nang hindi 
Siya magdaramdam o masasaktan. Sa nagbabanal-banalan, na itinatago ang kasalanan sa 
ilalim ng balabal na kabanalan, at sa likas ng isang tao na ang una at laging sinisikap ay ang 
ikaluluwalhati ng Diyos, ay madaling makikilala ang malaking pagkakaiba. Sapagka't ang 


kabuhayan ni Jesus ay humahatol sa masama, kaya Siya'y sinasalungat sa tahanan at sa 

ibang pook. Ang Kaniyang di-pagkamakasarili at kalinisan ng ugali ay pinag-usap-usapang 
may pag-uyam. At ang Kaniyang pagpapahinuhod at kabaitan ay tinawag nilang karuwagan. 


Tungkol sa masasaklap na karanasang dumarating sa buhay ng tao, walang hindi 
natikman si Kristo. May mga humamak sa Kaniyang pagiging-tao, at kahit na noong Siya'y 
maliit pa ay kinailangang harapin Niya ang mga tinging nanlilibak at mga pagbubulung- 
bulungan nila laban sa Kaniya. Kung ang mga ito ay nasagot man lamang Niya nang pagalit 
o natingnan kaya nang pairap, kung ang mga kapatid Niya ay nagantihan man lamang Niya 
ng isang kilos o gawang masama, sana'y nabigo Siya sa pagiging sakdal na halimbawa. Sa 
gayon sana'y hindi Niya natupad ang panukalang tayo ay matubos. Kung inamin man 
lamang Niya na talagang may maidadahilan sa pagkakasala, sana'y nagwagi si Satanas, at 
nawaglit naman ang sanlibutan. Ito ang talagang dahilan kung bakit pinasapit ng manunukso 
ang lahat ng hirap sa Kaniyang buhay, upang Siya'y maibulid sa pagkakasala. 


Nguni't sa bawa't tukso ay mayroon Siyang isa lamang sagot, “Nasusulat.” Bihirang- 
bihira Niyang salansangin ang anumang lisyang gawa ng Kaniyang mga kapatid, sa halip 
nito ay isang pangungusap na buhat sa Diyos ang binibitiwan Niya sa kanila. Madalas na 
pagka Siya'y ayaw makisama sa kanila sa mga gawang bawal, ay pinararatangan nila 
Siyang duwag, nguni't ang Kaniyang sagot ay, Nasusulat, “Ang pagkatakot sa Diyos ay 
siyang karunungan, at ang paghiwalay sa kasamaan ay pagkaunawa.” Job 28:28. 


May mga ilang nagsasadyang makisama sa Kaniya, dahil sa nararamdaman nilang sila'y 
natitiwasay kung Siya ay kasama, nguni't marami rin naman ang umiwas sa Kaniya, dahil 
sa sila'y nasusumbatan ng Kaniyang walang-kapintasang pamumuhay. Niyaya Siya ng 
Kaniyang mga kasamang gumawa rin ng kanilang ginagawa. Siya'y matalino at masaya, 
nasiyahan sila sa Kaniyang pakikisama, at tinanggap naman nila ang Kaniyang mga 
mungkahi, datapwa't nayamot sila sa Kaniyang mga paniniwala, at Siya'y pinagsabihan 
nilang parang sinauna at panatiko. Ang isinagot ni Jesus ay, Nasusulat, “Sa paano lilinisin 
ng isang binata ang kaniyang daan? sa pagdinig doon ayon sa Iyong salita.” “Ang salita 
Mo'y aking iningatan sa aking puso, upang huwag akong magkasala laban sa Iyo.” Awit 
119:9, 11. 


Madalas Siyang tanungin, Bakit Ka ba ibang-iba sa amin, na aayaw Kang makisama? 
Nasusulat, wika Niya, “Mapalad silang sakdal sa lakad, na nagsisilakad sa kautusan ng 
Panginoon. Mapalad silang nangag-iingat ng Kaniyang mga patotoo, at nagsisihanap sa 
Kaniya nang buong puso. Oo, silang hindi nagsisigawa ng kalikuan, sila'y nagsisilakad sa 
Kaniyang mga daan.” Awit 119:1-3. Nang Siya nama'y tanungin kung bakit hindi Siya 
nakikisama sa mga kapilyuhan ng mga batang Nasaret, ang naging sagot Niya'y, Nasusulat, 
“Ako'y nagalak sa daan ng Iyong mga patotoo, na gaya ng lahat na kayamanan. Ako'y 
magbubulay sa Iyong mga tuntunin, at gagalang sa Iyong mga daan. Ako'y mag-aaliw sa 
Iyong mga palatuntunan: hindi Ko kalilimutan ang Iyong salita.” Awit 119: 14-16. 

Hindi ipinakipagtalo ni Jesus ang Kaniyang mga matwid. Madalas na naging lalong 
mabigat ang Kaniyang trabaho dahil sa Siya'y mapagbigay-loob at hindi man lamang 
dumaraing. Gayunman ay hindi rin Siya nagkulang ni pinanghinaan man ng loob. Hindi 
Niya inalintana ang mga kahirapang ito, na para bagang nakikita Niya ang mukha ng Diyos. 
Hindi Siya gumanti nang Siya'y alimurahin, kundi tinanggap Niyang may pagtitiis ang 
paghamak. 


Muli at muling Siya'y tinanong, Bakit Ka pumapayag sa ganyang masamang pakikisama 
ng Iyong mga kapatid? Ang sagot Niya'y, Nasusulat, “Anak Ko, huwag mong k limutan ang 
Aking kautusan, kundi ingatan ng iyong puso ang Aking mga utos: sapagka't karamihan ng 
mga araw, at mga taon ng buhay, at kapayapaan, ay madadagdag sa iyo. Huwag kang 
pabayaan ng kaawaan at katotohanan: Itali mo sa palibot ng iyong leeg, ikintal mo sa iyong 
puso: sa gayo'y makakasumpong ka ng lingap at mabuting kaunawaan sa paningin ng Diyos 
at ng tao.” Kawikaan 3:1-4. 


Buhat noong si Jesus ay makita ng Kaniyang mga magulang sa loob ng templo, ay naging 
isa nang hiwagang di nila malirip ang Kaniyang mga kilos. Ayaw Niyang makipagtalo, 
gayunma'y laging isang aral ang Kaniyang halimbawa o kabuhayan. Wari bang Siya'y isa 
na itinalaga. Ang oras na Siya ay maligaya ay kung Siya'y nagiisa sa gitna ng katalagahan 
na ang kasama ay ang Diyos. Kailanma't Siya'y nagkakapanahon, ay iniiwan Niya ang 
Kaniyang gawain, at tumutungo sa parang, upang mag-muni-muni sa gitna ng bukid, at 
upang makipag-usap sa Diyos sa paanan ng bundok o sa gitna ng mga kakahuyan sa 
kagubatan. Madalas Siyang nakikita pagkaumagang-umaga sa ilang na lugar, na 
nagbubulay-bulay, nagbabasa ng mga Kasulatan, o kaya'y nananalangin. Pagkapanggaling 
sa mga tahimik na oras na ito ay umuuwi Siya sa bahay upang gawing muli ang Kaniyang 
mga tungkulin, at upang magbigay halimbawa ng matiyagang paggawa. 


Ang buhay ni Kristo ay isang kabuhayan ng paggalang at pagmamahal sa Kaniyang ina. 
Taos sa puso ang paniniwala ni Maria na ang Banal na Sanggol na ipinanganak niya ay 
siyang Mesiyas na malaon nang ipinangako, nguni't wala siyang lakas ng loob na ipahayag 
ang kaniyang paniniwala. Sa buong buhay ni Jesus sa lupa ay naging karamay-damay si 
Maria sa lahat Niyang mga kahirapan. Nasaksihang may pagkalungkot ng ina ang mga 
kaapihan at kahirapang dinanas ng Anak noong Ito'y bata pa hanggang sa magbinata. At 
kung inaayunan at ipinagtatanggol niya ang mga ginawa Nito na talos niyang tama, ay siya 
naman ang napapalagay sa napakahirap na katayuan. Ipinalagay niyang ang samahan sa 
tahanan, at ang magiliw na pag-aalaga ng ina sa kaniyang mga anak, ay kailangang- 
kailangan sa ikapaghuhugis ng mabuting likas. Napag-alaman ito ng mga lalaki't babaing 
anak ni Jose, kaya't nakiusap sila sa kaniya, upang baguhin ni Jesus ang Kaniyang mga 
gawa at ialinsunod sa kanilang pamantayan. 


Malimit mangatwiran si Maria kay Jesus, at malimit Itong piliting makiayon sa mga 
kaugalian ng mga rabi. Nguni't hindi Siya mahimok na Kaniyang baguhin ang 

pinagkaugalian Niyang pagbubulay sa mga gawa ng Diyos at pagtulong sa mga tao o sa mga 
hayop man na nahihirapan. Kapag hinihingi ng mga saserdote at ng mga guro ang tulong ni 
Maria na supilin o pigilin si Jesus, dito labis na naliligalig ang ina, nguni't napapayapang 
muli ang kaniyang loob pagka ipinakikita na ng Anak ang mga talata ng Kasulatan na 
sumasang-ayon sa mga ginagawa Nito. 


May mga panahong hindi malaman ni Maria kung sino ang kaniyang paniniwalaan o 
papanigan, kung si Jesus o ang mga kapatid Nito, na hindi nanganiniwalang Ito ay isinugo 
ng Diyos, subali't sagana naman ang katibayang Ito nga ay may likas ng pagka-Diyos. 
Nakita niyang Ito'y nagpapakahirap sa ikabubuti ng iba. Ang pakikiharap Nito ay lalong 
naghahatid ng banal na impluwensiya sa loob ng tahanan, at ang buhay Nito ay tulad sa 
lebadurang gumagawa sa mga sangkap ng lipunan. Timtiman at walang-kapintasan, Siya'y 
lumakad sa gitna ng di-makatarungang mga maniningil ng buwis, ng mga hambog, ng mga 
likong Samaritano, ng mga kawal na walang Diyos, ng walang-pakundangang mga 
tagabukid, at ng halu-halong karamihan. Kung nakakakita Siya ng mga taong pagal na, 
nguni't pilit pa ring kinakaya ang mabibigat na dalahin, ay nagsasalita Siya sa kanila ng mga 
salitang umaaliw at dumaramay. Tinutulungan Niya sila, at inuulit Niya sa kanila ang mga 
aral na natutuhan Niya sa katalagahan, tungkol sa pag-ibig, sa kagandahang-loob, at sa 
kabutihan ng Diyos. 


Itinuro Niya sa lahat na ituring nilang sila'y may angking mga kakayahan, na kung 
tumpak nilang gagamitin ay makapagdudulot sa kanila ng mga kayamanang walang- 
hanggan. Lahat ng mga walang kabuluhan ay inaalis Niya sa buhay, at sa pamamagitan ng 
sarili Niyang halimbawa ay Kaniyang itinuro na bawa't sandali ng panahon ay tigib ng 
walang-hanggang mga bunga, kaya't dapat mahaling tulad sa isang kayamanan, at marapat 
gamitin sa mga banal na layunin. Wala Siyang nilampasang tao na para bagang ito'y walang 
kabuluhan, kundi ang lahat ay sinikap Niyang malapatan ng lunas. Sinuman ang Kaniyang 
makasama, ay binabalitaan Niya ng aral na nababagay sa panahon at sa pangyayari. 
Tinuruan Niyang sumampalataya ng lalong magulo at walang-pag-asa, na ipinakilala sa 
kanilang sila man ay makapa-mumuhay ng walang-dungis at walang-kapintasan, hanggang 
sa sila'y magkaroon ng likas na maghahayag sa kanila na sila'y mga anak ng Diyos. 
Madalas ay Kaniyang nakakatagpo ang mga napalulong na kay Satanas, at mga wala nang 
kapangyarihang makakalag sa silo nito. Sa mga ganyang lupaypay, maysakit, natukso, at 
nagkasala, si Jesus ay buong pagkahabag na nagsasalita, ng mga salitang kailangan nila at 
nauunawaan nila. May mga iba namang nakakatagpo Siya na pangatawanang nakikilaban sa 
kaaway ng mga kaluluwa. Ang mga ito'y pinasisigla Niyang magpatuloy na makilaban, na 
tinitiyak sa kanilang sila'y magwawagi: sapagka't ang mga anghel ng Diyos ay kakampi 
nila, at magbibigay sa kanila ng tagumpay. Ang mga natutulungan Niya sa ganitong paraan 
ay nanganiwalang narito ang Isa na kanilang lubos na mapananaligan at mapagtitiwalaan. At 
hinding-hindi Niya ibinubunyag sa iba ang kanilang mga lihim na paanas nilang ibinulong 
sa Kaniyang madamaying pakinig. 

Si Jesus ang manggagamot ng katawan at ng kaluluwa. Siya'y naawa sa lahat ng nakita 
Niyang nahihirapan, at bawa't isa sa kanila'y hinatdan Niya ng ginhawa, at ang matatamis 
Niyang salita ay nagsilbing balsamo o gamot sa kanila. Walang makapagsabing Siya'y 
gumawa ng kababalaghan, kundi bisa o kagalingan---ang nagpapagaling na kapangyarihan 
ng pag-ibig---ang lumabas sa Kaniya at pumasok sa mga maysakit at mga nahihirapan. Sa 
ganyang paraan ay maluwag at maginhawang Siya'y naglingkod sa mga tao buhat pa sa 
Kaniyang pagkabata. At ito ang dahilan kung bakit, pagkatapos na pasimulan Niya ang 
Kaniyang hayagang paglilingkod o ministeryo, ay lubhang marami ang nangakinig sa 
Kaniya nang buong kagalakan. 


Gayon pa man sa buong panahon ng Kaniyang kamus-musan, kabataan, at pagkakaroon 
ng gulang, ay nag-isa si Jesus.sa paglakad. Sa Kaniyang kalinisan at pagkamatapat, ay nag- 
isa Siya na niyapakan ang alilisan ng alak, at sa mga tao ay walang sumama sa 
Kaniya. Pinasan Niya ang kakila-kilabot na bigat ng kapanagutan sa pagliligtas ng mga tao. 
Talos Niya na kung hindi magkakaroon ng ganap na pagbabago sa mga simulain at mga 
layunin ng sangkatauhan, lahat ay mawawaglit. Ito ang naging pasanin ng Kaniyang 
kaluluwa, at walang sinumang ibang nakaalam kung gaano ang bigat ng pasaning Kaniyang 
dinala. Puno ang puso ng maalab na hangarin, na itinaguyod Niya ang layunin ng Kaniyang 
buhay na Siya na rin ay dapat maging ilaw ng mga tao. 

Kabanata 10---Ang Tinig sa Ilang 


Buhat sa gitna ng mga tapat sa Israel, na malaong naghintay sa pagdating ng Mesiyas, ay 
lumitaw ang isang paunang-tagapagbalita ni Kristo. Ang matandang saserdoteng si Zacarias 
at ang asawa niyang si Elizabeth ay “kapwa matwid sa harap ng Diyos,” at sa kanilang 
tahimik at banal na pamumuhay ay nagliwanag ang ilaw ng pananampalataya na katulad ng 
bituing sumikat sa gitna ng kadiliman ng masasamang araw na iyon. Sa banal na mag- 
asawang ito ay ibinigay ang pangakong sila'y magkakaanak ng isang lalaki, na 
“magpapauna sa harap ng Panginoon upang maghanda ng Kaniyang mga daan.” 

Si Zacarias ay nanirahan sa “maburol na lupain ng Judea,” nguni't siya'y umahon sa 
Jerusalem upang maglingkod sa templo nang isang linggo, isang paglilingkod na 
itinagubiling gawin ng bawa't pulutong ng mga saserdote. “At nangyari nga, na samantalang 
ginaganap niya ang tungkulin ng saserdote sa harap ng Diyos ayon sa kapanahunan ng 
kaniyang pulutong, alinsunod sa kaugalian ng tungkulin ng saserdote, ay naging palad niya 
ang pumasok sa templo ng Panginoon at magsunog ng kamanyang.” 


Nakatindig siya sa harapan ng gintong dambana sa loob ng banal na dako ng santuwaryo. 
Ang usok ng kamanyang ay pumapaitaas sa harap ng Diyos na kasama ang mga panalangin 
ng Israel. Di-kaginsa-ginsa'y naram-daman na lamang niyang may isang banal na lalaki. 
Isang anghel ng Panginoon ang “nakatayo sa gawing kanan ng dambana.” Ang katayuan ng 
anghel ay nagpapakilala ng paglingap ng Diyos, nguni't hindi ito napansin ni Zacarias. 
Marami nang taong siya'y dumalangin na dumating na sana ang Manunubos, at ngayo'y 
nagsugo ang langit ng tagapagbalita nito upang ipahayag na sasagutin na ang mga 
panalanging ito, nguni't waring ang habag ng Diyos ay napakalaki upang ito'y 
mapaniwalaan. Siya'y nalipos ng takot at panliliit. 


Datapwa't isang masayang pangako ang ibinati sa kaniya: “Huwag kang matakot, 
Zacarias: sapagka't dininig ang daing mo, at ang asawa mong si Elizabeth ay manganganak 
ng isang lalaki, at tatawagin mong Juan ang kaniyang pangalan. At magkakaroon ka ng 
ligaya at galak, at marami ang matutuwa sa pagkapanganak sa kaniya. Sapagka't siya'y 
magiging dakila sa paningin ng Panginoon, at siya”y hindi iinom ng alak ni ng matapang na 
inumin, at siya'y mapupuspos ng Espiritu Santo. ... At marami sa mga anak ni Israel ay 
papagbabaliking-loob niya sa Panginoon nilang Diyos. At siya'y lalakad sa unahan ng 
Kaniyang mukha na may espiritu at kapangyarihan ni Elias, upang papagbabali-king-loob 
ang mga puso ng mga ama sa mga anak, at ang mga suwail ay magsilakad sa karunungan ng 
mga matwid, upang ipaglaan ang Panginoon ng isang bayang nahahanda. At sinabi ni 
Zacarias sa anghel, Sa ano malalaman ko ito? sapagka't ako'y matanda na, at ang aking 
asawa ay may pataw ng maraming taon.” 


Alam na alam ni Zacarias kung paanong si Abraham ay binigyan ng isang anak nang 
siya'y matanda na sapagka't pinaniwalaan niya na tapat Yaong nangako. Subali't 

sumandaling naisip ng matandang saserdote ang kahinaan ng tao. Nalimutan niya na 
anuman ang ipinangako ng Diyos, ay kaya Niyang tupdin. Kaylaki ng kaibhan ng ganitong 
di-paniniwala, sa matimyas at tulad-sa-batang pananampalataya ni Maria, na dalagang 
tagaNasaret, na ang naging tugon sa kagila-gilalas na pahayag ng anghel ay, “Narito ang 
lingkod ng Panginoon, mangyari sa akin ang ayon sa iyong salita”! Lukas 1:38. 


Ang pagkakaroon ng anak ni Zacarias, tulad ng pagkakaroon ng anak ni Abraham, at ng 
pagkakaanak din naman ni Maria, ay itinadhanang magturo ng isang dakilang katotohanang 
espirituwal, isang katotohanang hindi natin matutu-tutuhan, at matutuhan man ay madali 
namang malimutan. Kung sa sarili lamang natin ay hindi natin kaya ang gumawa ng 
anumang mabuting bagay, datapwa't ang hindi natin kayang gawin ay magagawa ng 
kapangyarihan ng Diyos sa isang taong napasasakop at naniniwala. Ang anak sa pangako ay 
ibinigay sa pamamagitan ng pananampalataya. At sa pamamagitan din ng pananampalataya 
ay iniaanak ang espirituwal na buhay, at tayo ay nakagagawa ng mga gawa ng katwiran. 


Sa tanong ni Zacarias ay ganito ang isinagot ng anghel, “Ako'y si Gabriel, na tumatayo 
sa harap ng Diyos, at ako'y inutusan upang magsalita sa iyo, at magpakilala sa iyo ng 
masasayang balitang ito.” Noong may limandaang taon na ang nakaraan, ay ipinakilala ni 
Gabriel kay Daniel ang mahabang panahong hinulaan na umabot hanggang sa pagparito ni 
Kristo. Ang pagkakilalang malapit na ang panahong ito ay siyang nag-udyok kay Zacarias 
na idalanging dumating na sana ang Mesiyas. Ngayon ay dumating ang sugo ring iyon na 
pinagbigyan ng hula upang ipahayag ang pagkatupad niyon. 


Ang pangungusap ng anghel na, “Ako'y si Gabriel, na tumatayo sa harap ng Diyos,” ay 
nagpapakilalang siya'y may hawak na mataas na tungkulin sa kalangitan. Nang siya'y 
lumapit kay Daniel na taglay ang pabalita, ay kaniyang sinabi, “Walang sinumang tutulong 
sa akin laban sa mga ito, kundi si Miguel (Kristo) na inyong Prinsipe.” Daniel 10:21. Sa 
Apocalipsis ay ganito ang sinabi ng Tagapagligtas tungkol kay Gabriel, “Kanyang ipinadala 
at ipinaalam sa pamamagitan ng Kaniyang anghel sa kanyang alipin na si Juan.” Apocalipsis 
1:1. At kay Juan ay sinabi ng anghel, “Ako ay kapwa mo alipin at ng iyong mga kapatid na 
mga propeta.” Apocalipsis 22:9, R.V. Nakapagtatakang isipan--na ang anghel na 
sumusunod sa karangalan ng Anak ng Diyos ay siyang hinirang na magbukas o maghayag 
ng mga panukala ng Diyos sa mga taong makasalanan. 


Pinag-alinlanganan ni Zacarias ang mga salita ng anghel. Hindi na siya 
makapagsasalitang muli hanggang sa mangatupad ang mga iyon. “Narito,” ang wika ng 
anghel, “ikaw ay mapipipi, ... hanggang sa mangyari ang mga bagay na ito, sapagka't hindi 
mo pinaniwalaan ang aking mga salita, na matutupad sa kanilang kapanahunan.” Tungkulin 
ng saserdote sa ganitong paglilingkod na idalangin din ang pagdating ng Mesiyas, datapwa't 
nang tangkaing gawin ito ni Zacarias, ay wala siyang masabing isa mang salita. 


Paglabas niya sa templo upang basbasan ang bayan, “kinawayan niya sila, at hindi siya 


makapagsalita.” Maluwat silang naghintay sa kaniya, at sila'y nag-alaalang baka siya'y 

pinatay na ng Diyos doon sa loob. Nguni't nang siya'y lumabas mula sa banal na dako, ay 
nagliliwanag ang kaniyang mukha sa kaluwalhatian ng Diyos, “at sinapantaha nilang 
nakakita siya sa templo ng pangitain.” Iminuwestra ni Zacarias sa kanila ang kaniyang 
nakita at narinig, at “nang matapos na ang panahon ng kaniyang paglilingkod, ay umuwi 
siya sa kaniyang bahay.” 


Karaka-rakang maipanganak ang sanggol na ipinangako, ay nakalagan ang dila ng ama, 
“at siya'y nagsalita, at nagpuri sa Diyos. At sinidlan ng takot ang lahat ng tumatahan sa 
palibut-libot nila: at ang lahat ng mga salitang ito ay kumalat sa buong lupaing 
bulubundukin ng Judea. At ang lahat ng nakarinig nito ay tinimpi ito sa kanilang mga puso, 
na nangagsasabi, Magiging ano kaya ang batang ito!” Ang lahat ng mga bagay na ito ay 
nagpapagunita sa pagdating ng Mesiyas, na siyang ipaghahanda ni Juan ng daan. 


Si Zacarias ay kinasihan agad ng Espiritu Santo, at sa ganitong matatayog na mga 
pangungusap ay hinulaan niya ang magiging gawain ng kaniyang anak: 


“Ikaw, sanggol, tatawagin kang propeta ng Kataas-taasan: Sapagka't magpapauna ka sa 
unahan ng mukha ng Panginoon upang ihanda ang Kaniyang mga daan, Upang 
maipakilala ang kaligtasan sa Kaniyang bayan Sa pagkapatawad ng kanilang mga 
kasalanan, Dahil sa magiliw na habag ng aming Diyos,Ang Pagbubukang-liwayway buhat 
sa kaitaasan ay dadalaw sa atin, 
Upang liwanagan ang nangakalugmok sa kadiliman at sa lilim ng kamatayan, 
Upang itumpak ang ating mga paa sa daan ng kapayapaan.” 


“At lumaki ang bata, at lumakas sa espiritu, at namalagi sa ilang hanggang sa araw ng 
pagpapakita niya sa Israel.” Bago ipinanganak si Juan, ay sinabi ng anghel, “Siya'y 
magiging dakila sa paningin ng Panginoon, at siya”y hindi iinom ng alak ni ng matapang na 
inumin, at siya'y mapupuspos ng Espiritu Santo.” Tinawag ng Diyos ang anak ni Zacarias 
sa isang dakilang gawain, ang pinakadakilang gawaing ipinagkatiwala sa mga tao. Upang 
ito'y magampanan, dapat siyang makiisa sa Panginoon. At ang Espiritu ng Diyos ay 
sasakaniya kung makikinig siya sa tagubilin ng anghel. 


Si Juan ay magiging tagapagbalita ni Jehoba, upang ihatid sa mga tao ang liwanag ng 
Diyos. Siya ang aakay sa mga isip nila sa bagong landas. Ipakikilala niya sa kanila ang 
kabanalan ng mga utos ng Diyos, at ang pangangailangan nila ng Kaniyang katwiran. Ang 
ganitong tagapagbalita ay dapat maging banal. Marapat siyang maging templong tahanan ng 
Espiritu ng Diyos. Upang magampanan niya ang kaniyang gawain, dapat siyang magkaroon 
ng malusog na pangangatawan, at malakas na isip at kalooban. Dahil dito ay kailangang 
marunong siyang magpigil sa gana sa pagkain at sa mga silakbo ng damdamin. Kailangang 
bihasa siya sa lahat ng pagpipigil upang siya'y makatayo sa gitna ng mga tao na hindi 
masisindak sa anumang mga pangyayari na tulad ng mga bato at mga bundok sa ilang na di- 
natitinag. 

Nang panahon ni Juan Bautista, ay malaganap ang pagkagahaman sa mga kayamanan, at 
ang pagkahilig sa karangyaan at pagkatanghal. Mga pagsasayang mahahalay, at mga 
pagkakainan at pag-iinuman, ang naghatid ng sakit at nagpahina sa katawan, na pinamanhid 
ang mga pang-unawang ukol sa espiritu, at pinahina ang loob sa paglaban sa kasalanan. Si 
Juan ang tatayo na magbabago nito. Ang kaniyang mapagpigil na kabuhayan at simpleng 
pananamit ay magiging saway sa mga pagmamalabis na palasak noon. Kaya nga ibinigay 
ang mga tagubilin sa mga magulang ni Juan--mga tagubilin tungkol sa pagpipigil na 
ibinigay ng anghel na buhat sa luklukan ng kalangitan. 


Sa panahong maliit pa ang bata ay madaling maturuan at makintalan ang kaniyang likas. 
Sa panahong ito dapat ituro ang pagpipigil sa sarili. Sa tabi ng dapugan at sa pag-uusap ng 
pamilya ay naikikintal ang mga impluwensiyang ang mga bunga ay tumatagal na gaya ng 
walang-hanggan. Ang mga ugaling naituro at naitatag sa mga unang taon ng bata, ay higit sa 
mga katutubong kaloob, na siyang magpapakilala kung ang isang tao ay magtatagumpay o 
magagapi sa pakikipagbaka sa buhay. Ang kabataan ay panahon ng paghahasik. Ito ang 
nagpapakilala kung ano ang uri o likas ng aanihin, sa buhay na ito at sa buhay na darating. 


Sa pagka-propeta ni Juan, kaniyang “papagbabalikingloob ang mga puso ng mga ama sa 
mga anak, at ang mga masuwayin sa karunungan ng mga matwid, upang ihanda ang isang 
bayan sa Panginoon.” Sa paghahanda niya ng daan para sa unang pagparito ni Kristo, siya 
ang kumatawan doon sa mga maghahanda ng isang bayan para sa ikalawang pagdating ng 
Panginoon. Ang sanlibutan ay nakalulong sa pagpapakalayaw. Naglipana ang mga kamalian 
at mga katha-katha. Dumarami ang mga silo ni Satanas na ukol sa ikapapahamak ng mga 
tao. Dahil nga rito'y dapat matutuhan ng lahat na nagnanais pasakdalin ang kabanalan sa 
pagkatakot sa Diyos, ang mga aralin ng pagpipigil at pagsupil sa sarili. Ang gana o panlasa 
sa pagkain at ang mga silakbo ng damdamin ay dapat ipasupil sa nakatataas na 
kapangyarihan ng isip. Ang ganitong pagsupil sa sarili ay kailangan sa ikalulusog ng isip at 
ng pang-unawang ukol sa espiritu na magbibigay-kaya sa atin upang ating malirip at 
maisagawa ang mga banal na katotohanan ng salita ng Diyos. Ito ang dahilan kaya 
napapasama ang pagtitimpi o pagpipigil sa gawain ng paghahanda sa ikalawang pagdating 
ni Kristo. 


Katutubo sanang mangyari, na ang anak ni Zacarias ay mag-aral ng pagkasaserdote. 
Nguni't kung siya'y magaaral sa paaralan ng mga rabi ay hindi siya maaangkop sa kaniyang 
gawain. Hindi siya ipinadala ng Diyos sa mga tagapagturo ng teolohiya upang maalaman 
niya kung paano ang pagpapaliwanag sa mga Kasulatan. Tinawag Niya siya sa ilang, upang 
makilala niya ang katalagahan at ang Diyos ng katalagahan. 


Isang ilang na pook ang kaniyang tinirhan, sa gitna ng mga burol, mga bangin, at mga 
yungib na bato. Nguni't sadya niyang pinili ang mahigpit na disiplinang ibinibigay ng ilang 
upang malayuan ang mga kaaliwan at mga luho sa buhay. Ang kaniyang mga kapaligiran sa 
dakong ito ay nababagay sa mga kaugaliang simple at mapagkait sa sarili. Palibhasa'y 

malayo sa kaingayan ng sanlibutan, nagpag-aralan niya rito ang mga aralin tungkol sa 
katalagahan, tungkol sa salita at sa pamamatnubay ng Diyos sa buhay ng mga tao. Ang mga 
salita ng anghel kay Zacarias ay madalas ulitin kay Juan ng mga magulang niyang 
matatakutin sa Diyos. Buhat noong siya'y maliit pang bata ay iminulat na sa kaniya ang 
misyong gagampanan niya, at tinanggap naman niya ang banal na tungkuling 
ipinagkatiwala. Sa ganang kaniya ang katahimikan ng ilang ay isang mabuting pag-iwas sa 
lipunang doon ang paghihinala, di-pananampalataya, at ang kahalayan ay naging totoo nang 
laganap. Siya”y nagalaalang wala siyang lakas na malabanan ang tukso, at kaya nga siya'y 
umiwas na laging mapaugnay sa kasalanan, baka sa pamimihasa'y mawala na sa kaniya ang 
pagkadama ng bagsik ng kasalanan. 


Palibhasa'y naitalaga na siya sa Diyos bilang isang Nazareno buhat pa sa kaniyang 
pagkapanganak, siya naman ay nanata rin habang-buhay. Ang damit niya ay damit ng mga 
unang propeta, damit na balahibo ng kamelyo, na nabibigkisan ng sinturong balat. Ang 
pagkain niya ay balang at pulut-pukyutan na natatagpuan sa ilang, at ang iniinom niya ay 
malinis na tubig buhat sa mga burol. 


Nguni't ang buhay ni Juan ay hindi inaksaya sa katamaran, sa mahigpit na 
pamamanglaw, o sa makasariling pag-iisa. Sa pana-panahon ay lumalabas siya at 
nakikisalamuha sa mga tao, at lagi nang kinawiwilihan niyang matyagan ang mga 
nangyayari sa sanlibutan. Buhat sa matahimik niyang tirahan ay minatyagan niya ang 
pagkakahayag ng mga pangyayari. Sa pamamagitan ng paninging pinagliliwanag ng 
Espiritu ng Diyos ay kaniyang pinag-aralan ang mga likas ng mga tao, upang maalaman 
niya kung paano mapaaabot sa kanilang mga puso ang pabalita ng langit. Laman ng 
kaniyang puso ang paglilingkod. Sa pag-iisa, sa pagbubulay at pananalangin, ay sinikap 
niyang igayak ang kaniyang kaluluwa sa gawaing nasa harap niya. 


Bagama't nasa ilang, ay hindi siya naligtas sa mga tukso. Kaya hangga't magagawa niya, 
ay sinarhan niya ang lahat ng madaraanan ni Satanas, gayunma'y patuloy pa rin siyang 
sinalakay ng manunukso. Nguni't malinaw ang kaniyang paninging espirituwal: 
nakapaglinang siya ng tibay ng likas at tatag ng pasiya, at sa tulong ng Espiritu Santo ay 
namanmanan niya ang paglapit ni Satanas, at nalabanan ang kapangyarihan nito. 


Natagpuan ni Juan sa ilang ang kaniyang paaralan at kaniyang santuwaryo. Katulad ni 
Moises na naligid ng mga bundok ng Midian, siya'y nilukuban ng pakikiharap ng Diyos, at 
napaligiran ng mga tanda ng Kaniyang kapangyarihan. Hindi niya naging palad na tumahan, 
gaya ng dakilang lider ng Israel, sa gitna ng solemneng karilagan ng tahimik na 
kabundukan, gayunma'y nasa harap niya ang matatayog na bundok ng Moab, sa kabila 
lamang ng Jordan, na nagbabadya ng tungkol sa Diyos na nagtayo ng mga bundok, at 
nagbigkis dito ng lakas. Ang mapanglaw at nakatatakot na anyo ng katalagahan sa ilang na 
kaniyang tahanan ay siya ring larawan ng kalagayan ng Israel. Ang mabungang ubasan ng 
Panginoon ay naging wasak at napabayaan. Datapwa't maganda naman at aliwalas ang 

langit na nakayungyong sa ilang. Ang mga ulap na nagdidilim, at nagbabanta ng ulan, ay 
nababalantukan ng pangakong bahag-hari. Kaya sa ibabaw ng kadustaan ng Israel ay 
nagliliwanag ang ipinangakong kaluwalhatian ng paghahari ng Mesiyas. Ang mga ulap ng 
kagalitan ay napatibabawan ng bahag-haring Kaniyang tipan ng kaawaan. 


Mag-isang binasa niya sa katahimikan ng gabi ang pangako ng Diyos kay Abraham na 
ang binhi nito o lahi nito ay di-mabibilang na gaya ng mga bituin sa langit. Ang liwanag ng 
madaling-araw, na dumadampulay sa kabundukan ng Moab, ay nagbabadyang may Isang 
dumarating na tulad sa “liwanag sa kinaumagahan, pagka ang araw, ay sumisikat sa isang 
umagang walang mga alapaap.” 2 Samuel 23:4. At sa liwanag naman ng katang-haliang- 
tapat ay natanaw niya ang kakinangan ng Kaniyang pagpapakita, pagka “ang kaluwahatian 
ng Panginoon ay mahahayag, at makikita ng magkakasama ng lahat ng mga tao.” Isaias 
40:5. 


Taglay ang diwang namimitagan nguni't naliligayahan ay sinaliksik niya sa mga 
kasulatan ng hula ang mga pahayag tungkol sa pagdating ng Mesiyas---ang binhing 
ipinangako na dudurog sa ulo ng ahas, ang Shiloh, “na tagapagbigay ng kapayapaan,” na 
lilitaw bago mawakasan ang mga paghahari sa luklukan ni David. Ngayo'y dumating na ang 
panahon. Isang pinunong Romano ang nakaluklok sa palasyo ng Bundok ng Siyon. 
Alinsunod sa tiyak na salita ng Panginoon, tunay na ipinanganak na ang Kristo. 


Ang mga buhay na paglalarawang ginawa ng propeta Isaias tungkol sa kaluwalhatian ng 
Mesiyas ay siyang pinag-aralan ni Juan araw at gabi---ang Sangang susupling sa ugat ni 
Jesse, isang Haring maghahari sa katwiran, na hahatol nang “may katarungan sa mga 
maamo sa lupa,” “isang kanlungan sa bagyo, ... lilim ng malaking bato sa isang pagal na 
lupain,” ang Israel ay hindi na tatawaging “Pinabayaan,” ni ang kaniyang lupain man ay 
tatawaging “Wasak,” kundi siya'y tatawagin ng Panginoon, na “Aking Kaluguran,” at ang 
kaniyang lupain ay “Beulah.” Isaias 11:4, 32:2, 62:4. Nag-umapaw sa puso ng banal na 
lalaking ito ang maluwalhating pag-asa. 


Tumingin siya sa Haring nasa Kaniyang kagandahan, at nalimutan niya ang kaniyang 
sarili. Namasdan niya ang karilagan ng kabanalan, at naramdaman niyang siya'y walang- 
kaya at di-karapat-dapat. Handa siyang humayo bilang tagapagbalita ng Langit, na di- 
nasisindak sa mga tao, sapagka't tumingin siya sa Diyos. Makatatayo siyang matuwid at 
walang-takot sa harapan ng mga hari sa lupa, sapagka't nagpatirapa siya sa harap ng Hari ng 
mga hari. 


Hindi lubusang natatap ni Juan ang uri ng kaharian ng Mesiyas. Inasahan niyang 
mahahango ang Israel sa mga kaaway nitong bansa, nguni't ang pagdating ng isang Hari sa 
katwiran, at ang pagkatatag ng Israel bilang isang banal na bansa, ay siyang dakilang pakay 
ng kaniyang pag-asa. Sa gayo'y matutupad ayon sa paniniwala niya ang hulang sinabi 
noong siya'y ipanganak na--- “Na alalahanin ang Kaniyang banal na tipan, ... Na yamang 

nangaligtas tayo sa kamay ng ating mga kaaway Ay paglingkuran natin Siya nang walang 
takot, Sa kabanalan at katwiran sa harapan Niya, lahat ng ating mga araw.” 


Ang Diyos ay hindi nagpapadala ng mga sugo upang purihin ang makasalanan. Hindi 
Siya nagpapahatid ng pabalita ng kapayapaan upang ipaghele ang makasalanan sa 
mahimbing at mapanganib na katiwasayan. Kaniyang nililigalig ang budhi ng gumagawa ng 
kasamaan, at inuulos ng sumbat ang kaluluwa. Inihaharap din naman sa kaniya ng mga 
naglilingkod na anghel ng mga nakatatakot na hatol ng Diyos upang lalong ipadama sa 
kaniya ang kaniyang pangangailangan, at maudyukan siyang sumigaw ng, “Ano ang dapat 
kong gawin upang maligtas?” Pagkatapos, ang kamay na nagpalugmok sa makasalanan sa 
alabok, ay siya rin namang nagbabangon sa nagsisisi. Ang tinig na sumaway sa kasalanan, 
at humiya sa kayabangan at kataasan, ay nagtatanong na may pagmamahal, “Ano ang ibig 
mong gawin Ko sa iyo?” 


Nang magsimula ang ministeryo ni Juan, ang bansa ay kasalukuyang nasa maalingasngas 
at magulong kalagayan na nabibingit sa himagsikan. Nang maalis si Archelaus, ay nalagay 
ang Judea sa ilalim ng pamumuno ng Roma. At ang panlulupig at panghuhuthot ng mga 
gobernador na Romano, at ang mapilit nilang hangad na maipasok ang mga pagsamba at 
mga kaugaliang pagano, ay nagpasiklab sa apoy ng paghihimagsik, na naapula lamang sa 
pamamagitan ng dugo ng libu-libong matatapang ng Israel. Ang lahat ng ito ay nagpaalab sa 
pagkapoot ng bansa laban sa Roma, at nagpasidhi sa pananabik na makalaya sa 
kapangyarihan nito. 


Sa gitna ng mga pagtatalo at pagkakagalit, ay isang tinig ang narinig buhat sa ilang, isang 
tinig na nakagigitla at mabalasik, gayunma'y lipos ng pag-asa: “Mangagsisi kayo; sapagka't 
malapit na ang kaharian ng langit.” Sa pamamagitan ng isang bago't kakaibang 
kapangyarihan ay naantig ang mga tao. Pauna nang sinabi ng mga propeta na ang pagdating 
ng Kristo ay isang pangyayaring malayo pa sa hinaharap, nguni't ngayo'y naririto ang 
pahayag na ito'y malapit na. Ang kakatwang ayos ni Juan ay nagpaalaala sa mga nakarinig 
sa mga matatandang propeta nang una. Sa kaniyang kilos at pananamit ay kahawig niya ang 
propeta Elias. Sa espiritu at kapangyarihan ni Elias ay tinuligsa niya ang mga kabulukan ng 
bansa, at sinaway ang umiiral na mga kasalanan. Ang mga salita niya ay malinaw, tiyak, at 
kapani-paniwala. Marami ang naniwalang siya ay isa sa mga propetang bumangon sa mga 
patay. Nagising ang buong bansa. Nagdagsaan sa ilang ang mga tao. 


Itinanyag ni Juan ang pagdating ng Mesiyas, at inan-yayahan niya ang mga tao na 
magsipagsisi. At bininyagan niya sila sa ilog ng Jordan, bilang tanda ng paglilinis sa 
kasalanan. Sa ganito”y ipinakilala niya na ang mga nag-babansag na bayan ng Diyos ay 
nangadumhan ng kasalanan, at kung hindi malilinis ang puso at kabuhayan ay hindi sila 
magkakabahagi sa kaharian ng Mesiyas. 


Nagsidating ang mga prinsipe at mga rabi, ang mga kawal, ang mga maniningil ng buwis, 


at ang mga magbu-bukid upang makinig sa propeta. Sandaling panahong nangatakot sila sa 

solemneng babala ng Diyos. Marami ang naakay na magsisi, at tumanggap ng bautismo. 
Lahat ng uri ng tao ay tumalima sa tagubilin ni Juan Bautista, upang sila'y magkabahagi sa 
kahariang itinanyag niya. 


Marami sa mga eskriba at mga Pariseo ang dumating na ikinumpisal ang kanilang mga 
kasalanan, at humiling na sila'y bautismuhan. Ipinagmalaki nilang sila'y higit na mabubuti 
kaysa ibang mga tao, at napapaniwala nila ang bayang sila ay mga taong banal, nguni't 
ngayo'y nalantad ang mga lihim na kasalanan ng kanilang pamumuhay. Datapwa't si Juan 
ay pinagsabihan ng Espiritu Santo na ang marami sa mga taong ito ay hindi tunay na 
nagsisisi ng kasalanan. Mga mapagsamantala lamang sila. Inasahan nila na kung sila'y 
maging mga kaibigan ng propeta, ay makakasumpong sila ng lingap sa dumarating na 
Prinsipe. At sa pamamagitan ng pagtanggap nila ng bautismo sa mga kamay ng tanyag na 
kabataang gurong ito, ay inakala nilang lalakas ang kanilang impluwensiya sa mga tao. 


Sinalubong sila ni Juan ng masakit na katanungang, “O, kayong lahi ng mga ulupong, 
sino ang maysabi sa inyo na kayo'y tumakas sa galit na dumarating? Magsipagbunga nga 
kayo ng karapat-dapat sa pagsisisi: at huwag kayong mag-isip sa loob ninyo na sabihin, Si 
Abraham ang aming ama: sapagka't sinasabi ko sa inyo, na kahit buhat sa mga batong ito ay 
kaya ng Diyos na mapalitaw ang mga anak kay Abraham.” Ang pangako ng Diyos na 
pagpapalain Niyang lagi ang Israel ay binigyan ng mga Hudyo ng maling kahulugan: 
“Ganito ang sabi ng Panginoon, na nagbibigay ng araw na sumisikat na pinakaliwanag sa 
araw, at ng mga ayos ng buwan at ng mga bituin na pinakaliwanag sa gabi, na nagpapakilos 
sa dagat na humugong ang mga alon niya-n, Panginoon ng mga hukbo ay siyang Kaniyang 
pangalan: Kung ang mga ayos na ito ay humiwalay sa harap Ko, sabi ng Panginoon, ang 
binhi nga ng Israel ay maglilikat sa pagkabansa sa harap Ko magpakailanman. Ganito ang 
sabi ng Panginoon, Kung ang langit sa itaas ay masusukat, at ang mga patibayan ng lupa ay 
masisi-yasat sa ilalim, Akin ngang ihahagis ang buong lahi ng Israel dahil sa lahat nilang 
nagawa, sabi ng Panginoon.” Jeremias 31:35-37. Itinuring ng mga Hudyo na ang 
pagbubuhat nila sa lahi ni Abraham ay nagbibigay sa kanila ng karapatang maangkin ang 
pangakong ito. Nguni't kinaligtaan nilang isipin ang mga kondisyong tinukoy ng Diyos. 
Bago ibinigay ang pangako, ay sinabi Niya, “Aking itatala ang Aking kautusan sa kanilang 
kalooban, at aking isusulat sa kanilang puso, at Ako'y magiging kanilang Diyos, at sila'y 
magiging Aking bayan. ... Sapagka't aking ipatatawad ang kanilang kasamaan, at ang 
kanilang kasalanan ay hindi Ko na aalalahanin.” Jeremias 31:33, 34. 


Ang paglingap ng Diyos ay tiyak na maaasahan ng mga taong kinasusulatan sa puso ng 
Kaniyang kautusan. Sila'y rnga kaisa Niya. Datapwa't ang mga Hudyo ay nagsihi-walay sa 
Diyos. Dahil sa kanilang mga kasalanan ay nangagtitiis sila ng Kaniyang mga hatol. Ito ang 
sanhi kaya sila'y nangaging alipin ng bansang hindi nakakakilala sa Diyos. Pinadilim ng 
pagsalansang ang kanilang mga isip, at palibhasa'y pinagpakitaan sila ng Panginoon ng 
napakalaking paglingap nang mga panahong nagdaan, kaya itinuring nilang hindi masama 

ang kanilang ginawa. Ipinagyabang nilang sila'y lalong mabuti kaysa ibang mga tao, at 
sila'y karapat-dapat sa Kaniyang mga pagpapala. 


Ang mga bagay na ito ay “nangasulat sa pagpapaalaala sa atin, na mga dinatnan ng 
katapusan ng mga panahon.” 1 Corinto 10:11. Anong dalas na pinagkakamalan natin ang 
mga pagpapala ng Diyos, at ipinagyayabang nating tayo'y nililingap Niya dahil sa tayo'y 
mabubuti! Dahil dito'y hindi tuloy magawa ng Diyos sa atin ang talagang ibig Niyang 
gawin. Ang mga ibinibigay o mga kaloob Niya ay ginagamit natin sa pagpaparami ng 
pagbibigay-kasiyahan sa ating mga sarili, at sa pagpapatigas ng ating mga puso sa di- 
paniniwala at pagkakasala. 


Sinabi ni Juan sa mga guro ng Israel na ang kanilang kayabangan, kasakiman, at 
kalupitan ay nagpakilalang sila'y isang lahi ng mga ulupong, isang nakamamatay na sumpa 
sa mga tao, at hindi sila mga anak ng banal at masunuring si Abraham. Dahil sa liwanag na 
tinanggap nila sa Diyos, ay higit silang masama kaysa mga taong di-nakakakilala sa tunay 
na Diyos, mga taong itinuring nilang mababa ang kalagayan kaysa kanila. Nalimot nila ang 
batong pinagtabasan sa kanila, at ang hukay na sa kanila'y pinagkunan. Hindi umasa ang 
Diyos sa kanila na sila ang tutupad sa Kaniyang panukala. Kung paanong tinawag Niya si 
Abraham mula sa mga taong pagano, gayundin naman makatatawag Siya ng mga iba upang 
maglingkod sa Kaniya. Maaaring ang mga puso nila ngayon ay walang kabuhay-buhay sa 
pangmalas na tulad ng mga bato sa ilang, subali't kaya ng Kaniyang Espiritu na buhayin 
iyon upang tupdin ang Kaniyang kalooban, at tanggapin ang katuparan ng Kaniyang 
pangako. 


“At ngayon din naman,” anang propeta, “ang palakol ay nakaumang sa ugat ng mga 
punungkahoy: bawa't punungkahoy nga na hindi nagbubunga nang mabuti ay pinuputol, at 
inihahagis sa apoy.” Ang halaga ng punungkahoy ay hindi nakikilala sa pangalan, kundi sa 
bunga nito. Kung ang bunga ay di-pinakikinabangan, ang pangalan nito ay hindi 
makapagliligtas sa punungkahoy sa pagkapuksa. Sinabi ni Juan sa mga Hudyo na ang 
katayuan nila sa harap ng Diyos ay hahatulan ng ayon sa kanilang likas at kabuhayan. Ang 
pagpapanggap ay walang-kabuluhan. Kung ang kanilang buhay at likas ay hindi naaayon sa 
kautusan ng Diyos, ay hindi Niya sila bayan. 


Sa kaniyang nananaliksik na mga pangungusap, ay nasumbatan ang mga nakikinig. 
Nagsilapit sila sa kaniya na taglay ang katanungang, “Ano nga ang gagawin namin?” Siya'y 
sumagot, “Ang may dalawang kasuutan, ay magbigay doon sa wala, at ang may pagkain, ay 
gayundin ang gawin.” At binabalaan niya ang mga maniningil ng buwis laban sa pagiging 
di-makatarungan, at ang mga kawal naman ay laban sa paggawa ng karahasan. 


Lahat ng mga napasakop sa kaharian ni Kristo, wika niya, ay dapat magpakita ng 
kanilang pananampalataya at pagsisisi. Ang kabaitan, katapatan, at pananampalataya ay 
makikita sa kanilang kabuhayan. Mangaglilingkod sila sa mga nangangailangan, at 


mangagdadala ng kanilang mga handog sa Diyos. Ipagsasanggalang nila ang mga kaawa- 

awa, at ipakikita nilang sila'y uliran sa kabaitan at kahabagan. Sa ganyan ipakikita ng mga 
sumusunod kay Kristo na ang Espiritu Santo ay may kapangyarihang bumago ng 
kabuhayan. Sa pangaraw-araw na kabuhayan ay mahahayag ang katarungan, kahabagan, at 
pag-ibig ng Diyos. Kung hindi gayon ay matutulad lamang sila sa ipa na ipinalalamon sa 


apoy. 


“Sa katotohanan ay binibinyagan ko kayo sa tubig sa pagsisisi,” wika ni Juan, “nguni't 
Siyang dumarating na kasunod ko ay lalong makapangyarihan kaysa akin, na ako'y di- 
karapat-dapat magdala ng Kaniyang mga panyapak: Siya ang magbibinyag sa inyo sa 
Espiritu Santo at sa apoy.” Mateo 3:11, R.V. Si propeta Isaias ang nagsabi na lilinisin ng 
Panginoon ang Kaniyang bayan sa kanilang mga kalikuan “sa pamamagitan ng bisa ng 
kahatulan, at sa pamamagitan ng bisa ng pagniningas.” Ang sinalita ng Panginoon sa Israel 
ay, “Aking ibabalik ang Aking kamay sa iyo, at Aking lilinising lubos ang naging dumi mo, 
at aalisin Ko ang lahat mong tingga.” Isaias 4:4, 1:25. “Ang ating Diyos ay isang apoy na 
mamumugnaw” ng kasalanan, saanman ito naroroon. Hebreo 12:29. 


Ang Espiritu ng Diyos ang susupok ng kasalanan ng sinumang sumusuko sa Kaniyang 
kapangyarihan. Nguni't kung nangungunyapit ang mga tao sa kasalanan, ay nagiging 
kasama sila nito. Kaya't ang kaluwalhatian ng Diyos na lumilipol sa kasalanan, ay siya ring 
lilipol sa kanila. Si Jacob, pagkaraan ng magdamag na pakikipagbuno sa Anghel, ay 
napabulalas, “Nakita ko ang Diyos nang mukhaan, at naligtas ang aking buhay.” Genesis 
32:30. Nakagawa si Jacob ng isang malaking pagkakasala sa ipinakitungo niya kay Esau, 
nguni't siya'y nagsisi na. Ipinatawad na ang kaniyang pagsalansang, at nilinis na ang 
kaniyang kasalanan, kaya't natagalan niya ang paki kiharap ng Diyos. Datapwa't kailanma't 
lumapit ang tao sa Diyos samantalang may inaarugang kasamaan, ay sila'y nalipol. Sa 
ikalawang pagdating ni Kristo ay mangasusupok ang masasama “sa pamamagitan ng 
Hininga ng Kaniyang bibig,” at sila'y lilipulin “sa pamamagitan ng pagkahayag ng 
Kaniyang pagparito.” 2 Tesaloniea 2:8. Ang liwanag ng kaluwalhatian ng Diyos, na 
nagbibigay ng buhay sa mga matwid, ay pupuksa sa masasama. 


Noong panahon ni Juan Bautista, ay malapit nang pakita si Kristo bilang tagapaghayag 
ng likas ng Diyos. Ang talagang pakikiharap Niya ay sapat nang maghayag sa mga tao ng 
kanilang kasalanan. Tanging kung sila lamang ay kusang magpapalinis ng kanilang 
kasalanan ay saka sila makapapasok sa pakikisama sa Kaniya. Ang may malinis na puso 
lamang ang makapananatili sa harap Niya. 


Ganyan ang pabalitang ipinahayag ng Mamiminyag sa Israel. Marami ang nagsipaniwala 
sa kaniyang turo. Marami ang nagsakripisyo ng lahat upang makasunod lamang. Sinundan 
ng karamihan ang bagong tagapagturong ito sa lahat ng lugar, at hindi iilan ang umasang 
siya na sana ang Mesiyas. Datapwa't nang makita ni Juan na sa kaniya bumabaling ang mga 
tao, ay sinikap niyang sa bawa't pagkakataon ay maituon ang kanilang pananam-palataya sa 
Isa na dumarating. 

Kabanata 11---Ang Pagbibinyag 


Lumaganap sa buong Galilea ang mga balitang may propetang nasa ilang na may 
kahanga-hangang ipinapahayag. Umabot ang balita sa mga tagabukid na nasa kalayu- 
layuang mabuburol na nayon, at sa mga mangingisdang nasa tabi ng dagat, at sa mga 
karaniwang taong ito, na may mga tapat na puso ay nakasumpong ng pinakatunay na 
pagtugon. Umabot ito sa Nazarethisa pagawaan ni Jose, at may Isa roong nakarinig at 
nakakilala sa panawagan. Dumating na ang Kaniyang panahon. Pagkaiwan Niya sa 
Kaniyang pang-araw-araw na gawain, ay nagpaalam Siya sa Kaniyang ina, at sumunod sa 
mga kababayan Niyang humuhugos ng pagtungo sa Jordan. 


Si Jesus at si Juan ay magpinsan, at magkahawig din ang mga pangyayaring nauukol sa 
pagkapanganak sa kanila, gayunma'y hindi pa sila mukhaang nagkakakilala. Si Jesus ay 
lumaki sa Nasaret ng Galilea, si Juan naman ay sa ilang ng Judea. Nabuhay silang 
magkabukod at tahimik, na nasa gitna ng lubhang magkaibang mga kapaligiran, at hindi 
nagkakabalitaan sa isa't isa. Ito ay sadyang itinalaga ng Diyos. Hindi dapat magkaroon ng 
anumang pagkakataon na bumangon ang anumang bintang o hinala na sila'y nagsabuwatan 
upang katigan ang mga inaangkin ng isa't isa sa kanila. 


Talastas ni Juan ang mga bagay na nangyari noong ipanganak si Jesus. Nabalitaan niya 
ang pagdalaw Nito sa Jerusalem noong Ito ay bata pa, at pati ang nangyari sa loob ng 
paaralan ng mga rabi. Batid niya ang walang-bahid-kasalanang buhay Nito, at siya'y 
naniwalang Ito nga ang Mesiyas, lamang ay wala siyang tiyak na katunayan. Ang 
pangyayaring si Jesus ay malaong nakubli, na hindi nagpakita ng tanging katunayang Siya 
ay may misyon, ay lumikha ng alinlangang baka hindi Siya ang Ipinangakong Mesiyas. 
Datapwa't may pananampalatayang naghintay si Juan, na naniniwalang balang araw ay 
ihahayag ng Diyos ang lahat nang alinsunod sa Kaniyang mabuting kalooban. Inihayag sa 
kaniya ng Espiritu na pabibinyag sa kaniya ang Mesiyas, at isang tanda ng banal na likas 
Nito ang ibibigay sa kaniya. Sa gayon ay maipakikilala niya Ito sa mga tao. 


Nang lumapit na si Jesus upang pabinyag, nakilala agad ni Juan na Ito ay may dalisay na 
likas na di-kailanman niya nakita sa kaninumang tao. Ang mismong impluwensiya ng 
pagiging-naroroon Nito ay banal at naguudyok ng pangingimi't pamimitagan. Sa gitna ng 
maraming taong dumagsa kay Juan sa Jordan, ay narinig niya ang masasamang balita ng 
krimen, at may nakausap din siya na mga taong hukot na sa bigat ng pinapasang dimabilang 
na mga kasalanan, nguni't hinding-hindi pa siya nakakakita ng taong parang may gayuma o 
impluwensiya ng kabanalan. Ang lahat ng mga bagay na ito ay katugma ng mga inihayag 
kay Juan tungkol sa Mesiyas. Gayon pa ma'y natigilan siya sa hinihiling ni Jesus. Siya, na 
isang makasalanan, ay paano nga makapagbibinyag sa Isang Walang-kasalanan? At bakit 
nga Itong hindi nangangailangan ng pagsisisi ay paiilalim sa isang rito na ang ibig sabihin 
ay pagkukumpisal at paghuhugas ng kasalanan? 

Nang hilingin ni Jesus na Siya ay binyagan, ay napaurong si Juan, at napabulalas, “Ako 
nga ang kailangang mabinyagan Mo, at Ikaw ang naparirito sa akin?” Matatag nguni't 
mabanayad ang sagot ni Jesus, “Payagan mo ngayon, sapagka't iyan ang kailangan sa ating 
pagtupad ng buong katwiran.” Nang magkagayo”y sumang-ayon si Juan, at inakay niya ang 
Tagapagligtas sa paglusong sa Jordan, at doo'y inilubog niya Ito sa tubig. “At karakarakang 
makaahon” si Jesus “sa tubig, ay nakita Niyang nabuksan ang mga langit, at ang Espiritu ng 
Diyos ay bumababa sa Kaniya na tulad sa isang kalapati.” 


Si Jesus ay hindi tumanggap ng binyag nang dahil sa inaamin Niyang Siya ay 
makasalanan. Nakitulad Siya sa mga makasalanan, na ginawa ang mga hakbang na dapat 
nating gawin, at ginanap ang gawaing kailangan nating gawin. Ang matiisin Niyang 
kabuhayan pagkatapos na Siya'y mabinyagan ay isa ring halimbawa sa atin. 


Nang makaahon na si Jesus sa tubig, ay lumuhod Siya sa may pampang at nanalangin. 
Isang bago at mahalagang panahon ang napapaharap sa Kaniya. Nakabungad na Siya 
ngayon sa lalong malawak na pakikitunggali. Bagaman Siya ay Prinsipe ng Kapayapaan, 
ang pagdating Niya ay natutulad sa pagbunot ng isang tabak. Ang kahariang itatatag Niya sa 
Kaniyang pagparito ay katuwas ng inaasahan ng mga Hudyo. Siya na kinasasa-ligan ng 
rituwal at kabuhayan ng Israel ay ituturing na kaaway at maninira. Siya na nagpahayag ng 
kautusan doon sa bundok ng Sinai ay hahatulang isang mananalansang. Siya na naparito 
upang sirain ang kapangyarihan ni Satanas ay tutuligsaing Beelzebub. Wala isa mang tao sa 
lupa na nakaunawa sa Kaniya, at sa panahon ng Kaniyang ministeryo ay kinailangan pa rin 
Niyang lumakad na mag-isa. Ang Kaniyang layunin ng pagparito ay hindi naunawaan ng 
Kaniyang ina at ng Kaniyang mga kapatid. Ang mga alagad man Niya ay hindi rin 
nakaunawa sa Kaniya. Tumahan Siya sa walang-hanggang liwanag, na kasama-sama ng 
Diyos, subali't ang buhay Niya sa lupa ay gugugulin sa pag-iisa. 


Palibhasa'y nakiisa Siya sa atin, dapat Niyang pasanin ang bigat ng ating kasalanan at 
kahirapan. Dapat maramdaman ng Isang Di-nagkasala ang kahihiyan ng kasalanan. Ang 
maibigin sa kapayapaan ay dapat mamalaging kasama-sama ng kaimbihan. Bawa't 
kasalanan, bawa't pagtatalo, bawa't marungis na pitang bunga ng pagsalansang, ay mga 
pasakit sa Kaniyang diwa. Mag-isa Siyang lalakad, mag-isa Siyang papasan. Siyang 
naghubad ng kaluwalhatian at tumanggap ng kahinaan ng tao ay sa Kaniya nakasalalay ang 
katubusan ng sanlibutan. Kaniyang nakita at naramdaman ang lahat, nguni't nanatiling 
matibay ang Kaniyang pasiya. Sa Kaniyang bisig napasalig ang kaligtasan ng 
sangkatauhang nagkasala, at iniunat Niya ang Kaniyang kamay upang hawakan ang kamay 
ng Makapangyarihang Pag-ibig. 

Parang naglalagos hanggang langit ang paningin ng Tagapagligtas habang ibinubuhos 
Niya ang Kaniyang diwa sa pananalangin. Alam na alam Niyang pinatigas ng kasalanan ang 


puso ng mga tao, at mahirap na makilala nila ang layon Niya sa pagparito, at tanggapin ang 
alok Niyang kaligtasan. Namanhik Siya sa Ama na Siya'y bigyan ng kapangyarihan na 

madaig Niya ang kanilang dipaniniwala, na malansag Niya ang mga tanikalang iginapos ni 
Satanas sa kanila, at tuloy magapi Niya ang manlilipol sa kapakinabangan ng mga tao. 
Hiningi Niyang bigyan Siya ng Diyos ng tanda na tinatanggap nga Niya ang mga tao sa 
persona ng Kaniyang Anak. 


Wala pa kailanmang narinig ang mga anghel na gayong panalangin nang una. 
Ikinaliligaya nilang ihatid sa mahal nilang Pinuno ang nakaaaliw na sagot na Siya ay 
dinirinig. Nguni't hindi, ang Ama na rin ang sasagot sa panalangin ng Kaniyang Anak. 
Buhat sa luklukan ay tuwirang naglagos hanggang lupa ang mga sinag ng Kaniyang 
kaluwalhatian. Nabuksan ang kalangitan, at lumapag sa ulo ng Tagapagligtas ang isang anyo 
ng kalapati na walang kasimputi---naaangkop na sagisag ng maamo at mapagpakumbabang 
Manunubos. 


Bukod kay Juan ay iilan sa makapal na pulutong na nagkakatipon sa Jordan ang 
nakatanaw sa panooring buhat sa langit. Gayon pa ma'y isang banal na katahimikan ang 
naghari sa makapal na pulutong. Tahimik ang mga taong nakatitig kay Kristo. Ang katawan 
Niya ay naliligo sa liwanag na lagi nang nakaligid sa luklukan ng Diyos. Ang nakatingala 
Niyang mukha ay nagliwanag sa kaluwalhatiang hindi pa kailanman nakita nang una sa 
mukha ng tao. Buhat sa nakabukas na kalangitan ay narinig ang isang tinig na nagsasabi, 
“Ito ang sinisinta Kong Anak, na Siya Kong kinalulugdan.” 


Ang mga salitang ito ng patotoo ay sinabi upang makapag-udyok ng pananampalataya sa 
mga nakakita sa panoorin, at upang makapagpalakas ng loob ng Tagapagligtas sa Kaniyang 
misyon o layunin. Bagama't napapataw kay Kristo ang mga kasalanan ng sanlibutang 
salarin, bagama't itinuring Siyang hamak dahil sa ibinihis Niya sa Kaniyang sarili ang ating 
likas na makasalanan, gayunma'y itinanyag ng tinig na buhat sa langit na Siya nga ay Anak 
ng Diyos na Walang-hanggan. 


Nabagbag ang loob ni Juan nang mamasdan niya si Jesus na nakaluhod na tulad sa isang 
nakikiusap, at may luhang namamanhik para sa pagtanggap ng Ama. Nang mabalot si Jesus 
ng kaluwalhatian ng Diyos, at marinig ang tinig na buhat sa langit, ay nakilala ni Juan ang 
tandang ipinangako ng Diyos. Napagkilala niyang ang kaniyang bininyagan ay siya ngang 
Manunubos ng sanlibutan. Noon din ay kinasihan siya ng Espiritu Santo, at nakaunat ang 
kamay na itinuro si Jesus, at sinabi, “Narito ang Kordero ng Diyos, na nag-aalis ng 
kasalanan ng sanlibutan.” 


Sinuman sa mga nakikinig, kahit ang nagsalita man, ay hindi nakataho ng kahulugan ng 
mga sa”-itang, “ang Kordero ng Diyos.” Doon sa bundok ng Moria ay narinig ni Abraham 
ang tanong ng kaniyang anak, “Ama ko, ... saan naroon ang korderong pinakahandog na 
susunugin?” Sumagot ang ama, “Anak ko, Diyos ang maghahanda ng korderong 
pinakahandog na susunugin.” Genesis 22:7, 8. At ang korderong itinalaga ng Diyos na 
kahalili ni Isaae, ay napagkilala ni Abraham na isang sagisag Niyaong balang araw ay 


mamamatay dahil sa mga kasalanan ng mga tao. Sa pamamagitan ni Isaias, ay ipinagpauna 

ng Espiritu Santo, “na ang Tagapagligtas ay gaya ng kordero na dinadala sa patayan,” “at 
ipinasan sa Kaniya ng Panginoon ang kasamaan nating lahat” (Isaias 53:7, 6), datapwa't 
hindi naunawaan ng Israel ang aral. Ang palagay ng marami sa kanila sa mga paghahandog 
ay gaya rin ng palagay ng ibang mga bansa sa kanilang mga handog---gaya ng mga handog 
na pampalubag-loob sa Diyos. Ibig ituro ng Diyos sa kanila na buhat sa sarili Niyang pag- 
ibig ay nagmumula ang kaloob na ipinakiki-pagkasundo sila sa Kaniya. 


At ang pangungusap na sinalita kay Jesus sa Jordan na, “Ito ang sinisinta Kong Anak, na 
Siya Kong kinalulugdan,” ay sumasaklaw sa buong sangkatauhan. Nagsalita ang Diyos kay 
Jesus bilang ating kinatawan. Bagama't dala natin ang lahat nating mga kasalanan at 
kahinaan, ay hindi rin tayo itinatakwil na tulad sa mga walang-halaga. “Tayo ay mga 
pinapagindapat Niya sa Minamahal.” Efeso 1:6. Ang kaluwalhatiang lumukob kay Kristo ay 
isang pangako ng pag-ibig ng Diyos sa atin. Sinasabi nito na makapangyarihan ang 
panalangin--kung paanong ang tinig ng tao ay aabot sa pandinig ng Diyos at ang mga 
kahilingan natin ay mamarapatin sa luklukan ng kalangitan. Dahil sa kasalanan, ay 
napahiwalay ang lupa sa langit, at nalagot ang pag-uunawaan, subali't iniugnay uli ito ni 
Jesus sa sangkalangitang maluwalhati. Ang Kaniyang pag-ibig ang yumakap sa tao, at 
umabot sa kataas-taasang langit. Ang liwanag na lumabas sa pintuan ng langit at lumapag sa 
ulo ng ating 


Tagapagligtas ay siya ring lalapag sa atin pagka tayo'y dumadalangin na napatutulong sa 
paglaban sa tukso. Ang tinig na nagsalita kay Juan ay nagsasalita rin sa bawa't taong 
sumasampalataya, Ito ang pinakamamahal Kong anak, na Aking kinalulugdan. 


“Mga minamahal, ngayon ay mga anak tayo ng Diyos, at hindi pa nahahayag kung 
magiging ano tayo: nalalaman natin, na kung Siya'y mahayag, tayo'y magiging katulad 
Niya, sapagka't Siya'y ating makikitang gaya ng Kaniyang sarili.” 1 Juan 3:2. Binuksan ng 
ating Manunubos ang daan upang ang kasama-samang makasalanan, ang lubhang 
nangangailangan, ang lalong pinahihirapan at hinahamak, ay mangyaring makalapit sa Ama. 
Lahat ay maaaring magkaroon ng tahanan sa mga palasyong inihahanda ni Jesus. “Ang mga 
bagay na ito ay sinasabi Niyaong banal, Niyaong totoo, Niyaong may susi ni David, 
Niyaong nagbubukas at di-mailalapat ng sinuman, at naglalapat at di-maibubukas ng 
sinuman, ... narito, inilalagay Ko sa harapan mo ang isang pintuang bukas, na di-mailalapat 
ng sinuman.” Apocalipsis 3:7, 8. 

Kabanata 12---Ang Pagtukso 


“At si Jesus na puspos ng Espiritu Santo, ay bumalik mula sa Jordan, at inihatid ng 
Espiritu sa ilang.” Lalong makahulugan ang pangungusap ni Marcos. Sinasabi niyang, 
“Pagdaka'y itinaboy Siya ng Espiritu sa ilang. At Siya'y nasa ilang na apatnapung araw, na 
tinutukso ni Satanas, at kasama Siya ng mga ganid na hayop.” “At hindi Siya kumain ng 
anuman nang mga araw na yaon.” 


Nang si Jesus ay ihatid sa ilang upang doo'y tuksuhin, ang naghatid sa Kaniya ay ang 
Espiritu ng Diyos. Hindi Niya inanyayahan ang tukso. Nagtungo Siya sa ilang upang 
magbulay ng Kaniyang misyon at gawain. Sa pamamagitan ng ayuno at panalangin ay 
patatatagin Niya ang Kaniyang sariling loob upang malakaran Niya ang landas na tigmak sa 
dugo. Datapwa't alam ni Satanas na naparoon sa ilang ang Tagapagligtas, at inakala niyang 
ito ang pinakamabuting panahong dapat Siyang lapitan. 


Mga dakilang suliranin para sa sanlibutan ang natataya sa labanang ito ng Prinsipe ng 
kaliwanagan at ng pinuno ng kaharian ng kadiliman. Nang maihulog na ni Satanas ang tao 
sa pagkakasala, ay inangkin na niyang kaniya ang sanlibutang ito, at binansagan niya ang 
sarili na prinsipe ng sanlibutang ito. Nang ang likas ng ama at ina ng ating lahi ay maitulad 
na niya sa likas niyang makasalanan, ay inisip niyang itatag dito sa lupa ang kaniyang 
kaharian. Ibinalita niyang siya ang pinili ng mga tao na pinuno nila. Sa pamamagitan ng 
pagsupil niya sa mga tao, ay napagpunuan niya ang buong sanlibutan. Naparito si Kristo 
upang pabulaanan ang ipina-mamarali ni Satanas. Sa pagiging Anak ng tao, si Kristo ay 
titindig na tapat sa Diyos. Sa gayon ay maipakikilala na hindi lubos ang pagkakasupil ni 
Satanas sa sangkatauhan, at mapabubulaanan ang ibinabantog niya sa sanlibutan. Lahat ng 
may ibig makawala sa kaniyang kapangyarihan ay makalalaya. Ang pagpupunong iniwala ni 
Adan dahil sa pagkakasala ay mababawi. 


Buhat nang sabihin sa ahas doon sa Eden na, “Papagaalitin Ko ikaw at ang babae, at ang 
iyong binhi at ang kaniyang binhi” (Genesis 3:15), ay naalaman na ni Satanas na hindi niya 
lubos na hawak ang sanlibutan. May nakitang kapangyarihang gumagawa sa mga tao, na 
sumasalungat sa kaniyang pamumuno. Minasdan niyang may masidhing pananabik ang mga 
paghahandog ni Adan at ng mga anak nito. Sa mga paghahandog na ito ay natanaw niya ang 
isang sagisag ng pag-uusap ng lupa at ng langit. Sinikap niyang putulin ang pag-uusap na 
ito. Pinasama niya ang pagkakilala sa Diyos, at binigyan ng maling kahulugan ang mga ritos 
na ang itinuturo ay ang Tagapagligtas. Naakay niya ang mga taong matakot sa Diyos bilang 
isa na natutuwang sila'y ipahamak. Ang mga haing dapat sanang maghayag ng pag-ibig ng 
Diyos ay inihandog lamang upang papaglubagin ang Kaniyang galit. Ginigising ni Satanas 
ang masasamang damdamin ng mga tao, upang mapatibay ang pamumuno niya sa kanila. 
Nang ibigay ang nakasulat na salita ng Diyos, ay pinag-aralan ni Satanas ang mga hulang 
tumutukoy sa pagdating ng Tagapagligtas. Sa lahat ng sali't saling lahi ay sinikap niyang 

bulagin ang isip ng mga tao sa mga hulang ito, upang tanggihan nila si Kristo pagdating 
Niya. 


Nang ipanganak na si Jesus, ay napag-alaman ni Satanas na ito na nga ang Isa na 
tinagubilinan ng Diyos na makipagpunyagi laban sa kaniyang pamumuno. Kinilabutan siya 
sa pasabi ng anghel na nagpapatunay sa kapangyarihan ng bagong kasisilang na Hari. Alam 
na alam ni Satanas ang katungkulang ginampanan ni Kristo doon sa langit bilang 
Pinakamahal ng Ama. Ang pagpanaog ng Anak ng Diyos sa lupang ito na nasa anyong tao 
ay pumuno sa kaniyang puso ng pagtataka at pagaalaala. Hindi niya matarok ang hiwaga ng 
malaking sakripisyong ito. Hindi maubos-isipin ng kaniyang sakim na diwa ang gayong 
pag-ibig sa mga taong nadaya niya. Ang kaluwalhatian at kapayapaan ng langit, at ang 
ligaya ng pakikipag-usap sa Diyos, ay bahagya lamang natata-tap ng mga tao, nguni't ito'y 
alam na alam ni Lucifer, ang kerubing tumatakip. Sapagka't pinalayas siya sa langit, 
ipinasiya niyang papagkasalahin din ang iba upang makapaghiganti. At ito'y magagawa 
niya, kung maipakikilala niya sa kanila na hindi mahalaga ang mga bagay ng langit, kundi 
ang mahalagang dapat nasain ng puso ay ang mga bagay sa lupa. 


Ang Prinsipe ng langit ay hindi makahihikayat ng mga kaluluwa ng mga tao sa Kaniyang 
kaharian nang pagayun-gayon lamang. Buhat sa pagiging sanggol Niya sa Bethlehem, ay 
wala nang puknat ang pagsalakay sa Kaniya ng diyablo. Sapagka't ang larawan ng Diyos ay 
na kay Kristo, kaya sa kapulungan ni Satanas ay pinagkasunduang Siya ay pilit na daigin. 
Wala pang taong inianak sa lupa na nakaligtas sa kapangyarihan ng magdaraya. Iniumang 
ng diyablo ang buo nitong hukbo sa da-daanan ni Kristo upang bakahin Siya, at kung 
mangyayari ay gapiin Siya. 


Si Satanas ay isa sa mga nanonood nang binyagan ang Tagapagligtas. Nakita niya ang 
kaluwalhatian ng Ama na lumukob sa Kaniyang Anak. Narinig niya ang tinig ni Jehova na 
nagpatunay na si Jesus ay Diyos. Buhat nang magkasala si Adan, ay naputol na ang 
tuwirang pakikipagusap ng tao sa Diyos, ang pag-uusap ng langit at lupa ay sa pamamagitan 
na ni Kristo, nguni't ngayong dumating na si Kristo “sa anyo ng taong salarin” (Roma 8:3), 
ay sarili na ng Ama ang nagsalita. Nang una'y nakipag-usap Siya sa sangkatauhan sa 
pamamagitan ni Kristo, ngayon nama'y nakipag-usap Siya sa sangkatauhan kay Kristo. 
Inasahan ni Satanas na ang pagkasuklam ng Diyos sa masama ay maghahatid ng walang- 
hanggang paghihiwalay ng langit at ng lupa. Datapwa't ngayon ay nahayag na nabalik na 
ang ugnayan ng Diyos at ng tao. 


Napagkilala ni Satanas na kailangang siya ang manalo o kung dili siya ang matatalo. 
Napakaseselan ng mga suliraning nakataya na hindi niya maaaring ipagkatiwala ito sa mga 
anghel na kampon niya. Siya ang kailangang mamuno sa labanan. Tinipon niya ang lahat ng 
mga anghel na naghimagsik upang ilaban sa Anak ng Diyos. Si Kristo ang ginawa niyang 
tudlaan ng bawa't sandata ng impiyerno. 

Sa tingin ng marami ang labanang ito ni Kristo at ni Satanas ay walang tanging 
kinalaman sa sarili nilang buhay, at sa ganang kanila ay wala itong halaga. Datapwa't sa 
loob ng puso ng bawa't tao ay inuulit ang labanang ito. Walang sinumang umaalis sa mga 
kasamahan ng diyablo upang maglingkod sa Diyos na di-sinasagupa ng mga pagsalakay ni 
Satanas. Ang mga tuksong pinakipagpunyagian ni Kristo ay nasusumpungan nating 
napakahirap paglabanan. Ang mga tuksong yaon ay ipinilit sa Kaniya nang lalong malakas 
palibhasa'y lalong nakahihigit ang likas Niya kaysa atin. Bagama't kakila-kilabot ang bigat 
ng nakapasan sa Kaniyang mga kasalanan ng sanlibutan, ay nakaya rin ni Kristo ang 
pagsubok sa pagkain, sa pag-ibig sa sanlibutan, at sa pag-ibig sa karangyaan o pagkatanghal 
na nauuwi sa kayabangan. Ito ang mga tuksong dumaig kay Adan at kay Eba, at siya ring 
madaling dumadaig sa atin. 


Itinuro ni Satanas na ang kasalanan ni Adan ay nagpapatunay na ang kautusan ng Diyos 
ay hindi makatarungan, at hindi masusunod. Nasa anyo nating tao, si Kristo ang tutubos sa 
pagkatalo ni Adan. Nguni't nang si Adan ay salakayin ng manunukso, ay wala pa siyang isa 
mang bakas ng kasalanan. Nasa kalakasan siya ng sakdal ng pagkatao, na taglay ang buong 
lusog ng isip at katawan. Naliligid siya ng mga karilagan ng Eden, at araw-araw ay 
nakikipag-usap sa mga anghel ng langit. Datapwa't hindi ganyan si Jesus noong Siya ay 
pumasok sa ilang upang makilaban kay Satanas. Sa loob ng apat na libong taon ay patuloy 
na humina ang katawan, ang isip, at ang moral ng tao, at dinala ni Kristo ang mga kahinaan 
ng makasalanang sangkatauhan. Sa ganyang paraan lamang mahahango Niya ang tao sa 
lusak ng kadustaan. 


Marami ang nagsasabing si Kristo ay hindi maaaring madaig ng tukso. Kung iyan ang 
totoo ay hindi sana Siya naaring humalili sa lugar ni Adan, hindi sana Niya nakamtan ang 
tagumpay na kinabiguang tamuhin ni Adan. Kung ang tukso sa atin ay higit na mahigpit 
kaysa dumating kay Kristo, kung gayon ay hindi Niya tayo masasaklolohan. Datapwa't 
tinaglay ng Tagapagligtas ang anyo ng tao, pati ng lahat ng mga kahinaan nito. Tinaglay 
Niya ang likas ng tao, pati ng hilig nitong sumuko sa tukso. Wala tayong titiisin na hindi 
Niya tiniis. 

Sa ganang kay Kristo, tulad din sa unang banal na mag-aasawa sa Eden, ang gana sa 
pagkain ay siyang larangan ng unang malaking tukso. Kung saan nagpasimula ang 
pagkahulog sa pagkakasala, ay doon dapat magpasimula ang gawain ng pagtubos sa atin. 
Kung paanong dahil sa pagpapairog sa gana sa pagkain ay dapat magwagi si Kristo. “At 
nang Siya'y makapag-ayuno nang apatnapung araw at apatnapung gabi, ay nagutom Siya. 
At ang manunukso ay dumating at nagsabi sa Kaniya, Kung Ikaw ang Anak ng Diyos, ay 
ipag-utos Mo na ang mga batong ito ay maging mga tinapay. Datapwa't Siya'y sumagot at 
nagsabi, Nasusulat, Hindi sa tinapay lamang mabubuhay ang tao, kundi sa bawa't salitang 
lumalabas sa bibig ng Diyos.” 

Buhat sa panahon ni Adan hanggang sa panahon ni Kristo, ay pinasidhi ng pagpapairog 
sa sarili ang kapang-yarihan ng gana sa pagkain at ng mga pita ng damdamin, hanggang sa 
ito'y halos hindi na makayang pigilin. Kaya nga ang mga tao'y naging hamak at masasaktin, 
at sa kanilang mga sarili ay hindi nila kayang magwagi. Nguni't si Kristo ay nagwagi para 
sa tao sa pamamagitan ng pagbabata Niya ng pinakamahigpit na tukso. Alang-slang sa atin 
ay gumamit Siya ng pagpipigil na higit na makapangyarihan kaysa gutom o kamatayan. At 
sa unang tagumpay na ito ay napapaloob ang iba pang mga suliraning kinabibilangan ng 
lahat nating mga pakikilaban sa mga kapangyarihan ng kadiliman. 


Nang pumasok si Jesus sa ilang, ay nalulukuban Siya ng kaluwalhatian ng Ama. 
Palibhasa'y buhos na buhos ang pakikipag-usap Niya sa Diyos, ay napaangat Siya sa ibabaw 
ng kahinaan ng tao. Datapwa't lumisan ang kaluwalhatian, at Siya'y naiwang nag-iisa upang 
makilaban sa tukso. Tumitindi ito sa Kaniya sa bawa't sandali. Ang likas ng Kaniyang 
pagkatao ay nanliit sa labanang naghihintay sa Kaniya. Sa loob ng apatnapung araw ay 
Siya'y nag-ayuno at nanalangin. Nanghihina at namamayat dahil sa gutom, lupaypay at 
nanlalambot dahil sa pag-aalaala, “ang Kaniyang mukha ay napakakatuwa kaysa 
kaninumang lalaki, at ang Kaniyang anyo ay lalong kumatuwa kaysa kaninuman sa mga 
anak ng mga tao.” Isaias 52:14. Ngayon ang pagkakataon ni Satanas. Inakala niyang 
madadaig na niya ngayon si Kristo. 


Parang sagot sa mga panalangin ng Tagapagligtas, ay may dumating na isang nasa 
wangis ng isang anghel na buhat sa langit. Sinabi nitong may bilin sa kaniya ang Diyos na 
tapusin na ni Kristo ang Kaniyang pag-aayuno. Kung paanong inutusan ng Diyos ang isang 
anghel upang pigilin ang kamay ni Abraham sa paghahandog kay Isaac, gayundin naman 
ang Ama ay nagsugo ng anghel upang pigilin Siya, yamang nasisiyahan sa pagiging-handa 
ni Kristo na pumasok sa landas na tigmak sa dugo, ito ang pasabing dinala kay Jesus. 
Namumutla sa gutom ang Tagapagligtas, at sabik na sabik Siya sa pagkain, nang biglang- 
biglang lumapit sa Kaniya si Satanas. Itinuro ng manunukso ang mga batong nagkalat sa 
ilang, na mga itsurang tinapay, at saka ito nagwika, “Kung Ikaw ay Anak ng Diyos, ay ipag- 
utos Mo na ang mga batong ito ay maging mga tinapay.” 


Bagaman siya'y napakitang gaya ng isang anghel ng kaliwanagan, gayunma'y 
ipinagkanulo ng mga unang salitang ito ang kaniyang likas. “Kung Ikaw ay Anak ng 
Diyos.” Narito ang tusong mungkahi ng pag-aalinlangan. Kung gagawin ni Jesus ang 
iminumungkahi ni Satanas, iyon ay magiging pagtanggap sa alinlangan. Binabalak ng 
manunuksong daigin si Kristo sa paraang katulad din ng ginawa niya sa mag-asawa noong 
pasimula. Napakatuso ni Satanas nang lapitan niya si Eba doon sa Eden! “Tunay bang sinabi 
ng Diyos, Huwag kayong kakain ng bunga ng alinmang punungkahoy sa halamanan?” 
Genesis 3:1. Hanggang doo'y tama ang mga salita ng manunukso, subali't sa paraan ng 
kaniyang pagkakapagsabi niyon ay naroon ang lihim niyang pagkamuhi o paghamak sa mga 
salita ng Diyos. May nakapaloob doong tutol, may natatagong alinlangan sa banal na 


katotohanan. Sa isip ni Eba ay pinagsikapang ipasok ni Satanas ang kaisipan na hindi 

gagawin ng Diyos ang gaya ng Kaniyang sinabi, sapagka't ang pagkakait ng gayong 
napakagandang bunga ay kalaban ng Kaniyang pag-ibig at pagmamahal sa tao. Ganyan din 
sinisikap ngayon ng manunukso na ipasok sa loob ni Kristo ang sarili niyang tutol at 
alinlangan. “Kung Ikaw ay Anak ng Diyos.” Ang mga salitang ito ay pumupuno ng poot at 
kapaitan sa diwa niya. Ang tunog ng kaniyang pangungusap ay naghahayag ng lubos niyang 
di-paniniwala. Pakikitunguhan ba ng Diyos nang gayon ang Kaniyang sariling Anak? 
Pababayaan ba Niya Siya sa ilang na kasama ng mga hayop na ganid, na walang makain, 
walang mga kasama, walang kaaliwan? Iginigiit niya ang isipan na hinding-hindi ilalagay 
ng Diyos sa gayong kalagayan ang Kaniyang Anak. “Kung Ikaw ay Anak ng Diyos,” ipakita 
Mo ang Iyong kapangyarihan sa pamamagitan ng pagpawi Mo sa Iyong matinding 
kagutuman. Ipag-utos Mo na ang batong ito ay maging tinapay. 


Ang mga salitang buhat sa langit, “Ito ang sinisinta Kong Anak, na Siya Kong lubos na 
kinalulugdan” (Mateo 3:17), ay tumataginting pa sa mga pandinig ni Satanas. Datapwa't 
ipinasiya niyang papag-alinlanganin si Kristo sa patotoong ito. Ang salita ng Diyos ay 
siyang nakapagbigay katiyakan kay Kristo tungkol sa Kaniyang banal na misyon. Siya'y 
naparito upang mamuhay na isang tao sa gitna ng mga tao, at ang salitang iyon ang 
nagpahayag ng pagkakaugnay Niya sa langit. Ang layunin ni Satanas ay papag-alinlanganin 
Siya sa salitang iyon. Kung mauuga ang pagtitiwala ni Kristo sa Diyos, talos ni Satanas na 
kaniyang-kaniya na ang tagumpay sa buong labanan. Madadaig niya si Jesus. Inasahan 
niyang ang tindi ng pag-aalaala at ang malabis na pagkagutom, ay pipilit kay Kristo na 
mawalan ng pananampalataya sa Kaniyang Ama, at dahil dito ay gagawa Siya ng 
kababalaghan upang iligtas ang Kaniyang sarili. Kung ito ang ginawa Niya, nasira sana ang 
panukala ng pagliligtas. 


Nang unang magkaharap sa paglalaban si Satanas at ang Anak ng Diyos, si Kristo ay 
siyang namuno sa mga hukbo ng langit, at si Satanas, na lider ng paghihimagsik sa langit, ay 
pinalayas. Ngayon ang kalagayan nila ay waring nabaligtad, kaya't sinasamantala ni Satanas 
ang kaniyang inaakalang kalamangan. Ang isa sa lalong makapangyarihan sa mga anghel, 
aniya, ay pinalayas sa langit. Ang anyo ni Jesus ay nagpapahiwatig na Siya ang pinalayas na 
anghel na iyon, na pinabayaan ng Diyos, at iniwan ng mga tao. Mapatitibayan ng isa ang 
sinasabi niyang siya'y Diyos sa, pamamagitan ng paggawa ng isang kababalaghan, “kung 
Ikaw ay Anak ng Diyos, ipag-utos Mo na ang batong ito ay maging tinapay.” Ang gayong 
gawa ng paglikha, iginigiit ng manunukso, ay magiging ganap na katibayan ng pagka- 
Diyos. At iyon ang tatapos sa labanan. 


Hindi maatim ng loob ni Jesus na magwalang-kibo sa pinuno ng mga magdaraya. 
Datapwa't hindi na kailangang patunayan Niya kay Satanas na Siya nga ay Diyos, at hindi 
na rin kailangang ipaliwanag Niya kung bakit Siya nagpakababa. Kung susundin Niya ang 
hinihingi ng naghimagsik, ay wala namang pakikinabanging ikabubuti ng tao o 
ikaluluwalhati man ng Diyos. Kung ipaghalimbawang sinunod ni Kristo ang iminungkahi ng 


kaaway, ay sasabihin pa rin ni Satanas, Pagpakitaan Mo ako ng tanda upang ako'y 

maniwalang Ikaw ang Anak ng Diyos. Ang katibayan ay walang magagawa upang masira 
ang kapangyarihan ng paghihimagsik sa kaniyang puso. At hindi gagamit si Kristo ng 
kapangyarihan ng Diyos para sa sarili Niyang kapakinabangan. Naparito Siya upang 
magbata ng tuksong paris ng babathin natin, na iniiwanan tayo ng halimbawa ng 
pananampalataya at pagpapasakop. Ni sa pangyayaring ito o sa alinmang gumawa ng isa 
mang kababalaghan para sa sarili Niya. Lahat Niyang mga kahanga-hangang gawa ay 
pawang sa ikabubuti ng iba. Bagama't kilala na ni Jesus si Satanas buhat pa nang una, ay 
hindi Siya nagalit sa pakikipagtunggali rito. Palibhasa'y pinalakas Siya ng tinig na buhat sa 
langit, ay nanalig Siya sa pag-ibig ng Kaniyang Ama. Hindi Siya maaaring makipagkasundo 
sa tukso. 


Ang isinagupa ni Jesus kay Satanas ay ang mga salita ng Kasulatan. “Nasusulat,” ang 
wika Niya. Ang sandatang panlaban Niya sa bawa't tukso ay ang salita ng Diyos. Humingi 
si Satanas kay Kristo ng isang kababalaghan bilang pinakatanda ng Kaniyang pagka-Diyos. 
Nguni't ang lalong dakila sa lahat ng mga kababalaghan, ay ang matibay na pananalig sa 
“Ganito ang sabi ng Panginoon,” at iyan ay isang tanda na hindi malalabanan. Habang 
nagtitibay si Kristo sa ganitong pananalig, ay walang magagawa ang manunukso. 


Nang si Kristo'y salakayin ng pinakamababangis na tukso ay noong Siya'y kasalukuyang 
napakahina. Kaya inakala ni Satanas na siya'y walang-salang mananaig. Sa ganito niya 
napanagumpayan ang mga tao. Ang mga malaon nang nakikilaban nang buong tapang sa 
panig ng katuwiran ay nangagapi nang humina ang kanilang lakas ng katawan at ng 
kalooban, at nang magbawa ang pananampalataya nila sa Diyos. Si Moises ay pagal sa 
apatnapung taong paglalakbay ng Israel sa ilang, nang makabitiw na sumandali ang 
kaniyang pananampalataya sa panghahawak sa walang-hanggang kapangyarihan ng Diyos. 
Nagkulang siya nang sila'y nasa may hangganan na ng Lupang Pangako. Ganyan din si 
Elias, na hindi nangiming tumayo sa harap ni Haring Ahab, at sa harap ng buong bansang 
Israel, na pinamumunuan ng apat na raan at limampung propeta ni Baal. Pagkaraan noong 
kakila-kilabot na araw sa bundok ng Carmelo, nang pagpapatayin ang mga bulaang propeta, 
at manumpa naman ang bayan na susunod sa Diyos, ay tumakas si Elias dahil sa pagbabanta 
ni Jezebel sa kaniyang buhay. Sa ganyang paraan sinasamantala ni Satanas ang kahinaan ng 
mga tao. At sa ganyang paraan pa rin siya gagawa. Pagka ang tao'y nililigalig ng mga 
suliranin, nililito ng mga pangyayari, o dumaranas kaya ng karalitaan o kapighatin, 
lumalapit naman si Satanas upang manukso at mangyamot. Sinasalakay niya ang 
mahihinang bahagi ng ating likas. Inuuga niya ang ating tiwala sa Diyos, na siyang 
nagtutulot na mangyari ang ganyang mga bagay. Tinutukso niya tayo na huwag magtiwala 
sa Diyos, na pa alinlanganan ang Kaniyang pag-ibig. Malimit ay lumalapit sa atin ang 
manunukso na gaya nang lapitan niya si Kristo, na iniisa-isa sa atin ang ating mga kahinaan 
at mga pagkukulang. Inaasahan niyang ito ang magpapahina sa ating loob, at magpapabitiw 
sa atin sa panghahawak sa Diyos. Kung magkagayo'y tiyak na niya ang kaniyang huli. 

Nguni't kung sasagupain natin Siya na gaya ng ginawa ni Jesus, marami tayong maiiwasang 
pagkatalo. Ang pakikipagkasundo sa kaaway ay nagbibigay sa kaniya ng kalamangan. 


Nang sabihin ni Kristo sa manunukso, “Hindi lamang sa tinapay mabubuhay ang tao, 
kundi sa bawa't salitang lumalabas sa bibig ng Diyos,” ay inulit Niya ang mga salitang 
sinabi Niya sa Israel noong may sanlibo't apat na raang taon na ang nakararaan, na ang wika 
Niya'y ganito: “Pinatnubayan ka ng Panginoon mong Diyos nitong apatnapung taon sa 
ilang. ... At ikaw ay pinapangumbaba Niya, at pinapagdamdam ka Niya ng gutom, at 
pinakain ka Niya ng mana, na hindi mo nakilala, ni nakilala man ng iyong mga magulang: 
upang Kaniyang maipakilala sa iyo na hindi lamang sa tinapay nabubuhay ang tao, kundi sa 
bawa't salitang lumalabas sa bibig ng Panginoon.” Deuteronomio 8:2, 3. Nang maubos na 
ang lahat ng pagkain sa ilang, ay nagpadala ang Diyos sa Kaniyang bayan ng mana buhat sa 
langit, at saganang mana ang ibinigay sa kanila. Binigyan sila nito upang sila'y turuan na 
pagka sila'y nagtitiwala sa Diyos at nagsisilakad sa Kaniyang mga daan ay hindi Niya 
pababa-yaan sila. Ngayon ay isinasagawa ng Tagapagligtas ang Kaniyang itinuro sa Israel 
noong araw. Sa pamamagitan ng salita ng Diyos ay dumating ang saklolo sa bansang 
Hebreo, at sa pamamagitan ng salita ring iyan ay dara-ting din kay Jesus ang saklolo. 
Hinintay Niya ang pag-papadala ng Diyos ng saklolo. Siya'y nasa ilang dahil sa pagtalima 
sa Diyos, at hindi Niya ibig magkaroon ng pagkain sa pamamagitan ng pagtalima Niya sa 
mga mungkahi ni Satanas. Sa harap ng sumasaksing santinakpan, ay pinatunayan Niyang 
lalo pang mabuti ang magtiis ng anumang mangyayari kaysa humiwalay nang kahit bahagya 
sa kalooban ng Diyos. 


“Hindi lamang sa tinapay mabubuhay ang tao, kundi sa bawa't salita ng Diyos.” Ang 
sumusunod kay Kristo ay madalas na sumasapit sa kalagayang hindi niya mapaglilingkuran 
ang Diyos at kasabay nito'y isasagawa pa niya ang kaniyang mga gawain sa sanlibutan. 
May pangyayari na dahil sa pag-alinsunod niya sa malinaw na utos ng Diyos ay parang 
mawawalan siya ng hanapbuhay. Dito'y pinapaniniwala siya ni Satanas na kailangan niyang 
talikdan o isakripisyo ang kaniyang banal na paniniwala. Nguni't ang totoo”y wala tayong 
maaaring asahan sa ating sanlibutan kundi ang salita ng Diyos. “Hanapin muna ninyo ang 
kaharian ng Diyos, at ang Kaniyang katwiran, at ang lahat ng mga bagay na ito ay pawang 
idaragdag sa inyo.” Mateo 6:33. Maging sa buhay na ito ay hindi natin ikabubuti ang 
humiwalay sa kalooban ng ating Amang nasa langit. Sa sandaling makilala natin ang 
kapangyarihan ng Kaniyang salita, ay hindi na natin susundin ang mga mungkahi ni Satanas 
sa paghanap ng ating pagkain o sa pagliligtas ng buhay. Sapat nang itanong lamang natin, 
Ano ba ang iniuutos ng Diyos? at ano ang Kaniyang pangako? Kung nalalaman natin ito, ay 
tatali-mahin natin ang Kaniyang utos, at paniniwalaan ang Kaniyang pangako. 


Sa huling malaking pakikilaban kay Satanas ay maki-kita ng mga tapat sa Diyos na 
mapuputol at ipagkakait sa kanila ang mga pantaguyod nila sa lupa. Sapagka't ayaw nilang 
sundin ang utos ng mga kapangyarihan sa lupa na suwayin nila ang kautusan ng Diyos, 


sila'y pagbabawalang bumili o magbili. Sa katapus-tapusan ay ipaguutos na sila'y 

pagpapatayin. Tingnan ang Apoealipsis 13:11-17. Nguni't ganito ang pangako sa 
masunurin, “Siya'y tatahan sa mataas: ang kaniyang dakong sanggala-ngan ay ang mga 
katibayan na malalaking bato: ang kaniyang tinapay ay mabibigay sa kaniya, ang 
kaniyang tubig ay sagana.” Isaias 33:16. Ang pangakong ito ang bubuhay sa mga anak ng 
Diyos. Pagka ang lupa'y sinasalanta ng gutom, sila'y may kakanin. “Hindi sila 
mangapapahiya sa panahon ng kasamaan: at sa mga kaarawan ng kagutom ay 
mangabubusog sila.” Awit 37:19. Iyan ang panahon ng kadalamhatiang hinintay ni propeta 
Habakuk, at ang mga salita niya'y nagpapahayag ng pananampalataya ng iglesya: 
“Sapagka't bagama't ang puno ng igos ay hindi mamumulaklak, ni magkakaroon man ng 
bunga sa mga puno ng ubas, ang bunga ng olibo ay maglilikat, at ang mga bukid ay hindi 
magbibigay ng pagkain, ang kawan ay mahihiwalay sa kulu-ngan, at hindi na magkakaroon 
ng bakahan sa mga silungan: gayunma'y magagalak ako sa Panginoon, ako'y magagalak sa 
Diyos ng aking kaligtasan.” Habakuk 3: 17, 18. 


Ang pinakamahalaga sa lahat ng mga aral na makukuha sa unang dakilang tukso sa ating 
Panginoon ay ang tungkol sa pagpipigil sa mga gana sa pagkain at sa mga pita ng 
damdamin. Sa lahat ng kapanahunan, ang mga tuksong tumatawag sa mga hilig ng laman ay 
siyang pinakamabisa sa pagpapasama at pagpapahina sa mga tao. Ang di-pagpipigil ay 
siyang paraan ni Satanas upang masira niya ang isip at ang mararangal na kaugaliang 
ibinigay ng Diyos sa mga tao bilang pinakamahalagang kaloob. Sa ganito ay hindi tuloy 
napahahalagahan ng mga tao ang mga bagay na may walang-hanggang kahalagahan. Dahil 
sa pagkabuyo sa kalibugan at kahalayan ng laman, ay nagagawa ni Satanas na mapawi niya 
sa kaluluwa ng tao ang bawa't bakas ng pagiging-kawangis ng Diyos. 


Ang di-pagpipigil at ang sakit at kahirapang ibinunga nito noong unang pumarito si 
Kristo ay muling lilitaw, na may lalong masidhing kasamaan, bago Siya pumarito sa 
ikalawa. Sinasabi ni Kristo na ang kalagayan ng sanlibutan ay magiging gaya noong mga 
araw na bago dumating ang Gunaw, at tulad sa panahon ng Sodoma at Gomora. Ang bawa't 
haka ng puso ay magiging masamang parati. Nabibingit na tayo ngayon sa kakila-kilabot na 
panahong iyan, kaya dapat nating isapuso ang aral na itinuturo ng ayuno ng Tagapagligtas. 
Sa pamamagitan lamang ng di-masambit na kadalamhatiang tiniis ni Kristo maaari nating 
makuro ang sama ng lubos na pagpapakalayaw. Ang ibinigay Niyang halimbawa ay 
nagpapakilala na ang tangi nating pag-asa sa buhay na walang-hanggan ay ang isuko sa 
kalooban ng Diyos ang ating mga gana sa pagkain at ang mga pita ng laman. 


Sa sarili nating lakas ay hindi natin mapipigil ang mga hilig ng ating makasalanang likas. 
Sa pamamagitan nito tutuksuhin tayo ni Satanas. Alam ni Kristo na lalapit ang kaaway sa 
bawa't tao, upang samantalahin ang kahinaang ito na ating minana, at sa pamamagitan ng 
kaniyang pagsisinungaling o mga bulaang pama-marali ay kaniyang sisiluin at dadayain ang 
lahat ng di-nagtitiwala sa Diyos. Nguni't sa pamamagitan ng paglakad sa daang dapat 
lakaran ng mga tao, ay inihanda ng Panginoon ang daan upang tayo'y managumpay. Hindi 
Niya ibig na tayo'y malamangan ni Satanas sa ating pakikilaban dito. Hindi Niya ibig na 

tayo'y matakot o masiraan ng loob sa mga pagsalakay ng ahas. “Laksan ninyo ang inyong 
loob,” wika Niya, “Aking dinaig ang sanlibutan.” Juan 16:33. 


Ang sinumang nakikipaglaban sa kapangyarihan ng gana o panlasa ay dapat tumingin sa 
Tagapagligtas na tinukso doon sa ilang. Masdan ninyo ang paghihirap Niya doon sa krus, 
nang Siya'y sumigaw ng, “Ako'y nau-uhaw.” Tiniis Niya ang lahat ng maaaring babathin 
natin. Atin ang Kaniyang tagumpay. 


Si Jesus ay umasa sa dunong at lakas ng Kaniyang Amang nasa langit. Ang wika Niya, 
“Tutulungan Ako ng Panginoong Diyos, kaya't hindi Ako malilito: ... at talastas Ko na hindi 
Ako mapapahiya.... Narito, tutulungan Ako ng Panginoong Diyos.” Itinuturo ang sarili 
Niyang halimbawa, ganito ang sinasabi Niya sa atin, “Sino sa inyo ang natatakot sa 
Panginoon, ... na luma-lakad sa kadiliman, at walang liwanag? Magtiwala siya sa pangalan 
ng Panginoon, at umasa siya sa kaniyang Diyos.” Isaias 50:7-10. 


“Dumarating ang prinsipe ng sanlibutang ito,” wika ni Jesus, “at siya'y walang anuman 
sa Akin.” Juan 14:30. Sa Kaniya ay walang anumang bagay na tumutugon sa madadayang 
salita ni Satanas. Hindi Siya pumayag na magkasala. Ni sa isip man ay hindi Siya sumuko sa 
tukso. Iyan din sana ang mangyari sa atin. Ang pagkatao ni Kristo ay nalakip sa Diyos, ang 
pagtira sa Kaniya ng Espiritu Santo ay naghanda sa Kaniya sa pakikilaban. At naparito Siya 
upang gawin tayong mga kaba-hagi ng likas ng Diyos. Kaya habang tayo'y nakikiisa sa 
Kaniya sa pananampalataya, ay wala nang kapang-yarihan pa ang kasalanan sa atin. Inaabot 
ng Diyos ang kamay ng sumasampalataya upang pahigpitin ang hawak nito sa pagka-Diyos 
ni Kristo, upang sa gayo”y maabot natin ang kasakdalan ng likas. 


At ipinakilala sa atin ni Kristo kung paano ito mang-yayari. Sa pamamagitan ng anong 
bagay nanagumpay Siya sa pakikilaban kay Satanas? Sa pamamagitan ng salita ng Diyos. 
Tanging sa pamamagitan lamang ng salita nalabanan Niya ang tukso. “Nasusulat,” wika 
Niya. At sa atin ay ibinigay ang “mahahalaga at napakadakilang pangako: upang sa 
pamamagitan ng mga ito ay mangakabahagi kayo sa kabanalang mula sa Diyos, yamang 
nangakatanan sa kabulukang nasa sanlibutan dahil sa masasamang pita.” 2 Pedro 1:4. Ang 
bawa't panga-kong nasa salita ng Diyos ay sa atin. Tayo'y mabubuhay “sa bawa't salitang 
lumalabas sa bibig ng Diyos.” Kapag sinasalakay ng tukso, huwag ninyong tingnan ang mga 
pangyayari o ang kahinaan man ng inyong sarili, kundi ang tingnan ninyo ay ang 
kapangyarihan ng salita ng Diyos. Ang buong kapangyarihan nito ay inyo. “Ang salita mo,” 
sabi ng mang-aawit, “ay aking iningatan sa aking puso, upang huwag akong magkasala 
laban sa Iyo.” “Sa pamamagitan ng salita ng Iyong mga labi ay naingatan ko ang aking sarili 
na malayo sa mga landas ng maninira.” Awit 119:11; 17:4. 


85 


Kabanata 13---Ang Tagumpay 


“Nang magkagayo'y dinala Siya ng diyablo sa Bayang Banal, at inilagay Siya sa taluktok 
ng templo, at sa Kaniya'y sinabi, Kung Ikaw ay Anak ng Diyos, ay magpatihulog Ka: 
sapagka't nasusulat-- “Siya'y magbibilin sa Kaniyang mga anghel tungkol sa Iyo: At 
aalalayan Ka ng kanilang mga kamay, Baka matisod ang Iyong paa sa isang bato.” 


Inaakala ni Satanas na ngayon ay patas na ang laban nila ni Jesus. Inihaharap ngayon ng 
tusong kaaway ang mga salitang nagbubuhat sa bibig ng Diyos. Ang anyo pa rin niya ay 
gaya ng isang anghel ng kaliwanagan, at ipinahahalata niyang kaniyang nasasaulo ang mga 
Kasulatan, at natatarok ang kahulugan ng nasusulat. Kung paanong sa pasimula'y ginamit ni 
Jesus ang salita ng Diyos upang alalayan ang Kaniyang pananampalataya, ngayon nama'y 
ginagamit ito ng manunukso upang ipasok ang kaniyang pagdaraya. Sinabi niyang 
sinusubok lamang niya ang katapatan ni Jesus, at ngayo'y pinu-puri niya ang tibay sa 
pagkamatapat Nito. Yamang ang Tagapagligtas ay nagpakita na ng tiwala sa Diyos, iginigiit 
ni Satanas na dapat Siyang magbigay ng isa pang katunayan ng Kaniyang 
pananampalataya. 


Nguni't muli na namang ang pambungad ng tukso ay nagpapahiwatig ng di-pagtitiwala, 
“Kung Ikaw ay Anak ng Diyos.” Natukso si Kristong sagutin ang “Kung,” nguni't nagpigil 
Siya sa pinakabahagyang pagtanggap sa alinlangan. Hindi Niya isasapanganib ang buhay 
Niya upang mabigyan lamang si Satanas ng katunayan. Inisip ng manunukso na 
samantalahin ang pagigingtao ni Kristo, at inuudyukan Itong maghambog. Subali’t bagaman 
si Satanas ay maaaring manghibo o manlalamuyot, hindi naman siya makapamimilit na ang 
isa'y papagkasalahin. “Magpatihulog Ka,” wika niya kay Jesus, palibhasa'y alam niyang 
hindi niya Ito maihuhulog, sapagka't hahadlang ang Diyos upang iligtas Ito. Ni hindi rin 
naman niya mapipilit si Jesus na magpatihulog. Malibang si Kristo'y pumayag sa tukso, ay 
hindi Siya madadaig. Ni ang buong kapangyarihan ng sanlibutan o ng impiyerno man ay 
hindi makapipilit sa Kaniya bahagya man na lumihis sa kalooban ng Kaniyang Ama. 


Hinding-hindi tayo mapipilit ng manunukso na gumawa ng masama. Hindi niya 
masusupil ang isip na hindi isinusuko sa kaniya. Dapat munang sumuko ang kalooban, dapat 
munang bumitiw kay Kristo ang pananampalataya, bago siya magkaroon ng kapangyarihan 
sa atin. Subali't bawa't masamang hangad na iniimpit at inaalagaan sa kalooban ay 
nagbibigay ng lugar kay Satanas. Sa bawa't bahaging tayo”y hindi umaabot sa pamantayan 
ng Diyos ay isang pinto ang nabubuksan na pinapasukan niya upang tayo'y tuksuhin at 
ipahamak. At bawa't pagkabigo o pagkadaig natin ay nagbibigay sa kaniya ng pagkakataong 
makutya niya si Kristo. 


Nang ulitin ni Satanas ang pangakong, “Siya'y magbibilin sa Kaniyang mga anghel 
tungkol sa Iyo,” ay sadyang kinaligtaan niya ang mga salitang, “upang ingatan Ka sa lahat 
ng Iyong mga lakad,” samakatwid baga'y sa lahat ng mga lakad na pinipili ng Diyos. 

Tumanggi si Jesus na lumakad sa labas ng landas ng pagtalima. Samantalang ipinakikita 
Niya ang lubos na tiwala sa Kaniyang Ama, ay hindi naman Niya mailalagay ang sarili Niya 
sa isang kalagayang pilit na kakailanganin ang pamamagitan ng Kaniyang Ama upang 
Siya'y iligtas sa kamatayan, maliban na lamang kung ito ang malinaw na bilin sa Kaniya. 
Hindi Niya pipilitin ang Diyos na iligtas Siya, sapagka't hindi ito magbibigay sa tao ng 
halimbawa ng pagtitiwala at pagpapasakop. 


Sinabi ni Jesus kay Satanas, “Nasusulat din naman, Huwag mong tutuksuhin ang 
Panginoon mong Diyos.” Ito ang mga salitang sinabi ni Moises sa angkan ni Israel nang 
sila'y mauhaw sa ilang, at nang atasan nila si Moises na sila'y bigyan ng tubig na maiinom, 
na sinasabi, “Ang Panginoon ba'y nasa gitna natin, o wala?” Exodo 17:7. Gumawa ang 
Diyos ng kamangha-mangha para sa kanila, nguni't sa sandali ng kabagabagan ay pinag- 
alin-langanan nila Siya, at humingi sila ng katunayang Siya ay kasama nila. Sa pag- 
aalinlangan nila ay sinikap nilang subukin Siya. At iyan din ang iginigiit ni Satanas na 
gawin ni Kristo. Pinatunayan na ng Diyos na si Jesus ay Kaniyang Anak, at kung ngayon ay 
hihingi pa ng katunayang Siya nga ay Anak ng Diyos ay magiging pagsubok na iyan sa 
salita ng Diyos---pagtukso na iyan sa Kaniya. Katulad din iyan nang paghingi niyong hindi 
ipinangako ng Diyos. Magpapakilala iyan ng di-pagtitiwala, at magiging katumbas din ng 
tunay na pagsubok, o pagtukso sa Kaniya. Hindi natin dapat iharap sa Diyos ang ating mga 
kahilingan upang subukin kung tutupdin Niya ang Kaniyang salita, kundi sapagka't tutupdin 
nga Niya, hindi upang subukin kung tayo'y minamahal Niya, kundi sapagka't minamahal 
nga Niya tayo. “Kung walang pananampalataya ay hindi maaaring maging kalugod-lugod sa 
Kaniya, sapagka't ang lumapit sa Diyos ay dapat sumamplatayang may Diyos, at Siya ang 
tagapagbigay-ganti sa mga sa kaniya'y nagsisihanap.” Hebreo 11:6. 


Nguni't ang pananampalataya ay hindi natutulad sa pagyayabang. Ang taong may tunay 
na pananampalataya ay siya lamang hindi madadala ng pagyayabang. Dahil sa ang 
pagyayabang ay siyang inihahalili ni Satanas sa pananampaltaya. Ang pananampalataya ay 
nanghahawak sa mga pangako ng Diyos, at nagbubunga ng pagtalima. Ang kayabangan ay 
nanghahawak din sa mga pangako ng Diyos, subali't ginagamit ito na dahilan sa paglabag, 
gaya ng ginawa ni Satanas. Ang pananampalataya ang dapat sanang umakay sa ating unang 
mga magulang na pagtiwalaan ang pag-ibig ng Diyos, at sundin ang Kani yang mga utos. 
Nguni't pagyayabang ang umakay sa kanila na salansangin ang kautusan ng Diyos, sa 
paniniwalang dahil sa malaki Niyang pag-ibig sa kanila ay di-maaaring hindi Niya sila 
iligtas sa mga ibubunga ng kanilang pagkakasala. Hindi matatawag na pananampalataya 
iyong umaasa sa awa ng Diyos samantalang hindi naman gina-ganap ang mga kondisyong 
pinagbabatayan ng pagkaka-loob ng ganyang awa. Ang kinasasaligan ng tunay na 
pananampalataya ay ang mga pangako at mga tagubilin ng mga Kasulatan. 


Madalas na pagka si Satanas ay nabibigong tayo'y papag-alinlanganin, nagtatagumpay 
naman siya sa pagpapayabang sa atin. Kung magagawa niyang tayo ay kusang lumagay sa 
daan na tayo'y matutukso, ay natitiyak niyang kaniya ang tagumpay. Iingatan ng Diyos ang 

87 


lahat na lumalakad sa daan ng pagtalima, nguni't ang paghiwalay sa daang iyan ay pangahas 
na pakikipanig kay Satanas. Diyan ay tiyak tayong mabubuwal. Tayo'y pinagbilinan ng 
Tagapagligtas, “Kayo'y mangagpuyat at magsipanalangin, upang huwag kayong 
magsipasok sa tukso.” Mareos 14:38. Pagbubulay at pananalangin ang pipigil sa atin upang 
huwag tayong pumasok sa daan ng panganib, at sa gayon ay makaiiwas tayo sa maraming 
pagkatalo. 


Gayunma'y hindi tayo dapat mawalan ng loob pagka tayo'y sinasalakay ng tukso. 
Malimit na pagka tayo'y nalalagay sa gipit na katayuan, ay ating naiisip na baka hindi na 
tayo inaakay ng Espiritu ng Diyos. Datapwa't ang Espiritu nga ng Diyos ang naghatid kay 
Jesus sa ilang upang Siya'y tuksuhin doon ni Satanas. Kapag inihahatid tayo ng Diyos sa 
pagsubok, ay mayroon Siyang pinapanu-kalang sa ikabubuti natin. Hindi pinangahasan ni 
Jesus na sadyang pumasok sa tukso dahil sa Siya'y naniniwala sa mga pangako ng Diyos, ni 
hindi rin Siya nanlumo nang dumating na sa Kaniya ang tukso. Tayo man ay hindi dapat 
manlumo. “Tapat ang Diyos, na hindi Niya titiisin na kayo ay tuksuhin nang higit sa inyong 
makakaya, kundi kalakip ng tukso ay gagawa naman Siya ng paraan ng pagiwas, upang 
ito'y inyong matiis.” Sinasabi Niyang, “Thandog mo sa Diyos ang haing pasasalamat, at 
tuparin mo ang iyong mga panata sa Kataas-taasan: at tumawag ka sa Akin sa kaarawan ng 
kabagabagan: ili-ligtas kita, at iyong luluwalhatiin Ako.” 1 Corinto 10:13; Awit 50:14, 15. 


Si Jesus ang nagwagi sa ikalawang tukso, at ngayo'y kusang ibinubunyag ni Satanas ang 
tunay niyang likas. Nguni't hindi siya nagpapakitang gaya ng isang nakatata-kot na halimaw 
na may mga paa't pakpak na tulad ng sa paniki. Siya ay isang makapangyarihang anghel, 
bagama't nagkasala. Inaamin niyang siya ang pinuno ng mga naghimagsik at diyos ng 
sanlibutang ito. Nang si Jesus ay mailagay ni Satanas sa tuluktok ng mataas na bundok, ay 
ipinamalas ni Satanas sa harap Niya ang buong kagandahan at kaluwalhatian ng mga 
kaharian sa sanlibutan. Ang sikat ng araw ay tumatama sa mga templo ng siyudad, sa mga 
palasyong marmol, sa matatabang bukirin, at sa mga parang na hitik sa bunga. Nakukubli 
ang mga bakas ng kasamaan. Ang mga mata ni Jesus, na kapanggagaling lamang sa dilim at 
kalungkutan ng ilang, ay nagmamalas ngayon sa di-napapantayang tanawin ng kagandahan 
at kasaganaan. Pagkatapos ay narinig ang tinig ng manunukso: “ Ang lahat ng 
kapangyarihang ito, at pati ng buong kaluwalhatian nila ay ibibigay ko sa Iyo: sapagka't 
mga naibigay na sa akin, at ibibigay ko kung kanino ko ibig. Kaya nga kung sasambahin Mo 
ako, ay magiging Iyo ang lahat.” 


Sa pamamagitan lamang ng paghihirap mangyayaring maganap ni Kristo ang Kaniyang 
layunin. Nakalagay sa harap Niya ang isang kabuhayan ng kadalamhatian, kahirapan, 
pakikilaban, at kaaba-abang kamatayan. Papasanin Niya ang mga kasalanan ng buong 
sanlibutan. Ba-bathin Niya ang pagkahiwalay sa pag-ibig at pagmamahal ng Ama. Ngayon 
ay kusang ibinibigay ng manunukso ang kapangyarihang inagaw nito. Maililigtas ni Kristo 
ang sarili Niya sa kakila-kilabot na hinaharap kung kikilala-nin lamang Niya ang pagka- 


panginoon ni Satanas. Nguni't kung gagawin ito ni Kristo ay nangangahulugang nagpa- 

patalo na Siya sa malaking tunggalian. Ang pagpipilit ni Satanas na mataasan ang Anak ng 
Diyos ay siyang ipinagkasala nito sa langit. Kung ngayo'y magwawagi ito, ay ma-giging 
tagumpay ng himagsikan. 


Nang sabihin ni Satanas kay Kristo na, Ang kaharian at kaluwalhatian ng sanlibutan ay 
naibigay na sa akin, at ibibigay ko kung kanino ko ibig, ay bahagi lamang ng katotohanan 
ang sinabi niya, at sinabi niya ito upang siya'y makalinlang. Ang kapamahalaan ni Satanas 
ay yaong inagaw niya kay Adan, nguni't si Adan ay katiwala lamang ng Maykapal. 
Samakatwid ang pamumuno ni Adan ay hindi sa kaniya. Ang lupa ay sa Diyos, at ang lahat 
ng bagay ay ipinagkatiwala ng Diyos sa Kaniyang Anak. Si Adan ay mamumuno sa ilalim 
ng kapangyarihan ni Kristo. Nang isuko ni Adan ang kaniyang pamamahala sa mga kamay 
ni Satanas, ay nanatili pa rin kay Kristo ang pagiging tunay na Hari. Kaya nga nasabi ng 
Panginoon kay Haring Nabukodonosor, “Ang Kataas-taasan ay nagpupuno sa kaharian ng 
mga tao, at ibinibigay Niya ito sa kanino mang kaniyang ibigin.” Daniel 4:17. Magagamit ni 
Satanas ang kaniyang inagaw na kapangyarihan nang alinsunod lamang sa kapahintulutan 
ng Diyos. 


Nang ialok ng manunukso kay Kristo ang kaharian at kaluwalhatian ng sanlibutan, ay 
para niyang iminungkahi na isuko na ni Kristo ang Kaniyang pagiging tunay na hari ng 
sanlibutan, at tagapamahala na lamang sa ilalim ng kapangyarihan ni Satanas. Ito rin nga 
ang kapamahalaang pinagsaligan ng mga Hudyo ng kanilang pag-asa. Ninasa nila ang 
kaharian ng sanlibutang ito. Kung pumayag si Kristo na maialok sa kanila ang gayong 
kaharian, ay buong puso sanang tinanggap nila Siya. Nguni't nakapataw doon ang sumpa ng 
kasalanan, kasama ang lahat nitong kahirapan at kadustaan. Sinabi nga ni Kristo sa 
manunukso, “Lumagay ka sa likuran Ko, Satanas: sapagka't nasusulat, Sa Panginoon mong 
Diyos sasamba ka, at Siya lamang ang iyong paglilingkuran.” 


Isang naghimagsik sa langit ang nag-alok kay Kristo ng lahat ng mga kaharian ng 
sanlibutang ito, upang bilhin ang Kaniyang paggalang sa mga simulain ng kasamaan, 
nguni't hindi Siya maaaring bilhin, Siya'y naparito upang magtatag ng isang kaharian ng 
katwiran, at hindi maaaring hindi Niya ituloy ang Kaniyang panukala. Ganyan din ang 
tuksong iniuulok ni Satanas sa mga tao, at sa kanila'y lalong madali siyang magtatagumpay 
kaysa kay Kristo. Iniaalok niya sa mga tao ang kaharian ng sanlibutang ito kung kikilalanin 
nila siya na kanilang panginoon. Hinihingi niya na iwan nila ang kanilang karangalan, 
huwag pansinin ang kanilang budhi, at magpakagumon sa kasakiman. Pinagbibilinan sila ni 
Kristo na hanapin muna nila ang kaharian ng Diyos at ang Kaniyang katwiran, nguni't 
lumalapit si Satanas sa kanilang piling at sa kanila'y ibinubulong: Kung totoo man iyan sa 
buhay na walang-hanggan, sa sanlibutan namang ito ay dapat kang maglingkod sa akin 
upang ikaw ay magtagumpay. Hawak ko ang tagumpay at kaligayahan. Mabibigyan kita ng 
mga kayamanan, mga kalayawan, karangalan, at kaligayahan. Dinggin mo ang aking payo. 
Huwag kang padala sa kung anu-anong mga sabi-sabi na maging tapat o mapagsakripisyo. 


Ako ang maghahanda ng daang lalakaran mo. Sa ganyang paraan nadadaya ang mga 

karamihan. Umaayon silang mabuhay na sarili ang pinaglilingkuran, at nasisiyahan si 
Satanas. Samantalang inaakit niya sila na kanilang asahan ang maging panginon ng 
sanlibutan, siya naman ang nagiging panginoon ng kanilang kaluluwa. Datapwa't ang 
iniaalok niyang ibibigay ay iyong hindi kaniya, at malapit nang bawiin sa kaniya. At bilang 
kapalit ng alok na ito ay sinasamsam niya ang kanilang titulo sa mana ng mga anak ng 
Diyos. 


Pinag-alinlanganan ni Satanas kung si Jesus ay Anak ng Diyos. Nguni't ang 
pagpapalayas sa kaniya ay isang katibayang hindi niya mapabubulaanan. Ang pagka-Diyos 
ay nagliwanag sa nanghihinang katawan ni Kristo. Walang kapangyarihan si Satanas na 
labanan ang pag-uutos. Sa matinding kahihiyan at kagalitan, siya'y napilitang umurong sa 
harap ng Manunubos sa sanlibutan. Naging lubos ang tagumpay ni Kristo na paris din ng 
pagiging lubos ng pagkatalo ni Adan. 


Kaya malalabanan din natin ang tukso, at mapapalayas natin si Satanas. Nakamtan ni 
Jesus ang tagumpay nang Siya'y pasakop at sumampalataya sa Diyos, at sa pamamagitan ng 
apostol ay sinabi Niya sa atin, “Pasakop nga kayo sa Diyos. Labanan ninyo ang diyablo, at 
siya'y tatakas sa inyo. Lumapit kayo sa Diyos, at Siya'y lalapit sa inyo.” Santiago 4:7, 8. 
Hindi natin maililigtas ang ating sarili sa kapangyarihan ng manunukso, dinaig niya ang 
sangkatauhan, at kung mananayuan tayo sa sarili nating lakas, ay magiging talun-talunan 
tayo ng bala niyang lalang, subali”t “ang pangalan ng Panginoon ay isang matibay na moog: 
nanganganlong doon ang matwid at naliligtas.” Kawikaan 18:10. Si Satanas ay nanginginig 
at tumatakas sa harap ng pinakamahinang taong nanganganlong sa makapangyarihang 
pangalang yaon. 


Nang makalayas na ang kaaway, ay nalugmok si Jesus sa lupa na walang kalakas-lakas, 
at animo patay ang Kaniyang mukha. Pinanood ng mga anghel sa langit ang labanan, at 
nakita nila ang pinakamamahal nilang Pangulo nang Siya'y dumaan sa katakut-takot na 
kahirapan upang maihanda lamang ang daang ating matatakasan. Binata Niya ang pagsubok, 
na lalong higit kaysa maaaring mabata natin. At samantalang nakahandusay ang Anak ng 
Diyos na tulad sa patay, ay dumating ang mga anghel at naglingkod sa Kaniya. Siya'y 
pinalakas sa pamamagitan ng pagdulot sa Kaniya ng pagkain, na inaliw ng pasabing Siya'y 
pinakamamahal ng Ama at ng katiyakang ang buong kalangitan ay nagtagumpay na kasama 
Niya. At nang Siya'y mahimasmasan, ang Kaniyang dakilang puso ay nagpatuloy sa 
pagmamahal sa mga tao, at sa pagtapos sa gawaing Kaniyang pinasimulan, at hindi Siya 
magpapahinga hanggang sa malipol Niya ang kaaway, at matubos Niya ang ating lahing 
nahulog sa pagkakasala. 


Di-kailanman mapaghuhulo ang halaga ng pagkatubos sa atin kundi pagka tumayo na ang 
mga tinubos na kasama ng Manunubos sa harapan ng luklukan ng Diyos. At pagka ang mga 
kaluwalhatian ng walang-hanggang tahanan ay nahayag na sa ating naliligayahang mga 
diwa ay saka pa lamang natin maaalaala, na iniwan ni Jesus ang lahat ng ito dahil sa atin, na 

hindi lamang nilisan Niya ang langit, kundi dahil sa atin ay isinapanganib ang sarili Niyang 
buhay. Sa panahon ngang yaon ay ila-lapag sa Kaniyang paanan ang ating mga korona o 
putong, at ibubulalas ang awit na, “Karapat-dapat ang Korderong pinatay upang tumanggap 
ng kapangyarihan, at kayamanan, at karunungan, at kalakasan, at kapurihan, at 
kaluwalhatian, at pagpapala.” Apocalipsis 5:12. 

Kabanata 14--“Nasumpungan Namin ang Mesiyas” 


Si Juan Bautista ay nangangaral at nagbibinyag ngayon sa Bethabara, sa ibayo ng Jordan. 
Hindi ito malayo sa pook na pinatigil ng Diyos ang agos hanggang sa makaraan ang Israel. 
Buhat dito ay malapit na ang matibay na kuta ng Jerico na iginiba ng mga hukbo ng langit. 
Ang alaala ng mga pangyayaring ito ay muling nasariwa ngayon, at nagbigay ng tindi sa 
pabalita ni Juan. Ang Diyos na gumawa ng gayong kahanga-hangang mga kaba-balaghan sa 
mga panahong nakaraan ay hindi kaya muling magpapakita ng Kaniyang kapangyarihan 
upang iligtas ang Israel? Iyan ang isipang gumigiyagis sa kalooban ng mga taong dumaragsa 
sa mga pampang ng Jordan. 


Nag-ugat ng malalim ang kapangyarihan ng pangangaral ni Juan sa bayan na anupa't 
napilitan ang mga pinuno ng relihiyon na ito'y kanilang matyagan. Ang lahat ng mga 
papulong-bayan ay minanmanan ng mga Romano dahil sa panganib na lumikha ng gulo, at 
anumang pagbubuhatan ng pagbabangon o paghihimagsik ng mga tao ay ipinangamba 
naman ng mga pinunong Hudyo. Hindi kinilala ni Juan ang kapangyarihan ng Sanedrin kaya 
nga hindi na siya humingi sa kanila ng pahintulot na makapangaral, at kaniya rin namang 
pinangusapan at sinaway ang mga pinuno at mga tao, at ang mga Pariseo at mga Sadueeo. 
Gayon pa man ay sinundan-sundan pa rin siya ng mga tao. Sa malas ay waring patuloy na 
lumalago ang kaniyang gawain. Bagaman hindi siya sumangguni sa Sanedrin, ay itinuring 
pa rin nito na siya ay nasa ilalim ng kanilang kapangyarihan, dahil sa siya ay isang 
tagapagturo ng bayan. 


Ang kapulungang ito ng Sanedrin ay binubuo ng mga kagawad na buhat sa mga 
saserdote, sa mga pinuno ng bayan, at sa mga tagapagturo ng bansa. Karaniwan nang ang 
pangulo ay ang dakilang saserdote. Lahat ng mga kagawad nito ay mga lalaking may 
kagulangan na, nguni't hindi naman matatanda, mga lalaking pantas, mga bihasa hindi 
lamang sa relihiyon at kasaysayan ng mga Hudyo, kundi sa lahat din naman ng sangay ng 
karunungan. Sila'y mga walang kapintasan at mapagpahinuhod. Ang dakong pinagtitipunan 
nila ay isang silid na kaugnay ng templo sa Jerusalem. Noong mga araw na may kasarinlan 
pa ang mga Hudyo, ang Sanedring ito ay siyang kataas-taasang hukuman ng bansa, na may 
angking kapangyarihang ukol sa bayan at sa relihiyon. Bagama't ngayon ay sakop sila ng 
mga gobernador na Romano, gayon pa man'y kinikilala pa rin ang kapangyarihan nito sa 
mga suliraning pambayan at panrelihiyon. 


Hindi maaaring iliban ng Sanedrin ang pagsisiyasat sa gawain ni Juan. May ilang 
nakaalaala sa pangitaing nakita ni Zacarias sa templo, at sa hula ng ama na nag-sasabing ang 
anak niya ay siyang magiging tagapagbalita ng Mesiyas. Dahil sa mga ligalig at. mga 
pagbabagong nangyari sa loob ng tatlumpung taon, ay halos nawala na sa alaala ang mga 
bagay na ito. Nguni't ngayon ay biglang nagunita dahil sa sila'y nabalisa sa pangangaral ni 
Juan. 

Maluwat nang panahon buhat nang magkaroon ng propeta ang Israel, maluwat na buhat 
nang mangyari ang isang pagbabago o repormasyon na tulad ng nasasaksihan nila ngayon. 
Waring bago at nakapagtataka ang utos na mangumpisal ng kasalanan. Marami sa mga 
pinuno ng bayan ang aayaw lumapit kay Juan upang makinig sa kaniyang mga pamanhik at 
mga babala, baka pa sila mapilitang magtapat ng mga lihim ng kanilang buhay. Gayunman 
ang kaniyang pangangaral ay isang tuwirang pagbabalita ng tungkol sa Mesiyas. Alam ng 
lahat na ang pitumpung sanlinggo ng hula ni Daniel, na sumasaklaw sa pagdating ng 
Mesiyas, ay malapit nang magwakas, at nananabik na ang lahat na sila'y magsitanggap ng 
pambansang karangalang inaasahan nila noon. Napakalaki ng katuwaa't kasiglahan ng lahat 
na anupa't napilitan ang Sanedrin na magpasiya kung tatanggapin o tatanggihan ang gawain 
ni Juan. Unti-unti nang nawawalan sila ng kapangyarihan sa mga tao. At nagiging malubha 
nang suliranin kung pano nila mapananatili ang kanilang katayu-an. Sa hangad nilang 
matiyak ang ipapasiya, ay nagpasugo sila sa Jordan ng isang pulutong ng mga saserdote at 
mga Levita upang makipag-usap sa bagong tagapagturo. 


Isang karamihan ang nagkakatipon, na nakikinig sa kaniyang mga salita, nang magsilapit 
ang mga kinatawang inutusan. Nagsilapit ang mga palalong rabi na nagsalitang may 
kagilasan sa hangad na paghambugan ang mga tao at igalang ng propeta. May paggalang, at 
halos takot, na nagbigay sa kanila ng daan ang karamihan. Tumayo sa harap ng propeta ang 
ilang mga dakilang lalaki, na nararamtan ng mga mamahaling damit, at nasa matataas na 
katungkulan at kapangyarihan. 


“Sino ka ba?” tanong nila. 

Palibhasa'y alam ni Juan ang iniisip nila, siya'y sumagot, “Hindi ako ang Kristo.” 
“Kung gayon ay sino ka? Ikaw ba'y si Elias?” 

“Hindi ako.” 

“Ikaw ba yaong propeta?” 

“Hindi.” 


“Sino ka? upang maibigay namin ang sagot sa mga nagsugo sa amin. Ano ang sinasabi 
mo tungkol sa iyong sarili?” 


“Ako ang tinig na sumisigaw sa ilang, Tuwirin ninyo ang daan ng Panginoon, gaya ng 
sinasabi ni propeta Isaias.” 


Ang kasulatang tinutukoy ni Juan ay ang magandang hula ni Isaias na: “Inyong aliwin, 
inyong aliwin ang Aking bayan, sabi ng iyong Diyos. Mangagsalita kayong may pag-aliw sa 
Jerusalem, at sigawan ninyo siya na ang kaniyang pakikipagdigma ay naganap, na ang 
kaniyang kasamaan ay ipinatawad. ... Ang tinig ng isang sumisigaw, Ihanda ninyo sa ilang 
ang daan ng Panginoon, pantayin ninyo sa ilang ang lansangan para sa ating Diyos. Bawa't 

libis ay mataas, at bawa't bundok at burol ay mababa: at ang mga baku-bako ay matutuwid, 
at ang mga hindi pantay na dako: at ang kaluwalhatian ng Panginoon ay mahahayag, at 
makikitang magkakasama ng lahat ng tao.” Isaias 40:1-5. 


Noong una, pagka maglalakbay ang isang hari sa mga dako ng kaniyang kaharian na 
bihirang mapuntahan, ay isang pulutong ng mga tao ang inuutusang magpauna sa karuwahe 
ng hari upang patagin ang matatarik na dako at pantayin ang mga lubak, nang sa gayon ay 
matiwasay na makapaglalakbay ang hari at walang anumang maka-abala. Ang ugaling ito ay 
siyang halimbawang ginamit ng propeta upang ilarawan ang gawain ng ebanghelyo. 
“Bawa't libis ay mataas, at bawa't bundok at burol ay mababa.” Pagka hinipo ng Espiritu ng 
Diyos ang kaluluwa, at ginising ito ng kahanga-hangang kapangyarihan nito, ay nabababa 
ang kapalaluan ng tao. Nakikitang walanghalaga ang makasanlibutang kalayawan, 
katungkulan, at kapangyarihan. Nababagsak “ang mga haka at mga bagay na matayog na 
nagmamataas laban sa pagkakilala sa Diyos”, at bawa't isipan ay nadadalang bihag “sa 
pagtalima kay Kristo.” 2 Corinto 10:5. Pagkatapos ay saka pa lamang mabubunyi bilang 
siya lamang may halaga ang katangian ng kapakumbabaan at maibiging pagpapakasakit, na 
gayon ay bahagya nang pahalagahan ng mga tao. Ito ang gawain ng ebanghelyo, at bahagi 
nito ang pabalita ni Juan. 


Nagpatuloy ang pagtatanong ng mga rabi: “Bakit ka nga nagbibinyag, kung hindi ikaw 
ang Kristo, ni si Elias, ni ang propetang iyon?” Ang mga salitang “ang propetang iyon” ay 
tumutukoy kay Moises. Ang mga Hudyo ay nahulog sa paniniwalang si Moises ay 
ibabangon mula sa mga patay, at dadalhin sa langit. Hindi nila alam na si Moises ay binuhay 
na. Nang pasimulan ni Juan Bautista ang kaniyang pangangaral, inakala ng marami na baka 
siya na nga si Moises na ibinangon sa mga patay, dahil sa siya'y bihasang-bihasa sa mga 
hula at sa kasaysayan ng Israel. 


Pinaniwalaan rin noon na bago dumating ang Mesiyas, ay pakikita si Elias. Ang pag- 
asang ito ay siyang ikinaila ni Juan, nguni’t may lalong malalim na kahulugan ang kaniyang 
sagot. Pagkaraan nito, ay tinukoy ni Jesus si Juan sa ganitong pangungusap, “Kung ibig 
ninyong tanggapin, siya ay si Elias na darating.” Mateo 11:14, R.V. Si Juan ay naparito sa 
diwa at kapangyarihan ni Elias, upang gawin ang gaya ng ginawa ni Elias. Kung tinanggap 
siya ng mga Hudyo, sana.'y nangyari ito sa kanila. Nguni't hindi nila tinanggap ang pabalita 
niya. Sa kanila siya'y hindi si Elias. Kaya hindi niya naganap sa kanila ang layuning sadya 
niyang ipinarito. 


Marami doon sa mga nagkatipon sa Jordan ay mga kaharap nang binyagan si Jesus, 
nguni't iilan lamang sa kanila ang nakakita sa tandang ibinigay noon. Nang sumunod na 
mga buwan ng pangangaral ni Juan Bautista, ay marami ang ayaw makinig sa tawag na 
pagsisisi. Kaya pinatigas nila ang kanilang mga puso at pinadilim ang kanilang pag-iisip. 
Hindi nila napagkilala ang patotoong ibinigay ng Langit noong si Jesus ay binyagan. Ang 
mga mata na di-kailanman itiningin nang may pananampalataya sa Kaniya na di-nakikita ng 

karaniwang paningin ay hindi nakakita ng paghahayag ng kaluwalhatian ng Diyos, ang mga 
pakinig na di-kailanman nakinig sa Kaniyang tinig ay hindi nakarinig ng mga salita ng 
patotoo. Ganyan din ngayon. Madalas ay nahahayag sa mga kapulungan ng mga tao ang 
pakikiharap ni Kristo at ng mga banal na anghel, at gayon pa ma'y marami pa rin ang hindi 
nakaaalam. Wala silang nararamdamang di-pangkaraniwan. Datapwa't sa mga iba ay 
nagpapakahayag ang Tagapagligtas. Kapayapaan at katuwaan ng nag-uumapaw sa kanilang 
mga puso. Sila'y naaaliw, napasisigla, at pinagpapala. 


Ang mga pinag-utusang buhat sa Jerusalem ay nagtanong kay Juan, “Bakit ka 
nagbibinyag?” at sila'y naghihintay ng kasagutan. Walang anu-ano, nang ilingap niya ang 
kaniyang mga mata sa malaking kapulungan, biglang nagliwanag ang kaniyang paningin, 
sumaya ang kaniyang mukha, at ang buo niyang pag-katao ay pinagharian ng matinding 
damdamin. Nakaunat ang kaniyang mga kamay na siya'y sumigaw, “Ako'y nagbibinyag sa 
tubig: sa gitna ninyo ay may Isang nakatayo na hindi ninyo nakikilala, Siya nga ay 
dumarating na kasunod ko, na ako'y di-karapat-dapat na magkalag ng mga panali ng 
Kaniyang panyapak.” Juan 1:27, R.V. Ang pabalita ay tiyak at di-pagkakamalian, na 
maibabalik nila sa Sanedrin. Walang ibang mapagkakapitan ng mga pangungusap ni Juan 
kundi iyong Isang maluwat nang ipinangako. Nasa gitna nila ang Mesiyas! Buong 
pagtatakang nagpalinga-linga ang mga saserdote at ang mga pinuno sa palibot nila, sa pag- 
asang matutuklasan nila Siya na sinalita ni Juan. Datapwa't hindi nila makilala Siya sa gitna 
ng karamihan. 


Noong si Jesus ay binyagan, at ituro Siya ni Juan na Siya ang Kordero ng Diyos, isang 
bagong liwanag ang nahayag tungkol sa gawain ng Mesiyas. Napabaling ang isip ng propeta 
sa mga salita ni Isaias na ang wika, “Siya'y tulad sa isang korderong dinala sa patayan.” 
Isaias 53:7. Nang mga linggong sumunod, ay muling pinag-aralan ni Juan ang mga hula at 
turo tungkol sa gawaing paghahandog o paghahain. Hindi niya napagkilala nang maliwanag 
ang pagkakaiba ng dalawang bahagi ng gawain ni Kristo,---una, bilang isang nagbabatang 
hain, at ikalawa, bilang isang nagwawaging hari,---subali't nakilala niya na ang pagdating 
ng Mesiyas ay may lalong malalim na kahulugan kaysa naunawa ng mga saserdote o ng 
mga tao. Nang matanaw niya si Jesus sa gitna ng karamihan nang Ito'y pauwi nang buhat sa 
ilang, ay may pagtitiwalang hinintay niya Ito na magbigay sa mga tao ng tanda ng tunay 
Nitong likas. Halos inip na inip na siya sa paghihintay na sabihin ng Tagapagligtas ang 
layunin Nito, nguni't walang sinabi Ito, at wala ring ibinigay na tanda. Ni hindi tinugon ni 
Jesus ang ipinahayag ni Juan tungkol sa Kaniya, kundi nakilahok Siya sa mga alagad ni 
Juan, na di-nagpakita ng anumang katunayan ng Kaniyang natatanging gawain, at wala ring 
ginawang anumang mga hakbang upang Siya'y mapansin. 


Kinabukasan ay nakita ni Juan na si Jesus ay dumarating. Nang matanaw ng propeta ang 
liwanag ng kaluwalhatian ng Diyos na nakapatong sa ulunan ni Jesus, ay sinabi niya, 
“Narito, ang Kordero ng Diyos, na nag-aalis ng kasalanan ng sanlibutan! Ito yaong aking 

hindi ko nakilala, datapwa't upang Siya'y mahayag sa Israel, dahil dito'y naparito ako na 
bumabautismo sa tubig. ... Nakita ko ang Espiritu na bumababang tulad sa isang kalapati na 
buhat sa langit, at dumapo sa Kaniya. At Siya'y hindi ko nakikilala: datapwa't ang nagsugo 
sa akin upang bumautismo sa tubig, ay siyang nagsabi sa akin, Ang makita mong babaan ng 
Espiritu, at manahan sa Kaniya, ay Siya nga ang bumabautismo sa Espiritu Santo. At aking 
nakita, at pinatotohanan kong ito ang Anak ng Diyos.” Juan 1:29-34. 


Ito na kaya ang Kristo? Magkalangkap ang pangingimi at paghanga na minasdan ng mga 
tao ang Isa na kasasabi pa lamang ni Juan na siyang Anak ng Diyos. Taimtim na naantig ng 
mga salita ni Juan ang kani lang mga damdamin. Nagsalita siya sa kanila sa pangalan ng 
Diyos. Araw-araw ay nakikinig sila sa kaniya na sinusumbatan ang kanilang mga kasalanan, 
at arawaraw naman ay tumitindi ang kanilang paniniwala na si Juan ay isinugo nga ng 
Langit. Subali't sino ang Isang ito na dakila pa kaysa kay Juan Bautista? Sa kaniyang tindig 
at pananamit ay walang nababakas na tanda ng mataas na katayuan. Siya sa malas ay isang 
karaniwang tao, na nararamtan ng damit ng mga maralitang tulad din nila. 


May ilang mga tao sa gitna ng karamihang ito na nakakita sa kaluwalhatian at sa tinig ng 
Diyos noong binyagan si Kristo. Nguni't buhat nang panahong yaon ay malaki na ang 
ipinagbago ng anyo ng Tagapagligtas. Nang Siya'y binyagan ay nakita nila ang mukha 
Niyang nagliwanag sa kaluwalhatian ng langit, nguni't ngayon, Siya'y maputla, hapo, at 
payat, kaya't si Juan lamang ang nakakilala sa Kaniya. 


Datapwa't habang Siya'y tinititigan ng mga tao, ay natatanaw nila ang Kaniyang 
mukhang kinababadhaan ng pagmamahal at kapangyarihan ng Diyos. Bawa't sulyap ng 
paningin, bawa't ayos ng mukha, ay nagtataglay ng tanda ng kapakumbabaan at ng di- 
mabigkas na pagibig. Para bagang Siya'y nababalot ng kapangyarihan ng kabanalan. At 
bagama't banayad at karaniwan ang Kaniyang mga kilos, ay nadama rin sa Kaniya ng mga 
tao ang isang natatagong kapangyarihan, na hindi lubusang maikubli. Ito na nga kaya Yaong 
maluwat nang hinihintay ng Israel? 


Naparito si Jesus sa karalitaan at kabanalan, upang Siya'y maging ating halimbawa at 
Manunubos. Kung Siya'y naparitong may karangyaan ng isang hari, paano Niya maituturo 
ang kababaan? Paano Niya maiaaral ang mahahayap na katotohanan na gaya ng Kanyang 
Sermon sa Bundok ng mga Olibo? Paano nga Niya mabibigyan ng pag-asa ang mga maralita 
kung Siya'y naparitong isang hari?Sa ganang marami, gayon pa man, ay waring malayung- 
malayong mangyari na Itong itinuturo ni Juan ay siyang maging katuparan ng kanilang 
matatayog na pagasa. Dahil dito'y marami ang nangabigo, at labis na nagulumihanan. Ang 
mga salitang ibig na ibig marinig ng mga saserdote at mga rabi, na isasauli na ngayon ni 
Jesus ang kaharian sa Israel, ay hindi man lamang nabanggit ni Juan. Ganyang hari ang 
inaasam-asam at hinihintay-hintay nila, ganyang hari ang handa nilang tanggapin. 
Datapwa't hindi nila matatanggap na hari ang isa na magtatayo sa kanilang mga puso ng 
kaharian ng katwiran at kapayapaan. 

Nang sumunod na araw, samantalang ang dalawang alagad ay nakatayo sa malapit, ay 
natanaw uli ni Juan si Jesus sa gitna ng mga tao. Muling nagliwanag ang mukha ng propeta 
sa kaluwalhatian ng Diyos na dinakikita, at siya'y sumigaw ng “Masdan ninyo ang Kordero 
ng Diyos!” Nalipos ng damdamin ang puso ng mga alagad. Hindi nila lubos na naunawaan 
ang mga iyon. Ano kaya ang ibig sabihin ng pangalang itinawag ni Juan kay Jesus---“ang 
Kordero ng Diyos”? Ni hindi ito ipinaliwanag ni Juan. Iniwan nila si Juan at hinanap si 
Jesus. Ang isa sa dalawa ay si Andres, na kapatid ni Simon, ang isa pa ay si Juan 
ebanghelista. Ito ang mga unang alagad ni Kristo. Palibhasa'y kinilos ng matinding udyok 
ng dam-damin, sinundan nila si Jasus---na sabik na kausapin Siya, gayunma'y nangingimi at 
nauumid, sapagka't hindi nila lubos na maisip ang kahulugan ng isipang, “Ito nga kaya ang 
Mesiyas?” 


Talastas ni Jesus na sinusundan Siya ng mga alagad. Sila ang mga unang bunga ng 
Kaniyang ministeryo, at nalipos ng tuwa ang puso ng banal na Guro nang magsitugon ang 
mga taong ito sa Kaniyang biyaya. Gayunman sa Kaniyang paglingon, ay tinanong lamang 
Niya sila, “Anong hinahanap ninyo?” Ibig Niyang sila ang magkusa kung ibig nilang 
bumalik o kaya'y magsabi ng kanilang nais. 


Tisa lamang ang kanilang layunin. Iisang tao lamang ang pumupuno sa kanilang isip. 
Napabulalas sila ng, “Rabi, ... saan Ka nakatira?” Sa maigsi nilang paguusap sa tabi ng daan 
ay hindi nila natanggap ang kanilang pinananabikan. Ibig nilang mag-isang makaniig si 
Jesus, maupo sa Kaniyang paanan, at makinig sa Kaniyang mga salita. “Sinabi Niya sa 
kanila, Parito kayo at inyong tingnan. Sila'y nagsilapit at tiningnan nila kung saan Siya 
tumatahan, at nakipanuluyan sila sa Kaniya nang araw na yaon.” 


Kung si Juan at si Andres ay may diwang di mapaniwalain na gaya ng mga saserdote at 
mga pinuno, hindi sana sila nasumpungang nakikinig at nag-aaral sa paanan ni Jesus. 
Nagsilapit sana sila sa Kaniya bilang mga kritiko, upang hatulan ang Kaniyang mga salita. 
Marami ang sa ganitong paraan ay napapagsarhan tuloy ng napakamahahalagang 
pagkakataon. Nguni't hindi ganyan ang ginawa ng mga unang alagad na ito. Pinaking-gan 
nila ang tawag ng Espiritu Santo nang mangaral si Juan Bautista. Ngayon ay nakilala nila 
ang tinig ng Tagapagturong buhat sa langit. Sa ganang kanila ang mga salita ni Jesus ay 
lipos ng kasariwaan at katotohanan at kagandahan. Liwanag ng Diyos ang tumanglaw sa 
aral ng mga Kasulatan ng Matandang Tipan. Ang sari-saring paksa ng katotohanan ay 
tinanglawan ng bagong liwanag. 


Pagsisisi at pananampalataya at pag-ibig ang nagbibigay-kaya sa kaluluwa upang 
matanggap ang karunungang buhat sa langit. Ang pananampalatayang gumagawa dahil sa 
pag-ibig ay siyang susi ng karunungan, at bawa't isang umiibig ay “nakakakilala sa Diyos.” 
1 Juan 4:7. Ang alagad na si Juan ay isang taong may maalab at taimtim na pag-ibig, 
masigasig nguni't palaisip. Untiunti niyang nabanaagan ang kaluwalhatian ni Kristo--- hindi 
ang panlabas na karangyaan at kapangyarihang pansanlibutan na itinuro sa kaniya na 

kaniyang asahan, kundi “ang kaluwalhatiang gaya ng sa Bugtong ng Ama, na puspos ng 
biyaya at katotohanan.” Juan 1:14. Lulong na lulong ang isip niya sa pagbubulay ng 
kahanga-hangang paksa. 


Sinikap ni Andres na ipamahagi ang katuwaang pumuno sa kaniyang puso. Hinanap niya 
ang kaniyang kapatid na si Simon, at kaniyang sinabi, “Nasumpungan namin ang Mesiyas.” 
Hindi na hinintay ni Simon ang pangalawang tawag. Narinig na rin niya ang pangangaral ni 
Juan Bautista, at nagmadali siyang lumapit sa Tagapagligtas. Tinitigan siya ni Kristo, at 
nabasa Nito ang kaniyang likas at ang buong kasaysayan ng kaniyang buhay. Ang likas 
niyang mabiglain, ang puso niyang maibigin at maawain, ang matayog niyang panukala at 
kayabangan, ang kasaysayan ng kaniyang pagkakasala, ang kaniyang pagsisisi, ang 
kaniyang mga paggawa, at ang kaniyang pagkamatay bilang isang martir---nabasa itong 
lahat ng Tagapagligtas, at sa kanya'y sinabi Nito, “Ikaw ay si Simon na anak ni Juan, 
tatawagin kang Cepas, na kung liliwanagin ay, Isang bato.” 


“Kinabukasan ay pumaroon si Jesus sa Galilea, at nasumpungan Niya si Felipe, at sinabi 
Niya sa kaniya, Sumunod ka sa Akin.” Sumunod si Felipe, at karakarakang siya'y naging 
isa ring manggagawa ni Kristo. Tinawag ni Felipe si Nathanael. Itong si Nathanael ay 
kasama ng karamihan nang ituro ni Juan si Jesus bilang siyang Kordero ng Diyos. Nabigo si 
Nathanael nang makita niya si Jesus. Ang taong ito nga kaya ay siyang Mesiyas, gayong 
mukhang manggagawa at maralita? Gayunma'y hindi matanggihan ni Nathanael si Jesus, 
dahil sa tumimo sa kaniyang puso ang paniniwala sa balita ni Juan. 


Nang tawagin ni Felipe si Nathanael, ay nasa gitna ito ng mga kakahuyan at 
kasalukuyang pinag-iisip ang ipinahayag ni Juan at ang mga hula tungkol sa Mesiyas. 
Kaniyang idinalangin na kung ang ibinalita ni Juan ay siyang talagang Tagapagligtas, ay 
ipakilala sana Ito sa kaniya, at sumakaniya nga ang Espiritu Santo at tiniyak sa kaniya na 
dinalaw na nga ng Diyos ang Kaniyang bayan at ipinagbangon sila ng sungay ng kaligtasan. 
Alam ni Felipe na sinaliksik ng kaibigan niyang si Nathanael ang mga hula ng Kasulatan, at 
nang kasalukuyang ito'y nananalangin sa ilalim ng punong igos, ay doon niya ito 
nasumpungan. Sa kubling pook na ito na nakakanlong sa mayayabong na sanga ng kahoy 
madalas silang manalanging magkasama. 


Ang sabing, “Nasumpungan namin Yaong tungkol sa Kaniya ay isinulat ni Moises at ng 
propeta,” sa ganang kay Nathanael ay isang sagot sa kaniyang dalangin. Nguni't 
nanginginig pa ang pananampalataya ni Felipe. May pag-aalinlangang idinugtong niya, “Si 
Jesus na taga-Nazareth, na anak ni Jose.” Muling nanaig ang masamang diwa sa puso ni 
Nathanael. Bumulalas siya ng, “Maaari bang lumitaw ang anumang mabuting bagay sa 
Nazareth?” Hindi nakipagtalo si Felipe. Sinabi laamng niya, “Halika at tingnan mo. Nakita 
ni Jesus si Nathanael na lumalapit sa Kaniya, at sinabi Niya, Narito ang tunay na Israelita, 
na sa kaniya ay walang daya!” Sa pagtataka'y napabulalas si Nathanael, “Kailan Mo ako 

nakilala? Sumagot si Jesus at sinabi sa kaniya, Bago ka tinawag ni Felipe, nang ikaw ay 
nasa lilim ng puno ng igos, ay nakita kita.” 


Sapat na iyon. Ang Espiritu ng Diyos na nagpatotoo kay Nathanael nang siya'y 
nananalangin sa lilim ng puno ng igos ay nagsalita ngayon sa kaniya sa pamamagitan ng 
bibig ni Jesus. Bagama't nag-aalinlangan, at medyo nadadaig ng maling saloobin, si 
Nathanael ay lumapit kay Kristo na taglay ang tapat na hangaring makilala ang katotohanan, 
at kaya naman ngayon ay ibinigay ang kaniyang nasa. Ang Kaniyang pananampalataya ay 
humigit pa doon sa naghatid sa kaniya kay Jesus. Siya'y sumagot at nagsabi, “Rabi, Ikaw 
ang Anak ng Diyos, Ikaw ang Hari sa Israel.” 


Kung si Nathanael ay nanangan sa sabi-sabi ng mga rabi, hindi niya sana nasumpungan si 
Jesus. Kaya siya naging alagad ay sapagka't siya na rin ang tumingin at humatol. Ganyan 
din ang nangyayari sa marami ngayon dahil sa maling saloobin. Ibang-iba sana ang 
mangyayari kung sila ang lalapit at titingin! Habang ang tao'y nananangan sa mga sabi-sabi 
ng kapwa, ay walang makakakilala sa katotohanang makapagliligtas. Gaya ni Nathanael, 
dapat nating pag-aralan ang salita ng Diyos, at idalanging tanglawan tayo ng Espiritu Santo. 
Yaong nakakita kay Nathanael nang ito'y nasa lilim ng puno ng igos ay siya ring 
makakakita sa atin sa lihim na dakong panalanginan. Ang mga anghel na buhat sa sanlibutan 
ng kaliwanagan ay lumalapit doon sa mga may kapakumbabaang humihingi ng banal na 
patnubay. 


Ang pagkakatawag kina Juan at Andres at Simon, at kina Felipe at Nathanael, ay siyang 
pasimula ng pagkakatatag ng Iglesya Kristiyana. Itinuro ni Juan Bautista ang dalawa sa mga 
alagad niya kay Kristo. Saka ang isa sa mga ito, si Andres, ang nakasumpong sa 
kaniyang kapatid, at inilapit ito sa Tagapagligtas. Pagkatapos ay tinawag si Felipe, at 
hinanap naman nito si Nathanael. Ang mga halimbawang ito ay dapat magturo sa atin ng 
kahalagahan ng sarilinang paggawa, ng tuwirang pakikiusap sa ating mga kamag-anak, mga 
kaibigan, at mga kapitbahay. May mga taong nagpapanggap na nakakakilala kay Kristo sa 
buong buhay nila, nguni't di-kailanman nakagawa ng sarilinang paggawa upang 
makapaghatid sa Tagapagligtas ng kahit isa man lamang kaluluwa. Ipina-uubaya nila sa 
ministro ang lahat ng paggawa. Maaaring karapat-dapat siya sa kaniyang gawain, nguni't 
hindi niya magagawa ang iniwan at itinadhana ng Diyos sa mga kaanib ng iglesya. 


Marami ang nangangailangan ng paglilingkod ng mga mapagmahal na Kristiyano. 
Marami ang nagsilusong sa kapahamakan na sana'y nangaligtas kung ang mga kapitbahay 
nila ay gumawa ng sarilinang paglilingkod para sa kanila. Marami ang nangaghihintay na 
sila lamang ay lapitan at anyayahan. Sa sarili nating tahanan, sa ating mga kapitbahay, at sa 
bayang ating pinakikipama-yanan, ay may gawaing ating magagawa bilang mga misyonero 
ni Kristo. Kung tayo'y mga Kristiyano, ay ikalu-lugod nating gawin ang gawaing ito. 
Karaka-rakang mahikayat ang isang tao ay sumisibol sa kaniyang puso ang hangaring 

maipakilala niya sa iba kung gaano kahalagang kaibigan si Jesus. Hindi niya maiimpit sa 
kaniyang puso ang nagliligtas at nagpapabanal na katotohanan. 


Lahat ng nangagtalaga sa Diyos ay magiging mga daluyan ng liwanag. Sila'y ginagawa 
ng Diyos na mga kasangkapan Niya upang maghatid sa mga iba ng mga kayamanan ng 
Kaniyang biyaya. Ang Kaniyang pangako ay, “At Aking gagawing mapapalad sila at ang 
mga dakong nangasa palibot ng Aking burol, at Aking palalagpakin ang ulan sa 
kapanahunan, magkakaroon ng ulan ng pagpapala.” Ezekiel 34:26. 


Sinabi ni Felipe kay Nathanael, “Halika at tingnan mo.” Hindi niya hininging tanggapin 
nito ang patotoo ng iba, sukat na ang tingnan niya lamang si Kristo. Ngayong si Jesus ay 
nakaakyat na sa langit, ang mga alagad Niya ay siya Niyang mga kinatawan sa gitna ng mga 
tao, at ang isang pinakamabisang paraan ng paghikayat ng mga kaluluwa sa Kaniya ay ang 
pagsasakabuhayan ng Kaniyang likas sa araw-araw. Ang impluwensiya natin sa mga iba ay 
hindi gaanong nasasalig sa ating mga sinasalita kundi sa ating mga pamumuhay. Maaaring 
tutulan at labanan ng mga tao ang-ating pangangatwiran, matatanggihan nila ang ating mga 
pamanhik, nguni't ang di-makasariling pagpapakita ng pag-ibig ay isang katwirang hindi 
nila malalabanan. Ang isang kabuhayang tapat, na kinakikitaan ng maamong likas ni Kristo, 
ay isang kapangya-rihan sa sanlibutan. 


Ang aral ni Kristo ay bunga ng Kaniyang paniniwala at karanasan sa buhay, at yaong 
mga tinuturuan Niya ay nagiging mga tagapagturong paris din Niya. Ang salita ng Diyos, 
pagka binibigkas ng isang napabanal na rin sa pamamagitan nito, ay may kapangyarihang 
nagbibigaybuhay na humihikayat sa mga nakikinig, at nagpapapa-niwala sa kanila na ito ay 
isang buhay na katotohanan. Pagka tinanggap ng isang tao ang katotohanan dahil sa mahal 
niya ito, ay ipakikilala niya ito sa kaniyang mga kilos at sa paraan ng kaniyang pagsasalita. 
Ipinakikilala niya ang kaniyang narinig, nakita, at nahipo tungkol sa salita ng buhay, upang 
ang mga iba naman ay magkaroon ng pakikisama sa kaniya sa pamamagitan ng pagkakilala 
kay Kristo. Ang kaniyang patotoo, na nagbubuhat sa mga labing hinipo ng bagong buhat sa 
dambana ng Langit, ay katotohanan sa pusong tumatanggap, at nagpapabanal sa likas. 


At siya na nagsisikap magbigay ng liwanag sa mga iba ay tatanggap ng pagpapala. 
“Magkakaroon ng ulan ng pagpapala.” “Ang dumidilig ay madidilig din.” Kawikaan 11:25. 
Maaaring matupad ng Diyos ang Kaniyang layuning mailigtas ang mga makasalanan nang 
hindi tayo katulong, subali't upang tayo”y makabuo ng isang likas na gaya ng kay Kristo, ay 
dapat tayong makibahagi sa Kaniyang gawain. Upang kamtin natin ang Kaniyang 
kagalakan---alalaong baga'y ang kagalakan na makita ang mga taong tinubos ng Kaniyang 
pagpapakasakit--dapat tayong tumulong sa Kaniyang mga paggawa upang sila'y 
mangatubos. 


Ang unang pagpapahayag ni Nathanael ng kaniyang pananampalataya, na lubos at 
maalab at tapat, ay dumating sa pandinig ni Jesus na tulad sa isang awitin. At Siya'y 


“sumagot at sinabi sa kaniya, Dahil ba sa sinabi Ko sa iyo, na ikaw ay nakita Ko sa ilalim ng 

puno ng igos, kaya ka sumasampalataya? Lalo pang mga dakilang bagay kaysa rito ang 
makikita mo.” Inasahan ng Tagapagligtas na liligaya Siya sa Kaniyang gawaing pangangaral 
ng mabubuting balita sa mga maamo, sa pagpapagaling sa mga may bagbag na puso, at sa 
pagtatanyag ng kalayaan sa mga bihag ni Satanas. At nang maisip Niya ang mahahalagang 
mga pagpapalang dinala Niya sa mga tao, ay idinugtong ni Jesus, “Katotohanan, 
katotohanang sinasabi Ko sa iyo, Buhat ngayon ay makikita ninyong bukas ang langit, at 
ang mga anghel ng Diyos na nagmamanhik-manaog sa ulunan ng Anak ng tao.” 


Dito”y parang sinasabi ni Jesus na, Sa pampang ng Jordan ay nabuksan ang mga langit, at 
lumapag sa Akin ang Espiritung tulad sa isang kalapati. Ang nakita ninyong iyan ay isa 
lamang tanda na Ako nga ang Anak ng Diyos. Kung ganyan ang inyong paniniwala sa Akin, 
ay mabubuhay ang inyong pananampalataya. Makikita ninyong bukas ang mga langit, at 
hindi na kailanman magsasara. Ako ang nagbukas’ niyan sa inyo. Umaakyat ang mga 
anghel ng Diyos, na dinadala sa Ama ang mga panalangin ng mga nangangailangan at mga 
nagdadalamhati, at sila'y nananaog na dala ang pagpapala at pag-asa, ang sigla, tulong, at 
buhay, sa mga anak ng mga tao. 


Ang mga anghel ng Diyos ay walang-tigil ng pagma-manhik-manaog sa lupa at langit. 
Ang mga kababalaghan ni Kristo sa mga maysakit at nahihirapan ay mga gawa ng 
kapangyarihan ng Diyos sa pamamagitan ng pangangasiwa ng mga anghel. At sa 
pamamagitan nga ni Kristo, sa ilalim ng pangangasiwa ng mga anghel, kaya dumara-ting sa 
atin ang mga pagpapalang buhat sa Diyos. Nang ibihis ng Tagapagligtas ang katawang-tao, 
ay nakipagkaisa Siya sa mga pangangailangan ng mga nagkasalang anak na lalaki't babae ni 
Adan, samantalang sa pamama-gitan naman ng Kaniyang pagka-Diyos ay humahawak Siya 
sa luklukan ng Diyos. Sa ganito si Kristo ay siyang paraan ng pakikipagtalastasan ng tao sa 
Diyos, at ng Diyos sa tao. 

Kabanata 15--Sa Piging sa Kasalan 


Hindi pinasimulan ni Jesus ang Kaniyang ministeryo sa pamamagitan ng ilang dakilang 
gawa sa harap ng Sanedrin sa Jerusalem. Sa isang pagsasalu-salo ng mga magkakamag-anak 
sa isang maliit na nayon ng Galilea ay doon ginamit ang Kaniyang kapangyarihan upang 
makaragdag sa katuwaan ng isang kasalan. Sa gayong paraan ipinakita Niya ang Kaniyang 
pakikisama sa mga tao, at ang hangad Niyang maglingkod sa kanilang ikaliligaya. Sa 
pagtukso sa Kaniya sa ilang ay nilagok Niya ang saro ng kadalamhatian. Siya'y lumabas 
upang iabot sa mga tao ang saro ng pagpapala, sa pamamagitan ng Kaniyang basbas upang 
pabanalin ang pagsasama ng mga tao. 


Pagkagaling ni Jesus sa Jordan, ay bumalik Siya sa Galilea. Magkakaroon noon ng 
kasalan sa Cana, isang maliit na nayong hindi kalayuan sa Nazareth, ang mga ikakasal ay 
mga kamag-anak ni Jose at ni Maria, at nang mabalitaan ni Jesus ang pagsasalu-salong ito, 
ay nagpunta Siya sa Cana, at sila ng mga alagad Niya ay inanyayahan sa piging. Nakita 
Niya uli ang Kaniyang ina, na malaon na ring naiwan Niya. Nabalitaan na ni Maria ang 
kahanga-hangang nakita sa Jordan, noong Siya'y binyagan. Umabot ang balita hanggang sa 
Nazareth, at nanariwa sa alaala nito ang mga pangyayaring napakalaon nang iningatan nito 
sa puso. Ang buong Israel at lalo na si Maria ay ginimbal ng mga pangangaral ni Juan 
Bautista. Buhay na buhay pa sa kaniyang alaala ang hulang sinabi nang ito ay ipanganak. 
Ang pagkakaugnay nito ngayon kay Jesus ay muling bumuhay sa kaniyang pag-asa. 
Datapwa't nabalitaan din niya (ni Maria) ang mahiwagang pagpunta ni Jesus sa ilang, at ito 
ang nagbigay sa kaniya ng sari-saring mga alalahanin. 


Buhat nang araw na marinig ni Maria ang ipinahayag ng anghel sa kaniyang tahanan sa 
Nazareth, ay iningatingatan na niya ang bawa't katunayan na si Jesus ay siya na ngang 
Mesiyas. Ang timtiman at mapagbigay na ugali Nito ay nagbigay-katiyakan sa kaniya na Ito 
na nga ang Sugo ng Diyos. Subali't sumakaniya rin nga ang mga pag-aalinlangan at mga 
pagkabigo, kaya pinanabikan niya ang pagdating ng panahong ang kaluwalhatian Nito ay 
mahahayag. Inulila na siya si Jose, na gaya niya'y naka-alam din ng mahiwagang 
pagkapanganak kay Jesus. Nga-yon ay wala siyang mapagtapatan ng kaniyang mga pagasa 
at mga alalahanin. Ang nakaraang dalawang buwan ay totoong napakalungkot. Siya'y 
napahiwalay kay Jesus, na tangi niyang kaaliwan, binulay-bulay niya ang mga salita ni 
Simeon na, “Isang tabak ang maglalagos sa iyong kaluluwa” (Lukas 2:35), at nagunita niya 
ang tatlong araw ng kadalamhatian nang si Jesus ay mawala at ang akala niya'y hindi na 
niya Ito makikita kailanman, at balisa ang pusong hinintay niya ang pagbabalik Nito. 


Dito sa piging ng kasalan ay nakita niya uli si Jesus, ang dati ring magiliw at masunuring 
Anak. Nguni't may ipinagbago na Siya. Nagbago na ang Kaniyang mukha. May mga bakas 
na iyon ng pakikipagtunggali Niya doon sa ilang, at isang bagong anyo ang dangal at 
kapangyarihan ang naghahayag ng Kaniyang layunin o misyong makalangit. May kasama 
Siyang mga kabataan, na buong galang na sinusundan Siya ng tingin, at sa 

Kaniya'y tumatawag ng Guro. Ang mga kasamang ito ay siyang nagulat kay Maria ng lahat 
nilang nakita at narinig sa pagbibinyag at sa iba pang dako. Sa katapusan ng kanilang 
pagbabalita ay idinugtong nila ang wikang, “Nasumpungan namin yaong isinulat ni Moises 
sa kautusan, at gayon din ng mga propeta.” Juan 1:45. 


Nang magkaipun-ipon na ang mga panauhin, ang marami ay waring may mahalagang- 
mahalagang pinag-uusapan. Isang pigil na paghahayag ng damdamin ang naghahari sa lahat. 
Sabik nguni't marahang nagsisipag-usap ang mga tao nang pulu-pulutong, at paminsan- 
minsa'y pinupukol nila ng tinging nagtataka o namamangha ang Anak ni Maria. Si Maria 
naman ay natuwa nang marinig niya ang mga ibinalita ng mga alagad tungkol kay Jesus, at 
inasahan niyang hindi rin mabibigo ang malaon na niyang hinihintay. Palibhasa”y ina, di- 
sasalang sa kaniyang puso ay nagkakahalo ang pagmamalaki at ang banal na katuwaan. 
Nang matanaw niya ang maraming nagpupukol ng sulyap kay Jesus, ay minithi niyang 
sana'y patunayan ni Jesus sa karamihang naroroon na Siya nga ang Pina-rarangalan ng 
Diyos. Sabik na sabik siyang umasa na magkaroon sana ng pagkakataong si Jesus ay 
gumawa ng isang kababalaghan sa harap nila. 


Kaugalian noon na ang mga piging ng kasalan ay tumatagal o nagpapatuloy nang mga 
ilang araw. Sa pagkakataong ito, na magwawakas na ang kasayahan ay nasumpungang ubos 
na ang alak. Lumikha ito ng kagulumihanan at pagsisisihan. Hinding-hindi karaniwang 
dimaghain ng alak sa mga gayong kasayahan, at pagka nawala ang alak ay wari manding 
iyon ay nagpapahiwatig ng kawalan ng diwang mapagpatuloy sa mga nagpiging. 
Palibhasa'y kamag-anak si Maria ng mga ikinasal, kaya nagmalasakit siyang tumulong sa 
mga paghahanda, at ngayo'y lumapit siya kay Jesus, na nagsasabi, “Wala silang alak.” Ang 
pangungusap na ito ay isang mungkahi kay Jesus na kung maaari'y bigyan Niya sila ng alak 
na kanilang kailangan. Nguni't sumagot si Jesus, “Babae, anong pakialam Ko sa iyo? Hindi 
pa dumarating ang oras Ko.” 


Ang sagot na ito, bagama't sa pandinig ay waring pabigla at magaspang, ay hindi naman 
naghahayag ng pagwawalang-galang o ng malamig na pakikitungo sa magulang. Ang 
paraan ng pagkasagot ng Tagapagligtas sa Kaniyang ina ay naalinsunod sa kaugalian ng 
mga taga-Silangan. Ito ang talagang ginagamit pagka ang kinaka-usap ay taong iginagalang. 
Lahat ng gawa ni Kristo no-ong Siya”y nasa lupa ay pawang kaayon ng kautusang Siya na 
rin ang nagbigay, “Igalang mo ang iyong ama at ang iyong ina.” Exodo 20:12. Sa 
pagkakabayubay sa krus, sa kahuli-hulihan Niyang pagpapakita ng pagmamahal at 
paggalang sa Kaniyang ina, ay muli Niya siyang kinausap sa ganyan ding paraan, nang 
ipagkatiwala Niya siya sa mairuging pagkakandili ng pinakamamahal Niyang alagad. Kaya 
sa kasalan at sa krus, ang Kaniyang pagma-mahal na binigkas ng mga labi at inihayag ng 
tingin at anyo, ay sapat-sapat na nagpaliwanag ng Kaniyang mga salita. 


Sa pagdalaw ni Kristo sa templo noong Siya”y bata pa, nang mabuksan na sa harap Niya 
ang mahiwaga Niyang gawain, ay sinabi Niya kay Maria, “Hindi baga talastas ninyo na 

dapat Akong maglumagak sa gawain ng Aking Ama?” Lukas 2:49. Ang pangungusap na ito 
ay siyang pambungad na pahayag ng Kaniyang buong buhay at paglilingkod. Lahat ng 
bagay ay ipinailalim Niya sa Kaniyang gawain, ang dakilang gawain ng pagtubos na siya 
Niyang ipinarito sa sanlibutan. Ngayo'y inulit Niya ang aral. May panganib na ituring ni 
Maria na ang kaniyang pagka-ina ay nagbibigay sa kaniya ng tanging pagaangkin kay Jesus, 
at ng karapatan na pag-utusan niya Siya sa Kaniyang gawain. Sa loob ng tatlumpung taon, si 
Jesus ay naging isang mairugin at masunuring Anak, at ang pag-ibig Niya ay hindi naman 
nagbago, nguni't ngayo'y kailangan nang asikasuhin Niya ang gawain ng Kaniyang Ama. 
Sapagka't Anak Siya ng Kataas-taasan, at Tagapagligtas pa ng sanlibutan, ay hindi dapat na 
Siya'y mapigilan o mahadlangan sa Kaniyang misyon o layunin ng kahit na anong mga 
ugnayan sa lupa. Dapat Siyang tumindig na malaya sa pagganap ng kalooban ng Diyos. Aral 
din naman ito sa atin. Ang mga inaangkin o hinihingi ng Diyos ay siyang dapat unahin 
kaysa pagkakamaganak. Ang anumang bagay na makalupa ay hindi marapat na 
magpahiwalay sa atin sa landas na Kaniyang pinalalakaran. 


Ang kaisa-isang pag-asa na matubos ang ating lahing nagkasala ay na kay Kristo, at si 
Maria man ay sa pamamagitan lamang ng Kordero ng Diyos makakasumpong ng kaligtasan. 
Wala siyang angking kagalingan sa ganang kaniyang sarili. Ang kaniyang pagka-ina ay 
hindi nagbibigay sa kaniya ng kaugnayan kay Jesus na tangi at iba kaysa lahat ng ma tao. Ito 
ang ipinakikilala ng mga salita ng Tagapagligtas. Nililinaw Niya ang pagkakaiba ng 
Kaniyang pagiging Anak ng tao at ng Kaniyang pagiging Anak ng Diyos. Ang taling 
pagkamagulang ay hindi naglalagay kay Maria sa isang kalagayang kapantay niya si Jesus. 


Ang mga salitang, “Hindi pa dumarating ang oras Ko,” ay nakaturo sa katotohanang ang 
bawa't kilos ng buhay ni Kristo sa lupa ay katuparan ng panukalang inilagay na noon pa 
mang mga panahong walang-pasimula. Hindi pa man Siya nananaog sa lupa, ay nalalagay 
na sa harap Niya ang panukalang iyon, na hustong-husto sa lahat ng kaliit-liitang bahagi. 
Nguni't nang Siya'y mamuhay na sa gitna ng mga tao, ay inakay Siya, hakbang-hakbang, ng 
kalooban ng Ama. Hindi Siya nagkulang gumawa nang sumapit ang takdang kapanahunan. 
May gayunding pagpapasakop na Siya'y naghintay hanggang sa sumapit ang takdang 
panahon. 


Nang sabihin ni Jesus kay Maria na hindi pa dumarating ang Kaniyang oras, ay sinasagot 
Niya ang isipang namamahay sa kalooban ni Maria---walang iba kundi ang pag-asang 
inaasam-asam niya at ng bansang Hudyo. Inasahan niyang ipakikilala ni Jesus na Siya nga 
ang Mesiyas, at Siya ang uupo sa trono ng Israel. Nguni't hindi pa iyon ang panahon. Ang 
tinanggap ni Jesus ay hindi ang pagiging Hari ng Israel, kundi ang pagiging “isang Tao sa 
Kapanglawan, at bihasa sa kadalamhatian.” Nguni't kahit na walang tiyak na pagkaalam si 
Maria sa Misyon ni Kristo, lubos na lubos naman ang tiwala niya sa Kaniya. Ang 
pagtitiwalang ito ang tinugon ni Jesus. At upang parangalan ang pagtitiwala ni Maria, at 
palakasin din ang pananampalataya ng mga alagad Niya, ay ginawa Niya ang unang 


kababalaghan. Makakasagupa ng mga alagad ang marami at mahihigpit na tukso na sisira sa 

pananampalataya nila. Sa ganang kanila ay talagang maliwanag ang mga hula na si Jesus 
nga ang siyang Mesiyas. At inasahan nila na ang mga namumuno sa relihiyon ay tatanggap 
din sa Kaniya nang may pagtitiwala na higit pa sa pagtanggap nila. Ipinahayag nila sa mga 
tao ang mga kahanga-hangang gawa ni Kristo at pati ang sarili nilang pagtitiwala sa 
Kaniyang misyon, nguni't sila'y nanggilalas at lubos na nabigo sa di-paniniwala, sa maling 
pagkakilala, at sa pagkagalit kay Jesus, na ipinakita ng mga saserdote at ng mga rabi. Ang 
mga kababalaghang unang ginawa ng Tagapagligtas ay siyang nagpalakas sa loob ng mga 
alagad upang masagupa ang ganitong hadlang. 


Hindi nasiraan ng loob si Maria sa mga salita ni Jesus, kaya sa mga naglilingkod sa 
hapag ay sinabi niya, “Anuman ang sabihin Niya sa inyo, ay gawin ninyo.” Sa ganyang 
paraan ginawa niya ang kaniyang magagawa upang maihanda ang daan para sa gawain ni 
Kristo. 


Nakahanay sa tabi ng pintuan ang anim na malalaking tapayan, at inatasan ni Jesus ang 
mga utusan na punuin ng tubig ang mga ito. Ginawa iyon. Ngayon nang kailanganin na ang 
alak, ay nagsabi Siya, “Maglabas na kayo ngayon, at dalhin ninyo sa namamahala ng 
piging.” Sa halip na tubig na siyang isinilid sa mga tapayan, ay alak ngayon ang lumabas. 
Walang kamalay-malay ang nama-mahala ng piging ni ang mga panauhin man na naubos na 
ang dating alak. At nang matikman ng namamahala ang dinala ng mga utusan, ay 
nasumpungan niyang higit na mahusay ito kaysa una niyang ininom, at ibang-iba kaysa 
inihain sa pasimula. Kaya nilapitan niya ang lalaking ikinasal, at kaniyang sinabi, “Ang 
bawa't tao ay unang inilalagay ang mabuting alak, at kung mangaka-inom nang mabuti ang 
mga tao, ay saka inilalagay ang pinakamasama: nguni't ikaw ay itinira mo ang mabuting 
alak hanggang ngayon.” 


Kung paanong unang inihahain ng mga tao ang pina-kamabuting alak, at pagkatapos ay 
saka isinusunod ang pinakamasama, ganyan ang ginagawang pagbibigay ng sanlibutan. Ang 
kaniyang inialok ay maaaring nakalulugod sa mata at nakaaakit sa diwa, nguni't walang 
kasiyahang idinudulot. Ang alak ay pumapait, at ang katuwaan ay nagiging kalungkutan. 
Ang pinasimulan sa pamamagitan ng mga awitan at mga pagkakatuwaan ay nagwawakas sa 
pagkapagod at pagsasawa. Subali't ang mga kaloob o mga ibinibigay ni Jesus ay laging 
sariwa at bago. Ang piging na Kaniyang inihahanda sa kaluluwa ay laging nagdudulot ng 
kasiyahan at kagalakan. Ang bawa't bagong kaloob ay lalong nagbibigay ng kakayahan sa 
tumatanggap na pahalagahan at tamasahin ang mga pagpapala ng Panginoon. Siya ay 
nagbibigay ng biyaya sa biyaya. Hindi malalagot ang pagbibigay. Kung masagana ang 
kaloob na tinatanggap mo ngayon ay katunayan iyan na lalong masagana ang tatanggapin 
mo bukas, kung mananatili ka sa Kaniya. Ang mga sinalita ni Jesus kay Nathanael ay 
nagpapahayag ng batas ng pakikitungo ng Diyos sa mga anak ng pananampalataya. Sa 
bawa't bagong pagpapahayag ng Kaniyang pag-ibig, ay sinasabi Niya sa tumatanggap na 
puso, “Sumasampalataya ka ba? Makikita mo ang mga bagay na lalong dakila kaysa rito.” 


Juan 1:50. 

Ang kaloob ni Kristo sa piging ng kasalan ay isang sagisag. Ang tubig ay kumakatawan 
sa pagbibinyag sa Kaniya sa kamatayan, ang alak ay kumakatawan naman sa pagbubuhos 
ng Kaniyang dugo patungkol sa mga kasalanan ng sanlibutan. Ang tubig na ibinuhos sa mga 
tapayan ay dinala ng mga kamay ng mga tao, subali't salita lamang ni Kristo ang 
makapagbibigay dito ng buhay. Ganyan din naman ang seremonyang nakaturo sa 
pagkamatay ng Tagapagligtas. Sa pamamagitan lamang ng kapangyarihan ni Kristo, na 
nilalakipan ng pananampalataya, nagkaroon ang mga ito ng bisa na mapalusog ang 
kaluluwa. Ang salita ni Kristo ang nagbigay ng saganang alak sa piging. Napakasagana ang 
inilalaan Niyang biyaya na makapapawi ng mga kalikuan ng mga tao, at makababago at 
makabubuhay sa kaluluwa. 


Sa unang piging o handang dinaluhan ni Jesus na kasama ang Kaniyang mga alagad, ay 
ibinigay Niya sa kanila ang kopa o sarong sumasagisag sa Kaniyang gawain ng pagliligtas 
sa kanila. Sa Huling Hapunan ay ibinigay Niya ito uli, nang itatag Niya ang banal na 
seremonyang nagpapakilala ng Kaniyang pagkamatay “hanggang sa dumating Siya.” 1 
Corinto 11:26. At ang kalungkutan ng mga alagad dahil sa pag-alis ng kanilang Panginoon 
ay inaliw ng pangakong sila'y muling magkakasama-sama, nang sabihin Niyang, “Buhat 
ngayon ay hindi na Ako iinom nitong bunga ng ubas, hanggang sa araw na yaon na inumin 
Kong panibago na mga kasalo Ko kayo sa kaharian ng Aking Ama.” Mateo 26:29. 


Ang alak na ibinigay ni Kristo sa piging, at ang alak na ibinigay Niya sa Kaniyang mga 
alagad na sagisag ng Kaniyang dugo, ay tunay na katas ng ubas. Ito ang tinutukoy ng 
propeta Isaias nang sabihin niya ang tungkol sa bagong alak “na nasa kumpol,” at saka Niya 
idinugtong ang wikang, “Huwag mong sirain, sapagka't iyan ay mapapakinabangan.” Isaias 
65:8. 


Si Kristo ang nagbabala sa Israel sa Matandang Tipan na, “Ang alak ay manunuya, ang 
matapang na alak ay manggugulo, at sinumang napaliligaw sa kaniya ay hindi pantas.” 
Kawikaan 20:1. At Siya na rin ay hindi naghanda ng ganyang inumin. Si Satanas ang 
tumutukso sa mga tao na uminom niyaong nakapagpapalabo ng isip at nakapagpapamanhid 
ng espirituwal na pakiramdam, nguni't si Kristo naman ang nagtuturo na ating pasukin ang 
mababa o hamak na likas ng laman. Ang buhay Niya ay isang halimbawa ng pagtanggi sa 
sarili. Upang mawasak Niya ang kapangyarihan ng masamang hilig ng panlasa, Siya'y 
nagbata ng pinakamahigpit na pagsubok na maaaring dumating sa buhay ng tao. Si Kristo 
ang nagbilin kay Juan Bautista na huwag uminom ng alak o ng anumang matapang na 
inumin. Siya ang nagbawal sa asawa ni Manoah na huwag uminom ng ganyang mga inumin. 
At naggawad Siya ng sumpa sa sinumang taong nagpapainom ng alak sa kaniyang kapwa. 
Hindi nga sinalungat ni Kristo ang sarili Niyang aral. Ang di-permentadong katas ng ubas 
na ibinigay Niya sa mga panauhin sa kasalan ay masarap at malamig na inumin. Iyon ang 
bumago sa panlasa upang mabalik sa wastong panlasa. 

Nang purihin ng mga panauhin ang mahusay na uri ng alak, ay may mga nag-usisa na 
siyang naging dahilan ng pagpapaliwanag ng mga utusan kung paano nangyari ang 
kababalaghan. Sandaling namangha ang karamihan sa pag-iisip tungkol sa gumawa ng 
kahanga-hangang kababalaghan. At nang makalipas ang ilang sandali na hanapin nila Siya, 
natuklasan nilang Siya pala'y matahimik nang nakaalis na hindi man namalayan ng 
Kaniyang mga alagad. 


Ang pansin ng karamihan ay napabaling ngayon sa mga alagad. Ito ang kauna-unahang 
pagkakataong sumakanila na inamin ang kanilang pananampalataya kay Jesus. Kanilang 
ibinalita ang kanilang nakita at narinig sa Jordan, at nabuhay sa puso ng marami ang pag-asa 
na ang Diyos ay nagbangon ng isang Tagapagligtas sa Kaniyang bayan. Nabalita ang 
kababalaghan sa buong purok na yaon, at umabot hanggang sa Jerusalem. Pamuling 
sinaliksik ng mga saserdote at ng matatanda ang mga hulang dumadaliri sa pagdating ng 
Mesiyas. Pinag-aralan nilang masikap ang misyon ng bagong gurong ito, na tahimik na 
lumitaw sa gitna ng bayan. 


Ang ministeryo ni Kristo ay ibang-iba sa ministeryo ng matatandang Hudyo. Ang 
pagpapahalaga nila sa sali't saling sabi at seremonya ay siyang pumatay sa lahat nilang 
tunay na kalayaang umisip at gumawa. Namuhay sila na laging akibat ng pag-aalaalang 
baka sila marum-han o madungisan. Upang sila'y mapalayo sa “marurumi,” sila'y 
bumubukod o humihiwalay, hindi lamang sa mga Hentil o sa mga taga-ibang bansa, kundi 
pati sa sarili nilang mga kababayan, na ni hindi man nila tinutulungan ni kinakaibigan man. 
Dahil sa patuloy na pagtutuon ng pansin sa mga bagay na ito, pinahina nila ang kanilang 
pag-iisip at pinakitid ang ginagalawan ng kanilang buhay. Ang halimbawa ng kanilang 
pamumuhay ay umakay sa lahat ng tao na maging hambog at mabalasik. 


Pinasimulan ni Jesus na baguhin ang ganitong kala-gayan sa pamamagitan ng matalik na 
pakikipagkaibigan sa mga tao. Bagaman napakalaki ang Kaniyang pamimi-tagan sa mga 
utos ng Diyos, sinaway naman Niya ang pagbabanal-banalan ng mga Pariseo, at sinikap 
Niyang kalagin ang pagkakatali ng mga tao sa mga tuntunin at mga patakarang walang- 
kabuluhan. Kaniyang iginiba ang mga pader na naghihiwalay sa iba-ibang uri ng mga tao, 
upang mapaglapit-lapit Niya sila na tulad sa mga anak ng isang pamilya. At ang 
pagkakadalo Niya sa piging ng kasalan ay may layong siyang maging kauna-unahang 
hakbang sa pagsasakatuparan nito. 


Tinagubilinan ng Diyos si Juan Bautista na tumira sa ilang, upang siya'y 
maipagsanggalang sa impluwensiya ng mga saserdote at mga rabi, at maihanda sa isang 
tanging misyon o gawain. Nguni't ang katipiran at pamumuhay niya nang nag-iisa ay hindi 
halimbawang pamamarisan ng mga tao. Si Juan na rin ay hindi nagsabi sa mga nakikinig sa 
kaniya na iwan nila ang kanilang mga hanapbuhay. Kundi inatasan niya sila na patunayan 
ang kanilang pagsisisi sa pamamagitan ng pagtatapat sa Diyos sa dakong doon sila 
tinawagan Nito. 

Sinaway ni Jesus ang lahat ng anyo ng pagmamalabis, gayunma'y likas Niya ang 
mabuting pakikisama sa kapwa. Tinanggap Niya ang pagpapatuloy at pagmamagandang- 
loob ng lahat ng uri ng mga tao, na dinadalaw ang mga tahanan ng mayayaman at ng mga 
maralita, ang mga nag-aral at ang mga di-nag-aral, at sinikap Niyang alisin sa isip ng mga 
tao ang mga karaniwang bagay-bagay ng buhay at itaas sa mga bagay na ukol sa Diyos at sa 
walang hanggan. Hindi Niya tinulutan ang pagwawaldas, ni anino man ng karangyaang 
makasanlibutan ay hindi nakadungis sa Kaniyang marangal na ugali, gayunma'y 
nakasumpong Siya ng kaluguran sa mga panoorin ng malinis at marangal na kasayahan, at 
sa pamamagitan ng Kaniyang pagdalo ay sinang-ayunan Niya ang pagtitipong panlipunan. 
Ang kasalan ng mga Hudyo ay isang tampok na pangyayari, at ang pagsasaya dito ay hindi 
minasama ng Anak ng tao. Ang pagdalo ni Jesus sa piging na ito, ay nagbigay dangal sa 
pag-aasawa bilang isang samahang itinatag ng Diyos. 


Sa Matandang Tipan at sa Bagong Tipan, ang pagsa-sama ng mag-asawa ay ginagamit na 
isang halimbawa ng magiliw at banal na pagsasamang naghahari kay Kristo at sa Kaniyang 
bayan. Sa isip ni Kristo ang mga pagsa-saya sa piging ng kasalan ay nakaturo sa dumarating 
na masayang araw pagka ipagsasama na Niya ang Kaniyang kasintahan sa bahay ng 
Kaniyang Ama, at ang Manunubos at ang mga tinubos ay uupong magkakasalo sa hapunan 
ng kasalan ng Kordero. Sinasabi Niya, “Kung paanong ang kasintahang-Ialaki ay nagagalak 
sa kasintahang-babae, gayon magagalak ang Diyos sa iyo.” “Hindi ka na tatawagin pang 
Pinabayaan, ... kundi ikaw ay tatawaging Aking Kaluguran, ... sapagka't ang Panginoon ay 
nalulugod sa iyo.” “Siya'y magagalak dahil sa iyo na may kagalakan, Siya'y magpapahinga 
sa Kaniyang pag-ibig, Siya'y magagalak sa iyo na may pag-awit.” Isaias 62:5, 4, Zefanias 
3:17. Nang ipatanaw ng Diyos sa apostol na si Juan sa pangitain ang mga bagay sa langit, ay 
ganito ang isinulat niya: “At narinig ko ang gaya ng isang tinig ng isang makapal na 
karamihan, at gaya ng lagaslas ng maraming tubig, at gaya ng ugong ng mala-lakas na kulog 
na nagsasabi, Aleluya: sapagka't maghahari ang Panginoong ating Diyos na 
makapangyarihan sa lahat. Tayo'y mangagalak at tayo'y mangagsayang mainam, at Siya'y 
ating luwalhatiin: sapagka't dumating ang pagkakasal sa Kordero, at ang Kaniyang asawa 
ay nahahanda na.” “Mapapalad ang mga inanyayahan sa paghapon sa kasalan ng Kordero.” 
Apocalipsis 19:6, 7, 9. 


Bawa't tao ay itinuring ni Jesus na isang dapat anyayahang pumasok sa Kaniyang 
kaharian. Napaamo Niya ang loob ng mga tao sa pamamagitan ng pakikisama sa kanila 
bilang isa na ang hangarin ay ang sila'y mapabuti. Hinanap Niya sila sa mga lansangang 
daan, sa bahay-bahay, sa mga daong, sa mga sinagoga, sa mga tabi ng dagat, at sa piging ng 
kasalan. Pinaghanap Niya sila sa kanilang pang-araw-araw na hanap-buhay, at ipinakilala 
Niyang Siya'y nagmamalasakit sa kanilang mga kabuhayan. Dinala Niya sa mga tahanan 
ang Kaniyang pagtu-turo, at tinipon Niya ang mga mag-a-mag-anak sa sariling mga tahanan 
nila sa impluwensiya ng Kaniyang banal na pakikiharap. Ang Kaniyang nakapupukaw na 
pagtinging personal ay nakatulong upang mahikayat ang mga puso. Madalas Siyang 


108 


umaakyat sa bundok upang manalanging nag-iisa, nguni't ito'y upang mahanda Siyang 
maglingkod sa mga tao. Pagkagaling Niya sa ganitong mga panana-langin ay lumalabas 
Siya upang magpagaling ng mga maysakit, upang magturo sa mga walang-nalalaman, at 
upang pawalan ang mga bihag ni Satanas. 


Sinanay ni Jesus ang Kaniyang mga alagad sa personal na pakikipagtagpo at pakikisama 
sa mga tao. Kung minsan ay tinuturuan Niya sila, na nakikiumpok sa gitna nila sa tabi ng 
bundok, kung minsan ay sa tabi ng dagat, o kaya'y lumalakad na kasama nila sa daan, at 
inihahayag sa kanila ang mga hiwaga ng kaharian ng Diyos. Hindi Niya sila sinisermonang 
tulad ng ginagawa ng mga mangangaral ngayon. Saanman may mga taong handang 
tumanggap ng pabalita ng Diyos, ay inihahayag Niya doon ang mga katotohanan ng daan ng 
kaligtasan. Hindi Niya inutusan ang Kaniyang mga alagad na gawin ito o iyan, kundi ang 
sinabi Niya'y “Sumunod kayo sa Akin.” Sa mga paglalakad Niya sa mga bukid at sa mga 
bayan ay isinama Niya sila, upang mangakita nila ang paraan ng pagtuturo Niya sa mga tao. 
Ikinawing Niya ang interes nila sa Kaniya, at sila naman ay nakiisa sa Kaniya sa gawain. 


Ang halimbawa ni Kristo sa pag-uugnay ng sarili Niya sa mga interes ng sangkatauhan 
ay dapat sundin ng lahat na nangangaral ng Kaniyang salita, at ng lahat ng nagsitanggap ng 
ebanghelyo ng Kaniyang biyaya. Hindi natin dapat talikdan ang pakikisama sa lipunan. 
Hindi natin dapat ihiwalay o ibukod ang ating mga sarili sa iba. Upang malapitan natin ang 
lahat ng uri ng tao, ay dapat natin silang lapitan kung saan sila naroroon. Bibihirang sila ang 
kusang lalapit sa atin. Hindi lamang sa sermong buhat sa pulpito naaantig ng katotohanan ng 
Diyos ang puso ng mga tao. May isa pang dako ng paglilingkod, na bagama't sa tingin ay 
higit na mababa, ay lubos ding nangangako ng bunga. Ito ay natatagpuan sa tahanan ng mga 
aba, at sa malapalasyong tahanan ng mga dakila, sa hapag kainang buong pusong ipinag- 
anyaya, at sa mga pagtitipong ukol sa malinis na pagsasayang sosyal. 


Bilang mga alagad ni Kristo ay hindi tayo makikisama sa sanlibutan nang dahil sa pag- 
ibig sa kalayawan, upang makiisa sa kanila sa walang kabuluhang pagsa-saya. Ang ganyang 
mga pagsasama-sama ay nauuwi la-mang sa masama. Huwag natin kailanmang papayagan 
ang kasalanan sa pamamagitan ng ating mga salita o ng ating mga gawa, ng ating 
pananahimik o ng ating pakikiharap. Saanman tayo pumaroon, ay ipagsasama natin si Jesus, 
at ipakikita natin sa mga iba ang kahalagahan ng ating Tagapagligtas. Datapwa't ang mga 
nagkukubli ng kanilang relihiyon sa loob ng mga pader na bato ay nawawalan ng 
mahahalagang pagkakataon sa naggawa ng mabuti. Sa pamamagitan ng pakikisama sa 
lipunan, ay nakakatagpo ng Kristiyanismo ang sanlibutan. Ang bawa't nakatanggap ng 
banal na liwanag ay dapat namang tumanglaw sa dinaraanan ng mga hindi pa nakakakilala 
sa Ilaw ng buhay. 


Tayong lahat ay dapat maging mga saksi ni Jesus. Ang kapangyarihang panlipunan, na 
pinabanal ng biyaya ni Kristo, ay dapat gamitin sa paglalapit ng mga kaluluwa sa 
Tagapagligtas. Ipakita natin sa sanlibutan na tayo'y hindi mga makasarili na ang inaasikaso 

ay ang sarili lamang nating mga kapakanan, kundi hangad din naman nating makasalo ang 
mga iba sa mga pagpapala at mga karapatang ibinibigay sa atin ng Diyos. Ipakita natin sa 
kanila na ang relihiyon natin ay hindi tayo ginagawang mga di-madamayin o mapaghanap. 
Kaya nga lahat ng nagpapanggap na nasumpungan nila si Kristo, ay mangaglingkod namang 
gaya ng ginawa Niya upang ikabuti ng mga tao. 


Kailanma'y huwag nating bigyan ang sanlibutan ng maling pagkakilala na ang mga 
Kristiyano ay mga taong malulungkutin, na di-maligaya. Kung nakatitig kay Jesus ang mga 
mata natin, ay makikita natin ang isang maawaing Manunubos, at sisilay sa atin ang liwanag 
na nagbubuhat sa Kaniyang mukha. Saanman naghahari ang Kaniyang Espiritu, ay 
namamahay doon ang kapayapaan. At magkakaroon din naman ng kaligayahan, sapagka't 
may tahimik at banal na pagtitiwala sa Diyos. Nasisiyahan si Kristo sa mga sumusunod sa 
Kaniya pagka ipinakikita nila na, bagaman sila'y tao, ay sila'y nakakabahagi ng banal na 
likas. Hindi sila mga estatuwa, kundi mga buhay na lalaki at babae. Ang mga puso nila, na 
dinididilig ng mga hamog ng biyaya ng Diyos, ay bumubuka at lumalaki sa harap ng Araw 
ng Katwiran. Ang ilaw na lumiliwanag sa kanila ay pinasisilang din naman nila sa mga iba 
sa pamamagitan ng mga gawang nagniningning sa pag-ibig ni Kristo. 

Kabanata 16---Sa Kaniyang Templo 


“Pagkatapos nito ay lumusong Siya sa Capernaum, Siya, at ang Kaniyang ina, at ang 
Kaniyang mga kapatid, at ang Kaniyang mga alagad: at sila'y nangatira roong hindi 
maraming araw. At malapit na ang Paskuwa ng mga Hudyo, at umahon si Jesus sa 
Jerusalem.” 


Sa lakarang ito, ay sumabay si Jesus sa isang malaking pulutong na patungo sa 
pangulong-bayan. Hindi pa Niya hayag na ibinubunyag ang Kaniyang misyon o layunin, at 
Siya'y nakihalo sa karamihan na walang sinumang nakahalata. Sa ganitong mga lakaran, ay 
malimit pag-usap-usapan ang pagdating ng Mesiyas, bagay na siyang pinakaliwa-liwanag 
ng pangangaral ni Juan. Ang pinakaaasam-asam na pagdakila ng bansa ay siyang ma-alab na 
pinag-uusapan. Alam ni Jesus na mabibigo ang pag-asang ito, dahil sa ito'y nakasalig sa 
lisyang pakahu-lugan sa Mga Kasulatan. Taglay ang kasigasigang ipinaliwanag Niya sa 
kanila ang mga hula, at sinikap na maantig ang mga tao sa lalong masusing pag-aaral ng 
salita ng Diyos. 


Sinabi ng mga pinunong Hudyo sa mga tao na sa Jerusalem ay tuturuan silang sumamba 
sa Diyos. Dito'y nagtitipon kung Paskuwa ang maraming bilang ng mga tao, na 
nanggagaling kung saan-saang dako ng Palestina, at may sa malalayo pang bansa. Ang mga 
patyo ng templo ay puno ng halu-halong karamihan. Ang marami dito ay hindi nakapagdala 
ng mga hayop na panghandog upang kumatawan sa dakilang Sakripisyo. Para sa ganitong 
mga tao ay may nabibili at ipinagbibiling mga hayop sa labas ng bakod ng patyo. Dito'y 
sama-sama ang lahat ng uri ng mga tao na bumibili ng kanilang maihahandog. At dito rin ay 
pinapalitan ng salapi ng santuwaryo ang sari-saring salapi. 


Bawa't Hudyo ay pinapagbabayad taun-taon ng kalahating siklo na “pinakatubos sa 
kaniyang kaluluwa,” at ang salaping nalilikom dito ay ginugugol sa mga panga-ngailangan 
ng templo. Exodo 30:12-16. Bukod dito, nagbibigay pa ang mga tao ng malalaking handog 
na kusangloob, upang ilagak sa kabang-yaman ng templo. At ipinagbibilin na ang lahat ng 
salaping dayuhan ay papalitan ng salapi ng templo na kung tawagin ay siklo, at ito ang 
tinatanggap sa paglilingkod sa santuwaryo. Ang pagpapalit ng salapi ay nagbigay ng 
pagkakataon sa pagdaraya at panghuhuthot, at ito'y naging isang malaking nakahihiyang 
hanap-buhay, na pinagmulan ng kinikitang salapi ng mga saserdote. 


Ang mga nagbibili ay sumisingil nang napakamahal sa mga hayop na kanilang 
ipinagbibili, at sa mga pakinabang nila rito ay hinahatian nila ang mga saserdote at ang mga 
pinuno, na sa ganitong paraan nagsisiyaman at mga tao ang nakukuwartahan at 
napahihirapan. Pinapaniwala ang mga sumasamba na kung hindi sila maghahandog ng hain, 
ay hindi pagpapalain ng Diyos ang kanilang mga anak o ang kanila mang mga lupain. Kaya 
nga mahal ang ibinabayad sa mga hayop na panghandog, sapagka't pagkatapos na ang mga 

tao'y manggaling sa malayo, ay hindi sila nagsisiuwi sa kani-kanilang mga tahanan nang 
hindi muna ginaganap ang gawang paghahandog na kanilang ipinaroon. 


Maraming bilang ng mga hayop ang inihahandog sa panahon ng Paskuwa, at ang mga 
napapagbilhan sa templo ay napakalalaki. Ang gulo at kaingayan ay nagpapakilalang ito ay 
pamilihan ng mga hayop at hindi banal na templo ng Diyos. Naririnig ang malalakas na 
tawaran, ang ungaan ng mga baka, ang iyakan ng mga tupa, ang hunihan ng mga kalapati, 
na nahahaluan ng kalansing ng salapi at ang mainitang pagtatalo sa tawaran. Gayon na 
lamang kalaki ang kaguluhan na anupa't nagagambala ang mga sumasamba, at ang mga 
panalanging iniuukol sa Kataas-taasan ay nalulunod sa ingay na pumapasok sa templo. 
Labis na ipinagyayabang ng mga Hudyo ang kanilang kabanalan. Ipinagmamalaki nila ang 
kanilang templo, at itinuturing nilang isang pamumusong o kalapastanganan ang anumang 
pamimintas dito, totoong napakaingat nila sa pagganap ng mga seremonyang nauukol dito, 
subali't ang kabanalan nila ay nadadaig ng pag-ibig nila sa salapi. Hindi na nila nahalatang 
sila ay lubhang napalayo na sa orihinal na panukala ng paglilingkod na itinatag ng Diyos na 
rin. 


Nang bumaba ang Panginoon sa Bundok ng Sinai, ang dakong iyon ay pinabanal ng 
Kaniyang pakikiharap. Si Moises ay inutusang maglagay ng hangganan o bakod sa palibot 
ng bundok at pabanalin iyon, at ang salita ng Panginoon ay narinig na nagbababala: “Mag- 
ingat kayo, na kayo'y huwag sumampa sa bundok, o sumalang sa hangganan: sinumang 
sumalang sa bundok ay papatayin na walang pagsala: walang kamay na hihipo sa kaniya, 
kundi siya'y tunay na babatuhin, o papanain, maging siya'y hayop o tao, ay hindi 
mabubuhay.” Exodo 19:12, 13. Sa ganyang paraan itinuro ang aral na saanmang dako 
nakikiharap ang Diyos, ay banal ang dakong iyon. Ang mga looban ng templo ng Diyos ay 
dapat ituring na banal. Nguni't dahil sa pagsusumakit sa pakinabang na salapi, ay hindi na 
nila nakita ang lahat ng ito. 


Ang mga saserdote at mga pinuno ng bayan ay tinawag upang maging mga kinatawan ng 
Diyos sa bansa, dapat sanang itinuwid nila ang mga pagmamalabis o kalapastanganang ito 
sa templo. Dapat sanang nakapagbigay sila sa mga tao ng isang halimbawa ng 
kalinisangbudhi at pagkamaawain. Sa halip na pagsumakitan nila ang kapakinabangang 
pansarili, dapat sanang inalagata nila ang kalagayan at mga pangangailangan ng mga 
sumasamba, at dapat sanang naging handa sila na tulungan yaong mga walang ikakayang 
bumili ng kinakailangang mga panghandog. Nguni't hindi nila ginawa ito. Ang pagiging- 
gahaman sa salapi ang siyang nagpatigas ng kanilang mga puso. 


May mga nagpunta sa kapistahang ito na mga dumaranas ng pananalat at kagipitan. 
Naroon ang mga bulag, mga pilay, at mga bingi. May mga dinala pa roon na usong-usong sa 
kanilang higaan. Marami ang nagsiparo-on na talagang walang maibili ng kahit na 
pinakamurang handog para sa Panginoon dahil sa labis na karukhaan, totoong dukha na 
anupa't walang pambili man lamang ng pagkaing maipagtatawid-gutom nila. Ang mga ito 

ay lubhang nababagabag ng mga pahayag ng mga saserdote. Ipinagyayabang ng mga 
saserdote ang kanilang kabanalan, nagpapanggap silang sila ang mga pinaka-ama ng bayan, 
subali't hindi naman sila marunong dumamay o mahabag man. Ang mga maralita, mga 
maysakit, at mga naghihingalo ay nagsisihingi sa kanila ng tulong, nguni't wala silang 
ginagawa. Ang kanilang paghihirap at pagdurusa ay hindi man nakapukaw ng habag sa puso 
ng mga saserdote. 


Nang dumating si Jesus sa templo, ay natanaw Niya ang buong pangyayari. Nakita Niya 
ang mga pagdadayari. Nakita Niya ang pagkagulumihanan ng mga dukha, na nag-iisip na 
dahil sa sila'y walang maihahandog ay hindi na sila patatawarin sa kanilang mga kasalanan. 
Nakita Niya ang labas ng patyo ng Kaniyang templo na naging isang dako ng makasalanang 
pagkakalakalan. Ang banal na looban ay naging isang malaking dakong palitan ng kuwarta. 


Ipinasiya ni Kristo na kumilos agad. Maraming seremonyang ipinag-uutos sa mga tao na 
hindi naman tumpak na itinuturo ang tungkol sa kahalagahan at kahulugan niyon. Ang mga 
sumasamba ay nag-aalay ng kanilang mga handog nang di nila nauunawaan na iyon ay 
sumasagisag sa isang tanging sakdal na Handog. At naroon sa gitna nila, na di-nakikilala at 
di-napararangalan, ang Isa na sinasagisagan ng lahat nilang handog. Siya ang nagbigay ng 
lahat na tagubilin tungkol sa mga paghahandog. Alam Niya ang kahalagahan ng mga 
sagisag na ito, at nakita Niyang ito ngayon ay mga isininsay at binigyan ng maling 
kahulugan. Ang pagsambang espirituwal ay matuling nawawala. Ang mga saserdote at mga 
pinuno ng bayan ay hindi napapaugnay sa kanilang Diyos. Kaya ang ginawa ni Kristo ay 
nagtatag Siya ng ganap na ibang paraan ng pagsamba. 


Taglay ang nananaliksik na paninging tumayo. si Kristo sa hagdan ng templong paharap 
sa patyo at tinanaw ang buong panooring nakaharap sa Kaniya. Natanaw ng mata Niyang 
nakahuhula ang dumarating na hinaharap at nakita Niya, hindi lamang ang mga taon, kundi 
ang mga daan-daang taon din naman at mga panahon. Nakita Niya ang mga saserdote at 
mga pinuno ng bayan na ililihis sa matuwid ang mga mapagkailangan, at ipagbabawal na 
ipangaral ang ebanghelyo sa mga dukha. Nakita Niya kung paano itatago sa mga 
makasalanan ang pag-ibig ng Diyos, at ang Kaniyang biyaya ay gagawing kalakal ng mga 
tao. Nang matanaw Niya ang lahat ng ito, ay nabadha sa Kaniyang mukha ang galit, 
kapamahalaan, at kapangyarihan. Ang pansin ng mga tao ay napatuon sa Kaniya. Ang mga 
mata ng mga nagsisipangalakal ay napabaling sa Kaniyang mukha. Hindi nila mabawi-bawi 
ang kanilang tingin. Nararamdaman nilang parang nababasa ng Taong ito ang mga lihim 
nilang iniisip, at nasisiyasat ang mga nakatago nilang panukala. Tinangka ng ilan na itago 
ang kanilang mukha, na para bagang naka-sulat doon ang masasama nilang gawa, at iyon ay 
masi-siyasat ng mga nananaliksik na matang iyon. 


Napatigil ang kaguluhan. Napahinto ang ingay ng pagbibilihan at pagtatawaran. 
Nakabibingi ang katahimikan. Isang malaking takot ang lumukob sa kapulungan. Para 
bagang ang lahat ay nililitis sa harap ng hukuman ng Diyos upang managot sa kanilang mga 


113 


ginawa. Pagtingin nila kay Kristo, ay namasdan nila ang sinag ng pagkaDiyos na bumabalot 
sa Kaniyang katawang-tao. Ang Hari ng langit ay nakatayong gaya ng gagawing pagtayo ng 
Hukom sa huling araw---ang kulang nga lamang ngayon ay ang kaluwalhatiang lulukob sa 
Kaniya sa panahong iyon, nguni't taglay din ang kapangyarihang iyon na nakababasa ng 
kaluluwa. Lumibot ang Kaniyang paningin sa buong karamihan, na tinititigan ang bawa't 
tao. Ang Kaniyang anyo ay waring nakahihigit sa kanila sa taglay na nakapanganganinong 
karangalan, at isang maluwalhating sinag ang namamanaag sa Kaniyang mukha. Nagsalita 
Siya, at ang Kaniyang malinaw at tumataginting na tinig---yaon ding tinig na nagpahayag ng 
Sampung Utos sa Bundok ng Sinai na ngayo'y nilalabag ng mga saserdote at ng mga pinuno 
ng bayan---ay narinig na naghumugong sa mga balantok ng templo: “Alisin ninyo rito ang 
mga bagay na ito, huwag ninyong gawing bahay-kalakal ang bahay ng Aking Ama.” 


Dahan-dahang Siya'y nanaog sa hagdan, at itinaas ang mga lubid na panghampas na 
dinampot Niya sa pagpasok sa patyo, at saka Niya inatasan ang mga taong nagbibilihan na 
magsilayas sa patyo ng templo. Taglay ang sigasig at kabagsikang hindi pa nakita sa Kaniya 
nang una, ipinagtataob Niya ang mga hapag ng mga mama-malit ng salapi. Sumabog ang 
mga kuwarta, na kumalansing nang mataginting sa pabimentong marmol. Walang nangahas 
na magtanong tungkol sa kapangyarihan Niyang gumawa ng gayon. Wala ring nangahas na 
pumulot ng sumabog nilang salapi. Hindi sila hinagupit ni Jesus ng panghampas na lubid, 
nguni't sa Kaniyang kamay ang karaniwang panghampas na iyon ay waring kakila-kilabot 
na gaya ng isang nagniningas na tabak. Ang mga pinuno sa templo, ang mga kasabuwat na 
saserdote, ang mga mamamalit ng salapi at mga nagbibili ng mga hayop, pati ng kanilang 
mga tupa at mga baka, ay pawang nangagsilabas, na ang nasa isip lamang ay ang makatakas 
sa harap ng Kaniyang paghatol. 


Sinalakay ng takot ang karamihan, na nakaramdam na nakayungyong sa kanila ang 
Kaniyang pagka-Diyos. Mga sigaw ng pagkasindak ang namulanggos sa daan-daang 
mapuputlang labi. Pati mga alagad ay nagsipangatal. Inalihan sila ng sindak dahil sa sinalita 
at inasal ni Jesus, na ibang-iba sa karaniwang nakikita sa Kaniya. Naalaala nila na tungkol 
sa Kaniya ay ganito ang nasu-sulat, “Napuspos Ako ng sikap sa Iyong bahay.” Awit 69:9. 
Kagyat na napalis sa templo ng Panginoon ang magulong karamihan kasama ang kanilang 
mga kalakal. Nalinis ang patyo sa magulong pagbibilihan, at isang paik-pik at banal na 
katahimikan ang naghari sa dating pook ng kaguluhan. Ang pakikiharap ng Panginoon, na 
nagpabanal sa Bundok ng Sinai noong unang panahon, ay siya ring nagpabanal ngayon sa 
templong itinayo sa Kaniyang karangalan. 


Sa paglilinis na ito sa templo, ay ibinunyag ni Jesus ang layunin Niya sa pagiging 
Mesiyas, at ang pagsisimula Niya sa Kaniyang gawain. Ang templong yaon, na itinayo 
upang maging tahanan ng Diyos, ay ginamit na isang halimbawang pag-aaralan ng Israel at 
ng sanlibutan. Buhat pa nang mga panahong walang-hanggan ay panukala na ng Diyos na 
ang bawa't nilalang, magmula sa marilag at banal na serapin hanggang sa tao, ay maging 

maaaring maging templo ng Diyos. Palibhasa ang puso ng tao ngayon ay pinadilim at 
dinumhan ng kasamaan, hindi na ito naghahayag ng kaluwalhatian ng Diyos. Nguni't nang 
magkatawang-tao ang Anak ng Diyos, ay natupad din ang panukala ng langit. Tumatahan 
ngayon ang Diyos sa tao, at sa pamamagitan ng Kaniyang nagliligtas na biyaya ay muling 
nagiging templo Niya ang puso ng tao. Pinanukala ng Diyos na ang templong nasa 
Jerusalem ay maging isang palaging patotoo sa marangal at matayog na kapalarang itinaan 
sa bawa't kaluluwa. Subali't hindi napag-unawa ng mga Hudyo ang kahulugan ng pagtatayo 
ng templong labis-labis nilang ipinagmalaki. Hindi nila isinuko sa Banal na Espiritu ang 
kanilang mga sarili. Ang mga patyo ng templong nasa Jerusalem, na puno ng magulong 
pagka-kalakalan, ay tunay na tunay na kumatawan sa templo ng kanilang puso, na 
dinungisan ng kanilang mahahalay na damdamin at mga hamak na isipan. Nang linisin ni 
Jesus ang templo sa mga mamimili at mga nagbibili, ay inihayag Niya ang Kaniyang 
layunin na linisin ang puso ng tao sa lahat ng dungis ng kasalanan---sa mga hanga-ring 
makalupa, sa mga pita ng sarili, sa masasamang kaugalian, na sumisira sa kaluluwa. “Ang 
Panginoon na inyong hinahanap. ay biglang paroroon sa Kaniyang templo, at ang sugo ng 
tipan, na inyong kinaliligayahan: narito, Siya'y dumarating, sabi ng Panginoon ng mga 
hukbo. Nguni't sino ang makatatahan sa araw ng Kaniyang pagparito? at sino ang tatayo 
pagka Siya'y pakikita? sapagka't Siya'y parang apoy ng mandadalisay at parang sabon ng 
mga tagapagpaputi: at Siya'y uupong tulad sa mandadalisay at tagapagpakintab ng pilak: at 
Kaniyang lilinisin ang mga anak ni Levi, at dadalisayin silang parang ginto at pilak.” 
Malakias 3:1-3. 


“Hindi ba ninyo nalalaman na kayo'y templo ng Diyos, at ang Espiritu ng Diyos ay 
tumatahan sa inyo? Kung gi-bain ng sinuman ang templo ng Diyos, siya'y igigiba ng Diyos, 
sapagka't ang templo ng Diyos ay banal, na ang templong ito ay kayo.” 1 Corinto 3:16, 17. 
Walang sinu-mang taong sa sarili niya ay makapagpapalayas ng ma-samang pulutong na 
namamahay sa kaniyang puso. Si Kristo lamang ang makapaglilinis sa templo ng kaluluwa. 
Nguni't hindi Siya magpipilit pumasok. Papasok Siya sa puso, hindi tulad sa pagpasok Niya 
sa templo nang una, kundi ang wika Niya'y “Narito, Ako'y nakatayo sa pintuan at 
tumutuktok: kung ang sinuman ay duminig ng Aking tinig, at magbukas ng pinto, Ako ay 
papasok sa kaniya.” Apocalipsis 3:20. Siya ay papasok, hindi sa isang araw lamang 
sapagka't sinasabi Niyang, “Mananahan Ako sa kanila, at lalakad Ako sa kanila, ... at sila'y 
magiging Aking bayan.” “Kaniyang yayapakan ang ating kasamaan, at Iyong ihahagis ang 
lahat nilang mga kasalanan sa mga kalaliman ng dagat.” 2 Corinto 6:16, Mikas 7:19. Ang 
pakikiharap Niya ay siyang lilinis at magpapabanal sa ka-luluwa,upang ito'y maging 
templong banal sa Panginoon, at “maging tahanan ng Diyos sa Espiritu.” Efeso 2:21, 22. 


Nagsitakas ang mga saserdote at mga pinuno ng bayan sa patyo ng templo dahil sa 
matinding takot, at dahil sa nananaliksik na sulyap na tumatagos sa kanilang mga puso. Sa 
kanilang pagtakas ay nasalubong nila an4) mga ibang patungo sa templo, at ang mga ito ay 
pinagsabihan nilang magsibalik na rin, na inilalahad ang kanilang nakita at narinig. Naawa 

si Kristo sa mga taong ito na tumatakas dahil sa takot, at sa di-pagkabatid ng mga ito ng 
tunay na diwa ng pagsamba. Sa tanawing ito ay para Niyang nakita ang pananabog ng 
bansang Hudyo dahil sa kasamaan at di-pagsisisi ng mga ito. 


At bakit nagsitakas sa templo ang mga saserdote? Bakit hindi sila nagmatigas? Ang nag- 
utos sa kanila na sila'y lumayas ay anak ng isang anluwage, isang abang Galileo, na walang 
mataas na katungkulan o kapangyarihan sa lupa. Bakit hindi nila nilabanan Siya? Bakit nila 
iniwan ang salaping buhat sa masamang pakinabang, at lumayas sila sa utos ng Isang ang 
kaanyuan ay napakaaba? 


Si Kristo'y nagsalitang may kapangyarihan ng isang hari, at ang Kaniyang anyo at tunog 
ng Kaniyang tinig, ay parang may lakas na hindi nila kayang labanan. Sa Kaniyang pag- 
uutos ay napagkilala nila nang higit kaysa nang una, na sila'y talagang mga 
mapagpaimbabaw at mga magnanakaw. Nang magliwanag ang pagka-Diyos sa Kaniyang 
katawang-tao, ay hindi lamang poot ang natanaw nilang nakahanda sa Kaniyang mukha, 
napagunawa rin nila ang kahulugan ng Kaniyang mga salita. Naramdaman ng Walang- 
hanggang Hukom, at sila'y ginagawaran ng hatol na pangwalang-hanggan. Saglit na sila'y 
naniwalang Siya ay isang propeta, at marami ang naniwalang Siya nga ang Mesiyas. 
Biglang ipinaalaala sa kanila ng Espiritu Santo ang mga sinabi ng mga propeta tungkol kay 
Kristo. Pahihinuhod kaya sila sa ganitong paniniwala? 


Magsisi naman ay ayaw sila. Natalos nilang nagningas ngayon ang pagmamahal at 
pakikiramay ni Kristo sa mga dukha. Alam nilang sila'y nagkasala ng panghuhut-hot o 
pangingikil ng salapi sa mga tao. At palibhasa'y nabasa ni Kristo ang kanilang mga iniisip 
kaya napoot sila sa Kaniya. Ang Kaniyang lantarang pagsaway ay humiya sa kanila, at 
kanilang pinanaghilian ang Kaniyang lumalaking impluwensiya sa mga tao. Ipinasiya nga 
nilang usisain Siya sa kung anong kapangyarihan pinalayas Niya sila, at kung sino ang 
nagbigay sa Kaniya ng kapangyarihang ito. 


Bumalik sila sa templo, na binibilang ang kanilang mga hakbang at nag-iisip, nguni't 
nagsisikip ang galit sa kanilang mga dibdib. Nguni't kaylaking pagbabago ang naganap sa 
pagkawala nila roon! Nang sila'y tumakas, naiwan doon ang mga dukha, at ang mga ito ang 
siya ngayong nakatingin kay Jesus, na ang Kaniyang mukha'y naghahayag ng Kaniyang 
pag-ibig at pakikiramay. Gumigiti ang luha sa Kaniyang mga mata, na sinabi Niya sa mga 
nangangatal na taong nangakapaligid sa Kaniya: Huwag kayong mangatakot, ililigtas Ko 
kayo, at luluwalhatiin ninyo Ako. Sapagka't ito ang dahilan ng Aking ipinarito sa 
sanlibutan. 


Nagsiksikan ang mga tao sa harap ni Kristo na taglay ang mahahalaga 't nakaaawang mga 
pakiusap: Panginoon, pagpalain Mo po ako. Dininig Niya ang bawa't daing. Dala ng 
malaking habag na mahigit pa sa pagkahabag ng isang mapagmahal na ina na tinunghayan 
Niya ang maliliit na bata. Lahat ay Kaniyang inasikaso. Lahat ay pinagaling Niya sa 

nanga-dilat ang mga bulag at namasdan ang mukha ng Nagpagaling sa kanila. Ang mga 
puso ng mga nagdurusa ay napaligaya. 


Nang tinatanaw ng mga saserdote at mga pinuno ng templo ang dakilang gawaing ito, 
anong laki ng kanilang panggigilalas sa kanilang mga napakinggan! Ibinabalita ng mga tao 
ang mga hirap at sakit na kanilang tiniis, ang kanilang mga nabigong pag-asa, at ang mga 
araw at mga gabing hindi nila itinutulog. Nang waring bigo na ang kahuli-hulihan nilang 
pag-asa, ay pinagaling sila ni Kristo. Napakabigat ng aking pasan, anang isa, nguni't 
nakatagpo ako ng katulong. Siya ang Kristo ng Diyos, kaya ihahain ko itong aking buhay sa 
paglilingkod sa Kaniya. Ang wika naman ng mga magulang sa kanilang mga anak, Sinagip 
Niya ang inyong buhay, ilakas ninyo ang inyong tinig at purihin ninyo Siya. At ang tinig ng 
mga bata at mga kabataan, ng mga ama at mga ina, at ng magkakaibigan at mga nanonood 
ay nagkalakip sa pagpapasalamat at pagpupuri. Nalipos ng pag-asa at ligaya ang kanilang 
mga puso. Kapayapaan ang suma-kanilang mga isip. Gumaling ang kanilang kaluluwa at 
katawan, at sila'y nagsiuwing ibinabalita saanman sila makarating ang walang kahulilip na 
pag-ibig ni Jesus. 


Nang si Kristo'y nakabayubay sa krus, ang mga pinagaling na ito ay hindi nakisama sa 
pulutong ng masasama na nangagsisisigaw ng, “Ipako Siya sa krus, ipako Siya sa krus.” 
Mahal nila si Jesus, sapagka't nadama nila ang Kaniyang malaking pagmamahal at kahanga- 
hangang kapangyarihan. Napagkilala nilang Siya ang kanilang Tagapagligtas, sapagka't 
ipinagkaloob Niya sa kanila ang kanilang kalakasan at kalusugan ng katawan at kaluluwa. 
Nakinig sila sa pangangaral ng mga apostol, at nang pumasok sa kanilang puso ang salita ng 
Diyos ay nagkaroon sila ng unawa. Ginamit sila ng Diyos sa pagtulong at pagliligtas sa mga 
iba. 


Ang lipumpon ng mga taong nagsitakas sa patyo ng templo ay dahan-dahan na ring 
nagsipagbalik pagkaraan ng ilang sandali. Ang takot na umali sa kanila ay humupa na nang 
bahagya, gayunma'y nakabadha pa rin sa kanilang mga mukha ang pagkapahiya at ang 
kawalan ng tiyak na gagawin. May pagtatakang pinanood nila ang mga ginagawa ni Jesus, 
at sila'y naniwalang natupad sa Kaniya ang mga salita ng hula tungkol sa Mesiyas. Ang 
kasalanang. paglapastangan sa templo ay pasan ng mga saserdote. Sila ang may kagagawan 
kung bakit naging pamilihan ang patyo ng templo. Ang bayan ay walangkasalanan sa 
pangyayaring ito. Napagkilala nilang na kay Jesus ang kapangyarihan ng Diyos, subali't sa 
kanila ay nakapangibabaw ang impluwensiya ng mga saserdote at mga pinuno ng bayan. 
Itinuring nilang isang pagbabago ang layunin ni Kristo, at tinuligsa nila ang Kaniyang 
karapatang manghimasok sa mga bagay na pinahintulutan ng mga namumuno sa templo. 
Sila'y nangagalit dahil sa napahinto ang kalakalan, at pinatay nila ang mga sumbat ng 
Espiritu Santo. 


Higit sa lahat ng iba ay dapat sanang ang mga saserdote at mga pinuno ang makakilala na 
si Jesus ay siyang Pinahiran ng langis ng Panginoon, dahil sa nasa kanilang mga kamay ang 

mga banal na kasulatang nag-sasaysay ng Kaniyang misyon o nilalayon, at alam nila na ang 
paglilinis ng templo ay isang paghahayag ng kapangyarihang hindi angkin ng tao. Bagama't 
galit na galit sila kay Jesus, ay hindi naman nila maalis-alis sa kanilang isip ang palagay na 
baka Siya nga ay isang propetang isinugo ng Diyos upang magsauli ng kabanalan ng 
templo. Taglay ang paggalang na bunga ng ganitong palagay, ay lumapit sila sa Kaniya na 
nagtatanong, “Anong tanda ang ipinakikita Mo sa amin, yamang ginagawa Mo ang mga 
bagay na ito?” 


Pinagpakitaan sila ni Jesus ng isang tanda. Nang tang-lawan Niya ang kanilang mga 
puso, at gawin sa harap nila ang mga gawang gagawin ng Mesiyas, ay nagbigay na Siya ng 
kapani-paniwalang katibayan tungkol sa Kaniyang likas. Kaya nga nang humingi sila 
ngayon ng tanda, ay sinagot Niya sila sa pamamagitan ng isang talinhaga, na 
nagpapakilalang nabasa Niya ang masasama nilang iniisip, at nakita Niya kung hanggang 
saan sila ihahantong ng mga ito. “Gibain ninyo ang templong ito,” wika Niya, “at sa tatlong 
araw ay itatayo Kong muli.” 


Sa mga salitang ito ay dalawang bagay ang ibig Niyang sabihin. Tinukoy Niya hindi 
lamang ang pagkagiba ng templo at pagsamba ng mga Hudyo, kundi pati ng Kaniyang 
pagkamatay---ang pagkagiba ng templo ng Kaniyang katawan. Ito na nga ang binabalak nila 
ngayon. Nang bumalik sa templo ang mga saserdote at mga pinuno ng bayan, ay panukala 
na nilang patayin si Jesus, upang wala nang makagulo sa kanila. Gayunma'y nang ilantad 
Niya sa harap nila ang lahat nilang binabalak, ay hindi nila Siya naintindihan. Sinapantaha 
nilang ang tinutukoy Niya ay ang templo sa Jerusalem, kaya sila'y galit na sumigaw, 
“Apatnapu't anim na taong ginawa ang templong ito, at itatayo Mo sa tatlong araw?” 
Ngayo'y nadama nilang binigyang-katwiran ni Jesus ang hindi nila pagsampalataya, at 
sila'y nagtibay sa kanilang pagtanggi sa Kaniya. 


Hindi binalak ni Kristo na ang mga salita Niya ay maintindihan ng mga di- 
sumasampalatayang Hudyo, ni ng mga alagad man Niya sa panahong ito. Talos Niyang 
ito'y bibigyan ng mga kaaway Niya ng maling pakahu-lugan, at gagamitin pang panlaban sa 
Kaniya. Sa paglilitis sa Kaniya ay ihaharap pa ito bilang isang sumbong, at doon sa 
Kalbaryo ay gagamitin ito bilang isang pangutya. Nguni't kung ipaliliwanag ito ngayon sa 
kanila, ay mapapag-alaman ng mga alagad Niya ang tungkol sa dadanasin Niyang 
paghihirap, at magdudulot iyon ng kalumbayang hindi pa nila kayang bathin ngayon. At ang 
pagpapaliwanag nito ay wala sa panahong maglalantad sa mga Hudyo ng bunga ng kanilang 
maling pagkakilala at di-paniniwala. Ngayon pa man ay pumasok na sila sa landas na 
patuloy nilang tatahakin hang-gang sa Siya ay maakay nila na gaya ng isang kordero 
patungo sa patayan. 


Ang mga pangungusap na ito ni Kristo ay sinalita alang-alang sa mga 
magsisisampalataya sa Kaniya. Alam Niyang ito'y muling uulit-ulitin. Palibhasa'y sinalita 
ito sa panahon ng Paskua, ito'y makararating sa pakinig ng libu-libo, at makaaabot 

hanggang sa lahat ng dako ng sanlibutan. Pagka nabuhay na Siyang muli sa mga patay, ay 
saka maliliwanagan ang kahulugan ng mga pangungusap na ito. Sa marami ay magiging 
sapat nang katibayan ito ng Kaniyang pagka-Diyos. 


Dahil sa kalabuan ng pagkaunawa nilang ukol sa espiritu, ang mga alagad man ni Jesus 
ay malimit na hindi makaunawa ng Kaniyang mga turo. Nguni't ang marami sa mga turong 
ito ay naging malinaw sa mga sumunod na pangyayari. Nang Siya'y wala na sa kanila, ang 
Kaniyang mga salita ay nananatiling pampatibay sa kanilang mga puso. 


Nang tukuyin ng Tagapagligtas ang templo sa Jerusalem, sa pagsasabing, “Gibain ninyo 
ang templong ito, at sa tatlong araw ay itatayo Kong muli,” ay ito'y may lalong malalim na 
kahulugan kaysa naunawa ng mga nakarinig. Si Kristo ang kinasasaligan at buhay ng 
templo. Ang paglilingkod dito ay larawan ng pagpapakasakit ng Anak ng Diyos. Ang 
gawain ng mga saserdote ay itinatag upang ilarawan ang likas at gawain ng pamamagitan ni 
Kristo. Ang buong panukala ng pagsambang may paghahandog o paghahain ay paunang- 
paglalarawan ng pagkamatay ng Tagapagligtas upang matubos ang sanlibutan. Hindi na 
magkakaroon ng bisa ang mga paghahandog na ito pagka sumapit na ang dakilang 
pangyayaring dinaliri nito sa buong panahon. 


Dahil sa ang buong ayos ng mga paghahandog na ito ay sumasagisag sa paghahandog 
kay Kristo, kaya nga ito ay walang halaga kung hiwalay sa Kaniya. Nang si Kristo'y tuluyan 
nang tanggihan ng mga Hudyo sa pama-magitan ng pagpapatay sa Kaniya, ay tinanggihan 
na rin nila ang lahat na nagbibigay kabuluhan sa templo at sa mga paglilingkod na doo'y 
ginagawa. Nawala na ang kabanalan nito. Ito'y nakalaan na sa kagibaan. Buhat nang araw 
na yaon ay naging wala nang kahulugan ang lahat ng mga paghahain at ang paglilingkod na 
kaugnay ng mga ito. Gaya ng handog ni Cain, ang mga ito ay hindi nagpakilala ng 
pananampalataya sa Taga-pagligtas. Sa pagpatay nila kay Kristo, ay para na rin nilang 
iginiba ang kanilang templo. Nang si Kristo'y mabayubay sa krus, ang tabing sa loob ng 
templo ay nahapak sa gitna buhat sa itaas na pababa, na nagpapakilalang ang dakila at 
katapusang handog ay naialay na, at ang buong palatuntunan ng mga paghahandog ay 
nawakasan na magpakailanman. 


“Sa tatlong araw ay itatayo Kong muli.” Nang mamatay ang Tagapagligtas ay waring 
nanalo ang mga kapangyarihan ng kadiliman, at sila'y nagkatuwaan sa kanilang 
pagtatagumpay. Datapwa't mula sa libingan ni Jose, ay lumabas si Jesus na isang 
mananagumpay. “Pagkasamsam sa mga pamunuan at mga kapangyarihan, sila'y mga 
inilagay Niya sa hayag na kahihiyan, na nagtatagumpay Siya sa kanila sa bagay na ito.” 
Colosas 2:15. Sa pamamagitan ng Kaniyang kamatayan at pagkabuhay na mag-uli, Siya ang 
naging Ministro sa “tunay na tabernakulo na itinayo ng Panginoon, hindi ng tao.” Hebreo 
8:2. Mga tao ang nagtayo ng tabernakulo ng mga Hudyo, mga tao rin ang nagtayo ng templo 
ng mga Hudyo, subali't ang santuwaryong nasa itaas, na ang nasa lupa ay isang larawan, ay 
hindi itinayo ng arkitekto. “Narito ang Lalaki na ang pangala'y Sanga, ... at itatayo niya ang 

templo ng Panginoon, at Siya'y magtataglay ng kaluwalhatian, at mauupo at magpupuno sa 
Kaniyang luklukan, at Siya'y magiging saserdote sa Kaniyang luklukan.” Zacarias 6:12, 13. 


Lumipas na ang mga paghahandog na ang itinuturo ay si Kristo, nguni't napabaling 
naman ang mga mata ng mga tao sa tunay na haing para sa mga kasalanan ng sanlibutan. 
Ang palatuntunang ukol sa mga saserdote sa lupa ay natigil na, subali”t tayo'y tumitingin 
kay Jesus, na ministro ng bagong tipan, at “dugong pangwisik, na nagsasalita ng lalong 
mabuti kay sa dugo ni Abel.” “Na hindi pa naihahayag ang pagpasok sa dakong banal 
samantalang nakatayo pa ang unang tabernakulo: ... Nguni't pagdating ni Kristo na 
Dakilang Saserdote ng mabubuting bagay na darating, sa pama-magitan ng lalong malaki at 
lalong sakdal na tabernakulo, na hindi gawa ng mga kamay, ... sa pamamagitan ng Kaniyang 
sariling dugo ay pumasok na minsan magpakailanman sa dakong walang-hanggang 
katubusan.” Hebreo 12:24, 9:8-12. 


“Dahil dito naman Siya'y nakapagliligtas na lubos sa mga nagsisilapit sa Diyos sa 
pamamagitan Niya, palibhasa'y laging nabubuhay Siya upang mamagitan sa kanila.” 
Hebreo 7:25. Bagama't ang paglilingkod ay inalis sa templo sa lupa at inilipat sa templo sa 
langit, bagama't ang santuwaryo at ang Dakilang Saserdote natin ay hindi makikita ng mata 
ng tao, gayunman ay wala ring mawawala sa mga alagad. Hindi masisira ang kanilang 
pakikipag-unawaan, at ni hindi mababawasan ang kanilang kapangyarihan nang dahil sa 
hindi nila kasama ang Tagapagligtas. Habang si Jesus ay naglilingkod sa santuwaryo sa 
itaas, ay Siya pa rin ang nangangasiwa sa Kaniyang iglesya sa lupa sa pamama-gitan ng 
Kaniyang Espiritu. Siya'y nahiwalay sa mata ng tao, nguni't ang pangako Niya nang Siya'y 
umalis ay natupad, “Narito, Ako'y sumasainyong palagi, hanggang sa katapusan ng 
sanlibutan.” Mateo 28:20. Bagama't mga abang ministro ang pinagkakatiwalaan Niya ng 
Kaniyang kapangyarihan, ang Kaniya namang nagpapalakas na pakikiharap ay nasa Kaniya 
pa ring iglesya. 


“Yaman ngang tayo'y mayroong isang lubhang Dakilang Saserdote, ... si Jesus, na Anak 
ng Diyos, ay ingatan nating matibay ang ating pagkakilala. Sapagka't tayo'y walang isang 
dakilang saserdote na hindi maa-aring mahabag sa ating kahinaan, kundi isa na tinukso sa 
lahat ng mga paraang gaya rin naman natin, gayon ma'y walang kasalanan. Magsilapit nga 
tayong may pag-kakatiwala sa luklukan ng biyaya, upang tayo'y magsipagtamo ng awa, at 
mangakasumpong ng biyaya upang tumulong sa atin sa panahon ng pangangailangan.” 
Hebreo 4:14-16. 


120 


Kabanata 17---Si Nicodemo 


Si Nicodemo ay humawak ng isang mataas na tungkulin sa bansang Hudyo. Siya'y may 
mataas na pinag-aralan, at may angking mga kakayahang di-pangkaraniwan, at siya'y isang 
pinagpipitaganang kagawad ng kapulungang pambansa. Kasama ng iba pa, siya'y 
ginigiyagis ng mga pagtuturo ni Jesus. Bagaman siya ay ma-yaman, marunong, at 
iginagalang, ay nakapagtatakang naakit siya ng abang Nasareno. Ang mga aral na namutawi 
sa mga labi ng Tagapagligtas ay lubhang napakin-tal sa kaniyang pag-iisip, at dahii dito'y 
ninasa niyang matuto pa ng mga kahanga-hangang katotohanang ito. 


Ang paggamit ni Kristo ng kapangyarihan nang linisin Niya ang templo ay lumikha ng 
matinding poot sa mga saserdote at mga pinunong Hudyo. Pinangambahan nila ang 
kapangyarihan ng di-kilalang Taong ito. Ang gayong katapangang ipinakita ng di-kilalang 
Galileong ito ay hindi dapat tulutan o palampasin. Matibay ang hangad nilang wakasan ang 
Kaniyang gawain. Datapwa't hindi lahat ay nagkakaisa sa ganitong panukala. May ilang 
kinakabahang sumalungat sa Isa na maliwanag na mahahalatang kinikilos ng Espiritu ng 
Diyos. Sumagi sa kanilang alaala kung paanong may mga propetang pinatay nang dahil sa 
pagsumbat sa mga pagkakasala ng mga pinuno sa Israel. Alam nila na ang pagkaalipin ng 
mga Hudyo sa isang bansang pagano ay bunga ng kanilang katigasan ng ulo sa di- 
pagtanggap sa mga saway at sansalang buhat sa Diyos. Sila'y nag-alaalang sa 
pagpapanukala nang laban kay Jesus ay baka sumusunod na ang mga saserdote at mga 
pinuno sa mga hakbang ng kanilang mga magulang, at yaon ay maghatid ng mga bagong 
kasakunaan sa bansa. Si Nicodemo ay isa sa may ganitong palagay. Sa isang pagpapanayam 
ng Sanedrin, nang mapag-usapan dito kung ano ang marapat gawin kay Jesus, ay nagpayo si 
Nicodemo ng pag-iingat at pagdadahan-dahan. Kaniyang ikinatwiran na kung si Jesus ay 
sadyang nilangkapan ng Diyos ng kapangyarihan, ay magiging mapanganib kung 
tatanggihan nila ang Kaniyang mga babala. Hindi napangahasang dipansinin ng mga 
saserdote ang payong ito, kaya't sandaling panahong sila'y walang ginawang anumang 
hakbang laban sa Tagapagligtas. 


Buhat nang marinig ni Nicodemo ang pangangaral ni Jesus, buong kasabikan na niyang 
pinag-aralan ang mga hulang tumutukoy sa Mesiyas, at habang lalo siyang nagsasaliksik ng 
mga hula, ay lalo namang tumi-tindi ang kaniyang paniniwala na ang Isa na ngang ito ang 
siyang hinulaang darating. Siya at ang marami pang iba ay naligalig sa ginagawang 
paglapastangan sa templo. Isa siya sa nakasaksi nang itaboy ni Jesus ang mga namimili at 
mga nagbibili, namasdan niya ang kahangahangang pagpapakita ng kapangyarihan ng 
Diyos, namalas niya ang Tagapagligtas nang tinatanggap Nito ang mga dukha at mga 
maysakit, nakita niya ang kagalakan sa kanilang mga anyo, at napakinggan niya ang 
kanilang mga salita ng pagpupuri, at hindi niya nakuhang pag-alinlanganan na si Jesus ay 
siya ngang Isinugo ng Diyos. 

Gustung-gusto niyang makipagkita kay Jesus, nguni't nahihiya siyang makipagkita rito 
nang nakikita ng iba. Magiging totoong kahiya-hiya sa isang pinuno ng mga Hudyo na 
magpakilalang siya'y nakikiayon sa isang gurong di-gasinong kilala. At kung ang 
pakikipagkitang ito ay umabot sa kaalaman ng Sanedrin, ay lilibakin nila siya at tutuligsain. 
Dahil dito'y minabuti niyang makipagkita na lamang nang lihim, sa dahilang baka siya 
pamarisan ng iba, kung siya'y lantarang makikipagkita. Nang maalaman niya sa 
pamamagitan ng lihim na paguusisa ang dakong pinagpapahingahan ng Tagapagligtas sa 
Bundok ng mga Olibo, ay hinintay niya munang makatulog ang bayan, at saka niya hinanap 
Siya. 


Sa harap ni Kristo, ay nakaramdam si Nicodemo ng kakatwang panliliit, nguni't ito'y 
ikinubli niya sa ilalim ng pag-aanyong mahinahon at marangal. “Rabi,” ang wika niya, 
“alam naming Ikaw ay isang Gurong buhat sa Diyos: sapagka't walang taong makagagawa 
ng mga kababalaghang Iyong ginagawa, liban na sumasakaniya ang Diyos.” Sa kaniyang 
pagsasabing si Kristo ay may mga di-pangkaraniwang kaloob sa pagtuturo, at may kahang- 
hangang kapangyarihang gumawa ng mga kaba-balaghan, ay kaniyang inaasahang 
mabubuksan ang pagkakataon upang Ito'y kaniyang makapanayam. Binalangkas niya ang 
kaniyang mga salita upang makahikayat ng pagtitiwala, nguni't ang mga yaon ay tunay na 
nagpahayag ng di-paniniwala. Hindi niya kinilalang si Jesus ay siyang Mesiyas, kundi isa 
lamang Gurong buhat sa Diyos. 


Sa halip na paunlakan ang bating ito, ay tinitigan lamang ni Jesus ang nagsasalita, na 
parang binabasa ang nasa isip nito. Dahil sa walang-hanggan Niyang karunungan ay nakita 
Niya na ang nasa harap Niya ay isang naghahanap ng katotohanan. Alam Niya ang dahilan 
ng pagsasadya nito sa Kaniya, at sa pagnanais ni Jesus na lalong tumindi ang paniniwalang 
namamahay na sa isip ni Nieodemo, ay tinapat Niya ito, at buong kasolemnihan, nguni't 
malumanay na sinabi, “Katotohanang, katotohanang sinasabi Ko sa iyo, Maliban na ang 
tao'y ipanganak buhat sa itaas, ay hindi niya makikita ang kaharian ng Diyos.” Juan 3:3. 


Nagsadya si Nicodemo sa Panginoon na ang hangad ay makipagpalitan ng katwiran sa 
Kaniya, nguni't inilahad ni Jesus ang mga simulaing kinasasaligan ng katotohanan. Sinabi 
Niya kay Nicodemo, Hindi teorya ang kailangan mo, kundi espirituwal na pagbabago. Hindi 
mo kailangang bigyang-kasiyahan ang iyong pag-uusisa, kundi ang kailangan mo ay ang 
magkaroon ng isang bagong puso. Dapat ka munang tumanggap ng bagong buhay buhat sa 
itaas bago mo mabigyang-halaga ang mga bagay ng langit. Hangga't hindi nangyayari ang 
ganitong pagbabago, na ginagawang bago ang lahat ng mga bagay, ay hindi mo ikabubuti ni 
ikaliligtas man na ikaw ay makipagtalo sa Akin tungkol sa Aking kapangyarihan o sa Aking 
misyon. 


Narinig ni Nicodemo ang pangangaral ni Juan Bautista tungkol sa pagsisisi at 
pagbibinyag, na itinuturo sa mga tao yaong Isa na magbabautismo ng Espiritu Santo. Siya 
na rin ay nakadama na sadyang salat ang mga Hudyo sa tunay na kabanalan, at sila'y 

pinaghaharian ng kayabangan at hangaring makasanlibutan. At inasahan niyang pagdating 
ng Mesiyas ay magbabago at bubuti ang lahat ng mga bagay. Nguni't ang nakakikilosng- 
pusong pangangaral ni Juan Bautista ay hindi man nakapag-udyok sa kaniya na magsisi. 
Siya'y isang saradong Pariseo, at nagmamagaling sa kaniyang mabubuting gawa. Siya'y 
pinararangalan ng marami sa kaniyang kagandahang-loob at sa kaniyang pagbibigay sa 
ikatataguyod ng mga gawang paglilingkod sa templo, at kaya nga panatag ang kaniyang 
loob na dahil dito'y tinatanggap siya ng Diyos. Namangha siya nang kaniyang maalaman na 
ang kaharian ng Diyos ay napakadalisay pala na anupa't hindi niya maaaring makita sa 
gayon niyang kalagayan. 


Ang bagong pagkapanganak, na halimbawang ginamit ni Jesus, ay hindi isang bagay na 
lubos na bago kay Nicodemo. Ang mga tao ng ibang bansa na nahikayat tumanggap ng 
pananampalataya ng Israel ay malimit itulad sa mga sanggol na bagong panganak. Dahil nga 
rito'y maaaring naunawaan niya na ang mga sinalita ni Kristo ay patalinhaga. Nguni't sa 
bisa ng pagkapanganak sa kaniya bilang isang Israelita ay itinuring niyang siya'y tiyak na 
karapat-dapat sa kaharian ng Diyos. Sa pakiram-dam niya'y hindi na niya kailangan pa ang 
magbago. Kaya nga namangha siya sa mga sinalita ng Tagapagligtas. Dinamdam niya ang 
pagkapagkapit ng mga salitang yaon sa kaniya. Ang kapalaluan ng pagka-Pariseo ay 
nakikipagpunyagi laban sa tapat na hangarin ng naghahanap ng katotohanan. Ipinagtaka 
niya ang pagkakapagsalita ni Jesus nang gayon sa kaniya, na di iginalang ang kaniyang 
pagiging pinuno sa Israel. 


Sa pagkakabulabog ng kaniyang diwang mayabang, ay sinagot niya si Kristo nang may 
panunuya, “Paanong maipanganganak ang isang tao kung siya'y matanda na?” Siya'y 
natutulad sa marami na pagka inuulos ang budhi ng mahayap na katotohanan, ay 
nagpapahalatang ang taong ayon sa laman ay hindi tumatanggap ng Espiritu ng Diyos. Wala 
sa kaniya niyaong bagay na tumutugon sa mga bagay ng Espiritu, sapagka't ang mga bagay 
ng Espiritu ay makikilala sa pamamagitan ng Espiritu. 


Datapwa't hindi sinagot ng Tagapagligtas ang argumento sa pamamagitan ng argumento. 
Banayad at marangal na itinaas Niya ang Kaniyang kamay at taglay ang lalong malaking 
kapanatagang idiniin Niya ang katotohanan, “Katotohanan, katotohanang sinasabi Ko sa 
iyo, Maliban na ang tao ay ipanganak ng tubig at ng Espiritu, ay hindi siya makapapasok sa 
kaharian ng Diyos.” Alam ni Nicodemo na ang sinasabi rito ni Kristo ay ang binyag sa tubig 
at ang pagbabago ng puso na gawa ng Espiritu ng Diyos. Siya'y naniwala nang siya'y nasa 
harap ng Isa na siyang hinulaan ni Juan Bautista. 


Ang patuloy pang wika ni Jesus: “Ang ipinanganak ng laman ay laman nga, at ang 
ipinanganak ng Espiritu ay espiritu nga.” Sa katutubo, ang puso ay masama, at “sinong 
makakakuha ng malinis na bagay sa marumi? wala.” Job 14:4. Walang makikitang tuklas ng 
tao na mailulunas sa kaluluwang nagkasala. “Ang kaisipan ng laman ay pakikipag-alit laban 
sa Diyos: sapagka't hindi napasasaklaw sa kautusan ng Diyos, ni hindi nga maaari.” “Sa 

puso nanggagaling ang masasamang pag-iisip, mga pagpatay, mga pangangalunya, 
pakikiapid, mga pagnanakaw, pagsaksi sa di-katotohanan, mga pamumusong.” Roma 8:7: 
Mateo 15:19. Dapat munang luminis ang bukal ng puso bago maging malinis ang mga agos 
na nanggagaling doon. Ang taong nagsisikap na makarating sa langit sa pamamagitan ng 
sarili niyang mga gawang pagtalima sa kautusan ay gumagawa ng isang bagay na hindi 
mangyayari. Walang kaligtasan sa sinuman na ang relihiyon ay pawang sa kautusan lamang, 
samakatwid baga'y isang anyo ng kabanalan. Ang buhay Kristiyano ay hindi isang pag- 
aayos o pagkukumpuni ng dating pamumuhay, kundi ito'y isang pagbabago ng likas. Dapat 
mamatay ang sarili at ang kasalanan, at dapat magkaroon ng tunay na bagong buhay. Ang 
ganitong pagbabago ay mangyayari lamang sa pamamagitan ng mabisang paggawa ng 
Espiritu Santo. 


Naguguluhan pa rin si Nicodemo, kaya ginamit ni Jesus na halimbawa ang hangin upang 
ilarawan ang ibig Niyang sabihin: “Humihihip ang hangin kung saan niya ibig, at iyong 
naririnig ang ugong niyaon, nguni't hindi mo nalalaman kung saan nanggagaling, at kung 
saan na-paroroon: gayon ang bawa't ipinanganganak ng Espiritu.” 


Ang hangin ay naririnig sa mga sanga ng mga punungkahoy, na kinikiyakis ang mga 
dahon at iniuugoy ang mga bulaklak, gayunman ito”y hindi nakikita, at hindi rin nalalaman 
ng tao kung saan ito nanggagaling o kung saan ito naparoroon. Ganyan ang paggawa ng 
Espiritu Santo sa puso. Hindi ito higit na maipaliliwanag na di gaya ng mga galaw ng 
hangin. Maaaring hindi masabi ng isang tao ang hustong oras o ang tiyak na lugar, o kaya'y 
hindi niya masuysoy ang lahat ng mga pangyayaring tungo sa kaniyang pagkahikayat: 
nguni't hindi nito pinatutunayan na siya'y di-hikayat. Sa pama-magitan ng isang bagay na 
di-nakikitang gaya ng hangin, ay walang likat na gumagawa si Kristo sa puso ng tao. Unti- 
unti, kaipala’y di-namamalayan ng may-katawan, na nakagagawa ng mga kakintalang may 
hilig na ilapit ang kaluluwa kay Kristo. Ito'y maaaring matanggap sa pamamagitan ng 
pagbubulay-bulay tungkol sa Kaniya, sa pamamagitan ng pagbabasa ng mga Banal na 
Kasulatan, o ng pakikinig sa isang mangangaral. Walang anu-ano, kapag ang Espiritu'y 
dumarating na taglay ang lalong tuwirang pakikiusap, ay masayang sumusuko ang kaluluwa 
kay Jesus. Ito ang tinatawag ng marami na biglang pagkahikayat:, nguni't ang totoo'y bunga 
ito ng malaong pakikiusap ng Espiritu ng Diyos, isang maluwat at paputul-putol na 
pakikiusap. 


Bagama't ang hangin ay hindi nakikita, nakikita naman at nararamdaman ang mga 
nagagawa nito. Sa ganyan ding paraan ang gawain ng Espiritu sa kaluluwa ay mahahayag sa 
bawa't gawa niyaong nakadarama ng nagliligtas nitong kapangyarihan. Pagka ang Espiritu 
ng Diyos ang naghari sa puso ng tao, ay binabago nito ang pamumuhay. Ang masasamang 
isipan ay iniwawaksi, ang mga likong gawain ay tinatalikdan, pag-ibig, kapakumbabaan, at 
kapayapaan ang humahalili sa galit, pagkainggit, at pakikipag-alitan. Katuwaan ang 
humahalili sa kalungkutan, at sa mukha'y nababadha ang liwanag ng langit. Walang 


nakakakita sa kamay na nag-iibis ng dinadalang mga damdamin at mga alalahanin, o sa 

liwanag man na bumababang buhat sa luklukan ng Diyos. Dumarating ang pagpapala pagka 
ipinasasakop ng tao ang sarili niya sa Diyos sa pamamagitan ng pananam-palataya. 
Pagkatapos, ang kapangyarihang yaon na dinakikita ng mata ng tao ay lumilikha ng isang 
bagong pagkatao na ayon sa larawan ng Diyos. 


Di-kayang liripin ng tao ang gawain ng pagtubos. Ang hiwaga nito ay nakahihigit sa 
kaalaman ng tao, gayunman siya na umaalis sa kamatayan at lumilipat sa buhay ay 
nakadarama na ito ay isang katotohanang Diyos ang may gawa. Ang pasimula ng pagtubos 
ay maaari nating maalaman dito sa pamamagitan ng sarili nating karanasan. Ang mga 
ibinubunga nito ay umaabot hanggang sa mga panahong walang-hanggan. 


Samantalang nagsasalita si Jesus, may mga sinag ng katotohanan na naglagos sa isipan ni 
Nicodemo. Ang nagpapalubag at nagpapaamong impluwensiya ng Espiritu Santo ay 
nakaantig ng kaniyang puso. Gayunma'y hindi pa rin niya lubusang napag-unawa ang mga 
pangungusap ng Tagapagligtas. Ang nakaantig sa kaniya ay hindi ang pangangailangan ng 
bagong pagkapanganak kundi ang paraan kung paano iyon mangyayari. Kaya't may 
paghangang naitanong niya, “Paano mangyayari ang mga bagay na ito?” 


“Ikaw ay isang guro ng Israel, at hindi mo nalalaman ang mga bagay na ito?” tanong ni 
Jesus. Tunay nga namang ang isang taong pinagkatiwalaang magturo ng relihiyon sa bayan 
ay hindi dapat na walang-muwang sa mga katotohanang gayon kahalaga. Ang mga salita 
niya ay naghahayag ng aral na sa halip na damdamin ni Nicodemo ang malilinaw na salita 
ng katotohanan, ay dapat sanang nagkaroon siya ng mapagpakumbabang pagkakilala sa 
kaniyang sarili, dahil sa kaniyang kawalang-nalalaman ukol sa espiritu. Gayunman ang 
pananalita ni Kristo ay nagtaglay ng solemneng kalumanayan, at ang Kaniyang anyo at tinig 
ay kapwa naghayag ng maalab na pag-ibig, na anupa't hindi ito nakasugat sa damdamin ni 
Nicodemo nang madama niya ang kaniyang abang kalagayan. 


Datapwa't nang ipaliwanag ni Jesus na ang misyon Niya sa ibabaw ng lupa ay ang 
magtatag ng kahariang espirituwal at hindi kahariang panlupa, ay nagtalo ang loob ni 
Nicodemo. Nang mahalata ito ni Jesus, ay ganito ang idinugtong Niya, “Kung sinabi Ko sa 
inyo ang mga bagay na nauukol sa lupa, at hindi ninyo pinaniniwalaan, kung ang sabihin Ko 
sa inyo ay ang mga bagay na nau-ukol sa langit ay paano nga ninyo paniniwalaan?” 
Alalaong baga'y kung hindi matanggap ni Nieodemo ang turo ni Kristo, na naglalarawan ng 
ginagawa ng biyaya sa puso ng tao, ay paano niya mauunawaan ang likas ng Kaniyang 
maluwalhating kahariang makalangit? Kung hindi niya nauunawaan ang likas ng gawain ni 
Kristo sa lupa, ay hindi rin nga maabot ng kaniyang isip ang Kaniyang gawain sa langit. 


Ang mga Hudyong pinalayas ni Jesus sa templo ay pawang nag-aangking sila'y mga 
anak ni Abraham, nguni't tumakas sila sa harap ng Tagapagligtas sapagka't hindi nila 
mabata ang kaluwalhatian ng Diyos na nahayag sa Kaniya. Ito nga ang nagpapatunay na 
sila'y hindi pinapagindapat ng biyaya ng Diyos na makibahagi sa mga banal na paglilingkod 
sa templo. Sila'y masikap na kanilang mapanatili ang anyo ng kabanalan, subali't 

125 


kinaliligtaan nila ang pagpapabanal sa puso. At bagaman sila'y masigasig sa pagtupad sa 
titik ng kautusan, lagi naman nilang nilalabag ang diwa ng nasabing kutusan. Ang talagang 
malaki nilang kailangan ay ang pagbabago ngang iyon na ipinaliliwanag ni Kristo kay 
Nieodemo---isang bagong pagkapanganak na ukol sa moral, isang paglilinis sa kasalanan, at 
isang panibagong pagkakilala at kabanalan. 


Walang maidadahilan sa pagiging-bulag ng Israel tungkol sa gawain ng pagbabago o ng 
bagong pagkapanganak. Sa pamamagitan ng pagkasi ng Espiritu Santo, ay sumulat si Isaias, 
“Kaming lahat ay naging parang marumi, at ang lahat naming katuwiran ay naging parang 
basa-hang marumi.” Si David naman ay nanalangin, “Likhaan Mo ako ng isang malinis na 
puso, Oh Diyos, at magbago Ka ng isang matuwid na espiritu sa loob ko.” At sa 
pamamagitan ni Ezekiel ay ganito ang pangakong ibinigay, “Bibigyan Ko rin naman kayo 
ng bagong puso, at lalagyan Ko ang loob ninyo ng bagong diwa, at Aking aalisin ang batong 
puso sa inyong katawan at Aking bibig-yan kayo ng pusong laman. At Aking ilalagay ang 
Aking Espiritu sa loob ninyo, at palalakarin Ko kayo ng ayon sa Aking mga palatuntunan.” 
Isaias 64:6; Awit 51:10, Ezekiel 36:26, 27. 


Natunghayan ni Nieodemo ang mga kasulatang ito nang may malabong pag-iisip, nguni't 
unti-unti na ngayong naliliwanagan niya. Nakilala niya na ang pinakamahigpit na pagtalima 
ng panlabas na pamumuhay sa titik ng kautusan ay hindi nagpapagindapat sa tao na 
pumasok sa kaharian ng langit. Sa paningin ng tao, ang kabuhayan niya ay matuwid at 
marangal, subali”t sa harap ni Kristo ay nadama niyang marumi ang kaniyang puso, at di- 
banal ang kaniyang kabuhayan. 


Unti-unting nahihikayat ni Kristo si Nieodemo. Nang ipaliwanag sa kaniya ng 
Tagapagligtas ang tungkol sa bagong pagkapanganak, ay minithi niyang mangyari sana sa 
kaniyang sarili ang gayong pagbabago. Sa pamamagitan ng anong paraan ito mangyayari? 
Ganito ang tugon ni Jesus sa di-nabigkas na tanong: “Kung paanong itinaas ni Moises sa 
ilang ang ahas, gayundin naman kinakailangang itaas ang Anak ng tao: upang ang sinumang 
sumampalataya sa Kaniya ay huwag mapahamak, kundi magkaroon ug buhay na walang- 
hanggan.” 


Ito ang bagay na alam na alam ni Nicodemo. Ang sagisag ng ahas na itinaas sa ilang ay 
nagpaliwanag sa kaniya ng misyon o layunin ng Tagapagligtas. Nang kasalukuyang 
nagkakamatay ang mga Israelita sa kagat ng mga makamandag na ahas sa ilang, ay inutusan 
ng Diyos si Moises na gumawa ng isang ahas na tanso, at ilagay nang mataas sa gitna ng 
kapisanan. Pagkatapos ay itinanyag ang salita sa buong kampamento na ang sinumang 
titingin sa ahas ay mabubuhay. Talos ng mga tao na ang ahas na tanso ay walang 
kapangyarihang bumuhay sa kanila. Iyon ay sagisag ni Kristo. Kung paanong ang larawang 
ginawa sa wangis ng namumuksang mga ahas ay itinaas upang sila'y mangabuhay, 
gayundin naman yaong Isa na “nag-anyong salarin” ay siya nilang magi-ging Manunubos. 
Roma 8:3. Marami sa mga Israelita ang nag-akala na ang mga paghahandog na kanilang 

ginagawa ay may bisang magpalaya sa kanila sa kasalanan. Ibig ng Diyos na ituro sa kanila 
na ito'y wala ring kapang-yarihang gaya ng ahas na tanso. Ito nga ay upang akayin lamang 
ang mga isip nila sa Tagapagligtas. Maging sa pagpapagaling ng mga sugat nila o sa 
pagpapatawad ng kanilang mga kasalanan, ay wala silang magagawang anuman sa kanilang 
mga sarili kundi sila'y magpakita ng kanilang pananampalataya sa Kaloob ng Diyos. Sila'y 
titingin at mabubuhay. 


Yaong mga kinagat ng ahas ay maaaring nagpatagal-tagal sa pagtingin. Maaaring pinag- 
alinlanganan nila kung paano kaya magkakaroon ng bisang makapagpapagaling ang sagisag 
na tansong yaon. Maaaring sila'y humingi ng isang maayos na paliwanag. Nguni't walang 
paliwanag na ibinigay. Kailangan nilang tanggapin ang sinabi sa kanila ng Diyos sa 
pamamagitan ni Moises. Ang tumangging tumingin ay mamamatay. 


Hindi sa pamamagitan ng pagtataltalan at pagtatalo naliliwanagan ang kaluluwa. Dapat 
tayong tumingin at mabuhay. Tinanggap ni Nicodemo ang aral, at tinaglaytaglay niya. 
Sinaliksik niya ang mga Kasulatan sa isang bagong paraan, hindi upang ipakipagtalo ang 
isang teorya, kundi upang tumanggap ng buhay ang kaniyang kaluluwa. Nagpasimulang 
maunawaan niya ang kaharian ng langit nang ipasakop niya ang kaniyang sarili sa pag-akay 
ng Banal na Espiritu. 


Libu-libong tao ngayon ang kailangang makaalam ng katotohanan ding yaon na itinuro 
kay Nicodemo sa pamamagitan ng itinaas na ahas. Umaasa sila na ang pagtalima nila sa 
kautusan ng Diyos ay siyang magtatagubilin sa kanila sa lingap ng Diyos. Pagka sila'y 
inaatasang tumingin kay Jesus, at sumampalatayang sila'y inililigtas Niya sa pamamagitan 
lamang ng Kaniyang biyaya, ay napapabulalas sila ng, “Paano mangyayari ang mga bagay 
na ito?” 


Tulad ni Nicodemo, ay dapat tayong tumalaga sa pagpasok sa buhay sa paraang gaya ng 
sa puno ng mga makasalanan. Sapagka't liban kay Kristo ay “walang ibang pangalan sa 
silong ng langit na ibinigay sa mga tao, na sukat nating ikaligtas.” Mga Gawa 4:12. Sa 
pamamagitan ng pananampalataya ay tumatanggap tayo ng biyaya ng Diyos, nguni't ang 
pananampalataya ay hindi siya nating tagapagligtas. Ito'y hindi siyang nagbibigay. Ito ang 
kamay na inihahawak natin kay Kristo, at siya ring iniyayakap sa Kaniyang mga kagalingan, 
na panlunas sa kasalanan. At ni hindi rin tayo makapagsisisi kung hindi sa tulong ng 
Espiritu ng Diyos. Ganito ang sabi ng Kasulatan tungkol kay Kristo, “Siya'y ibinunyi ng 
Diyos ng Kaniyang kanang kamay upang maging Prinsipe at Tagapagligtas, upang 
magbigay ng pagsisisi sa Israel, at kapatawaran ng mga kasalanan.” Mga Gawa 5:31. Ang 
pagsisisi ay nagbubuat kay Kristo na tulad din ng kapatawaran. 


Paano, kung gayon, tayo maliligtas? “Kung paanong itinaas ni Moises sa ilang ang ahas,” 
gayon nga rin itinaas ang Anak ng tao, at ang bawa't nadaya at nakagat ng ahas ay 
makatitingin sa Kaniya at mabubuhay. “Narito ang Kordero ng Diyos, na nag-aalis ng 

pag-ibig ng Diyos. Ang pagNiya ang naglalapit sa atin sa Kaniya. Kung hindi natin 
lalabanan ang ganitong pagkaakit na lumapit sa Kaniya, ay aakayin tayo nito sa paanan ng 
krus na nagsisisi sa mga kasalanan natin na naging dahil ng pagkakapako sa krus ng 
Tagapagligtas. Kung magkagayon ang Espiritu ng Diyos ay lumikha ng isang bagong buhay 
sa kaluluwa sa pamamagitan ng pananampalataya. Ang mga iniisip at mga hinahangad ay 
ipinasasakop sa kalooban ni Kristo. Ang puso, ang pag-iisip, ay nililikhang panibago ayon 
sa wangis Niyaong sa atin ay gumagawa upang mapasuko sa Kaniya ang lahat ng mga 
bagay. Sa gayo'y naisusulat sa puso at pag-iisip ang kautusan ng Diyos, at masasabi na 
nating kasama ni Kristo na, “Aking kinalulugurang sundin ang Iyong kalooban, Oh Diyos 
ko.” Awit 40:8. 


Sa pakikipag-usap ni Jesus kay Nicodemo, ay inihayag Niya ang panukala ng pagliligtas 
at ang Kaniyang misyon sa sanlibutan. Sa lahat Niyang mga pagsasalita at pagpa-paliwanag 
ay dito lamang Niya isinalaysay nang lubos, at baytang-baytang, ang mga gawang marapat 
mangyari sa mga puso ng mga taong magmamana ng kaharian ng langit. Sa kapasi- 
pasimulaan ng Kaniyang ministeryo ay binuksan Niya ang katotohanan sa isang kagawad ng 
Sanedrin, sa isip ng isang handang tumanggap, at sa hinirang na guro ng bayan. Nguni't 
hindi tinanggap ng mga lider ng Israel ang liwanag. Itinago ni Nieodemo ang katotohanan sa 
loob ng kaniyang puso, at sa loob ng tatlong taon ay parang walang anumang ibinunga. 


Datapwa't kilala ni Jesus ang lupang hinasikan Niya ng binhi. Hindi nasayang ang mga 
salitang binitiwan noong gabi sa isang tagapakinig sa bundok. Sa loob ng isang panahon ay 
hindi hayagang kinilala ni Nicodemo si Kristo, gayunma'y minatyagan niya ang buhay 
Niya, at dinili-dili ang Kaniyang mga aral. Sa kapulungan ng Sanedrin ay paulit-ulit niyang 
sinira ang mga balak ng mga saserdote na ipapatay si Jesus. At nang sa wakas ay 
maibayubay din si Jesus doon sa krus, ay nagunita ni Nicodemo ang turong binigkas sa 
Olivet: “Kung paanong itinaas ni Moises sa ilang ang ahas, gayundin naman kinakailangang 
itaas ang Anak ng tao: upang ang sinumang sumampalataya sa Kaniya ay huwag 
mapahamak, kundi magkaroon ng buhay na walang-hanggan.” Ang liwanag na nagbuhat sa 
lihim na pakikipag-usap na iyon ay siyang tumanglaw sa krus ng Kalbaryo, at dahil dito'y 
napagkilala ni Nicodemo na si Jesus nga ang Manunubos ng sanlibutan. 


Nang makaakyat na sa langit ang Panginoon, at mangalat ang mga alagad dahil sa pag- 
uusig, ay buong tapang na lumantad si Nicodemo. Ginamit niya ang kaniyng yaman sa 
pagtataguyod sa batang iglesya na inakala ng mga Hudyong malilipol nila pagkamatay ni 
Kristo. Sa panahon ng panganib, siya na noong una ay kimi at mausisa, ay naging sintibay 
ng batong buhay, na pinalakas ang loob at pananampalataya ng mga alagad at tinustusan ng 
salapi ang gawain ng ebanghelyo upang ito'y maitaguyod. Siya'y inaglahi at inusig ng mga 
nagbigay-galang sa kaniya noong una. Nasaid ang kaniyang yaman sa buhay na ito, 
gayunma'y hindi naman nanghina ang kaniyang pananam-palataya na ang pinagbuhatan ay 
ang gabing yaon ng pakikipag-usap niya kay Jesus. 

Isinaysay ni Nicodemo kay Juan ang kasaysayan ng pakikipag-usap na iyon, at sa 
pamamagitan naman ng panulat nito ay ito”y itinala upang makapagturo at pakinabangan ng 
mga angaw-angaw. Ang mga katotohanang doo'y itinuturo ay mahalaga at kailangan 
ngayon na tulad din noong tahimik na gabing pagsadyain sa malilim na bundok ng isang 
pinunong Hudyo, ang maamong Guro ng Galilea upang alamin ang daan ng buhay. 


129 


Kabanata 18---“Siya'y Kinakailangang Dumakila” 


May isang panahon ding ang kabantugan ng Mamiminyag sa buong bansa ay naging higit 
na malaki kaysa mga pinuno, mga saserdote, o mga prinsipe ng mga Hudyo. Kung itinanyag 
lamang niya na siya nga ang Mesiyas, at saka siya nagbangon ng paghihimagsik laban sa 
Roma, walang pagsalang pumailalim sana sa kaniyang watawat ang mga saserdote at ang 
bayan. Iniumang ni Satanas kay Juan Bautista ang lahat ng pang-akit na iniharap niya sa 
mga manlulupig ng sanlibutan. Nguni't bagama't para na niyang nasisiguro ang 
kapangyarihan, ay matigas niyang tinanggihan ang alok ng kaaway. Ang tingin at pansing 
itinutuon sa kaniya, ay ibinaling niya sa iba. 


Ngayon ay nakita niyang ang agos ng kabantugan ay humihiwalay sa kaniya at nalilipat 
sa Tagapagligtas. Arawaraw ay umuunti ang bilang ng mga nakikinig sa palibot niya. Nang 
si Jesus ay dumating sa purok na nakapaligid sa Jordan buhat sa Jerusalem, ay dumagsa ang 
mga tao upang makinig sa Kaniya. Ang bilang ng mga alagad Niya ay naragdagan araw- 
araw. Marami ang dumulog upang pabinyag, at kung bagama't si Kristo ay hindi nagbinyag, 
ay pinayagan naman Niyang sila'y binyagan ng Kaniyang mga alagad. Sa ganito Niya 
binigyang katiyakan at pinagtibay ang misyon ng Kaniyang tagapaghanda ng daan. Nguni't 
ang mga alagad ni Juan ay nanaghili sa lumalaking kabantugan ni Jesus. Lagi nilang 
minamataan ang anumang maipupula sa Kaniyang gawain, at hindi naman nagluwat at 
nagkaroon sila ng isang pagkakataon. Nagkaroon ng pagtatalo sila at ang mga Hudyo 
tungkol sa kung ang binyag ay may bisang maghugas ng kasalanan ng kaluluwa, ikinatwiran 
nila na ang pagbibinyag ni Jesus ay ibang-iba sa pagbibinyag ni Juan. Hindi nagluwat at 
nagkaroon sila ng pakikipagtalo sa mga alagad ni Kristo tungkol sa ayos ng mga 
pangungusap na nara-rapat gamitin sa pagbibinyag, at katapus-tapusan ay tungkol sa 
karapatan nitong huli na makapagbinyag. 


Ang mga alagad ni Juan ay lumapit sa kaniyang taglay ang mga hinakdal, na sinasabi, 
“Rabi, Yaong kasama mo sa dako pa roon ng Jordan, na binigyan mong pato-too, narito, 
Siya'y nagbibinyag, at ang lahat ng mga tao'y nagsisilapit sa Kaniya.” Sa pamamagitan ng 
mga salitang ito, ay iniharap ni Satanas kay Juan ang tukso. Bagama't matatapos na ang 
misyon ni Juan, maaari pa rin niyang hadlangan ang gawain ni Kristo. Kung siya”y napadala 
sa kaniyang sarili, at sumama ang loob o kaya'y nasiphayo dahil sa may ibang nababantog 
nang higit sa kaniya, nakapaghasik sana siya ng mga binhi ng pagtatalo, at nakapag-udyok 
din sana siya ng pananaghili at pagkainggit, at napigil din sana niya ang paglaganap ng 
ebanghelyo. 


Taglay ni Juan sa kaniyang pagkatao ang mga kahinaang katutubo sa lahat, subali't 
siya'y binago ng pagibig ng Diyos. Siya'y tumahan sa kapaligirang ang hanging nasasagap 
ay hindi narurumhan ng kasakiman at ambisyon, at sumasaibabaw ng mabahong simoy ng 
kainggitan. Hindi niya pinanigan ang pagkainggit o pana-naghili ng kaniyang mga alagad, 
kundi kaniyang ipinaki-lala kung gaano niya nauunawaan ang kaniyang kaugnayan sa 

Mesiyas, at kung gaano kaligaya naman niyang tinanggap ang Isang ipinaghanda niya ng 
daan.Sinabi niya, “Hindi makatatanggap ng anuman ang isang tao, malibang ito'y 
ipinagkaloob sa kaniya mula sa langit. Kayo man ay makasasaksi sa akin, na aking sinabi, 
Hindi ako ang Kristo, kundi ako ang sinugo sa unahan Niya. Ang mayroon ng kasintahang- 
babae ay siyang kasintahang-lalaki: datapwa't ang kaibigan ng kasintahang-lalaki, na 
nakatayo at nakikinig sa kaniya, ay naga-galak na lubos dahil sa tinig ng kasintahang- 
lalaki.” Si Juan ang kumakatawan sa kaibigan na naglingkod bilang pinakasugo ng 
dalawang ikakasal, na naghahanda ng daan para sa pagkakasal. Pagka natanggap na ng 
lalaki ang kaniyang magiging asawa, ay natapos na ang misyon ng kaibigan. Natuwa siya sa 
kaligayahan ng dalawang inasikaso niya upang makasal. Sa ganito nga tinawag si Juan 
upang ihatid ang mga tao kay Jesus, at ikinagalak niya na makita ang pagtatagumpay ng 
gawain ng Tagapagligtas. Ang wika niya, “Ito ngang aking kaligayahan ay naganap. Siya'y 
kinakailangang dumakila, nguni"t ako'y kinakailangang bumaba.” 


Sa pagtingin ni Juan na may pananampalataya sa Manunubos, ay napaangat siya sa 
tugatog ng pagtanggi sa sarili. Hindi niya sinikap na siya ang tanghalin ng mga tao, kundi 
iniangat niya ang kanilang isip nang pataas nang pataas, hanggang sa sila'y humantong sa 
Kordero ng Diyos. Siya nga ay isang abang tinig lamang, isang tinig na sumisigaw sa ilang. 
Ngayo'y ikinagagalak niyang taggapin ang siya'y manahimik at malimutan ng mga tao, 
upang ang paningin ng lahat ay mapabaling sa Ilaw ng kabuhayan. 


Yaong mga tapat sa pagkatawag sa kanila na maging mga tagapagbalita ng Diyos, ay 
hindi maghahangad na sila ang maparangalan. Ang pag-ibig sa sarili ay lalagumin ng pag- 
ibig kay Kristo. Ang gawain ng ebanghelyo ay hindi madudungisan ng diwang pag- 
aagawan. Kikilalanin nilang ang gawain nila ay ang magtanyag ng pabalita, gaya ng ginawa 
ni Juan Bautista, “Narito ang Kordero ng Diyos, na nag-aalis ng kasalanan ng sanlibutan.” 
Juan 1:29. Kanilang ibubunyi si Jesus, at kasama niyang mabubunyi ang sangkatauhan. 
“Ganito ang sabi ng Mataas at Matayog na tumatahan sa walang-hanggan, na ang pangalan 
ay Banal, Ako'y tumatahan sa mataas at banal na dako, na kasama rin niya na may pagsisisi 
at mapagpakumbabang diwa, upang bumuhay ng diwa ng mapagpakumbaba, at upang 
bumuhay ng puso ng nagsisisi.” Isaias 57:15. 


Ang kaluluwa ng propeta, palibhasa'y hubad sa pagkamakasarili, ay nalipos ng liwanag 
ng Diyos. Nang patotohanan niya ang kaluwalhatian ng Tagapagligtas, ay halos kahawig na 
kahawig ang mga salita niya ng mga sinabi ni Kristo na rin nang Ito'y magsalita kay 
Nicodemo. Sinabi ni Juan, “Ang nanggaling sa itaas ay sumasaibabaw ng lahat: ang galing 
sa lupa ay taga-lupa nga, at ang ukol sa lupa ang sinasalita niya: ang nanggaling sa langit ay 
sumasaibabaw ng lahat. ... Sapagka't ang sinugo ng Diyos ay nagsasalita ng mga salita ng 
Diyos: sapagka't hindi ibinibigay ng Diyos ang Espiritu sa pamamagitan ng sukat.” Ang 
sinabi ni Kristo'y, “Hindi Ko pinaghahanap ang Aking sariling kalooban, kundi ang 
kalooban niyaong nagsugo sa Akin.” Juan 5:30. Sa Kaniya ay ipinahahayag, “Inibig mo ang 

langis ng kasayahang higit kaysa Iyong mga kasamahan.” Hebreo 1:9. Hindi ibinibigay ng 
Ama sa Kaniya “ang Espiritu sa pamamagitan ng sukat.” 


Gayundin naman ang mga sumusunod kay Kristo. Ang liwanag ng Diyos sa langit ay 
matatanggap lamang natin kung huhubarin natin ang ating pagkamakasarili. Hindi natin 
makikilala ang likas ng Diyos, o matatanggap man si Kristo sa pamamagitan ng 
pananampalataya, liban na sumang-ayon tayong isuko natin ang bawa't isipin natin sa 
pagtalima kay Kristo. Sa lahat ng gumagawa nito ay ibinibigay ang Espiritu Santo nang 
walang sukat. Kay Kristo ay “nananahan ang buong kapuspusan ng pagka-Diyos, at sa 
Kaniya kayo naman ay napupuspos.” Colosas 2:9, 10, R.V. Sinabi ng mga alagad ni Juan na 
lahat ng mga tao ay lumalapit kay Kristo: subali't palibhasa si Juan ay may lalong malinaw 
na pananaw, ay nagwika, “Walang taong tumatanggap ng Kaniyang patotoo,” kaya nga ka- 
kaunti ang handang tumanggap sa Kaniya bilang Tagapagligtas nila sa kasalanan. Datapwa't 
“ang tumanggap ng Kaniyang patotoo ay naglagay dito ng kaniyang tatak, na ang Diyos ay 
totoo.” Juan 3:33, R.V. “Ang sumasam-palataya sa Anak ay may buhay na walang- 
hanggan.” Hindi na kailangang pagtalunan kung ang pagbibinyag ni Kristo o ni Juan ay 
humuhugas ng kasalanan. Biyaya ni Kristo ang nagbibigay-buhay sa kaluluwa. Kung 
hiwalay kay Kristo, ang binyag, tulad ng iba pang paglilingkod, ay isang anyo o pormang 
walang-halaga. “Ang hindi suma-sampalataya sa Anak ay hindi makakakita ng buhay.” 


Ang tagumpay ng gawain ni Kristo, na siyang malugod na tinanggap ng Mamiminyag, ay 
ibinabalita rin sa maykapangyarihang nasa Jerusalem. Nainggit ang mga saserdote at ang 
mga rabi sa kabantugan ni Juan nang makita nilang ang mga tao ay nag-aalisan sa mga 
sinagoga at hugos ng patungo sa ilang, nguni't narito ang Isa na may lalo pang malaking 
kapangyarihan sa pagakit ng mga tao. Ang mga pinunong yaon sa Israel ay hindi handang 
magsabi na kasama ni Juan ng, “Siya'y kinakailangang dumakila, nguni't ako'y 
kinakailangang bumaba.” Pamuli nilang ipinasiyang wakasan ang gawaing nagpapalayo ng 
mga tao sa kanila. 


Talos ni Jesus na hindi nila titigilan ang paglikha ng pagkakampi-kampi sa sarili Niyang 
mga alagad at sa mga alagad ni Juan. Talastas Niyang may nagbabantang bagyo na tatangay 
sa isang pinakadakilang propeta na kailanma'y nabigay na sa sanlibutan. Sa hangad na 
maiwasan ang lahat na di-pagkakaunawaan at pagtatalu-talo, ay matahimik Niyang itinigil 
ang Kaniyang mga paggawa, at lumapit Siya sa Galilea. Tayo man naman, bagama't tapat sa 
katotohanan, ay dapat magsikap na iwasan ang lahat na maaaring mauwi sa pagtatalo at 
samaan ng loob. Sapagka't kailanma't may bumabangong ganito, ay nagbubunga ito ng 
pagkawaglit ng mga kaluluwa. Kailanma't may mga pangyayaring nagbabantang lumikha 
ng pagkakabaha-bahagi o pagkakampi-kampi, ay dapat nating tularan ang ginawa ni Jesus at 
ni Juan Bautista. 


Si Juan ay tinawag upang maging repormador. Dahil dito, nanganib na ituon ng mga 
alagad niya ang kanilang pansin sa kaniya, sa paniniwalang ang tagumpay ng gawain ay 

nakasalalay sa kaniyang mga paggawa, at malimutan ang katotohanan na siya'y isa lamang 
kasangkapang ginagamit ng Diyos. Gayon pa man ay hindi pa rin sapat ang nagawa ni Juan 
upang mailagay ang patibayan ng Iglesya Kristiyana. Nang matapos niya ang kaniyang 
misyon ay isa pang gawain ang dapat gampanan, na di nangyaring maganap ng kaniyang 
pagpapatotoo. Hindi ito napag-unawa ng kaniyang mga alagad. Kaya nang makita nilang 
dumarating si Kristo upang humalili sa gawaing ginagawa ni Juan, ay nainggit sila at di- 
nasiyahan. 


Umiiral pa rin ang mga ganyang panganib. Tumata-wag ang Diyos ng isang tao upang 
gumanap ng isang gawain, pagka naitaguyod niya ito nang hanggang sa abot ng kaniyang 
kaya, ay nagpapasok naman ang Panginoon ng iba pa, upang ito'y mapasulong pa. Subali't, 
gaya ng mga alagad ni Juan, marami ang nag-aakala na ang tagumpay ng gawain ay 
nakasalig sa unang gumawa. Ang isip ay napapatuon sa tao sa halip na sa Diyos, pumapasok 
ang inggit, at nasisira tuloy ang gawain ng Diyos. Sa gayon ang taong napararangalan nang 
di-marapat ay natutuksong magkimkim ng pagtitiwala sa sarili. Hindi niya nadaramang 
dapat siyang umasa sa Diyos. Ang mga tao ay natututong umasa sa kapwa tao para sa 
patnubay, at sa gayo'y nahuhulog tuloy sa pagkakamali, at napapahiwalay sa Dios. 


Ang gawain ng Diyos ay hindi dapat magkaroon ng wangis at bakas ng tao. Sa pana- 
panahon ay gagamit ang Diyos ng iba't-ibang makakasangkapan, na sa pamamagitan ng 
mga ito matutupad nang pinakamabuti ang Kaniyang panukala. Mapalad ang mga taong 
laang magpaka-baba, na tulad ni Juan Bautista ay makapagsasabing, “Siya'y kinakailangang 
dumakila, nguni't ako”y kinaka-ilangang bumaba.” 

Kabanata 19--Sa Balon ni Jacob 


Sa pagtungo ni Jesus sa Galilea ay dumaan Siya sa Samaria. Katanghaliang-tapat nang 
Siya'y dumating sa kapatagan ng Shechem. Sa gawing bukana ng kapatagang ito ay 
naroroon ang balon ni Jacob. Dahil sa Kaniyang kapaguran, Siya'y naupo roon at 
nagpahinga samantala'y umalis ang Kaniyang mga alagad upang bumili ng pagkain. 


Ang mga Hudyo at ang mga Samaritano ay mahigpit na magkaaway, at hangga't maaari 
ay iniiwasan nilang makipag-usap sa isa't isa. Ang pakikipagkalakalan sa mga Samaritano 
sakaling talagang kailangan ay itinu-turing ng mga rabi na matuwid, subali't ang lahat ng 
pakikipagbatian at pakikipag-unawaan sa kanila ay ipinagbabawal. Ang Hudyo ay hindi 
manghihiram sa isang Samaritano, ni hindi siya mangungutang ng loob, ni manghihingi man 
ng isang subong tinapay o isang basong tubig. Nang bumili ang mga alagad ng kanilang 
makakain, sila'y sumunod lamang sa kaugalian ng kanilang bansa. Nguni't maliban dito ay 
wala na silang ginawa pa. Ang makiutang na loob sa mga Samaritano, o ang tumulong sa 
anumang paraan sa kanila, ay malayung-malayo sa isip ng mga alagad ni Kristo. 


Nang maupo si Jesus sa tabi ng balon, Siya'y nanlalambot sa gutom at uhaw. Totoong 
mahaba ang kanilang nilakad buhat sa umaga, at ngayo'y matindi ang sikat ng araw na 
tumatama sa Kaniya. Lalong tumindi ang Kaniyang pagkauhaw nang maisip Niya ang 
malamig at nagpapaginhawang tubig ng balong naroon sa tabi, nguni't hindi naman Siya 
makakuha, sapagka't wala Siyang lubid ni banga mang maipananalok, at ang balon ay 
malalim. Ang ganyang palad ng tao ay sumapit sa Kaniya, at Siya'y naghintay sa pagdating 
ng sinumang iigib. 


Isang babaing Samaritana ang dumating, at waring di-napapansing Siya'y naroroon, na 
pinuno ng tubig ang taglay na banga. Nang ito'y pumihit na upang umalis, ay humingi si 
Jesus ng maiinom. Sa isang taga-Silangan, ang gayong pakiusap ay hindi tinatanggihan. 
Doon sa Silangan, ang tubig ay tinatawag na “kaloob ng Diyos.” Ang pagpapainom sa 
nauuhaw na manlalakbay ay itinuturing na isang tungkuling napakabanal na anupa't ang 
mga Arabeng tumatahan sa ilang o disyerto ay lumalabas ng kanilang daan upang gampanan 
iyon. Ang pagkakapootan ng mga Hudyo at ng mga Samaritano ay siyang pumigil sa babae 
na mag-alok kay Jesus ng gayong kagandahang-loob, gayunma'y humahanap noon si Jesus 
ng daang makalapit Siya sa puso ng babae, at kaya nga taglay ang katalinuhang supling ng 
pag-ibig ng Diyos, ay Siya”y humingi, hindi nag-alok, ng isang kagandahang-loob. Ang alok 
na kagandahang-loob ay ma-aaring tanggihan, subali't ang pagtitiwala ay gumigising ng 
pagtitiwala. Ang Hari ng langit ay lumapit sa waglit na kaluluwang ito, na humihingi ng 
paglilingkod sa mga kamay nito. Siya na gumawa ng dagat, na pumipigil sa mga tubig ng 
kalaliman, na nagbukas ng mga bukal at humawi ng mga daanan ng mga agos sa lupa, ay 
namahinga sa tabi ng balon ni Jacob dahil sa pagod, at ngayo'y naghihintay sa 
kagandahang-loob ng isang dikilalang babae para sa isa man lamang lagok na tubig. 

Nakilala ng babae na si Jesus ay isang Hudyo. Dahil sa kaniyang pagtataka ay nalimutan 
niya ang hinihingi Nito, gayunma'y sinikap niyang alamin ang dahilan kung bakit Ito'y 
nakikiinom. “Bakit,” ang wika niya, “Ikaw na isang Hudyo, ay humihingi sa akin ng 
maiinom, gayong ako ay isang babaing Samaritana?” 


Sumagot si Jesus, “Kung napagkikilala mo ang kaloob ng Diyos, at kung sino ang sa 
iyo'y nagsasabi, Painumin mo Ako; ikaw ay hihingi sa Kaniya, at ikaw ay bibigyan Niya ng 
tubig na buhay.” Nagtataka ka na Ako'y humingi sa iyo ng isang lagok na tubig buhat sa 
balong nasa ating paanan. Kung ikaw ang humingi sa Akin, binigyan sana kita ng maiinom 
na tubig ng walang-hanggang buhay. 


Hindi naunawaan ng babae ang mga salitang sinabi ni Kristo, nguni't naramdaman niya 
ang banal na kahulugan niyon. Nagpasimulang mag-iba ang kaniyang pawalang-bahala at 
pabirong paraan ng pakikipag-usap. Sa pag-aakala niyang ang tinukoy ni Jesus ay ang 
balong nasa harap nila, ay sinabi niya, “Ginoo, wala Kang sukat isalok ng tubig, at malalim 
ang balon: saan nga naroon ang Iyong tubig na buhay? Dakila Ka pa baga sa aming amang 
si Jacob, na sa ami'y nagbigay ng balon, at dito'y uminom siya?” Ang tingin niya sa 
kaniyang kaharap ay isa lamang nauuhaw na manlalakbay, na pagod at puno ng alikabok. Sa 
kaniyang isip ay naihambing niya Ito sa iginagalang na patriarkang si Jacob. Kimkim niya 
sa kaniyang damdamin, bagay na katutubo lamang iyon, ang pakiramdam na walang ibang 
balong maipapantay sa balong bigay ng mga magulang. Naisip niya ang unang mga 
magulang, at ang dumarating na Mesiyas, saman-talang Itong talagang Mesiyas, na Pag-asa 
ng mga magulang, ay katabi niya at hindi niya nakikilala. Ilang mga uhaw na kaluluwa 
ngayon ang nasa tabi na ng bukal ng buhay, nguni't tumitingin pa rin sa malayo sa 
paghahanap ng mga bukal ng buhay! “Huwag mong sabihin sa iyong puso, Sino ang aakyat 
sa langit? (samakatwid baga'y, upang ibaba si Kristo:) O, Sino ang mananaog sa kalalim- 
laliman? (samakatwid baga'y upang iakyat na muli si Kristo mula sa mga patay.) ... Ang 
salita ay malapit sa iyo, sa iyong bibig, at sa iyong puso: ... kung ipahahayag mo ng iyong 
bibig si Jesus na Pangino-on, at sasampalataya ka sa iyong "puso na binuhay Siyang mag-uli 
ng Diyos sa mga patay, ay maliligtas ka.” Roma 10:6-9. 


Hindi karaka-rakang sinagot ni Jesus ang tanong na nauukol sa Kaniyang sarili, kundi 
buong katapatang sinabi Niya, “Sinumang umiinom ng tubig na ito ay muling mauuhaw: 
datapwa't ang sinumang uminom ng tubig na sa kaniya'y Aking ibibigay ay hindi mauuhaw 
magpa-kailanman, kundi ang tubig na sa kaniya'y Aking ibibigay ay magiging isang balon 
ng tubig na bubukal sa kabuhayang walang-hanggan.” 

Ang sinumang nagnanais magpatid-uhaw sa mga bukal ng sanlibutang ito ay iinom 
upang muli lamang mauhaw. Sa lahat ng dako'y hindi nasisiyahan ang mga tao. 


Naghahanap sila ng makatutustos sa pangangailangan ng kaluluwa. lisa lamang ang 
makatutugon sa pangangailangang iyan. Ang kailangan ng sanlibutan, “Ang Nais ng lahat 

ng bansa,” ay si Kristo. Ang banal na biyayang Siya lamang ang makapagbibigay, ay tulad 
sa tubig na buhay, na lumilinis, nagpapaginhawa, at nagpapalakas sa kaluluwa. 


Hindi ipinahiwatig ni Jesus na isa lamang patak ng tubig ng buhay ay makasasapat na sa 
iinom. Ang nakakatikim ng pag-ibig ni Kristo ay patuloy na hihingi at hihingi pa, nguni't 
hindi siya hihingi ng iba pa. Ang mga kayamanan, mga karangalan, at mga kalayawan ng 
sanlibutan ay hindi nakaakit sa kaniya. Ang laging isinisigaw ng kaniyang puso ay, Nais 
ko'y Ikaw pa rin. At Siya na naghahayag sa kaluluwa ng kailangan nito, ay laang magbigay- 
kasiyahan sa kagutuman at kauhawan nito. Lahat ng maibibigay ng tao at aasahan sa tao ay 
hindi maka-sisiya. Ang mga sisidlan ay mawawalan ng laman, ang mga bukal ay 
matutuyuan, nguni't ang Manunubos natin ay isang bukal na di-matutuyuan. Maaari tayong 
uminom nang uminom, at lagi pa ring may sariwang tubig na maibibigay. Siyang 
tinatahanan ni Kristo ay may isang bukal ng pagpapala sa loob niya---“isang balon ng tubig 
na bu-bukal sa kabuhayang walang-hanggan.” Sa bukal na ito ay makapagtatamo siya ng 
lakas at biyaya na makasasapat sa lahat niyang mga pangangailangan. 


Nang salitain ni Jesus ang tungkol sa tubig na buhay, ay napatingin sa Kaniya ang babae 
na may pagtataka. Nakilos Niya ang interes nito, at napukaw ang paghahangad na 
makamtan ang bagay na iniaalok Niya. Nahiwatigan nitong hindi ang tubig sa balon ni 
Jacob ang tinutukoy Niya, sapagka't ito ay lagi nitong iniinom, at lagi rin naman itong 
nauuhaw. “Ginoo,” sabi nito, “bigyan Mo ako ng tubig na ito, upang hindi na ako mauhaw, 
at hindi na rin ako pumarito upang sumalok pa.” 


Biglang-bigla ngayong iniba ni Jesus ang pag-uusap. Bago tanggapin ng babaing ito ang 
kaloob na nais Niyang ibigay, dapat muna nitong makilala ang kasalanan nito at pati ang 
Tagapagligtas nito. Sinabi Niya sa babae, “Humayo ka, tawagin mo ang iyong, asawa at 
pumarito ka.” Sumagot ito, “Wala akong asawa.” Sa gayong paraan inasahan ng babaing 
mapuputol na ang lahat na pagtatanong ukol sa bagay na iyon. Nguni't nagpatuloy ang 
Tagapagligtas, “Mabuti ang pagkasabi mo, Wala akong asawa: sapagka't nagkaroon ka na 
ng limang asawa, at ang nasa iyo ngayon ay hindi mo asawa: dito'y sinabi mo ang 
katotohanan.” 


Kinilabutan ang nakikinig. Isang mahiwagang kamay ang bumubuklat ng kasaysayan ng 
kaniyang buhay, at inilalantad ang bagay na nais niyang ilihim na sana magpakailanman. 
Sino kaya Itong nakababasa ng mga lihim ng kaniyang buhay? Dumating sa isip niya ang 
tungkol sa Diyos, ang tungkol sa darating na paghuhukom, na sa panahong yaon ay 
mahahayag ang lahat na inililihim ngayon. Sa liwanag nito, nagising ang kaniyang budhi. 


Hindi siya makapagkaila, nguni't sinikap niyang iwasan ang pagbanggit sa paksang 
ikinahihiya niya. Taglay ang malaking paggalang, na sinabi niya, “Ginoo, nahahalata kong 
Ikaw ay isang propeta.” Sa hangad niyang mapagtakpan ang kaniyang kahihiyan, dinala 
niya ang usapan sa paksa ng relihiyong pinagtatalunan. Kung Ito ay isang propeta, tiyak na 

mayroon Itong maibibigay na turo o aral tungkol sa mga bagay na ito na maluwat nang 
pinagtatalunan. 


Matiyagang pinabayaan ni Jesus na dalhin ng babae ang usapan sa bagay na ibig nito. 
Samantala'y nag-abang Siya ng pagkakataon na muling maipasok sa puso nito ang 
katotohanan. “Nagsisamba ang aming mga magulang sa bundok na ito,” sabi nito, “at 
sinasabi ninyo, na sa Jerusalem ay siyang dakong kinakailangang pagsambahan ng mga 
tao.” Natatanaw roon ang Bundok Gerizim. Giba na ang templo nito, at dambana na lamang 
ang nananatili. Ang dakong dapat pagsambahan ay isang paksang malaon nang 
pinagtatalunan ng mga Hudyo at ng mga Samaritano. Ang mga ninuno nitong huli ay mga 
Hudyo rin noong una, nguni't dahil sa kanilang mga kasalanan, ay pinahintulutan ng 
Panginoon na sila'y magapi ng isang bansang sumasamba sa mga diyus-diyosan. Sa loob ng 
maraming saling-lahi ay napahalo sila sa mga nagsisi-samba sa mga diyus-diyosan, kaya 
ang relihiyon ng mga ito ay napahawa sa kanila. Kung bagama't totoo na sila'y 
naniniwalang ang mga diyus-diyosan nila ay mga taga-pagpaalaala lamang sa kanila ng 
buhay na Diyos, na Puno ng sansinukob, gayunma'y naakay rin ang mga tao na igalang at 
sambahin ang kanilang mga larawang inan-yuan. 


Nang muling itayo ang templo sa Jerusalem noong kapanahunan ni Ezra, ay ninais ng 
mga Samaritanong tumulong sa mga Hudyo sa pagtatayo nito. Nguni't tinanggihan ito ng 
mga Hudyo, kaya't ito ang pinagmulan ng mahigpit na alitan ng dalawang bansa. Nagtayo 
ang mga Samaritano ng ibang templo sa Bundok Gerizim. Doo'y sumamba sila nang ayon 
sa palatuntunan ni Moises, bagama't hindi nila lubos na iniwan ang pagsamba sa mga diyus- 
diyosan. Datapwa't dinatnan sila ng mga kasakunaan, iwinasak ng mga kaaway ang 
kanilang templo, at waring nakalukob sa kanila ang isang sumpa, gayunma'y nangunyapit 
pa rin sila sa kanilang mga sali't saling sabi at mga ayos ng pagsamba. Ayaw nilang 
kilalanin na ang templo sa Jerusalem ay siyang tunay na bahay ng Diyos, ni ayaw rin nilang 
tanggapin na ang relihiyon ng mga Hudyo ay nakahihigit sa kanila. 


Bilang tugon sa babae, ay sinabi ni Jesus, “Paniwalaan mo Ako, na dumarating ang oras, 
na kahit sa bundok na ito, ni sa Jerusalem, ay hindi ninyo sasambahin ang Ama. Sinasamba 
ninyo ang hindi ninyo nalalaman: sinasamba namin ang nalalaman namin: sapagka't ang 
kaligtasan ay nanggagaling sa mga Hudyo.” Ipinakilala ni Jesus na wala sa Kaniya ang 
masamang damdaming kinikimkim ng mga Hudyo laban sa mga Samaritano. Ngayo'y 
sinisikap Niyang maalis sa Samaritanong ito ang masamang damdaming iyon laban sa mga 
Hudyo. Nang banggitin ni Jesus ang katotohanan na ang pananampalataya ng mga 
Samaritano ay nahahaluan ng pagsamba sa diyus-diyosan, ay ipinahayag Niya ang mga 
dakilang katotohanan ng pagtubos na ipinagkatiwala sa mga Hudyo, at sinabing sa gitna ng 
mga ito lilitaw ang Mesiyas. Sa loob ng mga Banal na Kasulatan ay malinaw na ipina- 
kikilala sa kanila ang likas ng Diyos at ang mga simulain ng Kaniyang pamahalaan. 
Ibinilang ni Jesus ang sarili ng pagkakilala tungkol sa Kaniya. 

Ibig Niyang ilayo ang pag-iisip ng babae sa mga bagay na nauukol sa anyo at seremonya, 
at sa mga suliraning pinagtatalunan. “Dumarating ang oras,” wika Niya, “at ngayon nga, na 
sasambahin ng mga tunay na mananamba ang Ama sa espiritu at sa katotohanan: 
sapagka't hinahanap ng Ama ang mga gayon na maging mananamba sa Kaniya. Ang Diyos 
ay Espiritu: at ang mga sa Kaniya'y nagsisisamba ay kinakailangang magsisamba sa Kaniya 
sa espiritu at sa katotohanan.” 


Dito'y napapaloob ang katotohanang inihayag din ni Jesus kay Nieodemo nang kaniyang 
sabihing, “Maliban na ang tao'y ipanganak buhat sa itaas, ay hindi niya makikita ang 
kaharian ng Diyos.” Juan 3:3. Hindi sa pama-magitan ng paghahanap sa isang banal na 
bundok o sa isang banal na templo kaya nakakausap ng mga tao ang Diyos. Ang relihiyon 
ay hindi binubuo ng mga panlabas na anyo at mga seremonya. Ang relihiyong nagbubuhat 
sa Diyos ay siya lamang relihiyong makaaakay patungo sa Diyos. Upang Siya'y matwid 
nating mapaglingkuran, kailangang tayo'y ipanganak ng Espiritu ng Diyos. Lilinisin nito 
ang puso at babaguhin ang pag-iisip, sa gayo'y bibigyan tayo ng bagong kakayahan na 
makilala at ibigin ang Diyos. Ito'y magbibigay sa atin ng kusang pagtalima sa lahat Niyang 
mga ipinag-uutos. Ito ang tunay na pagsamba. Ito ay bunga ng mga paggawa ng Banal na 
Espiritu. Bawa't tapat na panalangin ay iniuudyok ng Espiritu, at ang ganyang panalangin 
ay tinatanggap ng Diyos. Saanman hinahanap ng tao ang Diyos, doo'y mahahayag ang 
paggawa ng Espiritu, at ang Diyos ay magpapakahayag sa taong yaon. Ganitong mga 
mananamba ang hina-hanap Niya. Naghihintay Siya upang tanggapin sila, at upang sila'y 
gawin Niyang mga anak na lalaki at mga anak na babae. 


Nang nakikipag-usap kay Jesus ang babae, naantig siya ng Kaniyang mga salita. Hindi pa 
siya kailanman nakakarinig ng mga gayong pangungusap sa mga saserdote ng kaniyang 
bayan o sa mga Hudyo man. Nang ihayag sa harap niya ang nagdaan niyang kabuhayan, ay 
naipadama sa kaniya ang malaki niyang pangangailangan. Naramdaman niya ang 
pagkauhaw ng kaniyang kaluluwa na di-kailanman mabibigyang-kasiyahan ng tubig sa 
balon ng Sychar. Lahat ng mga nakausap niya nang una ay hindi nakaantig sa loob niya na 
siya'y maghangad ng lalong marangal na pamumuhay. Napapaniwala siya ni Jesus na 
nababasa Nito ang mga lihim ng kaniyang buhay, gayunma”y nadama pa rin niya na Ito ay 
kaibigan niya, na nahahabag at nagmamahal sa kaniya. Bagama't ang banal na pakikiharap 
Nito ay naramdaman niyang parang humahatol sa kaniyang kasalanan, ay wala nama. Itong 
binibigkas na panunumbat, kundi ng sinasabi sa kaniya ay may sapat Itong biyaya, na 
makababago sa kaniyang kaluluwa. Unti-unting nasumbatan siya tungkol sa kaniyang likas. 
May katanungang bumangon sa kaniyang isip. Hindi kaya Ito ang Mesiyas na malaon nang 
hinihintay? Sinabi niya sa Kaniya, “Nalalaman ko na paririto ang Mesiyas, ang tinatawag na 
Kristo: pagka Siya'y dumating, ay ipahahayag Niya sa amin ang lahat ng mga bagay.” 
Sinagot siya ni Jesus, “Ako na nagsasalita sa iyo ay Siya nga.” 


Nang marinig ng babae ang mga salitang ito, ay sumibol sa kaniyang puso ang 


pananampalataya. Tinanggap niya ang kahanga-hangang pahayag na nagmula sa mga labi 

ng banal na Guro. Ang babaing ito ay may isip na handang kumilala. Handa siyang 
tumanggap ng pinakamarangal na pahayag, sapagka't nakahilig ang kaniyang loob sa Mga 
Kasulatan, at inihahanda naman ng Espiritu Santo ang kaniyang diwa sa pagtanggap ng higit 
na liwanag. Napag-aralan na niya ang pangako sa Matandang Tipan na nagsasabing, “Ang 
Panginoong iyong Diyos ay magbabangon ng isang Propeta sa gitna mo, sa iyong mga 
kapatid, na gaya ko, sa Kaniya kayo makikinig.” Deuteronomio 18:15. Malaon nang 
pinananabikan niyang maunawaan ang hulang ito. Pumapasok na ngayon ang liwanag sa 
kaniyang isip. Ang tubig ng buhay, ang kabuhayang espirituwal na ibinibigay ni Kristo sa 
bawa't nauuhaw na kaluluwa, ay nagsisimula na ngayong sumibol sa kaniyang puso. 
Gumagawa sa kaniya ang Espiritu ng Panginoon. 


Ang katotohanang ipinagtapat ni Kristo sa babaing ito ay hindi Niya maipagtatapat sa 
nagbabanal-banalang mga Hudyo. Higit Siyang maingat kapag nagsasalita sa kanila. Ang 
bagay na hindi inihayag sa mga Hudyo, at siya namang ipinagbilin sa mga alagad na 
kanilang ilihim, ay siyang inihayag sa kaniya. Nakita ni Jesus na gagamitin ng babae ang 
ipinakilala o ipinaalam na ito sa kaniya upang makatanggap naman ng biyaya Niya ang mga 
iba. 


Nang magsibalik ang mga alagad buhat sa kanilang pamimili, nagtaka sila sa nakita 
nilang pakikipag-usap ng Panginoon sa babae. Hindi pa Niya naiinom ang malamig na tubig 
na hiningi Niya sa babae, at hindi rin Siya huminto sumandali sa pakikipag-usap upang 
kanin ang pagkaing dala ng Kaniyang mga alagad. Nang maka-alis ang babae, inalok Siya 
ng mga alagad na kumain. Napansin nilang Siya'y tahimik. na parang buhos na buhos ang 
pag-iisip sa matamang pagbubulay-bulay. Nagliliwanag ang Kaniyang mukha, at nangimi 
silang Siya'y abalahin sa Kaniyang pakikipag-usap sa Diyos. Gayunma'y talos nilang 
Siya'y nanlalata at pagod, at naisip nilang tungkulin nilang Siya'y paalalahanang kumain 
upang lumakas. Kinilala ni Jesus ang kanilang mapagmahal na pagmamalasakit, kaya 
Kaniyang sinabi, “Mayroon Akong pagkaing hindi ninyo nalalaman.” 


Nagtaka ang mga alagad at kanilang inisip kung sino kaya ang nagdala sa Kaniya ng 
pagkain, nguni't Siya'y nagpaliwanag, “Ang Aking pagkain ay ang gawin ang kalooban ng 
nagsugo sa Akin, at tapusin ang Kaniyang gawain.” Juan 4:34, R.V. Nagalak si Jesus nang 
mapukaw na ng Kaniyang mga salita ang budhi ng babae. Nakita Niyang ininom nito ang 
tubig ng buhay, kaya't ang sarili Niyang gutom at uhaw ay napawi. Ang pagkatupad ng 
misyon na ipinarito Niya sa lupa ay nagpalakas sa loob ng Tagapagligtas sa Kaniyang 
paggawa, at siyang naging dahil upang alintanahin Niya ang mga sariling pangangailangan 
ng Kaniyang pagkatao. Ang maglingkod sa isang kaluluwang nagugutom at nauuhaw sa 
katotohanan ay lalo pang mahalaga sa Kaniya kaysa kumain at uminom. Sa ganang Kaniya, 
iyon ay isang kaaliwan at kasiyahan. Pagmamagandang-loob ang buhay ng Kaniyang 
kaluluwa. 

Kinauuhawan ng ating Manunubos ang pagkilala natin sa Kaniya. Kaniyang 
kinagugutuman ang pagdamay at pag-ibig niyaong mga binili Niya ng sarili Niyang dugo. 
Di-masambitla ang sabik Niyang hangarin na sila sana'y magsilapit sa Kaniya at magkaroon 
ng buhay. Kung paanong ang ina ay natutuwa pagka ang maliit niyang sanggol ay marunong 
nang kumilala sa pamamagitan ng pagngiti, na nagbabadya ng pamamanaag ng katalinuhan 
nito, ay gayundin nagagalak si Kristo pagka ipinahahayag natin ang ating pasasalamat at 
pag-ibig sa Kaniya, bagay na nagpapakilalang nagsimula na ang buhay espirituwal sa ating 
kaluluwa. 


Nalipos ng katuwaan ang babae nang mapakinggan niya ang mga salita ni Kristo. Hindi 
niya makayang kim-kimin ang kahanga-hangang pahayag. Iniwan niya ang kaniyang banga, 
at umuwi siya sa bayan, upang ibalita sa mga iba ang kaniyang napakinggan. Batid ni Jesus 
kung bakit siya umalis. Ang pag-iiwan ng banga ay malinaw na nagsasabi ng naging bisa ng 
Kaniyang mga salita. Maalab ang hangarin ng babae na makamtan ang tubig na buhay, at 
nalimutan niya ang kaniyang sadya sa balon, nalimutan niya ang pagkauhaw ng 
Tagapagligtas, na talagang ibig niyang painumin. Taglay sa puso ang nag-uumapaw na 
katuwaan, na siya'y tumakbong pauwi, upang ibahagi sa mga iba ang mahalagang liwanag 
na kaniyang tinanggap. 


“Magsiparito kayo, tingnan ninyo ang isang lalaki, na nagsabi sa akin ng lahat ng mga 
bagay na aking ginawa,” wika niya sa mga tao sa bayan. “Hindi kaya ito na ang Kristo?” 
Ang mga pangungusap niya ay nakaantig sa kanilang puso. Napansin nilang nagkaroon ng 
pagbabago sa kaniyang mukha, at nabago rin ang buo niyang kaanyuan. Kaya't kinasabikan 
nilang makita si Jesus. “Nagsilabas nga sila sa bayan, at nagsiparoon sa Kaniya.” 


Sa pagkakaupo ni Jesus sa tabi ng balon, ay tumanaw Siya sa mga bukid ng trigong 
nakalatag sa harap Niya, na ang mga murang uhay ay dinadampulayan ng ginintuang sikat 
ng araw. Itinuro Niya ito sa mga alagad Niya, at ginamit Niyang isang halimbawa: “Hindi 
baga sinasabi ninyo, May apat na buwan pa, at saka darating ang pag-aani? Narito, sa inyo’y 
Aking sinasabi, Itanaw ninyo ang inyong mga mata, at inyong tingnan ang mga bukid, 
sapagka't sila'y mapuputi na upang anihin.” At habang nagsasalita Siya, ay tinanaw Niya 
ang mga pulutong ng mga taong dumarating sa balon. Apat na buwan pa nga bago anihin 
ang trigo, nguni't narito ang aanihing talagang handa na sa mang-aani. 


“Ang umaani,” sabi Niya, “ay tumatanggap ng upa, at nagtitipon ng bunga sa buhay na 
walang-hanggan: upang ang naghahasik at ang umaani ay mangagalak kapwa. At dito'y 
totoo ang kasabihang, Isa ang naghahasik, at iba ang umaani.” Dito'y itinuturo ni Kristo ang 
banal na paglilingkod sa utang sa Diyos ng mga nagsisitanggap ng ebanghelyo. Dapat silang 
maging mga buhay Niyang kasangkapan. Hinihingi Niyang maglingkod ang bawa't isa sa 
kanila. At maging tayo ay naghahasik o nagaani, ay naglilingkod din tayo sa Diyos. Isa ang 
naghahasik ng binhi, iba naman ang nagtitipon ng inani, subali”t ang naghahasik at ang nag- 
aani ay kapwa tumatanggap ng upa. Kapwa sila nagagalak sa upa sa kanilang pagpapagal. 

Sinabi ni Jesus sa mga alagad, “Kayo'y sinugo Ko upang anihin ang hindi ninyo 
pinagpagalan, iba ang nangagpagal, at kayo'y siyang nagsipasok sa kanilang pinag- 
pagalan.” Ang tinatanaw dito ng Tagapagligtas ay ang malaking pag-aani sa araw ng 
Pentekoste. Hindi ito dapat ituring ng mga alagad na bunga ng kanilang sariling mga 
paggawa. Pumapasok sila sa mga pinagpaguran ng ibang mga tao. Buhat pa nang magkasala 
si Adan ay ipinagkatiwala na ni Kristo sa mga pili Niyang lingkod ang binhi ng Kaniyang 
salita, upang ihasik sa puso ng mga tao. At isang kamay na di-nakikita, na lubhang 
makapangyarihan, ang tahimik nguni't mabisang gumagawa upang mapagbunga nang 
sagana. Ang hamog at ulan at sikat ng araw ng biyaya ng Diyos ay pawang ibinigay upang 
papanariwain at buhayin ang binhi ng katotohanan. Sandali na lamang at ang binhi ay 
didiligin na ni Kristo ng sarili Niyang dugo. Ang mga alagad Niya'y binigyan ng karapatang 
maging ga manggagawang kasama ng Diyos. Sila'y mga kamanggagawa ni Kristo at ng 
mga banal na lalaki nang una. At nang ibuhos ang Espiritu Santo noong Pentekostes, ay mga 
libo ang nahikayat sa isang araw. Ito ang ibinunga ng paghahasik ni Kristo, ang inani sa 
Kaniyang paggawa. 


Sa mga pangungusap na sinabi sa babae sa tabi ng balon, ay mabubuting binhi ang 
inihasik, at gaano nga kaydaling inani! Nagsidating ang mga Samaritano at nakinig kay 
Jesus, at nagsisampalataya sa Kaniya. Nagsik-sikan sila sa palibot Niya sa tabi ng balon, at 
pinaulanan nila Siya ng mga tanong, at buong kasabikan namang tinanggap nila ang 
Kaniyang mga paliwanag sa maraming bagay na malabo sa kanila. Habang sila”y nakikinig, 
nagpasimula namang mapawi ang kanilang kagulumihanan. Tulad sila sa mga taong nasa 
malaking kadiliman na sumusunod sa isang sinag ng liwanag hanggang sa makita nila ang 
araw. Nguni't hindi sila nasiyahan sa ganitong maigsing pag-uusap. Sabik silang makarinig 
pa, at ibig din nilang pati ang kanilang mga kaibigan ay makarinig sa kahanga-hangang 
Gurong ito. Kaya inanyayahan nila Siya sa kanilang bayan, at pinakiusapan Siyang maglu- 
magak sa kanila. Dalawang araw Siyang tumigil sa Samaria, at marami pa ang 
sumampalataya sa Kaniya. 


Inalispusta ng mga Pariseo si Jesus dahil sa Kaniyang pagiging taong karaniwan. 
Pinawalang-halaga nila ang mga himalang ginawa Niya, at humingi sila ng tanda na Siya 
nga ang Anak ng Diyos. Datapwa't ang mga Samaritano ay walang tandang hiningi, at wala 
namang ginawang himala si Jesus sa harap nila, liban sa pagpahayag sa babae ng mga lihim 
ng buhay niya. Gayunma'y marami ang tumanggap sa Kaniya. Dahil sa kanilang katuwaan 
ay sinabi nila sa babae, “Ngayon ay sumampalataya kami, hindi dahil sa iyong sinabi: 
sapagka't kami man ay nakarinig sa Kaniya, at natatalastas naming ito nga ang Kristo, ang 
Tagapagligtas ng sanlibutan.” 


Naniwala ang mga Samaritano na darating ang Mesiyas bilang Manunubos, hindi lamang 
ng mga Hudyo, kundi ng buong sanlibutan. Hinulaan ni Moises sa pama-magitan ng 
Espiritu Santo na Siya ay isang propetang galing sa Diyos. Sinabi ni Jacob na sa Kaniya'y 


magtitipon ang mga bayan, at sa pamamagitan naman ni Abraham, ay pagpapalain sa 

Kaniya ang lahat na mga bansa sa lupa. Sa ibabaw ng mga kasulatang ito isinalig ng mga 
taga-Samaria ang kanilang pananampalataya sa Mesiyas. Ang ginawa ng mga Hudyong 
maling pagpapaliwanag sa mga huling propeta, na ikinapit sa unang pagparito ang mga 
karilagan at kaluwalhatian ng ikalawang pagparito ni Kristo, ay siyang umakay sa mga 
Samaritano na huwag nang paniwalaan ang mga banal na kasulatan maliban sa mga ibinigay 
sa pamamgitan ni Moises. Nguni't nang hawiin ng Tagapagligtas ang mga maling 
paliwanag na ito, marami ang naniwala sa mga hula ng mga huling propeta at sa mga salita 
ni Kristo na rin tungkol sa kaharian ng Diyos. 


Pinasimulan ngayon ni Jesus na gibain ang pader na naghihiwalay sa mga Hudyo at sa 
ibang mga bansa, at ipinangaral din Niya ang kaligtasan sa sanlibutan. Bagama't Siya'y 
Hudyo, ay malaya Siyang nakihalubilo sa mga Samaritano, na niwalang-saysay ang mga 
kaugalian ng mga Pariseo ng Kaniyang bansa. Sa harap ng kanilang pagkamuhi, ay 
tinanggap din Niya ang kagandahang-loob ng mga inaalipustang taong ito. Siya'y tumuloy 
at natulog sa kanilang mga bahay, kumaing kasalo nila sa kanilang mga hapag na kainan,--- 
na kumain ng pagkaing inihanda at inihain ng kanilang mga kamay,---nagturo sa kanilang 
mga lansangan, at nagpakita sa kanila ng malaking kagandahang-loob at paggalang. 


Sa templong nasa Jerusalem ay may isang mababang pader na nakapagitan sa patyo at sa 
ibang mga bahagi ng banal na gusali. Sa pader na ito ay may nakasulat na mga titik sa iba't 
ibang wika, na nagsasabing mga Hudyo lamang ang makalalampas sa hangganang ito. Kung 
may Hentil o tagaibang-lupang mangahas pumaloob sa pader na ito, ay malalapastangan 
niya ang templo, at ang parusang ibabayad niya ay ang kaniyang buhay. Nguni't si Jesus, na 
siyang may panukala sa templo at sa mga paglilingkod na ginagawa sa loob nito, ay siyang 
naglapit sa mga tagaibang-lupa sa Kaniya sa pamamagitan ng tali ng pakikiramay, 
samantalang inihahatid naman sa kanila ng Kaniyang banal ng biyaya ang kaligtasang 
tinanggihan ng mga Hudyo. 


Sinadya ni Jesus ang pagtigil sa Samaria upang maging isang pagpapala sa Kaniyang 
mga alagad, na hanggang noon ay patuloy pa ring pinaghaharian ng mahigpit na pag-uugali 
ng mga Hudyo. Inakala nilang ang tunay na pagkamakabayan ay pumipilit sa kanila na 
kapootan din ang mga Samaritano. Nagtaka sila sa inasal ni Jesus. Hindi naman maaaring di 
nila sundan ang halimbawa Niya, at sa loob ng dalawang araw na pagtigil nila sa Samaria, 
ay tinimpi nila ang kanilang mga damdamin alang-alang sa katapatan nila sa Kaniya, 
gayunman sa puso nila ay naroon ang pagtutol. Bagay sanang matutuhan nila agad na ang 
kanilang paghamak at pagka-poot ay dapat mahalinhan ng awa at pakikiramay. Nguni't 
nang makaakyat na sa langit ang Panginoon, ay saka nila napag-alaman ang bagong 
kahulugan ng Kaniyang mga aral. Pagkatapos ng pagbubuhos ng Espiritu Santo, ay nagunita 
nila ang anyo ng Tagapagligtas, ang Kaniyang mga pangungusap, at ang paggalang at 
pagmamahal na iniuukol Niya sa mga hinahamak na mga tagaibang-lupang ito. Nang si 
Pedro ay yumaon upang mangaral sa Samaria, ay ang diwa ring ito ang tinaglay niya sa 


kaniyang paggawa. Nang si Juan ay tawagin sa Efeso at Esmirna, ay naalaala niya ang 

karanasan sa Shechem, at siya'y napuno ng pasasalamat sa banal na Guro, na dahil sa noon 
pa'y nakita Nito nang pauna ang mga kahirapang kanilang masasagupa, ay binigyan sila ng 
sarili Nitong halimbawa na makatutulong sa kanila. Ipinagpapatuloy pa rin ng Tagapagligtas 
ang gawain ding yaon ng pag-aalok ng tubig ng buhay na gaya ng alukin Niya ang babaing 
taga-Samaria. May mga nagba-bansag na mga alagad Niya na humahawak at umiilag 
makipag-usap sa mga kaawa-awang taong ito, subali't walang kalagayan ng buhay, ni kulay 
man ng balat, na makapaghihiwalay ng pag-ibig ni Jesus sa mga anak ng mga tao. Sa bawa't 
tao, pagkasama-sama man, ay sinasabi Niya, Kung humingi ka lamang sa Akin, binigyan 
sana kita ng buhay na tubig. 


Ang paanyaya ng ebanghelyo ay hindi dapat ilaan lamang sa ilang mga taong itinatangi, 
na sa palagay natin ay ating ikararangal kung tatanggapin nila. Ang pabalita ay dapat ibigay 
sa lahat. Saanman may mga pusong handang tumanggap ng katotohanan, ay handa si 
Kristong sila ay turuan. Ipinakikilala Niya sa kanila ang Ama, at ang pagsambang karapat- 
dapat sa Kaniya na nakaba-basa ng puso. Sa mga ganito ay hindi Siya gumagamit ng mga 
talinhaga. Sa kanila, at sa babaing Samaritanong nasa tabi ng balon, ay sinasabi Niya, 
“Akong nagsasalita sa iyo ay Siya nga.” 


Nang si Jesus ay umupo upang mamahinga sa tabi ng balon ni Jacob, ay buhat Siya sa 
Judea, na doo'y hindi gaano ang ibinunga ng Kaniyang ministeryo. Itinakwil Siya ng mga 
saserdote at ng mga rabi, at pati ng mga taong nagpapanggap na mga alagad Niya ay hindi 
man lamang nakahalata ng Kaniyang pagka-Diyos. Siya'y nanlalata at pagod, gayunma'y 
hindi Niya kinaligtaan ang pagkakataong makapagsalita sa isang babae, bagama't iyon ay 
tagaibang-bayan, isang dayuhan sa Israel, at hayagang namumuhay sa pagkakasala. 


Hindi hinintay ng Tagapagligtas na matipon muna ang mga tao. Madalas Niyang 
pasimulan ang Kaniyang mga pagtuturo nang ilan lamang ang natitipon sa palibot Niya, 
nguni't ang isa-isang nagdaraan ay humihinto upang makinig, hanggang isang malaking 
karamihan ang matipon na may paghanga at pangingiming nakinig ng mga salita ng Diyos 
sa pamamagitan ng Sugo-ng-Langit na Guro. Ang manggagawa ni Kristo ay hindi dapat 
magkaroon ng pakiramdam na hindi siya makapagsasalita nang may kasiglahan sa iilang 
nakikinig na di-gaya ng sa malaking pulutong. Maaaring iisa lamang ang nakikinig, subali't 
sino ang makapagsasabi kung gaano ang magiging impluwensiya nito? Sa mga alagad man 
Niya, ay waring isang maliit na bagay, upang pag-ukulan ng Tagapagligtas ng Kaniyang 
panahon ang isang babaing Samaritana. Nguni't dito'y nakipag-usap Siya nang may higit na 
kasigasigan at kahusayan kaysa pakikipag-usap Niya sa mga hari, mga pinuno, o sa mga 
dakilang saserdote. Ang mga aral na ibinigay Niya sa babaing iyon ay muli't muling inuulit 
hanggang sa pinakamalayong hangganan ng lupa. 


Nang karaka-rakang masumpungan ng babaing Samaritana ang Tagapagligtas ay agad 
dinala nito ang mga iba sa Kaniya. Pinatunayan nitong siya'y isang lalong mabisang 
misyonera kaysa mga sariling alagad Niya. Sa tingin ng mga alagad ang Samaria ay isang 

dakong hindi magiging lubhang mabunga. Ang kanilang pag-iisip ay napatuon sa isang 
malaking gawaing magagawa sahinaharap. Hindi nila nakitang doon na rin sa palibot nila ay 
naroon ang aanihin. Datapwa't sa pamamagitan ng babaing kanilang hinahamak, ay isang 
buong bayan ang nailapit upang makinig sa Tagapagligtas. Agad nitong dinala ang liwanag 
sa kaniyang mga kababayan. Ang babaing ito ay kumakatawan sa isang pananampalataya 
kay Kristo na gumagawa. Bawa't tunay na alagad ay ipinanganganak sa kaharian ng Diyos 
bilang isang misyonero. Ang umiinom ng tubig na buhay ay nagiging bukal ng buhay. Ang 
tumatanggap ay nagiging tagapag-bigay. Ang biyaya ni Kristong tumatahan sa kaluluwa ay 
tulad sa isang bukal sa gitna ng ilang, na bumabalong upang magpanariwa sa lahat, at upang 
yaong mga mama-matay na lamang ay makainom ng tubig ng buhay. 

Kabanata 20--“Malibang Kayo'y Makakita ng mga Tanda at mga Kababalaghan” 


Ang mga Galileong nagsiuwing galing sa Paskuwa ay siyang nagdala ng balita tungkol sa 
mga kahanga-hangang gawa ni Jesus. Ang kuru-kurong iginawad sa Kaniyang mga gawa ng 
mga pinuno sa Jerusalem ang nagbukas ng daan upang makapasok Siya sa Galilea. 
Ikinalungkot ng marami sa mga tao ang pagmamalabis o paglapastangang ginagawa sa 
templo at ang kasakiman at kapalaluan ng mga saserdote. Inasahan nilang baka ang Taong 
ito, na nagpalayas sa mga pinuno, ay maaaring siya na ngang hinihintay na Tagapagligtas. 
Ngayo'y dumarating ang mga balita na waring nagpapatotoo sa kanilang mainam na 
inaasahan. Kumalat ang balitang inamin na ng propeta na Siya nga ang Mesiyas. 


Datapwa't ang mga taga-Nazareth ay hindi naniwala sa Kaniya. Dahil dito'y hindi na 
dumaan si Jesus sa Nazareth sa pagpunta Niya sa Cana. Sinabi ng Tagapagligtas sa 
Kaniyang mga alagad na ang isang propeta ay walang karangalan sa Kaniyang sariling 
bayan. Ang mga tao kung umuri sa kanilang mga kapwa ay ayon sa naaabot ng kanilang 
tingin. Si Kristo'y hinatulan ng mga may makitid at makasanlibutang pag-iisip ayon sa 
hamak na pinang-galingan Niya, sa aba Niyang pananamit, at sa pang-araw-araw na hanap- 
buhay. Hindi nila mapahalagahan ang kalinisang yaon ng diwa na walang dungis ng 
kasalanan. 


Madaling kumalat sa buong Galilea ang balitang si Kristo ay dumating sa Cana, bagay na 
naghatid ng pagasa sa mga maysakit at nahihirapan. Sa Capernaum ang balitang iyon ay 
tumawag sa pansin ng isang mahal na taong Hudyo na isang pinunong naglilingkod sa hari. 
Ang anak na lalaki ng pinunong ito ay pinahihirapan ng isang karamdamang mandi'y di- 
mapagagaling. Tinanggihan na ito ng mga manggagamot, nguni't nang mabalitaan ng ama 
si Jesus, ipinasiya nitong hingan Siya ng tulong. Malubha ang bata, at nag-alaala silang baka 
hindi na nito abutang buhay ito sa kaniyang pagbabalik, gayunma'y minarapat ng mahal na 
taong ito na iharap din niya kay Jesus ang kalagayang iyon. Ang pag-asa niya ay baka 
sakaling ang mga pakiusap at dalangin ng isang ama ay makaantig ng pakikiramay sa 
Dakilang Manggagamot. 


Pagdating niya sa Cana ay natagpuan niyang nagkakalipumpon sa paligid ni Jesus ang 
lubhang karamihan. Sabik ang pusong nakipagsiksikan siya hanggang sa mapaharap siya sa 
Tagapagligtas. Pinanghinaan siya ng loob nang makita niya ang isang lalaking karaniwan 
ang bihis, puno ng alikabok at pagal sa paglalakbay. Nagtalo ang kaniyang loob na baka 
hindi Nito magawa ang nais niyang hingin sa pagsasadya roon, gayunma'y sinikap niyang 
makipag-usap kay Jesus, sinabi niya ang kaniyang pakay, at pinakiusapan ang Tagapagligtas 
na sumama Ito sa kaniya sa pag-uwi sa bahay. Nguni't alam na ni Jesus ang kaniyang 
kalungkutan. Bago umalis ng tahanan ang pinuno, ay nakita na ng Tagapagligtas ang 
kaniyang kadalamhatian. 

Nguni't alam din ni Jesus, na sa sariling pag-iisip ng ama, ay may mga kondisyon ng 
pagsampalataya nito sa Kaniya. Kung hindi ibibigay ang hinihingi nito, ay hindi nito 
tatanggapin Siyang Mesiyas. Habang naghihirap ang loob na naghihintay ang pinuno, ay 
nagwika si Jesus, “Malibang kayo'y makakita ng mga tanda at mga kababalaghan, ay hindi 
kayo magsisisampalataya.” Bagama't maliwanag ang lahat ng katunayang si Jesus ay siyang 
Kristo, ipinasiya pa rin ng humihiling na ito na hindi niya Siya paniniwalaan kung hindi 
ibibigay ang kaniyang hinihingi. Inihambing ng Tagapagligtas ang urong-sulong na 
paniniwalang ito sa simpleng pananampalataya ng mga Samaritano, na hindi humingi ng 
anumang kababalaghan o tanda. Ang Kaniyang salita, na siyang laging-naroroong 
katunayan ng Kaniyang pagka-Diyos, ay may kapangyarihang nakahikayat sa kanilang mga 
puso. Dinamdam ni Kristo ang pangyayaring ang sarili Niyang bayan, na pinagkatiwalaan 
ng mga Banal na Kasulatan, ay hindi makarinig ng tinig ng Diyos na nagsa-salita sa kanila 
sa pamamagitan ng Kaniyang Anak. 


Datapwa't ang mahal na tao ay may kaunting pananampalataya, sapagka't naparoon siya 
upang humingi ng sa ganang kaniya ay siyang pinakamahalaga sa lahat ng mga pagpapala. 
Si Jesus ay may maibibigay na lalo pang mahalaga. Ang nais Niya ay hindi lamang 
pagalingin ang batang may sakit, kundi ang mahal na taong ito at pati ang mga kasambahay 
nito ay makatanggap ng mga pagpapala ng kaligtasan, at upang makapagsindi ng isang ilaw 
sa Capernaum, na hindi magluluwat at siyang magiging bukiran na Kaniyang gagawan. 
Nguni't dapat munang madama ng mahal na tao ang pangangailangan niya bago niya hingin 
o naisin ang biyaya ni Kristo. Ang mahal na taong ito ay kumakatawan sa marami niyang 
kababayan. Ang ibig lamang nila kay Jesus ay ang ukol sa sarili nilang kapakinabangan. 
Inasahan nilang sila'y tatanggap ng tanging pakinabang sa pamamagitan ng Kaniyang 
kapangyarihan, at isinalig nila ang kanilang pananampalataya sa pagtanggap ng lumilipas na 
pagpapalang ito, subali't wala silang kamalayan tungkol sa kanilang sakit na ukol sa 
espiritu, at wala silang pagkadama sa pangangailangan nila ng biyaya ng Diyos. 


Katulad ng kislap ng liwanag, inilantad ng mga salita ng Tagapagligtas ang tunay na 
nilalaman ng puso ng mahal na tao. Nakita niyang makasarili ang kaniyang mga adhikain sa 
paghanap kay Jesus. Nakita niya ngayon ang tunay na uri ng kaniyang urong-sulong na 
pananam-palataya. Gayon na lamang ang pagkalungkot niya nang madama niyang ang 
kaniyang pag-aalinlangan ay maaaring maging dahilan ng pagkamatay ng kaniyang anak. 
Talastas niyang siya'y nasa harap ng Isa na nakababasa ng mga iniisip ng tao, at sa Kaniya 
ang lahat ng mga bagay ay maaaring mangyari. Buong paghihirap ng loob na siya'y 
nakiusap, “Ginoo, lumusong Ka bago mamatay ang aking anak.” Ang kaniyang 
pananampalataya ay nang-hawak kay Kristo na gaya ni Jacob, na nang makipag-buno sa 
Anghel, ay sumigaw, “Hindi kita bibitiwan hanggang hindi Mo ako binabasbasan.” Genesis 
32:26. 


Tulad ni Jacob siya'y nanaig. Hindi lalayo si Kristo sa taong nangungunyapit sa Kaniya, 


na nakikiusap sa malaki nitong pangangailangan. “Yumaon ka ng iyong lakad,” wika Niya, 

“buhay ang anak mo.” Umalis ang mahal na tao sa harap ng Tagapagligtas na may kapaya- 
paan at katuwaang di-kailanman niya nakilala nang una. Hindi lamang siya nanampalataya 
na gagaling ang kaniyang anak, kundi nagtibay din ang kaniyang pagtitiwala kay Kristo 
bilang siyang Manunubos. 


Nang oras ding yaon ay napansin ng mga nagbabantay sa tabi ng naghihingalong bata sa 
tahanan sa Capernaum ang isang bigla at mahiwagang pagbabago. Ang anino ng 
kamatayang nakabadha sa mukha ay nawala. Ang tindi ng lagnat ay nahalinhan ng 
pamamanaag ng nagbabalik na kalusugan. Ang mga matang kinukulaba ay nangislap, at 
nanumbalik ang lakas sa mahina at payat na katawan. Naparam ang lahat ng tanda ng 
karamdaman sa bata. Ang parang-nagbabagang katawan nito ay naging malambot at 
halumigmig, at ito'y nakatulog nang tahimik. Naibsan ito ng lagnat sa gitna ng kainitan ng 
araw. Namangha ang buong sambahayan, at gayon na lamang kalaki ang 
pagkakatuwaan. Ang Cana ay hindi gaanong malayo sa Capernaum at maaaring marating ng 
pinuno ang kaniyang bahay nang kinagabihan pagkaraan ng kaniyang pakikiusap kay Jesus, 
nguni't hindi siya nagmadali sa pag-uwi. Kinabuka-san na ng umaga nang sapitin niya ang 
Capernaum. O kaysayang pag-uwi yaon! Nang hanapin niya si Jesus, ay tigib ng lumbay at 
alalahanin ang kaniyang puso. Waring masungit sa kaniya ang sikat ng araw, at ang awitan 
ng mga ibon ay parang nanlilibak. O ngayo'y ibang-iba ang kaniyang pakiramdam! Ang 
buong kalikasan ay nagbagong-bihis sa kaniyang pangmalas. Nabago ang kaniyang tingin. 
Sa paglalakad niya sa katahimikan ng umaga, ang buong kalikasan ay waring nagpupuri sa 
Diyos na kasama niya. Malayu-layo pa siya sa kaniyang tahanan. ay sinalubong na siya ng 
kaniyang mga alipin, sa malaking pagnanais na maibsan siya ng alalahaning akala nila'y 
naghahari pa sa kaniyang kalooban. Datapwa't hindi siya kinamalasan ng pagtataka sa 
kanilang ibinalita, sa halip ay may malaking pananabik na itinanong niya kung anong oras 
nagsimulang bumuti ang kalagayan ng bata. Sila'y nagsisagot, “Kahapon nang may 
ikapitong oras ay inibsan siya ng lagnat.” Noon ngang sandaling manghawak ang 
pananampalataya ng ama sa pangakong, “Buhay ang anak mo,” ay hinipo ng pag-ibig ng 
Diyos ang batang nasa bingit na ng kamatayan. 


Nagmadaling nilapitan ng ama ang kaniyang anak. Niyakap niya ito nang mahigpit na 
para bagang isa na itong patay na muling nabuhay, at paulit-ulit na pinasalamatan ang Diyos 
sa kahanga-hangang pagpapagaling na ito. Kinasabikan ng mahal na taong maragdagan pa 
ang kaniyang pagkakilala kay Kristo. At nang dakong huling mapakinggan niya ang 
Kaniyang aral, siya at ang kaniyang buong sambahayan ay naging mga alagad. Ang 
kanilang kapighatian ay naging pagpapala na ikinahikayat ng buong mag-anak. Ang balita 
tungkol sa kababalaghan ay lumaganap, at sa Capernaum, na doon naganap ang lubhang 
marami Niyang mga makapangyarihang gawa, ay nahanda ang daan para sa pansariling 
ministeryo ni Kristo. 


Siya na nagpala sa mahal na tao sa Capernaum ay may hangad ding tayo'y pagpalain. 


Nguni't tulad ng namighating amang ito, tayo'y malimit na naaakay na hanapin si Jesus 

dahil sa paghahangad ng makalupang kagalingan, at kapag natanggap natin ang ating 
hinihingi ay saka tayo nagtitiwala sa Kaniyang pag-ibig. Nais ng Tagapagligtas na tayo'y 
bigyan ng lalong malaking pagpapala kaysa ating hinihingi, at inaantala Niya ang pagtugon 
sa ating hinihingi upang maipakita Niya sa atin ang kasamaan ng ating sariling mga puso, at 
ang malaking pangangailangan natin ng Kaniyang biyaya. Ibig Niyang pagsisihan natin at 
itakwil ang ating kasakiman at pagkamakasarili na siyang umaakay sa atin upang hanapin 
Siya. At sa pagtatapat natin sa Kaniya ng ating kawalang-kaya at malaking 
pangangailangan, ay dapat nating ipagkatiwala nang lubusan ang ating mga sarili sa 
Kaniyang pag-ibig. 


Ibig ng mahal na taong makita muna na natupad ang kaniyang idinalagin bago siya 
maniwala, subali't dapat niyang paniwalaan ang salita ni Jesus na dininig na ang kaniyang 
kahilingan at ipinagkaloob na ang pagpapala. j Ito rin ang aral na dapat nating matutuhan. 
Hindi dahil sa nakikita natin o nadarama na pinakikinggan tayo ng Diyos ay saka tayo 
maniniwala. Dapat tayong magtiwala sa Kaniyang mga pangako. Kapag tayo'y lumalapit sa 
Kaniya na may pananampalataya, lahat ng ating hinihiling ay nakararating sa puso ng 
Diyos. Kapag humingi tayo ng pagpapala Niya, ay dapat nating paniwalaan na tinatanggap 
natin ito, at pasalamatan natin Siya na atin nang tinanggap ito. Kung magkagayo'y 
makagaganap tayo ng ating mga gawain, na taglay ang katiyakang sasaatin ang pagpapala sa 
panahong kailangan natin ito. Pagka natutuhan natin itong gawin, ating malalaman na 
ang ating mga panalangin ay sinasagot. Gagawa ang Diyos para sa atin nang “lubhang 
sagana,” “ayon sa mga kayamanan ng Kaniyang kaluwalhatian,” at “ayon sa gawa ng 
kapangyarihan ng Kaniyang lakas.” Efeso 3:20. 16; 1:19. 

Kabanata 21--Bethesda at Sanedrin 


“Sa Jerusalem nga'y may isang tangke sa tabi ng mga tupa, na sa wikang Hebreo ay 
tinatawag na Bethesda, na may limang portiko. Sa mga ito ay nangakahandusay ang marami 
sa kanilang mga maysakit, mga bulag, mga pilay, mga natutuyo, na nagsisipaghintay ng 
pagkalawkaw ng tubig.” 


May mga panahon na ang tubig ng tangkeng ito ay gumagalaw o umaalon, at laganap ang 
paniniwalang ito ay hindi gawa ng tao, at sinuman ang maunang lumusong dito pagka 
nakalawkaw na ang tubig, ay gagaling sa anumang sakit na tinataglay niya. Daan-daang 
maysakit ang naparoroon, nguni't lubhang napakarami ang nagkakagulo pagka gumalaw na 
ang tubig na anupa't sa kanilang pag-uuna-unahan, ay may mga nayuyurakang lalaki, babae, 
at mga bata, na higit na mahihina kaysa iba. Marami ang hindi man lamang makalapit sa 
tabi ng tangke. Ang mga iba namang nagtatagumpay na makaabot dito ay namamatay na 
pagsapit sa gilid nito. May mga silungang itinayo sa palibot ng dakong ito, upang ang mga 
maysakit ay makapanganlong sa init kung araw at sa lamig naman kung gabi. May mga 
maysakit na magdamagang nasa mga portikong ito, na gumagapang nang pausad-usad 
patungo sa gilid ng tangke sa araw-araw, sa pagnanasang gumaling. 


Si Jesus ay muling napasa Jerusalem. Sa paglalakad Niyang mag-isa, na waring 
nagninilay at nananalangin, ay dumating Siya sa tangke. Nakita Niya ang mga kaawaawang 
maysakit na nagsisipag-abang ng ipinalalagay nilang tangi nilang pagkakataon na gumaling. 
Nasasabik Siyang gamitin ang Kaniyang kapangyarihang nagpapa-galing, at pabutihin ang 
bawa't maysakit. Nguni't noon ay araw ng Sabado. Mga karamihan ang nagtutungo sa 
templo upang sumamba, at talos Niyang kung Siya'y magpapagaling ay lilikha ito ng di- 
mabuting damdamin sa mga Hudyo at yao'y magpapaigsi sa Kaniyang paggawa. 


Datapwa't nakakita ang Tagapagligtas ng isang lubhang kahabag-habag. Ito ay isang 
lalaking tatlumpu't walong taon nang lumpo. Ang malaking bahagi ng kaniyang 
pagkakasakit ay bunga ng sarili niyang kagagawan o kasalanan, at kaya itinuturing na ito ay 
parusa sa kaniya ng Diyos. Walang kasama at walang kaibigan, at nagaakalang siya'y hindi 
na kahahabagan pa ng Diyos, ang maysakit ay dinaanan ng mahabang panahon na nasa 
ganitong paghihirap. Sa panahong inaasahang malapit nang kalawkawin ang tubig, ang mga 
nagdadalang-habag sa kaawa-awang kalagayan niya ay binubuhat siya patungo sa mga 
silungan o portiko. Nguni't sa sandali ng pagkalawkaw ay wala namang maglusong sa 
kaniya. Nakikita niya ang pag-alon ng tubig, nguni't hanggang sa bingit lamang ng tangke 
siya nakararating. Ang ibang lalong malakas kaysa kaniya ay bigla na lamang lumulundag 
na una sa kaniya. Hindi niya magawang makipag-unahan sa mga makasarili't nagsisipag- 
unahang karamihan. Ang kaniyang mga pagpipilit na makalusong, at ang kaniyang 
pagkabalisa at palaging pagkabigo, ay siyang mabilis na umuubos ng natitira pa niyang 
lakas. 

Ang maysakit ay nakahiga sa kaniyang banig, at paminsan-minsa'y inaangat ang 
kaniyang ulo upang tingnan ang tangke, na'ng kaginsa-ginsa natawag ang pansin niya ng 
isang maawaing mukha na tumunghay sa kaniya, at magiliw na nagwika, “Ibig mo bang 
gumaling?” Dinalaw ng pag-asa ang kaniyang puso. Nadama niyang mayroon pang tutulong 
sa kaniya. Nguni't ang liwanag ng pag-asa ay dagling naparam. Naalaala niya kung gaano 
kalimit niyang pinagsikapang marating ang tangke, at ngayo'y maliit ang pag-asa niyang 
mabuhay hanggang sa iyon ay muling makalawkaw. Ipinihit niyang may katamlayan ang 
kaniyang mukha, at nagsabi, “Ginoo, walang taong maglusong sa akin sa tangke, pagka 
kinalawkaw ang tubig: kundi pagka ako”y lumalapit, ay may iba nang lumulusong na una sa 
akin.” 


Hindi sinabi ni Jesus sa maysakit na magkaroon ito ng pananampalataya sa Kaniya. 
Sinabi lamang Niyang, “Magtindig ka, buhatin mo ang iyong higaan, at lumakad ka.” 
Nguni't pinanghawakan ng tao ang salitang yaon. At bawa't hibla ng kalamnan at ng ugat ay 
dinaluyan ng panibagong buhay, at nagkaroon ng sigla at lakas ang kaniyang mga lumpong 
paa. Walang tanung-tanong na ipinasiya niyang sundin ang utos ni Kristo, at ang lahat 
niyang mga kalamnan ay tumalima sa kaniyang kalooban. Sa pagtindig niya, ay 
nasumpungan niyang siya”y naka-lalakad na. 


Si Jesus ay walang binitiwang pangako na siya'y tutulungan ng Diyos. Maaaring siya'y 
mag-atubili at magalinlangan, at sa gayo'y mawalan ng kaisa-isang pagkakataong gumaling. 
Nguni't sinampalatayanan niya ang salita ni Kristo, at nang talimahin niya iyon ay 
tumanggap siya ng kalakasan. 


Sa pamamagitan ng ganito ring pananampalataya ay makatatanggap tayo ng paggaling na 
ukol sa espiritu. Dahil sa kasalanan ay nahiwalay tayo sa buhay ng Diyos. Nagkaramdam 
ang ating mga kaluluwa. Sa ating mga sarili ay wala tayong kayang mabuhay ng isang banal 
na kabuhayan na tulad din ng lumpong ito na walang kayang lumakad. Marami ang 
kumikilala sa kanilang kawalang-magagawa, at nagsisipagnasang sana'y magkaroon sila ng 
kabuhayang espirituwal na aakay sa kanila sa pakikipagkaisa sa Diyos: bigo sila sa kanilang 
pagsisikap na magtamo nito. Sa kanilang kawalang-pag-asa ay sumisigaw sila, “O abang tao 
ako! sino ang magliligtas sa akin sa katawan nitong kamatayan?” Roma 7:24. Bayaang ang 
mga nawawalan ng pag-asa at nagsisipagpunyaging ito ay magsitingala. Ang Tagapagligtas 
ay nakatunghay sa bawa't binili ng Kaniyang dugo, at taglay ang di-maipahayag na 
pagmamahal at pagkahabag na nagsasabing, “Ibig mo bang gumaling?” Inaatasan ka Niyang 
tumindig sa kalusugan at kapayapaan. Huwag mong hintaying maramdamang ikaw ay 
pinagaling. Sukat na paniwalaan mo ang Kaniyang salita, at ito ay mangyayari. Uagay mo 
ang iyong kalooban sa panig ni Kristo. Kalooban na maglingkod sa Kaniya, at sa pagtalima 
mo sa Kaniyang salita ay tatanggap ka ng kalakasan. Anuman ang kasamaang ginawa, ang 
nakapamamayaning damdamin na sa maluwat na pagpapairog dito ay gumagapos sa 
kaluluwa at katawan, ay kaya at ibig ni Kristong kayo'y makalaya. Bibigyan Niya ng buhay 

ang kaluluwang “patay sa mga pagsalansang.” Efeso 2:1. Palalayain Niya ang mga bihag o 
talun-talunan ng kahinaan at ng kawalang-kapalaran at ng mga tanikala ng kasalanan. 


Ang pinagaling na lumpo ay yumuko upang buhatin ang kaniyang higaan, na isa lamang 
saping basahan at isang kumot, at nang siya'y umunat na muling taglay ang pagkadama ng 
kaginhawahan, ay luminga-linga siya sa palibot upang tingnan ang Nagpagaling sa kaniya; 
nguni't si Jesus ay nawala na sa gitna ng karamihan. Nagalaala ang lalaki na baka hindi niya 
Ito makilala sakaling makita niya Ito uli. Nang siya'y lumakad nang nagmamadali na 
matatag at maluluwang ang hakbang, na nagpupuri sa Diyos at nagagalak sa bagong lakas 
na kaniyang katatanggap, ay may nasalubong siyang mga Pariseo at karaka-rakang sinabi 
niya sa kanila ang kaniyang paggaling. Siya'y nagtaka sa kalamigan ng pakikinig ng mga ito 
sa kaniyang pagbabalita. 


Nakakunot ang noong pinigil nila ang kaniyang paglalahad, at siya'y tinanong kung bakit 
dinadala niya ang kaniyang higaan sa araw ng Sabado. Mahigpit nilang pinaalalahanan siya 
na hindi matwid na magdala ng pasan sa araw ng Panginoon. Sa tuwa ng lalaki ay nalimutan 
niyang araw pala noon ng Sabado, gayon pa man ay wala siyang naramdamang siya'y 
nagkakasala sa pagtalima niya sa utos ng Isa na may gayong kapangyarihang buhat sa 
Diyos. Kaya sumagot siyang may katapangan, “Ang Nagpagaling sa akin, ay Siya ring sa 
akin ay nagsabi, Buhatin mo ang iyong higaan, at lumakad ka.” Itinanong nila kung sino ang 
gumawa nito, nguni't hindi niya masabi. Alam na alam ng mga pinunong ito na Iisa lamang 
ang napakilalang Siya ang may kakayahang gumawa ng kababalaghang ito, nguni't ang 
hinahangad nila ay tiyak na patotoong si Jesus nga, upang Siya ay mahatulan nila na 
lumalabag sa Sabado. Sa kanilang kuru-kuro ay hindi lamang nilabag Niya ang utos sa 
pagkakapagpagaling sa lalaking may sakit sa araw ng Sabado, kundi naging lapastangan pa 
dahil sa pag-uutos na buhatin ang higaan nito. 


Pinasama nang gayon na lamang ng mga Hudyo ang kautusan na anupa't ito ay ginawang 
isang pamatok ng pagkaalipin. Ang kanilang mga walang-katuturang bilin ay naging isa 
nang kasabihan sa gitna ng mga bansa. Ang Sabado ay siyang tanging-tanging binakuran 
nila ng lahat ng uri ng walang-katuturang mga pagbabawal. Sa kanila'y hindi iyon isang 
kaluguran, ang banal ng Panginoon, na marangal. Ang pangingilin sa araw na ito ay ginawa 
ng mga eskriba at mga Pariseo na isang napakabigat na pasan. Ang isang Hudyo ay hindi 
pinahihintulutang magpaningas ng apoy ni magsindi man ng kandila sa araw ng Sabado. 
Dahil dito ang mga tao'y nagsiasa sa mga Hentil sa maraming paglilingkod na magagawa 
naman nila nguni't ipinagbabawal ng kanilang mga tuntunin na gawin nila para sa kanilang 
mga sarili. Hindi nila nilimi na kung talagang kasalanan ang paggawa niyon, ang mga 
umuupa ng iba upang gumawa ng mga yaon ay nagkakasala na rin na parang sila na rin ang 
gumawa. Ang akala nila ang kaligtasan ay sa mga Hudyo lamang, at sapagka't ang 
kalagayan ng iba ay wala nang pag-asa, ay hindi na bale kung sila man ang gumawa. 
Datapwa't ang Diyos ay hindi nagbigay ng mga utos na hindi masusunod ng lahat. Ang 


Kaniyang mga utos ay hindi umaayon sa di-makatwiran o sa makasariling mga pagbabawal. 

Natagpuan ni Jesus sa templo ang lalaking Kaniyang pinagaling. Nagtungo ito roon 
upang magdala ng handog na patungkol sa kasalanan at ng handog na pasasalamat dahil sa 
malaking awa na kaniyang tinanggap. Nang makita ito ni Jesus sa gitna ng mga sumasamba, 
ay nagpakilala Siya, na kalakip ang nagbababalang pangungusap, “Narito, ikaw ay 
pinagaling na: huwag ka nang magkasala pa, baka lalo pang masama ang mangyari sa 
iyo.” Labis ang galak ng lalaki nang makatagpo ang sa kaniya'y Nagpagaling. At 
palibhasa'y wala itong kaalam-alam na may matinding galit kay Jesus ang mga Pariseo, ay 
sinabi nito sa kanila, na si Jesus nga ang sa kaniya'y nag-pagaling. “Dahil dito'y inusig ng 
mga Hudyo si Jesus, at sinikap na patayin Siya, sapagka't ginawa Niya ang mga bagay na 
ito sa araw ng Sabado.” 


Si Jesus ay dinala nila sa harap ng Sanedrin upang managot sa salang paglabag sa 
Sabado. Kung nang panahong ito ay isa nang bansang nagsasarili ang mga Hudyo, ang 
ganyang paratang ay sapat na upang Siya'y maipa-patay. Nguni't ito'y hindi nila magawa 
dahil sa sila'y nasa ilalim ng kapangyarihan ng Roma. Ang mga Hudyo ay walang 
kapangyarihang magparusa ng kamatayan, at ang paratang nila kay Kristo ay hindi 
pahahalagahan sa hukumang Romano. Kung sabagay ay mayroon pa silang iba pang bagay 
na mga nilalayon. Nguni't kahit na gawin nila ang lahat nilang makakaya upang 
mahadlangan ang Kaniyang gawain, ay lalo namang lumalaganap ang pagkabantog ni Kristo 
sa mga tao kaysa kanila, maging sa Jerusalem. Ang mga karamihan na hindi mawili sa mga 
panunuligsa ng mga rabi ay naakit ng Kaniyang aral. Nauunawaan nila ang Kaniyang mga 
salita, at ang kanilang mga puso ay sumisigla at naaaliw. Ipinakilala Niya ang Diyos, hindi 
bilang isang mapaghiganting hukom, kundi bilang isang Amang mapagmahal, at inihayag 
Niya ang wangis ng Diyos ayon sa namamalas sa Kaniyang sarili. Ang mga salita Niya ay 
parang balsamo sa nasugatang damdamin. Sa pamamagitan ng Kaniyang mga salita at mga 
gawa ng kaawaan ay sinira Niya ang mapaniil na kapangyarihan ng matatandang kasabihan 
at mga utos na gawa ng tao, at kahalili nito'y iniharap Niya ang dimasayod na pag-ibig ng 
Diyos. 


Sa isa sa mga kauna-unahang hula tungkol kay Kristo ay ganito ang nasusulat, “Ang 
setro ay hindi mahihiwalay sa Juda, ni ang tungkod ng pagkapuno sa pagitan ng kaniyang 
mga paa, hanggang sa ang Shiloh ay dumating, at sa kaniya tatalima ang mga bansa.” 
Genesis 49; 10. Ang mga tao ay nagtitipon kay Kristo. Ang mga pusong masunurin ng 
karamihan ay nagsitanggap ng mga aral ng pag-ibig at kagandahang-loob na kahalili ng mga 
patay na seremonya na ipinatutupad ng mga saserdote. Kung hindi lamang laging 
nakikialam ang mga rabi at mga saserdote, nakagawa sana ang Kaniyang mga aral ng isang 
pagbabagong hindi pa kailanman nasaksihan sa sanlibutang ito. Nguni't ipinasiya ng mga 
pinunong ito na sirain ang impluwensiya ni Jesus, upang mapanatili nila ang kanilang 
kapangyarihan. Upang ito'y maisagawa ay dinala Siya sa harap ng Sanedrin, at lantarang 
hinamak ang Kaniyang mga aral, sapagka't malaki pa rin ang paggalang ng mga tao sa mga 
pinuno nilang ukol sa relihiyon. Ang sinumang mangahas na humamak sa mga utos ng mga 

rabi, o kaya'y magtangkang magbawas sa mga pasang iniatang nila sa mga tao, ay 
itinuturing na nagkakasala, hindi lamang ng pamumusong, kundi ng pagtataksil din naman. 
Ito ang kasalanang ibig nilang ibintang kay Kristo. Ipinakilala nilang Siya'y nagsisikap na 
sirain ang natatag nang mga matatandang kaugalian, na siyang nagiging sanhi na 
pagkakahati ng bayan, at nagiging daan upang sila'y lubusang maalipin ng mga Romano. 


Datapwa't ang mga panukalang pinagpipilitang gawin ng mga rabing ito ay sa ibang 
kapulungan nagbuhat at hindi sa Sanedrin. Pagkatapos na si Kristo'y hindi nagapi ni Satanas 
sa ilang, ay pinisan nito ang lahat nitong hukbo upang Siya'y salansangin sa Kaniyang 
ministeryo, at kung mangyayari din lamang ay biguin ang Kaniyang gawain. Ang hindi nito 
magawa nang tiyakan at harapan ay sinikap nitong magawa sa pamamagitan ng lalang. 
Pagkaurong na pagkaurong nito sa pakikipagtunggali sa ilang ay pinulong nito ang lahat 
nitong katulung-tulong na mga anghel, at ito'y bumalangkas ng mga paraan upang bulagin 
ang pag-iisip ng bansang Hudyo, at nang hindi nila makilala ang kanilang Manunubos. 
Binalak nitong gumawa sa pamamagitan ng mga taong kinaka-sangkapan nito sa daigdig ng 
relihiyon, sa pamamagitan ng pagsisilid sa loob nila ng sarili nitong pagkapoot laban sa 
Tagapagtanggol ng katotohanan. Aakayin nito sila na itakwil si Kristo at gawing masaklap 
ang Kaniyang buhay hangga't maaari, upang papanghinain ang Kaniyang loob sa Kaniyang 
misyqn. At ang mga pinuno ng Israel ang naging mga galamay o mga kasangkapan ni 
Satanas sa pakikipagbaka laban sa Tagapagligtas. 


Si Jesus ay naparito upang “dakilain ang kautusan, at gawin itong marangal.” Hindi Niya 
babawasan ang karangalan nito, kundi bagkus ito'y Kaniyang itataas. Ang sabi ng Kasulatan 
ay, “Siya'y hindi manlulupaypay o maduduwag man, hanggang sa mailagay Niya ang 
kahatulan sa lupa.” Isaias 42:21, 4. Naparito Siya upang alisin ang mga pampabigat na 
tagubiling idinagdag nila sa Sabado na siyang dahilan kung bakit ito'y naging isang sumpa 
sa halip na pagpapala. 


Ito ang dahilan kung kaya Niya piniling sa araw ng Sabado gawin ang pagpapagaling sa 
Bethesda. Maaari Niyang pagalingin ang maysakit sa alinmang araw ng sanlinggo: o kaya'y 
mapagagaling din Niya ito, nang hindi na iuutos pa na dalhin nito ang kaniyang higaan. 
Nguni't ang ganito ay hindi magbibigay sa Kaniya ng pagkakataong maipakilala ang 
Kaniyang hangad. Ang bawa't gawa sa buhay ni Kristo ay nakasalalay sa makatarungang 
hangarin. Bawa't bagay na ginawa Niya ay mahalaga at may itinuturo. Sa mga maysakit na 
naghihintay sa tangke ay pinili Niya ang pinakamalubha upang doon gamitin ang Kaniyang 
kapangyarihang nagpapagaling, at iniutos Niya sa lalaki na buhatin ang higaan nito at idaan 
sa loob ng bayan upang matanyag ang dakilang gawang ginawa Niya rito. Ito nga ang 
magbabangon ng katanungan na kung anong gawa ang matwid na gawin sa araw ng Sabado, 
at ito rin ang magbubukas ng daan sa Kaniya upang masabi Niya ang mga maling 
paghihigpit na gina-gawa ng mga Hudyo tungkol sa pangingilin ng araw ng Panginoon, at 
ang pagiging-walang-kabuluhan ng mga tradisyon o sali't saling sabi nila. 

Sinabi sa kanila ni Jesus na ang gawang pagpapagaling sa araw ng Sabado ay naaayon sa 
kautusan. Iyon ay naaayon sa gawa ng mga anghel ng Diyos, na nagmamanhik-manaog sa 
langit at lupa upang maglingkod sa nagdurusang sangkatauhan. Ipinahayag ni Jesus, 
“Hanggang ngayo'y gumagawa ang Aking Ama, at Ako'y gumagawa.” Lahat ng mga araw 
ay pawang sa Diyos, upang maitaguyod Niya ang Kaniyang mga panukala para sa 
sangkatauhan. Kung tumpak ang paliwanag ng mga Hudyo sa kautusan, kung gayon ay mali 
si Jehova sa Kaniyang gawang pagbibigay-buhay at pag-alalay sa bawa't bagay na 
nabubuhay magmula nang ilagay Niya ang mga patibayan ng lupa, kung gayon Siya na 
nagsabing mabuti ang lahat Niyang ginawa, at nagtatag ng Sabado upang umalaala sa 
pagkatapos ng lahat Niyang ginawa, ay dapat sanang tumigil na sa Kaniyang paggawa, at 
ihinto na rin ang walang-katapusang pag-alalay sa santinakpan. 


Pagbabawalan ba ng Diyos ang araw sa pagtupad nito ng tungkulin sa araw ng Sabado, 
na pipigilin ang mabiyaya nitong mga sinag sa pagpapainit sa lupa at sa pagkakandili sa 
mga pananim? Patitigilin ba sa buong banal na araw na yaon ang pag-inog at 
pagsasalimbayan ng mga sanlibutan? Uutusan ba Niya ang mga batis na huwag basain ang 
mga bukid at mga gubat, at pagbibi-linan ba ang mga alon ng dagat na tumigil sa kanilang 
walang-tigil na pagbaba at paglaki? Patitigilin ba ang pagtubo ng palay at ng mais, at ang 
pagkahinog ba ng mga bunga ng halaman ay ipagpapaliban? Patitigilin ba ang pamumuko 
ng mga punungkahoy at ang pamumu-kadkad ng mga bulaklak sa araw ng Sabado? 


Sa ganyang kalagayan, ay hindi na malalasap ng mga tao ang mga bunga ng lupa, at ang 
mga pagpapala na siyang nagpapaging kanais-nais sa buhay. Dapat magpatuloy ang 
kalikasan o katalagahan sa kaniyang di-nagbabagong gawain. Ni isa mang saglit ay di- 
mapatitigil ng Diyos ang Kaniyang kamay sapagka't ang tao ay manghihina at mamamatay. 
At ang tao man naman ay mayroon ding gawaing dapat gampanan sa araw na ito ng Sabado. 
Ang mga kailangan ng buhay ay marapat asikasuhin, ang mga maysakit ay dapat alagaan, at 
ang mga nangangailangan ay dapat tulungan. Hindi Niya ibibilang na walang-kasalanan ang 
sinumang ayaw tumulong sa mga nasa kahirapan sa araw ng Sabado. Ang banal na araw ng 
kapahingahan ng Diyos ay ginawa dahil sa tao, at ang mga gawang pagkahabag ay lubos na 
kaayon ng layunin nito. Hindi ibig ng Diyos na magtiis nang isang oras na paghihirap ang 
Kaniyang mga nilalang na mabibigyan naman ng ginhawa sa araw ng Sabado o sa anumang 
ibang araw. 


Ang mga hinihingi sa Diyos sa araw ng Sabado ay lalo pang marami kaysa ibang mga 
araw. Iniiwan ng Kaniyang bayan ang kanilang karaniwang hanapbuhay sa araw na iyan, at 
kanilang ginugugol ang panahon sa pagbubulay-bulay at pagsamba. Higit na marami ang 
hini-hingi nila sa Kaniya sa araw ng Sabado kaysa ibang mga araw. Hinihingi nila ang 
Kaniyang tanging paglingap. Nilulunggati nila ang Kaniyang pinakapiling mga pag-papala. 
Hindi hinihintay ng Diyos na lumipas muna ang Sabado bago Niya ipinagkakaloob ang mga 
hinihinging ito. Di-kailanman naglilikat ang mga gawa ng Diyos, kaya ang mga tao ay hindi 
rin dapat tumigil sa paggawa ng mabuti. Hindi binalak na ang Sabado ay maging isang araw 

ng pagtatamad-tamaran. Ang ipinagbabawal ng kautusan ay ang paggawa ng mga 
karaniwang gawaing pang-araw-araw sa araw na ipinagpahinga ng Panginoon, ang gawaing 
pinagkakakitaan ng ikabubuhay ay dapat itigil, ang anumang paggawang ukol sa 
makasanlibutang kalayawan o kapakinabangan ay di-matwid na gawin sa araw na iyan, 
kundi kung paanong ang Diyos ay tumigil sa Kaniyang gawang paglalang, at nagpahinga sa 
araw ng Sabado at pinagpala ito, ay gayundin dapat iwan ng tao ang gawang 
paghahanapbuhay sa banal na araw na ito, at italaga ang mga banal na oras sa 
nakapagpapalusog na pamamahinga, sa pagsamba, at sa mga gawaing banal. Ang ginawa ni 
Kristo na pagpapagaling ng maysakit ay lubos na naaayon sa kautusan. Ito'y nagbigay- 
dangal sa Sabado. 


Sinabi ni Jesus Siya'y may mga karapatan ding kapantay ng sa Diyos sa paggawa ng 
gawaing kasimbanal at kasing-uri ng ginawa ng Amang nasa langit. Nguni't ito'y lalo pang 
ikinagalit ng mga Pariseo. Sapagka't ayon sa kanilang pagkaunawa, ay hindi lamang nilabag 
Niya ang kautusan, kundi nakipantay pa Siya sa Diyos sa pagtawag Niya sa Diyos na 
“Kaniyang sariling Ama.” Juan 5:18, R.V. 


Ang Diyos ay tinatawag ng buong bansa ng mga Hudyo na kanilang Ama, kaya hindi 
sana dapat na kanilang lubhang ikagalit kung ituring man ni Kristong Siya'y isa ring katulad 
nila sa pagtawag sa Diyos. Nguni't pinaratangan nila Siya ng pamumusong, bagay na 
nagpa-pakilalang naunawaan nila Siya bilang nakikipantay nga sa Diyos. 


Ang mga kalabang ito ni Kristo ay walang maiharap na mga katwiran laban sa mga 
katotohanang ipinasok Niya sa kanilang mga budhi. Ang nasasabi lamang nila ay ang 
kanilang kinamulatang mga kaugalian at mga kasabihan, at ang mga ito ay nagmukhang 
mahina at mabuway nang ihambing sa mga katwiran ni Jesus na buhat sa Salita ng Diyos at 
sa di-nababagong takbo ng katalagahan. Kung talagang ang nais ng mga rabi ay tumanggap 
ng liwanag, sana'y naniwala na sila na kato-tohanan ang sinabi ni Jesus. Nguni’t iniwasan 
nila ang mga katwirang ibinangon Niya tungkol sa Sabado, at bagkus lumikha sila ng galit 
laban sa Kaniya dahil sa sinabi Niyang Siya'y kapantay ng Diyos. Ang galit ng mga pinuno 
ay walang pagsidlan. Kung hindi lamang nangingilag sa bayan ang mga rabi at mga 
saserdoteng ito, pinatay na sana nila si Jesus noon din. Datapwa't malakas ang damdamin ng 
bayang panig sa Kaniya. Marami ang kumilalang si Jesus ay isa nilang kaibigan na 
nagpagaling ng mga sakit nila at umaliw sa kanilang mga kadalamhatian, at kinilala nilang 
matwid ang Kaniyang pagkakapagaling sa lumpong nasa Bethesda. Kaya pansamantalang 
napilitan ang mga lider na ito na palipasin ang kanilang galit. 


Sinagot ni Jesus ang kanilang paratang na pamumusong. Ang Aking kapangyarihan, wika 
Niya, sa paggawa ng gawaing ipinaparatang ninyo sa Akin, ay ang Aking pagiging Anak ng 
Diyos, na kaisa Niya sa likas, sa kalooban, at sa panukala. Sa lahat Niyang mga gawa ng 
paglalang at pamamatnubay, ay nakipagtulungan Ako sa Diyos. “Ang Anak ay walang 
magagawang anuman sa Kaniyang sarili, kundi ang nakikita Niyang ginagawa ng Ama.” 

Ang mga rabi at mga saserdote ay humihingi sa Anak ng Diyos ng katibayan sa paggawa ng 
gawaing ipinarito Niya sa sanlibutan. Nangapahiwalay sila sa Diyos dahil sa kanilang mga 
kasalanan, at ngayo'y inilalayo pa sila sa Kaniya ng kanilang kapalaluan. Inaakala nilang 
alam na nila ang lahat-lahat, kaya hindi na nila kailangan ang lalong mataas na karunungan 
na papatnubay sa kanilang mga gawa. Nguni't ang Anak ng Diyos naman ay napasasakop sa 
kaloban ng Ama, at umaasa sa Kaniyang kapangyarihan. Lubos na hinubad ni Kristo sa 
Kaniyang sarili ang pagiging-makasarili na anupa't hindi Siya gumawa ng anumang 
panukala para sa sarili Niya. Tinanggap Niya ang mga panukala ng Diyos para sa Kaniya, at 
araw-araw ay inihayag naman ng Ama ang mga panukala Niya. Ganyan ang dapat nating 
pagdepende o pagtitiwala sa Diyos, upang ang ating mga kabuhayan ay payak na kahayagan 
ng Kaniyang kalooban. 


Nang itatayo na ni Moises ang santuwaryo upang maging isang tahanang dako ng Diyos, 
ay pinagbilinan siya ng Diyos na gawin niya ang lahat ng mga bagay nang ayon sa huwaran 
o parisang ipinakita sa kaniya sa bundok. Napuno si Moises ng sigla't sikap na gawin ang 
ipinagagawa ng Diyos, at ginamit niya ang lalong sanay at dalubhasang mga tao upang 
magsagawa ng kaniyang mga mungkahi. Gayunma'y hindi siya dapat gumawa ng isang 
kampanilya, ng isang granada, ng isang plumahe, ng isang tirintas, ng isang kurtina, o ng 
anumang sisidlan ng santuwaryo, nang hindi naaayon sa huwarang ipinakita sa kaniya. 
Pinasampa siya ng Diyos sa bundok, at ipinakita sa kaniya ang mga bagay ng langit. 
Tinakpan siya ng Panginon ng sarili Nitong kaluwalhatian, upang makita niya ang huwaran, 
at ang lahat naman ng mga bagay ay ginawa niya nang ayon doon. Gayundin Niya inihayag 
sa Israel, na hinangad Niyang gawing Kaniyang tahanang dako, ang Kaniyang malu- 
walhating uliran ng likas. Ang huwaran ay ipinakita sa kanila sa bundok noong ibigay ang 
kautusan sa Sinai, at nang magdaan ang Panginoon sa harap ni Moises at magsabing, “Ang 
Panginoon, ang Panginoong Diyos, na puspos ng kahabagan at mapagkaloob, banayad sa 
pagkagalit, at sagana sa kaawaan at katotohanan, na gumagamit ng kaawaan sa libu-libo, na 
nagpapatawad ng kasamaan at ng pagsalansang at ng kasalanan.” Exodo 34:6, 7. 


Pinili ng Israel ang sari'li nilang mga lakad. Hindi sila nagsipagtayo nang ayon sa 
huwaran, nguni't si Kristo, na tunay na templong tahanan ng Diyos, ay humubog ng bawa't 
kaliit-liitang bahagi ng Kaniyang kabuhayan sa lupa nang ayon sa uliran ng Diyos. Sinabi 
Niya, “Aking kinalulugurang sundin ang Iyong kaloban, Oh Diyos Ko: oo, ang Iyong 
kautusan ay nasa loob ng Aking puso.” Awit 40:8. Kaya nga ang ating mga likas ay dapat 
itayong “isang tahanan ng Diyos sa pamamagitan ng Espiritu.” Efeso 2:22. At dapat nating 
“gawin ang lahat ng mga bagay ayon sa huwaran,” samakatwid baga'y Siya na “nagbata 
dahil sa inyo, na kayo'y iniwanan ng halimbawa, upang tayo'y magsisunod sa mga hakbang 
Niya.” Hebreo 8:5; 1 Pedro 2:21. 


Itinuturo ng mga salita ni Kristo na dapat nating ituring na tayo'y ganap na nakatali sa 
ating Amang nasa langit. Anuman ang katungkulan natin, sa Diyos pa rin tayo umaasa, 


yamang hawak Niya ang kapalaran nating lahat. Itinakda Niya sa atin ang gawain, at 

binigyan Niya tayo ng mga kakayahan at paraan upang magawa iyon. Kailanma't isinusuko 
natin ang ating kalooban sa Diyos, at tayo'y nagtitiwala sa Kaniyang kalakasan at 
karunungan, ay papatnubayan Niya tayo sa mga panatag na landas, upang magampanan ang 
itinakdang bahagi natin sa Kaniyang dakilang panukala. Subali”t ang taong umaasa sa sarili 
niyang karunungan at kapangyarihan ay humihiwalay sa Diyos. Sa halip na siya'y 
gumawang kaisa ni Kristo, ay tinutupad niya ang panukala ng kaaway ng Diyos at ng tao. 


Nagpatuloy pa ang Tagapagligtas: “Ang lahat ng mga bagay na Kaniyang (ng Ama) 
ginagawa, ay ang mga ito rin naman ang ginagawa ng Anak sa gayunding paraan. ... Kung 
paanong ibinabangon ng Ama ang mga patay, at sila'y binubuhay, gayundin naman 
binubuhay ng Anak ang Kaniyang mga ibigin.” Ang mga Saduceo ay naniniwala na walang 
pagkabuhay na mag-uli ang mga patay, nguni't sinasabi ni Jesus sa kanila na ang isa sa mga 
pinakadakilang gawa ng Kaniyang Ama ay ang pagbuhay sa mga patay, at Siya man naman 
ay may kapangyarihang gumawa ng gayunding gawa. “Dumarating ang panahon, at ngayon 
nga, na maririnig ng mga patay ang tinig ng Anak ng Diyos: at ang mangakarinig ay 
mangabubuhay.” Ang mga Pariseo ay naniniwala sa pagkabuhay na mag-uli ng mga patay. 
Sinasabi ni Kristo na ngayon man ay nasa gitna nila ang kapangyarihang nagbibigay buhay 
sa mga patay, at kanilang makikita ito. Ang kapangyarihan ding ito ng pagkabuhay na 
maguli ay siyang nagbibigay ng buhay sa kaluluwang “patay sa mga pagsalansang at mga 
kasalanan.” Efeso 2:1. Ang espiritung yaon ng buhay na nasa kay Kristo Jesus, na siyang 
“kapangyarihan ng Kaniyang pagkabuhay na maguli,” ay pinalalaya ang mga tao “sa 
kautusan ng kasalanan at ng kamatayan.” Filipos 3:10, Roma 8:2. Naiwawasak ang 
kapangyarihan ng masama, at sa pama-magitan ng pananampalataya ang kaluluwa'y 
nailalayo sa pagkakasala. Ang taong nagbubukas ng kaniyang puso upang papasukin ang 
Espiritu ni Kristo ay tumatanggap ng malakas na kapangyarihang yaon na siyang sa katawan 
niya ay maglalabas sa libingan. 


Ipinakikilala ng mapagpakumbabang Nazareno ang tunay Niyang kadakilaan. Tumitindig 
Siyang mataas sa mga tao, na iniwawaksi ang balabal ng kasalanan at kahihiyan, at hayag na 
tumatayo, na Siya ang Iginagalang o Pinapupurihan ng mga anghel, ang Anak ng Diyos, ang 
Isa na kasama-sama ng Lumikha ng sansinukob. Nangapatigagal ang mga nakikinig sa 
Kaniya. Kailanma'y wala pang taong nakapagsalita ng mga pangungusap na tulad ng sa 
Kaniya, o nakapagdala sa kaniyang sarili nang gayon na parang isang maharlikang hari. Ang 
mga pananalita Niya'y malinaw at madaling unawain, na lubusang nagpapahayag ng 
Kaniyang misyon, at ng tungkulin ng sanlibutatn. “Sapagka't ang Ama'y hindi humahatol sa 
kaninumang tao, kundi ipinagkaloob Niya sa Anak ang buong paghatol: upang papurihan ng 
lahat ang Anak, gaya rin ng kanilang pagpapapuri sa Ama. Ang hindi nagpapapuri sa Anak 
ay hindi nagpapapuri sa Ama na sa Kaniya 'y nagsugo. ... Kung paanong ang Ama ay may 
buhay sa Kaniyang sarili, ay gayundin namang pinagkalooban Niya ang Anak na 
magkaroon ng buhay sa Kaniyang sarili, at binigyan Niya Siya ng kapamaha-laang 
makahatol, sapagka't Siya'y Anak ng tao.” 

Inilagay ng mga saserdote at mga pinuno ang kanilang mga sarili na mga hukom upang 
hatulan ang gawain ni Kristo, subali't ngayo'y sinabi Niya na Siya ang hukom nila, at ang 
hukom ng buong lupa. Ang sanlibutan ay ipinagkatiwala kay Kristo, at sa pamamagitan 
Niya ay dumarating sa sangkatauhang nagkasala ang mga pagpapalang buhat sa Diyos. Siya 
ang Manunubos nang hindi pa Siya nagkakatawang-tao at nang makaraan man ang 
Kaniyang pagkakatawang tao. Karaka-rakang nagkaroon ng kasalanan, ay nagkaroon na rin 
ng Tagapagligtas. Nagkaloob Siya ng liwanag at buhay sa lahat, at alinsunod sa liwanag na 
tinanggap ng bawa't isa, ay doon siya hahatulan. At Siya na nagbigay ng liwanag, Siya na 
sumunud-sunod sa tao na taglay ang pinakamagiliw na pakikiusap, na sinisikap na ang taong 
ito ay maialis sa pagkakasala at madala sa kabanalan, ay Siya rin nitong Tagapayo at 
Hukom. Buhat nang magsimula sa langit ang malaking tunggalian, ay itinaguyod na ni 
Satanas ang kaniyang layunin sa pamama-gitan ng daya, at pinagsisikapan ngayon ni Kristo 
na ilantad ang mga balakin nito at upang sirain ang kapangyarihan nito. Siya ang 
nakipagharap sa magdaraya, at Siya rin ang sa buong mga panahon ay nagsisikap na 
maagaw sa mga kamay nito ang mga bihag, at Siya rin namang maggagawad ng hatol sa 
bawa't kaluluwa. 


At “binigyan Siya” ng Diyos “ng kapamahalaang makahatol, sapagka't Siya'y Anak ng 
tao.” Sapagka't natikman Niya ang kapait-paitan sa mga kadalamhatian at tukso sa tao, at 
nauunawaan ang mga kahinaan at mga kasalanan ng mga tao, sapagka't nang dahil sa atin 
ay buong tagumpay Niyang napaglabanan ang mga tukso ni Satanas, at makatarungan at 
magiliw na pakikitunguhan ang mga kaluluwang pinagtigisan ng sarili Niyang dugo upang 
iligtas--dahil dito, ang Anak ng tao ay hinirang na magsagawa ng paghatol. Nguni't ang 
misyon ni Kristo ay hindi ang humatol, kundi ang magligtas. “Hindi sinugo ng Diyos ang 
Anak sa sanlibutan upang hatulan ang sanlibutan, kundi upang ang sanlibutan ay maligtas sa 
pamamagitan Niya.” Juan 3:17. At sa harap ng Sanedrin ay ipinahayag ni Jesus, “Ang 
nakikinig ng Aking salita, at sumasampalataya sa Kaniya na nagsugo sa Akin, ay may buhay 
na walang-hanggan, at hindi papasok sa paghatol, kundi lumipat na sa buhay mula sa 
kamatayan.” Juan 5:24, R.V. 


Pagkasabi ni Kristo sa mga nakikinig sa Kaniya na huwag silang magsipagtaka, ay 
binuksan Niya sa harap nila ang lalo pang malawak na tanawin ng hiwaga ng hinaharap. 
“Dumarating ang oras,” wika Niya, “na ang lahat ng nangasa libingan ay makakarinig ng 
Kaniyang tinig, at magsisilabas, ang mga nagsigawa ng mabuti, ay sa pagkabuhay na mag- 
uli sa paghatol.” Juan 5:28, 29. Ang ganitong katiyakan ng buhay sa hinaharap aysiyang 
maluwat nang hinihintay ng Israel, at siyang inasahan nilang matatanggap pagdating ng 
Mesiyas. Ang kaisa-isang ilaw na makatatanglaw sa dilim at panglaw ng libingan ay 
nagliwanag sa kanila. Nguni't ang mga mapagsariling-loob ay bulag. Sinalansang ni Jesus 
ang mga sali't saling sabi ng mga rabi, at di-pinansin ang kanilang kapangyarihan, ayaw pa 
rin silang maniwala. 

Ang panahon, ang pook, ang pangyayari, at ang kaigtingan ng damdamin na naghahari sa 
kapulungan, ay nagkatulung-tulong na lahat upang ang mga sinalita ni Jesus sa harap ng 
Sanedrin ay maging lalong matindi at nakapagkikintal. Pinagtatangkaan ng pinakamatataas 
na pinuno ng relihiyon ang buhay Niya na nagsabing Siya ang magsasauli sa Israel. Ang 
Panginoon ng Sabado ay nilitis sa harap ng hukuman sa lupa upang managot sa sakdal na 
paglabag sa utos na ukol sa Sabado. Nang buong katapangan Niyang ipahayag ang 
Kaniyang misyon, ay napatingin sa Kaniyang may pagkamangha at pagkapot ang mga 
huhukom sa Kaniya, nguni't wala silang maisagot sa Kaniya. Hindi nila mahatulan Siya. 
Tinanggihan Niya ang karapatan ng mga rabi at mga saserdote sa pagtatanong sa Kaniya, o 
sa pakikialam sa Kaniyang gawain. Hindi sila nagtataglay o binibigyan ng gayong 
kapangyarihan. Ang mga inaangkin nilang karapatan ay nakasalig sa sarili nilang kapalaluan 
at kahambugan. Hindi Niya tinanggap na Siya'y nagkasala sa kanilang mga ipinaparatang, o 
ang Siya'y usisain nila. 


Sa halip na humingi ng paumanhin sa gawang inirereklamo nila, o kaya'y ipaliwanag ang 
Kaniyang layunin sa paggawa niyon, ay hinarap ni Jesus ang mga pinuno, at sa gayon ang 
isinasakdal ay siyang naging tagapagsakdal. Pinagwikaan Niya sila sa katigasan ng kanilang 
mga puso, at sa hindi nila pagkaalam ng Mga Kasulatan. Sinabi Niyang tinanggihan nila ang 
salita ng Diyos, yayamang tinanggihan nila Siya na isinugo ng Diyos. “Saliksikin ninyo ang 
Mga Kasulatan, sapagka’t iniisip ninyo na sa mga yaon ay mayroon kayong buhay na 
walang-hanggan, at ang mga ito”y siyang nangagpa-patotoo tungkol sa Akin.” Juan 5:39. 


Sa bawa't dahon ng mga Kasulatan ng Matandang Tipan, maging kasaysayan, o utos, o 
hula, ay nagliliwanag ang kaluwalhatian ng Anak ng Diyos. Alinsunod sa pagkakatatag ng 
Diyos, ang buong palatuntunan ng mga paghahandog na sinusunod ng mga Hudyo ay isang 
pinaglakip-lakip na hula ng ebanghelyo. Si Kristo “ang pinatotohanan ng lahat ng mga 
propeta.” Mga Gawa 10:43. Buhat sa pangakong ibinigay ng Diyos kay Adan, hang-gang sa 
sunud-sunod na hanay ng mga patriarka at hang-gang sa mga kautusang paghahandog, ay 
tinanglawan na ng maluwalhating liwanag na buhat sa langit ang mga bakas ng Manunubos. 
Natanaw ng mga tagakita o propeta ang Bituin ng Bethlehem, ang Shiloh na darating, nang 
dumaan sa harap nila na parang mahiwagang prusisyon ang mga bagay-bagay sa hinaharap. 
Sa bawa't haing hayop na pinapatay ay ipinakita ang pagkamatay ni Kristo. Sa bawa't usok 
ng kamanyang ay pumailan-lang ang Kaniyang katwiran. Sa bawa't tunog ng paka-kak sa 
panahon ng Jubileo ay isinigaw ang Kaniyang pangalan. Sa kakila-kilabot na hiwaga ng 
kabanal-bana-lan ay tumahan ang Kaniyng kaluwalhatian. 


Hawak ng mga Hudyo ang Mga Kasulatan, at ipinalagay nilang sa mababaw na 
pagkaalam nila nito ay mayroon na silang buhay na walang-hanggan. Subali't sinabi ni 
Jesus, “Ang Kaniyang salita ay hindi nananahan sa inyo.” Yamang tinanggihan nila si 
Kristo sa Kaniyang salita, ay tinanggihan nila Siya sa pagkatao. “Ayaw kayong magsilapit 
sa Akin,” sabi Niya, “upang kayo'y magkaroon ng buhay.” 

Pinag-aralan ng mga pinunong Hudyo ang mga turo ng mga propeta tungkol sa kaharian 
ng Mesiyas, nguni't ginawa nila ito, hindi sa tapat na hangaring maalaman ang katotohanan, 
kundi sa layuning makakita sila ng katibayan o patotoong kakatig sa matatayog nilang 
inaasam. Nang dumating si Kristo sa paraang salungat sa kanilang inaasahan, ay hindi nila 
tinanggap Siya, at upang maipakilalang sila'y nasa matwid, ay pinagsikapan nilang 
patunayang Siya'y isang magdaraya. Nang karaka-rakang pasimulan nila ang ganitong 
hakbang, naging madali na kay Satanas na palakasin ang kanilang pag-laban kay Kristo. 
Ang mga salitang dapat sana nilang tanggaping katibayan ng Kaniyang pagka-Diyos ay 
kanilang binaligtad laban sa Kaniya. Sa gayong paraan ginawa nilang kasinungalingan ang 
katotohanan ng Diyos, at kung kailan lalong tuwirang nagsasalita ang Tagapag-ligtas sa 
kanila sa pamamagitan ng Kaniyang mga gawang kahabagan, lalo naman nilang tinitigasan 
ang paglaban sa liwanag. 


Sinabi ni Jesus, “Hindi Ako tumatanggap ng papuri mula sa mga tao.” Hindi ang 
impluwensiya ng Sanedrin, ni ang kanila mang pagsang-ayon ang Kaniyang mini-mithi. 
Hindi makapagbibigay sa Kaniya ng karangalan ang kanilang pagsang-ayon. Taglay na Niya 
ang karangalan at kapangyarihan ng Langit. Kung iyon ang na-naisin Niya, bababa ang mga 
anghel at sasamba sa Kaniya, at ang Ama ay muling magpapatotoo sa Kaniyang pagiging 
Diyos. Subali't alang-alang sa kanila, alang-alang sa bansang kanilang pinamumunuan, ay 
nais Niyang kilalanin ng mga pinunong Hudyo ang Kaniyang likas, at tanggapin nila ang 
mga pagpapalang siya Niyang ipinarito upang dalhin sa kanila. 


“Naparito Ako sa pangalan ng Aking Ama, at ayaw ninyo Akong tanggapin: kung iba 
ang pumarito sa kaniyang sariling -pangalan, ay siya ninyong tatanggapin.” Naparito si 
Jesus sa kapangyarihan ng Diyos, na taglay ang Kaniyang larawan, na ginaganap ang 
Kaniyang mga salita, at hinahanap ang Kaniyang kaluwalhatian, gayunma'y hindi Siya 
tinanggap ng mga pinuno ng Israel; nguni't kung iba ang darating, na nagpapanggap na 
nasa kanila ang likas ni Kristo, nguni't ang totoo'y udyok ng sarili nilang kalooban at ng 
paghahanap ng sarili nilang ikaluluwalhati, ay sila'y tatanggapin. Bakit? Sapagka't ang 
humahanap ng sarili niyang ikararangal o ikalulu-walhati ay umaamuki sa iba na 
maghangad ng sariling ikatataas. Sa mga gayong pang-aamuki ay makatutugon ang mga 
Hudyo. Tatanggapin nila ang bulaang tagapagturo sapagka't pinupuri nito ang kanilang 
kayabangan sa pamamagitan ng pagsang-ayon sa kimkim nilang mga pala-palagay at mga 
sali't saling sabi. Datapwa't ang turo ni Kristo ay hindi naaayon sa kanilang mga kuru-kuro. 
Iyon ay espirituwal, at humihingi ng pagpapakasakit ng sarili, kaya nga hindi nila iyon 
matatanggap. Hindi nila kilala ang Diyos, at sa kanila ang tinig Niya na naririnig sa 
pamamagitan ni Kristo ay tinig ng iba. 


Hindi ba bagay ring ito ang nauulit sa ating kapa-nahunan? Hindi ba marami, maging sa 
mga pinuno ng relihiyon, ang nagpapatigas ng kanilang mga puso laban sa Banal na 
Espiritu, kaya't ito ang nagiging dahilan upang hindi nila makilala ang tinig ng Diyos? 

Hindi ba tinatanggihan nila ang salita ng Diyos, upang matupad lamang rila ang kanilang 
mga sali't saling sabi? 


“Kung kayo'y nagsisisampalataya kay Moises,” wika ni Jesus, “ay magsisisampalataya 
kayo sa Akin: sapagka't tungkol sa Akin siya'y sumulat. Nguni't kung hindi kayo 
nagsisipaniwala sa kaniyang mga sulat, ay paanong magsisisampalataya kayo sa Aking mga 
salita?” Si Kristo ang nagsalita sa Israel sa pamamagitan ni Moises. Kung pinakinggan nila 
ang tinig ng Diyos na nagsalita sa pamamagitan ng kanilang dakilang lider, nakilala sana 
nila iyon sa mga aral ni Kristo. Kung sinampalatayanan nila si Moises, ay sinampalatayanan 
din sana nila Siya na tungkol sa kaniya sumulat si Moises. 


Alam ni Jesus na mapilit ang mga saserdote at mga rabi na kitlin ang Kaniyang buhay, 
gayunma'y malinaw Niyang sinabi sa kanila ang Kaniyang pakikiisa sa Ama, at ang 
Kaniyang kaugnayan sa sanlibutan. Napagkilala nilang ang kanilang paglaban sa Kaniya ay 
walang matwid na dahilan, gayunma'y hindi rin nagbawa ang kanilang naglalatang na 
kapootan. Sinidlan sila ng takot nang masaksihan nila ang kapangyarihang sumasama sa 
Kaniyang ministeryo, subali't nilabanan nila ang Kaniyang mga pamanhik, at nagkulong 
sila sa kadiliman. 


Halatang-halatang sila'y nangabigong gapiin ang kapangyarihan ni Jesus o kaya'y alisin 
sa Kaniya ang pagpipitagan at pag-uukol ng pansin ng mga tao, na ang marami sa mga ito 
ay nagsipaniwala sa Kaniyang mga salita. Ang mga pinuno na rin ay nakaramdam ng 
matinding sumbat nang ipagdiinan Niya sa kanilang mga budhi ang kanilang pagkakasala, 
nguni't ito'y lalo nang nagpasidhi sa kanilang galit sa Kaniya. Mahigpit nilang ipinasiyang 
Siya'y patayin. Nagpadala sila ng mga sugo sa buong lupain upang sabihin sa mga tao na si 
Jesus ay isang manlilinlang. Nagpadala rin sila ng mga tiktik upang magmatyag sa Kaniya, 
at magbalita kung ano ang Kaniyang sinabi at ginawa. Ngayo'y tiyak nang nakatayo ang 
mahal na Tagapagligtas sa lilim ng krus. 

Kabanata 22---Ang Pagkabilanggo at Pagkamatay ni Juan 


Si Juan Bautista ang nauna sa pagbabalita ng kaharian ni Kristo, at una rin siya sa 
pagbabata ng kahirapan. Buhat sa malayang hangin ng ilang at sa malalaking pulutong na 
nagsipakinig sa kaniyang mga salita, siya ngayon ay napipiit sa loob ng mga pader ng 
bilangguan. Siya ay isang bilanggo sa loob ng kuta ni Herodes Antipas. Sa lupaing nasa 
silangan ng Jordan, na nasasakop ni Antipas, ay doon ginugol ni Juan ang mahabang 
panahon ng kaniyang pangangaral. Si Herodes na rin ay nakinig sa pangangaral Juan. Ang 
haring salat sa kaugaliang wagas ay nanginig at nangilabot nang marinig ang panawagang 
ukol sa pagsisisi. “Natatakot si Herodes kay Juan, palibhasa'y nalalamang siya'y lalaking 
matwid at banal, ... at pagka siya'y nakikinig sa kaniya, ay maraming bagay ang kaniyang 
ginagawa, at pinakikinggan niya siyang may galak.” Matapat siyang pinakitunguhan ni 
Juan, na pinagsasabihan siya sa makasalanan niyang pakikisama kay Herodias, na asawa ng 
kaniyang kapatid. Sandaling panahong bahag-yang sinikap ni Herodes na lagutin ang 
tanikala ng masamang pita na nakagapos sa kaniya, nguni't lalo namang hinigpitan ni 
Herodias ang pagkakagapos sa kaniya, hanggang sa makakita ito ng daan na 
mapaghigantihan ang Mamiminyag sa pamamagitan ng paguudyok kay Herodes na si Juan 
ay ikulong sa bilangguan. 


Ang buhay ni Juan ay isa na lipos ng paggawa, at ang panglaw ng pagkakabilanggo at 
kawalan ng ginagawa ay labis niyang dinamdam. Nang lumipas ang mga linggo, na walang 
inihahatid na pagbabago sa kaniyang kalagayan, pinangibabawan siya ng kawalang-pag-asa 
at ng pag-aalinlangan. Nguni't hindi siya pinabayaan ng kaniyang mga alagad. Sila'y 
pinahintulutang makapasok sa bilangguan, at ibinalita nila sa kaniya ang mga ginagawa ni 
Jesus, at sinabi rin nila kung paanong dinaragsaan Siya at pinagkakalipumpunan ng mga tao. 
Nguni't kanilang itinatanong na, kung ang bagong gurong ito ay siyang Mesiyas, ay bakit 
wala Siyang ginagawang anuman upang makalaya si Juan? Paano Niya napahintulutang ang 
Kaniyang tapat na tagapagbalita ay mawalan ng kalayaan at marahil ay mawalan pa rin ng 
buhay? 


Ang mga katanungang ito ay hindi nawalan ng bisa. Ang mga pag-aalinlangang sana'y 
di-kailanman babangon ay nakapasok sa isip ni Juan. Ikinatuwa ni Satanas na mapakinggan 
ang mga salita ng mga alagad na ito, at makita kung paano nila nasugatan ang damdamin ng 
tagapagbalita ng Panginoon. Oh, gaano nga kadalas na yaong mga nag-aakalang sila'y mga 
kaibigan ng isang mabuting tao, at mga sabik na ipakilala ang kanilang katapatan sa kaniya, 
ay siya palang pinakamapanganib niyang mga kaaway! Gaano nga kadalas, na sa halip na 
pinalalakas, ay pinapanghihina at pinapanlulupaypay ng kanilang mga salita, ang kaniyang 
pananampalataya! 

Gaya ng mga alagad ng Tagapagligtas, ay hindi rin naunawaan ni Juan Bautista ang likas 
ng kaharian ni Kristo. Inasahan niyang kukunin ni Jesus ang trono ni David, nguni't lumipas 
ang panahon, at ang Tagapagligtas ay wala pang ginagawang pag-angkin sa kapangya-rihan 

ng hari, ay nagulumihanan at nabagabag si Juan. Ipinahayag niya sa mga tao na upang 
mahanda ang daan sa harap ng Panginon, ay kailangan munang matupad ang hula ni Isaias, 
na ang mga bundok at mga burol ay kailangang mapababa, ang liku-liko ay kailangang 
maituwid, at ang mga baku-bakong dako ay mapatag. Hinintay niyang ang matataas na dako 
ng kapalaluan at kapangyarihan ng tao ay maguho. Itinuro niya ang Mesiyas bilang siyang 
Isa na may taglay na pamaypay sa Kaniyang kamay, at siyang lubos na maglilinis sa 
Kaniyang giikan, siyang magtitipon ng trigo sa Kaniyang bangan, at siyang susunog sa ipa 
sa pamamagitan ng apoy na di-mapapatay. Katulad ng propetang si Elias, na sa espiritu at 
kapangyarihan nito siya dumating sa Israel, ay hinintay niyang ihayag ng Panginoon ang 
Kaniyang sarili bilang isang Diyos na sumasagot sa pamamagitan ng apoy. 


Sa kaniyang pangangaral ay tumatayo si Juan Bautista bilang isang walang-takot na 
tagasaway ng kasamaan, sa mga nasa matataas na dako at mga nasa mababa man. 
Pinangahasan niyang harapin nang mukhaan ang Haring Herodes upang malinaw na 
ipamukha rito ang pagkakasala nito. Hindi niya pinahalagahan ang kaniyang buhay, upang 
magampanan lamang niya ang gawaing itinakda sa kaniya. At ngayon buhat sa kaniyang 
kinabibilangguan ay hinihintay niyang ibagsak ng Leon sa angkan ng Juda ang kapalaluan 
ng maniniil, at iligtas ang mga kahabag-habag at siya na dumaraing. Datapwa't waring 
nasisiyahan na si Jesus sa pagtitipon ng mga alagad sa palibot Niya, at sa pagpapagaling at 
pagtuturo sa mga tao. Nakikisalo Siya sa mga dulang ng mga maniningil ng buwis, 
samantala”y pabigat naman nang pabigat ang pamatok ng Roma na ipinapasan sa Israel, at 
ang Haring Herodes at ang imbi niyang kaagulo ay magkatulong na gumagawa ng 
pagpapahirap, at ang mga daing ng mga kaawaawa at ng mga naghihirap ay umabot na 
hanggang sa langit. 


Sa propeta sa ilang ay waring isang hiwagang hindi niya madalumat ang lahat nang ito. 
May mga oras na ang kaniyang diwa ay pinahirapan ng mga bulong ng mga demonyo, at 
ang lagim ng isang nakapangingilabot na pangamba ay pumiyapis sa kaniya. Maaari kayang 
ang maluwat-nang-hinihintay na Tagapagligtas ay hindi pa dumarating? Kung gayo'y ano 
ang katuturan ng pabalitang siya na rin ang nagdala? Bigung-bigo si Juan sa ibinunga ng 
kaniyang misyon. Inasahan niya na ang pabalitang buhat sa Diyos na iniaral niya ay 
magkakabisang gaya nang basahin ang kautusan noong mga kaarawan nina Josias at Ezra (2 
Kronika 34, Nehemias 8:9): na ito'y susundan ng mataimtim na pagsisisi at pagbabalik sa 
Panginoon. Sa ikapagtatagumpay ng misyong ito ay isinakripisyo niya ang kaniyang buong 
buhay. Mabibigo kaya ito? 


Ikinabagabag ni Juan na makita ang mga alagad niya, dahil sa pag-ibig sa kaniya, ay 
nagkakaroon ng pag-aalinlangan kay Jesus. Nasayang kaya ang mga paggawa't pagtuturo 
niya sa kanila? Hindi kaya siya naging tapat sa kaniyang paglilingkod, kaya siya napatigil 
ngayon sa paggawa? Kung dumating na nga ang ipinangakong Tagapagligtas, at tapat 
naman si Juan sa pagkatawag sa kaniya, hindi ba ibabagsak ngayon ni Jesus ang kapang- 
yarihan ng manintil, at palalayain ang Kaniyang tagapag-balita? 

Datapwa't ang pananampalataya ni Juan Bautista kay Kristo ay hindi niya ipinatalo. Ang 
alaala ng tinig na buhat sa langit at ang pagbaba ng Espiritu Santong nasa anyong kalapati, 
ang walang-dungis na kalinisan ni Jesus, ang kapangyarihan ng Banal na Espiritung 
pumuspos kay Juan nang mapaharap na siya sa Tagapagligtas, at ang nagkakaisang patotoo 
ng mga salita ng hula---lahat nang ito ay sumasaksing si Jesus ng Nazareth ay siyang Isa na 
Ipinangako. Hindi ipinahayag ni Juan sa kaniyang mga kasama ang kaniyang mga 
alinlangan at mga pag-aalaala. Ipinasiya niyang magpadala ng sugo na mag-uusisa kay 
Jesus. Ito'y ipinagkatiwala niya sa dalawa niyang alagad, sa pag-asang ang pakikipag-usap 
nila sa Tagapagligtas ay magpapatibay ng kanilang pananampalataya, at magha-hatid ng 
kapanatagan sa kanilang mga kapatid. At pina-nabikan din niya ang mga salitang sasabihin 
ni Kristo para sa kaniya. 


Dumating kay Jesus ang mga alagad na may ganitong pasabi, “Ikaw baga Yaong paririto, 
o maghihintay kami ng iba?” Hindi pa gaanong nagtatagal buhat nang ituro ni Juan si Jesus, 
at isigaw, “Narito ang Kordero ng Diyos, na nag-aalis ng kasalanan ng sanlibutan.” “Siya 
nga ang pumaparitong sumusunod sa akin.” Juan 1:26, 28. At ngayo'y narito ang tanong, 
“Ikaw baga Yaong paririto?” Sa katutubo ng tao iyon ay napakasaklap at tunay na 
nakabibigo. Kung si Juan, na tapat na tagapagbalita, ay nalabuan pa tungkol sa layunin ng 
pagparito ni Kristo, ano nga ang maaaring asahan sa mga karamihang makasarili? 


Hindi agad sinagot ng Tagapagligtas ang tanong ng mga alagad. Habang sila'y 
nangakatayong nanggigilalas sa hindi Niya pag-imik, ay nangagdaratingan naman ang mga 
maysakit at mga nahihirapan upang Kaniyang pagalingin. Kakapa-kapa ang mga bulag sa 
kanilang paglakad at pakikipagsiksikan sa gitna ng karamihan, mga iba-ibang uri ng 
maysakit, na ang ilan ay nagpipilit lumakad sa sarili nila, at ang iba naman ay pasan-pasan 
ng kanikanilang mga kaibigan, ay buong kasabikang nakikipagsiksikan upang makarating sa 
harapan ni Jesus. Ang tinig ng Makapangyarihang Manggagamot ay nanuot sa binging 
pakinig. Sa isang salita, sa isang hipo ng Kaniyang kamay, ay nangadilat ang mga mata ng 
bulag upang mamasdan ang liwanag ng araw, ang tanawin ng katalagahan, ang mga mukha 
ng mga kaibigan, at ang mukha ng Tagapagligtas. Sinaway ni Jesus ang sakit at pinaalis ang 
lagnat. Naglagos ang Kaniyang tinig sa mga tainga ng naghihingalo, at sila'y nagsibangong 
malulusog at malalakas. Ang mga paralitikong inaalihan ng mga demonyo ay nagsitalima sa 
Kaniyang salita, umalis sa kanila ang kanilang kabaliwan, at kanilang sinamba Siya. Habang 
pinagagaling Niya ang kanilang mga karamdaman, ay tinuturuan Niya ang mga tao. Ang 
mga dukhang magbubukid at mga manggagawa, na nilalayuan ng mga rabi sapagka't 
marurumi, ay nagkakatipon sa palibot Niya, at sa kanila'y nagsalita Siya ng mga salita ng 
walang-hanggang buhay. 


Sa ganyang paraan lumipas ang maghapon, na nakita at narinig ng mga alagad ni Juan 
ang lahat. Sa wakas ay tinawag sila ni Jesus, at inatasan silang magsiyaon at sabihin kay 
Juan ang lahat na kanilang nasaksihan, at ganito pa ang idinugtong, “Mapalad siya, na hindi 


makasumpong ng anumang katitisuran sa Akin.” Lukas 7:23, R.V. Ang katunayan ng 

Kaniyang pagka-Diyos ay nakita sa pag-aangkup-angkop nito sa mga pangangailangan ng 
mga taong nasa kahirapan. Ang Kaniyang kaluwalhatian ay namalas sa Kaniyang 
pakikibagay sa ating mababang kalagayan. 


Inihatid ng mga alagad ang pasabi ni Jesus, at iyon ay naging sapat na. Nagunita ni Juan 
ang hula tungkol Mesiyas, “Pinahiran Ako ng Panginoon upang ipangaral ang mabubuting 
balita sa mga maamo, Kaniyang sinugo Ako upang magpagaling ng mga bagbag na puso, 
upang magtanyag ng kalayaan sa mga bihag, at magbukas ng bilangguan sa 
nangabibilanggo, upang magtanyag ng kalugud-lugod na taon ng Panginoon.” Isaias 61:1, 2. 
Ang mga gawa ni Kristo ay hindi lamang nagbadyang Siya ang Mesiyas, kundi nagpakilala 
rin na kung sa paanong paraan matatatag ang Kaniyang kaharian. Inihayag kay Juan ang 
katotohanang ipinakilala rin kay Elias doon sa ilang, nang “bumuka ang mga bundok sa 
pamamagitan ng isang malaki at malakas na hangin, at pinagputulputol ang mga bato sa 
harap ng Panginoon, nguni't ang Panginoon ay wala sa hangin, at pagkatapos ng hangin ay 
isang lindol, nguni't ang Panginoon ay wala sa lindol, at pagkatapos ng lindol ay isang 
apoy, nguni't ang Panginoon ay wala sa apoy: “at pagkatapos ng apoy, ay nagsalita ang 
Diyos sa propeta sa pamamagitan ng “isang marahang bulong na tinig.” 1 Mga Hari 19:11, 
12. Kaya nga gagawin ni Jesus ang Kaniyang gawain, hindi sa pamamagitan ng 
pakikipagtagisan ng mga sandata at ng pagbabagsak ng mga trono at mga kaharian, kundi sa 
pamamagitan ng pagsasalita sa mga puso ng mga tao sa buhay na mahabagin at 
mapagpakasakit. 


Ang simulain ng buhay ni Juan Bautista na pagtanggisa-sarili ay siyang simulain ng 
kaharian ng Mesiyas. Alam na alam ni Juan na kaibang-kaiba ang lahat nang ito sa mga 
simulain at mga inaasahan ng mga pinuno ng Israel. Ang sa ganang kaniya'y kapani- 
paniwalang katunayan ng pagka-Diyos ni Kristo ay hindi naman katunayan sa ganang 
kanila. Ang hinihintay nila ay isang Mesiyas na hindi ipinangako. Nakita ni Juan na ang 
matatamo lamang sa kanila ng misyon ng Tagapagligtas ay pagkapoot lamang at paghatol. 
At siya, na tagapaghanda ng daan, ay umiinom lamang sa sarong dapat inumin ni Kristo 
hanggang sa pinakalatak nito. 


Ang sinalita ng Tagapagligtas na, “Mapalad siya, na hindi makasumpong ng anumang 
katitisuran sa Akin,” ay isang banayad na sumbat kay Juan. Hindi naman ito nasayang sa 
kaniya. Ngayong napag-uunawa na niya nang lalong malinaw ang uri ng misyon ni Kristo, 
ay isinuko niya ang kaniyang sarili sa Diyos sa ikabubuhay o sa ikamamatay man, ayon sa 
lalong ikasusulong ng gawaing kaniyang minamahal. Nang makaalis na ang mga alagad na 
inutusan, nagsalita si Jesus sa mga tao tungkol kay Juan. Ang puso ng Tagapagligtas ay 
nakikiramay sa tapat na saksing ngayo'y nakukulong sa bilangguan ni Herodes. Hindi Niya 
itutulot na ang mga tao ay mag-akala na pinabayaan na ng Diyos si Juan, o kaya'y 
nagkulang ang pana-nampalataya nito sa araw ng pagsubok. “Ano ang nilabas ninyo sa ilang 
upang makita?” tanong Niya. “Isang tambo na inuuga ng hangin?” 

Ang nangagtatayugang tambo na nangagsisitubo sa pampang ng Jordan, na 
nangahuhutok sa bawa't hihip ng hangin, ay angkop na kumakatawan sa mga rabi na 
nangagsitayo bilang mga kritiko at mga hukom ng misyon ni Juan. Sila'y inuuga ng hangin 
ng mga pala-palagay ng mga tao. Ayaw nilang magpakababa upang tumang-gap ng pabalita 
ni Juan na nananaliksik ng puso, gayunma'y dahil sa natatakot sila sa bayan ay hindi naman 
nila pinangahasan na hayagang labanan ang kaniyang gawain. Nguni't ang lingkod ng Diyos 
ay walang gayong diwa ng karuwagan. Ang mga karamihang nagkakatipon sa palibot ni 
Kristo ay mga nakasaksi sa gawain ni Juan. Narinig nila ang kaniyang matapang na 
pagsuwat sa kasalanan. Sa nangagbabanal-banalang mga Pariseo, sa mga saserdoteng 
Saduceo, sa Haring Herodes at sa mga kasangguni nito sa palasyo, sa mga prinsipe at mga 
kawal, sa mga maniningil ng buwis at mga magbubukid, ay nagsalita si Juan nang may 
gayunding linaw at katiyakan. Hindi siya tambong nauuga, na inihahapay ng mga hangin ng 
papuri o maling paghatol ng mga tao. Sa loob ng bilangguan ay hindi nagbago ang kaniyang 
pagkamatapat sa Diyos at ang kaniyang kasipagan sa kabanalan na gaya nang ipangaral niya 
ang pabalita ng Diyos sa ilang. Ang katapatan niya sa simulain ay kasintibay ng malaking 
bato. 


Nagpatuloy si Jesus, “Datapwa't ano ang nilabas ninyo upang makita? Isang taong 
nararamtan ng mga damit na maseselang? Narito, ang nagsisipanamit ng maririlag, at 
nangabubuhay sa pagmamaselang, ay nasa mga palasyo ng mga hari.” Si Juan ay tinawag 
upang sawayin ang mga kasalanan at mga pagmamalabis ng kaniyang kapanahunan, at ang 
kaniyang payak na kasuutan at matimping pamumuhay ay naaayon sa likas o uri ng 
kaniyang misyon. Ang mga mamahaling kasuutan at ang mga luho sa buhay na ito ay hindi 
ukol sa mga lingkod ng Diyos, kundi doon sa mga tumitira “sa mga palasyo ng mga hari,” at 
sa mga pinuno ng sanlibutang ito, na sa kanila nauukol ang kapangyarihan at mga 
kayamanan nito. Ibig ni Jesus na ibaling ang pansin ng mga tao sa pagkakaiba ng pananamit 
ni Juan, at ng isinusuot ng mga saserdote at mga pinuno. Dinaramtan ng mga pinunong ito 
ang kanilang mga sarili ng mga mamahaling damit at mga alahas. Sila'y mahilig sa 
pagkatanghal, at nais nilang masilaw ang mga tao, upang sa gayon ay lalo silang igalang. 
Sila'y higit na masigasig na matamo ang paghanga ng mga tao kaysa magkamit ng malinis 
na puso na siyang masasang-ayunan ng Diyos. Sa gayon nila inihayag na hindi sa Diyos nila 
iniuukol ang kanilang pagtatapat, kundi sa kaharian ng sanlibutang ito. 


“Datapuwa't ano,” sabi ni Jesus, “ang nilabas ninyo upang makita? Isang propeta baga? 
Oo, sinasabi Ko sa inyo, at higit pa sa isang propeta. Sapagka't ito yaong tungkol sa kaniya 
ay nasusulat,-. “Narito, sinusugo Ko ang Aking sugo sa unahan ng Iyong mukha, 
Na maghahanda ng Iyong daan sa unahan Mo.” “Katotohanang sinasabi Ko sa inyo, Sa 
mga ipinanganak ng mga babae ay walang dakila kaysa kay Juan Bautista.” Nang ibalita kay 
Zacarias ang panganganak kay Juan, ay ganito ang ipinahayag ng angel, “Siya'y magi-ging 
dakila sa paningin ng Panginoon.” Lukas 1:15. Sa tingin ng Langit, ano ba ang bumubuo sa 
kadakilaan? Hindi yaong itinuturing ng sanlibutan na kadakilaan, hindi kayamanan, o 

katungkulan, o maharlikang angkang pinagmulan, o mga kaloob na katalinuhan. Kung 
kadakilaan ukol sa katalinuhan ang karapat-dapat na parangalan, na hindi na gagawa ng 
anumang lalong mataas na pagsasaalang-alang, kung gayon ay si Satanas ang dapat nating 
pintuhuin, sapagka't ang kapangyarihan ng kaniyang katalinuhan ay hindi pa kailanman 
napapantayan ng sinumang tao. Subali't pagka ibinabaling sa paglilingkod sa sarili, ang 
lalong malaking kaloob, ay nagi-ging lalong malaking sumpa. Ang mabuting asal o 
kaugaliang wagas ay siyang pinahahalagahan ng Diyos. Pagibig at kalinisan ang mga 
katangiang lalo Niyang minamahalaga. Si Juan ay dakila sa paningin ng Panginoon, nang sa 
harap ng mga inutusan ng Sanedrin, sa harap ng mga tao, at sa harap ng sarili niyang mga 
alagad, ay hindi niya hinanap ang siya'y papurihan o parangalan, kundi itinuro niya si Jesus 
bilang siyang Isa na Ipinangako. Ang kaniyang di-makasariling kaligayahan sa paglilingkod 
kay Kristo ay naghahayag ng pinakamataas na uri ng kadakilaan na kailanma'y naihayag na 
sa tao. 


Nang siya'y mamatay, ang patotoo ng mga nakarinig sa mga sinabi niya tungkol kay 
Jesus, ay, “Si Juan ay hindi gumawa ng tanda: nguni't lahat ng mga bagay na sinalita ni 
Juan tungkol sa Taong ito ay totoo.” Juan 10:41. Hindi ipinagkalob kay Juan ang siya'y 
makapag-pababa ng apoy buhat sa langit, o ang bumuhay man ng patay, na gaya ni Elias, ni 
gumamit man ng tungkod ng kapangyarihan ni Moises sa pangalan ng Diyos. Isinugo siya 
upang ibalita ang pagdating ng Tagapagligtas, at upang tawagan ang mga tao na magsihanda 
sa Kaniyang pagdating. Gayon na lamang ang katapatan niya sa pagtupad ng kaniyang 
gawain, na anupa't nang magunita ng mga tao ang mga itinuro niya sa kanila tungkol kay 
Jesus, ay nasabi nilang, “Lahat ng mga bagay na sinalita ni Juan tungkol sa Taong ito ay 
totoo.” Sa ganyang pagsaksi kay Kristo tinatawagan ang bawa't alagad ng Panginoon. 


Bilang tagapagbalita ng Mesiyas, si Juan ay “mahigit pa sa isang propeta.” Sapagka't 
bagaman natanaw ng mga propeta buhat sa malayo ang pagdating ni Kristo, kay Juan naman 
ay ibinigay ang karapatan na mamasdan Siya, na marinig ang patotoong galing sa langit na 
Siya nga ang Mesiyas, at maipakilala Siya sa Israel bilang siyang Isinugo ng Diyos. 
Gayunman ay sinabi ni Jesus, “Ang kaliit-Iiitan sa kaharian ng langit ay lalong dakila kaysa 
kaniya.” 


Ang propetang si Juan ay siyang kawing na nag-uugnay sa dalawang kapanahunan. 
Bilang kinatawan ng Diyos ay tumayo siyang tagapagpakilala ng kaugnayan ng kautusan at 
ng mga propeta sa kapanahunang Kristiyano. Siya ang maliit na ilaw na susundan ng 
malaki. Ang isip ni Juan ay tinanglawan ng Espiritu Santo, upang makapagsabog siya ng 
liwanag sa kaniyang bayan, subali't walang ibang ilaw na kailanma'y nagliwanag na o 
kailanma'y magliliwanag pa nang lalong maningning sa taong nagkasala na gaya niyaong 
nagmumula sa turo at halimbawa ni Jesus. Si Kristo at ang Kaniyang misyon ay bahagya 
lamang napag-unawa nang alinsunod sa inilalarawan ng mga hain at mga handog. At 
maging si Juan ay hindi lubos na nakaunawa sa darating na buhay na walang-kamatayan sa 
pamamagitan ng Tagapagligtas. 

Maliban sa kaligayahang nasumpungan ni Juan sa kaniyang paglilingkod, ang kaniyang 
buhay ay lagi na sa kalungkutan. Bihirang marinig ang kaniyang tinig kundi sa ilang. 
Malungkot ang kaniyang kapalaran. At hindi ipinahintulot sa kaniya na makita niya ang 
bunga ng kaniyang mga pagpapagal. Hindi ibinigay sa kaniya ang karapatang makasama si 
Kristo at masaksihan ang pagkakahayag ng kapangyarihan ng Diyos na kasama ng laiong 
malaking ilaw. Hindi ukol sa kaniya na makitang ang mga bulag ay sinaulian ng paningin, 
ang mga maysakit ay pinagaling, at ang mga patay ay binuhay na maguli. Hindi niya 
namasdan ang liwanag na nagniningning sa bawa't salita ni Kristo, na nagsasabog ng 
kaluwalhatian sa mga pangako ng hula. Ang kaliit-liitang alagad na nakakita ng 
makapangyarihang mga gawa ni Kristo at nakarinig ng Kaniyang mga salita, sa isipang ito, 
ay nagkaroon ng lalo pang malaking karapatan kaysa kay Juan Bautista, at kaya nga 
sinasabing sila'y lalo pang dakila kaysa kaniya. 


Sa pamamagitan ng lubhang karamihang nakinig sa pangangaral ni Juan, ay lumaganap 
ang kaniyang kabantugan sa buong lupain. Isang taimtim na pagmamalasakit ang nadama sa 
pagkakabilanggo sa kaniya. Gayunman ang malinis at walang-dungis niyang kabuhayan, at 
ang malakas na damdaming bayan na kumakatig sa kaniya, ay umakay sa madla na 
maniwala na walang marahas na hakbang na gagawin laban sa kaniya. 


Naniwala si Herodes na si Juan ay isang propeta ng Diyos, at talagang binalak niya na 
ito'y palayain. Nguni't ipinagpaliban niya ang kanyang balak dahil sa takot kay Herodias. 


Alam ni Herodias na kung hihingin niya nang tuwiran kay Herodes na ipapatay si Juan ay 
hindi ito papayag, kaya ipinasiya niyang isagawa ang kaniyang hangarin sa pamamagitan ng 
lalang. Sa kaarawan ng kapanganakan ng hari ay magkakaroon ng handaan na ibibigay sa 
mga pinuno ng bansa at sa mga mahal na tao ng palasyo. Magkakaroon ng kainan at 
inuman. Sa gayon ay maaaring makalimot at maiangat si Herodes, at maaari ngang 
maimpluwensiyahan nang ayon sa kaniyang kagustuhan. 


Nang sumapit ang dakilang araw, at nang nagkakainan na at nag-iinuman ang hari at ang 
kaniyang mga mahal na tao, ay inutusan ni Herodias ang kaniyang anak na dalaga na 
pumasok sa bulwagang pinagtitipunan ng lahat upang sumayaw sa ikaaaliw at ikasasaya ng 
mga panauhin. Si Salome ay nasa kasibulan ng pagkadalaga, at ang kaniyang kanasa-nasang 
kagandahan ay nakabihag sa damdamin ng mga mahal na taong nagkakatuwaan. Hindi 
kinakaugalian na humarap sa mga ganitong pagkakasayahan ang mga kababaihan ng 
palasyo, at isang nakakikiliting papuri ang iniukol kay Herodes nang ang anak na babaing 
ito ng mga saserdote at mga prinsipe ng Israel ay sumayaw para libangin at aliwin ang mga 
panauhin niya. 


Ang hari'y tangay na ng espiritu ng alak. Nakapangyari ang pita ng damdamin, at ang 
katinuan ng bait ay nawala na. Ang nakita na lamang niya ay ang bulwagan ng kasayahan, 
na kinaroroonan ng mga nagkakatuwaan at nag-iinumang mga panauhin, ang hapag ng 


pagkain, ang bumubulang alak at ang nakasisilaw na mga ilaw, at ang kabigha-bighaning 

dalagang sumasayaw sa harap niya. Sa isang saglit na kabiglaanan, ay hinangad niyang 
magpakitang-gilas na magtataas sa kaniya sa harap ng mga dakilang tao ng kaniyang 
kaharian. May kasamang panunumpa na ipinangako niya sa anak na dalaga ni Herodias na 
anuman ang hingin nito, kahit kalahati ng kaniyang kaharian, ay kaniyang ibibigay. 


Nagmamadaling pinuntahan ni Salome ang kaniyang ina, upang alamin kung ano ang 
kaniyang hihingin. Handa na ang sagot---ang ulo ni Juan Bautista. Hindi batid ni Salome 
ang pagkauhaw sa paghihiganti na nasa puso ng kanyang ina, at siya'y nag-urong-sulong sa 
pagsasabi ng kahilingang ito, nguni't nakapangyari ang hangarin ni Herodias. Ang dalaga'y 
bumalik na taglay ang nakapangingilabot na kahilingan, “Tbig ko na ngayon din ay ibigay 
mo sa akin na nasa isang pinggan ang ulo ni Juan Bautista.” Mareos 6:25. 


Si Herodes ay nagitlahanan at nawalan ng loob. Napatigil ang magulong pagkakatuwaan, 
at isang malagim na katahimikan ang humalili sa maharot na pagkakasayahan. Kinilabutan 
ang hari sa isipang siya ang magpapapatay kay Juan. Nguni't nakapangako na siya, at ayaw 
niyang lumitaw na siya'y mapagtalusira at pabigla-bigla. Ang panunumpa niya ay ginawa sa 
harap ng mararangal niyang mga panauhin, at kung may isa lamang tumutol sa pagtupad 
niya ng pangako, sana'y malugod niyang ililigtas ang propeta. Binigyan niya sila ng 
pagkakataong makapagsalita na iligtas ang bilanggo. Ang mga ito ay nagsipaglakbay nang 
malalayo upang mapakinggan lamang ang pangangaral ni Juan, at talos nilang siya'y isang 
taong walang kasalanan, at isang lingkod ng Diyos. Subali't bagaman sila'y nagimbal sa 
hiningi ng dalaga, sila nama'y totoong langung-lango upang makapagsalita ng pagtutol. 
Wala isa mang nagtaas ng tinig upang iligtas ang buhay ng tagapagbalita ng Langit. Ang 
mga lalaking ito ay may hinawakang matataas na katungkulan sa bansa, at nakababaw sa 
kanila ang mabi-bigat na kapanagutan, gayunma'y nagpakalulong sila sa pagkakainan at 
pag-iinuman hanggang sa namanhid na ang kanilang mga pakiramdam. Hilo na ang 
kanilang mga ulo sa namamalas na tugtugan at sayawan, at ang kanilang budhi ay 
nahimbing na rin. Sa pamamagitan ng kanilang pananahimik ay iginawad nila ang hatol na 
kamatayan sa propeta ng Diyos upang mabigyang-kasiyahan ang paghihiganti ng isang 
babaing walang-dangal. 


Bigong naghintay si Herodes na makawala sa kaniyang sumpa, pagkatapos ay buong 
pag-aatubili niyang iniutos ang pagpugot sa ulo ng propeta. Hindi nagluwat at ang ulo ni 
Juan ay dinala sa harap ng hari at ng kaniyang mga panauhin. Habang-panahon nang 
napatikom ang mga labing yaon na buong katapatang nagbabala kay Herodes na talikuran 
niya ang kaniyang buhay na makasalanan. Hindi na kailanman maririnig ang tinig na yaon 
na mananawagan sa mga tao na magsipag-sisi. Ang isang gabi ng magulong pagkakatuwaan 
at paglalasingan ay ikinaputi ng buhay ng isa sa mga pinakadakilang propeta. 


Oh, kaydalas na ang buhay ng walang-sala ay nakikitil dahil sa kawalang-pagtitimpi 
niyaong mga dapat sana'y maging tagapangalaga ng katarungan! Ang naglalagay sa 
kaniyang mga labi ng nakalalangong saro ay mananagot sa lahat ng kawalang-katarungang 

maa-aring magawa niya sa panahong siya'y nasa ilalim ng kapangyarihan nitong pumapatay 
ng pakiramdam. Kapag manhid ang kaniyang mga pakiramdam ay hindi niya magagawa na 
magkuro o humatol nang mahinahon o kaya'y magkaroon ng malinaw na pagkaunawa sa 
matuwid at mali. Binubuksan niya ang daan upang si Satanas ay makagawa sa pamamagitan 
niya sa pagsiil at pagpuksa sa walang-sala. “Ang alak ay manunuya, ang matapang na alak 
ay manggugulo: at sinumang napadadaya sa kaniya ay hindi pantas.” Kawikaan 20:1. Kaya 
nga “ang kahatulan ay tumatalikod, ... at siyang humihiwalay sa kasamaan ay ginagawa niya 
ang kaniyang sarili na isang huli.” Isaias 59:14, 15. Ang mga may pananagutan sa mga 
buhay ng kanilang mga kapwa tao ay dapat ibilang na salarin pagka sila'y napadadaig sa 
kawalang-pagtitimpi. Lahat ng mga nagpapatupad ng mga batas ay dapat maging mga 
tagatupad ng mga batas. Dapat silang maging mga taong may pagpipigil sa sarili. Kailangan 
nilang magkaroon ng lubos na kakayahang makakontrol ng mga kapangyarihan ng kanilang 
pangangatawan, kaisipan, at kaugalian, upang makapagtaglay sila ng malakas at malusog na 
pag-iisip, at ng mataas na pagkadama ng katarungan. 


Ang ulo ni Juan Bautista ay dinala kay Herodias, at tinanggap naman niya ito na taglay 
ang makahalimaw na kasiyahan. Nagbunyi siya sa kaniyang pagka-kapaghiganti, at sa loob 
niya'y nasabi niyang wala nang liligalig pa sa budhi ni Herodes. Subali't walang ibinungang 
kaligayahan sa kaniya ang kaniyang pagkaka-sala. Ang kaniyang pangalan ay naging tanyag 
sa kasa-maan at kinasuklaman, samantalang si Herodes naman ay lalo pang pinahirapan ng 
umuukilkil na sumbat ng budhi kaysa noong siya'y binababalaan ng propeta. Ang 
impluwensiya ng turo ni Juan ay hindi nasawata, ito'y aabot sa bawa't saling-lahi hanggang 
sa wakas ng panahon. 


Ang kasalanan ni Herodes ay laging umuukilkil sa kaniya. Kaya patuloy siyang 
humahanap ng makalulunas sa panunumbat ng kaniyang budhi. Ang kaniyang papanalig kay 
Juan ay di-natinag. Nang magunita niya ang buhay nitong mapagkait sa sarili, ang banal at 
maalab na pamamanhik nito, ang mga makatwirang payo nito, at pagkatapos ay nang 
magunita niya kung paano dumating dito ang kamatayan, ay hindi na nakasumpong si 
Herodes ng katahimikan. Sa pag-aasikaso niya ng mga suliranin ng bansa, na tumatanggap 
ng mga pangaral ng mga tao, ay nagtaglay siya ng nakangiting mukha at ng marangal na 
anyo, samantalang itinago niya ang isang pusong balisa, na hindi na tinantanan ng 
pangambang nakapataw sa kaniya ang isang sumpa. 


Labis na giniyagis ang damdamin ni Herodes ng mga salita ni Juan, na walang malililihim 
na anumang bagay sa Diyos. Naniwala siya na ang Diyos ay nasa lahat ng dako, na 
nasaksihan Nito ang magulong pagkaka-tuwaan at paglalasingan sa silid ng kainan, na 
narinig Nito ang utos na pugutan ng ulo si Juan, at nakita ang pagbubunyi sa tuwa ni 
Herodias, at ang paghamak niyon sa pugot na ulo ng dating sumusumbat at sumasa-way sa 
kaniya. At ang maraming bagay na napaking-gan ni Herodes buhat sa mga labi ng propeta 
ay umu-ukilkil ngayon sa kaniyang budhi nang higit na malinaw kaysa noong 
ipinangangaral ito sa ilang. 

Nang mabalitaan ni Herodes ang mga gawa ni Kristo, ay labis siyang nabagabag. Ang 
akala niya'y binuhay na muli ng Diyos si Juan buhat sa mga patay, at pinahayo itong taglay 
ang lalo pang malaking kapangyarihan upang sumbatan ang kasalanan. Hindi na siya 
hiniwalayan ng takot na baka ipaghiganti ni Juan ang pagkamatay nito sa pamamagitan ng 
paggawad ng hatol sa kaniya at sa kaniyang sambahayan. Inaani na ni Herodes yaong sinabi 
ng Diyos na magiging bunga ng paggawa ng pagkakasala--“sikdo ng puso, 
pangangalumata, at panlalambot ng kaluluwa: at ang iyong buhay ay mabi-bitin sa pag- 
aalinlangan sa harap mo, at ikaw ay mata-takot gabi't araw, at mawawalan ng katiwalaan 
ang iyong buhay: sa kinaumagaha'y iyong sasabihin, Kahimanawari ay gumabi na! at sa 
kinagabiha”y iyong sasabihin, Kahimanawari ay umaga na! dahil sa takot ng iyong puso na 
iyong ikatatakot at dahil sa paningin ng iyong mga mata na iyong ikakikita.” Deuteronomio 
28:56-67. Ang sariling isipan ng makasalanan ang siya na rin niyang mga tagasumbat, at 
wala nang titindi pa sa sakit na dulot ng budhing makasalanan, na hindi magpatantan sa 
kaniya araw at gabi. 


Sa ganang marami ay may malalim na hiwagang nakabalot sa naging kapalaran ni Juan 
Bautista. Itinatanong nila kung bakit kaya siya'y pinabayaang maghirap at mamatay sa loob 
ng bilangguan. Ang hiwaga ng madilim na kapalarang ito na itinadhana ng Diyos ay hindi 
kayang mapaglagusan ng paningin ng tao, subali't hindi nito kailanman matitinag ang ating 
pagtitiwala sa Diyos kapagka inaalaala natin na si Juan ay nakibahagi lamang sa mga hirap 
ni Kristo. Lahat ng sumusunod kay Kristo ay magsusuot ng korona ng pagpapakasakit. 
Sila'y tiyak na di-mauunawaan ng mga taong sakim o makasarili, at sila'y gagawing tudlaan 
ng mababangis na pananalakay ni Satanas. Ang simulaing ito ng pagpapakasakit ng sarili 
ang pinagtalagahang sirain ng kaniyang kaharian, at ito'y kaniyang babakahin saanman niya 
makikita ang ganitong pagpapakasakit ng sarili. 


Ang panahon ng kamusmusan, kabataan, at pagigingmay-gulang ni Juan ay 
kinalarawanan ng tibay at kata-tagang moral. Nang ang tinig niya ay marinig sa ilang na 
nagsasabing, “Ihanda ninyo ang daan ng Panginoon, tuwirin ninyo ang Kaniyang mga 
landas” (Mateo 3:3), ay pinangambahan ni Satanas ang ukol sa kaligtasan ng kaniyang 
kaharian. Ang kasamaan ng kasalanan ay nahayag sa isang paraang ikinapanginig sa takot 
ng mga tao. Nasira ang kapangyarihan ni Satanas sa maraming nasa sa ilalim na ng 
kaniyang kontrol. Hindi siya napagod sa kaniyang mga pagsisikap na maialis si Juan 
Bautista sa isang kabuhayang lubos na napasasakop sa Diyos, nguni't siya'y nabigo. At 
nabigo rin siya na madaig si Jesus. Sa pagtukso sa ilang, ay nadaig si Satanas, at gayon na 
lamang kalaki ang kaniyang galit. Ngayo'y ipinasiya niyang dulutan ng kalungkutan si 
Kristo sa pamamagitan ng pagpatay kay Juan. Ang Isa na hindi niya malamuyot sa paggawa 
ng pagkakasala ay kaniyang dadalamhatiin. 


Hindi namagitan si Jesus upang iligtas ang Kaniyang lingkod. Alam Niyang makakaya ni 
Juan ang pagsubok. Ikagagalak ng Tagapagligtas na dumalaw kay Juan, upang aliwin ito sa 
panglaw ng bilangguan. Nguni't hindi Niya maibibigay ang Kaniyang sarili sa mga kamay 

ng mga kaaway sapagka't manganganib ang Kaniyang misyon. Buong katuwaang 
maililigtas sana Niya ang Kaniyang lingkod. Subali't alang-alang sa mga libu-libo na sa 
mga panahong darating ay mapapasa bilangguan at tutungo sa kamatayan, kailangang 
uminom si Juan sa saro ng kamatayan. Kung ang mga alagad ni Jesus ay maghirap sa 
madidilim na silid ng bilangguan, o lipulin kaya ng tabak, o ng bitay, o ng kasangkapang 
parusahan, na waring pinabayaan ng Diyos at ng tao, makapagpapatatag nga sa kanilang 
mga puso kung kanilang maisip na si Juan Bautista man, na ang angking katapatan ay 
pinatunayan ni Kristo na rin, ay nagdaan sa gayunding karanasan! 


Pinahintulutan si Satanas na kaniyang mapaigsi ang buhay sa lupa ng lingkod ng Diyos: 
subali't yaong buhay na “natatagong kasama ni Kristo sa Diyos,” ay hindimapakikialaman 
ng manlilipol. Ikinatuwa niya nang labis na nadulutan niya ng kalungkutan si Kristo, nguni't 
hindi niya nadaig si Juan. Ang kamatayan na rin ang magpakailanmang naglayo kay Juan sa 
kapangyarihan ng kaniyang mga tukso. Sa labanang ito, ay ipinakilala ni Satanas ang sarili 
niyang likas. Sa harap ng sumasaksing sansinukob ay inihayag niya ang kaniyang 
pakikipag-alit sa Diyos at sa tao. Bagama't hindi ginawa kay Juan ang mahimalang 
pagliligtas, ay hindi naman siya pinabayaan. Naging laging kasama-sama niya ang mga 
anghel ng langit, na naghayag sa kaniya ng mga hula tungkol kay Kristo, at ng 
mahahalagang -pangako ng Kasulatan. Ang mga ito ang siya niyang naging tagapagtaguyod, 
at siya rin namang magiging tagapagtaguyod ng bayan ng Diyos sa mga panahong darating. 
Ibinigay kay Juan Bautista, at sa langit ng mga sumunod sa kaniya, ang katiyakang “Narito, 
Ako'y sumasainyo sa lahat ng mga araw, samakatwid baga'y hanggang sa katapusan.” 
Mateo 28:20, R.V. 


Hindi inaakay ng Diyos ang Kaniyang mga anak kundi yaong ayon sa kanilang naiibigan, 
kung makikita lamang nila ang wakas buhat sa pasimula, at kung kanilang napag-uunawa 
ang kagalingan o kaluwalhatian ng panukalang kanilang tinutupad sa pagiging mga 
manggagawang kasama Niya. Ni si Enoc, na inilipat sa langit, ni si Elias, na umakyat sa 
langit sa isang karong apoy, ay hindi higit na dakila o higit na marangal kaysa kay Juan 
Bautista, na namatay nang nag-iisa sa bilangguan. “Sa inyo'y ipinagkaloob alang-alang kay 
Kristo, hindi lamang upang manampalataya sa Kaniya, kundi upang magtiis din naman 
alang-alang sa Kaniya.” Filipos 1:29. At sa lahat ng mga kaloob na maibibigay ng Langit sa 
mga tao, ang pakikisama kay Kristo sa Kaniyang mga kahirapan ay siyang pinakamabigat 
na tiwala at pinakamataas na karangalan. 

Kabanata 23--“Malapit na ang Kaharian ng Diyos” 


“Napasa Galilea si Jesus, na ipinangangaral ang ebanghelyo ng kaharian ng Diyos, at 
sinasabi, Naganap na ang panahon, at malapit na ang kaharian ng Diyos: kayo'y mangagsisi, 
at mangagsisampalataya sa ebanghelyo.” Marcos 1:14, 15. Ang pagdating ng Mesiyas ay 
unang ibinalita sa Judea. Sa templo sa Jerusalem ang pagsilang ng magiging tagapagbalita o 
tagapaghawan ng landas ay ipinagpaunang sinabi kay Zacarias samantalang ito'y 
naglilingkod sa harap ng dambana. Sa mga burol ng Bethlehem ay itinanyag ng mga anghel 
ang pagsilang ni Jesus. Sa Jerusalem ay dumating ang mga Mago o mga Lalaking Pantas na 
hinahanap Siya. Sa templo ay pinatotohanan ni Simeon at ni Ana na Siya nga ang Diyos. 
“Ang Jerusalem at ang buong Judea” ay nakinig sa pangangaral ni Juan Bautista, at ang mga 
sugong buhat sa Sanedrin, kasama ang karamihan, ay nakarinig ng kaniyang patotoo tungkol 
kay Jesus. Sa Judea ay tinanggap ni Kristo ang Kaniyang unang mga alagad. Dito Niya 
ginugol ang malaking panahon ng Kaniyang unang ministeryo. Ang pagkislap ng Kaniyang 
pagka-Diyos sa pagkakapaglinis ng templo, ang Kaniyang mga kababalaghan sa 
pagpapagaling, at ang mga aral ng banal na katotohanang namutawi sa Kaniyang mga labi, 
lahat ay pawang nagpatunay ng tulad ng pinatunayan Niya sa harap ng Sanedrin pagkatapos 
na mapagaling Niya ang lalaking lumpo sa may tangke ng Bethesda---na Siya nga ang Anak 
ng Walang-hanggang Diyos. 


Kung tinanggap si Kristo ng mga pinuno ng Israel, ibinigay sana Niya sa kanila ang 
karangalan na maging Kaniyang mga tagapagbalita ng ebanghelyo sa sanlibutan. Sa kanila 
muna unang ibinigay ang pagkakataong maging mga tagapagbalita ng kaharian at biyaya ng 
Diyos. Nguni't hindi naalaman ng Israel ang panahon ng pagdalaw sa kaniya. Ang 
pananaghili at di-pagtitiwala ng mga pinunong Hudyo ay nauwi sa hayagang pagkagalit, at 
ang puso ng mga tao ay naibaling na palayo kay Jesus. 


Tinanggihan ng Sanedrin ang pabalita ni Kristo at ipinasiyang Siya'y ipapatay, kaya nga 
iniwan ni Jesus ang Jerusalem, ang mga saserdote, ang templo, ang mga pinunong ukol sa 
relihiyon, at ang bayang tinuruan sa kautusan, at binalingan Niya ang ibang uri ng mga tao 
upang ito ang pagtanyagan Niya ng Kaniyang pabalita, at upang makapagtipon Siya ng mga 
makapagdadala ng ebanghelyo sa lahat ng mga bansa. 


Kung paanong ang ilaw at buhay ng mga tao ay tinanggihan ng mga pinuno ng simbahan 
noong panahon ni Kristo, ay gayundin tinanggihan ito sa bawa't sumusunod na salin-ng- 
lahi. Muli at muling naulit ang kasay-sayan ng pag-alis ni Kristo sa Judea. Nang ipangaral 
ng mga Repormador ang salita ng Diyos, hindi nila inisip na humiwalay sa nakatatag nang 
iglesya, nguni't ang liwanag ay hindi matanggap ng mga pinuno ng simbahan, kaya't ang 
mga maydala nito ay napilitang humanap ng ibang uri ng mga tao, na mga sabik sa 
katotohanan. Sa kapanahunan natin ay iilan lamang sa mga nagsasabing sila'y mga alagad 
ng mga Repormador ang talagang kini-kilos ng diwa nila. lilan ang nakikinig sa tinig ng 
Diyos, at nahahandang tumanggap ng kahit anumang uri ng katotohanan. Madalas na ang 

mga sumusunod na ito sa mga bakas ng mga Repormador ay napilitang humiwalay sa mga 
iglesyang mahal sa kanila, upang maitanyag lamang nila ang malinaw na itinuturo ng salita 
ng Diyos. At madalas din na ang mga naghahanap ng liwanag ay napipilitang umalis sa 
iglesya ng kanilang mga magulang dahil sa aral ding iyon, upang masunod lamang nila ang 
katotohanan. 


Hinahamak ng mga rabi sa Jerusalem ang mga tao sa Galilea at itinuturing na ang mga ito 
ay mararahas at walang pinag-aralan, gayunma'y sila ang nagbibigay ng lalong kanais-nais 
na bukiran para sa gawain ng Taga-pagligtas. Sila'y lalong masisigasig at lalong tapat, hindi 
gaanong sumasailalim ng kontrol ng mga panatiko, lalong bukas ang kanilang isip sa 
pagtanggap ng katoto-hanan. Ang pagtungo ni Jesus sa Galilea, ay hindi sa hangaring 
mapag-isa o lumayo sa karamihan. Nang panahong ito ang lalawigan ng Galilea ay 
tinatahanan ng maraming nagsisiksikang mga tao, na ang karamihan ay halu-halong mga tao 
ng iba-ibang mga bansa na wala sa Judea. 


Sa paglilibot ni Jesus sa buong Galilea, na nagtuturo at nagpapagaling, mga karamihan 
ang nagkakalipumpon sa Kaniya buhat sa mga lunsod at mga nayon. Marami pa nga ang 
nanggagaling sa Judea at sa mga karatig na lalawigan. Madalas na napipilitan Siyang 
magtago sa mga tao. Ang alingasngas ay gayon na lamang kalaki na anupa't kinailangang 
gumawa ng mga pag-iingat baka sapantahain ng mga pinunong Romano na may 
nagbabangon ng paghihimagsik. Di-kailanman nagkaroon nang una ng isang panahong gaya 
nito sa sanlibutan. Ang langit ay ibinababa sa mga tao. Ang nangagugutom at nangauuhaw 
na kaluluwang malaon nang nangagsipaghintay sa ikatutubos ng Israel ay 
nangagsipagtamasa ngayon ng biyaya ng isang maawaing Tagapagligtas. 


Ang laman ng pangangaral ni Kristo ay, “Naganap na ang panahon, at malapit na ang 
kaharian ng Diyos: kayo'y mangagsisi, at mangagsisampalataya sa ebanghelyo.” Ito ang 
nagpapakilala na ang pabalita ng ebanghelyo, na ipinangaral ng Tagapagligtas, ay nakasalig 
sa mga hula. Ang “panahon” na sinabi Niyang naganap na ay ang panahong ipinaalam ng 
anghel Gabriel kay Daniel. “Pitumpung sanlinggo,” wika ng anghel, “ang ipinasiya sa iyong 
mga taon at sa iyong Barial na Bayan, upang tapusin ang pagsalansang, at upang wakasan 
ang pagkakasala, at upang linisin ang kasamaan, at upang dalhan ng walang-hanggang 
katwiran, at upang tatakan ang pangitain at ang hula, at upang pahiran ang kabanal- 
banalan.” Daniel 9:24. Sa hula ang isang araw ay isang taon. Tingnan ang Mga Bilang 
14:34, Ezekiel 4:6. Ang pitumpung sanlinggo, o apat na raan at siyamnapung araw, ay 
kuma-katawan sa apat na raan at siyamnapung taon. Ang pasimula ng panahong ito ay 
ibinibigay: “Iyo ngang talas-tasin at bulayin, na mula sa paglabas ng utos na isauli at itayo 
ang Jerusalem hanggang sa Pinahiran (Mesiyas) na Prinsipe ay magiging pitong sanlinggo, 
at animnapu't dalawang sanlinggo,” animnapu't siyam na sanlinggo, o apat na raan at 
walumpu't tatlong taon. Daniel 9:25. Ang utos na isauli at itayo ang Jerusalem, alinsunod sa 
karagdagang utos ni Artajerjer Longimanus (tingnan ang Ezra 6:14: 7:1, 9), ay nagkabisa 
noong taglagas ng 457 B.K. Buhat sa panahong ito ang apat na na raan at walum-pu't 

tatlong taon ay humahangga sa taglagas ng 27 P.K. Ayon sa hula, ang panahong ito ay aabot 
sa Mes yas, ang Isa na Pinahiran. Noong taong 27 P.K., nang binyagan si Jesus ay tinanggap 
Niya ang pagpapahid ng Espiritu Santo, at hindi nagtagal pagkatapos nito ay pinasimulan 
Niya ang Kaniyang ministeryo. Noon Niya itinanyag ang pabalitang, “Naganap na ang 
panahon.” Pagkatapos, sinabi ng anghel, “Pagtitibayin Niya ang tipan sa marami sa isang 
sanlinggo .” Sa loob ng pitong taon buhat nang pumasok ang Tagapaglig-tas sa Kaniyang 
ministeryo, ay ipinangaral ang ebanghelyo tanging-tangi na sa mga Hudyo, sa loob ng 
tatlo at kalahating taon ay sa pamamagitan ni Kristo, at pagkatapos ay sa pamamagitan 
naman ng mga apostol. “Sa kalahati ng sanlinggo ay Kaniyang ipatitigil ang hain at ang 
alay.” Daniel 9:27. Noong tagsibol ng taong 31 P.K., si Kristong tunay na handog ay inialay 
sa Kalbaryo. Nang magkagayo”y nahapak sa gitna ang tabing ng templo, na nagpapakilalang 
ang kabanalan at kahalagahan ng mga paghahandog ay lumipas na. Sumapit na ang panahon 
upang mawakasan ang mga paghahain at pag-aalay sa lupa. 


Ang isang sanlinggo---pitong taon---ay natapos noong taong 34 P.K. At nang batuhin ng 
mga Hudyo si Esteban ay pinagtibay nila ang kanilang pagtanggi sa ebanghelyo, ang mga 
alagad na nagsipangalat dahil sa pag-usig “ay nagsipaglakbay na ipinangangaral ang salita” 
(Mga Gawa 8:4), at hindi natagalan pagkatapos nito, si Saulong mang-uusig ay nahikayat, at 
naging Pablo, na apostol sa mga Hentil. 


Ang panahon ng pagkapanganak kay Kristo, ang pag-papahid sa Kaniya ng Espiritu 
Santo, ang Kaniyang pag-kamatay, at ang pagbibigay o pagdadala ng ebanghelyo sa mga 
Hentil, ay malinaw na sinabi. Karapatan sana ng bansang Hudyo na maalaman ang mga 
hulang ito, at makilalang ito ay natupad sa buhay at gawa ni Jesus. Ipinaunawa ni Kristo sa 
Kaniyang mga alagad ang kahalagahan ng pag-aaral ng hula. Nang tukuyin Niya ang hulang 
ibinigay kay Daniel na nagsasabi ng panahon nila, ay sinabi Niya, “Unawain ng bumabasa.” 
Mateo 24:15. At nang Siya'y mabuhay na mag-uli ay ipinaliwanag Niya sa mga alagad sa 
pamamagitan ng “lahat ng mga propeta” “ang mga bagay tungkol sa Kaniya.” Lucas 24:27. 
Ang tagapagligtas ay nagsalita sa pamamagitan ng lahat ng mga propeta. “Ang Espiritu ni 
Kristo na sumasakanila” ay “pinatotohanan nang una ang mga pagba-bata ni Kristo, at ang 
mga kaluwalhatiang hahalili sa mga ito.” 1 Pedro 1:11. 


Si Gabriel, ang anghel na sumusunod sa Anak ng Diyos sa karangalan, ay siyang lumapit 
kay Daniel na dala ang sugong buhat sa Diyos. Si Gabriel, na “Kaniyang anghel,” ang 
siyang inutusan ni Kristo upang ipakita sa pinaka-iibig na si Juan ang panahong hinaharap, 
at isang pag-papala ang iginagawad sa mga bumabasa at nakikinig ng mga salita ng hula, at 
ginaganap ang mga bagay na nasusulat doon. Apocalipsis 1:3. 


“Ang Panginoon ay walang gagawin, kundi Kaniyang ihahayag ang Kaniyang lihim sa 
Kaniyang mga lingkod na mga propeta.” Bagama't “ang mga bagay na lihim ay nauukol sa 
Panginoon nating Diyos,” “yaon namang mga bagay na hayag ay nauukol sa atin at sa ating 
mga anak magpakailanman.” Amos 3:7; Deuteronomio 29:29. Ibinigay sa atin ng Diyos ang 

mga bagay na ito, at ibu-buhos Niya ang Kaniyang pagpapala sa taong buong galang at 
may-pananalanging nag-aaral ng mga salita ng hula. 


Kung paanong itinanyag ng pabalita ng unang pag-parito ni Kristo ang kaharian ng 
Kaniyang biyaya, gayundin naman itinatanyag ng pabalita ng Kaniyang ikalawang pagparito 
ang kaharian ng Kaniyang kaluwalhatian. At ang pabalita ng ikalawang pagparito, gaya ng 
pabalita ng unang pagparito, ay nakasalig sa mga hula. Ang mga sinalita ng anghel kay 
Daniel na may kaugnayan sa mga huling araw ay mapag-uunawa sa panahon ng kawakasan. 
Sa panahong yaon, “marami ang tatakbo nang paroo't parito, at ang kaalaman ay lalago.” 
“Ang masa-sama ay gagawa na may kasamaan: at wala sa masasama na makakaunawa, 
nguni't silang pantas ay mangakakaunawa.” Daniel 12:4, 10. Ang Tagapagligtas na rin ay 
nagbigay ng mga tanda ng Kaniyang pagparito, at ang wika Niya, “Pagka nangakita ninyong 
nangyari ang mga bagay na ito, talastasin ninyo na malapit na ang kaharian ng Diyos.” “At 
mangag-ingat kayo sa inyong sarili, baka mangalugmok ang inyong mga puso sa katakawan, 
at sa kalasingan, at sa mga pagsusumakit ukol sa buhay na ito, at dumating na bigla sa inyo 
ang araw na yaon na gaya ng silo.” “Mangagpuyat nga kayo, at magsipa-nalanging lagi, 
upang kamtin ninyo ang makatakas sa lahat ng mga bagay na ito na mangyayari, at upang 
mangakatayo kayo sa harapan ng Anak ng tao.” Lucas 21: 31, 34, 36. 


Sumapit na tayo sa panahong ipinagpaunang-sabihin ng mga talatang ito. Dumating na 
ang panahon ng kawakasan, nahayag na ang mga pangitain ng mga propeta, at ang 
solemneng mga babala nito ay itinuturo tayo sa malapit nang pagdating ng ating Panginoon 
na may kaluwalhatian. 


Namali ang mga Hudyo ng pagpapakahulugan at paglalapat sa salita ng Diyos, kaya hindi 
nila naalaman ang panahon ng pagdalaw sa kanila. Ang mga taon ng ministeryo ni Kristo at 
ng Kaniyang mga apostol--ang mahahalaga't huling mga taon ng biyaya sa bayang 
hinirang---ay ginugol nila sa pagbabalak na patayin ang mga tagapagbalita ng Panginoon. 
Mga hangaring makalupa ang pumuno sa kanilang isipan, at nawalang-kabuluhan sa kanila 
ang alok ng espirituwal na kaharian. Kaya ngayon ang kaharian ng sanlibutang ito ay siyang 
pinagkakaabalahan ng isip ng mga tao, at hindi nila pinapansin ang matuling nangatutupad 
na hula at mga tanda ng mabilis-na-dumarating na kaharian ng Diyos. 


“Nguni't kayo, mga kapatid, ay wala sa kadiliman, upang sa araw na yaon ay masubukan 
kayong gaya ng magnanakaw. Kayong lahat ay pawang mga anak ng kaliwanagan, at mga 
anak ng araw: tayo'y hindi ng gabi, ni ng kadiliman man.” Bagama't hindi natin naaalaman 
ang oras ng pagbabalik ng ating Panginoon, maaalaman naman natin kung ito'y malapit na. 
“Huwag nga tayong mangatulog, gaya ng mga iba, kundi tayo'y mangagpuyat at 
mangagpigil.” 1 Tesaloniea 5:4-6. 

Kabanata 24---“Hindi Baga Ito ang Anak ng Anluwagi”?” 


Sa maaliwalas na panahon ng ministeryo ni Kristo sa Galilea, ay may isang maitim na 
ulap na nakahalang. Itinakwil Siya ng mga tao sa Nasareth. “Hindi baga ito ang anak ng 
anluwagi?” wika nila. Sa panahon ng Kaniyang pagiging-bata at pagigingkabataan, kasama- 
sama na ni Jesus ang Kaniyang mga kapatid sa pagsamba sa sinagoga sa Nasareth. Buhat 
nang pasimulan Niya ang Kaniyang ministeryo ay hindi na nila Siya nakasama, gayunman 
ay hindi nalilihim sa kanila ang mga bagay na nangyayari sa Kaniya. Nang Siya'y muli 
nilang makita, ang kanilang interes at ina-asahan ay umabot sa sukdulan. Narito ang mga 
mukha at mga anyo ng mga taong nakilala na Niya buhat pa nang Siya'y bata. Narito ang 
Kaniyang ina, ang Kaniyang mga kapatid na lalaki at babae, at lahat ay nakatingin sa 
Kaniya nang Siya'y pumasok sa sinagoga isang araw ng Sabado, at maupong kasama ng 
mga sumasamba. 


Sa pagsamba nila nang araw na yaon, ang matan-dang namumuno ay bumasa sa mga 
propeta, at pinayuhan ang mga tao na patuloy na maghintay sa Isang Dumarating, na 
maluwalhating maghahari, at papawi sa lahat ng pang-aapi. Sinikap nitong pasiglahin ang 
mga nakikinig sa kaniya sa pamamagitan ng pagbanggit na isa-isa sa mga katunayan na 
malapit na nga ang pag-dating ng Mesiyas. Inilarawan nito ang kaluwalhatian ng Kaniyang 
pagdating, na sinisikap palitawin ang isipan na Siya'y darating na nangunguna sa mga 
hukbo upang hanguin ang Israel. 


Kapag mayroong rabi sa sinagoga, ito ang inaasahang magsesermon, at sinumang 
Israelita ay maaari namang bumasa sa mga aklat ng mga propeta. Nitong Sabadong ito, si 
Jesus ay hinilingang makibahagi sa serbisyo. Siya'y “nagtindig upang bumasa. At ibinigay 
sa Kaniya ang aklat ng propeta Isaias.” Lueas 4:16, 17. Ang kasulatang tinunghayan Niya ay 
ang ipinalalagay na tumutukoy sa Mesiyas: “Sumasa Akin ang Espiritu ng 
Panginoon, Sapagka 't Ako'y pinahiran Niya upang ipangaral ang mabubuting balita sa mga 
dukha,Ako'y sinugo Niya upang magpagaling ng mga bag-bag na puso, Upang itanyag sa 
mga bihag ang pagkaligtas,At sa mga bulag ang pagkakita, Upang bigyan ng kalayaan ang 
nangaaapi, 

Upang itanyag ang kaaya-ayang taon ng Panginoon.” 


“At binalumbon Niya ang aklat, at isinauli sa naglilingkod: ... at ang mga mata ng lahat 
ng nangasa sinagoga ay nangakatitig sa Kaniya. ... At Siya'y pinato-tohanan ng lahat, at 
nangagtaka sa mga salita ng biya-ya na lumalabas sa Kaniyang bibig.” Lucas 4:20- 
22. Tumindig si Jesus sa harap ng mga tao bilang isang tagapagpaliwanag ng mga hula 
tungkol sa Kaniyang sarili. Sa pagpapaliwanag ng mga salitang Kaniyang binasa, ay sinabi 
Niyang ang Mesiyas ay magbibigay-ginhawa sa mga naaapi, magpapalaya sa mga bihag, 
magpapagaling sa mga maysakit, na magpapadilat sa mga bulag, at ihahayag sa sanlibutan 
ang liwanag ng katotohanan. Ang Kaniyang kapansin-pansing kilos at ang kahanga-hangang 
kahulugan ng Kaniyang mga pangungusap ay nagsilid sa puso ng mga nagsisipakinig ng 

isang kapangyarihang hindi nila naramdaman nang una. Iginiba ng agos ng kapangyarihan 
ng Diyos ang lahat ng hadlang, katulad ni Moises, namasdan nila ang Di-Nakikita. At nang 
hipuin ng Espiritu Santo ang kanilang mga puso, ay nagsitugon sila ng matutunog na 
“amen” at ng mga papuri sa Panginoon. 


Nguni't nang ipahayag ni Jesus, “Ngayo'y naganap ang kasulatang ito sa inyong mga 
pakinig,” ay bigla nilang napag-isip kung sino sila, at kung sino Siya na nagsasalita sa 
kanila. Sila, na mga Israelita, na mga anak ni Abraham, ay inilarawan na nasa pagkaalipin. 
Sila'y sinabihang gaya ng mga bilanggo na hahanguin sa kapangyarihan ng masama, gaya 
ng nasa kadiliman, at nangangailangan ng liwanag ng katotohanan. Nasaktan ang kanilang 
kayabangan, at napukaw sa loob nila ang kanilang mga ipinangangamba. Ang mga salita ni 
Jesus ay nagpahiwa-tig na ang gawain Niya sa kanila ay magiging ganap na kakaiba kaysa 
kanilang ninanais. Ang kanilang gawa ay baka siyasatin nang totoong masusi. Bagaman 
sila'y maiingat at mahihigpit sa mga panlabas na seremonya, ay nanliliit sila sa paniniyasat 
ng malilinaw at nanana-liksik na mga matang yaon. 


Sino ang Jesus na ito? tanung-tanungan nila. Siya na umaangkin ng karangalan ng pagka- 
Mesiyas ay anak ng isang anluwagi, at naghahanap-buhay na kasama ng kaniyang amang si 
Jose. Nakita nila Siyang nag-aaho't lusong sa mga burol, kilala nila ang Kaniyang mga 
kapatid na lalaki at babae, at talos nila ang Kaniyang kabuhayan at mga gawain. Nakita nila 
ang Kaniyang paglaki buhat sa pagkasanggol hanggang sa pagkabata, at mula sa pag-kabata 
hanggang sa pagkabinata. At bagama't ang Kaniyang buhay ay walang-dungis, ay ayaw 
nilang maniwalang Siya nga ang Isang Ipinangako. 


Ano't ibang-iba ang turo Niya tungkol sa bagong kaharian at sa narinig nila sa kanilang 
matanda! Si Jesus ay walang binanggit na anuman na sila'y ililigtas sa kamay ng mga 
Romano. Nabalitaan nila ang Kaniyang mga gawang kababalaghan, at inasahan nilang ang 
kapang-yarihan Niya ay gagamitin sa ikalalamang nila, subali't wala silang nakitang 
anumang pahiwatig tungkol sa gayong panukala. 


Nang sila'y magpasimulang mag-alinlangan, ang kanilang mga puso ay lalo nang 
tumigas sa saglit na pagkakapukaw niyon. Matigas na ipinasiya ni Satanas na hindi niya 
tutulutang mamulat sa araw na yaon ang mga matang nabubulagan, ni palalayain man ang 
mga kaluluwang nakagapos sa pagkaalipin. Ibinuhos niya ang kaniyang buong lakas upang 
maipako sila sa di-paniniwala. Hindi nila pinansin ang tandang ibinigay na, nang sila'y 
makilos na maniwalang ang nagsalita sa kanila ay ang kanilang Manunubos. 


Nguni't ngayo'y binigyan sila ni Jesus ng katunayan ng Kaniyang pagka-Diyos nang 
ihayag Niya sa kanila ang lihim nilang mga iniisip. “Sinabi Niya sa kanila, Walang salang 
sasabihin ninyo sa Akin itong talinhaga, Mangga-gamot, gamutin Mo ang Iyong sarili: ang 
anumang aming narinig na ginawa sa Capernaum, ay gawin Mo naman dito sa Inyong 
lupain. At sinabi Niya, Katotohanang sinasabi Ko sa inyo, Walang propetang kinalulugdan 


sa kaniyang tinubuang lupa. Datapwa't katotohanang sina-sabi Ko sa inyo, Maraming mga 

balong babae sa Israel nang mga araw ni Elias, nang sarhan ang langit sa loob ng tatlong 
taon at anim na buwan, noong datnan ng malaking kagutom ang buong sangkalupaan, at sa 
kaninuman sa kanila ay hindi sinugo si Elias, kundi sa Zarephath, sa lupa ng Sidon, sa isang 
babaing balo. At maraming ketongin sa Israel nang panahon ni Eliseo na propeta, at 
sinuman sa kanila ay hindi nilinis, kundi lamang si Naaman, na Siro.” Lukas 


Sa paglalahad na ito ng mga pangyayari sa buhay ng mga propeta, ay sinagot ni Jesus ang 
mga pagtatanong ng mga nagsisipakinig sa Kaniya. Ang mga lingkod na pinili ng Diyos 
upang gumawa ng tanging gawain ay hindi pinayagang gumawa para sa isang bayang may 
matigas na puso at walang pananampalataya. Datapwa't yaong mga taong may mga pusong 
nakakaramdam at suma-sampalataya ay tangi nang pinagpakitaan ng mga katunayan ng 
Kaniyang kapangyarihan sa pamamagitan ng mga propeta. Noong mga kaarawan ni Elias, 
ay tumalikod sa Diyos ang Israel. Nangunyapit sila sa kanilang mga kasalanan, at 
tinanggihan ang mga babala ng Es piritu sa pamamagitan ng mga sugo ng Panginoon. Sa 
gayon nila inihihiwalay ang kanilang mga sarili sa daluyang sa pamamagitan niyon 
makaaabot sa kanila ang pagpapala ng Diyos. Nilampasan ng Panginoon ang mga tahanan 
ng Israel, at nakatagpo ng isang masisilungan ng Kaniyang lingkod sa isang lupaing walang 
Diyos, sa tahanan ng babaing hindi nabibilang sa hinirang na bayan. Nguni't ang babaing ito 
ay nilingap dahil sa sinunod nito upang tumanggap ng lalo pang malaking liwanag na 
ipinadala ng Diyos sa pamamagitan ng Kaniyang propeta. 


Ito rin ang dahilan kaya noong panahon ni Eliseo ay nilampasan ang mga ketongin sa 
Israel. Nguni't si Naaman, na isang mahal na taong walang Diyos, ay tapat sa kaniyang 
pagkakilala sa matwid, at nakadama ng malaki niyang pangangailangan ng tulong. Nasa 
kalagayan siyang handang tumanggap ng masaganang biyaya ng Diyos. Hindi lamang 
nilinis siya sa kaniyang sakit na ketong kundi biniyayaan pa siya ng pagkakilala sa tunay na 
Diyos. 


Ang katayuan natin sa harap ng Diyos ay nakasalig, hindi sa laki ng liwanag na ating 
tinanggap, kundi sa paraan ng ating paggamit sa liwanag na nasa atin. Kaya maging ang 
mga taong walang pagkakilala sa tunay na Diyos na pumipili ng matwid na kanilang 
nakikilala, ay nasa lalo pang karapat-dapat na kalagayan kaysa mga taong may malaking 
pagkakilala sa liwanag, at nagsa-sabing naglilingkod sa Diyos, nguni't hindi naman sinu- 
sunod ang ayon sa liwanag na kanilang nakikilala, at namumuhay pa araw-araw nang 
kasalungat ng kanilang sinasampalatayanan. 


Ang mga sinalita ni Jesus sa mga nakikinig sa Kaniya sa sinagoga ay tumama sa ugat ng 
kanilang pagbabanal-banalan, na idinidiin sa kanilang mga puso ang mapait na 
katotohanang sila'y humiwalay na sa Diyos at inalis na sa kanila ang karapatan na maging 
Kaniyang bayan. Bawa't salita ay humihiwang parang sundang habang inilalantad sa harap 
nila ang tunay nilang kalagayan. Kanila ngayong nilibak ang pananampalatayang unang 

isinilid ni Jesus sa puso nila. Ayaw nilang tanggapin na Siya na nagmula sa karalitaan at 
kababaan ay iba kaysa isang karaniwang tao. 


Ang kanilang di-paniniwala ay nagbunga ng poot. Sinupil sila ni Satanas, at sa galit nila 
ay sinigawan nila ang Tagapagligtas. Tinalikdan nila Siya na ang layunin ay magpagaling at 
magsauli, at ngayo'y inihayag nila ang likas ng mamumuksa. 


Nang banggitin ni Jesus ang mga pagpapalang ibinigay sa mga Hentil o sa ibang mga 
bansa, ay napukaw ang maalab na damdaming pagkamakabayan ng mga nakikinig sa 
Kaniya, at ang Kaniyang tinig ay nalunod sa kaingayan ng mga tinig. Ipinagmamalaki ng 
mga taong ito na sila'y tumutupad ng kautusan, subali’t ngayong nasaktan ang kanilang 
damdamin, ay handa silang pumatay. Naghiwa-hiwalay ang kapulungan, at nang 
masunggaban nila si Jesus, ay ipinagtulakan nila Siyang palabas ng sinagoga at ng bayan. 
Lahat ay waring sabik na Siya'y patayin. Kinaladkad nila Siya hanggang sa bingit ng isang 
matarik na bangin, na ang balak ay ibulid Siya nang patiwarik. Mga sigaw at mga 
panunungayaw ang pumuno sa himpapawid. May ilang bumabato sa Kaniya, nang di- 
kaginsa-ginsa'y bigla na lamang Siyang nawala sa gitna nila. Ang mga sugo ng langit na 
kapiling Niya sa sinagoga ay kasama Niya sa gitna ng galit na galit na karamihan. Siya'y 
kinanlungan ng mga ito sa Kaniyang mga kaaway, at Siya'y inihatid sa isang pook na ligtas 
sa panganib. 


Gayon ipinagsanggalang ng mga anghel si Lot, at inilabas siyang tiwasay mula sa gitna 
ng Sodoma. Gayon nila ipinagsanggalang si Eliseo sa isang maliit na bayan-bayanan sa 
bundok. Nang ang mga burol sa paligid ay mapuno ng mga kabayo at mga karo at ng 
malaking hukbong sandatahan ng hari sa Siria, ay natanawan naman ni Eliseo ang malapit- 
lapit na mga gulod na nala-laganapan ng mga hukbo ng Diyos---mga kabayo at mga karo ng 
apoy na nakapaligid sa lingkod ng Panginoon. 


Sa lahat nga ng panahon, ang mga anghel ay naging malapit sa mga tapat na tagasunod ni 
Kristo. Ang malaking hukbo ng masasamang anghel ay nakaabang sa lahat ng mga 
naghahangad na makapanagumpay, nguni't ibig ni Kristong tingnan natin ang mga bagay na 
hindi nakikita, ang mga hukbo ng langit na nakapalibot sa lahat ng mga umiibig sa Diyos, na 
handang iligtas sila. Hindi natin maalaman kailanman, kung sa anu-anong mga panganib, na 
nakikita at di-nakikita, iniligtas tayo ng mga anghel, kundi kung makita na natin sa liwanag 
ng walang-hanggan ang mga pamamatnubay ng Diyos. Saka pa lamang natin malalaman na 
ang buong sambahayan ng langit ay nagmalasakit sa sambahayang narito sa lupa, at ang 
mga sugong buhat sa luklukan ng Diyos ay siyang namatnubay sa mga hakbang natin sa 
araw-araw. 


Nang basahin ni Jesus sa sinagoga ang hula, ay tumigil Siya bago dumating sa huling 
bahagi na tumutukoy sa gawain ng Mesiyas. Pagkabasa Niya sa mga salitang, “Upang 
itanyag ang kalugud-lugod na taon ng Panginoon,” ay hindi Niya binasa ang pariralang, “at 

bahagi ng hula, at ang hindi Niya pagbasa niyon ay hindi nagpapakilalang ito'y hindi na 
totoo. Datapwa't ang huling pangungusap na ito ay siyang kinalulugdang ipaliwanag ng 
mga nakikinig sa Kaniya, at siyang pinakamimithi nilang matupad. Ibina-banta nila ang mga 
hatol at parusa sa mga di-kumikilala sa Diyos, nguni't hindi nila napag-uunawang ang sarili 
nilang kasalanan ay higit pang malaki kaysa mga iba. Sila na rin ay lubhang 
nangangailangan ng kahabagang handa nilang ipagkait sa mga iba. Nang araw na yaon sa 
sinagoga, nang si Jesus ay tumayo sa gitna nila, ay yaon ang pagkakataon nila na tanggapin 
ang panawagan ng Langit. Siya na “nalulugod sa kagandahang-loob” (Mikas 7:18) ay 
nakahandang iligtas sila sa kapahamakang pagdadalhan sa kanila ng kanilang mga 
kasalanan. 


Hindi Niya mapababayaan sila nang walang isa pang panawagan sa pagsisisi. Nang 
malapit nang matapos ang Kaniyang ministeryo sa Galilea, ay dinalaw Niyang muli ang 
bayang Kaniyang nilakhan. Mula nang itakwil Siya roon, ay lumaganap na ang kabantugan 
ng Kaniyang pangangaral at mga kababalaghan. Wala ngayong makapag-tatwang Siya'y 
nag-angkin ng kapangyarihang higit kaysa kapangyarihan ng tao. Alam ng mga tao sa 
Nazareth na Siya'y naglilibot na gumagawa ng mabuti, at nagpapagaling ng lahat na 
pinahihirapan ni Satanas. Sa palibot nila ay naroon ang mga nayon na hindi nakaringgan ng 
daing ng maysakit ang alinmang bahay, sapagka't dumaan Siya roon, at Kaniyang 
pinagaling ang lahat nilang maysakit. Ang kahabagang nakita sa Kaniyang mga gawa ay 
nagpatunay na Siya nga'y pinahiran ng Diyos. 


Samantalang sila'y nakikinig na muli sa Kaniyang mga salita ay kinilos ng Banal na 
Espiritu ang mga taga-Nazareth. Gayunma'y ayaw pa rin nilang aminin ngayon na ang 
Lalaking ito, na lumaking kasama nila, ay naiiba o nakahihigit kaysa kanila. Umuukilkil pa 
rin sa kanilang gunita ang mapait na alaala na bagama't inaangkin Niyang Siya ang 
Ipinangakong Mesiyas, hindi naman Niya kinilalang sila'y nabibilang sa Israel sapagka't sa 
paghahalimbawa Niya ay ipinakilala Niyang lalo pang karapat-dapat sa lingap ng Diyos ang 
isang lalaki at isang babaing hindi nakakakilala sa Diyos kaysa kanila. Kaya nga bagaman 
itinatanong nilang, “Saan kumuha ang Taong ito ng karunungan, at ng makapangyarihang 
mga gawang ito?” ay tikis namang ayaw nilang tanggapin Siya na siyang Kristo ng Diyos. 
Dahil sa kanilang di-pagsampalataya, ay hindi makagawa ang Tagapagligtas ng maraming 
kababalaghan sa gitna nila. lilang mga puso lamang ang nagbukas upang tumanggap ng 
Kaniyang pagpapala, at masaklap sa Kaniyang loob na Siya'y umalis, upang hindi na 
bumalik kailanman. 


Palibhasa'y kimkim na sa puso ang di-paniniwala, kaya ito ang patuloy na umiral at 
sumupil sa mga tao ng Nazareth. Kaya ito rin ang umiral at sumupil sa Sanedrin at sa bansa. 
Ang kauna-unahang pagtanggi ng mga saserdote at mga tao sa paghahayag ng 
kapangyarihan ng Espiritu Santo, ay siyang pasimula ng wakas. Upang patunayang ang una 
nilang paglaban ay matwid, patuloy na nilang nilabanan ang mga salita ni Kristo magbuhat 

noon. Ang pagtanggi nila sa Espiritu ay natapos sa krus ng Kalbaryo, sa pagkawasak ng 
kanilang bayan, at sa pagkakawatak-watak ng bansa sa lahat ng dako ng lupa. 


Oh, gaano ang pagkasabik ni Kristo na buksan sa Israel ang mahahalagang kayamanan ng 
katotohanan! Subali't gayon na lamang ang espirituwal na pagkabulag nila na anupa't hindi 
na mangyaring maihayag sa kanila ang mga katotohanang may kaugnayan sa Kaniyang 
kaharian. Mahigpit ang kapit nila sa kanilang kredo at mga seremonya gayong ang 
katotohanan ng Langit ay naghihintay na tanggapin nila. Ginugol nila ang kanilang salapi sa 
ipa at mga balat, gayong maaabot lamang nila ang tinapay ng buhay. Bakit hindi sila 
dumulog sa salita ng Diyos, at masikap na magsaliksik upang maalaman nila kung sila'y 
namamali? Maliwanag na inilalahad ng mga Kasulatan ng Matandang Tipan ang bawa't 
kaliit-liitang bagay ng ministeryo ni Kristo, at muli't muli Siyang sumipi sa mga ipinahayag 
ng mga propeta, at sinabi, “Ngayo'y naganap ang kasulatang ito sa inyong mga pakinig.” 
Kung buong tapat nilang sinaliksik ang mga Kasulatan, at sinubok sa salita ng Diyos ang 
kanilang mga haka-haka o teorya, hindi na sana tinangisan ni Jesus ang kanilang di- 
pagsisisi. Hindi Niya sana kinailangang sabihing, “Narito, ang inyong bahay ay iniwan sa 
inyo na sira.” Lueas 13:35. Napagkilala sana nila ang katunayan ng Kaniyang pagka- 
Mesiyas, at naiwasan sana ang kasakunaang ikinagiba ng kanilang palalong siyudad. 
Datapwa't ang isip ng mga Hudyo ay kumitid dahil sa kanilang di-makatwirang pagka- 
panatiko. Ang mga turo o aral ni Kristo ay naghayag ng mga kapintasan ng kanilang likas, at 
nag-aatas na sila'y magsisi. Kung tinanggap nila ang Kaniyang mga turo, dapat nilang 
binago ang kanilang mga gawain, at itinakwil ang pinakamimithi nilang mga pag-asa. 
Upang sila'y maparangalan ng Langit, dapat nilang iwan o isakripisyo ang parangal ng mga 
tao. Kung susundin nila ang mga salita ng bagong gurong ito, dapat nilang salansangin ang 
mga turo at pala-palagay ng mga dakilang mapag-isip at mga guro nang panahong iyon. 


Ang katotohanan ay hindi popular noong panahon ni Kristo. Hindi ito popular sa ating 
kapanahunan. Hindi na ito naging popular buhat pa noong patabangin ni Satanas ang 
pagkakagusto rito ng tao sa pamamagitan ng pagtuturo ng mga katha-katha na nauuwi sa 
pagtataas ng sarili. Hindi ba't ngayon ay mayroon tayong nasasa-gupang mga teorya at mga 
doktrina na hindi nakasalig sa salita ng Diyos? Nangangapit nang buong higpit ang mga tao 
sa mga ito na gaya ng ginawang mahigpit na pagkapit ng mga Hudyo sa kanilang mga sali't- 
saling sabi. 


Ang mga pinunong Hudyo ay nangapuno ng kapala-luang espirituwal. Ang hangarin nila 
na mabigyang kaluwalhatian ang sarili ay mismong nahayag sa mga paglilingkod sa 
santuwaryo. Gustung-gusto nila ang pinaka-matataas na luklukan sa sinagoga. Gustong- 
gusto nila ang mga bating iniuukol sa kanila sa mga pamilihan, at ikinasisiya nilang marinig 
sa mga labi ng mga tao ang pagsambit sa kanilang mga titulo. Nang lumamig na ang tunay 
na pagbabanal, lalo naman silang naging masikap sa mga sali't-saling sabi at mga 
seremonya nila. 

Palibhasa ang kanilang pang-unawa ay pinadilim ng sariling maling pagkakilala, hindi 
nila maitugma ang kapangyarihan ng humahatol na salita ni Kristo sa aba Niyang 
pamumuhay. Hindi nila matanggap ang katoto-hanan na ang tunay na kadakilaan ay hindi 
nakikita sa panlabas na kaanyuan. Ang karukhaan ng Taong ito ay waring ganap na 
kasalungat o di-naaayon sa sinasabi Niyang Siya ang Mesiyas. Kanilang itinatanong, Kung 
Siya nga iyong talagang sinasabi Niya, bakit Siya lubhang mabanayad? Kung Siya'y 
nasisiyahan nang di-gagamit ng lakas ng sandata, ay ano nga ang mangyayari sa kanilang 
bansa? Paano magagawa ng kapangyarihan at kaluwalhatiang malaon nang inaasam na 
maipailalim ang mga bansa sa siyudad ng mga Hudyo? Hindi ba itinuro ng mga saserdote na 
ang Israel ay siyang maghahari sa buong lupa? At paano naman kaya mamamali ang mga 
dakilang guro ng relihiyon? 


Nguni't hindi lamang ang kawalan ng panlabas na karangyaan sa buhay ni Jesus ang 
umakay sa mga Hudyo na Siya'y itakwil. Siya ang kabuuan ng kalinisan, at sila'y pawang 
marurumi. Siya'y namuhay sa gitna ng mga tao na isang uliran sa sakdal na kalinisang- 
budhi. Ang Kaniyang walang-dungis na kabuhayan ay nagpasinag ng liwanag sa kanilang 
mga puso. Ang katapatan Niya ay naghayag ng kanilang kawalang-katapatan. Inilitaw nito 
ang kahungkagan ng kanilang paimbabaw na kabanalan, at ito'y nakatagpo ng 
nakaririmarim na uri ng kasamaan sa kanila. Ang ganitong liwanag ay hindi nila 
matatanggap. 


Kung binigyang-pansin lamang ni Kristo ang mga Pariseo, at ibinunyi ang kanilang 
karunungan at kabanalan, sana'y malugod nila Siyang tinanggap at pinagpugayan. 
Datapwa't nang sabihin Niya na ang kaharian ng langit ay isang panahon ng pagkaawa sa 
buong sangkatauhan, ay nagharap Siya ng isang anyo ng relihiyon na hindi nila matutulutan. 
Ang sarili nilang halimbawa at turo ay di-kailanman naging gayon na magagawang wari'y 
kanasa-nasa ang paglilingkod sa Diyos. Nang makita nilang ang pinag-uukulan ng pansin ni 
Jesus ay ang mga taong kanilang kinapopootan at itinatakwil, ay nagpasulak ito ng 
matinding pagkagalit sa kanilang mga palalong puso. Sa kabila ng kanilang pagyayabang na 
sa ilalim ng “Liyon sa angkan ng Juda” (Apocalipsis 5:5), ay mabubunyi ang Israel sa 
ibabaw ng lahat ng mga bansa, napagti-isan sana nila ang pagkabigo ng kanilang matatayog 
na pag-asa nang higit sa kaya nilang ipagtiis sa mga sumbat ni Kristo sa kanilang mga 
kasalanan, at ang pag-kakutyang nadama nila sa harap ng Kaniyang kalinisan. 

Kabanata 25---Ang Tawag sa Tabi ng Dagat 


Namimitak na ang araw sa Dagat ng Galilea. Ang mga alagad, na hapo na sa magdamag 
na bigong pama-malakaya, ay nananatili pa ring nasa kani-kanilang mga bangkang 
pangisda. Si Jesus ay pumaroon upang gugulin ang isang oras ng katahimikan sa tabi ng 
dagat. Sapagka't napakaaga pa ay inasahan Niyang mayroon pa Siyang sandaling panahong 
maipagpapahinga bago dumating ang mga karamihang sumusunod sa Kaniya araw-araw. 
Nguni't agad ding nagdatingan ang mga tao at nagkatipon sa palibot Niya. Mabilis na 
dumami ang kanilang bilang, na anupa't nasiksik na Siya sa kabi-kabila. Samantala'y 
dumating naman ang mga alagad upang lumunsad sa pampang. Upang maiwasan ang 
pagsisiksikan ng karamihan, kagyat na lumulan si Jesus sa bangka ni Pedro, at sinabi rito na 
ilayo nang bahagya sa pampang ang bangka. Dito”y higit na makikita at maririnig si Jesus 
ng lahat, at kaya nga mula sa bangka ay tinuruan Niya ang karamihang nasa baybayin. 


Ano ngang tanawin ito na dapat bulay-bulayin ng mga anghel: ang maluwalhati nilang 
Kapitan ay nakaupo sa bangka ng isang mangingisda, na iniuugoy ng walang-pagod na mga 
alon, at itinatanyag ang mabubuting balita ng kaligtasan sa karamihang nakikinig 
na nagsisiksikan hanggang sa labi ng tubig! Siya na Ikinararangal ng langit ay 
nagpapahayag ng mga dakilang bagay ng Kaniyang kaharian sa karaniwang mga tao sa 
luwal na dako. Gayunma'y wala na Siyang mapipili pang higit na nababagay na tanawin 
para sa Kaniyang mga paggawa. Ang dagat, ang mga bundok, ang malawak na kabukiran, 
ang sikat ng araw na bumabaha sa ibabaw ng lupa, lahat ay nagbibigay ng mga bagay na 
maglalarawan ng Kaniyang mga aral at magkikintal sa kanilang isipan. At walang aral si 
Kristo na hindi pinakinabangan. Bawa't mensaheng namutawi sa Kaniyang mga labi ay 
naging salita ng walang-hanggang buhay sa ilang kaluluwa. 


Sa bawa't sandali ay nararagdagan ang karamihang nasa dalampasigan. Mga 
matatandang lalaking nakahawak sa kanilang mga tungkod, mga matitipunong mag-bubukid 
buhat sa mga gulod, mga mangingisdang nang-galing sa pamamalakaya sa dagat, mga 
mangangalakal at mga rabi, ang mayayaman at marurunong, matatanda at mga bata, ay may 
mga dalang maysakit at mga pinahihirapan ng kapansanan, at nakikipagsiksikan upang 
makarinig ng mga salita ng banal na Guro. Ang mga tanawing gaya nito ay ipinatanaw na sa 
mga propeta, at kaya kanilang isinulat: “Ang lupa ni Zabulon at ang lupa ni Neftali,Sa 
gawing dagat, sa dako pa roon ng Jordan, Galilea ng mga Hentil,Ang bayang nalulugmok 
sa kadiliman Ay nakakita ng dakilang ilaw,At sa nangalulugmok sa pook at lilim ng 
kamatayan, Ay lumiwanag sa kanila ang ilaw. ” Mateo 4:15, 16. 


Sa sermon ni Jesus sa tabing-dagat ay may iba pa Siyang naiisip na mga tagapakinig, 
bukod sa karamihang nagkakatipon sa mga baybayin ng Genesaret. Sa pagtingin Niya sa 
dumarating na mga panahon, ay nakita Niya ang Kaniyang mga tapat na alagad na nasa 
bilang-guan at bulwagan ng hukuman, nasa pagkatukso at pag-kalungkot at paghihirap. 
Bawa't tanawin ng katuwaan at tunggalian at kagulumihanan ay nabuksan sa harap Niya. 

Ang mga salitang binigkas Niya sa mga nagkakatipon sa palibot Niya, ay siya ring sinasabi 
Niya sa iba pang mga kaluluwang ito upang sa kanila'y maging isang mensahe ito ng pag- 
asa sa panahon ng pagsubok, aliw sa panahon ng kalungkutan, at ilaw ng langit sa panahon 
ng kadiliman. Sa pamamagitan ng Espiritu Santo, ang tinig na yaong nagsalita buhat sa 
bangka ng mangingisda sa Dagat ng Galilea, ay maririnig na nagsasalita ng kapayapaan sa 
puso ng mga tao hanggang sa wakas ng panahon. 


Pagkatapos ng pagsasalita, binalingan ni Jesus si Pedro, at inatasan itong pumalaot sa 
dagat, at minsan pang ihulog ang lambat. Nguni't matabang na ang loob ni Pedro. Sa buong 
magdamag ay wala siyang nahuling anuman. Sa loob ng mapanglaw na oras ay naisip niya 
ang naging kapalaran ni Juan Bautista, na mag-isang nagtitiis ng hirap sa loob ng 
bilangguan. Naisip niya kung ano kaya ang magiging pag-asa sa hinaharap ng mga 
sumusunod kay Jesus, ang pagkabigo ng kanilang misyon sa Judea, at ang pagkainggit at 
pagkapoot ng mga saserdote at mga rabi. Maging ang sarili niyang hanap-buhay ay bigo rin, 
at nang mamasdan niya ang mga lambat na walang huli, ang hinaharap ay waring madilim 
sa kaniyang pangmalas. “Guro,” sabi niya, “sa buong magdamag ay nagsipagpagal kami, at 
waia kaming nahuli: datapwa't sa Iyong salita ay ihuhulog ko ang mga lambat.” 


Ang gabi ay siya lamang kanais-nais na panahon sa pangingisda nang may mga lambat sa 
malinaw na tubig ng dagat. Pagkaraan ng magdamag na pamamalakayang walang huli, 
waring lalong walang-pag-asang makahuli kung ihuhulog ang lambat nang araw, subali't 
iniutos ni Jesus na gawin iyon, at alang-alang sa pag-ibig nila sakanilang Panginoon ay 
nagsitalima ang mga alagad. Si Simon at ang kaniyang kapatid ang naghulog ng lambat. 
Nang kanila iyong batakin, halos nagkampupunit iyon sa dami ng mga isdang nahuli. 
Napilitan silang tawagin sina Santiago at Juan upang sila'y tulungan. At nang mailulan na 
nila ang huli sa mga bangka, ay nanganib ang mga ito na lumubog dahil sa bigat ng mga 
nakalaman. 


Sa sandaling ito ay hindi na iniisip ni Pedro ang tungkol sa mga bangka o ang nakalulang 
mga isda. Sa ganang kaniya, ang himalang ito, higit sa anumang bagay na nakita na niya, ay 
isang pagpapamalas ng kapangyarihan ng Diyos. Kay Jesus ay nakita niya ang Isa na siyang 
mayhawak sa buong katalagahan o kalikasan. Sa harap ng Diyos na si Jesus ay nakita niya 
ang kaniyang sariling pagkamakasalanan. Pag-ibig sa kaniyang Guro, pagkahiya sa 
kaniyang sariling di-paniniwala, pasasalamat sa pagpapakababa ni Kristo, at higit sa lahat, 
ang pagkadama niya ng kaniyang karumihan sa harap ng di-matingkalang kalinisan, ay 
buung-buong lumagom at lumukob sa kaniya. Kaya samantalang inaayos ng mga 
kasamahan niya ang mga isdang huli ng lambat, ay nagpatirapa si Pedro sa paanan ng 
Tagapagligtas, at bumulalas, “Lumayo Ka sa akin, sapagka't ako'y taong makasalanan, Oh 
Panginoon.” 


Ang ganito ring pakikiharap ng kabanalan ng Diyos ang nagpalugmok kay Daniel sa 
harap ng anghel ng Diyos. Sinabi niya, “Ang aking kagandahan ay umuwi sa kasiraan, at 

walang nanatiling lakas sa akin.” Gayundin nang makita ni Isaias ang kaluwalhatian ng 
Panginoon, ay siya'y napasigaw, “Sa aba ko! sapagka't ako'y napahamak, sapagka't ako'y 
lalaking may maraming mga labi, at ako'y tumatahan sa gitna ng bayan na may maruming 
mga labi: sapagka't nakita ng aking mga mata ang Hari, ang Panginoon ng mga hukbo.” 
Daniel 10:8, Isaias 6:5. Ang tao, taglay ang kaniyang kahinaan at kasalanan, ay napaharap 
sa kasakdalan ng Diyos, at ganap niyang nadama ang kaniyang kapintasan at kawalang- 
kabanalan. At ganyan din nga ang nangyayari sa lahat ng mga pinahihintulutang makita ang 
kadakilaan at kamaharlikaan ng Diyos. 


Napabulalas si Pedro, “Lumayo Ka sa akin, sapagka't ako'y taong makasalanan,” 
gayunma'y mahigpit siyang kumapit sa mga paa ni Jesus, sapagka't nadama niyang hindi 
siya makahihiwalay sa Kaniya. Sumagot ang Taga-pagligtas, “Huwag kang matakot, mula 
ngayon ay mama-malakaya ka ng mga tao.” Pagkatapos na makita ni Isaias ang kabanalan 
ng Diyos at ang sarili niyang di-pagi-ging karapat-dapat ay saka siya pinagkatiwalaan ng 
pabalita ng Diyos. Noon lamang matapos maakay si Pedro na itakwil ang pagkamakasarili at 
umasa sa kapangya-rihan ng Diyos saka niya natanggap ang tawag na gumawa sa gawain ni 
Kristo. 


Hanggang sa panahong ito ay wala pa ni isa sa mga alagad ang lubusang nakikiisa kay 
Jesus sa mga paggawa. Nasaksihan na nila ang marami sa Kaniyang mga kababalaghan, at 
napakinggan na nila ang Kaniyang pag-tuturo, nguni't hindi pa nila iniiwang lubos ang 
kanilang dating mga hanapbuhay. Ang pagkabilanggo ni Juan Bautista ay naging isang 
mapait na kabiguan sa kanilang lahat. Kung gayon ang kauuwian ng misyon ni Juan, ka- 
kaunti na ang maaasahan nila sa kanilang Panginoon, yamang nagkakaisa na ang lahat ng 
mga pinuno ng relihiyon laban sa Kaniya. Sa ilalim ng ganitong mga pangyayari ay 
nakagiginhawa sa kanila ang sandaling pagbalik sa kanilang pangingisda. Datapwa't 
ngayo'y nanawagan na sa kanila si Jesus na kanilang iwan ang dati nilang pamumuhay, at 
makiisa na sa Kaniya sa mga pag-gawa. Tinanggap ni Pedro ang panawagan. Pagsapit sa 
pampang, ay tinawag din ni Jesus ang tatlo pa sa mga alagad, “Sumunod kayo sa Akin, at 
gagawin Ko kayong mga mamamalakaya ng mga tao.” Karaka-rakang iniwan nila ang lahat, 
at nagsisunod sa Kaniya. 


Bago hiniling ni Jesus na iwan nila ang kanilang mga lambat at mga bangkang pangisda, 
ay tiniyak Niya sa kanila na ibibigay ng Diyos ang kanilang mga pangangai-langan. Ang 
pagkagamit sa bangka ni Pedro sa gawain ng ebanghelyo ay mayamang pinagpala. Siya na 
“maya-man sa lahat ng sa Kaniya'y nagsisitawag,” ay nagsabing, “Mangagbigay kayo, at 
kayo'y bibigyan, takal na mabuti, pikpik, liglig, at umaapaw.” Roma 10:12, Lucas 6:38. Sa 
ganitong sukat o takal ginantimpalaan Niya ang paglilingkod ng mga alagad. At lahat ng 
pagpapakasakit na ginagawa sa kapakanan ng Kaniyang ministeryo ay gagantihan nang 
alinsunod sa “dakilang kayamanan ng Kaniyang biyaya.” Efeso 3:20, 2:7. 

Noong mapanglaw na gabing yaon sa dagat, nang sila'y nakahiwalay kay Kristo, ang 
mga alagad ay sakbibi ng pag-aalinlangan, at pagal na pagal sa bigong pangingisda. Nguni't 
nang Siya'y pakita sa harap nila ay nagsauli ang kanilang pananampalataya, at iyon ay 
nagdulot sa kanila ng kagalakan at tagumpay. Gayundin naman ang nangyayari sa atin, kung 
tayo'y hiwalay kay Kristo, ay walang ibinubunga ang ating paggawa, at madali sa atin ang 
mag-alinlangan at bumulung-bulong. Nguni't pagka Siya'y malapit, at tayo'y gumagawa sa 
ilalim ng Kaniyang pamamahala, ay ikinatutuwa nating makita ang katunayan ng Kaniyang 
kapangyarihan. Gawain ni Satanas na papanghinain ang loob ng tao, gawain naman ni 
Kristo na pasiglahin ang pananampalataya at pag-asa. 


Ang malalim na aral na ibinigay ng himala sa mga alagad ay aral din naman sa atin---na 
Siya na ang salita ay nakapagtitipon ng mga isda mula sa dagat ay makaaantig din naman sa 
puso ng mga tao, at mahihikayat sila sa pamamagitan ng mga panali ng Kaniyang pag-ibig, 
upang ang Kaniyang mga lingkod ay maging “mga mamamalakaya ng mga tao.” 


Ang mga mamamalakayang yaon ng Galilea, ay mga taong aba at di-nakapag-aral, 
nguni't may labis na kakayahan si Kristo, na ilaw ng sanlibutan, na sila'y mapagindapat sa 
tungkuling pinili Niya para sa kanila. Hindi winalang-halaga ng Tagapagligtas ang 
natututuhan sa paaralan, dahil sa kung ang karunungang pinag-aralan ay napangangasiwaan 
ng pag-ibig sa Diyos, at itinatalaga sa paglilingkod sa Kaniya, ay ito'y nagiging isang 
pagpapala. Nguni't nilampasan Niya ang mga lalaking pantas noong kapanahunan Niya, 
sapagka't sila ay labis na mapagtiwala sa sarili na anupa't sila'y hindi marunong makiramay 
sa naghihirap na sangkatauhan, at hindi maaaring maging mga kasamang manggagawa ni 
Kristo. Ang hinahanap ng Panginoon ay ang pakikipagtulungan niyaong mga di- 
makasasagabal sa pag-agos ng Kaniyang biyaya. Ang unang-unang dapat matutuhan ng 
lahat na nagnanais maging mga manggagawang kasama ng Diyos ay ang liksiyon ng di- 
pagtitiwala sa sarili, saka pa lamang sila mahahandang tumanggap ng likas ni Kristo. Ito'y 
hindi matatamo at matututuhan sa pamamagitan ng pag-aaral sa mga paaralan ng siyensiya. 
Ito'y bunga ng karunungang nakakamtan lamang sa Diyos na Tagapagturo. 


Pinili ni Jesus ang mga di-nakapag-aral na mangingis-da dahil sa sila'y hindi naturuan ng 
mga sali't saling sabi at ng mga kaugalian ng kanilang kapanahunan. Sila'y mga taong may 
katutubong kakayahan, at sila'y mga mapagpakumbaba at napatuturo--mga taong matu- 
turuan Niya para sa Kaniyang gawain. Sa karaniwang lakad ng buhay ay may lalaking 
matiyagang gumagawa ng mahihirap na gawaing pang-araw-araw, na walang kamalay- 
malay na siya'y may natatagong mga kakayahan na, kung gagamitin lamang niya, ay 
maitatanyag siyang kapantay ng pinakamararangal na tao ng sanlibutan. Kinakailangan ang 
dampi o hipo ng isang dalubhasang ka-may upang magising ang natutulog na mga 
kakayahang yaon. Ang ganitong uri ng mga lalaki ang tinawag ni Jesus na maging mga 
kamanggagawa Niya, at ibinigay Niya sa kanila ang kalamangan na maging kasama-sama 
Niya. Ang mga dakilang tao ng sanlibutan ay di-kailan-man nagkaroon ng ganitong 


tagapagturo. Pagkatapos na ang mga alagad ay maturuan ng Tagapagligtas, ay hindi na sila 

mga walang-muwang at mga walang-kalinangan. Sila'y naging katulad Niya sa isip at sa 
likas, at napag-kilala ng mga tao na sila'y mga nakasama ni Jesus. 


Ang kataas-taasang layunin ng pagtuturo ay hindi lamang ang maghatid ng karunungan, 
kundi ang magbigay rin naman ng lakas sa pag-iisip at sa kaluluwa sa pamamagitan ng 
pakikipag-ugnay sa kapwa isip at kapwa kaluluwa. Ang buhay lamang ang makalilikha ng 
kapwa buhay. Kay-inam nga ng karapatan nila, na sa loob ng tatlong taon ay naging 
kaugnay-ugnay nila araw-araw ang Banal na kabuhayang yaon na nagpadala ng lahat ng 
agos na nagbibigay-buhay at nagpala sa sanlibutan! Sa lahat niyang nakasama, si Juan na 
pinakaiibig na alagad ay siyang lubos na napasakop sa kapangyarihan ng kahanga-hangang 
Buhay na yaon. Ang wika niya, “Ang buhay ay nahayag, at aming nakita, at pinatotohanan, 
at sa inyo'y aming ibinabalita ang buhay, ang buhay na walang-hanggan, na kasama ng 
Ama, at sa atin ay nahayag.” “Sa Kaniyang kapuspusan ay nagsitanggap tayong lahat, at 
biyaya sa biyaya.” 1 Juan 1:2, Juan 1:16. 


Sa mga apostol ng ating Panginoon ay wala silang anumang maipagmamapuri. 
Maliwanag na nagtagumpay ang kanilang mga paggawa dahil lamang sa Diyos. Ang mga 
kabuhayan ng mga taong ito, ang mga naging likas nila, at mga makapangyarihang gawa na 
ginawa ng Diyos sa pamamagitan nila, ay isang patotoo sa kung ano ang magagawa Niya 
para sa lahat na mga patuturo at tatalima. Ang umiibig kay Kristo ng pinakamalaking pag- 
ibig ay siyang makagagawa ng pinakamalaking kabutihan. Hindi mahahangganan o 
matatakdaan ang mga kabuti-hang magagawa ng isang taong isinasantabi ang kaniyang 
sarili, na nagbibigay ng lugar sa kaniyang puso upang makagawa ang Espiritu Santo, at 
namumuhay ng isang kabuhayang lubos na natatalaga sa Diyos. Kung titiisin ng mga tao 
ang disiplinang kinakailangan, na ditututol o di-manlulupaypay sa daan, ay tuturuan sila ng 
Diyos oras-oras, at araw-araw. Kinasasabikan Niyang ipakita ang Kaniyang biyaya. Kaya 
kung aalisin lamang ng Kaniyang bayan ang mga nakahahadlang, ay ibubuhos Niya nang 
masagana ang mga tubig ng kaligtasan sa mga taong daluyan. Kung ang mga karaniwang 
tao ay pinasisigla sa paggawa ng lahat na mabuting magagawa nila, at kung walang mga 
kamay na pipigil sa kanilang kasig-lahan, ay magkakaroon ng mga sandaang gagawa para 
kay Kristo sa lugar na doon ngayon ay may isa lamang. 


Tinatanggap ng Diyos ang mga tao sa sadyang kalagayan nila, at tinuturuan sila sa sarili. 
Pagka tinang-gap ng tao sa puso niya ang Espiritu ng Diyos, ito ang bubuhay sa lahat niyang 
mga kakayahan. Ang isip na lubusang nakatalaga sa Diyos, pagka inaakay ng Espiritu 
Santo, ay lumulusog nang timbang, at lumalakas upang maunawaan at magampanan ang 
mga hinihingi ng Diyos. Ang likas na mahina at urung-sulong ay nababago at tumitibay at 
tumatatag. Ang patuloy na pagtatapat ay nagpapahigpit na lalo sa pagsasama ni Jesus at ng 
Kaniyang mga alagad na anupa't ang Kristiyano ay nagi-ging katulad Niya sa isip at sa 
likas. Sa pamamagitan ng pagkakaugnay kay Kristo ay magkakaroon siya ng lalong 
malinaw at lalong malawak na mga kuru-kuro. Ang kaniyang pang-unawa ay magiging 


lalong nakatata-rok, at ang kaniyang paghatol ay magiging lalong timbang. Ang nasasabik 

na makapaglingkod kay Kristo ay lubhang kinakasihan at pinasisigla ng nagbibigay-buhay 
na kapangyarihan ng Araw ng Katwiran, na anupa't nakapagbubunga siya nang sagana sa 
ikaluluwalhati ng Diyos. 


Ang mga taong may matataas na pinag-aralan sa mga sining at mga siyensiya ay 
nangatuto ng mahahalagang aral sa mga Kristiyanong nasa karaniwang antas ng buhay na 
itinuturing ng sanlibutan na di-nag-aral. Nguni't ang mga di-kilalang alagad na ito ay 
nagsipag-aral sa pinakamataas sa lahat na mga paaralan. Nagsiupo sila sa paanan Niya na 
nagsalitang gaya ng “kailanma'y walang taong nagsalita ng gayon.” 

Kabanata 26--Sa Capernaum 


Sa Capernaum nanirahan si Jesus sa pagitan ng Kaniyang mga pagyayao't dito sa iba't- 
ibang dako, at iyon ay nakilala sa tawag na “Kaniyang sariling bayan.” Iyon ay nasa 
baybayin ng Dagat ng Galilea, at malapit sa mga hangganan ng magandang kapatagan ng 
Genesaret. Ang kababaan ng dagat ay siyang nagbibigay sa kapatagang nakalatag sa mga 
baybayin ng kaaya-ayang klima ng timugan. Dito noong panahon ni Kristo ay nagya- 
yabungan ang mga punong palma at punong olibo: nari-rito noon ang mga kakahuyan at 
mga ubasan, ang mga luntiang kabukiran, at ang mga nagdirilagang bulaklak na 
namumukadkad nang buong kasaganaan, na pawang dinidilig ng mga buhay na agos na 
bumubukal sa tala-bisbis na kabatuhan ng kabundukan. Ang mga baybayin ng dagat, at ang 
mga burol na nakapalibot dito, ay pina-mumutiktikan ng mga bayan at mga nayon. Puno 
naman ang dagat ng mga bangkang pamalakaya. Sa lahat ng dako ay naghahari ang 
paggawa at ang daloy ng buhay. 


Ang Capernaum ay sadyang angkop na angkop na maging sentro ng paggawa ng 
Tagapagligtas. Palibhasa ito'y nasa daang nagbubuhat sa Damaseo na patungong Jerusalem 
at Ehipto, at patungo pa ring Dagat ng Mediteraneo, kaya ito'y daanan ng maraming 
manlalakbay. Ang mga taong buhat sa maraming lupain ay dumadaan sa lunsod na ito, o 
kaya'y namamahinga dito sa kanilang mga pagyayao't dito. Dito makakatagpo ni Jesus ang 
lahat ng mga bansa at ang lahat ng mga uri ng tao, ang mayaman at dakila, ang maralita at 
mababa, at ang mga turo Niya ay madadala sa maraming iba pang mga bansa at mga 
sambahayan. Sa gayon ay mapagsisiyasat ang mga hula, ang pansin ay mapapatuon sa 
Tagapagligtas, at ang Kaniyang misyon ay maihaharap sa sanlibutan. 


Bagama't nagkaroon na ng pasiya ang Sanedrin laban kay Jesus, gayunma'y sabik pa 
ring naghintay ang mga tao sa mangyayari sa Kaniyang misyon. Ang buong kalangitan ay 
sabik na nagmasid. Inihahanda noon ng mga anghel ang daan para sa Kaniyang ministeryo, 
na kini-kilos ang puso ng mga tao, at hinihimok silang palapit sa Tagapagligtas. Sa 
Capernaum ang anak na lalaki ng mahal na tao na pinagaling ni Kristo ay isang saksi sa 
Kaniyang kapangyarihan. At ang opisyal ng korte at ang kaniyang sambahayan ay 
masayang nagpatotoo sa kanilang pana-nampalataya. Nang mabalitang ang Guro ay 
dumating, ang buong siyudad ay nagsikilos. Dumagsa sa Kaniya ang karamihang mga tao. 
Nang dumating ang Sabado ay nagsiksikan ang mga tao sa sinagoga na anupa't napakarami 
ang hindi nangakapasok, at kinailangang magsiuwi. 


Lahat ng nakarinig sa Tagapagligtas ay “nangagtaka sa Kaniyang aral: sapagka't may 
kapamahalaan sa Kaniyang salita.” “Sila'y Kaniyang tinuruang tulad sa may kapamahalaan, 
at hindi gaya ng kanilang mga eskriba.” Lukas 4:32, Mateo 7:29. Ang turo ng mga eskriba 
at ng mga matanda ay malamig at pormal, gaya ng aral na natututuhan sa pamamagitan ng 
plaka ng ponograpo na inuulit-ulit. Sa ganang kanila ay walang angking kapangyarihan ang 
salita ng Diyos. Sarili nilang mga pala-palagay at mga sali't saling sabi ang inihalili nila sa 

mga turo nito. Sa pinagkaugalian nilang paglilingkod ay nagpanggap silang nagpapaliwanag 
ng kautusan, subali't ang totoo'y walang pagkasi ng Diyos na kumilos ng kanilang mga 
puso ni ng mga puso man ng mga nakikinig sa kanila. 


Walang kinalaman si Jesus sa iba't ibang mga paksang pinagtatalunan ng mga Hudyo. 
Ang gawain Niya ay ipakilala ang katotohanan. Ang mga salita Niya ay nagsabog ng isang 
baha ng liwanag sa mga turo ng mga patriarka at mga propeta, at ang mga Kasulatan ay 
dumating sa mga tao na parang isang bagong pahayag buhat sa bibig ng Diyos. Di- 
kailanman nadama nang una ng mga nakikinig sa Kaniya ang gayong malalim na kahulugan 
sa salita ng Diyos. 


Sinagupa ni Jesus ang mga tao sa sarili nilang batayan, na gaya ng isa na lubos na 
nakatatalos ng mga kagulumihanan nila. Pinaganda Niya ang katotohanan sa pamamagitan 
ng pagpapakilala rito sa pinakatiyak at pinakasimpleng paraan. Ang Kaniyang pananalita ay 
dalisay, malinis, at malinaw na gaya ng batis na umaagos. Ang Kaniyang tinig ay parang 
musika sa pandinig ng mga taong nabihasa sa nakasusuyang himig ng pagsasalita ng mga 
rabi. Nguni't bagaman simple ang Kaniyang pag-tuturo, nagsalita naman Siya na gaya ng 
isa na may kapangyarihan o kapamahalaan. Ang katangiang ito ng Kaniyang pagtuturo ay 
siyang ikinaiba nito sa lahat ng iba. Kung magsalita ang mga rabi ay parang may alinlangan 
at nag-aatubili, na para bagang ang mga Kasulatan ay maaaring mangahulugan ng isang 
bagay o kaya'y ng kabaligtaran nito. Sa ganitong pangyayari ay lumalaki araw-araw ang 
mga alinlangan ng mga tao. Nguni't itinuro ni Jesus ang mga Kasulatan bilang may 
kapangya-rihang di-mapag-aalinlanganan. Anuman ang Kaniyang paksa, ay ipinangaral 
Niya iyon nang may kapangyari-han, na para bagang ang Kaniyang mga salita ay hindi 
matatalimuwang. 


Siya'y masigasig, nguni't hindi mapusok. Kung Siya'y magsalita ay tulad ng isang may 
tiyak na nilalayon. Inihaharap Niya sa paningin ng lahat ang mga katunayan ng walang- 
hanggang sanlibutan. Sa bawa't paksa ay ipinakilala ang Diyos. Sinikap ni Jesus na sirain 
ang pagkahaling ng mga tao sa mga bagay na makalupa. Inilagay Niya sa tumpak na 
kaayusan ang mga bagay ng buhay na ito, na pangalawa lamang sa mga bagay ng buhay na 
walang-hanggan, gayunma'y hindi Niya winalang-kabuluhan ang kahalagahan ng mga ito. 
Itinuro Niya na nagkakaugnay ang langit at ang lupa, at ang nakaalam ng katotohanan ng 
Diyos ay naghahanda sa mga tao na magampanan nila nang lalong mabuti ang mga 
tungkulin sa pang-araw-araw na kabuhayan. Nagsalita Siyang gaya ng isa na bihasa sa 
langit, palibhasa'y batid Niya ang Kaniyang pagkakaugnay sa Diyos, gayunma'y kinikilala 
naman Niya ang Kaniyang pagkakaugnay sa bawa't kaanib ng sangkatauhan. 

Ang Kaniyang mga pabalita ng kaawaan ay iba't-iba upang ibagay sa Kaniyang mga 
tagapakinig. Alam Niya “kung paanong aaliwin ng mga salita siyang nanlulupay-pay” 
(Isaias 50:4), sapagka't ang biyaya ay ibinuhos sa Kaniyang mga labi, upang maihatid sa 
mga tao sa pina-kakaakit-akit na paraan ang mga kayamanan ng katoto-hanan. Marunong 

Siyang makiharap sa mga taong may mga likong isipan, at pinapagtaka Niya sila sa mga 
halimbawang umakit ng kanilang pansin. Sa pamamagitan ng paglalarawang likha ng isip ay 
naabot Niya ang puso ng tao. Ang mga halimbawa Niya ay hinango Niya sa mga bagay na 
karaniwan araw-araw, at bagama't simple ang mga ito, ay nagtataglay naman ang mga ito 
ng ka-hanga-hangang lalim ng kahulugan. Ang mga ibon sa himpapawid, ang mga liryo sa 
parang, ang binhi, ang pastor at ang mga tupa,---sa pamamagitan ng mga bagay na ito ay 
inilarawan ni Kristo ang walang-kamatayang katotohanan, at pagkatapos buhat noon, nang 
makita ng mga nagsipakinig sa Kaniya ang mga bagay na ito ng katalagahan, ay nagunita 
nila ang Kaniyang mga salita. Ang mga paglalarawan o mga halimbawa ni Kristo ay laging 
paulit-ulit na nagtuturo ng Kaniyang mga aral. 


Di-kailanman nanghibo si Kristo ng mga tao. Di-kai-lanman Siya nagsalita niyaong mga 
ikapagyayabang ng kanilang mga guni-guni at mga imahinasyon, ni hindi Niya pinuri sila 
dahil sa kanilang mga tusong pakana, nguni't ang mga aral Niya ay tinanggap ng mga taim- 
tim na palaisip, at nasumpungan nilang iyon ay sumubok sa kanilang karunungan. 
Namangha sila sa magan-dang katotohanang espirituwal na ipinahayag sa pinakasimpleng 
salita. Ang mga may pinakamataas na pinag-aralan ay nagayuma ng Kaniyang mga salita, at 
ang mga di-nag-aral naman ay lagi nang nakinabang. May pabalita Siya” sa mga di- 
makabasa't di-makasulat, at na-gawa pa rin Niyang maipaunawa maging sa mga di- 
nakakakilala sa Diyos na Siya'y may pabalita para sa kanila. 


Ang Kaniyang malumanay na kaawaan ay naging parang gamot na panlunas sa mga 
nanlulupaypay at naba-bagabag na kalooban. Maging Siya'y nasa gitna man ng 
nagngangalit na mga kaaway ay nakalukob pa rin sa Kaniya ang diwa ng kapayapaan. Ang 
kagandahan ng Kaniyang mukha, ang pagiging-kaibig-ibig ng Kaniyang likas, at higit sa 
lahat, ang pag-ibig na nahahayag sa Kaniyang mata at himig ng pagsasalita, ay siyang ikina- 
akit at ikinalapit sa Kaniya ng lahat na hindi pa nagu-gumon sa di-pagsampalataya. Kung 
hindi nga dahil sa matamis at madamaying espiritu na nahayag sa bawa't tingin at bawa't 
salita Niya, disin sana'y hindi Niya na-akit ang malaking karamihang yaon ng mga tao. Ang 
mga may kapansanang nagsilapit sa Kaniya ay nakadama na nakikiramay Siya sa kanila 
bilang isang tapat at mapag-mahal na kaibigan, kaya naman hinangad nilang maka-alam pa 
ng mga katotohanang Kaniyang ipinangaral. Ang langit ay ginawang malapit sa kanila. 
Minithi nilang manatili sa Kaniyang harapan, upang patuloy na sumaka-nila ang umaaliw 
Niyang pag-ibig. 


Taimtim na pinagmasdan ni Jesus ang pabagu-bagong anyo ng mga mukha ng mga 
nagsisipakinig sa Kaniya. Ang mga mukhang nagbabadha ng pagkawili at pagkalugod ay 
nagdulot sa Kaniya ng malaking kasiyahan. Nang tumimo sa kaluluwa ang mga palaso ng 
katotoha-nan, at maglagusan sa mga hadlang na kasakiman, at gumawa ng pagsisisi, at 
katapus-tapusan ay ng pagpa-pasalamat, ang Tagapagligtas ay tunay na nagalak. Nang lisain 
ng Kaniyang paningin ang karamihang nangakikinig, at Kaniyarig makilala sa gitna ng mga 
ito ang mga mukhang nakita na Niya nang una, ay nagliwanag sa katuwaan ang Kaniyang 

mukha. Nakita Niya sa mga ito ang mga maaasahang pasasakop sa Kaniyang kaharian. 
NaAg ang katotohanang buong linaw Niyang sinalita ay tumama sa isang pinipintuhong 
diyus-diyusan, napansin Niya ang pagbabago ng mga mukha, ang malamig at na- 
kasimangot na anyo, na nagpahiwatig na ang liwanag ay di-tinatanggap. Nang makita 
Niyang ang mga tao ay tumatanggi sa pabalita ng kapayapaan, ay gayon na lamang ang 
pagdurugo ng Kaniyang puso. 


Sinalita ni Jesus sa sinagoga ang tungkol sa kahariang itatatag Niya kaya Siya naparito, at 
ang tungkol sa Kaniyang layunin na palayain ang mga bihag ni Satanas. Bigla Siyang 
ginambala ng isang tiling nakatatakot. Isang baliw ang dumaluhong buhat sa gitna ng mga 
tao, na sumisigaw, “Pabayaan Mo kami, anong pakialam namin sa Iyo, Ikaw na Jesus na 
taga-Nazareth? Ikaw ba'y na-parito upang puksain kami? Nakikilala ko Ikaw kung sino Ka: 
ang Banal ng Diyos.” Bigla na ngayong nagkagulo at nagsigawan. Ang pansin ng mga tao 
ay naalis kay Kristo, at hindi pinansin ang mga sinasabi Niya. Ito ang layon ni Satanas kaya 
nito dinala sa sinagoga ang kaniyang biktima. Datapwa't sinaway ni Jesus ang demonyo, na 
sinasabi, “Tumahimik ka, at lumabas ka sa kaniya. At nang mailugmok na siya ng diyablo 
sa gitna nila, ay lumabas siya sa kaniya, at hindi siya sinaktan.” 


Ang isip ng kaawa-awang taong ito ay pinapagdilim ni Satanas, nguni't ang kadilimang 
iyan ay nilagusan ng isang sinag ng liwanag na buhat sa harapan ng Tagapagligtas. Nagpilit 
siyang magwala sa panunupil ni Satanas, datapwa't nilabanan ng demonyo ang 
kapangyarihan ni Kristo. Nang sikapin ng taong makiusap kay Jesus upang tulungan siya, ay 
inilagay ng masamang espiritu sa bibig niya ang ibang mga salita, at sumigaw siya na 
naghihirap sa takot. Bahagyang napag-unawa ng inaalihan ng demonyo na siya'y nasa 
harapan ng Isang makapagpa-palaya sa kaniya, subali't nang subukin niyang abutin ang 
makapangyarihang kamay na yaon, ay may iba namang pumigil, at pangungusap ng iba ang 
nabigkas niya. Ang paglalaban ng kapangyarihan ni Satanas at ng sarili niyang hangaring 
makalaya ay kakila-kilabot. 


Siya na gumapi kay Satanas sa ilang ng tukso ay muling napaharap nang mukhaan sa 
Kaniyang kaaway. Iniubos ng demonyo ang buo niyang kapangyarihan upang mapanatili 
niyang supil ang kaniyang biktima. Ang pagkatalo niya rito ay nangangahulugang 
pagbibigay ng tagumpay kay Jesus. Wari manding mamamatay ang lalaking pinahihirapan 
sa pakikipaglaban sa kaaway na sumira ng pagkatao nito. Nguni't nagsalitang may 
kapangyarihan ang Tagapagligtas, at pinalaya ang bihag. Ang lalaking dati'y inaalihan ng 
masamang espiritu ay tumindig sa harap ng nagtatakang karamihan na maligaya sa kaniyang 
pagkakalaya. Pati diyablo ay nagpato-too sa banal na kapangyarihan ng Tagapagligtas. 


Pinuri ng lalaki ang Diyos dahil sa pagkakaligtas sa kaniya. Ang mga matang dati'y 
nagsisipanlisik sa apoy ng pagkabaliw, ay kumikislap na ngayon sa angking matinong 
kaisipan, at binabalungan ng mga luha ng pasasalamat. Natigilan ang mga tao sa 
panggigilalas. Nang sila'y karaka-rakang pagsaulian ng diwa, ay napabulalas sila sa isa't 

isa, “Ano kaya ito? isang bagong aral yata! may kapamahalaang nag-uutos Siya pati sa mga 
karumal-du-mal na espiritu, at Siya'y tinatalima nila.” Marcos 1:27. Ang lihim na dahilan 
ng pagkakasakit na siyang naging sanhi naman upang ang lalaking ito ay maging isang 
nakatatakot na panoorin sa kaniyang mga kaibigan at maging isang pasanin sa kaniyang 
sarili ay ang kaniya na ring buhay. Nabighani siya ng mga kaligayahang dulot ng kasalanan, 
at binalak niyang ang buhay ay gawing isang malaking pistahan. Ni sa pangarap ay hindi 
niya inakalang siya'y katatakutan ng sanlibutan at magiging kapulaan sa kaniyang 
sambahayan. Ang akala niya'y magugugol niya ang kaniyang panahon sa pagsasaya. 
Subali't nang siya'y mapababa na ng landas, bumilis na sa paglusong ang kaniyang mga 
paa. Kawalang-pagpipigil at kaparakan ang sumira sa mararangal na katangian ng kaniyang 
likas, at lubusan siyang nasupil at napagharian ni Satanas. 


Ang pagsisisi ay dumating nang totoong huli. Nang naisin na niyang gugulin ang 
kayamanan at iwan ang kalayawan upang matamong muli ang nawala niyang marangal na 
pagkatao, ay naging parang laruan na lamang siya sa kamay ng diyablo. Inilagay na niya 
ang kaniyang sarili sa lugar ng kaaway, at sinaklaw naman ni Satanas ang buo niyang pag- 
iisip. Inakit siya ng manunukso sa pamamagitan ng maraming nakahahalinang mga alok, 
nguni't nang mapasakamay na siya nito, ang halimaw ay naging walang-awa sa kaniyang 
kalupitan, at naging mabangis sa kaniyang galit na mga pagdalaw. Magiging gayundin 
naman sa lahat ng mga susuko o padadaig sa masama, ang mga unang pagpapasasa sa 
kalayawan ay humahantong sa kadiliman ng kawalang-pag-asa o sa pagkabaliw ng isang 
iginupong kaluluwa. 


Ang masamang espiritu ring iyon na tumukso kay Kristo sa ilang, at umali sa lalaking 
taga-Capernaum, ay siyang nagpuno at naghari sa di-sumasampalatayang mga Hudyo. 
Nguni't sa kanila naman ay gumamit siya ng damit ng kabanalan, na pinagsisikapang dayain 
sila tungkol sa mga adhikain nila sa pagtanggi sa Tagapagligtas. Ang kanilang kalagayan ay 
lalo pang walang-pag-asa kaysa inaalihan ng demonyo, sapagka't hindi nila nadamang 
kailangan nila si Kristo at kaya nga mahigpit silang sumailalim sa kapangyarihan ni 
Satanas. 


Ang panahon ng sarilinang paglilingkod ni Kristo sa mga tao ay siya namang panahon ng 
pinakamalaking pag-kilos ng mga puwersa ng kaharian ng kadiliman. Sa buong mga 
panahon ay pinagsisikapan ni Satanas at ng kaniyang masasamang anghel na mapagharian 
ang mga katawan at mga kaluluwa ng mga tao, upang dalhin sa kanila ang kasalanan at 
kahirapan, pagkatapos ay ipinaratang niya sa Diyos ang lahat ng kahirapang ito. Inihahayag 
ni Jesus sa mga tao ang likas ng Diyos. Sini-sira Niya ang kapangyarihan ni Satanas, at 
pinawawalan ang mga bihag nito. Bagong buhay at pag-ibig at ka-pangyarihang buhat sa 
langit ang kumilos sa puso ng mga tao, at nagising ang prinsipe ng kasamaan upang 
ipakipaglaban ang pangingibabaw ng kaniyang kaharian. Pinisan ni Satanas ang buo niyang 
puwersa, at sa bawa't hakbang ay nilabanan ang paggawa ni Kristo. 

Ganyan din ang mangyayari sa huling malaking tunggalian ng katwiran at ng kasalanan. 
Habang lumalapag sa mga alagad ni Kristo buhat sa itaas ang bagong buhay at liwanag at 
kapangyarihan, isa rin namang bagong buhay ang sumisibol buhat sa ibaba, at pinalalakas 
ang mga kinakasangkapan ni Satanas. Karubduban ang naghahari sa bawa't bagay na 
makalupa. Sa pamamagitan ng katusuhang natutuhan sa buong panahon ng pakikilaban, ay 
gumagawa ang prinsipe ng kasamaan sa ilalim ng isang balatkayo. “Napakikita siyang 
nararamtang gaya ng isang anghel ng kaliwanagan, at marami ang "mangakikinig sa mga 
espiritung mapanghikayat, at sa mga aral ng mga demonyo.” 1 Timoteo 4:1. 


Noong mga kaarawan ni Kristo ang mga pinuno at mga guro ng Israel ay walang kalakas- 
lakas na lumaban sa gawain ni Satanas. Kinaliligtaan nila ang tanging paraan na sa 
pamamagitan niyon ay malalabanan nila ang masasamang espiritu. Sa pamamagitan ng 
salita ng Diyos nagapi ni Kristo ang diyablo. Nagpanggap ang mga lider ng Israel na sila 
ang mga tagapagpaliwanag ng salita ng Diyos, subali't pinag-aralan lamang nila ang 
salitang ito upang maitaguyod ang kanilang mga sali't saling sabi, at maipatupad ang mga 
utos o mga palatuntunan nila na gawang-tao. Ang kanilang mga paliwanag ay nagbigay ng 
mga isipang di-kailanman ipinaloob doon ng Diyos. Ang kanilang mahiwagang 
pagpapaliwanag ay nagpalabo sa bagay na malinaw Niyang ipinaliwanag. Pinagtalunan nila 
ang maliliit na bagay na di-mahalaga, at sa ganitong paraa'y para na rin nilang tinanggihan 
ang lalong mahahalagang katotohanan. Kaya nga ito ang naghasik ng kawalang-paniniwala 
sa mga tao. Ninakawan ang salita ng Diyos ng angking kapangyarihan nito, at ginawa ng 
masasamang espiritu ang bala nilang maibigan. 


Nauulit ang kasaysayan. Ang marami sa mga lider ng relihiyon sa ating kapanahunan, 
bagama't lagi nilang binubuklat ang Bibliya, at nagpapanggap na gumagalang sa mga 
itinuturo nito, ay sinisira ang paniniwala rito bilang siyang salita ng Diyos. Lagi silang nag- 
aabala sa pagsuri sa kaliit-liitang bagay ng salita, at itinatanyag ang sarili nilang mga kuru- 
kuro nang mataas pa kaysa pinakamaliliwanag na ipinahahayag nito. Sa kanilang mga 
kamay ay nawawala o naaalis ang nagbibigay-buhay na kapangyarihan ng salita ng Diyos. 
Ito ang dahilan kaya lipana ang di-paniniwala at malago ang katampalasanan. 


Pagka naigiba na ni Satanas ang paniniwala sa Bibliya, ibinabaling naman niya ang mga 
tao sa ibang mga bagay na mapagkukunan nila ng liwanag at kapangyari-han. Sa ganitong 
paraan ipinapasok niya ang kaniyang sarili. Ang mga tumatalikod o humihiwalay sa 
malinaw na turo ng Kasulatan at sa sumusumbat na kapangyari-han ng Banal na Espiritu ng 
Diyos, ay nag-aanyaya at pumapailalim sa kapangyarihan ng mga demonyo. Ang 
panunuligsa at sariling pala-palagay tungkol sa mga Kasulatan ay siyang nagbukas ng daan 
upang makapasok ang espiritismo at ang teosopiya---mga makabagong anyo o porma ng 
matandang paganismo---sa loob ng mga nag-papanggap na iglesya ng ating Panginoong 
Jesu-kristo. 

Kasama-sama ng gawaing pangangaral ng ebanghelyo, ay gumagawa rin ang mga sangay 
o mga taong kung tawagin ay mga mediyum ng mga magdarayang espiritu. Hindi iilan ang 
mga taong nahihila dito dahil lamang sa pagnanasang mag-usisa o manood, nguni't 
palibhasa'y na-kikita nilang gumagawa ang isang kapangyarihang higit kaysa 
kapangyarihan ng tao, kaya sila'y nalululong nang nalululong sa pagkaakit, hanggang sa 
sila'y masupil ng isang kapangyarihang higit na malakas kaysa kanila. Sa ganito'y hindi nila 
makayang takasan ang mahiwagang kapangyarihan nito. 


Naigigiba ang mga pananggalang ng kaluluwa. Nawawala ang panlaban sa kasalanan. 
Pagka tinanggihan na ng tao ang mga pagsansala ng salita ng Diyos at ng Kaniyang Espiritu, 
ay walang makapagsasabi kung gaano kalalim ang kalulubugan niyang pagkariwara. 
Maaaring maging bihag siya ng lihim na kasalanan o ng pinapanginoong pita ng damdamin 
na anupa't wala siyang magawang gaya ng inalihan ng demonyo sa Capemaum. Nguni't 
ganito man ang kaniyang kalagayan ay mayroon pa rin siyang pag-asa. Ang paraan upang 
makapanagumpay tayo sa masama ay sa pamamagitan ng paraang ipinagtagumpay ni 
Kristo---walang iba kundi ang kapangyarihan ng salita. Hindi kinokontrol ng Diyos ang 
ating pag-iisip kung hindi tayo sang-ayon, nguni't kung nais nating makilala at magawa ang 
Kaniyang kalooban, ay maaangkin natin ang Kaniyang mga pangako: “Inyong makikilala 
ang katotohanan, at ang katotohana'y magpapalaya sa inyo.” “Kung ang sinumang tao ay 
nag-iibig gumawa ng Kaniyang kalo-oban, ay makikilala niya ang turo.” Juan 8:32, 7:17. Sa 
pamamagitan ng pagsampalataya sa mga pangakong ito, ay maliligtas ang sinumang tao sa 
mga silo ng kamalian at sa pagsupil ng kasalanan. 


Bawa't tao ay malayang makapamimili kung anong kapangyarihan ang ibig niyang 
maghari sa kaniya. Walang napakaaba, at walang napakahamak, na hindi maililigtas ni 
Kristo. Sa halip na panalangin, ay mga salita ni Satanas ang nagawang bigkasin ng inaalihan 
ng demonyo, gayunpaman ang di-mabigkas na pamanhik ng kaniyang puso ay dininig. 
Walang daing ng taong nanga-ngailangan na hindi diringgin, kahit hindi ito masabi sa salita. 
Yaong mga magkukusang makipagtipan sa Diyos ng langit ay hindi tutulutang 
mapasakapangyarihan ni Satanas o masupil man ng kahinaan ng kanilang sariling likas. 
Sila'y inaanyayahan ng Tagapagligtas, “Manghawak sana siya sa Aking lakas, upang siya'y 
makipagpayapaan sa Akin, oo, makipagpayapaan siya sa Akin.” Isaias 27:5. Ang mga 
espiritu ng kadiliman ay mahigpit na makiki-laban para sa kaluluwang minsan nang nasakop 
nila, datapwa't makikipagbaka naman para sa kaluluwang yaon ang mga anghel ng Diyos na 
taglay ang mapagtagumpay na kapangyarihan. Sinasabi ng Panginoon, “Makukuha baga ang 
huli sa makapangyarihan, o maliligtas ang mga talagang nabihag? ... Ganito ang sabi ng 
Panginoon, Pati ng mga bihag ng makapangyarihan ay kukunin, at ang huli ng kakila- 
kilabot ay maliligtas: sapagka't Ako'y makikipaglaban sa kaniya na nakikipaglaban sa iyo, 
at Aking ililigtas ang iyong mga anak.” Isaias 49:24, 25. 


Samantalang ang mga taong nagkakatipon sa sinagoga ay nangatitigilan pa sa 


pagkakamangha, si Jesus naman ay nagtungo sa tahanan ni Pedro upang sandaling 
196 


mamahinga. Nguni't dito man ay pumasok din ang kalungkutan. Ang biyenang babae ni 
Pedro ay nakahigang mayroong sakit na “matinding lagnat.” Sinaway ni Jesus ang sakit, at 
ang maysakit ay bumangon, at naglingkod sa mga pangangailangan ng Panginoon at ng 
Kaniyang mga alagad. 


Ang balita tungkol sa mga ginagawa ni Kristo ay mabilis na kumalat sa buong 
Capernaum. Ang mga tao'y ayaw mangahas na magpagamot kung araw ng Sabado, dahil sa 
takot sa mga rabi, nguni't karaka-rakang lumubog ang araw ay dumagsa nang nagkakagulo 
ang marami. Mula sa mga bahay, sa mga gawaan, at sa mga pamilihan, ay dumagsang 
patungo sa abang tahanang tinutuluyan ni Jesus ang mga mamamayan ng lungsod. Ang mga 
maysakit ay dinalang pasan-pasan sa mga higaan, may mga dumating na nangakatungkod, o 
kaya'y inaalalayan ng mga kaibigan, at sila'y pahapay-hapay sa kahinaang lumapit sa 
harapan ng Tagapagligtas. 


Oras-oras ay may dumarating at may umaalis, sapagka't walang makapagsasabi kung 
bukas ay naroon pa ang Manggagamot. Di-kailanman nakakita nang una ng ganitong araw 
sa Capernaum. Ang hangin ay puno ng tinig pagtatagumpay at ng mga sigaw ng pagkaligtas. 
Ang tagapagligtas ay galak na galak sa katuwaang naidulot Niya. Nang mamasdan Niya ang 
mga maysakit na lumapit sa Kaniya, ay naantig ang Kaniyang puso sa pakikiramay, at 
ikinagalak Niyang Siya'y may kapang-yarihan upang sila'y pagalingin at maibalik sa dating 
kalusugan at kaligayahan. Hindi tumigil si Jesus sa Kaniyang paggawa hanggang sa kahuli- 
hulihang maysakit ay nalunasan. Malalim na ang gabi nang magsialis ang karamihan, at 
minsan pang naghari ang katahimikan sa tahanan ni Simon. Lumipas na ang mahabang 
maghapon ng paggawa, at kinailangan ni Jesus na mamahinga. Datapwa't samantalang 
ang lungsod ay nagugupiling pa sa mahimbing na pagkakatulog, ang Tagapagligtas ay 
“bumangon nang matagal pa bago mag-umaga, ... at lumabas, at nagtungo sa isang ilang na 
pook, at doo'y nanalangin.” 


Sa ganitong paraan ginugol ni Jesus ang mga araw sa buhay Niya sa lupa. Madalas ay 
pinauuwi Niya ang Kaniyang mga alagad upang dumalaw sa kani-kanilang mga tahanan at 
magpahinga, nguni't Siya naman ay banayad na tumatangging huminto sa paggawa. Magha- 
punan Siyang gumagawa, na nagtuturo sa mga walangnalalaman, nagpapagaling ng mga 
maysakit, nagpapadilat sa mga bulag, nagpapakain sa marami, at pagka nagtatakip-silim na 
o kaya'y nagmamadaling-araw na, Siya'y nagtutungo sa santuwaryo ng kabundukan upang 
maki-pag-usap sa Kaniyang Ama. Kadalasa'y minamagdamag Siya sa pananalangin at 
pagbubulay-bulay, at sa pagbu-bukang-liwayway ay bumabalik Siya sa Kaniyang gawain sa 
gitna ng mga tao. 


Pagkaumagang-umaga ay lumapit kay Jesus si Pedro at ang mga kasama nito, at sinabing 
hinahanap na Siya ng mga tao sa Capernaum. Buong kapaitang nabigo ang mga alagad sa 
ginawang pagtanggap ng mga tao kay Kristo hanggang sa panahong yaon. Ang mga 
maykapang-yarihan sa Jerusalem ay nagbabantang Siya'y patayin, pati ng sarili Niyang mga 

kababayan ay nagtangkang kitlin ang Kaniyang buhay, nguni't sa Capernaum ay tinanggap 
Siyang buong tuwa't kasiglahan, at dahil dito'y muling nabuhay ang pag-asa ng mga alagad. 
Baka sakaling sa gitna ng mga taga-Galileang mapagmahal-sa-kala-yaan ay makasumpong 
ng mga magtataguyod sa bagong kaharian. Datapwa't sila'y nangamangha nang marinig nila 
ang sinabi ni Kristong, “Dapat Ko rin namang ipangaral ang kaharian ng Diyos sa ibang 
mga bayan, sapagka't iyon ang dahil kaya Ako isinugo.” 


Sa malaking pagsasaya't pagkakatuwaang naghari sa Capernaum, ay may panganib na 
makaligtaan ang pakay ng Kaniyang misyon. Hindi ikinasiya ni Jesus na mapatuon sa 
Kaniya ang pansin ng mga tao bilang Siya'y isang manggagawa ng mga himala o kaya'y 
isang mang-gagamot ng mga sakit. Pinagsisik'apan Niyang maakit sa Kaniya ang mga tao 
bilang siya nilang Tagapagligtas. Samantalang sabik ang mga tao na maniwalang Siya'y 
naparito bilang isang hari, upang itatag ang isang kaharian sa lupa, sa ganang Kaniya naman 
ay hinangad Niyang maalis sa kanilang mga pag-iisip ang mga bagay na makalupa at 
malipat sa mga bagay na espirituwal. Ang tagumpay na makasanlibutan ay makasasagabal 
sa Kaniyang gawain. 


Ang pagkakamangha ng karamihan ay nakagimbal sa Kaniyang diwa. Sa Kaniyang 
buhay ay walang naka-langkap na pagtataas-ng-sarili. Ang pagsambang iniuukol ng 
sanlibutan sa katungkulan, o sa kayamanan, o sa talento, ay hindi natagpuan sa Anak ng tao. 
Si Jesus ay walang ginamit na isa man sa mga paraang ginaga-mit ng mga tao sa ngayon 
upang matamo ang pagkatig o paghanga ng marami. Mga dantaon pa bago Siya isilang, ay 
ganito ang inihula tungkol sa Kaniya, “Siya'y hindi hihiyaw, o maglalakas man ng tinig, o 
iparirinig man ang Kaniyang tinig sa lansangan. Ang gapok na tambo ay hindi Niya 
babaliin, ni ang tisim na umuusok ay hindi Niya papatayin: Siya'y maglalapat ng kahatulan 
sa katotohanan. Siya'y hindi manlulupaypay o madudu-wag man, hanggang sa maitatag 
Niya ang kahatulan sa lupa.” Isaias 42:2-4. 


Sinikap ng mga Pariseong maipakilala ang kanilang pagkakaiba sa pamamagitan ng 
kanilang labis-labis na pagtalima sa mga seremonya, at sa gilas ng kanilang pagsamba at 
mga pagkakawanggawa. Pinatutunayan nilang sila'y masikap sa relihiyon sa pamamagitan 
ng lagi nang pag-uusap at pagtatalo tungkol sa paksang ito. Ang mga pagtatalo ng mga 
naglalabang sekta ay matagal at maingay, at karaniwang-karaniwan nang marinig sa mga 
lansangan ang galit na tinig ng mga nagtatalong dalubhasa sa kautusan. Katuwas na katuwas 
ng lahat nang ito ay ang buhay ni Jesus. Sa buhay Niya ay walang maingay na pakiki- 
pagtalo, walang pakitang-taong pagsamba, walang gawang naghihintay ng papuri. Ang 
Kristo ay natago sa Diyos, at ang Diyos ay nahayag sa likas ng Kaniyang Anak. Sa ganitong 
pagpapahayag ninais ni Jesus na mapatuon ang isip ng mga tao, at iukol ang kanilang 
pagsamba. Ang Araw ng Katwiran ay hindi nagpakahayag sa sanlibutan nang nagliliwanag 
sa kaningningan, upang silawin ng Kaniyang kaluwalhatian ang mga diwa ng tao. Nasusulat 
tungkol kay Kristo, “Ang Kaniyang paglabas ay tunay na parang umaga.” Oseas 6:3. 


Matahimik at mabanayad na dumarating sa lupa ang umaga, na hinahawi ang lambong ng 

kadiliman, at ginigising ang buhay ng sanlibutan. Ganyan din sumikat ang Araw ng 
Katwiran, “na may kagalingan sa Kaniyang mga pakpak.” Malakias 4:2. 

Kabanata 27-- “Maaaring Malinis Mo Ako” 


Sa lahat ng mga sakit na nakikilala sa Silangan ay ang ketong ang lubhang kinatatakutan. 
Ang uri nitong di-napagagaling at nakakahawa, at ang nakapangi-ngilabot na nagagawa nito 
sa dinadapuan, ay lumilipos ng sindak maging sa pinakamatapang na tao. Sa ganang mga 
Hudyo ay itinuturing itong isang parusa ng Diyos dahil sa kasalanan, kaya nga tinawag 
itong “hampas” o “daliri ng Diyos.” Palibhasa'y lumalalim, di-naghihilom, at nakamamatay, 
tinitingnan itong parang sagisag ng kasalanan. Sa kautusang rituwal, ang ketongin ay ipina- 
hahayag na marumi. Katulad ng isang taong patay na, siya'y inilalabas sa mga tahanan ng 
mga tao. Anumang mahipo niya ay marumi. Pati hangin ay nadurumhan ng kanyang 
hininga. Ang taong napaghihinalaang nagtataglay ng sakit na ito ay kailangang pakita sa 
mga saserdote, na siyang sisiyasat sa kaniya at magpapasiya kung siya nga'y may 
karamdaman. Kung sabihin nilang siya'y isang ketongin, siya'y inihihiwalay sa kaniyang 
sambahayan, hindi isinasama sa kapulungan ng Israel, at palagian nang isinasama sa mga 
taong may gayunding sakit. Ang kautusang ito ay hindi nababali at walang kinikilingan. 
Kahit mga hari at mga pinunong-bayan ay hindi itinatangi. Ang isang haring dinapuan ng 
kakilakilabot na sakit na ito ay kailangang bitiwan ang kaniyang setro, at humiwalay sa 
lipunan. 


Sa paghiwalay sa kaniyang mga kaibigan at mga ka-mag-anak, dapat batahin ng ketongin 
ang kasumpa-sumpa niyang karamdaman. Siya na rin ang magsasabing siya'y may ketong, 
at pupunitin niya ang kaniyang mga damit, at ibabando ang babala, na ang lahat ay dapat 
lumayo sa kaniya dahil sa siya'y nakakahawa. Ang sigaw na, “Marumi! marumi!” na 
kalunus-lunos na inihihiyaw ng nangungulilang takwil ng lipunan, ay isang hudyat na 
pinakikinggang may pagkatakot at pandidiri ng bawa't nakakarinig. Sa pook na 
pinaglingkuran ni Kristo ay marami ang maysakit ng ganito, at nang sumapit sa kanila ang 
balita ng Kaniyang mga ginagawa, ay nabuhay ang aandap-andap nilang pag-asa. Nguni't 
buhat nang mga araw ni Eliseo na propeta, ay wala ng sakit na ito. Hindi nga nila inasahang 
gagawin ni Jesus sa kanila ang hindi pa Niya kailanman ginagawa sa kaninuman. Gayon pa 
man ay may isang sinibulan sa puso ng pananampalataya. Datapwa't hindi niya alam kung 
paano makalalapit kay Jesus. Palibhasa'y isa siyang itinatakwil ng kaniyang mga kapwa tao, 
ay paano kaya siya makahaharap sa Manggagamot? At itinatanong niya sa kaniyang sarili 
kung pagagalingin naman-kaya siya ni Kristo. Magpapakaaba kaya Ito na pagkakaabalahang 
pansinin ang isang gaya niya na itinuturing na pinarurusahan ng Diyos? Hindi kaya Ito, gaya 
ng mga Pariseo, at ng iba pang mga manggagamot, na susumpain siya, at pagbabawalan 
siyang makihalo sa mga tao? Inisip-isip niya ang lahat ng mga nabalitaan niya tungkol kay 
Jesus. At alam niya na isa man sa mga lumapit na humingi ng tulong Dito ay hindi Nito 
tinanggihan. Ipinasiya ng lalaking hanapin ang Tagapag-ligtas. Bagama't siya'y pinagsarhan 
ng mga daang pa-pasok sa mga siyudad, inakala niyang maaari namang magkakurus ang 
landas nila ni Jesus sa mga daan ng kabundukan, o kaya'y maaari namang makita niya Ito sa 

pagtuturo Nito sa labas ng mga bayan-bayan. Alam niyang mahihirapan siyang lubha, 
subali't ito lamang ang kaniyang pag-asa. 


May naghatid sa ketongin sa harap ng Tagapagligtas. Nagtuturo noon si Jesus sa tabi ng 
dagat, at nagkakatipon ang mga tao sa palibot Niya. Sa pagkakatayo ng ketongin sa malayo, 
ay narinig niya ang ilan sa mga salitang binigkas ng Tagapagligtas. Nakita niyang ipina- 
patong ni Jesus ang Kaniyang mga kamay sa mga may-sakit. Nakita niya ang mga pilay, ang 
mga bulag, ang mga paralitiko, at ang mga naghihingalo na sa iba't ibang mga sakit na 
nagsisibangong malalakas at malu-lusog, na nagsisipagpuri sa Diyos dahil sa pagkakapag- 
pagaling sa kanila. Lumakas ang pananampalatayang nasa kaniyang puso. Siya'y lumapit 
nang lumapit sa nagkakatipong karamihan. Nalimutan niya ang mga ipinag-babawal sa 
kaniya, ang kaligtasan ng mga tao na baka mahawa sa kaniya, at ang pangingilag na 
iniuukol sa kaniya ng lahat na mga tao. Ang naiisip lamang niya ay ang pinagpalang pag-asa 
ng kaniyang paggaling. 


Siya'y nakapandidiring masdan. Lubhang malala na ang kaniyang sakit, at ang 
nabubulok niyang katawan ay nakapangingilabot tingnan. Pagkakita sa kaniya ng mga tao 
ay nangapaurong ang mga ito dahil sa takot. Nagtu-lakan silang paurong sa isa't isa sa 
malaking pagnanais na huwag mapalapit sa kaniya. May ilang nagsikap na humadlang sa 
kaniya sa kaniyang paglapit kay Jesus, nguni't nabigo. Hindi niya tinitingnan ni 
pinakikinggan man sila. Ang mga salita ng pandidiri nila sa kaniya ay hindi niya pansin. 
Ang nakikita lamang niya ay ang Anak ng Diyos. Ang naririnig lamang niya ay ang tinig na 
nagsasalita ng buhay sa mamamatay. Patuloy siyang lumapit kay Jesus, at pagsapit sa 
harapan Nito ay nagpatirapa siya sa paanan Nito na sumisigaw, “Panginoon, kung ibig Mo, 
ay maaaring malinis Mo ako” 


Sumagot si Jesus, “Ibig Ko, luminis ka,” at ipinatong Niya sa kaniya ang Kaniyang 
kamay. Mateo 8:3. 


Karaka-rakang may nangyaring pagbabago sa ketongin. Lumusog ang kaniyang 
kalamnan. Ang magaspang at nangangaliskis na balat ay naparam, at ang humalili ay ang 
malambot at parang sutlang balat ng isang malusog na bata. Pinagbilinan ni Jesus ang lalaki 
na huwag ipagma-kaingay ang ginawa sa kaniya, kundi kagyat siyang pumaroon sa templo 
na taglay ang isang handog. Ang gayong handog ay hindi muna matatanggap hanggang 
hindi nasisiyasat ng mga saserdote ang lalaki at naipapa-hayag na siya'y lubusan nang 
magaling. At hindi man nila tanggapin ang handog, hindi rin nila maiiwasan ang 
pagsisiyasat at ang pagpapasiya sa kaso. 


Ang pangungusap ng Kasuiatan ay nagpapakilalang mahigpit ang bilin ni Kristo sa lalaki 
na ito'y manahimik at sumunod kaagad. “Siya'y Kaniyang pinagbilinang mahigpit, at 
pinaalis siya pagdaka, at sinabi sa kaniya, Ingatan mong huwag sabihin sa kaninuman ang 
anuman: kundi yumaon ka, at pakita ka sa saserdote, at maghan-dog ka sa pagkalinis sa iyo 
ng mga bagay na ipinag-utos ni Moises, na bilang isang patotoo sa kanila.” Kung napag- 

alaman lamang ng mga saserdote ang mga pangya-yari tungkol sa paggaling ng ketongin, 
ang pagkagalit nila kay Kristo ay humantong sana sa paggagawad nila ng isang di-matapat 
na kapasiyahan. Ibig ni Jesus na ang lalaki ay pakita kaagad sa templo bago umabot sa mga 
saserdote ang balita tungkol sa kababalaghan. Sa ganito'y maibibigay nila ang pasiya nang 
buong katapa-tan, at ang lalaking ketongin naman ay mapahihintulutang makipisang minsan 
pa sa kaniyang sambahayan at mga kaibigan. 


May iba pang mga dahilan o mga layunin kung bakit ipinagbilin ni Kristo sa lalaki na 
huwag magsalita kani-numan. Talastas ng Tagapagligtas na hindi tumitigil ang Kaniyang 
mga kaaway sa pagsisikap na mahangga-nan ang Kaniyang gawain, at mapatalikod o 
maihiwalay sa kaniya ang bayan. Alam Niya na kung kakalat ang balitang pinagaling Niya 
ang lalaking ketongin, ang iba pang may ganitong kakila-kilabot na karamdaman ay 
magdadagsaan sa Kaniya, at sa gayo'y isisigaw ng Kaniyang mga kaaway na ang mga tao 
ay mahahawa sa mga maysakit na ito. Marami rin naman sa mga ketongin ang hindi gagamit 
ng kanilang bagong tinanggap na kalusugan upang maging pagpapala ito sa kanilang mga 
sarili o sa mga iba. At kung palalapitin Niya sa Kaniya ang mga tao, ay bibigyan Niya ng 
pagkakataon ang sakdal o paratang laban sa Kaniya na nilalabag Niya ang mga 
ipinagbabawal ng kautusang rituwal. Sa ganitong paraan ay mahahadlangan ang Kaniyang 
gawain sa pangangaral ng ebanghelyo. 


Ipinakikilala ng pangyayari na tama ang babala o ibinilin ni Kristo. Maraming tao ang 
nakasaksi sa pag-papagaling sa ketongin, at kinasabikan nilang maalaman ang magiging 
kapasiyahan ng mga saserdote. Nang umuwi ang lalaki sa kaniyang mga kasamahan, 
nagkaroon ng malaking paggigilalas. At sa kabila ng mahigpit na bilin ni Jesus, wala 
namang magawa ang lalaki upang mailihim ang katotohanan tungkol sa kaniyang paggaling. 
Kung sabagay ay sadyang hindi mallilihim ito, gayunma'y ibinalita ng ketongin ang bagay 
na ito. Inakala niyang marahil ay dahil lamang sa pagkamapagpakumbaba ni Jesus kaya siya 
pinagbilinan ng gayon, kaya nga naglibot siya na itinatanyag ang kapangyarihan ng 
Dakilang Manggagamot. Hindi niya napag-unawa na ang bawa't gayong pagpapamalas ng 
gawang kababaiaghan ay lalo lamang nagpapasidhi sa kapasiyahan ng mga saserdote at mga 
matanda na maipahamak si Jesus. Nadama ng taong pinagaling na ang ipinagkaloob sa 
kaniyang biyaya ng kalusugan ay napakahalaga. Ikinaligaya niya ang pag-kakaroon ng lakas 
ng pagkalalaki, at ang pagkakabalik niya sa piling ng kaniyang sambahayan at ng lipunan, at 
nadama niyang hindi niya mapipigilan ang sarili sa pagpuri at pagluwalhati sa 
Manggagamot na nagpagaling sa kaniya. Datapwa't ang ginawa niyang pagtatanyag sa lahat 
ng bagay na iyon ay humantong sa pagkakaroon ng hadlang sa gawain ng Tagapagligtas. Ito 
ang naging dahilan upang Siya'y dagsaan ng totoong maraming tao na anupa't napilitang 
tumigil sa isang panahon sa Kaniyang mga paggawa. 


Bawa't gawa ni Kristo sa Kaniyang ministeryo ay may malawak na kahulugan. Ito'y 
mapag-uunawang higit pa kaysa talagang nakikita. Gayon ang nangyari sa ketongin. 


Bagama't pinaglingkuran ni Jesus ang lahat na lumapit sa Kaniya, kinasasabikan din naman 

Niyang pagpalain yaong mga hindi lumapit. Bagama't napalapit Niya ang mga maniningil 
ng buwis, ang mga taga-ibang bansa, at ang mga Samaritano, kinasabikan din naman 
Niyang maabot ang mga saserdote at mga guro na ang ikinala-layo ng loob sa Kaniya ay ang 
pagkikimkim ng maling pagkakilala at panghahawak sa mga sali't saling sabi. Sinubok Niya 
ang lahat ng paraan upang sila'y malapi-tan. At nang atasan Niyang pakita sa mga saserdote 
ang pinagaling na ketongin, ay binigyan Niya sila ng isang patotoong mag-aalis ng kanilang 
mga maling paniniwala. 


Ipinahayag ng mga Pariseo na ang turo ni Kristo ay nalalaban sa kautusang ibinigay ng 
Diyos sa pamamagitan ni Moises, nguni't ang tagubilin Niya sa pinagaling na ketongin na 
maghandog ito nang alinsunod sa kautusan ay nagpabulaan sa paratang nilang ito. Iyon ay 
sapat ng katunayan para sa lahat ng may ibig maniwala. 


Ang mga pinunong nasa Jerusalem ay nagsugo ng mga tiktik upang humanap ng 
magagawang dahilan sa pagpapapatay kay Kristo. Sinagot Niya sila sa pamamagitan ng 
katunayan ng Kaniyang pag-ibig sa sanlibutan, ng Kaniyang paggalang sa kautusan, at ng 
Kaniyang kapangyarihang magligtas sa tao sa kasalanan at kamatayan. Sa gayo'y 
pinatunayan Niya tungkol sa kanila na: “Tginan-ti nila sa Akin ay kasamaan sa mabuti, at 
pagtatanim sa pag-ibig Ko.” Awit 104:5. Siya na nagbigay doon sa bundok ng utos na, 
“Ibigin ninyo ang inyong mga kaaway,” ay siya ring nagpakita sa sarili Niyang kabuhayan 
ng simulaing, “huwag ninyong gantihin ng masama ang masama, o ng pag-alipusta ang pag- 
alipusta: kundi ng pag-papala.” Mateo 5:44; 1 Pedro 3:9. 


Ang mga saserdoteng humatol sa ketongin na siya'y dapat mahiwalay sa lipunan ng mga 
tao ay siya ring nagpatunay ngayon na siya'y magaling na. Ang pasiyang ito, na hayagang 
binigkas at itinala, ay isang matibay na patotoo para kay Kristo. At nang mapabalik na ang 
lala-king pinagaling sa kapulungan ng Israel, batay sa sariling pagtiyak ng mga saserdote na 
siya'y wala nang ka-unti mang bahid ng karamdaman, siya na rin ang isang buhay na saksi 
para sa Nagpala sa kaniya. Buong kagalakang dinala niya ang kaniyang handog, at dinakila 
ang pangalan ni Jesus. Kinilala ng mga saserdote ang kapangyarihan ng Diyos na 
sumasaTagapagligtas. Ibinigay sa kanila ang pagkakataon na makilala ang katoto-hanan at 
pakinabangan ang liwanag. Kung kanilang tanggihan, lalampas ito, at di-kailanman 
magbabalik. Marami ang tumanggi sa liwanag, gayunma'y hindi rin naman ito lubos na 
nabigo. Maraming puso ang naantig gayunma'y hindi nagpahalata. Sa panahong ikinabuhay 
ng Tagapagligtas, ang Kaniyang misyon ay waring bahagya nang tugunin ng pag-ibig ng 
mga saserdote at mga guro, subali't nang Siya'y makaakyat na sa langit ay “nagsitalima sa 
pananampalataya ang lubhang maraming saserdote.” Mga Gawa 6:7. 


Ang ginawa ni Kristong paglilinis sa ketongin sa kakila-kilabot na sakit nito ay isang 
halimbawa ng Kaniyang ginagawang paglilinis sa tao sa kasalanan. Ang la-laking lumapit 
kay Jesus ay “puno ng ketong.” Ang nakamamatay na lason nito ay lumaganap na sa 
buong katawan niya. Sinikap ng mga alagad na pigilin ang kanilang Panginoon sa paghipo 

sa kaniya, sapagka't ang sinumang humipo sa isang ketongin ay nagiging marumi na rin. 
Nguni't nang ipatong ni Jesus ang Kaniyang kamay sa ketongin, ay hindi Siya nahawa. Ang 
hipo Niya ay nagdulot ng nagbibigay-buhay na kapangyarihan. Ang ketong ay nalinis. 
Ganyan din ang ketong na kasalanan---malalim ang pagkakaugat, nakamamatay, at di- 
maaaring linisin ng kapangyarihan ng tao. “Ang buong ulo ay masakit, at ang buong puso ay 
nanlulupaypay. Mula sa talampakan ng paa hanggang sa ulo ay walang kagalingan, kundi 
mga sugat, at mga pasa, at nangagnananang sugat.” Isaias 1:5, 6. Nguni't si Jesus, sa 
pagtahan sa sangka-tauhan, ay hindi nahawahan ng karumihan. Ang Kaniyang pakikiharap 
ay may nagpapagaling na bisa sa makasalanan. Sinumang magpapatirapa sa Kaniyang 
paanan, na taglay ang pananampalatayang magsasabi, “Panginoon, kung ibig Mo, ay 
maaaring malinis Mo ako,” ay makaka-rinig ng sagot na, “Ibig Ko, luminis ka.” Mateo 8:2, 
3. 


Sa ilang pagpapagaling na ginawa ni Jesus, ay hindi Niya agad ibinigay ang hininging 
pagpapala. Nguni't sa kaso ng ketong, karaka-rakang makiusap ay agad iyong ibinigay. 
Ganyan din pagka tayo'y humihingi sa dalangin ng mga pagpapalang ukol sa lupa, ang 
sagot sa ating panalangin ay maaaring hindi agad ibigay, o kaya'y ma-aaring bigyan tayo ng 
Diyos ng iba kaysa ating hinihingi, subali't hindi gayon pagka ang hinihingi natin ay ang 
tayo'y maligtas sa pagkakasala. Talagang ibig Niyang tayo'y linisin sa kasalanan, na tayo'y 
gawing mga anak Niya, at upang magawa nating makapamuhay ng isang banal na 
kabuhayan. Ibinigay ni Kristo ang “Kaniyang sarili dahil sa ating mga kasalanan, upang 
tayo'y mailig-tas dito sa kasalukuyang. masamang sanlibutan, ayon sa kalooban ng ating 
Diyos at Ama.” Galaeia 1:4. At “ito ang nasa ating pagkakatiwala sa Kaniya, na, kung 
tayo'y humingi ng anumang bagay na ayon sa Kaniyang kalooban, ay dinidinig tayo Niya: 
at kung ating nalalaman na tayo'y dinidinig Niya, sa anumang ating hingin, ay nalalaman 
natin na nasa atin ang mga kahilingang sa Kaniya'y ating hiningi.” 1 Juan 5:14, 15. “Kung 
ipinaha-hayag natin ang ating mga kasalanan, ay tapat at banal Siya na tayo”y patatawarin sa 
ating mga kasalanan, at tayo'y lilinisin sa lahat ng kalikuan.” 1 Juan 1:9. 


Nang pagalingin ni Kristo ang paralitiko sa Capernaum, ay Kaniyang itinurong muli ang 
katotohanan ding ito. Ginawa ang kababalaghang ito upang ipakita ang kapangyarihan 
Niyang magpatawad ng mga kasalanan. At ang pagpapagaling sa paralitiko ay naglalarawan 
din ng ibang mahahalagang katotohanan. Ito'y lipos ng pag-asa at pampalakas ng loob, at 
kung iuugnay sa mapagtutol na mga Pariseo ay mayroon itong isang aral na nagbaba-bala 
rin naman. 


Katulad ng ketongin, ang paralitikong ito ay nawalan na ng pag-asang siya'y gagaling. 
Ang sakit niya ay bunga ng isang lisya o makasalanang pamumuhay, at ang mga paghihirap 
niya ay pinapait ng kaniyang pagdadalang-sisi. Matagal na siyang nakiusap nang una sa mga 
Pariseo at mga manggagamot, sa pag-asang malulunasan ang tini-tiis na hirap ng pag-iisip at 
kirot ng katawan. Nguni't tahasan nilang sinabi sa kaniya na siya'y hindi na gagaling, at 
ipinaubaya na siya sa galit ng Diyos. Sa ganang mga Pariseo ang pagkakasakit ay isang 

204 


katunayan ng pag-kagalit ng Diyos, kaya sila'y lumalayo sa mga maysakit at mga 
nangangailangan. Gayon pa ma'y malimit na itong mga nagbubunying sila ay mga banal ay 
higit pa ngang makasalanan kaysa mga maysakit na kanilang hinahamak at hinahatulan. 


Ganap na walang-magawa ang lalaking paralitiko, at palibhasa'y nakikita niyang wala 
siyang maaasahang sinuman na tutulong sa kaniya, ay nasadlak na siya sa kawalang-pag- 
asa. Saka naman niya nabalitaan ang mga kahanga-hangang ginagawa ni Jesus. May 
nakapagsabi sa kaniya na ang ibang makasalanan din at walang-kayang gaya niya ay mga 
pinagaling: pati mga ketongin ay nili-nis. At ang mga kaibigang nagbalita ng mga bagay na 
ito ay nagpalakas ng loob sa kaniya upang paniwalaan na siya man naman ay maaaring 
gumaling kung siya'y madadala kay Jesus. Datapwa't naglaho ang pag-asang ito nang 
magunita niya kung paano siya dinapuan ng sakit. Nag-alaala siyang baka hindi siya 
tanggapin o hindi pakiharapan ng dalisay na Manggagamot. 


Nguni't ang kaniyang lubhang pinakananasa ay hindi ang kagalingan ng kaniyang sakit 
kundi ang maibsan ng pinapasan niyang kasalanan. Kung makahaharap lamang siya kay 
Jesus, at kaniyang matatanggap nang may kati-yakan ang kapatawaran at kapayapaan ng 
Langit, ay ma-sisiyahan na siyang mabuhay o mamatay, ayon sa kalo-oban ng Diyos. Ang 
daing ng taong nabibingit sa kama-tayan ay, Oh, ako sana'y mapasa Kaniyang harapan! 
Walang panahong dapat sayangin, nababadha na sa kaniyang yayat na katawan ang mga 
tanda ng kamatayan. Pinamanhikan niya ang kaniyang mga kaibigan na buhatin siya sa 
kaniyang higaan at dalhin kay Jesus, at ito naman ay buong kagalakan nilang ginawa. 
Nguni't napakakapal ng mga taong nagkakatipon sa loob at sa palibot ng bahay na 
kinaroroonan ng Tagapagligtas, at hindi maa-aring makalapit sa Kaniya ang maysakit at ang 
mga kai-ibigan nito, o kaya'y marinig man lamang ang Kaniyang tinig. 


Nagtuturo noon si Jesus sa loob ng bahay ni Pedro. Ayon sa kanilang kaugalian, ang mga 
alagad Niya ay nakaupo sa Kaniyang palibot, at “naroon ang mga Pariseo at ang mga 
dalubhasa sa kautusan na nakaupo rin sa paligid, na pawang nagsipanggaling sa bawa't 
bayan ng Galilea, at ng Judea, at ng Jerusalem.” Nagsiparoon ang mga ito bilang mga tiktik, 
na nagsisihanap ng maipapa-rating laban kay Jesus. Sa kabila ng mga pinunong ito ay 
nagsisiksikan ang halu-halong karamihan, ang mga nasasabik, ang mga magagalang, ang 
mga mapag-usisa, at ang mga di-naniniwala. Naroon din ang iba't ibang mga lahi at ang. 
lahat ng mga uri ng mga tao. “At ang kapangyarihan ng Panginoon ay naroroon upang 
magpagaling.” Ang Espiritu ng buhay ay lumukob sa kapulungan, nguni't hindi napansin ng 
mga Pariseo at ng mga dalubhasa sa kautusan. Wala silang nadamang pangangailangan, at 
ang pagpapagaling ay hindi ukol sa kanila. “Binusog Niya ang nangagugutom ng 
mabubuting bagay, at pinaalis Niya ang mayayaman na walang anuman.” Lukas 1:53. 


Paulit-ulit na pinagsikapan ng mga maydala sa paralitiko na makalusot sa makapal na 
karamihan, nguni't sila'y nabigo. Nagpalinga-linga ang maysakit na taglay ang .di-mabigkas 
na hinagpis. Ngayong maabot na ang pinakalulunggating makatutulong, ay ngayon pa ba 

siya mawawalan ng pag-asa? Sa kaniya na ring mungkahi ay dinala siya ng kaniyang mga 
kaibigan hanggang sa bubong ng bahay, at pagkatapos na matuklap nila ang isang bahagi ng 
bubungan, ay inihugos siyang pababa sa paanan ni Jesus. Napatigil ang pagsasalita. 
Pinagmasdan ng Tagapagligtas ang hapis na mukha ng paralitiko, at nakita Niya ang 
namamanhik na mga matang nakatuon sa Kaniya. Naunawaan Niya ang lahat ng 
pangyayari, Siya na rin ang humila sa taong ito na kinaurali ng diwang nagugulumihanan at 
nag-aalinlangan. Nang nasa bahay pa ang paralitiko, ang Tagapagligtas ang sumumbat sa 
budhi nito. At ang pagsisihan nito ang kaniyang mga kasalanan, at sumampalataya sa 
kapangyarihan ni Jesus na siya'y mapagagaling, ay dumating agad sa uhaw na puso nito ang 
daloy ng awang nagbibigay-buhay. Nakita ni Tesus ang kauna-unahang silahis ng 
paniniwala na tumubo at lumaki sa pagiging isang pananampalataya na Siya lamang ang 
makatutulong sa makasalanan, at nakita Niya itong lalong nagtumibay sa bawa't pagsisikap 
na makarating sa Kaniyang harapan. 


Ngayon, sa pamamagitan ng mga salitang dumating na parang musika sa pakinig ng 
maysakit, ay sinabi ng Tagapagligtas, “Anak, laksan mo ang iyong loob; pina-tawad na ang 
iyong mga kasalanan.” Napahid agad ang pinapasang kawalang-pag-asa sa kaluluwa ng 
maysakit, ang kapayapaan ng pagiging-pinata wad ay namamahinga na sa kaniyang diwa, at 
namama-naag sa kaniyang mukha. Napawi ang kirot sa kaniyang katawan, at nagbago ang 
kaniyang buong pagkatao. Ang walang-kayang paralitiko ay gumaling! Ang taong maka- 
salanan ay pinatawad! 


Sa pamamagitan ng simpleng pananampalataya ay tinanggap niya ang mga salita ni Jesus 
na tulad sa biyaya ng bagong buhay. Wala na siyang hiniling pa, kundi nanatiling tahimik na 
naliligayahan, totoong maligaya upang mangusap pa. Namanaag ang liwanag ng langit sa 
kaniyang mukha, at may pangingimi't paggalang na pinanood ng mga tao ang tagpong 
yaon. Buong kasabikang inantabayanan ng mga rabi kung ano ang gagawin ni Kristo sa 
maysakit na ito. Naalaala nila kung paanong humingi sa kanila ng tulong ang lalaking ito, at 
pinagkaitan nila ito ng pag-asa o pakikiramay. At hindi pa sila nasiyahan sa pagkakait na 
ito, sinabi pa nilang siya'y nagbabata ng parusa ng Diyos dahil sa kaniyang mga 
pagkakasala. Ang mga bagay na ito ay nanariwa sa kanilang pag-iisip nang makita nila ang 
maysakit na lalaki sa harap nila. Napansin nila ang kasabikan ng lahat sa panonood ng 
tagpong yaon, at nakadama sila ng malaking pangamba na baka masira ang sarili nilang 
impluwensiya sa mga tao. 


Ang mararangal na taong ito ay hindi na nag-usap-usap, kuhdi sa kanilang pagtititigan ay 
nagkabasahan na sila ng kani-kanilang mga iniisip, na dapat silang gumawa ng anumang 
bagay upang mahadlangan ang daloy ng damdamin. Ipinahayag ni Jesus na pinatawad na 
ang mga kasalanan ng paralitiko. Itinuring ng mga Pariseo na ang mga salitang ito ay 
pamumusong, at naisip nilang ito ay maihaharap nila bilang isang kasalanan na karapatdapat 
sa kamatayan. Sinabi nila sa kanilang mga sarili, “Siya'y namumusong: sino ang 

Itinutok ni Jesus ang Kaniyang titig sa kanila, na iniwasan nama't ikinapaurong nila, at 
Kaniyang sinabi, “Bakit nangag-iisip kayo nang masama sa inyong mga puso? Sapagka't 
alin baga ang lalong magaang sabihin, Ipinatatawad na ang iyong mga kasalanan, o sabihin, 
Magtindig ka, at lumakad ka? Datapwa't upang maalaman ninyo na ang Anak ng tao'y may 
kapamahalaan sa lupa na magpatawad ng mga kasalanan,” ay sinabi Niya, na binalingan ang 
paralitiko, “Magtindig ka, buhatin mo ang iyong higaan, at umuwi ka sa iyong bahay.” 


Nang magkagayon siya na dinala kay Jesus sa isang higaan ay nagtindig na taglay ang 
lakas at sigla ng kabataan. Dumaloy sa kaniyang mga ugat ang dugong nag-bibigay-buhay. 
Biglang-biglang nagsikilos ang bawa't sangkap ng kaniyang katawan. Banaag ng kalusugan 
ang humalili sa namumutlang kulay ng dumarating na kamatayan. “At pagdaka'y nagtindig 
siya, at binuhat ang higaan, at yumaon sa harap nilang lahat, anupa't nangagtaka silang 
lahat, at niluwalhati nila ang Diyos, na nangagsasabi, Kailanma'y hindi tayo nakakita nang 
ganito.” 


Oh, kamangha-manghang pag-ibig ni Kristo, na nagpakababa upang pagalingin ang 
maysala at ang maysakit! Diyos na nalulungkot at lumulunas ng mga karamdaman ng 
naghihirap na sangkatauhan! Oh, kagila-gilalas na kapangyarihang ipinakita nang gayon sa 
mga anak ng mga tao! Sino pa ang mag-aalinlangan sa pabalita ng kaligtasan? Sino pa ang 
magwawalang-bahala sa mga kaawaan ng mahabaging Manunubos? 


Walang ibang kinailangan kundi ang lumalalang na kapangyarihan upang maisauli ang 
kalusugan sa nama-matay na katawang yaon. Ang tinig ding iyon na nagsalita at nagbigay- 
buhay sa taong nilikha mula sa alabok ng lupa, ay siya ring nagsalita't nagbigay-buhay sa 
mamamatay na paralitiko. At ang kapangyarihan ding iyon na nagbigay ng buhay sa 
katawan ay siya ring bumago ng puso. Siya na nang panahon ng paglalang ay “nagsalita, at 
nangyari,” na “nag-utos, at tumayong matatag” (Awit 33:9), ay siyang nagsalita't nagbigay- 
buhay sa kaluluwang patay sa mga pagsalansang at mga kasalanan. Ang paggaling ng 
katawan ay katunayan ng kapangyarihang bumago ng puso. Inatasan ni Kristo ang paralitiko 
na tumindig at lumakad, “upang maalaman ninyo,” sabi Niya, “na ang Anak ng tao'y may 
kapamahalaan sa lupa na magpatawad. ng mga kasalanan.” 


Natagpuan ng paralitiko kay Kristo ang kagalingan ng kaniyang katawan at kaluluwa. 
Ang paggaling na ukol sa espiritu ay sinundan ng paggaling ng panganga-tawan. Hindi 
dapat kaligtaan ang aral na ito. Sa ngayon ay may libu-libong nangagtitiis ng karamdaman 
ng pangangatawan, na tulad ng paralitiko, ay nangasasabik makarinig ng pabalitang, 
“Pinatawad na ang iyong mga kasalanan.” Ang pinapasang kasalanan, kasama ang dulot 
nitong di-pagkatahimik at mga nasaing di-mabigyangkasiyahan, ay siyang pinagbubuhatan 
ng kanilang mga karamdaman. Hindi sila makatagpo ng lunas hanggang hindi sila lumalapit 
sa Nagpapagaling ng kaluluwa. Ang kapayapaang Siya lamang ang makapagbibigay ay 
mag-dudulot ng kalakasan sa isip, at ng kalusugan sa katawan. 

Naparito si Jesus upang “iwasak ang mga gawa ng diyablo.” “Nasa Kaniya ang buhay,” 
at sinasabi Niyang, “Ako'y naparito upang sila'y magkaroon ng buhay, at magkaroon ng 
kasaganaan nito.” Siya ay “espiritung nag-bibigay-buhay.” 1 Juan 3:8, Juan 1:4, 10:10, 1 
Corinto 15:45. At taglay pa rin Niya ang kapangyarihang yaon na nagbibigay-buhay gaya 
nang Siya'y nasa lupa na Siya'y nagpapagaling ng mga maysakit, at nagpatawad sa 
makasalanan. Siya'y “nagpapatawad ng iyong lahat ng mga kasamaan,” Siya'y 
“nagpapagaling ng iyong lahat na mga sakit.” Awit 103:3. 


Ang nagawa sa mga tao ng pagpapagaling sa parali-tiko ay parang nabuksan ang langit, 
at nahayag ang mga kaluwalhatian ng lalong mabuting sanlibutan. Nang ang lalaking 
pinagaling ay dumaan sa gitna ng karamihan, na pinupuri ang Diyos sa bawa't paghakbang, 
at dala-dala ang kaniyang pasan na para bagang iyon ay kasing-gaan lamang ng isang 
balahibo, ay nagsiurong ang mga tao upang siya'y mabigyan ng daan, at nakabadha sa mga 
mukha ang panggigilalas na siya'y tinititigan nila, na marahang nagbubulungan sa kanilang 
mga sarili, “Na-kakita kami ngayon ng mga bagay na kataka-taka.” 


Naumid sa pagkakamangha at lubos na napipilan ang mga Pariseo. Nakita nilang dito'y 
walang pagkakataon ang pagkainggit nila upang mapagalit ang karamihan. Ang kahanga- 
hangang ginawa sa lalaking ipinaubaya na nila sa galit ng Diyos ay nakaantig nang gayon na 
lamang sa mga tao na anupa't nalimutan na nila nang sandaling yaon ang mga rabi. Nakita 
nilang si Kristo ay may angking kapangyarihan na sa ganang kanila'y sa Diyos lamang 
nagmumula, gayon pa ma'y ibang-iba ang Kaniyang mabanayad at marangal na kilos sa 
kanilang hambog na pag-uugali. Sila'y nalito at napahiya, nguni't ayaw pa rin nilang 
amining sila'y nasa harap ng isang nakahihigit na kinapal. Kapag lalong tumitibay ang 
katunayan na si Jesus ay may kapangyarihan sa lupa na magpatawad ng mga kasalanan, ay 
lalong tumitibay din ang kanilang mga sarili sa di-paniniwala. Buhat sa tahanan ni Pedro, na 
doon nila nasaksihan ang pagpapagaling sa paralitiko sa pamamagitan ng Kaniyang salita, 
ay nagsialis sila upang gumawa na naman ng mga bagong pakana upang mapatahimik ang 
Anak ng Diyos. 


Ang karamdaman ng katawan, gaano man kalubha at katalamak, ay pinagaling ng 
kapangyarihan ni Kristo, subali't ang karamdaman ng kaluluwa ay lalong matibay ang kapit 
sa mga kusang nagpipikit ng kanilang mga mata sa liwanag. Ang sakit na ketong at paralisis 
ay hindi lubhang nakatatakot na tulad ng pagkapanatiko at di-paniniwala. Sa tahanan ng 
pinagaling na paralitiko ay nagkaroon ng malaking pagkakatuwaan nang siya'y umuwi sa 
kaniyang sambahayan, na dala-dala ang higaang kani-kanina lamang ay kaniyang 
kinahihigan nang siya'y ialis sa kanila. Nagkalipumpon sila sa palibot niya na nagsisiluha sa 
kagalakan, na halos hindi makapaniwala sa kanilang nakikita. Siya'y nakatayo sa harap nila 
na malakas at malusog. Ang mga kamay na yaong luno at parang nakabitin lamang sa 
kaniyang mga balikat ay masigla ngayong naigagalaw niya sa sandaling naisin niya. Ang 
katawan niyang numipis at namutla ay nanariwa ngayon at pumula. Matatag na kung siya'y 


lumakad. Tuwa at pagasa ang nakaguhit sa kaniyang mukha, at ang mga tanda ng kasalanan 
208 


at kahirapan ay nahalinhan ng hayag na kalinisan at kapayapaan. Maligayang pasasalamat 
ang pumailanlang mula sa tahanang yaon, at naluwalhatian naman ang Diyos sa 
pamamagitan ng Kaniyang Anak, na nagbigay ng pag-asa, at ng lakas sa may karamdaman. 
Ang lalaking ito at ang kaniyang sambahayan ay handang mag-alay ng kanilang mga buhay 
para kay Jesus. Ang kanilang pananampalataya ay hindi pinabuway ng pag-aalinlangan, at 
ang katapatan nila sa Kaniya na naghatid ng liwanag sa madilim nilang tahanan ay hindi 
nadungisan ng di-paniniwala. 

Kabanata 28---Si Levi-Mateo 


Sa mga romanong nanunungkulan sa Palestina, wala nang higit na kinapopootan kundi 
ang mga manini-ngil ng buwis. Naging patuloy na kayamutan sa mga Hudyo ang 
pangyayaring isang kapangyarihang dayuhan ang nagpapataw ng mga buwis, palibhasa”'y 
nagpapagunita ito na nawala na ang kanilang kasarinlan o kalayaan. At ang mga maniningil 
ng buwis ay hindi lamang mga kasangkapan sa paniniil ng Roma, sila'y mga manghu-huthot 
o mga mangingikil din ng salapi, na pinayayaman ang kanilang mga sarili sa ikapagdaralita 
naman ng bayan. Ang isang Hudyong tumanggap ng tungkuling ito sa mga kamay ng mga 
Romano ay itinuturing na nagka-kanulo sa dangal ng kaniyang bansa. Siya'y hinahamak 
bilang isang taksil, at ibinibilang na kauri ng pinakaimbi sa lipunan. 


Sa uring ito kabilang si Levi-Mateo, na tinawag maglingkod kay Kristo, kasunod ng apat 
na mga alagad sa Genesaret. Hinatulan ng mga Pariseo si Mateo ayon sa kaniyang 
hanapbuhay, nguni't sa taong ito ay nakita ni Jesus ang isang pusong bukas sa pagtanggap 
ng kato-tohanan. Nakinig si Mateo sa pagtuturo ng Tagapagligtas. At nang ihayag ng 
sumusumbat na Espiritu ng Diyos ang kaniyang pagkamakasalanan, ay minithi niyang 
humingi ng tulong kay Kristo, nguni't namihasa na siya sa mapangmatang ugali ng mga 
rabi, kaya inisip niyang baka hindi siya pansinin ng Dakilang Gurong ito. 


Sa kaniyang pagkakaupo isang araw sa kaniyang puwesto sa pangingilak ng buwis, ay 
nakita niya si Jesus na dumarating. Gayon na lamang ang kaniyang pagka-kamangha nang 
marinig niya ang mga salitang iniukol sa kaniya ng Tagapagligtas na “Sumunod ka sa 
Akin.” “Iniwan” ni Mateo “ang lahat, at nagtindig, at sumunod sa Kaniya.” Hindi siya 
nagkaroon ng pagbabantulot, hindi siya nagtanong, at ni hindi niya inisip ang mabuti niyang 
hanap-buhay na ipagpapalit niya sa karukhaan at kahirapan. Sapat na sa kaniya na siya'y 
makakasama ni Jesus, upang mapakinggan niya ang Kaniyang mga salita, at makiisa sa 
Kaniya sa Kaniyang gawain. 


Ganyan din ang ginawa ng mga alagad na unang tinawag. Nang atasan ni Jesus si Pedro 
at ang mga kasama nito na magsisunod sa Kaniya, karaka-rakang iniwan nila ang kaniiang 
mga daong at mga lambat. Ang ilan sa mga alagad na ito ay may mga kaibigang sa kanila 
umaasa ng ikabubuhay, gayon man nang tanggapin nila ang paanya-ya ng Tagapagligtas, ay 
hindi sila nag-atubili, at hindi nagtanong, Paano ako mabubuhay, at paano ko maitata-guyod 
ang aking pamilya? Sinunod nila ang tawag sa kanila, at nang dakong huling tanungin sila 
ni Jesus, “Nang kayo”y suguin Ko na walang supot ng salapi, at supot ng pagkain, at mga 
panyapak, kinulang baga kayo ng anuman?” ay sumagot sila ng, “Hindi.” Lukas 22:35. 


Kay Mateo na mayaman, at kina Andres at Pedro na mga maralita, ay ibinigay ang 
pagsubok ding iyan, at iisang pagtatalaga ang ginawa naman ng bawa't isa. Sa sandali ng 
tagumpay, nang ang mga lambat nila ay puno ng mga isda, at masidhi ang mga udyok ng 
dating pamu-muhay, ay hiniling ni Jesus sa mga alagad na nasa tabingdagat na iwan nila ang 

lahat upang maglingkod sa gawain ng ebanghelyo. Kaya ang bawa't kaluluwa ay sinusubok 
kung ang pinakamatimbang sa kaniya ay ang paghahangad ng kabutihang ukol sa lupa o ang 
pakikisama kay Kristo. 


Lagi nang mahigpit ang simulain. Walang magtata-gumpay sa paglilingkod sa Diyos 
malibang ang buong puso niya ay nasa gawain at malibang ibinibilang niyang kalugihan 
lamang ang lahat ng mga bagay alang-alang sa kadakilaan ng pagkakilala kay Kristo. 
Sinumang gumagawa ng anumang pagpapataan ay hindi maaaring maging alagad ni Kristo, 
ni hindi rin siya maaaring maging Kaniyang kamanggagawa. Kapag pinahahalagahan ng 
mga tao ang dakilang kaligtasan, ang sakripisyong nakita sa buhay ni Kristo ay makikita rin 
sa kanila. Saanman Siya manguna sa daan, ikagagalak nila ang sumunod. 


Ang pagtawag kay Mateo upang maging isa sa mga alagad ni Kristo ay lumikha ng 
malaking galit. Sapagka't ang pagpili ng isang guro sa relihiyon ng isang maniningil ng 
buwis upang maging malapit niyang katulong ay isang paglapastangan o pagyurak sa mga 
kaugaliang pan-relihiyon, panlipunan, at pambansa. Kaya sa pamamagi-tan ng pag-antig sa 
di-mabubuting kalooban ng bayan ay sinikap ng mga Pariseong maging laban kay Jesus ang 
damdamin ng lahat. Sa gitna ng mga maniningil ng buwis ay isang malaking interes ang 
nalikha. Ang mga puso nila'y napalapit sa banal na Guro. At sa katuwaan ni Mateo sa 
kaniyang pagiging isang bagong alagad, ay sinikap niyang mailapit kay Jesus ang mga dati 
niyang kasamahan. Dahil nga rito'y gumawa siya ng isang piging sa kaniyang sariling 
bahay, at tinawag niya ang kaniyang mga kamag-anak at mga kaibigan. At hindi lamang 
mga maniningil ng buwis ang nakabilang, kundi marami pang iba na may 
nakapagaalinlangang reputasyon, at mga nilalayuan ng kanilang higit na maiingat na mga 
kapitbahay. 


Ang piging ay iniukol sa karangalan ni Jesus, at Siya naman ay hindi nag-atubili sa 
pagtanggap sa anyaya. Talos Niyang mamasamain ito ng pangkatin ng mga Pariseo, at 
ilalagay din Siya sa kakatwang katayuan sa paningin ng mga tao. Nguni't hindi Siya 
maaaring mag-kunwa-kunwarian. Sa ganang Kaniya ay walang anuman ang mga panlabas 
na pang-uuri. Ang nakapupukaw sa Kaniyang puso ay ang kaluluwang nauuhaw sa tubig ng 
buhay. Si Jesus ay naupo bilang isang panauhing pandangal sa hapag ng mga maniningil ng 
buwis, na sa pamamagitan ng Kaniyang pagbibigay-loob at mabuting pakikisama ay 
ipinakita Niyang kinikilala Niya ang dangal ng sangkatauhan, at hinangad naman ng mga 
tao na maging karapat-dapat sa Kaniyang pagtitiwala. Sa uhaw nilang mga puso ay tumimo 
ang Kaniyang mga salita na taglay ang pinagpala't nagbibigay-buhay na kapangyarihan. 
Mga bagong damdamin ay nagising, at ang pag-asa sa pagkakaroon ng isang bagong buhay 
ay nabuksan sa mga itinatakwil na ito ng lipunan. 


Sa ganitong mga pagtitipon, hindi iilan ang nakintalan ng mga turo ng Tagapagligtas na 
hindi naman kumilala sa Kaniya kundi nang Siya'y makaakyat na sa langit. Nang ibuhos 
ang Espiritu Santo, at tatlong libo ang nahikayat sa isang araw, ay kabilang sa mga ito ang 

marami na unang napakinggan ang katotohanan sa hapag ng mga maniningil ng buwis, at 
ang ilan sa mga ito ay naging mga tagapagbalita ng ebanghelyo. Sa ganang kay Mateo ang 
halimbawang ginawa ni Jesus sa piging ay isang namamalaging aral. Ang kinasusuklamang 
maniningil ng buwis ay naging isa sa pinakamatapat na ebanghelista, at sa sarili niyang 
ministeryo ay siya'y sumunod nang buong higpit sa mga hakbang ng kaniyang Panginoon. 


Nang mabalitaan ng mga rabi ang pagkakaparoon ni Jesus sa piging ni Mateo, ay 
sinamantala nila karaka-raka ang pagkakataon na Siya'y maparatangan. Gayunma'y pinili 
nilang gumawa sa mga alagad. Kung mapasasama nila ang damdamin ng mga alagad sa 
kanilang Panginoon ay mailalayo nga nila ang kanilang loob sa Kaniya. Paraan na nila na 
pulaan at paratangan si Kristo sa mga alagad, at ang mga alagad naman ay pulaan at 
paratangan kay Kristo, na ang layunin nila ay sugatan kung sino ang lalong masusugatan. Ito 
ang pamamaraang ginawa ni Satanas buhat nang siya'y maghimagsik sa langit: at lahat na 
lumilikha ng pagkakaalit at paghihiwalay ay mga inuudyukan ng kaniyang espiritu. 


“Bakit nakikisalo ang inyong Panginoon sa mga maniningil ng buwis at mga 
makasalanan?” tanong ng ma-inggiting mga rabi. Hindi na hinintay ni Jesus na sagutin pa 
ng Kaniyang mga alagad ang paratang, kundi Siya na rin ang sumagot: “Ang mga walang 
sakit ay hindi nangangailangan ng manggagamot, kundi ang mga maysakit. Datapwa't 
magsihayo kayo at inyong pag-aralan kung ano ang kahu-lugan nito, Habag ang ibig Ko, at 
hindi hain: sapagka't hindi Ako naparito upang tumawag ng mga matwid, kundi ng mga 
makasalanan sa pagsisisi.” Ipinamamarali ng mga Pariseo na sila'y mga walang sakit sa 
espiritu, at dahil dito'y hindi sila nangangailangan ng manggagamot, samantala'y itinuturing 
naman nila na ang mga maniningil ng buwis at ang mga Hentil ay mga mapapa-hamak dahil 
sa mga sakit ng kaluluwa. Kaya nga hindi ba gawain Niya, bilang isang manggagamot, na 
puntahan yaon mismong uri ng mga tao na nangangailangan ng Kaniyang tulong? 


Subali't bagaman napakataas ang palagay ng mga Pariseo sa kanilang mga sarili, ang 
katotohanan naman ay sila'y lalo pang masama ang kalagayan kaysa mga taong kanilang 
inaalipusta. Ang mga maniningil ng buwis ay di-gaanong panatiko at di-gasinong palalo, at 
kaya nga lalo silang madali-daling maimpluwensiyahan ng katotohanan. Sinabi ni Jesus sa 
mga rabi, “Magsihayo kayo at inyong pag-aralan kung ano ang kahulugan nito, Habag ang 
ibig Ko, at hindi hain.” Kaya nga ipinakilala Niya na bagama't ipinamamarali nilang sila 
ang tagapagpaliwanag ng salita ng Diyos, ang katotohanan naman ay ganap silang walang- 
nalalaman tungkol sa diwa nito. 


Sandaling napipilan ang mga Pariseo, nguni't sila'y lalo lamang naging determinado sa 
kanilang pakikipag-alit. Isinunod nilang hinanap ang mga alagad ni Juan Bautista, at 
pinagsikapan nilang ang mga ito ay maging laban sa Tagapagligtas. Hindi tinanggap ng mga 
Pariseong ito ang misyon ng Mambibinyag. Inalipusta nila ang kaniyang matimping 
pamumuhay, ang kaniyang simpleng mga kaugalian, ang kaniyang magagaspang na 
pananamit, at kanilang tinawag siyang isang panatiko. Dahil sa tinuligsa niya ang kanilang 

pagpapaimbabaw, ay nilabanan nila ang kaniyang mga salita, at pinagsikapang udyukan ang 
mga tao na maging laban sa kaniya. Kinilos ng Espiritu ng Diyos ang puso ng mga 
manlilibak na ito, na ipinakilala sa kanila ang kanilang mga kasalanan, nguni't tinanggihan 
nila ang payo ng Diyos, at sinabing si Juan ay inaalihan ng demonyo. 


Ngayon namang si Jesus ay dumating na nakikisama sa mga tao, kumakain at umiinom 
na kasalo nila sa kanilang mga hapag, ay pinaratangan nila Siya na matakaw at 
manginginom. Ang mga nagpaparatang nito ay siya mismong mga gumagawa ng mga 
ipinararatang na ito. Kung paanong ang Diyos ay maling ipinakikilala, at binibintangan ni 
Satanas ng sarili nitong mga likas at paguugali, gayundin ang ginagawa ng masasamang 
taong ito sa mga tagapagbalita ng Panginoon. Ayaw isaalang-alang ng mga Pariseo na kaya 
kumakain si Jesus na kasalo ng mga maniningil ng buwis at ng mga makasalanan, ay upang 
maihatid ang liwanag ng langit sa mga nakasadlak sa kadiliman. Ayaw nilang tang-gapin na 
bawa't salitang binibigkas ng banal na Guro ay isang buhay na binhing tutubo at 
magbubunga sa ikaluluwalhati ng Diyos. Ipinasiya na nilang huwag tanggapin ang liwanag, 
at bagama't nang una'y sinalungat nila ang misyon ni Juan Bautista, ngayon naman ay 
handa nilang kaibiganin ang mga alagad nito, sa pag-asa nilang matatamo nila ang 
pakikipagtulungan ng mga ito laban kay Jesus. Sinabi nilang niwawalang kabuluhan ni 
Jesus ang mga sinaunang sali't saling sabi, at anila'y ibang-iba ang payak o simpleng 
kabanalan ni Juan sa ginagawa ni Jesus na pakikipagkainan sa mga maniningil ng buwis at 
mga makasalanan. 


Nang panahong ito ay nasa malaking kadalamhatian ang mga alagad ni Juan. Ito ay 
noong bago sila dumalaw kay Jesus na dala ang pasabi ni Juan. Nakabilanggo ang mahal 
nilang guro, at pinararaan nila ang mga araw sa pamimighati. At si Jesus naman ay walang 
ginagawang anumang pagsisikap upang makalaya si Juan, at sa malas ay para manding 
niwawalan pa nga ng halaga ang mga turo nito. Kung si Juan ay sinugo ng Diyos, bakit nga 
ibang-iba ang ginagawa ni Jesus at ng Kaniyang mga alagad? 


Ang mga alagad ni Juan ay walang malinaw na pagka-kilala sa gawain ni Kristo, inisip 
nilang baka nga may pinagbabatayan ang mga ipinararatang ng mga Pariseo. Ginanap nila 
ang marami sa mga alituntuning ipinatutupad ng mga rabi, at umasa pa ngang sila'y aariing- 
ganap sa pamamagitan ng mga gawa ng kautusan. Ang pag-aayuno ay ginanap ng mga 
Hudyo bilang isang gawa ng kabanalan, at ang pinakamasisigasig sa kanila ay nagsi-pag- 
ayuno nang dalawang araw sa bawa't sanlinggo. Ang mga Pariseo at ang mga alagad ni Juan 
ay nagsisipag-ayuno nang itong huli ay lumapit kay Jesus na nagtata-nong, “Bakit kami at 
ang mga Pariseo ay nangag-aayu-nong madalas, datapwa't hindi nangag-aayuno ang mga 
alagad Mo?” 


Magiliw na magiliw na sinagot sila ni Jesus. Hindi Niya sinikap na iwasto ang mali 
nilang pagkaunawa tungkol sa pag-aayuno, kundi itinumpak lamang Niya sila sa kanilang 
pagkakilala sa sarili Niyang misyon. At ito'y ginawa Niya sa pamamagitan ng paggamit ng 

talinhagang ginamit din ni Juan Bautista sa pagpapatotoo nito kay Jesus. Sinabi ni Juan, 
“Ang nagtatangkilik sa kasintahang-babae ay ang kasintahang-lalaki: datapwa't ang 
kaibigan ng kasintahang-lalaki, na nakatayo at nakikinig sa kaniya, ay nagagalak na lubos 
dahil sa tinig ng kasintahang-lalaki: ito ngang aking kaligayahan ay naganap.” Juan 3:29. 
Hindi maaaring di-maalaala ng mga alagad ni Juan ang mga salitang ito ng kanilang guro, 
nang, sa pagbibigay ng halimbawa, ay sinabi ni Jesus, “Mangyayari bagang mag-ayuno ang 
mga abay sa kasalan, habang ang kasinta-hang-lalaki ay kasama nila?” 


Ang Prinsipe ng langit ay nasa gitna ng Kaniyang bayan. Ang pinakadakilang kaloob ng 
Diyos ay ibinigay sa sanlibutan. Ligaya sa mga maralita, sapagka't naparito si Kristo upang 
sila'y gawing mga tagapagmana ng Kaniyang kaharian. Ligaya sa mayayaman, sapagka't 
ituturo Niya sa kanila kung paano makapagtatamo ng mga wa-lang-hanggang kayamanan. 
Ligaya sa mga mangmang, sapagka't padudunungin Niya sila sa ikaliligtas. Ligaya sa 
marurunong, sapagka't ihahayag Niya sa kanila ang lalong malalalim na hiwagang hindi pa 
nila nalilirip, at ang mga katotohanang nangapatago buhat nang itatag ang sanlibutan ay 
mangahahayag sa mga tao sa pamama-gitan ng misyon ng Tagapagligtas. 


Natuwa si Juan Bautista na makita ang Tagapagligtas. Kaysayang pagkakataon sa mga 
alagad na sila'y nagkaroon ng karapatan na lumakad at makipag-usap sa Prinsipe ng langit! 
Hindi ito ang panahon upang sila'y tumangis at mag-ayuno. Bagkus dapat nilang buksan 
ang kanilang mga puso upang tanggapin ang liwanag ng Kaniyang kaluwalhatian, upang 
masabugan naman nila ng liwanag ang mga nangakasadlak sa kadiliman at nangasa lilim ng 
kamatayan. Maliwanag ang tanawing ipinakikita ng mga salita ni Kristo, nguni't sa ibayo ay 
may makapal na ulap na nakaladlad, na mata lamang Niya ang nakakakita. “Darating ang 
mga araw,” wika Niya, “na kukunin sa kanila ang kasintahang-lalaki, at saka sila 
magsisipag-ayuno sa mga araw na yaon.” Pagka nakita nila ang kanilang Panginoon na 
ipinagkanulo at ipinako sa krus, ang mga alagad ay magsisitangis at magsisipag-ayuno. Sa 
pahimakas Niyang pangungusap sa kanila sa silid sa itaas, ay sinabi Niya, “Sandali na 
lamang at Ako'y hindi na ninyo makikita: at muling sandali pa, at Ako'y inyong makikita. 
Katotohanan, katotohanang sinasabi Ko sa inyo, Na kayo'y magsisiiyak at 
magsisipanaghoy, datapwa't ang sanlibutan ay magagalak: at kayo'y mangalulumbay, 
datapwa't ang inyong kalumbayan ay magiging kagalakan.” Juan 16:19, 20. 


Pagka Siya'y lumabas na sa libingan, ang kanilang kalumbayan ay magiging kagalakan. 
Pagkaakayat Niya sa langit ay mahihiwalay na Siya sa kanila, nguni't manana-tili pa rin 
Siyang sumasakanila sa pamamagitan ng Mangaaliw, at hindi nila dapat gugulin ang 
kanilang panahon sa pagtangis. Ito sana ang gusto ni Satanas. Ibig niyang ibigay nila sa 
sanlibutan ang impresyon na sila'y nanga-daya at nangabigo, subali't sa pamamagitan ng 
pananam-palataya ay dapat silang tumingin sa santuwaryong nasa itaas, na doon 
naglilingkod si Jesus para sa kanila, dapat nilang buksan ang mga puso nila sa Banal na 
Espiritu, na Kaniyang kinatawan, at dapat silang mangatuwa sa liwanag ng Kaniyang 

upang makipagbaka laban sa mga pinuno ng sanlibutang ito, at sa mga lider ng kaharian ng 
kadiliman, pagka si Kristo”y hindi na nila kasama, at hindi nila nakilala ang Mang-aaliw, ay 
saka pa lamang magiging lalong naba-bagay sa kanila na sila'y magsipag-ayuno. 


Pinagsikapan ng mga Pariseong itanghal ang kanilang mga sarili sa pamamagitan ng 
mahihigpit nilang pagganap ng mga porma ng pagsamba, samantalang ang mga puso nila ay 
puno ng pagkainggit at pakikipag-alit. “Narito,” sinasabi ng Kasulatan, “kayo'y nangag- 
aayuno para sa pakikipag-alit at pakikipagtalo, at upang manakit ng suntok ng kasamaan: 
hindi kayo nangag-aayuno sa araw na ito, upang inyong iparinig ang inyong tinig sa itaas. 
Iyan baga ang ayuno na Aking pinili? ang araw na pag-dadalamhatiin ng tao ang kaniyang 
kaluluwa? ang iyuko ang kaniyang ulo na parang yantok, at maglatag ng magaspang na 
kayo at abo sa ilalim niya? iyo bang tata-wagin ito na ayuno, at kalugud-lugod na araw sa 
Panginoon?” Isaias 58:4, 5. 


Ang tunay na ayuno ay hindi isang pormal na serbisyo o pagsamba lamang. Isinasaad ng 
Kasulatan ang ayunong pinili ng Diyos—“na kalagin ang mga tali ng kasamaan, na 
pagaanin ang mga pasan, at papaging layain ang na-pipighati, at iyong alisin ang lahat na 
atang,” na “mag-mamagandang-loob ka sa gutom, at iyong sisiyahan ng loob ang 
nagdadalamhating kaluluwa.” Isaias 58:6, 10. Dito'y inilalahad ang tunay na diwa at uri ng 
gawain ni Kristo. Ang buo Niyang buhay ay isang pagsasakripisyo ng Kaniyang sarili sa 
ikaliligtas ng sanlibutan. Maging Siya'y nag-aayuno sa ilang ng tukso, o kumakaing kasalo 
ng mga maniningil ng buwis sa piging ni Mateo, ay Siya'y nagbibigay ng Kaniyang buhay 
para sa ikatutubos ng mga nawawala. Ang tunay na kabanalan ay hindi nakikita sa laging 
pananangis, sa pagpaparusa sa katawan, at sa napakaraming pagsasakripisyo, kundi sa 
pagpapasakop ng sarili sa handang paglilingkod sa Diyos at sa tao. 


Sa pagpapatuloy ng Kaniyang sagot sa mga alagad ni Juan, si Jesus ay nagsaysay ng 
isang talinhaga, na sina-sabi, “Walang taong pumilas sa bagong damit at itinagpi sa damit na 
luma, sa ibang paraa'y sisirain ang bago, at sa luma naman ay hindi bagay ang tagping mula 
sa bago.” Ang pabalita ni Juan ay hindi dapat ihalo sa sali't saling sabi at pamahiin. Pagka 
tinangkang ihalo sa kabanalan ni Juan ang pagkukunwari ng mga Pariseo ay lalo lamang 
malinaw na makikita ang agwat ng pagkakaiba ng mga ito. 


Lalo rin namang hindi maaaring pagsamahin ang mga simulain ng aral ni Kristo at ang 
mga porma o mga seremonya't aral ng mga Pariseo. Hindi magagawa ni Kristo na Siya ang 
magtagpi ng sirang nagawa ng mga pagtuturo ni Juan. Lalo pa nga Niyang ipakikita ang 
pagkakahiwalay ng luma at ng bago. Inilarawan pa ni Jesus ang bagay na ito, na sinasabi, 
“Walang taong nagsisilid ng alak na bago sa mga balat na luma, sa ibang paraa'y 
papuputukin ng alak na bago ang mga balat, at mabububo, at masisira ang mga balat.” Ang 
mga balat na ginagamit na sisidlan ng bagong alak, pagkaraan ng isang panahon ay natutuyo 
at lumulutong pagkagamit, at hindi na muling nagagamit na sisidlan. Sa karaniwang 
paglalarawan o halimbawang ito ay ipinakilala ni Jesus ang kalagayan ng mga pinunong 

Hudyo. Ang mga saserdote, mga eskriba at mga pinuno ay hindi na makaahon sa balaho ng 
mga seremonya at mga sali't saling sabi. Ang mga puso nila ay umimpis at natuyong gaya 
ng mga balat na sisidlang pinaghalimbawaan Niya sa kanila. At habang sila'y nasisiyahan 
na sa isang legal na relihiyon, ay hindi sila maaaring maging mga lagakan o taguan ng 
nabubuhay na katotohanan ng langit. Inakala nilang sa-pat-na-sapat na ang sarili nilang 
katwiran, at hindi na nila nais magpapasok sa kanilang relihiyon ng isang bagong elemento. 
Ang mabuting kalooban ng Diyos sa mga tao ay hindi nila tinanggap bilang isang bagay na 
bukod o hiwalay sa kanilang mga sarili. Ito'y iniugnay o ikinabit nila sa sarili nilang 
kagalingan dahil sa mabubuti nilang gawa. Ang pananampalatayang gumagawa sa 
pamamagitan ng pag-ibig at lumilinis ng kaluluwa ay hindi maaaring makiisa sa relihiyon 
ng mga Pariseo, na binubuo ng mga seremonya at mga utos ng mga tao. Ang pagsisikap na 
isama ang mga aral ni Jesus sa nakatatag na relihiyon ay mabibigo. Ang nabubuhay na 
katotohanan ng Diyos, katulad ng permentadong alak, ay magpapa-putok sa luma at 
marurupok na sisidlan ng sali't saling sabi ng mga Pariseo. 


Ang akala ng mga Pariseo ay napakarurunong na sila at hindi na sila kailangang turuan 
pa, akala pa rin nila ay sila'y totoong banal na upang mangailangan pa ng kaligtasan, na 
sila'y totoong napakamararangal na upang kailanganin ang parangal na buhat kay Kristo. 
Iniwan sila ng Tagapagligtas upang humanap ng mga ibang ta-tanggap ng pabalita ng langit. 
Sa di-nag-aral na mga mangingisda, sa maniningil ng buwis na nasa pamilihan, sa babaing 
taga-Samaria, at sa karaniwang mga tao na buong kagalakang nakinig sa Kaniya, ay 
natagpuan Niya ang Kaniyang mga bagong sisidlang balat para sa bagong alak. Ang mga 
kasangkapang gagamitin sa gawain ng ebanghelyo ay ang mga kaluluwang buong 
kagalakang nagsisitang gap ng liwanag na ipinadadala sa kanila ng Diyos. Ang mga ito ang 
Kaniyang mga kinakasangkapan upang maibigay ang pagpapakilala ng katotohanan sa 
sanlibutan. Kung sa pamamagitan ng biyaya ni Kristo ay magiging mga bagong sisidlang 
balat ang Kaniyang bayan, ay pupunuin Niya sila ng bagong alak. 


Ang aral ni Kristo, kung bagama't itinutulad sa bagong alak, ay hindi naman isang 
bagong doktrina, kundi paghahayag lamang niyaong itinuro na buhat pa nang pasimula. 
Datapwa't sa mga Pariseo ay nawala ang orihinal nitong kahulugan at kagandahan. Sa 
ganang kanila ang turo o aral ni Kristo ay bagung-bago sa lahat ng paraan, kaya hindi nila 
kinilala at hindi tinanggap. 


Ipinaliwanag ni Jesus na may kapangyarihan ang maling turo na sirain ang 
pagpapahalaga at pagnanasa ng tao sa katotohanan. “Walang taong nakainom ng alak na 
laon,” wika Niya, “ay iibig sa alak na bago: sapagka't sasabihin niya, Mabuti ang laon.” 
Ang lahat ng katoto-hanang ibinigay sa sanlibutan sa pamamagitan ng mga patriarka at mga 
propeta ay nagliwanag na may bagong kagandahan nang iyon ay salitain ni Kristo. Nguni't 
ang mga eskriba at mga Pariseo ay walang pagnanasa sa mahalagang alak na bago. 
Hanggang hindi nila iniiwan ang dating mga sali't saling sabi, mga kinaugalian, at mga 
gawain, ay hindi nila matatanggap sa isip o sa puso ang mga turo ni Kristo. Nangunyapit sila 

216 


sa mga patay na porma o mga seremonya, at nagsitalikod sa nabubuhay na katotohanan at 
kapangyarihan ng Diyos. 


Ito ang dahilan ng pagkapahamak ng mga Hudyo, at siya rin namang ikapapahamak ng 
maraming kaluluwa sa ating kapanahunan. Libu-libo ang gumagawa ng pagkakamali ring 
iyon na ginawa ng mga Pariseong sinuwatan ni Kristo sa piging ni Mateo. Sa halip na iwan 
ang sariling kinikimkim na paniniwala, o kaya'y itakwil ang dinidiyos na opinyon, ay 
marami ang tumatanggi sa katotohanang nagmumula sa Ama ng liwanag. Sa sarili nila sila 
nagtitiwala, at sila'y umaasa sa sarili nilang karunungan, at hindi nila nadarama ang 
kanilang espirituwal na karukhaan. Iginigiit nilang sila'y maliligtas sa anumang paraan kung 
sila'y gagawa ng mabuting gawa. At pagka nakikita nilang walang paraan upang maisama 
ang sarili sa gawain, ay tinatanggihan nila ang kaligtasang ibinibigay. 


Ang isang legal na relihiyon ay di-kailanman makapaglalapit ng mga kaluluwa kay 
Kristo, sapagka't ito ay isang relihiyong walang pag-ibig at walang Kristo. Ang pag-aayuno 
at pananalangin na ginagawa sa pamamagitan ng diwang nag-aaring-ganap sa sarili ay 
karumal-dumal sa paningin ng Diyos. Ang banal na kapulungan sa pagsamba, ang paulit-ulit 
na mga seremonyang panrelihiyon, ang panlabas na pagpapakumbaba, at ang marangyang 
paghahain, ay nagpapahayag na ang gumagawa ng mga bagay na ito ay nagpapalagay na 
siya'y matwid, at karapat-dapat sa langit, subali't ito ay kadayaan lamang. Ang kaligtasan 
ay hindi natin mabibili kailanman sa pamama-gitan ng sarili nating mga gawa.. 


Kung paano noong mga kaarawan ni Kristo, ay gayun-din ngayon, hindi nalalaman ng 
mga Pariseo ang pagsa-salat nilang ukol sa espiritu. Sa kanila ay dumarating ang pabalitang, 
“Sapagka't sinasabi mo, Ako'y mayaman, at nagkamit ng kayamanan, at hindi ako 
nangangailangan ng anuman, at hindi mo nalalamang ikaw ay aba, at maralita, at dukha, at 
bulag, at hubad: ipinapayo Ko sa iyo na ikaw ay bumili sa Akin ng gintong dinalisay ng 
apoy, upang ikaw ay yumaman, at ng mapuputing damit, upang iyong maisuot, at upang 
huwag mahayag ang iyong kahiya-hiyang kahubaran.” Apocalipsis 3:17, 18. Ang 
pananampalataya atpag-ibig aysiyang gintongdinalisay ng apoy. Datapwa't sa ganang 
marami ang ginto ay kumupas na, at ang kayamanan ay naubos na. Sa ganang kanila ang 
katwiran ni Kristo ay tulad sa damit na di-isinusuot, at isang bukal na di-ginagalaw. Kaya sa 
kanila”y sinasabi, “Mayroon Akong laban sa iyo, na iyong iniwan ang iyong unang pag-ibig. 
Kaya't alalahanin mo kung saan ka nahulog, at magsisi ka, at gawin mo ang iyong mga 
unang gawa, o kung hindi ay paririyan Ako sa iyo agad, at aalisin Ko ang iyong kandelero 
sa kaniyang kinala-lagyan, maliban na magsisi ka.” Apocalipsis 2:4, 5. 


“Ang mga hain sa Diyos ay bagbag na loob: isang bagbag at may pagsisising puso, Oh 
Diyos, ay hindi Mo wawalaing kabuluhan.” Awit 51:17. Dapat munang hub-din ng tao ang 
buong sarili bago siya maging isang lubos na mananampalataya kay Jesus. Pagka itinakwil 
na ng tao ang kaniyang sarili, ay saka pa laman'g siya maga-gawa ng Panginoon na isang 
bagong nilalang. Mga bagong sisidlang balat ang malalamnan ng bagong alak. Ang pag-ibig 

ni Kristo ay magbibigay sa sumasampala-taya ng bagong buhay. At sa kaniya na tumitingin 
sa Maygawa at Sumasakdal ng ating pananampalataya ay mahahayag ang likas ni Kristo. 

Kabanata 29--Ang Sabbath 


Ang sabbath ay pinabanal noong panahon ng paglalang ng ito'y italaga para sa tao, 
nagkaroon ito ng kaniyang pasimula noong “magsiawit na magkakasama ang mga bituing 
pang-umaga, at ang lahat ng mga anak ng Diyos ay naghiyawan sa kagalakan.” Job. 38:7. 
Kapayapaan ang lumukob noon sa ibabaw ng sanlibutan, sapagka't ang lupa ay katugma ng 
langit. “Nakita ng Diyos ang lahat ng Kaniyang nilikha, at narito, napaka-buti,” at Siya'y 
namahingang naliligayahan sa pagkatapos ng Kaniyang gawain. Genesis 1:31. 


Sapagka't nagpahinga Siya sa Sabbath, “binasbasan ng Diyos ang ikapitong araw, at 
Kaniyang ipinangilin”---ito'y ibinukod upang gamitin sa kabanalan. Ibinigay Niya ito kay 
Adan bilang isang araw ng pamamahinga. Ito”y isang tagapagpaalaala ng gawang paglalang, 
kaya nga ito'y tanda ng kapangyarihan ng Diyos at ng Kaniyang pag-ibig. Sinasabi ng 
Kasulatan, “Kaniyang ginawa ang Kaniyang mga kababalaghang gawa upang alalaha-nin.” 
“Ang mga bagay na ginawa” ay nagpapahayag ng “mga bagay Niyang hindi nakikita buhat 
pa nang lalangin ang sanlibutan,” “maging ang walang-hanggan Niyang kapangyarihan at 
pagka-Diyos.” Genesis 2:3, Awit 111:4, Roma 1:20. 


Lahat ng mga bagay ay nilikha ng Anak ng Diyos. “Nang pasimula Siya ang Verbo, at 
ang Verbo ay sumasa Diyos. ... Ang lahat ng mga bagay ay ginawa sa pama-magitan Niya, 
at alinman sa lahat ng ginawa ay hindi ginawa kung wala Siya.” Juan 1:1-3. At yayamang 
ang Sabbath ay isang tagapagpaalaala ng ginawang paglalang, ito ay tanda ng pag-ibig at 
kapangyarihan ni Kristo. Ang Sabbath ang nag-aanyaya sa ating mga isip na pansinin ang 
katalagahan, at nag-aakay sa atin na kausapin ang Maylalang. Sa awit ng ibon, sa langitngit 
ng mga punungkahoy, at sa awit ng karagatan, ay maririnig pa rin natin ang tinig Niyang 
nakipag-usap kay Adan sa halamanan ng Eden sa kulimlim ng araw. At kapag ating 
namamasdan ang Kaniyang kapangyarihang nahahayag sa katalagahan ay nakakasumpong 
tayo ng kaaliwan, sapagka't ang Salita o Verbo na lumikha ng lahat ng mga bagay ay siya 
rin na nagsasalita ng ikabubuhay ng kaluluwa. Ang “Diyos na nagsabi, Magniningning ang 
ilaw sa kadiliman, ay siyang nagniningning sa aming mga puso, upang magbigay ng 
liwanag ng pagkakilala sa kaluwalhatian ng Diyos sa mukha ni Jesukristo.” 2 Corinto 4:6. 


Ang isipang ito ang pumukaw sa awit na— “Ikaw, Panginoon, Iyong pinasaya ako sa 
Iyong gawa, 
Ako'y magtatagumpay sa mga gawa ng Iyong mga kamay.Kaydakila ng Iyong mga gawa, 
Oh Panginoon!At ang Iyong mga pag-iisip ay totoong malalim.” Awit 92:4, 5. At ang 
Espiritu Santo sa pamamagitan ng propeta Isaias ay nagpahayag: “Kanino nga ninyo itutulad 
ang Diyos? o anong wangis ang iwawangis ninyo sa Kaniya? ... Hindi ba ninyo naalaman? 
hindi ba ninyo narinig? hindi ba nasaysay sa inyo mula nang una? hindi ba nasaysay sa inyo 
bago nalagay ang mga patibayan ng lupa? Siya ang nakaupo sa balantok ng lupa, at ang mga 
na-nanahan doon ay parang mga balang, siyang nagladlad ng langit na parang tabing, at 
iniladlad na parang tolda upang tahanan. ... Kanino nga ninyo itutulad Ako, upang 

makaparis Ako niya? sabi ng Banal. Itingin ninyo ang inyong mga mata sa itaas, at tingnan 
ninyo kung sinong lumikha ng mga bagay na ito, na tinutuos ang kanilang hukbo ayon sa 
bilang: tinatawag Niya sila sa pangalan sa pamamagitan ng kadakilaan ng Kaniyang 
kapangyarihan, at dahil sa Siya'y malakas sa kapangyarihan, ay walang nagkukulang. Bakit 
sinasabi mo, Oh Jacob, at sinasalita mo, Oh Israel, Ang daan Ko ay lingid sa Panginoon, at 
nilalagpasan ng aking Diyos ang kahatulan ko? Hindi mo baga naalaman? hindi mo baga 
narinig? ang walang-hanggang Diyos, ang Panginoon, ang Maylalang ng mga wakas ng 
lupa, hindi nanlalata, o napapagod man? ... Siya'y nagbibigay ng lakas sa mahina, at ang 
walang kapangyarihan ay pinananagana Niya sa kalakasan.” 


“Huwag kang matakot, sapagka't Ako'y sumasaiyo: huwag kang manlupaypay, 
sapagka't Ako'y iyong Diyos: Aking palalakasin ka; oo, Aking tutulungan ka, oo, Aking 
aalalayan ka ng kanang kamay ng Aking katwiran.” “Kayo'y magsitingin sa Akin, at kayo'y 
mangaliligtas, lahat na taga-wakas ng lupa: sapagka't Ako'y Diyos, at walang iba liban sa 
Akin.” Ito ang pabalitang nasusulat sa katalagahan, na itinadhana ng Diyos na ipa-alaala ng 
Sabbath o Sabado. Nang pagbilinan ng Panginoong Diyos ang Israel na ipangilin ang 
Kaniyang mga Sabbath, ay sinabi Niya, “Ito'y magiging tanda sa Akin at sa inyo, upang 
inyong maalaman na Ako ang Panginoon ninyong Diyos.” Isaias 40:18-29, 41:10, 45:22: 
Exekiel 20:20. 


Ang Sabbath ay ipinaloob sa kautusang iniabot o ibinigay sa Sinai, nguni't hindi ito 
unang ipinakilala bilang araw ng kapahingahan. Alam na ito ng bayang Israel bago pa sila 
dumating sa Sinai. Sa daan pa lamang na patungo doon ay ipinangilin na ang Sabbath. Nang 
ito'y lapastanganin ng iba, ay sinaway sila ng Panginoon, na sinasabi, “Hanggang kailan 
tatanggihan ninyong ganapin ang Aking mga utos at ang Aking mga kautusan?” Exodo 
16:28. 


Ang Sabbath ay hindi para sa Israel lamang, kundi para sa buong sanlibutan din naman. 
Ipinaalam na ito sa tao doon pa sa Eden, at, katulad ng iba pang mga utos ng Dekalogo, 
ito'y hindi maaaring lumipas. Tungkol sa kautusang yaon ng Sampung Utos na ang ikaapat 
ay ang ukol sa pangingilin ng Sabbath, ay ganito ang sabi ni Kristo, “Hanggang sa mawala 
ang langit at ang lupa, ang isang tuldok o ang isang kudlit ay hindi mapapawi sa kautusan sa 
anumang paraan.” Hangga't namamalagi ang mga langit at ang lupa, ay mamamalagi rin 
ang Sabbath na isang tanda ng kapangyarihan ng Manlalalang. At pagka natayo nang muli 
sa lupa ang Eden, ang banal na araw na ipinagpahinga at ipinangilin ng Diyos ay 
pararangalan ng lahat na tumatahan sa ilalim ng araw. “Mula sa isang Sabbath hanggang sa 
panibago,” ang mga tumatahan sa niluwalhating bagong lupa ay “paroroon upang sumamba 
sa harap Ko, sabi ng Panginoon.” Mateo 5:18: Isaias 66:23. 


Walang ibang institusyong ipinagkatiwala sa mga Hudyo na lubhang nagpatangi't 
nagpabukod sa kanila sa ibang mga nakapaligid na bansa na di-gaya ng Sabbath. Itinadhana 
ng Diyos na ang pangingilin nito ay siyang magpapakilala sa kanila na sila'y mga 

sumasamba sa Kaniya. Ito'y dapat maging isang tanda ng kanilang pag-kakahiwalay sa 
pagsamba sa mga diyus-diyosan, at ng kanilang pagkakaugnay sa tunay na Diyos. Nguni't 
upang maipangilin o maingatang banal ang Sabbath, ang mga tao ay dapat munang 
magpakabanal. Dapat silang tumanggap ng katwiran ni Kristo sa pamamagitan ng 
pananampalataya. Nang ang utos ay ibigay sa Israel na, “Alalahanin mo ang araw ng 
Sabbath upang ipangilin,” ay sinabi rin ng Panginoon sa kanila, “Kayo'y magpakabanal na 
tao sa Akin.” Exodo 20:8: 22:31. Sa ganitong paraan lamang maibubukod o maitatangi ng 
Sabbath ang Israel bilang mga sumasamba sa Diyos. 


Nang ang mga Hudyo'y humiwalay sa Diyos, at nang hindi nila tanggapin ang katwiran 
ni Kristo sa pamama-gitan ng pananampalataya, ay nawalan na ng halaga sa kanila ang 
Sabbath. Pinagsisikapan ni Satanas na ibunyi ang sarili niya at ihiwalay ang mga tao kay 
Kristo, at gumagawa siya upang sirain ang Sabbath, sapagka't ito ang tanda ng 
kapangyarihan ni Kristo. Sinunod ng mga pinunong Hudyo ang kalooban ni Satanas nang 
tambakan nila ang araw na ipinagpahinga ng Diyos ng mga pampabigat na utos. Noong 
kapanahunan ni Kristo ay lubhang nasira ang Sabbath na anupa't ang pangingilin nito ay 
kaaaninagan ng likas na kasakiman at ng kabalasikan ng mga tao sa halip na likas ng 
mapagmahal na Amang nasa langit. Parang ipinakilala ng mga rabi na ang Diyos ay 
nagbibigay ng mga utos na hindi kayang talimahin ng mga tao. Pinapaniwala nila ang mga 
tao na ang Diyos ay malupit, at isinilid sa isip ng mga ito na ang pangingilin ng Sabbath, 
gaya ng iniuutos Niya, ay nagpatigas sa puso at nagpalupit sa mga tao. Ang ginawa ni Kristo 
ay hinawi ang mga maling palagay na ito. At bagaman sinundan Siya ng walang-awang 
panunuligsa ng mga rabi, hindi man lamang Siya nabalino sa kanilang mga hinihingi, kundi 
bagkus nagpatuloy Siya, na ipinangingilin ang Sabbath ayon sa kautusan ng Diyos. 


Isang araw ng Sabbath, nang pauwi na ang Taga-pagligtas at ang mga alagad buhat sa 
pook ng pagsamba, ay naparaan sila sa isang bukid na hinog na ang trigo. Inabot ng hapon 
sa paggawa si Jesus, at habang dumaraan sa triguhan, ay nagpasimulang kumitil ng mga 
uhay ng trigo ang mga alagad, at kinain ang mga butil pagka-raang ligisin ang mga iyon sa 
kanilang mga palad. Sa karaniwang araw, ang gawang ito ay hindi papansinin, sapagka't 
ang isang taong nagdaraan sa bukid ng trigo, o halamanan, o ubasan, ay malayang 
makapipitas o ma-kakikitil ng anumang nais niyang kanin. Tingnan ang Deuteronomio 
23:24, 25. Subali't ang paggawa nito sa araw ng Sabbath ay itinuturing na isang gawang 
kalapastanganan. Ang pagkitil ng trigo ay hindi lamang isang uri ng paggapas, kundi ang 
pagligis din naman nito sa mga palad ay itinuturing na isang uri ng paggiik. Kaya, sa 
palagay ng mga rabi, ay dalawang kasalanan ito. 


Karaka-rakang nagreklamo kay Jesus ang mga tiktik, na nagsasabi, “Narito, ang mga 
alagad Mo ay gumagawa ng hindi marapat gawin sa araw ng Sabbath.” Nang si Jesus ay 
paratangan ng paglabag sa pangingilin ng Sabbath sa Bethesda, ay ipinagtanggol Niya ang 
Kaniyang sarili sa pamamagitan ng pagsasabing Siya'y Anak ng Diyos, at Siya'y gumagawa 
nang naaayon sa Ama. Ngayon namang ang mga alagad ang tinutuligsa, ay binanggit Niya 

221 


sa mga nagpaparatang ang mga halim-bawang buhat sa Matandang Tipan, tungkol sa mga 
taong gumawa sa araw ng Sabbath samantalang nagsisi-paglingkod sa Diyos. 


Ipinagyayabang ng mga gurong Hudyo na sila'y marurunong sa Mga Kasulatan, at ang 
sagot ng Tagapaglig-tas ay isang sumbat sa kanilang di-pagkaalam ng mga Banal na 
Kasulatan. “Hindi baga nabasa ninyo,” wika Niya, “ang ginawa ni David, nang siya'y 
magutom, at ang mga kasamahan niya, kung paanong siya'y pumasok sa bahay ng Diyos, at 
kumain ng mga tinapay na handog, ... na hindi naaayon sa kautusan na kanin ninuman kundi 
ng mga saserdote lamang?” “At sinabi Niya sa kanila, ginawa ang Sabbath ng dahil sa tao, 
at di ang tao, ng dahil sa Sabbath.” “Hindi baga ninyo nabasa sa kautusan, kung papaanong 
sa mga araw ng Sabbath ay niwawalang-galang ng mga saserdote sa templo ang Sabbath, at 
hindi nangagkakasala? Datapwa't sinasabi Ko sa inyo, Na dito ay may Isang lalong dakila 
kaysa templo.” “Ang Anak ng tao ay Panginoon din naman ng Sabbath.” Lukas 6:3, 4: 
Marcos 2:27, 28, Mateo 12:5, 6. 


Kung matwid kay David na kumain ng tinapay na itinalaga upang siya'y 
makapagpawing-gutom, matwid nga rin sa mga alagad na kumitil ng uhay ng trigo sa mga 
banal na oras ng Sabbath upang matugunan ang kanilang pangangailangan. Muli pa, ang 
mga saserdote ay gumawa sa templo ng lalong maraming gawain kung Sabbath kaysa ibang 
mga araw. Ang ganitong paggawa kung karaniwang gawain ang gagawin nila ay magiging 
kasalanan, subali”t ang gawain ng mga saserdote ay sa paglilingkod sa Diyos. Ginagawa nila 
ang mga seremonyang yaon na nakaturo sa tumutubos na kapangyarihan ni Kristo, at ang 
paggawa nila ay natutugma sa layunin ng Sabbath. Nguni't ngayo'y dumating na si Kristo. 
Ang mga alagad, sa paggawa ng gawain ni Kristo, ay nagli-lingkod sa Diyos, at ang 
anumang kailangang gawin sa ikatatapos ng gawaing ito ay matwid na gawin sa araw ng 
Sabbath. 


Nais ituro ni Kristo sa Kaniyang mga alagad at sa Kaniyang mga kaaway na ang 
paglilingkod sa Diyos ay una sa lahat. Ang layunin ng gawain ng Diyos sa sanlibutang ito 
ay ang matubos ang tao, kaya nga ang ka-ilangang gawin sa araw ng Sabbath sa ikatutupad 
ng layuning ito ay naaayon sa kautusang ukol sa Sabbath. Pagkatapos ay pinutungan ni 
Jesus ang Kaniyang kat wiran sa pamamagitan ng pagsasabing Siya ang “Panginoon ng 
Sabbath””---Isa na nasa ibabaw ng lahat ng tanong at ng lahat ng kautusan. Pinawalang-sala 
ng walang-hanggang Hukom na ito ang mga alagad, na ang ginagamit ay iyon ding mga 
utos na ibinibintang sa kanila na nilalang nila. 


Hindi pinalampas ni Jesus ang bagay na ito sa pama-magitan ng pagsaway sa Kaniyang 
mga kaaway. Sinabi Niyang sa pagbubulag-bulagan nila ay ipinagkamali nila ang layunin 
ng Sabbath. Sinabi Niya, “Kung nalalaman ninyo kung ano ang kahulugan nito, Habag ang 
ibig Ko, at hindi hain, ay hindi ninyo hinatulan ang mga walang-kasalanan.” Mateo 12:7. 
Ang marami nilang mga patay na seremonya ay walang maibigay na wagas na katapatan at 
malumanay na pag-ibig na siyang nakikitang likas ng tunay na sumasamba sa Diyos. 


222 


Muling inulit ni Kristo ang katotohanan na ang mga paghahandog lamang ay walang 
halaga. Ang mga ito ang kasangkapan o mga paraan, at hindi siyang layunin. Ang layon ng 
mga ito ay ituro ang mga tao sa Tagapagligtas, at sa gayo'y maging kasang-ayon sila ng 
Diyos. Ang pinahahalagahan ng Diyos ay ang paglilingkod ng pag-ibig. Pagka ito ang 
nawala, ang paulit-ulit na seremonya ay sumisiphayo sa Kaniya. Ganyan din sa Sabbath. 
Panukala nitong maakay ang mga tao na makipag-usap sa Diyos, nguni't kung puno ang isip 
ng nakapapagod na mga seremonya, ay nasisira ang layunin ng Sabbath. Ang pakitang- 
taong pagsasagawa nito ay nagiging isang laruan lamang. 


Noon namang ibang Sabbath, nang pumasok si Jesus sa sinagoga, ay nakakita Siya ng 
isang lalaking patay ang isang kamay. Minatyagan Siya ng mga Pariseo, na sabik makita 
kung ano ang Kaniyang gagawin. Talos ng Taga-pagligtas na kapag nagpagaling Siya sa 
araw ng Sabbath ay ituturing Siyang isang manlalabag, gayunma'y hindi Siya nag-atubiling 
iguho ang pader ng mga utos na hango sa mga sali't saling sabi na ibinakod nila sa Sabbath. 
Inatasan ni Jesus ang maysakit na tumindig, at saka nag-tanong, “Katwiran baga ang 
gumawa ng magaling sa araw ng Sabbath, o ang gumawa ng masama? magligtas ng isang 
buhay, o pumatay?” Kasabihan na ng mga Hudyo na ang hindi paggawa ng mabuti, 
kailanma't may pagkakataon ang isang tao, ay katumbas ng paggawa ng masama, at ang 
hindi magligtas ng buhay ay pagpatay. Sa gayong paraan sinagupa ni Jesus ang mga rabi sa 
sarili nilang batayan ng pangangatwiran. “Datapwa't sila'y hindi nagsiimik. At nang Siya'y 
lumingap sa kanila sa palibutlibot na may galit, sapagka't ikinalungkot Niya ang katigasan 
ng kanilang puso, ay sinabi Niya sa lalaki, lunat mo ang iyong kamay. At iniunat niya: at 
gumaling ang kaniyang kamay.” Marcos 3:4, 5. 


Nang Siya”y tanunging, “Matwid bagang magpagaling sa araw ng Sabbath?” ay sumagot 
si Jesus, “Sino kaya sa inyo, na kung mayroong isang tupa, at kung mahulog ito sa isang 
hukay sa araw ng Sabbath, ay hindi baga niya aabutin, at hahanguin? Gaano pa nga ang 
isang tao na may halaga kaysa isang tupa? Kaya't matwid na gumawa ng mabuti sa araw ng 
Sabbath.” Mateo 12:10-12. 


Hindi nangahas ang mga tiktik na sumagot kay Kristo sa harap ng maraming tao, dahil sa 
pangambang mapasuot sila sa masikip. Alam nilang katotohanan ang sinabi Niya. Upang 
huwag lamang nilang malabag ang kanilang mga sali't-saling sabi, ay pababayan nila ang 
tao na maghirap, samantala'y sasagipin naman nila ang isang hayop sapagka't malulugi ang 
may-ari. Sa ganitong paraan ipinakilala nila na lalo pang malaki ang pagmama-lasakit nila 
sa hayop kaysa tao, na nilalang ayon sa wangis ng Diyos. Ito ang naglalarawan ng ginagawa 
ng lahat na di-tunay na relihiyon. Nagsisimula ang mga ito sa hangarin ng tao na ibunyi ang 
sarili nang mataas kaysa Diyos, nguni't humahantong ang mga ito sa pagiging mababa pa ng 
tao kaysa hayop. Lahat ng relihiyong naki-kibaka laban sa kapangyarihan ng Diyos ay 
inaagawan ang tao ng kaluwalhatiang angkin niya noong panahong siya'y lalangin, at 
siyang isasauli sa kaniya sa pamamagi-tan ni Kristo. Bawa't di-tunay na relihiyon ay 
nagtuturo sa mga kapanalig nito na maging pabaya sa mga panga-ngailangan, mga 

paghihirap, at mga karapatan ng tao. Ang ebanghelyo naman ay nag-uukol ng mataas na 
pagpapahalaga sa tao palibhasa'y binili ng dugo ni Kristo, at ito'y nagtuturo ng magiliw na 
pag-aasikaso sa mga pangangailangan at mga kaabaan ng tao. Sinasabi ng Panginoon, 
“Aking gagawin na ang tao ay maging mahalaga kaysa dalisay na ginto, samakatwid baga 'y 
ang tao na higit kaysa dalisay na ginto ng Ophir.” Isaias 13:12. 


Nang ibaling naman ni Jesus sa mga Pariseo ang tanong na kung matwid kaya sa araw ng 
Sabbath na gumawa ng mabuti o ng masama, na magligtas ng buhay o pumatay, ay iniharap 
Niya sa kanila ang sarili nilang masasamang panukala. Inuusig nila ang Kaniyang buhay 
nang may matinding poot, samantalang nagliligtas naman Siya ng buhay at naghahatid ng 
kaligayahan sa mga karamihan. Higit kayang mabuti ang pumatay sa araw ng Sabbath, gaya 
ng pinapanukala nilang gawin, kaysa magpagaling ng mga may karamdaman, gaya ng 
ginawa naman Niya? Higit kayang katwiran na magkimkim sa puso ng diwa ng pagpatay sa 
banal na araw ng Diyos kaysa umibig sa lahat ng mga tao, na nahahayag sa mga gawa ng 
kaawaan? 


Sa pagkakapagpagaling ni Jesus sa taong may patay na kamay, ay pinuna Niya ang 
kaugalian ng mga Hudyo, at pinamalagi Niyang nakatayo ang ikaapat na utos gaya nang 
ibigay ito ng Diyos. “Matwid na gumawa ng mabuti sa araw ng Sabbath,” ang wika Niya. 
Sa pagpawi Niya sa mga walang-saysay na pagbabawal ng mga Hudyo, ay pinarangalan 
Niya ang Sabbath, samantalang ang mga nagsisitutol sa Kaniya ay siyang lumapastangan sa 
banal na araw ng Diyos. Yaong mga naniniwala na pinawi ni Kristo ang kautusan ay 
nagtuturo na nilabag Niya ang Sabbath at Kaniyang binigyang-katwiran ang Kaniyang mga 
alagad sa paggawa rin nito. Kaya ang katwiran nila ay tulad din ng sa mapagtutol na mga 
Hudyo. Sa ganito ay sinalungat nila ang sariling patotoo ni Kristo, na nagsabing, “Aking 
tinupad ang mga utos ng Aking Ama, at Ako'y nananatili sa Kaniyang pag-ibig.” Juan 
15:10. Hindi nilabag ng Tagapagligtas ni ng mga alagad man Niya ang kautusan tungkol sa 
Sabbath. Si Kristo ang nabubuhay na kinatawan ng kautusan. Ni isa mang paglabag sa mga 
banal na utos ay hindi nasumpungan sa Kaniyang kabuhayan. Sa pagtingin Niya sa bansang 
nakasaksi ng Kaniyang mga ginawa na nagsisikap makasumpong ng pagka-kataon upang 
mahatulan Siya, ay hinamon Niya sila, “Sino sa inyo ang makasusumbat sa Akin tungkol sa 
kasalanan?” Juan 8:46. 


Hindi naparito ang Tagapagligtas upang isaisantabi ang mga sinalita ng mga patriarka at 
mga propeta, sapagka't Siya na rin ang nagsalita sa mga kinatawang ito. Ang lahat ng mga 
katotohanan ng salita ng Diyos ay nagbuhat sa Kaniya. Nguni't ang mahalagang hiyas na ito 
ay inilagay sa mga maling lugar. Ang mahalaga nilang liwanag ay naipaglilingkod sa 
kamalian. Hinangad ng Diyos na alisin ang mga ito sa mga maling kinalalagyan at ilipat sa 
lugar ng katotohanan. Kamay lamang ng Diyos ang makagagawa ng gawaing ito. Dahil sa 
pagkakaugnay nito sa kamalian, ang katotohanan ay naglilingkod sa gawain ng kaaway ng 
Diyos at ng tao. Naparito si Kristo upang ilipat ito sa lugar na makakaluwalhati sa Diyos, at 


maka-gagawa sa ikaliligtas ng mga tao. 

“Ginawa ang Sabbath nang dahil sa tao, at di ang tao nang dahil sa Sabbath,” wika ni 
Jesus. Ang mga institusyong itinatag ng Diyos ay para sa kapakinabangan ng sangkatauhan. 
“Ang lahat ng mga bagay ay dahil sa inyo.” “Kahit si Pablo, kahit si Apolos, kahit si Cefas, 
kahit ang sanlibutan, kahit ang buhay, kahit ang kamatayan, kahit ang mga bagay na 
kasalukuyan, kahit ang mga bagay na darating, lahat ay sa inyo, at kayo'y kay Kristo, at si 
Kristo ay sa Diyos.” 2 Cor. 4:15, 1 Corinto 3: 22, 23. Ang kautusang tinatawag na Sampung 
Utos, na dito'y pang-apat ang Sabbath, ay ibinigay ng Diyos sa Kaniyang bayan upang 
maging isang pagpapala. “Iniutos ng Panginoon sa amin,” wika ni Moises, “na gawin ang 
lahat ng mga utos'na ito, na matakot sa Panginoon nating Diyos, sa ikabubuti natin 
kailanman, upang ingatan Niya tayong buhay.” Deuteronomio 6:24. At sa pamamagitan 
naman ng mang-aawit ay ipinadala sa Israel ang pabalita, “Mangaglingkod kayo na may 
kasayahan sa Panginoon: magsilapit kayo sa Kaniyang harapan na may awitan. Alamin 
ninyo na ang Panginoon ay siyang Diyos: Siya ang lumalang sa atin, at hindi tayo sa ating 
mga sarili, tayo'y Kaniyang bayan, at mga tupa ng Kaniyang pastulan. Magsipasok kayo sa 
Kaniyang mga pintuang-daan na may pagpapasalamat, at sa Kaniyang looban na may 
pagpupuri.” Awit 100:2-4. At sa lahat ng nag-iingat o nangingilin “ng Sabbath upang huwag 
lapastanganin,” sabi ng Panginoon, “sila ay dadalhin Ko sa Aking banal na bundok, at 
papagkakatuwain Ko sila sa Aking bahay na dalanginan.” Isaias 56:6, 7. 


“Kaya't ang Anak ng tao ay Panginoon din naman ng Sabbath.” Ang mga salitang ito ay 
lipos ng turo at aliw. Dahil sa ang Sabbath ay ginawa para sa tao, ito ay araw ng Panginoon. 
Ito ay kay Kristo. Sapagka't “ang lahat ng mga bagay ay ginawa sa pamamagitan Niya, at 
alinman sa lahat ng ginawa ay hindi ginawa nang wala Siya.” Juan 1:3. Yamang Siya ang 
gumawa ng lahat ng mga bagay, Siya ang gumawa sa Sabbath. Siya ang nagbukod dito 
bilang isang alaala ng ginawang paglalang. Ito ang nagtuturo na Siya ang Manlalalang at 
Tagapagpabanal. Ipinahahayag nito na Siya na lumalang ng lahat ng mga bagay sa langit at 
sa lupa, at umaalalay sa lahat ng mga bagay na magkakasama, ay siyang Pangulo ng iglesya, 
at sa pamamagitan ng Kaniyang kapangyarihan ay natipa-kipagkasundo Niya tayo sa Diyos. 
Sapagka't, sa pagsasalita Niya tungkol sa Israel, ay Kaniyang sinabi, “Ibinigay Ko rin 
naman sa kanila ang Aking mga Sabbath, upang maging tanda sa Akin at sa kanila, upang 
kanilang makilala na Ako ang Panginoon na nagpapaging banal sa kanila”---na binabanal 
sila. Ezekiel 20:12. Samakatwid ang Sabbath ay isang tanda ng kapangyarihan ni Kristo na 
magpapabanal sa atin. At ito'y ibinibigay sa lahat na mga pinababanal ni Kristo. Bilang 
isang tanda ng Kaniyang nagpapabanal na kapangyarihan, ang Sabbath ay ibinibigay sa 
lahat na sa pamamagitan ni Kristo ay nagiging kasama ng Israel ng Diyos. 


At sinasabi ng Panginoon, “Kung iyong iurong ang iyong paa sa Sabbath, sa paggawa ng 
iyong kalayawan sa Aking banal na kaarawan, at iyong tawagin ang Sabbath na kaluguran, 
ang banal ng Panginoon, na marangal, ... kung magkagayo'y malulugod ka nga sa 
Panginoon.” Isaias 58:13, 14. Sa lahat na tumatangap sa Sabbath bilang isang tanda ng 
lumalalang at tumutubos na kapangyarihan ni Kristo, ito ay magiging isang kaluguran. 

Palibhasa'y nakikita nila si Kristo dito, nalulugod sila sa Kaniya. Itinuturo sa kanila ng 
Sabbath ang mga ginawa sa paglalang bilang isang katunayan ng Kaniyang malakas na 
kapangyarihang makatubos. Bagaman ipinaaalaala nito ang nawalang kapayapaan ng Eden, 
sinasabi naman nito ang tungkol sa kapayapaang isinasauli sa pamamagitan ng 
Tagapagligtas. At lahat ng bagay na nakikita sa katalagahan ay ulit-ulit na nagsasabi ng 
Kaniyang paanyaya, “Magsiparito sa Akin, kayong lahat na nangapapagal at 
nangabibigatang lubha, at kayo'y Aking papagpapahingahin.” Mateo 11:28. 

Kabanata 30---Naghalal Siya ng Labindalawa 


“At siya'y umahon sa bundok, at tinawag Niya ang balang Kaniyang maibigan: at 
nagsilapit sila sa Kaniya. At naghalal (nagtalaga) Siya ng labindalawa, upang sila'y 
makisama sa Kaniya, at upang sila'y suguin Niyang magsipangaral.” Sa lilim ng 
mayayabong na punungkahoy sa tabi ng bundok, nguni't malayu-layo nang kaunti sa Dagat 
ng Galilea, ay doon tinawag upang maging mga apostol ang Labindalawa, at doon binigkas 
ang Sermon sa Bundok. Mga bukid at mga gulod ang malimit dayuhin ni Jesus, at ang 
marami sa Kaniyang mga pagtuturo ay ginawa sa silong ng maaliwalas at bukas na langit, sa 
halip na sa templo o mga sinagoga. Walang sinagogang makapag-lalaman ng mga 
karamihang nagsisunod sa Kaniya, nguni't hindi ito lamang ang dahilan kaya Niya piniling 
magturo o mangaral sa kabukiran at kakahuyan. Mahilig si Jesus sa mga tanawin ng 
katalagahan. Sa Kaniya ang bawa't tahimik na pook ay isang banal na templo. 


Lilim ng mga punungkahoy sa Eden ang piniling santuwaryo ng mga unang tao sa lupa. 
Doo'y nakipag-usap si Kristo sa ama ng sangkatauhan. At nang palayasin na sa Paraiso, ang 
ating unang mga magulang ay sa mga kabukiran at mga kakahuyan pa rin nagsisamba, at 
doon ay nakipagtagpo si Kristo sa kanila taglay ang ebanghelyo ng Kaniyang biyaya. Si 
Kristo ang nakipag-usap kay Abraham sa ilalim ng mga punong ensina sa Mamre; kay Isaae 
nang ito'y lumabas upang manalangin sa bukid nang nagdadapithapon, kay Jacob sa gilid ng 
burol sa Bethel, kay Moises sa gitna ng mga bundok ng Midian; at sa batang si David nang 
binabantayan nito ang kaniyang mga tupa. Dahil sa pagsunod sa tagubilin ni Kristo kaya ang 
bansang Hebreo sa loob ng sanlibo't limangdaang taon ay umaalis ng kanilang mga tahanan 
nang sanlinggo taun-taon, at tumatahan sa mga garita na binubuo ng mga luntiang sanga “ng 
magagandang punungkahoy, ng mga sanga ng mga punong palma, at ng mga sanga ng 
mayayabong na punungkahoy, at ng mga sause ng batis.” Levitico 23:40. 


Sa pagtuturo ni Jesus sa Kaniyang mga alagad, ay pinili Niya ang tahimik na mga bukid 
at mga burol sa labas ng magulong siyudad, bagay na lalong natutugma sa mga aral ng 
pagpipigil at pagkakait sa sarili na hangad Niyang ituro sa kanila. At sa panahon ng 
Kaniyang ministeryo ay natibigan Niyang tipunin ang mga tao sa palibot Niya sa silong ng 
bughaw na langit, sa madamong gilid ng burol, o kaya”y sa tabi ng dagat. Dito, sa palibot ng 
mga gawang sarili Niyang likha, ay naiba-baling Niya ang isip ng mga nakikinig sa Kaniya 
sa mga bagay na katutubo at nailalayo sa mga bagay na artipisyal. Sa pagtubo at paglaki ng 
kalikasan ay nahahayag ang mga simulain ng Kaniyang kaharian. Kapag itina-naw ng mga 
tao ang kanilang mga mata sa mga burol na gawa ng Diyos, at namasdan ang mga kahanga- 
hangang gawa ng Kaniyang mga kamay, ay maaari silang matuto ng mahahalagang aral ng 
banal na katotohanan. Ang mga aral ni Kristo ay uulitin sa kanila ng mga bagay ng 
katalagahan. Ganyan din ang mangyayari sa mga taong nagtutungo sa mga kabukiran na 
taglay si Kristo sa kanilang mga puso. Madarama nilang sila'y napapaligiran ngisang banal 
na impluwensiya. Ang mga talinhaga ng ating Panginoon ay napapasa mga bagay ng 

katalagahan, at inuulit ang Kaniyang mga payo. Sa pamamagitan ng pa-kikipag-usap sa 
Diyos sa gitna ng katalagahan, ay naa-angat ang isip, at nakakasumpong ng kapahingahan 
ang puso. 


Gagawin ngayon ang unang hakbang sa pag-aayos ng iglesya na magiging kinatawan ni 
Kristo pag-alis Niya sa lupa. Wala silang magamit na magandang santuwaryo, kaya dinala 
ng Tagapagligtas ang Kaniyang mga alagad sa pinakamahal Niyang panalanginan, at sa 
kanilang mga isipan ang mga banal na karanasan nang araw na yaon ay magpakailanmang 
napaugnay sa kagandahan ng bundok at ng kapatagan at ng karagatan. Tinawag ni Jesus ang 
Kaniyang mga alagad upang maisugo Niya sila bilang mga saksi Niya, upang ipahayag sa 
sanlibutan ang mga nakita at narinig nila sa Kaniya. Ang kanilang tungkulin ay siyang 
pinakamataas at pina-kamahalaga sa lahat ng mga naibigay na sa mga tao, at pangalawa 
lamang kay Kristo. Sila'y dapat maging mga manggagawang kasama ng Diyos sa pagliligtas 
ng sanlibutan. Kung paanong sa panahon ng Matandang Tipan ay tumatayong mga 
kinatawan ng Israel ang labindalawang patriarka, gayundin naman ang labindalawang 
apostol ay dapat tumayong mga kinatawan ng iglesya ng ebanghelyo. 


Kilala ng Tagapagligtas ang likas ng mga taong pinili Niya, lahat nilang mga kahinaan at 
mga kamalian ay hayag sa Kaniyang paningin, talastas Niya ang mga panganib na kanilang 
daraanan, at ang kapanagutang mabababaw sa kanila: at kinasasabikan ng Kaniyang puso 
ang mga hinirang Niyang ito. Mag-isang ginugol Niya ang magdamag sa pananalangin para 
sa kanila doon sa bundok na malapit sa Dagat ng Galilea, habang sila nama”y nangatutulog 
sa paanan ng bundok. Sa unang silahis ng pagbubukang-liwayway ay tinawag na Niya sila 
upang makipagtagpo sa Kaniya, sapagka't mayroon Siyang mahalagang bagay na 
ipatatalastas sa kanila. 


May ilang panahon ding nakasama ni Jesus sa pag-gawa ang mga alagad na ito. Si Juan 
at si Santiago, si Andres at si Pedro, pati si Felipe, si Natanael, at si Mateo, ay naging lalong 
malapit na kaugnay Niya kaysa iba, at nakasaksi ng marami Niyang mga kababalaghan. Si 
Pedro, si Santiago, at si Juan ay mga lalo pa manding malapit sa Kaniya. Sila'y halos laging 
kasama Niya, na nakasasaksi ng Kaniyang mga kababalaghan, at nakari-rinig ng Kaniyang 
mga salita. Nguni't lalong napakatalik ang pagkakalapit ni Juan kay Jesus, na anupa't ito'y 
nakilala bilang siyang iniibig ni Jesus. Silang lahat ay ini-ibig ng Tagapagligtas, subali't si 
Juan ay may diwang madaling tumugon. Bata ito kaysa iba, at taglay ang pag-titiwala ng 
bata na binuksan nito ang puso kay Jesus. Kaya ito'y lalong napamahal kay Kristo, at sa 
pama-magitan nito ang pinakamalalim na turong espirituwal ng Tagapagligtas ay 
naipatalastas sa Kaniyang bayan. 


Sa unahan ng isa sa mga pulutong na sa mga iyon nagkahati-hati ang mga apostol ay 
nakalagay ang pangalan ni Felipe. Siya ang unang alagad na pinag-ukulan ni Jesus ng 
malinaw na utos na, “Sumunod ka sa Akin.” Si Felipe ay taga-Bethsaida, kababayan ni 
Andres at ni Pedro. Nakapakinig siya ng pangangaral ni Juan Bautista, at napakinggan niya 

ang ipinahayag niyon na si Kristo ay siyang Kordero ng Diyos. Si Felipe ay tunay na 
naghahanap ng katotohanan, nguni't makupad siya sa paniniwala. Bagama't nakisama na 
siya kay Kristo, gayunman ang ipinahayag niya kay Natanael tungkol kay Jesus ay 
nagpapakilalang hindi pa rin siya lubusang naniniwala sa pagka-Diyos Nito. Bagama't si 
Kristo ay itinanyag ng tinig na buhat sa langit na siyang Anak ng Diyos, kay Felipe Siya ay 
“si Jesus na taga-Nazareth, ang anak ni Jose.” Juan 1:45. 


Muli pa, nang pakanin ang limang libo, ay nahayag ang kakulangan ng pananam-palataya 
ni Felipe. Upang siya ay subukin kaya si Jesus ay nagtanong, “Saan tayo bibili ng tinapay, 
upang mangakakain ang mga ito?” Ang sagot ni Felipe ay nasa panig ng di- 
nananampalataya: “Hindi magkakasiya sa kanila ang dalawandaang denaryong tinapay, 
upang makakain nang kaunti ang bawa't isa.” Juan 6:5, 7. Nalungkot si Jesus. Bagama't 
nakita na ni Felipe ang Kaniyang mga gawa at naramdaman ang Kaniyang kapangyarihan, 
gayunma'y wala pa rin itong pananampalataya. Nang magtanong kay Felipe ang mga 
Griyego tungkol kay Jesus, hindi nito sinamantala ang pagkakataon na ma-ipakilala sa mga 
ito ang Tagapagligtas, kundi tinawag pa nito si Andres. At muli pa, nang sumapit ang mga 
huling oras bago mabayubay sa krus si Jesus, ang mga salita ni Felipe ay nakapagpahina ng 
pananampalataya. Nang sabihin ni Tomas kay Jesus, “Panginoon, hindi namin nalalaman 
kung saan Ka paroroon, at paano ngang malalaman namin ang daan?” ay sumagot ang 
Tagapagligtas, “Ako ang daan, ang katotohanan, at ang buhay. ... Kung Ako'y nangakilala 
ninyo, ay mangakikilala ninyo ang Aking Ama.” Sa mga labi naman ni Felipe ay namulas 
ang sagot ng di-nananampalataya: “Panginoon, ipakita Mo sa amin ang Ama, at sukat na ito 
sa amin.” Juan 14:5-8. Napakakupad ng puso, napakahina ng pana-nampalataya, ay ang 
alagad na iyan na sa loob ng tatlong taon ay nakasama ni Jesus. 


Katuwas ng di-paniniwala ni Felipe ay ang tulad-sa-batang pagtitiwala naman ni 
Natanael. Siya'y isang taong may masugid na likas, isa na ang pananampalataya ay 
nanghawak sa di-nakikitang mga katotohanan. Gayunman si Felipe ay nag-aral sa paaralan 
ni Kristo, at matiyagang pinagtiisan ng Gurong Diyos ang kaniyang di-paniniwala at ang 
kaniyang kapurulan. Nang ibuhos sa mga alagad ang Espiritu Santo, si Felipe ay naging 
isang gurong pinili ng Diyos. Alam niyang tunay na kaniyang sinasalita, at nagturo siyang 
taglay ang katiyakan na anupa't nag-sipaniwala ang mga nangakikinig. 


Samantalang inihahanda ni Jesus ang mga alagad para sa ordinasyon o pagtatalaga sa 
kanila, ay may isang hindi naman tinawag na kusang lumapit sa kanila. Ito ay si Judas 
Iseariote, isang lalaking nagpapanggap na isang tagasunod ni Kristo. Siya'y lumapit ngayon, 
at hiniling na siya'y ibilang sa pulutong na ito ng mga alagad. Nasa kaniyang anyo ang 
wari’ y malaking kasugiran at kata-patan nang kaniyang sabihing, “Guro, susunod ako sa Iyo 
saan Ka man pumaroon.” Hindi siya tinanggihan ni tinanggap man ni Jesus, kundi 
pinamutawi lamang ang malungkot na pananalitang: “May mga lungga ang mga zorra, at 
may mga pugad ang mga ibon sa langit, datapwa't ang Anak ng tao ay walang kahiligan ang 
Kaniyang ulo.” Mateo 8:19, 20. Naniwala si Judas na si Jesus ay si-yang Mesiyas, at siya'y 

umasang kung makakabilang siyang isa sa mga apostol, ay makapagtatamo siya ng mataas 
na tungkulin sa bagong kaharian. Ang ganitong pag-asa ay sinadyang sirain ni Jesus sa 
pamamagitan ng pag-sasabi Niya ng tungkol sa Kaniyang karalitaan. 


Sabik naman ang mga alagad na si Judas ay mapabilang sa kanila. Siya ay may 
magandang tindig, isang lalaking may matalas na kaisipan at may kakayahang 
makapangasiwa, at pinuri nila siya sa harap ni Jesus at sinabing makatutulong siya nang 
malaki sa Kaniyang gawain. Nangagtaka sila nang siya'y pag-ukulan ni Jesus ng malamig 
na pagtanggap. 


Labis na ikinabigo ng mga alagad ang hindi pagsisikap ni Jesus na hingin ang 
pakikipagtulungan ng mga lider sa Israel. Sa pakiramdam nila ay isang pagkakamali ang 
hindi paghingi ng tulong sa mga maimpluwensiyang taong ito upang mapatatag ang 
Kaniyang gawain. Kung tinanggihan Niya si Judas, sa isip nila'y pinag-alinlanga-nan na 
sana nila ang karunungan ng kanilang Panginoon. Ang naging kasaysayan ng buhay ni Judas 
ay magpapakilala sa kanila na mapanganib na pahintulutang maging matimbang ang 
makasanlibutang pagsasaalang-alang sa pagpapasiya sa kaangkupan ng mga tao para sa 
gawain ng Diyos. Ang pakikipagtulungan ng mga ganitong tao gaya ng kinasabikang 
matamo ng mga alagad ay nagsapanganib sana sa gawain sapagka't napasakamay sana ito 
ng mga tampalasang kaaway. 


Gayunma'y nang mapasama na si Judas sa mga ala-gad, ay nakita niya ang kagandahan 
ng likas ni Kristo. Naramdaman niya ang impluwensiya ng banal na kapang-yarihang yaon 
na nagpapalapit ng mga kaluluwa sa Tagapagligtas. Siya na naparito hindi upang baliin ang 
gapok na tambo ni upang patayin man ang timsim na umu-usok, ay hindi magtataboy sa 
kaluluwang ito habang may kaisa-isa pang nagnanais tumanggap ng liwanag. Nabasa ng 
Tagapagligtas ang puso ni Judas, alam Niya ang balon ng kasamaang kalulubugan nito, 
malibang hanguin o iligtas ng biyaya ng Diyos. Nang mapaugnay na ang taong ito sa 
Kaniya, ay inilagay Niya ito sa lugar na doon, araw-araw, ay makikita at madarama nito ang 
daloy ng Kaniyang sariling di-sakim na pag-ibig. Kung ito lamang ay magbubukas ng puso 
nito kay Kristo, ay palalayasin ng biyaya ng Diyos ang demonyo ng kasakiman, at kahit na 
ang isang Judas ay maaaring maging isang nasasaku-pan ng kaharian ng Diyos. 


Tinatanggap ng Diyos ang mga tao sa pagiging sila, na may mga kahinaan ng tao sa 
kanilang likas, at sila'y tinuturuan at sinasanay para sa Kaniyang gawain, kung sila lamang 
ay padidisiplina at mag-aaral sa Kaniya. Hindi sila pinipili nang dahil sa sila'y mga sakdal, 
kundi kahit na sila'y may mga kapintasan o mga pagkukulang, upang sa pamamagitan ng 
pagkakilala at pagtalima sa katotohanan, sa pamamagitan ng biyaya ni Kristo, ay mabago 
sila ayon sa Kaniyang larawan. Nagkaroon si Judas ng mga pagkakataong siya ring napasa 
ibang mga alagad. Napakinggan niya ang mahahalagang aral na siya ring napakinggan nila. 
Subali't ang hinihingi ni Kristong pagtalima sa katotohanan, ay kala-bang-kalaban ng mga 

hangarin at mga panukala ni Judas, at ayaw niyang isuko ang kaniyang mga kuro-kuro 
upang matanggap ang karunungang buhat sa langit. 


Napakagiliw na pinakitunguhan ng Tagapagligtas itong magkakanulo sa Kaniya! Sa 
Kaniyang pagtuturo, ay dinaliring mabuti ni Jesus ang mga simulain ng kaganda-hang-loob 
na pumapatay sa ugat ng pag-iimbot. Iniharap Niya kay Judas ang kalait-lait na likas ng 
katakawan at kasakiman, at napakadalas na nadama ng alagad na ang likas niya ang 
inilalarawan, at ang kasalanan niya ang tinuturol, gayunman ay ayaw niyang ipahayag at 
talikdan ang kaniyang kalikuan. Siya'y palalo, at sa halip na labanan ang tukso, 
ipinagpatuloy niyang sundin ang magdaraya niyang mga gawa. Si Kristo'y nasa harap niya, 
isang buhay na halimbawa ng kung magiging ano siya kung patutulong lamang siya sa 
Diyos, nguni't nagbingi-bingihan si Judas sa lahat ng aral. 


Hindi siya pinagwikaan ni Jesus nang masakit sa kaniyang kasakiman o pag-iimbot, 
kundi may kabanalang pinagtiisan ang nagkakamaling lalaking ito, kahit bini-bigyan na siya 
ng katunayan na nababasa ni Jesus ang kaniyang puso na gaya ng isang bukas na aklat. 
Iniharap sa kaniya ng Tagapagligtas ang pinakamahahalagang pam-pasigla para sa paggawa 
ng mabuti, at sa pagtanggi sa liwanag ng Langit, si Judas ay walang maidadahilan. Sa halip 
na lumakad sa liwanag, pinili ni Judas na panatilihin ang kaniyang mga kapintasan. 
Masasamang hangarin, mapaghiganting damdamin, maiitim at maru-ruming isipan, ang 
kinimkim-kimkim ni Judas, hanggang sa lubos na makapaghari sa kaniya si Satanas. Si 
Judas ay naging kinatawan ng kaaway ni Kristo. 


Nang siya'y mapasama kay Jesus, siya'y may ilang mahahalagang katangian ng likas na 
sana'y naging isang pagpapala sa iglesya. Kung inibig niyang magpasan ng pamatok ni 
Kristo, napabilang sana siya sa mga dakilang apostol, nguni't pinapagmatigas niya ang 
kaniyang puso nang turulin ang kaniyang mga kapintasan, at may pag-mamataas at 
paghihimagsik na pinili niya ang kaniyang mga sakim na hangarin, at sa gayong paraan ay 
hindi niya pinagindapat ang kaniyang sarili sa gawaing ipaga-gawa sana sa kaniya ng 
Diyos. 


Lahat ng mga alagad ay may malulubhang kapintasan o mga pagkakamali nang sila'y 
tawagin ni Jesus na maglingkod sa Kaniya. Maging si Juan, na naging lubhang malapit ang 
loob sa pakikisama sa Isa na maamo at mapagpakumbabang-puso, ay hindi likas na maamo 
at napasasakop. Ito at ang mga kapatid nito ay tinawag na “mga anak ng kulog.” Noong 
sila'y kasama ni Jesus, anumang kaunting bagay na pagpalibhasa sa Kaniya ay 
nagpapasiklab ng kanilang galit at paglaban. Ang kainitan ng ulo, paghihiganti, at ang diwa 
ng pamumuna, ay taglaytaglay na lahat ng minamahal na alagad. Siya'y mayabang, at may 
hangad na maging dakila sa kaharian ng Diyos. Datapwa't araw-araw, ay nakita niya ang 
pagkamapagmahal at ang pagpapahinuhod ni Jesus, na kasalungat na kasalungat ng 
kaniyang marahas na diwa, at napakinggan din niya ang mga aral tungkol sa pagpapakababa 
at pagtitiis. Binuksan niya ang kaniyang puso sa impluwensiya ng Diyos, at siya'y naging 

hindi lamang tagapakinig kundi tagatupad ng mga salita ng Tagapagligtas. Ang sarili niya'y 
napatago kay Kristo. Natutuhan niyang pasanin ang pamatok ni Kristo at dalhin ang 
Kaniyang pasan. 


Sinuwatan ni Jesus ang Kaniyang mga alagad, Kaniya silang binabalaan at pinag-ingat, 
gayunma'y hindi Siya iniwan ni Juan at ng mga kapatid nito, pinili nila si Jesus, sa kabila ng 
mga pagsuwat sa kanila. Hindi naman sila iniwan ng Tagapagligtas nang dahil sa kanilang 
kahinaan at mga kamalian. Nagpatuloy sila hanggang sa katapusan na nakiramay sa 
Kaniyang mga pagsubok at pinag-aaralan ang mga aral ng Kaniyang buhay. 
Sa pamamagitan ng pagtingin kay Kristo, ay nabago ang kanilang likas. 


Lubhang magkakaiba ang mga ugali at likas ng mga apostol. Nariyan ang maniningil ng 
buwis na si LeviMateo, at ang mapusok na panatikong si Simon, ang galit na galit sa 
kapangyarihan ng Roma, ang magandang-loob at biglaing si Pedro, at ang may-masamang- 
diwang si Judas, si Tomas, na tapat ang puso, nguni't mahiyain at matatakutin, si Felipe, na 
makupad ang puso sa paniniwala, at mahilig mag-alinlangan, at ang ambisyoso at 
masalitang mga anak ni Zebedeo, kasama ang mga kapatid nila. Ang mga ito ay pinagsama- 
sama, na may iba't ibang mga kapintasan, lahat ay may minana at nalinang na mga hilig sa 
kasamaan, nguni't kay Kristo at sa pamamagitan ni Kristo ay magsasama-sama sila sa 
sambahayan ng Diyos, na mag-aaral maging isa sa pananampalataya, sa doktrina, at sa 
espiritu. Magkakaroon sila ng kani-kanilang mga pagsubok, ng paghihingahan ng kani- 
kanilang mga hinakdal, ng pagkakaiba-iba nila ng palagay, nguni't habang si Kristo ay 
tumatahan sa kanilang mga puso, ay hindi magkakaroon ng pagkakabaha-bahagi. Ang 
Kaniyang pag-ibig ay aakay upang sila'y mag-ibigan sa isa't isa, ang mga aral ng Panginoon 
ay aakay upang magka-tugma-tugma ang lahat na magkakaibang pala-palagay, at 
ihahantong ang mga alagad sa pagkakaisa, hanggang sa sila'y magkaroon ng iisang pag-iisip 
at iisang paghatol. Si Kristo ang dakilang sentro, at ang paglapit nila sa isa't isa ay 
maaalinsunod lamang sa paglapit nila sa sentrong si Kristo. 


Nang matapos ni Kristo ang Kaniyang pagtuturo sa mga alagad, ay tinipon Niya ang 
maliit na pulutong na ito sa palibot Niya, at pagkapanikluhod sa gitna nila, at pagkapatong 
ng Kaniyang mga kamay sa mga ulo nila, ay Siya'y nagpailanlang ng isang panalangin na 
itinatalaga sila sa Kaniyang banal na gawain. Sa ganitong paraan itinalaga ang mga alagad 
ng Panginoon sa gawain ng ebanghelyo. 


Bilang mga kinatawan Niya sa gitna ng mga tao, hindi pinili ni Kristo ang mga anghel na 
di-kailanman nagkasala, kundi ang mga taong kinapal, mga taong may mga kahinaang gaya 
niyaong mga hinahanap nila upang mailigtas. Ibinihis ni Kristo ang damit ng pagkatao, 
upang maabot Niya ang mga tao. Kinailangan ng Diyos ang tao, sapagka't ang Diyos at ang 
tao ay kapwa kailangan upang maihatid ang kaligtasan sa sanlibutan. Kinailangan ng Diyos 
ang tao, upang ang tao'y maging isang daanan ng pag-uusap ng Diyos at ng tao. Gayundin 
ito sa mga lingkod at mga tagapagbalita ni Kristo. Kailangan ng tao ang isang 

kapangyarihang labas at higit sa kaniyang sarili, upang maibalik siya sa wangis ng Diyos, at 
magawa niyang gampanan ang gawain ng Diyos, subali't hindi naman ito 
nangangahulugang hindi na kailangang kasangkapanin ang tao. Ang tao ay nanghahawak sa 
kapangyarihan ng Diyos, si Kristo naman ay tumatahan sa puso sa pamamagitan ng 
pananampalataya, at sa pamamagitan ng pakikipagtulungan ng Diyos, ang kapangyarihan ng 
tao ay nagiging mabisa sa mabuti. 


Siya na tumawag sa mga mangingisda ng Galilea ay tumatawag pa rin ng mga tao 
hanggang ngayon upang maglingkod sa Kaniya. At handa Niyang ihayag ang Kaniyang 
kapangyarihan sa pamamagitan natin gaya ng pagkahayag nito sa pamamagitan ng unang 
mga alagad. Gaano man ang ating pagiging di-sakdal at pagiging makasalanan, ay inaalok 
tayo ng Panginoon na maging kasama Niya, at mag-aral sa Kaniya. Inaanyayahan Niya tayo 
na sumailalim ng pagtuturo ng Diyos, upang, sa pakikipagkaisa kay Kristo, ay magawa natin 
ang mga gawa ng Diyos. 


“Taglay namin ang kayamanang ito sa mga sisidlanglupa, upang ang dakilang kalakhan 
ng kapangyarihan ay maging mula sa Diyos, at huwag mula sa aming sarili.” 2 Corinto 4:7. 
Ito ang dahilan kung bakit ang pangangaral ng ebanghelyo ay ipinagkatiwala sa mga taong 
nagkakamali sa halip na sa mga anghel. Nahahayag na ang kapangyarihang gumagawa sa 
pamamagitan ng kahinaan ng tao ay siyang kapangyarihan ng Diyos, at ito ang 
nagpapalakas ng ating loob na paniwalaan na ang kapangya-rihang nakatutulong sa iba na 
kasinghina natin ay makatutulong sa atin. At yaong mga “nalilibid ng kahinaan” ay dapat na 
“makapagtitiis na may kaamuan sa mga dinakaaalam at nangamamali.” Hebreo 5:2. 
Palibhasa'y nagdaan na sila sa panganib, sila'y bihasa na sa mga kapanganiban at mga 
kahirapan ng daan, at dahil dito ay tinatawagan sila upang tumulong sa mga iba na nasa 
gayunding kapanganiban. May mga taong ginugulo ng pag-aalinlangan, nahihirapan sa 
taglay na mga karamdaman, nanghihina sa pananampalataya, at makupad maniwala sa Di- 
Nakikita, nguni't ang isang kaibigang naki-kita nila, na lumalapit sa kanila sa lugar ni 
Kristo, ay maaaring maging isang nag-uugnay na kawing upang mapako't magtibay kay 
Kristo ang nanginginig nilang pananampalataya. 


Dapat tayong maging mga manggagawang kasama ng mga anghel sa langit sa 
pagpapakilala kay Jesus sa sanlibutan. Halos inip na ang mga anghel sa paghihintay sa ating 
pakikipagtulungan, sapagka't tao ang dapat maki-pag-usap sa tao. At kapag ibinibigay natin 
ang ating mga sarili kay Kristo sa buong-pusong pagkakatalaga, ay natutuwa ang mga 
anghel sapagka't sila'y makapagsasalita sa pamamagitan ng ating mga tinig upang ihayag 
ang pag-ibig ng Diyos. 

Kabanata 31---Ang Sermon sa Bundok 


Bihirang tipunin ni Kristo ang mga alagad Niya nang sila-sila lamang upang tumanggap 
ng Kaniyang mga salita. Hindi Niya piniling maging tagapakinig Niya yaon lamang 
nakaaalam ng daan ng buhay. Ang Kaniyang gawain ay maabot ang maraming di- 
nangakaaalam at nangamamali. Ibinibigay Niya ang Kaniyang mga aral ng katotohanan sa 
mga pook na maririnig ng mga may nadirimlang pag-iisip. Siya na rin ang Katotohanan, na 
nakatayong may bigkis ang baywang at nakaunat na lagi ang mga kamay upang magpala, at 
sa mga salita ng pag-bababala, pamamanhik, at pagpapalakas-loob, ay sinisikap Niyang 
maiangat ang lahat na may ibig lumapit sa Kaniya. 


Ang Sermon sa Bundok, bagama't tanging iniukol sa mga alagad, ay binigkas na 
naririnig ng maraming tao. Pagkatapos maitalaga (maordinahan) ang mga apostol, ay 
sumama si Jesus sa kanila sa tabi ng dagat. Dito umagang-umaga pa lamang ay nagpasimula 
nang magkatipon ang mga tao. Bukod sa karaniwang mga pulutong na buhat sa mga bayan 
ng Galilea, ay may mga tao pang nanggagaling sa Judea, at may mula pa sa Jerusalem, may 
buhat sa Perea, sa Deeapolis, sa Idumea, hanggang sa malayong timog ng Judea, at may 
buhat sa Tiro at Sidon, na mga lungsod ng Fenecia sa baybayin ng Mediteraneo. “Nang 
mabalitaan nila ang lubhang mga dakilang bagay na Kaniyang ginawa” ay sila'y 
“nangagsidalo upang magsipakinig sa Kaniya, at upang pagalingin sa kanilang mga sakit: ... 
lumabas sa Kaniya ang makapangyarihang bisa, at nagpagaling sa kanilang lahat.” Marcos 
3:8; Lucas 6:17-19. 


Ang makitid na dalampasigan ay hindi nakasapat upang matayuan man lamang ng lahat 
na may nais makinig sa Kaniya, kaya pinangunahan ni Jesus ang lahat patungo sa tabi ng 
bundok. Pagsapit Niya sa isang patag na pook na mainam pagtipunan para sa napakalaking 
kapulungan, Siya'y umupo sa damuhan at gayundin naman ang ginawa ng mga alagad at ng 
buong karamihan. Ang lugar ng mga alagad ay laging katabi ni Jesus. Ang mga tao ay 
laging nagsisiksikan sa Kaniya, gayon ma'y talos ng mga alagad na hindi sila dapat 
mapalayo sa harapan Niya. Sila'y magkakatabing naupo sa paligid Niya, upang walang 
mawaglit na isa mang salita sa Kaniyang turo. Mabubuti silang mga tagapakinig, na 
kinasasabikang maunawaan ang mga katotohanang itatanyag nila sa lahat ng mga lupain at 
sa lahat ng mga panahon. 


Taglay ang pakiramdam na mayroong higit kaysa karaniwang maaaring sabihin ang 
kanilang Panginoon, sila ngayo'y nagsiksikang mabuti sa paligid Niya. May paniniwala 
silang madali nang itatayo ang kaharian, at batay sa mga pangyayari noong umaga ay 
nakatitiyak sila na may gagawing pagpapahiwatig tungkol dito. Isang damdamin ng pag- 
asam ang naghari din naman sa karamihan, at ang kasabikang nakabadha sa mga mukha nila 
ay nagpatunay ng matindi nilang pananabik. Habang nangakaupo ang mga tao sa luntiang 
gulod, na hinihintay ang mga salita ng banal na Guro, ang kanilang mga puso ay nalipos ng 
mga guniguni tungkol sa hinaharap na kaluwalhatian. Naroon ang mga eskriba at 

mga Pariseo na nagsisiasang darating ang araw na sila naman ang makasasakop sa 
kinamumuhian nilang mga Romano, at sila ang magmamay-ari ng mga kayamanan at 
kaluwal-hatian ng dakilang imperyong pansanlibutan. Ang maralita namang mga 
magbubukid at mga mangingisda ay nagsiasang makakarinig ng mga salitang tumitiyak na 
ang mga dampa nilang tahanan, ang pagdarahop sa pagkain, hirap ng paggawa, at pag- 
aalaala sa pangangailangan sa buhay, ay mahahalinhan ng mga mansiyon ng kasaganaan at 
ng mga araw ng kaginhawahan. Inasahan nilang kahalili ng isang magaspang na damit na 
panakip nila kung araw, at ng blangket kung gabi, ay ibibigay ni Kristo sa kanila ang mga 
mamahalin at maiinam na kasuutan ng mga lumupig sa kanila. Nag-umapaw sa puso ng 
lahat ang palalong pag-asa na sandali na lamang at ang Israel ay pararangalan sa harap ng 
mga bansa bilang siyang pinili ng Panginoon, at ang Jerusalem ay matatanghal bilang 
pangulo ng isang kahariang pansanlibutan. 


Binigo ni Kristo ang pag-asa na maging dakila sa sanlibutan. Sa Sermon sa Bundok ay 
sinira Niya ang gawaing ginawa ng maling pagtuturo, at ibinigay Niya sa mga nakikinig ang 
tumpak na pagkakilala sa Kaniyang kaharian at sa Kaniyang sariling likas. Gayunma'y hindi 
Siya gumawa ng tuwirang pagtuligsa sa mga pagkakamali ng mga tao. Nakita Niya ang 
kaawa-awang kalagayan ng sanlibutan dahil sa kasalanan, gayunma'y hindi Niya iniharap sa 
kanila ang malinaw na kaanyuan ng kanilang kaabaan. Itinuro Niya sa kanila ang lalo pang 
mabuti kaysa nalalaman nila. Hindi na Niya sinalungat ang mga paniniwala nila tungkol sa 
kaharian ng Diyos, kundi isinaysay Niya sa kanila ang mga kondisyon ng pagpasok doon, at 
ipinaubaya na sa kanila ang pagbibigay ng sarili nilang kapasiyahan tungkol sa kung ano 
ang uri nito. Ang mga katotohanang itinuro Niya ay mahalaga sa atin gaya ng pagiging- 
mahalaga rin nito sa karamihang nagsisunod sa Kaniya. Tayo at sila ay kailangang mag-aral 
ng mga simulaing pinagbabatayan ng kaharian ng Diyos. 


Ang pambungad na pangungusap ni Kristo sa mga tao doon sa bundok ay mga salita ng 
pagpapala. Mapapalad sila, wika Niya, na kumikilala sa kanilang karalitaang espirituwal, at 
nakadarama ng pangangailangan nila ng katubusan. Ang ebanghelyo ay dapat ipangaral sa 
mga dukha. Hindi ito inihahayag sa mga mayabang ang diwa, sa mga nagbabansag na 
mayaman at di-nangangailangan ng anuman, kundi sa mga mapagpakumbaba at may bagbag 
na loob. Isang bukal lamang ang nabuksan para sa kasalanan, ang bukal para sa 
mapagpakumbabang-loob. 


Ang mapagmataas na puso ay nagsisikap na gumawa upang matamo ang kaligtasan, 
subali't ang ating titulo sa langit at ang ating pagiging-naaangkop doon ay kapwa 
matatagpuan sa katwiran o kabanalan ni Kristo. Ang Panginoon ay walang magagawang 
anuman sa ikahaha-ngo ng tao, maliban na kung mapagkilala niya ang sarili niyang 
kahinaan, at mahubad ang lahat niyang pagma-mataas, ay isuko niya ang kaniyang sarili sa 
pangangasiwa o kontrol ng Diyos. Kung magkagayo'y matatanggap niya ang kaloob na 
handang ibigay ng Diyos sa kaniya. Sa kaluluwang nakadarama ng kaniyang 
pangangailangan, ay walang inililingid. Malayang-malaya siyang makalalapit sa Kaniya na 

tinatahanan ng buong kapuspusan. “Sapagka't ganito ang sabi ng Mataas at Matayog na 
tuma-tahan sa walang-hanggan, na ang pangalan ay Banal, Ako”y tumatahan sa mataas at 
banal na dako, na kasama rin niya na may pagsisisi at pagpapakumbabang-loob, upang 
bumuhay ng loob ng nagpapakumbaba, at upang bumuhay ng puso ng nagsisisi.” Isaias 
57:15. 


“Mapapalad ang nangahahapis: sapagka't sila'y aaliwin.” Sa mga salitang ito ay hindi 
itinuturo ni Kristo na ang pagkahapis ay may kapangyarihang mag-alis ng pagiging-sala ng 
kasalanan. Hindi Niya sinasang-ayunan ang pagkukunwari o sinasadyang pagpapakumbaba. 
Ang pagkahapis na Kaniyang sinasabi ay hindi binubuo ng pagkalumbay at pananaghoy. 
Bagaman tayo'y nalulungkot nang dahil sa kasalanan, ay dapat naman tayong magalak sa 
mahalagang karapatan ng pagiging mga anak ng Diyos. 


Madalas na tayo'y nalulungkot dahil sa ang masasama nating gawa ay nagdudulot sa atin 
ng di-matinam na bunga, subali't hindi ito pagsisisi. Ang tunay na pagkalungkot dahil sa 
kasalanan ay bunga ng paggawa ng Banal na Espiritu. Inihahayag ng Espiritu ang pusong 
walang-utang-na-loob na nagwalang-halaga at pumighati sa Tagapagligtas, at idinudulog 
tayong may pagsisisi sa paanan ng krus. Sa bawa't paggawa ng kasalanan ay nasusugatang 
panibago si Jesus, at sa pagtingin natin sa Kaniya na ating inulos, ay nahahapis tayo dahil sa 
mga kasalanang ipinaghihirap ng Kaniyang loob. Ang ganyang pagkahapis ay aakay sa atin 
sa pagtatakwil ng kasalanan. 


Maaaring ituring ng isang makasanlibutan na ang ganitong pagkalungkot ay isang 
kahinaan, nguni't ang kalakasan ang bumibigkis sa nagsisisi at sa Isang Walanghanggan sa 
pamamagitan ng mga kawing na hindi malalagot. Ipinakikilala nito na isinasauli ng mga 
anghel ng Diyos ang mga biyayang nawala sa kaluluwa dahil sa katigasan ng puso at 
pagsalansang. Ang mga luha ng nagsisisi ay mga patak lamang ng ulan na nagpapauna sa 
sikat ng araw ng kabanalan. Ibinabalita ng kalungkutang ito ang isang katuwaang magiging 
isang buhay na bukal sa kaluluwa. “Kilalanin mo lamang ang iyong kasamaan, na ikaw ay 
sumalansang sa Panginoon mong Diyos,” “at hindi Ako titinging may galit sa iyo: sapagka't 
Ako'y maawain, sabi ng Panginoon.” Jeremias 3:13, 12. “Sa kanila na nagsisitangis sa 
Siyon,” ay itinakda Niyang “bigyan sila ng putong na bulaklak na kahalili ng mga abo, ng 
langis ng kagalakan na kahalili ng pagtangis, ng damit ng kapurihan na kahalili ng kabigatan 
ng loob.” Isaias 61:3. 


At may kaaliwan din namang nakalaan para sa mga nahahapis dahil sa pagsubok at 
kalungkutan. Ang pait ng kapighatian at kadustaan ay higit na mabuti kaysa mga 
pagpapairog sa kasalanan. Sa pamamagitan ng kadalamhatian ay ipinakikita sa atin ng 
Diyos ang mga dungis ng ating likas, upang sa pamamagitan ng Kaniyang biyaya ay madaig 
natin ang ating mga pagkakamali. Mga lihim na kahinaan tungkol sa ating mga sarili ay 
nahahayag sa atin, at dumarating ang pagsubok, upang maalaman kung tatanggapin natin 
ang pagsaway at payo ng Diyos. Pagka tayo'y dinadalhan ng pagsubok, ay hindi tayo dapat 

mayamot at magreklamo. Hindi tayo dapat maghimagsik, o kaya'y mag-alaala man na wala 
tayo sa kamay ni Kristo. Dapat tayong magpakumbaba sa harap ng Diyos. Ang mga daan ng 
Panginoon ay malabo sa taong naghahangad na ang makita ay yaong mga bagay lamang na 
nakalulugod sa kaniya. Ang mga ito ay lumilitaw na madilim at walang ligaya sa ganang 
sarili natin. Nguni't ang mga daan ng Panginoon ay mga daan ng ka-awaan at ang dulo 
niyaon ay kaligtasan. Hindi alam ni Elias ang ginagawa niya nang sa ilang ay sabihin niyang 
sawa na siya sa buhay, at idinalangin niyang mamatay na sana siya. Sa awa ng Panginoon ay 
hindi Nito pinagbigyan ang kaniyang kahilingan. Malaki pa ang gawaing dapat gawin ni 
Elias, at kung matapos na ang kaniyang gawain, ay hindi siya dapat mamatay sa 
panlulupaypay at pag-iisa sa ilang. Hindi ukol sa kaniya ang paglusong sa alabok ng 
kamatayan, kundi ang pag-akyat sa kaluwal-hatian, na inaabayan ng mga karo ng langit, 
hanggang sa luklukan sa kaitaasan. 


Ang salita ng Diyos sa mga nalulungkot ay, “Aking nakita ang kaniyang mga lakad, at 
pagagalingin Ko siya: Akin ding papatnubayan siya, at bibigyan Ko ng mga kaaliwan siya at 
ang kaniyang  nangananangis.” “Aking BB gagawing kagalakan ang kanilang 
pagluluksa (pagkahapis), at Aking aaliwin sila, at Aking pagagalakin sila sa kanilang 
kapanglawan.” Isaias 57:18, Jeremias 31:13. 


“Mapapalad ang maaamo.” Ang mga kahirapang masasagupa natin ay maaaring 
mabawasan nang napakalaki sa pamamagitan ng kaamuang yaon na natatago kay Kristo. 
Kung nasa sa atin ang kapakumbabaan ng ating Panginoon, ay mamamaibabaw tayo sa mga 
pasakit, sa mga paghamak, at sa mga pagkayamot, na araw-araw ay kinalalantaran natin, at 
hindi ito magpapapanglaw sa ating diwa. Ang pinakamataas na katunayan ng pagiging- 
marangal ng isang Kristiyano ay ang pagpipigil-sa-sarili. Ang sinumang nawawalan ng 
kahinahunan at pag-asa kung siya'y pinagmamalabisan o pinagmamalupitan ay 
ninanakawan ang Diyos ng karapatan Nito na maihayag sa kaniya ang sarili Nitong 
kasakdalan ng likas. Ang ka-amuan ng loob ay siyang lakas na nagbibigay ng tagum-pay sa 
mga sumusunod kay Kristo; ito ang tanda ng kanilang pagkakaugnay sa mga korte sa langit. 


“Bagaman ang Panginoon ay mataas, gayunma'y gumagalang din sa mababa.” Awit 
138:6. Ang mga nagpa-pakita ng kaamuan at kababaang-loob ni Kristo ay mi-namahal ng 
Diyos. Maaaring sila'y tingnang may paglibak ng sanlibutan, subali't malaki ang halaga nila 
sa paningin Niya. Hindi lamang ang marurunong, ang mga dakila, ang mga 
mapagkawanggawa, ang makapagtatamo ng pasaporte patungo sa langit, at hindi lamang 
ang masipag na manggagawa, na puno ng sigla at walang-puknat sa paggawa. Hindi nga, 
kundi pati ang mapagpakumba-bang-loob, na nasasabik sa pakikisama ni Kristo, ang 
mapagpakumbabang puso, na ang pinakamataas na mithiin ay ang ganapin ang kalooban ng 
Diyos---ang mga ito man ay maluwag na makapapasok. Sila'y mapapabilang doon sa mga 
naglinis ng kanilang mga damit at pina-puti sa dugo ng Kordero. “Kaya't sila'y nasa 
harapan ng luklukan ng Diyos, at nangaglilingkod sa Kaniya araw at gabi sa Kaniyang 

templo: at Siyang nakaupo sa luklukan ay lulukuban sila ng Kaniyang tabernakulo.” 
Apocalipsis 7:15. 


“Mapapalad ang nangagugutom at nangauuhaw sa katuwiran.” Ang pagkadama ng di- 
pagiging-karapat-dapat ay aakay sa puso ng tao na magutom at mauhaw sa katuwiran, at ang 
ganitong hangarin ay hindi mabibigo. Ang mga nagbibigay ng puwang kay Jesus sa 
kanilang mga puso ay makadarama ng Kaniyang pag-ibig. Lahat ng sabik magkaroon ng 
likas na tulad ng sa Diyos ay pagka-kalooban. Ang kaluluwang umaasa't naghihintay kay 
Jesus ay di-kailanman pababayaang di-natutulungan ng Banal na Espiritu. Kumukuha Siya 
ng mga bagay ni Kristo at ipinakikita ang mga ito sa kaniya. Kung ang mata ay laging 
nakatingin kay Kristo, ang paggawa ng Espiritu ay hindi tumitigil hanggang sa ang kaluluwa 
ay matulad sa wangis Niya. Ang dalisay na elemento o sangkap ng pag-ibig ay 
magpapalusog sa kaluluwa, na bibigyan ito ng kakayahan para sa lalong matataas na 
karunungan, upang lumago ang pagkakilala sa mga bagay ng langit, anupa't hindi ito 
magpapahinga hanggang sa mapuspos. “Mapapalad ang nangagugutom at nangauuhaw sa 
katuwiran, sapagka't sila'y bubusugin.” 


Ang mga mahabagin ay kahahabagan, at ang mga may malinis na puso ay makakakita sa 
Diyos. Dumudungis ng kaluluwa ang lahat na maruming isipan, sumisira ng pagkadama ng 
kaugaliang wagas, at may hilig na pumawi ng mga pagkikintal na ginagawa ng Espiritu 
Santo. Pinalalabo nito ang paninging ukol sa espiritu, anupa't hindi tuloy makita ng mga tao 
ang Diyos. Ang Panginoon ay maaaring magpatawad at nagpapatawad nga sa nagsisising 
makasalanan, subali't kahit na pinatawad, ay nadungisan na ang kaluluwa. Kaya lahat ng 
maruruming salita o isipan ay marapat layuan ng mga ibig magkaroon ng malinaw na 
pagkaunawa sa katotohanang espirituwal. 


Datapwa't ang mga salita ni Kristo ay hindi lamang nagbibilin ng paglayo sa karumihan 
ng kahalayan, at ng paglayo sa karumihang ukol sa seremonya na buong higpit na nilayuan 
ng mga Hudyo. Ang kasakiman o pagka-makasarili ang di-magpahintulot sa atin na makita 
ang Diyos. Ipinalalagay ng may diwang makasarili na ang Diyos ay tulad din niya. 
Malibang talikdan natin ito, ay hindi natin mauunawaan Siya na pag-ibig. Yaon lamang 
pusong di-makasarili, na may diwang mapagpakumbaba at mapagtiwala, ang makakakita sa 
Diyos na “puspos ng kahabagan at mapagkaloob, banayad sa pagkagalit, at sagana sa 
kabutihan at katotohanan.” Exodo 34:6. 


“Mapapalad ang mga mapagpayapa.” Ang kapayapaan ni Kristo ay supling ng 
katotohanan. Ito ay pakikitugma o pakikiisa sa Diyos. Ang sanlibutan ay kalaban ng 
kautusan ng Diyos, ang mga makasalanan ay kalaban ng Maylalang sa kanila, at bilang 
bunga ay nagkakalabanlaban sila sa isa't isa. Nguni't sinasabi ng mang-aawit, “Dakilang 
kapayapaan ang tinatamo nila na nagsisiibig ng Iyong kautusan: at sila'y walang 
kadahilanang ikati-tisod.” Awit 119:165. Ang tao'y hindi makalilikha ng kapayapaan. Ang 
mga panukala ng tao upang maglinis at magtaas ng mga indibiduwal o ng lipunan ay hindi 

makalilikha ng kapayapaan, dahil sa hindi nakaaabot ang mga ito sa puso. Ang tanging 
kapangyarihang makalilikha o makapagpapamalagi ng tunay na kapayapaan ay ang biyaya 
ni Kristo. Pagka ito ang natanim sa puso, ay pa-aalisin nito ang masasamang damdamin at 
hangarin na lumilikha ng alitan at pagtatalo. “Kahalili ng tinik ay tutubo ang puno ng abeto, 
at kahalili ng dawag ay tutubo ang arayan,” at ang disyerto o ilang ng buhay “ay magagalak, 
at mamumulaklak na gaya ng rosa.” Isaias 55:13: 35:1. 


Ang mga karamihan ay namangha sa turong ito, na lubhang kaiba sa mga utos at 
halimbawa ng mga Pariseo. Inakala noon ng mga tao na ang kaligayahan ay 
nasa kasaganaan ng mga bagay na tinatangkilik sa sanlibutang ito, at ang katanyagan at 
karangalan ng mga tao ay dapat pakanasain. Lubhang nakasisiya ang matawag na “Rabi,” at 
ang mabunyi bilang marunong at relihiyoso, na ang mga kabutihan at mga kagalingan nila 
ay inihahayag sa harap ng mga tao. Ito ang itinuturing na putong ng kaligayahan. Nguni't sa 
harap ng napakalaking karamihang yaon, ay ipinahayag ni Jesus na ang kapakinabangan at 
karangalang panlupa ay siya lamang matatanggap ng gayong mga tao. Tiyakan Siyang 
nagsalita, at may kalangkap na kapangyarihang humihila ng paniniwala ang Kaniyang 
pagsasabi. Natahimik ang mga tao, at sinidlan sila ng takot. May pag-aalinlangang 
nagkatinginan sila sa isa't isa. Sino kaya sa kanila ang maliligtas kung tunay ang mga turo 
ng Taong ito? Marami ang naniwalang ang di-pangkaraniwang Gurong ito ay kinakasihan 
ng Espiritu ng Diyos, at talagang buhat sa Diyos ang Kaniyang mga sinasabi. 


Matapos ipaliwanag ni Jesus kung ano ang mga bumubuo sa tunay na kaligayahan, at 
kung paano iyon mata-tamo, ay lalong tiyakang dinaliri Niya ang tungkulin ng Kaniyang 
mga alagad, bilang mga gurong pinili ng Diyos na dapat umakay sa mga iba sa landas ng 
katuwiran at buhay na walang-hanggan. Talastas Niyang sila'y madalas na magbabata ng 
pagkabigo at panlulupaypay, na sila'y mapapaharap sa pangatawanang pagsalansang ng 
mga kaaway, na sila'y hahamakin, at ang pagpapatotoo nila ay tatanggihan. Lubos Niyang 
nababatid na sa pagtupad ng kanilang misyon, ang mababait na taong ito na mata-mang 
nakinig sa Kaniyang mga pangungusap ay magba-bata ng kadustaan, pahirap, 
pagkabilanggo, at kamatayan, kaya patuloy Niyang idinugtong: 


“Mapapalad ang mga pinag-uusig dahil sa katwiran: sapagka't kanila ang kaharian ng 
langit. Mapapalad kayo, pagka kayo'y inaalimura, at kayo'y pinag-uusig, at kayo'y 
pinagwiwikaan ng sari-saring masama na pawang kasinungalingan, dahil sa Akin. 
Mangagalak kayo, at mangagsayang totoo: sapagka't malaki ang ganti sa inyo sa langit: 
sapagka't gayundin ang pagkausig nila sa mga propeta na nangauna sa inyo.” 


Iniibig ng sanlibutan ang kasalanan, at kinapopootan ang katuwiran, at ito ang dahilan ng 
paglaban nito kay Jesus. Masusumpungan ng lahat na tumatanggi sa Kaniyang walang- 
hanggang pag-ibig na ang Kristiyanismo ay isang bagay na babagabag sa kanila. Pinawi ng 
liwanag ni Kristo ang kadilimang tumatakip sa kanilang mga kasalanan, at nakikita ang 
pangangailangan ng pagbabago. Samantalang iyong mga nagpapasakop sa impluwensiya ng 

Espiritu Santo ay nagpapasimulang makipagbaka sa kanilang mga sarili, yaon namang mga 
nangu-ngunyapit sa kanilang kasalanan ay nakikipagbaka laban sa katotohanan at sa mga 
kinatawan nito. 


Sa ganitong paraan nalilikha ang alitan, at ang mga sumusunod kay Kristo ay 
pinagbibintangang mga mam-babagabag ng mga tao. Nguni't ang pakikisama nila sa Diyos 
ang naghahatid sa kanila sa pakikipag-alit ng sanlibutan. Dinadala nila ang kadustaan ni 
Kristo. Tinata-lunton nila ang landas na tinalunton ng pinakamarangal sa lupa. Dapat nilang 
harapin ang pag-uusig, hindi sa pamamagitan ng kalungkutan, kundi sa pamamagitan ng 
kagalakan. Bawa't maapoy na pagsubok ay kasangkapan ng Diyos sa ikadadalisay nila. 
Iniaangkop sila nito sa kanilang gawain bilang mga kamanggagawa Niya. Bawa't 
pakikipagtunggali ay may kaniyang lugar sa malaking pakikipagbakang ukol sa katuwiran, 
at bawa't isa nito ay magdaragdag ng katuwaan sa kanilang pagtatagumpay sa wakas. Sa 
pagkakaroon ng ganitong isipan, ay hindi nila katatakutan at iiwasan ang pagsubok sa 
kanilang pananampalataya at pagtitiis, kundi bagkus masaya nila itong tatanggapin. Sabik 
na magampanan ang kanilang tungkulin sa sanlibutan, na ipinauubaya ang kanilang 
hangarin sa kalooban at pagsang-ayon ng Diyos, tutuparin nga ng Kaniyang mga lingkod 
ang bawa't tungkulin, na di-aalalahanin ang takot o pagsang-ayon ng mga tao. 


“Kayo ang asin ng lupa,” wika ni Jesus, Huwag ninyong ilayo ang inyong sarili sa 
sanlibutan upang matakasan ang pag-uusig. Dapat kayong tumahang kasama ng mga tao, 
upang ang samyo ng pag-ibig ng Diyos ay maging gaya ng asin na magliligtas sa sanlibutan 
sa pagsama. Ang mga pusong tumutugon sa impluwensiya ng Banal na Espiritu ay siyang 
mga daluyang dinaraanan ng pagpapala ng Diyos. Kung maaalis sa lupa ang mga taong 
naglilingkod sa Diyos, at babawiin ng Diyos ang Kaniyang Espiritu sa gitna ng mga tao, ang 
sanlibutang ito ay mauuwi sa kasiraan at kagibaan, na ito ang siyang bunga ng pamamahala 
ni Satanas. Bagaman hindi nala-laman ng mga masasama, utang nila ang mga pagpapalang 
tinatanggap nila sa buhay na ito sa pagkakaroon, sa sanlibutan, ng bayan ng Diyos na 
kanilang hinahamak at sinisiil. Subali't kung ang mga Kristiyano ay Kristiyano lamang sa 
pangalan, ang katulad nila ay asing nawalan ng lasa. Sa kanilang maling pagpapakilala sa 
Diyos ay higit pa silang masama kaysa mga di-sumasampalataya. 


“Kayo ang ilaw ng sanlibutan.” Inisip ng mga Hudyo na ang sarili nilang bansa ay siya 
na lamang makinabang ng kaligtasan, nguni't ipinakilala sa kanila ni Kristo na ang 
kaligtasan ay tulad sa sikat ng araw. Ito ay para sa buong sanlibutan. Ang relihiyon ng 
Biblia ay hindi dapat mapalagay lamang sa pagitan ng mga takip o pabalat ng isang aklat, ni 
hindi rin sa nasasakupan lamang ng mga pader ng isang kapilya o simbahan. Hindi ito dapat 
ilabas paminsan-minsan para sa ating sariling kapakina-bangan, at pagkatapos ay maingat na 
isasaisantabing muli. Dapat itong magpabanal sa buhay araw-araw, dapat itong mahayag sa 
bawa't transaksiyon sa hanap-buhay, at sa lahat din naman ng ating mga pakikipag- 
ugnayang panlipunan. 

Ang tunay na likas ay hindi tinatabas sa labas, at saka isinusuot, ito ay nagliliwanag 
buhat sa loob. Kung hangad nating akayin ang mga iba sa landas ng katwiran, dapat na 
nakadambana na sa sarili nating mga puso ang mga simulain ng katwiran. Ang 
pagpapanggap natin ng pananampalataya ay maaaring magpahayag ng teorya ng relihiyon, 
subali't ang ating banal na pamumuhay ang nagtatanghal ng salita ng katotohanan. Ang 
patuloy na pagtalima, ang banal na pamumuhay, ang di-nababagong pagtatapat, ang 
masiglang diwa ng kagandahang-loob, ang maka-Diyos na halimbawa--ang mga ito ay 
siyang kasangkapang sa pamamagitan nito naihahatid ang liwanag sa sanlibutan. 


Hindi ipinaliwanag ni Jesus nang isa-isa ang kautusan, nguni't hindi naman Niya 
tinulutang isipin ng mga nakikinig sa”Kaniya na Siya'y naparito upang isaisantabi ang mga 
utos na ito. Alam Niyang naroon at nakaabang ang mga tiktik na naghihintay ng bawa't 
salitang maba-baligtad nila. Alam Niya ang maling-pagkakilalang nag-hahari sa damdaming 
ng maraming nakikinig sa Kaniya, at wala naman Siyang sinabing anumang bagay na mag- 
papabuway ng kanilang pananampalataya sa relihiyon at mga institusyong ipinagkatiwala sa 
kanila sa pamamagi-tan ni Moises. Si Kristo na rin ang nagbigay ng kautusang moral at 
seremonyal. Hindi Siya naparito upang sirain ang pagtitiwala sa sarili Niyang turo. Dahil sa 
malaki Niyang paggalang sa kautusan at sa mga propeta kaya sinikap Niyang lansagin o 
igupo ang pader ng mga sa-li't saling sabi na nakabakod sa mga Hudyo. Nguni't bagaman 
niwalan Niyang kabuluhan ang mali nilang mga paliwanag tungkol sa kautusan, mahigpit 
naman Niyang pinapag-ingat ang Kaniyang mga alagad laban sa pagtalikod sa 
mahahalagang katotohanang ipinagkatiwala sa mga Hebreo. 


Ipinagmamalaki ng mga Pariseo ang kanilang pagkamasunurin sa kautusan, gayunma'y 
lubhang kakaunti ang nalalaman nila sa mga simulain nito na isinasakabuhayan nila sa 
araw-araw na anupa't sa ganang kanila ang mga salita ng Tagapagligtas ay para bagang 
erehiya. Nang alisin Niya ang mga yagit at dumi na nakatabon sa katotohanan, ang akala 
nila'y inalis na rin Niya ang mismong katotohanan. Nangagbulung-bulungan sila sa isa't isa 
na anila'y niwawalan Niya ng kabuluhan ang kautu-san. Nabasa Niya ang kanilang mga 
iniisip, at Siya'y sumagot sa kanila, na sinasabi--- 


“Huwag ninyong isiping Ako”y naparito upang sirain ang kautusan, o ang mga propeta: 
Ako'y naparito hindi upang sirain, kundi upang ganapin.” Dito'y pinasisinunga-lingan ni 
Jesus ang paratang ng mga Pariseo. Ang misyon Niya sa sanlibutan ay ipangsanggalang ang 
mga banal na inaangkin ng kautusang yaon na ibinibintang sa Kaniya na sinisira Niya. Kung 
mababago o mapawawalang-bisa ang kautusan ng Diyos, sana'y hindi na nagbata si Kristo 
ng mga bunga ng ating pagsalansang. Naparito Siya upang ipaliwanag ang kaugnayan ng 
kautusan sa tao, at upang ipakita kung paano ito masusunod sa pamamagitan ng sarili 
Niyang pagtalima. 


Ibinigay ng Diyos sa atin ang Kaniyang mga banal na utos, sapagka't iniibig Niya ang 
sangkatauhan. Upang tayo'y maikubli Niya sa mga bunga ng pagsalansang, ay inihahayag 

Niya ang mga simulain ng katwiran. Ang kautusan ay isang kapahayagan ng isipan ng 
Diyos; kapag ito'y tinatanggap sa pamamagitan ni Kristo, ito ay nagiging ating isipan. 
Itinataas tayo nito sa ibabaw ng mga tuksong umaakay sa pagkakasala. Hangad ng Diyos na 
tayo'y lumigaya, kaya ibinigay Niya sa atin ang mga utos ng kautusan upang sa pagtalima 
natin sa mga ito ay magkaroon tayo ng kaligayahan. Nang si Jesus ay isilang at mag-awitan 
ang mga anghel ng-- “Luwalhati sa Diyos sa kataas-taasan, At sa lupa'y kapayapaan, Sa 
mga taong kinalulugdan Niya” (Lukas 2:14), ay itinatanyag nila ang mga simulain ng 
kautusan na siyang ipinarito Niya upang dakilain at parangalin. 


Nang salitain ng Diyos sa Sinai ang kautusan, ipina-batid Niya sa mga tao ang kabanalan 
ng Kaniyang likas, upang sa ganito ay makita nila ang sarili nilang pagigingmakasalanan. 
Ibinigay ang kautusan upang sumbatan ang kanilang kasalanan, at ipakitang kailangan nila 
ang isang Tagapagligtas. Ito ang gagawin pagka inilapat na ng Espiritu Santo ang mga 
simulain nito sa kanilang mga puso. Ang gawaing ito ay patuloy pa ring gagawin. Sa buhay 
ni Kristo ay nililiwanag ang mga simulain ng kautusan, at pagka hinihipo na ng Espiritu ng 
Diyos ang puso, pagka inihahayag na ng liwanag ni Kristo sa mga tao ang pangangailangan 
nila ng lumilinis Niyang dugo at ng umaaring-ganap Niyang katwiran, ang kautusan ay siya 
pa ring kasangkapang naglalapit sa atin kay Kristo, upang tayo'y ariing-ganap sa 
pamamagitan ng pananam-palataya. “Ang kautusan ng Panginoon ay sakdal, na nagsasauli 
ng kaluluwa.” Awit 19:7. 


“Hanggang sa mangawala ang langit at ang lupa,” wika ni Jesus, “ang isang tuldok o 
isang kudlit sa anumang paraan ay hindi mawawala sa kautusan, hanggang sa maganap ang 
lahat ng mga bagay.” Ang araw na sumisikat sa mga langit, at ang matibay na lupang inyong 
tina-tahanan, ay mga saksi ng Diyos na ang kautusan Niya ay di-nababago at iiral 
magpasawalang-hanggan. Manga-wala man ang mga ito, ay mananatili pa rin ang mga utos 
ng Diyos. “Lubhang magaan pa ang mangawala ang langit at ang lupa, kaysa mahulog ang 
isang kudlit ng kautusan.” Lukas 16:17. Ang mga paraan ng paghahandog na nagtuturong si 
Jesus ang Kordero ng Diyos ay mapa-pawi pagkamatay Niya, subali”t ang Sampung Utos ng 
Dekalogo ay di-mababago't di-mapapawi na gaya ng tro-no o luklukan ng Diyos. 


Yamang “ang kautusan ng Panginoon ay sakdal,” ang bawa't paglihis dito ay masama. 
Ang mga sumusuway sa mga utos ng Diyos, at nagtuturo sa mga iba na gumawa ng 
gayunding pagsuway, ay hinahatulan ni Kristo. Ang buhay-masunurin ng Tagapagligtas ay 
nagpanatili sa mga inaangkin ng kautusan, pinatunayan nitong kautusan ay masusunod o 
matatalima ng mga tao, at ipinakita ang kagalingan ng likas na malilikha kung susundin ito. 
Lahat ng tatalima na gaya ng ginawa Niyang pagtalima ay nagpapahayag na ang kautusan 
ay “banal, at matwid, at mabuti.” Roma 7:12. Sa kabilang dako, lahat ng sumu-suway sa 
mga utos ng Diyos ay sumasang-ayon sa pahayag ni Satanas na ang kautusan ay di-matwid, 
at hindi masusunod. Sa ganitong paraan ay pinangangalawahan nila ang mga daya ng 
dakilang kaaway, at nagsasaboy ng kalapastanganan sa Diyos. Sila'y mga anak ng diyablo, 


ang kauna-unahang naghimagsik laban sa kautusan ng Diyos. Kung sila'y papapasukin sa 

langit ay mababalik na muli ang mga elemento ng pagtatalo at paghihimagsik doon, at 
muling manganganib ang kapanatagan ng sansinukob. Sinumang kusang nagwawalang- 
bahala sa kahit isang simulain ng kautusan ay hindi makapapasok sa kaharian ng langit. 


Itinuturing ng mga rabi na ang kabanalan nila ay isa nang pasaporte nila patungo sa 
langit, nguni't sinabi ni Jesus na ito'y di-sapat at di-karapatdapat. Ang mga panlabas na 
seremonya at ang panteoryang pagkaalam ng katotohanan ay siyang bumubuo ng katwiran o 
kabanalan ng mga Pariseo. Inaangkin ng mga rabing sila'y banal dahil sa pinagsisikapan 
nilang ganapin ang kautusan, subali't ang mga gawa nila ay nahihiwalay ang kabanalan sa 
relihiyon. Bagaman sila'y maiingat sa pagtupad ng sari-saring mga rito at mga seremonya, 
ang pamumuhay naman nila ay salat sa wagas na kaugalian at hamak. Ang tinatawag nilang 
katwiran o kabanalan nila ay hindi kailanman makapapasok sa kaharian ng langit. 


Ang pinakamalaking pagkakadaya ng isip ng tao no-ong panahon ni Kristo ay ang 
palagay na ang kabanalan ay ang pagsang-ayon lamang sa katotohanan. Sa buong karanasan 
ng tao ay napatunayang ang panteoryang pagkaalam ng katotohanan ay di-sapat upang 
makapagligtas sa kaluluwa. Ito'y hindi nagbibigay ng mga bunga ng ka-banalan. Ang 
mahigpit na paniniwala sa tinatawag na katotohanang panteolohiya ay madalas na may 
kasamang pagkamuhi sa tunay na katotohanan na gaya ng nakiki-ta sa kabuhayan. Ang 
pinakamadidilim na kabanata ng kasaysayan ay puno ng mga tala ng mga krimeng ginawa 
ng mga panatikong relihiyoso. Ipinamamarali ng mga Pariseo na sila ang mga anak ni 
Abraham, at ipinagyaya-bang nilang nasa kanila ang mga salita ng Diyos, gayunman ang 
mga kalamangan nilang ito ay hindi nakapigil sa kanil'a sa pagiging makasarili, mabangis, 
matakaw sa salapi, at sa lubhang pagpapaimbabaw. Ang akala nila sa kanilang mga sarili ay 
sila na ang pinakadakilang mga relihiyoso sa sanlibutan, nguni't ang tinatawag nilang 
pagkamatapat ay humantong sa pagpapako nila sa krus sa Panginoon ng kaluwalhatian. 


Nananatili pa rin ngayon ang ganitong panganib. Marami ang nagpapalagay na sila'y 
mga Kristiyano na, dahil lamang sa sila'y umaayon sa mga simulain o mga doktrina ng 
relihiyon. Datapwa't hindi nila isinasakabuhayan ang katotohanan. Ito'y hindi nila 
pinaniniwalaan at hindi rin iniibig, dahil dito'y hindi sila tumatangap ng kapang-yarihan at 
biyaya na ipinagkakaloob kapag pinababanal ng katotohanan. Maaaring ang mga tao ay 
magpanggap ng paniniwala sa katotohanan, subali't kung hindi sila nito ginagawang tapat, 
mabait, matiisin, mapagpahinuhod, at may-diwang-makalangit, ay nagiging sumpa ito sa 
nag-aangkin nito, at sa pamamagitan ng impluwensiya nila ay nagiging sumpa rin ito sa 
sanlibutan. 


Ang katwiran o kabanalang itinuro ni Kristo ay ang pag-alinsunod ng puso at kabuhayan 
sa inihayag na kalooban ng Diyos. Ang mga taong makasalanan ay magiging matwid 
lamang kapag mayroon silang pananampalataya sa Diyos at may buhay na pagkakaugnay sa 
Kaniya. Kung magkagayon ang tunay na kabanalan ay mag-aangat sa mga isipan at 
magpaparangal sa kabuhayan. Kung magkagayon ang mga panlabas na anyo ng relihiyon ay 

umaayon sa panloob na kalinisan ng Kristiyano. Kung magkagayon ang mga seremonyang 
kinakailangang gawin sa paglilingkod sa Diyos ay hindi mga walang-kabuluhang rito, na 
tulad ng sa mga mapagpaimbabaw na Pariseo. 


Tinalakay ni Jesus ang mga utos nang bukod-bukod, at ipinaliwanag ang lalim at luwang 
ng mga hinihingi nito. Sa halip na alisin ang isang tuldok ng lakas o bisa nito, ay ipinakilala 
Niya ang malawak na nasasaklaw ng mga simulain nito, at inilantad ang nakamamatay na 
pagkakamali ng mga Hudyo sa kanilang panlabas na pagpa-pakita ng pagtalima. 
Ipinaliwanag Niyang sa pamamagi-tan ng masamang akala o ng tinging may pagnanasa ay 
nasasalansang ang kautusan. Ang isang nakakasama sa paggawa ng kahit pinakamaliit na 
kawalang-katarungan ay lumalabag sa kautusan at pinabababa ang sarili niyang kalikasang 
moral. Ang pagpatay ay nagbibinhi muna sa isip. Ang sinumang nag-aalaga ng poot sa 
kaniyang puso ay naglalagay ng kaniyang mga paa sa landas ng mama-matay-tao, at ang 
kaniyang mga paghahandog ay kinasu-suklaman ng Diyos. 


Naglinang ang mga Hudyo ng isang diwa ng paghihi-ganti. Sa galit nila sa mga Romano 
ay nangagbitiw sila ng matitigas na panunuligsa, at binigyang kasiyahan ang diyablo sa 
pamamagitan ng pagpapakita ng mga likas nito. Sa ganitong paraan sila nagsasanay sa 
paggawa ng mga kakila-kilabot na gawang dito sila inaakay nito. Sa relihiyosong kabuhayan 
ng mga Pariseo ay walang makita ang mga Hentil na anumang gawang mag-uudyok ng 
kabanalan. Pinagsabihan sila ni Jesus na huwag dayain ang sarili nila sa pag-aakalang hindi 
masamang sila'y magalit sa mga umaapi sa kanila, at sila'y magkimkim ng paghahangad na 
maipaghiganti ang mga ginawang masama sa kanila. 


Tunay kung sabagay na may pagkagalit na inaaring-matwid, maging sa mga sumusunod 
kay Kristo. Kung nakikita nilang nilalapastangan ang Diyos, at inaalipusta ang Kaniyang 
gawain, kung nakikita nilang inaapi ang mga walang-malay o walang-sala, ay bumabangon 
sa puso ang isang matwid o banal na pagkagalit. Ang ganitong pagkagalit, na isinusupling 
ng nasasaktang kaugaliang wagas, ay hindi kasalanan. Subali't yaong mga sa kaunting 
kadahilanan ay nagagalit na agad ay nagbubukas ng puso kay Satanas. Ang kapaitan at 
pagkagalit ay dapat pawiin sa kaluluwa kung nais nating makaayon ang langit. 


Higit pa kaysa rito ang sinabi ng Tagapagligtas. Ang wika Niya'y, “Kung inihahandog 
mo ang iyong hain sa dambana, at doo'y maalaala mo na ang iyong kapatid ay mayroong 
anumang laban sa iyo, iwan mo roon sa harap ng dambana ang hain mo, at yumaon ka ng 
iyong lakad, makipagkasundo ka muna sa iyong kapatid, at kung magkagayon ay magbalik 
ka at ihandog mo ang iyong hain.” Marami ang masisikap sa mga serbisyong relihiyoso, 
samantalang may nakalulungkot na mga dipagkakaunawaang namamagitan sa kanila at sa 
kanilang mga kapatid na dapat muna nilang ayusin. Hinihingi sa kanila ng Diyos na gawin 
nila ang buo nilang makakaya na mapanumbalik ang pagkakasundo. Hanggang hindi nila 
ginagawa ito, ay hindi Niya matatanggap ang kanilang mga paglilingkod. Malinaw na 
itinuturo sa bagay na ito ang tungkulin ng Kristiyano. 

Ibinubuhos ng Diyos sa lahat ang Kaniyang mga pagpapala. “Pinasisikat Niya ang 
Kaniyang araw sa masasama at sa mabubuti, at nagpapaulan sa mga ganap at sa mga hindi 
ganap.” Siya'y “magandang-loob sa mga walang-turing at sa masasama.” Lukas 6:35. 
Inaatasan Niya tayong tumulad sa Kaniya. “Pagpalain ninyo ang mga sumusumpa sa inyo,” 
wika ni Jesus, “gawan ninyo ng mabuti ang mga napopoot sa inyo, ... upang kayo'y maging 
mga anak ng inyong Ama na nasa langit.” Ito ang mga simulain ng kautusan, at siyang mga 
bukal ng buhay. 


Ang hangarin ng Diyos sa Kaniyang mga anak ay mataas pa kaysa pinakamataas na 
isipang maaabot ng tao. “Kayo nga'y mangagpakasakdal, na gaya ng inyong Ama sa 
kalangitan na sakdal.” Ang utos na ito ay isa ring pangako. Ang panukala ng pagtubos ay 
kinapapalooban ng lubos na pagbawi sa atin sa kapangyarihan ni Satanas. Ang taong 
nagsisisi ay laging inihihiwalay ni Kristo sa kasalanan. Siya'y naparito upang wasakin ang 
mga gawa ng diyablo, at gumawa Siya ng pagtataan na maibigay ang Banal na Espiritu sa 
bawa't nagsisising kaluluwa, upang masansala siya sa pagkakasala. Ang tuksong ginamit ng 
manunukso ay hindi marapat gawing sapat na dahilan sa paggawa ng isang gawang 
kamalian. Natutuwa si Satanas pagka ang mga nagsasabing sumusunod kay Kristo ay 
gumagawa ng mga dahilan sa pagkakaroon nila ng kapintasan ng likas. Ang mga 
pagdadahilang ito ang nagbubunsod sa gawang pagkakasala. Walang maidadahilan sa 
pagkakasala. Ang isang banal na damdamin, ng isang kabuhayang tulad ng kay Kristo, ay 
maaabot ng bawa't nagsisisi at sumasampalatayang anak ng Diyos. 


Ang ulirang likas ng Kristiyano ay pagiging-katulad-ni-Kristo. Kung paanong ang Anak 
ng tao ay sakdal sa Kaniyang kabuhayan, gayundin dapat maging sakdal sa kanilang 
kabuhayan ang mga sumusunod sa Kaniya. Si Jesus ay ginawang tulad sa Kaniyang mga 
kapatid sa lahat ng mga bagay. Siya ay naging tao, na gaya natin. Siya'y nagutom at nauhaw 
at napagod. Siya'y pinalakas ng pagkain at pinasigla ng pagtulog. Nakabahagi Siya sa 
kapalaran ng tao, gayunman Siya'y walang-dungis na Anak ng Diyos. Siya ay Diyos na 
nasa laman. Ang Kaniyang likas ay dapat mapasaatin. Tungkol sa mga sumasampalataya sa 
Kaniya ay ganito ang sinasabi ng Panginoon, “Mananahan Ako sa kanila, at lalakad Ako sa 
kanila, at Ako'y magiging kanilang Diyos, at sila'y magiging Aking bayan.” 2 Corinto 
6:16. 


Si Kristo ang hagdang nakita ni Jacob sa panaginip, na ang puno'y nakapatong sa lupa, at 
kadulu-duluhang bahagi ay umaabot sa pinto ng langit, hanggang sa pintuan ng 
kaluwalhatian. Kung ang hagdang yaon ay nagkulang ng kahit isang baitang nang pag-abot 
sa lupa, waglit sana tayo. Nguni't inabot tayo ni Kristo sa kina-lalagyan natin. Ibinihis Niya 
ang ating likas at nagtagumpay, upang tayo naman sa pamamagitan ng pagbibihis ng 
Kaniyang likas ay magtagumpay. Ginawang nasa “anyong lamang salarin” (Roma 8:3), 
Siya'y namuhay ng isang kabuhayang di-nagkasala. Ngayon sa Kaniyang pagka-Diyos ay 
humahawak Siya sa luklukan ng langit, saman-talang sa Kaniya namang pagiging-tao 


hinahawakan Niya tayo. Inaatasan Niya tayong sa pamamagitan ng pagsam-palataya sa 

Kaniya ay ating abutin ang maluwalhating likas ng Diyos. Dahil nga rito ay dapat tayong 
magpaka-sakdal, na gaya ng ating “Ama sa kalangitan na sakdal.” 


Ipinakilala ni Jesus kung ano ang bumubuo sa katwiran o kabanalan, at itinuro Niyang 
ang Diyos ang pinagmumulan nito. Ngayon ay bumaling Siya sa mga praktikal na 
tungkulin. Sa paglilimos, sa pananalangin, at sa pag-aayuno, ay sinabi Niyang huwag 
gumawa ng anumang bagay na makatatawag ng pansin o kaya'y ang sarili ang matatanghal. 
Magbigay nang taos sa puso, para matulungan ang mga naghihirap na dukha. Sa panana- 
langin, bayaang makipag-usap ang kaluluwa sa Diyos. Sa pag-aayuno naman, huwag 
nakatungo ang ulo, na ang puso'y puno ng pagmumuni-muni tungkol sa sarili. Ang puso ng 
Pariseo ay isang lupang tigang, na doo'y hindi makasisibol at hindi makayayabong ang 
anumang binhi ng banal na kabuhayan. Yaon lamang lubos na nagpa-pasakop ng kaniyang 
sarili sa Diyos ang siyang makapaglilingkod sa Kaniya nang karapat-dapat. Sapagka't sa 
pamamagitan ng pakikisama sa Diyos ang mga tao ay nagiging mga manggagawang kasama 
Niya sa pagpapakilala ng Kaniyang likas sa sangkatauhan. 


Ang paglilingkod na ginagawa nang taos sa puso ay may dakilang kagantihan. “Ang 
iyong Ama na nakaka-kita sa lihim ay gagantihan ka.” Ang likas ay nabubuo sa paraan ng 
pamumuhay na ikinabubuhay natin sa pamamagitan ng biyaya ni Kristo. Ang orihinal na 
pagi-ging-kaibig-ibig ay nagpapasimulang mabalik sa kaluluwa. Ang mga katangian ng 
likas ni Kristo ay ibinibigay, at ang larawan ng Diyos ay nagpapasimulang mamanaag. Ang 
mga mukha ng mga lalaki at mga babaing lumala-kad at gumagawang kasama ng Diyos ay 
nagbabadha ng kapayapaan ng langit. Sila'y napaliligiran ng impluwen-siya o simoy ng 
langit. Sa mga kaluluwang ito ay nagsimula na ang kaharian ng Diyos. Nasa kanila ang 
katuwaan ni Kristo, ang katuwaan ng pagiging isang pag-papala sa sangkatauhan. Nasa 
kanila ang karangalan na matanggap para magamit ng Panginoon, sila'y pinagkatiwalaang 
gumawa ng Kaniyang gawain sa Kaniyang pangalan. 


“Walang taong makapaglilingkod sa dalawang panginoon.” Hindi natin mapaglilingkuran 
ang Diyos nang hati ang puso. Ang relihiyon ng Bibliya ay hindi isang impluwensiya sa 
gitna ng maraming ibang relihiyon, ang impluwensiya nito ay dapat maging kataas-taasan, 
namamayani at sumusupil sa lahat ng iba. Hindi ito dapat maging isang haplos ng pintura na 
ipinipinta dito at doon sa mukha ng kambas, kundi dapat itong mamayani o mamaibabaw sa 
buong buhay, na para bagang ang kambas ay itinubog sa pintura, hanggang sa ang bawa't 
sinulid o hibla ng tela ay natinaan nang walang-kupas. 


“Kung tapat nga ang iyong mata, ang buong katawan mo'y mapupuspos ng liwanag. 
Datapwa't kung masama ang iyong mata, ang buong katawan mo'y mapupuspos ng 
kadiliman.” Kalinisan at kawalang-pagbabago sa layunin ang siyang mga kondisyong 
hinihingi upang makatanggap ng liwanag na mula sa Diyos. Ang naghahangad makakilala 
ng katotohanan ay dapat maging handa na tanggapin ang lahat ng mga inihahayag nito. 
Hindi siya maaaring makipagkasundo sa kamalian. Ang pag-uurong-sulong at ang kala- 


246 


kalahating pagsunod sa katotohanan ay pagpili ng kadiliman ng kamalian at ng kadayaan ni 
Satanas. 


Ang pakikibagay sa sanlibutan at ang di-lumilihis na panununton sa mga simulain ng 
katuwiran ay hindi nagsasama o hindi naghahalo, na tulad ng mga kulay ng bahaghari. Sa 
pagitan ng dalawang ito ay isang malinaw at malaking guhit ang inilalagay ng walang-hang- 
gang Diyos. Ang wangis ni Kristo'y nakatayong namumukod at kaiba kaysa wangis ni 
Satanas na gaya ng pagkakaiba ng katanghaliang-tapat sa hatinggabi. At yaon lamang 
namumuhay ng kabuhayan ni Kristo ang siyang mga kamanggagawa Niya. Kung may isang 
kasalanang iniingat-ingatan sa puso, o may maling gawaing pinama-malagi sa buhay, ang 
buong kabuhayan ay nahahawahan. Ang tao ay nagiging kasangkapan ng kalikuan. 


Lahat ng pumiling maglingkod sa Diyos ay dapat umasa sa Kaniyang pagkalinga. Itinuro 
ni Kristo ang mga ibong lumilipad sa himpapawid, ang mga bulaklak sa parang, at inatasan 
Niya ang mga nakikinig sa Kaniya na kanilang wariin at isaalang-alang ang mga nilalang na 
ito ng Diyos. “Hindi baga lalong higit ang halaga ninyo kaysa kanila?” wika Niya. Mateo 
6:26. Ang sukat ng pag-aasikaso ng Diyos sa alinmang bagay ay naaalinsunod sa taas ng 
kalagayan sa buhay. Ang maliit na maya ay binabantayan ng Diyos. Ang mga bulaklak sa 
parang, ang mga damong nakalatag sa lupa, ay kapwa kinaka-linga at binabantayan ng ating 
Amang nasa langit. Ang dakilang Maestrong Pintor ay nag-uukol din ng pansin sa mga 
liryo, na pinagagandang lubha ang mga ito na anupa't nahihigitan nila ang kaluwalhatian ni 
Solomon. Gaano pa kaya ang Kaniyang pangangalaga sa tao, na siyang larawan at 
kaluwalhatian ng Diyos. Hinihintay Niyang makita sa Kaniyang mga anak ang isang likas 
na katulad ng sa Kaniya. Kung paanong ang sinag ng araw ay nagbibigay sa mga bulaklak 
ng iba't ibang magagandang kulay, gayundin nagbibigay ang Diyos sa tao ng sarili Niyang 
magandang likas. 


Lahat ng pumipili sa kaharian ng pag-ibig at katwiran at kapayapaan ni Kristo, na inuuna 
ito nang higit sa lahat ng iba, ay napapaugnay sa sanlibutang nasa itaas, at ang bawa't 
pagpapalang kailangan sa buhay na ito ay binibigyan ang bawa't isa sa atin ng tig-iisang 
dahon. Ang dahong iyon ay naglalaman ng bawa't tanging bagay ng ating kasaysayan, pati 
buhok ng ating ulo ay bilang. Di-kailanman nawawala sa isip ng Diyos ang Kaniyang mga 
anak. 


“Kaya't huwag ninyong ikabalisa ang sa araw ng bukas.” Mateo 6:34. Dapat nating 
sundan si Kristo araw-araw. Ang tulong na para sa araw ng bukas ay hindi ibinibigay ng 
Diyos ngayon. Hindi Niya ibinibigay sa Kaniyang mga anak nang minsanan ang lahat ng 
mga tagubiling kailangan nila sa buong buhay na paglalakbay nila, sapagka"t baka sila'y 
malito. Sinasabi Niya sa kanila yaon lamang kaya nilang tandaan at ganapin. Ang lakas at 
dunong na ibinibigay ay yaong para sa kasalu-kuyang pangangailangan. “Kung 
nagkukulang ng karunungan ang sinuman sa inyo,”---para sa araw na ito---“ay humingi siya 

sa Diyos, na nagbibigay nang sagana sa lahat, at hindi nanunumbat, at ito'y ibibigay sa 
kaniya.” Santiago 1:5. 


“Huwag kayong magsihatol, upang huwag kayong hatulan.” Huwag ninyong isiping 
kayo'y higit na mabuti kaysa ibang mga tao, at ilalagay ninyo ang inyong sarili na tagahatol 
sa kanila. Yamang hindi kayo nakasasalik-sik ng adhikain ng kalooban, wala nga kayong 
kakayahan upang hatulan ang iba. Sa paghatol ninyo sa kaniya, ay naggagawad din kayo ng 
hatol sa inyong sarili, sapagka't ipinakikilala ninyo na kayo ay kasabuwat ni Satanas, na 
tagapagsumbong sa mga kapatid. Sinasabi ng Panginoon, “Siyasatin ninyo ang inyong sarili, 
kung kayo'y nangasa pananampalataya, subukin ninyo ang in-yong sarili.” Ito ang gawain 
natin. “Kung ating kilalanin ang ating sarili, ay hindi tayo hahatulan.” 2 Corinto 13: 5; 1 
Corinto 11:31. 


Ang mabuting punungkahoy ay magbubunga ng mabuti. Kung ang bunga ay walang-lasa 
at walang-kabuluhan, ang punungkahoy ay masama. Kaya ang ibinubunga din naman ng 
kabuhayan ay nagpapatotoo sa kalagayan ng puso at sa kagalingan ng likas. Di-kailanman 
mabibili ng mabubuting gawa ang kaligtasan, kundi ang mga ito ay isang katunayan ng 
pananampalatayang guma-gawa sa pamamagitan ng pag-ibig at lumilinis ng kalu-luwa. At 
kabutihan, gayun-man ito'y magiging kasukat ng gawaing ginawa sa pamamagitan ng 
biyaya ni Kristo. 


Sa ganitong paraan ipinakikilala ni Kristo ang mga si mulain ng Kaniyang kaharian, at 
itinuturo Niyang ito ang dakilang tuntunin ng buhay. Upang maikintal ang aral ay 
nagdagdag Siya ng isang halimbawa. Hindi sapat, wika Niya, sa inyo na marinig ang Aking 
mga salita. Sa pamamagitan ng pagtalima ay dapat ninyong gawin ang mga ito na saligan ng 
inyong likas. Ang sarili ay tulad sa magalaw na buhangin. Kung magtatayo kayo sa iba-baw 
ng mga pala-palagay at mga katha-katha ng mga tao, ay babagsak ang inyong bahay. 
Tatangayin ito ng mga hangin ng tukso, at ng mga bagyo ng pagsubok. Nguni't ang mga 
simulaing ito na Aking ibinibigay ay mananatili. Tanggapin ninyo Ako, magtayo kayo sa 
ibabaw ng Aking mga salita. 

“Kaya't ang bawa't dumirinig ng Aking mga salitang ito, at ginaganap, ay matutulad sa 
isang taong matalino, na itinayo ang kaniyang bahay sa ibabaw ng bato: at lumagpak ang 


ulan, at bumaha, at humihip ang mga hangin, at hinampas ang bahay na yaon, at hindi 
nabagsak, sapagka't natatayo sa ibabaw ng bato.” Mateo 7:24, 25. 

Kabanata 32--Ang Senturyon 


Sinabi ni Kristo sa mahal na taong ang anak ay pinagaling Niya, “Malibang kayo'y 
makakita ng mga tanda at mga kababalaghan, ay hindi kayo magsisipaniwala.” Juan 4:48. 
Dinamdam Niya na ang sarili Niyang bayan ay siya pang humihingi ng mga tanda ng 
Kaniyang pagka-Mesiyas. Ulit at ulit na nagtaka Siya sa kanilang di-pani-niwala. Nguni't 
nanggilalas Siya sa pananampalataya ng senturyong lumapit sa Kaniya. Hindi na inusisa ng 
senturyon ang kapangyarihan ng Tagapagligtas. Ni hindi nito hiniling na Siya'y sumama 
upang gawin ang kababalag-han. “Sabihin Mo lamang ang salita,” wika nito, “at gagaling 
ang aking alila.” 


Ang alipin ng senturyon ay dinapuan ng paralisis, at nakabingit sa kamatayan. Sa mga 
Romano ang mga alipin ay mga busabos, na binibili at ipinagbibili sa mga pamilihan, at 
pinagmamalabisan at pinagmamalupitan, subali't ang senturyon ay mabait sa kaniyang 
alipin, at malabis niyang hinahangad na ito ay gumaling. Siya'y nani-niwalang 
mapagagaling ito ni Jesus. Hindi pa niya naki-kita ang Tagapagligtas, nguni't ang mga 
balitang narinig niya ay nagbigay sa kaniya ng pananampalataya. Bagama't ang relihiyon ng 
mga Hudyo ay mga panlabas na anyo, gayunma'y naniniwala ang Romanong ito na 
ang relihiyon ng mga ito ay nakahihigit sa relihiyon niya. Sinira na niya ang mga hadlang na 
pambansang pagta-tangi at pagkapoot na nakapagitan sa mga manlulupig na Romano at sa 
nalupig na mga Hudyo. Nagpakita siya ng paggalang sa paglilingkod sa Diyos. Sa mga 
pagtuturo ni Kristo, ayon sa ibinalita sa kaniya, ay nasumpungan niya ang nakatutugon sa 
pangangailangan ng kaluluwa. Ang buong nasa loob niyang ukol sa espiritu ay tumugon sa 
mga salita ng Tagapagligtas. Nguni't nakadama siya ng di-pagiging-karapat-dapat na 
lumapit sa harap ni Jesus, at nakiusap siya sa matatandang Hudyo na gumawa ng kahilingan 
para pagalingin ang kaniyang alipin. Kilala nila ang Dakilang Guro, at naisip niyang alam 
ng mga ito kung paano lalapit sa Kaniya upang matamo ang Kaniyang pag-lingap at 
pagsang-ayon. 


Nang pumasok si Jesus sa Capernaum, ay sinalubong Siya ng isang delegasyon ng mga 
matanda, na siyang nag-sabi sa Kaniya ng ninanais ng senturyon. Sinabi nilang “karapat- 
dapat ang taong gagawan Niya nito: sapagka't iniibig nito ang ating bansa, at ipinagpatayo 
tayo nito ng sinagoga.” Karaka-rakang bumaling si Jesus patungo sa tahanan ng pinuno, 
nguni't palibhasa'y sinisiksik ng karamihan, hindi Siya makapagmadali. Nauna na sa 
Kaniya ang balita ng Kaniyang pagdating, at sa pag-akala ng senturyon na siya'y di-karapat- 
dapat, ay nagpasabi na ang senturyon kay Jesus, “Panginoon, huwag Ka nang mabagabag: 
sapagka't hindi ako karapat-dapat na Ikaw ay pumasok sa silong ng aking bubungan.” 
Datapwa't nagpatuloy pa rin ng paglakad ang Tagapagligtas, at ang senturyon, sa wakas ay 
nagbakasakali nang lapitan Siya, na sinasabi, “Hindi ko inakalang ako'y karapat-dapat man 
lamang pu-mariyan sa Iyo,” “datapwa't sabihin Mo lamang ang salita, at gagaling ang aking 
alila. Sapagka't ako rin naman ay taong nasa ilalim ng kapamahalaan, na may nasasa-kupan 

akong mga kawal: at sinasabi ko rito, Yumaon ka, at siya'y yumayaon, at sa isa, Halika, at 
siya'y lumalapit, at sa aking alipin, Gawin mo ito, at kaniyang gina-gawa.” 


Kung paanong ako'y kumakatawan sa kapangya-rihan ng Roma, at kinikilala ng aking 
mga kawal ang pagiging kataas-taasan ng aking kapangyarihan, ay gayundin naman 
kumakatawan Ka sa kapangyarihan ng walang-hanggang Diyos, at lahat ng mga bagay na 
nila-lang ay tumatalima sa Iyong salita. Mauutusan Mo ang sakit na umalis, at ito'y susunod 
sa Iyo. Matatawagan Mo ang Iyong mga sugong buhat sa langit, at magbibigay sila ng 
biyayang nagpapagaling. Sabihin Mo lamang ang salita, at gagaling ang aking alipin. “Nang 
marinig ni Jesus ang mga bagay na ito, ay nagtaka Siya sa kaniya, at lumingon, at sinabi sa 
karami-hang nagsisisunod sa Kaniya, Sinasabi Ko sa inyo, Hindi Ako nakasumpong ng 
ganito kalaking pananampalataya, hindi, kahit sa Israel man.” At sa senturyon ay sinabi 
Niya, “Ayon sa iyong pagsampalataya, ay gayon ang sa iyo'y mangyari. At gumaling ang 
kaniyang alila sa oras ding yaon.” 


Ang matatandang Hudyo na nagrekomenda sa senturyon kay Kristo ay napaghalatang 
malayo pa sila sa pag-tataglay ng diwa ng ebanghelyo. Hindi nila nakilala na ang malaki 
nating pangangailangan ay nasa pagsandig lamang sa kahabagan ng Diyos. Sa kanilang 
pagbabanal-banalan ay inirekomenda nila ang senturyon dahil sa paglingap na ipinakita nito 
sa “ating bansa.” Nguni't tung-kol sa sarili nito ay sinabi ng senturyon, “Hindi ako karapat- 
dapat.” Kinilos ng biyaya ni Kristo ang puso nito. Nakita nito ang sarili nitong di-pagiging- 
karapatdapat, gayunma'y nangimi pa rin itong humingi ng tulong. Hindi ito nagtiwala sa 
sarili nitong kabutihan, ang daing nito ay ang malaki nitong pangangailangan. Ang 
pananampalataya nito ay nanghawak sa tunay na likas ni Kristo. Hindi ito sumampalataya sa 
Kaniya bilang isa lamang manggagawa ng mga kababalaghan, kundi bilang Kaibigan at 
Tagapagligtas ng sangkatauhan. 


Sa ganitong paraan makalalapit kay Kristo ang bawa't makasalanan. “Hindi dahil sa mga 
gawa ng katwiran na ating ginawa, kundi ayon sa Kaniyang kaawaan ay Kaniyang iniligtas 
tayo.” Tito 3:5. Pagka sinasabihan kayo ni Satanas na kayo”y isang makasalanan, at hindi 
makaaasang tatanggap ng pagpapala sa Diyos, ay sabihin ninyo sa kaniya na si Kristo'y 
naparito sa sanlibutan upang iligtas ang mga makasalanan. Wala tayong anumang bagay na 
makapagrerekomenda sa atin sa Diyos, subali't ang maipamamanhik natin ngayon at 
kailanman ay ang ating kalagayang ganap na walang-kaya na siyang nagiging dahilan ng 
pangangailangan natin ng Kaniyang tumutubos na kapangyarihan. Sa pamamagitan ng 
pagtatakwil ng lahat nating pananalig sa sarili, ay makati-tingin tayo sa krus ng Kalbaryo at 
ating masasabing-- “Walang dalang hain ang mga kamay ko; Sa iyong krus lamang 
nanghahawak ako.’ 


3 


Sapul sa pagkabata ay tinuruan na ang mga Hudyo tungkol sa gawain ng Mesiyas. Ang 
mga kinasihang pangungusap ng mga patriarka at mga propeta at ang masagisag na 
pagtuturo tungkol sa mga paghahandog ay napasakanila. Subali't hindi nila pinansin ang 

liwanag, at ngayon ay wala silang makita kay Jesus na anumang bagay na mananasa. 
Datapwa't ang senturyon, na isini-lang sa kahentilan, nag-aral sa gitna ng mga diyus-diyo- 
san ng imperyo ng Roma, nagsanay bilang isang kawal, na ang pinag-aralan at mga 
kapaligiran ay waring walang-walang kabuhayang espirituwal, at lalo pa manding ini-layo 
ng pagkapanatiko ng mga Hudyo, at ng paghamak ng sarili niyang mga kababayan sa mga 
tao ng Israel--ang taong ito ang nakakita ng katotohanang hindi nakita ng mga anak ni 
Abraham. Hindi niya hinintay na makita kung tatanggapin ng mga Hudyo ang Isa na nag- 
aangking siya nilang Mesiyas. Yamang ang “ilaw na lumiliwanag sa bawa't tao na 
pumaparito sa sanlibutan” (Juan 1:9) ay nagliwanag sa kaniya, ay napagkilala niya, 
bagaman malayo, ang kaluwalhatian ng Anak ng Diyos. 


Kay Jesus ito'y isang pangako ng gagawin ng ebang-helyo sa gitna ng mga Hentil. 
Taglay ang kagalakang minasdan Niya sa hinaharap ang pagtitipon-tipon sa Kaniyang 
kaharian ng mga kaluluwang buhat sa lahat ng mga bansa. Nguni't taglay ang matinding 
kalungkutang inila-rawan Niya sa mga Hudyo ang ibubunga ng kanilang pagtanggi sa 
Kaniyang biyaya: “Sinasabi Ko sa inyo, Na marami ang magsisipanggaling sa silanganan at 
sa kanluran, at magsisiupong kasama ni Abraham, at ni Isaae, at ni Jacob, sa kaharian ng 
langit. Datapwa't ang mga anak ng kaharian ay pawang itatapon sa kadiliman sa labas: 
diyan na nga ang pagtangis at pagngangalit ng mga ngipin.” Ay, kayrami nga ng 
naghahanda pa rin sa ganyan ding nakamamatay na pagkabigo! Samantalang ang mga 
kaluluwang nasa madilim na lupain ng mga di-binyagan ay nagsisitanggap ng Kaniyang 
biyaya, kayrami naman ng mga nasa bansang Kristiyano na bagaman nag-liliwanag ang ilaw 
sa kanila ay hindi naman ito pina-pansin. 


Mahigit na dalawampung milya buhat sa Capemaum, sa isang talampas na tumutunghay 
sa malawak at ma-gandang kapatagan ng Esdraelon, ay nakalatag ang nayon ng Nain, at 
doon ngayon ibinaling ni Jesus ang Kaniyang mga hakbang. Kasama Niya rito ang marami 
sa Kaniyang mga alagad at ang iba pa, at sa kanilang pag-lalakad ay naglapitan pa ang mga 
tao, na pawang nasa-sabik sa Kaniyang mga salita ng pag-ibig at kahabagan, na dala ang 
kanilang mga maysakit upang Kaniyang pa-galingin, at laging umaasa na Siya na may 
ganitong kahanga-hangang kapangyarihan ay magpapakilalang Siya ang Hari ng Israel. 
Isang karamihan ang sumalubong sa Kaniyang paglakad, at isang nagagalak at naghihintay 
na pulutong ang sumusunod sa Kaniya sa pagsalunga sa mabatong landas na patumpa sa 
pintuang-daan ng nayon sa bundok. 


Habang sila'y nalalapit, ay isang libing ang makiki-tang lumalabas sa pintuang-daan ng 
nayon. Mabagal at lipos ng lungkot ang paglakad nilang patungo sa libingan. Nasa unahan 
ng libing ang isang nakabukas na kabaong na kinalalagakan ng isang bangkay, at 
nakapaligid dito ang mga tagapanangis, na pinupuno ang himpapawid ng kanilang mga 
humahagulhol na panaghoy. Waring ang buong mamamayan ay natipon na rito upang 
ipakita ang kanilang pagpipitagan sa namatay at ang pakikiramay nila sa mga naulila. Ang 


tanawing yaon ay gumigising ng pakikiramay. Ang namatay ay kaisa-isang anak na lalaki 

ng isang ina, at ang inang ito ay isang balo. Inihahatid ng tumatangis na magulang sa huling 
hantungan ang kaisa-isa niyang ina-asahang bubuhay at aaliw sa kaniya sa lupa. “Pagkakita 
sa kaniya ng Panginoon, siya'y kinahabagan Niya.” Samantalang siya'y patuloy sa paglakad 
na walang nakikita dahil sa luhang bumabalong sa mga mata, na tuma-tangis, at hindi 
napapansing naroon si Jesus, lumapit Siya sa tabi niya, at marahang nagwika, “Huwag kang 
tumangis.” Hahalinhan na ni Jesus ang kaniyang kalumba-yan ng kagalakan, gayunma'y 
hindi Niya mapigil na ipahayag ang ganitong magiliw na pakikiramay. 


“Siya'y lumapit at hinipo ang kabaong,” sa Kaniya kahit ang paghipo sa patay ay hindi 
nakapagpaparumi. Huminto ang nangagdadala ng kabaong, at tumigil din ang mga 
panangisan. Ang dalawang pulutong ay puma-ligid sa kabaong, na umaasa sa hindi 
maasahan. Naroon ngayon ang Isa na nagpalayas ng sakit at dumaig sa mga demonyo, ang 
kamatayan kaya ay sasailalim din ng Kaniyang kapangyarihan? Sa malinaw at 
makapangyarihang tinig ay binigkas Niya ang mga salitang, “Binata, sinasabi Ko sa iyo, 
Magbangon ka.” Ang tinig na yaon ay naglagos sa mga tainga ng patay. Iminulat ng binata 
ang kaniyang mga mata. Hinawakan ni Jesus ang kamay niya, at itinindig siya. Natamaan ng 
kaniyang paningin ang babaing tumatangis sa tabi niya, at ang ina at anak ay matagal at 
mahigpit na nagyakap nang buong katuwaan. Umid na nakatingin ang karamihan, na parang 
namamalikmata. “Sinidlan ng takot ang lahat.” Tahimik at magalang silang nakatayo sa loob 
ng kaunting sandali, na para bagang sila'y nasa harapan ng Diyos. Pagkatapos ay 
“niluwalhati nila ang Diyos, na sinasabi, Lumitaw sa gitna natin ang isang dakilang propeta, 
at, dinalaw ng Diyos ang Kaniyang bayan.” Ang mga nakikipaglibing ay bumalik sa Nain na 
parang isang prusisyon ng mga nagsipagwagi. “At kumalat ang balitang ito tungkol sa 
Kaniya sa buong Judea, at sa buong palibut-libot ng lupain.” 


Siya na tumatayo sa piling ng nagdadalamhating ina sa may pintuang-daan ng Nain, ay 
nagmamasid din sa bawa't isang tumatangis sa tabi ng kaniyang patay. Nahahabag Siya't 
nakikiramay sa ating kadalamhatian. Ang puso Niyang mapagmahal at maawain, ay isang 
pusong di-nag-babago sa pagiging-maibigin. Ang salita Niyang bumuhay ng patay, ay 
mabisa pa rin ngayon na gaya noong magsalita Siya sa binatang taga-Nain. Sinasabi Niyang, 
“Ang lahat ng kapangyarihan sa langit at sa lupa ay naibigay na sa Akin.” Mateo 28:18. Ang 
kapangyarihang yaon ay hindi nababawasan sa paglipas ng mga taon, ni nauubos man sa 
walang-tigil na pagdaloy ng Kaniyang biyaya. Sa lahat na sumasampalataya sa Kaniya ay 
nananatili pa rin Siyang isang nabubuhay na Tagapagligtas. 


Ang dalamhati ng ina ay pinalitan ni Jesus ng ligaya nang ibalik Niya ang buhay ng anak 
nito, gayunman ang binata ay ibinalik na muli sa lupang ito, upang magtiis pa ng mga 
kalungkutan, ng mga pagpapagal, at ng mga kapanganiban, at upang sumailalim na muli 
ng kapangyarihan ng kamatayan. Nguni't ang pagkalungkot natin sa namatay ay inaaliw ni 
Jesus sa pamamagitan ng isang pabalita ng walang-hanggang pag-asa: “Ako ang nabubuhay, 
at namatay, at, narito, Ako'y nabubuhay magpakai-lanman, at nasa Akin ang mga susi ng 


impiyerno at ng kamatayan.” “Dahil sa ang mga anak ay mga may bahagi sa laman at dugo, 

Siya nama'y gayunding nakabahagi sa mga ito, upang sa pamamagitan ng kamatayan ay 
Kaniyang malipol yaong may kapangyarihan sa kamatayan, samakatwid baga'y, ang 
diyablo, at mailigtas silang lahat na dahil sa takot sa kamatayan ay nangasailalim ng 
pagkaalipin sa buong buhay nila.” Apoealipsis 1:18, Hebreo 2:14, 15. 


Hindi kayang pigilin ni Satanas ang mga patay pagka sila'y tinutulutan ng Anak ng Diyos 
na mabuhay. Hindi niya mapananatili sa kamatayang espirituwal ang isang kaluluwang 
tumatanggap ng makapangyarihang salita ni Kristo sa pamamagitan ng pananampalataya. Sa 
lahat ng mga patay sa pagkakasala ay ganito ang sinasabi ng Diyos, “Gumising ka, ikaw na 
natutulog, at magbangon ka sa gitna ng mga patay.” Efeso 5:14. Ang salitang iyan ay buhay 
na walang-hanggan. Kung paanong ang salita ng Diyos na nag-utos sa kauna-unahang tao na 
mabuhay, ay nagbibigay pa rin sa atin ng buhay hanggang ngayon, kung paanong ang salita 
ni Kristong, “Binata, sinasabi Ko sa iyo, Magbangon ka,” ay nagbigay buhay sa binatang 
taga-Nain, ay gayundin naman ang salitang, “Magbangon ka sa gitna ng mga patay,” ay 
buhay sa kaluluwang tumatanggap nito. Ang Diyos ay “nagligtas sa atin sa kapangyarihan 
ng kadiliman, at naglipat sa atin sa kaharian ng Kaniyang iniibig na Anak.” Colosas 1:13. 


Lahat nang ito ay iniaalok sa atin sa Kaniyang salita. Kung tinatang-gap natin ang salita, 
ay napapasaatin ang kaligtasan. At “kung ang Espiritu Niyaong bumuhay na mag-uli kay 
Jesus ay tumitira sa inyo, ang bumuhay na mag-uli kay Kristo Jesus sa mga patay ay 
magbibigay buhay naman sa inyong mga katawang may kamatayan sa pama-magitan ng 
Kaniyang Espiritu na tumitira sa inyo.” “Sapagka't ang Panginoon din ang bababang mula 
sa langit na may isang sigaw, may tinig ng arkanghel, at may pakakak ng Diyos: at ang 
nangamatay kay Kristo ay unang mangabubuhay na mag-uli: kung magkagayon tayong 
nangabubuhay na nangatitira ay aagawing kasama nila sa mga alapaap, upang salubungin 
ang Panginoon sa hangin: at sa ganito'y sasa-Panginoon tayo magpakailanman.” Roma 
8:11, 1 Tesalonica 4:16, 17. Ito ang salitang pang-aliw na iniaatas Niya sa ating ipang-aliw 
natin sa isa't isa. 

Kabanata 33---“Sinu-sino ang Aking mga Kapatid?” 


Ang mga anak ni Jose ay walang kaloob-loob kay Jesus sa Kaniyang mga ginagawa. Ang 
mga balitang dumarating sa kanila tungkol sa Kaniyang kabuhayan at mga paggawa ay 
pumuno sa kanila ng panggigilalas at panlulumo. Nabalitaan nilang magda-magdamag Siya 
sa panalangin, na sa buong maghapon ay dinadagsaan Siya ng malalaking pulutong ng mga 
tao, at wala na Siyang panahong maiukol sa Kaniyang sarili at wala na ring panahong 
kumain. Sa pakiramdam ng mga kaibigan Niya ay pinapatay Niya ang Kaniyang sarili sa 
walang-tigil Niyang paggawa, hindi nila maipaliwanag ang ginagawa Niyang pakikitungo sa 
mga Pariseo, at may ilan pa na nag-akalang nasisira ang Kaniyang bait. 


Ito'y nabalitaan ng Kaniyang mga kapatid, at pati ang paratang ng mga Pariseo na 
nagpapalayas Siya ng mga demonyo sa pamamagitan ng kapangyarihan ni Satanas. Labis 
nilang nadama ang kakutyaang dumating sa kanila dahil sa pagkakaugnay nila kay Jesus. 
Alam nila ang nililikhang gulo ng Kaniyang mga salita at mga ginagawa, at hindi lamang 
nababahala sila sa matapang Niyang mga pagsasalita, kundi galit na sila sa Kaniyang 
pagbatikos sa mga eskriba at mga Pariseo. Ipinasiya nilang dapat Siyang himukin o piliting 
tumigil sa ganitong paraan ng paggawa, at kanilang hinikayat si Maria na makiisa sa kanila, 
sa pag-aakalang baka sa pagmamahal Niya sa kaniya ay mapakiusapan nila Siya na maging 
higit na maingat at matalino. 


Hindi pa natatagalang nauna rito ang paggawa ni Jesus ng Kaniyang ikalawang 
kababalaghan na pagpapagaling sa isang lalaking inaalihan ng demonyo, bulag at pipi, at 
inulit na naman ng mga Pariseo ang paratang na, “Sa pamamagitan ng prinsipe ng mga 
demonyo ay nagpapalabas Siya ng mga demonyo.” Mateo 9:34. Malinaw na sinasabi sa 
kanila ni Kristo na sa pagsasabi nilang ang ginagawa ng Espiritu Santo ay gawa ni Satanas, 
ay sila na rin ang nagsasara sa kanilang sarili ng bukal ng pag-papala. Ang mga nagsalita 
nang laban kay Jesus na rin, na hindi napagkikilala ang Kaniyang pagka-Diyos, ay ma-aari 
pang tumanggap ng kapatawaran, sapagka't sa pa-mamagitan ng Espiritu Santo ay maaari 
nilang makita ang kanilang pagkakamali at sila'y magsisi. Anuman ang kasalanan, kung 
nagsisisi at sumasampalataya ang kalu-luwa, ay nahuhugasan ang kasalanan sa dugo ni 
Kristo, subali”t ang tumatanggi sa ginagawa ng Banal na Espiritu ay naglalagay sa sarili 
niya sa isang kalagayang hindi sasa kaniya ang pagsisisi at ang pagsampalataya. Sa 
pamamagitan ng Espiritu gumagawa ang Diyos sa puso, pagka sinasadya ng mga tao na 
tanggihan ang Espiritu, at sinasabi niyang ito ay buhat kay Satanas, ay kanila ngang 
sinasarhan ang daan na sa pamamagitan nito ma-aaring makipag-usap sa kanila ang Diyos. 
At pagka lubos nang tinanggihan ang Espiritu, wala nang magagawa pa ang Diyos sa tao. 


Ang mga Pariseong pinagsabihan ni Jesus ng babalang ito ay sila mismo'y hindi 
naniniwala sa ipinaparatang nila sa Kaniya. Wala isa man sa mga mararangal na ta-ong ito 
na di-nakadama ng pagkaakit sa Tagapagligtas. Narinig nila ang tinig ng Espiritu sa 
kanilang sariling mga puso na nagsasabing Siya nga ang Pinahiran o ang Mesiyas ng Israel, 

at sila'y inuudyukang magsipagpaha-yag na sila na rin ay mga alagad Niya. Sa liwanag ng 
Kaniyang pakikiharap ay nadama nila ang kanilang kawalang-kabanalan, at kinasabikan 
nilang magtamo ng isang katwirang hindi nila kayang likhain. Subali't pagatapos nilang 
tanggihan Siya ay magiging totoong kahiya-hiya na tanggapin nila Siya ngayon bilang 
siyang Mesiyas. Palibhasa'y nakapagpasimula na silang lumakad sa landas ng di- 
paniniwala, ang labis nilang kapalaluan ang nakahadlang upang aminin nila ang kanilang 
pagka-kamali. At upang maiwasan nilang aminin o kilalanin ang katotohanan, ay 
pinagsikapan nilang labanan nang may kasamang karahasan ang turo ng Tagapagligtas. 
Nakayamot at nakagalit sa kanila ang pagpapakita Niya ng Kaniyang kapangyarihan at 
kaawaan. Hindi nila mahad-langan ang Tagapagligtas sa paggawa ng mga kababalaghan, 
hindi nila Siya masawata sa Kaniyang pagtuturo, nguni't ginawa nila ang buo nilang 
makakaya upang siraan Siya at pabulaanan ang Kaniyang mga salita. Gayunma”y patuloy 
silang sinundan ng nanunumbat na Espiritu ng Diyos, at kinailangan nilang gumawa ng 
mara-ming mg hadlang upang mapaglabanan nila ang kapang-yarihan Nito. Ang 
pinakamakapangyarihang kasangkapan na mapagagawa sa puso ng mga tao ay 
nakikipagpunyagi sa kanila, nguni't ayaw silang sumuko. 


Hindi Diyos ang bumubulag sa mga mata ng mga tao o nagpapatigas man sa kanilang 
mga puso. Pinadadalhan Niya sila ng liwanag upang maiwasto nila ang kanilang mga 
pagkakamali, at upang maakay sila sa mga ligtas na landas, ang pagtanggi sa liwanag na ito 
ang siyang bumubulag sa mga mata at nagpapatigas sa puso. Malimit na ito'y nangyayari 
nang unti-unti, at halos di-nama-malayan. Ang liwanag ay dumarating sa kaluluwa sa 
pamamagitan ng salita ng Diyos, sa pamamagitan ng Kaniyang mga lingkod, o kaya”y sa 
pamamagitan ng tuwirang paggawa ng Kaniyang Espiritu; subali't kapag ang isang sinag ng 
liwanag ay di-pinansin, ay nagkakaroon ng bahagyang pamamanhid ang pang-unawang 
espirituwal, at ang ikalawa o sumusunod na paghahayag ng liwanag ay hindi gaanong 
napagkikilala. Kaya nga lumaki ang dilim, hanggang sa maging gabi na sa kaluluwa. 
Ganyan ang nangyari sa mga pinunong Hudyo. Naniwala silang kapangyarihan ng Diyos 
ang umalakbay kay Kristo, nguni”t upang malabanan nila ang katotohanan, ay sinabi nilang 
ang ginagawa ng Banal na Espiritu ay kay Satanas. Sa paggawa nito ay kusa nilang pinili 
ang sila'y mangadaya, isinuko nila kay Satanas ang kanilang mga sarili, at kaya nga buhat 
noon ay sumailalim na sila ng kapangyarihan nito. 


Malapit na kaugnay ng babala ni Kristo tungkol sa kasalanan laban sa Espiritu Santo ay 
ang babala laban sa mga walang-kabuluhan at masasamang salita. Ang mga salita ay 
tagapagpahiwatig ng nilalaman ng puso. “Sa kasaganaan ng puso ay nagsasalita ang bibig.” 
Nguni't ang mga salita ay higit pa kaysa tagapaghiwatig ng likas, may kapangyarihan din 
ang mga ito na magkaroon ng impluwensiya sa likas. Ang mga tao ay naiimpluwensiyahan 
ng kanilang sariling mga salita. Madalas na kapag suman-daling nadadala ng damdaming 
udyok ni Satanas, sila'y nakakabigkas ng paninibugho o ng masamang haka, at 
nakapagpapahayag ng bagay na hindi nila tunay na pina-niniwalaan, nguni't ang 

ipinahahayag ay nakakaimpluwensiya sa pag-iisip. Nadadaya sila ng sarili nilang mga salita, 
at pinaniniwalaan na tuloy yaong nasabi sa udyok ni Satanas. 


Palibhasa'y naipahayag na nila ang isang kuru-kuro o kapasiyahan, malimit na nahihiya 
na silang bawiin ito dahil sa kanilang kapalaluan, at pinagsisikapan na lamang nilang 
patunayan na sila'y tama o nasa matwid, hanggang sa paniwalaan na rin nilang sila'y tama 
nga. Mapanganib ang magpahayag ng isang salita ng pag-aalinlangan, mapanganib na pag- 
alinlanganan at tuligsain ang liwanag na mula sa Diyos. Ang ugaling walang-ingat at 
walang-galang na pagtuligsa ay nagkakaroon ng impluwensiya sa likas, sa pagpapayabong 
ng kawalang-pagga-lang at ng di-paniniwala. Ang taong gumagawa ng ugaling ito ay 
nalululong sa paggawa nito nang di-namamalayan ang panganib, hanggang sa maging handa 
na siya na tuligsain at tanggihan ang paggawa ng Banal na Espiritu. Sinabi ni Jesus, “Ang 
bawa't salitang walang-kabuluhang sabihin ng mga tao ay ipagsusulit nila sa araw ng 
paghuhukom. Sapagka't sa iyong mga salita ikaw ay magi-ging banal, at sa iyong mga salita 
ay hahatulan ka.” Pagkatapos ay idinagdag Niya ang isang babala sa mga nakintalan ng 
Kaniyang mga salita, na buong katuwaang nakinig sa Kaniya, nguni't hindi nagpasakop ng 
kanilang mga sarili upang panahanan ng Espiritu Santo. Hindi dahil lamang sa paglaban 
kundi dahil din naman sa kapabayaan kung kaya napapahamak ang kaluluwa. “Pagka ang 
karumal-dumal na espiritu ay lumabas sa tao,” wika ni Jesus, “ay lumalakad sa mga dakong 
walang tubig, na humahanap ng kapahingahan, at hindi makasumpong. Kung magkagayo'y 
sinasabi niya, Babalik ako sa aking bahay na nilabasan ko, at pagdating niya, ay 
nasusumpungan niyang walang laman, walis na, at naga-gayakan. Kung magkagayo'y 
yumayaon siya, at nagsasama ng pito pang espiritu na lalong masasama kaysa kaniya, at 
sila'y nagsisipasok at nagsisitahan doon.” 


Marami noong panahon ni Kristo, kagaya rin naman ngayon, ang wari mandi'y wala na 
sa kontrol ni Satanas, sa pamamagitan ng biyaya ng Diyos ay pinalaya na sila sa 
masasamang espiritung nakapangyari sa kaluluwa. Maligaya na nilang tinatamasa ang pag- 
ibig ng Diyos; su-bali't katulad ng mga tagapakinig na kinakatawan ng batuhang-lupa sa 
talinhaga, hindi sila nanatili sa Kaniyang pag-ibig. Hindi nila ipinasakop sa Diyos ang 
kanilang sarili araw-araw, upang nakapanahan sana si Kristo sa kanilang puso; kaya't nang 
magbalik ang masamang espiritu, na kasama ang “pito pang espiritu na lalong masasama 
kaysa kaniya,” ay buung-buo silang nalupig ng kapangyarihan ng masama. 


Pagka ipinasasakop ng tao ang sarili kay Kristo, isang bagong kapangyarihan ang 
tumatahan o umaangkin sa bagong puso. Isang pagbabago ang nagagawa na hindi kayang 
gawin ng tao sa kaniyang sarili. Ito”y isang gawaing hindi sa tao, na nagpapasok sa likas ng 
tao ng isang elemento o sangkap na hindi sa tao. Ang kaluluwang ipinasasakop kay Kristo 
ay nagiging sarili Niyang moog, na hinahawakan Niya sa sanlibutang naghihimagsik, at 
dito'y binabalak Niyang sarili Niyang kapangyarihan ang kikilalanin. Ang isang kaluluwang 
sa ganitong paraa'y na-aangkin ng kapangyarihan sa langit ay matibay at dimaigugupo ng 
mga pananalakay ni Satanas. Subali't malibang tunay nating ipinasasakop ang ating mga 

sarili sa kapangyarihan ni Kristo, ay tayo'y mapaghaharian ng isang masama. Hindi natin 
maiiwasang mapasailalim ng isa o ng ikalawa sa dalawang malalaking kapangyarihang 
nagtutunggalian para makapangibabaw sa sanlibutan. Hindi natin kailangang kusang piliin 
ang paglilingkod sa kaharian ng kadiliman upang mapasailalim ng pagpupuno nito. Ang 
kailangan lamang nating gawin ay huwag makapanig sa kaharian ng liwanag. Kung hindi 
tayo nakikipagtulungan sa mga kinakasangkapan ng langit, si Satanas ang aangkin sa puso, 
at ito'y gagawin niyang taha-nang dako. Ang tangi nating sanggalang laban sa masama ay 
ang patirahin si Kristo sa puso sa pamamagitan ng pananampalataya sa Kaniyang katwiran. 
Malibang tayo'y mapaugnay nang buhay sa Diyos, ay di-kailanman natin mapaglalabanan 
ang masamang nagagawa ng pag-ibig sa sarili, pagpapairog sa sarili, at ang matukso sa 
paggawa ng pagkakasala. Maaaring iwan natin ang maraming masasamang kinaugalian, at 
maaaring may isang panahon ding humiwalay tayo sa pakikisama kay Satanas, subali't kung 
walang buhay na pagkakaugnay sa Diyos, sa pama-magitan ng pagsusuko ng ating mga 
sarili sa Kaniya sa bawa't sandali, ay tayo'y madadaig. Kung walang personal na 
pakikipagkilala kay Kristo, at ng patuloy na pakikipag-usap sa Kaniya, ay mapapasakamay 
tayo ng ka-away, at gagawin naman niya sa atin ang kaniyang maibigan sa wakas. 


“Nagiging lalo pang masama ang huling kalagayan ng taong yaon kaysa una. Gayundin 
ang mangyayari,” wika ni Jesus, “sa masamang lahing ito.” Wala nang lubhang titigas pa sa 
kalooban ng mga taong nagwalang-halaga sa paanyaya ng kahabagan ng Diyos, at 
nagsihamak sa Espiritu ng biyaya. Ang pinakakaraniwang nakikitang kasalanan laban sa 
Espiritu Santo ay nasa palaging pagwawa-lang halaga o di-pagpansin sa paanyaya ng Langit 
na magsisi. Ang bawa't hakbang sa pagtatakwil kay Kristo ay hakbang namang patumpa sa 
pagtanggi sa kaligtasan, at patumpa sa pagkakasala laban sa Banal na Espiritu. 


Sa pagtatakwil ng bansang Hudyo kay Kristo ay nakagawa sila ng walang-kapatawarang 
pagkakasala, at sa pamamagitan naman ng pagtanggi natin sa paanyayang kaawaan ng 
Diyos, ay maaari rin tayong makagawa ng gayunding pagkakamali. Pagka tayo'y 
tumatangging makinig sa itinalaga Niyang mga tagapagbalita, at sa halip ay nakikinig tayo 
sa mga kinakasangkapan ni Satanas, na naglalayo ng kaluluwa kay Kristo, ay hinahamak 
natin ang Prinsipe ng buhay, at inilalagay natin Siya sa hayag na pagkapahiya sa harap ng 
sinagoga ni Satanas at sa harap ng sangkalangitan. Habang ganito ang gina-gawa ng isang 
tao, ay hindi siya makakasumpong ng pag-asa o kapatawaran man, at mawawalan siya sa 
wakas ng pagnanasang makipagkasundo sa Diyos. 


Nang kasalukuyang nagtuturo si Jesus sa mga tao, ay inihatid ng Kaniyang mga alagad 
ang balitang naroon ang Kaniyang ina at mga kapatid, at nais makipagkita sa Kaniya. 
Talastas Niya kung ano ang nasa kanilang mga puso, kaya't “Siya'y sumagot at sinabi sa 
nagsabi sa Kaniya, Sino ang Aking ina? at sinu-sino ang Aking mga kapatid? At iniunat 
Niya ang Kaniyang kamay sa Kaniyang mga alagad, at sinabi, Narito ang Aking ina at ang 
Aking mga kapatid! Sapagka't sinumang gumaganap ng kalooban ng Aking Ama na nasa 
langit, ay siyang Aking kapatid na lalaki, at Aking kapatid na babae, at ina.” 

257 


Lahat ng tatanggap kay Kristo sa pamamagitan ng pananampalataya ay napapaugnay sa 
Kaniya nang lalo pang malapit kaysa pagkakamag-anak ng tao. Sila'y nagi-ging kaisa Niya, 
kung paano rin namang Siya at ang Ama ay iisa. Bilang isang sumasampalataya at 
gumaganap ng Kaniyang mga salita, ang ina Niya ay lalong malapit at lalong ligtas ang 
pagkakaugnay sa Kaniya kaysa katutubo nilang pagkakamag-anak. Ang mga kapatid Niya 
sa laman ay walang pakikinabanging anuman sa pagiging kapatid Niya malibang tanggapin 
nila Siya bilang sarili nilang Tagapagligtas. Kaylaki sana ng naitulong kay Kristo ng mga 
kapatid Niya sa laman kung sumampalataya lamang sila sa Kaniya bilang isa na nanggaling 
sa langit, at kung tumulong lamang sila sa Kaniya sa paggawa ng gawain ng Diyos! Ang 
kanilang di-paniniwala ay nagpalungkot sa buhay ni Jesus sa lupa. Bahagi ito ng mapait na 
saro ng kapighatiang Kaniyang ininuman dahil sa atin. 


Ang paglaban sa ebanghelyo ng puso ng tao ay matinding naramdaman ng Anak ng 
Diyos, at lalong matindi ang kirot na naidulot nito sa Kaniya sa Kaniyang tahanan, 
sapagka't ang puso Niya ay puno ng kagandahang-loob at pag-ibig, at pinahahalagahan 
Niya ang magiliw na pagsasamahan sa sambahayan. Ibig ng mga kapatid Niyang sumunod 
Siya sa kanilang mga kuru-kuro, gayong ang ganitong hakbang ay lubos na nasasalungat sa 
Kaniyang banal na misyon. Ang tingin nila sa Kaniya ay nangangailangan Siya ng payo 
nila. Hinatulan nila Siya nang ayon sa pananaw ng tao, at inakala nilang kung ang sasalitain 
lamang Niya ay yaong mga bagay na tatanggapin ng mga eskriba at mga Pariseo, ay 
maiiwasan Niya ang di-kanais-nais na pagtatalong nilikha ng Kaniyang mga salita. Inakala 
nilang Siya'y nahihibang sa pagsasabi Niyang angkin Niya ang kapangyarihan ng Diyos, at 
sa paglalagay Niya sa Kaniyang sarili bilang isang tagasumbat ng mga kasalanan ng mga 
rabi. Talos nilang humahanap ng pagkakataon ang mga Pariseo upang maparatangan Siya, at 
sa pakiramdam nila'y nabigyan Niya ang mga ito ng sapat na pagkakataon. 


Hindi matarok ng maigsi nilang panukat ang misyong pinarituhan ni Jesus upang 
gampanan, at dahil dito'y hindi nila magawang makiramay sa Kaniya sa mga pagsubok na 
sumasapit sa Kaniya. Ang magagaspang at walang-pagpapahalaga nilang mga salita ay 
nagpakilalang wala silang tunay na pagkakilala sa Kaniyang likas, at hindi nila napag- 
unawa ang paglalakip ng pagka-Diyos at ng pagka-tao. Malimit nilang makita Siyang lipos 
ng pagkahapis, nguni't sa halip na Siya'y aliwin, ang diwa nila't mga salita ay nakasugat 
lamang sa Kaniyang puso. Ang maramdamin Niyang likas ay sinaktan, ang mga layunin 
Niya'y pinagkamalian at ang Kaniyang gawain ay di-naunawaan. 


Madalas gamitin ng Kaniyang mga kapatid ang pilosopiya ng mga Pariseo, na gapok at 
inuuban sa katandaan, at inakala nilang matuturuan nila Siya na nakauunawa ng lahat ng 
katotohanan, at nakatatarok ng lahat na mga hiwaga. Malaya nilang hinatulan yaong bagay 
na hindi mapag-unawa. Dinamdam Niya ang kanilang mga pag-alipusta, at nanlumo at 
napighati ang Kaniyang kaluluwa. Ipinamarali nilang sila'y sumasampalataya sa Diyos, at 
inakala pang ipinagsasanggalang nila ang Diyos, gayong ang Diyos ay kasama na nila sa 
katawan ng tao, at hindi nila Siya nakilala. 

Ang mga bagay na ito ang ikinapaging matinik ng landas na Kaniyang dinaanan. 
Lubhang nasaktan si Kristo sa di-pagkaunawa o maling-palagay sa Kaniya ng mga kasama 
Niya sa tahanan na anupa't nakaginhawa sa Kaniyang kalooban ang magtungo sa pook na 
wala nito. May isang tahanang kinagigiliwan Niyang dalawin---ang tahanan nina Lazaro, 
Maria at Marta, sapagka't nagkakaroon ng kapahingahan ang Kaniyang diwa sa pook na 
may simoy ng pananampalataya at pag-ibig. Gayunma'y wala isa man sa lupa na nakaunawa 
ng Kaniyang banal na misyon, o nakadama man ng mabigat na pasaning dinadala Niya 
alang-alang sa sangkatauhan. Madalas na nakakasumpong lamang Siya ng kaginhawahan 
kung Siya'y nag-iisa, at kung Siya'y nakikipag-usap sa Kaniyang Amang nasa langit. 


Yaong mga tinatawagang magsipagbata alang-alang kay Kristo, na kinakailangang 
magsipagtiis na di-maunawaan at di-mapagtiwalaan, sa sarili pa nilang tahanan, ay maaaring 
makasumpong ng kaaliwan kung iisipin nila na si Jesus ay nagtiis din nang gayon. Siya'y 
nahahabag sa kanila. Inaatasan Niya silang hanapin ang pakikisama Niya, at ang ginhawa sa 
kinatagpuan Niya nito, sa pakikipag-usap sa Ama. 


Ang mga tumatanggap kay Kristo bilang kanilang sariling Tagapagligtas ay hindi 
pinababayaang parang mga ulila, na papagtitiisin ng mga pagsubok sa buhay nang nag-iisa. 
Tinatanggap Niya sila bilang mga kaanib ng sambahayan sa langit, inaatasan Niya sila na 
tawagin nilang Ama ang Kaniyang Ama. Sila ang Kaniyang “mga maliliit,” na mahal sa 
puso ng Diyos, at nakatali sa Kaniya sa pamamagitan ng mga panali ng pag-ibig at 
pagmamahal. Pinag-uukulan Niya sila ng lubos na pagmamahal, na higit pa sa pagmamahal 
sa atin ng ating ama o ina sa ating kawalang-kaya na gaya ng kung paanong ang Diyos ay 
dakila kaysa tao. 


Tungkol sa kaugnayan ni Kristo sa Kaniyang bayan, may isang magandang halimbawa sa 
mga kautusang ibinigay sa Israel. Kapag dahil sa paghihirap ay mapilitan ang isang Hebreo 
na ipagbili ang kaniyang mana, at ipagbili pa rin ang kaniyang sarili na bilang isang 
alipin, ang tungkulin ng pagtubos sa kaniya at sa kaniyang mana ay nahuhulog sa 
pinakamalapit niyang kamag-anak. Tingnan ang Levitico 25:25, 47-49; Ruth 2:20. Kaya nga 
ang gawain ng pagtubos sa atin at sa ating mana, na nawala dahil sa kasalanan, ay nahulog 
sa Kaniya na ating “malapit na kamag-anak.” Upang tayo'y tubusin kaya Siya'y naging 
ating kamag-anak. Ang Panginoong ating Tagapagligtas ay lalo pang malapit kaysa ama, 
ina, kapatid, kaibigan, o kasintahan. “Ikaw ay huwag matakot,” wika Niya, “sapagka't 
tinubos kita, tinawag kita sa iyong pangalan, ikaw ay Akin.” “Yamang ikaw ay naging 
mahalaga sa Aking paningin, at kagalang-galang, at Aking inibig ka: kaya't magbibigay 
Ako ng mga tao na pinakatubos sa iyo, at ng mga bayan na pinakatubos sa iyong buhay.” 
Isaias 43:1, 4. 


Iniibig ni Kristo ang mga anghel sa langit na nakapalibot sa Kaniyang luklukan, subali't 
ano ang maipapa-liwanag sa malaking pag-ibig na iniibig Niya sa atin? Hindi natin ito 
maunawaan, gayunma'y nalalaman nating ito”y totoo sa ating karanasan. At kung kinikilala 

nating Siya'y ating kamag-anak, dapat nga nating pakamahalin ang mga kapatid na lalaki at 
mga kapatid na babae ng ating Panginoon! Hindi ba natin gagawin agad ang mga tungkulin 
ng ating banal na pagkakamag-anak? Pagka-tapos na mapabilang tayo sa sambahayan ng 
Diyos, hindi ba natin pararangalan o igagalang ang ating Ama at ang ating mga kamag- 
anak? 

Kabanata 34---Ang Paanyaya 


“Magsiparito sa Akin, kayong lahat na nangapa-pagal at nangabibigatang lubha, at 
kayo'y Aking papag-papahingahin.” Ang mga nakaaaliw na salitang ito ay ipinahayag ni 
Jesus sa karamihang sumunod sa Kaniya. Sinabi ng Tagapagligtas na sa pamamagitan 
lamang Niya makatatanggap ang mga tao ng isang pagkakilala sa Diyos. Sinabi Niyang ang 
Kaniyang mga alagad ay siyang biniyayaang makaalam ng tungkol sa mga bagay ng langit. 
Nguni't hindi Niya pinabayaang madama ng sinuman na sila'y hindi kabilang sa Kaniyang 
iniingatan at iniibig. Lahat ng nagpapagal at nabibigatang lubha ay malayang makalalapit sa 
Kaniya. 


Ang mga eskriba at mga rabi, sa maingat nilang pagtalima sa mga paraan at ayos ng 
kanilang pagsamba, ay nakadamang may kulang pa rin na hindi naibibigay ng mga rito ng 
pagpapakasakit. Ang mga maniningil ng buwis at ang mga makasalanan ay maaaring 
magkunwaring nasisiyahan na sa mga bagay na panlaman at panlupa, subali't sa kaibuturan 
ng kanilang mga puso ay namamahay ang pag-aalaala at ng pagkatakot. Minasdan ni Jesus 
ang mga naguguluhan at mga pusong kalong ng panimdim, ang mga naunsiyami ang mga 
pag-asa, at ang mga taong sa pamamagitan ng mga kaligayahang panlupa ay 
nagsisipagsikap na patahimikin ang pagmimithi't pananabik ng kaluluwa, at inanyayahan 
Niya ang lahat na humanap ng kapahingahan sa Kaniya. 


Magiliw Niyang inatasan ang mga taong nagsisipagpagal, “Pasanin ninyo ang Aking 
pamatok, at mag-aral kayo sa Akin, sapagka't Ako'y maamo at mapagpakumbabang puso: 
at masusumpungan ninyo ang kapahingahan ng inyong mga kaluluwa.” Sa mga 
pangungusap na ito ay nagsasalita si Kristo sa bawa't tao. Sa alam man nila o hindi, lahat ay 
pagod at nabibigatang lubha. Lahat ay nabibigatan sa mga pasaning si Jesus lamang ang 
makaaalis. Ang pinakamabigat na pasaning ating dinadala-dala ay ang kasalanan. Kung 
pababayaan tayo na pasanin ito nang nag-iisa, dudurugin tayo nito. Datapwa't Isang 
Walang-kasalanan ang kumuha ng ating lugar. “Ipinasan ng Panginoon sa Kaniya ang 
kasamaan nating lahat.” Isaias 53:6. Pinasan Niya ang bigat ng ating kasalanan. libsan Niya 
ng pasan ang ating mga pagod na balikat. Tayo'y Kaniyang papagpapahingahin. Ang 
dinadala nating alalahanin at kalungkutan ay Kaniya ring papasanin. Inaanyayahan Niya 
tayo na ating ilagak sa Kaniya ang lahat nating kabalisahan, sapagka't dinadala Niya tayo sa 
Kaniyang puso. 


Ang Panganay na kapatid ng ating lahi ay nasa tabi ng walang-hangang luklukan. 
Tinitingnan Niya ang bawa't kaluluwang pumipihit sa Kaniya bilang siya nitong 
Tagapagligtas. Sa pamamagitan ng karanasan ay nalalaman Niya ang mga kahinaan ng mga 
tao, kung ano ang ating mga pangangailangan, at kung saan nakasalig ang lakas ng mga 
pagtukso sa atin, sapagka't Siya rin ay tinukso sa lahat ng paraang gaya naman natin, 
gayunma'y hindi nagkasala. Binabantayan ka Niya, ikaw na nanginginig na anak ng Diyos. 
Ikaw ba ay tinutukso? Siya'y magliligtas. Ikaw ba'y mahina? Siya'y magpapalakas. Ikaw 

ba'y walang-nalalaman? Siya'y magbibigay ng unawa. Ikaw ba'y nasugatan? Siya'y 
magpapagaling. “Sinasaysay” ng Panginoon “ang bilang ng mga bituin,” at gayunma'y 
“Kaniyang pinagagaling ang mga may bagbag na puso, at tinatalian Niya ang kanilang mga 
sugat.” Awit 147:4, 3. “Magsiparito kayo sa Akin,” anyaya Niya. Anuman ang inyong mga 
kabalisahan at mga pagsubok, ilahad ninyong lahat sa harap ng Panginoon. Palalakasin Niya 
ang inyong loob upang kayo”y makatagal. Kaniyang bubuksan ang daan para sa inyo upang 
kayo'y maka-wala sa pagkapahiya at pagkagipit. Kung kailan ninyo nararamdamang kayo'y 
lalong mahina at lalong walang-kaya, doon naman lalo kayong lalakas sa pamamagitan ng 
Kaniyang kalakasan. Kung kailan lalong mabigat ang inyong mga pasan, doon naman lalong 
mapalad ang magpahinga sa pamamagitan ng paglalagak ng pasaning ito sa Tagapagdala ng 
Pasanin. Ang kapahingahang ini-aalok ni Kristo ay nakasalig sa mga kondisyon, nguni't ang 
mga kondisyong ito ay malinaw na sinasabi ng tiyak. Ang mga ito ay yaong kaya ng lahat 
na gampanan. Sinasabi Niya sa atin kung paano masusumpungan ang Kaniyang 
kapahingahan. 


“Pasanin ninyo ang Aking pamatok,” sabi ni Jesus. Ang pamatok ay isang kasangkapan 
sa paglilingkod. Ang mga baka ay pinapamatukan sa paggawa o pagtatrabaho, at kailangan 
ang pamatok upang makagawa nang mabisa. Sa pamamagitan ng halimbawang ito ay 
itinuturo ni Kristo sa atin na tayo'y tinatawagang maglingkod habang nabubuhay. Dapat 
nating pasanin ang Kaniyang pamatok, upang tayo'y maging mga kamanggagawa Niya. 


Ang pamatok na nagpapalakas sa paglilingkod ay ang kautusan ng Diyos. Ang dakilang 
kautusan ng pag-ibig na inihayag sa Eden, itinanyag sa Sinai, at ayon sa Bagong Tipan ay 
isinulat sa puso, ay siyang nagpapalakas sa tao upang magawa niya ang kalooban ng Diyos. 
Kung tayo”'y pababayaang sumunod sa sarili nating mga hilig, na yumaon sa bala nating 
maibigan, ay mahuhulog tayo sa mga kampon ni Satanas at mapapasaatin ang mga likas 
nito. Dahil nga rito'y kinukulong tayo ng Diyos sa Kaniyang kalooban, na matayog, at 
marangal, at nagta-taas. Ang nais Niya'y buong katiyagaan at katalinuhan tayong gumawa 
ng mga gawain ng paglilingkod. Ang pamatok ng paglilingkod na pinasan ni Kristo na rin sa 
sangkatauhan. Sinabi Niya, “Aking kinalulugurang sundin ang Iyong kalooban, Oh Diyos 
ko: oo, ang Iyong kautusan ay nasa loob ng Aking puso.” Awit 40:8. “Bumaba Akong mula 
sa langit, hindi upang gawin Ko ang Aking sariling kalooban, kundi ang kalooban ng 
nagsugo sa Akin.” Juan 6:38. Pag-ibig sa Diyos, pagsisikap sa ikaluluwalhati Niya, at pag- 
ibig sa mga taong nagkasala, ang nagpababa kay Jesus sa lupa upang magbata ng hirap at 
upang mamatay. Ito ang sumusupil na kapang-yarihan sa Kaniyang buhay. Ang simulaing 
ito ang ini-aatas Niya sa atin na gamitin natin. 


Maraming tao ang naninimdim ang puso sa bigat ng alalahanin sapagka't pinipilit nilang 
abutin ang pamantayan ng sanlibutan. Pinili nilang ito ang paglingkuran, tinanggap din nila 
ang mga dulot nitong kagulumihanan, at kinuha't ginamit ang mga kaugalian nito. Kaya nga 
nadungisan ang kanilang likas, at ang kanilang buhay ay naging isang kapaguran. Upang 
mabigyang-kasiyahan ang kanilang ambisyon at mga hangaring makasanlibutan, 

sinusugatan nila ang kanilang budhi, at dinaragdagan pa nila ang kanilang ipagsisisi. Ang 
laging pag-aala-ala ay nagpapahina sa lakas ng buhay. Hangad ng ating Panginoon na itabi 
nila ang pamatok na ito ng pagka-alipin. Inanyayahan Niya silang tanggapin ang Kaniyang 
pamatok, sinasabi Niyang, “Malambot ang Aking pamatok, at magaan ang Aking pasan.” 
Inaatasan Niya silang hanapin muna ang kaharian ng Diyos at ang Kaniyang katwiran, at 
Siya nama'y nangangakong ang lahat ng mga bagay na kailangan nila sa buhay na ito ay 
idaragdag sa kanila. Ang pag-aalaala ay bulag, at di-nakikita ang dumarating, nguni't 
nakikita ni Jesus ang wakas buhat sa pasimula. Sa bawa't kahirapan ay may nakhanda 
Siyang paraan upang makapaghatid ng ginhawa. Ang ating Ama sa langit ay may libong 
paraan ng pag-tulong sa atin, na hindi natin nalalaman. Ang mga tumatanggap sa tanging 
simulain na unahin mima ang pag-lilingkod at pagpaparangal sa Diyos ay makakasumpong 
na ang mga kagulumihanan ay mawawala, at mapapa-tag ang landas sa unahan ng kanilang 
mga paa. 


“Mag-aral kayo sa Akin,” wika ni Jesus, “sapagka't Ako'y maamo at 
mapagpakumbabang puso: at masusum-pungan ninyo ang kapahingahan.” Dapat tayong 
pumasok sa paaralan ni Kristo, upang mag-aral sa Kaniya ng kaamuan at kapakumbabaan. 
Ang pagtubos ay ang paraang yaon ng pagsasanay sa kaluluwa para sa langit. Ang 
pagsasanay na ito ay nangangahulugan ng pagkakilala kay Kristo. Ito'y nangangahulugan ng 
paglaya sa mga kuru-kuro, mga kaugalian, at mga gawaing natutu-han sa paaralan ng 
prinsipe ng kadiliman. Ang kaluluwa ay kailangang mahango sa lahat na salungat o laban sa 
pagtatapat sa Diyos. 


Sa puso ni Kristo, na pinaghaharian ng sakdal na pakikipagkaisa sa Diyos, ay may sakdal 
na kapayapaan. Di-kailanman Siya pinapaging-mapagmataas ng mga palakpak, ni 
pinapanlupaypay man ng tuligsa at pagka-bigo. Sa gitna ng pinakamasidhing pagsalungat at 
pina-kamalupit na inasal sa Kaniya, nanatili pa ring mabuti at panatag ang Kaniyang loob. 
Datapwa't ang maraming nagpapanggap na sumusunod sa Kaniya ay may mga pusong 
balisa at bagabag, sapagka't sila'y natatakot mag-tiwala sa Diyos. Hindi sila gumagawa ng 
isang lubos o ganap na pagpapasakop sa Kaniya, sapagka't nangungunti sila sa mga 
ibubunga ng gayong pagpapasakop. Malibang gumawa sila ng ganitong pagpapasakop, ay 
hindi sila makakasumpong ng kapayapaan. 


Pag-ibig sa sarili ang nagdudulot ng kawalang-kapanatagan. Kung tayo”y ipinanganak 
buhat sa itaas, ang pag-iisip na nasa kay Kristo ay siya ring sasaatin, ang pag-iisip na 
umakay sa Kaniya na magpakumbaba upang tayo'y maligtas. Hindi nga natin hahangarin 
ang pinaka-mataas na puwesto. Hahangarin nating maupo sa pa-anan ni Jesus, at mag-aral 
sa Kaniya. Mapag-uunawa nating ang halaga ng ating gawain ay wala sa pagtatang-hal at 
pagbabando sa sanlibutan, at wala rin sa pagi-ging masigla at pagiging masigasig sa ating 
sariling lakas. Ang halaga ng ating gawain ay nasa sukat ng Espiritu Santong ibinibigay 
Niya. Ang pagtitiwala sa Diyos ay nagdudulot ng lalong banal na mga katangian ng pag- 

lisip, na anupa't sa pamamagitan ng pagtitiis ay maaari nating masupil ang ating mga 
kaluluwa. 


Ang pamatok ay ipinapasan sa mga baka upang tulu-ngan ang mga ito sa paghila ng dala, 
at upang mapagaan ang dalahin. Ganyan din ang pamatok ni Kristo. Pagka ang ating 
kalooban ay ipinasasakop sa kalooban ng Diyos, at ginagamit natin ang mga kaloob Niya 
upang tumu-long at magpala sa mga iba, ay masusumpungan nating gumagaan ang pasanin 
sa buhay. Ang taong lumalakad sa daan ng mga utos ng Diyos ay lumalakad na kasama ni 
Kristo, at sa Kaniyang pag-ibig ay nakakasumpong ng kapahingahan ang puso. Nang si 
Moises ay manalanging, “Ituro Mo sa akin ngayon ang Iyong mga daan, upang Ikaw ay 
aking makilala,” ay ganito ang sagot sa kaniya ng Panginoon, “Ako'y sasaiyo, at ikaw ay 
Aking bibigyan ng kapahingahan.” At sa pamamagitan ng mga propeta ay ibinigay ang 
pasabing, “Ganito ang sabi ng Panginoon, Magsitayo kayo sa mga daan, at magsiti-ngin 
kayo, at ipagtanong ninyo ang mga dating landas, kung saan nandoon ang mabuting daan at 
magsilakad kayo roon, at kayo'y mangakakasumpong ng kapahingahan sa inyong mga 
kaluluwa.” Exodo 33:13, 14; Jeremias 6:16. At sinasabi Niya, “Oh kung dininig mo ang 
Aking mga utos! ang iyo ngang kapayapaan ay naging parang ilog, at ang iyong katwiran ay 
parang mga alon sa dagat.” Isaias 48:18. 


Ang mga nananalig sa salita ni Kristo, at nagpapa-sakop ng kanilang mga kaluluwa 
upang ingatan Niya, at nagpapasakop ng kanilang mga buhay upang isaayos Niya, ay 
makakasumpong ng kapayapaan at kapanata-gan. Walang anumang bagay sa sanlibutan na 
makapag-papalungkot sa kanila yamang pinasasaya sila ng paki-kiharap ni Jesus. Sa lubos 
na pagpapasakop ay may ganap na kapayapaan. Sinasabi ng Panginoon, “Iyong iingatan siya 
sa lubos na kapayapaan, na ang pag-iisip ay sumasa Iyo: sapagka't siya'y tumitiwala sa 
Iyo.” Isaias 26:3. Maaaring tila mandin magusot ang ating mga buhay, subali't kapag 
ipinagkakatiwala natin ang ating mga sarili sa pantas na Gurong Manggagawa, ay lilikha 
Siya ng huwarang buhay at likas na ikaluluwalhati Niya. At ang likas na yaong naghahayag 
ng kaluwalhatian--maluwal-hating likas--ni Kristo ay tatanggapin sa Paraiso ng Diyos. 
Isang lahing binago ang lalakad na kasama Niya na nararamtan ng puti, sapagka't sila'y 
mga karapat-dapat. 


Yamang sa pamamagitan ni Jesus ay pumapasok tayo sa kapahingahan, ang langit ay 
nagpapasimula na rito. Tumutugon tayo so Kaniyang paanyayang, Magsiparito kayo, mag- 
aral kayo sa Akin, at sa ganitong paglapit ay pinasisimulan na natin ang buhay na walang- 
hanggan. Ang langit ay isang walang-tigil na paglapit sa Diyos sa pamamagitan ni Kristo. 
Lalo tayong magtagal sa langit ng lubos na kaligayahan, lalo at lalo namang kaluwalhatian 
ang mabubuksan sa atin, at kapag lalo nating nakikilala ang Diyos, lalo namang magiging 
matindi ang ating kaligayahan. Sa paglakad nating kasama ni Jesus sa buhay na ito, ay 
mapupuno tayo ng Kaniyang pag-ibig, at masisiyahan sa Kaniyang pakikisama. Lahat ng 
kayang bathin ng likas ng tao, ay maaari nating tanggapin dito. Subali't ano ito kung 


ihahambing sa buhay na walang-hanggan? Doon “sila'y nasa harapan ng luklukan ng Diyos, 
264 


at nangaglilingkod sa Kaniya araw at gabi sa Kaniyang templo: at Siyang nakaupo sa 
luklukan ay lulukuban sila ng Kaniyang tabernakulo. Sila'y hindi na magugutom pa, ni 
mauuhaw pa man, ni hindi na sila tatamaan ng araw, o ng anumang init. Sapagka't ang 
Kordero na nasa gitna ng luklukan ay siyang magiging pastor nila, at sila'y pa-patnugutan sa 
mga bukal ng tubig ng buhay: at papahirin ng Diyos ang bawa't luha sa kanilang mga 
mata.” Apocalipsis 7:15-17. 

Kabanata 35---“Pumayapa Ka, Tumahimik Ka” 


Putos ng mga pangyayari ang araw na iyon sa buhay ni Jesus. Sinalita Niya sa tabi ng 
Dagat ng Galilea ang Kaniyang unang mga talinhaga, at sa pamamagitan ng mga 
karaniwang halimbawa ay muli Niyang ipinaliliwanag sa mga tao ang uri ng Kaniyang 
kaharian at ang paraan ng pagtatatag nito. Itinulad Niya sa manghahasik ang Kaniyang 
sariling gawain, ang paglaki ng Kaniyang kaharian ay itinulad Niya sa pagtubo at paglago 
ng binhi ng mustasa at ang nagagawa ng lebadura sa isang takal na arina. Ang pagbubukud- 
bukod na gagawin sa huling panahon sa mga matwid at sa mga masasama ay inila-rawan 
Niya sa mga talinhaga ng trigo at ng mga pansirang-damo at ng lambat na pamalakaya. Ang 
walang-katulad na kahalagahan ng mga katotohanang itinuro Niya ay inilarawan sa 
pamamagitan ng natatagong kayamanan at ng mahalagang perlas, samantalang sa talinhaga 
naman ng puno ng sambahayan ay itinuro Niya sa Kaniyang mga alagad kung paano sila 
magsisigawa bilang mga kinatawan Niya. 


Buong maghapon Siyang nagtuturo at nagpapagaling, at nang lumalaganap na ang dilim 
ng gabi ay patuloy pa ring nagsisiksikan sa Kaniya ang mga tao. Araw-araw ay naglingkod 
Siya nang gayon sa kanila, na halos hindi na makatigil para kumain o magpahinga. Ang 
masasamang panunuligsa at maling hinala na ikinakalat ng mga Pariseo saanman Siya 
pumaroon ay lalong nagpahirap sa Kaniyang paggawa, at ngayon sa pagtatapos ng 
maghapon ay masusumpungan Siyang pagal na pagal na anupa't ipinasiya Niyang 
maghanap ng mapagpapahingahan sa isang liblib na pook sa kabila ng dagat. 


Ang silangang baybayin ng Genesaret ay pinaninira-hanan din ng mga tao, sapagka't 
may mga bayan dito at doon sa tabi ng dagat: nguni't kung itutulad sa dakong kanluran ay 
ito'y parang isang ilang. Sa mga taong nani-nirahan dito ay higit na marami ang mga pagano 
kaysa mga Hudyo, at walang gaanong pakikipagtalastasan sa Galilea. Kaya nga ito ang 
naghandog kay Jesus ng mapag-papahingahang hinahanap Niya, at ngayon nga'y niyaya 
Niya ang mga alagad Niya na Siya'y samahan hanggang doon. 


Nang mapauwi na Niya ang mga karamihan, ay pinalulan nila Siya sa daong, at sila'y 
nagmamadaling umalis. Nguni't hindi sila lamang ang umalis. May iba pang mga 
pangisdang bangka na nangakahimpil sa malapit sa bay-bayin, at ang mga ito ay karaka- 
rakang napuno ng mga taong nagsisunod kay Jesus, na sabik pa ring makita Siya at marinig. 


Sa wakas ay nakalaya ang Tagapagligtas sa nagsisik-sikang karamihan, at, palibhasa'y 
gapi ng matinding gutom at pagod, Siya'y nahiga sa mga hulihan ng daong, madaling 
nakatulog. Tahimik at kaiga-igaya ang gabi, at payapa ang dagat, datapuwa't di-kaginsa- 
ginsa'y lumaganap ang dilim sa himpapawid, ang hangin ay humampas nang buong 
karahasan sa kahabaan ng buong silangang baybayin, at isang nag-aalimpuyong unos ang 
sumambulat sa dagat. 

Lubog na ang araw, at ang maitim na kumot ng gabi ay lumatag na sa ibabaw ng 
nagngangalit na dagat. Ang mga alon, na hinahagupit nang buong bangis ng nag-iinu-gong 
na hangin, ay marahas na sumasampa sa ibabaw ng daong ng mga alagad, at nagtatangkang 
tabunan ito. Sa dagat na tumanda ang matitibay na mga mangingisdang ito, at ang kanilang 
daong ay di-iilang beses na nailigtas nila sa maraming bagyo, datapuwa't ngayo'y 
nawalang-kabuluhan ang kanilang kalakasan at kasanayan. Wala silang magawa sa 
pagkakadaklot sa kanila ng bagyo, at pinanawan na rin sila ng pag-asa nang makita nilang 
napupuno na ng tubig ang kanilang daong. 


Palibhasa'y buhos na buhos ang kanilang isip sa pagsisikap na mailigtas ang kanilang 
mga sarili, nalimutan na nilang si Jesus ay kasama nila sa daong. Ngayon, nang kanilang 
makitang walang mangyayari sa kanilang pag-papakapagod at nasa unahan na lamang nila 
ang kamatayan, ay nagunita nila ang nag-utos sa kanila na tumawid ng dagat. Si Jesus na 
lamang ang tangi nilang pag-asa. Sa kanilang kawalang-kaya at kawalang-pag-asa ay 
sumigaw sila, “Panginoon! Panginoon!” Nguni't hindi nila Siya makita sa pusikit na 
kadiliman. Ang mga tinig nila ay nilunod ng nag-uumangil at nag-iinugong na bagyo, at 
wala silang narinig na sagot. Sinakbibi sila ng pag-aalin-langan at pagkatakot. Pinabayaan 
na kaya sila ni Jesus? Siya kaya na gumapi sa mga sakit at sa mga demonyo, at pati sa 
kamatayan, ay walang-kapangyarihan upang matulungan ang Kaniyang mga alagad ngayon? 
Hindi kaya Niya sila inaalaala sa kanilang matinding kabagaba-gan? 


Muli silang tumawag, nguni't wala ring sagot silang napakinggan liban sa pag-iinugong 
ng nag-aalimpuyong hampas ng hangin. Lumulubog na ang kanilang daong. Sasandali na 
lamang, at sa malas ay lalamunin na sila ng hayok na tubig ng dagat. Di-kaginsa-ginsa'y 
gumuhit sa kadiliman ang matalim na kidlat, at nakita nila si Jesus na nakahigang natutulog, 
at di-naliligalig sa kanilang pagkakagulo. Buong pagtataka at kawalang-pag-asang sila'y 
napabulalas, “Panginoon, wala bagang anuman sa Iyo na mapahamak tayo?” Paano kaya 
Siya buong kapayapaang nakakatulog samantalang sila'y nasa panganib at nakikipaglaban 
sa kamatayan? 


Ginising si Jesus ng kanilang sigaw. Sa kislap ng kidlat ay natanaw nila Siya, at nakita 
nila ang kapayapaan ng langit na nakabadha sa Kaniyang mukha, nabasa nila sa Kaniyang 
sulyap ang paglimot sa sarili at ang magiliw na pagmamahal, at, sa pagbaling nila sa Kaniya 
ay humibik ang kanilang mga puso, “Panginoon, iligtas Mo kami: kami”y mangamamatay.” 


Di-kailanman sumigaw nang gayon ang isang kaluluwa na di-pinakinggan. Nang 
hawakang muli ng mga alagad ang kanilang mga gaod upang gumawa ng kahuli-hulihang 
pagsisikap, ay tumindig si Jesus. Tumayo Siya sa gitna ng Kaniyang mga alagad, 
samantalang patuloy ang pagngangalit ng bagyo, sumasabog sa ibabaw nila ang mga alon, at 
niliiwanagan ng kidlat ang Kaniyang mukha. Itinaas Niya ang Kaniyang kamay, na 
kaydalas na ginamit Niya sa mga gawa ng kaawaan, at sinabi sa nagnga-ngalit na karagatan, 
“Pumayapa ka, tumahimik ka.” 

Humimpil ang bagyo. Natahimik ang mga alon. Nahawi ang mga ulap, at sumikat ang 
mga bituin. Napanatag ang daong sa payapang dagat. Pagkatapos ay binalingan ni Jesus ang 
Kaniyang mga alagad, at sila'y malungkot na tinanong, “Bakit kayo nangatakot? wala pa 
baga kayong pananampalataya?” Mareos 4:40. Pikpik na katahimikan ang naghari sa mga 
alagad. Maging si Pedro ay hindi nangahas na magpahayag ng sindak at pangingiming 
lumipos sa kaniyang puso. Ang ibang mga daong na sumabay sa kanila upang sundan si 
Jesus ay napasa gayunding panganib. Takot at kawalang-pag-asa ang sumaklot sa mga 
nakalulan doon, datapwa't ang utos ni Jesus ang nagpatahimik sa lugar ng kali-galigan. 
Dahil sa bangis ng bagyo ay nagkalapit-lapit ang mga daong, at nasaksihan ng lahat na 
nakasakay doon ang kababalaghan. Sa kapayapaang sumunod, ay napawi na ri't nalimutan 
ang takot. Nagbulung-bulungan ang mga tao, “Sino nga ito, na pati ng hangin at ng dagat ay 
tumatalima sa Kaniya?” 


Nang magising si Jesus upang harapin ang bagyo, Siya'y payapang-payapa. Walang 
bakas ng takot sa Kaniyang anyo at pananalita, sapagka't walang takot na tumatahan sa 
Kaniyang puso. Datapwa't hindi Siya nama-hinga nang dahil sa hawak Niya ang walang- 
hanggang kapangyarihan. Hindi dahil sa Siya ang “Panginoon ng lupa at dagat at langit” 
kaya Siya nakatulog nang tahi-mik. Binitiwan na Niya ang kapangyarihang yaon, at ang 
wika Niya “Hindi Ako makagagawa ng anuman sa Aking sarili.” Juan 5:30. Sa 
kapangyarihan ng Ama Siya nagti-wala. Pananampalataya---pananampalataya sa pag-ibig at 
pag-iingat ng Diyos---kung kaya nakapagpahinga si Jesus, at ang kapangyarihan ng salitang 
yaon na nagpatahimik sa bagyo ay ang kapangyarihan ng Diyos. 


Kung paanong si Jesus sa pamamagitan ng pananam-palataya ay namahinga sa pag-iingat 
ng Ama, ay gayundin naman tayo'y makapamamahinga sa pag-iingat ng ating 
Tagapagligtas. Kung ang mga alagad lamang ay nagtiwala sa Kaniya, sila sana'y naingatan 
sa kapayapaan. Ang kanilang pagkatakot sa panahon ng panganib ay nag-pakilala ng 
kanilang di-pagsampalataya. Sa pagsusumikap nilang mailigtas ang kanilang mga sarili, ay 
nalimutan nila si Jesus, at nang mawalan na lamang sila ng pag-asa sa kanilang sarili, saka 
sila lumapit o bumaling sa Kaniya upang sila”y tulungan Niya. 


Kaydalas na ang karanasan ng mga alagad ay siya ring nagiging karanasan natin! Pagka 
ang bagyo ng mga tukso ay sumasasal, at nagtataliman ang mga kislap ng kidlat, at ang mga 
alon ay marahas na tinatabunan tayo, ay mag-isa tayong nakikilaban sa bagyo, at 
nalilimutan nating may Isang makatutulong sa atin. Nananalig tayo sa sarili nating lakas 
hanggang sa mawala ang ating pag-asa, at mapapahamak na tayo. Saka naman 
natin maaalaala si Jesus, at kung tatawag tayo sa Kaniya upang tayo'y iligtas, ay hindi 
mabibigo ang ating daing. Bagama't malungkot Niya tayong pinangungusapan dahil sa ating 
dipagsampalataya sa Kaniya at sa ating pananalig sa ating sarili, di-kailanman naman Niya 
tayo binibigo sa tulong na ating kailangan. Nasa lupa man tayo o nasa dagat, kung ang 
Tagapagligtas ay nasa ating mga puso, ay wala tayong dapat ipangamba. Ang nabubuhay na 

pananampa lataya sa Manunubos ay siyang magpapatahimik sa dagat ng buhay, at 
magliligtas sa atin sa panganib sa paraang alam Niyang siyang pinakamabuti. 


My isa pang aral na espirituwal sa himalang ito ng pagpapatigil o pagpapatahimik sa 
bagyo. Ang karanasan ng bawa't tao ay nagpapatunay na totoo ang mga salita ng kasulatan. 
“Ang masama ay parang maunos na dagat, sapagka't hindi maaaring humusay. ... Walang 
kapaya-paan, sabi ng aking Diyos, sa mga masama.” Isaias 57:20, 21. Sinira ng kasalanan 
ang ating kapayapaan. Habang ang sarili'y di-nasusupil, ay hindi tayo makakasumpong ng 
kapayapaan. Ang matitinding simbuyo ng damdamin ay hindi masusupil ng kapangyarihan 
ng tao. Sa bagay na ito ay wala tayong magagawa tulad din ng mga alagad na walang 
nagawa sa nagngangalit na bagyo. Nguni't Siya na nagpatahimik sa mga alon ng dagat ng 
Galilea ay siya ring makapapayapa sa bawa't kaluluwa. Gaanuman kabangis ang bagyo, ay 
maliligtas ang mga la-lapit kay Jesus na may kasamang daing na, “Panginoon, iligtas Mo 
kami.” Ang biyaya Niya, na ipinakikipagka-sundo ang kaluluwa sa Diyos, ay pinatatahimik 
ang nag-aalab na damdamin ng tao, at sa Kaniyang pag-ibig ay nakapamamahinga ang puso. 
“Kaniyang pinahihimpil ang bagyo, na anupa't ang mga alon niyaon ay nagsisitahimik. 
Kung magkagayo”y natutuwa sila dahil sa sila'y tiwasay, sa gayo'y Kaniyang dinadala sila 
sa daungang kanilang ibigin.” Awit 107:29, 30. “Yaman nga na mga inaaring-ganap sa 
pananampalataya, mayroon tayong kapayapaan sa Diyos sa pamamagitan ng ating 
Panginoong Jesukris-to.” “Ang gawain ng katwiran ay magiging kapayapaan, at ang bunga 
ng katwiran ay katahimikan at pagkakatiwala kailanman.” Roma 5:1: Isaias 32:17. 


Maagang-maaga kinabukasan ay sinapit ng Tagapag-ligtas at ng mga kasama Niya ang 
pampang, at ang liwanag ng sumisikat na araw ay nakadampulay sa dagat at lupa na parang 
may taglay na biyaya ng kapayapaan. Nguni't hindi pa halos nagtatagal na sila'y 
nakalulunsad sa lupa ay sinalubong na ang kanilang mga mata ng isang tanawing higit na 
nakapangingilabot kaysa alimpuyo ng bagyo. Buhat sa isang pinagtataguang pook sa gitna 
ng mga nitso ng libingan, ay dalawang baliw ang dumaluhong sa kanila na para bagang 
sila'y lulurayin. Nakabitin pa sa katawan ng mga taong ito ang mga bahagi ng mga 
tanikalang nilagot nila sa kanilang pagtakas sa kinapipiitan. Sugat-sugatan ang kanilang 
katawan at nagdurugo sa pagkakahiwa na rin ng kanilang mga sarili sa matatalim na bato. 
Nanlilisik ang kanilang mga mata sa pagitan ng mahaba, gusot at nakasabog nilang buhok, 
ang wangis mismo ng mga tao na tila mandin pinawi na ng mga demonyong umaali sa 
kanila, at ang anyo nila”y higit pang katulad ng maiilap at mababangis na hayop kaysa mga 
tao. 


Nagsitakas ang mga alagad at ang mga kasama nila dahil sa takot, nguni't napansin 
nilang hindi nila kasama si Jesus, kaya't sila'y nagsipihit upang hanapin Siya. Nakita nilang 
Siya'y nakatayo sa lugar na pinag-iwanan nila sa Kaniya. Siya na nagpatahimik sa bagyo, na 
suma-gupa kay Satanas nang una at nanagumpay dito, ay hindi tumakas sa demonyong ito. 
Nang ang mga lalaking ito, na nagsisipagngalit ang mga ngipin, at bumubula ang bibig, ay 
nagsidaluhong kay Jesus, ay itinaas Niya ang kamay Niyang yaon na nagpahimpil sa mga 

alon, at ang mga lalaki ay hindi na nakalapit pa. Nangangaykay sila sa galit nguni't wala 
namang magawa sa harap Niya. 


Taglay ang kapangyarihang inutusan Niya ang masa-samang espiritu na magsilabas sa 
kanila. Ang mga salita Niya'y naglagos sa nadirimlang mga pag-iisip ng mga sawimpalad 
na lalaki. May kalabuan ng unawang nadama nila na narito ang Isa na makapagliligtas sa 
nagpapahirap na mga demonyo. Nagpatirapa sila sa pa-anan ng Tagapagligtas upang 
sambahin Siya; nguni't nang bukhin nila ang kanilang mga labi upang humingi sa Kaniya ng 
awa, ay nagsalita ang mga demonyo sa pamamagitan nila, na sumisigaw nang malakas, 
“Ano ang pakialam namin sa iyo, Jesus, Ikaw na Anak ng Diyos na Kataas-taasan? 
Ipinamamanhik namin sa Iyo, na huwag Mo kaming pahirapan.” 


“Ano ang pangalan mo?” tanong ni Jesus. At ang sagot ay, “Pulutong ang pangalan ko: 
sapagka't marami kami.” Sa pamamagitan ng mga taong inaalihan na siya nilang ginamit na 
tagapagsalita, ay pinakiusapan nila si Jesus na huwag silang paalisin sa bayan. Sa libis ng 
bundok na hindi kalayuan ay naroon ang isang malaking kawan ng mga baboy na 
nanginginain. Sa mga ito hiniling ng mga demonyo na sila'y papasukin, at sila'y tinu-lutan 
ni Jesus. Karaka-rakang nagkagulo ang mga baboy. Ang mga ito'y nangapadaluhong sa 
bangin at, nang hindi magawang mangakaahon sa pampang, ay nangapasugba sila sa dagat, 
at nangalunod. 


Samantala'y isang kahanga-hangang pagbabago ang naganap sa mga inalihan ng mga 
demonyo. Nagliwanag ang kanilang mga pag-iisip. Nangislap ang kanilang mga mata sa 
pagkaunawa. Ang mga mukha nila, na malaon nang naging kamukha ni Satanas, ay biglang- 
biglang umamo, ang mga kamay na nababahiran ng dugo ay natahimik, at sa nangagagalak 
na tinig ay pinuri nila ang Diyos sa pagkakaligtas sa kanila. Buhat sa itaas ng bangin ay 
natanaw na lahat ng mga nag-aalaga ng baboy ang buong nangyari, at nag-mamadali silang 
nagsialis upang ibalita ito sa mga mayari at sa lahat ng mga tao. Natatakot at nanggigilalalas 
na dumagsa ang buong bayan upang salubungin si Jesus. Ang dalawang inalihan ng mga 
demonyo ay malaon ng pinagkatakutan sa bayan. Walang taong makaraan sa kinaroroonan 
ng mga ito, sapagka't dinadaluhong nila ang bawa't nagdaraan na taglay ang bangis ng mga 
demonyo. Nguni't ngayo'y may bihis nang damit ang mga lalaking ito at nasa wasto nang 
lagay ang pag-iisip, na nangakaupo sa paanan ni Jesus, nakikinig sa mga salita Niya, at 
niluluwalhati ang pangalan Niyaong nagpagaling sa kanila. Nguni't hindi nangatuwa ang 
mga taong nakasaksi ng kahanga-hangang tanawing ito. Ang pag-kalipol ng mga baboy ay 
waring higit na matimbang sa kanila kaysa pagkaligtas ng mga bihag na ito ni Satanas. 


Dahil sa habag sa may-ari ng baboy kaya ipinahintulot na dumating sa kanila ang 
ganitong pagkalugi. Abala sila sa mga bagay na makalupa, at wala silang pag-aasikaso sa 
malalaking bagay na ukol sa kabuhayang espirituwal. Hinangad ni Jesus na sirain ang diwa 
ng makasariling pagwawalang-bahala, upang matanggap nila ang Kaniyang biyaya. 

Datapwa't ang panghihinayang at ang malaking galit sa kanilang pagkalugi ang bumulag sa 
kanila kaya hindi nila nakita ang kaawaan ng Tagapagligtas. 


Ang pagpapakita ng kapangyarihan ng Diyos ay na-kagising sa mga pamahiin ng mga 
tao, at lumikha sa kanila ng pag-aagam-agam. Maaaring may dumating pang ibang mga 
kasakunaan kung tutulutan nilang mamalagi sa gitna nila ang Taong ito. Nag-alaala silang 
baka bumagsak ang kanilang hanapbuhay, at kaya nga ipinasiya nilang Siya'y paalisin. Ang 
mga nagsitawid sa dagat na kasama ni Jesus ay nagsabing lahat ng mga nangyari nang 
sinundang gabi, ng naging panganib nila sa bagyo, at kung paanong pinahimpil ang bagyo at 
ang dagat. Nguni't hindi nagkaroon ng bisa ang kanilang mga salita. Dahil sa takot ay 
pinagkalipumpunan ng mga tao si Jesus, na pinakiusapan Siya na umalis na, at napa- 
hinuhod naman Siya, na karaka-rakang lumulan sa da-ong at tumawid sa kabilang 
pampang. 


Napaharap sa mga tao ng Gergesa ang buhay na katibayan ng kapangyarihan at kaawaan 
ni Kristo. Nakita nila ang mga taong sinaulian ng matinong pag-iisip, datapwa't lubha 
nilang kinatakutan ang pagbagsak ng kanilang mga hanapbuhay sa lupa na anupa't Siya na 
na-kita nilang gumapi sa prinsipe ng kadiliman ay itinu-ring nilang isang mapakialam, at 
pinagsarhan nila ng pinto ang dakilang Kaloob ng langit. Wala sa atin ang pagkakataong 
palayasin si Kristo nang mukhaan na gaya ng ginawa ng mga taga-Gergesa, subali?t marami 
rin ang tumangging tumalima sa Kaniyang salita, sapagka't ang pagtalima nila ay 
mangangahulugan ng pagsasakripisyo ng makasanlibutang pakinabang. Dahil sa baka ang 
Kaniyang pakikisama ay maging sanhi ng kanilang pangu-ngulugi sa salapi, kaya marami 
ang tumatanggi sa Kani-yang biyaya, at pinalalayas nila ang Kaniyang Espiritu. 


Nguni't ibang-iba ang pakiramadam ng mga pinaga-ling na inalihan ng mga demonyo. 
Nais nilang sumama sa Nagpagaling sa kanila. Kung Siya'y kasama nila ay nararamdaman 
nilang sila'y ligtas sa mga demonyong nagpahirap sa kanilang buhay at umaksaya sa 
kanilang pagkatao. Nang si Jesus ay lululan na sa daong, nagsi-lapit sila sa Kaniyang piling, 
nanikluhod sa Kaniyang paanan, at pinamanhikan Siyang ipagsama na sana sila, upang lagi 
nilang mapakinggan ang Kaniyang mga salita. Datapwa't inatasan sila ni Jesus na magsiuwi 
at ibalita ang mga dakilang bagay na ginawa sa kanila ng Panginoon. 


Narito ang gawaing magagawa nila---magtungo sa isang tahanang di-nakakikilala sa 
tunay na Diyos, at ibalita roon ang pagpapalang tinanggap nila kay Jesus. Mahirap sa 
ganang kanila na humiwalay sa Tagapagligtas. Tiyak na malalaking kahirapan ang 
masasagupa nila sa pakikisama nila sa kanilang mga kababayang pagano. At ang malaon 
nilang pagkakahiwalay sa lipunan ng mga tao ay waring di-nagpapagindapat sa kanila sa 
gawaing ipinahiwatig ni Jesus. Datapwa't kapagkarakang naituro Niya ang tungkulin nila ay 
gumayak na sila sa pagtalima. Hindi lamang ibinalita nila si Jesus sa sarili nilang mga 
sambahayan at mga kapitbahay, kundi nilibot pa nila ang buong Decapolis, at sa lahat ng 
dako ay itinanyag nila ang Kaniyang kapangyarihang nakapagliligtas, at isinaysay kung 

paano sila pinalaya sa mga demonyo. Sa paggawa ng gawaing ito ay tumanggap sila ng 
lalong malaking pagpapala kaysa kung nanatili silang kasama Niya, upang sila lamang ang 
makinabang. Sa pagpapala-ganap natin ng mabubuting balita ng kaligtasan napapa-lapit 
tayo sa Tagapagligtas. 


Ang dalawang pinagaling na inalihan ng demonyo ay siyang unang mga misyonerong 
isinugo ni Kristo upang mangaral ng ebanghelyo sa dako ng Decapolis. Ang mga taong ito 
ay ilang saglit lamang na nakarinig ng mga turo ni Kristo. Ni isa mang sermon Niya ay wala 
pa silang naririnig. Hindi sila makapagtuturong tulad ng kayang gawin ng mga alagad na 
kasama ni Kristo araw-araw. Nguni't taglay nila sa katawan ang katunayang si Jesus ay 
siyang Mesiyas. Yaon lamang alam nila ang kanilang masasabi, kung ano ang kanilang 
nakita, at narinig, at nadama sa kapangyarihan ni Kristo. Ito ang magagawa ng sinumang 
ang puso'y kinilos ng biyaya ng Diyos. Si Juang minamahal na alagad ay sumulat: “Ya-ong 
buhat sa pasimula, yaong aming narinig, yaong nakita ng aming mga mata, yaong 
namasdan, at nahipo ng aming mga kamay, tungkol sa Salita ng buhay, ... yaong aming 
nakita at narinig ay siya rin naming ibinabalita sa inyo.” 1 Juan 1:1-3. 


Bilang mga saksi ni Kristo, ay dapat nating sabihin kung ano ang ating nalalaman, kung 
ano ang ating nakita at narinig at nadama. Kung sinusundan na natin si Jesus nang hakbang- 
hakbang, ay mayroon tayong tiyak na masasabi tungkol sa paraan ng pagkaakay Niya sa 
atin. Masasabi natin kung paano natin sinubok ang Kaniyang pangako, at kung pa-ano natin 
nasumpungang totoo ang Kaniyang pangako. Makapagpapatotoo tayo sa ating nalalaman 
tungkol sa biyaya ni Kristo. Ito ang pagsaksing hinihingi ng ating Panginoon, at dahil sa 
kawalan nito kung kaya napa-pariwara ang sanlibutan. Bagama't si Jesus ay hindi tinanggap 
ng mga taga-Gergesa, hindi rin Niya sila iniwan sa kadilimang pinili nila. Nang sabihin 
nilang Siya'y umalis, ay hindi na nila narinig ang Kaniyang mga salita. Hindi nila batid 
kung ano ang kanilang tinanggihan. Dahil nga rito'y ipina-dala Niyang muli sa kanila ang 
liwanag, at ito'y sa pa-mamagitan ng mga hindi nila matatanggihang pakinggan. 


Ang pagkalipol ng mga baboy ay isang paraan ni Satanas upang mailayo ang mga tao sa 
Tagapagligtas, at tuloy mahadlangan ang pangangaral ng ebanghelyo sa pook na iyon. 
Nguni't ang nangyaring ito ay siyang gumising sa buong bayan na hindi magagawa ng ano 
pamang bagay, at naging dahil upang kay Kristo mapatuon ang pansin. Bagama't umalis na 
ang Tagapagligtas, ay naiwan namang mga saksi ng Kaniyang kapangyarihan ang mga 
lalaking Kaniyang pinagaling. Ang mga naging kasangkapan ng prinsipe ng kadiliman ay 
naging mga daluyan ng liwanag, mga tagapagbalita ng Anak ng Diyos. Nanggilalas ang mga 
tao nang kanilang mapakinggan ang kahanga-hangang balita. Nabuksan ang pintuan para sa 
ebanghelyo sa buong lupaing iyon. Nang si Jesus ay bumalik sa Deeapolis, 
pinagkalipumpunan Siya ng mga tao, at sa loob ng tatlong araw, ay hindi lamang mga tao sa 
isang bayan ang nakinig sa pabalita ng kalig-tasan, kundi ang mga libu-libo pang buhat sa 
nakapali-bot na mga lupain. Pati kapangyarihan ng mga demonyo ay supil ng kapangyarihan 
ng ating Tagapagligtas, at ang gawain ng masama ay ginapi ng mabuti. 

Ang pagkakasalubong sa mga inaalihan ng demonyo sa Gergesa ay nag-iwan ng isang 
aral sa mga alagad. Ito ang nagpapakilala kung hanggang saan kaaba sini-sikap dalhin ni 
Satanas ang buong sangkatauhan, at ang layunin naman ni Kristo na mapalaya sila sa 
kapangya-rihan nito. Ang mga abang taong yaon, na tumatahan sa mga libingan, inaalihan 
ng mga demonyo, at alipin ng di-masupil na mga damdamin at ng nakaririmarim na mga 
pita ng laman, ay naglalarawan ng kung magiging ano ang mga tao kung ipauubaya sa 
kapangyanhan ni Satanas. Patuloy na ginagamit ni Satanas ang kaniyang impluwensiya 
upang sirain ang mga pandama ng mga tao, supilin ang pag-iisip sa paggawa ng masama, at 
ud-yukang gumawa ng karahasan at krimen. Kaniyang pi-nahihina ang katawan, pinadidilim 
ang isip, at ibinababa ang uri ng kaluluwa. Sa tuwing tatanggihan ng mga tao ang paanyaya 
ng Tagapagligtas, ay sumusuko sila kay Satanas. Napakaraming tao sa ibat-ibang uri ng 
pamumuhay, sa tahanan, sa hanapbuhay, maging sa iglesya, ang nagsisigawa nito ngayon. 
Ito ang dahilan kung bakit ang karahasan at ang krimen ay lubhang laganap sa lupa, at ang 
kadilimang moral, tulad ng makapal na panakip sa kabaong, ay lumulukob sa mga tahanan 
ng mga tao. Sa pamamagitan ng kaniyang nakapanlilinlang na mga tukso ay inaakay ni 
Satanas ang mga tao sa pasama nang pasamang paggawa ng mga katampalasanan, hang- 
gang sa ang maging bunga ay ganap na kadustaan at kapahamakan. Ang tanging 
pananggalang laban sa ka-niyang kapangyarihan ay natatagpuan lamang sa hara-pan ni 
Jesus. Sa harap ng mga tao at ng mga anghel ay naihayag na si Satanas ay kaaway at 
mamumuksa ng mga tao, at si Kristo naman ay kaibigan at tagapaglig-tas ng mga ito. Ang 
Espiritu ni Kristo ay magpapatubo sa tao ng lahat na magpaparangal sa likas at magpapa- 
dakila sa katutubo ng tao. Huhubugin nito ang tao para sa ikaluluwalhati ng Diyos sa 
katawan, sa kaluluwa at sa espiritu. “Sapagka't hindi tayo binigyan ng Diyos ng espiritu ng 
katakutan, kundi ng kapangyarihan, at ng pag-ibig, at ng kahusayan.” 2 Timoteo 1:7. 
Tinawag Niya tayo “upang magkamit ng kaluwalhatian”--likas--“ng ating Panginoong 
Jesukristo,” tinawag tayo upang “maging katulad ng larawan ng Kaniyang Anak.” 2 
Tesalonica 2:14, Roma 8:29. 


At ang mga kaluluwang naging mga hamak na kasang-kapan ni Satanas ay patuloy pa 
ring binabago ng kapang-yarihan ni Kristo na ginagawa silang mga tagapagbalita ng 
katwiran, at isinusugo ng Anak ng Diyos upang sabihin kung gaano “kadakilang mga bagay 
ang ginawa sa iyo ng Panginoon, at kung paanong kinaawaan ka Niya.” 

Kabanata 36---Ang Hipo ng Pananampatataya 


Pagkagaling sa Gergesa patungong kanlurang baybayin, ay natagpuan ni Jesus ang isang 
karamihang nagkakatipon upang tumanggap sa Kaniya, at buong katuwaang binati nila Siya. 
Sandali munang namalagi Siya sa tabing-dagat, na nagtuturo at nagpapagaling, at 
pagkatapos ay tumuloy sa bahay ni Levi-Mateo upang makisalo sa mga maniningil ng 
buwis. Dito Siya natagpuan ni Jairo, na pinuno ng sinagoga. Ang pinunong ito ng mga 
Hudyo ay lumapit kay Jesus na taglay ang malaking kabagabagan, at kaya nga ito'y 
nagpatirapa sa Kaniyang paanan, na nagsasabi, “Ang aking munting anak na babae ay 
naghihingalo: ipinamamanhik ko sa Iyo, na Ikaw ay pumaroon at ipatong Mo ang Iyong 
kamay sa kaniya, upang siya'y gumaling, at siya'y mabubuhay.” 


Karaka-rakang gumayak si Jesus ng pagsama sa pinuno patungo sa tahanan nito. 
Bagama't ang mga alagad ay marami nang nakitang mga gawa Niya ng kaawaan, ay 
ipinagtaka rin nila ang pagsunod Niya sa pakiusap ng palalong rabi, gayunma'y sumama rin 
sila sa kanilang Panginoon, at nagsisunod naman ang mga tao, na sabik at umaasam. Hindi 
kalayuan ang bahay ng pinuno, nguni't hindi makapagmadali sa paglakad si Jesus at ang 
Kaniyang mga kasama, dahil sa mga taong sumisiksik sa Kaniya sa lahat ng panig. Ang 
balisang ama ay inip na sa kabagalan, nguni't palibhasa'y nahahabag sa mga tao, kung kaya 
paminsan-minsa'y tumitigil si Jesus upang lunasan ang isang may karamdaman, o kaya'y 
upang aliwin ang isang pusong nababagabag. 


Habang sila'y nasa daan pa, isang utusan ang naki-paggitgitan sa karamihan, upang 
sabihin kay Jairo na patay na ang anak na babae nito, at hindi na kailangang abalahin pa ang 
Panginoon. Naulinigan iyon ni Jesus. Sinabi Niya, “Huwag kang matakot, manampalataya 
ka lamang, at siya'y gagaling.” Lalong nagpakalapit-lapit si Jairo sa Tagapagligtas, at silang 
dalawa ay nagmadali nang paglakad patungo sa tahanan ng pinuno. Naroon na ang mga 
inupahang tagatangis at ang mga manunugtog ng plauta, at namama-ibabaw ang nalilikhang 
ingay ng mga ito. Ang karamihan ng naroong mga tao at ang labis na kaingayan ay naka- 
gimbal sa diwa ni Jesus. Pinagsikapan Niyang patahimikin sila, na sinasabi, “Bakit kayo'y 
nangagkakagulo, at nagsisitangis? Ang dalaga ay hindi patay, kundi natutulog.” Nagalit sila 
sa mga sinabi ni Jesus. Nakita nilang bangkay na ang dalaga, at pinagtawanan nila Siya 
nang may paglibak. Inutusan silang manaog ng bahay, at ipi-nagsama Niya ang ama at ina 
ng dalaga, at ang tatlong alagad na sina Pedro, Santiago, at Juan, at magkakasama silang 
nagsipasok sa silid na kinaroroonan ng patay. 


Lumapit si Jesus sa tabi ng higaang kinaroroonan ng patay, at pagkahawak sa kamay ng 
dalaga, ay marahan Siyang nangusap, sa wikang siyang ginagamit sa tahanan nito, “Dalaga, 
sinasabi Ko sa iyo, Magbangon ka.” Karaka-rakang gumalaw ang walang-malay na anyo. 
Tumibok na muli ang mga pintig ng buhay. Ang mga la-bi'y napunit sa isang ngiti. Dumilat 
ang mga matang parang bagong gising mula sa pagkakatulog, at ang dalaga'y nagtatakang 

napatingin sa pulutong ng mga taong nasa tabi niya. Siya'y bumangon, at niyakap siya ng 
kaniyang mga magulang, na naluluha sa laki ng kagalakan. 


Sa daang patungo sa bahay ng pinuno, ay may isang kaawa-awang babaing may 
labindalawang taon nang pinahihirapan ng isang karamdamang naging pasanin na nito sa 
buhay, na nasalubong ni Jesus. Naubos na niyang lahat ang buo niyang kabuhayan sa mga 
manggagamot at sa mga gamot, upang sa wakas ay sabihin lamang sa kaniya na siya'y hindi 
na gagaling. Nguni't muling nabuhay ang pag-asa niya nang mabalitaan niya ang mga 
pagpapa-galing na ginawa ni Kristo. Nakadama siya ng katiyakan na kung makalalapit 
lamang siya sa Kaniya ay gagaling siyang walang-pagsala. Sa gitna ng panghihina at 
paghihirap ay nakarating din siya sa tabing-dagat na doon nagtuturo si Jesus, at 
pinagsikapan niyang makigitgit sa karamihan, nguni't walang mangyari. Muling sinundan 
niya Siya buhat sa bahay ni Levi-Mateo, nguni't hindi rin siya makalapit sa Kaniya. 
Nagpasimula na siyang mawalaan ng pag-asa, nang, sa patuloy niyang pakikipaggitgitan sa 
karamihan, ay napalapit si Jesus sa kaniyang kinaroroonan. 


Dumating din ang pagkakataong kaniyang pinakahihintay-hintay. Nasa harap na siya ng 
Dakilang Manggagamot! Nguni't sa gitna ng pagkakagulo ay hindi siya makapagsalita sa 
Kaniya, ni makita man ang buo Niyang anyo. Sa pangambang mawala sa kaniya ang kaisa- 
isang pagkakataong ito na gumaling, siya'y muling nagpatuloy sa pakikipagitgitan, na 
sinasabi sa kaniyang sarili, “Kung mahipo ko man lamang ang Kaniyang damit, ay gagaling 
ako.” At kaya nga nang magdaan si Jesus, siya'y dumukwang, at bahagyang-bahagya 
lamang siyang nagtagumpay na mahipo ang laylayan ng damit Niya. Napisan sa isang 
hipong yaon ang buong pananampalataya ng kaniyang buhay, at nang sandali ring yaon ay 
kagyat na nawala ang kirot at panghihinang nararamdam niya at ang humalili ay ang 
kalakasan ng sakdal na kalusugan. 


Nang magkagayon taglay sa puso ang pasasalamat na siya'y nagpaiwan sa karamihan, 
datapuwa't biglang-big-lang huminto si Jesus, at ang mga tao'y huminto ring kasama Niya. 
Siya'y lumingon, at lilinga-lingang nagtanong sa tinig na maliwanag na maririnig sa ibabaw 
ng kaingayan at pagkakagulo ng karamihan, “Sino ang humipo sai Akin?” Ang naging 
tugon ng mga tao sa tanong na ito ay ang Siya'y tingnang may pagtataka. Siya'y sinisiksik 
at ginigitgit sa magkabi-kabila, kaya ang tanong na iyon ay nakapagtataka. 


Si Pedro na laging handang magsalita, ay nagsabi, “Panginoon, ginigitgit Ka at sinisiksik 
ng karamihan, at sasabihin mo, Sino ang humipo sa Akin?” Sumagot si Jesus, “May humipo 
sa Akin, sapagka't naramdaman Ko na may umalis na bisa sa Akin.” Kilala ng 
Tagapagligtas ang pagkakaiba ng hipo ng pananampalataya sa di-sinasad-yang hipo na 
bunga ng paggigitgitan ng karamihan. Ang gayon kalaking pananalig ay hindi nararapat 
palampasin nang hindi napag-uukulan ng pansin. Nais Niyang mag-salita sa abang babae ng 
mga salitang makaaaliw na magiging isang bukal ng kaligayahan dito-mga salitang 

magiging isang pagpapala sa mga sumusunod sa Kaniya hanggang sa katapusan ng 
panahon. 


Humarap si Jesus sa dakong kinaroroonan ng babae, at pinilit Niyang alamin kung sino 
ang humipo sa Kaniya. Nang madama ng babaing walang mangyari sa kaniyang pagtatago, 
ay nangangatal sa takot na siya'y lumapit, at nagpatirapa sa Kaniyang paanan. May mga 
luha ng pagpapasalamat na isinalaysay niya ang kaniyang paghihirap, at kung paano siya 
nakasumpong ng kaginhawahan. Banayad na sinabi ni Jesus, “Anak, laksan mo ang iyong 
loob: pinagaling ka ng iyong pananampalataya, yumaon kang payapa.” Hindi Niya binigyan 
ng pagkakataong ma-angkin ng pamahiin ang nagpapagaling na bisa sa pag-hipo lamang sa 
Kaniyang damit. Hindi nga sa panlabas na paghipo o pagkakaugnay sa Kaniya, kundi 
sa pamamagitan ng pagsampalataya sa kapangyarihan ng Kaniyang pagka-Diyos, kung kaya 
nangyaring gumaling ang babae. 


Ang nagtatakang karamihan na nagsisiksikan sa palibot ni Kristo ay hindi nakadama ng 
pagtanggap ng bumubuhay na kapangyarihan. Datapwa't nang iunat ng babaing may 
karamdaman ang kaniyang kamay upang Siya'y hipuin, sa paniniwalang siya'y gagaling, ay 
naram-daman niya ang nagpapagaling na bisa. Ganyan din sa mga bagay na espirituwal. 
Ang magsalita ng tungkol sa relihiyon sa isang pasumala o di-kinukusang paraan, at ang 
manalangin nang walang pagkagutom ang kaluluwa at walang buhay na pananampalataya, 
ay walang kabuluhan. Ang pananampalataya kay Kristong sa pangalan lamang, na 
tinatanggap Siya lamang sa Tagapagligtas ng sanlibutan, ay di-kailanman makapagdudulot 
ng kaga-lingan sa kaluluwa. Ang pananampalatayang sa ikaliligtas ay hindi isa lamang 
pinag-aralang pag-ayon sa katotoha-nan. Siya na naghihintay na maalaman muna ang lahat 
bago niya gamitin ang kaniyang pananampalataya ay hindi makakatanggap ng pagpapala sa 
Diyos. Hindi sapat ng maniwala tungkol kay Kristo, dapat tayong sumampa-lataya sa 
Kaniya. Ang tanging pananampalatayang paki-kinabangan natin ay yaong tinatanggap Siya 
bilang isang personal na Tagapagligtas, na tinatanggap ang Kaniyang mga kagalingan sa 
ating mga sarili. Marami ang nag-aaka-lang ang pananampalataya ay isang opinyon o isang 
pa-lagay. Ang pananampalatayang nagliligtas ay isang paki-kipagkasundo na sa 
pamamagitan nito ang mga tuma-tanggap kay Kristo ay nakikipagtipan sa Diyos. Ang tunay 
na pananampalataya ay buhay. Ang buhay na pana-nampalataya ay nangangahulugang 
nararagdagan ang lakas, nalulubos ang pagtitiwala, na sa pamamagitan nito ang kaluluwa'y 
nagiging isang nananagumpay na kapang-yarihan. 


Pagkatapos pagalingin ang babae, ninais ni Jesus na kilalanin nito ang pagpapalang 
tinanggap nito. Ang mga kaloob na iniaalok ng ebanghelyo ay hindi makakamtan o 
matatamasa nang palihim. Kaya nga hinihiling ng Panginoon sa atin na ipahayag natin ang 
Kaniyang kabutihan. “Kayo ang Aking mga saksi, sabi ng Panginoon, na Ako ang Diyos.” 
Isaias 43:12. 

Ang pagpapahayag natin ng Kaniyang katapatan ay siyang piniling kasangkapan ng 
Langit upang maipakilala si Kristo sa sanlibutan. Dapat nating kilalanin ang Kaniyang 
biyaya gaya ng pagkakapagpakilala nito sa mga banal na tao nang una, subali't ang 
magiging pinakama-bisa ay ang patotoo ng sarili nating karanasan. Tayo'y mga saksi ng 
Diyos habang ating ipinakikita sa mga kabuhayan natin ang paggawa ng kapangyarihan ng 
Diyos. Bawa't tao ay may kabuhayang kaiba sa lahat ng mga iba, at may karanasang 
lubhang naiiba sa kanila. Hina-hangad ng Diyos na ang ating papuri ay pumailanlang sa 
Kaniya, na natatatakan ng sarili nating kakanyahan. Ang ganitong mahahalagang pagkilala 
sa kapurihan ng maluwalhati Niyang biyaya, pagka itinataguyod ng isang kabuhayang 
katulad-ng-kay-Kristo, ay nagtataglay ng di-mapaglalabanang kapangyarihan na gumagawa 
sa ikali-ligtas ng mga kaluluwa. 


Nang ang sampung ketongin ay dumulog kay Jesus upang sila'y pagalingin, inatasan 
Niya silang yumaon at pakita sa saserdote. Sa daan ay gumaling sila, nguni't isa lamang ang 
nagbalik upang mag-ukol ng pagluwal-hati sa Kaniya. Ang mga iba'y yumaon na ng 
kanilang lakad, na kinalimutan Siya na nagpagaling sa kanila. Gaano nga karami ang 
gumagawa ng ganito ring bagay! Ang Panginoon ay walang-likat na gumagawa ng mabuti 
sa mga tao. Patuloy Siyang nagbibigay ng masagana Niyang biyaya. Ibinabangon Niya ang 
mga maysakit mula sa kinararatayang mga banig ng karamdaman, inililigtas Niya ang mga 
tao sa panganib na hindi nila nakikita, inu-utusan Niya ang mga anghel sa langit na iligtas 
sila sa kasakunaan, na ingatan sila sa “salot na dumarating sa kadiliman” at “sa paggiba man 
na sumisira sa katanghaliang-tapat” (Awit 91:6), subali't ni hindi man naaantig ang kanilang 
mga puso. Ibinigay na Niya ang buong ka-yamanan ng langit upang matubos sila, at gayon 
pa ma'y hindi nila pinapansin ang Kaniyang dakilang pag-ibig. Dahil sa kanilang kawalang- 
utang-na-loob ay isinasara nila ang kanilang puso sa pagpasok ng biyaya ng Diyos. Katulad 
ng kugon sa ilang ay hindi nila nalalaman pagka ang mabuti ay dumarating, at tumatahan 
ang kanilang mga kaluluwa sa mga tuyong dako ng ilang. 


Sa atin ding sariling kapakinabangan kaya dapat panatilihing sariwa sa ating alaala ang 
bawa't kaloob ng Diyos. Sa ganitong paraan ay lumalakas ang pananam-palataya na 
humingi at tumanggap nang higit at higit. May lalong malaking lakas ng loob na naidudulot 
sa atin ang kaunting pagpapalang tinatanggap natin sa Diyos kaysa lahat ng mga salaysaying 
ating nababasa tungkol sa pananampalataya at karanasan ng mga iba. Ang kaluluwang 
tumutugon sa biyaya ng Diyos ay magiging katulad ng isang halamanang nadidilig. Ang 
kaniyang kalusu-gan ay mabilis na lilitaw, ang kaniyang liwanag ay sisikat sa kadiliman, at 
ang kaluwalhatian ng Panginoon ay makikita sa kaniya. Kaya nga alalahanin natin ang 
kagandahang-loob ng Panginoon, at ang karamihan ng Kaniyang magiliw na mga kaawaan. 
Gaya ng bayang Israel, magtayo tayo ng mga bato ng patotoo, at iukit natin doon ang 
mahalagang kasaysayan na ginawa ng Diyos sa atin. At kapag sinasariwa natin sa alaala ang 
Kaniyang mga pakikitungo sa atin sa ating paglalakbay sa buhay na ito, ay sabihin nga natin 
mula sa kaibuturan ng ating mga pusong nagpapasalamat na, “Ano ang aking ibaba-yad sa 

Panginoon dahil sa lahat Niyang kabutihan sa akin? Aking kukunin ang saro ng kaligtasan, 
at tatawag ako sa pangalan ng Panginoon. Aking babayaran ang mga panata ko sa 
Panginoon, oo, sa harapan ng buo Niyang bayan.” Awit 116:12-14 

Kabanata 37---Ang Unang mga Ebanghelista 


Ang mga apostol ay mga kasambahay ni Jesus, at sinamahan nila Siya nang Siya'y 
maglakbay nang lakad sa buong Galilea. Naging karamay-ramay Niya sila sa mga 
pagpapagal at mga kahirapang sinapit nila. Nakinig sila sa Kaniyang mga sermon, lumakad 
sila at nakipag-usap sa Anak ng Diyos, at buhat sa araw-araw Niyang pagtuturo ay 
natutuhan nila kung paano gagawa para sa ikabubuti ng sangkatauhan. Habang naglilingkod 
si Jesus sa malaking karamihan na natitipon sa palibot Niya, ay naroon din ang Kaniyang 
mga alagad, na handang tumalima sa anumang ipag-uutos Niya at upang mapagaan ang 
Kaniyang paggawa. Tumulong sila sa pagsasaayos ng mga tao, na inilalapit ang mga 
maysakit sa Tagapag-ligtas, at gumagawa ng ikagiginhawa ng lahat. Minatyagan nila ang 
mga interesadong nakikinig, ipinaliwanag ang mga Kasulatan sa kanila, at sa iba't ibang 
paraan ay gumawa para sa kanilang espirituwal na kapakinaba-ngan. Itinuro nila ang napag- 
aralan nila kay Jesus, at araw-araw ay nagtatamo sila ng mayamang karansan. Nguni't 
kailangan din nila ang karanasan sa paggawa nang nag-iisa. Patuloy pa rin silang 
nangangailangan ng maraming turo, ng malaking pagtitiis at ng pagiging-ma-giliw. Ngayon, 
habang kasama pa nila Siya, na maituturo ang kanilang mga pagkakamali, at mapapayuhan 
at maiwawasto sila, ay isinugo sila ng Tagapagligtas bilang mga kinatawan Niya. 


Nang ang mga alagad ay kasama-sama pa Niya, malimit na sila'y binagabag ng turo ng 
mga saserdote at mga Pariseo, nguni't dinala nila kay Jesus ang mga iki-nababagabag nila. 
Ipinakilala Niya sa kanila na ang mga katotohanan ng Kasulatan ay katuwas ng sali't saling 
sabi o tradisyon. Sa ganitong paraa”y pinatibay Niya ang kanilang pagtitiwala sa salita ng 
Diyos, at sa malaking sukat ay pinalaya Niya sila sa kanilang pagkatakot sa mga rabi at sa 
kanilang pagkaalipin sa sali't saling sabi. Sa pagtuturo sa mga alagad ay naging higit na 
mabisa ang halimbawa ng kabuhayan ng Tagapagligtas kaysa alinmang turong ukol sa 
doktrina. Nang sila'y mahiwalay na sa Kaniya, ang bawa't tingin at himig at salita ay 
nagunita nila. Madalas na pagka sila'y napapaharap sa mga kaaway ng ebanghelyo, ay 
inuulit-ulit nila ang Kaniyang mga salita, at kapag nakikita nila ang nagagawa nito sa mga 
tao, ay lubha silang nagagalak. 


Nang matawag na ni Jesus ang Labindalawa, ay inatasan Niya sila na humayo nang dala- 
dalawa sa mga bayan at mga nayon. Walang pinalakad na nag-iisa, kundi ang kapatid ay 
isinama sa kapatid, at ang kaibigan ay sa kaibigan. Sa ganitong paraan ay magkakatulungan 
sila at magkakapalakasan ng loob sa isa't isa, na magpapayuhan at magdadalanginan, upang 
ang lakas ng isa ay maitulong sa kahinaan ng kasama. Sa ganito ring paraan isinugo Niya 
ang pitumpu nang dakong huli. Sadyang panukala ng Tagapagligtas na ang mga 
tagapagbalita ng ebanghelyo ay dapat magkasama sa ganitong paraan. At sa kapanahunan 
man natin ay magiging higit na mata-gumpay ang gawain ng pangangaral ng ebanghelyo 
kung ang halimbawang ito ang maingat na susundin. 

Ang pabalita ng mga alagad ay tulad din ng kay Juan Bautista at ng kay Kristo na rin: 
“Ang kaharian ng langit ay malapit na.” Hindi sila makikipagtalo sa mga tao tungkol sa 
kung si Jesus na taga-Nazareth ay siyang Mesiyas, kundi sa Kaniyang pangalan ay gagawa 
sila ng mga gawa ng kaawaan na ginawa rin Niya. Inatasan Niya silang, “Mangagpagaling 
kayo ng mga maysakit, mangaglinis kayo ng mga demonyo: tinanggap ninyong walang- 
bayad, ay ibigay ninyong walang-bayad.” 


Noong panahon ng ministeryo ni Jesus ay naglaan Siya ng maraming oras sa 
pagpapagaling ng mga maysakit kaysa pangangaral. Ang mga kababalaghang ginawa Niya 
ay nagpatotoo sa katotohanan ng Kaniyang mga sinabi, na hindi Siya naparito upang 
mamuksa kundi upang magligtas. Ang Kaniyang katwiran ay nagpauna sa Kaniya, at ang 
kaluwalhatian ng Panginoon ay siyang naging bantay-likod Niya. Saanman pumaroon, ay 
nagpauna na sa Kaniya ang mga balita ng Kaniyang kaawaan. Sa mga pook na Kaniyang 
naraanan, ang mga pinag-ukulan Niya ng Kaniyang kahabagan ay nangagsasaya sa 
tinamong kalusugan, at sinusubukang gamitin ang kanilang bagong-katatanggap na 
kalakasan. Nagkakalipumpon sa palibot nila ang maraming tao upang pakinggan sa kanilang 
mga labi ang mga bagay na ginawa sa kanila ng Panginoon. Ang tinig Niya ay siyang unang 
tinig na napakinggan ng marami, ang pangalan Niya ay siyang unang salitang binigkas nila, 
at ang mukha Niya ay siyang unang pinagmasdan nila. Bakit hindi nila iibigin si Jesus, at 
ipagsisigawan ang pagpuri sa Kaniya? Sa pagdaan Niya sa mga bayan at mga siyudad ay 
para Siyang isang agos ng buhay, na nagbibigay ng buhay at galak saanman Siya 
magtungo. 


Ang mga sumusunod kay Kristo ay dapat gumawang gaya ng ginawa Niya. Dapat nating 
pakanin ang mga nagugutom, paramtan ang mga hubad, at aliwin ang mga naghihirap at 
mga maysakit. Dapat nating paglingkuran ang mga nanlulupaypay, at pasiglahin ang loob ng 
mga nawawalan ng pag-asa. At kung magkagayon ay tutuparin din naman sa atin ang 
pangakong, “Ang iyong katwiran ay mangunguna sa iyo, ang kaluwalhatian ng Panginoon 
ay magiging iyong bantay-likod.” Isaias 58:8. Ang pag-ibig ni Kristo, na nakikita sa 
paglilingkod na di-makasarili, ay magiging lalong mabisa sa pagbago sa taong gumagawa 
ng masama kaysa magagawa ng patalim o ng hukuman. Ang mga ito ay kailangan upang 
maisilid ang takot sa lumalabag sa batas, subali't ang maibiging misyonero ay makagagawa 
nang higit kaysa rito. Kadalasan ang puso ay nagmamatigas pagka sinasaway, nguni't ito'y 
naaagnas sa pag-ibig ni Kristo. Hindi lamang mapagagaling ng misyonero ang mga 
karamdaman sa katawan ng tao, kundi makaaakay din naman siya ng makasalanan patungo 
sa Dakilang Manggagamot, na makalilinis ng kaluluwa sa ketong ng kasalanan. Panukala ng 
Diyos na sa pamamagitan ng Kaniyang mga lingkod ay makarinig ng Kaniyang tinig ang 
mga maysakit, ang mga kapuspalad, at ang mga inaalihan ng masasamang espiritu. Sa 
pamamagitan ng mga taong ginagamit Niya ay nais Niyang Siya'y maging isang Mang- 
aaliw na hindi pa nakikilala ng sanlibutan. 

Sa unang paglalakbay misyonero ng mga alagad ay sila'y paroroon lamang sa “mga 
tupang nangawaglit sa bahay ni Israel.” Kung una nila ngayong pinangaralan ng ebanghelyo 
ang mga Hentil o ang mga Samaritano, ay nawalan sana sila ng impluwensiya sa mga 
Hudyo. Sa paggising nila sa maling hinala ng mga Pariseo ay napasuong sana sila sa 
pakikipagtalo na di-sasalang magpapahina ng kanilang loob sa pasimula pa lamang ng 
kanilang mga paggawa. Ang mga apostol man ay makupad sa pag-unawa na ang ebanghelyo 
ay dapat ipangaral sa lahat ng mga bansa. Hangga't hindi nila nahahagip ang katotohanang 
ito ay hindi pa sila handang gumawa para sa mga Hentil. Kung tatanggapin ng mga Hudyo 
ang ebanghelyo, panukala ng Diyos na sila'y gawin Niyang mga tagapagbalita Niya sa mga 
Hentil. Kaya nga sila ang unang dapat munang makarinig ng pabalita. 


Sa buong bukirang ginawan ni Kristo ay may mga kaluluwang nakadama ng kanilang 
kailangan, at nangagugutom at nangauuhaw sa katotohanan. Dumating na ang panahong 
dapat ipadala sa mga nangasasabik na pusong ito ang pabalita ng Kaniyang pag-ibig. Sa 
lahat ng mga ito ay paroroon ang mga alagad bilang mga kinatawan Niya. Sa gayon ay 
titingnan sila ng mga nagsisisampalataya bilang mga tagapagturong hinirang ng Diyos, at sa 
panahong aalisin na sa kanila ang Tagapagligtas ay hindi sila maiiwanang walang mga 
tagapagturo. 


Sa unang paglilibot na ito ng mga alagad ay paroroon lamang sila sa mga dakong 
napuntahan na ni Jesus, at doo'y nagkaroon na Siya ng mga kaibigari. Ang kanilang 
paghah“nda para sa paglalakbay na ito ay napakasimpie lamang. Walang anumang bagay na 
dapat pahintulutang makapaghiwalay ng kanilang isip sa kanilang dakilang gawain, o kaya 
sa anumang paraan ay makalikha sila ng pagsalungat ng mga tao at ng makahahadlang sa 
patuloy nilang paggawa. Hindi nila dapat tularan ang damit ng mga tagapagturo ng 
relihiyon, ni magbibihis man ng naiiba sa kasuutan ng mga karaniwang mamamayan. Hindi 
rin sila dapat pumasok sa mga sinagoga at tumawag ng pulong pangmadla, bahay-bahay na 
pangangaral ang gagawin nila. Hindi nila dapat aksayahin ang kanilang panahon sa mga di- 
kailangang pagbabatian, o sa pagpunta sa bahay-bahay upang maglibang o makipagsaya. 
Kundi sa bawa't dakong kanilang paroonan ay dapat nilang tanggapin ang kagandahang- 
loob na maiaalay ng kanilang matutuluyan, niyaong mga tatanggap sa kanila nang buong- 
puso na parang si Kristo na rin ang kanilang pinatutuloy at tinatanggap. Papasok sila sa 
bahay na taglay ang magandang bating, “Kapayapaan nawa ang mapasabahay na ito.” Lukas 
10:5. Ang tahanang yaon ay pagpapalain ng kanilang mga panalangin, ng kanilang mga awit 
ng pagpupuri, at ng pagbubuklat ng mga Kasulatan sa sambahayang pagsamba. 


Ang mga alagad na ito ay dapat maging mga tagapagbalita ng katotohanan, upang ihanda 
ang daan para sa pagdating ng kanilang Panginoon. Ang pabalitang dapat nilang dalhin ay 
ang salita ng walang-hanggang buhay, at ang magiging kapalaran ng mga tao ay 
mapapabatay sa kanilang pagtanggap o pagtanggi dito. Upang maikintal sa mga tao ang 
kasolemnihan nito, ay tinagubilinan ni Jesus ang Kaniyang mga alagad na, “Sinumang hindi 
tumanggap sa inyo, ni duminig sa inyong mga pananalita, pag-alis ninyo sa bahay o bayang 

yaon, ay ipagpag ninyo ang alabok ng inyong mga paa. Katotohanang sinasabi Ko sa inyo, 
Higit na mapagpapaumanhinan ang lupa ng Sodoma at Gomorra sa araw ng paghuhukom, 
kaysa bayang yaon.” 


Ngayo”y nakita ng Tagapagligtas ang hinaharap, natanaw Niya ang lalong malalawak na 
bukirang doon, pagkamatay Niya, ang mga alagad ay magiging mga saksi Niya. Sa 
Kaniyang natanaw ay kasama ang magiging karanasan ng Kaniyang mga lingkod sa buong 
panahon hanggang sa dumating ang Kaniyang ikalawang pagparito. Ipinatalastas Niya sa 
Kaniyang mga tagasunod ang mga pakikilabang masasagupa nila, inihayag Niya ang uri at 
paraan o plano ng pagbabaka. Inilantad Niya sa harap nila ang mga panganib na kanilang 
makakaharap, at ang pagtanggi-sa-sarili na kakailanganin nila. Nais Niyang maintindihan 
nila ang magiging halaga ng pagtalima, upang hindi sila masubukan ng kaaway. Ang 
kanilang pakikipagbaka ay hindi laban sa laman at dugo, kundi “laban sa mga pamunuan, 
laban sa mga kapangyarihan, laban sa mga namamahala ng kadilimang ito sa sanlibutan, 
laban sa mga ukol sa espiritu ng kasamaan sa mga dakong kaitaasan.” Efeso 6:12. 
Makikipaglaban sila sa mga lakas o puwersang hindi sa tao, gayunma'y tinitiyak sa kanila 
na sila'y tutulungan ng Diyos. Lahat ng mga anghel sa langit ay kasama sa tutulong na 
hukbong ito. At higit pa kaysa mga anghel ay nasa hanay ng mga tutulong. Ang Banal na 
Espiritu, na kinatawan ng Kapitan ng hukbo ng Panginoon, ay bumababa upang siyang 
mangasiwa sa pagbabaka. Maaaring marami ang ating mga kahinaan, at maaaring 
napakabigat ng ating mga kasalanan at mga kamalian, gayunma'y ang biyaya ng Diyos ay 
ibinibigay sa lahat ng humihingi na may pagsisisi. Ang di-masukat na kapangyarihan ng 
Diyos ay nakalaan sa mga nagtitiwala sa Kaniya. 


“Narito,” wika ni Jesus, “sinusugo Ka kayong gaya ng mga tupa sa gitna ng mga lobo: 
mangagpakatalino nga kayong gaya ng mga ahas, at mangagpakatimtimang gaya ng mga 
kalapati.” Isa mang salita ng katotohanan ay hindi sinikil ni Kristo, bagkus sinalita Niya 
itong lagi nang may pag-ibig. Gumamit Siya ng napakalaking katalinuhan, at ng 
maalalahani't mabait na pakikitungo sa Kaniyang pakikipag-usap sa mga tao. Di-kailanman 
Siya naging marahas, di-kailanman Siya nagsalita ng dikailangang mabagsik na salita, at di- 
kailanman nanakit ng isang maramdaming kaluluwa. Hindi Niya pinuna o pinagwikaan ang 
kahinaan ng tao. Walang-takot na tinuligsa Niya ang pagpapaimbabaw, di-paniniwala, at 
ang kasamaan, gayunma'y nasa Kaniyang tinig ang kalungkutan nang bigkasin Niya ang 
umiiwa Niyang mga pagsuwat. Tinangisan Niya ang Jerusalem, ang bayang Kaniyang 
pinakatibig, na tumangging tanggapin Siya, na siyang daan, katotohanan, at buhay. 
Tinanggihan nila Siya, na Tagapagligtas, gayunma'y buong pagmamahal na kinaawaan 
Niya sila, at gayon na lamang katindi ang Kaniyang kalumbayan na anupa't winasak nito 
ang Kaniyang puso. Bawa't kaluluwa ay mahalaga sa Kaniyang paningin. Bagama't lagi 
Niyang taglay sa Kaniyang sarili ang dangal ng pagka-Diyos, gayunma'y nagpakababa 
Siyang taglay ang pinakamagiliw na pagtingin sa bawa't kaanib ng sambahayan ng Diyos. 

Sa lahat ng mga tao ay nakita Niya ang mga nagkasalang kaluluwa na siyang layunin 
Niyang mailigtas. 


Hindi susundin ng mga lingkod ni Kristo ang balang maibigan ng kanilang pusong likas 
na masama. Kailangan nilang magkaroon ng malapit na pakikipag-ugnay sa Diyos, baka, sa 
pagkagalit, ang sarili ay maghumindig, at sila'y magbuga ng isang agos ng mga salitang di- 
nararapat, na hindi katulad ng hamog na nagpapanariwa sa nangaluluoy na pananim. Ito ang 
ibig ni Satanas na gawin nila, sapagka't” ito ang mga paraan niya. Ang dragon ay siyang 
nagagalit, at espiritu ni Satanas ang siyang nahahayag kapag nagagalit at nagpaparatang ang 
tao. Datapwa't ang mga lingkod ng Diyos ay dapat maging mga kinatawan Niya. Nais 
Niyang sila'y gumamit ng bagay na tinatanggap sa langit, ng katotohanan na nagtataglay ng 
sarili Niyang larawan at tatak. Ang kapangyarihang sa pamamagitan niyon 
mapagtatagumpayan nila ang masama ay ang kapangyarihan ni Kristo. Ang kaluwalhatian 
ni Kristo ay siya nilang kalakasan. Dapat nilang ipako ang kanilang mga mata sa Kaniyang 
kagandahan. Kung magkagayon ay maipakikilala nila ang ebanghelyo nang may banal na 
katalinuhan at kahinhinan. At ang espiritu o diwang napapanatiling maamo't mabanayad sa 
ilalim ng pagkagalit, ay makapagsasalita nang higit na mabisa na kakatig sa katotohanan 
kaysa alinmang pakikipagkatwiranan, gaanuman kahusay. 


Ang mga napapasuong sa pakikipagtunggali sa mga kaaway ng katotohanan ay 
kailangang humarap, hindi lamang sa mga tao, kundi kay Satanas din naman at sa mga 
kampon nito. Dapat nilang alalahanin ang pangungusap ng Tagapagligtas na, “Narito, 
sinusugo Ko kayong gaya ng mga kordero sa gitna ng mga lobo.” Lukas 10:3. Dapat silang 
sumandig sa pag-ibig ng Diyos, at ang espiritu ay mapananatiling mahinahon, kahit na sila'y 
pagmalabisan. Bibihisan sila ng Panginoon ng damit ng kabanalan. Ang Kaniyang Banal na 
Espiritu ang gagawa sa kanilang isip at kalooban, upang huwag nilang mapansin ang mga 
panunuligsa ng sumisigaw na mga lobo. 


Sa pagpapatuloy ng Kaniyang pagtuturo sa mga alagad Niya, ay sinabi ni Jesus, 
“Mangagpakaingat kayo sa mga tao.” Hindi nila dapat ilagak ang lubos nilang pagtitiwala sa 
mga hindi kumikilala sa Diyos, ni humingi man ng payo sa kanila, sapagka't ito ang 
magbibigay ng kalamangan sa mga kinakasangkapan ni Satanas. Ang mga gawa ng mga tao 
ay malimit na sumasalungat sa mga panukala ng Diyos. Ang mga nagtatayo ng templo ng 
Panginoon ay dapat magsipagtayo nang ayon sa huwarang ipinakita sa bundok---sa wangis 
ng Diyos. Ang Diyos ay nalalapastangan at ang ebanghelyo ay naipagkakanulo pagka ang 
mga lingkod Niya ay nagsisiasa sa payo ng mga taong wala sa ilalim ng pamamatnubay ng 
Espiritu Santo. Ang karunungan ng sanlibutan ay kamangmangan sa Diyos. Ang mga 
umaasa dito ay tiyak na magkakamali. 


“Kayo'y ibibigay nila sa mga Sanedrin, ... oo at kayo'y dadalhin sa harap ng mga 
gobernador at mga hari dahil sa Akin, sa pagpapatotoo sa kanila at sa mga Hentil.” Mateo 
10:17, 18. Ang pag-uusig ay siyang magpapalaganap ng liwanag. Ang mga lingkod ni 

Kristo ay dadalhin sa harap ng mga dakilang tao ng sanlibutan, na, kundi dahil dito, ang 
mga ito ay hindi kailanman makakarinig ng ebanghelyo. Ang katotohanan ay binigyan ng 
maling pagpapakilala sa mga taong ito. Napakinggan nila ang mga bulaang paratang tungkol 
sa pananampalataya ng mga alagad ni Kristo. Madalas na ang tanging paraan upang mabatid 
nila ang tunay na uri nito ay ang patotoo ng mga dinadala sa harap ng hukuman upang litisin 
sila dahil sa kanilang pananampalataya. Sa ilalim ng pagsisiyasat ang mga ito ay 
kinakailangang magsisagot, at ang mga huhukom naman sa kanila ay kailangang makinig sa 
kanilang patotoo. Ang saganang biyaya ng Diyos ay ibibigay sa Kaniyang mga lingkod 
sa ganitong pangyayari o kagipitan. “Sa oras na yaon,” sinasabi ni Jesus, “ay ipagkakaloob 
sa inyo ang inyong sasabihin. Sapagka't hindi kayo ang mangagsasalita, kundi ang Espiritu 
ng inyong Ama ang sa inyo'y magsasalita.” Kapag pinapagliwanag na ng Espiritu ng Diyos 
ang isip ng Kaniyang mga lingkod, ang katotohanan ay maipakikilala sa banal na 
kapangyarihan at kahalagahan nito. Ang mga tatanggi sa katotohanan ay magsisitayo upang 
paratangan at siilin ang mga alagad. Nguni't kahit na sila mawalan at mahirapan, o kahit na 
sila mamatay, ay ihahayag pa rin ng mga anak ng Panginoon ang kaamuan ng Diyos na 
kanilang Uliran. Sa ganitong paraan ay makikita ang pagkakaiba ng mga kinakasangkapan 
ni Satanas at ng mga kinatawan ni Kristo. Matataas ang Tagapagligtas sa harap ng mga 
pinuno at ng mga tao. 


Ang mga alagad ay hindi nilangkapan ng tapang at tibay ng mga martir hanggang di- 
kinailangan ang gayong biyaya. Noon tinupad ang pangako ng Tagapagligtas. Nang si Pedro 
at si Juan ay magsipagpatotoo sa harap ng kapulungan ng Sanedrin, ang mga tao “ay 
nangagtaka, at nangagpagkilala nila, na sila'y nangakasama ni Jesus.” Mga Gawa 4:13. 
Tungkol kay Esteban ay nasusulat na “ang lahat ng nangakaupo sa Sanedrin, na nagsisititig 
sa kaniya, ay kanilang nakita ang kaniyang mukha na katulad ng mukha ng isang anghel.” 
Hindi nagawa ng mga 'tao na “makalaban sa karunungan at sa Espiritu na kaniyang 
ipinangusap.” Mga Gawa 6:15, 10. At nang sulatin naman ni Pablo ang tungkol sa paglilitis 
sa kaniya sa hukuman ni Cesar, ay sinabi niya, “Sa aking unang pagsasanggalang sinuman 
ay walang kumampi sa akin, bagkus pinabayaan ako ng lahat. ... Datapwa't ang Panginoon 
ay sumaakin, at ako'y pinalakas, upang sa pamamagitan ko ang mabuting balita ay 
maitanyag nang ganap, at upang mapakinggan ng lahat ng mga Hentil: at ako'y iniligtas sa 
bibig ng leon.” 2 Timoteo 4:16, 17. 


Ang mga lingkod ni Kristo ay hindi maghahanda ngnakasulat na talumpati pagka sila'y 
dinala na sa paglilitis. Ang kanilang paghahanda ay dapat gawin nang araw-araw sa 
pamamagitan ng pag-iimpok ng mahahalagang katotohanan ng salita ng Diyos, at sa 
pamamagitan ng panalangin ay pinalalakas ang kanilang pananampalataya. Pagka sila'y 
iniharap na sa paglilitis, ang Banal na Espiritu ang magpapaalaala sa kanila ng mga 
katotohanang kanilang kinakailangan. Ang araw-araw at masigasig na pagsusumikap na 
makilala ang Diyos, at si Jesukristong Kaniyang isinugo, ay magbibigay ng kapangyarihan 
at kakayahan sa kaluluwa. Ang kaalamang natatamo sa pamamagitan ng masikap na 

pagsasaliksik ng mga Kasulatan ay kagyat na ipaalaala sa tumpak na panahon. Nguni't kung 
kinaligtaan ng sinuman na pag-aralan ang mga salita ni Kristo, kung hindi pa nila natitikman 
kailanman na subukin ang kapangyarihan ng Kaniyang biyaya sa panahon ng pagsubok, ay 
hindi nga nila maaasahang ipaaalaala sa kanila ng Banal na Espiritu ang Kaniyang mga 
salita. Kailangan nilang paglingkuran ang Diyos nang lubos araw-araw, at saka magtiwala 
sa Kaniya. 


Napakahigpit ang magiging pakikipaglaban sa ebanghelyo na anupa't ang pinakamalapit 
na pagkakaugnayan sa lupa ay di-papansinin. Ang mga alagad ni Kristo ay ibibigay sa 
kamatayan ng mga sarili nilang kasambahay. “Kayo'y kapopootan ng lahat ng mga tao dahil 
sa Aking pangalan,” idinugtong pa Niya, “datapwa't ang magtitiis hanggang sa wakas, ay 
siyang maliligtas.” Marcos 13:13. Gayunma'y pinagbilinan Niya silang huwag ilantad ang 
kanilang mga sarili sa pag-uusig. Siya na rin ay madalas umalis sa isang bukirang 
ginagawan at lumilipat sa iba, upang matakasan ang mga nagbabanta sa Kaniyang buhay. 
Nang Siya'y tanggihan sa Nazareth, at nang Siya'y pag-isipang patayin ng sarili Niyang 
mga kababayan, ay lumusong Siya saCapernaum, at doo'y nangamangha ang mga tao sa 
Kaniyang turo, “sapagka't may kapangyarihan ang Kaniyang salita.” Lukas 4:32. Kaya nga 
ang mga lingkod Niya ay hindi dapat papanlupaypayin ng paguusig---kundi dapat silang 
humanap ng pook na doo'y makagagawa pa rin sila sa pagliligtas ng mga kaluluwa. 


Ang alipin ay hindi mataas sa kaniyang panginoon. Ang Prinsipe ng langit ay tinawag na 
Beelzebub, at ang Kaniyang mga alagad ay sa gayunding maling-ipakikilala. Datapuwa't 
anuman ang panganib, ang mga sumusunod kay Kristo ay dapat hayagang magpahayag ng 
kanilang mga simulain. Dapat nilang kamuhian ang pagkukubli. Hindi sila magpipigil na 
sabihin ang katotohanan kahit na sila'y nanganganib. Sila'y inilagay na mga bantay, upang 
babalaan ang mga tao tungkol sa panganib nila. Ang katotohanang tinanggap kay Kristo ay 
kailangang ibigay sa lahat, nang walang-bayad at nang hayagan. Sinabi ni Jesus, “Ang 
sinasabi Ko sa inyo sa kadiliman, ay sabihin ninyo sa kaliwanagan: at ang narinig ninyo sa 
bulong, ay inyong ipagsigawan sa mga bubungan.” 


Si Jesus ay di-kailanman nakipagkasundo sa masama upang makamtan ang kapayapaan. 
Umaapaw sa Kaniyang puso ang pag-ibig sa buong sangkatauhan, gayunma'y di-kailanman 
Siya nagpapairog sa Kanilang mga kasalanan. Siya'y tunay nilang kaibigan kaya hindi Siya 
mapalagay” pagka sila'y gumagawa ng isang bagay na ikapapahamak ng kanilang mga 
kaluluwa---mga kaluluwang binili Niya ng sarili Niyang dugo. Siya'y nagpagal upang ang 
tao ay maging tapat sa kaniyang sarili, tapat sa lalong mataas at walang-hanggan niyang 
kagalingan. Ang mga lingkod ni Kristo ay tinatawag sa ganito ring gawain, at dapat silang 
magsipag-ingat sapagka't baka, sa pagsisikap nilang maiwasan ang pakikipagtalo, ay isuko 
naman nila ang katotohanan. Dapat nilang “sundin ang mga bagay na makapapayapa” 
(Roma 14:19): subali't di-kailanman matatamo ang tunay na kapayapaan kung isinusuko 
ang simulain. At walang tao'ng makapagtatapat sa simulain nang hindi magkakaroon 

ng pagsuway. Nguni't pinagbilinan ni Jesus ang Kaniyang mga alagad na, “Huwag 
mangatakot sa mga nagsisipatay ng katawan, datapwa't hindi nangakapapatay ng kaluluwa.” 
Hindi dapat katakutan ng mga tapat sa Diyos ang kapangyarihan ng mga tao ni ang galit 
man ni Satanas. Kay Kristo ay tiyak na panatag ang kanilang walang-hanggang buhay. Ang 
tangi nilang dapat katakutan ay baka isuko nila ang katotohanan, at sa gayo'y maipagkanulo 
ang pagtitiwalang ibinigay sa kanila ng Diyos. 


Gawain ni Satanas na punuin ng alinlangan ang mga puso ng mga tao. Pinapaniniwala 
niya sila na ang Diyos ay isang mahigpit o mabagsik na hukom. Tinutukso niya silang 
magkasala, at pagkatapos ay ituring ang kanilang mga sarili na napakaimbi upang maging 
karapat-dapat na lumapit sa kanilang Amang nasa langit o upang mahingi ang Kaniyang 
kaawaan. Nauunawaan ng Panginoon ang lahat nang ito. Tinitiyak ni Jesus sa Kaniyang 
mga alagad ang pagtulong at pakikiramay ng Diyos sa kanila sa mga pangangailangan at 
mga kahinaan nila. Walang buntunghininga, walang kirot, walang dalamhating tumitimo sa 
kaluluwa, na hindi dinaramdam ng puso ng Ama. 


Ipinakikilala sa atin ng Bibliya na ang Diyos ay nasa Kaniyang mataas at banal na dako, 
hindi nasa kalagayang walang-ginagawa, na tahimik at nag-iisa, kundi Siya ay napaliligiran 
ng sampung libong tigsasampung libo at libu-libong mga banal na anghel, na lahat ay 
nagsisipaghintay na gumanap ng Kaniyang kalooban. Sa pamamagitan ng mga kawaning 
hindi natin nakikita ay lagi Siyang nakikipagtalastasan sa bawa't bahagi ng Kaniyang 
kaharian. Datapwa't sa munting patak na ito ng sanlibutan, sa mga taong pinagkalooban 
Niya ng Kaniyang bugtong na Anak upang iligtas, ay dito nakasentro ang pagmamalasakit 
ng Diyos at ang pagmamalasakit ng buong sangkalangitan. Siya'y yumuyuko buhat sa 
Kaniyang luklukan upang pakinggan ang daing ng mga naaapi. Sa bawa't tapat na 
panalangin ay sumasagot Siya ng, “Narito Ako.” Ibinabangon Niya ang mga lugami at mga 
niyurakan. Sa lahat ng ating mga kapighatian ay napipighati Siya. Sa bawa't tukso at sa 
bawa't pagsubok ay malapit at nagliligtas ang anghel ng Kaniyang pakikiharap. 


Kahit isang maya ay hindi nahuhulog sa lupa nang dinalalaman ng Ama. Ang pagkapoot 
ni Satanas sa Diyos ay umaakay sa kaniya upang kapootan ang bawa't kinakalinga ng 
Tagapagligtas. Pinagsisikapan niyang sirain ang mga gawa ng Diyos, at ikinatutuwa niyang 
lipulin pati ng mga di-makapagsalitang nilalang. Dahil lamang sa nagsasanggalang na 
pangangalaga ng Diyos kung kaya nalingatan ang mga ibon na nagpapasaya sa atin sa 
pamamagitan ng kanilang mga awit ng kagalakan. Nguni't hindi Niya kinalilimutan pati ng 
mga maya. “Huwag nga kayong mangatakot, kayo'y lalong mahalaga kaysa maraming 
maya.” 


Patuloy na wika ni Jesus: Kapag Ako'y ipinahayag ninyo sa harap ng mga tao, kayo 
naman ay Aking ipahahayag sa harap ng Diyos at ng mga banal na anghel. Kayo”y dapat 
maging mga saksi Ko sa ibabaw ng lupa, mga kasangkapang dadaluyan ng Aking biyaya 
upang pagalingin ang sanlibutan. Kaya Ako ang magiging kinatawan ninyo sa langit. Hindi 

tinitingnan ng Ama ang inyong maykapintasang likas, kundi tinitingnan Niya kayo na 
parang kayo’y nararamtan ng Aking kasakdalan. Sa pamamagitan Ko dadaloy sa inyo ang 
mga pagpapala ng Langit. At ang bawa't isang nagpapahayag sa Akin sa pamamagitan ng 
pakikibahagi sa Aking pagpapakasakit para sa mga nawawaglit ay ipahahayag din naman 
siya bilang kabahagi sa kaluwalhatian at kagalakan ng mga tinubos. 


Ang sinumang nag-iibig ipahayag si Kristo ay kailangang tumatahan sa kaniya si Kristo. 
Hindi niya maipatatalastas yaong bagay na hindi pa niya natatanggap. Maaaring buong 
husay na makapagsalita ang mga alagad tungkol sa mga doktrina o mga aral, at maaaring 
maulit pa nila ang mga sinalita ni Kristo; subali”t kung wala sa kanila ang kaamuan at pag- 
ibig ni Kristo, ay hindi nila ipinahahayag Siya. Ang isang diwang salungat sa diwa ni Kristo 
ay ikakaila Siya, anuman ang sabihin. Maaaring ikaila ng mga tao si Kristo sa pamamagitan 
ng pagsasalita ng masama, ng pagsasabi ng kamangmangan, at ng mga salitang walang- 
katotohanan o may-kalupitan. Maikakaila nila Siya sa pamamagitan ng pag-iwas sa mga 
pasanin sa buhay, sa pamamagitan ng paghahangad at paggawa ng makasalanang 
kalayawan. Maikakaila nila Siya sa pamamagitan ng pakikiayon sa sanlibutan, ng di- 
magalang na asal, ng pag-ibig sa sarili nilang mga opinyon, ng pagbibigay-katwiran sa 
sarili, ng pagkikimkim ng alinlangan, paggawa ng kaguluhan, at pananatili sa dilim. Sa lahat 
ng mga paraang ito ay ipinahahayag nilang si Kristo”y wala sa kanila. 


At “sinumang sa Aki'y magkaila sa harap ng mga tao,” wika Niya, “ay ikakaila Ko 
naman siya sa harap ng Aking Ama na nasa langit.” Pinagbilinan ng Tagapagligtas ang 
Kaniyang mga alagad na huwag nilang asahang mawawakasan ang pagsalungat o paglaban 
sa ebanghelyo, na pagkaraan ng isang panahon ay mawawala na ang paglabang ito. Sinabi 
Niya, “Hindi Ako naparito upang magdala ng kapayapaan, kundi ng tabak.” Ang 
pagkakaroon ng pag-aalitan ay hindi gawa ng ebanghelyo, kundi bunga ito ng paglaban dito. 
Sa lahat ng pag-uusig ang pinakamahirap tiisin ay ang pagkakahidwaan sa tahanan, ang 
pagkakalayo o paghihiwalay ng mga pinakamamahal sa lupa. Nguni't sinasabi ni Jesus na, 
“Ang umiibig sa ama o sa ina nang higit kaysa Akin ay hindi karapat-dapat sa Akin: at ang 
umiibig sa anak na lalaki o sa anak na babae nang higit kaysa Akin ay hindi karapat-dapat sa 
Akin. At ang hindi nagpapasan ng kaniyang krus, at sumusunod sa Akin, ay hindi karapat- 
dapat sa Akin.” 


Ang misyon ng mga lingkod ni Kristo ay isang mataas na karangalan, at isang banal na 
tiwala. “Ang tumatanggap sa inyo,” sinasabi Niya, “ay Ako ang tinatanggap, at ang 
tumatanggap sa Akin ay tinatanggap ang nagsugo sa Akin.” Ang anumang kagandahang- 
loob na gawin sa kanila alang-alang sa Kaniyang pangalan ay walang-pagsalang kikilalanin 
at gagantihin. At sa magiliw na pagkilala ring ito ay isinasama Niya ang pinakamahina at 
pinakaaba sa sambahayan ng Diyos: “Sinumang magpainom sa isa sa maliliit na ito”--- 
yaong mga parang bata sa kanilang pananampalataya at sa kanilang pagkakilala kay 
Kristo—“ng kahit isang sarong tubig na malamig sa pangalan ng isang alagad, ay 
katotohanang sinasabi Ko sa inyo, na hindi mawawala ang ganti sa kaniya.” Sa ganito 

tinapos ng Tagapagligtas ang Kaniyang pagtuturo. Sa pangalan ni Kristo ay nagsihayo ang 
piniling Labindalawa, gaya ng paghayo Niya, “upang ipangaral ang mabubuting balita sa 
mga dukha, ... upang magpagaling ng mga bagbag na puso, upang itanyag sa mga bihag ang 
pagkaligtas, at sa mga bulag ang pagkakita, upang bigyan ng kalayaan ang nangaaapi, upang 
itanyag ang kaaya-ayang taon ng Panginoon.” Lukas 4:18, 19. 

Kabanata 38--“Magsiparito Kayo at Magpahingang Sandali” 


Nang sila magsipagbalik buhat sa paglalakbay misyonero, “ang mga apostol ay 
nangagpisan kay Jesus, at isinaysay nila sa Kaniya ang lahat ng mga bagay na kanilang 
ginawa, at ang lahat ng kanilang itinuro. At sinabi Niya sa kanila, Magsiparito kayo nang 
bukod sa isang dakong ilang, at mangagpahinga kayo nang kaunti: sapagka't marami ang 
nangagpaparoo't parito, at sila'y hindi man lamang mangagkapanahon na magsikain.” 
Nagsilapit kay Jesus ang mga alagad at sinabi sa Kaniya ang lahat ng mga bagay. Ang 
matalik nilang pagkakaugnay sa Kaniya ay nagpalakas ng loob nila upang ilahad sa Kaniya 
ang kalugud-lugod at di-kalugud-lugod na mga karanasan nila, ang kanilang tuwa na makita 
ang mga bunga ng kanilang mga pagpapagal, at ang kanilang kalungkutan sa mga pagkabigo 
nila, mga pagkakamali nila, at mga kahinaan nila. Nakagawa sila ng mga kamalian sa una 
nilang paggawa bilang mga ebanghelista, at habang matapat nilang isinasalaysay kay Kristo 
ang kanilang mga karanasan, ay nakita Niyang kailangan pa nilang turuan nang marami. 
Nakita rin Niya, na sila'y lubhang napagod sa kanilang mga paggawa, na anupa't kailangan 
nilang makapamahinga. 


Datapwa't sa kinaroroonan nila noon ay hindi sila magkaroon ng kinakailangang bukod 
at sarilinang paguusap: “sapagka't marami ang nangagpaparoo't parito, at sila'y hindi man 
lamang mangagkapanahon na magsikain.” Dumadagsa kay Kristo ang mga tao, na sabik 
magpagamot, at sabik ding makinig ng Kaniyang mga salita. Marami ang nahihilang 
lumapit sa Kaniya, sapagka't sa ganang kanila'y para bagang Siya'y isang bukal ng mga 
pagpapala. Marami sa mga nagsidagsa sa palibot ni Kristo noon upang tanggapin ang 
mahalagang biyaya ng kalusugan ay tinanggap din Siya bilang Tagapagligtas nila. Marami 
pa ring iba, na takot noong kilalanin Siya, dahil sa mga Pariseo, ay nangahikayat nang 
bumaba ang Banal na Espiritu, at, sa harap ng mga nagagalit na saserdote at mga pinuno, ay 
kinilala Siya bilang Anak ng Diyos. 


Datapwa't ngayo'y nais ni Kristong magkaroon sila ng bukod na lugar na 
mapagpapahingahan, upang makaniig Niya nang sarilinan ang Kaniyang mga alagad, 
sapagka't marami pa Siyang sasabihin sa kanila. Sa paggawa nila ay dumaan sila sa 
mahigpit na pagsubok ng pakikipagtunggali, at sila'y nakasagupa ng iba't ibang uri ng 
pagtutol at pagsalungat. Hanggang sa panahong ito ay sumangguni sila kay Kristo sa lahat 
ng bagay, nguni't may ilang panahong sila ay napag-isa, at manaka-nakang sila'y nagkaroon 
ng suliranin tungkol sa kung ano kaya ang mabuting gawin. Nakasumpong sila ng lakas ng 
loob sa kanilang paggawa, sapagka't hindi sila pinahayo ni Kristo nang hindi kasama ang 
Kaniyang Espiritu, at sa pamamagitan ng pagsampalataya sa Kaniya ay gumawa sila ng 
maraming kababalaghan, nguni't ngayo'y kailangan nilang kumain ng Tinapay ng Buhay. 
Kailangan nilang pumunta sa isang bukod na lugar na mapagpapahingahan, na doo'y 
makakausap nila si Jesus ng sarilinan at matatanggap ang turo Niya't tagubilin para sa 
gagawin nila sa haharapin. 

“At sinabi Niya sa kanila, Magsiparito kayo nang bukod sa isang dakong ilang, at 
mangagpahinga kayo nang kaunti.” Si Kristo ay lipos ng paggiliw at kahabagan sa lahat na 
nagsisipaglingkod sa Kaniya. Nais Niyang ipakilala sa Kaniyang mga alagad na ang Diyos 
ay hindi humihingi ng hain, kundi habag. Idinumog nila ang buo nilang kaluluwa sa 
paggawa para sa mga tao, at ito ang umubos ng lakas ng kanilang katawan at isip. Tungkulin 
nilang magpahinga. 


Nang makita ng mga alagad ang tagumpay ng kanilang mga paggawa, nanganib silang 
kanilang angkinin ang karangalan, nanganib silang mag-aruga sa puso ng espirituwal na 
pagmamataas, at sa gayo'y mahulog sa mga tukso ni Satanas. Nasa unahan nila ang isang 
malaking gawain, at una sa lahat ay dapat nilang maunawaan na ang kanilang lakas ay wala 
sa kanilang sarili, kundi nasa Diyos. Tulad ni Moises sa ilang ng Sinai, tulad ni David sa 
mga burol ng Judea, o tulad ni Elias sa batis ng Cherith, kailangan ng mga alagad na umalis 
sa mga pook ng kanilang masigasig na paggawa, upang makipagniig kay Kristo, sa 
katalagahan, at sa kanilang sariling mga puso. 


Samantalang ang mga alagad ay wala at nasa kanilang paglalakbay misyonero, dinalaw 
naman ni Jesus ang ibang mga bayan at mga nayon, na ipinangangaral ang ebanghelyo ng 
kaharian. Halos nang mga panahong ito dumating sa Kaniya ang balita ng pagpatay kay 
Juan Bautista. Ang pangyayaring ito ang buhay na buhay na nagharap sa Kaniya ng 
kahahantungan ng sarili Niyang mga hakbang. Makapal nang nag-iipon ang dilim sa 
Kaniyang landas. Ang mga saserdote at mga rabi ay nagsisipag-abang ng pagkakataon 
upang Siya”y maipapatay, nakamatyag ang mga tiktik sa Kaniyang mga hakbang, at sa lahat 
ng dako ay dumarami ang mga sabuwatan para sa Kaniyang ikapapahamak. Umabot kay 
Herodes ang balita ng pangangaral ng mga apostol sa buong Galilea, kaya't si Jesus at ang 
Kaniyang gawain ay tumawag sa pansin nito. “Ito'y si Juan Bautista,” wika niya, “siya'y 
muling nagbangon sa mga patay,” at nagpahayag siya ng pagnanais na makita si Jesus. 
Laging nangangamba si Herodes na baka bumangon ang isang paghihimagsik, na ang 
layunin ay mapaalis siya sa luklukan ng kapangyarihan, at maibagsak ang pamatok ng Roma 
sa bansang Hudyo. Nag-iinapoy sa bayan ang diwa ng kawalang-kasiyahan at 
paghihimagsik. Maliwanag na ang hayagang mga paggawa ni Kristo sa Galilea ay hindi na 
maipagpapatuloy nang matagal. Nalalapit na ang yugto ng Kaniyang paghihirap, at kaya nga 
nais Niyang mapahiwalay na sandali sa kaguluhan at ingay ng karamihan. 


Sakbibi ng kalungkutang dinala sa libingan ng mga alagad ni Juan Bautista ang walang- 
ulong bangkay nito. Pagkatapos ay “sila'y nagsialis at isinaysay kay Jesus.” Ang mga 
alagad na ito ay nainggit kay Kristo nang waring nahihila Niya ang mga taong palayo kay 
Juan. Pumanig sila sa mga Pariseo sa pagpaparatang sa Kaniya nang Siya'y umupong kasalo 
ng mga maniningil ng buwis sa piging ni Mateo. Pinag-alinlanganan nila ang Kaniyang 
banal na misyon dahil sa hindi Niya pinalaya si Juan Bautista. Datapwa't ngayong patay na 
ang kanilang guro, at kailangan nila ang kaaliwan sa matinding kalungkutan nila, at 


kailangan din nila ang kaukulang patnubay tungkol sa gagawin nila sa hinaharap, ay 
290 


nagsilapit sila kay Jesus, at nakipagkaisa sa Kaniya. Kailangan din naman nila ang isang 
panahon ng matahimik na pakikipagniig at pakikipag-usap sa Tagapagligtas. 


Sa malapit sa Bethsaida, sa hilagang dulo ng dagat, ay may isang liblib na dako, na 
ngayo'y marikit sa taglay na sariwang kaluntian ng tagsibol, na naghahandog kay Jesus at sa 
mga alagad Niya ng isang mainam at karapat-dapat na mapagpapahingahan. Ito ang nasa 
isip nilang puntahan, kaya tumawid sila sa dagat na lulan ng daong. Sa lugar na ito'y 
magiging malayo sila sa mga lansangan, at sa ingay at gulo ng siyudad. Sa mga tanawin 
lamang ng katalagahan ay nadudulutan na sila ng kapahingahan, isang tunay na pagbabago 
ng kapaligirang maipagpapasalamat at nakagiginhawa sa pakiramdam. Sa pook na ito'y 
makakapakinig sila sa mga salita ni Kristo nang hindi mapapakinggan ang mga pagalit at 
paangil na pagtatanong, ang mga pakli't paratang ng mga eskriba at mga Pariseo. Dito'y 
makapagtatamasa sila ng isang maigsing panahon ng mahalagang pakikisama at 
pakikipagniig sa kanilang Panginoon. 


Ang pagpapahingang ginawa ni Kristo at ng Kaniyang mga alagad ay hindi 
pamamahingang pagpapairog o pagpapalayaw sa sarili. Ang panahong ginugol nila sa 
pagpapahinga ay hindi ginamit sa pag-aaliw at paglilibang. Nag-usap sila tungkol sa gawain 
ng Diyos, at kung paano lalong mapagbubunga nang malaki ang gawain. Nakasama na ni 
Kristo ang mga alagad, kaya't nauunawaan nila Siya, hindi na Niya kailangang magsalita pa 
sa pamamagitan ng mga talinhaga. Iwinasto Niya ang kanilang mga pagkakamali, at 
niliwanag sa kanila ng matwid na paraan ng paglapit sa mga tao. Lubos Niyang binuksan sa 
kanila ang mahahalagang kayamanan ng banal na katotohanan. Sila'y pinalakas sa 
pamamagitan ng kapangyarihan ng Diyos, at pinasigla sa pag-asa at lakas ng loob. 


Bagama't si Jesus ay makagagawa ng mga kababalaghan, at binigyan din naman Niyang 
kapangyarihan ang mga alagad Niya na gumawa ng mga kababalaghan, gayon ma'y 
pinagbilinan Niya ang Kaniyang mga pagod na lingkod na magsilabas ng bayan at 
magsipagpahinga. Nang sabihin Niyang malaki ang aanihin, at kakaunti ang mga 
manggagawa, ay hindi Niya pinilit ang Kaniyang mga alagad na magsigawang walang-tigil, 
kundi sinabi Niyang, “Idalangin nga ninyo sa Panginoon ng aanihin, na magpadala Siya ng 
mga manggagawa sa Kaniyang aanihin.” Mateo 9:38. Itinakda ng Diyos sa bawa't tao ang 
kaniyang gawain, alinsunod sa kaniyang kakayahan (Efeso 4:11-13), at hindi Niya nais na 
ang ilan ay mabigatan sa mga kapanagutan samantalang ang iba'y walang anumang 
dinadalang pasanin sa mga kaluluwa. 


Ang mga salita ng kahabagang binigkas ni Kristo sa Kaniyang mga alagad nang una ay 
sinasabi rin Niya sa mga manggagawa Niya ngayon. “Magsiparito kayo nang bukod, ... at 
mangagpahinga kayo nang kaunti,” sinasabi Niya sa mga nahahapo at napapagal. Hindi 
mabuti na lagi na lamang sumasailalim ng hirap ng paggawa at ng pag-aalaala, kahit na sa 
paglilingkod na ukol sa mga pangangailangang espirituwal ng mga tao, sapagka't sa 
ganitong paraan ay napapabayaan ang pansariling ikababanal, at labis na napahihirapan ang 

mga kapangyarihan o kalakasan ng isip at kaluluwa at katawan. Ang pagtanggi o pagkakait 
sa sarili ay hinihingi sa mga alagad ni Kristo, at kailangan din ang gumawa ng mga 
pagpapakasakit o pagsasakripisyo: subali't kailangan din namang gumawa ng pag-iingat 
baka sa kanilang labis na kasipagan ay mapagsamantalahan ni Satanas ng kahinaan ng tao, 
at tuloy madungisan ang gawain ng Diyos. 


Sa palagay ng mga rabi ang tunay na relihiyon ay ang laging masikap at masigla sa 
paggawa. Sa panlabas nilang paggawa sila umaasa upang maipakilala ang kanilang 
nakahihigit na kabanalan. Sa ganitong paraan nila inihiwalay ang mga kaluluwa nila sa 
Diyos, at sila'y nangasiyahan na sa kanilang sarili. Nananarili pa rin ang panganib na ito. 
Habang nararagdagan ang gawain at nagiging matagumpay naman ang mga tao sa kanilang 
paggawa ng anumang gawain para sa Diyos, ay may panganib na magtiwala ang mga tao sa 
kanilang mga panukala at mga pamamaraan. Nagkakaroon ng hilig na bawasan ang 
pananalangin, at magkulang ng pananampalataya. Katulad ng mga alagad, tayo'y 
nanganganib na hindi natin madamang sa Diyos tayo dapat umasa, at gagawin nating isang 
tagapagligtas ang ating mga ginagawa. Kailangan nating laging tumingin kay Jesus, na 
kinikilalang ang kapangyarihan Niya ang gumagawa ng gawain. Bagama't dapat tayong 
gumawa nang buong sikap sa pagliligtas ng mga waglit, gayunma'y dapat din naman tayong 
mag-ukol ng panahon sa pagbubulay-bulay, sa pananalangin, at sa pag-aaral ng salita ng 
Diyos. Ang gawaing ginawa lamang nang may kasamang maraming pananalangin, at 
pinabanal ng biyaya ni Kristo, ang sa wakas ay magiging mabisa at mabuti. 


Wala nang buhay ng taong nabuntunan ng dami ng gawain at ng bigat ng kapanagutan na 
gaya ng kay Jesus, gayunma'y kaydalas Siyang masumpungan sa pananalangin! Kaylimit 
Niyang makipag-usap sa Diyos! Paulit-ulit na sa kasaysayan ng Kaniyang buhay sa lupa ay 
nasusumpungan ang mga talang gaya nito: “Nagbangon Siya nang madaling-araw, na 
malalim pa ang gabi, at lumabas, at napasa isang dakong ilang, at doo'y nanalangin.” 
“Nangagkatipon ang lubhang maraming tao upang makinig, at upang pagalingin sa kanilang 
mga sakit. At Siya'y lumigpit sa mga ilang, at nanalangin.” “At nangyari nang mga araw na 
ito, na Siya'y napasa bundok upang manalangin, at sa buong magdamag ay nanatili Siya sa 
pananalangin sa Diyos.” Marcos 1:35, Lukas 5:15, 16; 6:12. 


Sa isang kabuhayang ganap na nakatalaga sa ikabubuti ng mga iba, ay nasumpungan ng 
Tagapagligtas na kailangan Niyang umalis sa mga lansangan at lisanin ang maraming taong 
sumusunod sa Kaniya araw-araw. Kailangang tumigil Siya sa walang-humpay na paggawa 
at sa pakikipag-ugnay sa mga taong nangangailangan, upang mamahinga at magkaroon ng 
walang-patid na pakikiugnay sa Kaniyang Ama. Bilang isa na kasama natin, isa na 
nakikibahagi sa ating mga pangangailangan at mga kahinaan, Siya'y lubos na umasa sa 
Diyos, at sa lihim na dakong panalanginan ay humingi Siya sa Diyos ng kalakasan, upang 
magampanan Niya ang tungkulin at masagupa ang pagsubok. Sa sanlibutan ng kasalanan ay 
nagbata si Jesus ng mga pakikilaban at pahirap ng kaluluwa. Sa Kaniyang pakikipag-usap sa 

Diyos ay naibulalas Niya ang mga kalungkutang dumudurog sa Kaniyang kaluluwa. Dito'y 
nakasumpong Siya ng kaaliwan at kagalakan. 


Sa pamamagitan ni Kristo ay nakaaabot sa Ama ng walang-hanggang kaawaan ang daing 
ng sangkatauhan. Bilang isang tao ay nakiusap Siya sa luklukan ng Diyos hanggang sa ang 
buo Niyang katauhan ay daluyan ng kapangyarihan ng langit na mag-uugnay sa mga tao at 
sa Diyos. Sa pamamagitan ng patuloy na pakikipag-usap ay tumanggap Siya ng buhay mula 
sa Diyos, upang makapagbigay naman Siya ng buhay sa sanlibutan. Ang karanasan Niya ay 
dapat maging atin. 


“Magsiparito kayo nang bukod,” atas Niya sa atin. Kung pakikinggan natin ang Kaniyang 
salita, tayo'y magiging lalong malakas at lalong kapaki-pakinabang. Hinanap si Jesus ng 
mga alagad, at sinabi sa Kaniya ang lahat ng mga bagay, at sila'y Kaniyang pinalakas ang 
loob at tinuruan. Kung ngayo'y maglalaan tayo ng panahon sa paglapit kay Jesus at 
sasabihin natin sa Kaniya ang ating mga pangangailangan, ay hindi tayo mabibigo, Siya'y 
sasaating kanan at tutulungan tayo. Nangangailangan tayo ng higit na kasimplihan, ng higit 
na pagtitiwala at pananalig sa ating Tagapagligtas. Siya na ang pangalan ay tinatawag na 
“Makapangyarihang Diyos, Walang-hanggang Ama, Pangulo ng Kapayapaan,” Siya na 
tungkol sa Kaniya ay nasusulat na, “ang pamamahala ay maaatang sa Kaniyang balikat,” ay 
siyang Kahanga-hangang Tagapayo. Tayo'y inaanyayahang humingi ng karunungan sa 
Kaniya. Siya'y “nagbibigay nang sagana sa lahat ng mga tao, at hindi nanunumbat.” Isaias 
9:6: Santiago 1:5. 


Sa lahat ng mga sumasailalim ng pagtuturo ng Diyos ay dapat mahayag ang isang 
kabuhayang hindi nakikiayon sa sanlibutan, sa mga kaugalian nito, o sa mga ginagawa nito, 
at bawa't isa ay kailangang magkaroon ng pansariling karanasan na makaalam ng kalooban 
ng Diyos. Ang bawa't isa sa atin ay dapat makinig sa Kaniya sa pagsasalita Niya sa bawa't 
puso natin. Kapag tahimik ang tinig ng iba, at sa katahimikan ay naghihitay tayo sa Kaniya, 
ang pananahimik ng ating kaluluwa ay pinagiging lalong malinaw ang tinig ng Diyos. 
Pinagbibilinan Niya tayong, “Kayo'y magsitigil, at kilalanin ninyo na Ako ang Diyos.” 
Awit 46:10. Dito lamang natatagpuan ang tunay na kapahingahan. At ito ang mabisang 
paghahanda para sa lahat ng mga naglilingkod sa Diyos. Sa gitna ng nagdudumaling 
karamihan, at sa hirap ng mahihigpit na gawain sa buhay, ang kaluluwang sa ganitong 
paraa'y napalakas at naipasigla ay mapaliligiran ng impluwensiya ng kaliwanagan at 
kapayapaan. Ang buhay ay magbibigay ng mabangong halimuyak, at maghahayag ng isang 
banal na kapangyarihang aabot sa mga puso ng mga tao. 

Kabanata 39---“Bigyan Ninyo Sila ng Makakain” 


Namahinga si Kristo sa isang liblib na pook na kasama ang Kaniyang mga alagad, 
nguni't ang bibihirang pagkakataong ito ng mapayapang katahimikan ay madaling nasira. 
Ang akala ng mga alagad ay hindi na sila magagambala sa dakong kanilang 
pinamamahingahan, nguni't kapagkaraka ring hindi makita ng karamihan ang banal na 
Guro, ay nagsipagtanong sila, “Saan naroon Siya?” Ang ilan sa gitna nila ay nakapansin sa 
dakong pinuntahan ni Kristo at ng mga alagad Niya. Marami ang nagsipaglakad upang 
sundan sila, samantalang ang iba naman ay nagsisunod sa pamamagitan ng pagtawid sa 
dagat na lulan ng kanilang mga bangka. Malapit na noon ang Paskuwa, at, buhat sa malayo 
at malapit, ay makikita ang mga pulutong ng mga nagsisipaglakbay sa daang patungo sa 
Jerusalem na nagsipagkatipon upang makita si Jesus. Naragdagan nang naragdagan ang 
bilang nila, hanggang sa ang mga nagkakatipon ay umabot sa bilang na limang libong lalaki 
bukod ang mga babae at mga bata. Bago sumapit si Kristo sa pampang, ay isang malaking 
karamihan ang naghihintay na sa Kaniya. Nguni't nakalunsad Siya nang walang nakamalay 
sa kanila, at sandaling panahong bumukod na kasama ng mga alagad. 


Buhat sa tabi ng burol ay tinanaw Niya ang kumikilos na karamihan, at nalipos ng habag 
ang Kaniyang puso. Bagama't Siya'y nagambala, at hindi nakapamahinga, ay hindi Siya 
nayamot. Napagkilala Niya ang isang lalong malaking pangangailangan na humihingi ng 
Kaniyang pag-aasikaso nang matanaw Niya ang mga tao na dating at dating. “Nahabag Siya 
sa kanila, sapagka't sila'y gaya ng mga tupa na walang pastor.” Iniwan Niya ang Kaniyang 
pamamahinga, at humanap Siya ng isang magandang lugar na doo'y mapaglilingkuran Niya 
sila. Wala silang matanggap na tulong mula sa mga saserdote at mga pinuno, gayunma'y 
dumaloy naman buhat kay Kristo ang nagpapagaling na mga tubig ng buhay nang ituro Niya 
sa karamihan ang daan ng kaligtasan. 


Nakinig ang mga tao sa mga salita ng awang lumalabas nang buong laya sa mga labi ng 
Anak ng Diyos. Kanilang napakinggan ang mabiyayang mga salita, napakapayak at 
napakalinaw na anupa't ang mga iyon ay parang balsamo ng Gilead sa kanilang mga 
kaluluwa. Ang pagpapagaling ng Kaniyang banal na kamay ay naghatid ng ligaya at buhay 
sa mga nangag-aagaw-buhay, at ginhawa at kalusugan sa mga pinahihirapan ng 
karamdaman. Ang maghapong yaon ay wari bagang langit nila sa iupa, at ganap nilang di- 
namalayang sila pala'y maluwat nang hindi nagsisikain. Nagtatakipsilim na. Lumulubog na 
ang araw sa kanluran, at gayon pa ma'y hindi pa rin nag-aalisan ang mga tao. Maghapong 
gumagawa si Jesus nang walang pagkain at walang pahinga. Namumutla na Siya sa pagod at 
gutom, kaya pinamanhikan na Siya ng mga alagad na huminto na Siya sa Kaniyang 
paggawa. Nguni't hindi Niya maiwan ang maraming nagsisiksikan sa Kaniya. 


Katapus-tapusa”y nilapitan na Siya ng mga alagad, at sinabing alang-alang na rin sa mga 
tao ay dapat na silang pauwiin. Marami ang nagbuhat pa sa malayo, at walang kinakaing 
anuman mula pa nang umaga. Sa mga nakapaligid na mga bayan. at mga nayon ay maaaring 

makabili sila ng makakain. Datapwa't sinabi ni Jesus, “Bigyan ninyo sila ng makakain,” at 
pagkatapos, ay binalingan si Felipe at nagtanong, “Saan tayo magsisibili ng tinapay, upang 
mangakakain ang mga ito?” Ito'y sinabi Niya upang subukin ang pananampalataya ng 
alagad. Tinanaw ni Felipe ang dagat ng mga ulo, at naisip nitong ang gayong karaming tao 
ay hindi mabibigyan ng sapat na pagkaing makasisiya sa mga pangangailangan ng mga 
yaon. Sumagot ito at sinabing ang dalawandaang denaryong tinapay ay hindi makasasapat 
upang makakain ng tigkakaunti ang bawa't isa. Itinanong ni Jesus kung gaano karaming 
pagkain ang maaaring matagpuan sa pulutong ng mga tao. “May isang batang lalaki rito,” 
wika ni Andres, “na mayroong limang tinapay na sebada, at dalawang maliliit na isda: 
datapwa't gaano na ang mga ito sa ganyang karamihan?” 


Ipinag-utos ni Jesus na dalhin sa Kaniya ang mga tinapay at mga isdang ito. Saka Niya 
inatasan ang mga alagad na paupuin sa damuhan ang mga tao nang lima-limampu o manda- 
mandaan, upang maging maayos, at upang masaksihan ng lahat ang Kaniyang gagawin. 
Nang ito'y matapos, ay kinuha ni Jesus ang pagkain, “at pagtingala sa langit, ay Kaniyang 
pinagpala, at pinagputul-putol, at ibinagay ang miga tinapay sa mga alagad, at ibinigay 
naman ng mga alagad sa mga karamihan.” “At nagsikain silang lahat, at nangabusog. At 
kanilang pinulot ang mga pinagputul-putol, labindalawang bakol na puno ng tinapay at mga 
isda.” Siya na nagturo sa mga tao ng daan upang makapagtamo ng kapayapaan at 
kaligayahan ay maalalahanin din naman sa kanilang mga pangangailangang pangkabuhayan 
at sa kanilang pangangailangang espirituwal. Ang mga tao'y pagal at lupaypay. May mga 
inang may kalong na mga sanggol sa kanilang mga bisig, at mayroon pang maliliit na batang 
nangakakapit sa kanilang mga saya. Marami ang namalaging nangakatayo sa loob 
ng maraming oras. Gayon na lamang katindi ang kasabikan nila sa mga salita ni Kristo na 
anupa't hindi man lamang nila naisip na maupo kahit sandali, at ang mga tao naman ay 
lubhang napakarami na anupa't nanganganib na magkayapakan sila sa isa't isa. Ibig ni Jesus 
na bigyan sila ng pagkakataong makapamahinga, kaya nga iniutos Niyang sila'y magsiupo. 
Malawak ang damuhan sa dakong yaon, at ang lahat ay maginhawang makapagpapahinga. 


Di-kailanman gumawa si Kristo ng isang himala o kababalaghan kundi sadyang tunay na 
kailangan, at ang bawa't himala ay may uring makaaakay sa mga tao sa punungkahoy ng 
buhay, na ang mga dahon ay pampagaling sa mga bansa. Ang sinpleng pagkaing 
ipinamahagi ng mga alagad ay mayamang-mayaman sa mga aral. Dukhang pagkain lamang 
ang ibinigay, ang tinapay at isda ay siyang abang pagkain sa araw-araw ng mga 
mangingisdang nasa paligid-ligid ng Dagat ng Galilea. Magagawa ni Kristong ihain sa harap 
ng mga tao ang mayama't masasarap na pagkain, subali't ang pagkaing inihanda para sa 
kasiyahan lamang ng panlasa ay hindi makapaghahatid ng anumang aral na para sa 
ikabubuti nila. Dito'y itinuro ni Kristo sa kanila na ang katutubong pagkaing inihanda ng 
Diyos para sa tao ay pinasama. At di-kailanman nakapagtamasa ang mga tao ng maluhong 
mga pagkaing inihanda sa ikasisiya ng sumamang panlasa na digaya ng tinamasang 

kapahingahan at simpleng pagkain ng mga taong ito na inilaan ni Kristo sa mga tahanan ng 
mga tao. 


Kung ang mga tao lamang ngayon ay simple sa kanilang mga pag-uugali, na namumuhay 
na kaayon ng mga batas ng katalagahan, na gaya nina Adan at Eba noong pasimula, sana'y 
nagkaroon ng saganang maitutustos sa mga pangangailangan ng sambahayan ng mga tao. 
Sana'y dadalang o uunti ang mga iniisip na kailangan, at mararagdagan ang mga 
pagkakataong gumawa sa mga paraan ng Diyos. Subali't ang pagkamakasarili at ang 
pagpapairog sa di-likas na panlasa ay naghatid ng kasalanan at kahirapan sa sanlibutan, sa 
isang dako'y dahil sa pagmamalabis, at sa kabilang dako'y dahil sa pagsasalat o 
kakulangan. 


Hindi pinagsikapan ni Jesus na maakit Niya ang mga tao sa pamamagitan ng pagbibigay- 
kasiyahan sa nais nilang luho. Sa malaking karamihang yaon, na pagod at gutom pagkatapos 
ng matagal at nakatitigatig-ng-damdaming maghapon, ang simpleng pagkain ay hindi 
lamang nagpapakilala ng Kaniyang kapangyarihan, kundi ng Kaniya rin namang magiliw na 
pag-aasikaso sa kanila sa mga karaniwang pangangailangan nila sa buhay. Hindi 
ipinangangako ng Tagapagligtas sa Kaniyang mga tagasunod ang mga luho ng sanlibutan, 
ang pagkain nila ay maaaring maging simple, at kakaunti pa, maaaring kapalaran nilang 
maging maralita, gayunman ang Kaniyang salita ay nangangakong ibibigay Niya ang 
kanilang pangangailangan, at lalo pang mabuti kaysa mga bagay ng sanlibutan ang 
Kaniyang ipinangangako---ang nananatiling pag-aliw ng sarili Niyang pakikiharap. 


Sa pagpapakain sa limang libo, ay inaangat ni Jesus ang lambong na tumatabing sa 
sanlibutan ng katalagahan, at inihahayag ang kapangyarihang laging gumagawa sa ikabubuti 
natin. Sa pagpapasagana sa mga inaani sa lupa ay gumagawa ang Diyos ng kababalaghan 
araw-araw. Sa pamamagitan ng mga bagay ng katalagahan ay naisasagawa ang gawain ding 
iyon na ginawa sa pagpapakain sa karamihan. Inihahanda ng mga tao ang lupa at inihahasik 
ang binhi, datapwa't ang buhay na mula sa Diyos ang nagpapatubo sa binhi. Ulan at hangin 
at sikat ng araw ng Diyos ang siyang nagpapasibol, “una-una'y usbong, saka uhay, 
pagkatapos ay butil na humihitik sa uhay.” Mareos 4:28. Diyos ang nagpapakain sa mga 
angaw-angaw na buhat sa mga inaani sa bukid ng lupa. Ang mga tao'y tinatawagang 
makipagtulungan sa Diyos sa pag-aalaga ng mga butil at sa paghahanda ng tinapay, at dahil 
dito kaya hindi nila nakikita ang kamay ng Diyos. Hindi nila ibinibigay sa Diyos ang papuri 
o pagluwalhating marapat sa Kaniyang banal na pangalan. 


Ang paggawa ng Kaniyang kapangyarihan ay ikinakapit nila sa mga bagay na katutubo o 
sa mga taong kinakasangkapan. Tao ang niluluwalhati at hindi ang Diyos, at ang 
mahahalaga Niyang mga kaloob ay pinasasama sa pamamagitan ng makasariling mga 
paggamit, at ginagawa tuloy na isang sumpa sa halip na isang pagpapala. Sinisikap ng Diyos 
na baguhin ang lahat nang ito. Nais Niyang patalasin ang ating mapupurol na diwa upang 
maunawaan ang Kaniyang mahabaging kagandahang-loob at upang papurihan Siya't 

luwalhatiin sa paggawa ng Kaniyang kapangyarihan. Hangad Niyang kilalanin natin Siya sa 
Kaniyang mga ipinagkakaloob, upang ang mga ito, gaya ng panukala Niya, ay maging isang 
pagpapala sa atin. Sa ikatutupad o ikagaganap ng panukalang ito kaya ginawa ang mga 
himala o mga kababalaghan ni Kristo. 


Pagkatapos mapakain ang karamihan, ay may natira pang saganang pagkain. Datapwa't 
Siya na kinaroroonan ng lahat na mga kayamanan ng walang-hanggang kapangyarihan ay 
nagwika, “Pulutin ninyo ang mga pinagputulputol na lumabis, upang walang anumang 
masayang.” Ang mga salitang ito ay hindi lamang nangangahulugang ilalagay sa mga basket 
o mga bakol ang mga lumabis na putol ng tinapay. Dalawa ang ibinibigay nitong aral. 
Walang dapat na masayang. Hindi natin dapat sayangin ang anumang pakikinabangan. Wala 
tayong dapat kaligtaan o pabayaang anumang bagay na maaaring pakinabangan ng isang 
taong kinapal. Sikaping tipunin ang lahat ng bagay na makapagpapaginhawa o makalulunas 
sa pangangailangan ng mg nagugutom sa lupa. At dapat ding magkaroon ng gayunding 
pagkamaingat sa mga bagay na espirituwal. Nang maipon na sa mga bakol ang mga putul- 
putol na tinapay, ay naalaala ng mga tao ang kanilang mga kaibigan sa tahanan. Nais nilang 
ang mga iyon man ay makakain din ng tinapay na pinagpala ni Kristo. Ang laman ng mga 
bakol ay ipinamahagi sa sabik na karamihan, at dinala ang mga ito sa lahat ng purok na 
nakapalibot doon. Kaya ang mga nasa piging din naman ay dapat mamahagi sa iba ng 
tinapay na nagbubuhat sa langit, upang busugin ang nagugutom na kaluluwa. Dapat nilang 
ulitin ang natutuhan nilang mga kahanga-hangang bagay ng Diyos. Walang dapat masayang. 
Isa mang salitang nauukol sa kanilang walang-hanggang ikaliligtas ay hindi dapat mahulog 
sa lupa at mawalan ng kabuluhan. 


Ang kababalaghan tungkol sa mga tinapay ay nagtuturo ng isa pang aral ng pag-asa sa 
Diyos. Nang pakanin ni Kristo ang limang libo, ang pagkain ay wala sa Kaniyang kamay. 
Maliwanag na nakikitang wala Siyang mapagkukunan. Narito Siya sa ilang, na kasama ang 
limang libong mga lalaki, bukod sa mga babae at mga bata. Hindi Niya inanyayahan ang 
malaking karamihang ito na magsisunod sa Kaniya, nagsiparoon ang mga ito nang hindi 
inanyayahan o inutusan man, nguni't talastas Niyang pagkaraan ng maluwat na pakikinig sa 
Kaniyang pagtuturo, ay mangangugutom at manganghihina ang mga ito, sapagka”t Siya man 
naman ay katulad din ang mga ito, sapagaka't Siya man ay katulad din naman nila sa 
pangangailangan ng pagkain. Malayo sila sa kanikanilang tahanan, at dumaratal na ang gabi. 
Ang marami sa kanila ay walang salaping maibibili ng pagkain. Siya na alang-alang sa 
kanila ay nag-ayunong apatnapung araw sa ilang ay hindi makatitiis na pauwiin sila nang di- 
kumakain. Narito Siya sa talaga ng Diyos, at Siya'y umasa sa Ama Niyang nasa langit na 
siyang gagawa ng paraan upang matugunan ang pangangailangan ng mga tao. 


At pagka tayo'y napapalagay sa mga kagipitan, dapat tayong umasa sa Diyos. Dapat 
nating gamitin ang ating isip at kuru-kuro sa bawa't gawa ng buhay, upang hindi natin 
mailagay ang ating mga sarili sa mahirap na katayuan nang dahil sa ating walang- 

kinaliligtaan ang paraang inilaan ng Diyos, at di-ginagamit nang wasto ang mga kakayahang 
ipinagkaloob Niya sa atin. Ang mga manggagawa ni Kristo ay dapat tumalima sa Kaniyang 
mga turo nang walang-pagaalinlangan. Ang gawain ay sa Diyos, at kung nais nating 
pagpalain ang mga iba ay dapat sundin ang Kaniyang mga panukala. Ang sarili ay hindi 
dapat gawing sentro, ang sarili'y hindi dapat patanggapin ng karangalan. Kung tayo'y 
nagpapanukala nang ayon sa sarili nating mga kuru-kuro, ay pababayaan tayo ng Panginoon 
sa ating sariling mga pagkakamali. Subali't, kung pagkatapos nating sundin ang Kaniyang 
mga tagubilin, ay napasuong tayo sa mga kagipitan, ay ililigtas Niya tayo. Hindi tayo dapat 
padala at padaig sa panlulupaypay, kundi sa bawa't kagipitan natin ay dapat tayong humingi 
ng tulong sa Kaniya na siyang kinaroroonan ng walang-hanggang mga pantaguyod. Madalas 
na tayo'y mapaliligiran ng mahihigpit na pangyayari, at kung magkagayon, sa lubos na 
pagtitiwala, ay dapat tayong umasa sa Diyos. Iingatan Niya ang bawa't kaluluwang dahil sa 
pagsisikap na lumakad sa daan ng Panginoon ay napapasuot sa kagipitan. 


Sa pamamagitan ng propeta ay inaatasan tayo ni Kristong, “Magbahagi ng iyong tinapay 
sa gutom,” at “iyong sisiyahan ng loob ang nadadalamhating kaluluwa,” “pagka nakakakita 
ka ng hubad, na iyong bihisan,” at “dalhin mo sa iyong bahay ang dukha na walang 
tuluyan.” Isaias 58:7-10. Tinagubilinan Niya tayong, “Magsiyaon kayo sa buong sanlibutan, 
at inyong ipangaral ang ebanghelyo sa lahat ng kinapal.” Marcos 16:15. Datapwa't kaylimit 
na nanlulumo ang ating puso, at nawawalan tayo ng pananampalataya, kapag ating nakikita 
ang laki ng pangangailangan, at napakaliit naman ng salaping nasa ating mga kamay. 
Katulad kay Andres na nakatingin sa limang tinapay at dalawang maliliit na isda, ay 
napapabulalas tayo ng, “Gaano na ang mga ito sa ganyang karamihan?” Kaydalas na tayo'y 
nag-aatubili, di-handang ibigay ang lahat ng nasa atin, at nangangambang gumugol at 
pagugol sa mga iba. Nguni't tayo'y inaatasan ni Jesus, “Bigyan ninyo sila ng makakain.” 
Ang Kaniyang utos ay isang pangako, at sa likod nito ay naroon ang kapangyarihan ding 
yaon na nagpakain sa karamihan sa tabi ng dagat. 


Sa ginawa ni Kristong pagbibigay ng mga kailangang pangkabuhayan sa nagugutom na 
karamihan ay nakapaloob doon ang isang malalim na liksiyong espirituwal para sa lahat 
Niyang mga manggagawa. Si Kristo ay tumanggap sa Ama, namahagi Siya sa mga alagad, 
ang mga ito naman ay namahagi sa karamihan, at ang mga tao nama'y namahagi sa isa't isa. 
Kaya ang lahat din naman ng mga nakikiisa at nakikilakip kay Kristo ay tatanggap sa 
Kaniya ng tinapay ng buhay, ng pagkain ng langit, at ipamamahagi ito sa mga iba. 


Sa lubos na pagtitiwala sa Diyos, ay kinuha ni Jesus ang maliliit na tinapay, at bagaman 
may maliit na bahagi lamang para sa Kahiyang sariling mga alagad, ay hindi Niya 
inanyayahan silang kumain, kundi pinasimulan Niyang bigyan sila, na inatasan silang 
bigyan ang mga tao. Ang pagkain ay dumami sa Kaniyang mga kamay, at ang mga kamay 
naman ng mga alagad, na umaabot kay Kristo, na Siya na ring Tinapay ng Buhay, ay di- 
kailanman nawalan ng laman. Ang iilang tinapay ay nakasapat sa lahat. At nang mabusog na 

ang mga tao, ang mga putul-putol na lumabis ay tinipon, at si Kristo at ang mga alagad Niya 
ay magkakasalong kumain ng mahalagang pagkaing bigay ng Langit. 


Ang mga alagad ay siyang pinakadaan ng pakikipagtalastasan ni Kristo sa mga tao. Ito'y 
dapat maging isang malaking pampasigla sa mga alagad Niya ngayon. Si Kristo ang 
dakilang sentro, ang pinagmumulan ng lahat nang lakas. Ang mga alagad Niya ay 
magsisitanggap sa Kaniya ng kanilang mga gagamitin. Ang pinakamatalino, ang 
pinakaespirituwal, ay makapagbibigay niyaon lamang kanilang tinatanggap. Sa ganang sarili 
nila ay wala silang maibibigay na anumang bagay para sa mga pangangailangan ng 
kaluluwa. Makapagbibigay lamang tayo niyaong ating tinatanggap kay Kristo, at 
makatatanggap lamang tayo habang tayo'y nagbibigay sa mga iba. Kapag patuloy tayong 
nagbibigay, patuloy din naman tayong tatanggap: at lalong marami ang ating ibibigay, lalo 
rin namang marami ang ating tatanggapin. Sa ganitong paraan lagi tayong makapaniniwala, 
makapagtitiwala, makatatanggap, at makapagbibigay. 


Ang gawaing pagtatayo ng kaharian ni Kristo ay magpapatuloy, bagaman sa malas ay 
mabagal ang pagkilos at waring lahat ng mga bagay ay humahadlang sa pagsulong nito. Ang 
gawain ay sa Diyos, at Siya'y magbibigay ng salapi, at magpapadala ng mga tutulong, na 
mga tunay at tapat na alagad, na ang mga kamay rin naman ay mapupuno ng pagkain para sa 
nagugutom na karamihan. Hindi nililimot ng Diyos yaong mga gumagawang may pag-ibig 
upang maibigay ang salita ng buhay sa mga kaluluwang napapahamak, na ang mga ito 
naman ay naguunat ng kanilang mga kamay sa pag-abot ng pagkaing ukol naman sa iba 
pang nagugutom na mga kaluluwa. 


Sa ating paggawa para sa Diyos ay may panganib na tayo'y lubhang umasa sa magagawa 
ng taong may mga talento at kakayahan. Sa ganitong paraan ay nawawala sa ating paningin 
ang isang Punong Manggagawa. Napakadalas na hindi nadarama ng manggagawa ni Kristo 
ang sarili niyang kapanagutan. May panganib na ilipat niya ang kaniyang pasanin o 
pananangutan sa mga organisasyon, sa halip na magtiwala sa Kaniya na siyang 
pinanggagalingan ng lahat nang lakas. Sa gawain ng Diyos ay isang malaking pagkakamali 
ang magtiwala sa karunungan ng tao o sa bilang kaya ng tao. Ang matagumpay na paggawa 
para kay Kristo ay hindi gasinong nakasalig sa mga bilang o sa talento kundi sa kadalisayan 
ng hangarin, sa tunay na kapayakan ng maalab at umaasang pananampalataya. Ang mga 
pansariling kapanagutan ay dapat balikatin, ang mga pansariling gawain o tungkulin ay 
dapat gampanan, at dapat gumawa ng pansariling mga pagsisikap para sa mga hindi pa 
nakakakilala kay Kristo. Sa halip na ilipat ang inyong kapanagutan sa ibang sa akala 
ninyo'y may higit na kakayahan kaysa inyo, ay gumawa kayo nang ayon sa inyong 
kakayahan. 


Kapag pumasok sa inyong puso ang katanungang, “Saan tayo magsisibili ng tinapay, 
upang mangakakain ang mga ito?” ang inyong katugunan sana ay huwag maging gaya ng sa 
di-sumasampalataya. Nang marinig ng mga alagad ang tagubilin ng Tagapagligtas na, 

“Bigyan ninyo sila ng makakain,” ay nagbangon sa isip nila ang lahat nang katanungan. 
Nagtanong sila, Paroroon ba tayo sa mga nayon upang bumili ng tinapay? Gayundin naman 
ang nangyayari ngayon, kapag ang mga tao'y nagsasalat sa tinapay ng buhay, ay 
nagsisipagtanong ang mga anak ng Panginoon, Magpapautos ba tayo ng sinumang buhat sa 
malayo, upang pumarito at pakanin sila? Nguni't ano ang sinabi ni Kristo? “Inyong paupuin 
ang mga tao,” at Kaniyang pinakain sila doon. Kaya nga pagka kayo'y napaliligiran ng mga 
kaluluwang nangangailangan, alamin ninyong naroroon si Kristo. Makipag-usap kayo sa 
Kaniya. Dalhin ninyo kay Jesus ang inyong mga tinapay na sebada. 


Ang salaping inyong hawak ay maaaring tila mandin hindi sapat para sa gawain, nguni't 
kung tayo'y magpapatuloy na may pananampalataya, na nananalig sa buong magagawa ng 
kapangyarihan ng Diyos, ay mabubuksan sa harap natin ang masaganang kayamanan. Kung 
ang gawain ay sa Diyos, Siya na rin ang maglalaan ng salapi sa ikatatapos nito. 
Gagantimpalaan Niya ang tapat at payak na pananalig sa Kaniya. Ang kaunti nguni't 
maykatalinuhan at may katipirang ginamit sa paglilingkod sa Panginoon ng langit ay dadami 
sa paggawa na 


rin ng gawaing pagbibigay. Ang kaunting pagkaing nasa kamay ni Kristo ay nanatiling di- 
naubos hanggang sa mabusog ang gutom na karamihan. Kung tayo'y lalapit sa 
Pinagmumulan ng lahat nang kalakasan, na ang ating mga kamay ay may 
pananampalatayang nakaunat upang tumanggap, ay masasapatan tayo sa ating gawain, kahit 
sa ilalim man ng kagipit-gipitang mga pangyayari, at magagawa nating mamigay sa mga iba 
ng tinapay ng buhay. 


Sinabi ng Panginoon, “Magbigay kayo, at kayo'y bibigyan.” “Ang naghahasik nang 
bahagya na ay mag-aani namang bahagya na, at ang naghahasik na may mga pagpapala ay 
mag-aani namang may mga pagpapala. ... At maaaring gawin ng Diyos na ang lahat ng 
biyaya ay magsisagana sa inyo, upang kayo, na mayroong laging buong kaya sa lahat, ay 
magsisagana sa bawa't mabuting gawa: gaya ng nasusulat-- “Siyang nagsabog nang 
malawak, ay nagbigay siya sa mga dukha: Ang kaniyang katwiran ay nananatili 
magpakailanman.” “At ang nagbibigay ng binhi sa naghahasik at ng tinapay na 
pinakapagkain, ay magbibigay at magpaparami ng inyong binhi upang ihasik, at 
magdaragdag ng mga bunga ng inyong katwiran: yamang kayo'y pinayaman sa lahat ng 
mga bagay na ukol sa lahat ng kagandahangloob, na nagsisigawa sa pamamagitan naman ng 
pagpa pasalamat sa Diyos.” Lukas 6:38: 2 Corinto 9: 6-11, R.V. 

Kabanata 40---Isang Gabi sa Dagat 


Isang takipsilim ng panahon ng tagsibol, ay lupasay na nangakaupo ang mga tao sa 
madamong kapatagan, at nangagsisikain ng pagkaing inihanda ni Kristo. Ang mga salitang 
napakinggan nila nang araw na yaon ay dumating sa kanila na parang tinig ng Diyos. Ang 
mga pagpapagaling na kanilang nasaksihan ay nadama nilang kapangyarihan lamang ng 
Diyos ang makagagawa. Datapwa't ang hiwaga tungkol sa mga tinapay ay nakaakit ng higit 
sa lahat sa bawa't isang nasa malaking karamihang yaon. Lahat sila ay nakinabang. Noong 
mga kaarawan ni Moises, ay Diyos ang nagpakain sa Israel ng mana sa ilang, at sino pa 
kaya itong nagpakain sa kanila nang araw na yaon kundi Siya na hinulaan ni Moises? 
Walang kapangyarihan ng taong makalilikha mula sa limang tinapay na sebada at dalawang 
malilit na isda ng pagkaing sapat na maipakain sa libu-libong mga gutom na tao. At kaya 
nga sinabi nila sa isa't-isa, “Totoong ito nga ang Propeta na paririto sa sanlibutan.” 


Sa buong maghapon ay tumibay ang paniniwalang iyan. Ang pinakapamutong na 
ginawang iyon ay isang katiyakan na dumating na sa kanila ang maluwat-nang-inaasahang 
Manunubos. Pataas nang pataas ang mga pagasa ng mga tao. Ito nga Yaong siyang gagawa 
sa Judea na maging isang paraiso sa lupa, isang lupaing binubukalan ng gatas at pulot. 
Maibibigay Niya ang hangad ng bawa't isa. Malulupig Niya ang kapangyarihan ng 
kinapopootang mga Romano. Mahahango Niya ang Juda at ang Jerusalem. Mapagagaling 
Niya ang mga kawal na nasugatan sa labanan. Mapapakain Niya ang buong mga hukbo. 
Malulupig Niya ang mga bansa, at maibibigay sa Israel ang maluwat-nang inaasam na 
paghahari. 


Sa kanilang kasiglahan ay handa na ang mga taong putungan Siya ng korona upang 
gawing hari. Nakikita nilang hindi Siya gumagawa ng pagsisikap na makaakit ng pansin o 
kaya'y makapagtamo ng karangalan sa sarili. Sa bagay na ito ay naiiba Siya sa mga 
saserdote at mga pinuno, at sila'y nag-aalaalang baka hindi na Siya kailanman gumawa ng 
pag-angkin sa karapatan Niya sa luklukan ni David. Sa kanilang sama-samang 
pagsasanggunian, ay pinagkasunduan nilang Siya'y agawin sa pamamagitan ng dahas, at 
Siya'y itanyag na hari ng Israel. Nakiisa ang mga alagad sa karamihan sa pagsasabing ang 
trono ni David ay siyang talagang mana ng kanilang Panginoon. Kahinhinan lamang ni 
Kristo, wika nila, ang dahilan kung kaya tinatanggihan Niya ang gayong karangalan. 
Bayaang ipagbunyi ng mga tao ang kanilang Tagapagligtas. Bayaang ang mayayabang na 
saserdote at mga pinuno ay mapilitang parangalan Siya na pumaparitong nararamtan ng 
kapangyarihan ng Diyos. 


Buong kasabikan nilang inayos na isagawa ang kanilang panukala, nguni't nahalata ni 
Jesus ang kanilang binabalak, at nalalaman Niya kung ano ang ibubunga ng gayong kilusan, 
na siyang hindi naman nila nalalaman. Ngayon pa man ay pinagmimithian na ng mga 
saserdote at mga pinuno ang Kaniyang buhay. Pinararatangah nila Siya na inilalayo Niya 
ang mga tao sa kanila. Karahasan at paghihimagsik ang ibubunga ng pagsisikap na ilagay 

Siya sa trono, at ito ang makapipigil sa gawain ng espirituwal na kaharian. Kailangang 
pigilin agad ang kilusan. Tinawag Niya ang Kaniyang mga alagad, at inatasan silang 
sumakay sa daong at bumalik karaka-raka sa Capernaum, at Siya nama'y naiwan upang 
pauwiin ang ang mga tao. 


Di-kailanman nag-utos si Kristo nang una ng wari'y napakahirap tupdin. Matagal nang 
hinihintay ng mga alagad ang isang kilusang pambayan na maglalagay kay Jesus sa trono, 
hindi nila kayang isipin kung bakit ang lahat ng kasiglahang ito ay mauuwi sa wala. Ang 
mga karamihang nangagkakatipon upang dumalo sa Paskuwa ay nangasasabik na makita 
ang bagong propeta. Sa ganang mga sumusunod sa Kaniya ay waring ito ang ginintuang 
pagkakataon upang mailuklok ang minamahal nilang Panginoon sa trono ng Israel. Sa kislap 
ng ganitong bagong hangarin ay mahirap sa ganang kanila na umalis, at iwan si Jesus nang 
nag-iisa sa mapanglaw na dalampasigang yaon. Sila'y tumutol sa iniaatas sa kanila, subali't 
ngayo'y nagsalita si Jesus na taglay ang isang kapangyarihang di-kailanman Niya ginamit sa 
kanila nang una. Talastas nilang mawawalan ng kabuluhan ang sila'y tumutol pa, kaya 
tahimik na nilang tinumpa ang dagat. 


Inatasan ngayon ni Jesus ang karamihan na magsialis na; at ang anyo Niya ng pag-uutos 
ay lubhang mahigpit at tiyak na anupa't hindi sila nakapangahas na sumuway. Napatigil ang 
mga awit ng pagpuri at pagbubunyi. Sa sandali mismong aagawin na nila Siya ay 
nangaudlot ang kanilang mga paghakbang, at ang kagalakan at kasabikang nakabadha sa 
kanilang mga mukha ay napawi. Sa karamihang iyon ay may mga lalaking matitibay ang 
loob at matatag magsipagpasiya, nguni't ang makaharing tindig o anyo ni Jesus, at ang ilang 
banayad Niyang pangungusap na nag-uutos, ay pumayapa sa kaguluhan, at bumigo sa 
kanilang mga panukala. Napagkilala nilang mayroon Siyang kapangyarihang nakahihigit sa 
lahat ng kapangyarihan sa lupa, at kaya nga tungo ang ulong sila'y sumunod. 


Nang si Jesus ay nag-iisa na, Siya'y “umakyat sa bundok upang manalangin.” Sa loob ng 
maraming oras ay nagpatuloy Siya sa parnamanhik sa Diyos. Hindi para sa Kaniya kundi 
para sa mga tao ang mga panalanging iyon. Sa dalangin ay hiningi Niyang bigyan Siya ng 
kapangyarihan na maihayag sa mga tao ang banal na likas o uri ng Kaniyang misyon, upang 
hindi mabulag ni Satanas ang kanilang pang-unawa at mapasama ang kanilang paghatol. 
Talos ng Tagapagligtas na malapit nang matapos ang mga araw ng Kaniyang ministeryo sa 
lupa, at iilan lamang ang tatanggap sa Kaniya bilang kanilang Manunubos. Buong 
paghihirap ng loob na idinalangin Niya ang Kaniyang mga alagad. Buong bangis na sila'y 
susubukin. Ang malaon na nilang kimkim-kimkim na pagasa, na nakasalig sa malaganap na 
maling haka-haka, ay mabibigo sa paraang pinakamasakit at kadusta-dusta. Sa lugar ng 
Kaniyang pagluklok sa trono ni David ay masasaksihan nila ang pagpapako sa Kaniya sa 
krus. Ito ang magiging tunay na pagpuputong sa kaniya. Nguni't ito'y hindi nila napag- 
unawa, at dahil nga rito'y darating sa kanila ang malalakas na tukso, na magiging mahirap 
para sa kanila na makilalang iyon ay mga tukso. Kung walang Banal na Espiritung 

mga alagad. Masaklap isipin sa ganang kay Jesus na ang kanilang mga pagkaunawa tungkol 
sa Kaniyang kaharian, ay nabubuo sa karangyaan at karangalang pansanlibutan. Ang 
Kaniyang pag-aalaala sa kanila ay totoong matindi, at kaya nga ibinuhos Niya ang laman ng 
Kaniyang puso nang may matinding paghihinagpis at pagluha. 


Hindi kaagad tumulak ang mga daong ng mga alagad, ayon sa iniutos sa kanila ni Jesus. 
Nagpaumat-umat muna sila, sa pag-asang darating Siya. Nguni't nang makita nilang 
lumalaganap na ang dilim, sila'y “sumakay sa isang daong, at tumawid na patungong 
Capernaum.” Iniwan nila si Jesus na mabigat ang kanilang puso, at higit na masama ang 
loob nila sa Kaniya kaysa noong bago nila Siya kilalaning Panginoon. Nagbubulong sila 
dahil sa hindi Niya sila tinulutang Siya'y maibunying hari. At sarili din nila ang kanilang 
sinisi sa pagsunod kaagad sa Kaniyang utos. Sinabi nilang kung sila lamang ay naging 
mapilit, kaipala”y naisagawa nila ang kanilang panukala. 


Di-paniniwala ang naghahari sa kanilang mga isip at puso. Binulag sila ng pag-ibig sa 
karangalan. Alam nilang si Jesus ay kinamumuhian ng mga Pariseo, at kinasasabikan nilang 
makita Siya na ipinagbubunyi gaya ng iniisip nilang dapat sanang mangyari. Ang makasama 
ng isang gurong nakagagawa ng makapangyarihang mga kababalaghan, at gayunma'y 
kinukutyang gaya ng mga magdaraya, ay isang pagsubok na hindi nila kayang tiisin. Lagi na 
lamang ba silang ituturing na mga tagasunod ng isang bulaang propeta? Hindi na kaya 
ipakikilala ni Kristo ang Kaniyang kapangyarihan bilang hari? At yamang mayroon Siyang 
gayong kapangyarihan ay bakit nga hindi Niya ipinakilala ang tunay Niyang likas, at nang 
hindi naman sila mangapahiya? Bakit hindi Niya iniligtas si Juan Bautista sa isang marahas 
na pagkamatay? Ganyan ang mga pangangatwiran ng mga alagad noon hanggang sa sila'y 
malukuban ng malaking kadilimang espirituwal. Si Kristo kaya ay isang mapagpanggap, 
gaya ng sinasabi ng mga Pariseo? tanung-tanungan nila. 


Nang araw na yaon ay nasaksihan ng mga alagad ang mga kahanga-hangang gawa ni 
Kristo. Para bagang ang langit ay nanaog sa lupa. Ang alaala ng mahalaga at marilag na 
araw na yaon ay dapat sanang lumipos sa kanila ng pananampalataya at pag-asa. Kung sila 
lamang, sa pag-uumapaw ng kanilang mga puso, ay nagsipag-usap tungkol sa mga bagay na 
ito, disin sana'y hindi sila nahulog sa tukso. Nguni't ang kanilang pagkabigo ang pumuno sa 
kanilang mga isip. Hindi nila dininig ang mga salita ni Kristong, “Tipunin ninyo ang mga 
labis, ... upang walang masayang.” Sa mga alagad ay mga oras iyon ng malaking pagpapala, 
nguni't nalimutan nila ang lahat. Nasa gitna sila ngayon ng mga bagabag. Ang mga isip nila 
ay binabagyo at di-makatwiran, at binigyan sila ng Panginoon ng ibang bagay na 
magpapahirap sa kanilang mga kaluluwa at aabala sa kanilang mga isip. Madalas na ito'y 
ginagawa ng Diyos pagka lumilikha ang mga tao ng sarili nilang mga pasanin at mga 
bagabag. Hindi na kailangang gumawa ang mga alagad ng kabagabagan. Matulin nang 
dumarating ang panganib. 

Isang marahas na unos ang namiminto sa kanila, at sila'y mga di-handa. Iyon ay isang 
biglang-biglang pagiiba ng panahon, sapagka't sa maghapong nakaraan ay maliwanag at 
maganda ang lagay ng panahon, at kaya nga nang bumugso sa kanila ang malakas na 
hangin, sila'y nangatakot. Nalimutan nila ang kanilang di-kasiyahan, ang kanilang di- 
paniniwala, at ang kanilang pagkayamot. Bawa't isa ay gumawa upang huwag lumubog ang 
sasakyan. Buhat sa Bethsaida ay malapit lamang ang dakong doon nila tatagpuin si Jesus, at 
sa karaniwang lagay ng panahon ay inaabot ng ilang orass lamang ang paglalakbay, nguni't 
ngayo'y napapalayo sila nang napapalayo sa dakong pagtatagpuan nila. Hanggang sa 
magiikaapat na pagbabanlay sa gabi ay walang-humpay ang kanilang kagagaod. Pagkatapos, 
inakala ng mga pagod na pagod na mga alagad na wala na silang magagawa. Ang bagyo at 
kadiliman ng dagat ay nagturo sa kanilang sila'y mga walang-kaya, at hinangad nilang 
sana'y kasama nila ang kanilang Panginoon. 


Hindi sila kinalimutan ni Jesus. Nakita ng Nagbabantay sa pampang ang piyapis-ng-takot 
na mga lalaking nakikipaglaban sa bagyo. Ni isang saglit ay hindi nawala sa Kaniyang 
paningin ang Kaniyang mga alagad. Taglay ang malaking pagmamahal na sinundan ng 
Kaniyang mga mata ang daong na sinisiklot ng bagyo na may mahahalagang lulan; 
sapagka't ang mga lalaking lulan nito ay siyang magiging ilaw ng sanlibutan. Kung paanong 
ang isang inang may mairog na pagmamahal ay nagbabantay sa kaniyang sanggol, gayon 
binabantayan ng mahabaging Panginoon ang Kaniyang mga alagad. Nang sumuko na ang 
kanilang mga puso, nang mapatahimik na ang kanilang di-banal na hangarin, at nang sa 
kapakumbabaan ay manalangin sila upang sila”y tulungan, ang tulong na ito ay ipinagkaloob 
sa kanila. 


Nang sandaling inaakala nilang sila'y napahamak na, isang tilamsik ng liwanag ang 
naghayag sa kanila ng isang mahiwagang aninong lumalapit sa kanila sa ibabaw ng tubig. 
Nguni't hindi nila alam na iyon ay si Jesus. Ang Isang dumarating upang sumaklolo sa 
kanila ay itinuring nilang isang kaaway. Dinaig sila ng takot. Ang mga kamay nilang parang 
bakal na nakahawak sa mga gaod ay nakabitiw. Ang daong ay gumiwang-giwang sa hampas 
ng mga alon, ang lahat ng mga paningin ay napabaling sa anyong ito ng isang taong 
lumalakad sa ibabaw ng nagngangalit na karagatan. 


Ipinalalagay nilang ito'y isang multo na nagpapahiwatig ng kanilang kapahamakan, at 
sila'y nagsisigaw sa takot. Si Jesus ay nagpatuloy sa paglakad na parang lalampas sa kanila: 
nguni't nakilala nila Siya, at sila'y sumigaw, at humingi ng saklolo. Pumihit ang kanilang 
mahal na Guro, at ang tinig Niya'y pumawi ng kanilang takot, “Lakasan ninyo ang inyong 
loob: Ako nga, huwag kayong matakot.” Karaka-rakang makilala nila ito, walang pagsidlan 
sa tuwa si Pedro. At para bagang hindi pa siya naniniwala, siya'y sumigaw, “Panginoon, 
kung Ikaw nga, ay papariyanin Mo ako sa tubig. At sinabi Niya, Halika.” 


Nakatingin kay Jesus, si Pedro ay lumakad nang panatag, nguni't nang sa kaniyang 
kasiyahan ay sulyapan niya ang kaniyang mga kasamang nasa daong, ang kaniyang mga 

mata ay nahiwalay sa pagkakatuon sa Tagapagligtas. Maugong ang hangin. Nagtataasan ang 
mga alon, at ang mga ito ay dumarating na tuwirang lumalagay sa pagitan niya at ng 
Panginoon, at siya ay natakot. Sandaling nawala sa kaniyang paningin si Kristo, at gumuho 
ang kaniyang pananampalataya. Unti-unti siyang lumubog. Datapwa't samantalang ang mga 
alon ay nagsasalita ng kamatayan, itiningin ni Pedro ang kaniyang mga mata nang palihis sa 
nagngangalit na mga alon, at nang maipako ang mga ito kay Jesus, ay siya'y sumigaw, 
“Panginoon, iligtas Mo ako.” Karaka-rakang hinawakan ni Jesus ang nakaunat na kamay, na 
sinasabi, “Oh, ikaw na kakaunti ang pananampalataya, bakit ka nag-alinlangan?” 


Magkaagapay na sila'y lumakad, na ang palad ni Pedro ay kadaop ng palad ng 
Panginoon, at sila'y lumulan sa daong. Nguni't si Pedro'y tahimik na ngayon. Wala na 
siyang dahilan upang magmalaki pa sa kaniyang mga kasamahan, sapagka't dahil sa 
kaniyang kawalang-pananampalataya at pagyayabang ay kamuntik na siyang napahamak. 
Nang alisin niya ang kaniyang tingin kay Jesus, ay nawala ang kaniyang tinatapakan, at 
siya'y lumubog sa gitna ng mga alon. Pagka dumarating sa atin ang kabagabagan, 
napakadalas na katulad tayo ni Pedro! Tinitingnan natin ang mga alon, sa halip na ipako ang 
ating paningin sa Tagapagligtas. Dumudulas ang ating mga hakbang, at tinatabunan ng 
palalong tubig ang ating mga kaluluwa. Hindi pinalapit ni Jesus si Pedro upang mapahamak, 
hindi Niya tayo tinatawagan na sumunod sa Kaniya, upang pagkatapos ay pabayaan tayo. 
“Ikaw ay huwag matakot,” sinasabi Niya, “sapagka't tinubos kita, tinawag kita sa iyong 
pangalan, ikaw ay Akin. Pagka ikaw ay dumaraan sa tubig, Ako'y sasaiyo, at sa mga ilog, 
ay hindi ka tatakpan niyaon: pagka ikaw ay lumalakad sa apoy, hindi ka masusunog, o 
magniningas man ang alab sa iyo. Sapagka't Ako ang Panginoon mong Diyos, ang Banal ng 
Israel, ang Tagapagligtas mo.” Isaias 


Nabasa ni Jesus ang likas ng Kaniyang mga alagad. Talos Niya kung gaano kahigpit 
susubukin ang kanilang pananampalataya. Sa nangyaring ito sa dagat ay nais Niyang ipakita 
kay Pedro ang sarili nitong kahinaan--ipakilala na ang kaligtasan nito ay nasa laging 
pagtitiwala sa kapangyarihan ng Diyos. Sa gitna ng mga bagyo ng tukso ay makalalakad 
lamang siya ng panatag kung siya ay mananalig sa Tagapagligtas at hindi sa kaniyang sarili. 
Doon sa bagay na inaakala niyang siya ay malakas ay doon mahina si Pedro, at nang 
makilala na lamang niya ang kaniyang kahinaan saka niya nadama na kailangan niyang 
umasa at magtiwala kay Kristo. Kung natutuhan lamang niya ang aral na ibig ituro ni Jeus 
sa kaniya sa karanasang yaon sa dagat, disin sana'y hindi siya nabigo o nagkulang nang 
dumating na sa kaniya ang malaking pagsubok. 


Araw-araw ay tinuturuan ng Diyos ang Kaniyang mga anak. Sa pamamagitan ng mga 
nangyayari sa buhay arawaraw ay inihahanda Niya sila sa pagganap ng kani-kanilang bahagi 
sa lalong malawak na tanghalan ng buhay na itinakda Niya sa kanila. Ang ibinubunga ng 
pagsubok sa araw-araw ay siyang nagpapakilala o tumitiyak ng kanilang pagtatagumpay o 
pagkatalo sa malaking krisis ng buhay. 

Yaong mga ayaw kumilalang kailangan nilang laging umasa sa Diyos ay madadaig ng 
tukso. Maaaring ipinalalagay natin ngayon na tayo'y nakatayong matatag, at hindi na tayo 
makikilos. Maaaring sinasabi natin nang may pagtitiwala, Nakikilala ko ang aking 
sinasampalatayanan, walang makaliligalig ng aking pananampalataya sa Diyos at sa 
Kaniyang salita. Subali't binabalak ni Satanas na samantalahin ang ating mahihinang likas 
na minana at nalinang, at binabalak din niyang bulagin ang ating mga mata upang huwag 
nating makita ang sarili nating mga pangangailangan at mga kapintasan. Sa pamamagitan 
lamang ng ating pagkadama ng sarili nating kahinaan at ng laging pagtingin kay Jesus 
magagawa nating lumakad nang panatag. 


Karaka-rakang makatuntong si Jesus sa daong ay tumigil na ang hangin, “at noon din ay 
dumating sila sa kanilang dadaungan.” Ang gabi ng lagim ay sinundan ng pamamanaag ng 
bukang-liwayway. Ang mga alagad, at ang iba pang nasa daong, ay nagsiluhod sa paanan ni 
Jesus na taglay ang taos-pusong pasasalamat, na nagsasabi, “Sa katotohanan, Ikaw ay Anak 
ng Diyos!” 

Kabanata 41---Ang Krisis sa Galilea 


Nang pagbawalan ni Kristo ang mga tao na itanyag Siyang hari, batid Niyang dumating 
na ang makahulugang pagbabago sa Kaniyang kasaysayan. Ang mga karamihang 
naghahangad na ibunyi Siya ngayon sa trono ay tatalikod sa Kaniya sa kinabukasan. Ang 
pagkabigo ng kanilang masakim na hangarin ay siyang gagawa upang ang kanilang pag-ibig 
ay maging pagkapoot, at ang kanilang mga papuri ay maging mga sumpa. Nguni't bagaman 
alam Niya ito, hindi rin Siya gumawa ng mga hakbang upang maiwasan ang krisis. Sa 
simula pa ay hindi na Niya pinaasa ang mga sumusunod sa Kaniya sa mga gantimpalang 
makalupa. Sa isang lumapit na nagnanasang maging alagad Niya ay Kaniyang sinabi, “May 
mga lungga ang mga sora, at may mga pugad ang mga ibon sa langit; datapwa't ang Anak 
ng tao ay walang kahiligan ang Kaniyang ulo.” Mateo 8:20. Kung makakamtan ng mga tao 
ang sanlibutan na kasama si Kristo, lubhang marami ang susunod sa Kaniya, subali't ang 
gayong paglilingkod ay hindi Niya matatanggap. Sa mga kasama na Niya ngayon ay marami 
ang naakit ng pag-asa sa kahariang makasanlibutan. Dapat malinawan ng mga ito ang 
katotohanan. Ang malalim na aral ukol sa espiritu sa himala tungkol sa mga tinapay ay hindi 
napag-unawa. Ito'y kailangang ipaliwanag. At ang bagong paghahayag na ito ay maghahatid 
ng lalong mahigpit na pagsubok. 


Ang himala tungkol sa mga tinapay ay nabalita sa malayo at sa malapit, at kaya nga 
maagang-maaga pa kinabukasan ay nagdagsaan na ang mga tao sa Bethsaida upang makita 
si Jesus. Malalaking bilang sila na nagsidating na lulan ng mga daong at ang iba nama'y 
nangaglalakad. Yaong mga nagsialis nang sinundang gabi ay nagsipagbalik, na nagsisiasang 
Siya'y naroroon pa rin, dahil sa wala namang daong na magtatawid sa Kaniya sa kabilang 
ibayo. Datapwa't nawalang-saysay ang kanilang paghahanap, at marami ang nagsipagbalik 
sa Capernaum, na nagsisipaghanap pa rin sa Kaniya. 


Samantala'y dumating Siya sa Genesaret, pagkaraan ng isang araw na pagkawala roon. 
Pagkabalitang-pagkabalita na Siya'y dumaong doon, nilibot ng mga tao na “nagtutumulin 
ang buong lupaing yaon, at nagpasimulang dalhin sa Kaniya ang mga maysakit na nasa 
kanilang higaan, saanman nila marinig na naroon Siya.” Marcos 6:55. 


Pagkaraan ng ilang sandali ay nagtungo Siya sa sinagoga, at doon Siya natagpuan ng mga 
nanggaling sa Bethsaida. Napag-alaman nila sa Kaniyang mga alagad kung paano Siya 
tumawid sa dagat. Ang bangis ng bagyo, at ang maraming oras ng walang-saysay na 
paggaod na pasalunga sa hangin, ang paglitaw ni Kristo na lumalakad sa ibabaw ng tubig, 
ang pagkatakot ng mga nasa daong, ang mga salita Niyang pumapayapa at nagpapalakas ng 
loob, ang pangangahas ni Pedro na lumakad sa tubig at ang nangyari rito, at ang biglang 
pananahimik ng bagyo at ang pagsadsad sa pampang ng daong, ay buong tapat na inilahad 
na muli sa namamanghang karamihan. Nguni't waring hindi pa nasisiyahan sa balitang ito, 
marami ang nagkatipon sa palibot ni Jesus, na nagtatanong, “Rabi, kailan Ka pa dumating 

dito?” Ibig nilang marinig sa sarili Niyang mga labi ang dagdag na pagsasalaysay tungkol sa 
nangyaring kababalaghan. 


Hindi pinaunlakan ni Jesus ang kanilang pag-uusisa. Malungkot Siyang nagwika, “Ako'y 
inyong hinahanap, hindi dahil sa inyong nangakitang mga tanda, kundi dahil sa kayo'y 
nagsikain ng tinapay, at kayo'y nangabusog.” Hindi nila Siya hinanap dahil sa anumang 
marangal na hangarin o adhikain, kundi dahil sa sila'y pinakain ng mga tinapay, ay inasahan 
nilang makikinabang pa sila ng ibang mga bagay sa pamamagitan ng pakikisama nila sa 
Kaniya. Kaya sinabi sa kanila ng Tagapagligtas, “Magsigawa kayo hindi dahil sa pagkaing 
napapanis, kundi dahil sa pagkaing tumatagal sa buhay na walang-hanggan.” Huwg ninyong 
hanapin lamang ang kapakinabangang materyal. Huwag ninyong unang sisikapin ang 
maglaan o maghanda ng ukol sa buhay na ito, kundi hanapin ninyo ang pagkaing 
espirituwal, samakatwid baga'y yaong karunungang tumatagal hanggang sa buhay na 
walang-hanggan. Ang Anak ng Diyos lamang ang makapagbibigay nito, “sapagka't Siya 
ang tinatakan ng Ama.” 


Sandaling nagising ang interes ng mga nakikinig. Nangapabulalas sila, “Ano ang 
kinakailangan naming gawin, upang aming magawa ang mga gawa ng Diyos?” Gumagawa 
sila ng marami at mabibigat na gawain upang magpagindapat sa kanila sa Diyos, at handa 
pa rin silang makinig at tumanggap ng anumang nababagong bilin o utos na sa pamamagitan 
niyon ay makatatanggap sila ng lalo pang malaking pagpapala. Ang ibig sabihin ng kanilang 
tanong ay, Ano ang kinakailangan naming gawin upang magindapat kami sa langit? Ano 
ang halagang kailangan naming ibayad upang makamtan namin ang buhay na darating? 


“Sumagot si Jesus at sa kanila'y sinabi, Ito ang gawa ng Diyos, na inyong 
sampalatayanan Yaong Kaniyang sinugo.” Ang halaga ng langit ay si Jesus. Ang daang 
patungo sa langit ay sa pamamagitan ng pagsampalataya sa “Kordero ng Diyos, na nag-aalis 
ng kasalanan ng sanlibutan.” Juan 1:29. 


Datapwa't hindi minarapat ng mga taong tanggapin ang pahayag na ito ng banal na 
katotohanan. Ginawa ni Jesus ang gawaing paunang-sinabi ng hula na gagawin ng Mesiyas: 
nguni't hindi nila nakita ang inaasam-asam nilang makikita na Kaniyang gagawin. Totoo 
ngang pinakain ni Kristo ang karamihang tao sa pamamagitan ng ilang tinapay na sebada, 
nguni't nang mga kaarawan ni Moises ay pinakain ng mana ang Israel sa loob ng 
apatnapung taon, at kaya nga lalong maraming pagpapala ang inaasahan sa Mesiyas. 
Itinanong ng mga puso nilang dinasisiyahan na, kung nakagagawa si Jesus ng lubhang 
maraming mga kababalaghang gawa gaya nang kanilang nasaksihan, hindi ba Siya 
makapagbibigay ng kalusugan, kalakasan, at ng mga kayamanan sa lahat Niyang mga tao, 
na palayain sila sa mga sumisilo o umaapi sa kanila, at tuloy iluklok sila sa kapangyarihan at 
karangalan? Ang pangyayaring inaangkin Niyang Siya ay Anak ng Diyos, at gayon pa ma'y 
tumatanggi Siyang maging hari ng Israel, ay isang hiwagang hindi nila malurok-lurok. Ang 
Kaniyang pagtanggi ay binigyan nila ng malingpakahulugan. Marami ang nag-akala na ang 

dahilan nito ay sapagka't Siya na rin ay nag-aalinlangang Siya'y isinugo ng Diyos sa 
ganitong banal na gawain. Sa ganitong paraan ay binuksan nila ang kanilang mga puso sa 
pagpasok ng alinlangan o di-paniniwala, at ang binhing ipinunla ni Satanas ay nagbunga ng 
di-pagkaunawa at ng pagtalikod. 


Ngayon, may halong panlilibak, na nagtanong ang isang rabi, “Ano nga ang Iyong 
ginagawa na pinakatanda, upang aming makita, at sampalatayanan Ka namin? ano ang 
ginagawa Mo? Nagsikain ang aming mga magulang ng mana sa ilang, gaya ng nasusulat, 
Tinapay na galing sa langit ang sa kanila'y Kaniyang ipinakain.” 


Dinakila ng mga Hudyo si Moises bilang siyang nagbigay ng mana, na inukulan ng 
papuri ang ginamit na kasangkapan ng Diyos, nguni't hindi pinansin Siya na sa 
pamamagitan Niya nagampanan ang gawain. Bumulong-bulong laban kay Moises ang 
kanilang mga magulang, at pinag-alinlanganan at tinanggihan ang misyon ng Diyos na 
ibinigay sa pamamagitan ni Moises. Ngayon sa gayunding diwa tinanggihan ng mga anak 
ang Isa na naghatid ng pabalita ng Diyos sa kanila. “Sinabi nga sa kanila ni Jesus, 
Katotohanan, katotohanang sinasabi Ko sa inyo, Hindi si Moises ang nagbigay sa inyo ng 
tinapay na galing sa langit.” Ang nagbigay ng mana ay nakatayo sa gitna nila. Si Kristo 
mismo ang umakay sa mga Hudyo sa ilang, at nagpakain sa kanila arawaraw ng tinapay na 
mula sa langit. Ang pagkaing iyon ay kauri ng tunay na tinapay na mula sa langit. Ang 
nagbibigay-buhay na Espiritu, na dumadaloy mula sa walang-hanggang kapuspusan ng 
Diyos, ay siyang tunay na mana. Sinabi ni Jesus, “Ang Tinapay ng Diyos ay yaong 
bumababang mula sa langit, at nagbibigay buhay sa sanlibutan.” Juan 6:33. 


Inaakala pa ring ang sinasabi ni Jesus ay ang tinapay na ukol sa buhay na ito, ay sumigaw 
ang iba sa mga nakikinig, “Panginoon, bigyan Mo kaming palagi ng tinapay na ito.” Nang 
magkagayo'y malinaw na sinabi ni Jesus: “Ako ang Tinapay ng Kabuhayan.” 


Ang pangungusap na ginamit ni Kristo ay karaniwan na sa mga Hudyo. Sa pagkakasi ng 
Espiritu Santo, ay sinabi ni Moises, “Hindi lamang sa tinapay nabubuhay ang tao, kundi sa 
bawa't salitang lumalabas sa bibig ng Panginoon.” At isinulat naman ni propeta Jeremias, 
“Ang Iyong mga salita ay nangasumpungan, at aking kinain, at ang Iyong mga salita sa 
ganang akin ay katuwaan at kagalakan sa aking puso.” Deuteronomio 8:3, Jeremias 15:16. 
Ang mga rabi na rin ay may kasabihan, na ang pagkain ng tinapay, sa kahulugang 
espirituwal nito, ay ang pag-aaral ng kautusan at ang paggawa ng mabubuting gawa, at 
naging palasak na kasabihan na sa pagdating ng Mesiyas ay pakakanin ang buong 
Israel. Ang turo ng mga propeta ay nagpapaliwanag ng malalim na liksiyong espirituwal sa 
himalang tungkol sa mga tinapay. Ang liksiyon o aral na ito ay siyang sinisikap ni Kristong 
buksan sa pang-unawa ng mga nakikinig sa Kaniya sa sinagoga. Kung napag-unawa lamang 
nila ang mga Kasulatan, sana'y naunawaan nila ang Kaniyang mga salita nang Kaniyang 
sabihing, “AKO ang Tinapay ng Kabuhayan.” Nitong sinundang araw lamang, ang 
malaking karamihang pagal at lupaypay, ay pinakain ng tinapay na Kaniyang ibinigay. 

Kung paanong sa tinapay na yaon ay tumanggap sila ng kalakasan at kasiglahan ng 
pangangatawan, gayundin naman kay Kristo ay makatatanggap sila ng espirituwal na 
kalakasang hanggang sa buhay na walang-hanggan. “Ang lumalapit sa Akin,” wika Niya 
“ay hindi magugutom, at ang sumasampalataya sa Akin ay kailanma'y hindi mauuhaw.” 
Nguni't idinugtong din naman Niya, “Nakita ninyo ako, at gayunma'y hindi kayo 
nagsisampalataya.” 


Nakita nila si Kristo na sinaksihan sa kanila ng Espiritu Santo, at inihayag ng Diyos sa 
kanilang mga kaluluwa. Ang mga buhay na katunayan ng Kaniyang kapangyarihan ay 
napalantad sa harap nila araw-araw, nguni't humihingi pa sila ng isa pang tanda. Kung ito'y 
ibinigay sa kanila, mananatili pa rin silang di-naniniwala na gaya nang una. Kung hindi sila 
nagsipaniwala sa mga bagay na kanilang nakita at narinig, ay wala ring kabuluhang 
magpakita pa sa kanila ng lalong mga kababalaghang gawa. Ang di-paniniwala ay laging 
makakasumpong ng dahilan upang mag-alinlangan, at mangangatwiran upang mapawalang- 
saysay ang pinakamatibay na katunayan. 


Muling nakiusap si Kristo sa mga matitigas ang pusong ito. “Ang lumalapit sa Akin sa 
anumang paraan ay hindi Ko itataboy.” Lahat ng tumatanggap sa Kaniya sa 
pananampalataya, wika Niya, ay magkakaroon ng buhay na walang-hanggan. Walang isa 
mang mawawaglit. Hindi na kailangang magtalo pa ang mga Pariseo at mga Saduceo 
tungkol sa kabilang buhay. Hindi na kailangang managhoy ang tao ng walang-pag-asang 
panaghoy sa kanilang mga yumao. “Ito ang kalooban Niyaong nagsugo sa Akin, na ang 
bawa't nakakakita sa Anak, at sa Kaniya'y sumampalataya, ay magkaroon ng buhay na 
walang-hanggan: at Aking siyang ibabangon sa huling araw.” 


Datapwa't nagalit ang mga pinuno ng bayan, “at kanilang sinabi, Hindi baga ito si Jesus, 
ang anak ni Jose, na nakikilala natin ang Kaniyang ama at ina? Paano ngang sinasabi Niya, 
Ako'y bumabang galing sa langit?” Sinikap nilang lumikha ng di-mabuting damdamin at 
dimabuting pagkakilala sa pamamagitan ng palibak na pagtukoy sa hamak at abang 
pinagmulan ni Jesus. Dinusta nila ang Kaniyang buhay sa Kaniyang pagiging isang 
manggagawang Galileo, at ang Kaniyang pamilyang pinagbuhatan sa pagiging maralita at 
aba. Ang mga inaangkin ng di-nag-aral na anluwaging ito, sabi nila, ay di-karapat-dapat 
pansinin. At dahil sa kahiwagaan ng Kaniyang pagkakasilang, ay ipinamarali nilang Siya'y 
hindi nakatitiyak kung sino ang tunay Niyang ama, at sa ganitong paraan ang mga 
pangyayari tungkol sa Kaniyang pagkakasilang ay inilarawang isang batik sa Kaniyang 
kasaysayan. 


Hindi tinangka ni Kristong ipaliwanag ang hiwaga ng pagkapanganak sa Kaniya. Hindi 
Siya sumagot sa mga tanong tungkol sa Kaniyang pagkakababa buhat sa langit, gaya ng 
hindi rin Niya pagsagot sa mga pagtatanong tungkol sa Kaniyang paglakad sa dagat. Hindi 
Niya ipinagunita ang mga kababalaghang naging kaakibat ng Kaniyang buhay. Kusa Niyang 
winalang-halaga ang Kaniyang sarili, at Siya'y nag-anyong isang hamak na alipin. Nguni't 

ang Kaniyang mga salita at mga gawa ay naghayag ng Kaniyang likas. Lahat ng mga 
pusong niliwanagan ng Diyos ay kikilalanin Siyang “ang bugtong ng Ama, na puspos ng 
biyaya at katotohanan.” Juan 1:14. 


Ang pagkayamot ng mga Pariseo ay nakaugat nang higit na malalim kaysa inihahayag ng 
kanilang mga pagtatanong, nakaugat iyon sa kabalakyutan ng kanilang mga puso. Bawa't 
salita at kilos ni Jesus ay sinasalungat nila, sapagka't ang diwang naghahari sa kanilang 
kalooban ay kasalungat ng diwa Niya. “Walang taong makalalapit sa Akin, maliban nang 
ang Amang nagsugo sa Akin ang sa kaniya'y magdala sa Akin: at siya'y Aking ibabangon 
sa huling araw. Nasusulat sa mga propeta, at tuturuan silang lahat ng Diyos. Ang bawa't 
nakarinig nga sa Ama, at natuto, ay lumalapit sa Akin.” Wala kailanmang lalapit kay Kristo, 
kundi yaong mga tumutugon sa umaakit na pag-ibig ng Ama. Datapwa't inaakit ng Diyos 
ang lahat ng mga puso sa Kaniya, at ang mga lumalaban lamang sa Kaniyang pag-akit ang 
tanging lumapit kay Kristo. 


> 


Sa mga salitang, “Tuturuan silang lahat ng Diyos,” ay tinutukoy ni Jesus ang hula ni 
Isaias na: “Lahat mong mga anak ay tuturuan ng Panginoon, at magiging malaki ang 
kapayapaan ng iyong mga anak.” Isaias 54:13. Ang talatang ito ng Kasulatan ay iniaangkop 
ng mga Hudyo sa kanilang mga sarili. Ipinagyayabang nila na ang Diyos ay siya nilang 
Tagapagturo. Subali't ipinakilala ni Jesus na di-tunay ang inaangking ito, sapagka't sinabi 
Niya, “Ang bawa't nakarinig nga sa Ama, at natuto, ay lumalapit sa Akin.” Sa pamamagitan 
lamang ni Kristo makatatanggap sila ng pagkakilala sa Ama. Hindi makakayang tingnan ng 
tao ang Kaniyang kaluwalhatian. Yaong mga nakakilala sa Diyos ay nakikinig sa tinig ng 
Kaniyang Anak, at kay Jesus na taga-Nazareth ay makikilala nila Siya na sa pamamagitan 
ng katalagahan at ng pahayag ay ipinahayag ang Ama. 


“Katotohanan, katotohanang sinasabi Ko sa inyo, Ang sumasampalataya sa Akin ay may 
buhay na walang-hanggan.” Sa pamamagitan ng minamahal na si Juan, na nakarinig ng mga 
pangungusap na ito, ay ganito ang sinabi ng Espiritu Santo sa mga iglesya, “Ito ang patotoo, 
na tayo'y binigyan ng Diyos ng buhay na walang-hanggan, at ang buhay na ito ay nasa 
Kaniyang Anak. Ang kinaroroonan ng Anak ay kinaroroonan ng buhay.” 1 Juan 5:11, 12. At 
sinabi ni Jesus, “Siya'y Aking ibabangon sa huling araw.” Si Kristo ay naging kaisa natin sa 
pagkatao, upang tayo naman ay maging kaisa Niya sa espiritu. Sa bisa ng pagkakaisang ito 
tayo'y magsisilabas sa libingan-- hindi lamang bilang pagpapakita ng kapangyarihan ni 
pananampalataya, ay naging atin ang Kaniyang buhay. Yaong mga nakakakita kay Kristo sa 
tunay Niyang likas, at sa puso nila'y kanilang tinatanggap Siya, ay may buhay na walang- 
hanggan. Sa pamamagitan ng Espiritu tumatahan si Kristo sa atin, at ang Espiritu ng Diyos, 
na tinatanggap sa puso sa pamamagitan ng pananampalataya, ay siyang pasimula ng buhay 
na walang-hanggan. 


Binanggit ng mga tao kay Kristo ang manang kinain ng kanilang mga magulang sa ilang, 
na para bagang ang pagkakapagbigay ng pagkaing yaon ay isang lalong malaking 

kababalaghan kaysa ginawa ni Jesus, nguni't ipinakikilala Niyang yaon ay napakaliit na 
bagay kung ihahambing sa mga pagpapalang ipinarito Niya upang ibigay. Ang binuhay 
lamang ng mana ay ang katawang-lupang ito; hindi nito nahadlangan ang pagdatal ng 
kamatayan, ni hindi rin ito nakapagbibigay ng walang-hanggang buhay, nguni't ang Tinapay 
na buhat sa langit ay makabubusog sa kaluluwa hanggang sa buhay na walanghanggan. 
Sinabi ng Tagapagligtas, “Ako ang Tinapay ng Kabuhayan. Nagsikain ang inyong mga 
magulang ng mana sa ilang, at sila'y nangamatay. Ito ang Tinapay na bumababang galing sa 
langit, na makakain ng tao, at hindi mamamatay. Ako ang Tinapay na buhay na bumabang 
galing sa langit: kung ang sinuman ay kumain ng tinapay na ito, siya'y mabubuhay 
magpakailanman.” Sa pahayag na ito ay may isa pang idinugtong ngayon si Kristo. Sa 
pamamagitan lamang ng Kaniyang pagkamatay makapagbibigay Siya ng buhay sa mga tao, 
at sa sumusunod na mga pangungusap ay ipinakikilala Niya na ang Kaniyang kamatayan ay 
siyang paraan upang maligtas. Sinasabi Niya, “Ang tinapay na Aking ibibigay ay ang Aking 
laman, na Aking ibibigay para sa ikabubuhay ng sanlibutan.” 


Noo'y malapit nang idaos ng mga Hudyo ang Paskuwa sa Jerusalem, bilang pag-alaala sa 
gabi ng pagkaligtas ng Israel sa Ehipto, nang lipulin ng mamumuksang anghel ang mga 
panganay sa mga tahanan ng mga Ehipsiyo. Hangad ng Diyos na makilala nila na ang 
kordero ng paskuwa ay kumakatawan sa Kordero ng Diyos, at sa pamamagitan ng sagisag 
na ito ay tanggapin nila Siya na nagbigay ng Kaniyang sarili sa ikabubuhay ng sanlibutan. 
Nguni't sa ganang mga Hudyo ang sagisag ay ginawa nilang siyang pinakamahalaga sa 
lahat, samantala'y hindi na pinansin ang kahulugan niyon. Hindi nila nakilala ang katawan 
ng Panginoon. Ang katotohanan ding iyon na sinagisagan ng paghahain ng kordero ng 
paskuwa ay itinuro sa mga salita ni Kristo. Subali't hindi pa rin ito napag-unawa. 


Ngayo'y pagalit na sumigaw ang mga rabi, “Paanong maipakakain sa atin ng Taong ito 
ang Kaniyang laman?” Pilit nilang inunawa ang Kaniyang mga salita sa literal na paraang 
gaya rin ng pagkaunawa ni Nicodemo nang itanong nito na, “Paanong maipanganganak ang 
tao kung siya'y matanda na?” Juan 3:4. Sa isang hangga ay naunawaan nila ang ibig sabihin 
ni Jesus, subali’t hindi sila handang kilalanin o aminin iyon. Sa pamamagitan ng pagbibigay 
ng maling-pakahulugan sa Kaniyang mga salita, ang pag-asa nila'y magkakaroon ng di- 
mabuting pagkakilala sa Kaniya ang mga tao. 


Hindi binago ni Jesus ang Kaniyang masagisag na pagpapahayag. Inulit Niya ang 
katotohanan sa lalo pang matinding pananalita: “Katotohanan, katotohanang sinasabi Ko sa 
inyo, Maliban nang inyong kanin ang laman ng Anak ng tao, at inumin ang Kaniyang dugo, 
ay wala kayong buhay sa inyong sarili. Ang kumakain ng Aking laman, at umiinom ng 
Aking dugo, ay may buhay na walang-hanggan, at siya'y Aking ibabangon sa huling araw. 
Sapagka't ang Aking laman ay tunay na pagkain, at ang Aking dugo ay tunay na inumin. 
Ang kumakain ng Aking laman, at umiinom ng Aking dugo, ay nananahan sa Akin, at 
Ako'y sa kaniya.” 

Ang ibig sabihin ng kanin ang laman at inumin ang dugo ni Kristo ay tanggapin Siya 
bilang isang personal na Tagapagligtas, na sumasampalatayang ipinatatawad Niya ang ating 
mga kasalanan, at tayo'y nagiging ganap sa Kaniya. Sa pamamagitan ng pagtingin sa 
Kaniyang pag-ibig, ng pagbubulay-bulay sa pag-ibig na ito, at ng pag-inom, tayo'y 
magiging mga kabahagi ng Kaniyang likas. Kung ano ang pagkain sa katawan, dapat 
maging gayon si Kristo sa kaluluwa. Hindi natin pakikinabangan ang pagkain malibang 
ito'y kanin natin, malibang ito'y maging bahagi ng ating pagkatao. Gayundin naman, si 
Kristo ay walang halaga sa atin kung hindi natin Siya nakikilalang isang personal na 
Tagapagligtas. Ang isang pagkakilalang bunga ng teorya ay walang kabutihang magagawa 
sa atin. Kailangang Siya'y kanin natin, tanggapin Siya sa puso, upang ang Kaniyang 
kabuhayan ay maging ating kabuhayan. Ang Kaniyang pag-ibig, at ang Kaniyang biyaya, ay 
dapat maging bahagi ng ating buong katauhan. 


Datapwa't ang mga paglalarawang ito ay hindi pa rin sapat magpakilala ng karapatan ng 
pagkakaugnay kay Kristo ng sumasampalataya. Sinabi ni Jesus, “Kung paanong sinugo Ako 
ng Amang buhay, at Ako'y nabubuhay sa pamamagitan ng Ama, gayundin naman ang 
kumakain sa Akin, siya nama'y mabubuhay sa pamamagitan Ko.” Kung paanong ang Anak 
ng Diyos ay nabuhay sa pamamagitan ng pananampalataya sa Ama, gayundin naman tayo'y 
dapat mabuhay sa pamamagitan ng pananampalataya kay Kristo. Gayon na lamang kaganap 
ang pagkakapagpasakop ni Jesus sa kalooban ng Diyos na anupa't ang Ama lamang ang 
nahayag sa Kaniyang buhay. Bagaman tinukso sa lahat ng paraang katulad natin, Siya'y 
tumayo sa harap ng sanlibutan na di-nadungisan ng kasamaang nakapaligid sa Kaniya. Sa 
ganitong paraan din dapat tayong managumpay na gaya ni Kristo na nagtagumpay. 


Kayo ba ay isang tagasunod ni Kristo? Kung gayon ang lahat ng nasusulat tungkol sa 
kabuhayang espirituwal ay isinusulat para sa inyo, at maaaring maabot sa pamamagitan ng 
pakikiisa ninyo kay Jesus. Nawawalan ba ng alab ang sigla ng inyong loob? Lumalamig na 
ba ang inyong unang pag-ibig? Tanggapin ninyong muli ang iniaalok na pag-ibig ni Kristo. 
Kanin ninyo ang Kaniyang laman, inumin ninyo ang Kaniyang dugo, at kayo'y magiging 
kaisa ng Ama at ng Anak. Hindi tinanggap ng mga di-sumasampalatayang Hudyo ang 
anuman kundi ang pinakaliteral na kahulugan sa mga salita ng Tagapagligtas. Ang kanilang 
kautusang rituwal ay nagbabawal na sila'y uminom ng dugo, at ngayon ang salita ni Kristo 
ay itinuring nilang isang kalapastangan, at kaya nga ito'y kanilang pinagtalun-tunan. 
Marami pa nga sa mga alagad ang nagsabing, “Matigas ang pananalitang ito; sino ang 
makaririnig noon?” 


Sinagot sila ng Tagapagligtas: “Ito baga'y nakapagpapatisod sa inyo? Ano nga kung 
makita ninyong umaakyat ang Anak ng tao sa kinaroroonan Niya nang una? Ang Espiritu 
nga ang bumubuhay, sa laman ay walang anumang pinakikinabang: ang mga salitang 
sinalita Ko sa inyo, ay pawang espiritu, at pawang buhay.” Ang buhay ni Kristo na 
nagbibigay ng buhay sa sanlibutan ay nasa Kaniyang salita. Sa pamamagitan ng Kaniyang 


salita nagpagaling si Jesus ng sakit at nagpalayas ng mga demonyo, sa pamamagitan ng 

Kaniyang salita pinatahimik Niya ang dagat, at binuhay ang patay: at pinatotohanan ng mga 
tao na ang Kaniyang salita ay may taglay na kapangyarihan. Sinalita Niya ang salita ng 
Diyos, gaya ng pagkakapagsalita Niya sa lahat ng mga propeta at mga guro ng Matandang 
Tipan. Ang buong 


Bibliya ay isang paghahayag ni Kristo, at hangad ng Tagapagligtas na mapatuon sa salita ng 
Diyos ang pananampalataya ng Kaniyang mga tagasunod. Pagka Siya”y wala na at hindi na 
nila makikita, ang salita ng Diyos ang dapat nilang pagkunan ng kapangyarihan. Tulad ng 
kanilang Panginoon, sila'y dapat mabuhay “sa bawa't salitang lumalabas sa bibig ng 
Diyos.” Mateo 4:4. 


Kung paanong ang ating katawan ay binubuhay ng pagkain, ay gayundin namang 
binubuhay ng salita ng Diyos ang ating kabuhayang ukol sa espiritu. At bawa't kaluluwa ay 
dapat tumanggap ng buhay buhat sa salita ng Diyos para sa kaniyang sarili. Kung paanong 
ang bawa't isa sa atin ay dapat kumain upang tumanggap ng sustansiya ng pagkain, 
gayundin naman dapat nating tanggapin ang salita ng Diyos. Hindi marapat na ito'y 
tanggapin natin sa pamamagitan ng isip ng iba. Dapat nating maingat na pag-aralan ang 
Bibliya, na hinihingi sa Diyos ang tulong ng Banal na Espiritu, upang ating maunawaan ang 
Kaniyang salita. Dapat nating basahin ang isang talata, at matamang bulayin ang isipang 
inilagay ng Diyos sa talatang iyon para sa atin. Dapat nating nilay-nilayin ang isipang 
naroroon hanggang sa iyon ay maging sariling atin, at ating matiyak kung ano “ang sinasabi 
ng Panginoon.” 


Ang mga pangako at mga babala ni Jesus ay iniuukol sa akin. Gayon na lamang ang 
pagsinta ng Diyos sa sanlibutan, na ibinigay Niya ang Kaniyang bugtong na Anak, upang 
ako, sa pamamagitan ng pananampalataya sa Kaniya, ay huwag mapahamak, kundi 
magkaroon ng buhay na walang-hanggan. Ang mga karanasang nakalahad sa salita ng Diyos 
ay dapat maging aking mga karanasan. Ang panalangin at pangako, ang utos at babala, ay 
akin. “Ako'y napako sa krus na kasama ni Kristo: at hindi na ako ang nabubuhay, kundi si 
Kristo ang nabubuhay sa akin: at ang buhay na ikinabubuhay ko ngayon sa laman, ay 
ikinabubuhay ko sa pananampalataya, ang pananampalataya na ito'y sa Anak ng Diyos, na 
sa akin ay umibig, at ibinigay ang Kaniyang sarili dahil sa akin.” Galaeia 2:20. Pagka 
ganyang tinatanggap at ginagamit ng pananampalataya ang mga simulain ng katotohanan, 
ang mga ito ay nagiging bahagi ng pagkatao at nagiging siyang gumaganyak na 
kapangyarihan sa buhay. Ang salita ng Diyos, na tinanggap sa kaluluwa, ay siyang nag- 
aayos ng mga iniisip, at tumutulong sa ikabubuti ng likas. 


Sa lagi nating pagtingin kay Jesus sa pamamagitan ng mata ng pananampalataya, ay 
tayo'y lalakas. Gagawa ang Diyos ng napakamahahalagang pahayag sa Kaniyang 
nagugutom at nauuhaw na bayan. Masusumpungan nilang si Kristo ay isang personal na 
Tagapagligtas. Sa pagkain nila ng Kaniyang salita, nasusumpungan nilang ito”y espiritu at 
buhay. Pinupuksa ng salita ang katutubo”t makalupang likas, at nagbibigay ng bagong buhay 

na nasa kay Kristo Jesus. Ang Banal na Espiritu ay tumatahan sa kaluluwa bilang isang 
Mang-aaliw. Sa pamamagitan ng bumabago Niyang biyaya, ang larawan ng Diyos ay 
naisasalin sa mga alagad, sila'y nagiging isang bagong nilalang. Pag-ibig ang humahalili sa 
poot, at ang puso ay tumatanggap ngwangis ng Diyos. Ito ang ibig sabihin ng mabuhay “sa 
bawa't salitang lumalabas sa bibig ng Diyos.” Ito ang pagkain ng tinapay na bumababang 
buhat sa langit. 


Sinalita ni Kristo ang isang banal, walang-hanggang katotohanan tungkol sa 
pagkakaugnay Niya at ng mga sumusunod sa Kaniya. Kilala Niya ang likas niyaong mga 
nagsasabing alagad Niya, at sinubok ng Kaniyang mga salita ang kanilang 
pananampalataya. Sinabi Niyang dapat nilang paniwalaan at gawin ang Kaniyang turo. 
Lahat ng tumanggap sa Kaniya ay magkakaroon ng Kaniyang likas, at magiging kaayon ng 
Kaniyang kaugalian. Saklaw nito ang pag-iiwan ng pinapangarap nilang mga hangarin. 
Kinakailangan nito ang lubos na pagpapasakop kay Jesus ng kanilang mga sarili. Sila'y 
tinawag upang maging mga mapagkait-sa-sarili, maamo at mapagpakumbabang puso. Dapat 
silang lumakad sa makipot na landas na nilakaran ng Tao ng Kalbaryo, kung ibig nilang 
tumanggap ng kaloob ng buhay at ng kaluwalhatian ng langit. 


Napakalaki ang pagsubok. Ang kasiglahan ng mga nagbalak na umagaw sa Kaniya upang 
gawin Siyang hari ay lumamig. Ang sinalita Niyang ito sa sinagoga, wika nila, ay siyang 
nagpadilat ng kanilang mga mata. Ngayon ay hindi na sila malilinlang. Sa ganang isip nila 
ang mga sinalita Niya ay isang tuwirang pag-amin na hindi Siya ang Mesiyas, at wala silang 
matatamong kapakinabangan sa patuloy na pakikiugnay o pakikisama sa Kaniya. Gusto nila 
ang kapangyarihan Niyang gumagawa ng kababalaghan, sabik silang maalis sa pagkakasakit 
at paghihirap, subali't ayaw nilang makipagtiis sa buhay Niyang mapagpakasakit. 
Winalang-halaga nila ang mahiwagang kahariang espirituwal na Kaniyang ipinahayag. Ang 
mga di-tapat, ang mga makasarili, na nagsihanap sa Kaniya, ay ayaw na ngayon sa Kaniya. 
Kung hindi rin lamang Niya gagamitin ang Kaniyang kapangyarihan at impluwensiya upang 
sila'y makalaya sa mga Romano, hindi na sila makikisama pa sa Kaniya. 


Malinaw na sinabi sa kanila ni Jesus, “May ilan sa inyo ang hindi nagsisisampalataya,” at 
idinugtong pa Niya, “Dahil dito'y sinabi Ko sa inyo, na walang taong makalalapit sa Akin, 
maliban na ipagkaloob sa kaniya ng Ama.” Nais Niyang maunawaan nila na kung kaya 
sila'y hindi naaakit na lumapit sa Kaniya ay sapagka't ang mga puso nila'y hindi 
nabubuksan sa pagpasok ng Espiritu Santo. “Ang taong ayon sa laman ay hindi tumatanggap 
ng mga bagay ng Espiritu ng Diyos: sapagka't ang mga ito ay kamangmangan sa kaniya: at 
hindi niya nauunawa ang mga ito, sapagka't ang mga yaon ay sinisiyasat ayon sa espiritu.” 1 
Corinto 2:14. Sa pamamagitan ng pananampalataya namamasdan ng kaluluwa ang 
kaluwalhatian niJesus. Natatago ang kaluwalhatiang ito, hanggang sa, ang pananampalataya 
ay papag-alabin sa kaluluwa, sa pamamagitan ng Banal na Espiritu. 

Nang hayag na suwatan ni Jesus ang di-paniniwala ng mga alagad na ito ay lalo nang 
lumayo sila sa Kaniya. Labis silang nagalit, at sa pagnanasang magantihan ang 
Tagapagligtas at mabigyang-kasiyahan ang pagkapoot ng mga Pariseo, ay tinalikuran nila 
Siya, at iniwan Siya nang may paghamak. Ginawa na nila ang kanilang pagpili---kinuha na 
nila ang anyo na walang buhay, at ang ipa na walang laman. Ang kapasiyahan nilang ito ay 
hindi na kailanman nabago, sapagka't hindi na sila lumakad na kasama ni Jesus. 


“Nasa Kaniyang kamay ang Kaniyang kalaykay, at lilinisin Niyang lubos ang Kaniyang 
giikan, at titipunin Niya ang Kaniyang trigo sa bangan.” Mateo 3:12. Ito ang isa sa mga 
panahon ng paglilinis. Sa pamamagitan ng mga salita ng katotohanan, ang ipa ay 
inihihiwalay sa butil. Dahil sa sila'y totoong mayayabang at mapagbanal-banalan na ayaw 
nilang tumanggap ng payo at saway, totoong makasanlibutan na anupa't ayaw nilang 
tumanggap ng isang kabuhayang may pagpapakumbaba, ay marami nga ang humiwalay kay 
Jesus. Marami ang gumagawa pa rin ngayon ng ganitong bagay. Sinusubok Niya ngayon 
ang mga kaluluwa na gaya rin ng mga alagad na sinubok sa sinagoga sa Capernaum. Pagka 
ang katotohanan ay inihahatid at tumitimo sa puso, ay nakikita nila na ang kabuhayan nila 
ay hindi naaayon sa kalooban ng Diyos. Nakikita nila ang pangangailangan nila ng lubos na 
pagbabago, nguni't ayaw nilang gumawa ng gawaing pagtanggi-sa-sarili. Kaya nga 
nagagalit sila pagka natutuklasan at nalalantad ang kanilang mga kasalanan. Nagsisialis 
silang masasama ang loob, tulad din naman ng mga alagad na nagsihiwalay kay Jesus, na 
bumulung-bulong, “Matigas ang pananalitang ito, sino ang makaririnig noon?” 


Nakalulugod sa kanilang mga pakinig ang papuri at panghihimok, subali't ang 
katotohanan ay masaklap sa loob nilang tanggapin, hindi nila ito naririnig. Pagka 
napakaraming tao ang nagsisisunod, at libu-libo ang pinakakain, at ang mga sigaw ng 
tagumpay ay naririnig, ay malalakas ang kanilang mga tinig sa pagpuri, subali't pagka 
sinisiyasat na ng Espiritu ng Diyos at inililitaw ang mga kasalanan nila, at inaatasan silang 
iwan ang mga iyon, ay tinatalikuran nila ang katotohanan, at hindi na lumalakad na kasama 
ni Jesus. 


Nang humiwalay na kay Kristo ang mga alagad na yaon, ay iba nang espiritu ang naghari 
sa kanila. Wala na silang nakitang anumang nakaaakit sa Kaniya na datirati'y lubha nilang 
kinasasabikan at kinawiwilihan. Hinanap nila ang Kaniyang mga kaaway, sapagka't sila'y 
kaisa nila sa diwa at gawain. Binigyan nila ng maling-pakahulugan ang Kaniyang mga 
salita, pinilipit ang mga pangungusap Niya, at pinulaan ang Kaniyang mga adhikain. 
Itinaguyod nila ang kanilang hakbangin sa pamamagitan ng pagtitipon ng bawa't bagay na 
magagamit nila laban sa Kaniya, at nakalikha ng gayon na lamang kalaking galit sa mga tao 
ang mga di-tunay na balitang ito na anupa't napalagay sa panganib ang Kaniyang buhay. 


Mabilis na kumalat ang balitang si Jesus na taga-Nazareth ang siya na ring umamin na 
hindi nga Siya ang Mesiyas. At kaya nga ang damdaming-bayan ay naging laban sa Kaniya, 
gaya rin ng nangyari sa Judea, noong isang taong lumipas. Sa aba ng Israel! Itinakwil nila 

ang kanilang Tagapagligtas, dahil sa ang hinihintay nila ay isang manlulupig na magbibigay 
sa kanila ng kapangyarihang ukol sa lupang ito. Ang ibig nila ay ang pagkaing napapanis, at 
hindi yaong tumatagal hanggang sa buhay na walang-hanggan. 


Nagdurugo ang pusong sinundan ng tanaw ni Jesus yaong mga dati Niyang alagad na 
humihiwalay at lumalayo sa Kaniya, na Buhay at Ilaw ng mga tao. Ang pagkadama Niya na 
ang Kaniyang pakikiramay ay di-pinahahalagahan, na ang Kaniyang pag-ibig ay di- 
tinutugon, ang Kaniyang kahabagan ay di-pinapansin, ang Kaniyang pagliligtas ay 
tinatanggihan, ay lumipos sa Kaniya ng dimabigkas na kalungkutan. Ang mga ganitong 
pangyayari sa Kaniyang buhay ang naging dahilan kung kaya Siya'y tinawag na Tao ng mga 
kapanglawan, at bihasa sa kadalamhatian. 


Walang pagtatangkang pigilin ang mga umaalis sa Kaniya, na binalingan ni Jesus ang 
Labindalawa Niyang alagad at sinabi, “Ibig baga ninyong magsialis din naman?” 


Sumagot si Pedro nang patanong, “Panginoon, kanino kami magsisiparoon?” Idinugtong 
pa niya, “Ikaw ang may mga salita ng buhay na walang-hanggan.” “At kami'y 
nagsisisampalataya at nakatitiyak na Ikaw ang Kristo, ang Anak ng Diyos na buhay.” 


“Kanino kami magsisiparoon?” Ang mga guro ng Israel ay mga alipin ng pormalismo. 
Ang mga Pariseo at mga Sadueeo ay laging nagtatalu-talo. Kung iwan nila si Jesus ay 
mahuhulog sila sa mga kamay ng mga patay na seremonya at mga rito ng mga Hudyo, at sa 
mga taong ambisyoso na ang hanap ay ang sarili nilang kapurihan. Nakasumpong ang mga 
alagad ng higit na kapayapaan at katuwaan buhat nang tanggapin nila si Kristo kaysa sa buo 
nilang naunang kabuhayan. Paano pa sila makababalik sa mga lumibak at umusig sa 
Kaibigan ng mga makasalanan? Maluwat na nilang hinihintay ang Mesiyas, ngayo'y narito 
na Siya, at hindi na nila Siya maiiwan upang bumalik sa mga umusig sa kanila dahil sa 
sila'y naging mga tagasunod Niya. 


“Kanino kami magsisiparoon?” Hindi sila makaaalis sa turo ni Kristo, sa Kaniyang mga 
aral ng pag-ibig at kaawaan, upang lumipat sa kadiliman ng di-paniniwala, sa 
katampalasanan ng sanlibutan. Bagaman at ang Tagapagligtas ay iniwan ng maraming 
nakasaksi ng Kaniyang mga kababalaghang gawa, ipinahayag naman ni Pedro ang 
pananampalataya ng kaniyang mga kasamang alagad--“Ikaw ang Kristo.” Ang isiping 
mawawala ang sinipeteng ito ng kanilang mga kaluluwa ay pumuno sa kanila ng takot at 
hirap ng kalooban. Ang mawalan ng Tagapagligtas ay gaya ng pagkaanod sa isang madilim 
at maunos na dagat. 


Marami sa mga salita at mga gawa ni Jesus ay lumilitaw na mahiwaga sa pahat na isip ng 
tao, subali”t ang bawa't salita at gawang ito ay may tiyak na layunin sa gawain ng pagtubos 
sa atin, bawa't isa ay pinanukala upang magbigay ng sarili nitong bunga. Kung kaya lamang 
nating unawain ang Kaniyang misyon. Bagama't ngayo”y hindi pa natin mauunawaan ang 
mga gawa at mga paraan ng Diyos, atin namang nakikita ang Kaniyang dakilang pag-ibig, 

na pinagsasaligan ng lahat Niyang mga pakikitungo sa mga tao. Ang sinumang namumuhay 
nang malapit kay Jesus ay makakaunawa nang malaki sa hiwaga ng kabanalan. Makikilala 
niya ang kahabagan na nakalangkap sa pagsaway, na sumusubok sa likas, at nagpapalitaw sa 
nilalayon ng puso. 


Nang iharap ni Jesus ang pansubok na katotohanan na siyang naging sanhi ng pagtalikod 
sa Kaniya ng lubhang marami Niyang mga alagad, ay talos Niya ang magiging bunga ng 
Kaniyang mga salita, subali't Siya'y may isang layunin ng kaawaan na dapat tuparin. Nakita 
Niyang sa panahon ng tukso ay mahigpit na susubukin ang bawa't isa sa Kaniyang mga 
minamahal na alagad. Ang Kaniyang paghihirap sa Gethsemane, ang pagkakanulo at 
pagpapako sa Kaniya sa krus, ay magiging napakabigat na pagsubok sa kanila. Kung hindi 
muna Niya sinubok sila, disin sana'y maraming may mga sakim na adhikain ang patuloy na 
makikisama sa kanila. Nang hatulan na ang kanilang Panginoon sa bulwagan ng hukuman, 
nang sigawan na Siya at alipustahin ng mga dati'y nagbunyi sa Kaniya bilang kanilang hari, 
nang ang nagsisipanuyang karamihan ay magsigawan na ng, “Tpako Siya sa krus!””---nang 
mabigo na ang kanilang mga makasanlibutang hangarin, ang mga makasariling ito, sa 
pamamagitan ng pagtatakwil kay Jesus, ay nagdulot sa mga alagad ng mapait at matinding 
kapighatian, bukod pa sa kahapisan at kabiguang bunga ng pagguho ng kanilang mga 
pinangarap na pag-asa. Sa panahong yaon ng kadiliman, ang halimbawa ng mga 
nagsitalikod sa Kaniya ay mangyayaring nakahikayat pa sana ng iba upang sumama sa 
kanila. Datapwa't ang pagsubok o ang krisis na ito ay pinasapit na ni Jesus samantalang 
Siya'y personal pang kasama nila at mapalalakas pa Niya ang pananampalataya ng mga 
tapat Niyang tagasunod. 


Maawaing Manunubos, na bagaman lubos na nakatatalos ng sasapitin Niyang kapalaran, 
ay buong pagmamahal pa ring pinatag ang daan para sa mga alagad, inihanda sila sa 
pinakatampok na pagsubok na darating sa kanila, at pinalakas sila para sa pangwakas na 
pagsusulit! 

Kabanata 42---Ang Sali't Saling Sabi 


Sa pag-asa ng mga eskriba at mga Pariseo na makikita nila si Jesus sa Kapistahan ng 
Paskuwa, ay nagumang sila ng patibong para sa Kaniya. Datapwa't palibhasa'y talastas ni 
Jesus ang kanilang panukala, kaya hindi Siya dumalo sa pagtitipong ito. “Nang 
magkagayo'y nagsilapit sa Kaniya ang mga Pariseo, at ilan sa mga eskriba.” Sapagka't hindi 
Siya nagpunta sa kanila, sila naman ang pumaroon sa Kaniya. May isang panahong wari'y 
tatanggapin ng mga tao ng Galilea si Jesus bilang Mesiyas, at ang kapangyarihan ng mga 
saserdote sa purok na yaon ay masisira na. Ang misyon ng Labindalawa, na nagpapakilala 
ng kalawakan ng gawain ni Kristo, at nagdadala naman sa mga alagad sa lantarang 
pakikitunggali sa mga rabi, ay muling gumising ng pagkainggit sa mga pinuno sa Jerusalem. 
Ang mga tiktik na inutusan nila sa Capernaum noong unang bahagi ng ministeryo ni Kristo, 
na nagsikap na paratangan Siya ng paglabag sa Sabado, ay nangalito, gayunma'y matibay 
ang kapasiyahan ng mga rabi na isakatuparan ang kanilang panukala. Ngayo'y iba na 
namang mga tiktik ang isinugo upang magmatyag ng Kaniyang mga kilos, at humanap ng 
ilang maipaparatang laban sa Kaniya. 


Gaya nang dati, ang batayan ng pagtatalo o pagrereklamo ay ang Kaniyang di-pagpansin 
sa mga utos na ayon sa sali't saling sabi na idinagdag ng mga Hudyo sa kautusan ng Diyos. 
Ang mga sali't saling sabing ito ay ginawa umano upang mapangalagaan ang pagtalima sa 
kautusan, subali't ang totoo'y itinuring nila ang mga ito na lalo pang banal kaysa sa 
kautusan mismo. Pagka nakakasalungat ng mga ito ang mga utos na ibinigay sa Sinai, ay 
inuuna nilang sundin ang mga sali't saling sabi ng mga rabi. 


Ang isa sa mga utos na napakahigpit na ipinatupad ay ang tungkol sa seremonyal ng 
paglilinis. Ang isang pagkukulang sa mga paraang dapat ganapin bago kumain ay itinuring 
na isang kalait-lait na pagkakasala, na dapat parusahan sa buhay na ito at sa kabilang buhay, 
at itinuring ding isang mabuting gawa na paksain ang sumasalansang. Ang mga utos tungkol 
sa paglilinis ay di-mabilang. Ang buong buhay man ng tao ay halos hindi pa sapat upang 
mapag-aralan at matutuhan ang lahat ng mga ito. Ang kabuhayan niyaong mga nagsikap 
tumalima sa mga tagubilin ng mga rabi ay isang matagal at mahabang pagpupunyagi na 
makaiwas sa pagkahawa sa mga karumihang espirituwal, at isang walang-katapusang 
paulitulit na paliligo at mga paglilinis. Samantalang ang mga tao ay halos nauubos ang 
panahon sa pagsisikap na matupad ang mga kaliit-liitang tuntunin, at ang mga palatuntunang 
hindi naman iniuutos ng Diyos, ay napalayo na ang kanilang isip sa mga dakilang simulain 
ng Kaniyang kautusan. 


Hindi sinunod ni Kristo at ng Kaniyang mga alagad ang mga seremonyal na paglilinis na 
ito, at ang di-pagsunod na ito ang ginawang batayan ng mga tiktik ng kanilang 
pagpaparatang. Gayon man, hindi sila gumawa ng tuwirang pagtuligsa kay Kristo, kundi 
sila'y lumapit sa Kaniya na pinupuna ng Kaniyang mga alagad. Sa harap ng karamihan ay 
sinabi nila, “Bakit ang Iyong mga alagad ay nagsisilabag sa salit” saling sabi ng matatanda? 

Sapagka't hindi sila nangaghuhugas ng kanilang mga kamay pagka nagsisikain sila ng 
tinapay?” 


Kailanma't ang pabalita ng katotohanan ay tumatalab sa mga kaluluwa na may tanging 
kapangyarihan, inuudyukan ni Satanas ang kaniyang mga kampon na lumikha ng pagtatalo 
tungkol sa isang maliit na bagay. Sa ganitong paraa'y napagsisikapan niyang maalis ang 
pansin sa tunay na paksang pinag-uusapan. Kailanma't may isang mabuting gawaing 
pinasisimulan, may mga maninirang handa agad makipagtalo tungkol sa mga paraan o mga 
alituntunin, upang maihiwalay ang isip sa tunay na mga pangyayari. Kapag sa malas ang 
Diyos ay handa nang gumawa sa isang tanging paraan para sa Kaniyang bayan, huwag nga 
silang padadala sa isang pakikipagtalo na magbubunga lamang ng pagkapahamak ng mga 
kaluluwa. Ang mga katanungang dapat bumagabag sa atin ay, Ako ba'y may buhay na 
pananampalataya sa Anak ng Diyos? Ang akin bang kabuhayan ay katugma ng kautusan ng 
Diyos? “Ang sumasampalataya sa Anak ay may buhay na walang-hanggan: nguni't ang 
hindi sumasampalataya sa Anak ay hindi makakakita ng buhay.” “At sa ganito'y nalalaman 
natin na Siya'y ating nakikilala, kung tinutupad natin ang Kaniyang mga utos.” Juan 3:36, 1 
Juan 2:3. 


Hindi tinangka ni Jesus na ipagtanggol ang Kaniyang sarili ni ang mga alagad man Niya. 
Wala Siyang ginawang pagbanggit sa mga ipinaparatang laban sa Kaniya, kundi nagpatuloy 
Siya na ipakilala ang diwang nag-udyok sa mga taong ito na mahihigpit magpatupad ng mga 
rito ng mga tao. Binigyan Niya sila ng halimbawa ng kung ano ang paulit-ulit nilang 
ginagawa, at ng kanilang kagagawa pa lamang bago sila dumating na naghahanap sa 
Kaniya. “Totoong itinatakwil ninyo ang utos ng Diyos,” wika Niya, “upang mangaganap 
ninyo ang inyong mga sali't saling sabi. Sapagka't sinabi ni Moises, Igalang mo ang iyong 
ama at ang iyong ina, at, Ang manungayaw sa ama o sa ina, ay mamamatay siyang 
walangpagsala: datapwa't sinasabi ninyo, Kung sabihin ng isang tao sa kaniyang ama o sa 
kaniyang ina, Yaong mangyayaring pakinabangan mo sa akin ay Corban, samakatwid 
baga'y, hain sa Diyos, siya'y magiging malaya. At hindi na ninyo siya pinabayaang 
gumawa ng anuman na ukol sa kaniyang ama o sa kaniyang ina.” 


Isinasaisantabi nila ang ikalimang utos na parang walang kabuluhan, nguni't mahigpit na 
mahigpit naman sila sa pagtupad ng mga sali't saling sabi ng mga matatanda. Itinuro nila sa 
mga tao na ang pagtatalaga sa templo ng kanilang mga ariarian ay isang tungkuling lalong 
banal pa kaysa pagtataguyod o pagbuhay sa kanilang mga magulang, at gaanuman kalaki 
ang pangangailangan ng mga magulang, isang kalapastangan na ibigay sa kanila ang 
alinmang bahagi ng naitalaga na. Sapat nang sabihin ng isang walang-utang-na-loob na anak 
ang salitang “Corban” sa kaniyang pag-aari, sa gayon iyon ay naitatalaga sa Diyos, at iyon 
ay masasarili niya at magagamit habang siya'y nabubuhay, at pagkamatay naman niya ay 
saka iyon magagamit sa serbisyo sa templo. Sa ganitong paraan ay malaya siya, sa buhay 
man siya at sa patay, na hamakin at iringin ang kaniyang mga magulang, sa ilalim ng 

Sa salita man o sa gawa, ay di-kailanman binawasan ni Jesus ang tungkulin ng tao na 
maghandog ng mga hain at mga kaloob sa Diyos. Si Kristo ang nagbigay ng mga tagubilin 
ng kautusan tungkol sa pagbibigay ng mga ikapu at mga handog. Nang naririto pa Siya sa 
lupa ay pinuri Niya ang dukhang babaing nagbigay ng lahat niyang tinatangkilik sa kabang- 
yaman ng templo. Nguni't ang wari'y pagsisikap para sa Diyos na ipinakikita ng mga 
saserdote at mga rabi ay isang pagkukunwari upang maikubli ang kanilang hangarin na 
maitanyag ang sarili. Nadaya nila ang mga tao. Ang mga taong ito'y nagdadala ng 
mabibigat na pasaning hindi naman iniutos ng Diyos. Maging ang mga alagad ni Kristo ay 
hindi lubos na malaya sa bigat ng pasang namana nila sa kahambugan at kapangyarihan ng 
mga rabi. Ngayon, sa pamamagitan ng paghahayag ng tunay na diwa ng mga rabi, ay 
pinagsikapan ni Jesus na mahango Niya sa pagkaalipin ng sali't saling sabi ang lahat ng mga 
tunay na naghahangad na maglingkod sa Diyos. 


“Kayong mga mapagpaimbabaw,” winika Niya sa mga tusong tiktik, “mabuti ang 
pagkahula sa inyo ni Isaias, na nagsasabi, Ang bayang ito'y iginagalang Ako ng kanilang 
mga labi, datapwa't ang kanilang puso ay malayo sa Akin. Datapwa't walang kabuluhan ang 
pagsamba nila sa Akin, na itinuturong kanilang pinakaaral ang mga utos ng mga tao.” Ang 
mga salita ni Kristo ay isang paghatol sa lahat ng aral ng mga Pariseo. Sinabi Niyang dahil 
sa ang kanilang mga utos ay inilalagay nilang higit pang mataas kaysa mga utos ng Diyos, 
inilalagay ng mga rabi ang kanilang mga sarili na mataas pa sa Diyos. 


Ang mga inutusang buhat sa Jerusalem ay nalipos ng galit. Hindi nila maparatangang si 
Kristo ay isang manlalabag ng kautusang ibinigay sa Sinai, sapagka't ipinagtanggol pa nga 
Niya ang kautusan laban sa kanilang mga sali't saling sabi. Ang mga dakilang utos ng 
kautusan, na Kaniyang ipinakilala, ay lumitaw na kaibang-kaiba sa maliliit na tuntuning 
ginawa ng mga tao. Sa karamihang nagkakatipon, at pagkatapos ay sa Kaniyang mga 
alagad, ay ipinaliwanag ni Jesus na ang karumihan o pagkahawa ay hindi nagbubuhat sa 
labas, kundi sa loob. Ang kalinisan at karumihan ay nauukol sa kaluluwa. Ang nagpaparumi 
sa tao ay ang masamang gawa, ang masamang salita, ang masamang isipan, ang 
pagsalansang sa kautusan ng Diyos, at hindi ang pagpapabaya o pagkukulang sa panlabas na 
mga seremonyang ginawa ng tao. 


Napansin ng mga alagad ang matinding galit ng mga tiktik nang mabunyag na ang 
kanilang bulaang aral. Nakita nila ang mga nagngingitngit na tingin, at narinig ang kanilang 
mga ungol ng di-kasiyahan at paghihiganti. Palibhasa'y nalimutan nila na madalas 
patunayan ni Kristo na Siya'y nakababasa ng nilalaman ng puso na gaya ng isang bukas na 
aklat, sinabi nila sa Kaniya ang nagawa ng Kaniyang mga salita. Sa pag-asa nilang Siya'y 
maaaring makipagkasundo sa mga galit na pinuno, ay sinabi nila kay Jesus, “Nalalaman Mo 
bagang nangagdamdam ang mga Pariseo, pagkarinig nila ng pananalitarg ito?” 


Siya'y sumagot, “Ang bawa't halamang hindi itinanim ng Aking Ama na nasa 
kalangitan, ay bubunutin.” Ang mga kaugalian at mga sali't saling sabing lubhang 

pinahahalagahan ng mga rabi ay sa sanlibutang ito, hindi mula sa langit. Gaanuman kalaki 
ang kapangyarihan nila sa mga tao, ay hindi nila makakaya ang pagsubok ng Diyos. Ang 
bawa't katha ng taong inthalili sa mga utos ng Diyos ay masusumpungang walang-halaga sa 
araw na yaon pagka “dadalhin ng Diyos ang bawa't gawa sa kahatulan, pati ng bawa't 
kubling bagay, maging ito'y mabuti, o maging ito'y masama.” Eclesiastes 12:14. 


Hanggang ngayon ay hindi tumitigil ang paghahalili ng mga utos ng tao sa mga utos ng 
Diyos. Sa gitna man ng mga Kristiyano ay may nasusumpungan pang mga utos at mga 
kaugaliang walang higit na mabuting kinasasaligan kundi ang mga sali't saling sabi ng mga 
magulang. Ang mga utos na ganito, na nakasalig lamang sa kapangyarihan ng tao, ay mga 
inihalili sa itinakda ng Diyos. Nanghahawak ang mga tao sa kanilang mga sali't saling sabi, 
at gumagalang sa kanilang mga kaugalian, at nagkikimkim ng galit laban sa mga 
nagpapakilala sa kanila na sila'y namamali. Sa araw na ito, na tayo'y inaatasang ating 
alalahanin ang mga utos ng Diyos at ang pananampalataya ni Jesus, ay nakikita natin ang 
gayunding pag-aalitang namalas noong mga kaarawan ni Kristo. Tungkol sa nalabing bayan 
ng Diyos ay ganito ang nasusulat, “Nagalit ang dragon sa babae, at umalis upang bumaka sa 
nalabi sa kaniyang binhi, na siyang nagsisitupad ng mga utos ng Diyos, at mga may patotoo 
ni Jesus.” Apocalipsis 12:17. 


Datapwa't “ang bawa't halamang hindi itinanim ng Aking Ama na nasa kalangitan, ay 
bubunutin.” Sa lugar ng kapangyarihan ng tinatawag na mga ama ng iglesya, ay inaatasan 
tayo ng Diyos na tanggapin ang salita ng walang-hanggang Ama, ang Panginoon ng langit at 
ng lupa. Dito lamang di-nahahaluan ng kamalian ang katotohanan. Sinabi ni David, “Ako'y 
may higit na unawa kaysa lahat ng tagapagturo sa akin: sapagka't ang Iyong mga patotoo ay 
gunita ko. Ako'y nakakaunawa nang higit kaysa sa may katandaan, sapagka't aking 
iniingatan ang mga tuntunin Mo.” Awit 119:99, 100. Lahat nga ng mga tumatanggap sa 
kapangyarihan ng tao, sa mga kaugalian ng iglesya, o sa mga sali't saling sabi ng mga ama 
ng iglesya, ay makinig at mag-ingat sa babalang inihahatid ng mga salita ni Kristo, “Walang 
kabuluhan ang pagsamba nila sa Akin, na itinuturong kanilang pinakaaral ang mga utos ng 
mga tao.” 

Kabanata 43---Iginiba ang mga Hadlang 


Pagkatapos makipagharap sa mga Pariseo, nilisan ni Jesus ang Capernaum, at pagkatawid 
sa Galilea, ay umahon sa maburol na mga hangganan ng Fenecia. Pagtanaw Niya sa dakong 
nilulubugan ng araw, ay namalas Niyang nakalatag sa kapatagang nasa ibaba, ang 
matatandang lungsod ng Tiro at Sidon, pati ang mga templong pagano ng mga ito, at ang 
mga naggagandahang palasyo at mga pamilihan nito, at ang mga daungang puno ng mga 
nangangalakal na daong. Sa dako roon ay ang bughaw na kalawakan ng Mediteraneo, na 
tatawirin ng mga sugo ng ebanghelyo upang dalhin ang mabubuting balita sa mga sentro ng 
dakilang imperyo ng sanlibutan. Nguni't hindi pa panahon. Ang gawaing napapaharap sa 
Kaniya ngayon ay ihanda ang Kaniyang mga alagad para sa gawain nila. Ang hangad Niya 
sa pagparito sa lugar na ito ay mapag-isa o malayo sa karamihan na siyang hangad Niya 
sanang makamtan sa Bethsaida. Nguni't di ito lamang ang layunin Niya sa pagparito. 


“Narito, ang isang babaing Cananea na lumabas sa mga hangganang yaon, at nagsisigaw, 
na nagsasabi, Kahabagan Mo ako, Oh Panginoon, Ikaw na Anak ni David, ang aking anak 
na babae ay pinahihirapang lubha ng isang demonyo.” Mateo 15:22. Ang mga tao sa pook 
na ito ay buhat sa matandang lahi ng mga Cananea. Sila'y mga mananamba sa mga diyus- 
diyusan, at mga kinasusuklaman at kinapopootan ng mga Hudyo. Ang babaing lumapit 
ngayon kay Jesus ay buhat sa uri o lahing ito. Siya'y isang pagano, at kaya nga hindi niya 
tinatamasa ang mga biyayang tinatamasa araw-araw ng mga Hudyo. Maraming mga 
Hudyong namumuhay sa gitna ng mga taga-Fenecia, at ang balita ng mga ginagawa ni 
Kristo ay nakasapit na sa pook na ito. May mga taong nakinig sa Kaniyang mga salita at 
nakasaksi ng Kaniyang mga kahanga-hangang gawa. 


Nabalitaan ng babaing ito ang tungkol sa propeta na Siya, ayon sa balita, ay 
nakapagpapagaling ng lahat ng uri ng mga sakit. Nang mabalitaan niya ang tungkol sa 
kapangyarihan ni Jesus, ay nabuhay ang pag-asa sa puso niya. Palibhasa'y pinasigla ng pag- 
ibig na katutubo sa isang ina, ipinasiya niyang ipamanhik ang kalagayan ng kaniyang anak 
na babae. Matibay niyang pinanukalang ipaalam kay Jesus ang kaniyang kadalamhatian. 
Kailangang ang anak niya'y pagalingin Niya. Nakahingi na siya ng tulong sa mga diyos ng 
mga pagano, nguni't wala siyang tulong na kinamtan. At may mga sandaling natutukso 
siyang mag-isip, Ano kaya ang mga gawa para sa akin ng gurong Hudyong ito? Nguni't 
ngayo”y dumating ang balita, na napagagaling Niya ang lahat ng uri ng mga sakit, mahirap 
man o mayaman ang mga nagsisilapit sa Kaniya upang humingi ng tulong. Ipinasiya niyang 
huwag pawalaan ang nalalabi niyang pag-asa. 


Talos ni Kristo ang kalagayan ng babaing ito. Alam Niyang pinagmimithian Siyang 
makita nito, at kaya nga lumagay Siya sa landas nito. Sa pamamagitan ng pagtulong sa 
kalungkutan nito, Siya'y makapagbibigay ng isang buhay na larawan ng aral na panukala 
Niyang ituro. Dahil dito kaya Niya ipinagsama ang mga alagad Niya sa pook na ito. Ibig 
Niyang makita nila ang kamangmangang laganap sa mga siyudad at mga nayong malapit sa 

lupain ng Israel. Ang mga taong binigyan ng bawa't pagkakataong makaunawa ng 
katotohanan ay walang nalalaman tungkol sa mga pangangailangan ng mga nasa paligid 
nila. Walang pagsisikap na ginagawa upang matulungan ang mga kaluluwang nasa 
kadiliman. Ang pader na itinayo ng kapalaluan ng mga Hudyo, ay inihiwalay pati ang mga 
alagad sa pakikiramay sa mga taong di-nakakikilala sa tunay na Diyos. Datapwa't ang mga 
hadlang na ito ay dapat igiba. 


Hindi agad tinugon ni Kristo ang kahilingan ng babae. Pinakiharapan Niya ang 
kinatawang ito ng isang lahing hinahamak na gaya ng gagawin ding pakikiharap ng mga 
Hudyo. Sa paggawa Niya nito ay panukala Niyang ikintal sa Kaniyang mga alagad ang 
malamig at walang-pusong paraan ng pakikiharap na gagawin ng mga Hudyo sa isang nasa 
gayong kalagayan, gaya ng ipinakita Niyang pagtanggap sa babae, at ng mahabaging paraan 
ng pagtanggap na nais Niyang siya nilang gawin sa nasa gayong kapighatian, gaya ng 
sumunod na pagtugon Niya at pagkakaloob ng hinihiling nito. 


Subali't bagaman hindi sumagot si Jesus, hindi naman nawalan ng pag-asa ang babae. Sa 
pagtuloy na paglakad ni Jesus, na para bagang hindi Niya ito naririnig, ito'y sumunod sa 
Kaniya, na patuloy sa pakikiusap. Sa pagkayamot ng mga alagad sa walang-tigil na 
kadadaing nito, hiniling nila kay Jesus na ito'y paalisin na. Nakita nilang hindi ito pinansin 
ng kanilang Panginoon, kaya nga inakala nilang ikinalulugod Niya at sinasang-ayunan ang 
di-mabuting pagtingin ng mga Hudyo sa mga Cananeo. Nguni't ang pinamamanhikan ng 
babae ay isang mahabaging Tagapagligtas, at bilang tugon sa kahilingan ng mga alagad, ay 
sinabi ni Jesus, “Hindi Ako sinugo kundi sa mga tupang nangaligaw sa bahay ni Israel.” 
Bagama't ang sagot na ito ay parang pagsang-ayon sa di-mabuting pagtingin ng mga Hudyo, 
isa naman itong sumbat sa mga alagad na sa dakong huli'y naunawaan nilang isang 
pagpapagunita sa kanila ng bagay na madalas Niyang sabihin sa kanilana Siya'y naparito sa 
sanlibutan upang iligtas ang lahat ng tatanggap sa Kaniya. 


Nagpilit ang babae sa kaniyang masidhing pamanhik, na nanikluhod sa paanan ni Kristo, 
at umiiyak na nagwika, “Panginoon, tulungan Mo ako.” Si Jesus na nanatili pa ring parang 
tumatanggi sa kaniyang mga pakiusap, at waring umaayon sa di-mabuting damdamin ng 
mga Hudyo, ay sumagot, “Hindi marapat na kunin ang tinapay sa mga anak, at itapon sa 
mga aso.” Katumbas ito ng pagsasabing hindi matwid ipamahagi sa ibang mga tao at sa mga 
tagaibang-bayan ang mga pagpapalang ibinibigay sa itinatanging bayan ng Diyos. Ang sagot 
na ito ay dapat na sanang ganap na pumatay sa pag-asa ng sinumang masigasig na 
nakikiusap. Datapwa't nakasilip ang babae ng isang pagkakataon. Sa ilalim ng wari'y 
pagtanggi ni Jesus, ay nahiwatigan ng babae ang pagkaawang hindi Niya maikubli. “Totoo 
nga, Panginoon,” sagot niya, “nguni't ang mga aso man ay nagsisikain ng mga mumo na 
nangalalaglag mula sa dulang ng kanilang mga panginoon.” Habang ang mga anak ng 
sambahayan ay kumakain sa dulang ng mag-anak, ang mga aso man naman ay hindi 
pinababayaang di-pinakakain. May karapatan sila sa mga mumong nahuhulog mula sa 

kayang isa mang pagpapala para sa kaniya? Ang tingin sa kaniya ay isang aso, at wala kaya 
siyang karapatan ng isang aso sa mga mumong nahuhulog mula sa masaganang pagpapala 
ni Jesus? 


Kaaalis pa lamang ni Jesus sa Kaniyang bukiran ng paggawa dahil sa pinagtatangkaan ng 
mga eskriba at mga Pariseo ang Kaniyang buhay. Sila'y nagbubulung-bulongan at 
nagrereklamo. Nagpakita sila ng kawalang-pananampalataya at ng pagkagalit, at 
tinanggihan nila ang kaligtasang iniaalok sa kanila nang buong laya. Sa dakong ito ay 
nakatagpo ni Kristo ang isang buhat sa isang lahing sawimpalad at hinahamak, na hindi 
nabiyayaan ng liwanag ng salita ng Diyos, gayon pa man ang babae'y kagyat na napasakop 
sa banal na impluwensiya sa kakayahan Niyang maibigay ang hinihiling nito. Nanghihingi 
ito ng mga mumong nahuhulog mula sa dulang ng Panginoon. Kung bibigyan ito ng 
karapatan ng isang aso, handa itong patawag ng isang aso. Ang babae'y hindi nagtataglay ng 
anumang masamang damdamin laban sa hindi nito kalahi o sa hindi nito karelihiyon, ni 
wala ring pagmamataas na makakaimpluwensiya sa anumang hakbang na nais nitong gawin, 
at kaya nga karaka-raka nitong kinilala si Jesus bilang Manunubos, at may kakayahang 
gumawa ng lahat nitong hinihiling sa Kaniya. 


Nasiyahan ang Tagapagligtas. Nasubok Niya ang pananampalataya ng babae sa Kaniya. 
Sa pamamagitan ng Kaniyang mga pakikitungo rito, ay ipinakilala Niyang ang itinuturing 
na itinapon ng Israel ay hindi na tagaibanglupa, kundi isang anak sa sambahayan ng Diyos. 
Bilang isang anak ay karapatan nito na makibahagi sa mga kaloob ng Ama. Ipinagkaloob 
ngayon ni Kristo ang hinihiling nito, at tinapos ang mga aral sa mga alagad. Binalingan 
Niya ang babae at tinitigan nang may pagkahabag at pagmamahal, at sinabi, “Oh babae, 
kaylaki ng iyong pananampalataya: mangyari sa iyo ang ayon sa ibig mo.” Nang oras ding 
yaon ay gumaling ang anak na babae nito. Hindi na iyon binagabag pa ng demonyo. Umalis 
ang babae, na kinikilala ang Tagapagligtas niya, at naliligayahan sa pagkakatugon sa 
kaniyang panalangin. 


Ito lamang ang kababalaghang ginawa ni Jesus sa paglalakbay na ito. Kaya Siya 
nagtungo sa mga hangganan ng Tiro at Sidon ay upang gawin lamang ang kababalaghang 
ito. Nais Niyang lunasan ang kadalamhatian ng babae, at kaalinsabay nito'y mag-iwan pa 
rin ng isang halimbawa ng Kaniyang gawain ng kahabagan sa isa na kabilang sa mga taong 
hinahamak upang pamarisan ng Kaniyang mga alagad pagka Siya'y hindi na nila kasama. 
Nais Niyang alisin nila ang kanilang pagkamakasarili at sila'y magkaroon ng 
pagmamalasakit na gumawa sa mga iba na hindi nila kalahi. 


Hangad ni Jesus na ihayag ang malalalim na hiwaga ng katotohanan na napatago sa loob 
ng mga panahon, na ang mga Hentil ay magiging mga kasamang tagapagmana ng mga 
Hudyo, at “mga may bahagi sa pangako na kay Kristo Jesus sa pamamagitan ng 
ebanghelyo.” Efeso 3:6. Ang katotohanang ito ay hindi kaagad natutuhan ng mga alagad, at 
paulit-ulit silang tinuruan ng banal na Guro ng aral na ito. Nang gantimpalaan Niya ang 

pananampalataya ng senturyon sa Capernaum, at ipangaral ang ebanghelyo sa mga tao ng 
Sicar, ay maliwanag na Niyang ipinakilala na hindi Siya nakikiisa sa kahigpitan ng mga 
Hudyo. Nguni't ang mga Samaritano naman ay may kaunting pagkakilala sa Diyos, at ang 
senturyon ay nagpakita ng kagandahang-loob sa Israel. Ngayon ay inilapit ni Jesus ang mga 
alagad sa isang babaing pagano, na itinuturing nilang walang dahilan upang umasam ng 
paglingap sa Kaniya. Ninais Niyang bigyan sila ng halimbawa ng kung paano dapat 
pakitunguhan ang isang ganitong tao. Inakala ng mga alagad na totoong labis-labis naman 
ang pagkakaloob Niya ng Kaniyang biyaya. Nais Niyang ipakilala na ang Kaniyang pag- 
ibig ay hindi nahahangganan ng lahi o bansa. 


Nang sabihin Niyang, “Hindi Ako sinugo kundi sa mga tupang nangaligaw sa bahay ni 
Israel, ” ay katotohanan ang Kaniyang sinabi, at ang ginawa Niya sa babaing Cananea ay 
pagtupad lamang sa itinagubilin sa Kaniya. Ang babaing ito ay isa sa mga tupang nawawala 
na dapat hanapin at iligtas ng Israel. Ang gawaing ginagawa ni Kristo, ay siyang gawaing 
itinakda sa kanila, na kanila namang pinabayaan. Ang ginawang ito ni Jesus ay siyang 
nagmulat sa isip ng mga alagad nang lalong lubos sa gawaing kinakaharap nila sa gitna ng 
mga Hentil. Nakita nila sa labas ng Judea ang isang malawak na gawaing mapaglilingkuran 
nila. Nakita nila ang mga taong nagbabata ng mga kadalamhatiang hindi dinaranas ng mga 
mariwasa. Kabilang sa mga taong itinuro sa kanila na hamakin nila ay ang mga kaluluwang 
humihingi ng tulong sa dakilang Manggagamot, na mga nauuhaw sa liwanag ng 
katotohanan, na buong kasaganaang ipinagkaloob sa mga Hudyo. 


Sa dakong huli, nang patuloy pa rin ang mga Hudyo sa mapilit na paglayo sa mga alagad, 
dahil sa si Jesus ay itinatanyag nilang siyang Tagapagligtas ng sanlibutan, at nang tuluyan 
nang gumuho ang pader na naghihiwalay sa mga Hudyo at sa mga Hentil sa pamamagitan 
ng pagkamatay ni Kristo, ang aral na ito, at ang iba pang katulad din nito na nagtuturo na 
ang gawain ng ebanghelyo ay lalaganap na di-mahahadlagan ng kaugalian o ng lahi man, ay 
nagkaroon ng malakas na impluwensiya sa mga kinatawan o mga sugo ni Kristo, sa 
kanilang mga paggawa at paglilingkod. 


Ang pagdalaw ng Tagapagligtas sa Fenecia at ang kababalaghang ginawa Niya roon ay 
may lalo pang malawak na layunin. Ang gawaing dito'y ginawa ay hindi lamang sa 
kapakinabangan ng babaing nasa kadalamhatian, ni sa kapakinabangan man ng Kaniyang 
mga alagad at ng mga nagsitanggap ng kanilang paglilingkod, kundi “upang kayo'y 
magsisampalataya na si Jesus ay ang Kristo, ang Anak ng Diyos, at sa inyong 
pagsampalataya ay magkaroon kayo ng buhay sa Kaniyang pangalan.” Juan 20:31. Ang mga 
bagay ring iyon na nakahadlang sa mga tao sa paglapit kay Kristo may labingsiyam na 
dantaon na ngayon ang nakaraan ay gumagawa pa rin ngayon. Ang espiritu o diwang 
nagtayo ng pader na naghihiwalay sa Hudyo at sa Hentil ay umiiral pa rin. Ang 
pagmamataas at di-mabuting damdamin ay nakapagtayo ng matitibay na pader ng 
naghihiwalay sa iba't ibang uri ng mga tao. Si Kristo at ang Kaniyang misyon ay binigyan 
ng masamang pangalan, at di-mabilang na karamihan ang nakadarama na sila'y sadyang 

hindi na dapat maglingkod pa sa ebanghelyo. Gayunma'y huwag ninyong tulutang madama 
nila na sila'y mga nahiwalay na kay Kristo. Walang pader na maitatayo ng sinumang tao o 
ni Satanas man na di mapaglalagusanan ng pananampalataya. 


Sa pananampalataya ay nagdumapa ang babaing tagaFenecia laban sa mga hadlang na 
nakatindig sa pagitan ng Hudyo at ng Hentil. Nagtiwala siya sa pag-ibig ng Tagapagligtas at 
hindi siya nanlupaypay, kahit na anumang mga pangyayari ang maaaring nakaakay sana sa 
kaniya na mag-alinlangan. Ganyan ang nais ni Kristong maging pagtitiwala natin sa Kaniya. 
Ang mga pagpapala ng kaligtasan ay ukol sa bawa't kaluluwa. Maling pagpili lamang ng tao 
ang makahahadlang sa kaniya upang hindi niya matanggap ang pangako ni Kristo sa 
pamamagitan ng ebanghelyo. Ang pagtatangi-tangi ng tao ay kinapopootan ng Diyos. Hindi 
Niya pinapansin ang lahat ng may ganitong uri. Sa Kaniyang paningin ay may 
magkakapantay na halaga ang lahat ng mga tao. “Ginawa Niya sa isa ang bawa't bansa ng 
mga tao upang magsipanahan sa balat ng buong lupa, at itinakda ang kanilang talagang ayos 
ng mga kapanahunan, at ang mga hangganan ng kanilang tahanan, upang kanilang hanapin 
ang Diyos, baka sakaling maapuhap nila Siya, at Siya'y masumpungan, bagaman hindi Siya 
malayo sa bawa't isa sa atin.” Lahat ay inaanyayahang lumapit sa Kaniya at mabuhay, 
maging anuman ang gulang, o katungkulan, o kapamayanan, o relihiyong kinaaaniban. 
“Sinumang sumasampalataya sa Kaniya ay hindi mapapahiya. Sapagka't walang 
pagkakaiba.” “Walang Hudyo o Griego man, walang alipin o malaya man.” “Ang mayaman 
at ang dukha ay nagkasalubong kapwa: ang Panginoon ay Maylalang sa kanilang lahat.” 
“Ang Panginoon din ay siyang Panginoon ng lahat at mayaman Siya sa lahat ng sa Kaniya'y 
nagsisitawag. Sapagka't ang lahat na nagsisitawag sa pangalan ng Panginoon ay 
mangaliligtas.” Mga Gawa 17:26,27, Galacia 3:28, Kawikaan 22:2, Roma 10:11-13. 

Kabanata 44---Ang Tunay na Tanda 


“Siya'y muling umalis sa mga hangganan ng Tiro, at napasa Sidon hanggang sa Dagat ng 
Galilea, na Kaniyang tinahak ang mga hangganan ng Decapolis.” Marcos 7:31. Sa dakong 
ito ng Decapolis pinagaling ang mga inaalihan ng demonyong mula sa Gergesa. Dito pinilit 
ng mga tao na paalisin si Jesus, dahil sa kanilang pagkabahala sa sa pagkalipol na nangyari 
sa mga baboy. Nguni't sila'y nagsipakinig sa mga tagapagbalitang iniwan Niya, at ito'y 
gumising ng pagnanasa na makipagkita sa Kaniya. Nang Siya nga'y bumalik sa pook na 
iyon, ay isang lipumpon ng mga tao ang nagkatipon sa palibot Niya, at isang lalaking bingi 
at utal ang inilapit sa Kaniya. Ito ay pinagaling ni Jesus, hindi ayon sa Kaniyang kaugalian, 
na sa pamamagitan lamang ng salita. Inihiwalay niya ito sa karamihan, ipinasok Niya ang 
Kaniyang mga daliri sa tainga nito, at ang dila nito ay hinipo; pagtingala Niya sa langit, ay 
napabuntunghininga Siya nang sumagi sa Kaniyang isip ang mga taingang nakapinid sa 
katotohanan, at ang mga dilang ayaw kumilala sa Manunubos. Sa katagang, “Mabuksan ka,” 
ay muling nakapagsalita ang tao, at, hindi nito pinansin ang utos sa kaniya na huwag iyong 
sasabihin kaninuman, kundi ibinalita nito ang kasaysayan ng pagkakapagpagaling sa 
kaniya. 


Umahon si Jesus sa isang bundok, at doo'y sinundan Siya ng karamihan, na dala ang 
kanilang mga maysakit at mga pilay, at inilagay sa Kaniyang paanan. Pinagaling Niya silang 
lahat, at ang mga taong hindi nakakakilala sa tunay na Diyos, ay nagsiluwalhati sa Diyos ng 
Israel. Sa loob ng tatlong araw ay patuloy silang nagsidagsa sa palibot ng Tagapagligtas, na 
natutulog kung gabi sa silong ng bukas na langit, at kung araw naman ay sabik na 
nakikipagsiksikan upang makarinig ng mga salita ni Kristo, at upang makakita ng Kaniyang 
mga gawa. Pakaraan ng tatlong araw naubos na ang kanilang pagkain. Ayaw silang paalisin 
ni Jesus nang nagugutom, kaya tinawag Niya ang Kaniyang mga alagad upang bigyan sila 
ng pagkain. Ipinakita na naman ng mga alagad ang kanilang kawalan ng pananampalataya. 
Sa Bethsaida ay nakita nila kung paanong sa pamamagitan ng pagpapala ni Kristo, ang 
kaunti nilang pagkain ay nagkasiya sa karamihan, nguni't ngayon ay hindi nila inilabas ang 
lahat, sukat na sila'y nagtitiwala sa kapangyarihan Niya na maparami ito para sa nagugutom 
na karamihn. Bukod dito, ang mga pinakain Niya sa Bethsaida ay mga Hudyo, ang mga ito 
ay mga Hentil at mga hindi nakakakilala sa tunay na Diyos. Ang maling-paniniwala ng mga 
Hudyo ay malakas pa ring nakaitiral sa puso ng mga alagad, at kaya ng sila'y nagsisagot kay 
Jesus, “Paanong mabubusog ninuman ang mga taong ito ng tinapay dito sa isang ilang na 
dako?” Datapwa't palibhasa'y masunurin sila sa Kaniyang salita kaya dinala nila sa Kaniya 
ang nasa kanila--pitong tinapay at dalawang isda. Ang karamihan ay nagsikain at 
nangabusog, at may lumabis pang pitong bakol na puno. Pinangabusog at sila'y pinauwi ni 
Jesus na masasaya ang puso at nagpapasalamat. 


Pagkatapos ay lumulan Siya sa isang daong na kasama ang Kaniyang mga alagad, at 
tumawid ng dagat patungong Magdala, sa dakong timog ng kapatagan ng Genesaret. Sa 

hangganan ng Tiro at Sidon ay guminhawa ang diwa Niya dahil sa malinis na pagtitiwala ng 
babaing Sirofenesia. Ang mga taong taga-Deeapolis na walang pagkakilala sa tunay na 
Diyos ay tinanggap Siya nang buong kagalakan. Ngayon nang lumunsad Siyang muli sa 
Galilea, na doon buong kagila-gilalas na nahayag ang Kaniyang kapangyarihan, na doon 
Niya ginawa ang marami sa Kaniyang mga gawa ng kahabagan, at ibinigay ang Kaniyang 
mga aral, ay sinalubong Siya ng mapanghamak na kawalan-ng-paniniwala. 


Isang pulutong ng mga isinugong Pariseo ang nakisama sa mga kinatawan ng 
mayayaman at mga mapagmarangyang Saduceo, na siyang partido ng mga saserdote, at 
siyang mga di-naniniwala at mga aristokrata ng bansa. Ang dalawang sekta o pangkating ito 
ay mahigpit na nagkakagalit. Ang mga Saduceo ay nanunuyo sa mga nasa kayangyarihan 
upang makapanatili sila sa kanilang katungkulan at sa pagkamaykapangyarihan. Sa kabilang 
dako naman, pinayabang at pinapag-apoy ng mga Pariseo ang pagkapoot ng mga 
mamamayan sa mga Romano, at minithing dumating na sana ang panahong makalalaya na 
sila sa pamatok ng mga gumapi sa kanila. Nguni't ngayo'y kapwa nagkaisa ang mga Pariseo 
at mga Saduceo labay kay Kristo. Hinahanap ng masama ang kapwa masama, at saanman 
ito umiiral, ito'y laging nakikiisa at nakikisama sa kapwa masama upang lipulin ang 
mabuti. 


Ngayo'y lumapit kay Kristo ang mga Pariseo at mga Saduceo, na humihingi ng isang 
tanda buhat sa langit. Noong mga kaarawan ni Josue nang ang Israel ay makipagbaka sa 
mga Cananeo sa Bethhoron, an garaw ay tumigit sa utos ng pangulo hanggang sa matamo 
ang tagumpay, at maraming ganyang kababalaghan ang ipinakitang nakatala sa kanilang 
kasaysayan. Ang gayong tanda ang hiningi nila kay Jesus. Datapwa't hindi ang mga tandang 
ito ang kailangan ng mga Hudyo. Ang isang tandang panlabas lamang ay di-makatutulong 
sa kanila. Ang kailangan nila ay hindi liwanag na pangkaisipan, kundi pagbabagong ukol sa 
espiritu. 


“Oh kayong mga mapagpaimbabaw,” wika ni Jesus, “kayo'y marurunong magsikilala ng 
anyo ng langit,”---sa pamamagitan ng pag-aaral ng anyo ng langit ay nahuhulaan nila ang 
lagay ng panahon,---“nguni't hindi ba ninyo nakikilala ang mga tanda ng panahon?” Ang 
sariling mga salita ni Kristo, na binigkas na taglay ang kapangyarihan ng Espiritu Santo na 
sumumbat sa kanilang kasalanan, ay siyang mga tandang ibinigay ng Diyos para sa kanilang 
ikaliligtas. At ang mga tandang tuwirang nagbubuhat sa langit ay ibinigay din naman upang 
patunayan ang misyon ni Kristo. Ang awit ng mga anghel sa mga pastor ng tupa, ang tala o 
bituing pumatnubay sa mga taong pantas, ang kalapati at ang tinig na buhat sa langit noong 
Siya'y binyagan, ay pawang mga sumaksi ukol sa Kaniya. 


“At nagbuntunghininga Siya nang malalim sa Kaniyang espiritu, at nagsabi, Bakit 
humahanap ng tanda ang lahing ito?” “Hindi niya bibigyan ng anumang tanda, kundi ang 
tanda ni propeta Jonas.” Kung paanong si Jonas ay tatlong araw at tatlong gabi sa tiyan ng 
balyena, gayundin naman tatagal si Kristo “sa puso ng lupa.” At kung paanong ang 

pangangaral ni Jonas ay naging isang tanda sa mga taga-Nineve, gayundin naman ang 
pangangaral ni Kristo ay naging isang tanda sa Kaniyang panahon o salinglahi. Subali't 
kaylaking pagkakaiba sa ginawang pagtanggap sa salita! Ang mga mamamayan ng 
malaking siyudad ng mga di-nakakakilala sa tunay na Diyos ay nagsipanginig nang kanilang 
marinig ang babalang buhat sa Diyos. Ang mga hari at mga mahal na tao ay 
nangagpakababa, ang marangal at mababa ay sama-samang dumaing sa Diyos ng langit, at 
inilawit naman Niya ang Kaniyang awa sa kanila. “Magsisitayo sa paghuhukom sa mga tao 
sa Nineve na kasama ng lahing ito,” winika ni Kristo, “at ito'y hahatulan: sapagka't sila'y 
nagsipagsisi sa pangangaral ni Jonas, at, narito, dito'y may isang lalong dakila kaysa kay 
Jonas.” Mateo 12:40, 41. 


Bawa't kababalaghang ginawa ni Kristo ay isang tanda ng Kaniyang pagka-Diyos. 
Ginawa Niya ang gawain mismong siyang hinulaang gagawin ng Mesiyas, nguni't sa 
ganang mga Pariseo ang mga gawang ito ng kahabagan ay tiyakang kamuhi-muhi. Walang 
kabuluhan sa mga pinunong Hudyo ang mga kahirapang tinitiis ng mga tao. Sa maraming 
pangyayari ang kanilang kasakiman at panlulupig ay naging sanhi ng kadalamhatiang 
nilunasan ni Kristo. Kaya nga ang mga kababalaghang ginawa Niya ay pawang naging 
sumbat sa kanila. 


Yaong bagay na umakay sa mga Hudyo na tanggihan ang gawain ng Tagapagligtas ay 
siyang pinakamataas na katibayan ng Kaniyang likas na pagka-Diyos. Ang pinakadakilang 
kahulugan ng Kaniyang mga kababalaghan ay napagkikilala sa katotohanan na ang mga ito 
ay maging pagpapala sa mga tao. Ang pinakamataas na katunayang Siya'y nagbuhat sa 
Diyos ay ang pagkakahayag sa Kaniyang buhay ng likas ng Diyos. Ginawa Niya ang mga 
gawain ng Diyos at sinalita Niya ang mga salita ng Diyos. Ang gayong kabuhayan ay siyang 
pinakadakila sa lahat ng mga kababalaghan. 


Kapag sa kapanahunan natin ay inihaharap ang pabalita ng katotohanan, marami ang 
tulad ng mga Hudyo noong una, na sumisigaw, Magpakita kayo sa amin ng tanda. Gumawa 
kayo sa amin ng kababalaghan. Si Kristo ay hindi gumawa ng kababalaghan nang humingi 
ang mga Pariseo. Hindi Siya gumawa ng kababalaghan sa ilang bilang tugon sa mga 
pamamarali ni Satanas. Hindi Siya nagbibigay sa atin ng kapangyarihan upang itanyag ang 
ating mga sarili o kaya'y upang bigyang-kasiyahan ang mga dinaniniwala at mayayabang. 
Datapwa't ang ebanghelyo ay talagang may tandang ito'y buhat sa Diyos. Hindi ba isang 
kababalaghan na tayo'y nakawawala sa pang-aalipin ni Satanas? Ang pakikipagalit laban 
kay Satanas ay hindi likas sa puso ng tao; ito ay itinatanim ng biyaya ng Diyos. Pagka ang 
isang taong laging supil ng isang matigas at masamang kalooban ay lumalaya, at buong- 
pusong napasasakop sa panghihikayat ng mga kinakasangkapan ng Diyos, ay isang 
kababalaghan ang nangyayari, gayundin ang nangyayari sa isang taong dati'y daig-daigan 
ng matitinding tukso nguni't ngayo”y nakakaunawa ng katotohanang moral. Sa tuwing ang 
isang tao ay nahihikayat, at natututong umibig sa Diyos at gumanap ng Kaniyang mga utos, 

lalagyan Ko ang loob ninyo ng bagong diwa.” Ezekiel 36:26. Ang pagbabagong nagaganap 
sa puso ng mga tao, at ang pagbabago ng kanilang mga likas, ay isang kababalaghang 
naghahayag na may isang laging-buhay na Tagapagligtas, na gumagawa upang magligtas ng 
mga kaluluwa. Ang isang tapat at malinis na kabuhayan kay Kristo ay isang malaking 
kababalaghan. Sa pangangaral ng salita ng Diyos, ang tandang dapat mahayag ngayon at 
palagi ay ang pakikisama ng Espiritu Santo, upang ang salita ay gawing isang gumagawang 
kapangyarihan sa mga nagsisipakinig. Ito ang patotoo ng Diyos sa harap ng sanlibutan sa 
banal na misyon ng Kaniyang Anak. 


Ang mga nagsihingi ng tanda kay Jesus ay nagpatigas nang gayon na lamang ng kanilang 
mga puso sa di-paniniwala na anupa't hindi nila nakita sa Kaniyang likas ang wangis ng 
Diyos. Hindi nila ibig makita na ang Kaniyang misyon ay siyang katuparan ng mga 
Kasulatan. Sa talinhaga tungkol sa taong mayaman at kay Lazaro, ay sinabi ni Jesus sa mga 
Pariseo, “Kung di nila pinakinggan si Moises at ang mga propeta, ay di rin mangahihikayat 
sila, kahit ang isa'y magbangon sa mga patay.” Lukas 16: 31. Walang tandang maibibigay 
sa langit o sa lupa na pakikinabangan nila. 


Si Jesus ay “nagbuntunghininga ng malalim sa Kaniyang espiritu,” at, pagkatalikod sa 
pulutong ng mga mangungutya, ay muling lumulan sa daong na kasama ang Kaniyang mga 
alagad. Tahimik nguni't malungkot na tinawid nilang muli ang dagat. Gayunman, hindi na 
sila nagbalik pa sa dakong kanilang pinanggalingan, kundi tuwiran nilang tinungo ang 
Bethsaida, malapit sa pook na doon pinakain ang limang libo. Nang sapitin nila ang 
kabilang ibayo, ay nagwika si Jesus, “Kayo'y mangagingat at magsipangilag sa lebadura ng 
mga Pariseo at mga Saduceo.” Nakaugalian na ng mga Hudyo buhat pa noong mga araw ni 
Moises na alisin sa kanilang mga bahay ang lebadura sa panahon ng Paskuwa, at sa ganitong 
paraan sila'y tinuruang iyon ay ituring na parang isang uri ng kasalanan. Gayunma'y hindi 
pa rin naunawaan si Jesus ng Kaniyang mga alagad. Dahil sa biglaan nilang pag-alis sa 
Magdala ay nalimutan nilang magdala ng tinapay, at iisa lamang tinapay ang taglay nila. 
Ang pangyayaring ito ang inakala nilang siyang tinutukoy ni Kristo, na binababalaan silang 
huwag bibili ng tinapay ng isang Pariseo o ng isang Saduceo. Ang kakulangan nila ng 
pananampalataya at ng pang-unawang espirituwal ay siyang madalas maghantong sa kanila 
sa gayunding di-pagkaunawa ng Kaniyang mga salita. Ngayo'y sinuwatan sila ni Je sus sa 
pag-aakala nilang ang tinutukoy Niya, Siya na nagpakain ng mga libu-libo sa pamamagitan 
ng ilang isda at ilang tinapay, ay ang pagkaing bumubusog sa tiyan. May panganib na ang 
mapanlinlang na pangangatwiran ng mga Pariseo at mga Saduceo ay makapagpasok ng di- 
paniniwala sa Kaniyang mga alagad, at sa ganito'y ituring nilang walang-halaga ang mga 
gawa ni Kristo. 


Ipinalalagay ng mga alagad na ang Panginoon nila'y dapat sanang nagpaunlak sa 
kahilingang Siya'y magpakita ng isang tanda sa mga langit. Naniniwala silang kayang-kaya 
Niya itong gawin, at ang isang gayong tanda ay magpapatahimik na sa Kaniyang mga 

kaaway. Hindi nila nahiwatigan ang pagpapaimbabaw o pagkukunwari ng mga palatutol na 
Ito. 


Pagkaraan ng ilang buwan, “samantalang nangagkakatipon ang libu-libong tao, na 
anupa't nagkakayapakan sila-sila,” ay inulit ni Jesus ang turong ito. “Nagpasimula Siyang 
magsalita muna sa Kaniyang mga alagad, Mangagingat kayo sa lebadura ng mga Pariseo, na 
ito'y pagpapaimbabaw nga.” Lukas 12:1. 


Ang lebadurang inihahalo sa harina ay nagpapaalsa nang di-nakikita, at ang buong 
limpak ay nagiging katulad na ng lebadura. Ganyan din ang nangyayari kapag ang 
pagpapaimbabaw ay pinahihintulutang mabuhay at makairal sa puso, tinitigmak nito ang 
likas at ang kabuhayan. Ang isang matinding halimbawa ng pagpapaimbabaw ng mga 
Pariseo ay isinuwat na ni Kristo nang tuligsain Niya sila sa pagsasagawa ng tinatawag na 
“Corban,” na sa pamamagitan nito ang hindi nila pagtupad ng tungkulin sa mga magulang 
ay natatakpan ng pagkukunwaring pagiging mapagbigay sa kapakanan ng templo. Ang mga 
eskriba at mga Pariseo ay nagtuturo ng madadayang mga simulain. Ipinaglilihim nila ang 
tunay na nilalayon ng kanilang mga aral, at pinagbubuti sa bawa't pagkakataon na maitanim 
ang mga ito nang buong katalinuhan sa pag-iisip ng mga nagsisipakinig. Ang mga di-tunay 
na simulaing ito, pagka tinanggap na, ay gumagawang gaya ng lebadura sa masang harina, 
na tinitigmak at binabago ang likas. Ang mapandayang aral na ito ang siyang dahilan kung 
bakit nahirapan ang mga tao na tanggapin ang mga salita ni Kristo. 


Ang ganito ring mga impluwensiya ay gumagawa ngayon sa pamamagitan ng mga 
nagsisikap na ipaliwanag ang kautusan ng Diyos sa isang paraang makakaayon iyon ng 
kanilang mga ginagawa. Ang uri ng mga taong ito ay hindi lantarang lumalaban sa kautusan, 
subali't nagpapahayag sila ng mga kuru-kurong nagpapahina sa mga simulain nito. Ang 
paliwanag nila tungkol sa kautusan ay sumisira sa lakas at bisa nito. 


Ang pagpapaimbabaw ng mga Pariseo ay bunga ng pagtataas nila sa sarili. Ang 
ikaluluwalhati ng kanilang mga sarili ay siyang pakay ng kanilang mga kabuhayan. Ito ang 
umakay sa kanila upang pilipitin at ilihis ang mga Kasulatan, at bumulag sa kanila kung 
kaya hindi nila nakita ang layunin ng misyon ni Kristo. Ang masamang paglilihim na ito ay 
nanganib ding kimkim-kimkimin maging ng mga alagad ni Kristo. Ang mga nakikipanig sa 
mga alagad ni Jesus, nguni't hindi naman nag-iiwan ng lahat upang maging mga tunay 
Niyang alagad, ay nahibuan o naimpluwensiyahan nang malaki ng pangangatwiran ng mga 
Pariseo. Malimit ay nagtatalo ang loob nila kung sila'y sasampalataya o hindi, at hindi nila 
nakita ang mga kayamanan ng karunungang natatago kay Kristo. Maging ang mga alagad 
man, na sa tingin ay waring nag-iwan na ng lahat alang-alang kay Jesus, sa puso nila'y hindi 
pa rin sila tumitigil sa pagmimithi ng mga dakilang bagay para sa kanilang mga sarili. Ang 
diwang ito ang pinagbuhatan ng pagtatalo tungkol sa kung sino sa kanila ang magiging 
pinakadakila. Ito ang lumagay sa pagitan nila at ni Kristo, na ginawa silang bahagya nang 
makiramay sa Kaniyang misyon ng pagpapakasakit sa sarili, at ginawa pa rin silang lubhang 

mabagal sa pag-unawa ng hiwaga ng katubusan. Kung paanong ang lebadura, pagka 
pinabayaang gumawa ng gawain nito, ay kinasasanhian ng pagkasira at pagkabulok, ay 
gayundin naman ang diwang makasarili, pagka inaruga sa kalooban, ay gumagawa ng 
ikarurungis at ikapapalungi ng kaluluwa. 


Sa gitna ng mga sumusunod sa ating Panginoon ngayon, gaya rin nang una, kaylaganap 
nga ng tuso at mapandayang kasalanang ito! Kaydalas na ang paglilingkod natin kay Kristo, 
at ang pakikisama natin sa isa't isa, ay nadudungisan ng lihim na pagnanasang itaas ang 
sarili! Kaydaling mag-isip ng pagpuri sa sarili, at ang maglunggati na purihin din ng mga 
tao! Pag-ibig sa sarili, at ang paghahangad ng madali-daling paraan kaysa itinatakda ng 
Diyos ang nagiging dahilan kung kaya ang mga utos ng Diyos ay pinapalitan ng mga haka- 
haka ng mga tao. Sa sarili Niyang mga alagad ay binigkas ang nagbababalang pangungusap 
ni Kristo, “Kayo'y mangag-ingat at magsipangilag sa lebadura ng mga Pariseo.” 


Ang relihiyon ni Kristo ay ang pagkamatapat. Ang pagsusumikap para sa ikararangal ng 
Diyos ay siyang adhikaing itinatanim ng Espiritu Santo sa puso ng tao, at ang mabisang 
paggawa lamang ng Espiritu ang makapagtatanim ng adhikaing ito. Kapangyarihan lamang 
ng Diyos ang makapapawi ng pagkamakasarili at ng pagpapaimbabaw. Ang ganitong 
pagbabago ay tanda ng Kaniyang paggawa. Kapag ang pananampalatayang tinatanggap 
natin ay pumapatay ng kasakiman at pagkukunwari, kapag ito'y umaakay sa atin na hanapin 
ang ikaluluwalhati ng Diyos at hindi ang sariling atin, malalaman nga natin na ito'y 
natutumpak. “Ama, luwalhatiin Mo ang Iyong pangalan” (Juan 12:28), iyan ang diwa ng 
buhay ni Kristo, at kung susundan natin Siya, ito rin ang magiging diwa ng ating buhay, 
Inuutusan Niya tayong “lumakad, na gaya ng inilakad Niya,” at “sa ganito'y nalalaman 
natin na Siya'y ating nakikilala, kung tinutupad natin ang Kaniyang mga utos.” 1 Juan 2:6, 
3. 

Kabanata 45---Ang Anino ng Krus 


Matuling nagwawakas ang gawain ni Kristo sa lupa. Buhay na buhay na nakalatag sa 
harap Niya ang mga tanawing Kaniyang daraanan. Noon pa mang bago Siya nagkatawang- 
tao, ay nakita na Niya ang buong hinaba-haba ng landas na Kaniyang lalakbayin upang 
mailigtas ang mga nawawala. Bawa't subyang na nagpakirot ng Kaniyang puso, bawa't 
paghamak na ipinataw sa Kaniyang ulo, bawa't kawalang ipinabata sa Kaniya, ay inilantad 
na sa Kaniyang paningin bago pa man Niya isaisantabi ang Kaniyang putong at ang 
kagayakang-hari, at nanaog buhat sa trono, upang ibihis ang pagkatao sa Kaniyang 
pagkaDiyos. Ang landas mula sa pasabsaban hanggang sa Kalbaryo ay inilantad sa harap 
Niya. Batid Niya ang paghihirap na sasapitin Niya. Alam Niyang lahat ito, at gayon pa man 
ay sinabi Niya, “Narito, dumarating Ako: sa balumbon ng aklat ay nakasulat tungkol sa 
Akin, Aking kinalulugurang sundin ang Iyong kalooban, Oh Diyos Ko: oo, ang Iyong 
kautusan ay nasa loob ng Aking puso.” Awit 40:7, 8. 


Laging buhay sa paningin Niya ang bunga ng Kaniyang misyon. Ang buhay Niya sa lupa, 
na puno ng paggawa at pagpapakasakit, ay pinaligaya ng pag-asa na hindi mawawalan ng 
kabuluhan ang lahat Niyang paghihirap na ito. Sa pagbibigay Niya ng Kaniyang buhay sa 
ikatutubos ng buhay ng mga tao, ay mapababalik Niya ang sanlibutan sa pagtatapat nito sa 
Diyos. Bagama't dapat muna Niyang tanggapin ang bautismo ng dugo, bagama't ang mga 
kasalanan ng sanlibutan ay ipapapasan sa Kaniyang di-nagkasalang kaluluwa, at bagama't 
ang anino o lambong ng dimaipahayag na kapighatian ay nakalukob sa Kaniya, gayon pa 
man dahil sa kagalakang inilagay sa harapan Niya, ay pinili Niya ang magtiis ng krus, at 
hamakin ang kahihiyan. 


Sa mga pinili Niyang kasama sa ministeryo ay nalilihim pa ang mga tanawing nakikita na 
Niya, nguni't malapit na ang panahong makikita na rin nila ang Kaniyang paghihirap. 
Makikita nila Siya na kanilang iniibig at pinagtiwalaan, na nabigay sa mga kamay ng 
Kaniyang mga kaaway, at ibinayubay sa krus ng Kalbaryo. Hindi na magtatagal at iiwan 
Niya sila upang sila naman ang makitalad sa sanlibutan nang wala ang umaaliw Niyang 
nakikitang pakikisama. Batid Niya kung paano sila uusigin ng matinding poot at di- 
paniniwala, at kaya nga nais Niyang ihanda sila sa mga pagsubok na sasapit sa kanila. 


Dumating na ngayon si Jesus at ang mga alagad Niya sa isa sa mga bayang malapit sa 
Cesarea Filipo. Silay lampas na sa mga hangganan ng Galilea, sa isang pook na laganap 
ang pagsamba sa mga diyus-diyosan. Dito'y malayo na ang mga alagad sa sumusupil na 
impluwensiya ng Hudaismo, at nadala sa lalong malapit na pagkakaugnay sa pagsambang 
pagano. Nililigid sila ng mga anyo at ayos ng mga pamahiing laganap sa lahat ng dako ng 
sanlibutan. Ninais ni Jesus na ipakita sa kanila ang mga bagay na ito upang madama nila 
ang kanilang kapanagutan sa mga pagano o sa mga sumasamba sa di-tunay na diyos. Sa 
panahong itinigil Niya sa pook na ito, pinagsikapan Niyang itigil ang pagtuturo sa mga tao, 
at iukol ang buo Niyang panahon sa Kaniyang mga alagad. 

Sasabihin na sana Niya ang sasapitin Niyang paghihirap. Subali't inuna Niya muna ang 
umalis nang nag-iisa, at Siya'y nanalanging sana'y mahanda ang kanilang mga puso na 
tanggapin ang Kaniyang mga salita. Nang magbalik Siya sa kanila, hindi Niya agad sinabi 
ang ibig Niyang sabihin. Bago Niya gawin ito, binigyan Niya sila ng pagkakataong 
maipahayag ang kanilang pananampalataya sa Kaniya upang sila'y mapalakas at mapatibay 
sa dumarating na pagsubok. Siya'y nagtanong, “Ano baga ang sabi ng mga tao kung sino 
Ako na Anak ng tao?” 


Buong kalungkutang napilitang aminin ng mga alagad na hindi nakilala ng Israel ang 
kanilang Mesiyas. Ang ilan ay tunay na nagsabing Siya ang Anak ni David, nang makita 
nila ang Kaniyang mga kababalaghang gawa. Ang karamihang pinakain sa Bethsaida ay 
naghangad na itanyag Siyang hari ng Israel. Marami naman ang handang tanggapin Siya 
bilang isang propeta, subali't hindi sila naniwalang Siya ang Mesiyas. Ngayo'y iniukol 
naman ni Jesus ang ikalawang tanong sa mga alagad mismo: “Datapwa't ano ang sabi ninyo 
kung sino Ako?” Sumagot si Pedro, “Ikaw ang Kristo, ang Anak ng Diyos na buhay.” 


Buhat pa sa pasimula, naniwala na si Pedro na si Jesus ay siyang Mesiyas. Ang marami 
sa mga ibang naniwala sa pangangaral ni Juan Bautista, at tumanggap kay Kristo, ay 
nagpasimulang mag-alinlangan sa misyon ni Juan nang ito'y mabilanggo at pugutan ng ulo, 
at sila ngayo'y nagaalinlangan na ring si Jesus ay siyang Mesiyas, na napakaluwat na nilang 
hinihintay-hintay. Ang marami sa mga alagad na buong tuwang umasa na Siya ang uupo sa 
trono ni David ay iniwan Siya nang mahalata nilang wala Siyang gayong hangarin. Nguni't 
si Pedro at ang mga kasamahan niya ay hindi nagbago sa kanilang paniniwala. Ang pabagu- 
bagong paniniwala ng mga nagsipuri kahapon at nagsihatol ngayon ay hindi nakapagwasak 
sa pananampalataya ng tunay na tagasunod ng Tagapagligtas. Sinabi ni Pedro, “Ikaw ang 
Kristo, ang Anak ng Diyos na buhay.” Hindi niya hinintay na ang Panginoon niya ay 
putungan ng mga karangalang ukol sa hari, kundi tinanggap niya Siya sa Kaniyang 
pagpapakumbaba. 


Ipinahayag ni Pedro ang pananampalataya ng Labindalawa. Gayon pa ma'y hinding- 
hindi pa rin maabot ng unawa ng mga alagad ang layunin ni Kristo. Ang pagsalungat at 
maling-pagpapaliwanag ng mga saserdote at mga pinunongbayan, kung hindi man 
nakapagpahiwalay sa kanila kay Kristo, ay nakagulo naman sa kanilang isip. Hindi nila 
nakitang malinaw ang kanilang lakad. Ang impluwensiya ng kanilang natutuhan sapul sa 
pagkabata, ang turo ng mga rabi, at ang kapangyarihan ng mga sali't saling sabi, ay 
nakakasagabal pa rin sa pagtingin nila sa katotohanan. Sa pana-panahon ay lumiwanag sa 
kanila ang mahahalagang sinag ng liwanag na nagbubuhat kay Jesus, gayunman ay madalas 
na natutulad pa rin sila sa mga taong kumakapa sa dilim. Nguni't nang araw na ito, ay 
namahinga sa kanila ang Espiritu Santo na may kapangyarihan, bago sila napaharap sa 
malaking pagsubok sa kanilang pananampalataya. Sandaling panahong nahiwalay ang 
kanilang mga mata sa “mga bagay na nangakikita,” upang makita “ang mga bagay na hindi 

nangakikita.” 2 Corinto 4:18. Sa ilalim ng bihis na pagkatao ay nakita nila ang 
kaluwalhatian ng Anak ng Diyos. 


Sinagot ni Jesus si Pedro, na sinasabi, “Mapalad ka, Simon Bar-Jonas: sapagka't hindi 
ipinahayag sa iyo ito ng laman at dugo, kundi ng Aking Ama na nasa langit.” Ang 
katotohanang ipinagtapat ni Pedro ay siyang kinasasaligan ng pananampalataya ng tao. Ito 
yaong sinabi ni Kristo na rin na siyang buhay na walang-hangan. Nguni't ang pagkakaroon 
ng ganitong pagkakilala ay hindi dahilan upang magmapuri ang sarili. Ito'y inihayag kay 
Pedro hindi dahil sa siya'y marunong o mabuti kaysa iba. Sa sarili ng tao, ay di-kailanman 
niya magagawang makilala ang Diyos. “Mataas na gaya ng langit, anong iyong magagawa? 
malalim kaysa Sheol, anong iyong malalaman?” Job 11:8. Espiritu ng pagkukupkop lamang 
ang makapaghahayag sa atin ng malalalim na bagay ng Diyos, na “hindi nakita ng mata, ni 
narinig ng tainga, ni hindi pumasok sa puso ng tao.” “Ang mga ito ay ipinahayag sa atin ng 
Diyos sa pamamagitan ng Espiritu: sapagka't nasisiyasat ng Espiritu ang lahat ng mga 
bagay, oo, ang malalalim na mga bagay ng Diyos.” 1 Corinto 2:9, 10. “Ang lihim ng 
Panginoon ay nasa nangatatakot sa Kaniya,” at ang pangyayaring nakilala ni Pedro ang 
kaluwalhatian ni Kristo ay isang katunayan na siya'y “tinuruan ng Diyos.” Awit 25: 14, 
Juan 6:45. Ah, tunay, “mapalad ka, Simon Bar-Jonas: sapagka't hindi ipinahayag sa iyo ito 
ng laman at dugo.” Nagpatuloy si Jesus: “Sinasabi Ko naman sa iyo, Na ikaw ay Pedro, at sa 
ibabaw ng batong ito ay itatayo Ko ang Aking iglesya, at ang mga pintuan ng Hades ay 
hindi magsisipanaig laban sa kaniya.” Ang salitang Pedro ay nangahulugang isang bato- 
isang gumugulong na batong maliit. Si Pedro ay hindi siyang malaking batong kinasasaligan 
ng iglesya. Ang mga pintuan ng Hades o impiyerno ay nanaig laban sa kaniya nang ikaila 
niya ang kaniyang Panginoon nang may kasamang panunumpa at panunungayaw. Ang 
iglesya ay itinayo sa ibabaw ng Isa na hinding-hindi mapananagumpayan ng mga pintuan ng 
impiyerno. 


Mga dantaon pa bago isinilang ang Tagapagligtas ay dinaliri na ni Moises ang “Bato ng 
kaligtasan ng Israel.” Inawit ng mang-aawit ang “Bato ng aking kalakasan.” Sumulat naman 
si Isaias, “Ganito ang sabi ng Panginoong Diyos, Narito, Aking inilagay sa Siyon na 
pinakapatibayan ang isang bato, isang batong subok, isang mahalagang batong panulok, na 
may matibay na patibayan.” Deuteronomio 32:4, Awit 62:7; Isaias 28:16. Si Pedro na rin, 
nang sumulat siya sa udyok ng Espiritu, ay ikinapit ang hulang ito kay Jesus. Sinasabi niya, 
“Kung inyong napagkilala na ang Panginoon ay mapagbiyaya: na kayo'y magsilapit sa 
Kaniya, na isang batong buhay, na sa katotohana'y itinakwil ng mga tao, datapuwa't sa 
Diyos ay hirang, mahalaga, kayo rin naman, na gaya ng mga batong buhay, ay natatayong 
bahay na ukol sa espiritu.” 1 Pedro 2:3-5. 


“Sinuman ay hindi makapaglalagay ng ibang pinagsasaligan kundi ang nalalagay na, na 
ito'y si Kristo Jesus.” 1 Corinto 3:11. “Sa ibabaw ng batong ito,” wika ni Jesus, “ay itatayo 
Ko ang Aking iglesya.” Sa harapan ng Diyos at ng lahat ng mga anghel sa langit, sa harap 
ng di-nakikitang hukbo ng impiyerno, ay itinayo ni Kristo ang Kaniyang iglesya sa ibabaw 

ng Batong buhay. Ang Batong iyon ay Siya na rin---ang sarili Niyang katawan, na dahil sa 
atin ay nasugatan at nabugbog. Laban sa iglesyang itinayo sa ibabaw ng ganitong 
pinagsasaligan, ay hindi makapananaig ang mga pintuan ng impiyerno. 


Sa malas ay kayhina ng iglesya nang salitain ni Kristo ang mga katagang ito! Iilan pa 
lamang ang mga sumasampalataya, at laban sa mga ito itutuon ang buong kapangyarihan ng 
mga demonyo at ng masasamang tao, gayunman ay hindi sila dapat na mangatakot. 
Palibhasa'y nakatayo sa ibabaw ng Batong kanilang kalakasan, ay hindi sila magagapi. Sa 
loob ng anim na libong taon, ay nagtibay kay Kristo ang pananampalataya. Sa loob ng anim 
na libong taon ay hinahampas ng mga baha at mga unos ng galit ni Satanas ang Bato ng 
ating kaligtasan, nguni't nakatayo pa rin ito na di-natitinag. 


Ipinahayag ni Pedro ang katotohanan na siyang pinagsasaligan ng pananampalataya ng 
iglesya, at ngayo'y pinararangalan siya ni Jesus bilang kinatawan ng buong kapulungan ng 
mga sumasampalataya. Sinabi Niya, “Ibibigay Ko sa iyo ang mga susi ng kaharian ng langit: 
at anumang iyong talian sa lupa ay tatalian sa langit: at anumang iyong kalagan sa lupa ay 
kakalagan sa langit.” “Ang mga susi ng kaharian ng langit” ay ang mga salita ni Kristo. 
Lahat ng mga salita ng Banal na Kasulatan ay sa Kaniya, at pawang kasama rito. Ang mga 
salitang ito ay may kapangyarihang magbukas at magsara ng langit. Sinasabi ng mga ito ang 
mga kondisyon na doon nakabatay ang pagtanggap o pagtanggi sa mga tao. Sa ganitong 
paraan ang gawain ng mga nangangaral ng salita ng Diyos ay nagiging isang samyo ng 
buhay sa ikabubuhay o kaya'y samyo ng kamatayan sa ikamamatay. Ang misyon nila ay 
nagbubunga nang walang-katapusan. 


Ang gawain ng ebanghelyo ay hindi inihabilin ng Tagapagligtas kay Pedro lamang. Nang 
dakong huli, ang mga salitang sinabi kay Pedro, ay tuwiran Niyang inulit sa iglesya. At 
ganyan din ang diwa ng sinabi sa Labindalawa bilang kinatawan sila ng kapulungan ng mga 
sumasampalataya. Kung si Jesus ay nag-iwan ng anumang tanging kapangyarihan sa isa sa 
mga alagad nang higit sa mga iba, hindi sana natin sila madalas na matatagpuang nagtatalo 
tungkol sa kung sino ang pinakadakila. Kaipala'y napailalim na sila sa ninanais ng kanilang 
Panginoon, at iginalang ang isa na Kaniyang pinili. Sa halip na si Kristo'y pumili ng isang 
magiging pangulo nila, ay ganito ang sinabi Niya sa mga alagad, “Kayo'y huwag patawag 
na Rabi,” “ni huwag kayong patawag na mga panginoon: sapagka't lisa ang inyong 
Panginoon, samakatwid baga”y ang Kristo.” Mateo 23:8, 10. 


“Ang pangulo ng bawa't lalaki ay si Kristo.” Ang Diyos, na naglagay ng lahat ng mga 
bagay sa ilalim ng talampakan ng Tagapagligtas, “ay pinagkalooban Siya na maging 
pangulo ng lahat ng mga bagay sa iglesya, na siyang katawan Niya, na kapuspusan Niyaong 
pumupuspos ng lahat sa lahat.” 1 Corinto 11:3, Efeso 1:22, 23. Ang iglesya ay nakatayo kay 
Kristo bilang siyang patibayan nito, dapat itong sumunod kay Kristo bilang pangulo nito. 
Ito'y hindi dapat umasa sa tao, o dapat makontrol ng tao. Sinasabi ng marami na ang 
pagkakaroon ng mataas na katungkulan sa iglesya ay nagbibigay sa kanila ng 

kapangyarihang mag-utos sa mga iba kung ano ang kanilang paniniwalaan at kung ano ang 
kanilang gagawin. Ang ganitong pahayag ay hindi sinasang-ayunan ng Diyos. Sinasabi ng 
Tagapagligtas, “Kayong lahat ay magkakapatid.” Lahat ay nalantad sa tukso, at malamang 
na magkamali. Walang taong maaasahan nating patnubay. 


Ang Bato ng pananampalataya ay siyang buhay na pakikisama ni Kristo sa iglesya. Dito 
maaaring umasa ang pinakamahina, at yaon namang nag-aakalang sila ang pinakamalakas 
ay mapatutunayang sila ang pinakamahihina, malibang gawin nila si Kristo na sapat sa 
kanila. “Sumpain ang tao na tumitiwala sa tao, at ginagawang laman ang kaniyang bisig.” 
Ang Panginoon ay “Siya ang Bato, ang Kaniyang gawa ay sakdal.” “Mapalad ang 
nagtitiwala sa Kaniya.” Jeremias 17:6, Deuteronomio 32:4, Awit 2:12. 


Pagkatapos ng pahayag na ito ni Pedro, pinagbilinan ni Jesus ang mga alagad na huwag 
sabihin kanino man na Siya nga ang Kristo. Ibinigay ang ganitong bilin dahil sa mahigpit na 
banta ng mga eskriba at mga Pariseo. Bukod sa rito, ang mga tao, at pati na ang mga alagad, 
ay may dati nang maling pagkakilala sa Mesiyas na anupa't ang hayagang pagtatanyag o 
pagpapakilala sa Kaniya ay walang ibibigay na tunay na pagkaunawa sa Kaniyang likas o sa 
Kaniyang gawain. 


Inasahan pa rin ng mga alagad na si Kristo ay maghahari bilang isang prinsipe sa lupa. 
Bagama't napakaluwat na Niyang inililihim ang Kaniyang panukala, naniniwala naman 
silang hindi Siya laging mananatiling nasa kahirapan at di-kilala, hindi magtatagal at 
darating din ang panahong itatayo Niya ang Kaniyang kaharian. Na ang pagkamuhi ng mga 
saserdote at ng mga rabi ay di-kailanman magbabawa, na si Kristo ay itatakwil ng sarili 
Niyang bayan, na hahatulan bilang isang magdaraya, at ipapako sa krus na tulad sa isang 
tampalasan--- ang ganitong isipan ay di-kailanman pumasok sa guniguni ng mga alagad. 
Nguni't nalalapit na ang oras ng kapangyarihan ng kadiliman, at kailangan nang ihayag ni 
Jesus sa Kaniyang mga alagad ang labanang nasa unahan nila. Nalumbay Siya sa 
pagkagunita Niya sa darating na pagsubok. 


Hanggang ngayon ay hindi pa Niya ipinaaalam sa kanila ang Kaniyang sasapiting mga 
paghihirap at kamatayan. Sa Kaniyang pakikipag-usap kay Nicodemo ay sinabi Niya, 
“Kung paanong itinaas ni Moises sa ilang ang ahas, ay gayon kinakailangang itaas ang Anak 
ng tao, upang ang sinumang sumampalataya sa Kaniya ay huwag mapahamak, kundi 
magkaroon ng buhay na walang-hanggan.” Juan 3:14, 15. Nguni't hindi narinig ng mga 
alagad ang pangungusap na ito, at narinig man nila, maaaring hindi rin nila maunawaan. 
Datapuwa't ngayo'y nakasama na sila ni Jesus, na pinakikinggan ang Kaniyang mga salita, 
minamasdan ang Kaniyang mga ginagawa, hanggang, sa kabila ng kaabaan ng Kaniyang 
kapaligiran, at ng pagsalungat ng mga saserdote at mga tao, ay makiisa na sila sa 
pagpapatotoo ni Pedro na, “Ikaw ang Kristo, ang Anak ng Diyos na buhay.” Ngayo'y 
dumating na ang panahong dapat nang hawiin ang tabing na tumatakip sa hinaharap. “Mula 
nang panahong yaon ay nagpasimulang ipinakilala ni Jesus sa Kaniyang mga alagad, na 

kinakailangang Siya'y pumaroon sa Jerusalem, at magbata ng maraming bagay sa matatanda 
at sa mga pangulong saserdote at sa mga eskriba, at Siya'y patayin, at muling ibangon sa 
ikatlong araw.” 


Umid palibhasa dahil sa lungkot at panggigilalas, nakinig ang mga alagad. Tinanggap ni 
Kristo ang pagkilala ni Pedro sa Kaniya na Siya nga ang Anak ng Diyos, at ngayon ang mga 
salita Niyang Siya'y magbabata at mamamatay ay waring hindi nila maunawaan. Hindi 
mapalagay si Pedro. Pinigilan niya ang kaniyang Panginoon, na para bagang pinauurong Ito 
sa nagbabantang kapahamakan Nito, at bumulalas, “Panginoon, malayo ito sa Iyo: 
kailanman ay hindi mangyayari ito sa Iyo.” 


Mahal ni Pedro ang kaniyang Panginoon, nguni't hindi pinaunlakan ni Jesus ang 
ipinamalas nitong malasakit na Siya'y huwag nang magbata. Ang mga pangungusap ni 
Pedro ay hindi nakapagdudulot ng tulong at aliw kay Jesus sa malaking pagsubok na 
nahaharap sa Kaniya. Ang mga iyon ay hindi naaayon sa panukala ng Diyos na biyaya sa 
isang nawaglit na sanlibutan, ni sa aral man ng pagpapakasakit sa sarili na siyang ipinarito 
ni Jesus upang ituro sa pamamagitan ng sarili Niyang halimbawa. Hindi ibig ni Pedrong 
makita ang krus sa gawain ni Kristo. Ang impresyong magagawa ng mga salita niya ay 
tuwirang laban sa nais ni Kristong maikintal sa pag-iisip ng Kaniyang mga tagasunod, at 
dahil dito'y napilitan ang Tagapagligtas na magsalita ng pinakamatinding pagsuwat na hindi 
pa kailanman namutawi sa Kaniyang mga labi nang una: “Lumagay ka sa likuran Ko, 
Satanas: ikaw ay tisod sa Akin: sapagka't hindi mo pinag-iisip ang mga bagay ng Diyos, 
kundi ang mga bagay ng mga tao.” 


Pinagsisikapan ni Satanas na papanghinain ang loob ni Jesus, at mapatalikod Siya sa 
Kaniyang misyon, at si Pedro, palibhasa'y binubulag ng pag-ibig, ay nagpahayag ng tinig ng 
tukso. Ang maygawa ng tukso ay ang prinsipe ng kasamaan. Ito ang nasa likod ng mapusok 
na pakiusap na yaon. Doon sa ilang, inialok ni Satanas kay Kristo ang pagpupuno sa buong 
sanlibutan sa kondisyong iiwan Niya ang landas ng pagpapakaaba at pagpapasakit. Ngayo'y 
iyan din ang tuksong inihaharap nito sa alagad ni Kristo. Sinisikap nitong maituon ang 
paningin ni Pedro sa kaluwalhatian ng buong lupa, upang hindi niya makita ang krus na siya 
namang nais ni Jesus na kanyang makita. At sa pamamagitan ni Pedro, muli na namang 
iginigiit at ipinagpipilitan ni Satanas kay Jesus ang tukso. Nguni't hindi ito pinansin 
ng Tagapagligtas, ang iniisip Niya ay ang ikabubuti ng Kaniyang alagad. Si Satanas ang 
lumagay sa pagitan ni Pedro at ng kaniyang Panginoon, upang ang puso ng alagad ay huwag 
maantig sa pangitain ng pagpapakahirap at pagpapakumbaba ni Kristo dahil sa kaniya. Ang 
mga salitang binigkas ni Kristo ay hindi iniukol kay Pedro, kundi sa isa na nagsisikap 
maihiwalay siya sa kaniyang Manunubos. “Lumagay ka sa likuran Ko, Satanas.” Huwag ka 
nang lumagay sa pagitan Ko at ng Aking namamaling alagad. Bayaan mong magkaharap 
kami ni Pedro nang mukhaan, upang Aking maipakita sa kaniya ang hiwaga ng Aking pag- 
ibig. 

Isang masaklap na aral iyon sa ganang kay Pedro, at isa na matagal bago niya natutuhan, 
na ang landas ni Kristo sa lupa ay nalalatagan ng paghihirap at pagpapakababa. Nangunti si 
Pedro na makiisa o makisama sa paghihirap ng kaniyang Panginoon. Nguni't ang pagpapala 
nito ay matututuhan niya sa init ng apoy ng hurno. Pagkaraan ng mahabang panahon, nang 
hukot na siya sa katandaan at kapagalan, ay sumulat siya, “Mga minamahal, huwag kayong 
mangagtaka tungkol sa mahigpit na pagsubok sa inyo na dumarating upang kayo’y subukin, 
na waring ang nangyayari sa inyo ay di-karaniwang bagay: kundi kayo'y mangagalak, 
sapagka't kayo'y mga karamay sa mga hirap ni Kristo; upang, sa pagkahayag ng Kaniyang 
kaluwalhatian, ay mangagalak kayo ng malabis na galak.” 1 Pedro 4:12, 13. 


Ipinaliwanag ngayon ni Jesus sa Kaniyang mga alagad na ang sarili Niyang kabuhayan 
ng pagpapakasakit ay isang halimbawa ng magiging kabuhayan nila. Pinalapit Niya sa 
palibot Niya ang mga alagad, at ang mga taong aali-aligid sa malapit, at Kaniyang sinabi, 
“Kung ang sinumang tao ay ibig sumunod sa Akin, ay tumanggi sa kaniyang sarili, at 
pasanin sa araw-araw ang kaniyang krus, at sumunod sa Akin.” Ang krus ay kakambal ng 
kapangyarihan ng Roma. Ito ang kasangkapan sa pinakamalupit at pinakanakahihiyang anyo 
ng pagkamatay. 


Ang lalong hamak sa mga salarin ay pinagpapasan ng krus hanggang sa dakong patayan, 
at madalas na pagka ipapasan na ito sa kanilang balikat, ay nanlalaban sila nang buong 
karahasan, hanggang sa sila'y mapasuko, at ang kasangkapan sa pagpapahirap ay itinatali sa 
kanila. Datapwa't ngayo”y inaatasan ni Jesus ang mga sumusunod sa Kaniya na dalhin ang 
krus at ito'y pasaning kasunod Niya. Sa ganang mga alagad ang mga salita Niya, bagama't 
bahagya na nilang mapag-unawa, ay tumutukoy sa pagpapailalim nila sa pinakamapait na 
pagpapakababa--- pagpapailalim hanggang sa kamatayan alang-alang kay Kristo. Wala nang 
lubos na pagpapasakop ng sarili na mailalarawan pa ang Tagapagligtas. Gayunman lahat ng 
ito ay tinanggap Niya dahil sa kanila. Ang langit ay hindi itinuring ni Jesus na kanais-nais 
samantalang tayo ay mga waglit. Ipinagpalit Niya ang mga palasyo sa langit sa isang 
kabuhayang kinukutya at hinahamak, at sa isang kahiya-hiyang kamatayan. Siya na 
mayaman sa walang-katumbas na kayamanan ng langit, ay nagpakadukha, upang sa 
pamamagitan ng Kaniyang karukhaan ay magsiyaman tayo. Dapat tayong sumunod sa 
landas na Kaniyang tinalunton. 


Ang pag-ibig sa mga kaluluwang pinagkamatayan ni Kristo ay nangangahulugang 
pagpapako ng sarili sa krus. Dapat kilalanin mula ngayon ng isang anak ng Diyos na siya'y 
tulad sa isang kawing ng tanikala na inilawit upang iligtas ang sanlibutan, kaisa ni Kristo sa 
Kaniyang maawaing panukala, at lumalakad na kasama Niya upang hanapin at iligtas ang 
mga nawawala. Dapat laging madama ng Kristiyano na itinalaga na niya ang kaniyang sarili 
sa Diyos, at sa kaniyang likas ay dapat niyang ihayag o ipakita si Kristo sa sanlibutan. Ang 
pagpapakasakit sa sarili, ang pakikiramay, at ang pag-ibig, na nakita sa buhay ni Kristo ay 
siya ring dapat makita sa kabuhayan ng manggagawa ng Diyos. 

“Ang sinumang mag-ibig iligtas ang kaniyang buhay ay mawawalan nito, nguni't ang 
sinumang mawalan ng kaniyang buhay dahil sa Akin at sa ebanghelyo, ay maililigtas yaon.” 
Ang pagkamakasarili ay kamatayan. Walang sangkap ng katawang mabubuhay kung sarili 
lamang nito ang paglilingkuran. Ang puso ay madaling manghihina pagka hindi na 
nagpadala ng dugo ng buhay sa kamay at sa ulo. Bilang ating dugo ng buhay, ay ganyan din 
ang pag-ibig ni Kristo na dumadaloy sa buong lahat na baha-gi ng Kaniyang mahiwagang 
katawan. Tayo'y magkakasamang mga sangkap sa isa't isa, at ang kaluluwang 
tumatangging mamahagi o mamigay ay mamamatay. At “ano ang pakikinabangin ng tao,” 
wika ni Jesus, “kung makamtan niya ang buong sanlibutan, at mawawalan siya ng kaniyang 
buhay? o ano ang ibibigay ng tao na katumbas sa kaniyang buhay?” 


Sa kabila ng karukhaan at kaabaan ng kasalukuyang panahon, ay itinuro Niya sa mga 
alagad ang Kaniyang pagdating sa kaluwalhatian, hindi sa kaluwalhatian o karilagan ng 
trono sa lupa, kundi sa kaluwalhatian ng Diyos at ng mga hukbo ng mga anghel sa langit. At 
nang magkagayo'y, sinabi Niya, “Kaniyang gagantimpalaan ang bawa't tao ayon sa 
kaniyang mga gawa.” Pagkatapos upang lumakas ang kanilang loob ay nagbigay Siya ng 
pangako, “Katotohanang sinasabi Ko sa inyo, May ilan sa nangakatayo rito, na hindi 
matitikman sa anumang paraan ang kamatayan, hanggang sa kanilang makita ang Anak ng 
tao na pumaparito sa Kaniyang kaharian.” Nguni't hindi napag-unawa ng mga alagad ang 
Kaniyang mga sinalita. Ang kaluwalhatian ay waring napakalayo pa. Ang nakikita nila ay 
ang lalong malapit na tanawin, ang maralitang buhay sa lupa, ang kadustaan, at ang 
paghiharap. Iiwan na ba nila ang matatayog nilang inaasahan sa kaharian ng Mesiyas? Hindi 
ba nila makikita ang pagkabunyi ng kanilang Panginoon sa luklukan ni David? Mananatili 
na lamang ba si Kristo na nabubuhay na aba, walang bahay-tirahan, hinahamak, itinatakwil, 
at papatayin? Piniyapis ng kalungkutan ang kanilang mga puso, sapagka't mahal nila ang 
kanilang Panginoon. Pinahirapan din ng pag-aalinlangan ang mga isip nila, sapagka't 
waring hindi nila madalumat kung bakit ang Anak ng Diyos ay kailangan pang pailalim sa 
gayong malupit na pagkadusta. Tinanong nila ang sarili nila kung bakit kaya kailangan pang 
Siya'y pumunta sa Jerusalem upang doo'y tampalasaning gaya ng sinabi Niya sa kanila. 
Ano't papayag Siya sa gayong kapalaran, at iiwan sila sa lalong makapal na kadiliman 
kaysa kinasasadlakan nila nang unang bago Niya inihayag sa kanila ang kaniyang sarili? 


Sa pook ng Cesarea Filipo, si Kristo ay hindi abot ni Herodes at ni Caifas, ang katwiran 
ng mga alagad. Wala Siyang dapat pangambahang poot ng mga Hudyo o kaya'y 
kapangyarihan ng mga Romano. Bakit hindi Siya roon gumawa, na malayo sa mga Pariseo? 
Bakit Niya isusubo ang sarili Niya sa kamatayan? Kung Siya'y mamamatay, paano 
matatayong matibay ang Kaniyang kaharian na hindi pananaigan ng mga pintuan ng 
impiyerno? Sa ganang mga alagad ito ay tunay na isang hiwaga. 


Ngayon pa man ay naglalakad na sila sa dalampasigan ng Dagat ng Galilea patungo sa 
siyudad na kadudurugan ng lahat nilang mga pag-asa. Hindi nila mapangahasang tumutol 


kay Kristo, nguni't paanas at malungkot silang nag-usap-usap tungkol sa kung ano kaya ang 

mangyayari sa hinaharap. Maging sa gitna ng kanilang pagtatanung-tanungan ay mahigpit 
pa rin silang umasa na may di-inaasahang pangyayari na pipigil sa kapahamakang wari'y 
nakaabang sa kanilang Panginoon. Ganito sila nalungkot at nag-alinlangan, umasa at 
nangamba, sa loob ng anim na mahahaba't malulungkot na mga araw. 

Kabanata 46---“Siya'y Nagbagong-Anyo” 


Nagdadapit-hapon na nang tawagin ni Jesus ang tatlo sa Kaniyang mga alagad, si Pedro, 
si Santiago, at si Juan, at magkakasama nilang binagtas ang mga bukid, at sinalunga ang 
isang baku-bakong landas, na humahantong sa isang mapanglaw na bundok. Maghapong 
naglalakad at nagtuturo ang Tagapagligtas at ang Kaniyang mga alagad, at ang pag-ahon sa 
bundok ay nakaragdag sa kanilang kapaguran. Inibsan ni Kristo ng mga dalahin ng isip at 
katawan ang maraming may karamdaman, pinapanalaytay Niya sa kanilang mahihinang 
katawan ang daloy ng buhay, ngun't Siya man naman ay nababatbat ng katawang-tao, at 
Siya kasama ng Kaniyang mga alagad ay napagod sa pagsalunga. 


Ang huling silahis ng lumulubog na araw ay nananatili pa ring nasa taluktok ng bundok, 
at nilalatagan ng namamaalam nitong sinag ang landas na nilalakaran nila. Datapwa't di- 
nagluwat at nilamon na rin ng dilim ang liwanag sa burol at sa kapatagan, nagtago ang araw 
sa sugpungang-guhit ng langit at lupa sa kanluran, at ang mga naglalakbay ay nilukuban ng 
kadiliman ng gabi. Ang dilim ng kanilang mga paligid ay waring umaayon sa kanilang 
mapanglaw na buhay, na noo'y binabalot na ng makakapal na ulap ng kalumbayan. 


Hindi nangahas ang mga alagad na magtanong kay Kristo kung saan Siya patungo, o 
kung sa anong layunin Siya paroroon. Madalas na gumugugol Siya ng buong magdamag sa 
pananalangin sa bundok. Siya na nag-anyo ng mga bundok at kapatagan ay bihasa sa piling 
ng katalagahan, at Siya'y nasisiyahan sa katahimikan nito. Sumusunod ang mga alagad sa 
pangunguna ni Kristo sa daan, gayunma'y hindi nila maubos-maisip kung bakit isinasama 
pa sila ng kanilang Panginoon sa nakapapagod na pagsalungang ito sa bundok gayong sila'y 
pagod na, at Siya man naman ay nangangailangan na rin ng pahinga. 


Kaginsa-ginsa'y sinabi ni Kristo sa kanila na hanggang doon lamang sila. Nang 
makalayu-layo Siya nang kaunti sa kanila, ay ipinailanlang ng Taong bihasa sa Kalungkutan 
ang Kaniyang mga pamanhik na may matitinding daing at pagluha. Idinalangin Niyang 
bigyan Siya ng lakas upang mapagtiisan Niya ang pagsubok sa kapakinabangan ng 
sangkatauhan. Kailangan Niya ang bagong panghahawak sa Makapangyarihang Diyos, 
sapagka't sa gayon lamang Niya mapagninilay ang hinaharap. At ibinuhos Niya ang buo 
Niyang pakiusap para sa Kaniyang mga alagad, upang sa oras na mamayani ang 
kapangyarihan ng kadiliman ay huwag magkulang ang kanilang pananampalataya. Basang- 
basa ng hamog ang anyo niyang nakapanikluhod, nguni't hindi Niya iyon pinansin. Ang 
dilim ng gabi ay kumakapal sa palibot Niya, nguni't hindi rin Niya inalintana. Sa gayon 
mabagal na lumipas ang mga oras. 

Sa pasimula ay nakiisa sila sa Kaniya sa mataos na pananalangin, nguni't makaraan ang 
ilang sandali ay nadaig sila ng matinding kapaguran, at kahit na pinagsisikapan nilang sila'y 
makapanatili sa kalagayang nananalangin, ay nakatulog din sila. Ipinagtapat sa kanila ni 
Jesus ang Kaniyang mga paghihirap: isinama Niya sila upang makiisa sa Kaniya sa 

pananalangin, ngayon pa man ay idinadalangin Niya sila. Nakita ng Tagapagligtas ang 
pamamanglaw ng Kaniyang mga alagad, at minithi Niyang pagaanin ang kanilang 
pagkahapis sa pamamagitan ng pagtiyak sa kanila na hindi mawawalan ng kabuluhan ang 
kanilang pananampalataya. Hindi lahat, samakatwid baga'y ang Labindalawa, ay 
makatatanggap ng pangitaing nais Niyang ipakita. Yaon lamang tatlong makasasaksi sa 
Kaniyang paghihirap sa Gethsemane ang mga pinili upang maging kasama Niya sa bundok. 
Ang laman ng Kaniyang dalangin ngayon ay yaong sila'y mapagpakitaan sana ng 
kaluwalhatiang nasa Kaniya na kasama ng Ama noong bago pa lalangin ang sanlibutan, 
upang ang Kaniyang kaharian ay mahayag sa paningin ng mga tao, at upang kung ito'y 
makita nila ay magsilakas ang loob ng Kaniyang mga alagad. Ipinamanhik din Niya na 
sana'y masaksihan nila ang pagpapakita ng Kaniyang matinding paghihirap na taglay ang 
pagkakilala na Siya nga ang tunay na Anak ng Diyos, at ang Kaniyang kahiya-hiyang 
kamatayan ay bahagi ng panukala ng pagtubos. 


Ang panalangin Niya ay pinakinggan. Samantalang Siya'y nagpapakababang 
nakapanikluhod sa mabatong lupa, bigla na lamang nahawi ang langit, nabuksan nang 
maluwang ang mga ginintuang pintuan ng Siyudad ng Diyos, at lumapag sa bundok ang 
banal na sinag, at bumalot sa kabuuang anyo ng Tagapagligtas. Ang pagkaDiyos na nasa 
loob ay naglagusan sa buong pagkatao, at sinalubong ang kaluwalhatiang bumababang mula 
sa itaas. Pagtindig Niya sa Kaniyang pagkakapatirapa, tumayo si Kristo na mistulang Diyos. 
Ang paghihirap ng kaluluwa ay napawi. Ang Kaniyang mukha ngayon ay nagliliwanag “na 
gaya ng araw,” at ang Kaniyang mga damit ay “kasimputi ng liwanag.” 


Nagising ang mga alagad at nakita nilang ang bundok ay binabahaan ng liwanag ng 
kaluwalhatian. May pagkatakot at pagtatakang minasdan nila ang nagniningning na anyo ng 
kanilang Panginoon. Nang magawa na nilang tiisin ang pagkasilaw sa kagila-gilalas na 
liwanag, nakita nilang si Jesus ay hindi nag-iisa. Kapiling Niya ang dalawang taong buhat sa 
langit, na masinsinang nakikipag-usap sa Kaniya. Ang mga ito ay si Moises, na nakipag- 
usap sa Diyos doon sa bundok sa Sinai, at si Elias, na binigyan ng mataas na karapatan--- 
karapatang sa isa lamang sa mga anak ni Adan ipinagkaloob--ang hindi kailanman 
sumailalim ng kapangyarihan ng kamatayan. 


Noon may labinlimang dantaong nakararaan, tumayo si Moises sa bundok ng Pisgah na 
tinatanaw ang Lupang Pangako. Subali't dahil sa siya'y nagkasala sa Meribah, ay hindi siya 
tinulutang pumasok doon. Hindi ibinigay sa kaniya ang karapatang pangunahang may 
kagalakan ang hukbo ng Israel sa pagpasok sa mana ng kanilang mga magulang. Ang 
kaniyang matinding pakiusap na, “Paraanin Mo nga ako, isinasamo ko sa Iyo, at aking 
makita ang mabuting lupain na nasa dako roon ng Jordan, yaong mainam na bundok, at ang 
Libano” (Deuteronomio 3:25), ay tinanggihan, o hindi pinagbigyan. Ang pag-asang inasam- 
asam sa loob ng apatnapung taong paglalakbay sa ilang ay kinailangang ipagkait. Isang 
libingan sa ilang ay hinantungan ng mga taong yaon ng paggawa at ng nakawiwindang-ng- 


pusong pag-aalaala. Datapwa't Siya na “makapangyarihang gumawa nang lubhang sagana 

nang higit sa lahat ng ating hinihingi o iniisip” (Efeso 3:20), ay siya ring nagbigay o 
tumugon sa idinalangin ng Kaniyang lingkod. Si Moises ay dumaan sa ilalim ng 
kapangyarihan ng kamatayan, gayunma'y siya'y namalagi sa libingan. Si Kristo na rin ang 
tumawag sa kaniya upang siya'y mabuhay. Inangkin ng manunuksong si Satanas ang 
katawan ni Moises dahil sa ito'y nagkasala, nguni't inilabas siya sa libingan ni Kristong 
Tagapagligtas. Judas 9. 


Sa bundok ng pagbabagong-anyo ay isang saksi si Moises sa pagtatagumpay ni Kristo 
laban sa kasalanan at kamatayan. Siya ang kumakatawan sa mga magsisilabas sa libingan sa 
pagkabuhay na mag-uli ng mga banal. Si Elias naman, na dinala sa langit nang hindi 
nakatikim ng kamatayan, ay kumakatawan sa mga taong nabubuhay sa ibabaw ng lupa sa 
panahon ng ikalawang pagdating ni Kristo, at sila'y “babaguhin, sa isang sandali, sa isang 
kisap-mata, sa huling pagtunog ng pakakak,” pagka “itong may kamatayan ay magbihis ng 
walang-kamatayan,” at “itong may kasiraan ay magbihis ng walangkasiraan.” 1 Corinto 
15:51-53. Si Jesus ay nararamtan ng liwanag ng langit, pagka Siya'y napakita na sa 
“ikalawa na hiwalay sa kasalanan sa ikaliligtas ng mga nagsisipaghintay sa Kaniya.” 
Sapagka't Siya'y pariritong “nasa kaluwalhatian ng Kaniyang Ama na kasama ng mga banal 
na anghel.” Hebreo 9:28, Marcos 8:38. Ito na ang katuparan ng ipinangako ng Tagapagligtas 
sa mga alagad. Sa bundok ay ipinakita ang kahawig ng dumarating na kaharian ng 
kaluwalhatian---si Kristo ang Hari, si Moises ang kumakatawan sa mga dinala sa langit na 
di-nakatikim ng kamatayan. 


Sa sandaling ito ay hindi pa napag-unawa ng mga alagad ang kahulugan ng tanawing 
kanilang nakikita, gayunma'y natutuwa sila na ang matiisin nilang Guro, ang isa na maamo 
at mapagpakumbabang-puso, na nagpagala-gala sa iba't ibang dako na parang abang 
estranghero, ay pinararangalan ng mga itinatangi sa langit. Naniniwala silang si Elias ay 
nanaog upang ipatalastas ang paghahari ng Mesiyas, at malapit nang itayo sa lupa ang 
kaharian ni Kristo. Ang alaala ng kanilang pagkatakot at pagkabigo ay papawiin na nila 
magpakailanman. Dito, sa pook na kinahayagan ng kaluwalhatian ng Diyos, ay nin?:s nilang 
tumigil pa. Sinabi ni Pedro, “Panginoon, mabuti sa atin ang tayo'y dumito: at magsigawa 
tayo ng tatlong tabernakulo, isa ang sa Iyo, at isa ang kay Moises at isa ang kay Elias.” 
Nananalig ang mga alagad na si Moises at si Elias ay mga isinugo upang ipagsanggalang 
ang kanilang Panginoon, at upang itatag ang Kaniyang kapangyarihan bilang Hari. 


Nguni't bago ang korona ay ang krus muna. Ang paksa ng pakikipag-usap nila kay Jesus 
ay hindi ang pagpapasinaya sa pag-upo ni Kristo bilang hari, kundi ang pagkamatay Niya na 
magaganap sa Jerusalem. Si Jesus ay lumakad sa gitna ng mga tao na taglay ang kahinaang 
katutubo sa tao, at pasan-pasan ang kalungkutan at kasalanan nito. Samantalang sikil Siya 
ng dilim ng dumarating na pagsubok, ay giyagis ang Kaniyang diwa ng kalungkutan, sa 
isang sanlibutang hindi kumilala sa Kaniya. Maging ang Kaniyang minamahal na mga 
alagad, na giyagis ng sarili nilang alinlangan, kalungkutan at matatayog na pag-asa, ay hindi 
nakaunawa sa hiwaga ng Kaniyang misyon. Tumahan Siya sa gitna ng pagmamahal at 

pakikisama ng langit, nguni't sa sanlibutang Siya ang gumawa, ay Siya'y nag-iisa sa 
kalungkutan. Sa sandaling ito'y nagpadala ang langit ng mga sugo kay Jesus, hindi mga 
anghel, kundi mga taong nagbata ng hirap at lungkot, mga taong makadadamay sa 
Tagapagligtas sa panahon ng pagsubok sa Kaniyang buhay sa lupa. Si Moises at si Elias ay 
naging mga kamanggagawa ni Kristo. 


Taglay din nila ang Kaniyang maalab na hangaring magligtas ng mga kaluluwa. Si 
Moises ay namanhik para sa Israel: “Gayunma'y ngayon, kung Iyong ipatatawad ang 
kanilang kasalanan---, at kung hindi, ay alisin Mo ako, isinasamo ko sa Iyo, sa Iyong aklat 
na sinulat Mo.” Exodo 32:32. Alam ni Elias ang diwa ng pagkalungkot at pag-iisa, 
sapagka't sa loob ng tatlong taon at kalahati ng pagkakagutom ay tiniis niya ang poot at 
sumpa ng buong bansa. Nag-iisa siyang nanindigan para sa Diyos sa Bundok ng Carmelo. 
Nag-iisa siyang tumakas sa ilang na naghihimutok at nawawalan ng pag-asa. Ang mga taong 
ito, at hindi ang sinumang anghel na nakapaligid sa luklukan ng Diyos ang siyang mga 
pinili, upang makipagusap kay Jesus tungkol sa Kaniyang mga ipaghihirap, at upang aliwin 
Siya sa pamamagitan ng katiyakang sasa Kaniya ang pakikiramay ng langit. Ang pag-asa ng 
sanlibutan, ang kaligtasan ng bawa't taong kinapal, ay siyang paksa ng kanilang 
pagpapanayam. 


Palibhasa'y nadaig ng antok, kaunti lamang ang narinig ng mga alagad sa mga pinag- 
usapan ni Kristo at ng mga sugong buhat sa langit. Sa hindi nila pagpupuyat at 
pananalangin, ay hindi nila tinanggap ang hangad ng Diyos na ibigay sa kanila---ang 
maalaman nila ang tungkol sa mga paghihirap ni Kristo, at ang kaluwalhatiang susunod dito. 
Hindi nila tinanggap ang pagpapalang sana'y napasakanila kung nakibahagi lamang sila sa 
Kaniyang pagpapakasakit. Ang mga alagad na ito ay makupad ang pusong magsipaniwala, 
at kakaunti ang pagpapahalaga sa kayamanang sinikap ng Langit na ipagkaloob sa kanila. 


Gayon pa ma'y tumanggap sila ng malaking liwanag. Tiniyak sa kanila na alam ng buong 
langit ang tungkol sa kasalanan ng bansang Hudyo sa pagtatakwil kay Kristo. Binigyan sila 
ng lalong malinaw na pagkaunawa sa gawain ng Manunubos. Nakita ng kanilang mga mata 
at narinig ng kanilang mga tainga ang mga bagay na hindi kayang unawain ng tao. Sila'y 
“naging mga saksing nakakita ng Kaniyang karangalan” (2 Pedro 1:16), at napagtanto 
nilang si Jesus ay siyang tunay na Mesiyas, na siyang pinatunayan ng mga patriarka at mga 
propeta, at Siya'y kinilala rin naman bilang gayon ng buong sangkalangitan. 


Samantalang pinanonood nila ang tanawin sa ibabaw ng bundok, “isang maningning na 
alapaap ay lumilim sa kanila: at narito ang isang tinig na mula sa alapaap, na nagsasabi, Ito 
ang sinisinta Kong Anak, na siya Kong kinalulugdan, Siya ang inyong pakinggan.” Nang 
kanilang mamasdan ang alapaap ng kaluwalhatian, na higit pang maningning kaysa ulap na 
pumatnubay at nagpauna sa mga angkan ni Israel sa ilang, nang kanilang mapakinggan ang 
tinig ng Diyos na nagsalitang may kakila-kilabot na karangalan na nagpayanig sa bundok, 
ay nangatimbuwang sa lupa ang mga alagad. Nanatili silang nangakadapa, na 


346 


nangakasubsob ang kanilang mga mukha, hanggang sa sila'y lapitan ni Jesus, at sila'y 
tinapik, at ang kanilang takot ay pinawi ng Kaniyang kilalang-kilalang tinig, 
“Mangagbangon kayo, at huwag kayong mangatakot.” Nang imulat nila ang kanilang mga 
mata, ay wala na ang kaluwalhatian ng langit, at wala na rin ang mga anyo nina Moises at 
Elias. Sila'y nasa bundok, na nag-iisang kasama ni Jesus. 

Kabanata 47---Ang Ministeryo 


Lumipas sa kanila ang buong magdamag sa bundok, at nang sumikat na ang araw, ay 
lumusong si Jesus at ang Kaniyang mga alagad sa kapatagan. Puno ng mga iniisip, ang mga 
alagad ay ngimi at tahimik. Maging si Pedro ay walang sinasabing anuman. Ikatutuwa sana 
nilang maglumagak sa banal na pook na iyon na dinampulayan ng liwanag ng langit, at pook 
na pinaghayagan ng Anak ng Diyos ng Kaniyang kaluwalhatian, datapwa't may gawaing 
dapat gawin sa mga tao, na nagsisipaghanap na kay Jesus sa kung saan-saang lugar na 
malayo at malapit. 


Sa paanan ng bundok ay nagkatipon ang isang malaking pulutong ng mga tao, na 
ipinagsama ng mga alagad na naiwan, nguni't nakaaalam naman ng pook na pinaroonan ni 
Jesus. Nang malapit na ang Tagapagligtas, pinagbilinan Niya ang tatlo Niyang kasama na 
huwag ipagmamakaingay ang kanilang nakita, na sinasabi, “Huwag ninyong sabihin 
kaninumang tao ang pangitain, hanggang sa ang Anak ng tao ay magbangong mag-uli sa 
mga patay.” Ang ipinakita sa mga alagad ay bubulayin nila sa kanilang sariling mga puso, 
at hindi ibabalita sa iba. Kung ito'y sasabihin sa karamihan ay kukutyain lamang sila at 
pagtatawanan. At maging ang siyam na apostol ay hindi makauunawa sa pangitain 
hanggang sa si Kristo'y magbangong mag-uli sa mga patay. Kung gaano kakupad 
makaunawa pati ng tatlong napatanging mga alagad, ay makikita sa pangyayari na sa kabila 
ng lahat na sinabi ni Kristo tungkol sa mangyayari sa Kaniya, ay nagtanung-tanungan pa rin 
sila kung ano kaya ang ibig sabihin ng pagbangon sa mga patay. Gayunma'y hindi sila 
humingi ng paliwanag kay Jesus. Ang mga sinabi Niya tungkol sa hinaharap ay nagdulot sa 
kanila ng lungkot, hindi na sila humingi pa ng paliwanag tungkol sa bagay na inaasahan 
nilang di-kailanman mangyayari. 


Karaka-rakang natanawan si Jesus ng mga taong nasa kapatagan, ay patakbong 
sinalubong nila Siya, at binati Siyang may paggalang at pagkagalak. Gayunman ang matalas 
Niyang paningin ay agad nakapansing sila'y nasa malaking kagulumihanan. Ang mga 
alagad ay waring bagabag. Kapapangyari pa lamang ng isang bagay na nagdulot sa kanila 
ng masaklap na pagkabigo at pagkapahiya. 


Samantalang sila'y nagsisipaghintay sa paanan ng bundok, isang ama ang nagdala sa 
kanila ng kaniyang anak na lalaki, upang pagalingin nila sa piping espiritu na nagpapahirap 
sa kaniya. Nang suguin ang Labindalawa na magsipangaral sa buong Galilea, ay binigyan 
sila ng kapangyarihan laban sa maruruming espiritu, at upang mapalayas ang mga ito. Nang 
sila'y magsihayong may malakas na pananampalataya, ay nagsitalima sa kanilang salita ang 
masasamang espiritu. Ngayon sa pangalan ni Kristo ay inutusan nila ang nagpapahirap na 
espiritu na umalis sa biktima nito, nguni't tinuya lamang sila ng demonyo sa pamamagitan 
ng panibagong pagpapakita ng kapangyarihan nito. Sa pagkabigo nilang ito, na hindi naman 
nila maalaman ang dahilan, ay nadama nilang hindi nila napararangalan ang kanilang mga 
sarili at ang kanilang Panginoon. At sa lipumpon ng mga tao ay naroon din ang mga eskriba 

na sinamantala ang pagkakataong ito upang sila”y hiyain. Nagsisiksikang pinaligiran ng mga 
ito ang mga alagad, at sila'y pinaulanan ng mga tanong, na pinagsisikapang palitawin na sila 
at ang kanilang Panginoon ay mga magdaraya. Buong pagmamalaking sinabi ng mga rabi, 
na narito, ang isang masamang espiritu na hindi magapi ng mga alagad o ni Kristo man. Ang 
mga tao”'y pumapanig na sa mga eskriba, at isang damdamin ng paghamak at paglibak ang 
naghari sa karamihan. 


Datapwa't biglang-biglang nahinto ang mga pagpaparatang. Si Jesus at ang tatlong 
alagad ay natanawan nilang dumarating, at sa kapusukan ng loob ay sinalubong sila ng mga 
tao. Ang magdamag na pakikipag-usap sa kaluwalhatian ng langit ay nag-iwan ng bakas sa 
Tagapagligtas at sa Kaniyang mga kasama. Sa kanilang mga mukha ay may liwanag na 
kinasindakan ng mga tumitingin. Nangapaurong sa takot ang mga eskriba, habang masaya 
namang sinasalubong si Jesus ng mga tao. 


Lumapit ang Tagapagligtas na para bagang nasak sihan Niya ang lahat ng nangyari, at 
pagkatapos ituon ang Kaniyang paningin sa mga eskriba Siya ay nagtanong, “Ano ang 
ipinakikipagtalo ninyo sa kanila?” Napipi ngayon ang mga tinig na dati”y napakatatapang at 
napakararahas. Lumukob sa lahat ang isang paikpik na katahimikan. Ngayo'y 
nagmamadaling gumitgit ang ama sa karamihan, at pagkatapos magpatirapa sa paanan ni 
Jesus, ay inihinga nito ang kaniyang bagabag at pagkabigo. 


“Guro,” wika nito, “dinala ko sa Iyo ang aking anak na lalaki na may isang espiritung 
pipi; at saanman siya alihan nito, ay ibinubuwal siya: ... at sinabi ko sa lyong mga alagad na 
siya'y palabasin, at hindi nila ma-gawa.” Nilibot ng tingin ni Jesus ang nababaghang 
karamihan, ang nang-uupasalang mga eskriba, at ang nagugulumihanang mga alagad. 
Nabasa Niya sa puso ng bawa't isa ang kawalang-pananampalataya, at sa tinig na tigib ng 
lungkot ay napabulalas Siya, “Oh, lahing walang pananampalataya, hanggang kailan 
makikisama Ako sa inyo? hanggang kailan titiisin Ko kayo?” Saka Niya inatasan ang 
namimighating ama, “Dalhin mo rito ang anak mo.” 


Ang bata ay dinala, at nang ito'y matamaan ng tingin ng Tagapagligtas, ito'y ibinuwal ng 
masamang espiritu sa lupa na pinapangisay nang buong paghihirap. Ito'y nagpagulung- 
gulong na bumubula ang bibig, at pinupunit ang himpapawid sa nakapangingilabot na mga 
tili. Muling nagpanagpo ang Prinsipe ng buhay at ang prinsipe ng mga kapangyarihan ng 
kadiliman sa larangan ng tunggalian--si Kristo'y sa pagtupad ng Kaniyang misyon na 
“itanyag sa mga bihag ang pagkaligtas, ... upang bigyan ng kalayaan ang nangaaapi” (Lucas 
4:18), at si Satanas nama'y sa pagsisikap na mapanatiling nasa ilalim ng kaniyang 
kapangyarihan ang kaniyang biktima. Ang mga anghel ng kaliwanagan at ang mga hukbo ng 
masasamang anghel, na di-nakikita, ay nangagdudumali sa paglapit upang masaksihan ang 
labanan. Sandaling tinulutan ni Jesus ang masamang espiritu na magpamalas ng 
kapangyarihan nito, upang mapag-unawa ng mga nanonood ang pagliligtas na malapit nang 
gawin. 

Hindi halos humihingang nakatingin ang karamihan, at ang ama ay giyagis ng 
magkalangkap na pag-asa at pagkatakot. Nagtanong si Jesus, “Kailan pang panahon 
nangyayari sa kaniya ito?” Ipinagtapat ng ama ang mahabang panahon ng paghihirap ng 
anak, at pagkatapos, parang hindi na siya makapagtitiis pa, ay nagwika, “Kung mayroon 
Kang magagawang anumang bagay, ay maawa Ka sa amin, at tulungan Mo kami.” “Kung 
mayroon kang magagawa!” Pinag-aalinlanganan pa rin ng ama ang kapangyarihan ni 
Kristo. 


Sumagot si Jesus, “Kung ikaw ay makasasampalataya, ang lahat ng mga bagay ay may 
pangyayari sa kaniya na nananampalataya.” Hindi kulang ng kapangyarihan si Kristo, ang 
paggaling ng anak ay nakabatay sa pananampalataya ng ama. Napaluha ang ama, 
pagkadama sa sarili niyang kahinaan, at naglumuhod sa paghingi ng awa ni Kristo, na 
humihibik, “Panginoon, nananampalataya ako, tulungan Mo ang kakulangan ko ng 
pananampalataya.” 


Binalingan ni Jesus ang batang pinahihirapan, at ang wika, “Ikaw na bingi at piping 
espiritu, iniuutos Ko sa iyo, na lumabas ka sa kaniya, at huwag ka nang pumasok na muli sa 
kaniya.” Isang sigaw ang narinig, na sinundan ng matinding paghihirap ng bata. Sa paglabas 
ng demonyo, ay waring pupugtuin na nito ang buhay ng kaniyang biktima. Pagkatapos ay 
nalugmok ang bata na walang kakilus-kilos, at mistulang patay. Nag-anasan ang karamihan, 
“Patay na siya.” Nguni't hinawakan ni Jesus ang kamay nito, at nang ito'y maitindig na, ay 
iniharap ito sa ama nito, na lubusan nang magaling ang isip at ang katawan. Sa ganito ang 
ama at ang anak ay kapwa pumuri sa pangalan ng kanilang Tagapagligtas. Ang karamihan 
ay “nangagtaka sa dakilang kapangyarihan ng Diyos,” samantala'y malungkot namang 
nagsialis ang mga eskriba, na talunan at hiyang-hiya. 


“Kung mayroon Kang magagawang anumang bagay, ay maawa Ka sa amin, at tulungan 
Mo kami.” Gaano karaming tigib-salang kaluluwa ang nagpailanlang ng panalanging iyan. 
At sa lahat, ang sagot ng mahabaging Tagapagligtas ay, “Kung ikaw ay makasasampalataya, 
ang lahat ng mga bagay ay may pangyayari sa kaniya na nananampalataya.” 
Pananampalataya ang nag-uugnay sa atin sa langit, at nagdudulot sa atin ng lakas upang 
malabanan ang mga kapangyarihan ng kadiliman. Kay Kristo, ang Diyos ay naglaan ng 
bagay na maipansusupil sa bawa't masamang likas, at mailalaban sa bawa't tukso, gaano 
man ito kalakas. Subali?t nadarama ng marami na sila'y kulang ng pananampalataya, kaya 
lumalayo sila kay Kristo. Sa kanilang kahabag-habag na kawalangkabuluhan, ay magsidulog 
nga ang mga kaluluwang ito sa kanilang maawaing Tagapagligtas. Huwag sa sarili kayo 
tumingin, kundi kay Kristo. Siya na nagpagaling ng mga maysakit at nagpalabas ng mga 
demonyo nang Siya'y lumakad sa gitna ng mga tao ay Siya ring makapangyarihang 
Manunubos ngayon. Ang pananampalataya ay nanggagaling sa salita ng Diyos. Kaya 
panghawakan ninyo ang Kaniyang pangakong, “Ang lumapit sa Akin sa anumang paraan ay 
hindi Ko itataboy.” Juan 6:37. Magpatirapa kayo sa Kaniyang paanan at kayo'y humibik, 

pananampalataya.” Kayo'y di-kailanman mapapahamak habang ginagawa ninyo ito--- 
hinding-hindi. 


Sa loob ng sasandaling panahon ay nasaksihan ng napatanging mga alagad ang 
kasukdulan ng kaluwalhatian at ng pagpapakababa. Nakita nila nang ang katawang-tao ni 
Jesus ay nabagong tulad sa "wangis ng Diyos, at nang ito'y maging hamak at abang 
kawangis ni Satanas. Buhat sa bundok na doo'y nakipag-usap Siya sa mga isinugo ng langit, 
at doo'y itinanyag Siyang Anak ng Diyos ng tinig na mula sa nagniningning na 
kaluwalhatian, ay nakita nila si Jesus na bumaba o lumusong upang harapin ang 
nakababagabag at nakapaghihimagsik na panoorin, na isang batang lalaking inaalihan 
ng demonyo, nakangiwi ang mukha, nagngangalit ang mga ngipin pagka sinusumpong ng 
napakahirap na pangangatal o pangingisay na hindi kayang pagalingin ng ka pangyarihan ng 
tao. At ang makapangyarihang Manunubos na ito, na nang ilang oras na nagdaan ay 
nakatayong maluwalhati sa harap ng namamangha't nanggigilalas Niyang mga alagad, ay 
yumuko upang itindig ang pinahihirapan ni Satanas mula sa lupang kinalulugmukan nito, at 
ibinalik sa ama at tahanan nito na may malusog nang pag-iisip at pangangatawan. 


Iyon ay isang nakapagtuturong halimbawa ng pagtubos---ang Isang Banal na buhat sa 
kaluwalhatian ng Ama ay yumukong nagpakababa upang iligtas ang nawawala. Inilalarawan 
din nito ang misyon ng mga alagad. Ang buhay ng mga lingkod ni Kristo ay hindi lamang 
dapat gugulin sa mga oras ng espirituwal na kaliwanagang kasama ni Jesus doon sa bundok. 
May gawain din sila sa kapatagan. Ang mga kaluluwang binusabos ni Satanas ay 
nagsisipaghintay ng salita ng pananampalataya at panalangin upang mangakalaya sila. 


Pinag-iisip-isip pa ng siyam na alagad ang mapait na karanasan ng kanilang pagkabigo, 
at nang muli nilang makaniig si Jesus nang sarilinan, ay kanilang itinanong, “Bakit baga 
hindi namin napalabas yaon?” Sinagot sila ni Jesus, “Dahil sa inyong di-pananampalataya: 
sapagka't katotohanang sinasabi Ko sa inyo, Kung magkaroon kayo ng pananampalataya na 
kasinglaki ng butil ng binhi ng mustasa, ay masasabi ninyo sa bundok na ito, Lumipat ka 
mula rito hanggang doon, at ito'y lilipat, at walang bagay na di-may-pangyayari sa inyo. 
Datapwa't ang ganito'y hindi lumalabas kundi sa pamamagitan ng panalangin at pag- 
aayuno.” Ang kanilang di-pananampalataya, na nagpahiwalay sa kanila sa lalong mataimtim 
na pakikisama kay Kristo, at ang kawalang-ingat nila sa banal na gawaing ipinagkatiwala sa 
kanila, ay siyang naging sanhi ng kanilang pagkabigo sa pakikilaban sa mga kapangyarihan 
ng kadiliman. 


Ang mga salita ni Kristong tumutukoy sa Kaniyang pagkamatay ay nagdulot ng lungkot 
at alinlangan. At ang pagkakapili sa tatlong alagad upang sumama kay Jesus sa bundok ay 
lumikha ng pagkainggit o pananaghili sa siyam. Sa halip na palakasin nila ang kanilang 
pananampalataya sa pamamagitan ng pananalangin at pagbubulay-bulay ng mga salita ni 
Kristo, ang kanilang inisip nang inisip ay ang kanilang mga pagkabigo at mga pansariling 


351 


sama-ng-loob. Nasa ganito silang madilim na kalagayan nang gawin nila ang pakikilaban 
kay Satanas. 


Upang sila'y makapagwagi sa gayong pakikilaban ay dapat silang gumawa sa gawain na 
taglay ang ibang diwa. Ang pananampalataya nila ay dapat palakasin sa pamamagitan ng 
maalab na panalangin at pag-aayuno, at ng pagpapakababa ng puso. Dapat mawala sa kanila 
ang pagkamakasarili, at dapat silang mapuspos ng Espiritu at ng kapangyarihan ng Diyos. 
Maningas at “matiyagang pakikiusap sa Diyos na may  pananampalataya--- 
pananampalatayang nauuwi sa ganap na pagsandig o pag-asa sa Diyos, at lubos na 
pagkakatalaga sa Kaniyang gawain ---ang siya lamang makapaghahatid sa mga tao ng 
tulong ng Espiritu Santo sa pakikilaban sa mga pamunuan at mga kapangyarihan, sa mga 
namumuno sa kadiliman ng sanlibutang ito, at sa masasamang espiritu sa mga dakong 
kaitaasan. 


“Kung magkaroon kayo ng pananampalataya na kasinglaki ng butil ng binhi ng mustasa,” 
wika ni Jesus, “ay masasabi ninyo sa bundok na ito, Lumipat ka mula rito hanggang doon, at 
ito'y lilipat.” Bagama't ang binhi ng mustasa ay napakaliit, ay nagtataglay ito ng 
mahiwagang simulain ding iyon ng buhay na nagpapalaki sa pinakamatayog na 
punungkahoy. Pagka ang binhi ng mustasa ay inihasik sa lupa, ang katiting na binhi nito ay 
kumakapit sa bawa't elementong inilaan ng Diyos sa ikalulusog at ikabubuhay nito, at ito'y 
mabilis na tumutubo at lumalaki. Kung mayroon kayong pananampalatayang tulad nito, ay 
manghahawak kayo sa salita ng Diyos, at sa lahat ng mga bagay na makatutulong na 
itinalaga ng Diyos. Sa ganito lalakas ang inyong pananampalataya, at maibibigay sa inyo 
ang tulong na kapangyarihan ng langit. Ang mga hadlang na ibinubunton ni Satanas sa 
inyong landas, na parang di-maiigpawang gaya ng walang-hanggang mga burol, ay 
mapaparam sa bisa ng pananampalataya. “Walang bagay na di-may-pangyayari sa inyo.” 

Kabanata 48---“Sino ang Pinakadakila?” 


Nang bumalik si Jesus sa Capernaum, hindi na Siya dumaan sa mga tanyag na pook na 
pinagturuan Niya sa mga tao, kundi tahimik na humanap Siya ng bahay na pansamantala 
Niyang tutuluyan na kasama ang Kaniyang mga alagad. Sa nalolooban ng nalalabing 
panahong ititigil Niya sa Galilea ay naging layunin Niya na turuan ang mga alagad sa halip 
na gumawa sa mga karamihan. 


Sa paglalakad nila sa buong Galilea, ay muling sinikap ni Kristo na ihanda ang mga pag- 
iisip ng Kaniyang mga alagad sa mga pangyayaring nasa unahan Niya. Sinabi Niya sa kanila 
na Siya'y aahon sa Jerusalem upang doon Siya patayin at upang muling mabuhay. At 
idinugtong Niya ang kakatwa at solemneng pahayag na Siya'y ipagkakanulo sa mga kamay 
ng Kaniyang mga kaaway. Hanggang ngayo'y hindi pa napag-uunawa ng mga alagad ang 
mga sinasabi Niya. Bagama't ang lambong ng malaking kalungkutan ay lumukob sa kanila, 
ang diwa naman ng pagpapang-agawan ang naghahari sa kanilang mga puso. Pinagtatalunan 
nila kung sino kaya ang ituturing na pinakadakila sa kaharian. Ang pagtatalu-talong ito ay 
inisip nilang itago o ilihim kay Jesus, at kaya nga sila'y hindi na gaya nang dati na 
nagsisiksikan sa Kaniyang tabi, kundi sila'y nagpahuli, na anupa't nang sila'y pumasok sa 
Capernaum ay nauuna si Jesus sa kanila. Nabasa ni Jesus ang kanilang mga iniisip, at 
hinangad Niyang sila'y mapayuhan at matagubilinan. Nguni't naghintay Siya nang may 
isang oras para sa bagay na ito, sa sandaling magiging bukas ang mga puso nila sa 
pagtanggap ng Kaniyang mga salita. 


Pagdating na pagdating nila sa bayan, lumapit kay Pedro ang maniningil ng buwis para sa 
templo at nagtanong, “Hindi ba nagbabayad ng buwis ang iyong Panginoon?” Ang buwis na 
ito ay hindi buwis sa pagiging isang mamamayan, kundi kontribusyon o abuloy na 
panrelihiyon, na hinihinging bayaran ng bawa't Hudyo sa taun-taon para sa pagtataguyod sa 
templo. Ang hindi pagbabayad ng buwis na ito ay ituturing na pagtataksil sa templo---na sa 
palagay ng mga rabi ay isang napakabigat na kasalanan. Ang pananayuan ng Tagapagligtas 
tungo sa mga kautusan ng mga rabi, at ang lantaran Niyang mga pagsuwat sa mga 
tagapagtanggol ng sali't saling sabi, ay siyang nagbigay ng dahilan upang Siya'y 
paratangang sinisikap Niyang sirain o ibagsak ang paglilingkod sa templo. Nakakita ngayon 
ang Kaniyang mga kaaway ng isang pagkakataon upang Siya'y masiraan. Nakakuha sila ng 
isang handang katulong sa katauhan ng maniningil ng buwis. 


Nahalata ni Pedro sa tanong ng maniningil ng buwis ang pag-aalinlangan sa katapatan ni 
Kristo sa templo. Sa maalab niyang pagmamalasakit sa karangalan ng kaniyang Panginoon, 
agad siyang sumagot, nang hindi na sumangguni muna sa Kaniya, na si Jesus nga ay 
magbabayad ng buwis. 


Nguni't hindi gaanong napag-unawa ni Pedro ang layunin ng nagtatanong. May ilang uri 
ng mga taong kinikilalang hindi dapat magbayad ng buwis. Noong panahon ni Moises, nang 

ibukod ang mga Levita upang maglingkod sa santuwaryo, sila'y hindi binigyan ng mana sa 
gitna ng mga tao. Sinabi ng Panginoon, “Ang Levi ay walang bahagi ni mana sa kasamahan 
ng kaniyang mga kapatid, ang Panginoo'y siyang kaniyang mana.” Deuteronomio 10:9. 
Noong mga kaarawan ni Kristo ang mga saserdote at mga Levita ay itinuturing pa ring mga 
tanging itinalaga sa templo, at hindi sila pinagbayad ng taunang kontribusyon para sa 
pagtataguyod nito. Ang mga propeta ay hindi rin pinapagbayad ng buwis na ito. Sa pagsingil 
ng buwis kay Jesus, ay pinawawalang-halaga ng mga rabi ang Kaniyang pag-aangking 
Siya'y propeta o guro, at Siya'y pinakikitunguhang gaya ng isang karaniwang tao. Ang 
pagtanggi Niyang magbayad ng buwis ay ituturing na kawalan-ng-pagtatapat sa templo: 
samantala, sa kabilang dako naman, kung magbabayad Siya ay nangangahulugan iyon na 
tama sila sa hindi nila pagkilala sa Kaniya na Siya'y isang propeta. 


Hindi pa natatagalan, kinilala ni Pedro si Jesus bilang Anak ng Diyos, nguni't ngayon ay 
hindi niya sinamantala ang pagkakataon na itanyag ang likas ng kaniyang Panginoon. Sa 
kaniyang isinagot sa maniningil, na si Jesus ay magbabayad ng buwis, ay para niyang 
sinang-ayunan ang maling paniniwala tungkol sa Kaniya na sinisikap palaganapin ng mga 
saserdote at mga pinuno. 


Nang pumasok si Pedro sa bahay, walang binanggit ang Tagapagligtas tungkol sa 
nangyari, kundi Siya'y nagtanong, “Anong akala mo, Simon? ang mga hari sa lupa ay 
kanino baga sila nanganiningil ng kabayaran ng buwis? sa kanilang mga anak baga, o sa 
nangaiiba?” Sumagot si Pedro, “Sa nangaitiba.” At sinabi ni Jesus, “Kung gayo'y hindi 
nangagbabayad ang mga anak.” Bagama'l ang mga mamamayan ng isang bansa ay 
nangagbabayad ng buwis upang masustento ang hari nila, ang mga anak naman ng hari ay 
hindi sinisingil. Kaya ang Israel, na nagpapanggap na bayan ng Diyos, ay pinag- 
utusang tangkilikin ang paglilingkod sa Kaniya, nguni't si Jesus, na Anak ng Diyos, ay 
walang ganitong sagutin. Kung ang mga saserdote at mga Levita ay hindi pinapagbabayad 
dahil sa paglilingkod nila sa templo, gaano pa nga Siya na ang templo ay bahay ng 
Kaniyang Ama. 


Kung si Jesus ay nagbayad ng buwis nang walang tutol, ay para na rin Niyang inaming 
tama ang inaangkin nila, at sa gayo'y hindi sana naipakilala ang Kaniyang pagka-Diyos. 
Nguni't bagama't nakita Niyang mabuting tugunin ang hinihingi, tinutulan naman Niya ang 
pag-aangking pinagbabatayan nito. Sa paglalaan Niya ng salaping pambayad sa buwis ay 
ipinakilala Niya ang Kaniyang likas na pagka-Diyos. Nahayag na Siya'y isang kasama-sama 
ng Diyos, at hindi nga Siya dapat bumuwis na tulad ng isang taong nasasakop ng 
kaharian. “Pumaroon ka sa dagat,” utos Niya kay Pedro, “at ihulog mo ang kawil, at kunin 
mo ang unang isdang lumitaw, at pagka naibuka mo na ang kaniyang bibig, ay 
masusumpungan mo ang isang siklo (o isang putol na salapi): kunin mo, at ibigay mo sa 
kanila sa ganang Akin at sa iyo.” 

Bagama't binihisan Niya ng pagka-tao ang Kaniyang pagka-Diyos, ay ipinakita Niya sa 
kababalaghang ito ang Kaniyang kaluwalhatian. Malinaw na ito nga Yaong sinabi sa 
pamamagitan ni David, “Bawa't hayop sa gubat ay Akin, at ang hayop sa libong burol. 
Nakikilala Ko ang lahat ng mga ibon sa mga bundok: at ang mga mababangis na hayop sa 
parang ay Akin. Kung Ako'y magugutom, ay hindi Ko sasaysayin sa iyo: sapagka't ang 
sanlibutan ay Akin, at ang buong narito.” Awit 50:10-12. 


Bagama't niliwanag ni Jesus na hindi Niya tungkulin ang magbayad ng buwis, hindi 
naman Siya nakipagtalo sa mga Hudyo tungkol sa bagay na ito, dahil sa babaligtarin lamang 
nila ang mga salita Niya, at ilalaban sa Kaniya. At upang hindi Siya makapagbigay ng 
dahilang sukat nilang ikagalit na gaya ng di-pagbibigay ng buwis, ay ginawa Niya ang 
bagay na hindi tamang ipagawa sa Kaniya. Ang aral na ito ay magiging mahalaga sa mga 
alagad Niya. Malalaking pagbabago ang malapit nang mangyari sa kaugnayan nila sa 
gawain sa templo, at kaya nga binilinan sila ni Kristo na di-kailangang tuligsain nila ang 
matandang kaayusan. Hangga't mangyayari, iiwasan nilang may masabi laban sa kanilang 
pananampalataya. Bagama't hindi dapat isakripisyo ng mga Kristiyano ang kahit isang 
simulain ng katotohanan, ay totoo namang dapat nilang iwasan ang pakikipagtalo hangga't 
maaari. 


Nang si Kristo at ang mga alagad ay nag-iisa na sa bahay, samantalang si Pedro naman 
ay napasa dagat, tinawag ni Jesus ang ibang mga alagad at sila'y tinanong, “Ano ang 
pinagkakatwiranan ninyo sa daan?” Ang pakikiharap ni Jesus, at ang Kaniyang pagtatanong, 
ay nagbigay sa suliraning kanilang pinag-uusapan sa daan ng kakaibang liwanag kaysa 
inaakala nila. Pinatahimik sila ng pagkapahiya at ng sumbat ng kanilang sarili. Sinabi ni 
Jesus sa kanila na Siya'y mamamatay dahil sa kanila, at ang makasarili nilang hangarin ay 
nakasasakit sa Kaniyang walang-pag-iimbot na pag-ibig. 


Nang sabihin ni Jesus sa kanila na Siya'y ipapapatay at muling mabubuhay, ay 
pinagsisikapan Niyang sila sana'y makausap tungkol sa malaking pagsubok na susubok sa 
kanilang pananampalataya. Kung naging handa lamang sila na tumanggap ng bagay na nais 
Niyang maipabatid sa kanila, hindi sana nila dinanas ang mapait na kahirapan at 
panlulupaypay. Sana'y nakapaghatid ng kaaliwan ang mga salita Niya sa oras ng kanilang 
kalungkutan at pagkabigo. Datapwa't bagama't buong linaw na Niyang sinabi ang tungkol 
sa mangyayari o sasapit sa Kaniya, ang muling pagbanggit Niya sa katotohanan na Siya'y 
malapit nang pumaroon sa Jerusalem ay nagpasiglang muli sa kanilang pag-asa na itatayo 
na nga ang kaharian. Humantong ito sa pagtatanungan na kung sino kaya sa kanila ang uupo 
sa pinakamatataas na tungkulin. Nang magbalik na si Pedro buhat sa dagat, sinabi sa kaniya 
ng mga alagad ang tanong ng Tagapagligtas, at sa wakas ay may isang nangahas na 
magtanong kay Jesus, “Sino nga baga ang pinakadakila sa kaharian ng langit?” 


Tinipon ng Tagapagligtas ang mga alagad Niya sa Kaniyang palibot, at sinabi sa kanila, 
“Kung sinuman ang ibig na maging una, ay siyang mahuhuli sa lahat, at lingkod ng lahat.” 

Sa mga salitang ito ay naroon ang kasolemnihan at ang diin na hindi napag-unawa ng mga 
alagad. Ang nakikita ni Kristo ay hindi nila makita. Hindi nila napag-unawa ang likas ng 
kaharian ni Kristo, at ang di-pagkaunawang ito ang waring siyang sanhi ng kanilang 
pagtatalu-talo. Nguni't ang tunay na dahilan ay lubhang malalim ang pagkakabaon. Kung 
ipaliliwanag ni Kristo ang uri ng kaharian, maaaring pansamantala Niyang masawata ang 
kanilang pagtatalo, subali't hindi nito masasaklaw ang tunay na dahilang pinagbubuhatan. 
Kahit na maintindihan nilang lubos, ay muling uulit ang pagtatalo sa oras na dumating ang 
pagkakataon. Sa gayo'y maaaring dumating ang kapahamakan sa iglesya pagkaalis ni 
Kristo. Ang pagtatalu-talo para sa pinakamataas na tungkulin ay gawain ng espiritu ding 
iyon na siyang pinagmulan ng malaking tunggalian sa mga sanlibutang nasa itaas, at siyang 
nagiging dahilan ng pagpanaog ni Kristo sa lupa mula sa langit upang dito mamatay. 


May tumindig sa harap Niya na isang pangitain tungkol kay Lucifer, ang “anak ng 
umaga,” na ang kaluwalhatian ay nakahihigit sa lahat ng mga anghel na nakapalibot sa 
luklukan ng Diyos, at buong higpit na nakikipagkaisa sa Anak ng Diyos. Sinabi ni Lucifer, 
“Ako'y magiging gaya ng Kataas-taasan” (Isaias 14:12, 14), at ang paghahangad na mataas 
ang sarili'y siyang nagdulot o lumikha ng pagaalitan sa mga korte sa langit, at siyang 
ikinapalayas ng karamihang mga hukbo ng anghel ng Diyos. Kung ang talagang hangad ni 
Lucifer ay ang maging katulad ng Kataas-taasan, ay hindi sana niya iniwan ang itinakdang 
dako niya sa langit, sapagka't ang espiritu ng Kataas-taasan ay nahahayag sa di- 
makasariling paglilingkod. Ang ibig ni Lucifer ay ang kapangyarihan ng Diyos, at hindi ang 
Kaniyang likas. Pinagsikapan niyang makuha ang pinakamataas na tungkulin, at ang bawa't 
kinapal na kinikilos ng espiritu niyang ito ay gagawa rin ng ganito. Kaya nga hindi 
maliwasan ang pagkakahidwaan, pagtatalu-talo, at ang pag-aalitan. Pagpupuno ang nagiging 
gantimpala sa pinakamalakas. Ang kaharian ni Satanas ay isang kaharian ng dahas, 
itinuturing ng isa't isa na ang kaniyang kapwa ay isang balakid sa daan ng kaniyang 
pagsulong, o kaya'y isang tuntungang-bato upang ang sarili niya ay makaakyat sa lalong 
mataas na kalagayan. 


Samantalang itinuturing ni Lucifer na isang bagay na mananasa ang makapantay ng 
Diyos, si Kristo naman, na Isang Dakila, ay “hinubad Niya ito, at nag-anyong alipin, at 
nakitulad sa mga tao: at palibhasa'y nasumpungan sa anyong tao, Siya'y nagpakababa sa 
Kaniyang sarili, at nagmasunurin hanggang sa kamatayan, samakatwid baga'y sa kamatayan 
sa krus.” Filipos 2:7, 8. Ngayo'y nasa unahan na Niya ang krus; at ang sarili Niyang mga 
alagad ay punung-puno ng diwang makasarili--ang diwang umiiral sa kaharian ni 
Satanas---na anupa't hindi nila magawang makiisa at makiramay sa kanilang Panginoon, ni 
hindi rin nila maunawaan Siya nang sabihin Niya ang gagawin Niyang pagpapakababa dahil 
sa kanila. 


Buong paggiliw, nguni't may solemneng pagkikintal. na pinagsikapan ni Jesus na iwasto 
ang kamaliang ito. Ipinakilala Niya kung anong simulain ang umiiral sa kaharian ng langit, 


at kung ano ang bumubuo sa tunay na kadakilaan, ayon sa pamantayan ng mga korte sa 

langit. Yaong mga pinaghaharian at kinikilos ng kapalaluan at ng pag-ibig na matanghal ay 
walang mga iniisip kundi ang kanilang mga sarili, at ang mga gantimpalang kanilang 
tatamuhin, sa halip na ang isipin ay kung paano nila maibabalik sa Diyos ang mga kaloob na 
kanilang tinanggap. Hindi sila magkakaroon ng lugar sa kaharian ng langit, sapagka't sila'y 
kabilang sa hukbo ni Satanas. 


Bago karangalan ay kapakumbabaan muna. Ang pinipili ng Langit na ilagay sa mataas na 
tungkulin sa harap ng mga tao, ay ang manggagawang tulad ni Juan Bautista, na 
nagpapakababa sa harapan ng Diyos. Ang alagad na lalong katulad ng bata ay siyang 
pinakamahusay at pinakamabunga sa paglilingkod sa Diyos. Ang mga anghel sa langit ay 
makikipagtulungan sa tao na ang sinisikap, ay hindi ang pagtataas ng sarili, kundi ang 
pagliligtas ng mga kaluluwa. Siya na lubhang nakadarama ng pangangailangan niya ng 
tulong ng Diyos ay mamamanhik ukol dito, at ipakikita naman ng Espiritu Santo si Jesus na 
magpapalakas at magtataas sa kaluluwa. Buhat sa pakikipag-usap niya kay Kristo ay hahayo 
siya upang gumawa at maglingkod para sa mga nangapapahamak dahil sa kanilang mga 
pagkakasala. Siya ay pinahiran o itinalaga sa kaniyang misyon, at siya'y nagtatagumpay sa 
lugar na kinabiguan ng maraming nagsipagaral at marurunong. 


Nguni't pagka itinataas ng mga tao ang kanilang mga sarili, na inaakalang sila ay 
kailangan sa ikapagtatagumpay ng dakilang panukala ng Diyos, sila'y isinasaisantabi o 
inaalis ng Panginoon. Malinaw na mapaguunawang hindi umaasa ang Panginoon sa kanila. 
Hindi humihinto ang gawain sa pagkakaalis nila, kundi nagpapatuloy na may lalong 
malaking kapangyarihan. Hindi sapat na ang mga alagad ni Jesus ay maturuan ng tungkol sa 
likas ng kaharian. Ang kailangan nila ay isang pagbabago ng puso na maghahatid sa kanila 
sa pakikitugma sa mga simulain nito. Pagkatawag sa isang maliit na bata, pinatayo ito ni 
Jesus sa gitna nila, pagkatapos ay buong giliw na niyakap ito at sinabi, “Malibang kayo'y 
magsipanumbalik, at maging tulad sa maliliit na bata, sa anumang paraan ay hindi kayo 
magsisipasok sa kaharian ng langit.” Ang kasimplihan, ang pagkadi-mapagtanim, at ang 
mapagtiwalang pag-ibig ng isang maliit na bata ay mga likas na pinahahalagahan ng Langit. 
Ito ang mga likas ng tunay na kadakilaan. 


Muling ipinaliwanag ni Jesus sa mga alagad na ang kaharian Niya ay hindi napagkikilala 
sa pamamagitan ng makalupang karangalan at pagkatanghal. Sa paanan ni Jesus ay 
nalilimutan ang lahat ng mga pagkakaibaibang ito. Ang mayaman at dukha, ang nag-aral at 
dinag-aral, ay nagkakasalu-salubong, na di-naiisip ang pagkakaiba-iba ng uri nila o ang 
makasanlibutang kahigitan ng isa't isa sa kanila. Lahat ay nagtatagpong gaya ng mga 
kaluluwang binili ng dugo, na para-parang umaasa sa Isa na tumubos sa kanila sa 
Diyos. Ang tapat na nagsisising kaluluwa ay mahalaga sa paningin ng Diyos. Inilalagay 
Niya ang sarili Niyang tanda o tatak sa kanila, hindi dahil sa kanilang mataas na kalagayan, 
hindi dahil sa sila'y mayaman, hindi dahil sa kalakhan ng kanilang karunungan, kundi dahil 
sa kanilang pagiging-isa kay Kristo. Nasisiyahan ang Panginoon ng kaluwalhatian sa mga 


maaamo at mga mapagpakumbabang puso. “Iyo namang ibinigay sa akin,” wika ni David, 

“ang kalasag na Iyong panligtas: ... at ang Iyong kahinahunan”---bilang isang sangkap sa 
likas ng tao---ay “pinadakila ako.” Awit 18:35. 


“Ang sinumang tumanggap sa isa sa mga ganitong maliliit na bata sa Aking pangalan,” 
sinabi ni Jesus, “ay Ako ang tinatanggap: at ang sinumang tumanggap sa Akin, ay hindi Ako 
ang tinatanggap, kundi Yaong sa Aki'y nagsugo.” “Ganito ang sabi ng Panginoon, Ang 
langit ay Aking luklukan, at ang lupa ay Aking tuntungan: ... nguni't ang taong ito ay 
titingnan Ko, samakatwid bagay siyang dukha at may pagsisising loob, at nanginginig sa 
Aking salita.” Isaias 66:1, 2. Ang mga salita ng Tagapagligtas ay nakapukaw sa mga alagad 
ng isang damdamin ng di--pagtitiwala sa sarili. Wala Siyang tinukoy na sinuman sa 
Kaniyang isinagot, nguni't si Juan ay naakay na magtanong kung tumpak ang ginawa niya 
minsan. Taglay ang espiritu ng isang batang inilahad niya ang bagay na iyon sa harap ni 
Jesus. “Guro,” sabi niya, “nakita namin ang isa na sa pangalan Mo'y nagpapalabas ng mga 
demonyo, at pinagbawalan namin siya, sapagka't siya'y hindi sumusunod sa atin.” 


Inisip ni Santiago at ni Juan na ang pagpigil nila sa taong iyon ay sa ikararangal ng 
kanilang Panginoon, subali't nahalata nilang ang ipinagmamalasakit nila ay ang kanilang 
mga sarili. Kinilala nila ang kanilang pagkakamali, at tinanggap ang suwat ni Jesus. “Huwag 
ninyong pagbawalan siya: sapagka't walang taong gumagawa ng makapangyarihang gawa 
sa pangalan Ko, na pagdaka'y makapagsasalita nang masama tungkol sa Akin.” Wala ni isa 
mang nakikipagkaibigan kay Kristo na itataboy. Marami ang lubhang nabagbag ang loob 
dahil sa likas at gawain ni Kristo, na ang mga puso'y binubuksan sa Kaniya sa 
pananampalataya, at ang mga alagad, na hindi nakababasa ng mga adhikain, ay kailangang 
maging maingat na huwag mapapanlupaypay ang mga kaluluwang ito. Pagka si Jesus ay 
hindi na nila kasama, at ang gawain ay maiwan na sa kanilang mga kamay, hindi sila dapat 
magmaramot na sarili na lamang nila ang titingnan, kundi magpapamalas sila ng 
pakikiramay ding iyon na nakita nila sa kanilang Panginoon. 


Kahit na ang isang tao ay hindi umaayon sa lahat ng mga bagay na ating pinaniniwalaan 
o inaakala ay hindi ito nagbibigay-katwiran sa atin na pagbawalan siya na gumawa para sa 
Diyos. Si Kristo ang Dakilang Guro, hindi tayo dapat humatol o dapat mag-utos, kundi 
buong kapakumbabaang bawa't isa sa atin ay maupo sa paanan ni Jesus, at mag-aral sa 
Kaniya. Lahat ng kaluluwang pinaging-handa ng Diyos ay isang kasangkapang sa 
pamamagitan nito ihahayag ni Kristo ang Kaniyang nagpapatawad na pag-ibig. Gaano nga 
dapat tayong magingat baka mapahina natin ang loob ng isa sa mga tagadala ng ilaw ng 
Diyos, at sa gayo'y mahadlangan ang mga silahis ng liwanag na nais Niyang mapasikat sa 
sanlibutan! 


Ang marahas o ang malamig na pakikitungo ng isang alagad sa isang pinalalapit ni 
Kristo---gaya ng ginawa ni Juan na pinagbabawalan niya ang isa sa paggawa ng mga himala 
sa pangalan ni Kristo---ay maaaring humantong sa pagbaling ng mga paa nito patungo sa 
landas ng kaaway, at maging sanhi ng pagkawaglit ng isang kaluluwa. Sa halip na gumawa 

nito ang isang tao, wika ni Jesus, “ay mabuti pa sa kaniya kung bitinan ang kaniyang leeg ng 
isang malaking gilingang-bato, at siya'y ibulid sa dagat.” At ang dugtong pa Niya, “Kung 
ang kamay mo ay makapagpapatisod sa iyo, ay putulin mo: mabuti pa sa iyo ang pumasok 
sa buhay na pingkaw, kaysa may dalawang kamay kang mapasa impiyerno, sa apoy na hindi 
mapapatay. At kung ang paa mo'y makapagpapa tisod sa iyo, ay putulin mo: mabuti pa sa 
iyo ang pumasok kang pilay sa buhay, kaysa may dalawang paa kang mabulid sa 
impiyerno.” Marcos 9:43-45. 


Bakit ganitong matinding pangungusap ang ginamit? Sapagka't “ang Anak ng tao ay 
naparito upang hanapin at iligtas ang nawala.” Ang mga alagad ba Niya ay magpapakita ng 
lalong maliit na pagpapahalaga sa mga kaluluwa ng kanilang mga kapwa tao kaysa ipinakita 
ng Hari ng kalangitan? Ang bawa't kaluluwa ay nagkahalaga ng di-matatayang halaga, at 
napakabigat ngang kasalanan ang magtaboy ng isang kaluluwa na palayo kay Kristo, na 
anupa't nawawalan ng kabuluhan sa kaniya ang pag-ibig at pagpapakumbaba at paghihirap 
ng Tagapagligtas. 


“Sa aba ng sanlibutan dahil sa mga kadahilanan ng pagkatisod! sapagka't kinakailangang 
dumating ang mga kadahilanan.” Mateo 18:7. Ang sanlibutan, palibhasa'y inuudyukan ni 
Satanas, ay tiyak na sasalansang sa mga sumusunod kay Kristo, at sisikaping ilugso ang 
kanilang pananampalataya, nguni't sa aba niya na tumanggap sa pangalan ni Kristo, nguni't 
nasusumpungang gumagawa ng gawaing ito. Ang Panginoon natin ay inilalagay sa 
kahihiyan ng mga nagsisipag-angking naglilingkod sa Kaniya, subali't hindi naman 
nagpapakita ng Kaniyang likas, at napakarami ang nangadaraya, at naaakay sa mga maling 
landas. 


Anumang pag-uugali o gawain na magbubulid sa pagkakasala, at magdudulot ng 
kapulaan kay Kristo, ay mabuti pang ito'y alisin o iwaksi, anuman ang maging 
pagpapakasakit. Anumang di-makapagpaparangal sa Diyos ay hindi makabubuti sa 
kaluluwa. Ang pagpapala ng langit ay hindi igagawad sa sinumang tao na lumalabag sa mga 
walang-hanggang simulain ng katwiran. At ang isang kasalanang kinikimkim ay sapat na 
upang gumawa ng pagpapababa sa likas, at magsinsay sa iba. Kung ang paa o ang kamay ay 
puputulin, o kung ang mata ay siyang dudukitin, upang mailigtas ang katawan sa 
kamatayan, gaano pa nga lalo tayong dapat magsumikap na alisin ang kasalanan, na siyang 
pumapatay sa kaluluwa! 


Sa seremonya ng paghahandog, ang bawa't hain ay nilalagyan ng asin. Ito, katulad ng 
handog na kamanyang, ay nangangahulugang katwiran lamang ni Kristo ang 
magpapagindapat upang ang paghahandog ay tanggapin ng Diyos. Sa pagbanggit sa 
paghahandog na ito, ay ganito ang sinabi ni Jesus, “Bawa't hain ay aasnan.” “Taglayin 
ninyo sa inyong sarili ang asin, at kayo'y magkaroon ng kapayapaan sa isa't isa.” Lahat ng 
mga nagnanais na ihandog ang kanilang mga sarili na “isang haing buhay, banal, na kaya- 
aya sa Diyos” (Roma 12:1), ay dapat tumanggap ng nagliligtas na asin, ang katwiran ng 

ating Tagapagligtas. Sa gayon sila'y nagiging “asin ng lupa,” na pumipigil ng kasamaan sa 
gitna ng mga tao, na tulad ng asin na nakahahadlang sa pagkabulok. Mateo 5:13. Subali't 
kung ang asin ay tumabang, kung ang kabanalan ay isang pagpapanggap lamang, kung wala 
ang pag-ibig ni Kristo, ay wala itong kapangyarihan para gumawa xig mabuti. Ang 
ganiyang kabuhayan ay hindi makalilikha ng nagliligtas na impluwensiya sa sanlibutan. Ang 
iyong lakas at kasanayan sa pagtatayo ng Aking kaharian, sinasabi ni Jesus, ay nakasalig sa 
inyong pagtanggap ng Aking Espiritu. Dapat kayong maging mga kabahagi ng Aking 
biyaya, upang kayo'y maging mabangong samyo ng buhay sa ikabubuhay. Kung 
magkagayo'y hindi magkakaroon ng pagpapang-agaw, ng pagkamakasarili, ng pagnanasa 
ng pinakamataas na lugar o tungkulin. Mapapasainyo ang pag-ibig na yaon na hindi- 
hinahanap ang sa kaniyang sarili, kundi ang sa ikasasagana ng iba. 


Ipako nga ng nagsisising makasalanan ang kaniyang mga paningin sa “Kordero ng Diyos, 
na nag-aalis ng kasalanan ng sanlibutan” (Juan 1:29), at sa pamamagitan ng kaniyang 
pagtingin, siya'y mababago. Ang kaniyang pagkatakot ay mahahalinhan ng katuwaan, at 
ang kaniyang mga alinlangan ay mapapalitan ng pag-asa. Bubukal sa kaniyang puso ang 
pasasalamat at pagkilala ng utang-na-loob. Maaagnas ang batong puso. Isang alon ng pag- 
ibig ang lalagom sa kaluluwa. Sa ganang kaniya si Kristo ay isang balon ng tubig na 
bumubukal sa buhay na walang-hanggan. Pagka nakikita natin si Jesus, na isang Tao sa 
Kapanglawan at bihasa sa kadalamhatian, ay gumagawa upang iligtas ang mga waglit, na 
inuuyam, nililibak, kinukutya, at pinalalayas mula sa isang siyudad hanggang sa iba pang 
mga siyudad hanggang sa maganap ang Kaniyang misyon, pagka nakikita natin Siya sa 
Gethsemane, na pinapawisan ng malalaking patak ng dugo, at sa krus ay namamatay sa 
paghihirap ---pagka nakikita natin ito, ang sarili ay hindi na maghahangad na matanyag o 
kilalanin. Pagtingin natin kay Jesus, ay mahihiya tayo sa ating kawalan-ng-sigla, sa ating 
pagkakatulog, at sa ating pagkamakasarili. Magiging handa tayo sa anuman, upang ating 
mapaglingkuran nang buong puso ang Panginoon. Ikatutuwa nating magpasan ng krus na 
kasunod ni Jesus, magtiis ng pagsubok, ng pagkapahiya, o ng pag-uusig alang-alang sa 
Kaniyang kamahalan. 


“Tayo ngang malalakas ay nararapat mangagbata ng kahinaan ng mahihina, at huwag 
tayong mangagbigaylugod sa ating sarili.” Roma 15:1. Walang sinumang kaluluwa na 
sumasampalataya kay Kristo, bagama't mahina ang kaniyang pananampalataya, at nag- 
uulik-ulik ang kaniyang mga hakbang na tulad ng sa isang maliit na bata, na dapat hamak- 
hamakin. Anuman ang ating kalamangan sa mga iba,--iyon man ay sa pinag-aralan at 
kalinangan, sa kadakilaan ng likas, kasanayang Kristiyano, at karanasang panrelihiyon---ay 
mayroon tayong utang sa mga hindi gasinong tumanggap ng pagpapala, at, sa abot ng ating 
makakaya, ay dapat tayong maglingkod sa kanila. Kung tayo'y malalakas, dapat nating 
alalayan ang mga kamay ng mahihina. Ang mga anghel ng kaluwalhatian, na laging 
nakakakita ng mukha ng Ama sa langit, ay naliligayahan sa paglilingkod sa maliliit Niyang 
kinapal na ito. Ang mga nanginginig na kaluluwa, na may iba't ibang kapintasan ng likas, ay 

siya nilang tanging pinaglilingkuran. Ang mga anghei ay lagi nang naroroon sa dakong 
sila'y lalong kailangan, na kasama niyaong mga may pinakamahihirap na pakikipagbakang 
ginagawa laban sa sarili, at may mga kapaligi rang lubos na nakapanghihina ng loob. At sa 
paglilingkod na ito ay makikipagtulungan ang mga tunay na taga sunod ni Kristo. 


Kung ang isa sa malilit na ito ay madaig, at makagawa ng pagkakasala sa inyo, tungkulin 
nga ninyo na pagsikapang siya'y mapanumbalik. Huwag ninyong hintaying siya ang 
maunang lumapit sa inyo upang makipagkasundo. “Ano ang akala ninyo?” sabi ni Jesus; 
“kung ang isang tao ay may sandaang tupa, at maligaw ang isa sa mga yaon, hindi baga 
iiwan niya ang siyamnapu't siyam, at pasasa kabundukan, at hahanapin ang naligaw? At 
kung mangyaring masumpungan niya, ay katotohanang sinasabi Ko sa inyo, na magagalak 
nang higit dahil dito, kaysa siyamnapu't siyam na hindi nangaligaw. Gayundin naman na 
hindi nga kalooban ng inyong Amang nasa langit, na ang isa sa maliliit na ito ay 
mapahamak.” 


Sa espiritu ng kaamuan, “na iyong pagwariin ang iyong sarili, baka ikaw naman ay 
matukso” (Galacia 6:1), lapitan mo o puntahan mo ang nagkakasala, at “ipakilala mo sa 
kaniya ang kaniyang kasalanan na ikaw at siyang mag-isa.” Huwag mo siyang hihiyain sa 
pamamagitan ng pagbubunyag sa iba ng kaniyang pagkakamali, ni huwag mo ring 
pawawalang-karangalan si Kristo sa pamamagitan ng paghahayag sa madla ng pagkakasala 
o pagkakamali ng isa na nagtataglay ng pangalan Niya. Kadalasan ang katotohanan ay 
kailangang buong linaw na masabi sa nagkakamali, kailangang siya'y maakay na makita 
niya ang kaniyang pagkakamali, upang siya'y magbago. Subali't hindi mo siya dapat 
husgahan o hatulan. Huwag ninyong tatangkaing ipakilala na kayo'y walang-kasalanan sa 
nangyari. Gawin ninyo ang inyong buong pagsisikap sa ikapanunumbalik niya. Sa paggamot 
sa mga sugat ng kaluluwa, ay kailangan ang lalong maingat na dampi o hipo ng kamay. Pag- 
ibig lamang na dumadaloy mula sa Isang Naghirap sa Kalbaryo ang kailangan dito. Taglay 
ang mahabaging paggiliw, na lumapit ang kapatid sa kapatid, yamang natatalastas na kung 
kayo'y magtagumpay ay kayo'y “magliligtas ng isang kaluluwa sa kamatayan,” at 
“magtatakip ng karamihang kasalanan.” Santiago 5:20. 


Subali't ang paraan mang ito ay maaari ding mabigo. Kaya nga sinabi ni Jesus, 
“magsama ka pa ng isa o dalawa.” Baka sakaling ang magkalakip ng impluwensiya nila ay 
manaig at makabuti yamang ang unang paraan ay di-nagtagumpay. Palibhasa'y hindi sila 
kasangkot sa usapan, malamang na sila'y hindi kikiling o papanig sa kaninuman, at ang 
pangyayaring ito ay magbibigay ng lalong malaking bigat at bisa sa payo nila sa 
nagkakamali. 

Kung hindi pa rin niya sila pakikinggan, kung gayon, ang bagay ay dapat nang dalhin sa 
harap ng buong kapulungan ng mga sumasampalataya. Ang mga kaanib ng iglesya, bilang 


mga kinatawan ni Kristo, ay dapat magkaisa sa panalangin at sa mapagmahal na pakikiusap 
upang ang nagkasala ay mapanumbalik. Magsasalita ang Banal na Espiritu sa pamamagitan 

ng Kaniyang mga lingkod, at makikiusap sa naliligaw upang siya'y manumbalik sa Diyos. 
Si apostol Pablo, nang magsalita sa ilalim ng pagkasi ng Espiritu Santo, ay nagwika, 
“Waring namamanhik ang Diyos sa pamamagitan namin: kayo'y pinamamanhikan namin sa 
pangalan ni Kristo, na kayo'y makipagkasundo sa Diyos.” 2 Corinto 5:20. Siyang 
tumatanggi sa magkakasamang pakikiusap na ito ay lumalagot sa panaling bumibigkis sa 
kaniya kay Kristo, at sa ganito”y inihihiwalay ang kaniyang sarili sa pakikisama o kapatiran 
ng iglesya. Mula ngayon, sabi ni Jesus, “ay ipalagay mo siyang tulad sa Hentil at maniningil 
ng buwis.” Gayunma'y hindi naman siya dapat ituring na hiwalay na sa kahabagan ng 
Diyos. Huwag nga siyang hamakin o pabayaan ng kaniyang dating mga kapatid, kundi 
siya'y dapat pakitunguhan nang may pag-ibig at may pagkahabag, bilang isang nawaglit na 
tupa na patuloy pa ring hinahanap ni Kristo upang maibalik sa Kaniyang kulungan. 


Ang tagubilin ni Kristo tungkol sa marapat ipakitungo sa nagkakasala ay pag-uiit lamang 
sa lalong tiyak na paraan sa turong ibinigay sa Israel sa pamamagitan ni Moises: “Huwag 
ninyong kapopootan ang inyong kapatid sa inyong puso: tunay na inyong sasawayin ang 
inyong kapwa, upang huwag kayong magtaglay ng kasalanan dahil sa kaniya.” Levitico 
19:17. Samakatwid baga'y, kung hindi gawin ng isang tao ang tungkuling itinagubilin ni 
Kristo, na pagsikapang mapanumbalik ang mga nagkakamali at nagkakasala, ay 
nakakaramay siya sa pagkakasala. Sapagka't ang mga kasamaang dapat sana'y nasansala 
natin, ay sagutin din natin na para bagang tayo na rin ang gumagawa. 


Datapwa't sa gumawa ng pagkakasala dapat nating ipakilala ang kamaliang kaniyang 
ginawa. Hindi natin ito dapat pag-usap-usapan at tuli-tuligsain sa ating mga sari-sarili, ni 
pagkatapos mang ito'y naihayag sa iglesya, ay malaya na tayong ito'y ulit-ulitin sa iba. 
Kung malalaman ng mga di-sumasampalataya ang mga kasalanan ng mga Kristiyano ay 
magiging katitisuran lamang ito sa kanila, at kung ito naman ay lagi nating pag- 
uusapusapan, ay makapipinsala ito sa atin, sapagka't sa pagtingin ay nababago tayo. 
Samantalang sinisikap nating ituwid ang mga kamalian ng isang kapatid, ang Espiritu ng 
Diyos ang aakay sa atin na ipagsanggalang siya sa panunuligsa ng kaniyang mga kapatid, at 
lalo na nga sa panunuligsa ng mga di-sumasampalataya. Tayo man ay nagkakamali rin, at 
nangangailangan ng awa at kapatawaran ni Kristo, at kung ano ang nais nating ipakitungo 
Niya sa atin, ay inaatasan Niya tayong gayon ang gawin nating pakikitungo sa isa't isa. 


“Ang lahat ng mga bagay na inyong talian sa lupa ay tatalian sa langit: at ang lahat ng 
mga bagay na inyong kalagan sa lupa ay kakalagan sa langit.” Kayo'y gumaganap bilang 
mga sugo ng langit, at ang mga ibubunga ng iyong gawain ay pangwalang-hanggan. Nguni't 
hindi tayo nag-iisa sa pagpasan ng ganitong mabigat na kapanagutan. Saanman tinatalima 
ang Kaniyang salita na may tapat na puso, ay tumatahan doon si Kristo. Hindi lamang Siya 
humaharap sa mga kapulungan ng iglesya, kundi saanman nagtitipon ang mga alagad sa 
Kaniyang pangalan, iilan man iyon, ay doroon din naman Siya. At sinasabi Niyang, “Kung 
pagkasunduan ng dalawa sa inyo sa lupa ang nauukol sa anumang bagay na kanilang 
hihingin, ay gagawin sa kanila ng Aking Ama na nasa langit.” 

Sinasabi ni Jesus, “Aking Ama na nasa langit,” na parang ipinaaalaala sa Kaniyang mga 
alagad na bagama't sa Kaniyang pagkatao ay Siya'y nakakawing sa kanila, na kasama-sama 
sa mga pagsubok, at karamay-damay nila sa kanilang mga paghihirap, sa Kaniya namang 
pagka-Diyos ay Siya'y nakaugnay sa luklukan ng Walanghanggang katiyakan! Ang mga 
anghel ng langit ay nakikiisa sa mga tao sa kanilang pakikiramay at paggawa para sa 
ikaliligtas ng mga nawawaglit. At ang buong kapangyarihan ng langit ay tumutulong sa 
kakayahan ng tao upang mailapit kay Kristo ang mga kaluluwa. 

Kabanata 49---Sa Pista ng mga Tabernakub 


Tatlong beses sa isang taon ang mga Hudyo ay kailangang magkatipon sa Jerusalem para 
sa mga tanging pulong. Ang di-nakikitang Lider ng Israel, na nakukublihan ng haliging 
ulap, ay siyang nagbigay ng mga tagubilin tungkol sa mga pagtitipong ito. Nang nasa 
pagkabihag ang mga Hudyo, hindi nila ito naisagawa, datapwa't nang sila'y makabalik na sa 
sarili nilang bayan, sinimulan nila uli ang pagsasagawa ng mga alaala o mga pagpipistang 
ito. Pinanukala ng Diyos na ang mga taunang kapistahang ito ay magpaalaala sa kanila ng 
tungkol sa Diyos. Nguni't ito'y nalimutan ng mga saserdote at ng mga lider ng bansa, liban 
sa ilang nakaalaala pa rin. Yaong nagtakda ng mga pagpupulong na ito ng bayan at 
nakaunawa ng kahulugan ng mga ito ay nakasaksi sa kabalakyutan o pagsinsay nila. 


Ang Pista ng mga Tabernakulo ay siyang katapusang pagtitipon ng taon. Ang panukala 
ng Diyos sa panahong ito ay bulay-bulayin ng mga tao ang Kaniyang kabutihan at kaawaan. 
Ang buong lupain ay sumailalim ng Kaniyang pamamatnubay, at tumatanggap ng Kaniyang 
pagpapala. Araw at gabi'y nagpatuloy ang Kaniyang pag-iingat. Ang lupa ay pinapagbunga 
ng araw at ulan. Buhat sa mga libis at mga kapatagan ng Palestina ay tinipon ang mga inani. 
Napitas na ang mga bunga ng olibo, at ang mahalagang langis ay naisilid na rin sa mga bote. 
Ang palma ay namunga na at naikamalig na. Ang mapupulang kumpol ng ubas ay napisa na 
sa alilisan. 


Ang pista ay tumagal nang pitong araw, at maraming nagbuhat sa ibang mga lupain ang 
nag-iwan ng mga tahanan nila, at nagpunta sa Jerusalem upang dumalo sa kapistahan na 
kasama ng mga naninirahan sa Palestina. May mga taong nagsirating na nagsipagbuhat sa 
malayo at sa malapit, na may mga dalang sagisag ng kanilang pagkakatuwa. Matatanda at 
bata, mayayaman at maralita, lahat ay nagdala ng kaloob na pasasalamat sa Kaniya na 
nagbigay ng kasaganaan sa buong santaon, at ginawa ang Kaniyang mga landas na tumutulo 
sa katabaan. Lahat ng nakalulugod tingnan, at nakapagpapasaya sa lahat, ay kinuha sa 
kagubatan, kaya't ang buong siyudad ay nagmistulang isang maganda't ginayakang 
kagubatan. 


Ang pistang ito ay hindi lamang pasasalamat sa pagaani, kundi pag-aalaala rin sa pag- 
aalaga at pag-iingat ng Diyos sa Israel doon sa ilang. Bilang paggunita sa buhay nilang 
nakatira sa tolda, ang mga Israelita ay tumahan sa mga kubol o mga tabernakulong yari sa 
mga sariwang sanga ng kahoy sa panahon ng kapistahan. Itinayo nila ang mga kubol o mga 
balag na ito sa mga lansangan, sa mga patyo ng templo, o sa bubungan ng mga bahay. Ang 
mga burol at mga kapatagang nakapaligid sa Jerusalem ay namutiktik din sa mga balag o 
madahong tirahang ito, at parang buhay sa mga tao. 


Ipinagdiwang ng mga mananamba ang kapistahang ito sa pamamagitan ng banal na awit 
at pasasalamat. Ilang araw bago dumating ang kapistahan ay ang tinatawag na Araw ng 
Pagtubos, na sa araw na ito, ay ipinahahayag ng bayan ang kanilang mga kasalanan, at 

pagkatapos ay sinasabing sila'y pinatawad na ng Langit. Sa ganitong paraan inihanda ang 
lahat para sa pagdiriwang ng kapistahan. “Oh mangagpasalamat kayo sa Panginoon, 
sapagka't Siya'y mabuti: sapagka't ang Kaniyang kagandahang-loob ay magpakailanman” 
(Awit 106:1)---ito ang buong lakas na ipinagsigawan, samantalang lahat ng uri ng tugtugin, 
na nahahaluan ng mga sigaw na hosana, ay sumaliw sa magkakalakip na pag-aawitan. Ang 
templo ay siyang sentro ng lahat ng katuwaan. Naririto ang dingal ng mga seremonyang 
ukol sa paghahain. Nakahanay sa magkabilang panig ng maputing hagdang marmol ng 
banal na gusali ang koro ng mga Levita na namuno sa pag-aawitan. Ang karamihang 
sumasamba naman, na nagwawagayway ng kanilang mga sanga ng palma at mirto, ay 
sumaliw sa himig, at nakisabay sa koro, at ang himig ay muli namang hinagip ng mga tinig 
na nasa malapit at nasa malayo, hanggang sa ang nakapaligid na mga burol ay nagsipag- 
inugong sa papuri. 


Sa gabi ang templo at ang patyo nito ay nagliliwanag sa sari-saring mga ilaw. Ang 
tugtugan, ang pagwawasiwas ng mga sanga ng palma, ang masasayang hosana, ang 
malaking pulutong ng mga tao, na tinatamaan ng liwanag ng nagbiting mga ilawan, ang 
gayak at ayos ng mga saserdote, at ang kamaharlikaan ng mga seremonya, ay pawang 
nagkatulung-tulong upang maging lubhang nakaaantig ng damdamin sa mga nanonood ang 
tanawing yaon. Nguni't ang lalong nakapupukaw ng'loob na seremonya ng pista, isa na 
siyang nakatatawag ng pinakamalaking pagkakatuwaan, ay ang isa na umaalaala sa isang 
pangyayari sa pagkakatira nila sa ilang. 


Sa unang silahis ng bukang-liwayway, ay humihihip ang mga saserdote ng mahaba at 
matindi sa pilak nilang mga pakakak, at ang sumasagot na ibang mga pakakak, at ang 
masasayang sigawan ng mga taong nasa mga balag o mga kubol, na sunud-sunurang 
nagsisigawan sa buong burol at kapatagan, ay sumasalubong sa araw ng kapistahan. 
Pagkatapos ay isinasalok ng saserdote ang isang pitsel sa umaagos na batis ng Kedron, at 
itinataas ito, at habang hinihipan ang mga pakakak, siya'y umaakyat sa malalapad na 
baytang ng templo, at kasabay ng banayad na tugtog ng musika ang mabagal at mga sukat 
naman niyang paghakbang, samantala'y inaawit naman ang, “Ang mga paa natin ay 
nagsisitayo sa loob ng iyong mga pintuang-bayan, Oh Jerusalem.” Awit 122: 2. 


Dala niya ang pitsel ng tubig sa dambanang nakatayo sa gitna ng patyo ng mga saserdote. 
Dito ay may dalawang palangganang pilak, na sa harap ng bawa't isa nito ay nakatayo ang 
isang saserdote. Ang pitsel ng tubig ay ibinubuhos sa isang palanggana, at isa namang pitsel 
ng alak ang ibinubuhos sa pangalawang palanggana, at ang laman ng dalawang ito ay 
umaagos sa tubong patungo sa batis ng Kedron, at humahangga sa Dagat na Patay. Ang 
ganitong pagtatanghal sa banal na tubig ay nagpapakilala ng paglabas ng tubig sa malaking 
bato sa utos ng Diyos upang mapatid ang uhaw ng mga anak ni Israel. Pagkatapos ay 
biglang umaalingawngaw ang masayang awit, “Ang Panginoong si Jehoba ay aking 
kalakasan at awit,” “kaya't kayo'y iigib ng tubig na may kagalakan sa mga balon ng 
kaligtasan.” Isaias 12:2, 3. 

Nang gumagayak nang dumalo ang mga anak ni Jose sa Pista ng mga Tabernakulo, 
nakita nilang hindi man lamang kumikilos si Kristo na magpapakilala ng balak Niyang 
pagdalo. Minasdan nila Siyang may pananabik. Buhat nang pagalingin Niya ang lalaki sa 
Bethesda ay hindi na Siya dumalo sa mga pambansang pagtitipon. Upang maiwasan ang 
walang-kabuluhang pakikipagtalo sa mga pinuno sa Jerusalem, ay tinakdaan Niya ang mga 
paggawa Niya sa Galilea. Ang waring pagpapabaya Niya sa malalaldng pagtitipong ito na 
ukol sa relihiyon, at ang pagkapoot sa Kaniya ng mga saserdote at ng mga rabi, ay naging 
sanhi ng kagulumihanan sa mga taong nasa palibot Niya, at maging sa sarili Niyang mga 
alagad at mga kamag-anak. Pinakaliwanag Niya sa Kaniyang mga pagtuturo ang mga 
pagpapalang dulot ng pagtalima sa kautusan ng Diyos, at gayon pa man Siya'y waring 
nagwawalang-bahala sa pagtitipong Diyos ang nagtatag. Ang pakikihalubilo Niya sa mga 
manimngil ng buwis at iba pang masasamang tao, ang Kaniyang dipagpansin sa mga 
kaugaliang sinusunod ng mga rabi, at ang Kaniyang pagsasa-isantabi sa mga 
pinagkaugaliang utos tungkol sa pangingilin ng Sabado, na lahat ng ito ay waring ikinamuhi 
sa Kaniya ng mga pinuno ng relihiyon, ay nag-udyok ng pag-aalinlangan sa marami. Inakala 
ng mga kapatid Niya na mali ang paglayo Niya sa mga dakila at matatalinong tao ng bansa. 
Ang pakiramdam nila ay tama ang mga taong ito, at si Jesus ay mali sa paglaban sa kanila. 
Nguni't nakita naman nilang walang maipipintas sa Kaniyang kabuhayan, at bagaman hindi 
pa nila ibinibilang ang kanilang mga sarili na kasama ng mga alagad, sila naman ay lubhang 
nakikilos ng Kaniyang mga gawa. Ang pagkakabantog Niya sa Galilea ay nakasisiya sa 
kanilang hangarin, inaasahan pa rin nilang ipakikita Niya ang Kaniyang kapangyarihan na 
aakay sa mga Pariseong maniwala na Siya nga ang Mesiyas. Ano nga kaya't Siya na ang 
Mesiyas, ang prinsipe ng Israel! Inisip-isip nila ito nang may kasiya-siyang pagmamalaki. 


Lubha nilang ikinasabik ang tungkol sa bagay na ito na anupa't pinilit nilang papuntahin 
si Kristo sa Jerusalem. “Umalis Ka rito,” wika nila, “at pumaroon Ka sa Judea, upang 
makita naman ng Iyong mga alagad ang mga gawang Iyong ginagawa. Sapagka't walang 
taong gumagawa ng anumang bagay na lihim, at nagsisikap ihayag ang kaniyang sarili. 
Kung ginagawa Mo ang mga bagay na ito ay pakilala Ka sa sanlibutan.” Ang “kung” 2y 
nagpapakilala ng pag-aalinlangan at di-paniniwala. Inisip nilang Siya'y naduduwag at 
mahina. Kung talagang alam Niyang Siya nga ang Mesiyas, bakit Siya atubili at di- 
kumikilos? Kung sadyang Siya'y may kapangyarihan, bakit hindi Siya pumunta sa 
Jerusalem nang buong katapangan, at ipahayag ang Kaniyang mga inaangkin? Bakit hindi 
Niya gawin sa Jerusalem ang mga kahangahangang gawang napabalitang ginawa Niya sa 
Galilea? Huwag Kang magtago sa mga liblib na lalawigan, sabi nila, at gawin Mo ang 
makapangyarihan Mong mga gawa upang pakinabangan ng mga magbubukid at mga 
mamamalakayang walang-muwang. Pakita Ka sa kabisera, papaniwalain Mo ang mga 
saserdote at mga pinuno sa bayan, at papagkaisahin Mo ang bansa sa pagtatatag ng bagong 
kaharian. 

Ang mga katwiran ng mga kapatid na ito ni Jesus ay sa adhikaing makasarili na laging 
namamahay sa puso ng mga may hangaring matanghal. Ang diwang ito ay siyang naghahari 
sa sanlibutan. Sila'y nangagagalit sapagka't, sa halip na hangarin ni Kristo ang kahariang 
panlupa, ay itinanyag Niyang Siya ang tinapay ng buhay. Sila'y bigung-bigo nang iwanan 
Siya ng marami sa Kaniyang mga alagad. Sila man ay nagsitalikod din upang iwasan ang 
kahihiyan sa pagkilala sa inihahayag ng Kaniyang mga gawa---na Siya nga ang Isinugo ng 
Diyos. 


“Nang magkagayo"y sinabi sa kanila ni Jesus, Hindi pa dumarating ang Aking panahon: 
datapwa't ang inyong panahon ay laging nahahanda. Hindi mangyayaring kayo”y kapootan 
ng sanlibutan, nguni't Ako'y kinapopootan, sapagka't ito'y Aking pinatototohanang 
masasama ang kaniyang mga gawa. Mangagsiahon kayo sa pista: Ako'y hindi aahon sa 
pistang ito, sapagka't hindi pa nagaganap ang Aking panahon. Nang masabi na Niya sa 
kanila ang mga salitang ito, ay nanahan pa Siya sa Galilea.” Nagsalita sa Kaniya ang 
Kaniyang mga kapatid sa himig na pautos, na sinasabi ang hakbang na dapat Niyang gawin. 
Ibinalik Niya sa kanila ang suwat nila, at itinuring silang hindi nabibilang sa Kaniyang 
natatalagang mga alagad, kundi sa sanlibutan. “Hindi mang yayaring kayo'y kapootan ng 
sanlibutan,” sinabi Niya, “nguni't Ako'y kinapopootan, sapagka't ito'y Aking 
pinatototohanang masasama ang kaniyang mga gawa.” Hindi napopoot ang sanlibutan sa 
mga katulad nito ang diwa, bagkus minamahal pa nga sila. 


Ang sanlibutan sa ganang kay Kristo ay hindi isang pook ng pagpapaginhawa at 
pagtatanghal ng sarili. Hindi Siya nag-aabang ng pagkakaton upang agawin ang 
kapangyarihan at kaluwalhatian nito. Wala itong ibinibigay na gayong gantimpala sa 
Kaniya. Ito ang pook na pinagsuguan sa Kaniya ng Kaniyang Ama. Siya'y ibinigay upang 
maging kahalili ng buhay ng sanlibutan, upang gawin ang dakilang panukala ng pagtubos. 
Ginagampanan Niya ang Kaniyang gawain para sa nagkasalang sangkatauhan. Nguni't hindi 
Siya dapat maging pangahas, hindi Siya dapat sumugba agad sa panganib, hindi Niya dapat 
papagmadaliin ang isang krisis. Bawa't pangyayari sa Kaniyang gawain ay may kaniyang 
takdang oras. Dapat Siyang maghintay na may pagtitiis. Alam Niyang Siya”y kapopootan ng 
sanlibutan, alam Niyang ang Kaniyang gawain ay hahantong sa Kaniyang kamatayan, 
nguni't kung isusubo Niya ang Kaniyang sarili sa kamatayan nang wala sa panahon ay hindi 
ito magiging kalooban ng Kaniyang Ama. 


Magbuhat sa Jerusalem ay lumaganap hanggang sa malalayong pook na pinangalatan ng 
mga Hudyo ang balita tungkol sa mga kababalaghan ni Kristo, at bagama't marami nang 
buwang hindi Siya dumadalo sa mga kapistahan, ay sabik pa rin sa Kaniya ang mga 
tao. Marami ang umahon sa Pista ng mga Tabernakulo buhat sa lahat ng mga dako ng 
sanlibutan sa pag-asang makikita Siya roon. Sa pasimula ng pista ay marami ang nangag- 
usisa ukol sa Kaniya. Ang mga Pariseo at mga pinuno ay nagsipag-abang sa pagdating Niya, 
na nagsisiasang magkakaroon ng pagkakataong mahatulan Siya. Masidhi silang 


nagsipagtanong, “Saan naroon Siya?” nguni't walang makaalam. Siya ang nasa isip ng 

lahat. Dahil sa takot sa mga saserdote at mga pinuno, ay walang sinumang nangahas 
kumilalang Siya nga ang Mesiyas, nguni't sa lahat ng dako ay tahimik na pinag- 
uusapusapan Siya. Marami ang nagtanggol sa Kaniya na Siya nga ay isang sugong buhat sa 
Diyos, samantalang ang iba naman ay tinuligsa Siya bilang mandaraya ng mga tao. 


Samantala'y tahimik na dumating si Jesus sa Jerusalem. Pinili Niya ang landas na 
bihirang daanan, upang maiwasan ang mga nagsisipaglakbay patungo sa siyudad na buhat sa 
lahat ng dako. Kung Siya'y nakisabay sa alinmang langkay-langkay na pulutong na 
nagsiahon sa pista, makikita Siya ng madla sa pagpasok Niya sa siyudad, at mangyayaring 
Siya'y ipagbunyi ng lahat na ikagagalit namang walang-pagsala ng mga maykapangyarihan. 
Upang maiwasan ang pangyayaring ito kaya minabuti Niyang maglakbay nang nag-iisa. 


Noong nangangalahati na ang pista, nang kasalukuyang abalang-abala ang mga tao sa 
paghahanap sa Kaniya, pumasok Siya sa patyo ng templo na nakikita ng karamihan. Dahil 
sa wala Siya sa pista, ipinalagay na Siya'y natatakot na hulihin ng mga saserdote at mga 
pinuno. Ngayo'y namangha ang lahat nang Siya'y makita. Nagtaka ang lahat sa dangal at 
tapang ng Kaniyang pagkakatayo sa gitna ng makapangyarihang mga kaaway na nauuhaw 
sa Kaniyang dugo. 


Sa gayong pagkakatayo, na sa Kaniya nakatuon ang pansin ng malaking karamihan, ay 
nagsalita si Jesus sa kanila sa paraang di-kailanman natularan ninuman. Ang mga 
pangungusap Niya ay nagpakilalang nalalaman Niya ang mga kautusan at mga kaugalian ng 
Israel, ang mga tuntunin ng paghahandog at ang mga turo o aral ng mga propeta, nang higit 
pa kaysa nalalaman ng mga saserdote at mga rabi. Iginiba Niya ang mga kuta ng 
pormalismo o patay na anyo at ng sali't-saling sabi. Ang mga pangyayari sa buhay na 
darating ay inilarawan Niyang parang nakahantad sa harap Niya. Palibhasa'y nakita Niya 
ang Di-nakikita ninuman, ay nasalita Niya nang may tiyak na kapangyarihan ang mga bagay 
na ukol sa lupa at ang mga bagay na ukol sa langit, at ang mga bagay ng tao at ang mga 
bagay ng Diyos. Ang mga salita Niya”y napakalilinaw at kapani-paniwala, at sa Capernaum, 
ang mga tao ay muling nangagtaka sa Kaniyang pangangaral, “sapagka't may 
kapangyarihan ang Kaniyang salita.” Lukas 4:32. Sa ilalim ng iba't ibang paghahalimbawa 
ay binabalaan Niya ang mga nakikinig sa Kaniya tungkol sa kapahamakang darating sa mga 
tumatanggi sa mga pagpapalang siya Niyang ipinarito upang maibigay sa kanila. Binigyan 
Niya sila ng bawa't katibayang nagpapatunay na Siya'y nagbuhat sa Diyos, at ginawa na rin 
Niya ang lahat ng pagsisikap upang sila'y maakay sa pagsisisi. Sana”y hindi Siya itatakwil 
at ipapapatay ng sarili Niyang mga kababayan kung napigil o nasansala lamang Niya sila sa 
ganyang nakamumuhing kasalanan. 


Nanggilalas ang lahat sa lawak ng nalalaman Niya tungkol sa kautusan at mga hula, at 
isa't isa'y nagtanong, “Paanong nakaaalam ang Taong ito ng mga karunungan, gayong hindi 
naman nag-aral kailanman?” Wala isa mang itinuturing na karapat-dapat maging guro sa 
relihiyon kung hindi siya nag-aral sa paaralan ng mga rabi, at kaya nga si Jesus at si Juan 

Bautista ay itinuring na walang-nalalaman sapagka't hindi sila nakapagaral sa mga 
paaralang ito. Ang mga nakarinig sa kanila ay nangagtaka sa karunungan o kaalaman nila sa 
mga Kasulatan, “gayong hindi naman nag-aral kailanman.” Kung sa paaralan ng mga tao, 
tunay na hindi nga, subali't ang Diyos ng langit ay siyang nagturo sa kanilang dalawa, at sa 
Kaniya nagbuhat ang pinakamataas na uri ng karunungang tinanggap nila. 


Nang magsalita si Jesus sa patyo ng templo, ay nangaumid ang mga tao. Ang mga taong 
lubhang mararahas sa Kaniya ay nakadamang hindi nila kayang pinsalain Siya. Sandaling 
nalimutan nila ang lahat. Sa araw-araw ay nagturo Siya sa mga tao, hanggang sa kahuli- 
hulihang araw, “na dakilang araw ng pista.” Nang umagang ito ang mga tao ay hapo dahil sa 
haba o tagal ng kapistahan. Di-kaginsa-ginsa'y sumigaw si Jesus nang malakas, na nag- 
inugong sa buong patyo ng templo. 


“Kung ang sinuman ay nauuhaw, ay pumarito sa Akin, at uminom. Ang 
sumasampalataya sa Akin, gaya ng sinasabi ng kasulatan, buhat sa kaniyang tiyan ay aagos 
ang mga ilog ng tubig ng buhay.” Ang kalagayan ng mga tao ay nagpatindi sa pamanhik na 
ito. Nagpatuloy sila sa pagmamarangya at pagsasaya, nasilaw ang kanilang mga mata sa 
liwanag at sari-saring kulay, at ang kanilang mga pandinig ay naaliw ng nag-iinamang 
tugtugin, nguni't ang lahat ng mga seremonyang ito ay hindi nakapagdulot ng kinakailangan 
ng espiritu, hindi nakapagdulot ng makasisiya sa pagkauhaw ng kaluluwa sa bagay na hindi 
lumilipas. Inanyayahan sila ni Jesus na magsilapit at magsiinom sa bukal ng buhay, na sa 
kanila ay magiging isang balon ng tubig, na bumubukal hanggang sa walang-hanggang 
buhay. 


Nang umagang yaon ay ginanap ng saserdote ang seremonyang nagpapaalaala sa 
pagkakahampas ng bato sa ilang. Ang batong yaon ay sagisag Niyaong sa pamamagitan ng 
Kaniyang pagkamatay ay dadaloy ang mga buhay na agos ng kaligtasan sa lahat ng mga 
nangauuhaw. Ang mga salita ni Kristo ay siyang tubig ng buhay. Doon sa gitna na 
karamihang yaong nagkakatipon ay itinulot Niyang Siya'y hampasin, upang ang tubig ng 
buhay ay umagos sa sanlibutan. Sa paghampas kay Kristo, ay inakala ni Satanas na 
mapupuksa niya ang Prinsipe ng buhay, nguni't mula sa Batong hinampas ay lumabas at 
umagos ang tubig ng buhay. Nang makapagsalitang gayon si Jesus sa mga tao, sinidlan ang 
kanilang puso ng kakaibang damdamin, at marami ang noon din ay handa nang magsabi, 
tulad ng babaing Samaritana, ng “Ibigay Mo sa akin ang tubig na ito, upang ako?y huwag 
mauhaw.” Juan 4:15. 


Alam ni Jesus ang mga pangangailangan ng kaluluwa. Ang karingalan, mga kayamanan, 
at karangalan ay hindi makasisiya sa puso. “Kung ang sinuman ay nauuhaw, ay pumarito sa 
Akin.” Ang mayaman, ang dukha, ang mataas, at ang aba, ay para-parang inaanyayahan. 
Siya'y nangangakong iibsan ng alalahanin ang isipang nag-aalaala, aaliwin ang nalulumbay, 
at bibigyan ng pag-asa ang nanlulupaypay. Ang marami sa mga nakinig kay Jesus ay mga 
tumatangis sa pagkabigo, marami ang nagkikimkim ng lihim na pamimighati, marami ang 

nagsisikap na mabigyang-kasiyahan ang walang-humpay nilang pagmimithi ng mga bagay 
ng sanlibutan at ng papuri ng mga tao, subali't kung makamtan na ang lahat, 
nasusumpungan nilang ang tinamo lamang nila ay isang basag na sisidlang walang laman, 
na di-makapapatid ng kanilang kauhawan. Sa gitna ng kaakit-akit na pagkakasayahan ay 
naroon silang nakatayo, na di-nasisiyahan at malungkot. Ang biglang sigaw na, “Kung ang 
sinuman ay nauuhaw,” ay gumitla sa kanilang malungkot na pagninilay-nilay, at nang 
marinig nila ang sumunod na mga pangungusap, ay nabuhay na muli sa kanilang isip ang 
isang bagong pag-asa. Iniharap sa kanila ng Espiritu Santo ang sagisag hanggang sa 
makilala nilang ito ang alok na kaligtasang di-matutumbasan ang halaga. 


Ang anyaya ni Kristo sa nauuhaw na kaluluwa ay patuloy pa ring isinisigaw hanggang 
ngayon, at ito'y namamanhik sa atin nang lalong malakas kaysa sa mga nakarinig nito sa 
templo noong huling araw ng pista. Ang bukal ay bukas sa lahat. Ang mga napapagal at 
nahahapo ay inaalok ng nagpapaginhawang lagok ng buhay na walang-hanggan. Si Jesus ay 
patuloy pa ring nananawagan, “Kung ang sinuman ay nauuhaw, ay pumarito sa Akin, at 
uminom.” “Ang nauuhaw ay pumarito. At ang may ibig, ay kumuhang walang-bayad ng 
tubig ng buhay.” “Ang sinumang uminom ng tubig na sa kaniya'y Aking ibibigay ay hindi 
mauuhaw magpakailanman, nguni't ang tubig na sa kaniya'y Aking ibibigay ay magiging 
isang balon ng tubig na bubukal sa kabuhayang walang-hanggan.” Apoealipsis 22:17: Juan 
4:14. 

Kabanata 50--Sa Gitna ng mga Silo 


Sa buong panahon ng pista na si Jesus ay nasa Jerusalem ay minanmanan Siya ng mga 
tiktik. Arawaraw ay bago at bagong mga paraan ang sinubok nila upang Siya'y 
mapatahimik. Ang mga saserdote at mga pinuno ay nangagmamatyag upang Siya'y 
mabitag. May balak silang Siya'y patigilin sa pamamagitan ng dahas. Nguni't hindi lamang 
ito. Hangad din nilang hiyain ang Rabing ito ng Galilea sa harap ng mga tao. Nang unang 
araw ng pagdalo Niya sa pista, nagsilapit sa Kaniya ang mga pinuno ng bayan, na 
nagtatanong ng kung sa anong kapangyarihan Siya nagtuturo. Ibig nilang maalis sa Kaniya 
ang pansin ng mga tao at malipat sa kung may karapatan Siyang magturo, at sa ganito'y 
lumitaw na sila ang mahalaga at makapangyarihan. 


“Ang turo Ko ay hindi Akin,” wika ni Jesus, “kundi Doon sa nagsugo sa Akin. Kung ang 
sinumang tao ay nagiibig gumawa ng Kaniyang kalooban, ay makikilala niya ang turo, kung 
ito'y sa Diyos, o kung Ako'y nagsasalita na mula sa Aking sarili.” Juan 7:16, 17. Ang 
tanong ng mga mapagtutol na ito ay hindi sinagupa ni Jesus sa pamamagitan ng pagsagot sa 
tutol, kundi sa pamamagitan ng pagbubukas ng katotohanang mahalaga sa ikaliligtas ng 
kaluluwa. Ang pagkilala at pagpapahalaga sa katotohanan, wika Niya, ay hindi gasinong 
nababatay sa isip kundi sa puso. Ang katotohanan ay dapat tanggapin sa kaluluwa, dapat 
itong igalang ng kalooban. Kung ang isip ay sapat na upang isuri sa katotohanan, ang 
pagmamataas ay hindi magiging sagabal sa pagtanggap nito. Nguni't ang pagtanggap sa 
katotohanan ay gawain ng biyaya sa puso; at ang pagtanggap nito ay nakabatay sa 
pagtatakwil ng bawa't kasalanang ipinakikilala ng Espiritu ng Diyos. 


Ang mga kalamangan ng tao upang makaalam ng katotohanan, gaanoman kalaki ang mga 
kalamangang ito, ay hindi pakikinabangan malibang ang puso niya ay bukas upang 
tumanggap ng katotohanan, at malibang may iniuudyok-ng-budhing pagpapasakop ng lahat 
ng ugali at gawaing salungat sa mga simulain nito. Sa mga gayong napasasakop sa Diyos, 
na may tapat na hangaring maalaman at ganapin ang Kaniyang kalooban, ang katotohanan 
ay nahahayag na siyang kapangyarihan ng Diyos sa ikaliligtas nila. Mapagkikilala nila kung 
sino ang nagsasalita para sa Diyos, at kung sino ang nagsasalita ng sa ganang kaniyang 
sarili. Hindi ipinanig ng mga Pariseo ang kanilang kalooban sa kalooban ng Diyos. Hindi 
nila pinagsisikapang makilala ang katotohanan, kundi ang pinagsisikapan nila ay ang 
makasumpong ng maidadahilan upang ito'y maiwasan, ipinakilala ni Kristo na ito ang 
dahilan kung bakit hindi nila naintindihan ang Kaniyang turo. 


Ngayo’y ibinigay Niya ang isang pagsubok na pagkakakilanlan ng pagkakaiba ng isang 
tunay na tagapagturo at ng isang magdaraya: “Ang nagsasalita ng sa ganang kaniyang sarili 
ay humahanap ng kaniyang sariling kaluwalhatian: datapuwa't ang humahanap ng 
kaluwalhatian Niyaong sa kanya'y nagsugo, ang gayon ay totoo, at sa kaniya'y walang 
kalikuan.” Juan 7:18. Ang humahanap ng sarili niyang kaluwalhatian ay nagsasalita ng 
saganang kaniyang sarili lamang. Ang diwa ng pagtatanyag sa sarili ay nagkakanulo sa 

pinagmulan nito. Nguni't ang hinahanap ni Kristo ay ang ikaluluwalhati ng Diyos. Sinalita 
Niya ang mga salita ng Diyos. Ito ang katibayan ng Kaniyang kapangyarihan bilang isang 
tagapagturo ng katotohanan. 


Nagbigay si Jesus sa mga rabi ng isang katibayan ng Kaniyang pagka-Diyos sa pagbasa 
Niya sa nilalaman ng kanilang mga puso. Buhat nang pagalingin Niya ang lalaki sa 
Bethesda ay binalak na nilang Siya'y patayin. Kaya nga sila rin ang manlalabag ng kautusan 
na ipinamamarali nilang kanilang ipinagtatanggol. “Hindi baga ibinigay sa inyo ni Moises 
ang kautusan,” wika Niya, “at gayunma'y wala sa inyong gumaganap ng kautusan? Bakit 
ninyo pinagsisikapang Ako'y patayin?” 


Tulad sa mabilis na kislap ng kidlat na inihayag ng mga salitang ito sa mga rabi ang 
balon ng kapahamakang malapit na nilang kahulugan. Bigla silang kinilabutan. Nadama 
nilang sila'y lumalaban sa Isang Walanghanggang Kapangyarihan. Nguni't ayaw silang 
pasaway. Upang mapamalagi nila ang impluwensiya nila sa mga tao, kailangang ilihim nila 
ang kanilang mga panukala ng pagpatay. Iniiwasan ang tanong ni Jesus na sila'y bumulalas, 
“Mayroon Kang demonyo: sino ang nagsisikap na Ikaw ay patayin?” Ipinakakahulugan 
nilang ang mga kababalaghang gawa ni Jesus ay pawang udyok ng isang masamang 
espiritu. 


Ang ganitong pakahulugan ay hindi pinansin ni Kristo. Patuloy Niyang ipinakilala na ang 
ginawa Niyang pagpapagaling sa Bethesda ay naaayon sa utos na ukol sa Sabbath, at iyon 
ay nabigyang-katuwiran ng paliwanag na ibinibigay ng mga Hudyo na rin sa kautusan. 
Sinabi Niya, “Ibinigay sa inyo ni Moises ang pagtutuli, ... at tinutuli ninyo sa araw ng 
Sabbath ang isang lalaki.” Alinsunod sa kautusan, bawa't sanggol na lalaki ay dapat tuliin sa 
ikawalong araw. Sakaling tumama sa Sabbath ang takdang panahon o ang ikawalong araw, 
kailangan ngang tupdin din ang seremonya. Gaano pa nga lubhang naaayon sa diwa ng 
kautusan na ang isang tao'y “lubos na pagalingin sa araw ng Sabbath.” At pinagsabihan 
Niya sila na “huwag kayong magsihatol ayon sa anyo, kundi magsihatol kayo nang matwid 
na paghatol.” 


Natahimik ang mga pinuno, at marami sa mga tao ang napabulalas, “Hindi ba Ito ang 
kanilang pinagsisikapang patayin? Nguni't, narito, Siya'y nagsasalitang may katapangan, at 
walang anumang sinasabi sila sa Kaniya. Napagkikilala kayang tunay ng mga pinuno na ito 
ang Kristo?” Sa mga nagsisipakinig kay Kristo ay marami ang tumatahan sa Jerusalem, at 
natatalos nila ang mga pagsasabwatan ng mga pinuno laban sa Kaniya, at nadama nilang 
sila'y naaakit Niya sa pamamagitan ng isang dimapaglabanang kapangyarihan. Nagsumiksik 
sa kanilang diwa ang paniniwala na Siya nga ang Anak ng Diyos. Nguni't nakaabang naman 
si Satanas na handang magmungkahi ng alinlangan, at ang sarili nilang mga maling pala- 
palagay tungkol sa Mesiyas at sa Kaniyang pagparito ay siyang tumulong sa kanila upang 
mangyari ito. Lahat ay naniniwala na ang Kristo ay isisilang sa Bethlehem, subali't Siya'y 
isang panahong mawawala, at sa Kaniyang ikalawang pagpapakita ay walang makaaalam 

kung saan Siya nanggaling. Hindi kakaunti ang naniniwalang ang Mesiyas ay walang 
katutubong pagkakamag-anak sa mga tao. At sapagka't ang malaganap na paniniwala 
tungkol sa kaluwalhatian ng Mesiyas ay hindi nila nakita kay Jesus na taga-Nazareth, ang 
marami ay nakinig sa mungkahing, “Gayunman ay nalalaman namin kung saan nanggaling 
ang Taong ito: datapwa't pagparito ni Kristo, sinuma'y walang makakaalam kung saan Siya 
nanggaling.” 


Habang sila'y ipinagtutulak-tulakan ng alinlangan at pananampalataya, inagaw ni Jesus 
ang kanilang isipan at sinagot sila: “Ako'y inyong nakikilala, at nalalaman din naman ninyo 
kung saan Ako galing: at hindi Ako naparito sa Aking sarili, datapwa"t ang nagsugo sa Akin 
ay tunay, na hindi ninyo nakikilala.” Sinasabi nilang alam nila kung saan dapat manggaling 
ang Kristo, nguni't ang totoo”y lubos silang walang nalalaman tungkol dito. Kung namuhay 
lamang sila nang ayon sa kalooban ng Diyos, nakilala sana nila ang Kaniyang Anak nang 
Siya ay pakita sa kanila. 


Nalinawan ng mga nagsisipakinig ang mga salita ni Kristo. Maliwanag na inulit lamang 
Niya ang sinabi Niya sa harap ng Sanedrin marami nang buwan ang nakaraan, nang Siya na 
rin ang nagsabing Siya ang Anak ng Diyos. At kung paanong noon ay binalak ng mga 
pinuno na Siya'y patayin, gayundin naman sinisikap nila ngayon na Siya'y hulihin, nguni't 
hinadlangan sila ng isang kapangyarihang di-nakikita, na siyang pumigil sa kanilang galit. 
na nagsasabi, Hanggang diyan ka na lamang, at huwag ka nang magpatuloy pa. 


Sa gitna ng mga tao ay maraming naniwala sa Kaniya, at kanilang sinabi, “Pagparito ng 
Kristo, ay gagawa pa baga Siya ng lalong maraming kababalaghan kaysa mga ginawa ng 
Taong ito?” Sabik na hinihintay ng mga lider ng mga Pariseo kung ano ang mangyayari, at 
narinig nila ang mga pahayag ng pagsang-ayon ng karamihan. Nagmadali silang nagtungo 
sa mga pangulong saserdote, at inilahad nila ang kanilang mga panukala na Siya'y hulihin. 
Gayunman, pinagkaisahan nilang Siya'y hulihin nang nag-iisa, sapagka't hindi nila 
mapangahasang hulihin Siya sa harap ng mga tao. Muling ipinakilala ni Jesus na nababasa 
Niya ang kanilang panukala o binabalak. “Makikisama pa Ako sa inyong sandaling 
panahon.” sabi Niya, “at Ako'y paroroon sa nagsugo sa Akin. Hahanapin ninyo Ako, at 
hindi Ako masusumpungan: at kung saan Ako naroroon, ay hindi kayo makaparoroon.” 
Sandali na lamang at makukubli na Siya sa dakong hindi maaabot ng kanilang pangungutya 
at pagkapoot. Aakyat na Siya sa Ama, upang muli na namang sambahin ng mga anghel, at 
doo'y di-kailanman makararating ang mga nagbabanta sa Kaniyang buhay. 


Pakutyang nagsabi ang mga rabi, “Saan paroroon ang Taong ito, na hindi natin Siya 
masusumpungan? Siya kaya'y paroroon sa nagsipangalat sa gitna ng mga Hentil, at 
magtuturo sa mga Hentil?” Bahagya nang sumagi sa diwa ng mga mapagtutol at mga 
mangungutyang ito na ang kanilang mga panlilibak at paghamak ay naglalarawan ng misyon 
ni Kristo! Sa buong maghapon ay iniunat Niya ang Kaniyang mga kamay sa mga taong 
masuwayin at mapagtutol, gayunman Siya'y masusumpungan sa kanila na hindi 

nagsisihanap sa Kaniya, sa gitna ng mga taong hindi nagsisitawag sa Kaniyang pangalan ay 
pakikita Siya. Roma 10:20, 21. 


Marami sa mga napaniwalang si Jesus ay siya ngang Anak ng Diyos ay nailigaw ng 
sinsay na pagmamatuwid ng mga saserdote at mga rabi. Malaki ang nagawa ng paulit-ulit na 
pagsasabi ng mga gurong ito na ang mga hula tungkol sa Mesiyas ay nagbabadyang Siya ay 
“maghahari sa Bundok ng Siyon, at sa Jerusalem, at sa harap ng Kaniyang mga matanda 
nang may buong kaluwalhatian,” at Siya'y “magtataglay ng kapamahalaan mula sa dagat at 
dagat, at mula sa ilog hanggang sa mga wakas ng lupa.” Isaias 24:23, Awit 72:8. Saka 
pakutya nilang inihambing ang kaluwalhatiang ito sa abang anyo at kaayusan ni Jesus. 
Isininsay nila ang mga salita ng hula na anupa't parang tama ang mali nilang pakahulugan. 
Kung masikap lamang na pinag-aralan ng mga tao ang mga salita ng hula, hindi sana sila 
naililigaw. Ang ikaanimnapu't isang kabanata ng Isaias ay nagpapatunay na gagawin nga ni 
Kristo ang gawang ginawa Niya. Ang ikalimampu't tatlong kabanata ay siya namang 
nagsasabing Siya ay itatakwil at maghihirap sa sanlibutan, at ang ikalimampu't siyam na 
kabanata ay naglalarawan ng likas ng mga saserdote at ng mga rabi. 


Hindi pinipilit ng Diyos ang mga taong iwan ang kanilang di-paniniwala. Nasa harap nila 
ang liwanag at ang kadiliman, ang katotohanan at ang kamalian. Nasa kanila ang 
pagpapasiya kung alin ang kanilang tatanggapin. Ang isip ng tao ay binigyan ng 
kapangyarihang makakilala ng pagkakaiba ng tama at ng mali. Hindi panukala ng Diyos na 
ang mga tao ay magpapasiya ng buhat sa simbuyo ng kanilang kalooban, kundi nang ayon 
sa bigat ng katibayan, na buong ingat na inihahambing ang talata sa kapwa talata. Kung 
isinaisantabi lamang ng mga Hudyo ang mali nilang pagkakilala at saka inihambing ang 
hulang nasusulat sa mga pangyayaring natutupad sa buhay ni Jesus, napagkilala sana nila 
ang magandang pagkakatugma ng mga hula at ng mga nangyari sa buhay at ministeryo ng 
mapagpakumbabang-pusong taga-Galilea. 


Marami ang nadadaya ngayon tulad ng mga Hudyo. Ang mga guro sa relihiyon ay 
bumabasa sa Bibliya nang alinsunod sa liwanag ng sarili nilang pagkaunawa at mga sali't 
saling sabi, at ang mga tao ay hindi naman nagsasaliksik ng mga Kasulatan sa ganang 
kanilang mga sarili, upang alamin kung ano ang katotohanan, kundi ipinauubaya nila ang 
kanilang kapasiyahan at ang kanilang mga kaluluwa sa mga namumuno sa kanila. Ang 
pangangaral at pagtuturo ng Kaniyang salita ay isa sa mga paraang itinalaga ng Diyos upang 
maikalat arig liwanag, subali’t dapat nating subukin ang bawa't itinuturo ng tao sa itinuturo 
naman ng Kasulatan. Sinumang magaaral ng Bibliya nang may pananalangin, na ninanasang 
makilala ang katotohanan, upang ito'y matalima niya, ay tatanggap ng liwanag na buhat sa 
Diyos. Mapag-uunawa niya ang mga Kasulatan. “Kung ang sinumang tao ay nagiibig 
gumawa ng Kaniyang kalooban, ay makikilala niya ang turo.” Juan 7:17. 


Nang huling araw ng pista, ang mga kawal na inutusan ng mga saserdote at mga pinuno 
upang dakpin si Jesus, ay nagsibalik nang hindi Siya kasama. Pagalit silang tinanong, “Bakit 

hindi ninyo Siya dinala?” Nakabadha sa mukha ang matiim na pagninilay na sila'y sumagot, 
“Kailanma'y walang taong nagsalita na gaya ng Taong ito.” 


Matitigas man ang kanilang mga puso, pinalambot din iyon ng Kaniyang mga salita. 
Samantalang Siya'y nagsasalita sa patyo ng templo, tumigil silang sumandali, upang 
makinig ng anumang mallalaban nila sa Kaniya. Nguni't habang sila'y nakikinig, ang pakay 
ng pagkakapagsugo sa kanila roon ay nalimutan nila. Nakatayo sila roon na parang mga 
taong namalikmata. Inihayag ni Kristo ang sarili Niya sa kanilang mga kaluluwa. Nakita 
nila ang bagay na ayaw tingnan ng mga saserdote at ng mga pinuno---ang pagkataong 
umaapaw sa kaluwalhatian ng Diyos. Nagsialis silang punung-puno ng ganitong isipan, na 
lubhang nakintalan ng Kaniyang mga salita, na anupa't sa tanong na, “Bakit hindi ninyo 
Siya dinala?” ay wala silang naisagot kundi, “Kailanma'y walang taong nagsalita na gaya ng 
Taong ito.” 


Nang unang lumapit kay Kristo ang mga saserdote at mga pinuno, nagkaroon sila ng 
gayunding paniniwala. Labis na nakilos ang kanilang mga puso, at pilit na nagtumiim sa 
kanilang diwa ang isipang, “Kailanma'y walang taong nagsalita na gaya ng Taong ito.” 
Nguni't pinatay nila ang paniniwalang udyok ng Espiritu Santo. At ngayon, sa galit nila 
dahil sa pati mga alagad ng batas ay naimpluwensiyahan na ng taga-Galileang ito, sila'y 
sumigaw, “Kayo baga naman ay nangailigaw rin? Sumampalataya baga sa Kaniya ang 
sinuman sa mga pinuno o ang sinuman sa mga Pariseo? Datapwa't ang karamihang ito na 
hindi nakaaalam ng kautusan ay sinumpa.” 


Ang mga taong binabalitaan ng katotohanan ay bihirang magtanong ng, “Totoo ba?” 
kundi, “Sino ba ang nagbabalita?” Ang pinahahalagahan ng karamihan ay kung maraming 
bilang ng mga tao ang tumatanggap nito; at kaya nga itinatanong pa rin hanggang ngayon 
ang, “Sumampalataya baga ang sinuman sa mga nag-aral na tao o sa mga pinuno ng 
relihiyon?” Ang mga tao ngayon ay gaya rin ng mga tao nang panahon ni Kristo, na di- 
mahilig sa tunay na kabanalan. Sila'y masisigasig sa mga kabutihang makalupa, kaya 
nakakaligtaan ang mga kayamanang di-lumilipas, at hindi isang argumento o kapulaan laban 
sa katotohanan, kung marami mang bilang ng mga tao ang hindi handang tumanggap nito, o 
kung hindi man ito tinatanggap ng mga dakilang tao ng sanlibutan, o ng mga lider man ng 
relihiyon. 


Naglagay uli ang mga saserdote at mga pinuno ng mga panukala upang madakip si Jesus. 
Iginiit nila na kung pahihintulutan nila Siyang nakalalaya, ay mailalayo Niya ang mga tao sa 
mga kinikilalang lider, at dahil dito ang tanging panatag na paraan ay mapatahimik Siya 
agad. Sa kainitan ng kanilang pagtatalo, ay biglang-bigla silang natigilan. Si Nicodemo ay 
nagtanong, “Hinahatulan baga ng ating kautusan ang isang tao, nang hindi muna siya 
dinidinig, at nang hindi pa natatalastas kung ano ang kaniyang ginagawa?” Natahimik ang 
kapulungan. Ang mga salita ni Nicodemo ay nanuot sa kanilang mga budhi. Hindi nila 
maaaring hatulan ang isang tao nang hindi pa siya napapakinggan. Nguni't hindi dahil sa 

bagay na ito lamang kaya natigilan ang mayayabang na pinuno, na tinititigan ang nangahas 
magsalita nang ayon sa katarungan. Sila'y nangagulat at nangapahiya dahil sa ang isa sa 
mga kasamahan nila ay nakintalan ng likas ni Jesus na anupa't ipinagtanggol nito Siya. 
Nang mapawi ang kanilang panggigilalas, pinagwikaan nila si Nieodemo nang may 
umiiwang pang-uuyam, “Ikaw baga'y taga-Galilea rin? Siyasatin mo at tingnan mo: 
sapagka't sa Galilea ay walang lumitaw na propeta.” 


Gayon pa man ang pagtutol ay nakapigil sa pagpapasiya ng kapulungan. Hindi nagawang 
isakatuparan ng mga pinuno ang kanilang balak na hatulan si Jesus nang hindi muna 
pinakikinggan. Sa sandaling pagkagapi nila, “bawa't tao'y umuwi sa kani-kaniyang sariling 
bahay. Datapwa't si Jesus ay napasa Bundok ng mga Olibo.” Nilisan ni Jesus ang 
alingasngas at kaguluhan ng siyudad, ang sabik na karamihan at ang mga taksil na rabi, at 
tinungo Niya ang tahimik na olibuhan, na doo'y magisa Niyang makakausap ang Diyos. 
Nguni't umagangumaga kinabukasan ay bumalik Siya sa templo, at nang magkatipon ang 
mga tao sa palibot Niya, ay umupo Siya at sila”y tinuruan. 


Hindi naluwatan at Siya'y nagambala. Isang pulutong ng mga Pariseo at mga eskriba ang 
lumapit sa Kaniya, na kinakaladkad ang isang takot-na-takot na babae, na matigas nilang 
sinisigawan ng paratang na nilabag ang ikapitong utos. Nang maitulak na ito sa harap ni 
Jesus, may paimbabaw na pagpapakita ng paggalang, na sinabi nila sa Kaniya, “Sa kautusan 
nga ay ipinag-utos sa amin ni Moises, na batuhin ang mga ganyan: nguni't ano ang masasabi 
Mo?” Tinakpan ng kanilang pakunwaring paggalang ang pailalim na pakana para sa 
Kaniyang ikapapahamak. Sinamantala nila ang pagkakataong ito upang Siya ay mahatulan, 
sa pag-aakalang anuman ang gawin Niyang pasiya, ay mayroon din silang maipararatang sa 
Kaniya. Kung pawalang-sala Niya ang babae, mapararatangan Siyang hinahamak Niya o 
niwawalang-halaga ang kautusan ni Moises. Kung sabihin naman Niyang ito'y karapat- 
dapat patayin, Siya'y maisusumbong nila sa mga Romano na umaangkin sa kapangyarihang 
sa kanila lamang nauukol. 


Sandaling minasdan ni Jesus ang tanawing nasa harap Niya---ang nanginginig na babaing 
halos matunaw sa kahihiyan, ang mga mahal na taong kababakasan sa mukha ng batong- 
damdamin, at mga walang-awa sa kapwa. Ang Kaniyang diwang walang-bahid-dungis ay 
nanliit sa gayong tanawin. Alam Niya ang dahilan kung bakit iniharap sa Kaniya ang kasong 
ito. Nababasa Niya ang puso, at nakikilala Niya ang likas at kabuhayan ng bawa't isang nasa 
harap Niya. Ang mga nagkukunwaring-bantay na ito ng katai,ungan ay siya na ring nagbulid 
sa babae sa pagkakasala, upang maiumang nila kay Jesus ang silo. Wala Siyang ipinakitang 
tanda na narinig Niya ang kanilang tanong, Siya'y yumuko, itinuon ang Kaniyang mga mata 
sa lupa, at Siya'y nagpasimulang sumulat sa alikabok. 


Sa kanilang pagkainip sa Kaniyang pagluwat at waring pagwawalang-bahala, lalo silang 
nagpakalapit-lapit, at inulit ang sumbong. Nguni't nang sundan ng kanilang tingin ang 
tinititigan ni Jesus, at mapatuon ang kanilang mga mata sa pabimentong nasa Kaniyang 

paanan, ay nagbago ang anyo ng kanilang mga mukha. Naroon, isinulat Niya sa harap nila, 
ang mga lihim na kasalanan ng kanilang sariling mga kabuhayan. Nakita ng mga taong 
nanonood ang biglang pagbabago ng anyo ng kanilang mukha, kaya't ang mga ito ay 
nakigitgit upang maalaman nila kung ano ang dahil at sila'y nabaghan at mandi'y napahiya. 


Sa kabila ng lahat nilang pagpapanggap na paggalang sa kautusan, ang mga rabing ito, sa 
kanilang paghaharap ng paratang laban sa babae, ay siya na ring nagsisilabag sa mga 
itinatadhana ng kautusan. Tungkulin ng lalaking tunay na asawa ng babae na siya ang 
magsumbong laban sa kaniyang asawa, at ang mga maysala ay pareparehong dapat 
parusahan. Ang ginawa ng mga nagsumbong ay lubos na di-ipinahihintulot. Gayon pa man, 
sinagupa sila ni Jesus sa sarili nilang katuwiran. Tiyak na sinasabi ng kautusan na sa 
parusang pagbato, ang mga saksing nakakita sa gumawa ng pagkakasala ay siyang dapat na 
unang bumato sa nagkasala. Ngayo'y tumindig Siya, at pagkapako ng Kaniyang paningin sa 
mga nagsasabwatang matatanda, ay sinabi ni Jesus, “Ang walang kasalanan sa inyo, ay 
siyang unang bumato sa kaniya.” At pagkayuko Niyang muli, Siya'y nagpatuloy sa pagsulat 
sa lupa. 


Hindi Niya isinaisantabi ang kautusang ibinigay sa pamamagitan ni Moises, at ni hindi 
Niya sinalansang ang kapangyarihan ng Roma. Bigong-bigo ang mga nagsumbong. Ngayon, 
sa pagkahubad ng ibinabalabal nilang pakunwaring kabanalan, ay sila'y nangakatayong 
maysala at mayhatol, sa harap ng Isang Kalinis-linisan. Kinilabutan sila nang maisip nilang 
baka ang lihim na kasalanan ng kanilang mga kabuhayan ay malantad sa karamihan, kaya 
nga sila'y isa-isang nagsialis, na nangakatungo at di-nag-aangat ng paningin, at iniwan ang 
babae sa harap ng nahahabag na Tagapagligtas. Tumindig si Jesus, at pagtingin Niya sa 
babae ay nagwika, “Babae, saan nangaroroon ang nangagpaparatang sa iyo? wala bagang 
taong humatol sa iyo? Sinabi ng babae, Walang sinuman, Panginoon. At sinabi sa kaniya ni 
Jesus, Ako man ay hindi hahatol sa iyo: humayo ka ng iyong lakad, at huwag ka nang 
magkasala pa.” 


Nakatayo ang babae sa harap ni Jesus, na nanginginig sa takot. Ang mga salita Niyang, 
“Ang walang kasalanan sa inyo, ay siyang unang bumato sa kaniya,” ay dumating sa kaniya 
na parang hatol na kamatayan. Ayaw niyang tingnan ang mukha ng Tagapagligtas, kundi 
tahimik niyang hinintay ang parusang igagawad sa kaniya. Sa kaniyang pagkakamangha'y 
nakita niyang ang mga nagpaparatang o nagsusumbong laban sa kaniya ay walangimik at 
nangababaghang nagsisipag-alisan, pagkatapos ay sumapit sa kaniyang pandinig ang mga 
salitang yaong puno ng pag-asa, “Ako man ay hindi rin hahatol sa iyo, humayo ka ng iyong 
lakad, at huwag ka nang magkasala pa.” Nabunsol ang kaniyang damdamin, at siya'y 
nagpatirapa sa paanan ni Jesus, na ibinubuhos sa kaniyang pagtangis ang pag-ibig niyang 
kumikilala ng utang-naloob, at sa pamamagitan ng kaniyang mga luha'y ipinahayag niya 
ang kaniyang mga kasalanan. 

Sa ganang kaniya'y ito ang pasimula ng isang bagong buhay, isang buhay na malinis at 
mapayapa, na itinalaga sa paglilingkod sa Diyos. Nang itindig ni Jesus ang nagkasalang 
kaluluwang ito, ay isang kababalaghan ang ginawa Niya na higit pang dakila kaysa 
pagpapagaling sa pinakamabigat na sakit ng katawan, pinagaling Niya ang sakit sa espiritu 
na ikamamatay sa walang-hanggang kamatayan. Ang nagsising babaing ito ay naging isa sa 
mga pinakamatapat Niyang tagasunod. Ang mapagpatawad Niyang kaawaan ay sinuklian 
nito ng mapagsakripisyong pag-ibig at pagtatalaga. 


Sa pagkakapagpatawad Niya sa babaing ito at sa pagkakapagpalakas ng loob nito na ito'y 
mamuhay ng isang lalong mabuting kabuhayan, ang likas ni Jesus ay nagningning sa 
kagandahan ng sakdal na katwiran. Bagama't hindi Niya pinagpapaumanhinan ang 
kasalanan, ni binabawasan man ang pagkadama ng pagkakasala, hindi naman Siya 
nagsisikap na humatol, kundi ang pinagsisikapan Niya ay ang magligtas. Ang alay ng 
sanlibutan sa makasalanang babaing ito ay paghamak at paglibak, subali't si Jesus ay 
nagsalita ng mga salita ng pag-aliw at pag-asa. Ang Isang Walang-sala ay nahahabag sa 
makasalanan, at inilalawit dito ang tulong na kailangan. Samantalang ang mga 
mapagpaimbabaw na Pariseo ay tumutuligsa at humahatol, ang iniaatas naman ni Jesus ay, 
“Humayo ka ng iyong lakad, at huwag ka nang magkasala pa.” 


Hindi alagad ni Kristo yaong, hindi na tumitingin sa nagkakasala, ay tinatalikuran pa ang 
mga ito, at pinababayaang magpatuloy sa pababang hakbangin nang dipinaaalalahanan. 
Yaong mga mabibilis magparatang sa mga iba, at masisigasig na sila'y maihatid sa 
kahatulan, ay madalas na sa sarili nilang mga kabuhayan ay higit pang makasalanan kaysa 
mga ito. Kinapopootan ng mga tao ang makasalaman, subali't iniibig naman nila ang 
kasalanan. Kinapopootan ni Kristo ang kasalanan, subali't iniibig naman Niya ang 
makasalanan. Ito ang magiging diwa o espiritu ng lahat ng sumusunod sa Kaniya. Ang pag- 
ibig Kristiyano ay makupad sa panunuligsa, mabilis kumilala ng pagsisisi, handang 
magpatawad, magpalakas-ng-loob, maglagay sa naliligaw sa landas ng kabanalan, at 
magpatatag sa mga paa nito sa paglakad doon. 

Kabanata 51---Ang Ilaw ng Kabuhayan 


“Nang magkagayo'y nagsalitang muli sa kanila si Jesus, na sinasabi, Ako ang Ilaw ng 
sanlibutan: ang sumusunod sa Akin ay hindi lalakad sa kadiliman, kundi magkakaroon ng 
ilaw ng kabuhayan.” Nang bigkasin ni Jesus ang mga salitang ito, Siya ay nasa patyo ng 
templo, na tangi nang pinagdarausan ng Kapistahan ng mga Balag. Sa gitna ng patyong ito 
ay may dalawang matataas na watawat, na kinabibitinan ng malalaking kandelero. 
Pagkatapos ng paghahandog sa hapon, sinisindihan na ang lahat ng ilawan, na nililiwanagan 
ang buong Jerusalem. Ang seremonyang ito ay bilang pag-alaala sa haliging apoy na 
pumatnubay sa Israel nang maglakbay sila sa ilang, at ipinalalagay ring tumuturo sa 
pagdating ng Mesiyas. Sa gabi pagka nasindihan na ang mga ilawan, ang patyo ay nagiging 
isang tagpo ng dakilang pagkakatuwaan. Mga lalaking ubanin, mga saserdote ng templo at 
mga pinuno ng bayan, ay sama-samang nagsisipagsayaw ng sayaw ng pista sa saliw ng 
tugtog ng mga instrumento at ng awit ng mga Levita. 


Ang paglaganap ng liwanag sa Jerusalem, ay nagpapahayag ng pag-asa ng bayan na 
kapag dumating na ang Mesiyas ay Siya ang magsasabog ng Kaniyang liwanag sa buong 
Israel. Nguni't sa ganang kay Jesus, ito ay may lalong malawak na kahulugan. Kung 
paanong ang lahat ay nililiwanagan ng nagniningning na mga kandelero ng templo, 
gayundin naman si Kristo, na pinagbubuhatan ng espirituwal na liwanag, ay siyang 
tumatanglaw sa kadiliman ng sanlibutan. Gayon pa man, kulang pa rin ang sagisag. Yaong 
malaking tanglaw na sarili Niyang kamay ang naglagay sa mga langit ay siyang lalong 
angkop o tunay na kinatawan ng kaluwalhatiian ng Kaniyang misyon. Umaga noon, 
kapapamitak pa lamang ng araw sa ibabaw ng Bundok ng mga Olibo, at ang liwanag nitong 
nakasisilaw sa mata ay tumatama sa mga palasyong marmol, at pinakikislap ang gintong 
nakakalupkop sa mga pader ng templo, nang kaginsa-ginsa'y itinuro ito ni Jesus at sinabi, 
“Ako ang Ilaw ng sanlibutan.” 


Mga pangungusap itong napakinggan at pagkaraan ng maluwat na panahon ay muling 
inulit sa dakilang pahayag na, “Nasa Kaniya ang buhay, at ang buhay ay siyang ilaw ng mga 
tao. At ang ilaw ay lumiliwanag sa kadiliman, at ito'y hindi napag-unawa ng kadiliman.” 
“Iyan ang tunay na ilaw, na lumiliwanag sa bawa't tao na pumaparito sa sanlibutan.” Juan 
1:4, 5, 9. At maka raan ang malaong panahong si Jesus ay nakaakyat sa langit, ay inulit din 
ni Pedro, sa pagkasi sa kaniya ng Espiritu Santo, ang sagisag na ginamit ni Kristo, na aniya: 
“Mayroon kaming lalong panatag na salita ng hula, na mabuti ang inyong ginagawa, kung 
ito'y inyong sinusundan na gaya ng isang ilawang lumiliwanag sa isang dakong madilim, 
hanggang sa pagbubukang-liwayway, at ang tala sa umaga ay sumilang sa inyong mga 
puso.” 2 Pedro 1:19. 


Sa pagpapakita ng Diyos sa Kaniyang bayan, ay liwanag ang lagi Niyang ginagamit na 


sagisag ng Kaniyang pakikiharap. Nang simulan ang paglalang, sa utos ng Diyos ay lumitaw 
ang liwanag buhat sa kadiliman. Liwanag ang lumukob sa haliging alapaap kung araw at sa 

haliging apoy kung gabi, na umakay sa malalaking hukbo ng Israel. Liwanag ang nagliyab 
na may kakilakilabot na kaningningan sa palibot ng Panginoon sa Bundok ng Sinai. 
Liwanag ang namahinga sa ibabaw ng luklukan ng awa sa tabernakulo. Liwanag ang 
pumuno sa templo ni Salomon nang iyon ay italaga. Liwanag ang sumilang sa mga gulod ng 
Bethlehem nang ang balita ng pagtubos ay dalhin ng mga anghel sa mga pastor na 
nagpupuyat sa kawan. 


Ang Diyos ay liwanag, at nang sabihin ni Kristo, “Ako ang ilaw ng sanlibutan,” ay 
ipinahayag Niya ang Kaniyang pakikipagkaisa sa Diyos, at ang Kaniyang pakikisama o 
pagkakaugnay sa buong sambahayan ng mga tao. Siya nga ang nang pasimula ay 
“nagpalitaw ng liwanag buhat sa kadiliman.” 2 Corinto 4:6. Siya ang liwanag ng araw at ng 
buwan at ng mga bituin. Siya ang espirituwal na liwanag na sumikat sa Israel sa 
pamamagitan ng sagisag at anyo at hula. Nguni't hindi lamang sa bansang Hudyo ibinigay 
ang liwanag. Kung paanong ang mga sinag ng araw ay nakapaglalagos hanggang sa 
kaliblibliblibang mga sulok ng lupa, gayundin ang liwanag ng Araw ng Katwiran ay 
sumisilang sa bawa't kaluluwa. 


“Siya ang tunay na ilaw, na lumiliwanag sa bawa't taong naparirito sa sanlibutan.” Ang 
sanlibutan ay nagkaroon ng kaniyang mga dakilang guro, mga taong higante ang isip at 
kamangha-mangha ang pang-unawa, mga taong ang mga pangungusap ay pinag-aralang 
masinop, at nagbukas ng malalawak na sangay ng karunungan, at ang mga taong ito ay 
pinarangalan bilang mga patnubay at mga tagapagpala ng kanilang lahi. Nguni?t mayroong 
Isa na lalong mataas kaysa kanila. “Lahat ng sa Kaniya'y nagsitanggap, ay pinagkalooban 
Niya sila ng karapatang maging mga anak ng Diyos.” “Walang taong nakakita kailanman sa 
Diyos, ang bugtong na Anak na nasa sinapupunan ng Ama, Siya ang nagpakilala sa 
Kaniya.” Juan 1:12, 18. Maliisa-isa natin ang mahabang talaan ng mga dakilang guro ng 
sanlibutan na iniuulat ng kasaysayan, nguni't ang Liwanag ay una pa sa kanila. Kung 
paanong ang buwan at mga bituin ng sistema solar ay lumiliwanag sa pamamagitan ng 
liwanag na hinihiram sa araw, gayundin ang mga dakilang palaisip ng sanlibutan ay 
humihiram lamang sa Araw ng Katuwiran, habang ang kanilang itinuturo ay tunay. Bawa't 
hiyas ng isipan, bawa't kislap ng talino, ay galing sa Ilaw ng sanlibutan. Sa mga araw na ito 
ay madalas nating marinig ang tinatawag na “lalong mataas na karunungan.” Ang tunay na 
“lalong mataas na karunungan” ay yaong ibinibigay ng “kinatataguan ng lahat ng mga 
kayamanan ng karunungan at kaalaman.” “Nasa Kaniya ang buhay, at ang buhay ay siyang 
ilaw ng mga tao.” Colosas 2:3, Juan 1:4. “Ang sumusunod sa Akin,” wika ni Jesus, “ay 
hindi lalakad sa kadiliman, kundi magkakaroon ng ilaw ng kabuhayan.” 


Sa mga salitang, “Ako ang Ilaw ng sanlibutan,” ay ipinakilala ni Jesus na Siya ang 
Mesiyas. Sa loob ng templong ngayon ay pinagtuturuan ni Kristo, ay dito nagsalita ang 
matandang si Simeon tungkol sa Kaniya, na Siya ang “ilaw na tatanglaw sa mga Hentil, at 
ang kaluwalhatian ng Iyong bayang Israel.” Lukas 2:32. Sa mga salitang ito ay ikinakapit ni 


Simeon kay Kristo ang isang hula na alam ng buong Israel. Sa pamamagitan ni propeta 
380 


Isaias ay nagsalita ang Espiritu Santo, “Magaan ang bagay na Ikaw ay naging Aking lingkod 
upang ibangon ng mga lipi ni Jacob, at isauli ang iningatan ng Israel: Ikaw ay aking ibibigay 
na pinakailaw sa mga Hentil, upang Ikaw ay maging Aking kaligtasan hanggang sa wakas 
ng lupa.” Isaias 49:6. Ang hulang ito ay karaniwan nang nangangahulugang sinalita ng 
Mesiyas, at nang sabihin ni Jesus, “Ako ang Ilaw ng sanlibutan,” ay di-mapigil ng mga tao 
na kilalanin ang Kaniyang pahayag na Siya nga ang Ipinangako. 


Sa ganang mga Pariseo at mga pinuno, ang pahayag na ito ay isang paghahambog. Hindi 
nila mapahihintulutan na ang isang taong tulad nila ay magbansag nang gayon. Waring di- 
pinapansin ang Kaniyang mga salita, sila'y nag-usisa, Sino Ka baga?” Ibig nilang piliting 
Siya ang magsabing Siya ang Kristo. Ang Kaniyang ayos at ang Kaniyang gawain ay ibang- 
iba sa mga inaasahang makita ng mga tao, na anupa't, gaya ng paniniwala ng Kaniyang 
tusong mga kaaway, kung tuwiran Niyang ipapahayag na Siya nga ang Mesiyas, ay Siya'y 
tatanggihan bilang isang mapagkunwari o bulaan. Datapwa't sa tanong nilang, “Sino Ka 
baga?” ay sumagot si Jesus ng, “Iyon ding sinalita Ko sa inyo buhat pa nang una.” Juan 
8:25. Yaong nahayag sa Kaniyang mga salita ay siya ring nahayag sa Kaniyang likas. Siya 
ang kabuuan ng mga katotohanang Kaniyang itinuro. “Wala Akong ginagawa ng sa ganang 
Aking sarili,” patuloy Niya, “kundi kung ano ang itinuro sa Akin ng Aking Ama, yaon ang 
mga bagay na Aking sinasalita. At ang nagsugo sa Akin ay kasama Ko: hindi Ako iniwang 
nag-iisa ng Ama, sapagka't lagi Kong ginagawa ang mga bagay na nakalulugod sa Kaniya.” 
Hindi na Niya tinangkang patunayan na Siya nga ang Mesiyas, kundi ipinakilala Niya ang 
Kaniyang pakikipagkaisa sa Diyos. Kung naging bukas lamang ang kanilang mga isip sa 
pag-ibig ng Diyos, tinanggap sana nila si Jesus. 


Sa gitna ng mga nakikinig sa Kaniya ay marami ang napalapit sa Kaniya sa 
pananampalataya, at sa kanila'y ganito ang sinabi Niya, “Kung kayo'y mananatili sa Aking 
salita, kayo nga'y mga alagad Kong tunay, at makikilala ninyo ang katotohanan, at ang 
katotohanan ay magpapalaya sa inyo.” Ang mga salitang ito ay ikinapoot ng mga 
Pariseo. Inalintana nila ang malaon nilang pagkaalipin sa ibang bansa, at pagalit silang 
sumigaw, “Kami ay mga lahi ni Abraham, at di-kailanman naalipin ng sinuman: bakit nga 
sinasabi Mo, Kayo ay gagawing malaya?” Minasdan ni Jesus ang mga taong ito, na mga 
alipin ng hinala, na ang mga isip ay gumon sa paghihiganti, at Siya'y malungkot na 
sumagot, “Katotohanan, katotohanang sinasabi Ko sa inyo, Sinumang gumagawa ng 
kasalanan ay alipin ng kasalanan.” Sila'y nasa pinakamasamang uri ng pagkaalipin---na 
pinagpupunuan ng diwa ng masama. 


Bawa't kaluluwang tumatangging pasakop sa Diyos ay sumasailalim ng pagpupuno ng 
ibang kapangyarihan. Hindi siya sa kaniyang sarili. Maaaring siya'y nagsasalita tungkol sa 
kalayaan, nguni't siya ang nasa pinakaimbing pagkabusabos. Hindi siya tinutulutang 
kaniyang makita ang kagandahan ng katotohanan, sapagka't ang isip niya ay nasa ilalim ng 
kapangyarihan ni Satanas. Bagama't ipinagyayabang niyang siya'y sumusunod sa mga 


udyok ng kaniyang sariling kalooban, gayunma'y tinatalima niya ang kalooban ng prinsipe 

ng kadiliman. Kaya naparito si Kristo ay upang lansagin ang tanikala ng pang-aalipin ng 
kasalanan na gumagapos sa kaluluwa. “Kung kayo nga'y palalayain ng Anak, kayo'y 
magiging malalayang tunay.” “Ang kautusan ng Espiritu ng buhay na na kay Kristo Jesus” 
ay pinalalaya tayo “sa kautusan ng kasalanan at ng kamatayan.” Roma 8:2. 


Sa gawain ng pagtubos ay walang ginagamit na pamimilit. Hindi ito ginagamitan ng 
anumang lakas na panlabas. Sa tulong ng Espiritu ng Diyos, malayang makapamimili ang 
tao kung sino ang kaniyang paglilingkuran. Sa pagbabagong nagaganap sa tao pagka 
isinusuko niya ang kaniyang kaluluwa kay Kristo, ay naroon ang lubos na pagkadama ng 
kalayaan. Ang pagwawaksi ng kasalanan ay sariling gawa ng kaluluwa. Totoo ngang wala 
tayong lakas na makawala sa kontrol ni Satanas, subali't kapag hinahangad nating makalaya 
sa kasalanan, at sa matindi nating paghahangad ay dumating tayo sa Diyos at humingi ng 
kapangyarihang hiwalay at malakas kaysa ating sarili, ang lakas ng kaluluwa ay napupuspos 
ng kapangyarihan ng Espiritu Santo, at ito ay tumatalima sa mga iniuudyok ng kalooban ng 
Diyos. 


Ang tanging kondisyong ikaaaring malaya ng isang tao ay ang siya'y maging kaisa ni 
Kristo, “Ang katotohanan ay magpapalaya sa inyo,” at si Kristo ang katotohanan. 
Makapagwawagi lamang ang kasalanan kung mapahihina ang isip, at masisira ang kalayaan 
ng kaluluwa. Ang pagsuko sa Diyos ay pananauli sa sarili---sa tunay sa kaluwalhatian at 
karangalan ng tao. Ang kautusan ng Diyos, na ating sinusukuan, ay siyang “kautusan ng 
kalayaan.” Santiago 2:12. 


Ipinahayag ng mga Pariseo na sila ang mga anak ni Abraham. Sinabi ni Jesus sa kanila na 
ang ganito nilang inaangkin ay mapatutunayan lamang kung ginagawa nila ang mga gawa ni 
Abraham. Ang mga tunay na anak ni Abraham ay mamumuhay ng gaya ng buhay ni 
Abraham, isang kabuhayang tumatalima sa Diyos. Hindi nila pagsisikapang patayin ang Isa 
na nagsasalita ng katotohanang buhat sa Diyos. Sa pagsasabuwatan nila laban kay Kristo, 
ang mga rabi ay hindi gumagawa ng mga gawa ni Abraham. Ang pagiging-galing sa lahi ni 
Abraham ay walang halaga. Kung wala ang espirituwal na pagkakaugnay sa kaniya, na ito'y 
makikita sa pagkakaroon ng diwa at mga gawa ni Abraham, sila'y hindi niya mga anak. 


Ang simulaing ito ay siya ring gumagalaw sa suliraning malaon nang lumiligalig sa 
sanlibutang Kristiyano---ang suliranin ng paghahali-halili ng mga apostol. Ang pagiging- 
buhat-sa-angkan ni Abraham ay mapatutunayan, hindi sa pangalan ni sa lahi man, kundi 
sa pagiging-katulad ng likas. Gayundin naman, ang paghahalihalili ng mga apostol ay hindi 
nasasalig sa pagsasalinsalin ng kapangyarihang pansimbahan o kapangyarihang 
eklesiyastiko, kundi sa kaugnayang espirituwal. Ang kabuhayang kinilos ng diwa ng mga 
apostol, ang paniniwala at pagtuturo ng katotohanang kanilang itinuro, ito ang tunay na 
katibayan ng pagiging Ikahalili ng mga apostol. Ito ang ibig sabihin ng maging mga kahalili 
ng unang mga tagapagturo ng ebanghelyo. 

Itinatuwa ni Jesus na ang mga Hudyo ay mga anak ni Abraham. Sinabi Niya, “Ginagawa 
ninyo ang mga gawa ng inyong ama.” May pangungutyang sila'y nagsisagot, “Kami ay mga 
hindi anak sa pakikiapid, may isa kaming Ama, ang Diyos.” Ang mga salitang ito ay isang 
parunggit nila sa pagkapanganak kay Jesus, at kanilang sinabi sa harap ng mga 
nagsisimulang maniwala sa Kaniya upang Siya'y siraan. Hindi pinansin ni Jesus ang hamak 
na parunggit, sa halip ay sinabi Niya, “Kung ang Diyos ang siya ninyong Ama, ay iibigin 
ninyo Ako: sapagka"t Ako'y nagbuhat at nanggaling sa Diyos.” 


Ang kanilang mga gawa ay nagpatunay na sila'y mga kamag-anak niyaong sinungaling at 
mamamatay-tao. “Kayo'y sa inyong amang diyablo, at ang mga nasa ng inyong ama ang 
ibig ninyong gawin. Siya'y isang mamamatay-tao buhat pa nang pasimula, at hindi 
tumatayo sa katotohanan, sapagka't walang katotohanan sa kaniya. ... Dahil sa sinasabi Ko 
ang katotohanan, ay hindi kayo sumasampalataya sa Akin.” Juan 8:44, 45, R.V. Ang 
pagsasabi ni Jesus ng katotohanan, at nang may katiyakan, ay siyang dahilan kaya hindi 
Siya tinanggap ng mga pinuno ng mga Hudyo. Katotohanan ang nagpagalit sa nagbabanal- 
banalang mga taong ito. Inihayag ng katotohanan ang kabulaanan ng kamalian, hinatulan 
nito ang kanilang turo at gawain, kaya hindi nila matanggap. Sa ganang kanila’y mabuti pa 
ang magbulagbulagan sa katotohanan kaysa magpakumbaba at amining sila'y namamali. 
Hindi nila iniibig ang katotohanan. Ayaw nila nito, kahit na ito ang katotohanan. 


“Sino sa inyo ang makasusumbat sa Akin tungkol sa kasalanan? (Revised Version) At 
kung ang sinasabi Ko sa inyo ay katotohanan, bakit hindi kayo sumasampalataya sa Akin?” 
Tatlong taong singkad na araw-araw ay sinundan-sundan si Kristo ng Kaniyang mga 
kaaway, sa pagsisikap na makakita ng maipupula sa Kaniyang likas. Mapilit na 
pinagsikapan ni Satanas at ng buong hukbo ng mga demonyo na Siya'y madaig, nguni't 
wala silang nasilip na isa mang kapintasan sa Kaniya. Pati mga demonyo ay napilitang 
magsiaming, “Ikaw ang Banal ng Diyos.” Marcos 1:24. Isinakabuhayan ni Jesus ang 
kautusan sa paningin ng langit, sa paningin ng mga sanlibutang di-nagkasala, at sa paningin 
ng mga taong salarin. Sa harap ng mga anghel, mga tao, at mga demonyo, ay nagsalita Siya 
ng mga pangungusap na di-mapasisinungalingan ninuman, mga salitang kung sa ibang bibig 
namutawi ay magiging pamumusong: “Palagi Kong ginagawa ang mga bagay na 
nakalulugod sa Kaniya.” Ang katunayan na si Kristo'y ayaw tanggapin ng mga Hudyo 
bagama't wala silang masilip na anumang kasalanan sa Kaniya, ay nagpapakilalang wala 
silang anumang kaugnayan sa Diyos. Hindi nila nakilala ang Kaniyang tinig sa pabalita ng 
Kaniyang Anak. Inakala nilang hinahatulan nila si Kristo, nguni't ang totoo sa pagtanggi 
nila sa Kaniya ay hinahatulan nila ang kanilang mga sarili. “Ang sa Diyos,” sabi ni Jesus, 
“ay nakikinig ng mga salita ng Diyos: kayo nga ay hindi nangakikinig, sapagka't kayo ay 
hindi sa Diyos.” 


Ang aral na makukuha ay kapit sa buong panahon. Marami ang natutuwang manuligsa, 
manuya at manuri sa anumang bagay sa salita ng Diyos, sa pag-aakalang dito'y ipinakikilala 
niyang siya'y matalino at walang kinikilingan. Ipinalalagay niyang siya ay hukom at 

nilalapatan niya ng hatol ang Biblia, nguni't sa katotohanan ay hinahatulan niya ang 
kaniyang sarili. Inihahayag niyang di niya kayang pahalagahan ang mga katotohanang bigay 
ng langit at sumasaklaw sa panahong walanglianggan. Sa harap ng di-matingkalang 
katwiran ng Diyos, ay hindi nangingimi at nanliliit ang kaniyang diwa. Abalang-abala siya 
sa paghanap ng mga yagit at mga dayami, at dito'y ipinakikilala niyang siya'y may likas na 
makasarili at makalupa, at isang pusong mabilis na nawawalan ng pagpapahalaga sa Diyos. 
Ang taong may pusong tumutugon sa tawag ng Diyos ay magsisikap na. humanap ng mga 
pagkakataong magpapalawak ng pagkakilala niya sa Diyos, at magpapakinis at 
magpapadakila sa kaniyang likas. Kung paanong ang bulaklak ay humaharap sa araw, upang 
paghalik ng maliliwanag na sinag ay madampulayan ito ng sari-saring magagandang kulay, 
gayundin haharap ang kaluluwa sa Araw ng Katwiran, upang ang likas ay mapaganda ng 
liwanag ng langit sa pamamagitan ng mga biyaya ng likas ni Kristo. 


Ipinagpatuloy ni Jesus ang paliwanag, na inilalarawan ang pagkakaiba ng paniniwala ng 
mga Hudyo at ni Abraham: “Natuwa ang inyong amang si Abraham na makita ang Aking 
araw: at nakita nga niya, at nagalak.” 


Mahigpit na minithi ni Abraham na makita ang ipinangakong Tagapagligtas. 
Nagpailanlang siya ng lubhang maalab na mga dalangin na bago man lamang siya pumanaw 
ay makita sana niya ang Mesiyas. At nakita nga niya ang Kristo. Isang di-pangkaraniwang 
liwanag o pagkakilala ang ibinigay sa kaniya, at kinilala niya ang likas na pagka-Diyos ni 
Kristo. Nakita niya ang araw ni Kristo at siya'y nagalak. Ipinatanaw sa kaniya ang 
paghahain ng Diyos patungkol sa kasalanan. Tungkol sa paghahaing ito ay nagkaroon siya 
ng halimbawa sa kaniyang sariling karanasan. Dumating sa kaniya ang utos, “Kunin mo 
ngayon ang iyong anak, ang iyong bugtong na anak na si Isaac, na iyong minamahal, ...,at 
ihain mo 


siyang ... isang handog na susunugin.” Genesis 22:2. ipinatong niya ang anak sa pangako sa 
ibabaw ng dambanang sunugan, ang anak na kinatutuunan ng lahat niyang pag-asa. At 
samantalang siya'y nakatayo sa tabi ng dambana na nakataas ang kamay upang sundin ang 
bilin ng Diyos, ay narinig niya ang isang tinig buhat sa langit na nagsasabi, “Huwag mong 
pagbuhatan ng kamay ang bata, ni huwag mo siyang gawan ng anuman: sapagka't talastas 
ko ngayon na ikaw ay natatakot sa Diyos, sa paraang hindi mo ikinait sa Akin ang iyong 
anak, ang iyong bugtong na anak.” Genesis 22:12. Ang kakila-kilabot na pagsubok na ito ay 
ipinataw kay Abraham upang makita niya ang kaarawan ni Kristo, at madama o mapagtanto 
ang dakilang pag-ibig ng Diyos sa sanlibutan, isang pag-ibig na napakadakila na anupa't 
upang maibangon ang sanlibutan sa kaaba-abang kalagayan nito, ay kinailangang ibigay 
Niya ang Kaniyang bugtong na Anak sa kahiya-hiyang kamatayan. 


Itinuro ng Diyos kay Abraham ang pinakadakilang aral na ibinigay sa tao kailanman. 
Ang kaniyang dalangin na makita muna niya ang Kristo bago siya mamatay ay 
ipinahintulot. Nakita niya si Kristo, nakita niya ang lahat ng maaaring makita ng tao at 

mabuhay pa. Sa pamamagitan ng lubos na pagpapasakop sa Diyos, nangyaring naabot ng 
kaniyang unawa ang pangitaing ibinigay sa kaniya tungkol kay Kristo. Ipinakita sa kaniya 
na sa pagbibigay ng Diyos ng Kaniyang bugtong na Anak upang iligtas ang mga 
makasalanan sa kapahamakang walang-hanggan, ay gumawa ang Diyos ng isang 
paghahandog na lalong malaki at lalong kahanga-hanga kaysa magagawa ng sinumang tao. 


Ang karanasan ni Abraham ay sagot sa katanungang: “Ano ang aking ilalapit sa harap ng 
Panginoon, at iyuyukod sa harap ng mataas na Diyos? Paroroon baga ako sa harap Niya na 
may mga handog na susunugin, na may guyang isang taon ang gulang? Kalulugdan baga ng 
Panginoon ang mga libu-libong tupa, o ang mga sampu-sampung libong ilog ng langis? 
Ibibigay ko baga ang aking panganay dahil sa aking pagsalansang, ang bunga ng aking 
katawan dahil sa kasalanan ng aking kaluluwa?” Mikas 6:6, 7. Sinabi ni Abraham, “Anak 
ko, Diyos ang maghahanda ng korderong handog na susunugin” (Genesis 22:8), at nang 
ilaan ng Diyos ang isang haing kahalili ni Isaac, ay ipinahayag na walang taong 
makatutubos sa kaniyang sarili. Ang paraan ng paghahandog ng mga pagano ay ganap na 
hindi tinatanggap ng Diyos. Walang amang maghahandog ng kaniyang anak na lalaki o anak 
na babae na pinakahandog patungkol sa kasalanan. Anak ng Diyos lamang ang 
makapagdadala ng kasalanan ng sanlibutan. 


Sa pamamagitan ng sariling hirap na kaniyang binata, ay natanaw ni Abraham ang 
misyon ng sakripisyo ng Tagapagligtas. Ngunit tumanggi ang Israel na unawain ang bagay 
na di-minamasarap ng kanilang mga palalong puso. Ang mga salita ni Kristo tungkol kay 
Abraham ay walang inihatid na malalim na kahulugan sa mga nakikinig sa Kaniya. Itinuring 
ng mga Pariseo na ito'y bago na namang paksang ipangungutya. Sumagot silang may 
paglibak, na para bagang mapatutunayan nilang si Jesus ay nababaliw, “Wala Ka pang 
limampung taong gulang, at nakita Mo na si Abraham?” 


May solemneng karangalang sumagot si Jesus, “Katotohanan, katotohanang sinasabi Ko 
sa inyo, Bago si Abraham ay AKO NGA.” Katahimikan ang lumukob sa malaking 
karamihan. Ang pangalan ng Diyos, na sinabi kay Moises na nagpapahayag ng walang- 
hanggang pakikiharap, ay inangkin ng Rabing Galileong ito. Itinanyag Niya na Siya iyong 
Isa na may-buhay sa sarili, na Siya ang ipinangako sa Israel, na “ang pinagbuhatan ay mula 
nang una, mula nang walang-hanggan.” Mikas 5:2. Muling nagsigawan ang mga saserdote 
at mga rabi na si Jesus ay isang mamumusong. Ang Kaniyang pag-aangkin na Siya'y kaisa 
ng Diyos ay nag-udyok sa kanila na kitlin ang Kaniyang buhay, at makaraan ang ilang 
buwan ay malinaw nilang sinabi, “Hindi dahil sa mabuting gawa ay binabato ka namin, 
kundi sa pamumusong, at sapagka't ikaw, bagaman ikaw ay tao, ay nagpapakunwari kang 
Diyos.” Juan 10:33. Sapagka't Siya'y Anak ng Diyos, at pinatutunayan Niyang Siya'y 
gayon nga, sila'y mapilit na patayin Siya. Ngayo”y nagsidampot ng bato ang marami sa mga 
taong nakikipanig sa mga saserdote at mga rabi upang ipukol sa Kaniya. “Nguni't nagkubli 
si Jesus at lumabas sa templo, na nagdaan sa gitna nila, at yumaon.” 

Ang Ilaw ay lumiliwanag sa kadiliman, nguni't “hindi ito napagkikilala ng kadiliman.” 
Juan 1:5, R.V. “Pagdaraan ni Jesus, nakita Niya ang isang lalaking bulag na buhat sa 
pagkapanganak. At tinanong Siya ng Kaniyang mga alagad, na sinasabi, Panginoon, sino ba 
ang nagkasala, ang taong ito, o ang kaniyang mga magulang, kaya siya ipinanganak na 
bulag? Sumagot si Jesus, Hindi sa nagkasala ang taong ito, ni ang kaniyang mga magulang 
man: kundi upang mahayag sa kaniya ang mga gawa ng Diyos. ... Nang masalita Niya ang 
ganito, dumura Siya sa lupa at pinapagputik, at ipinahid Niya ang putik sa mga mata ng 
lalaking bulag, at sinabi dito, Yumaon ka, at maghugas ka sa tangke ng Siloam (na ang 
kahulugan ay, Sinugo). Kaya't siya'y yumaon at naghugas, at bumalik na nakakakita.” 


Pinaniniwalaan ng lahat ng mga Hudyo na ang kasalanan ay pinarurusahan na sa buhay 
na ito. Bawa't sakit ay itinuturing na isang parusa sa pagkakamaling ginawa ng may- 
katawan o ng pagsuway sa kautusan ng Diyos, nguni't ang katotohanang ito ay isininsay. Si 
Satanas, na pasimuno ng kasalanan at ng mga ibinunga nito, ay inakay ang mga tao na 
kilalaning ang sakit at kamatayan ay buhat sa Diyos---na ito'y pinararating ng Diyos sa mga 
tao na pinakaparusa sa kanilang kasalanan. Dahil dito, ang sinumang datnan ng malaking 
kapighatian o kasakunaan ay tumatanggap ng isa pang karag dagang pula na siya'y ituring 
na isang dakilang makasalanan. Sa ganitong paraan nahanda ang daan upang itakwil ng mga 
Hudyo si Jesus. Siya “na nagdala ng lahat nating mga kapighatian, at nagpasan ng ating mga 
kalungkutan” ay ipinalagay ng mga Hudyo na “pinarusahan, hinampas ng Diyos, at 
dinalamhati,” at ikinubli nila sa Kaniya ang kanilang mga mukha. 


Nagbigay ang Diyos ng aral upang ito'y maiwasan. Ang kasaysayan ni Job ay nagturo na 
ang pagkakasakit ay gawa ni Satanas, nguni't pinipigil ng Diyos sapagka't Siya'y naaawa. 
Datapwa't hindi naunawaan ng Israel ang aral. Ang pagkakamali ring ito na isinuwat ng 
Diyos sa mga kaibigan ni Job ay inulit ng mga Hudyo nang itakwil nila si Kristo. Ang 
paniniwala ng mga Hudyo tungkol sa pagkakaugnay-ugnay ng kasalanan at ng pagkakasakit 
ay siya ring paniniwala ng mga alagad ni Kristo. Bagama't isinaayos ni Jesus ang ganito 
nilang pagkakamali, hindi naman Niya ipinaliwanag ang pinagbubuhatan ng pagkakasakit, 
kundi sinabi na lamang sa kanila ang ibubunga. Dahil nga rito ay mahahayag ang mga gawa 
ng Diyos. “Habang Ako ay nasa sanlibutan,” sabi Niya, “Ako ang Ilaw ng sanlibutan.” At 
nang mapahiran na Niya ang mata ng lalaking bulag, inutusan Niya itong maghugas sa 
tangke ng Siloam, at nagbalik ang paningin ng lalaki. Sa ganitong paraan sinagot ni Jesus 
ang tanong ng mga alagad sa kanilang pag-uusisa. Hindi na kinailangan pang ipaliwanag 
kung sino ang nagkasala o hindi nagkasala, kundi unawain ang kapangyarihan at awa ng 
Diyos sa pagkakaloob ng paningin sa bulag. Maliwanag na walang bisang nagpapagaling 
ang putik, o ang tangkeng pinaghugasan ng bulag, kundi ang bisa ay na kay Kristo. 


Hindi napigil ng mga Pariseo ang sarili nila na hangaan ang pagkakapagpagaling. 
Gayunma'y lalo pa silang nalipos ng pagkagalit, sapagka't ang kababalaghan ay ginawa sa 
araw ng Sabbath. Ang mga kapitbahay ng binata, at ang mga nakakakilala sa kaniya noong 
siya'y bulag pa, ay nagsipagsabi, “Hindi ba ito yaong dating nauupo at nagpapalimos?” 

Pinag-alinlanganan nila siya, sapagka't nang madilat na ang kaniyang mga mata ay nabago't 
nagliwanag ang kaniyang mukha, at nagmukha siyang ibang tao. Nagtanung-tanungan ang 
mga tao. May nagsabi, “Ito nga siya,” ang wika naman ng iba, “Kahawig lamang niya.” 
Nguni't siya na tumanggap ng malaking pagpapala ay siya na ring nagpatunay, “Ako nga.” 
Saka niya ibinalita si Jesus, at kung paano siya pinagaling, at sila'y nangagtanong “Saan 
naroon Siya?” Sinabi niya, “Hindi ko alam.” 


Nang magkagayo'y dinala nila siya sa harap ng kapulungan ng mga Pariseo. Dito’y muli 
nilang tinanong ang binata kung paano nagbalik ang kaniyang paningin. “Sinabi niya sa 
kanila, Nilagyan Niya ng putik ang aking mga mata, at ako'y naghugas, at ngayo'y 
nakakakita. Dahil dito'y sinabi ng iba sa mga Pariseo, Ang taong ito'y hindi sa Diyos, 
sapagka't hindi Siya nangingilin ng Sabbath.” Ang pag-asa ng mga Pariseo ay maipakikilala 
nila si Jesus na isang makasalanan, at samakatwid ay hindi siyang Mesiyas. Hindi nila batid 
na Siya na nagpagaling sa bulag ay siya ring maygawa sa Sabbath at nakaaalam ng buong 
utos na ito. Sa malas ay masikap na masikap sila sa pangingilin ng Sabbath, nguni't 
nagsisipagpanukala namang pumatay nang araw ding iyon. Gayon pa ma'y marami ang 
lubhang naantig nang mabalitaan ang kababalaghang ito, at sila'y naniwalang isang di- 
pangkaraniwang tao ang nagpamulat ng mga mata ng bulag. Bilang tugon sa paratang na si 
Jesus ay isang makasalanan sapagka't hindi Siya nangilin ng Sabado, ay sinabi nila, “Paano 
nga makagagawa ng mga gayong kababalaghan ang isang taong makasalanan?” 


Muling nakiusap ang mga rabi sa bulag, “Anong sinasabi mo tungkol sa Kaniya, na 
nagpadilat ng iyong mga mata? Sinabi niya, Siya'y isang propeta.” Nang magkagayon ay 
ipinilit ng mga Pariseo na hindi siya ang ipinanganak na bulag at hindi siya ang pinadilat. 
Tinawag nila ang kaniyang mga magulang, at tinanong sila, “Ito nga ba ang inyong anak na 
sinasabi ninyong ipinanganak na bulag?” Naroon ang lalaking umaamin na siya'y naging 
bulag, at ngayo'y pinagaling, nguni't ibig pa ng mga Pariseong tanggihan ang nakikita ng 
kanilang mga mata kaysa amining sila'y namamali. Napakamakapangyarihan ng maling- 
pagkakilala, at napakaliko ng katwiran ng mga Pariseo. 


May isang pag-asang natitira pa sa mga Pariseo, at iyan ay ang takutin ang mga 
magulang ng lalaki. Waring may katapatang sila'y nagtanong, “Paanong siya”y nakakakita 
ngayon?” Natakot ang mga magulang na magsabi ng katotohanan, sapagka't naibalita na, na 
sinumang kumilalang si Jesus ay siyang Kristo ay “palalayasin sa sinagoga,” na ang ibig 
sabihin ay eskomulgado sa sinagoga sa loob ng tatlumpung araw. Sa buong panahong iyan 
ay walang sanggol na matutuli ni walang patay na matatangisan sa tahanan ng nagkasala. 
Ang parusa ay itinuturing na isang mabigat na kapahamakan, at kung ito'y hindi pa 
makapagpabago o makagawa ng pagsisisi, ay lalo pang mabigat na parusa ang susunod. Ang 
malaking kababalaghang ginawa sa kanilang anak ay nagbigay sa mga magulang ng 
malaking paniniwala, gayunma'y sila'y sumagot, “Alam naming ito ay aming anak, at 
siya'y ipinanganak na bulag: nguni't kung paanong siya'y nakakakita o kung sino ang 
nagpadilat sa kaniya, ay hindi namin alam: may gulang na siya, siya ang inyong tanungin, 

may kaya siyang magsalita para sa kaniyang sarili.” Sa ganito inilipat nila ang buong 
kapanagutan sa kanilang anak, sapagka't wala silang lakas ng loob na lantarang kilalanin si 
Kristo. 


Ang kagipitang kinalalagyan ng mga Pariseo, ang kanilang pag-aalinlangan at hinala, at 
ang kanilang di-paniniwala sa tunay na mga nangyari, ay nagpamulat sa mga paningin ng 
karamihan, lalo na ng mga karaniwang tao. Madalas gawin ni Jesus ang Kaniyang mga 
kababalaghan sa hayag na daan, at ito'y laging sa hangad na magbigay ng ginhawa. Ang 
katanungang nasa isip ng marami ay, Itutulot kaya ng Diyos na isang manghuhuwad ang 
gumawa ng gayong mga dakilang kababalaghan, sapagka't ipinipilit ng mga Pariseo na si 
Jesus ay isa ngang manghuhuwad? Humihigpit ang pagtatalo ng magkabilang panig. 


Napagkilala ng mga Pariseong sila na rin ang nagpapalaganap ng ginawa ni Jesus. Hindi 
nila maikaila ang kababalaghan. Ang bulag ay lipos ng tuwa at pasasalamat, namasdan niya 
ang mga kahanga-hangang bagay ng katalagahan, at nag-umapaw sa loob niya ang 
kasiyahan dahil sa kagandahan ng lupa at ng langit. Malaya niyang isinalaysay ang kaniyang 
naranasan, at muli nilang sinaway siya, na sinasabi, “Purihin mo ang Diyos: alam naming 
ang Taong ito ay makasalanan.” Ang ibig nilang sabihin ay, Huwag mo nang sabihing ang 
Taong ito ang nagsauli ng iyong paningin, Diyos ang may gawa niyan. 


Tumugon ang bulag, “Kung Siya ay isang makasalanan o hindi, ay hindi ko nalalaman: 
isang bagay ang aking nalalaman, na dati ako'y bulag, ngayon ako”y nakakakita.” Muli nga 
silang nagtanong, “Anong ginawa Niya sa iyo? Paano Niya pinadilat ang iyong mga mata?” 
Sinikap nilang siya'y lituhin sa maraming katatanong upang akalain niyang siya”y nadaya. 
Si Satanas at ang kaniyang masasamang anghel ay nasa panig ng mga Pariseo, at inilakip 
nila ang kanilang lakas at katusuhan sa pagmamatwid ng tao upang ilaban sa impluwensiya 
ni Kristo. Pinapanghina nila ang paniniwalang unti-unting nagtutumiim sa isip ng marami. 
Nguni't naroon din ang mga anghel ng Diyos upang patibayin ang loob ng lalaking sinaulian 
ng paningin. 


Hindi inakala ng mga Pariseong mayroon pa silang ibang pakikitunguhan bukod sa di- 
nag-aral na lalaking inianak na bulag, hindi nila kilala Siya na kinakatalo nila. Liwanag na 
buhat sa langit ang tumanglaw sa mga silid ng kaluluwa ng lalaking bulag. Habang pinipilit 
ng mga mapagpaimbabaw na ito na siya'y papag-alinlanganin, tinulungan naman siya ng 
Diyos na maipakilala niya, sa pamamagitan ng mabisa at tiyak na mga sagot, na siya”y hindi 
maaaring madaya. Siya'y sumagot, “Sinabi ko na sa inyo, at hindi ninyo pinakinggan: bakit 
ibig ninyong pakinggang muli? Ibig ba ninyong maging mga alagad Niya? Nang 
magkagayo'y hinamak nila siya, at sinabi, Ikaw ang alagad Niya, nguni't kami ay mga 
alagad ni Moises. Alam naming ang Diyos ay nagsalita kay Moises: nguni't tungkol sa 
taong ito, hindi namin alam kung saan siya buhat.” 


Alam ng Panginoong Jesus ang mahigpit na pagtatalong nangyari sa kalooban ng taong 
ito, at binigyan Niya ito ng biyaya at dunong sa pananalita, anupa't ito'y naging saksi para 

kay Kristo. Ang sagot nito sa mga Pariseo ay isang mahayap na sumbat sa mga mapag- 
usisang ito. Inaangkin nilang sila ang mga tagapagpaliwanag ng Kasulatan, ang mga 
patnubay na ukol sa relihiyon ng bansa, at gayon pa ma'y narito ang Isang gumagawa ng 
mga kababalaghan, at hinding-hindi nila nalalaman kung saan nagmumula ang Kaniyang 
kapangyarihan, at pati ng Kaniyang likas at mga inaangkin. “Ito ang nakapagtataka,” anang 
lalaki, “na hindi ninyo nalalaman kung saan Siya nanggaling, at pinagaling Niya ang aking 
mga mata. Nalalaman namin na hindi dinidinig ng Diyos ang mga makasalanan: nguni't 
kung ang isang tao ay mananamba sa Diyos, at ginaganap ang Kaniyang kalooban, siya'y 
dinidinig Niya. Narinig na ba buhat nang lalangin ang sanlibutan na napadilat ang mga mata 
ng isang taong ipinanganak na bulag? Kung ang Taong ito ay hindi sa Diyos, wala Siyang 
magagawang anuman.” 


Hinarap ng lalaki ang mga nang-uusig sa kaniya sa sarili nilang batayan ng paniniwala. 
Ang kaniyang katwiran ay hindi kayang sagutin. Nabalitaan ni Jesus ang nangyari, at 
karaka-rakang siya'y nakita ay sinabi sa kaniya, “Sumasampalataya ka ba sa Anak ng 
Diyos?” Sa unang pagkakataon nakita ng buiag ang mukha ng sa kaniya'y Nagpagaling. 
Nakita niyang bagabag at takot ang kaniyang magulang, nakasimangot ang mga rabi, 
ngayo'y nakatingin siya sa payapa at mapagmahal na mukha ni Jesus. Ngayon, kimkim niya 
ang pag-aming si Jesus ay may kapangyarihan ng Diyos at lalo pang mataas na pagkakilala 
ang ibinigay sa kaniya. 


Sa tanong ng Tagapagligtas na, “Sumasampalataya ka ba sa Anak ng Diyos?” ay sumagot 
ang bulag sa pamamagitan ng tanong na, “Sino Siya, Panginoon, upang ako'y 
sumampalataya sa Kaniya?” At sinabi ni Jesus, “Nakita mo na Siya, at ang nakikipag-usap 
sa iyo ay Siya nga.” Nagpatirapa ang lalaki sa paanan ng Tagapagligtas at sumamba. Hindi 
lamang ang mga mata niya ang naidilat, kundi nabuksan din ang mga mata ng kaniyang pag- 
iisip. Napakilala ang Kristo sa kaniyang kaluluwa, at tinanggap niya Siya bilang ang Isinugo 
ng Diyos. 


Isang pulutong ng mga Pariseo ang nagkatipon, at nang makita sila ni Jesus ay napag- 
alaala Niya ang bisa ng Kaniyang mga salita at mga gawa. Ang wika Niya, “Dahil sa 
paghatol ay naparito Ako sa sanlibutan, upang ang di nakakakita ay makakita, at ang mga 
nakakakita ay mangabulag.” Naparito si Kristo upang idilat ang mga mata ng bulag, upang 
hatdan ng liwanag ang mga nauupo sa kadiliman. Sinabi Niyang Siya ang Ilaw ng 
sanlibutan, at ang kababalaghang ginawa Niya ay katunayan ng Kaniyang misyon. Ang mga 
taong nakakita sa Tagapagligtas noong Siya'y pumarito ay binigyan ng lalong malaking 
paghahayag ng pakikiharap ng Diyos kaysa tinamasa ng alinmang ibang lahi nang una. 
Lalong ganap na nakilala nila ang Diyos. Datapwa't sa pahayag na ito ay inilalapat sa kanila 
ang hatol. Ang likas nila ay sinubok, at ang kanilang kahihinatnan ay pinasiyahan. 


Ang ipinakitang kapangyarihan ng Diyos na nagsauli sa bulag ng kaniyang paninging 
katutubo at paninging espirituwal, ay naglagay sa mga Pariseo sa lalong makapal na 

kadiliman. Ang iba sa mga nakikinig, na nag-akalang sila ang tinutukoy ni Kristo, ay nag- 
usisa, “Kami ba naman ay mga bulag din?” Sumagot si Jesus, “Kung kayo'y mga bulag, 
hindi sana kayo nagkasala.” Kung itinulot sana ng Diyos na hindi ninyo makilala ang 
katotohanan, ang hindi ninyo pagkaalam ay hindi magiging kasalanan. “Nguni't ngayo'y 
sinasabi ninyo, Kami ay nakakakita.” Naniniwala kayong kayo'y may kayang tumingin at 
tumanggi sa tanging paraang sa pamamagitan nito kayo ay makakakita. Sa lahat ng 
nakadarama ng kanilang kailangan, si Kristo'y naparitong taglay ang walang-hanggang 
tulong. Subali't ayaw aminin ng mga Pariseong sila'y nangangailangan, ayaw silang lumapit 
kay Kristo, at dahil nga rito sila'y nanganatili sa pagiging-bulag--isang pagkabulag na 
kanilang ipinagkasala. Sinabi ni Jesus, “Ang inyong kasalanan ay nananatili.” 

Kabanata 52---Ang Diyos na Pastor 


“Ako ang Mabuting Pastor: ibinibigay ng mabuting pastor ang kaniyang buhay dahil sa 
mga tupa.” “Ako ang Mabuting Pastor, at nakikilala Ko ang Aking mga tupa, at nakikilala 
nila Ako. Kung paanong nakikilala Ako ng Ama, gayundin nakikilala Ko ang Ama: at 
ibinibigay Ko ang Aking buhay dahil sa mga tupa.” Muli na namang nakapasok si Jesus sa 
isipan ng mga nakikinig sa Kaniya sa pamamagitan ng halimbawang karaniwan sa kanilang 
samahan. Itinulad Niya ang impluwensiya ng Espiritu sa malamig at nakagiginhawang 
tubig, Inilalarawan Niya ang Kaniyang sarili na gaya ng liwanag, na bukal ng buhay at 
katuwaan sa tao at sa katalagahan. Ngayon naman sa pamamagitan ng larawan ng isang 
pastor ay inilalarawan Niya ang Kaniyang pakikisama o pagkakaugnay sa mga 
sumasampalataya sa Kaniya. Wala nang larawang higit na kilala ng mga nakikinig sa 
Kaniya kaysa rito, at ito'y magpakailanman nang ikinawing sa Kaniyang sarili ng mga salita 
ni Kristo. At kailanma't makikita ng mga alagad ang mga pastor na nag-aalaga ng kanilang 
mga tupa, ay naaalaala rin nila ang aral ng Tagapagligtas. Para nilang nakikita si Kristo sa 
bawa't tapat na pastor. Para rin nilang nakikita ang kanilang mga sarili sa mga walang- 
kaya't umaasang tupa. 


Ang ganitong halimbawa ay ikinapit ni propeta Isaias sa misyon ng Mesiyas, sa mapang- 
aliw na mga pangungusap, “Oh Siyon, na nagdadala ng mabubuting balita, sumampa ka sa 
mataas na bundok, Oh Jerusalem, na nagdadala ng mabubuting balita, itaas mo ang iyong 
tinig na may kalakasan, itaas mo, huwag kang matakot, sabihin mo sa bayan ng Juda, Narito 
ang iyong Diyos! 


... Pakakanin Niya ang Kaniyang kawan na gaya ng pastor: titipunin Niya ang Kaniyang 
mga batang tupa ng Kaniyang bisig, at dadalhin sila sa Kaniyang sinapupunan.” Isaias 40:9- 
11. Inawit ni David, “Ang Panginoon ang aking Pastor hindi ako mangangailangan.” Awit 
23:1 At sa pamamagitan ni Ezekiel ay nagsalita ang Espiritu Santo: “Maglalagay ako ng 
isang Pastor sa kanila, at pakakanin Niya sila.” “Hahanapin ko ang nawala, at ibabalik ko 
ang iniligaw, at tatalian ang napilay, at palalakasin ang maysakit.” “Gagawa ako sa kanila 
ng tipan ng kapayapaan.” “At hindi na sila magiging pinakahuli sa mga bansa, ... kundi 
sila'y tatahang tiwasay, at walang tatakot sa kanila.” Ezekiel 34:23, 16, 25, 28. 


Ang mga hulang ito ay ikinapit ni Kristo sa Kaniyang sarili, at ipinakilala Niya ang 
pagkakaiba ng Kaniyang likas at ng likas ng mga pinuno ng Israel. Isa na ang itinawalag ng 
mga Pariseo sa kawan, sapagka't nangahas siyang sumaksi sa kapangyarihan ni Kristo. 
Isang kaluluwa ang inihiwalay nila na siya namang kinakabig o inilalapit ng Tunay na 
Pastor sa Kaniyang sarili. Sa ginawa nilang ito ay ipinakilala nilang sila'y walang kabatid- 
batid sa gawaing ipinagkatiwala sa kanila, at dikarapat-dapat sa pagiging mga pastor ng 
kawan. Ngayon ay iniharap sa kanila ni Jesus ang pagkakaiba nila at ng Mabuting Pastor, at 
itinuro Niyang Siya ang tunay na tagapag-alaga ng kawan ng Panginoon. Nguni't bago 
Niya ginawa ito, ipinakilala muna Niya ang Kaniyang sarili sa ibang talinghaga. 

Ang wika Niya, “Ang pumasok sa kulungan ng mga tupa na hindi nagdaraan sa pintuan, 
kundi umaakyat sa ibang daan, ay magnanakaw at tulisan. Nguni't ang pumapasok sa 
pintuan ay siyang pastor ng mga tupa.” Hindi nahalata ng mga Pariseong sila ang tinutukoy 
ng mga salitang ito. Nang dili-dilihin nila ang kahulugan, tapatang sinabi sa kanila ni Jesus, 
“Ako ang Pinto: kung ang sinuman ay pumasok sa pamamagitan Ko, siya'y maliligtas, at 
papasok at lalabas, at makakasumpong ng pastulan. Ang magnanakaw ay hindi pumapasok 
kundi upang magnakaw, at pumatay, at manlipol, Ako”y naparito upang sila'y magkaroon 
ng buhay, at magkaroon ng kasaganaan nito.” 


Si Kristo ang Pintuang patungo sa kulungan ng Diyos. Sa Pintuang ito nagsipasok ang 
lahat Niyang mga anak, magbuhat ng mga unang panahon. Ayon sa ipinakita ng mga anyo 
at mga anino, ayon sa ipinatanaw sa mga propeta, ayon sa mga aral na ibinigay sa mga 
alagad, at sa mga kababalaghang ginawa para sa mga anak ng mga tao, ay nakita nilang si 
Jesus “ang Kordero ng Diyos na nag-aalis ng kasalanan ng sanlibutan” (Juan 1: 29), at sa 
pamamagitan Niya'y naipasok sila sa loob ng kulungan ng Kaniyang biyaya. Marami na ang 
naparito na may mga ibang pinasasampalatayanan sa sanlibutan, may mga rito at 
seremonyang inayos upang ang mga tao'y makaasang tatanggap ng pagkaaring-ganap at ng 
kapayapaan sa Diyos, at sa gayo'y makapasok sila sa Kaniyang kulungan. Nguni't si Kristo 
lamang ang Pinto, at sinumang naglalagay ng iba sa lugar ni Kristo, at sinumang nagpipilit 
magdaan sa ibang daan upang pumasok sa kulungan, ay pawang magnanakaw at tulisan. 


Ang mga Pariseo ay hindi nagsipasok sa Pintuan. Nagsipasok sila sa kulungan sa 
pamamagitan ng ibang daan na hindi kay Kristo, at hindi nila tinupad ang gawain ng tunay 
na pastor. Sinira ng mga saserdote at mga pinuno, ng mga eskriba at mga Pariseo, ang mga 
sariwang pastulan, at dinumhan ang mga bukal ng tubig ng buhay. Tamang-tama ang 
pagkakalarawan ng kinasihang Kasulatan sa mga bulaang pastor na ito: “Hindi ninyo 
pinalakas ang payat, o inyo mang pinagaling ang mga maysakit, o inyo mang ibinalik ang 
mga iniligaw, ... kundi inyong pinagpunuang may karahasan at may kahigpitan.” Ezekiel 
34:4, 


Sa buong panahon ay inihaharap sa sanlibutan ng mga pilosopo at mga guro ang mga 
teoryang inaakalang makasisiya sa pangangailangan ng kaluluwa. Bawa't bansang di- 
Kristiyano ay nagkaroon ng kani-kaniyang mga guro at mga pamamaraan ng relihiyon na 
nag-aalok ng kaligtasang hindi kay Kristo, na inilalayo ang paningin ng mga tao sa mukha 
ng Ama, at pinupuno ang kanilang puso ng takot Doon sa nagbibigay sa kanila ng 
pagpapala. Ang takbo ng kanilang gawain ay nakawan ang Diyos ng karangalang nauukol sa 
Kaniya bilang Manlalalang at Manunubos. At pati ng tao ay ninanakawan din nila. Angaw- 
angaw na mga tao ang kuba na sa bigat ng mga maling relihiyon, ang inaalipin ng takot at 
pagwawalang-bahala, at parang mga hayop na nagpapagal, na walang pag-asa at walang 
ligaya dito, at ang tanging taglay ay ang pagkalugami sa takot sa hinaharap. Ang tanging 
nag-aangat sa kaluluwa ay ang ebanghelyo ng biyaya ng Diyos. Ang pagbubulay-bulay sa 
pag-ibig ng Diyos na ipinakita Niya sa pagkakapag-alay sa Kaniyang Anak, ay kikilos sa 

puso at aantig sa damdamin ng kaluluwa na hindi magagawa ng ano pa mang bagay. 
Naparito si Kristo upang likhaing muli sa tao ang larawan at wangis ng Diyos, at sinumang 
naglalayo ng mga tao kay Kristo ay inihihiwalay sila sa pinagmumulan ng tunay na 
kaunlaran, pinagkakaitan niya sila ng pagng layunin at ng kaluwalhatian sa buhay. Siya ay 
isang magnanakaw at tulisan. 


“Ang pumapasok sa pintuan ay siyang pastor ng mga tupa.” Si Kristo ay siyang Pintuan 
at siya ring Pastor. Pumapasok Siya sa pamamagitan Niya. Siya”y nagiging pastor ng mga 
tupa dahil sa paghahandog ng Kaniyang sarili. “Siya ay bubuksan ng bantay-pinto:, at 
naririnig ng mga tupa ang Kaniyang tinig: at tinatawag Niya ang Kaniyang sariling mga 
tupa sa pangalan, at Kaniyang inaakay sila sa paglabas. At kung mailabas na Niya ang sarili 
Niyang mga tupa, ay nagpapauna Siya sa kanila, at sumusunod sa Kaniya ang mga tupa: 
sapagka't nakikilala nila ang Kaniyang tinig.” 


Sa lahat ng hayop ang tupa ay isa sa pinakamahiyain at walang-kaya, at sa Silangan ang 
pag-aalaga ng pastor sa kaniyang kawan ay walang katapusan. Kung paano nang una ay 
gayundin ngayon na hindi gaanong tiwasay sa labas ng mga bayang nakukutaan. May mga 
tulisang buhat sa ibang mga kahanggang lahi, o kaya'y halimaw na nangungubli sa 
malalaking bato, at nangakaabang upang dambungin ang kawan. Binabantayan ng pastor 
ang kaniyang mga alaga, palibhasa'y nababatid niyang nanganganib ang sarili niyang 
buhay. Si Jacob, na nagalaga ng mga kawan ni Laban sa malawak na pastulan ng Haran, sa 
paglalarawan ng kaniyang sariling pagpapagal, ay nagsabi, “Sa araw ay nasusunog ako ng 
init, at sa gabi ay ng lamig, at tinakasan ng antok ang aking mga mata.” Genesis 31:40. At 
sa ganito ring pagbabantay ng batang si David sa mga tupa ng kaniyang ama, sinagupa 
niyang nag-iisa ang leon at oso, at inagaw ang tupa mula sa kanilang bibig. 


Sa pag-akay ng pastor sa kaniyang kawan sa mababatong mga burol, sa mga gubat at 
mga bangin, hanggang sa madamong pampang ng mga ilog, habang binabantayan niya sila 
sa mga kabundukan sa gabing mapanglaw, na ikinukubli sa mga tulisan, at inaalagaang may 
pagmamahal ang maysakit at mahina, ay natutulad na rin ang buhay niya sa mga ito. 
Tumitindi at humihigpit ang kaniyang pagmamahal sa mga alaga niya. Gaano man kalaki 
ang kawan, kilala rin ng pastor ang bawa't lupa. Bawa't isa ay may sarili niyang pangalan, 
at sumasagot naman pagka tinawag ng pastor. Kung paanong nakikilala ng taong-pastor ang 
kaniyang mga tupa, gayon nakikilala ng Diyos na Pastor ang Kaniyang kawan na nakakalat 
sa buong sanlibutan. “Kayong Aking kawan, kawan ng Aking pastulan, ay mga tao, at Ako 
ang inyong Diyos, sabi ng Panginoong Diyos.” Ang sabi ni Jesus, “Tinawag kita sa iyong 
pangalan, ikaw ay Akin.” “Iniukit kita sa mga palad ng Aking mga kamay.” Ezekiel 34:31: 
Isaias 43:1: 49:16. 


Kilala ni Jesus ang bawa't isa sa atin, at Siya'y nahahabag sa ating mga kahinaan. Kilala 
Niya tayong lahat sa pangalan. Alam Niya ang bahay na ating tinatahanan, at pati ang 
pangalan ng bawa't tumatahan. Sa panapanahon ay nagbibilin Siya sa Kaniyang mga 

lingkod na paghanapin ang isa Niyang tupa sa gayong daan, sa gayong lungsod, at sa 
gayong bahay. 


Bawa't tao ay kilalang lubos ni Jesus na parang siya lamang ang kaisa-isang 
pinagkamatayan ng Tagapagligtas. Ang nakababagabag sa bawa't isa ay nakababagabag din 
sa puso Niya. Ang daing na humihingi ng tulong ay naririnig Niya. Naparito Siya upang 
ilapit ang lahat ng tao sa Kaniya rin. Ang atas Niya'y, “Sumunod kayo sa Akin,” at kinikilos 
ng Kaniyang Espiritu ang kanilang mga puso upang lumapit sila sa Kaniya. Marami ang 
ayaw lumapit. Kilala ni Jesus kung sino sila. Kilala rin Niya kung sino ang natutuwang 
makinig ng Kaniyang tawag, at handang paampon sa Kaniyang pag-aalaga. Ang wika Niya, 
“Nakikilala ng Aking mga tupa ang Aking tinig, at nakikilala Ko sila, at sumusunod sila sa 
Akin.” Iniingatan Niya ang bawa't isa na parang wala nang iba pang tao sa ibabaw ng lupa. 


“Tinatawag Niya ang Kaniyang sariling mga tupa sa pangalan, at inaakay sila sa 
paglabas. ... At sumusunod sa Kaniya ang mga tupa: sapagka't nakikilala nila ang Kaniyang 
tinig.” Hindi itinataboy ng pastor sa Silangan ang kaniyang mga tupa. Hindi siya nananalig 
sa lakas o panakot, kundi siya ang nagpapauna at saka tinatawag sila. Kilala nila ang 
kaniyang tinig at tinatalima ang tawag. Ganyan din ang Tagapagligtas na Pastor sa 
Kaniyang mga tupa. Sinasabi ng Kasulatan, “Iyong pinapatnubayan ang Iyong bayan na 
parang kawan sa pamamagitan ng kamay ni Moises at ni Aaron.” Sa pamamagitan ng 
propeta ay sinasabi ni Jesus, “Inibig kita ng walang-hanggang pag-ibig: kaya't Ako'y 
lumapit sa iyo na may kagandahang-loob.” Hindi Niya pinipilit ang sinuman na sumunod sa 
Kaniya. “Akin silang pinapatnubayan,” wika Niya, “ng mga tali ng tao, ng mga panali ng 
pag-ibig.” Awit 77:20, Jeremias 31:3, Oseas 11:4. 


Hindi dahil sa takot sa parusa, o dahil sa pag-asa sa walang-hanggang gantimpala, kaya 
sumusunod kay Kristo ang mga alagad Niya. Namamasdan nila ang Kaniyang walang- 
katulad na pag-ibig, na ipinakita sa Kaniyang pamumuhay sa lupa, buhat sa pasabsaban ng 
hayop sa Bethlehem hanggang sa krus ng Kalbaryo, at sa tuwi nilang makikita Siya ay ito 
ang umaakit, nagpapalambot at nagpapasuko sa kaluluwa. Nagigising ang pag-ibig sa puso 
ng mga tumitingin. Naririnig nila ang Kaniyang tinig, at sila'y sumusunod. 


Sa pag-una ng pastor sa kaniyang mga tupa, siya ang unang sumasagupa sa mga 
panganib ng daan, at ganyan din ang ginagawa ni Jesus sa Kaniyang bayan. “Pagka nailabas 
na Niya ang Kaniyang mga tupa, Siya'y nagpapauna sa kanila.” Ang daang paakyat sa langit 
ay itinalaga ng mga bakas ng paa ni Jesus. Ang landas ay maaaring matarik at baku-bako, 
gayunma'y nakaraan na si Jesus sa daang yaon, napikpik na ng Kaniyang mga paa ang 
matutulis na tinik, upang maging higit na madali para sa atin ang pagdaan. Ang lahat ng 
pasaning dadalhin natin ay napasan na Niya. 


Bagaman ngayon ay nakaakyat na Siya sa harapan ng Diyos, at kasama na ng Diyos sa 
luklukan ng santinakpan, hindi pa rin nawawala kay Jesus ang likas na maawain. Hanggang 

hirap ng sangkatauhan. Hanggang ngayon ay nakaunat pa rin ang Kaniyang pinakuang mga 
kamay upang masaganang pagpalain ang Kaniyang bayang nakakalat sa sanlibutan. “At 
hindi sila mapapahamak kailanman, o aagawin man sila ng sinuman sa Aking kamay.” Ang 
kaluluwang nagbigay na ng kaniyang sarili kay Kristo ay higit na mahalaga sa Kaniyang 
paningin kaysa buong sanlibutan. Pipiliin ng Tagapagligtas na dumaan sa mga hirap ng 
Kalbaryo upang mailigtas lamang ang isang kaluluwa sa Kaniyang kaharian. Hindi Niya 
pababayaan kailanman ang isang pinagkamatayan Niya. Malibang piliin ng mga sumusunod 
sa Kaniya na Siya'y iwanan, Kaniyang mahigpit silang pipigilan. 


Sa lahat ng mga pagsubok sa atin ay mayroong Tumutulong sa atin na di-kailanman 
nagkukulang. Hindi Niya binabayaan tayong mag-isang makilaban sa tukso at sa masama, 
upang magapi at maghinagpis lamang sa katapusan. Bagama't ngayon ay hindi Siya abot ng 
mata ng tao, gayunman ay naririnig ng tainga ng pananampalataya ang Kaniyang tinig na 
nagsasabi, Huwag kang matakot, Ako'y kasama mo. “Ako ang nabubuhay at namatay, at 
narito, Ako'y nabubuhay magpakailanman.” Apocalipsis 1:18. Tiniis Ko ang iyong mga 
kalungkutan, dinanas Ko ang iyong mga pakikipagpunyagi, at sinagupa Ko ang iyong mga 
tukso. Alam Ko ang iyong mga pagluha, Ako man ay tumangis din. Alam Ko ang mga 
kadalamhatiang hindi kayang ihinga ng tao sa pakinig ng kaniyang kapwa. Huwag mong 
isiping ikaw ay nag-iisa at pinababayaan. Bagama't sa iyo'y walang dumamay na mga taong 
tagalupa, tumingin ka sa Akin, at ikaw ay mabuhay. “Ang mga bundok ay maaalis, at ang 
mga burol ay mapapalipat: nguni't ang Aking kagandahangloob ay hindi hihiwalay sa iyo, o 
ang Akin mang tipan ng kapayapaan ay maaalis, sabi ng Panginoon na naaawa sa iyo.” Isa. 
54:10. 


Gaano man kalaki ang pagmamahal ng isang pastor sa kaniyang mga tupa, ay higit 
niyang mahal ang sarili niyang mga anak. Si Jesus ay hindi lamang ating pastor, Siya rin 
naman ay ating “walang-hanggang Ama.” At sinasabi Niya, “Nakikilala ko ang sariling 
Akin, at nakikilala rin Ako ng sariling Akin, gaya ng pagkakilala sa Akin ng Ama, at 
nakikilala Ko ang Ama.” Juan 10:14, 15, R.V. Anong pangungusap ito!---ang tanging 
bugtong na Anak, Siya na nasa sinapupunan ng Ama, Siya na ipinahayag ng Diyos na “ang 
Taong Aking kasama” (Zacarias 13:7) —ang pag-uugnayan Niya at ng walang-hanggang 
Diyos ay itinutulad sa pag-uugnayan ni Kristo at ng Kaniyang mga anak sa lupa! Sapagka't 
tayo ay kaloob ng Kaniyang Ama, at ganlimpala sa Kaniyang gawa, kaya iniibig tayo ni 
Jesus. Minamahal Niya tayo bilang Kaniyang mga anak. Ikaw na bumabasa, iniibig ka Niya. 
Ni ang langit ay walang maibibigay na higit na dakila at higit na mabuti. Kaya magtiwala 
ka. 


Naalaala ni Jesus ang mga taong nasa ibabaw ng buong lupa na nailigaw ng mga bulaang 
pastor. Yaong mga minimithi Niyang mapisan o matipon bilang mga tupa ng Kaniyang 
pastulan ay mga nangangalat sa gitna ng mga lobo, at sinabi Niya, “May iba pa Akong mga 
tupa, na wala sa kulungang ito: sila'y kailangan din namang dalhin Ko, at kanilang diringgin 

ang Aking tinig, at sila'y magiging isang kawan, at magkakaroon ng isang pastor.” Juan 
10:16, R.V. 


“Dahil dito”y iniibig Ako ng Aking Ama, sapagka't iniaalay Ko ang Aking buhay, upang 
kunin Kong muli.” Sa ibang sabi, inibig kayo nang gayon na lamang ng Aking Ama, na 
anupa't lalo pa Niya Akong inibig dahil sa ibinigay Ko ang Aking buhay upang tubusin 
kayo. Nang Ako’y maging inyong kahalili at panagot, sa pamamagitan ng pag-aalay Ko ng 
Aking buhay, ng pag-ako sa inyong mga utang, at sa inyong mga pagsalansang, ay lalo 
Akong napamahal sa Aking Ama. 


“Iniaalay Ko ang Aking buhay upang kunin Kong muli. Walang kumukuha nito sa Akin, 
kundi iniaalay Ko ito sa Aking sarili. May kapangyarihan Akong magbigay nito, at may 
kapangyarihan Akong kunin Kong muli.” Sa Kaniyang pagiging kalahi ng tao, Siya'y 
mamamatay, nguni't sa pagiging Diyos, Siya ang bukal ng buhay ng sanlibutan. Kaya 
Niyang labanan ang pamamayani ng kamatayan, at huwag pailalim sa kapangyarihan nito, 
subali't kusa Niyang ibinigay ang Kaniyang buhay, upang Siya'y makapagdala ng buhay at 
ng kawalang-kamatayan. Dinala Niya ang kasalanan ng sanlibutan, binata ang sumpa nito, 
ibinigay ang Kaniyang buhay na pinakaalay upang ang tao'y huwag mamatay ng 
kamatayang walanghanggan. “Tunay na Kaniyang dinala ang ating karamdaman at dinala 
ang ating mga kapanglawan. ... Siya'y nasugatan dahil sa ating mga pagsalansang, Siya'y 
nabugbog dahil sa ating mga kasamaan: ang parusa ng tungkol sa ating kapayapaan ay nasa 
Kaniya, at sa pamamagitan ng Kaniyang mga latay ay nagsigaling tayo. Tayong lahat na 
gaya ng mga tupa ay naligaw, tayo ay tumungo bawa't isa, sa kaniyang sariling daan, at 
pinasan sa Kaniya ng Panginoon ang kasamaan nating lahat.” Isaias 53:4-6. 

Kabanata 53---Ang Huling Paglalakbay Buhat sa Galilea 


Nang malapit nang magwakas ang ministeryo ni Kristo, nagkaroon ng pagbabago ang 
paraan ng Kaniyang paggawa. Dati ay Kaniyang iniiwasan na Siya'y maging laman ng 
balita. Tinanggihan Niya ang pagbubunyi ng mga tao, at madali Siyang nagpalipat-lipat ng 
lugar nang makita Niyang ang nag-uumapaw na pagtingin ng lahat sa Kamya ay waring 
hindi masasawata. Paulit-ulit na ipinag-utos Niyang huwag Siyang itatanyag na Siya ang 
Kristo. 


Nang panahon ng Pista ng mga Tabernakulo ay madali at palihim ang Kaniyang 
pagdalaw sa Jerusalem. Nang Siya'y pilitin ng Kaniyang mga kapatid na magpakilala 
Siyang Mesiyas, ang naging sagot Niya ay, “Hindi pa dumarating ang Aking panahon.” Juan 
7:6. Tinungo Niya ang Jerusalem na di-nagpamalay, at pumasok sa siyudad nang walang- 
pahi-pahiwatig, at walang parangal ng karamihan. Nguni't hindi gayon sa huli Niyang 
pagdalaw. Sandaling nilisan Niya ang Jerusalem dahil sa poot ng mga saserdote at mga rabi. 
Datapwa't ngayon ay binalak Niyang bumalik, na naglakad na kita ng lahat, sa isang 
lansangang lumiligid sa siyudad, at pinangunahan ng balitang Siya'y dumarating, bagay na 
hindiNiya ito kailanman ginawa nang una. Nagpapauna na Siya sa lugar ng Kaniyang 
paghahandugan, at dito dapat mapatuon ang isip ng mga tao. 


“Kung paanong itinaas ni Moises sa ilang ang ahas, gayundin kailangang itaas ang Anak 
ng tao.” Juan 3:14. Kung paanong ang Israel ay pinagbilinang tumingin sa itinaas na ahas, 
na sagisag na pinili upang sila'y pagalingin gayundin ang lahat ng mata'y tumingin kay 
Kristo, ang haing naghatid ng kaligtasan sa nawaglit na sanlibutan. Maling palagay sa 
gawain ng Mesiyas, at kawalan ng paniniwala sa likas na pagka-Diyos ni Jesus, ang siyang 
umakay sa Kaniyang mga kapatid na Siya'y piliting humarap nang lantaran sa Pista ng mga 
Tabernakulo. Ngayon naman, sa diwang tulad din nito, ay pipigilin din sana Siya ng mga 
alagad sa pagdalaw sa Jerusalem. Naalaala nila ang mga sinabi Niya na mangyayari sa 
Kaniya doon. Alam nila ang matinding galit ng mga pinuno ng relihiyon, at mahigpit ang 
kanilang hangad na huwag na sana Siyang magtuloy. 


Mapait sa loob ni Kristo na ipilit ang kagustuhan Niya laban sa ikinatatakot, kabiguan, at 
di-paniniwala ng Kaniyang minamahal na mga alagad. Mahirap na sila'y akayin sa 
kadalamhatian at pagkabigong naghihintay sa kanila sa Jerusalem. At handa si Satanas na 
ipilit ang kaniyang mga tukso sa Anak ng tao. Bakit nga magtutuloy pa Siya sa Jerusalem, 
sa tiyak na kamatayan? Nakapaligid sa Kaniya ang mga kaluluwang nangagugutom sa 
tinapay ng buhay. Sa magkabi-kabilay naroroon ang mga maysakit na naghihintay sa 
Kaniyang salitang nag papagaling. Ngayon pa lamang tumutubo ang ebanghelyo ng 
Kaniyang biyaya. At Siya'y nasa kasalukuyang kalusugan ng buhay. Bakit hindi Siya 
tumungo sa malalawak na bukirin ng sanlibutan na taglay ang mga salita ng Kaniyang 
biyaya, ang Kaniyang hipo na nagpapagaling? Bakit hindi Niya ikaliligaya ang maghatid ng 
liwanag at katuwaan sa angaw-angaw na nasa kadiliman at kalungkutan? Bakit Niya iiwan 

sa Kaniyang mga alagad ang pag-aani, gayong ang mga ito ay lubhang mahihina sa 
pananampalataya, mapupurol ang isip, at mababagal kumilos? Bakit Niya haharapin ngayon 
ang kamatayan, at iiwan ang gawaing ngayon pa lamang nagsisimula? Ang kaaway na 
nakaharap ni Kristo sa ilang ay sinasalakay Siya ngayon sa pamamagitan ng mababangis at 
tusong mga tukso. Kung kahit sa isang sandali ay sumuko si Jesus sa mga tukso, kung 
binago Niya nang kahit kaunti ang lakad Niya upang iligtas ang Kaniyang sarili, 
nagtagumpay sana ang mga kampon ni Satanas, at nawaglit ang buong sanlibutan. 


Nguni't “matibay ang kapasiyahang iniharap ni Jesus ang Kaniyang mukha sa 
Jerusalem.” Ang kaisa-isang batas ng Kaniyang buhay ay ang kalooban ng Ama. Noong 
bata pa Siyang dumalaw sa templo, ay sinabi Niya kay Maria, “Hindi mo ba alam na dapat 
Akong maglumagak sa gawain ng Aking Ama?” Lukas 2:49. At sa Cana, nang ibig ni 
Mariang ipakita Niya ang Kaniyang mapaghimalang kapangyarihan, ang naging sagot Niya 
ay, “Hindi pa dumarating ang Aking oras.” Juan 2:4. Ganyan din ang isinagot Niya sa 
Kaniyang mga kapatid nang pilitin nila Siyang umahon sa pista. Datapwa't sa dakilang 
panukala ng Diyos ay may oras na itinakda sa pagaalay Niya ng Kaniyang sarili para sa mga 
kasalanan ng mga tao, at ang oras na iyon ay malapit nang ihudyat. Hindi Niya nais na 
umurong ni magkulang man. Ang mga hakbang Niya ay patungo sa Jerusalem, na doo'y 
malaon nang may banta ang Kaniyang mga kaaway na kitlin ang Kaniyang buhay, ngayon 
ay Kaniyang iaalay na ito. Matibay ang kapasiyahang iniharap Niya ang Kaniyang mukha sa 
pag-uusig, pagkakaila, pagtanggi, paghatol, at kamatayan. 


At Siya'y “nag-utos ng mga sugo sa harapan Niya, at sila'y nagsiyaon at nagsipasok sa 
isang nayon ng mga Samaritano, upang ipaghanda Siya.” Nguni't hindi Siya tinanggap ng 
mga tao, dahil sa Siya'y patungo sa Jerusalem. Ipinalalagay nilang ito'y nangangahulugang 
pinili ni Kristo ang mga Hudyo, na siya namang kinamumuhian nila nang labis. Kung ang 
ipinaroon Niya ay upang itayong muli ang templo at ibalik ang pagsamba sa Bundok ng 
Gerizim, ay tinanggap sana nila Siya, nguni't patungo Siya sa Jerusalem, kaya hindi nila 
nais pagpa kitaan Siya ng pagtanggap. Bahagya man ay hindi nila napag-alamang ang 
tinatanggihan nila ay ang pinakamabuting kaloob ng langit. Inanyayahan ni Jesus ang mga 
taong Siya'y tanggapin, humingi Siya ng lingap sa kanila, upang Siya'y makalapit sa kanila. 
at mabigyan sila ng pinakamayayamang pagpapala. Bawa't lingap na Kaniyang tinanggap, 
ginanti naman Niya ng lalong mahalagang biyaya. Subali't nawala ang lahat nang ito sa mga 
Samaritano dahil sa kanilang pagtatanim ng loob at kahambugan. 


Ang mga sugong inutusan ni Kristo, na sina Santiago at Juan, ay labis na nangayamot sa 
ganitong paghamak na ipinakita sa kanilang Panginoon. Napuno sila ng galit sapagka't 
magaspang ang ugaling inasal sa Kaniya ng mga Samaritano, na mga taong dinadalhan Niya 
ng karangalan sa pamamagitan ng Kaniyang pagparoon. Hindi pa nagluluwat na nakasama 
Niya sila sa bundok ng pagbabagong-anyo, at nakita nilang Siya'y niluwalhati ng Diyos, at 
pinarangalan ni Moises at ni Elias. Ipinalagay nilang ang ganitong kahiya-hiyang paghamak 

Nagsilapit sila kay Kristo, at ibinalita ang mga sabisabi ng mga tao, na Siya'y ni hindi 
mabibigyan ng mga ito ng matutuluyan sa gabi. Inakala nilang isang malaking 
kalapastanganan ang ginawa sa Kaniya, kaya't pagkakita nila sa Bundok ng Carmel sa 
malayo, na doo'y pinatay ni Elias ang mga bulaang propeta, ay sila'y nagsabi, “Ibig Mo 
bang ating ipag-utos na bumaba ang apoy buhat sa langit, at sunugin sila, gaya ng ginawa ni 
Elias?” Siya'y nagtaka nang madama nilang dinamdam ni Jesus ang kanilang sinabi, at 
naragdagan pa ang kanilang pagtataka nang sila'y sansalain Niya, “Hindi ninyo nalalaman 
kung ano ang diwang sumasainyo. Sapagka't hindi naparito ang Anak ng tao upang 
magpahamak ng buhay ng tao, kundi upang magligtas.” At Siya'y nagtungo sa ibang 
nayon. 


Hindi bahagi ng misyon ni Kristo na ang mga tao ay piliting tanggapin Siya. Si Satanas, 
at mga taong may diwang-satanas ang pumipilit sa budhi. Sa ilalim ng pagkukunwang 
masipag sa kabanalan, ay may mga taong nakikipanig sa masasamang anghel, na naghahatid 
ng hirap sa kanilang kapwa, upang papaniwalain sila sa kanilang relihiyon, nguni't si Kristo 
ay laging naaawa, na laging nagsisikap na humikayat sa pamamagitan ng pagpapakita ng 
Kaniyang pag-ibig. Hindi Siya pumapayag na magkaroon ng kaagaw sa isang kaluluwa, ni 
hindi rin Niya tinatanggap ang kala-kalahating paglilingkod, nguni't ang tanging minimithi 
Niya ay kusang-loob na paglilingkod, at ang kusang pagpapasakop ng puso sa ilalim ng 
pamimilit ng pag-ibig. Wala nang lalo pang ga nap na katibayan na tayo'y nag-aangkin ng 
espiritu ni Satanas kundi ang ugaling makasakit at magpahamak sa mga hindi 
nagpapahalaga sa ating gawain, o sa mga sumasalungat sa ating mga kuru-kuro o 
paniniwala. 


Ang katawan, kaluluwa at espiritu ng bawa't tao ay pag-aari ng Diyos. Si Kristo ay 
nagpakamatay upang tubusin ang lahat. At wala nang lalong labang-laban sa Diyos na di- 
gaya ng pinsalain ng tao yaong mga binili ng dugo ng Tagapagligtas, dahil lamang sa 
pagkainggit sa relihiyon. “At Siya'y umalis doon at pumasok sa mga hangganan ng Judea at 
sa dako pa roon ng Jordan: at ang mga karamihan ay muling nakipisan sa Kaniya, at, ayon 
sa Kaniyang kinaugalian ay muling tinuruan Niya sila.” Marcos 10:1. Ang malaking bahagi 
ng mga huling buwan ng ministeryo ni Kristo ay ginugol Niya sa Perea, ang lalawigang nasa 
“malayu-layong dako ng Jordan” mula sa Judea. Dito'y dumagsa sa Kaniya ang karamihan, 
gaya noong pasimula ng Kaniyang ministeryo sa Galilea, at marami sa mga iniaral Niya 
nang una ay inulit. 


Kung paanong isinugo Niya ang Labindalawa, gayundin Siya'y “humirang ng pitumpu 
pa, at isinugo Niya sila nang dala-dalawa sa unahan Niya sa bawa't siyudad at dako, na 
Kaniyang malapit nang paroonan.” Lukas 10: 1, R.V. Ang mga alagad na ito ay maluwat 
nang kasamasama Niya, na tinuturuan para sa kanilang gawain. Nang isugo ang 
Labindalawa sa una nilang hiwa-hiwalay na pagmimisyon, may iba namang mga alagad na 
sumama kay Jesus sa paglalakbay Niya sa Galilea. Sa ganito sila'y nagkaroon ng karapatang 

makisama sa Kaniya at makipag-aral. Ngayon ang lalong malaking bilang na ito ay hahayo 
naman sa ibang pagmimisyon. 


Ang mga tagubilin sa Pitumpu ay katulad din ng sa Labindalawa, nguni't ang utos sa 
Labindalawa, na huwag pumasok sa alinmang bayan ng mga Hentil o ng mga Samaritano, 
ay hindi ibinigay sa Pitumpu. Bagama't si Kristo ay pinaalis ng mga Samaritano, hindi rin 
nag babago ang Kaniyang pag-ibig sa kanila. Nang magsiyaon na ang Pitumpu sa Kaniyang 
pangalan, ang kauna-unahan nilang dinalaw ay ang mga siyudad ng Samaria. 


Ang sariling pagdalaw ng Tagapagligtas sa Samaria, at nang dakong huli, ang papuri sa 
mabuting Samaritano, at ang masayang pasasalamat ng Ketonging Samaritano, na kaisa-isa 
sa sampu na nagbalik upang magpasalamat kay Kristo, ay puno ng kahulugan sa mga 
alagad. Ang aral ay natanim nang malalim sa kanilang mga puso. Sa tagubilin Niya sa 
kanila bago Siya umakyat sa langit, binanggit ni Jesus ang Samaria na kasama ng Jerusalem 
at Judea na mga dakong uunahin nilang pangaralan ng ebanghelyo. Ang Kaniyang turo ay 
nakatulong sa kanilang tupdin ang Kaniyang tagubilin. Nang sila'y magsitungo sa Samaria 
sa pangalan ng kanilang Panginoon, ay natagpuan nila ang mga taong handang tumanggap 
sa kanila. Narinig na ng mga Samaritano ang mga papuri ni Kristo at ang mga 
pagkakawanggawa Niya sa kanilang mga kabansa. Napagkilala niiang sa kabila ng 
magaspang na kaugaliang inasal nila sa Kaniya, ay minamahal pa rin Niya sila, at nahikayat 
ang kanilang mga puso. Nang makaakyat na si Jesus sa langit, sila na ang naganyaya sa mga 
sinugo ng Tagapagligtas, at nakatipon ang mga alagad ng maraming aning kaluluwa buhat 
sa dating mahihigpit nilang kaaway na ito. “Ang gapok na tambo ay hindi Niya babaliin, at 
ang timsim na umuusok ay hindi Niya papatayin: Siya ay maglalapat ng kahatulan sa 
katotohanan.” “At aasa sa Kaniyang pangalan ang mga Hentil.” Isaias 42:3: Mateo 12:21. 


Nang suguin ni Jesus ang Pitumpu, pinagbilinan Niya silang tulad din ng Labindalawa, 
na huwag maglumagak sa mga ayaw sa kanila. “Sa alinmang bayang inyong pasukin, at 
hindi kayo tinanggap,” wika Niya “ay magsilabas kayo sa mga lansangan, at sabihin ninyo, 
Pati ng alikabok ng inyong bayan, na kumakapit sa amin. ay aming ipinapagpag laban sa 
inyo: gayon pa man ay inyong pakatandaan ito, na ang kaharian ng Diyos ay dumating na sa 
inyo.” Hindi nila gagawin ito nang dahil sa sila'y napulaan, kundi upang ipakilala kung 
gaano kabigat ang tumanggi sa pabalita ng Panginoon o sa Kaniyang mga tagapagbalita. 
Ang pagtanggi sa mga lingkod ng Panginoon ay pagtanggi rin kay Kristo. 


“Sinasabi Ko sa inyo,” dagdag pa ni Jesus, “na lalo pang maipagpapaumanhinan ang 
Sodoma kaysa bayang yaon.” Pagkatapos ay bumaling ang Kaniyang isip sa mga bayan ng 
Galilea na pinaglingkuran Niya nang maluwat. At sa malalim na pagbubuntunghininga ay 
sinabi Niya, “Sa aba mo, Corazin! sa aba mo, Bethsaida! sapagka't kung ang mga 
makapangyarihang gawang ginawa sa inyo ay ginawa sa Tiro at Sidon, malaon na sana 
silang nagsisi, at nakaupong may magaspang na kayo at mga abo. Nguni't lalo pang 

maipagpapaumanhin ang Tiro at Sidon sa paghuhukom kaysa inyo. At ikaw Capernaum, na 
nagpakataas-taas hanggang sa langit, ay mahahagis ka hanggang sa impiyerno.” 


Sa mga bayang yaong nasa paligid ng Dagat ng Galilea, ay inialok ang masaganang 
kayamanan ng langit. Araw-araw ay labas-masok sa gitna nila ang Prinsipe ng buhay. Ang 
kaluwalhatian ng Diyos, na minithing makita ng mga propeta at mga hari, ay sumilang sa 
karamihang nagsiksikan sa harapan ng Tagapagligtas. Gayunman ay tinanggihan nila ang 
Kaloob ng langit. 


Taglay ang malaking pagmamayabang na pinagbawalan ng mga rabi ang mga tao na 
huwag tanggapin ang mga bagong aral na itinuturo ng bagong gurong ito, sapagka't ang 
Kaniyang mga teorya at mga gawain ay nasasalungat sa mga turo ng mga magulang. 
Pinaniwalaan ng mga tao ang itinuro ng mga saserdote at mga Pariseo, sa lugar na 
pagsikapan sa sarili nila na maalaman ang itinuturo ng salita ng Diyos. Pinarangalan nila 
ang mga saserdote at mga pinuno sa halip na ang parangalan ay ang Diyos, at tinanggihan 
nila ang katotohanan upang maingatan nila ang kanilang mga sali't saling sabi. Marami ang 
napapaniwala at halos susunod na lamang, subali't hindi nila sinunod ang iniuutos ng 
kanilang damdamin, at sa gayon ay hindi sila napabilang sa panig ni Kristo. Ipinakilala ni 
Satanas ang kaniyang mga tukso, hanggang sa ang liwanag ay lumitaw na parang kadiliman. 
Sa ganyang paraan tumanggi ang marami sa katotohanan na sana'y siyang nagligtas sa 
kanilang kaluluwa. 


Sinasabi ng Tunay na Saksi, “Narito, Ako'y nakatayo sa pintuan, at tumutuktok.” 
Apocalipsis 3:20. Bawa't babala, saway, at pakiusap na nakapaloob sa Salita ng Diyos o 
sinasalita man ng Kaniyang mga tagapagbalita, ay isang katok sa pintuan ng puso. lyon ang 
tinig ni Jesus na humihiling na Siya'y papasukin. Bawa't katok na di-pinakikinggan, ay 
lalong nagpapahina sa kalooban na magbukas. Ang mga udyok ngayon ng Espiritu Santo 
kung hindi papansinin, ay hindi na magiging kasinlakas ng sa bukas. Nagiging paking ang 
pakiramdam ng puso, hanggang sa mawala na sa alaala ang kaigsian ng buhay at pati ng 
buhay na walang-hanggan. Ang hatol sa atin sa paghuhukom ay hindi dahil sa tayo'y 
namali, kundi dahil sa kinaligtaan natin ang mga pagkakataong padala ng langit na makilala 
natin ang katotohanan. 


Ang Pitumpu ay tulad din sa mga apostol na nagsitanggap ng di-pangkaraniwang sukat 
ng kasiglahan sa kanilang pagmimisyon. Nang matapos na nila ang kanilang gawain, 
nagsibalik silang nangatutuwa, na nangagsasabi, “Panginoon, pati ng mga demonyo ay 
sumusuko sa amin sa pamamagitan ng Iyong pangalan.” Sumagot si Jesus. “Nakita Ko si 
Satanas na nahuhulog na parang kidlat buliat sa langit.” Nagdaan sa isip ni Jesus ang mga 
tanawin ng nakaraan at ng hinaharap. Nakita Niya si Lucifer nang ito”v unang ihagis buhat 
sa langit. Natanaw rin Niya ang dumarating Niyang paghihirap na doo'y malalantad ang 
tunay na likas ng magdaraya. Narinig Niya ang sigaw, “Naganap na” (Juan 19:30), na 

nagbabalitang tiyak na ang pagkatubos sa nagkasalang sangkatauhan, at ang langit ay hindi 
na magagambala pa ng mga paratang, hibo, at mga pakunwari ni Satanas. 


Sa kabila ng krus ng kalbaryo, na kasama ang kadalamhatian at kahihiyan nito, ay 
tiningnan ni Jesus ang dakilang huling araw, na ang prinsipe ng kapangyarihan ng 
himpapawid ay ipapahamak sa lupang laon nang dinungisan ng kaniyang paghihimagsik. 
Natanaw ni Jesus na nawakasan na magpakailanman ang gawain ng kasamaan, at ang 
kapayapaan ng Diyos ay nag-uumapaw sa lupa at langit. 


Buhat ngayon ay ituturing ng mga alagad ni Kristo na si Satanas ay isang lupig na 
kaaway. Nakamtan ni Jesus ang tagumpay para sa kanila doon sa ibabaw ng krus; ang 
tagumpay na hangad Niyang angkinin nila na parang kanilang sarili. “Narito,” sabi Niya, 
“binibigyan Ko kayo ng kapangyarihang yumurak sa mga ulupong at mga alakdan, at sa 
lahat ng kapangyarihan ng kaaway: at sa anumang paraan ay hindi kayo maaano.” 


Ang walang-hanggang kapangyarihan ng Espiritu Santo ay siyang pananggalang ng 
bawa't nagsisising kaluluwa. Sinumang nagsisisi at sumasampalataya na umaangkin sa 
pagsasanggalang ni Kristo, ay hindi tutulutang mapasailalim ng kapangyarihan ng kaaway. 
Nasa piling ng Tagapagligtas ang mga tinutukso at sinusubok. Sa ganang Kaniya ay walang 
pagkabigo, walang pagkalugi, walang di-mangyayari, o walang pagkagapi, magagawa natin 
ang lahat ng mga bagay sa pamamagitan Niya na nagpapalakas sa atin. Kapag dumarating 
ang mga tukso at mga pagsubok, huwag ninyong hintaying maalis muna ang lahat ng mga 
kahirapan, kundi tumingin kayo kay Jesus, na inyong katulong. 


May mga Kristiyanong nag-aakala at nagsasalita nang labis tungkol sa kapangyarihan ni 
Satanas. Iniisip nila ang kanilang kaaway, dumadalangin sila at nagsasalita tungkol sa 
kaniya, at sa kanilang guni-guni at lumalaki siya nang lumalaki. Totoo nga kung sabagay, na 
si Satanas ay isang makapangyarihang kinapal: subali't salamat sa Diyos, mayroon tayong 
isang Tagapagligtas na makapangyarihan, na nagpalayas sa demonyo sa langit. Nasisiyahan 
si Satanas kapag dinadakila natin ang kaniyang kapangyarihan. Bakit nga hindi si Jesus ang 
ating pag-usapan? Bakit hindi natin dakilain ang Kaniyang kapangyarihan at ang Kaniyang 
pag-ibig? Ang bahaghari ng pangako na nakapaligid sa luklu-, kan ng Diyos, ay isang 
walang-hanggang patotoo na “gayon na lamang ang pagsinla ng Diyos sa sanlibutan, na 
ibinigay Niya ang Kaniyang bugtong na Anak, upang ang sinumang sa Kaniya'y 
sumampalataya ay huwag mapahamak, kundi magkaroon ng buhay na walang-hanggan.” 
Juan 3:16. Pinatutunayan nito sa santinakpan na hindi pababayaan ng Diyos ang Kaniyang 
bayan sa pakikilaban sa masama. Pangako ito sa atin na hindi papagkukulangin sa atin ang 
lakas at pag-iingat habang nananatili ang lukiukan ng Diyos. 


Idinugtong ni Jesus, “Gayunma”y huwag ninyong ikagalak ito na sumusuko sa inyo ang 
mga espiritu, kundi inyong ikagalak na ang inyong mga pangalan ay nakasulat sa langit.” 
Huwag ninyong ikagalak na mayroon kayong kapangyarihan, baka mawala sa inyong alaala 

kayo sa inyong sariling lakas, at hindi sa espiritu at lakas ng inyong Panginoon. Palaging 
nakaabang ang sarili na ipagmapuri ang anumang tagumpay na kinamtan. Ang sarili ay 
nagmamapuri at nagyayabang, at hindi naiisip ng mga iba na ang Diyos ay siyang lahat at 
nasa lahat. Sinasabi ni apostol Pablo na, “Pagka ako'y mahina, saka ako malakas.” 2 Corinto 
12:10. 


Kapag ating nakikilalang tayo'y mahihina, natututo layong umasa sa isang 
kapangyarihang wala sa atin. Waiang lalong malakas magpatapang sa kalooban kundi ang 
pananalig na mayroon tayong kapanagutan sa Diyos. Walang umaabot sa kalalim-lalimang 
udyok ng marangal na kaugalian na gaya ng mapagpatawad na pag-ibig ng Diyos. Makipag- 
ugnay muna tayo sa Diyos, at saka pa lamang tayo mapupuspos ng Kaniyang Espiritu Santo, 
na siyang nagbibigay-kaya sa atin na makipag-ugnay naman sa ating mga kapwa tao. Kaya 
pasalamat kayo na sa pamamagitan ni Kristo ay mayroon kayong pakikiugnay sa Diyos, 
kayong mga kaanib sa sambahayan ng langit. Habang tumitingin kayo nang higit na mataas 
kaysa inyong sarili, lagi kayong makadarama ng kahinaan ng sangkatauhan. Habang 
binabawasan ninyo ang pagtingin sa sarili, lalo namang lumiliwanag at nagiging ganap ang 
pagkakilala ninyo sa kagalingan ng Tagapagligtas. At habang lalo ninyong iniuugnay ang 
inyong sarili sa bukal ng liwanag at kapangyarihan, lalo, namang malaki ang liwanag na 
sisikat sa inyo, at lalong malaking kapangyarihan ang kakamtin ninyo upang makagawa 
para sa Diyos. Magalak nga kayo na kayo'y kaisa ng Diyos, kaisa ni Kristo, at kaisa ng 
sambahayan sa langit. 


Habang nakikinig ang Pitumpu sa mga salita ni Kristo, ipinaliliwanag naman ng Espiritu 
Santo ang mga tunay na pangyayari, at isinusulat ang katotohanan sa mga pitak ng puso 
nila. Kahit na marami ang nakapalibot sa kanila sila'y para ding nakukulong ng Diyos. Sa 
pagkaalam na nahagip ng kanilang isip ang mga ibig Niyang sabihin, si Jesus ay “natuwa sa 
espiritu, at nagsabi, Nagpapasalamat Ako sa Iyo, Oh Ama, Panginoon ng langit at lupa, na 
Iyong inilihim ang mga ito sa mga pantas at matatalino, at Iyong inihayag sa mga sanggol: 
gayon nga, Ama, sapagka't siya Mong minagaling. Lahat ng bagay ay ibinigay sa Akin ng 
Aking Ama: at walang taong nakakikilala sa Anak, kundi ang Ama, at wala rin taong 
nakakikilala sa Ama, kundi ang Anak, at ang sinumang ibiging pagpahayagan Niya.” 


Ang mararangal na tao ng sanlibutan, ang tinatawag na mga dakila at pantas, taglay ang 
ipinagmamalaki nilang karunungan, ay hindi makaunawa ng likas ni Kristo. Hinatulan nila 
Siya nang alinsunod sa nakikita nila sa labas, dahil sa napakaabang kalagayang dumating sa 
Kaniya sa pagiging-tao. Subali't sa mga mamamalakaya at mga maniningil ng buwis ay 
ipinakita ang Di-nakikita. Hindi rin naabot ng unawa, maging ng mga alagad, ang lahat ng 
ibig ni Jesus na ihayag sa kanila, datapwa't sa pana-panahon, nang ipasakop nila sa 
kapangyarihan ng Espiritu Santo ang kanilang mga sarili, ay naliwanagan ang kamlang mga 
pag-iisip. Napagtante nila na ang makapangyarihang Diyos, na nagbihis ng pagkatao, ay 
nasa gitna nila. Ikinagaiak ni Jesus na bagama't wala sa mga pantas at matatalino ang 

na Niya ang mga Kasulatan ng Matandang Tipan, at naipakilala Niyang ang mga ito ay 
natutupad sa Kaniya at sa Kaniyang gawain ng pagtubos ay ginigising sila ng Kaniyang 
Espiritu, at itinataas sila sa isang kalagayang makalangit. Lalong malinaw ang pagkakilala 
nila sa mga katotonanang espirituwal na sinalita ng mga propeta kaysa mga orihinal na 
nagsisulat nito. Buhat noon pagka binasa nila ang mga talata ng Matandang Tipan ay hindi 
na ito tulad sa mga aral ng mga eskriba at mga Pariseo, hindi na tulad sa mga pahayag ng 
mga taong pantas na pawang mga patay na, kundi tulad sa isang bagong pahayag na buhat 
sa Diyos. Namasdan nila Siyang “hindi matanggap ng sanlibutan.. sapagka't hindi Siya 
nakikita nito, ni nakikilala man Siya: nguni't Siya'y nakikilala ninyo, sapagka't Siya'y 
tumatahan sa inyo, at sasainyo.” Juan 14:17. 


Ang natatanging paraan upang tayo'y magkaroon ng lalong ganap na pagkaunawa sa 
katotohanan ay ang pamalagiing malambot ang puso at supil ng Espiritu ni Kristo. Linisin 
ang kaluluwa sa mga bagay na walang-kabuluhan at kayabangan, at pawiin ang lahat ng 
dito'y nakapupuno, at si Kristo ang dapat paluklukin sa loob nito. Totoong natatakdaan ang 
karunungan ng tao kaysa hindi nito kayang unawain ang pagtubos. Napakalawak ang 
naaabot ng panukala ng pagtubos kaya hindi ito kayang ipaliwanag ng pilosopiya. Ito'y 
mamamalaging isang hiwaga na hindi matatarok ng kalalim-lalimang pagpapaliwanag. Ang 
siyensiya ng kaligtasan ay hindi maipaliwanag ng salita, subali't ito'y mapagkikilala sa 
pamamagitan ng karanasan. Siya lamang na kumikilala sa sarili niyang pagkamakasalanan 
ang makakakilala ng kahalagahan ng isang Tagapagligtas. 


Puno ng mga aral ang turo ni Kristo samantalang Siya'y banayad na lumalakad buhat sa 
Galilea patungo sa Jerusalem. Sabik namang nakinig ang mga tao. Sa Perea at sa Galilea 
ang mga tao ay hindi gasinong supil ng kayabangan ng mga Hudyo na gaya sa Judea, at 
dito'y maluwag na tinanggap sa puso ng mga tao ang Kaniyang turo. Sa nalolooban ng mga 
huling buwang ito ng Kaniyang ministeryo, ay binigkas ni Kristo ang marami sa Kaniyang 
mga talinhaga. Mahigpit na Siya'y sinubaybayan ng mga saserdote at mga rabi, at Kaniya 
namang ikinubli sa malarawang mga salita ang Kaniyang mga saway at babala sa kanila. 
Hindi nila mapagkakamalan ang kahulugan ng mga sinasabi Niya, nguni't wala naman 
silang masumpungang salita Niya na magagamit nilang dahilan upang Siya”y paratangan. Sa 
talinhagang tungkol sa Pariseo at maniningil ng buwis, ang may-kapalaluang panalanging, 
“Diyos, ako”y nagpapasalamat sa Iyo na ako'y di-gaya ng ibang mga tao,” ay ibang-iba sa 
daing ng makasalanang, “Maawa Ka sa akin na makasalanan.” Lukas 18:11, 13, R.V. Sa 
ganito sinaway ni Kristo ang pagpapaimbabaw ng mga Hudyo. At sa mga talinhaga ng puno 
ng igos at ng malaking piging na hapunan, ay sinabi Niya nang pauna ang kapahamakang 
malapit nang bumagsak sa bansang di-nagsisisi. Yaong mga buong pagkutyang tumanggi sa 
paanyaya sa piging na pang-ebanghelyo ay nakarinig ng Kaniyang babala: “Sinasabi Ko sa 
inyo, Na alinman sa mga taong inanyayahan ay hindi makakatikim ng Aking hapunan.” 
Lukas 14:24. 

Napakamahahalaga ang mga aral na ibinigay sa mga alagad. Ang talinhaga tungkol sa 
mapanggiyagis na babaing balo at ang kaibigang humihingi ng tinapay sa oras ng 
hatinggabi, ay nagdagdag ng bagong lakas sa mga salita Niyang, “Kayo'y magsihingi, at 
kayo'y bibigyan, kayo'y magsihanap, at kayo'y mangakakasumpong, kayo'y magsituktok, 
at kayo'y bubuksan.” Lukas 11:9 At malimit ay napatibay ang mabuway nilang 
pananampalataya sa tuwing maalaala nila ang sinabi ni Kristong, “Hindi kaya ipaghihiganti 
ng Diyos ang Kaniyang mga hinirang, na dumaraing sa Kaniya araw at gabi, at Siya'y 
mapagpahinuhod sa kanila? Sinasabi Ko sa inyo, na ipaghihiganti Niya silang madali.” 
Lukas 18:7, 8, R.V. Ang magandang talinhaga ng tupang nawala ay inulit ni Kristo. At 
dinagdagan pa Niya ang aral, nang sabihin Niya ang mga talinhaga ng nawalang putol na 
salapi at ng alibughang anak. Noon ay hindi pa lubos na napagkikilala ng mga alagad ang 
bisa ng mga aral na ito: nguni't nang maibuhos na ang Espiritu Santo, nang matanaw na nila 
ang nahikayat na mga Hentil at ang naiinggit na pagkagalit ng mga Hudyo, ay saka nila 
lalong naunawaan ang aral ng anak na alibugha, at nalasap ang ligaya ng mga salita ni 
Kristo na, “Karapat-dapat na tayo'y magsaya at magkatuwa,” “sapagka't ang aking anak na 
ito ay patay na, at muling nabuhay, siya'y nawala, at muling nasumpungan.” Lukas 15:32, 
24. At nang magsihayo na sila sa pangalan ng kanilang Panginoon, na hinaharap ang 
kakutyaan at karalitaan at pag-uusig, ay madalas na pinatatapang nila ang kanilang loob sa 
pamamagitan ng pag-ulit sa Kaniyang bilin, na sinalita sa huling paglalakbay na ito, 
“Huwag kayong mangatakot, munting kawan, sapagka't nakalulugod na mainam sa inyong 
Ama na sa inyo'y ibigay ang kaharian. Ipagbili ninyo ang inyong mga tinatangkilik, at 
kayo'y mangaglimos:, maglaan kayo ng mga supot na hindi naluluma, ng isang kayamanan 
sa langit na hindi nagkukulang, na doo'y hindi lumalapit ang magnanakaw, ni sumisira man 
ang tanga. Sapagka't kung saan naroon ang inyong kayamanan, doon naman doroon ang 
inyong puso.” Lukas 12:32-34. 

Kabanata 54---Ang Mabuting Samaritano 


Sa kasaysayan ng mabuting Samaritano, ay iginuhit ni Kristo ang likas ng tunay na 
relihiyon. Ipinakilala Niyang ito'y hindi binubuo ng mga pamamaraan, mga kredo, mga rito 
o seremonya, kundi ng pagganap ng mga gawang kaibig-ibig, at ng paghahatid ng 
pinakamalaking kagalingan sa mga iba, sa tunay na kabutihan. Samantalang nagtuturo si 
Kristo sa mga tao, “isang manananggol ang tumindig at tinukso Siya, na nagsabi, 
Panginoon, ano ang dapat kong gawin upang ako'y magmana ng buhay na walang- 
hanggan?” Halos di-humihinga ang malaking kalipunan sa paghihintay ng isasagot. Binalak 
ng mga saserdote at mga rabi na siluin si Kristo sa pagpapatanong sa manananggol ng 
tanong na ito. Nguni't hindi pumasok ang Tagapagligtas sa anumang pakikipagtalo. Ang 
pinasagot Niya ay ang nagtatanong na rin. “Ano ang nasusulat sa kautusan?” wika Niya, 
“ano ang nababasa mo?” May paratang ang mga Hudyo na niwawalang galang ni Jesus ang 
kautusang ibinigay sa Sinai, subali't ibinaling Niya ang suliranin ng kaligtasan sa pagtalima 
sa mga utos ng Diyos. 


Sinabi ng manananggol, “Iibigin mo ang Panginoon mong Diyos nang buong puso mo at 
nang buong kaluluwa mo, at nang buong lakas mo, at nang buong pag-iisip mo, at ang iyong 
kapwa na gaya ng iyong sarili.” Sinabi ni Jesus, “Matwid ang sagot mo: gawin mo ito, at 
ikaw ay mabubuhay.” Ang manananggol ay hindi nasisiyahan sa paninindigan at mga 
gawain ng mga Pariseo. Pinag-aralan niya ang mga Kasulatan sa hangad na matutuhan ang 
tunay na kahulugan. Napakalaki ng kaniyang interes sa bagay na ito, at kaya nga itinanong 
niya nang may buong katapatan ang, “Ano ang dapat kong gawin?” Sa ibinigay niyang 
sagot tungkol sa mga hinihingi ng kautusan, ay iniwan niya ang lahat ng mga tagubilin ng 
sari-saring seremonya at rito. Itinuring niyang walang halaga ang mga ito, nguni't iniharap 
niya ang dalawang malalaking simulaing kinabibitinan ng buong kautusan at ng mga 
propeta. Ang sagot na ito ay pinuri ni Kristo, at nagbigay sa Tagapagligtas ng kalamangan 
sa mga rabi. Hindi nila mahahatulan Siya sa pagsang-ayon Niya sa sinabi ng 
tagapagpaliwanag ng kautusan. 


“Gawin mo ito at ikaw ay mabubuhay,” wika ni Jesus. Kaniyang ipinakilala na ang 
kautusan ay isang banal na kabuuan, at dito'y itinuro ang aral na hindi mangyayaring 
ganapin ang isang utos at saka labagin ang ikalawa, sapagka't iisang simulain ang 
nananalaytay sa lahat nang ito. Ang kapalaran ng tao ay papasiyahan ng kaniyang pagtalima 
sa buong kautusan. Sukdulang pagibig sa Diyos at walang-kiling na pag-ibig sa tao ang mga 
simulaing dapat isakabuhayan. 


Napagkilala ng manananggol na siya'y isang manlalabag ng kautusan. Nakilala niya ang 
kaniyang kasalanan sa ilalim ng nananaliksik na mga salita ni Kristo. Ang pagiging-matwid 
ng kautusan, na inaangkin niyang kaniyang nauunawaan, ay hindi niya isinagawa. Hindi 
siya nagpakita ng pag-ibig sa kaniyang kapwa. Hinihingi sa kaniya ang magsisi subali't sa 
halip na magsisi, ay sinikap niyang bigyang-katwiran ang kaniyang ginawa. Sa halip na 

kilalanin ang katotohanan, sinikap niyang ipakilala na mahirap sundin ang kautusan. Sa 
ganito inasahan niyang maiiwasan ang sumbat ng kasalanan at mabibigyang-matwid ang 
kaniyang sarili sa harap ng mga tao. Ang mga pangungusap ng Tagapagligtas ay 
nagpakilalang kalabisan na ang tanong ng manananggol, yamang siya na rin ang nakasagot 
sa kaniyang katanungan. Gayunma'y nagtanong pa siya uli na sinasabi, “Sino ang aking 
kapwa?” 


Sa mga Hudyo ang tanong na ito ay pasimuno ng walang-katapusang pagtatalo. Wala 
silang alinlangan tungkol sa mga pagano at mga Samaritano, ang mga ito ay mga tagaibang- 
lupa at mga kaaway. Nguni't saan makikilala ang pagkakaiba sa kanilang mga kalahi, at sa 
mga iba't-ibang uri ng lipunan? Sino ang ituturing ng saserdote, ng rabi, at ng matanda, na 
kaniyang kapwa? Ang kanilang buhay ay ginugugol nila sa paulit-ulit na mga seremonya 
upang sila'y maging malilinis. Ang pakikipag-ugnay at pakikisalamuha sa mga di- 
nakaaalam at walang-ingat na karamihan, ay itinuro nilang magiging dahil ng karamihan na 
mangangailangan ng nakapapagod na pagsisikap upang mapawi. Ituturing ba nilang mga 
kapwa ang “marurumi”? 


Muling tumanggi si Jesus na mahila sa pakikipagtalo. Hindi Niya tinuligsa ang 
kayabangan ng mga nagbabantay sa Kaniya upang hatulan Siya. Kundi sa pamamagitan ng 
isang simpleng istorya ay inilarawan Niya sa mga nakikinig sa kaniya ang pagdaloy ng pag- 
ibig na buhat sa langit, na kumilos sa puso ng lahat, at pumilit sa manananggol na aminin 
ang katotohanan. 


Ang paraan upang maitaboy ang kadiliman ay papasukin ang liwanag. Ang 
pinakamabuting paraan ng pakikitungo sa kamalian ay iharap ang katotohanan. Ang 
pagkakahayag ng pag-ibig ng Diyos ay nagpapalitaw ng kapintasan at kasalanan ng pusong 
makasarili. “May isang tao,” ani Jesus, “na lumulusong sa Jerico buhat sa Jerusalem, at 
siya'y nahulog sa kamay ng mga tulisan, na sa kaniya'y sumamsam at sa kaniya'y 
humampas, at siya'y iniwang halos patay na. At nagkataong bumababa sa daang yaon ang 
isang saserdote: at nang makita nito siya, ay nagdaan sa kabilang tabi. At sa gayunding 
paraan ang isang Levita naman, nang dumating ito sa dakong yaon, at nakita siya, ay 
dumaan sa kabilang tabi.” Lukas 10:30-32, R.V. Ito'y hindi kathakatha kundi isang tunay na 
pangyayari. Ang saserdote at ang Levitang lumampas sa kabilang panig ng daan ay kapwa 
nasa pulutong na nakikinig sa mga salita ni Kristo. 


Sa paglalakbay na buhat sa Jerusalem hanggang sa Jerieo, ang isang tao ay kailangang 
dumaan sa ilang na pook ng Judea. Ang daan ay lumalagos sa isang magubat at mabatong 
bangin, na pinamumugaran ng mga tulisan, at malimit maging tagpo ng karahasan. Dito pi 
naslang ang naglalakbay, sinamsam ang lahat na mahahalagang dala, sinugatan at binugbog, 
at iniwang halos patay sa isang tabi. Sa gayong pagkakahandusay niya, ay dumating ang 
saserdote, nguni't sinulyapan lamang nito ang sugatan. Sumunod na dumating ang Levita. 
Ibig nitong maalaman ang nangyari, kaya ito'y tumigil at tiningnan ang sugatan. Batid niya 

kung ano ang marapat niyang gawin, subali't hindi iyon Isang nakalulugod na gawain sa 
kaniya. Nahangad niyang sana'y hindi na siya doon nakadaan, upang hindi na sana nakita 
ang nasalanta. Pinapaniwala niya ang kaniyang sarili na hindi siya ang may tungkuling mag- 
asikaso niyon. 


Ang dalawang ito ay kapwa nasa banal na tungkulin, at nagpapanggap na sila'y 
tagapagpaliwanag ng mga Kasulatan. Kabilang sila sa lahing tanging pinili upang maging 
mga kinatawan ng Diyos sa mga tao. Sila'y dapat “magkaroon ng habag sa mga di- 
nakaaalam, at sa mga nalilihis ng daan” (Hebreo 5:2), upang maipaunawa nila sa mga tao 
ang malaking pag-ibig ng Diyos sa sangkatauhan. Ang gawaing itinawag sa kanila na gawin 
nila ay katulad din ng sinabi ni Jesus na Kaniyang gawain, nang sabihin Niyang, “Ang 
Espiritu ng Panginoon ay sumasa Akin, sapagka't pinahiran Niya Ako ng langis upang 
ipangaral ang ebanghelyo sa mga dukha, isinugo Niya Ako upang magpagaling ng mga may 
bagbag na puso, upang ipangaral ang kalayaan sa mga bihag, at isauli ang paningin ng mga 
bulag, at bigyan ng kalayaan ang nangaaapi.” Lukas 4:18. 


Minamasdan ng mga anghel ng langit ang kapighatian ng sambahayan ng Diyos sa lupa, 
at gayak silang makipagtulungan sa mga tao upang malunasan ang paniniil at paghihirap. 
Itinalaga ng Diyos na ang saserdote at Levita ay magdaan sa kinahahandusayan ng sinalanta, 
upang makita nila na kailangan nito ang kanilang awa at tulong. Ang buong kalangitan ay 
nakatingin upang makita kung mababagbag ang puso mla sa kapighatian ng tao. Ang 
Tagapagligtas ay siyang nagturo sa mga Hebreo sa ilang, mula sa haliging ulap at haliging 
apoy ay Kaniyang tinuruan sila ng aral na ibang-iba kaysa tinatanggap ngayon ng mga tao 
buhat sa kanilang mga saserdote at mga guro. Ang may-kahabagang mga itinatadhana ng 
kautusan ay umabot hanggang sa mabababang uri ng mga hayop na hindi 
nakapagpapahayag ng kanilang ibig at ng kanilang damdamin. May mga tagubiling iniwan 
kay Moises para sa mga anak ni Israel na ganito: “Kung masumpungan mo ang baka ng 
iyong kaalit o kaniyang asno na nakawala ay tunay na ibabalik mo sa kaniya. Kung iyong 
makita ang asno ng napopoot sa iyo, na nakalugmok sa ilalim ng kaniyang pasan, at ayaw 
mo mang alisan ng pasan ay walang pagsalang iyong tutulungan pati ng may-ari niyaon.” 
Exodo 23:4, 5. Nguni't sa taong sinugatan ng mga tulisan, ay ipinakilala ni Jesus na ito'y 
isang kapatid na nasa paghihirap. Ga ano nga lalong dapat sana'y mahabag ang kanilang 
puso sa taong iyon kaysa isang hamak na hayop! Ang pasabing ibinigay sa kanila sa 
pamamagitan ni Moises na ang Panginoon nilang Diyos, na “isang dakilang Diyos, 
makapangyarihan at kakila-kilabot,” “ay nagsasagawa ng kahatulan sa ulila at babaing bao, 
at iniibig ang tagaibang-lupa.” Kaya nga ipinag-utos Niya, “Ibigin nga ninyo ang taga-ibang 
lupa.” “Tibigin mo siyang gaya ng iyong sarili.” Deuteronomio 10:17-19: Levitico 19:34. 


Sinabi naman ni Job, “Ang tagaibang-lupa ay hindi tumahan sa lansangan: kundi 
binuksan ko ang aking mga pintuan sa manlalakbay.” At nang ang dalawang anghel na nag- 
anyong tao ay dumating sa Sodoma, ay nagpatirapa si Lot sa lupa, at nagsabi, “Narito 
ngayon, mga panginoon ko, magsituloy kayo ipinamamanhik ko sa inyo, sa bahay ng inyong 

lingkod, at magsitigil kayo buong gabi.” Job 31:32, Genesis 19:2. Batid ng saserdote at ng 
Levita ang mga turong ito, nguni't hindi nila isinagawa. Palibhasa'y nasanay sila sa 
pambansang kayabangang ukol sa mahigpit nilang paniniwalang panrelihiyon, sila'y naging 
makasarili, makitid ang isip, at waiang malasakit sa iba. Nang tingnan nila ang taong 
sugatan, hindi nila masabi kung ito ay kalahi nila o hindi. Ipinalagay nilang baka ito”y isa sa 
mga Samaritano, kaya sila'y pumihit at umalis. 


Sa kanilang inasal, sang-ayon sa pagkakasalaysay ni Kristo, walang nakita ang 
manananggol na laban sa itinuro sa kaniya tungkol sa ibinibilin ng kautusan. Nguni't narito 
ngayon ang kasunod na tanawin: Isang Samaritanong naglalakbay ang dumating sa 
kinahahandusayan ng sugatan, at nang makita niya siya ay nagdalang-habag sa kaniya. 
Hindi na siya nagtanong kung ang taong ito ay Hudyo o Hentil. Kung ito'y Hudyo, batid na 
mabuti ng Samaritano na, kung magkakapalit sila ng lugar, ay duduraan siya sa mukha ng 
taong ito. at siya'y lalampasan at pandidirihan. Gayunma”y hindi siya nag-atubili nang dahil 
dito. Hindi na rin niya inisip na baka siya ay mapasapanganib din sa pagtigil sa dakong iyon. 
Sa ganang kaniya ay sapat nang naroon sa harap niya ang isang taong nangangailangan at 
sugatan. Hinubad niya ang sarili niyang balabal at ibinalot sa tao. Ang langis at alak na 
itinaan niya sa kaniya sa paglalakbay ay ipinahid niya sa mga sugat at pasa ng taong 
sugatan. Binuhat niya ito at isinakay sa kaniyang asno, at marahang pinalakad ang hayop, 
upang hindi matigtig at hindi maragdagan ang sakit ng taong may sugat. Dinala niya ito sa 
isang bahay-tuluyan, inalagaan sa buong magdamag, at binantayang may pagmamahal. Sa 
kinaumagahan, palibhasa'y nakaramdam na ng ginhawa ang maysakit, ang Samaritano ay 
gumayak nang lumakad. Datapwa't bago siya umalis, pinaalagaan niya ito sa may-ari ng 
bahay-tuluyan, binayaran ang lahat ng gugol, at nag-iwan pa ng salaping panlaan, at hindi 
pa rin nasisiyahan dito, siya'y nagbilin sa may-ari para sa anumang kakailanganin pa, na 
sinasabi, “Alagaan mo siya, at kung magkano man ang magasta mong labis, ay babayaran 
ko sa iyo pagbalik ko.” 


Matapos ang salaysay, tinitigan ni Jesus ang manananggol ng tinging parang nababasa 
ang kaniyang kaluluwa, at nagsabi, “Sino sa tatlong ito, sa akala mo, ang nagpakilalang 
kapwa-tao ng nahulog sa kamay ng mga tulisan?” Lukas 10:36, R.V. Hanggang ngayon ay 
ayaw pang bigkasin ng manananggol ang pangalang Samaritano, at siya'y sumagot, “Siya 
na nagpakita ng kaawaan sa kaniya.” Sinabi ni Jesus, “Yumaon ka, at gayundin ang iyong 
gawin.” 


Kaya't ang tanong na, “Sino ang aking kapwa?” ay nasagot na magpakailanman. 
Ipinakilala ni Kristo na ang ating kapwa ay hindi lamang ang isa na kasama natin sa iglesya 
o pananampalataya. Ito'y walang kinalaman sa lahi, kulay, o uri ng samahan. Ang ating 
kapwa ay ang bawa't taong nangangailangan ng ating tulong. Ang ating kapwa ay ang 
bawa't kaluluwang sinugatan at binugbog ng kaaway. Ang ating kapwa ay ang bawa't isang 
pag-aari ng Diyos. 


409 


Sa kasaysayan ng mabuting Samaritano, ay nagbigay si Jesus ng Kaniyang sariling 
larawan at ng larawan ng Kaniyang misyon. Ang tao ay dinaya, binugbog, ninakawan, at 
ipinahamak ni Satanas, at iniwan upang mamatay, nguni't naawa ang Tagapagligtas sa ating 
kahabag-habag na kalagayan. Iniwan Niya ang Kaniyang kaluwalhatian upang tayo'y 
saklolohan. Natagpuan Niya tayong mamamatay na lamang, at inasikaso Niya ang ating 
kalagayan. Pinagaling Niya ang ating mga sugat. Tinakpan Niya tayo ng Kaniyang balabal 
ng katwiran. Binuksan Niya sa atin ang isang kanlungan ng kaligtasan, at naglaan ng lahat 
nating kailangan sa Kaniyang sariling gugol. Siya'y namatay upang tubusin tayo. Itinuturo 
ang Kaniyang sariling halimbawa, sinasabi Niya sa mga sumusunod sa Kaniya, “Ang mga 
bagay na ito ay iniuutos ko sa inyo, na leayo'y mangag-ibigan sa isa't isa.” “Kung paanong 
inibig Ko kayo, mag-ibigan din naman kayo sa isa't isa.” Juan 15:17: 13:34. 


Ang naging tanong ng manananggol kay Jesus ay, “Ano ang dapat kong gawin?” at sa 
pagkakilala ni Jesus na ang pag-ibig sa Diyos at sa tao ay siyang kabuuan ng katwiran, ay 
sinabi Niya, “Gawin mo ito, at ikaw ay mabubuhay.” Tinalima ng Samaritano ang mga 
udyok ng maawain at maibiging puso, at ito ay nagpatunay na siya'y isang tagatupad ng 
kautusan. Inatasan ni Kristo ang manananggol, “Yumaon ka, at gayundin ang iyong gawin.” 
Pagtupad, at hindi pagsasalita lamang, ang inaasahan ng Diyos sa Kaniyang mga anak. “Ang 
nagsasabing nananahan sa Kaniya ay dapat din namang lumakad, na gaya ng inilakad 
Niy'a.” 1 Juan 2:6. 


Ang aral ay kailangan ngayon tulad nang ito'y unang mamutawi sa mga labi ni Jesus. 
Ang kasakiman at malamig na anyong pakitang-tao ay siyang pumapatay sa apoy ng pag- 
ibig, at nag-aalis ng mga biyayang dapat magpabango sa likas. Marami sa mga 
nagpapanggap na Kristiyano ay nakalilimot sa katotohanan na ang mga Kristiyano ay dapat 
maging kinatawan ni Kristo. Malibang makita sa kabuhayan ang pagpapakasakit na 
mapabuti ang mga iba, sa loob ng pamilya, sa mga kapitbahay, sa loob ng iglesya, at 
saanman tayo naroroon, kung gayo'y anuman nga ang ating sabihin ay hindi tayo mga 
Kristiyano. 


Ikinawing ni Kristo ang Kaniyang buhay sa buhay ng sangkatauhan, at hinihingi Niyang 
tayo'y makiisa sa Kaniya sa pagliligtas ng mga tao. “Tinanggap ninyong walang-bayad,” 
wika Niya, “ipamahagi ninyong walangbayad.” Mateo 10:8. Ang kasalanan ay siyang 
pinakadakila sa lahat ng kasamaan, at tungkuiin natin ang maawa at tumulong sa 
makasalanan. Marami ang nangasisinsay, at nangahihiya sa kanilang pagkakamali. Gutom 
sila sa mga salitang nagpapalakas ng loob. Minamasdan nila ang kanilang mga pagkukulang 
at mga pagkakamali hanggang sa sila'y mawalan ng pag-asa. Ang mga kaluluwang ito ay 
hindi natin dapat pabayaan. Kung tayo'y mga Kristiyano, ay hindi tayo lalampas na daraan 
sa kabilang panig ng daan, na lumalayo hangga't maaari sa mga taong lalong 
nangangailangan ng ating tulong. Kapag nakakita tayo ng mga taong nasa paghihirap, 
maging ito'y dahil sa pagkakasakit o dahil sa pagkakasala, ay hindi natin kailanman 

“Kayong mga sa espiritu, inyong papanumbalikin ang gayon sa espiritu ng kaamuan.” 
Galacia 6:1. Sa pamamagitan ng pananampalataya at pananalangin, ay ipagtulakan ninyo 
ang kapangyarihan ng kaaway. Magsalita kayo ng mga salita ng pananampalataya at ng 
pampalakas ng loob na magiging parang balsamong pampagaling sa isang nabugbog at 
nasugatan. Maraming-marami na ang nanlumo at nanlupaypay sa malaking labanan ng 
buhay, gayong ang isang masayang salita ng kagandahang-loob ay nakapagpalakas sana sa 
kanila upang sila'y managumpay. Huwag natin kailanmang lalampasan ang kahit isang 
nagdurusang kaluluwa nang di pinagsisikapang ibigay sa kaniya ang pang-aliw na inialiw 
naman sa atin ng Diyos. 


Ang lahat nang ito ay isang pagtupad sa simulain ng kautusan---ang simulaing inilarawan 
sa kasaysayan ng mabuting Samaritano, at inihayag naman sa kabuhayan ni Jesus. Ang likas 
Niya ay naghahayag ng tunay na kahulugan ng kautusan, at nagpapakilala ng kahulugan ng 
pag-ibig sa ating kapwa na gaya ng sa ating sarili. At kapag ang mga anak ng Diyos ay 
nagpapakita ng pagkaawa, kagandahang-loob, at pag-ibig sa lahat ng mga tao, 
pinatutunayan din naman nila ang likas ng mga kautusan ng langit. Pinatutunayan nila ang 
katotohanan na “ang kautusan ng Panginoon ay sakdal, na nagsasauli ng kaluluwa.” Awit 
19:7. At sinumang hindi naghahayag ng pag-ibig na ito ay lumalabag sa kautusang sinasabi 
niyang kaniyang iginagalang. Sapagka't ang diwang ipinakikita natin sa ating mga kapatid 
ay nagpapahayag ng ating diwa sa Diyos. Ang pag-ibig ng Diyos na nasa puso ay siyang 
bukal ng pag-ibig sa ating kapwa. “Kung sinasabi ng sinuman, Ako'y umiibig sa Diyos, at 
napopoot sa kaniyang kapatid, ay siya'y sinungaling: sapagka't ang hindi umiibig sa 
kaniyang kapatid na kaniyang nakikita, ay paanong makaiibig siya sa Diyos na hindi niya 
nakita?” Mga minamahal, “kung nag-iibigan tayo sa isa't isa ay nananahan sa atin ang 
Diyos, at ang Kaniyang pagibig ay nagieing sakdal sa atin.” 1 Juan 4:20. 12. 

Kabanata 55---Hindi sa Panlabas na Pagpapakita 


Lumapit kay Jesus ang ilan sa mga Pariseo na naguusisa kung “kailan darating ang 
kaharian ng Diyos.” Mahigit nang tatlong taon ang nakalilipas buhat nang ang pabalita ay 
ibigay ni Juan Bautista sa buong lupain na tulad sa malakas na tunog ng pakakak, “Ang 
kaharian ng langit ay malapit na.” Mateo 3:2. At gayon pa man ang mga Pariseong ito ay 
wala pa ring nakikitang tanda na matatatag na ang kaharian. Marami sa mga di-tumanggap 
kay Juan, at sumalansang naman kay Jesus, ay nagsipagpahayag na bigo ang misyon 
Niya. Sumagot si Jesus, “Ang kaharian ng Diyos ay darating na hindi mapagkikita, ni hindi 
man nila sasabihin, Narito na! o, naroon! sapagka't, narito, ang kaharian ng Diyos ay nasa 
kalooban ninyo.” Ang kaharian ng Diyos ay nagsisimula sa loob ng puso. Huwag ninyong 
abangan dito o doon ang mga pagpapakita ng kapangyarihang makalupa na tanda ng 
pagdating nito. 


“Darating ang mga araw,” wika Niya sa Kaniyang mga alagad, “na inyong libiging 
makita ang isa sa mga araw ng Anak ng tao, at hindi ninyo makikita.” Dahil sa ito'y walang 
kasamang gara o ringal na pansanlibutan, may panganib na hindi ninyo mapagkilala ang 
kaluwalhatian ng Aking misyon. Hindi ninyo napagkikilala kung gaano kalaki ang inyong 
karapatan, na sa gitna ninyo ay tumatahan ang Isa, na bagama't nasa anyongtao, ay Siya ang 
buhay at ilaw ng mga tao. Darating ang mga araw na inyong nanasaing may pananabik ang 
mga pagkakataong tinatamasa ninyo ngayon na kayo'y lumalakad at nakikipag-usap sa 
Anak ng Diyos. 


Dahil sa kanilang pagiging-makasarili at pagiging-makalupa, ang mga alagad man ni 
Jesus ay hindi makaunawa ng kaluwalhatiang espirituwal na hangad Niyang ihayag sa 
kanila. Nang makaakyat na lamang si Kristo sa Kaniyang Ama, at maibuhos na ang Banal 
na Espiritu sa mga sumasampalataya, saka pa lamang lubos na napagkilala ng mga alagad 
ang likas at misyon ng Tagapagligtas. Nang matanggap na nila ang bautismo ng Espiritu, ay 
doon pa lamang nila naintindihan na sila ay napasa harapan ng Panginoon ng kaluwalhatian. 
Nang mapagalaala nila ang mga sinabi ni Kristo, ay nabuksan ang kanilang mga isip at 
napag-uunawa nila ang mga hula at ang mga kababalaghang ginawa Niya. Dumaan sa harap 
nila ang mahihiwagang bagay ng Kaniyang buhay, at ang katulad nila'y mga taong 
naalimpungatan sa panaginip. Noon nila napagtanto na “ang Verbo ay nagkatawang-tao at 
tumahan sa gitna natin (at nakita namin ang Kaniyang kaluwalhatian, kaluwalhatiang gaya 
ng sa bugtong na Anak ng Ama,) na puspos ng biyaya at katotohanan.” Juan 1:14. Si Kristo 
ay aktuwal na nagbuhat sa Diyos at naparito sa isang sanlibutang salarin upang iligtas ang 
mga nagkasalang Anak ni Adan. Para bagang ngayon ay lalo silang mga walang kabuluhan 
kaysa noong dating hindi nila napagtatanto ang bagay na ito. Hindi na sila napagud-pagod 
sa kauulit ng Kaniyang mga salita at mga gawa. Ang mga aral na itinuro sa kanila, na 
malabong-malabo sa kanilang pang-unawa, ay naging parang mga bagong turo ngayon. 
Naging parang isang bagong aklat sa kanila ang Mga Kasulatan. 

Nang saliksikin ng mga alagad ang mga hulang nagpapatunay kay Kristo, napaugnay sila 
sa Diyos, at napagkilala nila Iyong umakyat sa langit upang tapusin ang gawaing sinimulan 
Niya sa lupa. Napagkilala nilang totoo, na sa Kaniya'y tumahan ang kaalamang hindi 
kayang unawain ng sinumang tao, kung hindi tutulungan ng Diyos. Kinailangan nila ang 
tulong ng Isang ipinagpaunang-sinabi ng mga hari, mga propeta at mga banal na tao. May 
pagkakamanghang muli at muling binasa nila ang mga isinasalaysay ng mga hula tungkol sa 
Kaniyang likas at gawain. Kaylabo ng kanilang pagkaintindi sa mga salita ng hula! 
Kaybagal nilang umunawa at tumanggap sa mga dakilang katotohanang nagpatunay kay 
Kristo! Nang tanawin nila Siya sa Kaniyang pagpapakababa, nang Siya'y lumakad na tulad 
sa tao sa gitna ng mga tao, hindi naabot ng kanilang unawa ang hiwaga ng Kaniyang 
pagkakatawang-tao, ang dalawang uri ng Kaniyang likas. Para silang namalikmata, anupa't 
hindi nila lubos na napagkilalang ang Diyos ay tumatahan sa tao. Nguni't pagkatapos na 
sila'y matanglawan ng Banal na Espiritu, kaylaki ng kanilang pananabik na sana'y makita 
Siya uli, at makapaglumagak sila sa Kaniyang paanan! Sabik silang sana'y muli silang 
makalapit sa Kaniya, at Siya'y papagpaliwanagin ng mga kasulatang hindi nila kayang 
unawain! Disin sana'y makikinig na sila sa Kaniyang mga salita. Ano kaya ang ibig sabihin 
ni Kristo nang salitain Niyang, “Marami pa Akong sasabihin sa inyo, nguni't hindi pa ninyo 
kaya ngayon”? Juan 16:12. Ngayon ay pinananabikan nilang iyon ay maalamang lahat! 
Ikinalungkot nila na napakahina ng kanilang pananampalataya, na napakalayo ng kanilang 
iniisip, na anupa't hindi nila naintindihan ang buong katotohanan. 


Isang tagapagtanyag ang inutusan ng Diyos upang ibalita ang pagdating ng Kritso, at 
upang tawagan ang pansin ng bansang Hudyo at ng sanlibutan sa misyon Niya, at nangh 
sila'y mahanda na tanggapin Siya. Ang kahanga-hangang personang ibinalita ni Juan ay 
kasama-sama na nilang mahigit na tatlumpung taon, at gayunman ay hindi pa nila 
nakikilalang Siya ang ipinadala ng Diyos. Paghihimutok ang naghari sa mga alagad dahil sa 
tinulutan nilang malebadurahan ang kanilang mga kuro-kuro at mapalabo ang kanilang mga 
isip ng malaganap na dipaniniwala. Ang Ilaw ng madilim na sanlibutang ito ay nagliliwanag 
na sa gitna ng kadiliman nito, at hindi pa rin nila mapagtanto kung saan naroroon ang mga 
sinag nito. Sinisi nila ang kanilang mga sarili kung bakit ginawa nila ang gayon na 
kinailangan tuloy na suwatan sila ni Jesus. Malimit na ulit-ulitin nila ang Kaniyang mga 
pakikipag-usap, at saka nila idinurugtong, Bakit ba natin binayaang ang mga bagay na 
makalupa at ang mga pagsalansang ng mga saserdote at ng mga rabi ay makalito sa ating 
mga pag-iisip, na anupa't hindi natin nahalatang Isang dakila kaysa kay Moises ang nasa 
gitna na tin, at Isang marunong kaysa kay Salomon ang nagtuturo sa atin? Kayhina ng ating 
mga pakinig! Kayhina ng ating pang-unawa! 


Si Tomas ay hindi naniwala hanggang hindi nito naidaiti ang kaniyang daliri sa sugat na 
ginawa ng mga kawal na Romano. Ikinaila Siya ni Pedro noong Siya'y hinahamak at 
itinatakwil. Ang mahahapding alalahaning ito ay biglang-biglang nanariwa sa kanila. 
Nakasama nila Siya, nguni't hindi nila nakilala o pinahalagahan man Siya. Nguni't ngayong 

nakilala nila ang kanilang di-paniniwala ay gayon na lamang ang paghihimutok ng kanilang 
loob! 


Dahil sa sila'y pinagtulung-tulungan ng mga saserdote at mga pinuno, at sila'y dinala sa 
mga hukuman at ipinasok sa mga bilangguan, ang mga alagad ni Kristo ay nangagagalak na 
“sila'y nangabilang na karapat-dapat mangagtiis ng kaalimurahan dahil sa Kaniyang 
pangalan.” Mga Gawa 5:41. Ikinagalak nilang patunayan, sa harap ng mga tao at ng mga 
anghel, na kinilala nila ang kaluwalhatian ni Kristo, at pinili nilang sumunod sa Kaniya 
kahit na mawala ang lahat ng bagay. 


Ang totoo noong panahon ng mga apostol ay totoo rin ngayon, na kung hindi tatanglawan 
-ng Banal na Espiritu, ay hindi mapagkikilala ng tao ang kaluwalhatian ni Kristo. Ang 
katotohanan at gawain ng Diyos ay hindi pinahahalagahan ng Kristiyanismong maibigin sa 
sanlibutan. Hindi sa mga paraang maginhawa, sa karangalang makalupa o sa 
pakikipagkasundo sa sanlibutan, masusumpungan ang mga alagad ng Panginoon. Siya'y 
nagpapatuloy pa sa mga landas ng paggawa, pagkadusta, pagpapakumbaba, at pagkahamak, 
sa unahan ng labanan “laban sa mga pamunuan, laban sa mga kapangyarihan, laban sa mga 
namumuno ng kadilimang ito sa sanlibutan, laban sa mga ukol sa espiritu ng kasamaan sa 
mga dakong kaitaasan.” Efeso 6:12, R.V. At ngayon, gaya noong panahon ni Kristo, sila'y 
di-nauunawaan, hinahamak at sinisiil ng mga saserdote at mga Pariseo ng kanilang 
panahon. 


Ang kaharian ng Diyos ay hindi dumarating na may kapangyarihan. Ang ebanghelyo ng 
biyaya ng Diyos, tag lay ang diwa ng pagkakait-sa-sarili, ay di-kailanman mangyayaring 
maging kaayon ng diwa ng sanlibutan. Magkalaban ang dalawang simulaing ito. “Ang taong 
ayon sa laman ay hindi tumatanggap ng mga bagay ng Espiritu ng Diyos: sapagka't ang mga 
ito ay kamangmangan sa kaniya: at hindi nauunawa, sapagka't ang mga yaon ay sinisiyasat 
ayon sa espiritu.” 1 Corinto 2:14. 


Nguni't sa larangan ng relihiyon sa panahong ito ay marami ang naniniwala at 
nagsisigawa sa ikatatatag ng kaharian ni Kristo sa lupa bilang isang kahariang 
pansanlibutan. Hangad nilang gawin ang ating Panginoon na hari ng mga kaharian ng 
sanlibutang ito, pinuno ng mga hukuman at kampo nito, ng mga bulwagan ng batasan nito, 
ng mga palasyo at mga pamilihan nito. Hangad nilang Siya ang maghari sa pamamagitan ng 
mga batas na gawa ng tao, na ipinatutupad sa pamamagitan ng kapangyarihan ng tao. At 
sapagka't wala na rito ngayon si Kristo sa persona Niya, ay sila na rin ang mamumuno sa 
lugar Niya, upang maipatupad nila ang mga batas ng Kaniyang kaharian. Ang pagtatayo ng 
gayong kaharian ay siyang minimithi ng mga Hudyo nang panahon ni Kristo. Tinanggap 
sana nila si Jesus, kung pumayag lamang Siyang magtayo ng isang kahariang pansanlibutan, 
upang maipasunod ang kinikilala nilang mga utos ng Diyos, at upang sila'y gawing mga 
tagapagpaliwanag ng Kaniyang kalooban at mga kasangkapan ng Kaniyang kapangyarihan. 

Subali't sinabi Niya, “Ang Aking kaharian ay hindi sa sanlibutang ito.” Juan 18:36. Ayaw 
Niyang tanggapin ang luklukang hari sa lupa. 


Ang pamahalaang kinabuhayan ni Jesus ay masama at mapaniil, sa lahat ng dako ay 
labis-labis ang ginagawang mga katampalasanan---pangingikil, paghahari-harian, at walang- 
awang kalupitan. Gayunman ang Tagapagligtas ay walang ginawang mga reporma o 
pagbabagong sibil. Wala Siyang tinuligsang mga abusong pambansa, ni nilait mang mga 
kaaway ng bansa. Hindi Niya pinakialaman ang pamamahala o pangangasiwa ng mga nasa 
kapangyarihan. Siya na ating halimbawa ay namalaging di-nakialam sa mga pamahalaan sa 
lupa. Ito'y hindi sa dahilang Siya ay walang asikaso sa mga hirap na binabata ng mga tao, 
kundi sapagka't ang lunas ay wala sa mga hakbanging pantao at panlabas lamang. Upang 
maging mabisa ang lunas, kailangan ay maabot ang bawa't isang tao, at dapat magbago ang 
puso. 


Ang kaharian ni Kristo ay hindi matatayo sa pamamagitan ng mga kapasiyahan ng mga 
hukuman o ng mga kapulungan o ng mga batasan, hindi sa pamamagitan ng pangangasiwa 
at pagtangkilik ng mga dakilang tao ng sanlibutan, kundi sa pagtatanim ng likas ni Kristo sa 
tao sa pamamagitan ng paggawa ng Espiritu Santo. “Ang lahat ng sa Kaniya'y 
nagsitanggap, ay pinagkalooban Niya sila ng karapatang maging mga anak ng Diyos, 
samakatwid baga'y ang mga nagsisisampalataya sa Kaniyang pangalan: na mga ipinanganak 
na hindi sa dugo, ni sa kalooban ng laman, ni sa kalooban ng tao, kundi ng Diyos.” Juan 
1:12, 13. Naririto ang tanging kapangyarihang makapag-aangat sa sangkatauhan. At ang 
gagamitin ng tao upang maisakatuparan ang gawaing ito ay ang pagtuturo at pagsasagawa 
ng salita ng Diyos. 


Nang pasimulan ni apostol Pablo ang kaniyang ministeryo sa Corinto, na isang bayang 
matao, mayaman, at masama, na pinarami ng di-mabilang na mga bisyo ng paganismo, ay 
sinabi niya, “Aking ipinasiyang walang makilalang sinuman sa inyo, maliban na kay 
Jesukristo, at sa Kaniya na napako sa krus.” 1 Corinto 2:2. Pagkatapos nito nang sumulat 
siya sa ilang pinasama ng pinakanakaririmarim na mga kasalanan, ay sinabi niya, “Nguni't 
nangahugasan na kayo, nguni't binanal na kayo, nguni't inaring-ganap na kayo sa pangalan 
ng Panginoong Jesukristo, at sa Espiritu ng ating Diyos.” “Nagpapasalamat akong lagi sa 
aking Diyos tungkol sa inyo, dahil sa biyaya ng Diyos na ipinagkaloob sa inyo sa 
pamamagitan ni Kristo Jesus.” 1 Corinto 6:11, 1:4. 


Kung paano nang mga araw ni Kristo ay gayundin ngayon, na ang gawain ng kaharian ng 
Diyos ay wala doon sa mga nagsisihinging sila'y kilalanin at tanggapin ng mga namumuno 
sa pamahalaan sa pamamagitan ng mga batas ng mga tao, kundi nasa mga nagpapahayag sa 
mga tao ng mga espirituwal na katotohanan, sa Kaniyang pangalan, na kung kanilang 
tatanggapin ay magkakaroon sila ng karanasang gaya ng kay Pablo: “Ako”y napako sa krus 
na kasama ni Kristo: at hindi na ako ang nabubuhay, nguni't hindi ako, kundi si Kristo ang 
nabubuhay sa akin.” Galaeia 2:20. Kung gayon sila'y magsisigawang tulad ni Pablo upang 

makinabang ang mga tao. Sinabi niya, “Kami ngayo'y mga sugo sa pangalan ni Kristo, na 
waring namamanhik ang Diyos sa pamamagitan namin: kayo'y pinamamanhikan namin sa 
pangalan ni Kristo, na kayo'y makipagkasundo sa Diyos.” 2 Corinto 5:20. 

Kabanata 56---Pinagpala ang mga Bata 


Lagi nang maibigin si Jesus sa mga bata. Tinanggap Niya ang kanilang makabatang 
pakikisama at ang kanilang lantaran at walang-halong pagmamahal. Ang papuring may 
pasasalamat mula sa kanilang malilinis na labi ay naging parang musika sa Kaniyang mga 
pandinig, at nagpaginhawa sa Kaniyang diwa sa panahong Siya'y nahihirapan sa pakikisama 
sa mga tuso at mapagpaimbabaw na mga tao. Saanman pumaroon ang Tagapagligtas, ang 
Kaniyang maluwalhating mukha, at ang Kaniyang banayad at mabait na pag-uugali, ay 
umakit ng pagmamahal at pagtitiwala ng mga bata. 


Kaugalian na sa mga Hudyo na ang mga bata ay dinadala sa isang rabi, upang maipatong 
nito ang kaniyang mga kamay sa ulo nila at sila'y pagpalain: nguni't inakala ng mga alagad 
ng Tagapagligtas na totoong mahalaga ang Kaniyang gawain at hindi na dapat magambala 
pa ng ganitong maliliit na bagay. Nang lumapit sa Kaniya ang mga inang dala ang kanilang 
maliit na anak, hindi iyon minabuti ng mga alagad. Inakala nilang totoong musmos pa ang 
mga batang ito upang makinabang sa pakikipagkita kay Jesus, at inisip pa rin na ang 
pagkakaparoon ng mga ito ay hindi Niya matibigan. Subali't ang hindi naibigan ni Jesus ay 
ang ginawang ito ng mga alagad. Talos ng Tagapagligtas ang pag-asikaso at hirap ng mga 
ina na nagsisipagsikap na maturuan ang kanilang mga anak nang ayon sa salita ng Diyos. 
Narinig Niya ang kanilang mga panalangin. Siya na rin ang umakay sa kanilang lumapit sa 
Kaniya. 


Isang ina na dala ang kaniyang anak ang umalis ng tahanan upang hanapin si Jesus. Sa 
daan ay sinabi nito sa isang nakitang kapit-bahay ang kaniyang pakay, at ibig din ng kapit- 
bahay na ito na pagpalain ni Jesus ang kaniyang mga anak. Sa ganitong paraan nagkaipun- 
ipon ang maraming mga ina, na dala ang kanilang maliliit na anak. Ang iba sa mga bata ay 
lampas na sa pagkasanggol at malalaki na at mga talubata na. Nang ipagtapat ng mga ina 
kay Jesus ang kanilang hangad, dininig Niyang may pakikiramay ang kanilang kimi at may 
luhang pakiusap. Nguni't pinakiramdaman muna Niya kung ano kaya ang gagawin ng mga 
alagad. Nang makita Niyang pinauuwi ng mga ito ang mga ina, sa pag-aakalang iyon ay 
isang tulong sa Kaniya, ay ipinakilala Niya ang kanilang pagkakamali, na sinasabi, 
“Pabayaan ninyong lumapit sa Akin ang maliliit na bata, at huwag ninyong pagbawalan sila: 
sapagka't sa mga ganito ang kaharian ng Diyos.” Niyakap Niya ang mga bata, ipinatong sa 
kanila ang Kaniyang mga kamay, at ibinigay sa kanila ang pagpapalang kanilang hinihingi. 


Natuwa 't naaliw ang mga ina. NagsiUwi sila sa kanikanilang mga tahanan na pinalakas 
at pinagpala ng mga salita ni Kristo. Lumakas ang kanilang loob na isabalikat na may 
kasayahan ang kanilang mga kapanagutan, at gumawang umaasa para sa kanilang mga anak. 
Dapat ding tanggapin ng mga ina sa ngayon ang Kaniyang mga salita nang may gayunding 
pananampalataya. Si Kristo ay tunay na isang personal na Tagapagligtas ngayon na gaya 
noong narito Siya sa lupa na nakipamuhay sa mga tao. Siya rin ang tumutulong sa mga ina 
ngayon tulad noong tipunin Niya ang maliliit na bata sa Kaniyang kandungan doon sa 

Judea. Ang maliliit na bata ng ating mga tahanan ay mga binili rin ng Kaniyang dugo na 
gaya ng mga bata noong unang panahon. 


Talos ni Jesus ang damdamin ng puso ng bawa't ina. Siya na may inang nakipagpunyagi 
sa karalitaan at kagipitan ay nakikiramay sa mga paghihirap ng bawa't ina. Siya na naglakad 
nang malayo upang maibsan ng mabigat na alalahanin ang isang inang Cananea, ay 
gayundin ang gagawin sa mga ina ngayon. Siya na nagbigay ng buhay sa anak ng babaing- 
balong taga-Nain, at nang naghihirap na Siya sa krus, ay umalaala sa sarili Niyang ina, ay 
nahahabag din ngayon sa mga inang nangalulumbay. Sa bawa't kalumbayan at 
pangangailangan ay magbibigay Siya ng tulong at aliw. 


Magsilapit nga kay Jesus ang mga ina na taglay ang kanilang mga suliranin. At sila'y 
bibigyan ng biyayang sapat na makatutulong upang mapamahalaan ang kanilang mga anak. 
Ang pinto ay bukas para sa bawa't inang mag-iiwan ng kaniyang pasang suliranin sa paanan 
ng Tagapagligtas. Siya na nagsabing, “Pabayaan ninyong magsilapit sa Akin ang maliliit na 
bata, at huwag ninyong pagbawalan sila,” ay nag-aanyaya pa rin hanggang ngayon sa mga 
ina na dalhin sa Kaniya ang kanilang maliliit na anak upang Kaniyang mapagpala. Ang 
maliit mang sanggol na kalong ng kaniyang ina ay maaaring tumahan sa lilim ng 
Makapangyarihan sa lahat sa pamamagitan ng pananampalataya ng inang mapanalanginin. 
Si Juan Bautista ay napuspos na ng Espiritu Santo buhat pa sa pagkapanganak. Kung sa 
buhay natin ay makikipag-unawaan tayo sa Diyos, maaasahan din natin, na ang buhay ng 
ating maliliit na anak ay huhubugin na ng Espiritu Santo buhat pa sa kanilang kasanggulan. 


Sa mga batang inilapit kay Jesus, ang nakita Niya ay mga lalaki at mga babaing 
magmamana ng Kaniyang biyaya at mga tahanan sa Kaniyang kaharian, at ang mga iba sa 
kanila ay magiging mga martir dahil sa kaniya. Talos Niya na ang mga batang ito ay higit na 
madaling makikinig sa Kaniya at tatanggapin Siya kaysa mga maygulang na ang marami ay 
mga pantas ng sanlibutan at matitigas ang ulo. Sa Kaniyang pagtuturo ay nakibagay Siya sa 
kanila. Siya na Hari ng langit, ay hindi tumangging sagutin ang kanilang mga tanong at 
pagaanin ang Kaniyang mahahalagang turo upang matugunan ang kanilang murang pang- 
unawa. Itinanim Niya sa isip nila ang mga binhi ng katotohanan, na pagkaraan ng ilang taon 
ay sisibol, at magbubunga sa buhay na walang-hanggan. 


Totoo pa rin hanggang ngayon na ang mga bata ay siyang pinakamadaling turuan ng 
ebanghelyo, ang mga puso nila ay bukas sa mga banal na impluwensiya, at mabuting 
magtanda ng mga aral na tinanggap. Ang maliliit na bata ay maaaring maging mga 
Kristiyano, na nagkakaroon ng karanasan na ayon sa kanilang mga gulang. Kailangan silang 
turuan at sanayin sa mga bagay na espirituwal, at dapat silang bigyan ng mga magulang ng 
bawa't pagkakataon, upang magkaroon sila ng mga likas na gaya ng likas ni Kristo. Dapat 
tingnan ng mga ama at ina ang kanilang mga anak na tulad sa mga batang kaanib ng 
sambahayan ng Panginoon, na ipinagkatiwala sa kanila upang turuan para sa langit. Ang 
mga aral na natutuhan natin kay Kristo ay dapat naman nating ituro sa ating mga anak, nang 

ayon sa kayang tanggapin ng mga murang isip nila, na unti-unting ipinapasok sa kanila ang 
magagandang simulain ng langit. Sa ganitong paraan nagiging isang paaralan ang tahanang 
Kristiyano, na dito ang mga magulang ay siyang mga guro, samantalang si Kristo naman ay 
siyang punong-guro. 


Sa paggawa natin sa ikapagbabago ng ating mga anak, huwag nating hintaying tayo'y 
makakita sa kanila ng sigalbo ng damdamin na pinakamahalagang katunayan ng pagkilala 
nila sa kasalanan. Ni hindi rin naman kailangang maalaman pa ang hustong panahon kung 
kailan sila nangagbago. Dapat nating turuan sila na kanilang dalhin kay Jesus ang kanilang 
mga kasalanan, na humihingi ng tawad, at naniniwalang Siya'y nagpapatawad at sila'y 
tinatanggap na gaya ng pagtanggap Niya sa mga bata noong naririto pa Siya sa lupa. Kung 
paanong tinuturuan ng ina ang kaniyang mga anak na siya'y sundin dahil sa minamahal nila 
siya, ga yon tinuturuan niya sila ng mga unang aral sa buhay Kristiyano. Ang pag-ibig ng 
ina ay naglalarawan sa bata ng pag-ibig ni Kristo, at ang mga batang maliliit na nagtitiwala 
at tumatalima sa kanilang ina ay natututong magtiwala at tumalima sa Tagapagligtas. 


Si Jesus ang parisan ng mga bata, at Siya rin ang parisan ng ama. Nagsalita Siyang tulad 
sa may kapamahalaan, at ang salita Niya ay may kapangyarihan, gayunman sa lahat Niyang 
mga pakikipag-ugnay sa magagaspang at mararahas na tao ay hindi Siya gumamit ng 
matalim o walang-pakundangang pangungusap. Ang biyaya ni Kristong tumatahan sa puso 
ay siyang magbibigay ng karangalang makalangit at ng pagkadama ng kawas tuan. Ito ang 
magpapalambot sa anumang marahas, at magpapasuko sa anumang magaspang at 
mabalasik. Ito ang aakay sa mga ama at mga ina na tratuhin ang .kanilang mga anak na tulad 
sa mga taong may hustong pagiisip, na gaya rin ng ibig nilang itrato sa kanila. 


Mga magulang, sa pagtuturo ninyo sa inyong mga anak, ay pag-aralan ninyo ang mga 
aral na ibinibigay ng Diyos sa katalagahan. Kung ibig ninyong alagaan o hutukin ang isang 
rosas o isang liryo, paano ninyo ito gagawin? Magtanong kayo sa maghahalaman 
kung paano niya napagaganda at napalalago ang bawa't sanga at dahon, at kung pano niya 
napalulusog nang timbang sa laki at kagandahan. Sasabihin niya sa inyo na hindi sa marahas 
na paghipo, o sa pabigla-biglang paghawak: sapagka't makababali iyon sa maseselang sanga 
at tangkay. Iyon ay sa unti-unting pag-aasikaso, na madalas na inuulit-ulit. Binabasa niya 
ang lupa, at ikinukubli ang mga halaman sa malalakas na hangin at matinding init ng araw, 
at Diyos ang nagpapalago at nagpapabulaklak nang buong kariktan. Sa pakikitungo ninyo sa 
inyong mga anak, sundin ninyo ang paraan ng maghahalaman. Sa pamamagitan ng mga 
banayad na hipo, sa pamamagitan ng maibiging pag-aasikaso, sikapin ninyong hubugin ang 
kanilang likas ayon sa parisang likas ni Kristo. 

Pasiglahin ang pagsasabi ng pag-ibig sa Diyos at pag-ibig sa isa't isa. Ang dahilan kung 
bakit napakaraming lalaki at babae sa sanlibutan ang may matitigas na puso ay sapagka't 


itinuturing nila na ang tunay na pagmamahal ay isang kahinaan, at ito'y pinapanlulupaypay 
at pinipigil. Ang mabuting likas ng mga taong ito ay napigil nang sila'y mga sanggol pa; at 

malibang tunawin ng liwanag ng pag-ibig ng Diyos ang kanilang malamig na 
pagkamakasarili, ay magpakailanman ngang mawawasak ang kanilang kaligayahan. Kung 
nais nating makita sa ating mga anak ang maibiging diwa ni Jesus, at ang pagmamalasakit sa 
atin ng mga anghel, ay dapat nating pasiglahin ang mapagbigay at maibiging udyok ng 
damdamin na katutubo sa mga bata. 


Turuan ninyo ang mga bata na makita si Kristo sa katalagahan. Ipasyal ninyo sila sa 
kaparangan, sa lilim ng malalaking punungkahoy, sa mga halamanan, at sa lahat ng mga 
kahanga-hangang gawa ng paglalang ay ituro ninyong makita nila ang pagpapahayag ng pag 
ibig ng Diyos. Ituro ninyo sa kanila na Siya ang gumawa ng mga utos na sumasaklaw sa 
lahat ng mga bagay na nabubuhay, na Siya'y gumawa ng mga utos sa atin, at ang mga utos 
na ito ay para sa ating ikatutuwa at ikaliligaya. Huwag ninyong inipin sila sa mahahabang 
panalangin at nakapapagod na mga pangaral, kundi sa pamamagitan ng mga pakay na aral 
na hango sa katalaga han ay ituro ninyo sa kanila ang pagtalima sa kautusan ng Diyos. 


Kung makuha na ninyo ang kanilang tiwala bilang mga tagasunod ni Kristo, madali nang 
ituro sa kanila ang malaking pag-ibig na iniibig Niya sa atin. Sa pagsisikap ninyong 
malinaw na maipaliwanag ang mga katotohanan ng kaligtasan, at maituro ang mga bata kay 
Kristo bilang isang personal na Tagapagligtas, ay sasainyong piling ang mga anghel. 
Bibigyan ng Panginoon ang mga ama at mga ina ng sapat na biyaya upang kanilang 
mapawili ang kanilang maliliit na anak sa mainam na kasaysayan ng Sanggol sa Bethlehem, 
na siyang tunay na pag-asa ng sanlibutan. Nang sawayin ni Jesus ang mga alagad na huwag 
pagbawalan ang mga bata na lumapit sa Kaniya, ay nagsasalita Siya sa mga tagasunod Niya 
sa lahat ng panahon---sa mga namumuno sa iglesya, sa mga ministro at mga katulong nila, 
at sa lahat ng mga Kristiyano. Pinalalapit ni Jesus ang mga bata, at inuutusan Niya tayo na, 
Bayaan ninyo silang magsilapit, na para bagang sinasabi Niya, Sila'y lalapit kung hindi 
ninyo hahadlangan. 


Huwag ninyong bayaang ang inyong pangit na likas ay lumagay na parang siyang likas ni 
Jesus. Huwag ninyong ilayo sa Kaniya ang maliliit na bata sa pamamagitan ng inyong 
pagwawalang-bahala at kabagsikan. Huwag ninyo silang bigyang-katwirang mag-sikap na 
sila'y hindi liligaya sa langit kung naroroon kayo na kanilang mga magulang. Huwag 
ninyong pag-usapan ang relihiyon na parang isang bagay na hindi mauunawaan ng mga 
bata, o kaya'y huwag kayong kumilos na parang hindi ninyo inaasahang tatanggapin nila si 
Kristo dahil sa sila'y mga bata pa. Huwag ninyong bigyan sila ng maling impresyon na ang 
relihiyon ni Kristo ay panay na kalungkutan, at kung lalapit sila sa Tagapagligtas ay 
kailangang iwan nila ang lahat na nagpapaligaya sa buhay. Pagka gumagawa ang Espiritu 
Santo sa puso ng mga bata, makipagtulungan kayo. Sabihin ninyong si Kristo ang 
tumatawag sa kanila, at wala nang makapagbibigay ng higit na malaking kagalakan sa 
Kaniya kundi ang ihandog nila sa Kaniya ang mga sarili nila samantalang nasa kamuraan at 
kasariwaan pa sila ng buhay. 

Pinakamamahal ng Tagapagligtas ang mga kaluluwang binili Niya ng Kaniyang sariling 
dugo. Sila'y mga inaangkin ng Kaniyang pag-ibig. Siya'y nananabik sa kanila ng matinding 
pananabik. Ang Kaniyang puso ay uhaw, hindi lamang sa mga batang may mabubuting 
ugali, kundi sa mga may pangit na likas din naman. Maraming magulang ang di-nakaaalam 
kung gaano kalaki ang kanilang kapanagutan sa mga ugaling ito ng kanilang mga anak. 
Kulang sila sa dunong at pagmamahal upang pakitunguhan ang mga nagkakamaling batang 
ito, na sila na rin ang maykapanagutan sa ikinapaging gayon nila. Nguni't tinitingnan ni 
Jesus ang mga batang ito nang may pagkahabag. Tinutunton Niya ang sanhi at pinagmulan. 


Ang tagapagturong Kristiyano ay maaaring isang kasangkapang ginagamit ni Kristo 
upang mapalapit sa Tagapagligtas ang mga batang ito. Sa pamamagitan ng dunong at paraan 
ay maitatali niya sila sa kaniyang puso, mabibigyan ng pag-asa at tapang ng loob, at sa 
pamamagitan ng biyaya ni Kristo ay makikita niya silang mga binago ang likas, na anupa't 
tungkol sa kanila ay masasabing, “Sa mga ito ang kaharian ng Diyos.” 

Kabanata 57---“Isang Bagay ang Kulang sa lyo” 


“At nang Siya'y umalis na lumalakad sa daan, ay may isang tumatakbong lumapit sa 
Kaniya, at lumuhod sa harap Niya, at Siya'y tinanong, Mabuting Guro, ano ang gagawin ko 
upang ako'y magmana ng buhay na walang-hanggan?” Ang binatang nagtanong nito ay 
isang pinuno. Namasdan niya ang pagmamahal na ipinakita ni Kristo sa mga batang dinala 
sa Kaniya, namasdan niya kung gaano kagiliw Niyang tinanggap sila at kinalong, at sa 
sariling puso niya ay tumubo ang pag-ibig sa Tagapagligtas. Naramdaman niya ang 
paghahangad na maging alagad Niya. Lubhang nakilos ang puso niya na anupa't nang 
umalis si Kristo ay tumakbo naman siyang sumunod sa Kaniya, at paluhod at tapat sa loob 
na nagtanong ng katanungang napakahalaga sa kaniyang kaluluwa at sa kaluluwa ng bawa't 
taong kinapal. “Mabuting Guro, ano ang gagawin ko upang ako'y magmana ng buhay na 
walanghanggan?” 


“Bakit mo Ako tinatawag na mabuti?” ani Kristo, “may Isa lamang na mabuti, ang 
Diyos.” Ibig ni Kristong subukin ang katapatan ng pinuno, at kung bakit tinatawag niya 
Siyang mabuti. Napagkilala kaya niya na ang Isang kinakausap niya ay Anak ng Diyos? 
Ano ang tunay na damdamin ng puso niya? May mataas na pagpapahalaga ang pinuno sa 
sarili niyang katwiran. Hindi niya tunay na inaakalang kulang pa siya sa anumang bagay, 
nguni't hindi naman siya nasisiyahan. Naramdaman niya ang pangangailangan ng isang 
bagay na wala sa kaniya. Hindi kaya maaaring pagpalain din siya ni Jesus na tulad ng 
malilit na bata, at nang masiyahan naman ang kaniyang kaluluwa? 


Pagsagot ni Jesus sa tanong na ito ay sinabi Niya sa kaniya na ang pagtalima sa mga utos 
ay kailangan kung nais niyang magtamo ng buhay na walang-hanggan, at inulit Niya ang 
ilan sa mga utos na nagpapakilala ng tungkulin ng tao sa kaniyang mga kapwa tao. Ang 
sagot ng pinuno ay tiyak: “Ang lahat ng mga bagay na ito ay ginanap ko na buhat sa aking 
pagkabata: ano pa ang kulang sa akin?” Tinitigan ni Kristo sa mukha ang binata, na para 
bagang binabasa at sinasaliksik ang kaniyang likas. Iniibig Niya siya, at pinananabikan 
Niyang siya'y mabigyan ng kapayapaan at biyaya at kaligayahan na siyang lubos na babago 
sa kaniyang likas. “Isang bagay ang kulang sa iyo,” wika Niya, “yumaon ka ng iyong lakad, 
ipagbili mo ang iyong tinatangkilik, at ipamahagi mo sa mga dukha, at ikaw ay 
magkakaroon ng kayamanan sa langit: at pumarito ka, pasanin mo ang iyong krus, at 
sumunod ka sa Akin.” 


Nabaling ang loob ni Kristo sa binatang ito. Talos Niyang tapat siya sa kaniyang 
sinabing, “Ang lahat ng mga bagay na ito ay ginanap ko na buhat sa aking pagkabata.” 
Sabik ang Manunubos na likhaan siya ng pagkakilala na magbibigay-kaya sa kaniya na 
makita niya ang pangangailangan ng pagtatalaga ng puso ng kabutihang Kristiyano. Sabik 
Siyang makita sa kaniya ang isang nagpapakababa at nagsisising puso, na nakakikilala 
sa dakilang pag-ibig na dapat iukol sa Diyos, at ipinapaloob ang kaniyang pagkukulang sa 
kasakdalan ni Kristo. 

Nakita ni Jesus ang tulong na kailangan ng binatang pinunong ito kung nais nitong 
maging kamanggagawa Niya sa gawain ng pagliligtas. Kung pasasakop lamang siya sa 
pamamatnubay ni Kristo, ay magiging isa siyang kapangyarihan sa kabutihan. Sa malaking 
paraan, ang pinuno ay maaaring kumatawan sana kay Kristo, sapagka't may angkin siyang 
mga kakayahan, na kung siya'y makikiisa lamang sa Tagapagligtas, ay magiging isa siyang 
banal na kapangyarihan sa gitna ng mga tao. Pagkakita sa kaniyang likas, ay inibig siya ni 
Kristo. Napupukaw na sa puso ng pinuno ang pag-ibig kay Kristo. sapagka't ang pag-ibig ay 
nanganganak ng pag-ibig. Sabik si Jesus na siya'y maging kamanggagawa Niya. Ibig 
Niyang gawin siyang tulad Niya, tulad sa isang salaming kinakikitaan ng larawan ng Diyos. 
Ibig Niyang paunlarin ang marangal nitong likas, at ito'y pabanalin upang magamit ng 
Panginoon. Kung noon ay inihandog ng pinuno ang sarili niya kay Kristo, lumago sana siya 
sa Kaniyang harapan. Kung pinili niya ang ganito, ibang-iba sana ang naging kinabukasan 
niya! 


“Isang bagay ang kulang sa iyo,” sabi ni Jesus. “Kung ibig mong maging sakdal, yumaon 
ka, at ipagbili mo ang iyong tinatangkilik, at ipamigay mo sa mga dukha, at magkakaroon ka 
ng kayamanan sa langit: at pumarito ka at sumunod ka sa Akin.” Nabasa ni Kristo ang puso 
ng pinuno. Isa lamang bagay ang kailangan niya, at iyan ay isang simulaing napakahalaga. 
Kailangan niya sa loob ng kaluluwa ang pag-ibig ng Diyos. Kung hindi malalagyan ang 
kulang na ito, ay mapapasapanganib siya, ang buong likas niya ay sasama. Sa kaniyang 
pagpapasasa, lalong titibay ang kasakiman. Kaya upang matanggap niya ang pag-ibig sa 
Diyos, dapat muna niyang isuko ang lubos na pag-ibig niya sa kaniyang sarili. 


Binigyan ni Kristo ang taong ito ng isang pagsubok. Pinapamili Niya siya sa kayamanan 
sa langit at sa kadakilaang pansanlibutan. Tinitiyak na magiging kaniya ang kayamanan sa 
langit kung susunod siya kay Kristo. Nguni't dapat isuko ang sarili, ang kaniyang kalooban 
ay dapat ipasakop sa kalooban ni Kristo. Ang kabanalan mismo ng Diyos ay inialok sa 
binatang pinuno. Mayroon siyang karapatang maging isang anak ng Diyos, at kasamang: 
tagapagmana ni Kristo sa kayamanan sa langit. Nguni't dapat niyang pasanin ang krus, at 
sumunod sa Tagapagligtas sa landas ng pagkakait sa sarili. 


Ang mga salita ni Kristo sa pinuno ay isang tunay na paanyaya, “Piliin ninyo sa araw na 
ito kung sino ang inyong paglilingkuran.” Josue 24:15. Ipinaubaya sa kaniya ang pamimili. 
Sabik si Jesus na siya'y magbago. Itinuro na Niya sa kaniya ang bahaging maysakit sa 
kaniyang likas, at taglay ang taimtim na kasabikang pinagmasdan Niya kung ano ang 
ipapasiya't gagawin ng binata! Kung ipinasiya niyang sumunod kay Kristo, kailangang 
talimahin niya ang Kaniyang mga salita sa lahat ng bagay. Kailangang talikuran niya ang 
lahat ng iba niyang mga nilalayon. Taglay ang alab ng pananabik at pagkagiliw sa kaluluwa 
na minasdan ng Tagapagligtas ang binata, na inaasahang siya'y susuko sa anyaya ng 
Espiritu ng Diyos! 

Si Kristo ang may gawa ng tanging kondisyong maglalagay sa pinuno sa isang 
kalagayang siya'y makakabuo ng isang sakdal na likas Kristiyano. Ang mga salita Niya ay 
mga salita ng karunungan, bagama't sa biglang dinig ay mahigpit at mabigat. Kung 
tatanggapin at tatalimahin, ito ang tanging pag-asa sa kaligtasan ng pinuno. Ang mataas 
niyang karangalan at ang kaniyang mga tinatangkilik ay lumilikha ng masamang 
impluwensiya sa kaniyang likas. Kung kikimkimin niya ito, darating ang araw na ito ang 
ihahalili niya sa pag-ibig sa Diyos. Ang pagkakait nang kaunti o marami sa Diyos ay 
pagpapanatili sa bagay na makababawas ng kaniyang lakas at kakayahang moral, sapagka't 
kung mamahalin ang mga bagay ng sanlibutang ito, bagama't ang mga ito ay dimaaasahan 
at di-marapat, ito na lamang ang pag-uubu san ng isip at lakas. 


Madaling naintindihan ng pinuno ang buong kahulugan ng mga salita ni Kristo, at siya'y 
nalungkot. Kung napagkilala lamang niya ang halaga ng iniaalok na kaloob, sana'y karaka- 
rakang pumasok siya bilang isa sa mga alagad ni Kristo. Isa siyang kagawad ng iginagalang 
na kapulungan ng mga Hudyo, at tinutukso siya ni Satanas na malaking-malaki ang pag-asa 
niya sa hinaharap. Ibig niya ang kayamanan sa langit, subali't ibig din niya ang mga 
kalamangang maidudulot sa kaniya ng kaniyang mga kayamanan. Nalungkot siya na may 
gayong mga kondisyon, hangad niya ang buhay na walang hanggan, nguni't ayaw naman 
niyang gumawa ng anumang sakripisyo. Ang halaga ng buhay na walang-hanggan ay tila 
mandin napakalaki, at siya'y umalis na nalulungkot, “sapagka't may malaki siyang 
kayamanan.” 


Ang sinabi niyang ginanap niya ang mga utos ng Diyos ay isang kabulaanan. Ipinakilala 
niyang mga kayamanan ang kaniyang dinidiyos. Hindi niya maiingatan ang mga utos ng 
Diyos samantalang inuuna niyang mahalin ang sanlibutan. Higit niyang ibig ang mga kaloob 
na ibinibigay ng Diyos kaysa Diyos na nagbibigay. Inalok ni Kristo ang binata ng 
pakikisama sa Kaniya. “Sumunod ka sa Akin,” wika Niya. Nguni't sa kaniya ay walang 
anuman ang Tagapagligtas na di-gaya ng sarili niyang pangalan sa gitna ng mga tao o ng 
kaniyang mga ari-arian. Kung iiwan niya ang kaniyang kayamanan sa lupa, na kaniyang 
nakikita, na kahalili ng kayamanan sa langit, na hindi niya nakikita, ay napakalaking 
panganib. Hindi niya tinanggap ang alok ng buhay na walang-hanggan, at siya'y umalis, at 
buhat noon ay sinamba niya ang sanlibutan. Libu-libo ang dumaraan sa ganitong pagsubok, 
na inilalagay nila si Kristo at ang sanlibutan sa isang timbangan, at marami ang pumipili sa 
sanlibutan. Katulad ng binatang pinuno, sila'y tumatalikod sa Tagapagligtas, na sinasabi sa 
sarili nila, Ayaw kong maging aking lider ang Taong ito. 


Ang pakikipag-usap ni Kristo sa binata ay inihaharap na isang halimbawa. Binigyan tayo 
ng Diyos ng tuntunin ng aasalin na marapat sundin ng bawa't isang sumusunod sa Kaniya. 
Ito ang pagtalima sa Kaniyang kautusan, hindi iamang pagtalima nang dahil sa utos, kundi 
isang pagtalimang pumapaloob sa kabuhayan, at nakikita sa likas. Inilagay ng Diyos ang 
Kaniyang sariling pamantayan ng likas para sa lahat ng mga may ibig tumahan sa Kaniyang 

magsisipagsabing, Panginoon, lahat ng nasa akin at ang buo kong sarili ay Iyo, ay sila 
lamang ang kikilalaning mga anak na lalaki at babae ng Diyos. Dapat isipin ng lahat kung 
ano ang ibig sabihin ng nasain ang langit, at gayon pa ma'y tatalikod dahil sa mga 
kondisyong inilagay. Isipin ninyo kung ano ang ibig sabihin ng pagsasabi ng Hindi kay 
Kristo. Sinabi ng pinuno, Hindi, hindi ko maibibigay sa Iyo ang lahat. Ganyan din ba ang 
ating sinasabi? Nag-aalok ang Tagapagligtas na tutuiungan tayo sa gawaing ibinigay ng 
Diyos sa atin na gawin natin. Iminumungkahi Niyang gamitin ang mga kagamitang ibinigay 
ng Diyos sa atin, upang maitaguyod ang Kaniyang gawain sa sanlibutan. Sa ganitong paraan 
lamang malliligtas Niya tayo. 


Ang mga ari-arian ng pinuno ay ipinagkatiwala sa kaniya upang patunayan niyang siya'y 
isang tapat na katiwala, dapat niyang ipamahagi ang mga kayamanang ito upang pagpalain 
ang mga nasa pangangailangan. Kaya ngayon ang mga tao'y pinagkakatiwalaan ng Diyos 
ng kayamanan, ng mga kakayahan at mga pagkakataon, upang sila'y magamit Niyang mga 
katulong sa paglilingkod sa mga dukha at sa mga nasa kahirapan. Siyang gumagamit ng 
mga kaloob na ipinagkatiwala ng Diyos sa kaniya nang alinsunod sa panukala ng Diyos, ay 
nagiging kamanggagawa ng Tagapagligtas. Nakapaglalapit siya ng mga kaluluwa kay 
Kristo, sapagka't nakikita sa kaniya ang likas ni Kristo. 


Sa mga taong, tulad ng binatang pinuno, ay may matataas na tungkulin at malalaking 
kayamanan, ay waring totoong malaking sakripisyo kung iiwan nila ang lahat upang 
sumunod kay Kristo. Nguni't ito ang talagang tuntuning dapat sundin ng lahat na may ibig 
maging mga alagad Niya. Hindi matatanggap ang hindi sumusunod. Ang pagpapasakop ng 
sarili ay siyang diwa ng mga turo ni Kristo. Madalas ay inihaharap ito at iniuutos sa tila 
mandin matinding pangungusap, sapagka't wala nang iba pang paraan upang mailigtas ang 
tao kundi putulin at ihiwalay yaong mga bagay na magpapahamak sa kaniya, kung hindi 
yaon maaalis. 


Kung ibinabalik ng mga sumusunod kay Kristo ang mga bagay na talagang sa Panginoon, 
ay nag-iipon sila ng kayamanang isasauli sa kanila sa araw na yaong marinig nila ang mga 
salitang, “Mabuting gawa, mabuti at tapat na alipin, ... pumasok ka sa kagalakan ng iyong 
Panginoon.” “Na Siya dahil sa kagalakang inilagay sa harapan Niya ay nagtiis ng krus, na 
niwalangbahala ang kahihiyan, at lumuklok sa kanan ng trono ng Diyos.” Mateo 25:23, 
Hebreo 12:2. Ang kagalakan na makita ang mga taong tinubos, na mga kaluluwang ligtas na 
magpakailanman, ay siyang igagantimpala sa lahat ng mga sumunod sa mga bakas Niyang 
nagsabi, “Sumunod ka sa Akin.” 

Kabanata 58---“Lazaro, Lumabas Kal” 


Si Lazaro ng Betanya ay nabibilang sa matitibay na alagad ni Kristo. Buhat sa una nilang 
pagkikita ay lumakas na ang kaniyang pananampalataya kay Kristo, malalim ang pag-ibig 
niya sa Kaniya, at siya naman ay lubhang minalial ng Tagapagligtas. Alang-alang kay 
Lazaro kaya ginawa ang pinakadakila sa lahat ng mga kababalaghan ni Kristo. Pinagpala ng 
Tagapagligtas ang lahat ng humingi ng Kaniyang tulong, iniibig Niya ang buong 
sangkatauhan, nguni't may mga ibang tangi Niyang pinakamamahal. Ang puso Niya ay 
itinali ng matibay na panali ng pagmamahal sa sambahayang nasa Betanya, at isa sa kanila 
ang ginawan Niya ng lubhang kahanga-hangang gawa. 


Sa tahanan ni Lazaro ay malimit mamahinga si Jesus. Ang Tagapagligtas ay walang 
sariling tahanang inuuwian, umasa lamang Siya sa mga kaibigan at mga alagad Niya na 
nagpapatuloy sa Kaniya, at madalas na kung Siya'y hapo na, at uhaw sa pagmamahal ng tao, 
ay maligaya Siyang tumutuloy sa mapayapang sambahayang ito, na malayo sa hinala, 
pagkainggit at galit ng mga Pariseo. Dito'y nakasumpong Siya ng isang matapat na 
pagtanggap, at ng isang tunay at banal na pakikipagkaibigan. Dito'y nakapagsasalita Siya 
nang may kapayakan at kalayaan, palibhasa'y natatalastas Niyang ang mga salita Niya'y 
mauunawaan at mamahaling tulad sa isang yaman. 


Pinahahalagahan ng ating Tagapagligtas ang isang tahanang tahimik at ang tapat na mga 
nakikinig. Nasasabik Siya sa pagmamahal, paggalang at pag-ibig ng mga tao. Yaong mga 
tumanggap ng turo ng langit na laging handa Niyang ibigay ay mga pinagpalang lubha. 
Nang sundan si Kristo ng mga karamihan sa luwal na kaparangan, ay inilahad Niya sa kanila 
ang kagandahan ng sanlibutan ng katalagahan. Iminulat Niya ang kanilang pag-iisip upang 
makita nilang kamay ng Diyos ang umaalalay sa sanlibutan. Upang mapukaw ang loob ng 
tao na pasalamatan ang kabutihan at kagandahang-loob ng Diyos, tinawag Niya ang pansin 
ng mga nakikinig sa marahang pumapatak na hamog, sa marahang ambon at sa maliwanag 
na sikat ng araw, na ibinibigay sa masama at sa mabuti. Ibig Niyang makilala nila ang 
pagpapahalaga ng Diyos sa mga taong ginagamit Niyang pinakakasangkapan. Subali't 
makupad sa pakikinig ang mga karamihan, at sa tahanan sa Betanya ay nakasumpong si 
Kristo ng kapahingahan sa Kaniyang nakapapagod na paglilingkod sa mga tao. Dito'y 
nabubuksan Niya sa harap ng sambahayang nagpapahalaga ang balumbon ng 
pamamatnubay at kalooban ng Diyos. Sa mga bukod na pakikipag-usap na ito ay inihayag 
Niya sa mga nakikinig yaong mga bagay na hindi Niya masabi sa halu-halong karamihan. 
Hindi na Niya kinailangang magsalita sa Kaniyang mga kaibigan sa pamamagitan ng mga 
talinhaga. 


Nang ituro ni Kristo ang Kaniyang mga kahanga-hangang aralin, si Maria ay nakaupo sa 
paanan Niya, isang magalang at tapat na tagapakinig. Sa isang pangyayari, si Marta, na 
hindi malaman kung ano ang gagawin sa pag-aasikaso ng inihahandang pagkain, ay lumapit 
kay Kristo, at nagsabi, “Panginoon, walang anuman ba sa Iyo na ako”'y pabayaang mag-isa 

ng aking kapatid na maglingkod? Sabihin Mo nga sa kaniyang tulungan ako.” Ito ang unang 
pagdalaw ni Kristo sa Betanya. Kararating pa lamang ng Tagapagligtas at ng mga alagad 
Niya sa mahabang paglalakad buhat sa Jerico. Sabik si Martang madulutan sila ng 
ikagiginhawa nila, at sa kaniyang pag-aasikaso ay nalimutan niya ang paggalang na 
karampatan sa kaniyang Panauhin. Sinagot siya ni Jesus nang banayad, “Marta, ikaw ay 
maingat at naliligalig sa maraming bagay: nguni't isang bagay lamang ang kinakailangan: at 
pinili ni Maria ang magaling na bahagi, na hindi aalisin sa kaniya.” Itinatanim ni Maria sa 
kaniyang isip ang mahahalagang butil ng salitang namumutawi sa mga labi ng 
Tagapagligtas, mga salitang sa ganang kaniya'y totoong mahalaga kaysa mga 
pinakamamahaling hiyas. 


Ang “isang bagay” na kailangan ni Marta ay isang mahinahon at nakatalagang diwa, 
isang lalong masigasig na pananabik na maalaman ang hinaharap na buhay na hindi na 
mamamatay, at ang mga biyayang kailangan upang lumago sa kabuhayang espirituwal. 
Hindi niya gaanong kailangan ang pag-aasikaso sa mga bagay na lumilipas, at ang 
kailangang dagdagan ay ang pagaasikaso sa mga bagay na tumatagal nang magpakailanman. 
Ibig ituro ni Jesus sa Kaniyang mga anak na samantalahin nila ang lahat ng pagkakataon na 
ikapagtatamo nila ng karunungang ukol sa kaligtasan. Ang gawain ni Kristo ay 
nangangailangan ng malingat at masisipag na manggagawa. Malawak ang lugar para sa mga 
Marta, na ang sikap ay gagamitin sa gawain ng relihiyon. Nguni't kailangan munang sila'y 
makiupo kay Maria sa paanan ni Jesus. Ang sipag, liksi, at lakas ay bayaang pabanalin muna 
na biyaya ni Kristo, kung magkagayon ang buhay ay magiging isang malaking 
kapangyarihan sa paggawa ng mabuti. 


Pumasok ang kalungkutan sa payapang tahanang pinamahingahan ni Jesus. Si Lazaro ay 
dinapuan ng biglang karamdaman, at ang mga kapatid niyang babae ay nagpasabi kay Jesus, 
“Panginoon, narito, siya na Iyong minamahal ay maysakit.” Nakita nila ang karahasan ng 
sakit na dumapo sa kanilang kapatid, nguni't batid nilang kaya ni Kristo na pagalingin ang 
lahat ng uri ng karamdaman. May paniwala silang daramay Siya sa kanilang kasaliwaang- 
palad, dahil dito'y hindi na sila nagpautos na sila'y dalawin agad ng Panginoon, kundi 
nagpadala na lamang ng nagtitiwalang pasabing, “Siya na Iyong minamahal ay may-sakit.” 
Inakala naman nilang Siya'y magmamadaling tutugon sa kanilang pasabi, at dadalawin sila 
agad pagdating Niya sa Betanya. 


Buong kasabikang naghintay sila ng balita buhat kay Jesus. Habang humihinga pa ang 
kanilang kapatid, ay dumalangin sila't naghintay sa pagdating ni Jesus. Nguni't bumalik na 
ang inutusan nang hindi Siya kasama. Gayunma'y may dalang pasabi ang inutusan, “Ang 
sakit na ito ay hindi sa ikamamatay,” at nanghawak sila sa pag-asang si Lazaro ay 
mabubuhay. Magiliw nilang binulungan ang halos wala nang malay na maysakit ng mga 
salitang bumubuhay ng pag-asa at nagpapalakas ng loob. Nang mamatay si Lazaro ay gayon 
na lamang ang kanilang pagkabigo, gayunma'y naramdam nila ang umaalalay na biyaya ni 
Kristo, kaya hindi sila nagpataw ng sisi sa Tagapagligtas. 

Nang matanggap ni Kristo ang pasabi, inakala ng mga alagad na ito'y hindi Niya 
pinansin. Hindi siya nagpahalata ng pagkalungkot na siya nilang inaasahang makikita sa 
Kaniya. Pagtingin Niya sa kanila, ay sinabi Niya, “Ang sakit na ito ay hindi sa ikamamatay, 
kundi sa ikaluluwalhati ng Diyos, upang ang Anak ng Diyos ay luwalhatiin din naman.” 
Dalawang araw Siyang naglumagak sa dakong iyon. Ang pagluluwat na ito ay naging isang 
hiwaga sa mga alagad. Kaylaking kaaliwan sana ang maibibigay sa nagdadalamhating 
magkakapatid kung Siya lamang ay naroroon, naisip nila. Alam ng mga alagad na malaki 
ang pagmamahal Niya sa sambahayan sa Betanya, at sila'y nangagtaka kung bakit hindi 
Siya tumugon sa malungkot na pasabing, “Siya na Iyong minamahal ay may-sakit.” 


Sa nagdaang dalawang araw ay waring nawala na sa isip ni Kristo ang pasabi, sapagka't 
hindi man lamang Niya nabanggit si Lazaro. Naalaala ng mga alagad si Juan Bautista, na 
una kay Jesus. Nagtaka sila kung bakit sa taglay ni Jesus na kapangyarihang gumawa ng 
mga kahanga-hangang kababalaghan, ay pinahintulutan Niyang magtiis si Juan sa 
bilangguan, at mamatay sa dahas. Sa pagkakaroon ng gayong kapangyarihan, bakit hindi 
iniligtas ni Kristo ang buhay ni Juan? Ang tanong na ito ang malimit ulitin ng mga Pariseo, 
na iniharap nilang isang di-masagot na tutol sa inaangkin ni Kristong Siya'y Anak ng Diyos. 
Binigyang-babala na ni Jesus ang Kaniyang mga alagad tungkol sa darating na mga 
pagsubok, kawalan, at pag-uusig. Pababayaan ba Niya sila pagsapit ng pagsubok? May mga 
nag-alalang baka pinagkamalian nila ang Kaniyang misyon. Lahat ay naligalig na mabuti. 


Makaraan ang dalawang araw ng paghihintay, sinabi ni Jesus sa mga alagad, “Bumalik 
uli tayo sa Judea.” Itinanong ng mga alagad, na kung talagang si Jesus ay babalik sa Judea, 
ay bakit pa sila naghintay ng dalawang araw. Datapwa't ngayon ay bigla silang nag-alaala 
kay Kristo at sa kanila mang mga sarili. Sa gagawin ni Jesus ay wala silang nakikita kundi 
panganib. “Panginoon,” anila, “nito lamang kailan ay pinagsikapan Kang batuhin ng mga 
Hudyo, at paroroon Ka uli?” Sumagot si Jesus, “Hindi ba may labindalawang oras sa isang 
araw?” Ako'y nasa pag-iingat ng Aking Ama, habang ginaganap Ko ang Kaniyang 
kalooban, Ako'y ligtas. Ang Aking labindalawang oras ay hindi pa natatapos. Nasa mga 
huling oras na Ako ng Aking araw, nguni't hanggang may natitira pa, ay wala Akong 
panganib. 


“Kung ang sinuman ay lumalakad sa araw,” ang patuloy Niya, “ay hindi siya natitisod, 
sapagka't nakikita niya ang ilaw ng sanlibutang ito.” Ang gumaganap ng kalooban ng 
Diyos, na lumalakad sa landas na iginuhit ng Diyos, ay hindi matitisod at mabubuwal. Ang 
liwanag ng namamatnubay na Espiritu ng Diyos ay nagbibigay sa kaniya ng malinaw na 
pagkakilala sa kaniyang tungkulin, at siyang matwid na umaakay sa kaniya hanggang sa 
matapos niya ang kaniyang gawain. “Datapwa't kung ang sinuman ay lumalakad sa gabi, 
siya'y natitisod, sapagka't wala sa kaniya ang liwanag.” Siyang lumalakad sa landas na siya 
ang pumili, na hindi siyang pinalalakaran sa kaniya ng Diyos, ay matitisod. Sa kaniya ang 
araw ay nagiging gabi, at saanman siya maparoon, ay hindi siya tiwasay. 

“Ang mga bagay na ito ay sinabi Niya: at pagkatapos nito ay sinabi Niya sa kanila, Si 
Lazarong ating kaibigan ay natutulog, nguni't paroroon Ako, upang gisingin siya sa 
kaniyang pagkakatulog.” “Si Lazarong ating kaibigan ay natutulog.” Kaylambing na mga 
salita! Puno ng pagmamahal! Sa pag-aalaalang may panganib na naghihintay sa kanilang 
Panginoon sa pagparoon sa Jerusalem, ay halos nalimutan na ng mga alagad ang 
nangungulilang sambahayan sa Betanya. Nguni't si Kristo ay hindi. Parang nasumbatan ang 
mga alagad. Nabigo na sila dahil sa hindi agad tumugon si Kristo sa pasabi. Natutukso na 
silang mag-akala na wala Siyang magiliw na pagmamalasakit kay Lazaro at sa mga kapatid 
nito, sapagka't kung mayroon Siyang pagtingin gaya ng palagay nila, ay disin sana'y 
sumama Siya agad sa inutusan. Nguni't ngayon ang sinabi Niyang, “Si Lazarong ating 
kaibigan ay natutulog,” ay lumikha sa kanilang loob ng wastong damdamin. Nagtibay na sa 
kanila ang paniniwalang hindi nga nalilimot ni Kristo ang Kaniyang mga nagdurusang 
kaibigan. 


“Sinabi nga ng Kaniyang mga alagad, Panginoon, kung siya'y natutulog, siya'y gagaling. 
Gayunman ang sinalita ni Jesus ay ang tungkol sa kaniyang kamatayan: nguni't sinapantaha 
nilang ang sinalita Niya ay ang pamamahinga sa pagtulog.” Sa mga anak Niyang 
sumasampalataya ay ipinakikilala ni Kristo na ang kamatayan ay katulad ng pagtulog. Ang 
buhay nila ay natatagong kasama ni Kristo sa Diyos, at hanggang sa dumating ang huling 
pagtunog ng pakakak, ang lahat ng nangamamatay ay matutulog sa Kaniya. 


“Nang magkagayon ay sinabi sa kanila ni Jesus nang malinaw, Si Lazaro ay patay. At 
Ako'y nagagalak na dahil sa inyo ay waia Ako roon, upang kayo'y magsisampalataya, 
gayunma'y magsiparoon tayo sa kaniya.” Sa ganang kay Tomas ay wala kundi kamatayan 
lamang ang naghihintay sa kaniyang Panginoon kung siya'y pupunta sa Judea, gayunma'y 
tinibayan niya ang kaniyang loob, at sinabi niya sa ibang mga alagad, “Magsiparoon din 
naman tayo, upang tayo'y mamatay na kasama Niya.” Batid niyang galit ang mga Hudyo 
kay Kristo. Ang talagang hangad nila ay patayin Siya, nguni't hindi pa naisasagawa ang 
hangaring ito, dahil sa may natitira pa sa panahong itinaan sa Kaniya. Sa buong panahong 
ito ay binabantayan si Jesus ng mga anghel ng langit, at sa mga paligid man ng Judea, na 
doon ay pinagsasabuwatan ng mga rabing Siya ay hulihin at patayin, ay walang panganib na 
darating sa Kaniya. 


Namangha ang mga alagad sa mga salita ni Kristo nang sabihin Niyang, “Si Lazaro ay 
patay. At Ako'y nagagalak ... na wala Ako roon.” Sinadya kayang talaga ng Tagapagligtas 
na iwasan ang tahanan ng mga nagdurusa Niyang kaibigan? Sa malas ay waring iniwang 
magisa sina Maria at Marta at ang naghihingalong si Lazaro. Nguni't hindi sila iniwang 
mag-isa. Natanaw ni Kristo ang buong pangyayari, at pagkamatay ni Lazaro ay inalalayan 
ng Kaniyang biyaya ang naulilang magkapatid. Nasaksihan ni Jesus ang kapighatian ng 
kanilang mga puso, nang nakikipaglaban ang kanilang kapatid sa malakas niyang kaaway, 
ang kamatayan. Naramdaman Niya ang hapdi ng kanilang kapighatian, nang sabihin Niya sa 

Niya sa Betanya ang dapat Niyang isipin, kailangan din naman Niyang isaalang-alang ang 
pagtuturo Niya sa Kaniyang mga alagad. Sila ang magiging mga kinatawan Niya sa 
sanlibutan, upang lumukob sa lahat ang pagpapala ng Ama. Alangalang sa kanila ay 
pinahintulutan Niyang mamatay si Lazaro. Kung pinagaling Niya siya, hindi sana naisagawa 
ang kababalaghan, na siyang tiyak na katunayan ng Kaniyang pagka-Diyos. 


Kung nagtungo't namalagi si Kristo sa silid ng maysakit, hindi sana namatay si Lazaro, 
sapagka't hindi magkakaroon si Satanas ng kapangyarihan dito. Hindi maitutudla ni 
Kamatayan ang kaniyang palaso kay Lazaro kung kaharap ang Nagbibigay-ng-buhay. Kaya 
nga nanatiling malayo si Kristo. Pinahintulutan Niyang gamitin ng kaaway ang 
kapangyarihan nito, upang pagkatapos ay mapalayas Niya ito na isang talunan. 
Pinahintulutan Niyang si Lazaro ay pumailalim sa kapangyarihan ng kamatayan, at nakita 
ng nagdadalamhating magkapatid na babae ang kapatid nilang lalaki na ipinasok at inilagak 
sa libingan. Talos ng Tagapagligtas na sa pagtingin nila sa bangkay na mukha ng kanilang 
kapatid ay masusubok nang mahigpit ang pananampalataya nila sa kanilang Manunubos. 
Nguni't batid din Niya na dahil sa pakikipagpunyaging dinaranas nila, ay lalong titingkad at 
lalakas ang kanilang pananampalataya. Binata Niya ang bawa't timo ng kalungkutang 
kanilang tiniis. Hindi nagkulang ang Kaniyang pag-ibig nang dahil lamang sa Siya'y 
nagluwat, kundi batid Niyang kailangang matamo ang tagumpay para sa kanila, para kay 
Lazaro, para sa Kaniya rin, at para sa Kaniyang mga alagad. 

“Dahil sa inyo,” “upang kayo'y magsisampalataya.” Sa lahat ng nag-uunat ng kanilang 
kamay upang damahin ang umaakay na kamay ng Diyos, ang sandali ng pinakamalaking 
panghihinawa at panlulupaypay ay ang sandali o panahong napakalapit na ang tulong ng 
Diyos. Paglingon nila sa kadilim-dilimang bahagi ng kanilang lakad ay magpapasalamat 
sila. “Nalalaman ng Panginoon na iligtas ang mga banal.” 2 Pedro 2:9. Mula sa bawa't tukso 
at bawa't pagsubok ay ilalabas Niya silang may lalong matibay na pananampalataya at may 
lalong masaganang karanasan. 


Sa pagpapaliban ni Kristo ng pagparoon kay Lazaro, mayroon Siyang panukala ng 
kaawaan para doon sa mga hindi tumanggap sa Kaniya. Siya'y nagluwat, upang pagbuhay 
Niya kay Lazaro sa mga patay, ay mabigyan Niya ang Kaniyang bayang matigas ang ulo at 
ayaw maniwala ng isa pang katunayan na Siya nga “ang pagkabuhay na mag-uli, at ang 
kabuhayan.” Masaklap sa loob Niyang talikdan ang bayang kaawa-awa, na siyang naliligaw 
na mga tupa sa sambahayan ni Israel. Nadudurog ang Kaniyang puso sa di nila pagsisisi. Sa 
Kaniyang malaking awa'y binalak Niyang bigyan sila ng isa pang katunayan na Siya nga 
ang Nagpapagaling, ang Isa na siya lamang makapagbibigay ng buhay at ng kawalang- 
kamatayan. Ito'y isang katunayang hindi maisisinsay ng mga saserdote. Ito ang dahilan ng 
Kaniyang pagluluwat ng pagbalik sa Betanya. Ang pinakapamutong na kababalaghang ito, 
ang pagbuhay kay Lazaro, ay siyang magiging tatak ng Diyos sa Kaniyang gawain at sa 
Kaniyang pagaangking Siya ay Diyos. 

Sa paglalakad Niya patungo sa Betanya, ay ginawa ni Jesus ang ayon sa ugali Niyang 
maglingkod sa mga maysakit at nangangailangan. Pagpasok Niya ng bayan ay nagpasabi 
Siya sa magkapatid na babae na Siya'y dumating na. Hindi Siya agad pumasok sa bahay, 
kundi namahinga muna Siya sa isang tahimik na lugar sa may daan. Ang malaking panlabas 
na pagpapakita ng pagtangis na ginagawa ng mga Hudyo sa pagkamatay ng mga kaibigan o 
mga kamag-anak ay hindi ayon sa espiritu ni Kristo. Narinig Niya ang ingay ng iyakan ng 
mga upahang tagaiyak, at hindi Niya ibig kausapin ang magkapatid na babae sa dakong 
magulo. Kabilang sa nagsisitangis na mga kaibigang ito ay mga kamag-anak ng pamilya, na 
ang iba ay may matataas na tungkulin sa Jerusalem. Nabibilang dito ang ilan sa mahihigpit 
na kaaway ni Kristo. Batid ni Kristo ang kanilang mga sadya, at dahil nga rito'y hindi agad 
Siya nagpakilala. 


Tahimik na tahimik na nakarating kay Marta ang pasabi na anupa't walang ibang 
nakamalay. Dahil sa lubos na paghihinagpis ni Maria, ay hindi niya narinig ang pasabi. 
Nagtindig agad si Marta upang salubungin ang Panginoon, nguni't sa pag-aakala ni Mariang 
si Marta ay nagtungo sa libingan ni Lazaro, siya'y nakaupo na tahimik na 
tumatangis. Giyagis ng naglalaban-labang damdaming si Marta ay nagmadali upang 
salubungin si Jesus. Natanaw niya sa magiliwing mukha ni Jesus ang dati ring pag-ibig at 
pagmamahal na lagi nang naroroon. Hindi kumukupas ang kaniyang pagtitiwala sa Kaniya, 
subali't naalaala niya ang kaniyang mahal na kapatid na lalaki, na mahal din naman ni Jesus. 
Taglay ang gumigiyagis na dalamhati sa kaniyang puso dahil sa di-agad pagdating ni Kristo, 
gayon pa ma'y umaasa pa ring kahit ngayon ay maaaring gumawa Siya ng anuman upang 
sila'y maaliw, siya ay nagwika, “Panginoon, kung naririto Ka, disin sana'y hindi namatay 
ang aking kapatid.” Muli at muling inulit ng magkapatid ang mga salitang ito, sa gitna ng 
kaingayan at kaguluhan ng mga tagatangis. 


Taglay ang kahabagang tiningnan ni Jesus ang kaniyang hapis at nangangalumatang 
mukha. Hindi nais ni Martang ulitin pang sabihin ang malungkot na nagdaan, ang lahat ay 
ipinahayag na lamang sa malungkot na pangungusap na, “Panginoon, kung naririto Ka, disin 
sana'y hindi namatay ang aking kapatid.” Nguni't sa pagtingin sa mapagmahal na mukhang 
yaon, ay idinugtong niyang winika, “Nalalaman ko na ngayon man, anuman ang Iyong 
hingin sa Diyos, ay ibibigay ng Diyos sa Iyo.” Pinalakas ni Jesus ang kaniyang 
pananampalataya, sa pagsasabing, “Ang iyong kapatid ay muling babangon.” Ang sagot 
Niyang ito ay hindi upang magbigay ng pag-asa tungkol sa kagyat na pagbabago. Dinala 
Niya ang isipan ni Marta sa ibayo pa roon ng kasalukuyang pagsasauling-buhay sa kaniyang 
kapatid, at itinuon sa pagkabuhay na mag-uli ng mga matwid. Ito'y ginawa Niya upang 
makilala ni Marta na ang pagkabuhay na muli ni Lazaro ay isang pangako ng pagkabuhay 
na muli ng lahat ng mga banal na namatay, at isang katiyakan o kasiguruhan na iyon ay 
gagawin sa pamamagitan ng kapangyarihan ng Tagapagligtas. Sumagot si Marta, “Talastas 
kong siya'y babangong muli sa pagkabuhay na mag-uli sa huling araw.” 

Pinagsisikapan pa ring mabigyan ng tunay na pamamatnubay ang kaniyang 
pananampalataya, ay sinabi ni Jesus, “Ako ang pagkabuhay na mag-uli at ang kabuhayan.” 
Na kay Kristo ang buhay, buhay na orihinal, dihiram, walang-pinagkunan. “Ang 
kinaroroonan ng Anak ay kinaroroonan ng buhay.” 1 Juan 5: 12. Ang pagkaDiyos ni Kristo 
ay siyang pag-asa o kasiguruhan ng sumasampalataya sa buhay na walang hanggan. “Ang 
sumasampalataya sa Akm,” ani Jesus, “bagama't siya'y patay, gayunma'y mabubuhay: at 
ang sinumang nabubuhay at sumasampalataya sa Akin ay hindi na kailanman mamamatay.” 
Sinasampalatayanan mo ba ito? Ang tinitingnan dito ni Kristo ay ang panahon ng Kaniyang 
ikalawang pagparito. Sa panahong yaon ang mga banal ay babangong walang-kasiraan, at 
ang mga banal na buhay ay dadalhin sa langit na di-rnakakatikim ng kamatayan. Ang 
kababalaghang malapit nang gawin ni Kristo, na pagbuhay kay Lazaro, ay siyang 
kumakatawan sa pagkabuhay na mag-uli ng lahat ng mga banal na nangamatay. Sa 
pamamagitan ng Kaniyang salita at mga gawa ay tahasan Niyang ipinahayag na Siya ang 
Maygawa ng pagkabuhay na mag-uli. Siya na malapit nang mamatay sa krus ay nakatayong 
taglay ang mga susi ng kamatayan, isang mananagumpay sa libingan, at pinatutunayan ang 
Kaniyang karapatan at kapangyarihan na magbigay ng buhay na walang-hanggan. 


Sa mga salita ng Panginoong, “Sumasampalataya ka ba?” ay sumagot si Marta, “Oo, 
Panginoon: ako'y sumasampalataya na Ikaw ang Kristo, ang Anak ng Diyos, na paririto sa 
sanlibutan.” Hindi niya natanto ang buong kahulugan ng mga salitang binitiwan ni Kristo, 
gayon pa man ay ipinagtapat niya ang kaniyang pananampalataya sa Kaniyang pagka-Diyos. 
at ang kaniyang pagtitiwala na kaya Niyang gawin ang anumang Kaniyang magalingin. “At 
nang masabi niya ito, siya'y umalis, at tinawag na palihim si Mariang kapatid niya, na 
sinabi, Dumating na ang Panginoon, at tinatawag ka.” Pabulong niyang sinabi ang balita, 
dahil sa nakahanda ang mga saserdote at ang mga pinuno na dakpin si Jesus sa sandaling 
magkaroon sila ng pagkakataon. Ang hagulhol ng mga tagapanangis ay siyang lumunod sa 
mga salita ni Marta kaya hindi narinig. 


Pagkarinig ng balitang ito, madaling nagtindig si Maria, taglay ang kasabikang 
nakabadya sa mukha niya na siya'y lumabas ng silid. Sa pag-aakalang siya'y nagtungo sa 
libingan upang doon tumangis, nagsisunod sa kaniya ang mga tagapanangis. Nang dumating 
siya sa dakong tinigilan ni Jesus, nanikluhod siya sa paanan Niya, at nagwikang nanginginig 
ang mga labi, “Panginoon, kung narito Ka disin sana'y hindi namatay ang aking 
kapatid.” Ang mga iyak ng mga tagapanangis ay masakit sa kaniya, sapagka't kinasasabikan 
niya na sila lamang dalawa ni Jesus ang sana'y magkapalitan ng ilang banayad na 
pangungusap. Nguni't alam niya ang pagkainggit at pananaghili kay Kristo ng ilan sa mga 
naroroon, at hindi niya lubos na maipahayag ang kaniyang dalamhati. 


“Nang makita nga siya ni Jesus na tumatangis, at ang mga Hudyo rin namang dumating 
na kasama niya na tumatangis, dumaing Siya sa espiritu, at nabagabag.” Nabasa Niya ang 
puso ng lahat ng nagkakatipon. Nakita Niyang sa ganang marami, ang pag-iyak na iyon ay 


pakitang-tao lamang. Batid Niyang ang iba sa karamihang iyon, na ngayon ay nagpapamalas 

ng paimbabaw na pagkalungkot, ay hindi magtatagal at magbabantang patayin, hindi 
lamang ang manggagawa ng kababalaghan, kundi pati ng bubuhayin sa mga patay. 
Magagawa ni Kristong hubdan sila ng balabal ng paimbabaw na pagkalungkot. Subali't 
tinimpi Niya ang Kaniyang banal na kagalitan. Ang mga masasabi Niyang may buong 
katotohanan, ay Kaniyang pinigil, alang-alang sa isang minamahal na nakaluhod at 
tumatangis sa Kaniyang paanan, na tapat na sumasampalataya sa Kaniya. 


“Saan ninyo siya inilibing?” tanong Niya. “Sinabi nila sa Kaniya, Panginoon, halika at 
tingnan Mo.” Samasama silang nagtungo sa libingan. Kahambal-hambal na tanawin iyon. Si 
Lazaro ay lubhang pinakamamahal, at dahil sa kamya'y halos mawasak ang puso ng 
kaniyang mga kapatid sa pagtangis, samantala”'y pati ng kaniyang mga naging kaibigan ay 
nagsisitangis ding kasama ng magkapatid na babae. Dahil sa ganitong kapighatian ng tao, at 
dahil sa pangyayaring nagsisitangis din ang nagdadalamhating mga kaibigan bagama't 
nakatayo roon ang Tagapagligtas ng sanlibutan---“tumangis si Jesus.” Bagama't Siya ay 
Anak ng Diyos, gayunma'y ibinihis Niya ang likas ng tao, at Siya'y naantig sa 
pagdadalamhati ng tao. Ang Kaniyang magiliwin at maawaing puso ay 
laging nakakaramdam ng pakikiramay sa mga nagdurusa. Siya'y nakikitangis sa mga 
nagsisitangis at nakikigalak sa mga nagagalak. 


Nguni't hindi lamang dahil sa Kaniyang pakikiramay kay Maria at kay Marta kaya 
tumangis si Jesus. Sa Kaniyang mga pagiuha ay may kalungkutang lalong mataas kaysa 
kalungkutan ng tao na gaya ng langit na lalong mataas kaysa lupa. Ang tinangisan ni Kristo 
ay hindi si Lazaro sapagka't sandali na lamang at tatawagin na Niya siya buhat sa libingan. 
Siya'y tumangis sapagka't ang maraming noo'y tumatangis dahil kay Lazaro ay agad 
magbabalak na patayin Siya na siyang pagkabuhay na mag-uli at ang kabuhayan. Nguni't 
hinding-hindi kayang ipaliwanag nang tumpak ng mga di-sumasampalatayang Hudyo ang 
Kaniyang mga pagluha! Ang mga iba na walang nakikitang dahilan ng Kaniyang pagtangis 
kundi ang mga pangyayaring hayag na nakikita sa harap nila, ay marahang nagsipagsabi, 
“Masdan ninyo kung gaanong iniibig Niya siya!” Mayroon namang iba, na ang hangad ay 
magpunla ng binhi ng di-pananampalataya sa puso ng mga kaharap, ay pakutyang nagsalita, 
“Itong Taong ito na nagpadilat ng mga mata ng mga bulag, hindi kaya Niya kaya na ang 
taong ito ay huwag mamatay?” Kung may kapangyarihan si Kristo na iligtas si Lazaro, bakit 
Niya pinayagang siya'y mamatay? 


Taglay ang paningin ng hula, nakita ni Kristo ang pagkagalit ng mga Pariseo at mga 
Saduseo. Batid Niyang binabalak nilang Siya'y patayin. Batid Niya na ang ibang sa malas 
ay parang mga kaibigan ngayon ay malapit nang magpinid laban sa kanila na ring mga sarili 
ng pinto ng pag-asa at ng mga pintuan ng Siyudad ng Diyos. Malapit nang maganap ang 
isang pangyayari, na ang Kaniyang pagkaduhagi at pagkapako sa krus, ay hahantong sa 
pagkagiba ng Jerusalem, at sa panahong yaon ay wala nang tatangis sa mga patay. Malinaw 
na malinaw ang pagkakalarawan sa harap Niya ng dumarating na kagalitang bubugso sa 


Jerusalem. Natanaw Niyang ang Jerusalem ay nakukubkob ng mga kawal na Romano. Talos 

Niyang ang maraming ngayo”y tumatangis kay Lazaro ay mamamatay sa pagkubkob na ito, 
at tuloy mawawalan ng pag-asa sa kanilang pagkamatay. 


Hindi lamang dahil sa mga natatanaw Niyang ito kaya tumatangis si Kristo. Ang bigat ng 
mga kadalamhatian ng lahat ng mga panahon ay pasan Niya. Natanaw Niya ang kakila- 
kilabot na mga bunga ng pagsuway sa kautusan ng Diyos. Natanaw Niya ang kasaysayan ng 
sanlibutan, buhat sa pagkamatay ni Abel, na walang humpay ang paglalaban ng mabuti at 
masama. Sa pagtanaw Niya sa mga panahong dumarating, ay namasdan Niya ang kahirapan 
at kalungkutan, ang mga pagluha at kamatayan, na siyang magiging palad ng buhay ng tao. 
Ang daing ng sangkatauhan sa buong panahon sa lahat ng lupain ay tumimo sa Kaniyang 
puso. Ang mga hirap ng nagkasalang sangkatauhan ay matindi ang bigat sa Kaniyang 
kaluluwa, at nabuksan ang balong ng Kaniyang mga luha sa paghahangad Niyang mahatdan 
sila ng ginhawa. 


“Si Jesus nga ay muling nagbuntung-hininga at nagtungo sa libingan.” Si Lazaro ay 
inilibing sa isang yungib na bato, at isang malaking bultong bato ang inilagay sa bunganga 
ng libingan. “Alisin ninyo ang bato,” ani Kristo. Sa pag-aakala ni Martang hangad lamang 
Niyang makita ang bangkay, ay sinabi niyang ang bangkay ay apat na araw nang nalilibing, 
at nagpapasimula nang mabulok. Ang mga salitang ito, na sinabi bago binuhay si Lazaro, ay 
siyang hindi nagpahintulot sa mga kaaway na kanilang masabing si Kristo'y nagdaya. Sa 
nakaraan ay namalita ang mga Pariseo ng mga kabulaanan tungkol sa mga kahanga-hangang 
pagkakahayag ng kapangyarihan ng Diyos. Nang buhayin ni Kristo ang dalagang anak ni 
Jairo, ay sinabi Niya, “Ang dalaga ay hindi patay, kundi natutulog.” Marcos 5:39. Sapagka't 
sandali lamang siyang nagkasakit, at binuhay kaagad pagkamatay, ipinamalita ng mga 
Pariseong hindi talagang patay ang dalaga, at si Kristo na rin ang nagsabing siya'y natutulog 
lamang. Sinikap nilang ipakilala na talagang hindi nagpapagaling ng sakit si Kristo, na ang 
sinasabing mga kababalaghan ay hinahaluan ng daya o lalang. Nguni't sa pangyayaring ito, 
walang makapagkakalilang si Lazaro ay talagang patay. 


Pagka ang Panginoon ay may isang bagay na gagawin may isa namang inuudyukan si 
Satanas upang tumutol. “Alisin ninyo ang bato,” sabi ni Kristo. Ayon sa inyong magagawa, 
humanda kayong tumulong sa Akin. Nguni't iginiit ni Marta ang katigasan ng kaniyang ulo. 
Ayaw ni yang ipalabas ang nabubulok na katawan. Ang puso ng tao ay makupad umunawa 
ng mga salita ni Kristo, at hindi nahagip ng pananampalataya ni Marta ang tunay na 
kahulugan ng Kaniyang pangako. 


Sinansala ni Kristo si Marta, nguni't ang mga salita Niya ay binigkas nang 
napakabanayad. “Hindi ba sinabi Ko sa iyo, na kung ikaw ay sasampalataya, ay makikita 
mo ang kaluwalhatian ng Diyos?” Bakit mo pag-aalinlanganan ang Aking kapangyarihan? 
Bakit ka pa nangangatwiran bilang pagtutol sa Aking mga iniuutos? Paniwalaan mo ang 
Aking sinabi. Kung ikaw ay sasampala taya, makikita mo ang kaluwalhatian ng Diyos. Ang 
mga katutubong hadlang ay hindi makapipigil sa gawain ng Isang Makapangyarihan. Ang 

pag-aalinlangan at di-paniniwala ay hindi kapakumbabaan. Ang wagas na paniniwala sa 
salita ni Kristo ay siyang tunay na kapakumbabaan, tunay na pagsuko. 


“Alisin ninyo ang bato.” Maaaring utusan ni Kristong umalis ang bato, at tatalima iyon sa 
Kaniyang tinig. Maaari Niyang utusan ang mga anghel sa tabi Niya na gawin ito. Magsalita 
lamang Siya, ay mga kamay na dinakikita ang mag-aalis ng bato. Nguni’ ang kailangan ay 
mga kamay ng tao ang mag-alis. Sa ganito nais ipakilala ni Kristo na ang tao'y dapat 
makipagtulungan sa Diyos. Ang magagawa ng tao ay hindi na kailangang gawin ng Diyos. 
Hindi niwawalang-halaga ng Diyos ang tulong ng tao. Bagkus pinalalakas siya, na 
tinutulungan siya habang ginagamit niya ang lakas at kakayahang ibi nibigay sa kaniya. Ang 
utos ay tinalima. Iginulong ang bato. Lahat ay ginawang lantaran at may pagkukusa. Lahat 
ay binigyan ng pagkakataong makakita na walang kadayaang ginawa. Naroo't nakahiga ang 
bangkay ni Lazaro sa batong libingan, malamig at tahimik sa kamatayan. Napatigil ang mga 
iyak at hagulhol ng mga tagatangis. Gulat at natigilan, ang pulutong ng mga tao ay 
nagsitayo sa paligid ng libingan, na naghihintay ng kung ano pa ang susunod. 


Tahimik na nakatindig si Kristo sa harap ng libingan. Isang banal na katahimikan ang 
naghari sa lahat na naroroon. Saka humakbang si Kristo palapit sa libingan. Tumingala Siya 
sa langit, at nagsabi, “Ama, Ako'y nagpapasalamat sa Iyo na Ako'y dinirinig Mo.” Hindi pa 
naluluwatang pinaratangan si Kristo ng pamumusong ng Kaniyang mga kaaway, at 
nagsidampot sila ng mga bato upang ipukol sa Kaniya dahil sa inangkin Niyang Siya ay 
Anak ng Diyos. Pinagbintangan nila Siya na ang ginagawa Niyang mga kababalaghan ay sa 
kapangyarihan ni Satanas. Nguni't dito'y inaangkin ni Kristong ang Diyos ay siya Niyang 
Ama, at may ganap na pagtitiwalang sinasabi Niya na Siya ang Anak ng Diyos. 


Sa lahat ng mga ginawa Niya, si Kristo'y nakikipagtulungan sa Kaniyang Ama. Laging 
matapat Niyang pinag-ingatang ipamalas na hindi Siya nag-iisang gumagawa, ang lahat ng 
mga kababalaghan ay ginawa Niya sa pamamagitan ng pananampalataya at pananalangin. 
Hangad Niyang matalos ng lahat ang Kaniyang pagkakaugnay sa Kaniyang Ama. “Ama,” 
ang wika Niya, “Ako”y nagpapasalamat sa Iyo na Ako'y dinirinig Mo. At batid Kong Ako'y 
lagi Mong dinirinig: nguni't dahil sa mga taong nakatayo ngayon ay sinabi Ko ito, upang 
sila'y magsisampalatayang Ako'y sinugo Mo.” Dito'y bibigyan Niya ang mga alagad at ang 
mga tao ng lalong kapanipaniwalang katibayan ng pagkakaugnay ni Kristo at ng Diyos. 
TIpakikilala sa kanila na ang inaangkin ni Kristo ay hindi kadayaan. 


“At nang masabi na Niya ito, ay sumigaw Siya nang malakas, Lazaro, lumabas ka.” Ang 
Kaniyang tinig na malinaw at nanunuot ay naglagos sa tainga ng patay. Nang Siya'y 
magsalita, ang kaluwalhatian ng pagka-Diyos ay kumislap at naglagusan sa Kaniyang 
katawang-tao. Sa Kaniyang mukha, na pinapagliliwanag ng kaluwalhatian ng Diyos, ay 
namasdan ng mga tao ang katiyakan ng Kaniyang kapangyarihan. Lahat ng mata ay 
nakapako sa pinto ng libingan. Lahat ng tainga ay nakakiling upang mapakinggan ang 
kahina-hinalang kaluskos. Lahat ay naghihintay na taglay ang masidhi at nakatinip na 

pananabik sa ikasusubok sa pagka-Diyos ni Kristo, na siyang katibayang magpapatunay sa 
Kaniyang inaangking Siya'y Anak ng Diyos, o kaya'y mamatay na ang kanilang pagasa 
magpakailanman. 


May kumaluskos sa loob ng tahimik na libingan, at yaong namatay ay nakatayo sa pinto 
ng libingan. Ang mga galaw nito ay napipigilan ng mga damit na ibinihis dito nang ito'y 
mamatay, kaya sinabi ni Kristo sa mga nagulat na nagsisipanood, “Kalagan ninyo siya at 
pawalan.” Dito ay muling ipinakikilala sa kanila na ang tao ay dapat makipagtulungan sa 
Diyos. Ang tao ay dapat gumawa sa tao. Si Lazaro ay pinalaya na, at nakatindig sa harap ng 
pulutong ng mga tao, hindi na payat dahil sa pagkakasakit, hindi na nanginginig ang mga 
paa't kamay, kundi isang lalaking nasa kasiglahan ng buhay, malusog at marangal na lalaki. 
Ang kaniyang mga mata ay kumikislap sa katalinuhan at pagmamahal sa kaniyang 
Tagapagligtas. Siya'y nagpatirapa at sumamba sa paanan ni Jesus. 


Sa pasimula”y naumid sa pagtataka ang mga nanonood. Pagkatapos ay sumunod ang di- 
mailarawang pagkakatuwa at pasasalamat. Tinanggap ng magkapatid na babae ang kanilang 
kapatid na lalaking nabuhay sa mga patay na parang aginaldo ng Diyos, at may luha ng 
katuwaang sila'y nagpasalamat sa Tagapagligtas sa paputolputol na pangungusap. 
Datapwa't samantalang ang magkakapatid ay nagkakatuwa sa ganitong pagsasama- 
samangmuli, si Jesus naman ay umalis doon. Nang hanapin nila ang Nagbigay-buhay, ay 
hindi nila Siya masumpungan. 

Kabanata 59---Mga Lihim na Pakana ng mga Saserdote 


Ang Betanya ay napakalapit sa Jerusalem kaya ang balita tungkol sa pagkabuhay kay 
Lazaro ay nakasapit agad sa lungsod. Sumakamay agad ng mga pinunong Hudyo ang mga 
bagay na nangyari sa pamamagitan ng mga tiktik na nakasaksi sa kababalaghan. Madaling 
tumawag ng pulong ang Sanedrin upang pagpasiyahan kung ano ang nararapat gawin. 
Lubos ngayong ipinakilala ni Kristo na hawak ng Kaniyang kapangyarihan ang kamatayan 
at ang libingan. Ang makapangyarihang kababalaghang yaon ay siyang pinakapamutong na 
katibayang maibibigay ng Diyos sa mga tao na sinugo Niya ang Kaniyang Anak sa 
sanlibutan upang sila'y iligtas. Isang pagpapakita iyon ng kapangyarihan ng Diyos na sapat 
magpapaniwala sa bawa't taong may malinaw na pag-iisip at may budhing naliwanagan. 
Maraming nakakita sa pagbuhay na muli kay Lazaro na nagsisampalataya kay Jesus. 
Nguni't ang galit naman ng mga saserdote sa Kaniya ay lalong sumidhi. Tinanggihan na nila 
ang lahat ng maliliit na katibayan ng Kaniyang pagka-Diyos, at ang bagong kababalaghang 
ito ay nagpaalab na lalo ng kanilang galit. Ang patay ay binuhay sa buong liwanag ng araw, 
at sa harap ng maraming nakakita. Ang ganitong pangyayari ay hindi maipaliliwanag na 
isang salamangka lamang. At dahil nga dito kaya lalong tumindi at nag-ulol ang galit ng 
mga saserdote. Lalo nilang ipinasiya't pinagpilitang mapatigil ang paggawa ni Kristo. 


Ang mga Sadueeo, bagama't hindi kaayon ni Kristo, ay hindi naman galit na galit sa 
Kaniyang tulad ng mga Pariseo. Hindi napakatindi ang galit nila sa Kaniya. Nguni't ngayon 
ay lubos silang nag-alaala. Hindi sila naniniwala sa pagkabuhay na mag-uli ng mga patay. 
Sa pamamagitan ng tinatawag nilang siyensiya, ay ikinatwiran nilang hinding-hindi 
mangyari na ang isang patay na katawan ay pagsaulian pa ng buhay. Nguni't sa mga ilang 
salita lamang ni Kristo ay nadaig na ang kanilang teorya. Napagkilalang sila'y walang 
kaalam-alam sa mga Kasulatan at sa kapangyarihan ng Diyos. Wala silang makitang paraan 
upang mapawi sa isip ng mga tao ang kababalaghan. Paano nga nila maihihiwalay sa Kaniya 
ang mga tao ngayong matagumpay Niyang naagaw ang isang patay mula sa libingan? 
Ikinalat nila ang mga bulaang balita, gayunma”y hindi napasinungalingan ang kababalaghan, 
at hindi nila maalaman kung paano mahahadlangan ang bisang nagagawa nito. Hanggang sa 
mga sandaling ito ay hindi pa rin mapahinuhod ang mga Sadueeo sa panukalang ipapatay si 
Kristo. Subali't nang buhayin na si Lazaro ay ipinasiya nilang sa pamamagitan lamang ng 
pagpapatay kay Kristo mapatitigil ang walang-takot Niyang mga pagtuligsa o pagsaway sa 
kanila. 


Ang mga Pariseo naman ay naniniwala sa pagkabuhay na mag-uli, at malinaw nilang 
nakikita na ang kababalaghang ito ay isang katibayang Siya nga ang Mesiyas. Datapwa't 
buhat pa sa pasimula ay sinalungat na nila ang mga paggawa ni Kristo. Sa pasimula pa ay 
galit na sila sa Kaniya dahil sa inilantad Niya ang kanilang mapagpaimbabaw na mga 
pagkukunwari. Sinira Niya't isinaisantabi ang balabal ng mahihigpit na mga rito at mga 
seremonyang pinagkukublihan nila ng kanilang mga pangit na kaugalian. Ang dalisay na 

relihiyong Kaniyang itinuro ay humatol sa kanilang mababaw na pagpapanggap ng 
kabanalan. Kinauuhawan nilang makapaghiganti sa Kaniya dahil sa matatalim Niyang 
sumbat sa kanila. Pinagsikapan nilang mamungkahi Siya na magwika o gumawa ng 
anumang bagay na makapagbibigay sa kanila ng pagkakataong Siya'y mahatulan. 
Makailang pinagtangkaan nilang Siya”y batuhin, nguni't Siya'y tahimik na nakatatalilis, at 
Siya'y nawawala sa kanilang paningin. 


Ang mga kababalaghang ginawa Niya sa araw ng Sabbath ay pawang sa ikagiginhawa ng 
mga may karamdaman, nguni't sinikap ng mga Pariseong Siya'y hatulang lumalabag sa 
Sabbath. Pinagsikapan nilang mapagalit ang mga Herodiano laban sa Kaniya. Sinabi nilang 
Siya ay nagtatayo ng isang kalabang kaharian, at nakipagsanggunian sa mga ito kung paano 
nila Siya mapupuksa. Upang magalit naman sa Kaniya ang mga Romano, inilarawan nila 
Siya na nagsisikap salungatin ang kanilang kapangyarihan. Ginawa nila ang lahat ng paraan 
upang hindi Niya maimpluwensiyahan ang mga tao. Nguni't bigo rin ang lahat nilang mga 
panukala at mga pagtatangka. Napatunayan ng maraming nakakita ng Kaniyang mga gawa 
ng kaawaan at nakarinig ng Kaniyang dalisay at banal na mga turo na ang mga iyon ay hindi 
mga gawa at mga salita ng isang manlalabag sa Sabbath o ng isang mamumusong. Maging 
ang mga kawal na inutusan ng mga Pariseo ay naimpluwensiyahan nang gayon na lamang 
ng Kaniyang mga salita na anupa't hindi nila nagawang Siya'y pagbuhatan ng kamay. 
Palibhasa'y wala na silang malamang gawin ay pinagkaisahan nilang ipag-utos na sinumang 
taong magpahayag ng pagsampalataya kay Jesus ay ititiwalag o palalayasin sa sinagoga. 


Kaya, nang magtipun-tipon ang mga saserdote, ang mga pinuno, at ang mga matatanda 
upang magsanggunian sa dapat nilang gawin, matibay nilang pinagkaisahan na patahimikin 
Siya na gumawa ng mga gayong ka gila-gilalas na mga gawang pinagtakhan ng lahat. 
Lalong malaki ang pagkakaisa ngayon ng mga Pariseo at mga Saduceo kaysa nang una. 
Bagama't magkalaban sila noon, ngayon nama'y nagkaisa na sila sa paglaban kay Kristo. Sa 
mga kapulungan ng Sanedrin noong una, si Nicodemo at si Jose ay siyang tumutol na 
mahatulan si Jesus, at dahil sa pangyayaring ito ay hindi na sila ipinatawag ngayon. May 
mga ibang taong maimpluwensiya na kaharap sa kapulungan na naniniwala kay Jesus, 
nguni't hindi nanaig ang impluwensiya nila laban sa nag-iinapoy na mga Pariseo. 


Gayunman ang mga kagawad ng kapulungan ay hindi nagkaisang lahat. Nang panahong 
ito ang Sanedrin ay hindi isang kapulungang itinakda ng batas. Umiiral ito sa kagandahang- 
loob o kapahintulutan ng Roma. Ang iba sa mga kagawad nito ay hindi naniwalang dapat 
ipapatay si Kristo. Nangamba silang baka ito lumikha ng isang gulo o paghihimagsik ng 
mga tao, at sa gayo'y bawiin tuloy ng mga Romano sa mga saserdote ang pagtinging 
iniuukol sa kanila, at alisin ang kapangyarihang hawak na nila. Ang mga Saduceo naman ay 
buo ang pagkakaisa sa kanilang pagkapoot kay Kristo, nguni't nag-iingat din sila sa 
kanilang mga pagkilos, palibhasa'y nangangamba silang alisin sa kanila ng mga Romano 
ang mataas nilang katayuan. 

Sa kapulungang ito, na sadyang tinawag upang balakin ang pagpatay kay Kristo, ay 
kaharap ang Saksing nakarinig ng mga paghahambog ni Nabueodonosor, na nakasaksi sa 
piging sa mga diyos-diyusan ni Belsasar, na naroon nang ipahayag ni Kristo sa Nazareth na 
Siya nga ang Pinahiran. Ang Saksing ito ay siya ngayong nagsasabi o nag-uudyok sa mga 
pinuno ng gawaing dapat nilang gawin. Ang mga pangyayari sa buhay ni Kristo ay 
nagbangong muli sa harap nila nang buong linaw na anupa't ikinabahala nila. Naalaala nila 
ang nangyari sa templo, nang si Jesus, na noo'y bata pang lalabindalawahing taon ang 
gulang, ay tumayo sa harap ng mga dalubhasa sa kautusan, at tinanong sila ng mga 
katanungang ipinagtaka't ipinanggilalas nila. Ang kababalaghang kagagawa pa lamang ay 
nagpatunay na si Jesus nga ang siyang talagang Anak ng Diyos. Biglang dumating sa 
kanilang pag-iisip ang tunay na kahulugan ng mga sinabi ng mga Kasulatan ng Matandang 
Tipan tungkol kay Kristo. Sa kagulumihanan at kabagabagan, ang mga pinuno ay 
nagtanung-tanungan, “Ano ang ginagawa natin?” Nagkabaha-bahagi ang kapulungan. 
Palibhasa'y sumasailalim ng pagkikintal ng Banal na Espiritu, hindi maalisalis sa kalooban 
ng mga saserdote at mga pinuno ang paniniwalang sila'y lumalaban sa Diyos. 


Nang ang kapulungan ay walang-wala nang maisipang gawin, tumindig si Caifas na 
dakilang saserdote. Si Caifas ay isang taong mayabang at malupit, mabalasik at walang- 
katwiran. Kabilang sa kaniyang mga kamag-anakan ay mga Saduceo, mayayabang, 
matatapang, walangpakundangan, puno ng ambisyon at kalupitan, na ang lahat ng ito ay 
itinatago nila sa loob ng balabal na pakunwaring kabanalan. Pinag-aralan ni Caifas ang mga 
hula, at bagaman hindi niya batid ang tunay na kahulugan ng mga ito, ay nagsalita siyang 
taglay ang dakilang kapangyarihan at katiyakan: “Kayo'y walang nalalamang anuman, ni 
inyo mang niwawari na sa inyo'y nararapat na ang isang tao ay mamatay dahil sa bayan, at 
hindi ang buong bansa ay mapahamak.” Kahit na si Jesus ay walang-kasalanan, giit ng 
dakilang saserdote, ay dapat din Siyang mamatay. Siya'y manggugulo, na pinalalapit ang 
mga tao sa Kaniya, at pinahihina tuloy ang kapangyarihan ng mga namumuno. Iisa lamang 
Siya, mabuti pang di palak ang Siya'y mamatay kaysa manghina ang kapangyarihan ng mga 
namumuno. Kung mawawalan ng tiwala ang bayan sa mga namumuno sa kanila, babagsak 
ang kapangyarihan ng bansa. Iginiit ni Caifas na pagkatapos ng kababalaghang ito ay 
malamang na maghimagsik ang mga alagad ni Jesus. Kung magkagayo ”y magsisipasok ang 
mga Romano, wika niya, at isasara ang ating templo, at aalisin ang ating mga batas o mga 
kautusan, at tayo'y lilipulin bilang isang bansa. Ano na nga ang halaga ng isang Galileong 
ito kung ihahambing sa buhay ng bansa? Kung Siya'y nakahahadlang sa ikabubuti ng Israel, 
hindi ba isang paglilingkod sa Diyos na alisin Siya? Higit na mabuting ang isang tao ay 
mamatay kaysa ang buong bansa ay malipol. 


Sa pagsasabi ni Caifas na dapat mamatay ang isang tao para sa bansa, ipinakilala niyang 
siyay may bahagyang kabatiran sa mga hula. Nguni't nang saysayin ni Juan ang 
pangyayaring ito, ay tinalakay niya ang hula, at ipinakilala ang malawak at malalim na 
kahulugan nito. Sinasabi niya, “At hindi dahil sa bansa lamang, kundi upang matipon din 

naman Niya sa isa ang mga anak ng Diyos na nagsisipangalat.” Kaylabo nga ng pagkakilala 
ng palalong si Caifas sa misyon ng Tagapagligtas! Sa mga labi ni Caifas ay nabaligtad ang 
mahalagang katotohanang ito at naging isang kasinungalingan. Ang palakad na kaniyang 
ipinayo ay salig sa isang simulaing hiniram sa paganismo. Sa mga pagano, ang malabong 
pagkakilala na ang isa ay dapat mamatay para sa sangkatauhan ay humantong sa 
paghahandog ng mga buhay ng tao bilang mga hain. Kaya nga iminungkahi ni Caifas na 
ihandog si Jesus upang ang bansang salarin ay iligtas, hindi mula sa kasalanan, kundi sa 
kasalanan, upang sila'y makapagpatuloy sa pagkakasala. At sa ganito niyang 
pangangatwiran ay inisip niyang patahimikin ang mga pagtutol ng mga magsisipangahas na 
magsabing hanggang ngayon ay wala pang nasusumpungang karapat-dapat na kadahilanan 
upang patayin si Jesus. 


Sa kapulungang ito ay nasumbatang lubha ang mga kaaway ni Kristo. Kinintalan ng 
Espiritu Santo ang kanilang mga pag-iisip. Nguni't sinikap ni Satanas na sila'y supilin. 
Ipinaalaala nito sa kanila na marami nang kapinsalaan o mga kapighatian ang tiniis nila 
dahil kay Kristo. Babahagya Niyang pinansin o iginalang ang kanilang kabanalan. Ipinakita 
Niya ang isang kabanalang higit na dakila, na dapat taglayin at maangkin ng lahat ng may 
ibig maging mga anak ng Diyos. Hindi Niya pinansin ang kanilang mga rito at mga 
seremonya, kundi bagkus itinuro Niyang lumapit sila nang tuwiran sa Diyos na isang 
maawaing Ama, at sabihin ang kanilang mga kailangan. Kaya nga, sa palagay nila, ay 
isinaisantabi at niwalang halaga Niya ang tungkulin ng saserdote. Tinanggihan Niyang 
kilalanin ang teolohiya ng mga paaralan ng mga rabi. Ibinunyag Niya ang mga masasamang 
gawa ng mga saserdote, at lubos na sinira ang kanilang impluwensiya. Sinira Niya ang bisa 
ng mga salawikain at mga sali't saling sabi nila, na sinasabing bagama't mahigpit nilang 
ipinatutupad ang kautusang rituwal, ay niwawalang-bisa naman nila ang kautusan ng Diyos. 
Ang lahat ng ito ay ipinaalaala ngayon ni Satanas sa kanila. 


Sinabi ni Satanas sa kanila na upang mapamalagi nila ang kanilang kapangyarihan, ay 
dapat nilang ipapatay si Jesus. Ang payong ito ay siya nilang sinunod. Ang pangyayaring 
baka sila mawalan ng kapangyarihang hawak na nila noon, naisip nila, ay sapat na itong 
dahilan upang gawin nila ang ganitong kapasiyahan. Maliban sa ilang ayaw mangahas 
magsalita ng kanilang mga niloloob, tinanggap ng Sanedrin ang mga salita ni Caifas na 
parang mga salita ng Diyos. Pumayapa ang kapulungan, nahinto ang pagtatalo. Ipinasiya 
nilang ipapatay si Kristo sa unang pagkakataon. Nang tanggihan ng mga saserdote at mga 
pinunong ito ang katunayan ng pagka-Diyos ni Jesus, ay nilukuban sila ng salimuot na 
kadiliman. Sumailalim silang lubos sa kapangyarihan ni Satanas, upang ibulid nito sa 
walang-hanggang kapahamakan. Gayon pa ma'y gayon na lamang ang pagkakadaya sa 
kanila na anupa't nasiyahan sila sa kanilang mga sarili. Itinuring nilang sila'y mga bayani, 
na ang sinisikap ay ang ikaliligtas ng bansa. 


Gayunman, nangamba pa rin ang Sanedrin na gumawa ng mararahas na hakbang laban 


kay Jesus, sapagka't baka magalit ang mga tao, at sila ang bagsakan ng karahasang 

binabalak nila kay Jesus. Dahil dito ay iniliban muna ng kapulungan na ipatupad ang hatol o 
kapasiyahang pinagtibay nila. Batid ng Tagapagligtas ang lihim na pinapakana ng mga 
saserdote. Batid Niyang talagang pinagmimithian nilang Siya'y maipapatay, at malapit nang 
matupad ang kanilang panukala. Nguni't hindi naman Niya tungkuling papagmadaliin ang 
mahigpit na kalagayang ito, at kaya nga Siya'y umalis sa dakong yaon, at isinama ang 
Kaniyang mga alagad. Kaya sa pamamagitan ng sarili Niyang halimbawa ay muling tinupad 
ni Jesus ang tagubiling ibinigay Niya sa Kaniyang mga alagad, “Pagka kayo'y pinag-usig 
nila sa bayang ito, ay magsitakas kayo tungo sa kasunod na bayan.” Mateo 10:23. Malawak 
ang bukirang dapat gawan para sa pagliligtas ng mga kaluluwa, at malibang pagtatapat sa 
Kaniya ang humihingi nito, ay hindi dapat ipain ng mga lingkod ng Panginoon ang kanilang 
mga buhay. 


Ngayon ay tatlong taon nang naglilingkod si Jesus sa sanlibutan. Ang ipinakita Niyang 
halimbawa ng pagkakait sa sarili at mapagtiis at mapagtapat, ay batid ng lahat. Datapuwa't 
ang maigsing panahong ito ng tatlong taon ay siyang haba ng panahong kayang matiis ng 
sanlibutan ang pakikiharap ng kaniyang Manunubos. 


Ang buhay Niya ay isa na lipos ng pag-uusig at paghamak. Pinalayas sa Bethlehem ng 
isang haring mapanaghiliin, itinakwil sa Nazareth ng sarili Niyang mga kababayan, 
hinatulang mamatay nang walang kadahi-dahilan sa Jerusalem, si Jesus, kasama ang ilang 
mga tapat Niyang alagad, ay nakasumpong ng pansamantalang tuluyan sa ibang bayan. Siya 
na laging nahahabag sa pamimighati ng mga tao, na nagpagaling ng mga maysakit, 
nagpadilat ng mata ng mga bulag, nagsauli ng pandinig sa mga bingi, nagpasalita sa mga 
pipi, na nagpakain sa mga nagugutom at umaliw sa mga nalulumbay, ay pinalayas ng mga 
taong sinikap Niyang paglingkuran upang mailigtas. Siya na lumakad sa ibabaw ng 
naglalakihang mga alon, at sa isang salita lamang ay pinatahimik ang nagngangalit nitong 
mga ugong, na nagpalayas ng mga demonyo na nagsikilalang Siya nga ang Anak ng Diyos, 
na gumising sa pagkakahimbing ng patay, na pinatigagal ang mga libu-libo sa pamamagitan 
ng Kaniyang mga salita ng karunungan, ay walang nagawa upang maantig ang mga puso ng 
mga binulag ng maling-pagkakilala at pagkapoot, at buong katigasan-ng-ulong nagsitanggi 
sa liwanag. 

Kabanata 60---Ang Kautusan ng Bagong Kaharian 


Lumalapit na ang panahon ng Paskuwa, at muling pumihit si Jesus papuntang Jerusalem. 
Nasa Kaniyang puso ang kapayapaan ng ganap na pakikipagkaisa sa kalooban ng Ama, at 
may kasabikan sa mga paghakbang na nagpatuloy Siya patungo sa pook na paghahandugan. 
Nguni't isang damdamin ng kahiwagaan, ng pag-aalinlangan at pagkatakot ang lumukob sa 
mga alagad. Ang Tagapagligtas ay “nangunguna sa kanila: at sila'y nangagtaka, at habang 
sila'y nagsisisunod, ay sila'y nangatakot.” Muling tinawag ni Kristo ang Labindalawa sa 
palibot Niya, at inilahad Niya sa kanila nang tiyak na tiyak, na Siya ay ipagkakanulo at 
maghihirap. “Narito,” winika Niya, “nagsisiahon tayo sa Jerusalem, at ang lahat ng mga 
bagay na isinulat ng mga propeta tungkol sa Anak ng tao ay mangagaganap. Sapagka't 
Siya'y ibibigay sa mga Hentil, at Siya'y aalimurahin, at duduwahaginin, at luluraan: at 
kanilang papaluin Siya, at papatayin Siya: at sa ikatlong araw ay muling magbabangon Siya. 
At wala silang napag-unawa sa mga bagay na ito: at ang sabing ito ay nalingid sa kanila, at 
hindi nila napagtalastas ang sinabi.” 


Hindi ba't kapapahayag pa lamang nila sa lahat ng dako na, “Ang kaharian ng langit ay 
malapit na”? Hindi ba't si Kristo na rin ang nangako na marami ang uupong kasama ni 
Abraham at ni Isaac at ni Jacob sa kaharian ng Diyos? Hindi ba Siya ang nangako na ang 
lahat ng nag-iwan ng anuman alang-alang sa Kaniya ay tatanggap nang makasandaang higit 
sa buhay na ito, at may bahagi pa sa Kaniyang kaharian? At hindi ba Siya ang nagbigay sa 
labindalawa ng tanging pangako ng matataas na tungkulin ng karangalan sa Kaniyang 
kaharian---na uupo sa mga luklukan o mga trono upang humatol sa labindalawang angkan ni 
Israel? Ngayon pa man ay kasasabi pa Niya na ang lahat ng mga bagay na nasusulat sa mga 
propeta ay dapat matupad. At hindi ba hinulaan ng mga propeta ang maluwalhating 
paghahari ng Mesiyas? Sa liwanag ng mga isiping ito, ay parang malabo at madilim ang 
mga salita Niya tungkol sa pagkakanulo, paguusig at pagkamatay Niya. Sa palagay niJa, ano 
pa mang kahirapan ang humadlang ay malapit na ring matayo at matatag ang kaharian. 


Si Juan, na anak ni Zebedeo, ay isa sa unang dalawang alagad na sumunod kay Jesus. 
Siya at ang kapatid niyang si Santiago ay kabilang sa unang pulutong na nag-iwan ng lahat 
upang maglingkod sa Kaniya. Buong kagalakang iniwan nila ang kanilang tahanan at mga 
kaibigan upang makasama lamang Niya, lumakad silang kasama Niya at nakipag-usap sa 
Kaniya, nakasama nila Siya sa mga tahanan, at sa mga kapulungang pambayan. Pinayapa 
Niya ang kanilang mga pangamba, iniligtas sila sa panganib, nilunasan ang kanilang mga 
pagdurusa, inaliw ang kalungkutan nila, at tinuruan silang may pagtitiyaga at pagmamahal, 
hanggang sa ang mga puso nila ay waring napakawing sa Kaniyang puso, at sa init ng 
kanilang pag-ibig ay minithi nilang maging pinakamalapit sa Kaniya sa Kaniyang kaharian. 
At satuwing magkakaroon ng pagkakataon, laging lumalagay si Juan sa tabi ng 
Tagapagligtas, at si Santiago naman ay nagnasa ring magkaroon ng karangalan na 
mapaugnay nang malapit sa Kaniya. 

Ang kanilang ina ay isang alagad ni Kristo, at ipinaglingkod nito sa Kaniya ang buong 
kaya nito. Dala ng pag-ibig at hangarin ng ina para sa mga anak, ay hinangad nitong 
maibigay sa kanila ang pinakamarangal na lugar sa bagong kaharian. Dahil sa bagay na ito 
ay inudyukan nito sila na gumawa ng kahilingan ukol dito. Ang mag-iina ay 
magkakasamang lumapit kay Jesus, at hiningi nilang ipagkaloob Niya ang kahilingang 
minimithi ng kanilang puso. 


“Ano ang ibig ninyong sa inyo'y Aking gawin?” tanong Niya. 


Ang ina ay sumagot, “Ipagkaloob Mo na itong aking dalawang anak ay magsiupo, ang isa 
ay sa Iyong kanan, at ang isa ay sa Iyong kaliwa, sa Iyong kaharian.” 


Sila'y magiliw na pinagtiisan ni Jesus, na di-pinagwikaan ang kanilang kasakiman sa 
paghahangad na matampok sa ibabaw ng kanilang mga kapatid. Nababasa Niya ang 
kanilang mga puso, at alam Niya ang lalim ng kanilang pag-ibig sa Kaniya. Ang pag-ibig 
nila ay hindi isa lamang karaniwang pag-ibig ng tao, na bagama't pinarumi ng pagiging- 
makalupa ng taong dinadaluyan nito, ito nama'y isang agos na nagbubuhat sa bukal ng 
Kaniyang sariling tumutubos na pag-ibig. Hindi Siya susuwat, kundi bagkus ito'y 
palalalimin Niya at dadalisayin. Sinabi Niya, “Mangakaiinom baga kayo sa sarong Aking 
iinuman, at mangababautismuhan sa bautismo na ibinautismo sa Akin?” Naalaala nila ang 
Kaniyang mahihiwagang mga salita, na tumutukoy sa pagsubok at paghihirap, gayunma'y 
buong pagtitiwala silang sumagot, “Mangyayari.” lItuturing nilang kataas-taasang 
karangalan na patunayan ang kanilang pagkamatapat sa pamamagitan ng pakikibahagi sa 
lahat ng sasapitin ng kanilang Panginoon. 


“Katotohanang iinuman ninyo ang Aking saro, at sa bautismo na ibinautismo sa Akin ay 
babautismuhan kayo,” wika Niya, sa harap Niya'y naroon ang krus at hindi trono, dalawang 
makasalanan ang kasama Niya na isa'y sa Kaniyang kanan at isa'y sa Kaniyang kaliwa. Si 
Juan at si Santiago ay kapwa magkakaroon ng bahagi sa paghihirap ng kanilang Panginoon, 
ang isa, na una sa mga kapatid ay mamamatay sa tabak, ang isa pa, ay magtitiis ng 
pinakamatagal sa lahat ng paghihirap, at pagkadusta, at pag-uusig. “Datapwa't ang maupo 
sa Aking kanan, at sa Aking kaliwa,” patuloy Niya, “ay hindi sa Akin ang pagbibigay, kundi 
yaon ay para sa kanila na pinaghandaan ng Aking Ama.” Sa kaharian ng Diyos, ang 
tungkulin ay hindi natatamo sa pamamagitan ng paboritismo o pagtatangi. Hindi ito 
nakakamtan, ni tinatanggap man sa pamamagitan ng sapilitan. Ito ay bunga ng likas. Ang 
korona at ang trono ay mga tanda ng isang kalagayang naabot, ang mga ito ay tanda ng 
pagtatagumpay-sa-sarili sa pamamagitan ng ating Panginoong Jesukristo. 


Pagkaraan ng maluwat na panahon, nang maparamay na ang mga alagad sa mga hirap ni 
Kristo, ay ipinakita ng Panginoon kay Juan kung ano ang kalagayan ng pagiging-malapit sa 
Kaniyang kaharian. “Ang magtagumpay,” sinabi ni Kristo, “ay Aking pagkakaloobang 
umupong kasama Ko sa Aking luklukan, gaya Ko naman na nagtagumpay, at umupong 


kasama ng Aking Ama sa Kaniyang luklukan.” “Ang magtagumpay ay gagawin Kong haligi 

sa templo ng Aking Diyos, at hindi na siya lalabas pa doon: at isusulat Ko sa kaniya ang 
pangalan ng Aking Diyos,.. at ang Aking sariling bagong pangalan.” Apocalipsis 3:21, 12. 
Kaya si Pablong apostol ay sumulat, “Sapagka't ako”y iniaalay na, at ang panahon ng aking 
pagpanaw ay dumating na. Nakipagbaka ako ng mabuting pakikipagbaka, natapos ko na ang 
aking takbo, iningatan ko ang pananampalataya: buhat ngayon ay natataan sa akin ang 
korona ng katwiran, na ibibigay sa akin ng Panginoon, na tapat na Hukom, sa araw na 
yaon.” 2 Timoteo 4:6-8. 


Ang isang tatayo sa pinakamalapit kay Kristo ay ang sa lupa”y iinom ng pinakamarami sa 
diwa ng Kaniyang mapagsakripisyong pag-ibig--pag-ibig na “hindi nagmamapuri, hindi 
mapagpalalo, ... hindi hinahanap ang kaniyang sarili, hindi nayayamot, hindi inaalumana 
ang masama” (1 Corinto 13:4, 5)---pag-ibig na nagpapakilos sa alagad, gaya nang kilusin 
nito ang ating Panginoon, na ibigay ang lahat, na mamuhay at gumawa at magpakasakit, 
hanggang sa kamatayan, sa ikaliligtas ng sangkatauhan. Ang diwang ito ay siyang nahayag 
sa buhay ni Pablo. Sinabi niya, “Sapagka't sa ganang akin ang mabuhay ay si Kristo,” 
sapagka't inihayag ng kaniyang buhay si Kristo sa mga tao, “at ang mamatay ay 
pakinabang”--pakinabang kay Kristo, ang kamatayan na rin ay maghahayag ng 
kapangyarihan ng Kaniyang biyaya, at magtitipon ng mga kaluluwa sa Kaniya. “Dadakilain 
si Kristo sa aking katawan,” wika niya, “maging sa papamagitan ng kabuhayan o sa 
pamamagitan ng kamatayan.” Filipos 1:21, 20. 


Nang marinig ng sampu ang kahilingan ni Santiago at ni Juan, lubha silang nayamot. Ang 
kataas-taasang tungkulin sa kaharian ay siyang minimithing kamtin ng bawa't isa sa kanila, 
at ikinagalit nila ang pangyayari na tila mandin nakalamang sa kanila ang dalawang 
alagad. Waring babangon na naman ang pagtatalo tungkol sa kung sino ang magiging 
pinakadakila, kaya ng tawagin Niya sila, ay sinabi Niya sa nagagalit na mga alagad, 
“Nalalaman ninyo na yaong mga inaaring mga pinuno ng mga Hentil ay nangapapanginoon 
sa kanila, at ang sa kanila'y mga dakila ay nagsisigamit ng kapamahalaan sa kanila. 
Datapwa't sa inyo ay hindi gayon.” 


Sa mga kaharian ng sanlibutan, ang tungkulin ay nangangahulugang pagpapadakila sa 
sarili. Ang mga tao ay ipinalalagay na nabubuhay sa kapakinabangan ng mga namumuno. 
Ang impluwensiya, kayamanan, at pinagaralan, ay siyang mga paraang ginagamit ng mga 
lider upang makontrol nila ang mga tao. Ang mga nakatataas ay siyang umiisip, 
nagpapasiya, nagtatamasa, at nagpupuno, at ang mabababa naman ay dapat sumunod at 
maglingkod. Ang relihiyon, katulad ng lahat ng mga iba pang bagay, ay isang bagay na sa 
lakasan. Ang mga tao'y inaasahang maniniwala at gaganap nang ayon sa iniuutos ng mga 
nakatataas sa kanila. Ang karapatan ng tao bilang tao, na umiisip at gumagawa sa ganang 
kaniyang sarili, ay lubos na di-kinikilala. 


Nagtatatag si Kristo ng isang kaharian sa iba namang mga simulain. Tumawag Siya ng 
mga tao, hindi sa kapangyarihan, kundi sa paglilingkod, na ang malakas ay dapat magbata 

ng mga kahinaan ng mga mahihina. Ang kapangyarihan, tungkulin, talento. at pinag-aralan, 
ay inilalagay ang nagtataglay nito sa ilalim ng lalong malaking sagutin na maglingkod sa 
kaniyang mga kapwa. Maging sa pinakamababa sa mga alagad ni Kristo ay sinasabi, “Ang 
lahat ng mga bagay ay dahil sa inyo.” 2 Corinto 4:15. 


“Ang Anak ng tao ay hindi naparito upang paglingkuran, kundi upang maglingkod, at 
ibigay ang Kaniyang buhay na pantubos sa marami.” Sa gitna ng Kaniyang mga alagad, si 
Kristo ay isang tunay na katiwala, isang tagapasan ng dalahin. Nakisama Siya sa kanilang 
kahirapan, nagkait Siya sa Kaniyang sarili dahil sa kanila, nagpauna Siya sa kanila upang 
ayusin ang mahihirap na mga lugar, at wawakasan Niya ang Kaniyang gawain sa lupa sa 
pamamagitan ng pag-aalay ng Kaniyang buhay. Ang simulaing isinakatuparan ni Kristo ay 
ginawa Niya upang magpakilos sa mga kaanib ng iglesya na siya Niyang katawan. Ang 
panukala at saligan ng kaligtasan ay pag-ibig. Sa kaharian ni Kristo ang mga pinakadakila 
ay yaong mga nagsisisunod sa halimbawang Kaniyang ibinigay, at gumaganap bilang mga 
pastor ng Kaniyang kawan. 


Ang mga salita ni Pablo ay naghahayag ng tunay na dignidad at karangalan ng 
kabuhayang Kristiyano: “Bagaman ako ay malaya sa lahat ng mga tao, gayunma'y 
napaalipin ako sa lahat,” “na hindi ko hinahanap ang aking sariling kapakinabangan, kundi 
ang sa marami, upang sila'y mangaligtas.” 1 Corinto 9:19, 10:33. 


Sa mga bagay na ukol sa budhi ay hindi dapat panghimasukan ang tao. Walang sinumang 
dapat kumontrol sa isip ng iba, dapat humatol sa iba, o dapat mag-atas ng kaniyang 
tungkulin. Nagbibigay ang Diyos sa bawa't kaluluwa ng layang umisip, at sumunod sa sarili 
niyang mga paniniwala. “Bawa't isa sa atin ay magbibigay-sulit sa Diyos ng kaniyang 
sarili.” Walang karapatan ang sinumang ipaloob ang kaniyang sarili sa pagkatao ng iba. Sa 
lahat ng mga bagay na may kinalaman sa simulain, “bawa't isa'y magtibay sa kaniyang 
sariling pag-iisip.” Roma 14:12, 5. Sa kaharian ni Kristo ay walang paniniil ng namumuno, 
ni wala rin namang pamimilit. Ang mga anghel sa langit ay hindi nananaog sa lupa upang 
mamuno, at upang mag-atas na sila'y igalang o sambahin, kundi bilang mga sugo ng 
kaawaan, ay upang makipagtulungan sa mga tao sa ikaaangat ng kalagayan ng 
sangkatauhan. 


Ang mga simulain at ang mga salita ng turo ng Tagapagligtas, sa banal na kagandahan ng 
mga ito, ay napaukit sa alaala ng minamahal na alagad. Hanggang sa mga huling araw niya 
ang naging diin ng patotoo ni Juan sa mga iglesya ay, “Ito ang pasabing inyong narinig 
buhat nang pasimula, na mangag-ibigan tayo sa isa't isa.” “Dito'y nakikilala natin ang pag- 
ibig ng Diyos, sapagka't Kaniyang ibinigay ang Kaniyang buhay dahil sa atin: at nararapat 
nating ibigay ang ating mga buhay dahil sa mga kapatid.” 1 Juan 3:11, 16. 


Ito ang diwang umiral at namayani sa unang iglesya. Nang maibuhos na ang Espiritu 
Santo, “ang karamihan ng mga nagsisampalataya ay nangagkakaisa ang puso at kaluluwa: 
sinuma'y walang nagsabing kaniyang sarili ang anuman sa mga bagay na kaniyang inaari.” 

“Walang sinumang nagsasalat sa kanila.” “At pinatotohanan ng mga apostol na may 
dakilang kapangyarihan ang pagkabuhay na mag-uli ng Panginoong Jesus: at dakilang 
biyaya ang sumasakanilang lahat.” Mga Gawa 4:32, 34, 33. 

Kabanata 61--Si Zaqueo 


Sa daang patungo sa Jerusalem “si Jesus ay pumasok at nagdaan sa Jerico.” Mga ilang 
milya buhat sa Jordan, sa kanlurang hangganan ng libis na doo'y nakalatag ang isang 
kapatagan, ay naroon ang siyudad sa gitna ng luntiang kalikasan at ng masaganang 
kagandahan. Sa taglay nitong mga punong palma at nagyayabungang mga halamanan na 
dinidilig ng mga buhay na bukal, ito'y kumikislap na tulad ng isang esmeralda sa gitna ng 
mabatong mga gulod at mapanglaw na mga banging nakapagitan sa Jerusalem at sa siyudad 
ng kapatagan. 


Maraming pulutong ng mga manlalakbay na patungo sa pista ang nagdaraan sa Jerico. 
Ang pagdating ng mga ito ay lagi nang isang panahon ng pagsasaya, nguni't ngayon ay 
isang lalong matiim na kasabikan ang nakaligalig sa mga tao. Nabalita na ang Rabing 
Galileo na hindi pa nalalaunang bumuhay kay Lazaro ay kabilang sa mga pulutong na ito, at 
bagama't malaganap ang mga bulung-bulungan tungkol sa mga lihim na pinapakana ng mga 
saserdote, gayunma'y sabik pa rin ang marami na Siya'y ukulan ng paggalang o pagsamba. 


Ang Jerico ay isa sa mga lungsod na ibinukod nang unang panahon para sa mga 
saserdote, at nang panahong ito ay malaking bilang ng mga saserdote ang naninirahan doon. 
Nguni't sa lungsod ay marami pang iba't ibang mga namamayan. Ito ay siyang krus na 
daan, at doo'y nasusumpungan ang mga pinuno at mga kawal na Romano, at mga iba pang 
nagbuhat sa kung saan-saang dako, samantala”y ginawa rin itong tahanan ng maraming mga 
maniningil ng buwis dahil sa narito ang adwana. 


“Ang pinuno ng mga maniningil ng buwis,” na si Zaqueo, ay isang Hudyo, at siya'y 
kinamumuhian ng kaniyang mga kababayan. Ang kaniyang kalagayan at kayamanan ay 
gantimpala ng isang hanap-buhay na kinasusuklaman nila, at ito'y itinuturing nilang isa 
pang tawag o pangalan sa kawalang-katarungan at panghuhuthot. Nguni't ang mayamang 
maniningil ng buwis na ito ay hindi naman lubos na masamang tao ng sanlibutan na gaya ng 
inaakala. Sa ilalim ng anyong makasanlibutan at palalo ay naroon ang isang pusong 
madaling maantig ng kapangyarihan ng Diyos. Nabalitaan na ni Zaqueo si Jesus. Ang 
balitang Siya'y maawain at mapitagan sa mga taong kaawaawa ay lumaganap nang lubos. 
Ito ang gumising sa damdamin ng pinunong ito ng mga maniningil ng buwis na maghangad 
ng isang higit na mabuting kabuhayan. Ang Jordan ay ilang milya lamang ang layo buhat sa 
Jerico, na doon nangangaral si Juan Bautista, at napakinggan ni Zaqueo ang panawagan sa 
pagsisisi. Ang bilin sa mga maniningil ng buwis na, “Huwag na kayong sumingil pa nang 
higit kaysa utos sa inyo” (Lukas 3:13), bagama't hayagang di-pinapansin, ay nakapukaw sa 
kaniyang isip. Batid niya ang mga Kasulatan, at naniniwala siyang mali ang kaniyang 
ginagawa. Ngayon, pagkarinig niya ng mga salita na ibinalitang buhat sa Dakilang Guro, 
naramdaman niyang siya'y isang makasalanan sa paningin ng Diyos. Nguni't ang mga 
nabalitaan niya tungkol kay Jesus ay siyang bumuhay ng kaniyang pag-asa. Maaari pa rin 
siyang magsisi at magbago ng kabuhayan, hindi ba't ang isa sa mga bago't pinagtitiwalaang 

alagad ng Guro ay isang maniningil ng buwis? Dahil dito'y sinunod agad ni Zaqueo ang 
iniuudyok ng kaniyang budhi, at pinasimulan niyang isauli ang mga dinaya niya sa mga 
pinagkasalahan niya. 


Pinasimulan na niyang magbalik sa kaniyang nilakaran, nang sa buong Jerico ay 
dumating ang balita na si Jesus ay pumapasok na sa bayan. Ipinasiya ni Zaqueo na Siya'y 
makita. Nagpapasimula nang madama niya kung gaano kapait ang mga bunga ng kasalanan, 
at kung gaano kahirap ang landas na tatahakin ng isang nagsisikap na umalis sa daan ng 
kamalian. Ang mapagkamalan, mapaghinalaan at di-pagtiwalaan sa pagsisikap na iwasto 
ang kaniyang mga pagkakamali, ay napakahirap bathin. Minithi ng puno ng maniningil ng 
buwis na mamasdan ang mukha Niyaong nagbigay ng pag-asa sa kaniyang puso. 


Siksikan sa mga tao ang mga daan, at si Zaqueo, palibhasa'y pandak, ay wala siyang 
makita kundi panay na mga ulo ng tao. Walang may ibig magparaan sa kaniya, kaya, siya'y 
tumakbong nagpauna sa karamihan, sa dakong mayroong malaking puno ng igos na ang 
malabay na sanga ay nakayungyong sa daan, at doo'y umakyat ang mayamang maniningil 
ng buwis at naupo sa malabay na sanga, at mula roo'y minasdan niya ang pagdaraan ng 
karamihan sa ilalim ng kinaroroonan niyang sanga. Lumapit ang karamihan, dumaraan, at 
sabik na nilisa ng mga mata ni Zaqueo ang isang taong pinagmimithian niyang makita. 


Sa ibabaw ng mga ungol ng mga saserdote at mga rabi at ng mga sigaw ng pagtanggap 
buhat sa karamihan, ang di-mabigkas na pagnanasang yaon ng puno ng maniningil ng buwis 
ay nagsalita sa puso ni Jesus. Walang anu-ano, sa ilalim ng nakayungyong na puno ng igos, 
ay biglang tumigil ang isang pulutong, ang pulutong na nasa unahan at nasa hulihan ay 
nangapatda rin, at may Isan'g tumingala na ang titig ay waring nanunuot at nakababasa ng 
kaluluwa. Halos di-makapaniwala sa kaniyang mga nadarama, ang lalaking nasa itaas ng 
punungkahoy ay nakarinig ng mga salitang, “Zaqueo, magmadali ka, at bumaba ka; 
sapagka't ngayo'y kinakailangang Ako”y tumuloy sa bahay mo.” 


Bumaba si Zaqueo at nagbigay ng daan ang karamihan, at parang nananaginip na siya'y 
lumakad na pauwi sa kaniyang sariling tahanan. Datapwa't ang mga rabi ay pawang 
nangakasimangot, at sa pagkainis ay palibak na nangagbubulungan, “Siya'y pumasok na 
nanunuluyan sa isang taong makasalanan.” Si Zaqueo ay nagulumihanan, namangha, at 
natigilan sa pag-ibig at pagpapakababang ipinamalas ni Kristo sa pakikitungo sa kaniya, na 
isang lubhang di-karapat-dapat. Ngayon ang pag-ibig at pagtatapat sa kaniyang 
bagongnatagpuang Panginoon ay nagbukas ng kaniyang mga labi. Gagawa siya nang 
hayagang pagpapahayag ng kaniyang kasalanan at ng kaniyang pagsisisi. 


Sa harap ng karamihan, “si Zaqueo ay nagtindig, at sinabi sa Panginoon, Narito, 
Panginoon, ang kalahati ng aking mga pag-aari ay ibinibigay ko sa mga dukha, at kung 
sakali't nakasingil akong may daya sa kaninumang tao, ay isinasauli ko nang makaapat. “At 
sinabi sa kaniya ni Jesus, Dumating sa bahay na ito ngayon ang pagkaligtas, sapagka't 


siya'y anak din naman ni Abraham.” Nang ang mayamang binatang pinuno ay tumalikod 

kay Jesus, ay nangamangha ang mga alagad sa sinabi ng kanilang Panginoon, “Kayhirap na 
magsipasok sa kaharian ng Diyos ang mga nagsisiasa sa mga kayamanan!” Sila'y 
nangapabulalas sa isa's isa, “Sino nga kaya ang makaliligtas?” Ngayo”y ipinakita sa kanila 
ang katotohanan ng mga salita ni Kristo, “Ang mga bagay na dimangyayari sa mga tao ay 
may pangyayari sa Diyos.” Marcos 10:24, 26, Lukas 18:27. Nakita nila ngayon, kung 
paanong sa pamamagitan ng biyaya ng Diyos, ang isang mayaman ay makapapasok sa 
kaharian. 


Bago tumingin si Zaqueo sa mukha ni Kristo, ay sinimulan na muna niyang gawin ang 
bagay na nagpakilalang siya”y tapat na nagsisisi. Bago siya paratangan ng sinumang tao, ay 
ipinahayag na niya ang kaniyang kasalanan. Sumuko siya sa isinusumbat ng Banal na 
Espiritu, at sinimulan na niyang isagawa ang turong isinulat para sa matandang Israel at para 
sa atin din naman. Noon pa mang unang panahon ay sinabi na ng Panginoon, “Kung 
maghirap ang iyong kapatid at manlupaypay sa iyong piling, ay iyo siyang aalalayan na 
patutuluyin mo, na manunuluyan sa iyong parang tagaibang-bayan at nakikipamayan. 
Huwag kang kukulia sa kaniya ng patubo o pakinabang, kundi matakot ka sa iyong Diyos: 
patuluyin mo ang iyong kapatid. Ang iyong salapi ay huwag mong ibibigay sa kaniya na 
may patubo, ni ibibigay mo man sa kaniya na may pakinabang ang iyong pagkain.” “Huwag 
kayong magdadayaan, kundi matakot kayo sa inyong Diyos.” Levitico 25:35-37, 17. Ang 
mga pangungusap na ito ay sinalita mismo ni Kristo nang Siya'y nalulukuban ng haliging 
ulap, at kauna-unahang tugon ni Zaqueo sa pag-ibig ni Kristo ay ang magpakita ng 
kahabagan sa mga dukha at mga naghihirap. 


May samahan ang mga naniningil ng buwis, kaya sila'y nakasisingil sa mga tao nang 
labis at labis, at wala namang makatutol sa kanilang mga pagdaraya. Sa kanilang 
panghuhuthot o paniningil nang labis ay isinasakatuparan lamang nila ang bagay na naging 
isa nang malaganap na kaugalian. Pati mga saserdote at mga rabi na nagsisihamak sa kanila 
ay nagkakasala rin ng pagpapayaman sa kanilang mga sarili sa pamamagitan ng 
mga gawang pagdaraya na tinatakpan ng kanilang banal na tungkulin. Nguni't si Zaqueo 
naman kapag karakang siya'y sumuko sa kapangyarihan ng Espiritu Santo, ay kaniya nang 
isinaisantabi o iniwan ang lahat ng gawang labag sa kalinisang-budhi. 


Ang pagsisisi ay hindi tunay kung hindi gumagawa ng pagbabago. Ang katwiran o 
kabanalan ni Kristo ay hindi isang balabal na itatakip sa kasalanang hindi ipinahahayag at 
hindi iniiwan; ito'y isang simulain ng buhay na bumabago sa likas at kumukontrol sa pag- 
uugali. Ang kabanalan ay pagiging-buo sa Diyos, ito ay ang buong pagpapasakop ng puso at 
buhay upang mapanirahanan ng mga simulain ng langit. Sa paghahanap-buhay ng 
Kristiyano ay ipakikita niya sa sanlibutan ang paraan ng gagawing paghahanap-buhay ng 
ating Paginoon. Sa bawa't transaksiyon o pagbibilihan ay ipakikita niyang Diyos ang 
kaniyang guro. “Kabanalan sa Panginoon” ang siyang mga salitang dapat masulat sa mga 
“libro de entrada,” sa mga katibayan, sa mga resibo, at sa mga salaping panukli. Ang mga 


nagsasabing sila'y mga alagad ni Kristo, at naghahanap-buhay sa likong pamamaraan, ay 

mga nagsisinungaling laban sa likas ng isang banal, makatarungan, at maawaing Diyos. 
Bawa't taong nahihikayat, tulad ni Zaqueo, ay magpapakilalang pinapapasok niya si Kristo 
sa kaniyang puso sa pamamagitan ng pagtalikod sa mga likong gawain na nakita sa dati 
niyang pamumuhay. Katulad ng pinuno ng mga maniningil ng buwis, patutunayan niya ang 
kaniyang katapatan sa pagsasauli ng kaniyang mga dinaya. Sinasabi ng Panginoon, “Kung 
isauli ng masama ang sanla, ibigay uli ang kinuha sa pagnanakaw, lumakad sa mga 
palatuntunan ng buhay, na di-gumagawa ng kasamaan, ... wala sa kaniyang mga kasalanan 
na kaniyang nagawa na babanggitin laban sa kaniya: ... siya'y walang pagsalang 
mabubuhay.” Ezekiel 33:15, 16. 


Kung nakapinsala tayo sa iba sa alinmang likong transaksiyon sa hanapbuhay, kung 
nagmalabis o nanlamang tayo sa pagbibilihan, o kaya'y nandaya sa sinumang tao, kahit na 
ito'y ipinahihintulot ng batas, ay dapat nating ipagtapat o ipahayag ang ating kasalanan, at 
tayo'y gumawa ng pagsasauli sa abot ng aling makakaya. Matwid na isauli natin hindi 
lamang ang kinuha natin, kundi ang lahat din naman ng magiging kabuuan kung sakaling 
ito'y ginamit sa mabuti at wastong paghahanapbuhay sa loob ng panahong ito'y 
napasaatin. Kay Zaqueo ay sinabi ng Tagapagligtas, “Dumating sa bahay na ito ngayon ang 
pagkaligtas.” Hindi lamang si Zaqueo ang tumanggap ng pagpapala, kundi ang buong 
kasambahay din naman niya. Tumuloy si Kristo sa kaniyang bahay upang bigyan siya ng 
mga aral ng katotohanan, at upang turuan ang kaniyang mga kasambahay sa mga bagay ng 
kaharian. Sila'y itiniwalag na sa mga sinagoga dahil sa yamot ng mga rabi at ng mga 
sumasamba, nguni't ngayon, sila ang pinakamapalad sa lahat ng sambahayan sa buong 
Jerico, sila'y nagkatipon sa sarili nilang tahanan sa palibot ng banal na Guro, at sila'y 
nakinig sa mga salita ng buhay. 


Pagka si Kristo'y tinatanggap bilang personal na Tagapagligtas ay saka dumarating ang 
kaligtasan sa kaluluwa. Tinanggap ni Zaqueo si Jesus, hindi lamang bilang isang 
pansamantalang panauhin sa kaniyang tahanan, kundi bilang Isa na tatahan sa kaluluwang 
templo. Pinaratangan siyang isang makasalanan ng mga eskriba at mga Pariseo, 
nangagbulung-bulungan sila laban kay Kristo sa pagiging panauhin niya, subali't kinilala 
siya ng Panginoon bilang isang anak ni Abraham. Sapagka't “ang mga sa pananampalataya, 
ang mga yaon ay mga anak ni Abraham.” Galacia 3:7. 

Kabanata 62—Ang Piging sa Bahay ni Simon 


Si Simong taga-Betanya ay ibinilang na isang alagad ni Jesus. Siya”y isa sa ilang Pariseo 
na lantarang nakisama sa mga tagasunod ni Kristo. Kinilala niyang si Jesus ay isang guro, at 
inasahan niyang Siya nga ang Mesiyas, subali't hindi naman niya Siya tinanggap na isang 
Tagapagligtas. Ang kaniyang likas ay hindi pa nababago, ang kaniyang mga simulain ay 
hindi pa nag-iiba. Si Simon ay pinagaling sa sakit na ketong, at ito ang naglapit sa kaniya 
kay Jesus. Hangad niyang ipakita ang kaniyang pagtanaw ng utang-na-loob, at kaya nga sa 
huling pagdalaw ni Kristo sa Betanya ay ipinaghanda niya ng isang piging ang 
Tagapagligtas at ang Kaniyang mga alagad. Ang piging na ito ay dinaluhan ng maraming 
mga Hudyo. Nang panahong ito ay nagkaroon ng malaking alingasngas sa Jerusalem. Si 
Kristo at ang Kaniyang mga kilos ay matamang minatyagan ng maraming nagsidalo, at ang 
mga iba nito ay pasukab kung tumingin. 


Nang dumating ang Tagapagligtas sa Betanya ay anim na araw pa bago magpaskuwa, at 
gaya ng pinagkaugalian Niya ay namahinga muna Siya sa tahanan nina Lazaro. Ang mga 
lipumpon ng mga naglalakbay na dumaan sa lungsod ay siyang nagkalat ng balitangSiya'y 
nasa daan nang patungo sa Jerusalem, at Siya'y titigil sa Betanya upang magpahinga sa 
araw ng Sabbath. Masiglang-masigla ang mga tao. Marami ang nagsidagsa sa Betanya, ang 
mga iba ay dahil sa pakikiramay kay Jesus, at ang iba naman ay sa paghahangad na makita 
ang isa na binuhay sa mga patay. 


Marami ang umasang sila'y makakarinig kay Lazaro ng kahanga-hangang paglalahad ng 
mga pangyayaring nasaksihan sa panahon ng kaniyang kamatayan. Sila'y nagtaka nang 
siya'y walang maibalita. Wala siyang masabing anuman na may ganitong uri. Sinasabi ng 
kinasihang Salita, “Ang patay ay walang nalalamang anumang bagay. ... Ang kanilang pag- 
ibig, at ang kanilang pagtatanim, at ang kanilang pananaghili, ay nawala na ngayon.” 
Eclesiastes 9:5, 6. Datapwa't may kahanga-hangang sinabi si Lazaro tungkol sa ginawa ni 
Kristo. Dahil sa bagay na ito kaya siya binuhay mula sa mga patay. May katiyakan at 
kapangyarihang sinabi niya na si Jesus ay Anak ng Diyos. 


Ang mga balitang ibinalik sa Jerusalem ng mga nagsidalaw sa Betanya ay lalong 
nagpalala sa alingasngas. Sabik ang mga tao na makita at marinig si Jesus. Ang tanung- 
tanungan ng lahat ay kung sasama si Lazaro sa Kaniya sa Jerusalem, at kung ang propeta ay 
puputungan ng korona bilang hari sa panahon ng Paskuwa. Nahalata ng mga saserdote at ng 
mga pinuno na humihina na ang kanilang impluwensiya sa bayan, at kaya nga lalong 
tumindi ang kanilang pagkapoot kay Jesus. Hindi na halos sila makapaghintay sa 
pagkakataon na Siya'y mawala na sa kanilang landas magpakailanam. Nang lumipas ang 
mga oras, nagpasimula silang mangamba na maaaring hindi na Siya paroroon sa Jerusalem. 
Naalaala nilang madalas Niyang biguin ang kanilang mga tangkang pagpatay sa Kaniya, at 
nangamba sila na ngayo'y nabasa na naman Niya ang kanilang mga iniisip laban sa Kaniya, 

kaya hindi Siya dumarating, Hindi nila maipaglihim ang kanilang pag-aalaala, kaya't sila'y 
nagtanung-tanungan, “Anong akala ninyo, hindi na kaya Siya paririto sa pista?” 


Tumawag ng pulong ang mga saserdote at mga Pariseo. Buhat nang buhayin si Lazaro ay 
napapanig nang lubos kay Kristo ang damdamin ng bayan na anupa't magiging mapanganib 
kung Siya'y lantarang darakpin. Kaya ipinasiya ng mga maykapangyarihan na Siya'y 
hulihin nang palihim, at litisin din nang palihim. Inasahan nilang pagka nalantad na ang 
hatol sa Kaniya, ang pabagu-bagong damdamin ng mga tao ay mapapasapanig nila. 


Sa ganitong paraan binalak nilang patayin si Jesus. Datapwa't batid ng mga saserdote at 
ng mga rabi, na hangga't nabubuhay si Lazaro ay hindi sila namamanatag. Habang 
humihinga ang lalaking apat na araw nang nailibing, at sa pamamagitan ng isang salita ni 
Jesus ay binuhay na muli, ay malao’t madali'y lilikha ng reaksiyon. Maghihiganti ang bayan 
sa kanilang mga lider dahil sa pagkitil sa buhay ng Isang gumawa ng gayong himala. Dahil 
dito'y ipinasiya rin ng Sanedrin na pati si Lazaro ay dapat mamatay. Hanggang sa ganito 
inaakay ng pananaghili at pagkagalit ang kanilang mga alipin. Naragdagan ang poot at di- 
paniniwala ng mga pinunong Hudyo hanggang sa ibig pa nilang kitlin ang buhay ng isang 
hinango sa libingan ng walang-hanggang kapangyarihan ng Diyos. 


Samantalang ang ganitong lihim na pakana at pagsasabuwatan ay nagaganap sa 
Jerusalem, naanyayahan naman si Jesus at ang Kaniyang mga kaibigan sa piging ni Simon, 
na pinagaling Niya sa nakapandidiring sakit, ito'y nasa isang panig, at sa kabilang panig 
naman ay naroon si Lazaro, na binuhay Niya mula sa mga patay. Si Marta ang naglilingkod 
sa hapag kainan, nguni't si Maria naman ay matamang nakikinig sa bawa't salitang 
namumutawi sa mga labi ni Jesus. Ayon sa malaki Niyang awa, ay ipinatawad ni Jesus ang 
mga kasalanan ni Maria, tinawag ang minamahal niyang kapatid mula sa libingan, at kaya 
nga nalipos ang puso ni Maria ng malaking utang na loob at pasasalamat. Narinig niyang 
sinabi ni Jesus ang tungkol sa nalalapit Niyang kamatayan, at sa malabis niyang pag-ibig at 
pagkalungkot ay ninais niyang Siya”y parangalan. Sa malaking sakripisyo ay bumili siya ng 
isang kahong alabastro ng “ungguwentong taganas na nardo, na totoong mahalaga,” upang 
ibuhos sa katawan ni Jesus. Subali't ngayon ay marami ang nagsasabing Siya'y puputungan 
na ng korona upang gawing hari. Ang kalungkutan niya ay nahalinhan ng katuwaan, at sabik 
na sabik siyang siya ang maunang makapagparangal sa kaniyang Panginoon. Binasag niya 
ang kaniyang kahon ng ungguwento, at ibinuhos niya ang laman nitong pabango sa ulo at 
mga paa ni Jesus, pagkatapos, nanikluhod siyang umiiyak, na binabasa ang mga ito ng 
kanyang mga luha, at pinunasan ang mga paa ni Jesus ng kaniyang mahaba't alun-along 
buhok. 


Sinikap niyang makaiwas sa mata ng lahat, at ang mga kilos naman niya ay nakalampas 
nang di-napansin, nguni't ang silid ay pinuno ng humahalimuyak na kabanguhan ng 
ungguwento, at ito ang naglantad sa lahat ng ginagawa niya. Ganap na di-naibigan ni Judas 
ang gawang ito. Sa halip na hintayin ang sasabihin ni Kristo tungkol sa bagay na iyon, agad 

niyang ibinulong sa mga kalapit niya ang kaniyang pagtutol sa bagay na iyon, at ibinunton 
kay Kristo ang sisi sa pagpapabaya sa gayong pag-aaksaya. May katusuhang ginawa niya 
ang mga mungkahi na malamang na lumikha ng pagkawalang pagtingin. 


Si Judas ang taga-ingat ng salapi ng mga alagad, at sa maliit nilang naiipon ay palihim 
siyang kumukuha para sa sarili niyang pangangailangan, kaya naman kakarampot na ang 
natitira. Ibig niyang maisilid sa supot ang lahat niyang makukuha. Ang laman ng supot ay 
madalas gamitin upang iabuloy sa mga dukha, at pagka may biniling sa palagay ni Judas ay 
hindi kailangan, ay sinasabi niyang, Bakit nag-aaksaya nang ganito? bakit hindi isinilid ang 
salapi sa supot na dala-dala ko para sa mga dukha? Ngayon ang ginawa ni Maria ay 
ibangiba sa masakim na asal ni Judas, kaya ito'y napahiya, at ayon sa kaugalian nito, 
sinikap nitong magbigay ng karapat-dapat na dahilan ng kaniyang pagtutol. Binalingan nito 
ang mga alagad, at nagwika, “Bakit hindi ipinagbili ang ungguwentong ito ng tatlong daang 
denaryo, at ibigay sa mga dukha? Ito'y sinabi nga niya, hindi sapagka't ipinagmamalasakit 
niya ang mga dukha, kundi sapagka't siya'y magnanakaw, at yamang nasa kaniya ang 
supot, ay kinukuha niya ang doon ay inilalagay.” Si Judas ay walang pag-ibig sa mga dukha. 
Kung ipinagbili ni Maria ang ungguwento, at ibinigay sa kaniya ang pinagbilhan, ay hindi 
rin makikinabang ang mga dukha. 


Mataas ang palagay ni Judas sa kaniyang sariling kakayahan. Ang akala niya'y higit 
siyang mahusay humawak ng salapi kaysa sa mga kapwa niya alagad, at naakay niya silang 
gayon ang ipalagay sa kaniya. Nakuha na niya ang kanilang pagtitiwala, at malakas ang 
kaniyang impluwensiya sa kanila. Ang pakunwari niyang pagmamahal sa mga dukha ay 
siyang dumaya sa kanila, at ang tuso niyang pamamarali ang naging sanhi upang pag- 
alinlanganan nila ang pagtatalaga at katapatan ni Maria. Kaya't nagpalipat-lipat ang bulung- 
bulungan sa palibot ng hapag, “Ano ang layon ng pag-aaksayang ito? Sapagka't ang 
ungguwentong ito'y maipagbibili sa malaking halaga, at maibibigay sa mga dukha.” 


Naulinigan ni Maria ang mga salitang pumupuna. Nagimbal ang loob niya. Natatakot 
siyang baka siya'y sisihin ng kaniyang kapatid at sabihing siya'y nagtatapon ng salapi. 
Maaari rin namang siya'y ituring ng Panginoon na walang pagtitipid. Tatalilis na sana siya 
nang walang kasali-salita, nang marinig niya ang tinig ng kaniyang Panginoon, “Pabayaan 
ninyo siya; bakit ninyo siya binabagabag?” Nakita ng Panginoong siya'y napahiya at nag- 
aalaala. Batid Niyang sa ginawang ito ay ibig ni Mariang ipakilala ang kaniyang 
pasasalamat sa pagkakapagpatawad sa kaniyang mga kasalanan, at inaliw Niya ang loob 
nito. Inilakas-lakas Niya ang Kaniyang tinig upang mangibabaw sa bulong ng pamumuna, 
na sinabi, “Mabuting gawa ang ginawa niya sa Akin. Sapagka't laging nasa inyo ang mga 
dukha, at kung kailanman ibigin ninyo ay nangyayaring magawan ninyo sila ng magaling: 
datapwa't Ako'y hindi laging nasa inyo. Ginawa niya ang kaniyang nakaya, nagpauna na 
siya na pahiran ang katawan Ko sa paglilibing sa Akin.” 

Ang humahalimuyak na kaloob na binalak ni Mariang ipahid sa bangkay ng 
Tagapagligtas ay ibinuhos na niya ngayon sa Kaniyang buhay na katawan. Kung sa libingan 
ito ibubuhos ay sa loob lamang ng nitso hahalimuyak ang bango nito, nguni't ngayo'y 
pinaligaya nito ang puso ni Jesus sa pagkatiyak sa kaniyang pananampalataya at pag-ibig. Si 
Jose na taga-Arimatea at si Nicodemo ay hindi naghandog ng kanilang kaloob kay Jesus 
nang Siya'y nabubuhay pa. May mapapait na lu hang inialay nila ang kanilang mga 
mamahaling espesya sa Kaniyang malamig at walang-buhay na anyo. Ang sadya ng mga 
babaing nagdala sa libingan ng kanilang mga espesya ay nawalan ng kabuluhan, sapagka't 
Siya'y nabuhay na. Datapwa't si Mariang nagbuhos ng kaniyang pag-ibig sa Tagapagligtas 
samantalang Siya'y nabubuhay at nakakadama ng kaniyang pagmamahal, ay pinahiran Siya 
para sa paglilibing sa Kaniya. At sa paglusong ni Jesus sa kadiliman ng kaniyang malaking 
pagsubok, ay tinaglay Niya ang alaala ng gawang yaonisang patinga ng pag-ibig na 
magiging Kaniya buhat sa Kaniyang mga tinubos magpakailanman. 


Marami ang nagdadala ng kanilang mahahalagang kaloob sa mga patay. Samantalang 
sila'y nakatayo sa tabi ng malamig at tahimik na bangkay, malaya silang bumibigkas ng 
mga salita ng pagmamahal. Ang mga salita ng paggiliw, pagpapahalaga, at pagtatapat, ay 
maluwag na iniuukol sa isang hindi na nakakakita ni hindi na rin nakakarinig. Kung ang 
mga pananalitang ito lamang ay binigkas nang panahong ang mga ito ay ka'langan ng 
lupaypay na diwa, nang panahong nakakarinig pa ang pandinig at nakakaramdam pa ang 
puso, disin sana'y naging napakahalaga ang bango ng mga ito! Hindi nataho ni Maria ang 
buong kahulugan ng gawa ng pag-ibig na ginawa niya. Hindi niya nasagot ang mga 
namumuna sa kaniya. Hindi niya naipaliwanag kung bakit pinili niya ang gayong 
pagkakataon sa pagpapahid ng ungguwento kay Jesus. May panukala ang Espiritu Santo 
para sa kaniya, at sinunod niya ang mga iniuudyok Nito. Nagpakababa ang Espiritu sa di- 
pagbibigay ng anumang paliwanag. Isang di-nakikita ang bumubulong sa isip at kaluluwa, at 
kinilos ang puso na sumunod. Ito'y sarili nitong pagbibigay-katwiran. 


Sinabi ni Kristo kay Maria ang kahulugan ng ginawa nito, at dito'y lalong malaki ang 
ibinigay Niya rito kaysa Kaniyang tinanggap. “Sa pagbubuhos niya nitong ungguwento sa 
Aking katawan,” wika Niya, “ay ginawa niya ito upang ihanda Ako sa paglilibing.” Kung 
paanong ang sisidlan ng alabastro ay binasag, at ang buong bahay ay pinuno ng bango nito, 
gayundin naman si Kristo'y dapat mamatay, at ang Kaniyang katawan ay dapat mabugbog 
at masugatan, gayunma'y babangon Siya mula sa libingan, at ang kabanguhan ng Kaniyang 
buhay ay pupuno sa lupa. Si Kristo ang “umibig sa atin, at ibinigay ang Kaniyang sarili na 
hain at handog sa Diyos upang maging samyo ng masarap na amoy.” Efeso 5:2. 


“Katotohanang sinasabi Ko sa inyo,” wika ni Kristo, “Saanman ipangaral ang 
ebanghelyong ito sa buong sanlibutan, ay sasaysayin din ang ginawa ng babaeng ito sa pag- 
aalaala sa kaniya.” Nang tumingin ang Tagapagligtas sa dakong hinaharap, nagsalita Siyang 
may katiyakan tungkol sa Kaniyang ebanghelyo. Ito'y ipangangaral sa buong sanlibutan. At 


hanggang saanman makarating ang ebanghelyo, ang handog ni Maria ay magsasabog ng 

angkin nitong halimuyak, at ang mga puso'y pagpapalain sa pamamagitan ng kaniyang 
ginawa. Babangon at babagsak ang mga kaharian, malilimutan ang mga pangalan ng mga 
hari at mga manlulupig, nguni't ang ginawa ng babaeng ito ay mananatiling buhay sa mga 
dahon ng banal na kasaysayan. Hanggang sa matapos ang panahon, ang nabasag na 
sisidlang yaon ng alabastro ay magsasaysay pa rin ng kasaysayan ng masaganang pag-ibig 
ng Diyos sa sangkatauhang nagkasala. 


Ang ginawa ni Maria ay kaibang-kaiba sa malapit nang gawin ni Judas. Mahayap na aral 
ang sana'y naibigay ni Kristo sa kaniya na nagpunla ng binhi ng pamumuna at ng 
masamang isipan sa diwa ng mga alagad! Matwid sana na ang umuupasala ay siyang 
upasalain! Siya na nakababasa ng mga nilalayon ng bawa't puso, at nakauunawa ng bawa't 
kilos, ay may kayang maglantad sa harap ng mga nasa piging ng madidilim na kabanata sa 
karanasan ni Judas. Ang mababaw na pagpapakunwari na idinahilan ng taksil ay maaari 
sanang naibunyag: sapagka't sa halip na siya'y mahabag sa mga dukha, ay siya pa nga ang 
nagnanakaw ng salaping sadyang inilalaan upang maitulong sa kanila. Dapat sanang siya'y 
pagbuntunan ng galit dahil sa kaniyang pagsiil sa mga babaeng balo, sa mga ulila, at sa mga 
nagpapaupa. Datapwa't kung inilantad ni Kristo si Judas, ito ang igigiit na dahilan ng 
pagkakapagkanulo sa Kaniya. At kahit na siya paratangang magnanakaw, mayroon pa ring 
papanig kay Judas, sa gitna ng mga kapwa niya alagad. Hindi siya sinuwatan ng 
Tagapagligtas, kaya naiwasang mabigyan siya ng maidadahilan sa kaniyang pagtataksil. 


Nguni't ang tinging iniukol ni Jesus kay Judas ay nagpaunawa sa kaniya na batid ng 
Tagapagligtas ang lahat niyang pagpapaimbabaw, at nababasa ang hamak at nakaririmarim 
niyang likas. At sa pagpuri sa ginawa ni Maria, na lubhang pinalibhasa, ay para na ring 
sinaway ni Kristo si Judas. Noong hindi pa nangyayari ito, di-kailanman siya tuwirang 
pinangusapan ng Tagapagligtas. Ngayo'y labis niyang dinamdam ang saway. Ipinasiya 
niyang maghiganti. Buhat sa paghapon ay tuwi ran siyang nagtungo sa palasyo ng dakilang 
saserdote, na doo'y nasumpungan niyang kasalukuyang nagkakatipon ang kapulungan, at 
inalok niyang ipagkanulo si Jesus sa kanilang mga kaaway. 


Gayon na lamang ang pagkatuwa ng mga saserdote. Ang mga lider na ito ng Israel ay 
binigyan ng karapatang tanggapin si Kristo na kanilang Tagapagligtas, nang walang salapi 
at walang bayad. Subali't tinanggihan nila ang mahalagang kaloob na inialok sa kanila sa 
pinakamagiliw na diwa ng pumipilit na pag-ibig. Tinanggihan nilang tanggapin ang 
kaligtasang yaon na higit pang mahalaga kaysa ginto, at binili nila ang kanilang Panginoon 
sa halagang tatlumpung putol na pilak. Nagpakalulong si Judas sa kasakiman hanggang sa 
mapaibabawan nito ang lahat ng mabuting likas ng kaniyang pagkatao. Nanghinayang siya 
sa alok na ibinigay kay Jesus. Nanaghili ang kaniyang puso sa pangyayari na kung bakit 
tatanggap ang Tagapagligtas ng isang kaloob na nababagay lamang sa mga hari sa lupa. Sa 
halagang lubha pang mababa kaysa halaga ng kahon ng ungguwento, ay ipinagkanulo niya 
ang kaniyang Panginoon. 

Ang mga alagad ay hindi katulad ni Judas. Mahal nila ang Tagapagligtas. Nguni't hindi 
tumpak ang kanilang pagkakapagpahalaga sa Kaniyang marangal at mabunying likas. Kung 
nadama lamang nila ang ginawa Niya para sa kanila, napagkilala sana nila na walang 
nasayang sa anumang inialay sa Kaniya. Ang mga Pantas na Lalaking buhat sa Silangan, na 
walang nalalaman kamunti man tungkol kay Jesus, ay nagpakita ng higit na tunay na 
pagpapahalaga sa pagpaparangal na dapat iukol sa Kaniya. Nagdala sila sa Tagapagligtas ng 
mahahalagang kaloob, at magalang na lumuhod sa harap Niya nang Siya'y isa pa lamang 
maliit na sanggol, na nakahiga sa isang pasabsaban. 


Pinahahalagahan ni Kristo ang mga gawa ng paggalang na taos-sa-puso. Kung Siya'y 
ginagawan ng sinuman ng isang kagandahang-loob, pinagpapala Niya ang gumagawa nito 
nang may makalangit na paggalang. Hindi Niya tinanggihan ang pinakasimpleng bulaklak 
na pinupol ng isang maliit na bata, at inihandog sa Kaniya nang may paggiliw. Tinanggap 
Niya ang mga handog ng mga bata, at pinagpala ang mga nagkaloob, at isinulat ang 
kanilang mga pangalan sa aklat ng buhay. Sa mga Kasulatan, ang pagkakapagbuhos ni 
Maria kay Jesus ng pabango ay binabanggit bilang ikinaiiba niya sa iba pang mga Maria. 
Ang mga gawa ng pag-ibig at paggalang kay Jesus ay isang katibayan ng pagsampalataya sa 
Kaniya na Siya'y Anak ng Diyos. At sinasabi rin ng Espiritu Santo, na ang mga katunayan 
ng katapatan ng babae kay Kristo ay ito: “Kung siya'y naghugas ng mga paa ng mga banal, 
kung siya'y umabuloy sa mga napipighati, kung ginanap niya na may kasipagan ang bawa't 
mabuting gawa.” 1 Timoteo 5:10. 


Nalugod si Kristo sa maalab na hangarin ni Maria na gawin ang kalooban ng kaniyang 
Panginoon. Tinanggap Niya ang masagana at wagas na pag-ibig na hindi naunawaan, at 
hindi mauunawaan, ng Kaniyang mga alagad. Ang paghahangad ni Maria na gawin ang 
paglilingkod na ito sa kaniyang Panginoon ay may higit na kahalagahan kay Kristo kaysa 
lahat ng mahalagang ungguwento sa sanlibutan, sapagka't ipinahahayag nito ang kaniyang 
pagpapahalaga sa Manunubos ng sanlibutan. Pag-ibig ni Kristo ang pumilit sa kaniya. Ang 
walangkapantay na kagalingan ng likas ni Kristo ay pumuno sa kaniyang kaluluwa. Ang 
ungguwento ay sumasagisag sa puso ng nagbigay. Ito ang hayagang pagpapakita ng isang 
pag-ibig na pinasagana ng mga bukal ng langit hanggang sa ito'y mag-umapaw. 


Ang ginawa ni Maria ay siyang sadyang aral na kailangan ng mga alagad upang ipakilala 
sa kanila na kung ipinahahayag nila ang kanilang pag-ibig sa Kaniya ay makalulugod yaon 
kay Kristo. Siya na ang lahat sa kanilang buhay, at hindi nila napagtantong sandali na 
lamang at mawawala na Siya sa kanila, na malapit nang hindi sila makapagpakita ng tanda 
ng kanilang pagkilala ng utang-na-loob sa Kaniyang dakilang pag-ibig. Ang pagiisa at 
kalungkutan ni Kristo, sa pagkakalisan Niya sa langit, na namumuhay ng kabuhayan ng tao, 
ay di-kailanman naunawaan o napahalagahan man ng mga alagad na gaya ng nararapat. 
Madalas Siyang nahapis dahil sa hindi ibinigay sa Kaniya ng Kaniyang mga alagad ang 
bagay na dapat sana'y matanggap Niya sa kanila. Talos Niya na kung sila'y sumasailalim ng 


impluwensiya ng mga anghel sa langit na sumama sa Kaniya, sila man ay maniniwalang 

walang handog na may sapat na halaga upang maipahayag ang tapat na pag-ibig na 
sumasapuso. 


Pagkatapos na mapag-isip nila at maliwanagan ay saka sila nagkaroon ng tunay na 
pagkadama na marami sanang bagay ang magagawa nila para kay Jesus na magpapahayag 
ng pag-ibig at pagpapasalamat ng kanilang mga puso, samantalang malapit pa sila sa 
Kaniya. Nang mahiwalay na Siya sa kanila, at tunay nilang nadamang sila'y parang mga 
tupang walang pastor, ay saka nila nakitang dapat sana'y nagpamalas na sila sa Kaniya ng 
mga pag-aasikaso na ikinaligaya sana ng Kaniyang puso. Kaya hindi na nila sinisi si Maria, 
kundi ang kanilang mga sarili. Oh, kung mababawi lamang nila ang kanilang paninisi o 
pamumuna, ang kanilang pagsasabi na ang dukha ay lalo pang dapat kay Kristo! 
Naramdaman nila ang matinding suwat nang ibaba na nila mula sa krus ang sugatang 
bangkay ng kanilang Panginoon. 


Iyan din ang kulang sa sanlibutan ngayon. Subali't iilan lamang ang nag-uukol ng buong 
pagpapahalaga kay Kristo. Kung tunay at buo ang pagpapahalaga nila sa Kaniya, ang malaki 
ngang pag-ibig ni Maria ay ipakikita nila, at ang pagbubuhos ng ungguwento ay magiging 
masagana. Ang mahal na ungguwento ay hindi sasabihin o tatawaging pag-aaksaya. Ang 
anumang bagay na ihahandog kay Kristo ay hindi iisiping napakamahal, at walang 
pagkakait sa sarili o pagpapakasakit sa sarili na magiging napakalaki upang matiis alang- 
alang sa Kaniya. Ang mga salitang binigkas nang may pagkagalit, “Ano ang layon ng pag- 
aaksayang ito?” ay buhay na buhay na nagpaalaala kay Kristo ng pinakamalaking 
sakripisyong ginawa na kailanman---ang pagbibigay ng Kaniyang sarili bilang pampalubag- 
loob para sa isang sanlibutang nawaglit. Labis-labis ang pagbibigay ng Panginoon sa mga 
taong kaanib ng Kaniyang sambahayan na anupa't hindi na masasabi sa Kaniya na Siya'y 
makapagbibigay pa. Nang ibigay si Jesus, ay ibinigay ng Diyos ang buong kalangitan. Sa 
kaisipan ng tao, ang ganitong sakripisyo o paghahandog ay isang ganap na pag-aaksaya. 
Kung susundin ang katwiran ng tao ang buong panukala ng pagliligtas ay isang pag-aaksaya 
ng mga kahabagan at mga pagpapala. Ang pagkakait sa sarili at ang buong-pusong 
pagsasakripisyo ay nakikita natin sa lahat ng dako. Dapat ngang manggilalas ang buong 
langit sa mga taong tumatanggi sa pag-ibig ng Diyos na nasa kay Kristo na mag-aangat at 
magpapasagana sa kanila. Dapat nga silang bumulalas, Bakit ginagawa ang ganito kalaking 
pag-aaksaya? 


Datapwa't ang pagtubos sa nawaglit na sanlibutan ay dapat maging lubos, masagana, at 
ganap. Ang handog ni Kristo ay dapat maging labis at labis upang maabot ang bawa't 
kaluluwang nilalang ng Diyos. Hindi ito mahihigpitan upang huwag lumampas sa bilang ng 
mga tatanggap ng dakilang Kaloob. Hindi lahat ng mga tao ay ligtas, gayunman ang 
panukala ng pagtubos ay hindi isang pag-aaksaya nang dahil sa hindi nagaganap ang lahat 
ng pinaglaanan ng kagandahang-loob. Dapat itong maging sagana at labis. Si Simong may 
piging ay naimpluwensiyahan ng pamumuna ni Judas sa handog ni Maria, at siya'y nagtaka 


sa ginawa ni Jesus. Nasaktan ang kaniyang damdamin at diwang maka-Pariseo. Batid 

niyang nakatingin kay Kristo ang marami sa Kaniyang mga panauhin na taglay ang di- 
pananalig at di-pagkalugod. Sinabi ni Simon sa kaniyang sarili, “Ang Taong ito, kung 
Siya'y isang propeta, ay nakikilala Niya sana kung sino at kung ano ang babaeng ito na sa 
Kaniya'y humihipo: sapagka't siya'y isang makasalanan.” 


Sa pagkakapagaling kay Simon sa sakit na ketong, ay iniligtas siya ni Kristo sa 
kalagayang nabubuhay na patay. Nguni't ngayon ay pinag-aalinlanganan niya kung ang 
Tagapagligtas ay propeta nga. Dahil sa pinahintulutan ni Kristo ang babaeng ito na lumapit 
sa Kaniya, dahil sa hindi Niya pagalit na tinalikuran o tinanggihan ito bilang isa na ang mga 
pagkakasala ay napakalaki upang patawarin, dahil sa hindi Niya ipinakilalang nalalaman 
Niyang ito'y nagkasala, natukso nga si Simon na maghinuha na Siya'y hindi isang propeta. 
Inisip niyang walang nalalaman si Jesus tungkol sa babaeng ito na malayang-malayang 
nagpapakilala ng pag-ibig nito, sapagka't kung alam Niya ay hindi Niya papayagang Siya'y 
hipuin nito. 


Nguni't ang di-pagpakilala ni Simon sa Diyos at kay Kristo ay siyang umakay sa kaniya 
na mag-isip nang gayon. Hindi niya inisip na ang Anak ng Diyos ay dapat gumawa nang 
ayon sa paraan ng Diyos, na may pagdamay, pagkagiliw, at pagkahabag. Ang paraan ni 
Simon ay huwag pansinin ang paglilingkod ni Mariang may bagbag-na-loob. Ang ginawa 
nitong paghalik sa mga paa ni Kristo at pagbubuhos ng ungguwento sa mga ito ay naging 
kayamut-yamot sa matigas niyang puso. Inisip niya na kung si Kristo ay talagang propeta, 
makikilala Niya ang mga makasalanan at sasansalain sila. Sa di-binigkas na isipang ito ay 
sumagot ang Tagapagligtas: “Simon, Ako'y may isang bagay na sasabihin sa iyo. ... Isang 
may pautang ay may dalawang may utang sa kaniya: ang isa'y may utang na limandaang 
denaryo, at ang isa'y limampu. At nang sila'y walang maibayad, ay kapwa pinatawad niya. 
Sabihin mo nga sa Akin, Alin kaya sa kanila ang lalong iibig sa kaniya? Sumagot si Simon 
at sinabi, Inaakala ko na yaong pinatawad niya nang lalong malaki. At sinabi Niya sa 
kaniya, Matwid ang paghatol mo.” 


Gaya nang ginawa ni Nathan kay David, ipinaloob ni Kristo sa isang talinghaga ang 
Kaniyang pagsansala o pagsaway. Pinabayaan Niyang ang nagpiging sa Kaniya ay siyang 
maggawad ng hatol sa sarili nito. Si Simon ang umakay sa pagkakasala sa babaeng itong 
ngayo'y hinahamak niya. Mabigat ang pagkakasalang ginawa niya sa babae. Ang dalawang 
may utang sa talinghaga, ay kumakatawan kay Simon at sa babae. Hindi ang ibig ituro ni 
Jesus ay maramdaman ng dalawang taong ito ang magkaibang bigat ng pagkakautang, 
sapagka't bawa't isa sa kanila ay may utang na loob na di-kailanman mababayaran. Nguni't 
inakala ni Simong siya'y lalong matwid kaysa kay Maria, na kung gaano kalaki ang 
kahigtan ng utang na limandaang denaryo sa utang na limampung denaryo. 


Ngayon ay nakita na ni Simon ang sarili niya sa isang bagong liwanag. Nakita niya kung 
gaano pinahahalagahan si Maria ng Isang higit pa kaysa propeta. Nabatid niyang nabasa ni 
Kristo sa pamamagitan ng paninging matalas pa kaysa paningin ng propeta ang puso ni 

Mariang puno ng pag-ibig at pagtatalaga. Sinakbibi siya ng pagkapahiya, at napagkilala 
niyang siya'y nasa harapan ng Isang lalong mataas kaysa kaniya. 


“Pumasok Ako sa iyong bahay,” patuloy na wika ni Kristo, “hindi mo Ako binigyan ng 
tubig na ukol sa Aking mga paa,” nguni't sa pamamagitan ng mga luha ng pagsisising 
iniudyok ng pag-ibig, ay hinugasan ni Maria ang Aking mga paa, at pinunasan ang mga ito 
ng buhok ng kaniyang ulo. “Hindi mo Ako binigyan ng halik: datapwa't ang babaeng ito,” 
na iyong hinahamak, “buhat nang Ako'y pumasok ay hindi humihinto ng paghalik sa Aking 
mga paa.” Inisa-isa ni Kristo ang mga pagkakataong maipakilala niya ang kaniyang pag-ibig 
sa kaniyang Panginoon, at ang kaniyang pasasalamat sa mga bagay na ginawa sa kaniya. 
Malinaw, nguni't maingat na sinabi ng Tagapagligtas sa Kaniyang mga alagad na 
nalulungkot ang Kaniyang loob pagka ang mga anak Niya ay hindi nagpapakita ng kanilang 
pasasalamat sa Kaniya sa pamamagitan ng mga salita at mga gawa ng pag-ibig. 


Nababasa ng Mananaliksik ng Puso ang adhikaing umakay kay Maria na gawin ang 
ginawa nito, at nakita rin Niya ang diwang nag-udyok kay Simon na magsalita. “Nakikita 
mo baga ang babaeng ito?” ang wika Niya sa kaniya. Siya'y isang makasalanan. “Sinasabi 
Ko sa ryo, Ipinatatawad ang kaniyang maraming kasalanan, sapagka't siya ay umibig nang 
malaki: datapwa't sa pinatatawad nang kaunti, ay kakaunti ang pag-ibig.” Ang malamig na 
pakikitungo at pagpapabaya ni Simon sa Tagapagligtas ay nagpakilala kung gaano kaliit 
pinahalagahan niya ang kaawaang kaniyang tinanggap. Inakala niyang pinarangalan niya si 
Jesus sa pagkakapag-anyaya niya sa Kaniya sa bahay niya. Subali't ngayo'y nakita niya ang 
sarili niya sa talagang siya. Samantalang ang akala niya'y nababasa niya ang kaniyang 
Panauhin, ang Panauhin pala niya ang nakakabasa sa kaniya. Nakita niya kung gaano 
katotoo ang pagkakahatol sa kaniya ni Kristo. Ang kaniyang relihiyon ay isang balabal 
lamang ng mga Pariseo. Hinamak niya ang kahabagan ni Jesus. Hindi niya nakilala Siya 
bilang siyang kinatawan ng Diyos. Samantalang si Maria ay isang makasalanang pinatawad, 
siya naman ay isang makasalanang di-pinatawad. Ang mahigpit na tuntunin ng katarungang 
nais niyang ipatupad laban kay Maria ay siyang humatol sa kaniya. 


Si Simon ay naantig ng kagandahang-loob ni Jesus sa hindi hayagang paghiya sa kaniya 
sa harap ng mga panauhin. Hindi ginawa sa kaniya ang gaya ng ibig sana niyang gawin ni 
Jesus kay Maria. Nahalata niyang hindi ibig ni Jesus na ilantad sa iba ang kaniyang 
kasalanan, kundi sinikap ni Jesus na papaniwalain siya sa pamamagitan ng wastong 
pagpapaliwanag, at sa pamamagitan ng maawaing kagandahang-loob ay pasukin ang 
kaniyang puso. Ang mahigpit na pagtuligsa ay nakapagpatigas sana sa puso ni Simon na 
magsisi, subali't ang matiyagang pagbibigay ng payo ay nakahikayat sa kaniya upang 
maniwala na siya'y mali. Nakita niya ang laki ng utang niya sa kaniyang Panginoon. 
Humapay ang kaniyang kataasan, siya'y nagsisi, at ang mayabang na Pariseo ay naging 
isang mapagpakumbabang-loob at mapagsakripisyong alagad. 

Si Maria ay itinuring na isang lubhang makasalanan, nguni't batid ni Kristo ang mga 
pangyayaring nagbulid sa kaniya sa gayong kabuhayan. Magagawa ni Jesus na patayin ang 
bawa't kislap ng pag-asa sa kaniyang kaluluwa, subali't hindi Niya ito ginawa. Siya pa nga 
ang nagangat sa kaniya mula sa kawalang-pag-asa at pagkapahamak. Makapitong narinig 
niya ang pagsaway ni Jesus sa mga demonyong sumusupil sa kaniyang puso at pag-iisip. 
Napakinggan niya ang malalakas na daing ni Kristo sa Ama alang-alang sa kaniyang 
kapakanan. Batid niya kung gaano nakamumuhi ang kasalanan sa Kaniyang di- 
nadurumhang kadalisayan, at sa Kaniyang kalakasan siya'y nanagumpay. 


Nang sa tingin ng tao ay waring wala na siyang pagasa, nakita ni Kristo ang mabubuting 
magagawa ni Maria. Nakita Niya ang mabubuting katangian ng likas nito. Ang panukala ng 
pagtubos ay nagkaloob sa mga tao ng malalaking pagkakataon, at kay Maria ang mga 
pagkakataong ito ay dapat maging katotohanan. Sa pamamag itan ng biyaya ng Diyos ay 
tumanggap siya ng banal na likas. Ang babaeng nagkasala, na ang pag-iisip ay naging 
tahanan ng mga demonyo, ay ganap na nailapit sa Tagapagligtas sa pamamagitan ng 
pakikisama at paglilingkod. Siya ang Mariang umupo sa paanan Niya at nagaral sa Kaniya. 
Siya ang Mariang nagbuhos sa Kaniyang ulo ng mahalagang ungguwento, at pinaliguan ang 
Kaniyang mga paa sa pamamagitan ng kaniyang mga luha. Siya ang Mariang tumayo sa tabi 
ng krus, at sumunod sa Kaniya hanggang sa libingan. Siya ang Mariang nauna sa libingan 
pagkatapos na Siya'y mabuhay na maguli. Siya ang Mariang unang nagbalita na bumangon 
na ang Tagapagligtas. 


Nalalaman ni Jesus ang mga pangyayari sa bawa't kaluluwa. Maaaring sabihin ninyo, 
Ako'y makasalanan, napakamakasalanan. Maaaring kayo'y gayon nga, subali't kung kailan 
kayo lalong masama, lalo namang kailangan ninyo si Jesus. Hindi Niya itinataboy ang 
sinumang tumatangis at nagsisising kaluluwa. Hindi Niya sinasabi sa kaninuman ang lahat 
ng maaaring ihayag Niya, gayunma'y pinalalakas Niya ang loob ng bawa't natatakot na 
kaluluwa. Malaya Niyang patatawarin ang lahat ng mga lumalapit sa Kaniya na humihingi 
ng kapatawaran at kagalingan. Maaaring utusan ni Kristo ang mga anghel ng langit na 
ibuhos ang mga saro ng kagalitan sa ating sanlibutan, upang lipulin ang mga napopoot sa 
Diyos. Kaya Niyang pawiin sa Kaniyang santinakpan ang madilim na sanlibutang ito. 
Datapwa't hindi Niya ito ginagawa. Nakatindig Siya ngayon sa siping ng dambana ng 
kamanyang, at inihaharap sa Diyos ang mga panalangin ng mga humihingi ng Kaniyang 
tulong. 


Ang mga taong nanganganlong sa Kaniya, ay iniaangat ni Jesus sa ibabaw ng matatalas 
at mapagparatang na mga dila. Walang tao ni masamang anghel man na makapagparatang sa 
mga kaluluwang ito. Isinasanib ni Kristo ang mga ito sa Kaniyang Diyos-taong kalikasan. 
Nakatayo sila sa siping ng dakilang Tagapagdala ng Kasalanan, sa liwanag na nanggagaling 
sa luklukan ng Diyos. “Sino ang magsasakdal ng anuman laban sa mga hirang ng Diyos? 
Ang Diyos ang umaaring-ganap. Sino ang humahatol? Si Kristo Jesus na namatay, oo, 

yaong nabuhay na mag-uli sa mga patay, na siyang nasa kanan ng Diyos, na siya namang 
namamagitan dahil sa atin.” Roma 8:33, 34. 

Kabanata 63---“Ang Inyong Hari ay Naparirito” 


“Magalak kang mainam, Oh anak na babae ng Siyon, humiyaw ka, Oh anak na babae ng 
Jerusalem: narito, ang iyong Hari ay naparirito sa iyo: Siya'y ganap, at may pagliligtas, 
mapagpakumbabang-loob, at nakasakay sa isang asno, sa isang batang asno na anak ng 
asnong-babae.” Zacarias 9:9. Limandaang taon pa bago isinilang si Kristo, ipinagpauna 
nang sinabi ng propeta Zacarias ang pagparito ng Hari ng Israel. Matutupad ngayon ang 
hulang ito. Siya na malaon nang tumanggi sa mga karangalang panghari ay pumapasok 
ngayon sa Jerusalem bilang ang ipinangakong tagapagmana sa luklukan ni David. 


Unang araw ng sanlinggo nang si Kristo ay matagumpay na pumasok sa Jerusalem. Ang 
maraming nagsidagsa sa Kaniya upang makita Siya sa Betanya ay nagsisama ngayon sa 
Kaniya, at pinananabikang masaksihan ang gagawing pagtanggap sa Kaniya. Marami ang 
pauwi sa siyudad upang ipagdiwang ang Paskuwa, at ang mga ito'y nakisabay sa 
karamihang nagsisama kay Jesus. Ang buong katalagahan ay waring nagsasaya. 
Mayayabong ang mga dahon ng mga punungkahoy, at ang mga bulaklak nito ay nagsasaboy 
ng mabangong halimuyak sa hangin. Isang bagong kabuhayan at kagalakan ang wari'y 
nagpasigla sa mga tao. Muling sumisibol ang pag-asa tungkol sa bagong kaharian. 


Sa hangad ni Jesus na pumasok sa Jerusalem nang nakasakay, inutusan Niya ang dalawa 
sa Kaniyang mga alagad na dalhan Siya ng isang asno at pati anak nito. Nang isilang ang 
Tagapagligtas ay umasa Siya sa kagandahang-loob ng mga ibang tao. Ang pasabsabang 
Kaniyang hinigan ay isang hiram na himlayan. Ngayon, bagaman ang mga baka sa libong 
burol ay Kaniya, umaasa pa rin Siya sa kagandahang-loob ng iba upang may masakyan 
Siyang isang hayop sa pagpasok Niya sa Jerusalem na parang Hari nito. Nguni't nahayag na 
naman ang Kaniyang pagka-Diyos, sa kaliit-liitang mga tagubilin Niya sa Kaniyang mga 
alagad sa utos na ito. Gaya nang Kaniyang paunang-sinabi, ang pakiusap na, 
“Kinakailangan sila ng Panginoon,” ay karaka-rakang pinagbigyan. Pinili ni Jesus na sakyan 
ang batang asnong hindi pa kailanman nasasakyan ng sinumang tao. Taglay ang kagalakang 
inilatag naman ng mga alagad ang kanilang mga kasuutan sa likod ng hayop, at doo'y naupo 
ang kanilang Panginoon. Dati-dati ay naglalakad lamang si Jesus sa Kaniyang paglalakbay, 
at ang mga alagad ay nagtaka sa pasimula kung bakit napili Niya ngayong sumakay. 
Datapwa't muling nabuhay ang pag-asa sa kanilang mga puso sa pag-aakalang Siya'y 
papasok sa punong-lungsod, at itatanyag na Hari ang Kaniyang sarili, at pagtitibayin ang 
kapangyarihan ng Kaniyang pagkahari. Nang sinusunod nila ang Kaniyang utos ay ibinalita 
nila sa mga kaibigan ni Jesus ang maligaya nilang inaasam-asam, at ang pagkakatuwaan ay 
namayani sa malayo at sa malapit, hanggang sa umabot sa karurukan ang mga pag-asam ng 
mga tao. 


Sinusunod ni Kristo ang kaugalian ng mga Hudyo pagka pumapasok ang Hari. Ang 


hayop na Kaniyang sinakyan ay siya ring sinakyan ng mga hari ng Israel, at ipinagpauna 
nang sinabi ng hula na sa gayong paraan papasok ang Mesiyas sa Kaniyang kaharian. 

Karakarakang makaupo Siya sa likod ng batang asno ay naghinugong ang himpapawid sa 
malakas na sigaw ng pagtatagumpay. Ipinagbunyi Siya ng karamihan bilang Mesiyas, na 
Hari nila. Ngayo'y tinanggap ni Jesus ang parangal na noong una'y hindi Niya ipinahintulot, 
at ito'y itinuring naman ng mga alagad na isang katunayan na ang masaya nilang mga 
inaasam-asam ay matutupad at iyon ay ang makita Siyang nakaupo sa trono bilang Hari. 
Naniwala ang marami na sumapit na ang oras ng kanilang paglaya. Sa kanilang guni-guni'y 
para nilang nakikita na ang mga hukbo ng Roma ay pinalalayas sa Jerusalem, at ang Israel 
ay muli na namang naging isang bansang malaya. Lahat ay masaya at walang-malamang 
gawin, ang mga tao'y nag-uunahan sa pagbubunyi at pagpaparangal sa Kaniya. Wala silang 
naipakitang ringal at ningning, nguni't inukulan nila Siya ng taos-pusong pagsamba. Wala 
silang naialay na mga mamahaling handog, nguni't inilatag naman nila ang kanilang mga 
damit bilang isang alpombra sa Kaniyang daraanan, at sinabugan din nila ito ng madahong 
mga sanga ng olibo at palma. Nanguna sila sa masayang prusisyon na bagaman walang mga 
watawat ng hari, ay mayroon namang mga dahon ng palma, na siyang sagisag ng tagumpay, 
at iniwasiwas ang mga ito nang mataas na kasabay ang malalakas na pagbubunyi at mga 
hosana. 


Sa paglakad ng prusisyon ay lalong dumarami ang mga tao, na nararagdagan ng mga 
bagong nakarinig tungkol sa pagdating ni Jesus. Patuloy ang dagsa ng mga manonood na 
nakikisama sa karamihan, at nangagtatanong, Sino ito? Ano ang ibig sabihin ng ganitong 
pagkakagulo? Lahat sila'y nakabalita na tungkol kay Jesus, at inaasahan nilang Siya'y 
tutungo sa Jerusalem, nguni't batid din nilang tinanggihan Niya noong una ang Siya'y 
iluklok sa trono, at kaya nga ngayo'y namangha silang maalaman na ito na Siya. Hindi nila 
maubosmaisip kung ano ang nagpabago sa Kaniya, Siya na nagsabing ang Kaniyang 
kaharian ay hindi sa sanlibulang ito. 


Ang kanilang mga pagtatanong ay pinatahimik ng isang sigaw ng tagumpay. Ito'y muli at 
muling inulit ng sabik na karamihan, sinasagot ito ng mga taong nasa malayo, at 
umalingawngaw sa mga gulod at mga kapatagang nasa palibot. At ngayon ang prusisyon ay 
dinagsaan pa ng mga taong buhat sa Jerusalem. Sa mga karamihan namang nagkatipon 
upang dumalo sa Paskuwa, ay libu-libo ang nagsilabas upang sumalubong kay Jesus. Binati 
nila Siya sa pamamagitan ng pagwawagayway ng mga sanga ng palma at ng sigalbo ng 
banal na awit. Pinatunog ng mga saserdoteng nasa templo ang pakakak para sa serbisyong 
panghapon, subali't iilan lamang ang tumugon, at ang mga pinuno ay nababahalang nagwika 
sa isa't isa, “Ang sanlibutan ay sumusunod na sa Kaniya.” 


Kailanman sa buong buhay Niya sa lupa ay ngayon lamang ipinahintulot ni Jesus ang 
ganitong pagtatanghal. Malinaw Niyang nakita ang ibubunga. Ihahatid Siya nito sa krus. 
Nguni't sadyang pinanukala Niyang hayagang ipakilala ang Kaniyang sarili bilang siyang 
Manunubos. Hangad Niyang ipaalam sa lahat ang sakripisyong magiging pinakaputong ng 
Kaniyang misyon sa sanlibutang nagkasala. Habang nagkakatipon ang mga tao sa Jerusalem 
upang ipagdiwang ang Paskuwa, Siya naman, na sumasagisag sa Tupang ihahandog, ay 

kusang nagharap ng sarili Niya bilang pinakaalay. Kailangan ng Kaniyang iglesya sa buong 
panahong dumarating na pag-aralan ang malalim na kahulugan ng Kaniyang pagkamatay 
dahil sa mga kasalanan ng sanlibutan. Bawa't bagay o pangyayaring kaugnay nito ay dapat 
linawin at hawiin ang alinlangan. Dahil dito, kinakailangang ang mga mata ng lahat ng mga 
tao ay mapatuon ngayon sa Kaniya, ang mga pangyayaring nauuna sa Kaniyang malaking 
sakripisyo ay kailangang maging gayon na anupa't makatatawag ng pansin sa sakripisyo na 
rin. Pagkatapos ng pagtatanghal na yaon na nasaksihan sa pagpasok Niya sa Jerusalem, lahat 
ng paningin ay sumubaybay na sa Kaniya hanggang sa katapusang yugto. 


Ang mga pangyayaring kaugnay ng Kaniyang matagumpay na pagpasok sa Jerusalem ay 
siyang magiging usap-usapan ng lahat ng dila, at si Jesus ang mapapasaisip ng lahat. At 
pagkatapos na Siya'y mabayubay sa krus, marami ang makakaalaala sa mga pangyayaring 
ito na kaugnay ng paglilitis at pagpatay sa Kaniya. Maaakay silang magsiyasat ng mga hula, 
at mahihikayat silang maniwala na si Jesus nga ang siyang Mesiyas, at sa lahat ng mga 
lupain ay darami ang mga mahihikayat sa pananampalataya. 


Sa isang matagumpay na tanawing ito sa Kaniyang buhay sa lupa, ang Tagapagligtas ay 
maaaring waring inabayan ng mga anghel sa langit, at ipinagbunyi ng pakakak ng Diyos, 
nguni't ang gayong pagtatanghal ay waring salungat sa layunin ng Kaniyang misyon, 
salungat sa batas o kautusang sinunod ng Kaniyang buhay. Nanatili Siyang tapat sa abang 
kapalarang Kaniyang tinanggap. Ang pansin ng sangkatauhan ay dapat Niyang dalhin 
hanggang sa ang Kaniyang buhay ay maialay para sa ikabubuhay ng sanlibutan. 


Ang araw na ito, na sa mga alagad ay siyang pinakamasayang araw sa kanilang mga 
buhay, ay nalambungan sana ng mga ulap ng kalungkutan kung nabatid lamang nila na ang 
tanawing ito ng pagkakasayahan ay pasimula lamang ng paghihirap at kamatayan ng 
kanilang Panginoon. Bagama't paulit-ulit Niyang sinabi sa kanila ang tungkol sa Kaniyang 
gagawing pagpapakasakit, gayunma'y nawala ito sa kanilang alaala dahil sa masayang 
tagumpay ng kasalukuyan, at hinintay nila ang Kaniyang masaganang paghahari sa luklukan 
ni David. Parami nang parami ang mga nagsisisunod sa prusisyon, at lahat, liban sa ilan, ay 
sinidlan ng tuwang dulot ng pagkakataon, at sila'y nakisaliw sa pag-aawitan ng mga hosana 
na nag-inugong at umalingawngaw sa mga burol at kapatagan. Patuloy na pumailanlang ang 
mga sigaw na, “Hosana sa Anak ni David: Mapalad ang pumaparito sa pangalan ng 
Panginoon, Hosana sa kataas-taasan.” 


Kailan man nang una ay walang nakita ang sanlibutan na ganitong matagumpay na 
prusisyon. Hindi ito katulad ng mga tanyag na mandirigma sa lupa. Walang sumusunod na 
mga nagsisitangis na bihag, na mga tropeo ng katapangan ng hari, sa tanawing yaon. 
Nguni't sa paligid ng Tagapagligtas ay naroroon ang maluwalhating mga tropeo ng 
Kaniyang mga paglilingkod at pag-ibig sa taong makasalanan. Ito ang mga bihag na hinango 
Niya sa kapangyarihan ni Satanas, na nagsisipuri sa Diyos dahil sa kanilang pagkakaligtas. 
Ang mga piping Kaniyang pinapagsalita ay siyang pinakamalakas sa pagsigaw ng mga 

hosana. Ang mga pilay na Kaniyang pinagaling ay nagsisilundag sa katuwaan, at sila ang 
masiglang-masigla sa pagbali ng mga sanga ng palma at iniwawasiwas ang mga ito sa 
harapan ng Tagapagligtas. Ibinubunyi ng mga babaeng balo at ng mga ulila ang pangalan ni 
Jesus dahil sa Kaniyang mga gawang kahabagan sa kanila. Inilalatag ng mga ketonging 
Kaniyang nilinis ang kanilang malilinis na damit sa landas na Kaniyang daraanan, at 
ibinunyi Siya bilang Hari ng kalu walhatian. Yaong mga ginising Niya sa tulog ng 
kamatayan ay naroon din at kasama ng karamihan. Si Lazaro, na nakatikim ang katawan ng 
kabulukan sa libingan, nguni't ngayon ay natutuwa sa taglay na lakas at lusog ng kabataan, 
ay siyang umakay sa batang asnong sinasakyan ng Tagapagligtas. 


Maraming Pariseo ang nakakita sa tanawing yaon, at udyok ng matinding inggit at 
pagkagalit, ay sinikap nilang baguhin ang damdamin ng mga tao. Ginamit nila ang kanilang 
kapangyarihan upang mapatahimik ang mga tao; nguni't ang kanilang mga pakiusap at 
pagbabanta ay lalo pang nagpasidhi sa sigla ng pagsasaya. Siya'y nangangambang baka ang 
karamihang ito, sa bisa ng bilang nila, ay magpilit na si Jesus ay gawing hari. Bilang kahuli- 
hulihang paraan ay nakipaggitgitan sila sa karamihan patungo sa kinaroroonan ng 
Tagapagligtas, at binati Siya sa pamamagitan ng mga salitang naninisi at nagbabanta: 
“Guro, sawayin Mo ang Iyong mga alagad.” Sinabi nilang ang gayong maingay na 
pamamahayag ay ipinagbabawal ng kautusan o ng batas, at hindi ipinahihintulot ng mga 
maykapangyarihan. Subali't sila'y nangatahimik sa sagot ni Jesus, “Sinasabi Ko sa inyo na, 
kung hindi mangagsiimik ang mga ito, ang mga bato'y biglang sisigaw.” Ang tanawin ng 
pagtatagumpay ay itinadhana ng Diyos. Iyon ay hinulaan ng propeta, at walang magagawa 
ang tao upang pigilin ang panukala ng Diyos. Kung hindi tutupdin ng mga tao ang Kaniyang 
panukala, bibigyan Niya ng tinig ang mga batong walang-buhay, at ang mga ito'y siyang 
magbubunyi sa Kaniyang Anak sa pamamagitan ng mga sigaw ng pagpupuri. Nang 
magsiurong ang nangatahimik na mga Pariseo, ang mga salita ng propeta Zacarias ay 
ipinagsigawan ng daan-daang mga tinig: “Magalak kang mainam, Oh anak na babae ng 
Siyon; humiyaw ka, Oh anak na babae ng Jerusalem: narito, ang iyong Hari ay naparirito sa 
iyo: Siya'y ganap, at may pagliligtas, mapagpakumbabang-loob, at nakasakay sa isang asno, 
sa isang batang asno na anak ng asnong-babae.” 


Nang dumating ang prusisyon sa taluktok ng burol, at malapit nang lumusong patungo sa 
lungsod, huminto si Jesus, at ang buong karamihang kasama Niya ay huminto rin. Sa harap 
nila ay nakalatag ang kaluwalhatian ng Jerusalem, na ngayo'y naliligo sa liwanag 
ng lumulubog ng araw. Napatuon sa templo ang lahat ng mga paningin. Sa marilag na 
pagkakatindig nito ay mataas ito sa lahat ng iba, na tila mandin nakaturo sa langit at para 
bagang sinasabi sa mga tao na may iisa lamang tunay at buhay na Diyos. Ang templo ay 
malaon nang ipinagmamalaki ng bansang Hudyo. Nagmamalaki rin ang mga Romano sa 
angking karilagan nito. Isang hari ang pinili ng mga Romano upang tulungan ang mga 
Hudyo na ito'y muling itayo at pagandahin, at ito'y binigyan ng emperador ng Roma ng 

masagana niyang mga kaloob. Ang tibay, yaman, at karilagan nito ay ginawa itong isa sa 
mga kamangha-mangha sa sanlibutan. 


Samantalang ang namamaalam na araw ay gumuguhit ng mamula-mula't ginintuang 
kulay sa papawirin, pinagliwanag ng maningning nitong sinag ang dalisay na kaputian ng 
marmol na pader ng templo, at kumislap sa mga haliging nakakalupkupan ng ginto. Buhat sa 
taluktok ng burol na kinatatayuan ni Jesus at ng mga sumusunod sa Kaniya, iyon ay 
mistulang isang malaking bulto ng yelo, na natatamnan ng mga ginintuang taluktok. Sa may 
pintuan ng templo ay may isang baging ng ubas na ginto at pilak, na may mga luntiang 
dahon at malalaking kumpol ng ubas na hinugis ng mga dalubhasang artista. Ang disenyong 
ito ay kumakatawan sa Israel bilang isang malagong baging. Ang ginto, pilak, at buhay na 
buhay na kaluntian, ay nilangkapan ng pambihirang ayos at dalubhasang pagkakagawa, sa 
paikot na paggapang nito sa palibot ng maputi at nagkikislapang mga haligi, na may mga 
ugat na nangagkabit sa mga ginintuang palamuti nito, ay tinamaan ito ng marilag na sinag 
ng lumulubog na araw, at nagliliwanag na para bagang nanghiram ng kaluwalhatiang buhat 
sa langit. 


Pinagmasdan ni Jesus ang tanawin, at ang malaking karamihan ay natigilan, na waring 
namalikmata sa nakita nilang kagandahan. Lahat ng paningin ay napabaling sa 
Tagapagligtas, na nagsisiasang makakakita sa Kaniyang mukha ng paghangang kanila ring 
nadarama. Nguni't sa halip ay namalas nila sa Kaniya ang ulap ng kalungkutan. Sila'y 
namangha at nabigo nang makita nilang nangingilid sa Kaniyang mga mata ang luha, at ang 
Kaniyang katawan ay nanginginig na tulad ng isang punungkahoy na hinahampas ng unos, 
samantala”y isang daing ng hinagpis ang namulanggos sa Kaniyang nanginginig ng mga 
labi, na para bagang nagbubuhat sa kaibuturan ng isang pusong wasak. Nakalalagim na 
tanawin ito na makita ng mga anghel! Ang minamahal nilang Pinuno ay buong paghihirap- 
ng-Ihoob na tumatangis! Kakatwang tanawin ito na makita ng masayang karamihan na 
sumisigaw ng tagumpay at nagwawasiwas ng mga sanga ng palma na umaabay sa Kaniya 
patungo sa maluwalhating siyudad, na doo'y inaasahan nilang Siya'y maghahari! Si Jesus 
ay tumangis sa libingan ni Lazaro, nguni't iyon ay banal na pagtangis dahil sa pakikiramay 
sa kapighatian ng mga tao. Subali't ang biglang pagkalungkot na ito ay natutulad sa isang 
daing ng paghihinagpis sa isang dakilang awitan ng pagtatagumpay. Sa gitna ng isang tagpo 
ng pagkakatuwaan, na doo'y inuukulan Siya ng pagsamba, ang Hari ng Israel ay lumuha, 
hindi luha ng kagalakan, kundi luha ng paghihinagpis at ng di-mapigil na paghihirap-ng- 
loob. Ang karamihan ay biglang nilukuban ng kapanglawan. Natahimik ang kanilang mga 
pagbubunyi. Marami ang nagsitangis din bilang pakikiramay sa isang kapighatiang hindi 
nila mapag-unawa. 


Ang pagluha ni Jesus ay hindi dahil sa dumarating Niyang paghihirap. Sa harap Niya ay 
naroon ang Gethsemane, na doon ang lagim ng isang makapal na kadiliman ay lulukob sa 
Kaniya. Natatanaw rin Niya ang pintuan ng kulungan ng mga tupa, na doon itinitigil sa loob 


ng mga dantaon ang mga hayop na inihahandog. Ang pintuang ito ay malapit nang buksan 

sa Kaniya, ang dakilang Inaaninuhan, na siyang itinuturo ng lahat ng mga handog na inihain 
para sa mga kasalanan ng sanlibutan. Malapit dito ay naroon ang Kalbaryo, ang pook na 
malapit na Niyang pagdusahan. Nguni't hindi dahil sa mga gunitaing ito ng malupit na 
kamatayang sasapit sa Kaniya kaya tumangis at naghinagpis ang Manunubos. Ang 
kalungkutan Niya”y hindi makasariling pagkalungkot. Ang pagkaalaala sa sasapitin Niyang 
sariling paghihirap ay hindi nakabalino sa marangal at mapagpakasakit na kaluluwang ito. 
Ang pagkakita sa Jerusalem ay siyang umulos sa puso ni Jesus---ang Jerusalem na tumanggi 
sa Anak ng Diyos at humamak sa Kaniyang pag-ibig, na tumangging maniwala sa mga 
kababalaghan Niyang gawa, at ngayo'y siyang malapit nang kumitil sa Kaniyang buhay. 
Nakita Niyang ito”y nagkasala sa pagtanggi nito sa kaniyang Manunubos, at nakita rin Niya 
kung ano sana ang magiging kalagayan nito kung tinanggap lamang nito Siya na siya 
lamang makapagpapagaling sa kaniyang sugat. Siya”y naparito upang ito'y tubusin, paano 
nga Niya ito mapababayaan? 


Ang Israel a.y isang bayang itinangi, ang kanilang templo ay ginawa ng Diyos na 
Kaniyang tahanang dako, ito'y “maganda sa kataasan, ang kagalakan ng buong lupa.” Awit 
48:2. Ang tala tungkol sa sanlibong taong pag-iingat at pag-ibig ni Kristo, na gaya ng pag- 
aaruga ng isang ama sa kaniyang bugtong na anak, ay naroroon. Sa templong yaon binigkas 
ng mga propeta ang solemne nilang mga babala. Doon iwinasiwas ang nagbabagang 
pansuob ng kamanyang, samantalang ang usok ng kamanyang, ay umiilanlang sa Diyos na 
kasama ang mga panalangin ng mga sumasamba. Doo'y umagos ang dugo ng mga hayop, 
na kumakatawan sa dugo ni Kristo. Doo'y naglingkod ang mga saserdote, at ang ringal ng 
sagisag at seremonya ay nagpatuloy sa buong mga panahon. Nguni't ang lahat nang ito ay 
kailangang magkaroon ng wakas. 


Iniunat ni Jesus ang Kaniyang kamay--yaong kamay na madalas nagpapala sa mga 
maysakit at mga nahihirapan---at pagkakumpas sa dako ng mapapahamak na siyudad, ay 
pabulalas na nangusap nang pauntul-untol: “Kung sa araw na ito ay nakilala mo sana, sa 
iyong sarili, ang mga bagay na nauukol sa iyong kapayapaan!--” Dito'y huminto ang 
Tagapagligtas, at di-sinabi kung ano sana ang magiging kalagayan ng Jerusalem kung 
tinanggap lamang nito ang tulong na nais ng Diyos ibigay sa kaniya—ang kaloob ng 
Kaniyang pinakamamahal na Anak. Kung naalaman lamang ng Jerusalem ang bagay na 
karapatan niyang malaman, at tinanggap ang liwanag na ipinadala sa kaniya ng Langit, 
nakatayo sana siyang mariwasa, na reyna ng mga kaharian, na malaya't may lakas na bigay 
ng Diyos. Hindi sana nagkaroon ng mga sandatahang kawal sa kaniyang mga pintuang- 
bayan, at wala rin sanang mga bandilang Romanong wumawagayway sa kaniyang mga kuta. 
Ang maluwalhating kapalarang hinantungan sana ng mapalad na Jerusalem kung tinanggap 
lamang niya ang kaniyang Manunubos, ay nagbangon sa harap ng Anak ng Diyos. Nakita 
Niyang maaari sanang napagaling siya sa kaniyang mabigat na karamdaman, napalaya sana 
siya sa kaniyang pagkaalipin, at natatag sana siya bilang pinakamakapangyarihang punong- 
lungsod ng buong lupa. Sana buhat sa kaniyang mga kuta ay lalabas ang kalapati ng 

kapayapaan patungo sa lahat ng mga bansa. Siya sana ang naging diyadema ng 
kaluwalhatian ng sanlibutan. 


Datapwa't ang sana'y magandang larawan ng Jerusalem ay naparam sa paningin ng 
Tagapagligtas. Nakita Niya ngayon ang kalagayan nito na pasan ang pamatok ng Roma, 
pasan ang pagsusungit ng Diyos, at patungo sa kapahamakan. Ngayo'y itinuloy Niya ang 
nauntol Niyang panaghoy: “Datapwa't ngayo'y pawang nangatatago sa iyong mga mata. 
Sapagka't darating sa iyo ang mga araw, na babakuran ka ng kuta ng mga kaaway mo, 
at kukubkubin ka, at gigipitin ka sa magkabi-kabila, at ilulugso ka sa lupa, at ang mga anak 
mo na nasa loob mo, at sa iyo'y hindi mag-iiwan ng bato sa ibabaw ng kapwa bato, 
sapagka't hindi mo nakilala ang panahon ng sa iyo'y pagdalaw.” 


Naparito si Kristo upang iligtas ang Jerusalem at pati kaniyang mga anak, nguni't ang 
maka-Pariseong kayabangan, pagpapaimbabaw, pagkainggit, at pagkagalit ang nakahadlang 
sa Kaniya sa pagsasakatuparan ng Kaniyang panukala. Batid ni Jesus ang kakila-kilabot na 
parusang sasapit sa huhukumang siyudad. Nakita Niya ang Jerusalem na naliligid ng mga 
hukbo, ang nakukulong na mga tao'y mahuhulog sa pagkagutom at sa kamatayan, ang mga 
ina'y magsisikain sa mga patay na katawan ng kanilang sariling mga anak, at ang mga 
magulang at mga anak ay mag-aagawan sa kahuli-hulihang piraso ng pagkain, at ang 
katutubong pagmamahalan ay wawasakin ng ngumangatngat na sigid ng gutom. Nakita 
Niyang ang katigasan ng ulo ng mga Hudyo, na ipinakikilala ng pagtanggi nila sa Kaniyang 
pagliligtas, ay aakay din sa kanila na huwag pailalim sa mga hukbong sumasalakay. 
Namasdan Niya ang Kalbaryo, na doon Siya'y itataas, na punung-puno ng mga krus na 
parang gubat sa karamihan. Nakita Niya ang kaawa-awang mga mamamayan na 
pinahihirapan sa mga aparatong parusahan at sa pamamagitan ng pagpapako sa krus, ang 
magagandang palasyong winasak, ang templong guho, at sa makapal na kuta nito ay wala 
isa mang batong naiwan sa ibabaw ng kapwa bato, samantalang ang buong lungsod naman 
ay inararong gaya ng isang bukid. Dapat ngang tumangis nang may paghihirap ng loob ang 
Tagapagligtas dahil sa kakila-kilabot na tanawing yaon. 


Ang Jerusalem ay sanggol na Kaniyang alaga, at gaya ng isang amang naaawa sa isang 
suwail na anak, kaya tinangisan ni Jesus ang lungsod na Kaniyang sinisinta. Paano ba kita 
mapababayaan? Paano kita matitiis na makitang mapapahamak? Pababayaan na ba kita 
upang mapuno ang takalan ng iyong katampalasanan? Ang isang kaluluwa ay napakahalaga, 
na anupa't ang mga sanlibutan ay nawawalan ng kabuluhan, kung ihahambing dito, nguni't 
narito ang isang buong bansang mapapahamak. Pagka lumubog na ang araw na matuling 
nagtatago sa dakong kanluran ng kalangitan, matatapos naman ang araw ng biyaya sa 
Jerusalem. Kaya samantalang nakahinto ang prusisyon sa taluktok ng bundok ng Olibo, ay 
hindi pa huli sa Jerusalem ang magsisi. Itinutupi na ngf anghel ng kaawaan ang kaniyang 
mga pakpak upang bumaba mula sa luklukang ginto at upang maglapat ng katarungan at ng 
mabilis-na-dumarating na kahatulan. Nguni't ang dakilang pusong umiibig ni Kristo ay 


namamanhik pa rin para sa Jerusalem, sa Jerusalem na lumibak sa Kaniyang mga kaawaan, 

humamak sa Kaniyang mga babala, at ngayo'y malapit nang dungisan ang kaniyang mga 
kamay sa Kaniyang dugo. Kung magsisisi lamang ang Jerusalem, ay hindi pa totoong huli. 
Habang nakadampulay pa ang mga huling silahis ng lumulubog na araw sa templo, sa tore, 
at sa taluktok, wala kayang sinumang mabuting anghel na aakay sa kaniya na lumapit sa 
pag-ibig ng Tagapagligtas, at nang maiwasan niya ang pagkapahamak? Marikit at di-banal 
na lungsod, na bumato sa mga propeta, na tumanggi sa Anak ng Diyos, at ngayon ay 
nagkukulong sa bilangguan ng di-pagsisisi ---ang araw ng kaawaan ay halos matatapos na sa 
kaniya! 


Datapwa't muling nagsasalita sa Jerusalem ang Espiritu ng Diyos. Bago magtapos ang 
araw, ay isa pang saksi ang nagpatotoo kay Kristo. Pumailanlang ang tinig ng saksi, na 
tumutugon sa tawag ng nakaraang hula. Kung pakikinggan ng Jerusalem ang tawag, kung 
tatanggapin niya ang Tagapagligtas na ngayo'y pumapasok sa kaniyang mga pintuang- 
bayan, maaaring maligtas pa siya. 


Ang mga balita'y umabot sa mga pinuno sa Jerusalem na si Jesus ay dumarating na sa 
siyudad na may kasamang malaking pulutong ng mga tao. Nguni't sila'y walang pasalubong 
sa Anak ng Diyos. Sila'y natatakot na lumabas upang Siya'y salubungin, sa pag-asang 
mapaghihiwa-hiwalay nila ang malaking karamihan. Nang lumulusong na ang prusisyon sa 
Bundok ng Olibo, sinalubong ito ng mga pinuno. Kanilang inusisa ang dahilan ng magulong 
pagkakatuwaan. Nang itanong nila, “Sino ito?” ang mga alagad, na lipos ng pagkasi ng 
Espiritu, ay nagsisagot sa tanong na ito. Sa matatas na pangungusap ay inulit nilang sabihin 
ang mga hula tungkol kay Kristo: 


Sasabihin sa inyo ni Adan, Siya ang binhi ng babaeng dudurog sa ulo ng ahas. 


Tanungin ninyo si Abraham at sasabihin niya sa inyo, Siya'y si “Melchizedek na Hari sa 
Salem,” ang Hari ng Kapayapaan. Genesis 14:18. 


Sasabihin sa inyo ni Jacob, Siya si Shiloh sa angkan ni Juda. 


Sasabihin sa inyo ni Isaias, Siya ay si “Emmanuel,” “Kamangha-mangha, Tagapayo, Ang 
Makapangyarihang Diyos, Ang Walang-hanggang Ama, Ang Prinsipe ng Kapayapaan.” 
Isaias 7:14: 9:6. 


Sasabihin sa inyo ni Jeremias, Siya ang Sanga ni David, “ang Panginoon na ating 
Katwiran.” Jeremias 23:6. 


Sasabihin sa inyo ni Daniel, Siya ang Mesiyas. 


Sasabihin sa inyo ni Oseas, Siya “ang Panginoong Diyos ng mga hukbo, ang Panginoon 
ay Kaniyang alaala.” Oseas 12:5. 


Sasabihin sa inyo ni Juan Bautista, Siya “ang Kordero ng Diyos, na nag-aalis ng 
kasalanan ng sanlibutan.” Juan 1:29. 

Ipinahayag ng dakilang Jehoba mula sa Kaniyang luklukan, “Ito ang sinisinta Kong 
Anak.” Mateo 3:17. Kami, na Kaniyang mga alagad, ay nagpapahayag, Siya ay si Jesus, ang 
Mesiyas, ang Prinsipe ng buhay, ang Manunubos ng sanlibutan. 

Kabanata 64---Isang Bayang Hinatulan 


Ang matagumpay na pagpasok ni Kristo sa Jerusalem ay isang malabong anino ng 
Kaniyang pagparito na nasa mga alapaap ng langit na may kapangyarihan at kaluwalhatian, 
sa gitna ng pagwawagi ng mga anghel at pagkakatuwa ng mga banal. Saka matutupad ang 
mga sinalita ni Kristo sa mga saserdote at mga Pariseo: “Buhat ngayon ay hindi ninyo Ako 
makikita, hanggang sa in yong sabihin, Mapalad ang pumaparito sa pangalan ng 
Panginoon.” Mateo 23:39. Sa isang pangitain ng hula ay ipinakita kay Zacarias ang araw na 
yaon ng huling tagumpay at nakita rin niya ang hatol sa doon sa mga nagsitanggi kay Kristo 
noong una Siyang pumarito: “Sila'y magsisitingin sa Akin na kanilang pinalagpasan, at 
kanilang tatangisan Siya, na gaya ng pagtangis sa bugtong na anak at magiging 
kapanglawan (kapaitan) sa Kaniya, na parang kapanglawan (kapaitan) sa kaniyang 
panganay.” Zacarias 12:10. Ang tanawing ito ay pauna nang nakita ni Kristo nang 
pagmasdan Niya ang siyudad at ito'y Kaniyang tangisan. At sa pagkagiba ng Jerusalem ay 
nakita Niya rito ang huling pagkalipol ng bayang yaong nagkasala sa dugo ng Anak ng 
Diyos. 


Nakita ng mga alagad ang pagkapoot ng mga Hudyo kay Kristo, nguni't hindi pa nila 
nakikita kung saan ito hahantong. Hindi pa nila naiintindihan ang tunay na kalagayan ng 
Israel, ni napag-uunawa man ang parusang sasapit sa Jerusalem. Ang bagay na ito ay 
inihayag ni Kristo sa kanila sa pamamagitan ng isang makahulugang halimbawa. 


Walang nangyari sa huling pamanhik sa Jerusalem. Narinig ng mga saserdote at ng mga 
pinuno ang tinig ng hula sa nakaraan na inulit ng karamihan, bilang sagot sa tanong na, 
“Sino ito?” subali't hindi nila ito tinanggap bilang tinig ng Diyos. Sa kanilang galit at 
panggigilalas ay pinagsikapan nilang patahimikin ang mga tao. May mga kawal na Romano 
sa pulutong ng karamihan, at dito nila isinuplong si Jesus bilang pinuno ng isang 
paghihimagsik. Sinabi nilang Siya'y papasok na sa lungsod upang agawin ang templo, at 
upang magpuno bilang hari sa Jerusalem. 


Nguni't ang banayad na tinig ni Jesus ang sandaling nagpatahimik sa kaingayan nang 
muli Niyang sabihin na hindi Siya naparito upang magtatag ng isang kaharian sa lupa, mga 
ilang araw pa ay aakyat na Siya sa langit sa Kaniyang Ama, at hindi na Siya makikita pa ng 
mga nagpaparatang sa Kaniya hanggang sa bumalik Siyang muli na nasa kaluwalhatian. Sa 
panahong yaon, kikilalanin nila Siya, nguni't huling-huli na para maligtas sila. Ang mga 
pangungusap na ito ay binigkas ni Jesus nang may kalungkutan at may katangi-tanging 
kapangyarihan. Ang mga kawal na Romano ay nangatigilan at nangagsihinahon. Ang mga 
puso nila, bagama't banyaga sa kapangyarihan ng Diyos, ay nangaantig na gaya ng 
dikailanman pagkaantig ng mga ito nang una. Sa payapa at banal na mukha ni Jesus ay 
natunghayan nila ang pagibig, ang kagandahang-loob, at ang pagkamarangal. Sila'y nakilos 
ng isang pakikiramay na hindi nila maunawaan. Sa halip na dakpin nila si Jesus, naganyak 
pa nga ang loob nila na Siya'y sambahin. Ang hinarap nila ngayon ay ang mga saserdote at 

mga pinuno, at kanilang pinaratangan ang mga ito na siyang lumilikha ng kaguluhan. Ang 
mga pinunong ito, palibhasa'y nangapahiya at nangabigo, ay bumaling sa mga tao at sinabi 
ang kanilang mga sumbong, at sila-sila ang nangagtalu-talo nang mainitan. 


Samantala si Jesus ay nagtuloy sa templo nang walang nakapansin. Doo'y tahimik na 
tahimik, sapagka't ang pangyayari sa Bundok ng Olibo ay tumawag sa mga tao. 
Sumandaling namalagi si Jesus sa templo, at ito'y buong kalumbayang pinagmasdan. 
Pagkatapos ay umalis na Siyang kasama ng Kaniyang mga alagad, at sila'y nagbalik sa 
Betanya. Nang Siya'y hanapin ng mga tao upang Siya'y iluklok sa trono, ay hindi nila Siya 
nasumpungan. 


Ang buong magdamag ay ginugol ni Jesus sa pananalangin, at kinaumagahan ay muli 
Siyang nagtungo sa templo. Sa daan ay may naraanan Siyang bakuran ng mga punong igos. 
Siya'y nagugutom, “at pagkatanaw Niya sa malayo ng isang puno ng igos na may mga 
dahon, ay lumapit Siya, na baka sakaling makasumpong doon ng anuman: at nang ito'y 
Kaniyang malapitan, ay wala Siyang nasumpungang anuman kundi mga dahon, sapagka't 
hindi pa panahon ng mga igos.” 


Hindi pa panahon noon ng mga hinog na igos, maliban sa ibang mga pook; at sa matataas 
na lugar sa palibot ng Jerusalem ay tunay ngang masasabing, “hindi pa panahon ng mga 
igos.” Datapwa't sa bakurang nilapitan ni Jesus, ang isang puno roon ay waring namumukod 
sa iba. Malalago na ang mga dahon nito. Katutubo na sa mga puno ng igos na bago sumipot 
ang mga dahon, ay lumilitaw na ang lumalaking bunga. Kaya nga ang punong ito na 
mayabong at malago ang mga dahon ay maaasahang mayroon nang hinog na bunga. Subali't 
ang anyo nito ay magdaraya. Nang saliksikin na ang mga sanga nito, mula sa kababa-babaan 
hanggang sa kaitaitaasan, si Jesus ay “walang nasumpungang anuman kundi mga dahon.” 
Iyon ay isang puno ng mapagkunwaring mga dahon, wala na. 


Binigkas ni Jesus ang isang nagpapatuyong sumpa. “Sinumang tao'y hindi kakain ng 
iyong bunga mula nga yon at magpakailanman,” sabi Niya. Kinabukasan ng umaga, nang 
muling magdaan doon ang Tagapagligtas at ang Kaniyang mga alagad patungo sa siyudad, 
tumawag ng kanilang pansin ang mga tuyong sanga at ang mga nangunguluntoy na dahon 
ng punong igos. “Panginoon,” wika ni Pedro, “narito, ang sinumpa Mong puno ng igos ay 
natuyo.” 


Ang ginawa ni Kristong pagsumpa sa puno ng igos ay pinagtakhan ng mga alagad. Sa 
pakiwari nila'y naiiba iyon sa Kaniyang mga paraan at mga ginagawa. Madalas nilang 
narinig Siya na nagsasabing hindi Siya naparito upang hatulan ang sanlibutan, kundi ang 
sanlibutan ay maligtas sa pamamagitan Niya. Naalaala nila ang Kaniyang mga salitang, 
“Ang Anak ng tao ay hindi naparito upang magpahamak ng buhay ng mga tao, kundi upang 
magligtas ng mga ito.” Lukas 9:56. Ang Kaniyang kahanga-hangang mga gawa ay pawang 
sa pagpapagaling, at kailanma'y hindi upang pumuksa. Nakilala lamang Siya ng mga alagad 

bilang Tagapagsauli, at Tagapagpagaling. Ang ginawang ito ang siya lamang namumukod. 
Ano ang nilalayon nito? tanong nila. 


Ang Diyos ay “nalulugod sa kaawaan.” “Buhay Ako, sabi ng Panginoong Diyos, wala 
Akong kasayahan sa kamatayan ng masama.” Mikas 7:18, Ezekiel 33:11. Sa ganang 
Kaniya, ang gawain ng paglipol at ang paggagawad ng hatol ay isang “kakaibang gawain.” 
Isaias 28:21. Nguni't dala ng Kaniyang habag at pag-ibig kaya hinahawi Niya ang tabing sa 
hinaharap, at inihahayag sa mga tao ang mga ibinubunga ng gawang pagkakasala. 


Ang pagsumpa sa puno ng igos ay isang ginampanang talinhaga. Ang punong walang- 
bunga, na nagyayabang ng kaniyang mapagkunwaring mga dahon sa harap ni Kristo, ay 
sagisag ng bansang Hudyo. Nais ipaliwanag ng Tagapagligtas sa Kaniyang mga alagad ang 
dahilan at katiyakan ng hatol sa Israel. Dahil dito ay nilangkapan Niya ang punungkahoy ng 
mga katangiang moral, at ito'y ginawang tagapagpaliwanag ng banal na katotohanan. Ang 
mga Hudyo ay tumayong namumukod o natatangi sa lahat ng ibang mga bansa, na 
nagpapanggap na sila'y tapat sa Diyos. Sila'y tanging minahal ng Diyos, at inangkin nila 
ang kabanalan nang higit sa lahat ng ibang mga tao. Nguni't sila'y pinasama ng pag-ibig sa 
sanlibutan at ng katakawan sa salapi. Ipinaghambog nila ang kanilang nalalaman, subali't 
wala naman silang kaalam-alam sa mga hinihingi ng Diyos, at punung-puno sila ng 
pagpapaimbabaw. Tulad ng puno ng igos na walang-bunga, inilaladlad nila ang kanilang 
mayayabang na mga sanga, na sa malas ay malago at mabunga, at ma ganda sa tingin, 
subali”t wala namang bunga “kundi mga dahon lamang.” Ang relihiyon ng mga Hudyo, na 
may magarang templo, may mga banal na dambana, mav mga saserdoteng may tiyara o 
mitra, at may mga nakapupukaw na seremonya, ay tunay na maganda sa tingin, subali't 
ito'y salat naman sa kapakumbabaan, pag ibig, at kagandahang-loob. 


Lahat ng mga puno sa bakuran ng mga punong igos ay pawang walang-bunga, subali't 
ang mga punong walang dahon ay tiyak nang hindi maaasahan, at hindi magiging sanhi ng 
kabiguan. Ang mga punong ito ay kumakatawan sa mga Hentil. Sila'y tulad sa mga 
Hudyong salat sa kabanalan, nguni't hindi naman sila nagpapanggap na naglilingkod sa 
Diyos. Wala silang ipinagyayabang na mga pakunwaring kabutihan. Wala silang kabatiran 
sa mga gawa at mga pamamaraan ng Diyos. Sa kanila ay hindi pa panahon ang pamumunga 
ng igos. Naghihintay pa sila ng araw na maghahatid sa kanila ng liwanag at pag-asa. Ang 
mga Hudyong nagsitanggap ng lalong malaking pagpapala mula sa Diyos, ay pinapanagot 
sa kanilang pagmamalabis na ginawa sa mga kaloob na ito. Ang mga karapatang 
ipinagmayabang nila ay nagpabigat lamang sa kanilang pagkakasala. 


Gutom na lumapit si Jesus sa puno ng igos, upang humanap ng makakain. Gutom din 
Siyang lumapit sa Israel, upang maghanap sa kanila ng mga bunga ng kat wiran. Masagana 
Niya silang binigyan ng mga kaloob, upang mangagbunga sila ng ikapagpapala sa 
sanlibutan. Lahat ng pagpapala at karapatan ay ibinigay sa kanila, at bilang kapalit naman ay 
hinahanapan Niya sila ng pakikiramay at pakikipagtulungan sa Kaniyang gawain ng biyaya. 

Pinanabikan Niyang makita sa kanila ang pagpapakasakit sa sarili at ang kahabagan, ang 
kasiglahan sa paglilingkod sa Diyos, at ang mataos na pagmimithing mailigtas ang kanilang 
mga kapwa tao. Kung tinalima lamang nila ang kautusan ng Diyos, nagawa sana nila ang di- 
makasariling gawaing gaya ng ginawa ni Kristo. Nguni't ang pag-ibig sa Diyos at sa tao ay 
pinapaglaho ng kayabangan at kapalaluan. Sila na rin ang nagdala ng kapahamakan sa 
kanilang mga sarili sa pagtanggi nilang maglingkod sa iba. Ang mga kayamanan ng 
katotohanang ipinagkatiwala sa kanila ng Diyos, ay hindi nila ipinamahagi sa sanlibutan. Sa 
puno ng igos na walangbunga ay nabasa sana nila ang kanilang kasalanan at kaparusahan. 
Natuyo dahil sa sumpa ng Tagapagligtas, nakatayong luoy at tuyot, at patay hanggang sa 
mga ugat, ipinakikilala ng puno ng igos kung magiging ano ang bansang Hudyo pagka 
binawi na sa kanila ang biyaya ng Diyos. Sa pagtanggi nilang mamahagi ng pagpapala, 
hindi na rin sila tatanggap nito. “Oh Israel,” wika ng Panginoon, “ipinahamak mo ang iyong 
sarili.” Oseas 13:9. 


Ang babala ay para sa buong panahon. Ang ginawa ni Kristong pagsumpa sa puno ng 
igos na nilikha ng sarili Niyang kapangyarihan ay nakatayong isang babala sa lahat ng mga 
iglesya at sa lahat ng mga Kristiyano. Walang makapagsasakabuhayan ng kautusan ng 
Diyos kung hindi maglilingkod sa iba. Datapwa't marami ang hindi nagsasakabuhayan ng 
maawain at di-makasariling kabuhayan ni Kristo. Ang mga ibang ang akala sa kanilang mga 
sarili ay sila'y mabubuting mga Kristiyano ay hindi nakauunawa ng kung ano ang 
maglingkod sa Diyos. Sila'y nagpapanukala at nagsisipag-aral upang mabigyangkasiyahan 
ang kanilang mga sarili. Gumagawa lamang sila para sa sarili. Mahalaga lamang sa kanila 
ang panahon kung sila'y makapag-iimpok ng para sa sarili. Ang lahat nilang layunin sa 
buhay ay para sa sarili. Naglilingkod sila hindi sa mga iba kundi sa kanilang mga sarili. 
Nilalang sila ng Diyos upang manirahan sa isang sanlibutang doo'y kailangang gampanan 
ang paglilingkod na di-makasarili. Sadyang pinanukala Niyang sila'y tumulong sa kanilang 
mga kapwa tao sa lahat ng paraan. Subali't lubhang napakalaki ng sarili na anupa't wala na 
silang makitang iba pa. Wala silang pakialam sa sangkatauhan. Yaong mga sa ganitong 
paraa'y nabubuhay para sa sarili ay katulad ng puno ng igos, na gumawa ng lahat ng 
pagkukunwari nguni't wala namang bunga. Ginaganap nila ang mga paraan o mga anyo ng 
pagsamba, nguni't wala namang pagsisisi o pananampalataya. Sinasabi nilang iginagalang 
nila ang kautusan ng Diyos, subali't ang pagtalima naman ay wala. Sinasabi nila, subali't 
hindi naman ginagawa. Sa hatol na iginawad sa puno ng igos ay ipinakikilala ni Kristong 
Siya'y namumuhi sa ganitong walang-kabuluhang pagkukunwari. Ipinahahayag Niyang ang 
lantarang gumagawa ng kasalanan ay hindi gasinong masama kaysa isang nagpapanggap na 
naglilingkod sa Diyos, nguni't hindi naman nagbubunga sa ikaluluwalhati ng Diyos. 


Ang talinhaga tungkol sa puno ng igos, na binigkas bago dumalaw si Kristo sa Jerusalem, 
ay may tuwirang kaugnayan sa aral na itinuro Niya sa pagsumpa sa walang-bungang puno 
ng igos. Sapagka't sa talinhaga ng punong walang-bunga ay nakiusap ang maghahalaman o 
hardinero, Pabayaan mo muna ngayong taong ito, hanggang sa makahukay ako sa palibot 

nito at maalagaan ko, at kung magbunga, ay mabuti, nguni't kung hindi, ay saka mo na 
putulin. Kailangang dagdagan pa ang pag-aalaga sa punong di-nagbubunga. Lahat ng 
mabuti ay dapat gawin dito. Datapwa't kung manatili pa rin itong hindi nagbubunga, wala 
nang makapagliligtas dito sa pagkalipol. Hindi sinabi sa talinhaga kung ano ang naging 
bunga ng ginawa ng maghahalaman. Nakabatay ito sa mga taong pinagsabihan ni Kristo ng 
talinhaga. Sila ang kumakatawan sa punong walang-bunga, at ipinauubaya sa kanilang 
kapasiyahan ang kanilang sariling kapalaran. Lahat ng kabutihang maipagkakaloob ng 
Langit ay ibinigay sa kanila, nguni't wala silang pinakinabang sa idinagdag na mga 
pagpapala sa kanila. Sa ginawa ni Kristong pagsumpa sa walang-bungang puno ng igos, ay 
ipinakita ang naging bunga. Siya ang nagpasiya ng sarili nilang kapahamakan. 


Sa mahigit na sanlibong taon ay pinagmalabisan ng bansang Hudyo ang mga kahabagan 
ng Diyos at sila na ang nag-anyaya sa Kaniyang mga kahatulan. Tinanggihan nila ang 
Kaniyang mga babala, at pinatay pa nila ang Kaniyang mga propeta. Ang mga kasalanang 
ito ay pinanagutan ng mga tao nang panahon ni Kristo dahil sa pagsunod nila sa gayunding 
hakbangin. Nakasalig sa pagtanggi nila sa ibinibigay na mga kaawaan at mga babala ang 
pagkakasala ng saling-lahing yaon. Ang mga tanikalang pinapanday ng bansa sa loob ng 
mga dantaon, ay iginapos ng mga tao sa kanilang mga sarili noong panahon ni Kristo. 


Sa bawa't panahon ay binibigyan ang mga tao ng kanilang araw ng pagkakataon at 
karapatan, isang palugit na panahon ng pagsubok na sa panahong yaon ay maaari silang 
makipagkasundo sa Diyos. Subali't may hangganan ang biyayang ito. Ang awa o biyaya ay 
maaaring mamanhik sa loob ng mga taon at hamakin at tanggihan, nguni't dumarating ang 
panahon na natatapos ang pamamanhik na ito. Ang puso ay lubha nang tumitigas na anupa't 
hindi na ito tumutugon sa pakikiusap ng Espiritu ng Diyos. Tumitigil na nga ng pakikiusap 
sa makasalanan ang matamis at nanghihikayat na tinig, at nawawala na ang mga pagsansala 
at mga pagbababala. 


Ang araw na iyan ay dumating na sa Jerusalem. Buong paghihirap ng loob na tinangisan 
ni Jesus ang bayang hinatulan, nguni't hindi naman Niya ito mailigtas. Naubos na Niya ang 
lahat ng paraan. Sa pagtanggi sa mga babala ng Espiritu ng Diyos, tinanggihan na ng Israel 
ang tanging tulong na maibibigay sa kanila. Wala nang iba pang kapangyarihang 
makapagliligtas sa kanila. Ang bansang Hudyo ay sumasagisag sa lahat ng mga tao ng lahat 
ng mga panahon na lumibak o humamak sa mga pakikiusap ng Walang-hanggang Pag-ibig. 
Ang mga luha ni Kristo nang tangisan Niya ang Jerusalem ay para sa lahat ng mga 
kasalanan ng buong panahon. Sa mga hatol na iginawad sa Israel, ay maaari nang mabasa ng 
mga nagsisitanggi sa mga saway at mga babala ng Espiritu Santo ng Diyos ang hatol sa 
sarili nila. 


Sa saling-lahing ito ay marami ang lumalakad sa lupang nilakaran ng mga Hudyong di- 
nananampalataya. Nasaksihan nila ang pagpapakita ng kapangyarihan ng Diyos, nagsalita 
ang Banal na Espiritu sa kanilang mga puso, subali't nanghawak pa rin sila sa kanilang di- 

paniniwala at paglaban. Pinadalhan sila ng Diyos ng mga babala at saway, subali't ayaw ng 
kanilang kalooban na ipahayag ang kanilang mga kasalanan at kamalian, at kanilang 
tinatanggihan ang Kaniyang pabalita at ang Kaniyang tagapagbalita. Ang tanging lunas na 
Kaniyang ginagamit sa ikagagaling nila ay nagiging batong katitisuran sa ganang kanila. 


Ang mga propeta ng Diyos ay kinapootan ng tumalikod na Israel dahil sa sila ang 
nagbunyag ng natatago nilang mga kasalanan. Si Elias ay itinuring ni Ahab na kaniyang 
kaaway dahil sa tapat ang propeta sa pagsaway sa mga lihim na kasalanan ng hari. Kaya 
ngayon ang lingkod ni Kristo, na sumasaway ng kasalanan, ay nakakasagupa rin ng mga 
paglibak at mga paghamak. Ang katotohanan ng Bibliya, ang relihiyon ni Kristo, ay 
nakikipagpunyagi laban sa malakas na agos ng karumihang moral. Ang maling-palagay ay 
higit na malakas sa mga puso ng mga tao ngayon kaysa noong panahon ni Kristo. Hindi 
tinupad ni Kristo ang mga inaasahan ng mga tao, ang Kaniyang kabuhayan ay naging isang 
sumbat sa kanilang mga kasalanan, at tinanggihan nila Siya Kaya ngayon ang katotohanan 
ng salita ng Diyos ay hindi rin nakakaayon ng mga ginagawa ng mga tao at ng kanilang 
katutubong hilig, at libu-libo ang tumatanggi sa liwanag nito. Sa udyok ni Satanas ay pinag- 
aalinlanganan ng mga tao ang salita ng Diyos, at sarili nilang kurukuro ang kanilang 
sinusunod. Pinipili nila ang kadiliman sa halip na ang piliin nila'y kaliwanagan, subali't 
ginagawa nila ito sa ikapapanganib ng kanilang mga kaluluwa. Yaong mga sumasalansang 
sa mga salita ni Kristo ay nakakasumpong ng lalo pang maraming dahilan upang 
sumalansang, hanggang sa talikuran na nila ang Katotohanan at ang Buhay. Ganyan din 
naman ngayon. Hindi binabalak ng Diyos na alisin ang bawa't bagay na tinututulan ng 
pusong-laman laban sa Kaniyang katotohanan. Sa mga tumatanggi sa mahahalagang silahis 
ng liwanag na makatatanglaw sa kadiliman, ay mananatiling gayon magpakailanman ang 
mga hiwaga ng salita ng Diyos. Matatago sa kanila ang katotohanan. Lumalakad silang pa 
rang mga bulag, at hindi, nila nalalaman ang kapaha makang nasa harapan nila. 


Tinanaw ni Kristo ang sanlibutan at ang buong kapanahunan buhat sa mataas na Olibo at 
ang mga salita Niya”y naaangkop sa bawa't kaluluwang di-nagpapahalaga sa mga pamanhik 
ng maawaing Diyos. Ikaw na humahamak sa Kaniyang pag-ibig, Siya'y nagsasalita sa iyo 
ngayon. “Ikaw, samakatwid baga'y ikaw,” ang marapat na makaalam ng mga bagay na 
nauukol sa iyong kapayapaan. Si Kristo'y nagtitigis ng mapapait na luha dahil sa iyo, sa iyo 
na wala namang mga luhang pinadadaloy para sa iyong sarili. Ngayon pa man ang 
nakamamatay na katigasan ng pusong nagpahamak sa mga Pariseo ay nakikita na sa iyo. At 
bawa't katunayan ng biyaya ng Diyos, bawa't silahis ng banal na liwanag, ay alinman sa 
nagpapaagnas at nagpapasuko sa kaluluwa, o kaya'y nagpapatibay rito sa kawalang-pag-asa 
ng di-pagsisisi. 


Nakitang-pauna ni Kristo na ang Jerusalem ay mananatiling nagmamatigas at di- 
nagsisisi, gayon man ang lahat ng sala, ang lahat ng mga bunga ng pagtanggi sa kahabagan, 
ay nakalagay sa sarili niyang pintuan. Ganito rin ang mangyayari sa bawa't kaluluwang 


sumusunod sa gayunding hakbangin. Ang Panginoon ay nagsasabi, “Oh Israel, ipinahamak 

mo ang iyong sarili.” “Iyong pakinggan, Oh lupa: narito, Ako'y magdadala ng kasamaan sa 
bayang ito, na bunga ng kanilang mga pagiisip, sapagka't sila'y hindi nangakinig sa Aking 
mga salita, ni sa Akin mang kautusan, kundi ito'y kanilang itinakwil.” Oseas 13: 9, Jeremias 
6:19. 

Kabanata 65---Ang Templo Nalinis na Muli 


Nang pasimulan ni Kristo ang Kaniyang ministeryo, ay pinalayas Niya sa templo ang 
mga lumapastangan dito dahil sa kanilang di-banal na pangangalakal, at ang Kaniyang 
mabagsik at tulad sa Diyos na kaanyuan ay nagdulot ng sindak sa mga puso ng mga tusong 
mangangalakal. Nang matatapos na ang Kaniyang misyon ay muli Siyang naparoon sa 
templo, at natagpuan Niyang ito”y nilalapastangan pa ring gaya nang una. Ang kalagayari 
ng mga bagay-bagay ay higit pa ngang masama kaysa nang una. Ang patyo sa labas ng 
templo ay tulad sa napakalaking kural ng mga baka. Sa mga ungalan ng mga hayop at 
kalansingan ng mga kuwarta ay napapahalo ang pagalit na sigawan ng mga nagbibilihan, at 
dito'y kabilang ang mga tinig ng mga taong nasa banal na tungkulin. Ang matataas na 
pinuno ng templo ay siya na ring mga namimili at nagbibili at namamalit ng salapi. Lubos 
na lubos na silang supil ng kasibaan sa salapi na anupa't sa paningin ng Diyos ay wala 
silang pinag-ibhan pa sa mga magnanakaw. 


Bahagya nang nadama ng mga saserdote at ng mga pinuno ang kabanalan ng gawaing 
kanilang ginagampanan. Tuwing Paskuwa at Pista ng mga Tabernakulo, ay libu-libong mga 
hayop ang pinapatay, at ang dugo ng mga ito ay sinasahod ng mga saserdote at ibinubuhos 
sa dambana. Nabihasa na ang mga Hudyo sa paghahandog ng dugo, at nalimot na nila ang 
katotohanan na ang kasalanan ay siyang dahilan kung bakit kailangan ang ganitong 
pagbububo ng dugo ng mga hayop. Hindi nila napag-unawang ito'y kumakatawan sa dugo 
ng mahal na Anak ng Diyos, na kailangang mabubo sa ikabubuhay ng sanlibutan, at sa 
pamamagitan ng paghahandog ng mga hain ang mga tao ay dapat maituro sa isang ipinako 
sa krus na Manunubos. 


Minasdan ni Jesus ang mga walang-salang hayop na ihahain, at nakita Niyang ang 
malalaking pagtitipong ito ay ginawa ng mga Hudyo na mga tanawin ng kalupitan at 
pagpapadanak ng dugo. Sa halip na tapat at mapagpakumbabang pagsisisi ng kasalanan, ay 
pinarami pa nila ang pagpatay sa mga hayop, na para bagang ang Diyos ay napararangalan 
sa pamamagitan ng walangawang paglilingkod. Pinatigas ng mga saserdote at mga pinuno 
ang kanilang mga puso sa pamamagitan ng kasakiman at kayamuan. Ang mga sagisag na 
tumuturo sa Kordero ng Diyos ay ginawa nilang isang paraan ng pagpapayaman. Kaya sa 
paningin ng mga tao ay nasira at nawalan ng kabuluhan ang kabanalan ng mga 
paghahandog. Napukaw ang galit ni Jesus: batid Niyang malapit nang matigis ang Kaniyang 
dugo dahil sa mga kasa lanan ng sanlibutan, at ito'y pawawadang-halaga ng mga saserdote 
at mga matatanda na tulad ng dugo ng mga hayop na patuloy nilang pinadadanak. 


Laban sa mga ginagawang ito nagsalita si Kristo sa pamamagitan ng mga propeta. Si 
Samuel ay nagsabi, “Nagtataglay kaya ang Panginoon ng napakadakilang pagkatuwa sa mga 
handog na susunugin at sa mga hain, na gaya sa pagsunod sa tinig ng Panginoon? Narito, 
ang pagsunod ay maigi kaysa hain, at ang pagdinig kaysa taba ng mga tupang lalaki.” At si 
Isaias naman, palibhasa”y nakita niya sa pangitain ng hula ang gagawing pagtalikod ng mga 


478 


Hudyo, ay pinagsalitaan silang tulad sa mga pinuno ng Sodoma at Gomorra: “Pakinggan 
ninyo ang salita ng Panginoon, ninyong mga pinuno ng Sodoma, mangakinig kayo sa 
kautusan ng ating Diyos. kayong bayan ng Gomorra. Sa anong kapararakan (layunin) ang 
karamihan ng inyong mga hain sa Akin? sabi ng Panginoon: Ako”y puno ng mga handog na 
susunugin na mga tupang lalaki, at ng mataba sa mga hayop na pinataba at Ako'y hindi 
nalulugod sa dugo ng mga toro, o ng mga kordero, o ng mga kambing na lalaki. Nang 
kayo'y magsidating na pakita sa harap Ko, sinong humingi nito sa inyong kamay, upang 
inyong yapakan ang Aking mga looban?” “Mangaghugas kayo, mangaglinis kayo, alisin 
ninyo ang kasamaan ng inyong mga gawa sa harap ng Aking mga mata, mangaglikat kayo 
ng paggawa ng kasamaan, mangatuto kayong magsigawa ng mabuti, inyong hanapin ang 
kahatulan, inyong saklolohan ang napipighati, inyong hatulan ang ulila, ipagsanggalang 
ninyo ang babaeng bao.” 1 Samuel 15: 22: Isaias 1:10-12, 16, 17. 


Siya na nagbigay ng mga hulang ito ay Siya rin ngayong umuulit ng babala sa kahuli- 
hulihang pagkakataon. Bilang katuparan ng hula si Jesus ay ipinagbunyi ng mga tao bilang 
hari ng Israel. Tinanggap Niya ang kanilang pagsamba, at tinanggap din ang tungkuling 
pagka-hari. Dapat Siya ngayong kumilos nang ayon sa tungkuling ito. Batid Niyang 
mawawalan ng kabuluhan ang gagawin Niyang mga pagsisikap na baguhin ang sumamang 
tungkulin ng pagka-saserdote, gayon pa man ay dapat din Niyang gawin ang Kaniyang 
gawain, dapat Niyang maibigay sa mga taong di-naniniwala ang katunayan ng Kaniyang 
banal na misyon. 


Muling pinaraanan ni Jesus nang matalim na sulyap ang buong patyo ng templo na 
nilalapastangan. Lahat ng mata ay napabaling sa Kaniya. Ang saserdote at pinuno, ang 
Pariseo at ang Hentil, ay nangapatinging namamangha at nangingimi sa Kaniya na 
nakatayong taglay ang kamaharlikaan at karangalan ng Hari ng langit sa harap nila. Ang 
pagka-Diyos ay lumagos sa Kaniyang pagka-tao, na nagbigay kay Kristo ng karangalan at 
kaluwalhatiang hindi pa kailanman nakita sa Kaniya nang una. Yaong mga nakatayong 
pinakamalapit sa Kaniya ay nagsiurong nang palayo na nagsumiksik sa karamihan. Liban sa 
ilang mga alagad Niya, ang Tagapaligtas ay naiwang nag-iisa. Natahimik ang lahat. 
Nakabibingi ang tindi ng katahimikang naghari. Nagsalita si Kristong taglay ang 
kapangyarihang yumanig sa mga tao na gaya ng isang malakas na unos: “Nasusulat nga, 
Ang Aking bahay ay tatawaging bahay-panalanginan, datapwa't ginawa ninyong yungib ng 
mga tulisan.” Ang tinig Niya ay umugong na tulad ng isang pakakak sa buong templo. Ang 
pagkamuhing nakabadha sa Kaniyang mukha ay waring gaya ng apoy na mamumugnaw. 
Taglay ang kapangyarihang Siya'y nag-utos, “Alisin ninyo rito ang mga bagay na ito.” Juan 
2:16. 


Nang tatlong taong nakaraan, ang mga pinuno ng templo ay nangapahiya sa kanilang 
pagtakbo't pagtakas sa harap ng nag-utos na si Jesus. Mula noon ay pinagtakhan na nila ang 
pagkatakot nila, at ang walang liwag nilang pagsunod sa nag-iisa't abang Tao. Sa sarili 


nila'y nadama nilang hinding-hindi na mauulit ang nakahihiya nilang pagsuko. Gayon pa 

man sila'y higit na takot ngayon kaysa nang una, at lalo pang nagmamadali sa pagsunod sa 
Kaniyang utos. Walang sinumang nakapangahas na magtanong sa kung anong 
kapangyarihan pinalalayas Niya sila. Ang mga saserdote at ang mga mangangalakal ay 
nagsitakas sa harapan Niya, na itinataboy ang kanilang mga baka sa unahan nila. 


Sa daang palabas buhat sa templo ay nasalubong nila ang isang pulutong na dala ang 
kanilang mga maysakit at itinatanong ang Dakilang Manggagamot. Ang balitang sinabi ng 
mga taong nagsisitakas ay naging sanhi ng pag-urong ng iba sa mga ito. Natakot silang 
humarap sa Isa na lubhang makapangyarihan, na ang buong kaanyuan ay nagpatakbo at 
nagtaboy sa mga saserdote at mga pinuno. Gayunma'y isang malaking bilang ang 
nakipaggitgitan sa nangagmamadaling karamihan, sa kasabikang makarating sa Kaniya na 
siya nilang tanging pagasa. Nang magsitakas mula sa templo ang karamihang tao, marami 
pa rin ang nagpaiwan. Dito nakisama ang mga bagong dating. Ang patyo ng templo ay muli 
na namang napuno ng mga maysakit at mga malulubha ang kalagayan, at sila'y minsan pang 
pinaglingkuran ni Jesus. 


Makaraan ang ilang sandali ay nangahas nang bumalik sa templo ang mga saserdote at 
mga pinuno. Nang humupa na ang pagkakagulo, sila'y nangag-alala at kinasabikan nilang 
maalaman kung ano kaya ang susunod na gagawin ni Jesus. Inasahan nilang Siya'y luluklok 
sa trono ni David. Sa matahimik nilang pagbabalik sa templo, ay napakinggan nila ang mga 
tinig ng mga lalaki at mga babae at mga bata na nagsisipuri sa Diyos. Pagkapasok nila, 
napatda sila sa pagkakatayo sa harap ng kagila-gilalas na tanawin. Nakita nilang pinagaling 
ang mga maysakit, pinadilat ang mga bulag, nakarinig ang mga bingi, at ang pilay ay 
naglundagan sa katuwaan. mga bata ang nangunguna sa pagsasaya. Pinagaling ni Jesus ang 
kanilang mga karamdaman, niyakap Niya sila, tinanggap Niya ang kanilang mga halik ng 
pag-ibig at pasasalamat, at ang iba'y nangakatulog sa Kaniyang kandungan habang Siya'y 
nagtuturo sa mga tao. Sa nangagagalak na tinig ay ibinulalas ng mga bata ang pagpupuri sa 
Kaniya. Inulit nilang isigaw ang mga hosana ng nagdaang araw, at iwinasiwas nila sa harap 
ng Tagapagligtas ang mga sanga ng palma. Ang templo'y nag-inugong at muli pang nag- 
inugong sa masaya nilang mga pagpupuri't pagbubunyi, “Mapalad Siya na dumarating sa 
pangalan ng Panginoon!” “Narito, ang iyong Hari ay naparirito sa iyo: Siya'y ganap, at may 
pagliligtas!” Awit 118: 26, Zacarias 9:9. “Hosana sa Anak ni David!” 


Ang malalakas at masasayang tinig na ito ay ikina yamot ng mga namumuno sa templo. 
Binalak nilang patigilin ang gayong mga pagsasaya. Sinabi nila sa mga taong ang bahay ng 
Diyos ay nalalapastangan ng mga paa ng mga bata at ng mga sigaw ng pagkakatuwa. Nang 
makita nilang ang mga sinabi nila'y hindi pinapansin ng mga tao, pinamanhikan ng mga 
pinuno si Kristo: “Naririnig Mo baga ang sinasabi ng mga ito? At sinabi sa kanila ni Jesus, 
Oo: kailanman baga'y hindi ninyo nabasa, Mula sa mga bibig ng mga sanggol at ng mga 
sumususo ay Iyong nilubos ang pagpupuri?” Ipinagpauna na ng hula na si Kristo ay 
itatanyag na hari, at ang salitang yaon ay dapat matupad. Tumanggi ang mga saserdote at 


mga pinuno na itanyag ang Kaniyang kaluwalhatian, at inudyukan ng Diyos ang mga bata 

na maging mga saksi Niya. Kung hindi nagsigawan sa pagbubunyi ang mga tinig ng mga 
bata, ang mga haligi mismo ng templo ay naghinugong sana sa pagpupuri sa Tagapagligtas. 


Ganap na nagulumihanan at napahiya ang mga Pariseo. Isang hindi nila kayang takutin 
ang nag-utos. Kinuha ni Kristo ang tungkuling tagapag-ingat ng templo. Kailanman noong 
una ay hindi Niya ginanap ang ganitong makaharing tungkulin. Kailanman noong una ay 
hindi nagtaglay ng napakalaking kapangyarihan ang Kaniyang mga salita at mga gawa. 
Gumawa Siya ng mga kababalaghang gawa sa buong Jerusalem, subali't di-kailanman sa 
ganitong napakasolemne at lubhang nakapagkikintal na paraan. Sa harap ng mga taong 
nakasaksi ng Kaniyang kahanga-hangang mga gawa, ay hindi nakapangahas ang mga 
saserdote at mga pinuno na magpakita ng hayagang paglaban sa Kaniya. Bagama't sila'y 
galit at nangapahiya sa Kaniyang itinugon, ay wala na silang anumang nagawa nang araw na 
iyon. 


Kinabukasan ng umaga ay pinag-usapang muli ng Sanedrin kung ano ang marapat gawin 
kay Jesus. Noong may tatlong taon na ang nakaraan, humingi sila sa Kaniya ng tanda ng 
Kaniyang pagiging-Mesiyas. Buhat naman noon ay marami nang mga gawang 
makapangyarihan ang ginawa Niya sa buong lupain. Nagpagaling Siya ng mga maysakit, 
buong kababalaghang pinakain ang libu-libong mga tao, lumakad Siya sa ibabaw ng 
umaalimbukay na mga alon, at pinatahimik Niya ang nagngangalit na karagatan. Paulit-ulit 
na binasa Niya ang puso ng mga tao na gaya ng isang bukas na aklat, nagpalabas Siya ng 
mga demonyo, at bumuhay ng mga patay. Kaya lantad sa harap ng mga pinuno ang mga 
katibayan ng Kaniyang pagiging-Mesiyas. Ngayo'y ipinasiya nilang huwag nang humingi 
ng anumang tanda ng Kaniyang kapangyarihan, kundi ibig nilang makakuha sa Kaniya ng 
isang pag-amin o pahayag na sa pamamagitan niyon ay Siya'y kanilang mahahatulan. 


Pagbabalik nila sa templo na Kaniyang pinagtuturuan, patuloy nilang tinanong Siya: “Sa 
anong kapamahalaan ginagawa Mo ang mga bagay na ito? at sino ang nagbigay sa Iyo ng 
kapamahalaang ito?” Inasahan nilang sasabihin Niya na buhat sa Diyos ang Kaniyang 
kapangyarihan. Ang gayong pahayag ay balak nilang itatwa. Nguni't sinagot sila ni Jesus ng 
isang tanong na sa malas ay nauukol sa ibang paksa, at ang Kaniyang sagot ay ibinatay Niya 
sa isasagot nila sa tanong na ito. “Ang bautismo ni Juan,” wika Niya, “saan baga nagmula? 
sa langit, o sa mga tao?” 


Nakita ng mga saserdoteng sila'y nasa kagipitan at hindi sila makaaalis dito kahit na 
anong lalang ang kanilang gawin. Kung sabihin nilang ang bautismo ni Juan ay buhat sa 
langit, mahahalata agad ang di-pagkakatugma ng kanilang mga sinasabi. Masasabi ni 
Kristong, Bakit nga hindi kayo nagsipaniwala sa kaniya? Si Juan ay nagpatotoo tungkol kay 
Kristo, “Narito ang Kordero ng Diyos, na nag-aalis ng kasalanan ng sanlibutan.” Juan 1:29. 
Kung pinaniwalaan ng mga saserdote ang patotoo ni Juan, paano nga nila maitatatwa ang 
pagiging-Mesiyas ni Kristo? Kung sasabihin naman nila ang tunay nilang paniniwala, na 

ang ministeryo ni Juan ay sa mga tao, isang bagyo ng galit ang babagsak sa kanila, 
sapagka't naniwala ang mga tao na si Juan ay isang propeta. 


Taglay ang matinding kasabikang naghintay ng kasagutan ang karamihan. Batid nilang 
ang mga saserdote'y nagpanggap na tinanggap nila't pinaniniwalaan ang ministeryo ni Juan, 
at inasahan nilang aaminin ng mga ito nang walang pag-aalinlangan na siya'y nagbuhat nga 
sa Diyos. Nguni't pagkatapos nilang makapag-usap-usap nang lihim, ipinasiya ng mga 
saserdoteng wala silang dapat na amining anuman. Nagkukunwaring walang nalalaman, 
sila'y nagwika, “Hindi namin nalalaman.” “Hindi Ko rin naman sasabihin sa inyo,” sabi ni 
Kristo, “kung sa anong kapamahalaan ginagawa Ko ang mga bagay na ito. Natigilan ang 
mga saserdote, mga eskriba, at mga pinuno. Lito at bigo, sila'y nakatayong tungo ang ulo, at 
hindi na nakapangahas pang magtanong kay Kristo. Dahil sa kanilang karuwagan at pag- 
aalanganin sa pagpapasiya ay sinira nila ang paggalang at pagtitiwala ng mga tao, na ngayon 
ay nangakatayo, at pinagtatawanan ang pagkagapi ng mayayabang at nagbabanal-banalang 
mga taong ito. 


Ang lahat ng mga salita at mga gawang ito ni Kristo ay pawang mahahalaga, at ang 
lumalaking impluwensiya nito ay nadarama pagkatapos na Siya'y mabayubay sa krus at 
makaakyat sa langit. Ang marami sa mga naghintay ng sagot sa pagtatanong ni Jesus ay 
magiging mga alagad Niya sa wakas, na unang nangapalapit sa Kaniya dahil sa mga sinalita 
Niya nang makabuluhang araw na yaon. Ang tanawing nakita nila sa patyo ng templo ay 
hindi na kailanman mapapawi sa kanilang mga pag-iisip. Halatang-halata ang pagkakaiba ni 
Jesus at ng dakilang saserdote nang sila'y nag-usap. Ang mayabang na pinuno ng templo ay 
nararamtan ng magara at mamahaling damit. Sa kaniyang ulo ay nakasuot ang kumikislap 
na tiyara. Marangal ang kaniyang tindig, ang kaniyang buhok at mahabang balbas ay pilak 
na dahil sa taglay niyang gulang. Pinangimian ng mga tumitingin ang kaniyang anyo. Sa 
harap ng marangal na taong ito ay nakatayo ang Hari ng langit, na walang gayak o gara 
man. Ang Kaniyang damit ay dungisan dahil sa paglalakbay, maputla ang Kaniyang mukha, 
at naghahayag ng tinitimping kalungkutan, gayunma'y nakabadha roon ang dangal at 
kagandahang-loob na kaibang-kaiba sa palalo, mapagtiwala-sa-sarili, at galit na anyo ng 
dakilang saserdote. Marami sa mga nakasaksi ng mga salita at mga gawa ni Jesus sa templo 
buhat nang panahong yaon ay idinambana na Siya sa kanilang mga puso bilang isang 
propeta ng Diyos. Nguni't nang ang damdaming-bayan ay pumanig sa Kaniya, lalo namang 
nag-ulol ang galit ng mga saserdote kay Jesus. Ang dunong Niya sa pag-iwas sa mga silong 
inilagay nila sa Kaniyang mga paa, palibhasa'y isa pa itong bagong katibayan ng Kaniyang 
pagka-Diyos, ay lalo pang nagpatindi sa kanilang galit. 


Sa mga pakikitunggali ni Kristo sa mga rabi, ay hindi Niya layunin ang sila'y hiyain o 
hamakin. Hindi Niya ikinatuwa ang sila'y makitang nagigipit. Ang nais Niya'y 
makapagbigay at makapagturo ng mahalagang aral. Sinindak Niya ang Kaniyang mga 
kaaway sa pagpapahintulot na sila'y malagay at masilo sa lambat na patibong na iniumang 


nila sa Kaniya. Ang kanilang pag-amin na wala silang namamalayan tungkol sa likas ng 

bautismo ni Juan ay nagbigay sa Kaniya ng pagkakataon na makapagsalita, at mapabuti ang 
pagkakataon na maiharap sa kanila ang tunay na katayuan o kalagayan nila, at sa ganito'y 
isa pang babala ang naidagdag sa marami nang naibigay sa kanila. 


“Ano sa akala ninyo?” wika Niya. “Isang tao ay may dalawang anak, at lumapit siya sa 
una, at sinabi, Anak, yumaon ka at gumawa ka ngayon sa aking ubasan. At sumagot siya at 
sinabi, Ayaw ko: datapwa't nagsisi siya pagkatapos, at naparoon. At siya'y lumapit sa 
ikalawa, at gayundin ang sinabi. At sumagot siya at sinabi, Ginoo, ako'y paroroon: at hindi 
naparoon. Alin baga sa dalawa ang gumanap ng kalooban ng kaniyang ama?” Ang biglang 
tanong na ito ay ikinabigla't ikinalingat ng mga nakikinig sa Kaniya. Maingat nilang 
sinundan ang pagsasalaysay ng talinhaga, at ngayo'y kagyat silang sumagot ng, “Ang una.” 
Itinuon ni Jesus ang Kaniyang mata sa kanila, at nagsalita sa tinig na mabagsik at solemne: 
“Katotohanang sinasabi Ko sa inyo, Na ang mga maniningil ng buwis at ang mga patutot ay 
nangauuna sa inyo ng pagpasok sa kaharian ng Diyos. Sapagka't naparito si Juan sa inyo sa 
daan ng katwiran, at hindi ninyo siya pinaniwalaan: datapwa't pinaniwalaan siya ng mga 
maniningil ng buwis at ng mga patutot: at kayo, sa pagkakita ninyo nito, ay hindi man kayo 
nangagsisi pagkatapos, upang kayo”'y magsipaniwala sa kaniya.” 


Walang magagawa ang mga saserdote at mga pinuno kundi magbigay ng tamang sagot sa 
tanong ni Kristo, at kaya nga natamo Niya ang kanilang palagay na pumapanig sa unang 
anak. Ang anak na ito ay kumakatawan sa mga maniningil ng buwis, na mga hinahamak at 
kinapopootan ng mga Pariseo. Ang mga maniningil ng buwis ay talagang may masasamang 
ugali. Talagang sila'y pusakal na mananalansang ng kautusan ng Diyos, na ipinakikita sa 
kanilang mga kabuhayan ang lubos na paglabag sa lahat Niyang mga iniuutos. Sila'y mga 
walang-utangna-loob at walang-kabanalan, nang pagsabihang yumaon at gumawa sa ubasan 
ng Panginoon, sila'y may paghamak na tumanggi. Datapwa't nang dumating si Juan, na 
nangangaral ng pagsisisi at pagbibinyag, ay tinanggap ng mga maniningil ng buwis ang 
pabalitang ito at nagsipagpabinyag. 


Ang pangalawang anak ay kumakatawan sa mga tanyag na tao ng bansang Hudyo. Ang 
ilan sa mga Pariseo ay nagsipagsisi at nagsitanggap ng bautismo ni Juan, subali't ang mga 
namumuno ay ayaw kumilalang siya ay nagbuhat sa Diyos. Ang Kaniyang mga babala at 
mga pagsansala ay hindi umakay sa kanila na magbago. Kanilang “tinanggihan ang payo ng 
Diyos laban sa kanilang mga sarili, at hindi napabautismo sa Kaniya.” Lukas 7: 30. 
Hinamak nila ang Kaniyang pabalita. Katulad ng ikalawang anak, na, nang tawagin, ay 
nagsabi, “Ginoo, ako’y paroroon,” nguni't hindi naman naparoon, ang mga saserdote at mga 
pinuno ay nagpanggap na tumatalima, subali't ang ginagawa ay pagsuway. 
Ipinangalandakan nilang sila'y mga banal, sinabi nilang sila'y nagsisitalima sa kautusan ng 
Diyos, nguni't ang kanilang ginagawa ay maling pagtalima. Ang mga maniningil ng buwis 
ay tinuligsa at sinumpa ng mga Pariseo bilang mga di-naniniwalang may Diyos, nguni't 
ipinakilala nila sa pamamagitan ng kanilang pananampalataya at mga gawa na sila'y 


nangauuna na sa kaharian ng langit kaysa mga taong ito na nangagbabanal-banalan at 

nagsitanggap ng malaking liwanag, subali't ang mga gawa ay hindi natutugma sa sinasabi 
nilang kabanalan. 


Hindi kayang bathin ng mga saserdote at mga pinuno ang mga nananaliksik na 
katotohanang ito, gayon pa ma'y nagsawalang-imik sila, at nagsiasang si Jesus ay 
makapagsasalita ng isang bagay na maibabaling nila laban sa Kaniya, nguni't marami pa rin 
silang babathin. 


“Pakinggan ninyo ang isa pang talinhaga,” wika ni Kristo: “May isang tao na puno ng 
sambahayan, na nagtanim ng isang ubasan, at binakuran niya ng mga buhay na 
punungkahoy sa palibot, at humukay roon ng isang pisaan ng ubas, at nagtayo ng isang 
bantayan, at ipinagkatiwala yaon sa mga magsasaka, at napasa ibang lupain: at nang malapit 
na ang panahon ng pamumunga, ay sinugo niya ang kaniyang mga alipin sa mga magsasaka, 
upang tanggapin ang kaniyang bunga. At pinaghahawakan ng mga magsasaka ang kaniyang 
mga alipin, at hinampas nila ang isa, at ang isa'y pinatay, at ang isa'y binato. Muling sinugo 
niya ang ibang mga alipin na mahigit pa sa nangauna: at ginawa rin sa kanila ang gayunding 
paraan. Datapwa't pagkatapos ay sinugo niya sa kanila ang kaniyang anak na lalaki, na 
nagsasabi, Igagalang nila ang aking anak. Datapwa't nang makita ng mga magsasaka ang 
anak, ay nangag-usapan sila, Ito ang tagapagmana, halikayo, siya'y ating patayin, at kunin 
natin ang kaniyang mana. At siya'y hinawakan nila, at itinaboy siya sa ubasan, at pinatay 
siya. Pagdating nga ng panginoon ng ubasan, ano kaya ang gagawin sa mga magsasakang 
yaon?” 


Ang pinagsalitaan ni Jesus ay ang lahat ng mga taong naroroon, nguni't sumagot ang 
mga saserdote at mga pinuno. “Pupuksaing walang awa ang mga tampalasang yaon,” sabi 
nila, “at ibibigay ang ubasan sa ibang mga magsasaka, na sa kaniya'y mangagbibigay ng 
mga bunga sa kanilang kapanahunan.” Hindi agad nahagip ng kanilang isip ang 
pinagkakapitan ng talinhaga, nguni't ngayon ay nahalata nilang sila'y naggawad ng hatol sa 
kanilang mga sarili. Sa talinhaga ang puno ng sambahayan ay kumakatawan sa Diyos, ang 
ubasan ay ang bansang Hudyo, at ang bakod ay ang kautusan ng Diyos na siyang sa kanila'y 
nagsasanggalang. Ang bantayan ay kumakatawan sa templo. Ginawa na ng panginoon ng 
ubasan ang lahat ng kailangang gawin upang ito'y lumago at sumagana. “Ano pa ang 
magagawa ko sa aking ubasan,” wika niya, “na hindi ko nagawa?” Isaias 5:4. Sa ganito 
inilarawan ang walang pagod na pag-iingat at pangangalaga ng Diyos sa Israel. At kung 
paanong ang mga magsasaka ay dapat magsauli sa kanilang panginoon ng kaukulang bahagi 
ng mga bunga ng ubasan, ay gayundin namang dapat parangalan ng bayan ang kanilang 
Diyos sa pamamagitan ng isang kabuhayang tumutugon sa kanilang mga banal na 
karapatan. Datapwa't kung paanong pinatay ng mga magsasaka ang mga aliping inutusan ng 
panginoon upang humingi ng bunga, gayundin naman pinatay ng mga Hudyo ang mga 
propetang inutusan ng Diyos upang sila'y tawagang magsipagsisi. Sugo at sugo ang mga 
pinatay. Hindi mapag-aalinlanganang tamang-tama ang pagkakakapit ng talinhaga, at sa 


sumunod pang pangyayari ay gayundin. Sa sinisintang anak na sa huli'y sinugo ng 

panginoon ng ubasan sa mga tampalasan niyang alipin, at siya nilang hinawakan at pinatay, 
ay nakita ng mga saserdote at mga pinuno ang isang naiibang larawan ni Jesus at ang 
sasapitin Niyang kapalaran. Ngayon pa man ay pinapanukala na nilang patayin Siya na 
sinugo ng Ama sa kanila upang gumawa ng kahuli-hulihang pamanhik. Sa parusang 
iginawad sa walang utang-na-loob na mga magsasaka ay inilarawan ang parusang 
tatanggapin ng mga papatay kay Kristo. 


May kahabagang sila'y tiningnan ng Tagapagligtas, bago patuloy na nagwika, 
“Kailanman baga'y hindi ninyo nabasa sa mga Kasulatan, Ang batong itinakwil ng 
nangagtatayo ng gusali, ang siya ring ginawang pangulo sa panulok: ito'y mula sa 
Panginoon, at ito'y kagila-gilalas sa harap ng ating mga mata? Kaya nga sinasabi Ko sa 
inyo, Aalisin sa inyo ang kaharian ng Diyos, at ibibigay sa isang bansang nagkakabunga. At 
ang mahulog sa ibabaw ng batong ito ay madudurog: datapwa't sinumang kaniyang 
malagpakan, ay pangangalating gaya ng alabok.” 


Ang hulang ito ay malimit ulit-ulitin ng mga Hudyo sa mga sinagoga, at ikinakapit nila sa 
dumarating na Mesiyas. Si Kristo ang Pangulong Bato sa panulok sa kabuhayan ng mga 
Hudyo, at sa buong panukala ng pagliligtas. Ang patibayang batong ito ay 
itinatakwil ngayon ng mga tagapagtayong Hudyo, ng mga saserdote at mga pinuno ng 
Isarel. Tinawag ng Tagapagligtas ang kanilang pansin sa mga hula na magpapakilala sa 
kanila ng kanilang panganib. Sinikap Niyang ipaliwanag nang ayon sa buo Niyang 
makakaya ang uri ng gawaing malapit na nilang gawin. 


At may isa pang layunin ang Kaniyang mga pagsasalita. Sa pagtatanong Niya ng, 
“Pagdating nga ng panginoon ng ubasan, ano kaya ang gagawin sa mga magsasakang 
yaon?” ay sinadya ni Kristong sumagot ang mga Pariseo nang pagayon. Sinadya Niyang sila 
na ang humatol sa kanilang mga sarili. Palibhasa'y hindi sila mapukaw na magsisi, ang mga 
babala Niya ay siyang maglalapat sa kanila ng hatol, at hangad Niyang makita nilang sila 
ang nagpahamak sa kanilang mga sarili. Sinadya Niyang ipakilala sa kanila na nasa katwiran 
ang Diyos na bawiin ang mga karapatan nilang pambansa, na noo'y nagpapasimula na, at 
mawawakasan, hindi lamang sa pagkagiba ng kanilang templo at ng kanilang lungsod, kundi 
sa pagkakawatak-watak din naman ng bansa. 


Napagkilala ng mga nakikinig ang babala. Nguni't bagaman nilapatan na nila ng hatol 
ang kanilang mga sarili, handa pa rin ang mga saserdote at mga pinuno na gawin ang 
hinihingi ng larawan sa pamamagitan ng pagsasabi. “Ito ang tagapagmana, halikayo, siya'y 
ating patayin.” “Nguni't nang sila'y nagsisihanap ng paraang Siya'y mahuli, ay nangatakot 
sila sa karamihan,” sapagka”t ang damdaming bayan ay nasa panig ni Kristo. 


Nang sipiin ni Kristo ang hula tungkol sa batong itinakwil, ay talagang isang tunay na 
pangyayari sa kasaysayan ng Israel ang binanggit Niya. Ang pangyayari ay kaugnay ng 
pagtatayo ng unang templo. Bagama't ito'y tanging nakakapit sa panahon nang unang 


pumarito si Kristo, at dapat sana'y nakaantig nang labis sa mga Hudyo, ito'y may aral din 
485 


naman para sa atin. Nang itayo ang templo ni Solomon, ang malaking bato para sa pader at 
sa patibayan ay inihanda't tinabas na lahat sa tibagan, matapos madala ang mga ito sa 
dakong pagtatayuan, wala nang ano pa mang kasangkapang gagamitin sa mga ito, ilalapat 
na lamang ito ng mga manggagawa sa kanilang kinauukulang lugar. Isang batong di- 
karaniwan ang laki at kakatwa ang hugis ang dinala upang gamitin sa patibayan, nguni't ang 
mga manggagawa ay walang makitang lugar na mapaglalagyan nito, at ayaw nilang 
tanggapin. Kinayamutan nila iyon sa pagkakalagay niyon sa dinaraanan nila na di- 
nagagamit. Ito'y maluwat na namalaging isang batong itinakwil. 


Nguni't nang dumating na ang mga tagapagtayo sa panahon ng paglalagay ng bato sa 
panulok, ay maluwat silang naghanap ng isang batong may sapat na laki at tibay, at may 
nararapat na hugis, upang mailagay sa tanging lugar na iyon, at magdala ng malaking bigat 
na mapapasalalay doon. Kapag nakagawa sila ng maling pagpili para sa mahalagang lugar 
na ito, ay manganganib ang buong gusali. Dapat silang makakuha ng isang batong may 
kayang tumagal sa init ng araw, sa lamig, at sa bagyo. Ilan nang bato ang sa iba't ibang 
pagkakataon ay pinili at inilagay, subali”t dahil sa bigat ng gusali, ay nagkadurug-durog ang 
mga ito. Ang iba naman ay hindi tumagal sa biglang mga pagbabago ng panahon. Datapwa't 
sa wakas ay nabaling ang pansin nila sa batong maluwat nang itinakwil. Nahantad na iyon 
sa hangin, sa araw at sa bagyo, nang hindi nagkaroon ng anumang bitak. Sinuri ng mga 
tagapagtayo ang batong ito. Isa na lamang pagsubok ang hindi pa nito nalalampasan. Kung 
makakaya nitong dalhin ang malaking bigat, ipapasiya nilang tanggapin ito na maging 
pangulong bato sa panulok. Sinubok nga nila. Inilagay nila ang bato sa lugar na ukol dito, at 
nasumpungan nilang ito'y hustung-husto doon. Sa pangitaing ukol sa hula, ay ipinakita kay 
Isaias na ang batong ito ay sumasagisag kay Kristo. Sinasabi niya: 


“Ang Panginoon ng mga hukbo, Siya ang inyong ariing banal: at sumakaniya ang inyong 
takot, at sumakaniya ang inyong pangingilabot. At Siya'y magiging pinakasantuwaryo, 
nguni't pinaka-Batong katitisuran at pinakamalaking Batong pambuwal sa dalawang 
sambahayan ng Israel, na pinakabitag at pinakasilo sa mga nananahan sa Jerusalem. At 
marami ang mangatitisod doon, at mangabubuwal, at mangababalian, at mangasisilo, at 
mangahuhuli.” Ang propeta ay dinala ng pangitain sa unang pagparito, at ipinakita sa kaniya 
na magpapasan si Kristo ng mga pagsubok at mga kahirapan na siyang sinasagisagan ng 
lahat ng pagsubok na gagawin sa pangulong bato sa panulok sa templo ni Solomon. “Kaya't 
ganito ang sabi ng Panginoong Diyos, Narito, Aking inilalagay sa Siyon na pinakapatibayan 
ang isang bato, isang batong subok, isang mahalagang batong panulok, na may matibay na 
patibayan: ang naniniwala ay hindi magmamadali.” Isaias 8:13-15: 28:16. 


Sa walang-hanggang karunungan ng Diyos, ay Siya ang pumili ng batong patibayan, at 
Siya na rin ang naglagay nito. Tinawag Niya itong “matibay na patibayan.” Maaaring 
ipatong dito ng buong sanlibutan ang lahat niyang mga pasanin at mga kadalamhatian, kaya 
nitong dalhin ang lahat nang ito. Makapagtatayo sila sa ibabaw nito nang may ganap na 


katiwasayan. Si Kristo ay “isang batong subok.” Lahat ng nagtitiwala sa Kaniya ay hindi 

Niya kailanman binibigo. Nagbata Siya ng lahat ng pagsubok. Binata Niya ang bigat ng 
kasalanan ni Adan, at ang kasalanan ng kaniyang kaanakan, at lumabas na higit pa kaysa 
mananagumpay sa mga kapangyarihan ng kasamaan. Nadala Niya ang mga pasaning 
ibinunton sa Kaniya ng bawa't makasalanang nagsisisi. Ang makasalanang puso ay 
nakasumpong kay Kristo ng kaginhawahan. Siya ang matibay na patibayan. Lahat ng sa 
Kaniya'y umaasa at nagtitiwala ay makapagtatamasa ng sakdal na katiwasayan. 


Sa hula ni Isaias, si Kristo ay tinatawag na matibay na patibayan at batong katitisuran. Sa 
pagkakasi ng Espiritu Santo, ay malinaw na ipinakikilala ni apostol Pedro kung kanino isang 
batong patibayan si Kristo, at kung kanino Siya isang batong pambuwal. “Kung inyong 
napagkilala na ang Panginoon ay mapagbiyaya: na kayo'y magsilapit sa Kaniya, na isang 
batong buhay, na sa katotohana'y itinakwil ng mga tao, datapwa't sa Diyos ay hirang, at 
mahalaga, kayo rin naman, na gaya ng mga batong buhay, ay natatayong bahay na ukol sa 
espiritu, upang maging pagkasaserdoteng banal, upang maghandog ng mga hain na ukol sa 
espiritu, na nangakalulugod sa Diyos sa pamamagitan ni JesuKristo. Sapagka't ito ang 
nilalaman ng Kasulatan, Narito, aking inilalagay sa Siyon ang isang Batong panulok na 
pangulo, hirang, mahalaga, at ang sumasampalataya sa Kaniya ay hindi mapapahiya. Sa 
inyo ngang nangananampalataya Siya'y mahalaga: datapwa't sa hindi nangananampalataya, 
ang batong itinakwil ng nagsisipagtayo ng bahay, siyang naging pangulo ng panulok, at 
Batong katitisuran, at Bato na pambuwal, sapagka't sila ay natitisod sa salita, palibhasa'y 
mga suwail.” 1 Pedro 2:3-8. 


Sa mga sumasampalataya, si Kristo ay matibay na patibayan. Sila ang mga nahulog sa 
ibabaw ng Bato at nangadurog. Ang ipinakikilala nito ay ang pagpapasakop kay Kristo at 
pagsampalataya sa Kaniya. Ang mahulog sa ibabaw ng Bato at madurog ay 
nangangahulugang pagtalikod sa ating sariling-pagbabanal-banalan at paglapit kay Kristo 
nang may pagpapakumbabang tulad ng sa isang maliit na bata, na nagsisisi ng ating mga 
kasalanan, at naniniwala sa Kaniyang nagpapatawad na pag-ibig. At kaya sa pamamagitan 
din naman ng pananampalataya at pagtalima tayo'y nakapagtatayo kay Kristo na ating 
patibayan. 


Sa ibabaw ng buhay na Batong ito, ay mangyayaring magtayo ang mga Hudyo at ang 
mga Hentil. Ito lamang ang tanging patibayan na mapagtatayuan natin nang buong 
kapanatagan. Sapat ang lapad nito para sa lahat, at sapat din ang tibay upang makaya ang 
bigat at laki ng pasan ng sanlibutan. At sa pamamagitan ng pagkakaugnay kay Kristo, na 
Batong buhay, lahat ng mga nagtatayo sa ibabaw ng patibayang ito ay nagiging mga batong 
buhay. Maraming mga tao ang sa sarili nilang mga pagsisikap ay nahugis, kuminis, at 
gumanda, subali't hindi sila maaaring maging mga “batong buhay,” sapagka't hindi sila 
nakaugnay kay Kristo. Kung wala ang ganitong pagkakaugnay, walang taong maliligtas. 
Kung wala sa atin ang buhay ni Kristo, hindi natin mapaglalabanan ang mga bagyo ng 
tukso. Ang ating walang-hanggang kapanatagan at kaligtasan ay nakasalig sa ating 

ng mga patibayang hindi pa nasubok. Kapag bumabagsak ang ulan, at nagngangalit ang 
bagyo, at dumadagsa ang baha, ang bahay nila ay nabubuwal, sapagka't hindi nakatatag sa 
ibabaw ng walanghang gang Bato, ang Pangulong Bato sa panulok na si Kristo Jesus. 


“Sa mga natitisod sa salita, palibhasa'y mga suwail,” si Kristo ay isang Batong 
pambuwal. Nguni't “ang batong itinakwil ng nagsisipagtayo ng bahay, ay siyang naging 
pangulo sa panulok.” Katulad ng batong itinakwil, si Kristo ay nagtiis ng pagkakatakwil at 
pagkakalapastangan nang Siya”y naglilingkod dito sa lupa. Siya'y “hinamak at itinakwil ng 
mga tao, isang Taong kapanglawan, at bihasa sa kapighatian: ... Siya'y hinamak, at hindi 
natin pinahalagahan Siya.” Isaias 53:3. Nguni't malapit na noon ang panahong Siya ay 
luwalhatiin. Sa pamamagitan ng pagkabuhay na mag-uli ay Siya'y ipahahayag na “Anak ng 
Diyos na may kapangyarihan.” Roma 1:4. Sa Kaniyang ikalawang pagparito ay Siya'y 
mahahayag na Panginoon ng langit at ng lupa. Yaong mga ngayo'y malapit nang magpako 
sa Kaniya sa krus ay kikilala sa Kaniyang kadakilaan. Sa harap ng santinakpan ay magiging 
pangulo sa panulok ang Batong itinakwil. 


At sa “sinumang kaniyang malagpakan, ay pangangalating gaya ng alabok.” Malapit nang 
makita ng mga taong tumanggi kay Kristo ang pagkawasak o pagkagiba ng kanilang 
lungsod at bansa. Masisira ang kanilang kaluwalhatian, at mangangalat na gaya ng alabok 
pagka humihip ang hangin. At ano nga ang sumira sa mga Hudyo? Iyon ay ang bato, na 
kung sila lamang ay sa ibabaw nito nagtayo, ito sana ang naging kapanatagan o kaligtasan 
nila. Iyon ang kabutihan ng Diyos na kanilang hinamak, ang katwiran na kanilang 
tinanggihan, ang kaawaang kanilang winalang-halaga. Kinalaban ng mga tao ang Diyos, at 
ang lahat na sana'y sa ikaliligtas nila ay nauwi sa pagkapahamak nila. Ang lahat ng itinalaga 
ng Diyos sa ikabubuhay ay nasumpungan nilang sa ikamamatay. Nakapaloob sa pagpapako 
ng mga Hudyo kay Kristo sa krus ang pagkawasak ng Jerusalem. Ang dugong natigis sa 
Kalbaryo ay siyang bigat na nagpalubog sa kanila sa kapahamakan sa sanlibutang ito at sa 
sanlibutang darating. Magiging ganyan din sa huling dakilang araw, pagka bumagsak na ang 
hatol sa lahat ng mga tumanggi sa biyaya ng Diyos. Si Kristo, na sa kanila'y Batong 
pambuwal, ay pakikita sa kanilang tulad sa isang naghihiganting bundok. Ang 
kaluwalhatian ng Kaniyang mukha, na sa mga matwid ay buhay, ay magiging apoy na 
namumugnaw sa mga masasama. Dahil sa pag-ibig na tinanggihan, at sa biyayang hinamak, 
ay lilipulin ang makasalanan. 


Sa pamamagitan ng maraming mga halimbawa at paulit-ulit na mga babala, ay ipinakilala 
ni Jesus ang magiging bunga sa mga Hudyo ng pagtanggi nila sa Anak ng Diyos. Sa 
pamamagitan ng mga pangungusap na ito ay nagsasalita Siya sa lahat ng tao sa bawa't 
panahon na tumatangging tanggapin Siya bilang kanilang Manunubos. Lahat ng babala ay 
para sa kanila. Ang templong nilapastangan, ang masuwaying anak, ang masasamang 
magsasaka, at ang mapanghamak na mga tagapagtayo, ay may kani-kanilang kapareho o 
katumbas sa karanasan ng bawa't makasalanan. Malibang siya'y magsisi, ang hatol o 


parusang paunang-umaanino sa mga ito ay sasapit sa kaniya. 

Kabanata 66---Ang Pagtatalo 


Ang mga saserdote at mga pinuno ay tahimik na nakinig sa matatalim na sumbat ni 
Kristo. Hindi nila mapasinungalingan ang Kaniyang mga paratang. Nguni't dahil dito”y lalo 
lamang silang naging masugid na mahuli Siya sa pamamagitan ng lalang, at taglay ang 
ganitong layunin sila'y nagsugo ng mga titiktik sa Kaniya, “na nangagpakunwaring mga 
matwid, upang Siya'y mahuli sa Kaniyang mga salita, nang Siya'y maibigay nila sa 
kapangyarihn at kapamahalaan ng gobernador.” Hindi nila isinugo ang matatandang Pariseo 
na madalas nang makatagpo ni Jesus, kundi mga kabataang lalaki na masusugid at 
masisikap, na sa palagay nila ay hindi pa kilala ni Kristo. Ang mga ito ay pinasamahan sa 
mga Herodiano, na siyang makikinig ng mga salita ni Kristo, upang siyang magsisaksi laban 
sa Kaniya sa oras na lilitisin Siya. Ang mga Pariseo at ang mga Herodiano ay mahigpit na 
magkakaaway, nguni't ngayon ay nagkakaisa na sila sa paglaban kay Kristo. 


Ang mga Pariseo ay lagi nang tutol sa itinatakdang buwis ng mga Romano. Ang 
pagbabayad ng buwis ay ipinalalagay nilang salungat sa kautusan ng Diyos. Nakakita sila 
ngayon ng pagkakataon na makapag-umang ng silo kay Jesus. Nagsilapit sa Kaniya ang mga 
tiktik, at kunwari'y mga tapat na taong may hangad na makilala ang kanilang tungkulin, na 
nagwika, “Guro, nalalaman namin na Ikaw ay nagsasabi at nagtuturo nang matwid, at wala 
Kang itinatanging tao, kundi itinuturo Mo ang katotohanan na daan ng Diyos: matuwid 
bagang kami ay bumuwis kay Cesar, o hindi?” Ang mga salitang, “Nalalaman namin na 
Ikaw ay nagsasabi at nagtuturo nang matwid,” kung naging tapat lamang sa loob nila, ay 
sana'y naging isang kahanga-hangang pag-amin. Nguni't ang mga ito ay sinalita upang 
mandaya, gayon pa ma'y tunay ang kanilang patotoo. Batid ng mga Pariseo na si Kristo'y 
nagsalita at nagturo nang matwid, at sila'y hahatulan ng sarili nilang patotoo. 


Ang akala ng mga nagsipagtanong kay Jesus ay naikubli na nila ang kanilang layunin, 
nguni't nabasa ni Jesus ang kanilang mga puso na tulad sa isang bukas na aklat, at isinatinig 
Niya ang kanilang pagpapaimbabaw. “Bakit ninyo Ako tinutukso?” wika Niya; sa ganito'y 
binigyan Niya sila ng tandang hindi nila hiningi, sa pamamagitan ng pagpapakita sa kanila 
na nababasa Niya ang kanilang itinatago o inililihim na layunin. Lalo pa rin silang nalito 
nang Kaniyang idugtong, “Pagpakitaan ninyo Ako ng isang denaryo.” Naglabas naman sila, 
at sila'y tinanong Niya, “Kanino ang larawan at ang nasusulat dito? Sila'y sumagot at 
nagsabi, Kay Cesar.” Pagkaturo Niya sa nakasulat sa denaryo, ay nagwika si Jesus, “Kung 
gayo'y ibigay ninyo kay Cesar ang kay Cesar, at sa Diyos ang sa Diyos.” 


Inasahan ng mga tiktik na tuwirang sasagutin ni Jesus ang tanong nila ng alinman sa oo, 
o hindi. Kung sasabihin Niyang hindi matuwid ang bumuwis kay Cesar, ay isusumbong nila 
Siya sa mga maykapangyarihang Romano at huhulihin dahil sa pang-uudyok na 
maghimagsik. Subali”t sakali namang ang sasabihin Niya'y matuwid na bumuwis kay Cesar, 
panukala nilang paratangan Siya sa bayan bilang lumalaban o sumasalansang sa kautusan ng 
Diyos. Ngayon ay nararamdaman nilang sila'y bigo at gapi. Nagkagulu-gulo ang kanilang 

mga panukala. Ang mahusay na pagkakasagot sa kanilang katanungan ay bumigo sa kanila 
at wala na silang masabi pang anuman. 


Ang sagot ni Kristo ay hindi pag-iwas, kundi isang tapat na kasagutan sa katanungan nila. 
Hawak sa Kaniyang kamay ang salaping Romano na kinatatatakan ng pangalan at larawan 
ni Cesar, ay sinabi Niyang yamang sila'y nabubuhay sa ilalim ng pagkukupkop ng 
kapangyarihan ng Roma, ay dapat nilang ibigay sa kapangyarihang yaon ang tangkilik o 
sustentong hinihingi nito, habang ito'y hindi nasasalungat sa lalong mataas na tungkulin. 
Subali't bagaman sila'y mapayapang napasasakop sa mga batas o mga kautusan ng bansa, 
dapat namang sa buong panahon ay unahin nila ang pagtatapat sa Diyos. 


Ang mga salita ng Tagapagligtas na, “Ibigay ninyo ... sa Diyos ang sa Diyos,” ay isang 
matinding sumbat sa mga Hudyong mapaghanap ng kamalian. Kung buong tapat lamang 
nilang tinupad ang kanilang mga tungkulin sa Diyos, hindi sana sila naging isang bansang 
wasak, na sakop ng isang kapangyarihang dayuhan. Sana'y walang watawat ng Roma na 
matataas at wawagayway sa ibabaw ng Jerusalem, at sana'y walang kawal na Romanong 
tatayo sa kaniyang mga pintuang-bayan, at walang gobernador na Romanong magpupuno sa 
loob ng kaniyang mga kuta. Pinagbabayaran lamang noon ng ban sang Hudyo ang parusa sa 
kaniyang pagtalikod sa Diyos 


Nang marinig ng mga Pariseo ang sagot ni Kristo, “nagsipanggilalas sila, at Siya'y 
iniwan, at nagsiyaon.” Sinuwatan Niya ang kanilang pagpapaimbabaw at kapangahasan, at 
sa ginawa Niyang ito ay isang dakilang simulain ang Kaniyang ipinahayag, isang simulaing 
malinaw na nagpapakilala ng mga hangganan ng tungkulin ng tao sa pamahalaang sibil at ng 
tungkulin ng tao sa Diyos. Sa maraming isipan ay isang nakagugulong suliranin ang nalutas. 
Magbuhat na noon ay nanghawak na sila sa matwid na simulain. At bagaman marami ang 
umalis na di-nasisiyahan, nakita nilang ang simulaing pinagbabatayan ng suliranin ay 
malinaw na naipakilala, at sila'y nanggilalas sa malaking katalinuhan ni Kristo. 


Hindi pa natatagalang napatatahimik ang mga Pariseo ay lumapit naman ang mga 
Saduceo na taglay ang mapanlinlang nilang mga tanong. Ang dalawang pangkat na ito ay 
mahigpit na magkalaban. Ang mga Pariseo ay masusugid na tagasunod ng sali't saling sabi. 
Mahigpit silang sumunod sa mga panlabas na seremonya, masisikap sa mga paghuhugas, sa 
mga pag-aayuno, at sa mahahabang pananalangin, at sa pakitang-taong paglilimos. Nguni't 
sinabi ni Kristong niwawalan nilang kabuluhan ang kautusan ng Diyos sa pamamagitan ng 
pagtuturo ng mga aral ng mga tao bilang mga utos ng Diyos. Bilang isang uri ng mga tao ay 
sila'y mayayabang at mapagpaimbabaw, gayon pa man sa gitna nila ay mayroon din silang 
mga kasamahan na may tunay na kabanalan, na tumanggap sa mga aral ni Kristo at naging 
mga alagad Niya. Tinanggihan ng mga Sadueeo ang mga sali't saling sabi ng mga Pariseo. 
Nagpanggap silang naniniwala sa malaking bahagi ng mga Kasulatan, at itinuturing nila ang 
mga ito na tuntunin ng paggawa, subali't sa katotohanan ay sila'y mga di-naniniwala at mga 
materyalista. 

Ang mga Saduceo ay hindi naniniwala sa pagkakaroon ng mga anghel, sa pagkabuhay na 
mag-uli ng mga patay, at sa aral tungkol sa buhay na panghinaharap, na may mga 
gantimpala at mga kaparusahan. Sa lahat ng mga bagay na ito ay naiiba sila sa mga Pariseo. 
Sa dalawang pangkating ito ang pagkabuhay na mag-uli ay tangi nang isang paksa ng 
pagtatalo. Ang mga Pariseo ay matibay na nananampalataya sa pagkabuhay na maguli, 
nguni't ang kanilang mga kuru-kuro at paliwanag tungkol sa magiging kalagayan ng tao sa 
hinaharap ay nakalilito. Sa ganang kanila ang kamatayan ay isang hiwagang di- 
maipaliwanag. Ang kawalang-kakayahan nila na matugunan ang mga katwiran ng mga 
Saduceo ay naging daan upang hindi na matapos ang kanilang pagtatalo. Ang mga pag- 
uusap ng dalawang pangkating ito ay karaniwan nang nauuwi sa mga pagkakagalit, na 
siyang lalong naglalayo sa kanila. 


Sa bilang ay higit na kakaunti ang mga Saduceo kaysa kanilang mga kalaban, at hindi 
lubhang malakas ang kapit nila sa mga karaniwang tao, nguni't marami naman sa kanila ang 
mayaman, at sila'y may impluwensiyang dulot ng kayamanan. Sa kanilang hanay nabibilang 
ang maraming mga saserdote, at sa kanila karaniwan nang pinipili at binubunot ang dakilang 
saserdote. Ito, gayon pa man, ay ayon sa hayag na pagkakasundo na hindi nila paiiralin ang 
kanilang mga di-paniniwala. Dahil sa dami at katanyagan ng mga Pariseo, ay kinailangang 
ang mga Sadueeo ay huwag maging masigasig sa kanilang mga doktrina pagka sila'y 
humahawak ng anumang tungkuling pagkasaserdote, subali't dahil sa sila'y pinaging- 
marapat na humawak ng gayong tungkulin ay ito ang nagbibigay ng impluwensiya o bisa sa 
kanilang mga kamalian. 


Hindi tinanggap ng mga Saduceo ang turo ni Jesus. Siya'y kinakasihan ng isang diwa o 
espiritung ayaw nilang kilalanin, at ang turo Niya tungkol sa Diyos at sa buhay na darating 
ay nalalaban sa kanilang mga teorya o mga pala-palagay. Naniniwala silang ang Diyos 
lamang ang higit na makapangyarihan kaysa tao, nguni't ikinakatwiran nila na ayon sa 
talaga ng Diyos at ayon sa Kaniyang karunungan ay mangyayaring maalisan ng malayang 
kapangyarihang moral ang tao, at hahantong ito sa kalagayang busabos. Naniniwala sila, na, 
pagkalikha ng Diyos sa tao, ay pinabayaan na Niya ito sa sarili nito, at hindi na 
pinakikialaman ng nakatataas na kapangyarihan. Naniniwala sila na malaya ang taong 
pangasiWaan ang sarili niyang buhay at ayusin ang mga pangyayari sa sanlibutan, na ang 
kaniyang kapalaran o kahahantungan ay nasa sarili niyang mga kamay. Itinatatwa nila na 
ang Espiritu ng Diyos ay gumagawang katulong ng mga pagsisikap ng tao o ng mga 
katutubong pangyayari. Gayon pa ma'y naniniwala pa rin sila na, sa pamamagitan ng 
tumpak na paggamit ng tao ng mga katutubo niyang kapangyarihan, ay siya'y magiging 
marangal at marunong, na sa pamamagitan ng puspusan at mahigpit na pagsasakit ay 
maaaring maging malinis ang kaniyang buhay. 


Ang mga kuru-kuro nila tungkol sa Diyos ay siyang humugis ng sarili nilang likas. Ayon 
sa kanilang kurukuro ang Diyos ay walang pagmamalasakit sa tao, kaya sila naman ay 


bahagya nang magpahalaga sa isa't isa, wala silang gasinong pagsasamahan. Palibhasa'y 
491 


ayaw nilang kilalanin na ang Espiritu Santo ay tumutulong sa tao, kaya wala namang 
kapangyarihan ang Diyos sa kanilang mga kabuhayan. Katulad ng ibang mga Hudyo, 
kanilang ipinagmalaking lubha ang kanilang karapatan sa pagiging mga anak ni Abraham, at 
ang kanilang mahigpit na pagsunod sa mga hinihingi ng kautusan, subali't ang tunay na 
diwa ng kautusan at ang pananampalataya at kagandahang-loob ni Abraham, ay walang- 
wala sa kanila. Maliit lamang ang nasasaklaw ng kanilang likas na mga pakikiramay. Sila'y 
nanganiwalang kaya ng lahat ng mga tao na magtamo ng mga kaginhawahan at mga 
pagpapala ng buhay, at ang kanilang mga puso ay hindi naantig ng mga pagsasalat at mga 
paghihirap ng iba. Nabuhay sila ng para sa kanilang mga sarili lamang. 


Sa pamamagitan ng mga salita at mga gawa ni Kristo, ay pinatotohanan Niyang may 
isang makapangyarihang Diyos na lumilikha o gumagawa ng mga di-pangkaraniwang mga 
bunga, sa buhay na darating na nasa kabila nitong kasalukuyan, at sa Diyos na Ama ng lahat 
ng mga tao, na lagi nang nag-iingat ng tunay nilang mga kapakanan. Ipinakilala Niya na ang 
kagandahang-loob at kahabagan ay gawain ng kapangyarihan ng Diyos na sumumbat sa 
labis na pagkamakasarili ng mga Saduceo. Itinuro Niya na alang-alang sa ikabubuti ng tao 
sa buhay na ito at sa walang-hanggan din naman niyang ikapapaanyo, ang Diyos ay 
gumagawa sa puso sa pamamagitan ng Espiritu Santo. Ipinakilala Niyang hindi tamang 
magtiwala sa kapangyarihan ng tao sa ikapagbabago ng likas na Espiritu ng Diyos lamang 
ang makagagawa. 


Ang turong ito ay pinagpilitan ng mga Saduceo na sirain at pawalang-halaga. Sa kanilang 
pakikipagtalo kay Jesus, ay nagtiwala silang maihahatid nila Siya sa pagkapahiya, kung 
hindi man Siya mahatulan. Ang pagkabuhay na mag-uli ay siyang paksang pinili nilang 
itanong sa Kaniya. Kung sakaling sumang-ayon Siya sa kanila, lalo pa Niyang pagagalitin 
ang mga Pariseo. Sakali namang sumalungat Siya sa kanila, panukala nilang libakin ang 
Kaniyang turo. 


Ikinatwiran ng mga Saduceo na kung ang katawan ay binubuo ng magkakaparehong mga 
partikula ng materya sa kalagayan nitong walang kamatayan gaya rin naman ng sa 
kalagayan nitong may kamatayan, kung gayon pagka ito'y binuhay nang muli mula sa mga 
patay ay dapat itong magkaroon ng laman at dugo, at dapat nitong ituloy sa walang- 
hanggang sanlibutan ang buhay na napugto o naputol sa lupa. Sa ganitong pangyayari wika 
nila ang mga pag-uugnayan sa lupa ay muling ipagpapatuloy, ang mag-asawa ay muling 
magsasama, magkakaroong muli ng mga pag-aasawa, at ang lahat ng mga bagay ay 
magpapatuloy na gaya noong hindi pa namamatay, ang mga kahinaan at mga damdamin ng 
tao sa buhay na ito ay magpapatuloy hanggang sa kabilang buhay. 


Sa sagot ni Jesus sa kanilang mga tanong, ay hinawi Niya ang tabing ng panahong 
darating. “Sa pagkabuhay na mag-uli,” sabi Niya, “ay hindi na sila mangag-aasawa ni mga 
papag-aasawahin pa, kundi gaya ng mga anghel ng Diyos sa langit.” Ipinakilala Niyang mali 
ang paniniwala ng mga Saduceo. Ang pinagsasaligan ng kanilang paniniwala ay mali. 

“Nangagkakamali kayo,” dugtong pa Niya, “sa hindi pagkaalam ng mga Kasulatan, ni ng 
kapangyarihan man ng Diyos.” Hindi Niya pinaratangan sila ng pagpapaimbabaw, gaya 
nang paratangan Niya ang mga Pariseo ng gayon, kundi ng maling paniniwala. 


Ipinagmamalaki ng mga Saduceo na sa lahat ng mga tao ay sila ang mahigpit na 
nanghahawak sa mga Kasulatan. Nguni't ipinakilala ni Jesus na hindi nila nalalaman ang 
tunay na kahulugan ng mga ito. Ang kaalamang yaon ay dapat maitanim sa puso sa 
pamamagitan ng pagpapaunawa ng Banal na Espiritu. Ang hindi nila pagkaalam ng mga 
Kasulatan at ng kapangyarihan ng Diyos ay sinabi Niyang siyang dahilan ng pagkalito ng 
kanilang pananampalataya at ng kadiliman ng pag-iisip. Ang ibig nilang mangyari ay 
maabot ng kanilang maigsing pagiisip ang malawak na mga hiwaga ng Diyos. Inanyayahan 
sila ni Kristo na buksan nila ang kanilang mga pag-iisip sa mga banal na katotohanang yaon 
na siyang magpapalawak at magpapalakas ng kanilang pang-unawa. Libulibo ang 
nawawalan ng paniniwala sa Diyos dahil sa hindi kayang unawain ng kanilang mga pahat na 
pagiisip ang mga hiwaga ng Diyos. Hindi nila maipaliwanag ang kahanga-hangang 
pagpapakita ng kapangyarihan ng Diyos sa Kaniyang mga pamamatnubay, kaya 
tinatanggihan nila ang mga katunayan ng Kaniyang kapangyarihan, at itinuturing na ang 
mga iyon ay mga katutubong pangyayari lamang na bahagya pa rin nilang malirip. Ang 
tanging susi upang maalaman ang mga hiwaga ng Diyos na nakapaligid sa atin ay ang 
kilalanin na ang lahat ng iyan ay gawa ng pakikiharap at ng kapangyarihan ng Diyos. 
Kailangang kilalanin ng mga tao na ang Diyos ay siyang Maylikha sa sansinukob, Isa na 
nag-uutos at nagsasagawa ng lahat ng mga bagay. Kailangan nila ang lalong malawak na 
pagkakilala sa Kaniyang likas, at sa hiwaga ng Kaniyang mga kapangyarihang ginagamit. 


Ipinahayag ni Kristo sa Kaniyang mga tagapakinig na kung talagang walang pagkabuhay 
na mag-uli sa mga patay, ang mga Kasulatang sinasabi nilang kanilang pinaniniwalaan ay 
mawawalan ng kabuluhan. Sinabi Niya, “Datapwa't tungkol sa pagkabuhay na mag-uli ng 
mga patay, hindi baga ninyo nabasa ang sinalita sa inyo ng Diyos, na nagsasabi, Ako ang 
Diyos ni Abraham, at ang Diyos ni Isaac, at ang Diyos ni Jacob? Ang Diyos ay hindi Diyos 
ng mga patay, kundi ng mga buhay.” Ibinibilang ng Diyos ang mga bagay na wala na para 
bagang naroroon. Nakikita Niya ang wakas buhat sa pasimula, at namamasdan Niya ang 
bunga ng Kaniyang gawain na para bagang ngayon nangyayari. Ang mga mahal na 
nangamatay, magmula kay Adan hanggang sa kahuli-hulihang banal na mamamatay, ay 
makakarinig ng tinig ng Anak ng Diyos, at magsisilabas mula sa libingan upang magkamit 
ng buhay na walang-kamatayan. Ang Diyos ay siya nilang magiging Diyos, at sila'y 
magiging Kaniyang bayan. Magkakaroon ng malapit at magiliw na pagsasama ang Diyos at 
ang binuhay na mga banal. Ang ganitong kalagayan, na inaasam na mangyayari ayon sa 
Kaniyang panukala, ay nakikita Niyang para bagang nangyari na. Ang mga patay ay 
nabubuhay sa Kaniya. 


Pinatahimik ng mga salita ni Kristo ang mga Saduceo. Wala silang maisagot sa Kaniya. 


Wala Siyang binitiwang pangungusap na magagamit nila upang Siya'y mahatulan. Walang 

napakinabang na anuman ang Kaniyang mga kaaway kundi ang sila'y hamakin lamang ng 
mga tao. Ang mga Pariseo, gayon pa man, ay hindi pa rin nawalan ng loob na udyukan 
Siyang magsalita ng bagay na magagamit nila laban sa Kaniya. Napahinuhod nila ang isang 
pantas na eskriba na magtanong kay Jesus na kung alin sa sampung utos ang higit na 
mahalaga. Itinanyag ng mga Pariseo ang unang apat na utos, na nagtuturo ng tungkulin ng 
tao sa Maylalang sa kaniya bilang siyang higit na mahalaga kaysa sa huling anim na utos, na 
nagtuturo naman ng tungkulin ng tao sa kaniyang kapwa tao. Ang ibinunga nito, ay 
nagkulang sila nang malaki sa pagsasagawa ng kabanalan. Ipinakilala ni Jesus sa mga tao 
ang malaki nilang pagkukulang, at itinuro naman Niya ang pangangailangan ng mabubuting 
gawa, sa pagsasabi Niya na ang punungkahoy ay nakikilala sa kaniyang mga bunga. Dahil 
dito'y pinaratangan Siya na ibinubunyi Niya ang huling anim na utos nang higit kaysa 
unang apat. 


Lumapit kay Jesus ang tagapagtanggol ng kautusan na may tiyak na katanungan, “Alin 
baga ang pangunang utos sa lahat?” Ang sagot ni Kristo ay tiyak at matindi: “Ang panguna 
sa lahat ng mga utos ay, Pakinggan mo, Oh Israel, Ang Panginoon nating Diyos ay isang 
Panginoon: at iibigin mo ang Panginoon mong Diyos nang buong puso mo, at nang buong 
kaluluwa mo, at nang buong pag-iisip mo, at nang buong lakas mo: ito ang pangunang 
utos.” Ang ikalawa ay katulad ng una, wika ni Kristo, sapagka't ito'y dito rin nagbubuhat, 
“Iibigin mo ang iyong kapwa na gaya ng iyong sarili. Walang ibang utos na hihigit sa mga 
ito.” “Sa dalawang utos na ito nauuwi ang buong kautusan at ang mga propeta.” 


Ang unang apat sa Sampung Utos ay nabubuo sa isang dakilang utos, “Tibigin mo ang 
Panginoon mong Diyos nang buong puso mo.” Ang huling anim ay nabubuo naman sa 
pangalawa, “Tibigin mo ang iyong kapwa na gaya ng iyong sarili.” Ang dalawang utos na ito 
ay kapwa nagpapahayag ng simulain ng pag-ibig. Ang una ay hindi maiingatan nang 
lalabagin ang ikalawa, ni hindi rin naman malingatan ang ikalawa samantalang nilalabag 
ang una. Pagka ang Diyos ay nasa tumpak nang lugar sa luklukan ng puso, ang tumpak din 
namang lugar ay ibibigay natin sa ating kapwa. Iibigin natin siya na gaya ng ating mga 
sarili. At kapag iniibig lamang natin ang Diyos nang higit sa lahat ay saka lamang natin 
magagawang ibigin ang ating kapwa nang walang itinatangi. 


At yamang ang lahat ng mga utos ay nabubuo sa pagibig sa Diyos at sa tao, 
nangangahulugang wala isa mang utos na maaaring labagin nang hindi nilalabag ang 
simulaing ito. Sa ganitong paraan itinuro ni Kristo sa mga nakikinig sa Kaniya na ang 
kautusan ng Diyos ay hindi napakaraming hiwa-hiwalay na mga utos, na ang iba ay may 
malaking kahalagahan, samantalang ang iba pa ay may kaunting kahalagahan at maaaring 
labagin nang walang kaparusahan. Inihaharap ng ating Panginoon ang unang apat at huling 
anim na utos bilang isang banal na kabuuan, at itinuturo Niyang ang pag-ibig sa Diyos ay 
maipakikilala sa pamamagitan ng pagtalima sa lahat Niyang mga utos. 

Ang eskribang nagtanong kay Jesus ay bihasa sa kautusan, at napamaang ito sa mga 
salita Niya. Hindi nito inakalang Siya ay may malalim at lubos na kaalaman sa mga 
Kasulatan. Nagtamo ito ng lalong malawak na pagkaunawa sa mga simulaing 
pinagbabatayan ng mga banal na utos. Sa harap ng nagkakatipong mga saserdote at mga 
pinuno ay tapat nitong inaming si Kristo ay nagbigay ng tumpak na paliwanag sa kautusan, 
na sinasabi: 


“Sa katotohanan, Guro, ay mabuti ang pagkasabi Mo na Siya'y iisa; at wala nang iba 
liban sa Kaniya: at ang Siya'y ibigin nang buong puso, at nang buong pagkaunawa, at nang 
buong kaluluwa, at nang buong lakas, at ibigin ang kapwa niya na gaya ng sa kaniyang 
sarili, ay higit pa kaysa lahat ng mga handog na susunugin at mga hain.” 


Nasumbatan ang eskriba ng matalinong sagot ni Kristo. Batid niya na ang relihiyon ng 
mga Hudyo ay pawang panlabas na mga seremonya at hindi panloob o pangkabuhayang 
pagbabanal. May bahagya siyang pagkaunawa sa kawalang-kabuluhan ng mga seremonya 
sa paghahandog ng mga hayop, at ng walang-pananampalatayang pagtitigis ng dugo para sa 
ikatutubos ng kasalanan. Ang pag-ibig at pagtalima sa Diyos, at ang dimakasariling 
pagpapahalaga sa kapwa tao, sa ganang kaniya, ay higit pang mahalaga kaysa lahat ng mga 
seremonyang ito. Ang kagyat na pag-amin ng taong ito na tumpak ang katwiran ni Kristo, at 
ang kaniyang tiyak at walang-paliguy-ligoy na sagot sa harap ng mga tao, ay nagpakilala ng 
isang diwang ganap na naiiba sa diwa ng mga saserdote at mga pinuno. Naawa si Jesus sa 
tapat na eskriba na hindi natakot harapin ang mga paguyam ng mga saserdote at ang mga 
banta ng mga pinuno sa pagsasabi ng mga paniniwala ng kaniyang puso. “At nang makita ni 
Jesus na siya'y sumagot na may katalinuhan, ay sinabi Niya sa kaniya, Hindi ka malayo sa 
kaharian ng Diyos.” 


Ang eskriba ay malapit sa kaharian ng Diyos, sapagka't kinilala niya na ang mga gawa 
ng katwiran ay higit na katanggap-tanggap sa Diyos kaysa mga handog na susunugin at mga 
hain. Nguni't kailangan ding makilala niya ang likas na pagka-Diyos ni Kristo, at sa 
pamamagitan ng pagsampalataya sa Kaniya ay makatanggap siya ng kapangyarihan na 
magawa ang mga gawa ng katwiran. Ang seremonya ng paghahandog ay walang halaga, 
malibang nakaugnay kay Kristo sa pamamagitan ng buhay na pananampalataya. Maging ang 
kautusang moral ay nawawalan ng halaga, malibang nauunawaan ang pagkakaugnay nito sa 
Tagapagligtas. Paulit-ulit na ipinakilala ni Kristo na ang kautusan ng Kaniyang Ama ay 
nagtataglay ng bagay na hindi na malalim kaysa mga utos lamang ng makapangyarihan. Sa 
kautusan ay nakalangkap ang simulain ding yaon na inihahayag sa ebanghelyo. Itinuturo ng 
kautusan ang tungkulin ng tao at ipinakikita sa kaniya ang kaniyang kasalanan. Kay Kristo 
siya dapat humingi ng kapatawaran at ng kapangyarihan upang magawa niya ang iniuutos 
ng kautusan. 


Nagsilapit kay Jesus ang mga Pariseo nang sagutin Niya ang tanong ng eskriba. Ngayo'y 
bumaling Siya at sila'y tinanong: “Ano ang inaakala ninyo tungkol kay Kristo? Kanino 


495 


bagang anak Siya?” Ang tanong na ito ay upang subukin ang kanilang paniniwala sa 
Mesiyas--- upang maalaman kung ang palagay nila sa Kaniya ay tao lamang o kaya'y Anak 
ng Diyos. Sabay-sabay na sumagot ang karamihan, “Siya'y Anak ni David.” Ito ang titulong 
ibinigay ng hula sa Mesiyas. Nang ihayag ni Jesus ang Kaniyang pagka-Diyos sa 
pamamagitan ng Kaniyang mga makapangyarihang kababalaghan, nang Kaniyang 
pagalingin ang mga maysakit at buhayin ang mga patay, ang mga tao ay nagtanung- 
tanungan, “Hindi baga ito ang Anak ni David?” Ang babaeng Sirofenisa, ang bulag na si 
Bartimeo, at ang marami pang iba ay nagsihingi sa Kaniya ng tulong, “Kahabagan Mo ako, 
Oh Panginoon, Ikaw na Anak ni David.” Mateo 15:22. Nang Siya'y nakasakay sa batang 
asno sa Kaniyang pagpasok sa Jerusalem ay ipinagbunyi Siya ng masayang sigawan, 
“Hosana sa Anak ni David: Mapalad ang pumaparito sa pangalan ng Panginoon.” Mateo 
21:9. At ang maliliit na batang nasa loob ng templo ay nagsigawan ng masayang papuri. 
Nguni't ang maraming tumawag kay Jesus sa tawag na Anak ni David ay hindi nakilala ang 
Kaniyang pagka-Diyos. Hindi nila napag-uunawang ang Anak ni David ay siya rin namang 
Anak ng Diyos. 


Bilang sagot sa pahayag na si Kristo ay Anak ni David, ay sinabi ni Jesus, “Bakit nga si 
David na nasa Espiritu ay tinawag Siya na Panginoon, na sinasabi, Sinabi ng Panginoon sa 
aking Panginoon, Maupo Ka sa Aking kanan, hanggang sa Aking gawing tuntungan Mo ang 
Iyong mga kaaway? Kung tinatawag nga Siya ni David na Panginoon, paanong Siya'y 
kaniyang anak? At walang sinumang nakasagot sa Kaniya ng isang salita, ni walang 
sinumang nangahas buhat nang araw na yaon na tumanong pa sa Kaniya ng anumang mga 
tanong.” 

Kabanata 67---Sa Aba ng mga Pariseo 


Huling araw yaon ng pagtuturo ni Kristo sa loob ng templo. Sa napakalaking pulutong na 
nagkakatipon sa Jerusalem, ay sa Kaniya napako ang pansin ng lahat, nagsiksikan ang mga 
tao sa mga patyo ng templo, na pinanonood ang pagtatalong kasalukuyang nagaganap, at 
buong kasabikan nilang pinakikinggan ang bawa't salitang namumutawi sa Kaniyang mga 
labi. Wala pang gayong tanawin na nasaksihan na nang una. Doo'y nakatayo ang kabataang 
Galileo, na walang tinataglay na karangalang panlupa ni tatak man ng pagkahari. 
Nakapaligid sa Kaniya ang mga saserdote na nakadamit ng magagarang kagayakan, ang 
mga pinunong ang mga kasuutan at mga insigniya ay nagpapakilala ng kanilang mataas na 
katungkulan, at ang mga eskriba naman ay may mga taglay na mga balumbon sa kanilang 
mga kamay, na madalas nilang tinutukoy sa pag-uusap. Tahimik at payapang nakatayo si 
Jesus sa harap nila, na taglay ang dignidad ng isang hari. Palibhasa'y taglay Niya ang 
kapangyarihan ng langit, walang panganganinong tiningnan Niya ang Kaniyang mga 
katunggali, na nagsitanggi at nagsihamak sa Kaniyang mga turo, at nangauuhaw sa 
Kaniyang dugo. Tulung-tulong silang nagsituligsa sa Kaniya, nguni't walang nangyari sa 
kanilang balak na Siya'y masilo at mahatulan. Sunod-sunod na hamon ang sinagupa Niya, 
na inihaharap ang dalisay at maliwanag na katotohanan na katuwas ng kadiliman at mga 
kamalian ng mga saserdote at mga Pariseo. Inilahad Niya sa mga namumunong ito ang 
tunay nilang kalagayan, at ang kaparusahang tiyak na darating sa kanila kung sila'y pilit na 
magpapatuloy sa kanilang masasamang gawa. Ang babala ay buong katapatang ibinigay. 
Nguni't may isa pang gawaing dapat gawin si Kristo. Isa pang layunin ang dapat matupad. 


Lumaki nang lumaki ang pagkawili ng mga tao kay Kristo at sa Kaniyang gawain. 
Nahalina sila ng Kaniyang turo, subali't labis din naman silang nagulumihanan. Iginalang 
nila ang mga saserdote at mga rabi dahil sa kanilang katalinuhan at kaanyuang wari'y banal. 
Sa lahat ng mga bagay na ukol sa relihiyon ay naging lagi na silang matalimahin sa kanilang 
kapangyarihan. Nguni't ngayo'y nakita nilang sinisikap siraan ng mga taong ito si Jesus, 
isang gurong ang kabutihan at karunungan ay higit pang nagniningning sa bawa't tuligsang 
isinasaboy sa Kaniya. Nakita nila ang nangakasimangot na mga mukha ng mga saserdote at 
mga matatanda, at doo'y nahalata nila ang kanilang pagkagapi at pagkalito. Ipinagtaka nila 
kung bakit ang mga pinuno ay ayaw maniwala kay Jesus, gayong napakaliwanag naman at 
napakasimple ng Kaniyang mga turo. Sila na rin sa kanilang mga sarili ay hindi nila 
malaman kung anong hakbang ang kanilang gagawin. Kaya buong kasabikan nilang 
minatyagan ang mga kilos niyaong mga lagi nilang sinusunod ang mga payo. 


Sa mga talinhagang binigkas ni Kristo, ang layunin Niya ay babalaan ang mga pinuno at 
turuan ang mga taong ibig na paturo. Nguni't kailangang magsalita pa rin nang lalong 
maliwanag. Dahil sa paggalang nila sa mga sali't saling sabi at sa bulag nilang 
pagsampalataya sa masamang pagkasaserdote, ang bayan ay naalipin. Ang mga tanikalang 
ito ay kailangang lagutin ni Kristo. Ang likas ng mga saserdote, mga pinuno, at mga Pariseo 

ay kailangang lubusan pang malantad. “Nagsisiupo ang mga eskriba at mga Pariseo,” wika 
Niya, “sa luklukan ni Moises: lahat nga ng mga bagay na sa inyo'y kanilang ipag-utos, ay 
gawin ninyo at ganapin, datapwa't huwag kayong magsigawa nang alinsunod sa kanilang 
mga gawa: sapagka't kanilang sinasabi, at hindi ginagawa.” Ipinamamarali ng mga eskriba 
at mga Pariseo na mayroon silang kapangyarihang katulad ng kay Moises. Inaangkin nilang 
sila ang humalili sa kaniya bilang mga tagapagpaliwanag ng kautusan at bilang mga hukom 
ng mga tao. Sapagka't gayon sila, ay hinihingi nila sa mga tao na sila'y lubos na igalang at 
talimahin. Iniutos naman ni Jesus sa mga nagsisipakinig sa kaniya na gawin nila ang mga 
itinuturo ng mga rabi na alinsunod sa kautusan, nguni't huwag nilang susundin ang kanilang 
halimbawa. Sapagka't sila na rin ay hindi gumaganap ng kanilang itinuturo. 


At marami silang itinurong salungat sa mga Kasulatan. Sinabi ni Jesus, “Sila'y 
nangagbibigkas ng mabibigat na pasan at mahihirap na dalahin, at ipinapasan nila sa mga 
balikat ng mga tao, datapwa't ayaw man lamang nilang kilusin ng kanilang daliri.” 
Naglagda ang mga Pariseo ng napakaraming mga alituntunin, na ang pinagsasaligan ng mga 
ito ay ang sali't-saling sabi, at naghigpit sila nang walang kadahi-dahilan sa kalayaan ng tao. 
At ang ilang bahagi ng kautusan ay ipinaliwanag nila sa paraang inuutusan nila ang mga tao 
na ganapin ang mga palatuntunang sila na rin ay lihim na di-gumaganap, at kung sila'y 
mahuling hindi tumutupad ng mga ito, ay sinasabi nilang sila'y hindi saklaw ng mga iyon. 


Ang lagi nilang layunin ay ipakita ang kanilang kabanalan. Kahit na gaano kabanal ang 
isang bagay ay hindi nila pakukundanganan matupad lamang ang layuning ito. Tungkol sa 
Kaniyang mga utos ay ganito ang sinabi ng Diyos kay Moises, “Iyong itatali na pinakatanda 
sa iyong kamay, at magiging mga pinakatali sa iyong noo.” Deuteronomio 6:8. Ang mga 
salitang ito ay may malalim na kahulugan. Pagka binubulay ang salita ng Diyos at 
isinasakabuhayan, ang buong pagkatao ay nagiging marangal. Sa pamamagitan ng matwid 
at maawaing pakikitungo, ay ipakikita naman ng mga kamay, na gaya ng isang tatak, ang 
mga simulain ng kautusan ng Diyos. Ang mga ito ay iingatang malinis na di-nadurungisan 
ng mga suhol, at ng lahat na marumi at mapandaya. Magiging masipag ang mga ito sa mga 
gawa ng pag-ibig at kahabagan. Ang mga mata, na nakatuon sa isang marangal na layunin, 
ay magiging malinaw at tapat. Ang mukhang nagbabadya at matang nagsasalita, ay 
magpapatotoo sa walang dungis na likas ng umiibig at gumagalang sa salita ng Diyos. 
Nguni't ang lahat ng ito ay hindi napag-unawa ng mga Hudyo noong kapanahunan ni 
Kristo. Ang utos na ibinigay kay Moises ay pinakahuluganan nilang ang mga utos ng 
Kasulatan ay dapat isuot o ikabit sa katawan ng tao. Dahil dito'y isinulat nila ang mga ito sa 
maliliit na piraso ng papel, at itinatali sa lantad na paraan sa palibot ng ulo at mga galang ng 
kamay. Nguni't ito'y wala ring nagawa upang lalong maitatag sa puso at pag-iisip ang 
kautusan ng Diyos. Ang mga maliliit na pirasong ito ng papel o pergamino ay isinuot o 
ikinabit lamang na parang mga tsapa, upang makaakit ng pansin. Inakalang ang mga ito ay 
magbibigay ng simoy ng kabanalan sa may taglay nito upang sila'y igalang ng mga tao. 
Hinagkis ni Jesus ang walang-kabuluhang pagkukunwaring ito: 


498 


“Datapwa't ginagawa nila ang lahat ng kanilang mga gawa upang mangakita ng mga tao: 
sapagka't nangagpapalapad sila ng kanilang mga pilakterya, at nangagpapalapad ng mga 
laylayan ng kanilang mga damit, at iniibig ang mga pangulong dako sa mga pigingan, at ang 
mga pangulong luklukan sa mga sinagoga, at pagpugayan sa mga pamilihan, at ang sila'y 
tawagin ng mga tao, Rabi, Rabi. Datapwa't kayo'y huwag patawag na Rabi: sapagka't iisa 
ang inyong Guro, samakatwid baga'y si Kristo, at kayong lahat ay magkakapatid. At huwag 
ninyong tawaging inyong ama ang sinumang tao sa lupa: sapagka't isa ang inyong Ama, 
samakatwid baga'y Siya na nasa langit. Ni huwag kayong patawag na panginoon: sapagka't 
iisa ang inyong Panginoon, samakatwid baga'y ang Kristo.” Sa ganitong malilinaw na salita 
ay inihayag ng Tagapagligtas ang mapag-imbot na diwang naghahangad matanyag sa 
katungkulan at kapangyarihan, na nagpapakita ng pakunwaring kapakumbabaan, 
samantalang ang puso ay puno ng kasakiman at kapanaghilian. Pagka may mga taong 
inanyayahan sa isang piging, ang mga panauhin ay pinaupo nang ayon sa kanilang katayuan 
sa buhay, at ang mga pinalilikmo sa pinakamarangal na luklukan ay siyang tumatanggap ng 
unang pagaasikaso at mga tanging pagtingin. Lagi nang pinagmimithiang matamo ng mga 
Pariseo ang mga karangalang ito. Nguni't ang ganitong gawain ay sinansala ni Jesus. 


Sinansala rin naman Niya ang kapalaluang ipinakikita sa pag-iimbot ng titulong rabi 
(guro), o panginoon. Ang ganitong titulo, wika Niya, ay hindi para sa mga tao, kundi kay 
Kristo. Ang mga saserdote, mga eskriba, at mga pinuno, na mga tagapagpaliwanag at 
tagapangasiwa ng kautusan, ay magkakapatid na lahat, at mga anak ng iisang Ama. 
Ipinakadiin ni Kristo sa mga tao na hindi nila dapat ibigay sa sinumang tao ang titulo ng 
karangalan na nagpapakilalang nakokontrol niya ang kanilang budhi o ang kanilang 
pananampalataya. 


Kung si Kristo'y naririto sa lupa ngayon, na naliligid ng mga nagtataglay ng titulong 
“Kagalang-galang” o “Tunay na Kagalang-galang,” hindi kaya Niya uulitin ang Kaniyang 
sinabing, “Ni huwag kayong patawag na panginoon: sapagka't iisa ang inyong Panginoon, 
samakatwid baga'y ang Kristo”? Ganito ang ipinahahayag ng Kasulatan tungkol sa Diyos, 
“Banal at kagalang-galang ang Kaniyang pangalan.” Awit 111:9. Sinong tao ang 
karapatdapat kapitan ng ganitong titulo? Gaano nga kaliit ang inihahayag na karunungan at 
katwiran ng tao! Gaano nga karami sa mga taong gumagamit ng titulong ito ang 
humahamak sa pangalan at likas ng Diyos! Ay, gaano nga kadalas na ang makasanlibutang 
hangarin, panlulupig, at ang pinakahamak na mga kasalanan ay itinatago sa loob ng 
magarang kasuutan ng isang nasa banal at mataas na tungkulin! Nagpatuloy ang 
Tagapagligtas: 


“Datapwa't ang pinakadakila sa inyo ay magiging lingkod ninyo. At sinumang 
nagmamataas ay mabababa, at sinumang nagpapakababa ay matataas.” Paulit-ulit na itinuro 
ni Kristo na ang tunay na kadakilaan ay sinusukat sa kahalagahang moral. Ayon sa sukatan 
ng langit, ang kadakilaan ng likas ay nakabatay sa pamumuhay na gumagawa ng kabutihan 
sa ating mga kapwa tao, at sa pagpapakita ng mga gawa ng pag-ibig at kahabagan. Si 

Kristong Hari ng kaluwalhatian ay naging isang alipin ng taong nagkasala. “Sa aba ninyo, 
mga eskriba at mga Pariseo, mga mapagpaimbabaw,” wika ni Jesus, “sapagka't sinasarhan 
ninyo ang kaharian ng langit laban sa mga tao: sapagka't kayo'y hindi na nagsisipasok, at 
ang nagsisipasok man ay ayaw ninyong bayaang mangakapasok.” Sa pamamagitan ng 
pagsisinsay sa mga sinasabi ng mga Kasulatan, ay binulag ng mga saserdote at ng mga 
tagapagtanggol ng kautusan ang mga pag-iisip niyaong mga dapat sana'y nakatanggap ng 
kaalaman tungkol sa kaharian ni Kristo, at ng banal na kabuhayang siyang kailangan sa 
tunay na kabanalan. 


“Sa aba ninyo, mga eskriba at mga Pariseo, mga mapagpaimbabaw! sapagka't 
sinasakmal ninyo ang mga bahay ng mga babaeng balo, at inyong dinadahilan ang 
mahahabang panalangin: kaya't magsisitanggap kayo ng lalong mabigat na parusa.” Ang 
mga Pariseo ay may malaking impluwensiya sa mga tao, at sinamantala nila ito upang 
lalong mapabuti ang kanilang sariling mga kapakanan. Natamo nila ang pagtitiwala ng mga 
banal na babaeng balo, at nang magkagayo'y ipinakilala nila sa mga ito na tungkulin ng mga 
ito na itaan ang kanilang ari-arian sa mga layuning panrelihiyon. Nang mapasakanila na ang 
salapi ng mga ito, ay ginamit ito ng mga tusong magkakasabuwat sa sarili nilang 
kapakinabangan. At upang mapagtakpan ang kanilang kadayaan, ay nananalangin sila nang 
mahahaba sa paningin ng mga tao, at gumagawa ng malaking pagtatanghal ng kanilang 
pagbabanal. Ang ganitong pagpapaimbabaw ay sinabi ni Kristong naghahatid sa kanila ng 
lalong malaking parusa. Ganito ring suwat o saway ang nauukol sa maraming nagbabansag 
na sila'y mga banal sa kasalukuyan nating panahon. Ang kanilang mga kabuhayan ay 
nadurungisan ng kasakiman at katakawan, gayunma'y tinatakpan nila ito ng wari'y damit ng 
kalinisan, at sa ganito'y nadadaya nilang sumandali ang kanilang mga kapwa tao. Nguni't 
ang Diyos ay hindi nila madadaya. Nababasa Niya ang bawa't layunin ng puso, at hahatulan 
Niya ang bawa't tao ayon sa kaniyang mga gawa. 


Walang-awang hinatulan ni Kristo ang mga pagmamalabis, nguni't kaunti man ay hindi 
Niya niwalanghalaga ang tungkulin. Pinagwikaan Niya ang kasakimang humuthot at 
nagwaldas ng mga kaloob ng babaeng balo. Kaalinsabay naman nito'y pinuri Niya ang 
babaeng balong nagdala ng kaniyang handog sa kabang-yaman ng Diyos. Ang 
pagmamalabis at pagwawaldas ng tao sa kaloob ay hindi nag-aalis ng pagpapala sa 
nagbibigay. 


Si Jesus ay nasa patyo o looban ng templo na kinaroroonan ng mga kabangyaman, at 
Kaniyang minasdan ang mga nagsisidating at naghuhulog ng kanilang mga kaloob. Marami 
sa mga maykaya ay nagdala ng malalaking halaga, at ito'y kanilang inihulog nang may 
malaking pagmamarangya. Buong kalungkutang minasdan sila ni Jesus, nguni't wala Siyang 
sinabing anuman tungkol sa kanilang malalaking handog. Walang anu-ano'y nagliwanag 
ang Kaniyang mukha nang Kaniyang makita ang isang dukhang babaeng balo na atubili 
pang lumapit, na para bagang natatakot na siya'y mapagmasdan. Samantalang ang 


mayayaman at ang mga palalo ay sunud-sunod sa pagsasalimbayan, na naghuhulog ng 

kanilang mga handog, ang babaeng balo naman ay nagpapakaliit-liit na para bagang 
bahagya nang makapangahas na umusad palapit. At gayunma'y hangad niyang gumawa ng 
isang bagay, maliit man iyon, para sa gawang kaniyang minamahal. Tiningnan niya ang 
hawak niyang handog. Napakaliit iyon kung ihahambing sa mga handog ng mga nasa 
palibot niya, nguni't walang-wala siya kundi iyon lamang. Naghintay siya ng kaniyang 
pagkakataon, at pagkatapos ay nagmamadali niyang inihulog ang kaniyang dalawang lepta, 
at nagmamadali ring tumalikod at umalis. Nguni't ang ginawa niyang ito ay hindi nalingid 
sa paningin ni Jesus, na matamang nakatuon ang mata sa kaniya. 


Tinawag ng Tagapagligtas ang Kaniyang mga alagad upang lumapit sa Kaniya, at sinabi 
sa kanilang pansinin nila ang karukhaan ng babaeng balo. Pagkatapos ay sumapit sa 
pandinig ng babaeng balo ang Kaniyang mga salita ng pagpuri: “Sa katotohana”y sinasabi 
Ko sa inyo, Ang dukhang babaeng balong ito ay naghulog nang higit kaysa kanilang lahat.” 
Nangilid sa mga mata ng babaeng balo ang mga luha ng katuwaan nang madama niyang ang 
ginawa niya ay naunawaan at pinahalagahan. Marami ang magsasabing impukin na niya ang 
kaniyang ihahandog upang magamit niya sa kaniyang sariling pangangailangan, kung 
ibibigay niya iyon sa mga kamay ng laging-busog na mga saserdote, ay hindi rin ito 
mapapansin sa karamihan ng malalaking handog na dinadala sa kabang-yaman. Nguni't 
naunawaan ni Jesus ang laman ng kaniyang puso. Siya'y naniwalang ang paglilingkod sa 
templo ay talagang itinakda ng Diyos, at sabik siyang gawin ang buo niyang makakaya 
upang maitaguyod ito. Ginawa niya ang kaniyang makakaya, at ang ginawa niya ay naging 
isang bantayog sa kaniyang alaala sa buong panahon, at naging kaniyang katuwaan sa 
walang-hanggan. Ang puso niya ay kalakip ng kaniyang kaloob, ang halaga niyon ay 
sinukat, hindi sa halaga ng salapi, kundi sa pamamagitan ng pag-ibig sa Diyos at sa 
pagmamalasakit sa Kaniyang gawain na nag-udyok sa kaniya upang gawin iyon. 


Tungkol sa dukhang babaeng balo ay sinabi ni Jesus, Siya “ay naghulog nang higit kaysa 
kanilang lahat.” Ang mga masalapi ay nagbigay ng buhat sa kasaganaan nila, at ang marami 
sa kanila ay upang makita at purihin ng mga tao. Ang malalaki nilang abuloy o mga kaloob 
ay hindi nakabawas sa kanilang kaginhawahan, o sa luho man nila, hindi nila kinailangang 
magsakripisyo, at hindi maitutulad sa halaga ng lepta ng babaeng balo. 


Ang adhikain ay siyang umuuri sa ating mga gawa, na tinatatakan ang mga ito ng 
kadustaan o ng mataas na kahalagahang moral. Hindi ang mga malalaking bagay na nakikita 
ng bawa't mata at pinupuri ng bawa't dila ang ibinibilang ng Diyos na pinakamahalaga. Ang 
maliliit na tungkuling masayang ginagampanan, ang maliliit na kaloob na hindi 
ipinagmamarangya, na sa tingin ng mga tao ay walang-halaga, ay siyang madalas na 
nagiging pinakamataas o pinakamahalaga sa paningin Niya. Ang pusong sumasampalataya 
at umiibig ay siyan'g higit na minamahal ng Diyos kaysa pinakamamahaling kaloob. 
Ibinigay ng dukhang babaeng balo ang buo niyang ikabubuhay upang magawa ang maliit 
niyang ginawa. Tiniis niyang mawalan ng ibibili ng pagkain maibigay lamang niya ang 
dalawang leptang yaon sa gawaing kaniyang minamahal. At ginawa niya iyon sa 

pananampalataya, na nagtitiwalang hindi pababayaan ng Kaniyang Amang nasa langit ang 
malaki niyang pangangailangan. Ang diwang ito na salat sa pagkamakasarili at ang 
pananampalatayang tulad-ng-sa-bata ang nagtamo ng papuri ng Tagapagligtas. 


Sa gitna ng mga dukha ay marami ang nananabik na magpakita ng kanilang pasasalamat 
sa Diyos dahil sa Kaniyang biyaya at katotohanan. Malaki ang hangarin nilang makibahagi 
sa kanilang higit na nakaririwasang mga kapatid sa pagsustento o pagtataguyod ng 
Kaniyang gawain. Ang mga kaluluwang ito ay hindi dapat sansalain. Pabayaan silang 
magtipon ng kanilang mga lepta sa banko ng langit. Ang waring maliliit na mga kaloob na 
ito, kung ibinibigay ng pusong pinag-uumapawan ng pag-ibig sa Diyos, ay nagiging mga 
banal na kaloob, mga walang-katumbas na handog, na kinaluluguran at pinagpapala ng 
Diyos. 


Nang sabihin ni Jesus tungkol sa babae, Siya'y “naghulog nang higit kaysa kanilang 
lahat,” ay totoo ang Kaniyang sinabi, hindi lamang tungkol sa adhika nito, kundi sa mga 
ibinunga rin naman ng kaniyang kaloob. Ang “dalawang lepta na ang halaga”y halos isang 
beles” ay nagpasok sa kabang-yaman ng Diyos ng halagang higit pang malaki kaysa mga 
iniabuloy ng mayayamang Hudyong yaon. Ang impluwensiya ng maliit na kaloob na yaon 
ay naging katulad ng isang batis, na maliit sa pasimula, nguni't lumaki nang lumaki at 
lumalim nang lumalim habang umaagos sa buong mga panahon. Sa sanlibong mga 
kaparaanan ay nakatulong ito sa ikagiginhawa ng mga dukha at sa ikalalaganap ng 
ebanghelyo. Ang kaniyang halimbawa ng pagpapakasakit sa sarili ay gumawa nang gumawa 
sa libu-libong mga puso sa lahat ng lupain at sa lahat ng panahon. Nakaantig ito sa 
mayayaman at sa mahihirap, at ang mga handog nila ay lalong nagpalaki sa halaga ng 
kaniyang kaloob. Ang pagpapala ng Diyos sa lepta ng babaeng balo ay siyang 
pinanggalingan ng malalaking ibinunga. Ganyan din ang mangyayari sa bawa't kaloob na 
ibinibigay at sa bawa't gawang ginaganap nang may tapat na hangaring ukol sa 
ikaluluwalhati ng Diyos. Ito'y nakakawing sa mga panukala ng Makapangyarihan sa lahat. 
Walang taong makatataho sa mga ibubunga nitong mabuti. 


Ipinagpatuloy ng Tagapagligtas ang Kaniyang mga batikos sa mga eskriba at mga 
Pariseo: “Sa aba ninyo, kayong mga tagaakay na bulag, na inyong sinasabi, Kung ipanumpa 
ninuman ang templo, ay walang anuman, datapwa't kung ipanumpa ninuman ang ginto ng 
templo, ay nagkakautang nga siya! Kayong mga mangmang at mga bulag: sapagka't alin 
baga ang lalong dakila, ang ginto, o ang templong bumabanal sa ginto? At, kung ipanumpa 
ninuman ang dambana, ay walang anuman, datapwa't kung ipanumpa ninuman ang handog 
na nasa ibabaw nito, nagkakasala nga siya. Kayong mga mangmang at mga bulag: sapagka't 
alin baga ang lalong dakila, ang handog, o ang dambana na bumabanal sa handog?” Ang 
mga hinihingi ng Diyos ay ipinaliwanag ng mga saserdote nang alinsunod sa kanilang mali 
at makitid na pamantayan. Sila ang naglagay ng mga pagkakaiba-iba ng bigat ng mga iba't 
ibang kasalanan, na sinababing ang sa iba ay magagaan, at ang sa iba pa ay mabibigat na 


anupa't hindi maipatatawad. Nang dahil sa salapi ay pinagpaumanhinan nila ang mga tao 

sa pagkukulang ng mga ito sa kanilang mga panata. At dahil din sa malalaking halaga ng 
din naman nito ang ibang mga kaso ay ginagawaran ng mga saserdote at mga pinuno ng 
mabibigat na hatol sa maliliit lamang na pagkukulang. 


“Sa aba ninyo, mga eskriba at mga Pariseo, mga mapagpaimbabaw! sapagka't 
nangagbibigay kayo ng sa ikapu ng yerbabuwena at ng anis at ng komino, ar inyong 
pinababayaang di-ginagawa ang lalong mahahalagang bagay ng kautusan, na di iba't ang 
katarungan, ang pagkahabag, at ang pananampalataya: dapat sana ninyong gawin ang mga 
ito, at huwag pabayaang di-gawin yaong iba.” Sa mga pangungusap na ito ay muling 
hinahatulan ni Kristo ang pagmamalabis sa banal na tungkulin. Ang tungkulin na rin ay 
hindi Niya isinasa-isantabi. Ang sistema ng pag-iikapu ay itinalaga ng Diyos, at ito ay 
isinagawa na buhat pa ng kauna-unahang mga panahon. Si Abraham, na ama ng mga tapat, 
ay nagbayad ng mga ikapu ng lahat niyang tinatangkilik. Kinilala ng mga pinunong Hudyo 
ang tungkulin ng pagbabayad ng ikapu, at ito ay matwid, nguni't hindi nila ipinaubaya sa 
mga tao ang pagsasakatuparan ng sarili nilang mga paniniwala tungkol sa tungkulin. Mga 
utos na sapilitan ang inilagda sa bawa't kaso o bagay. Ang mga tagubilin at mga utos ay 
naging gayon na lamang kasikot na anupa't mahirap nang tuparin ang mga iyon. Walang 
makapagsabi kung sinunod nila ang kanilang mga tungkulin. Sapagka’t Diyos ang nagbigay 
nito, ang sistema ng pagiikapu ay makatarungan at makatwiran, nguni't ginawa itong 
mabigat at nakapapagod ng mga saserdote at mga rabi. 


Lahat ng mga iniuutos ng Diyos ay mahalaga. Kinilala ni Kristo na isang tungkulin ang 
pagbabayad ng mga ikapu, subali't ipinakilala rin naman Niya na hindi dahilan ito upang 
kaligtaan at pabayaan ang iba pang mga tungkulin. Hustung-husto at tapat na tapat ang mga 
Pariseo sa pag-iikapu sa mga bunga ng halaman, gaya ng yerbabuwena, anis, at komino; 
maliit ang halagang nakukuha nito sa kanila, at ito'y nagbibigay sa kanila ng karangalan sa 
pagiging-tapat at banal. Kaalinsabay naman nito ang walang-kabuluhan nilang mga 
paghihigpit ay nagpahirap sa mga tao at sumira ng paggalang nila sa mga banal na 
sistemang itinakda ng Diyos. Pinuno nila ang isip ng mga tao ng maliliit na bagay, at 
inihiwalay ang kanilang pansin sa mahahalagang katotohanan. Ang lalong mahahalagang 
bagay ng kautusan, na di iba't ang katarungan, kahabagan, at katotohanan, ay pinabayaan. 
“Dapat sana ninyong gawin ang mga ito,” sabi ni Kristo, “at huwag pabayaang di-gawin 
yaong iba.” 


Sinira ng mga rabi ang ibang mga kautusan sa gayunding paraan. Sa mga tagubiling 
ibinigay sa pamamagitan ni Moises ay ipinagbawal ang kumain ng anumang maruming 
bagay. Ang pagkain ng laman ng baboy, at ng laman ng iba pang mga hayop, ay 
ipinagbawal, sapagka't ito ang magpaparumi sa dugo, at magpapaigsi sa buhay. Nguni't 
hindi iniwan ng mga Pariseo ang mga ipinagbabawal na ito ayon sa pagkahkabigay sa 
kanila. Gumawa pa sila ng di-makatwirang mga pagmamalabis. Kabilang sa mga 


pagmamalabis na ito ay kanilang iniutos na salain ang lahat ng tubig na ginagamit, baka 

ito'y nagkakaroon ng maliliit na insekto o kulisap, na kauri ng maruruming hayop. Nang 
ihambing ni Jesus ang maliliit na paghihigpit na ito sa malalaki nilang mga pagkakasala, ay 
sinabi Niya sa mga Pariseo, “Kayong mga tagaakay na bulag, na inyong sinasala ang lamok, 
at nilulunok ninyo ang kamelyo.” 


“Sa aba ninyo, mga eskriba at mga Pariseo, mga mapagpaimbabaw! sapagka't tulad kayo 
sa mga libingang pinaputi, na may anyong maganda sa labas datapwa't sa loob ay puno ng 
mga buto ng mga patay na tao, at ng lahat na karumal-dumal.” Kung paanong ang loob ng 
pinaputi at ginayakang libingan ay siyang kinakukublihan ng mga nabubulok na bangkay, 
gayundin namang ang panlabas na kabanalan ng mga saserdote at mga pinuno ay 
nagkukubli ng kanilang katampalasanan. Nagpatuloy pa si Jesus: 


“Sa aba ninyo, mga eskriba at mga Pariseo, mga mapagpaimbabaw! sapagka't itinatayo 
ninyo ang mga libingan ng mga propeta, at inyong ginagayakan ang mga libingan ng mga 
matwid, at sinasabi ninyo, Kung kami sana ang nangabubuhay nang mga kaarawan ng 
aming mga magulang, disi”y hindi kami nangakaramay nila sa dugo ng mga propeta. Kaya't 
kayo'y nangagpapatotoo sa inyong sarili, na kayo'y mga anak niyaong mga nagsipatay ng 
mga propeta.” Upang ipakilala ng mga Hudyo ang pagpapahalaga nila't paggalang sa mga 
nangamatay na propeta, ay pinagsikapan nilang mapaganda ang mga libingan ng mga ito, 
nguni't hindi naman sila nakinabang sa mga turo ng mga ito, ni dininig man ang kanilang 
mga suwat o sansala. 


Noong panahon ni Kristo ay mayroong pamahiin ang mga tao na nag-aalang-alang sa 
mga pahingahang dako ng mga patay, at malalaking halaga ng salapi ang ginugol sa 
paggagayak ng mga ito. Sa paningin ng Diyos ay ito'y pagsamba sa diyos-diyusan. Sa 
kanilang labis na paggalang sa mga patay ay ipinakilala nilang hindi nila iniibig ang Diyos 
nang higit sa lahat, ni ang kanilang mga kapwa man nang tulad sa kanilang mga sarili. Ang 
ganito ring paraan ng pagsamba sa diyos-diyusan ay malaganap ngayon. Marami ang 
nagkakasala ng pagpapabaya sa mga babaeng balo at sa mga ulila, sa mga maysakit at mga 
dukha, upang makapagtayo ng nagmamahalang mga bantayog para sa mga patay. Ang 
panahon, salapi, at pagod ay malayang ginugugol sa layuning ito, samantalang ang mga 
tungkulin naman sa mga nabubuhay---mga tungkuling malinaw na ipinagagawa ni Kristo--- 
ay hindi ginagawa. 


Itinayo ng mga Pariseo ang mga tumba o mga libingan ng mga propeta, at ginayakan ang 
mga ito, at sinabi sa isa't isa, Kung tayo sana'y nangabubuhay nang mga kaarawan ng ating 
mga magulang, hindi sana tayo nakiisa sa kanila sa pagtitigis ng dugo ng mga lingkod ng 
Diyos. Kaalinsabay naman nito'y pinagpapanukalaan nilang kitlin ang buhay ng Kaniyang 
Anak. Ito'y dapat ding maging aral sa atin. Dapat itong makapagmulat ng ating mga mata 
upang ating makita ang kapangyarihan ni Satanas sa pagdaya sa pag-iisip na tumatalikod sa 
liwanag ng katotohanan. Marami ang sumusunod sa landas ng mga Pariseo. Iginagalang nila 
yaong mga nangamatay sa kanilang pananampalataya. Namamangha sila sa pagkabulag ng 

mga Hudyo sa pagtatakwil kay Kristo. Kung kami lamang ay nabubuhay noong Kaniyang 
kaarawan, sinasabi nila, buong galak sana naming tinanggap ang Kaniyang turo, hindi sana 
kami naging mga karamay sa pagkakasala niyaong mga nagsitanggi sa Tagapagligtas. 
Datapwa't pagka ang pagtalima sa Diyos ay nangangailangan ng pagtanggi sa sarili at ng 
pagpapakababa, ang mga tao ring ito ang nagpapawalang-halaga sa kanilang mga 
paniniwaia, at tumatangging tumalima Sa gayo'y ipinakikita nila ang diwa ring iyon ng mga 
Pariseo na hinatulan ni Kristo. 


Bahagya nang nadama ng mga Hudyo ang kakilakilabot na kapanagutang napapaloob sa 
pagtatakwil nila kay Kristo. Buhat nang araw na matigis ang unang walang-salang dugo, 
nang ang matwid na si Abel ay mahulog sa kamay ni Cain, ang kasaysayan ding ito ay 
paulitulit na nangyayari, nang may papalaking katampalasanan. Sa bawa't panahon ay may 
mga propetang nagtaas ng kanilang mga tinig laban sa mga kasalanan ng mga hari, mga 
pinuno, at mga tao, na sinasalita ang mga pangungusap na ibinigay sa kanila ng Diyos, at 
tinatalima ang Kaniyang kalooban kahit na manganib ang kanilang mga buhay. Sa pana- 
panahon ay may natatalaksang kakila-kilabot na kaparusahan sa mga nagsisitanggi sa 
liwanag at katotohanan. Ito'y unti-unti ngayong ibinababa ng mga kaaway ni Kristo sa sarili 
nilang mga ulo. Ang kasalanan ng mga saserdote at mga pinuno ay higit na malaki kaysa 
alinmang naunang salin-ng-lahi. Sa pagkakatakwil nila sa Tagapagligtas, ay nananagot sila 
sa dugo ng lahat ng mga matwid na taong pinatay buhat kay Abel hanggang kay Kristo. 
Malapit na nilang mapuno at paapawin ang saro ng kanilang katampalasanan. At di- 
magluluwat at ito'y ibubuhos na sa kanilang mga ulo bilang ganti o parusa ng katarungan. 
Tungkol dito”y binabalaan sila ni Jesus: 


“Upang mabubo sa inyo ang lahat na matwid na dugo na nabuhos sa ibabaw ng lupa, 
buhat sa dugo ng matwid na si Abel hanggang sa dugo ni Zacarias na anak ni Baraquias, na 
pinatay ninyo sa pagitan ng santuwaryo at ng dambana. Katotohanang sinasabi Ko sa inyo, 
Ang Iahat ng mga bagay na ito ay darating sa lahing ito.” Batid ng mga eskriba at mga 
Pariseong nakinig kay Jesus na totoo ang mga sinabi Niya. Batid nila kung paano pinatay 
ang propetang si Zacarias. Samantalang ang mga salita ng pagbababala ng Diyos ay nasa 
mga labi pa Niya, ay inalihan ng maka-Satanas na kagalitan ang tumalikod na hari, at sa 
utos nito ay pinatay ang propeta. Ang dugo niya ay nabakas sa mga bato ng patyo ng 
templo, at hindi na maalis, ito'y namalagi upang magpatotoo laban sa tumalikod na Israel. 
Habang nakatayo ang templo, ay doroon ang bakas ng banal na dugo, na humihibik sa Diyos 
upang siya'y ipaghiganti. Nang banggitin ni Jesus ang nakapangingilabot na mga 
kasalanang ito, ay pinagharian ng sindak ang buong karamihan. 


Sa pagkakatingin ni Jesus sa hinaharap, ay sinabi Niya na ang di-pagsisisi ng mga Hudyo 
at ang kanilang kalupitan sa mga lingkod ng Diyos ay magiging gayundin sa hinaharap gaya 
ng nangyari sa nakaraan: 

“Kaya't, narito, sinusugo Ko sa inyo ang mga propeta, at ang mga pantas na lalaki, at ang 
mga eskriba: at ang mga iba sa kanila'y inyong papatayin at ipapako sa krus, at ang mga iba 
sa kanila'y inyong hahampasin sa inyong mga sinagoga, at sila'y inyong pag-uusigin sa 
bayanbayan.” Ang mga propeta at mga pantas na lalaki, na puspos ng pananampalataya at 
ng Espiritu Santo,---gaya nina Esteban, Santiago, at marami pang iba,--- ay mga hinatulan at 
pinatay. Nakataas ang kamay sa langit, at ang Kaniyang persona ay nababalot ng banal na 
liwanag, na nagsalita si Kristo bilang isang hukom sa mga nasa harap Niya. Ang Kaniyang 
tinig, na madalas marinig na nangungusap nang mahinahon at namamanhik, ay narinig 
ngayon na sumasaway at humahatol. Nanginig ang mga nagsisipakinig. Ang impresyon o 
kakintalang nagawa ng Kaniyang mga salita at ng Kaniyang anyo ay hindi na kailanman 
mapapawi. 


Kinapootan ni Kristo ang pagpapaimbabaw, ang mabibigat na kasalanan, na sa 
pamamagitan nito”y sinisira ng mga tao ang sarili nilang mga kaluluwa, na dinadaya ang 
mga tao at nilalapastangan ang Diyos. Sa mainam at mapanlinlang na pangangatwiran ng 
mga saserdote at mga pinuno ay nakita Niya ang paggawa ng mga kinakasangkapan ni 
Satanas. Matalas at nananaliksik ang Kaniyang pagbatikos sa kasalanan, nguni't hindi 
naman Siya bumigkas ng mga salita ng paghihiganti. Mayroon Siyang banal na pagkagalit 
sa prinsipe ng kadiliman, gayunma'y hindi Siya nagpakita ng yamot na damdamin. Kaya 
ang Kristiyanong namumuhay nang kaayon ng Diyos, na nagtataglay ng matatamis na likas 
ng pag-ibig at kahabagan, ay makakaramdam ng banal na pagkagalit laban sa kasalanan, 
nguni't hindi siya mauudyukan ng silakbo ng, galit na alipustain ang umaalipusta sa kaniya. 
Maging sa pakikiharap man sa mga taong inuudyukan ng kapangyarihang buhat sa ibaba 
upang panatilihin ang kasinungalingan, kay Kristo'y mapananatili pa rin niya ang 
kahinahunan at pagpipigil. 


Banal na kahabagan ang nakabadha sa mukha ng Anak ng Diyos nang tapunan Niya ng 
tingin ang templo at pagkatapos ay ang mga nakikinig sa Kaniya. Sa tinig na pinipiyapis ng 
matinding pamimighati ng puso at ng mapapait na pagluha ay bumulalas Siya, “Oh 
Jerusalem, Jerusalem, na pumapatay sa mga propeta, at bumabato sa mga sinusugo sa 
kaniya, makailang inibig Kong tipunin ang iyong mga anak, na gaya ng pagtipon ng inahing 
manok sa kaniyang mga sisiw sa ilalim ng kaniyang mga pakpak, at ayaw kayo!” Ito ang 
naghihirap na pamamaalam. Sa panaghoy ni Kristo ay puso na mismo ng Diyos ang 
tumatangis. Ito ang mahiwagang pamamaalam ng mapagpahinuhod na pag-ibig ng Diyos. 


Nangatahimik ang mga Pariseo at mga Saduceo. Tinawag ni Jesus ang Kaniyang mga 
alagad, at humanda nang lisanin ang templo, hindi bilang isang nagapi at napilitang 
umurong sa kaniyang mga kalaban, kundi bilang isa na nakatapos ng kaniyang gawain. 
Umalis Siyang mananagumpay sa labanan. Ang mga hiyas ng katotohanang namutawi sa 
mga labi ni Kristo nang makasaysayang araw na yaon ay iningat-ingatan sa puso ng marami. 
Sa ganang kanila'y mga bagong isipan ang nagkabuhay, mga bagong hangarin ang nagising, 
at isang bagong kasaysayan ang pinasimulan. Pagkatapos na si Kristo'y mabayubay sa krus 

at mabuhay na mag-uli, ang mga taong ito ang lumagay sa unahan, at tinupad ang utos sa 
kanila ng Diyos na taglay ang karunungan at kasigasigang tumutugon sa laki ng gawain. 
Dinala nila ang isang pabalitang namanhik sa puso ng mga tao, at pinapanghina ang 
matatandang pamahiin na maluwat nang nagpaunano sa kabuhayan ng mga libu-libo. Sa 
kanilang pagpapatotoo ay naging parang mga walang-kabuluhang haka-haka ang mga teorya 
at mga pilosopiya ng mga tao. Sa mga nangamamangha't gimbal na karamihang nagkatipon 
sa templo sa Jerusalem, ay dakilang mga bagay ang ibinunga ng mga pangungusap ng 
Tagapagligtas. 


Datapwa't ang Israel sa pagiging isang bansa ay humiwalay na sa Diyos. Ang katutubong 
mga sanga ng punong olibo ay nangabali na. Sa kahuli-hulihang pagsulyap Niya sa loob ng 
templo, ay sinabi ni Jesus sa basag na tinig, “Narito, ang inyong bahay ay iniiwan sa inyong 
wasak. Sapagka't sinasabi Ko sa inyo, Buhat ngayon ay hindi ninyo Ako makikita, 
hanggang sa inyong sabihin, Mapalad ang pumaparito sa pangalan ng Panginoon.” 
Hanggang sa oras na iyon ay tinawag Niya ang templo na bahay ng Kaniyang Ama, subali ’t 
ngayon, pagkalabas ng Anak ng Diyos sa mga kutang yaon, ay babawiin na ng Diyos ang 
Kaniyang pakikiharap sa templong itinayo sa ikaluluwalhati Niya. Buhat ngayon ay 
mawawalan na ng kahulugan ang mga seremonya, at mawawalan na rin ng halaga ang 
paglilingkod dito. 

Kabanata 68---Sa Labas ng Patyo 


“Mayroon ngang ilang Griyego na nagsiahon sa kapistahan upang magsisamba: ang mga 
ito nga'y nagsilapit kay Felipe, na taga-Bethsaida ng Galilea, at nagsipamanhik sa kaniya, 
na sinasabi, Ginoo, ibig sana naming makita si Jesus. Lumapit si Felipe at sinabi kay 
Andres: at lumapit si Andres at si Felipe at kanilang sinabi kay Jesus.” 


Nang panahong ito ang gawain ni Kristo ay waring dumaraan sa malupit na kabiguan. 
Nagtagumpay Siya sa pakikipagtalo sa mga saserdote at mga Pariseo, nguni't maliwanag na 
Siya'y hindi nila kailanman tatanggaping Mesiyas. Sumapit na ang huling paghihiwalay. Sa 
palagay ng mga alagad Niya ay waring talagang wala nang pag-asa. Nguni't nalalapit na si 
Jesus sa wakas ng Kaniyang gawain. Ang dakilang pangyayaring nauukol hindi lamang sa 
bansang Hudyo, kundi sa buong sanlibutan din naman, ay malapit nang maganap. Nang 
mapakinggan ni Kristo ang sabik na kahilingang, “Ibig sana naming makita si Jesus,” na 
iniaalingawngaw ang nagugutom na sigaw ng sanlibutan, ay nagliwanag ang Kaniyang 
mukha, at sinabi Niya, “Dumating na ang oras, na ang Anak ng tao ay luluwalhatiin.” Sa 
pakiusap ng mga Griyego ay nakita Niya ang tanda ng mga ibubunga ng Kaniyang dakilang 
sakripisyo. 


Ang mga taong ito'y nanggaling sa Kanluran upang hanapin ang Tagapagligtas nang 
panahong nagtatapos na ang Kaniyang buhay sa lupa, tulad din naman ng mga Pantas na 
lalaking nagbuhat sa Silangan noong Siya'y isilang. Nang panahong ipanganak si Kristo ay 
abalangabala ang mga Hudyo sa kanilang matatayog na mga panukala na anupa't hindi nila 
napag-alaman ang Kaniyang pagdating. Ang mga Mago o mga Pantas na nagmula sa mga 
bansang walang-pagkakilala sa tunay na Diyos ay nagsirating sa pasabsaban na taglay ang 
kanilang mga kaloob, upang sumamba sa Tagapagligtas. Gayundin ang mga Griyegong ito, 
na kumakatawan sa mga bansa, mga angkan, at mga bayan ng sanlibutan, ay nagsirating 
upang makita si Jesus. Gayundin maaakit ng krus ng Tagapagligtas ang mga tao ng lahat ng 
mga bansa at ng lahat ng mga panahon. Gayundin “marami ang magsisipanggaling sa 
silangan at sa kanluran, at magsisiupong kasama ni Abraham, at ni Isaae, at ni Jacob, sa 
kaharian ng langit.” Mateo 8:11. 


Nabalitaan ng mga Griyego ang matagumpay na pagpasok ni Kristo sa Jerusalem. May 
mga nag-akala, at nagkalat ng balita, na Kaniyang pinalayas ang mga saserdote at mga 
pinuno sa templo, at Kaniyang aangkinin ang luklukan o trono ni David, at maghahari sa 
Israel. Ibig maalaman ng mga Griyego ang katotohanan tungkol sa Kaniyang misyon. “Ibig 
sana naming makita si Jesus,” sabi nila. Pinagbigyan naman ang nais nila. Nang sabihin kay 
Jesus ang kahilingan nila, ay nasa dako Siya ng templo na walang sinumang pinapapasok 
kundi mga Hudyo lamang, nguni't nilabas Niya ang mga Griyego sa labas ng patyo, at 
Siya'y personal na nakipag-usap sa kanila. 

Dumarating na ang oras ng pagluwalhati kay Kristo. Nakatayo na Siya sa lilim ng krus, at 
ang pag-uusisa ng mga Griyego ay nagpakilala sa Kaniya na ang sakripisyong malapit na 
Niyang gawin ay maghahatid sa Diyos ng maraming mga anak na lalaki at mga anak na 
babae. Batid Niyang ilang saglit lamang ay makikita na Siya ng mga Griyego sa isang 
kalagayang hindi nila inaasahan. Makikita nila Siyang itatabi kay Barrabas, na isang tulisan 
at mamamatay-tao, at pipiliin itong pawalan na kahalili ng Anak ng Diyos. Maririnig nila 
ang mga tao, na inuudyukan ng mga saserdote at mga pinuno, sa gagawin nilang pagpili. At 
sa katanungang, “Ano ang gagawin ko kay Jesus na tinatawag na Kristo?” ay ibibigay ang 
sagot na, “Ipako Siya sa krus.” Mateo 27:22. Pagka ginawa na ang ganitong pampalubag- 
loob para sa mga kasalanan ng mga tao, batid ni Kristong magiging sakdal na ang Kaniyang 
kaharian, at aabot na sa buong sanlibutan. Siya'y gagawa bilang Tagapagsauli, at mananaig 
ang Kaniyang Espiritu. Saglit Siyang tumanaw sa dumarating na panahon, at narinig Niya 
ang mga tinig na sa lahat ng mga dako ng lupa ay nagsisipagtanyag ng, “Narito ang Kordero 
ng Diyos, na nag-aalis ng kasalanan ng sanlibutan.” Juan 1:29. Sa mga taga-ibang lupang ito 
ay nakita Niya ang pangako ng isang masaganang ani, pagka nagiba na ang pader na 
naghihiwalay sa mga Hudyo at sa mga Hentil, at pagka narinig na ng lahat ng mga bansa, 
mga wika, at mga bayan ang pabalita ng kaligtasan. Ang paghihintay sa pangyayaring ito, 
ang katuparan ng Kaniyang mga inaasahan, ay ipinahahayag sa pangungusap na, “Dumating 
na ang oras, na ang Anak ng tao ay luluwalhatiin.” Nguni't ang paraang ipangyayari ng 
pagluluwalhating ito ay di-kailanman nawawala sa isip ni Kristo. Ang pagtitipon sa mga 
Hentil ay siyang susunod sa nalalapit na Niyang pagkamatay. Sa pamamagitan lamang ng 
Kaniyang kamatayan maililigtas ang sanlibutan. Tulad sa isang butil ng trigo, ang Anak ng 
tao ay dapat munang mapahasik sa lupa at mamatay, at malibing upang mawala sa paningin, 
nguni't Siya ay muling mabubuhay. 


Ipinakilala ni Kristo ang Kaniyang hinaharap, na inilarawan iyon sa pamamagitan ng 
mga bagay ng katalagahan o kalikasan, upang maunawaan ng mga alagad. Ang tunay na 
bunga ng Kaniyang misyon ay maaabot sa pamamagitan ng Kaniyang kamatayan. 
“Katotohanan, katotohanang sinasabi Ko sa inyo,” wika Niya, “malibang ang butil ng trigo 
ay mahulog sa lupa at mamatay, ay natitira siyang mag-isa: nguni't kung mamamatay, ay 
nagbubunga nang marami.” Kapag ang butil ng trigo ay nahulog sa lupa at namatay, ito'y 
sumisibol, at nagbubunga. Kaya nga ang pagkamatay ni Kristo ay magbibigay ng bunga 
para sa kaharian ng Diyos. Alinsunod sa batas ng mga pananim o mga halaman, buhay ang 
ibubunga ng Kaniyang kamatayan. 


Sa mga nagbubungkal ng lupa ay lagi nilang nakikita ang ganitong paghahalimbawa. 
Taun-taon ay pinangangalagaan ng tao ang panustos niyang butil sa pamamagitan ng wari'y 
pagtatapon ng pinakamabuti sa mga binhi. Sa loob ng isang panahon ay kailangang ito'y 
matabunan ng lupang inararo, na babantayan ng Panginoon. Pagkatapos ay lilitaw ang 
dahon, saka ang uhay, at saka ang butil sa uhay. Subali't ang ganitong pagtubo ay hindi 
mangyayari malibang ang butil ay matabunan at matago muna sa paningin, at magmistulang 

nawala. Ang binhing nabaon sa lupa ay siyang nagbubunga, at ito rin naman ang siyang 
itinatanim uli. Sa ganito ay dumarami ang ani. Kaya nga ang pagkamatay ni Kristo sa krus 
ng Kalbaryo ay magbubunga ng walanghanggang buhay. Ang pagbubulay-bulay ng 
sakripisyong ito ay ikaluluwalhati niyaong mga, bilang siyang bunga nito, ay 
mangabubuhay sa buong panahong walang-katapusan. 


Ang butil ng trigong nangangalaga sa sarili nitong buhay ay hindi makapagbubunga. 
Nananatili itong nagiisa. Kung inibig lamang ni Kristo, nailigtas sana Niya ang Kaniyang 
sarili sa kamatayan. Nguni't kung ginawa Niya ito, sana'y mananatili Siyang nag-iisa. Wala 
Siyang madadala sa Diyos na mga anak na lalaki at mga anak na babae. Sa pamamagitan 
lamang ng pag-aalay Niya ng Kaniyang buhay makapagbibigay Siya ng buhay sa 
sangkatauhan. Sa pamamagitan lamang ng pagkabuwal Niya sa lupa upang mamatay saka 
Siya magiging binhi ng malaking aning yaon---ang malaking karamihan na matutubos sa 
Diyos buhat sa bawa't bansa, at lipi, at wika, at bayan. 


Sa katotohanang ito ay iniuugnay ni Kristo ang aral ng pagsasakripisyo ng sarili na dapat 
matutuhan ng lahat: “Ang umiibig sa kaniyang buhay ay mawawalan nito at ang napopoot 
sa kaniyang buhay sa sanlibutang ito ay maiingatan yaon sa buhay na walang-hanggan.” 
Lahat ng ibig magbunga sa pagiging mga manggagawang kasama ni Kristo ay dapat 
munang mahulog sa lupa at mamatay. Ang buhay ay dapat mahasik sa tudling ng 
pangangailangan ng sanlibutan. Ang pag-ibig sa sarili, ang pagmamalasakit sa sarili, ay 
dapat mamatay. At ang batas ng pagsasakripisyo ng sarili, ay siyang batas ng pagpapanatili 
sa sarili. Napamamalagi ng magsasaka ang kaniyang butil o binhi sa pamamagitan ng 
paghahagis o paghahasik nito. Ganyan din sa buhay ng tao. Nagbigay upang mabuhay. Ang 
buhay na mapananatili ay ang buhay na malayang ibinibigay sa paglilingkod sa Diyos at sa 
tao. Ang mga taong nagsasakripisyo ng kanilang buhay sa sanlibutang ito alang-alang kay 
Kristo ay makapag-iingat nito sa buhay na walang-hanggan. 


Ang buhay na ginagamit para sa sarili ay natutulad sa binhing kinakain. Nawawala ito, 
nguni't hindi dumarami. Makapagtitipon ang tao ng lahat niyang kayang tipunin para sa 
sarili, makapamumuhay siya at makapagiisip at makapagpapanukala para sa kaniyang sarili: 
subali't ang buhay niya'y lumilipas at napaparam, at wala na siya. Ang batas ng 
paglilingkod sa sarili ay batas ng pagpuksa sa sarili. “Kung ang sinumang tao'y 
maglilingkod sa Akin,” wika ni Jesus, “ay sumunod sa Akin, at kung saan Ako naroroon, ay 
doon naman doroon ang lingkod Ko: kung ang sinumang tao'y maglilingkod sa Akin, ay 
siya'y pararangalan ng Aking Ama.” Lahat ng nakipasan kay Jesus ng krus ng sakripisyo ay 
makakasama Niya sa Kaniyang kaluwalhatian. Ikinagalak ni Kristo na sa pagkakahamak at 
pagkakapagpahirap sa Kaniya ay kasama Niyang maluluwalhati ang Kaniyang mga alagad. 
Sila ang mga bunga ng pagkakapagsakripisyo ng Kaniyang sarili. Ang pagkakalikha sa 
kanila ng sarili Niyang likas at diwa ay siya Niyang gantimpala, at siyang magiging 
katuwaan Niya sa buong panahong walang-hanggan. Sa katuwaang ito ay kabahagi sila 
kapag ang bunga ng kanilang pagpapagal at pagsasakripisyo ay nakikita na sa mga puso at 

mga kabuhayan ng iba. Sila'y mga manggagawang kasama ni Kristo, at sila'y pararangalan 
ng Ama gaya rin naman ng Kaniyang pagpaparangal sa Kaniyang Anak. 


Ang pasabi ng mga Griyego, palibhasa'y paunang naglalarawan ng pagtitipon ng mga 
Hentil, ay siyang nagpaalaala kay Jesus ng Kaniyang buong misyon. Dumaan sa harap Niya 
ang gawain ng pagtubos, buhat nang panahong ito ay panukalain sa langit, hanggang sa 
Kaniyang nalalapit na kamatayan. Isang mahiwagang ulap ang waring nakalukob sa Anak 
ng Diyos. Ang lambong nito ay nadama ng mga nasa kalapit Niya. Siya'y naupong nag- 
iisip. Sa wakas ay pinunit ang katahimikan ng Kaniyang malungkot na tinig, “Ngayon ay 
nagugulumihanan ang Aking kaluluwa, at ano ang Aking sasabihin? Ama, iligtas Mo Ako 
sa oras na ito.” Sa paghihintay ng sasapitin Niya ay parang umiinom na si Kristo sa saro ng 
kapaitan. Ang Kaniyang pagkatao ay nangunti sa oras ng kapabayaan at pag-iisa, sa 
panahong sa malas ay pababayaan Siya pati ng Diyos, sa panahong Siya'y makikita ng lahat 
na hinampas at pinarusahan at dinalamhati ng Diyos. Siya'y nanliit sa pagkakalantad sa 
madla, sa pagkakaturing sa Kaniya na parang pinakamasama sa lahat ng mga kriminal, at sa 
nakahihiya at nakawawala-ng-dangal na kamatayan. Ang pagkakaisip Niya tungkol sa 
Kaniyang pakikilaban sa mga kapangyarihan ng kadiliman, ang pagkadama Niya ng 
nakapangingilabot na bigat ng pagsalansang ng sangkatauhan, at ng galit ng Ama nang dahil 
sa kasalanan ay nakapagpalumo sa diwa ni Jesus, at nabadha sa Kaniyang mukha ang 
maputlang kulay ng kamatayan. 


Saka sumunod ang pagpapasakop sa kalooban ng Kaniyang Ama. “Dahil dito,” sabi 
Niya, “ay naparito Ako sa oras na ito. Ama, luwalhatiin Mo ang Iyong pangalan.” Sa 
pamamagitan lamang ng kamatayan ni Kristo maigugupo ang kaharian ni Satanas. Sa 
ganitong paraan lamang matutubos ang tao, at maluluwalhati ang Diyos. Sumang-ayon si 
Jesus na magbata ng hirap, tinanggap Niyang magsakripisyo. Ang Hari ng kalangitan ay 
sumang-ayong magdusa bilang Tagapagdala ng Kasalanan. “Ama, luwalhatiin Mo ang 
Iyong pangalan,” sinabi Niya. Nang mabigkas ni Kristo ang mga salitang ito, ay dumating 
ang sagot na buhat sa alapaap na nakayungyong sa ibabaw ng Kaniyang ulo: “Niluwalhati 
Ko na, at muli Kong luluwalhatiin.” Ang buong buhay ni Kristo, magbuhat sa pasabsaban 
hanggang sa panahong salitain Niya ang pangungusap na ito, ay ikinaluwalhati ng Diyos, at 
sa dumarating na pagsubok ang Kaniyang Diyos-taong paghihirap ay tunay na 
makaluluwalhati sa pangalan ng Kaniyang Ama. 


Kapag karakang narinig ang tinig, isang liwanag ang pumuslit buhat sa alapaap, at 
pinaligiran si Kristo, na para bagang niyakap Siya ng mga kamay ng Walanghanggang 
Kapangyarihan na katulad ng isang kuta ng apoy. Napamulagat sa sindak at pagtataka ang 
mga tao sa tanawing ito. Walang nakapangahas na magsalita. Tikom ang mga labi at pigil 
ang paghingang nakatayo ang lahat na ang mga mata'y nakatuon kay Jesus. Palibhasa'y 
naibigay na ang patotoo ng Ama, ang alapaap ay tumaas na, at nangalat sa langit. Natapos sa 
sansaglit ang pag-uusap ng Ama at ng Anak. “Ang karamihan ngang nangaroroon, at 
nangakarinig, ay nagsipagsabing kumulog: sinabi naman ng mga iba, Isang anghel ang 

nakipag-usap sa Kaniya.” Datapwa't ang nag-uusisang mga Griyego ay nakakita sa alapaap, 
narinig ang tinig, naunawaan ang kahulugan niyon, at tunay na nakilala si Kristo, sa ganang 
kanila Siya'y nahayag bilang ang Isinugo ng Diyos. 


Ang tinig ng Diyos ay narinig nang bautismuhan si Jesus sa pasimula ng Kaniyang 
ministeryo, at muling narinig nang Siya'y magbagong-anyo sa bundok. Ngayon sa 
katapusan ng Kaniyang ministeryo ay narinig ito sa ikatlong pagkakataon, ng lalong 
malaking bilang ng mga tao, at sa ilalim ng natatanging mga pangyayari. Kabibigkas pa 
lamang ni Jesus ng napakasolemneng katotohanan tungkol sa kalagayan ng mga Hudyo. 
Nasabi na Niya ang kahuli-hulihan Niyang pamanhik, at naigawad na rin Niya ang hatol sa 
kanila. Ngayo'y muling inilagay ng Diyos ang Kaniyang tatak sa misyon ng Kaniyang 
Anak. Kinilala Niya ang Isa na itinakwil ng Israel. “Ang tinig na ito'y hindi dumating dahil 
sa Akin,” sabi ni Jesus, “kundi dahil sa inyo.” Ito ang pinakapamutong na katunayan ng 
Kaniyang pagka-Mesiyas, ang pinakahudyat na buhat sa Ama na si Jesus ay nagsalita ng 
katotohanan, at Siya nga ay Anak ng Diyos. 


“Ngayon ang paghatol sa sanlibutang ito,” patuloy na wika ni Kristo, “ngayon ang 
prinsipe ng sanlibutang ito ay palalayasin. At Ako, kung Ako'y mataas na mula sa lupa, ang 
lahat ng mga tao ay palalapitin Ko sa Akin din. Ito'y sinabi Niya, na ipinaaalam kung sa 
anong kamatayan ang ikamamatay Niya.” Ito ang krisis ng sanlibutan. Kung Ako ay maging 
pampalubag-loob para sa mga kasalanan ng mga tao, ay magliliwanag ang sanlibutan. 
Masisira ang pagkakahawak ni Satanas sa mga kaluluwa ng mga tao. Ang dating wangis ng 
Diyos sa mga tao na nasira ay mababalik uli, at isang sambahayan ng sumasampalatayang 
mga banal ang sa wakas ay magmamana ng tahanan sa langit. Ito ang bunga ng pagkamatay 
ni Kristo. Ang tanawin ng tagumpay ay siyang pumuno sa isip ng Tagapagligtas. Nakita 
Niya ang krus, ang malupit at kahiya-hiyang krus, na kasama ang lahat nitong dulot na 
lagim, na nagniningning sa kaluwalhatian. 


Nguni't ang gawain ng pagtubos sa tao ay hindi siya lamang nagampanan ng krus. 
Naipakita rin sa santinakpan ang pag-ibig ng Diyos. Ang prinsipe ng sanlibutang ito ay 
pinalayas. Ang lahat ng paratang ni Satanas laban sa Diyos ay napasinungalingan. Ang 
kadustaang ipinukol niya sa langit ay napawi na magpakailanman. Nailapit na sa 
Manunubos ang mga anghel at ang mga tao. “Ako, kung Ako'y mataas na mula sa lupa,” 
wika Niya, “ang lahat ng mga tao ay palalapitin Ko sa Akin din.” 


Maraming tao ang nakapalibot kay Kristo nang bigkasin Niya ang mga salitang ito, at 
may isang nagsabi, “Aming narinig sa kautusan na ang Kristo ay lumalagi magpakailanman: 
at paanong sinasabi Mo, Kinakailangan na ang Anak ng tao ay mataas? sino ang Anak ng 
taong ito?” Sinabi nga sa kanila ni Jesus, “Kaunting panahon na lamang sasa gitna ninyo 
ang ilaw. Kayo'y magsilakad samantalang nasa inyo ang ilaw, upang huwag kayong abutin 
ng kadiliman: sapagka't ang lumalakad sa kadiliman ay hindi nalalaman kung saan siya 

tutungo. Samantalang nasa inyo ang ilaw, ay magsisampalataya kayo sa ilaw, upang kayo'y 
maging mga anak ng ilaw.” 


“Nguni't bagaman gumawa Siya sa harap nila ng gayong maraming mga tanda, 
gayunma'y hindi sila nagsisampalataya sa Kaniya.” Minsa'y tinanong nila ang 
Tagapagligtas, “Ano nga ang Iyong ginagawa na pinakatanda, upang aming makita, at 
sampalatayanan Ka namin?” Juan 6:30. Hindi mabilang na mga tanda ang naibigay na; 
nguni't ipinikit nila ang kanilang mga mata at pinatigas nila ang kanilang mga puso. 
Ngayong ang Ama na mismo ang nagsalita, at wala na silang mahihingi pang tanda, ay 
ayaw pa rin nilang maniwala. “Gayunman maging sa mga pinuno ay maraming 
nagsisampalataya sa Kaniya, datapwa't dahil sa mga Pariseo ay hindi nila ipinahayag Siya, 
baka sila'y mapalayas sa sinagoga.” Inibig nila ang papuri ng mga tao at hindi ang pagsang- 
ayon ng Diyos. Upang maiwasan nila ang pula at pagkapahiya, ay itinatwa nila si Kristo, at 
tinanggihan ang alok Niyang buhay na walang-hanggan. At gaano nga karami sa buong mga 
dantaon sapul noon ang gumagawa ng ganito ring bagay! Sa kanila'y naaangkop ikapit ang 
lahat ng mga salitang nagbababala ng Tagapagligtas: “Ang umiibig sa kaniyang buhay ay 
mawawalan nito.” “Ang nagtatakwil sa Akin,” wika ni Jesus, “at hindi tumatanggap sa 
Aking mga pananalita, ay mayroong isang hahatol sa kaniya: ang salitang Aking sinalita, ay 
siyang sa kaniya'y hahatol sa huling araw.” Juan 12:48. Sa aba niyaong mga hindi 
nakaaalam ng panahon ng sa kanila'y pagdalaw! Marahan at malungkot na nilisan ni Kristo 
ang patyo ng templo. 

Kabanata 69---Sa Bundok ng mga Olibo 


Ang mga salitang binitiwan ni Kristo sa mga saserdote at mga pinuno na, “Narito, ang 
inyong bahay ay iniiwan sa inyong wasak” (Mateo 23:38), ay nakasindak sa kanilang mga 
puso. Sinikap nilang ito'y ipagwalangbahala, subali't nanatiling umuukilkil sa kanilang mga 
isip ang bagay na ito dahil sa kahalagahan ng mga salitang ito. Isang di-nakikitang panganib 
ang nagbabanta sa kanila. Mangyayari kaya na ang dakila't marilag na templo, na siyang 
kaluwalhatian ng bansa, ay malapit nang maging isang bunton ng kagibaan? Nangamba rin 
ang mga alagad, at buong pagkabalisang naghintay sila kay Jesus ng lalo pang tiyak na 
pangungusap. Nang sila'y makalampas na sa templo, ay tinawag nila ang pansin Niya sa 
tibay at ganda ng templo. Ang mga bato ng templo ay tunay na marmol, na sakdal sa 
kaputian, at ang iba sa mga ito ay totoong napakalaki. Ang isang bahagi ng pader nito ay 
hindi naigiba ng pagsalakay ng hukbo ni Nabucodonosor. Dahil sa kabutihan ng 
pagkakalapat nito ay walang iniwan ito sa isang buong bato na hinukay nang buo mula sa 
tibagan. Kaya hindi maubos-maisip ng mga alagad kung paano nga maiguguho ang matibay 
na pader na yaon. 


Nang ang pansin ni Kristo ay mapabaling sa karilagan ng templo, ano kaya ang sumaisip 
ng Isang Itinakwil! Ang tanawing nakikita Niya ay tunay na maganda, nguni't malungkot 
Niyang sinabi, Oo nakikita Ko. Ang mga gusali ay tunay na kahanga-hanga. Itinuturo ninyo 
ang mga pader na ito na wari bagang hindi maigigiba, subali't pakinggan ninyo ang Aking 
sasabihin: Darating ang araw na “dito'y walang maiiwang isang bato sa ibabaw ng ibang 
bato, na hindi ibabagsak.” 


Ang mga salita ni Kristo ay binigkas nang naririnig ng malaking bilang ng mga tao; 
nguni't nang Siya”y nagiisa nang nakaupo sa Bundok ng mga Olibo, ay nagsilapit sa Kaniya 
sina Pedro, Juan, Santiago at Andres. “Sabihin Mo sa amin,” wika nila, “kailan mangyayari 
ang mga bagay na ito? at ano ang magiging tanda ng Iyong pagparito, at ng katapusan ng 
sanlibutan?” Hindi sinagot ni Jesus ang Kaniyang mga alagad sa pamamagitan ng 
magkahiwalay na paglalahad ng tungkol sa pagkagiba ng Jerusalem at ng dakilang araw ng 
Kaniyang pagparito. Pinagsama Niya ang paglalarawan ng dalawang pangyayaring ito. 
Kung binuksan Niya sa Kaniyang mga alagad ang mga mangyayari sa hinaharap na gaya ng 
nakikita Niya, ay hindi nila makakayang tingnan ang tanawin. Dahil sa awa Niya sa kanila 
ay Kaniyang pinaglakip ang paglalarawan sa dalawang malalaking krisis, at ipinaubaya sa 
mga alagad ang pag-aaral sa kahulugan ng mga ito. Nang tukuyin Niya ang pagkagiba ng 
Jerusalem, ang mala-hula Niyang mga salita ay umabot sa kabila pa ng pangyayaring yaon 
hanggang sa huling sunog sa araw na yaon pagka ang Panginoon ay titindig na mula sa 
Kaniyang dako upang parusahan ang sanlibutan sa kanilang katampalasanan, pagka 
inihayag na ng lupa ang kaniyang dugo, at hindi na kailanman tatakpan pa ang kaniyang 
mga patay. Ang buong pagpapaliwanag na ito ay ibinigay, hindi para sa mga alagad lamang, 

kundi para doon din naman sa mga mangabubuhay sa mga huling yugto ng kasaysayan ng 
lupang ito. 


Pagbaling sa mga alagad, ay sinabi ni Kristo, “Mangag-ingat kayo na huwag kayong 
mailigaw ninuman. Sapagka't marami ang magsisiparito sa Aking pangalan, na 
mangagsasabi, Ako ang Kristo, at ililigaw ang marami.” Maraming bulaang Mesiyas ang 
magsisilitaw, na nagsasabing gumagawa ng mga kababalaghan, at nagpapahayag na 
dumating na ang araw ng pagliligtas sa bansang Hudyo. Ito ang magliligaw sa marami. 
Natupad ang mga salita ni Kristo. Sa pagitan ng Kaniyang pagkamatay at ng pagkubkob sa 
Jerusalem ay nagsilitaw ang maraming bulaang mesiyas. Nguni't ang babalang ito ay 
ibinigay din naman para sa mga nabubuhay sa panahong ito ng sanlibutan. Ang mga 
pagdarayang ginawa noong bago magiba ang Jerusalem ay ginawa na sa buong mga 
panahon, at gagawin pa uli. 


“At mangakakarinig kayo ng mga digmaan at mga alingawngaw ng mga digmaan, 
ingatan ninyo na huwag kayong magulumihanan: sapagka't ang lahat ng mga bagay na ito 
ay kinakailangang mangyari, datapwa't hindi pa ang wakas.” Noong bago nagiba ang 
Jerusalem, nag-agawan ang mga tao sa pagka-pangulo o pagka-dakila. Pinatay ang mga 
emperdor. Ang mga ipinalalagay na kasunod na uupo sa trono ay pinatay rin. Nagkaroon ng 
mga digmaan at mga alingawngaw ng mga digmaan. “Ang lahat ng mga bagay na ito ay 
kinakailangang mangyari,” sinabi ni Kristo, “datapwa't hindi pa ang wakas . Sapagka't 
magtitindig ang bansa laban sa bansa, at ang kaharian laban sa kaharian, at magkakagutom, 
at magkakasalot, at lilindol, sa iba't ibang dako. Ang lahat ng mga bagay na ito ay siyang 
pasimula ng mga kahirapan.” Sinabi ni Kristo, Pagka nakita ng mga rabi ang mga tandang 
ito, sasabihin nilang ang mga ito ay siyang hatol ng Diyos sa mga bansa dahil sa pag-alipin 
nila sa Kaniyang bayang hinirang. Sasabihin nilang ang mga ito ay siyang tanda ng 
pagdating ng Mesiyas. Huwag nga kayong padaya, ang mga ito ay siyang pasimula ng 
Kaniyang mga hatol. Nangagsiasa ang mga tao sa kanilang mga sarili. Hindi sila nangagsisi 
at nangahikayat upang sila sana'y Aking napagaling. Ang sinabi nilang mga tanda ng 
kanilang paglaya mula sa pagkaalipin ay siyang mga tanda ng kanilang pagkapahamak. 


“Kung magkagayo'y ibibigay kayo sa kapighatian, at kayo'y papatayin: at kayo'y 
kapopootan ng lahat ng mga bansa dahil sa Aking pangalan. At kung magkagayo'y 
maraming mangatitisod, at mangagkakanuluhan ang isa't isa, at mangagkakapootan ang 
isa't isa.” Lahat ng mga ito ay binata ng mga Kristiyano. Ipinagkanulo ng mga ama at mga 
ina ang kanilang mga anak. Ipinagkanulo ng mga anak ang kanilang mga magulang. 
Isinuplong sa Sanedrin ng mga kaibigan ang kanilang mga kaibigan. Isinagawa ng mga 
nang-uusig ang kanilang layunin sa pamamagitan ng pagpatay kay Esteban, kay Santiago, at 
sa iba pang mga Kristiyano. 


Sa pamamagitan ng Kaniyang mga lingkod, ay binigyan ng Diyos ang bansang Hudyo ng 
huling pagkakataon na makapagsisi. Inihayag Niya ang Kaniyang sarili sa pamamagitan ng 

Kaniyang mga saksing hinuli, nilitis, at ibinilanggo. Gayon man ay nilapatan sila ng hatol na 
kamatayan ng mga nagsihukom sa kanila. Sila'y mga taong ang sanlibutan ay hindi karapat- 
dapat sa kanila, at sa pagpatay sa kanila ay ipinakong pamuli ng mga Hudyo ang Anak ng 
Diyos. Ganito ring muli ang mangyayari. Maglalagda ang mga maykapangyarihan ng mga 
batas na mahihigpit o magbabawal sa kalayaan ng relihiyon. Aangkinin nila ang karapatan 
at kapangyarihang iyon ay sa Diyos lamang. Aakalain nilang kaya nilang pilitin ang budhi, 
na Diyos lamang ang dapat makakontrol. Ngayon pa man ay nagpapasimula na sila, ang 
gawaing ito ay ipagpapatuloy nila hanggang sa maabot nila ang isang hangganang hindi nila 
malalampasan. Ang Diyos ay mamamagitan alang-alang sa ikabubuti ng Kaniyang tapat na 
bayang nagsisitupad ng mga utos. 


Sa bawa't pagkakataon pagka nagaganap ang paguusig, ang mga nakakasaksi nito ay 
gumagawa ng mga pagpapasiya na para kay Kristo o laban sa Kaniya. Ang mga 
nakikiramay sa mga hinahatulan nang buong kamalian ay nagpapakilala ng kanilang 
pagpanig kay Kristo. Ang mga iba ay nagagalit dahil sa tuwirang nakakasalungat ng 
kanilang ginagawa ang mga simulain ng katotohanan. Marami naman ang nangatitisod at 
nangabubuwal, at nangagsisitalikod sa pananampalatayang minsa'y kanilang ipinangaral. 
Ang mga nagsisitalikod sa panahon ng pagsubok, upang mailigtas lamang ang kanilang mga 
buhay, ay magsisinungaling, at ipagkakanulo ang kanilang mga kapatid. Pinaaalalahanan na 
tayo ni Kristo tungkol dito, upang tayo'y huwag nang mangagtaka sa di-katutubo at malupit 
na hakbangin niyaong mga nagsisitanggi sa liwanag. 


Binigyan ni Kristo ang Kaniyang mga alagad ng isang tanda ng pagkagibang sasapit sa 
Jerusalem, at sinabi Niya sa kanila kung paano sila makaliligtas: “Pagka nangakita ninyong 
nakukubkob ng mga hukbo ang Jerusalem, kung magkagayo'y talastasin ninyo na ang 
kaniyang pagkawasak ay malapit na. Kung magkagayo'y ang mga nasa Judea ay magsitakas 
sa mga bundok, at ang mga nasa loob ng bayan ay magsilabas, at ang mga nasa parang ay 
huwag magsipasok sa bayan. Sapagka't ito ang mga araw ng paghihiganti, upang maganap 
ang lahat ng mga bagay na nangasulat.” Ibinigay ang babalang ito upang dinggin nila 
pagkaraan ng apatnapung taon, nang wasakin ang Jerusalem. Tinalima ng mga Kristiyano 
ang babala, at wala isa mang Kristiyanong namatay nang bumagsak ang lungsod. 


“Magsipanalangin kayo na huwag mangyari ang pagtakas ninyo sa panahong taginaw, o 
sa Sabbath man,” wika ni Kristo. Siya na gumawa sa Sabbath ay hindi ito pinawi, ni ipinako 
man ito sa krus. Ang Sabbath ay hindi niwalang-kabuluhan at hindi niwalang-saysay ng 
Kaniyang pagkamatay. Makaraan ang apatnapung taon pagkatapos Niyang mapako sa krus 
ay itinuring pa rin itong banal. Apatnapung taong idadalangin ito ng mga alagad na sana'y 
huwag mangyari sa araw ng Sabbath ang kanilang pagtakas. 


Magbuhat sa pagkawasak ng Jerusalem, ay mabilis na lumaktaw si Kristo sa lalong 
dakilang pangyayari, sa kahuli-hulihang kawing sa tanikala ng kasaysayan ng lupang ito--- 
ang pagdating ng Anak ng Diyos na nasa kamaharlikaan at kaluwalhatian. Sa pagitan ng 

dalawang pangyayaring ito, ay nakabukas sa paningin ni Kristo ang mahahabang dantaon ng 
kadiliman, mga dantaon na ang Kaniyang iglesya ay natigmak sa dugo, sa luha, at sa 
kapighatian. Ang mga tagpo o mga tanawing ito ay hindi makakayang tingnan ng Kaniyang 
mga alagad, at nilaktawan nga ito ni Jesus sa pamamagitan ng pahapyaw lamang na 
pagbanggit “Kung magkagayo'y magkakaroon ng malaking kapighatian,” sabi Niya, “na 
ang gayo'y hindi pa nangyayari buhat sa pasimula ng sanlibutan hanggang ngayon, at ni 
hindi na mangyayari kailanman. At malibang paikliin ang mga araw na yaon, ay walang 
makaliligtas: datapwa't dahil sa mga hirang ay palikliin ang mga araw na yaon.” Sa loob ng 
mahigit na sanlibong taon ay dumating sa mga alagad ni Kristo ang isang pag-uusig na di- 
kailanman nakita ng sanlibutan noong una. Angaw-angaw sa mga tapat Niyang saksi ang 
mga pinatay. Kung hindi lamang iniunat ng Diyos ang Kaniyang kamay upang maingatan 
ang Kaniyang bayan, lahat sana ay napuksa. “Datapwa't dahil sa mga hirang,” wika Niya, 
“ay palikliin ang mga araw na yaon.” 


Ngayon, sa di-mapagkakamalang pangungusap, ay sinabi ng ating Panginoon ang 
tungkol sa Kaniyang ikalawang pagparito, at Siya'y nagbibigay ng babala tungkol sa mga 
panganib na mauuna sa Kaniyang pagparito sa sanlibutan. “Kung may magsabi sa inyong 
sinumang tao, Narito ang Kristo, o nariyan, huwag ninyong paniwalaan. Sapagka't may 
magsisilitaw na mga bulaang Kristo, at mga bulaang propeta, at mangagpapakita ng mga 
dakilang tanda at mga kababalaghan, anupa't ililigaw, kung maaari, pati ng mga hirang. 
Narito, ipinagpauna Ko nang sinabi sa inyo. Kaya nga kung sa inyo'y kanilang sasabihin, 
Narito, Siya'y nasa ilang, huwag kayong magsilabas: narito, Siya'y nasa mga silid, huwag 
ninyong paniwalaan. Sapagka't gaya ng kidlat na kumikidlat sa silanganan, at nakikita 
hanggang sa kanluran, gayundin naman ang pagparito ng Anak ng tao.” Bilang isa sa mga 
tanda ng pagkawasak ng Jerusalem, ay sinabi ni Kristo, “Magsisibangon ang maraming 
bulaang propeta, at kanilang ililigaw ang marami.” 


Nangagsibangon nga ang mga bulaang propeta, at dinaya ang mga tao, at inakay sa ilang 
ang marami. Nagkaroon ng mga mahiko at mga manggagaway, na nagsasabing may angkin 
silang kapangyarihan na gumawa ng mga kababalaghan, at inakay nila ang mga taong 
tumungo sa mga yungib ng kabundukan. Nguni't ang hulang ito ay sinasabi rin naman para 
sa mga huling araw. Ang tandang ito ay ibinibigay bilang isang tanda ng ikalawang 
pagparito. Ngayon pa man ay nagpapakita na ng mga tanda at mga kababalaghan ang mga 
bulaang kristo at mga bulaang propeta upang dayaing maakit ang Kaniyang mga alagad. 
Hindi ba natin naririnig ang sigaw, “Narito, Siya'y nasa ilang”? Hindi ba libu-libo ang 
nangagsitungo sa ilang, sa pagasang makikita roon si Kristo? At buhat sa libu-libong mga 
pagkakatipon ng mga taong nagsisipagpanggap na sila'y nakikipag-usap sa mga espiritu ng 
mga namatay ay hindi ba naririnig ngayon ang tawag na, “Narito, Siya'y nasa silid”? Ito ang 
ibinabalita mismo ng espiritismo. Subali't ano ang sinasabi ni Kristo? “Huwag ninyong 
paniwalaan. Sapagka't gaya ng kidlat na kumikidlat sa silanganan at nakikita hanggang sa 
kanluran, gayundin naman ang pagparito ng Anak ng tao.” 


517 


Nagbibigay ang Tagapagligtas ng mga tanda ng Kaniyang pagparito, at bukod pa sa rito, 
ay itinatakda Niya ang panahon ng paglitaw ng unang tanda: “Karaka-rakang pagkatapos ng 
kapighatian sa mga araw na yaon ay magdidilim ang araw, at ang buwan ay hindi 
magbibigay ng kaniyang liwanag, at mangalalaglag ang mga bituin mula sa langit, at 
magsisipangatal ang mga kapangyarihan sa mga langit: at kung magkagayo'y lilitaw ang 
tanda ng Anak ng tao sa langit: at kung magkagayo'y magsisitaghoy ang lahat ng mga 
angkan sa lupa, at mangakikita nila ang Anak ng tao na pumaparitong sumasa mga alapaap 
ng langit na may kapangyarihan at dakilang kaluwalhatian. At susuguin Niya ang Kaniyang 
mga anghel na may matinding tunog ng pakakak, at kanilang titipunin ang Kaniyang mga 
hinirang mula sa apat na hangin ng sanlibutan, mula sa isang dulo ng langit hanggang sa 
kabila.” 


Pagkatapos ng malaking pag-uusig ng kapapahan, sinabi ni Kristong magdidilim ang 
araw, at ang buwan ay hindi magbibigay ng kaniyang liwanag. Kasunod nito, ay 
mangalalaglag ang mga bituin sa langit. At sinabi Niya, “Sa puno ng igos nga ay pag-aralan 
ninyo ang kaniyang talinhaga, Pagka nananariwa ang kaniyang sanga, at sumusupling ang 
mga dahon, ay nalalaman ninyo na malapit na ang tag-araw: gayundin naman kayo, pagka 
nangakita ninyo ang lahat ng mga bagay na ito, ay talastasin ninyo na Siya'y malapit na, 
nasa mga pintuan nga.” Mateo 24:32, 33. 


Nagbigay si Jesus ng mga tanda ng Kaniyang pagparito. Sinasabi Niyang maaaring 
malaman natin kung Siya'y malapit na, nasa mga pintuan nga. Sa mga nakakakita ng mga 
tandang ito ay sinasabi Niya, “Hindi lilipas ang lahing ito, hanggang sa mangaganap ang 
lahat ng mga bagay na ito.” Nangagsilitaw na ang mga tandang ito. Ngayo'y nalalaman na 
nating tunay na malapit na ang pagdating ng Panginoon. “Ang langit at ang lupa ay lilipas,” 
sabi Niya, “datapwa't ang Aking mga salita ay hindi lilipas.” 


Si Kristo ay pariritong nasa mga alapaap at may dakilang kaluwalhatian. Isang karamihan 
ng nangagliliwanag na mga anghel ang sasama sa Kaniya. Paririto Siya upang buhayin ang 
mga patay, at upang baguhin ang mga nabubuhay na banal mula sa kaluwalhatian hanggang 
sa kaluwalhatian. Paririto Siya upang parangalan ang mga nagsiibig sa Kaniya, at mga 
nagsitupad ng Kaniyang mga utos, at upang ipagsama sila sa Kaniya rin. Hindi Niya 
nalilimutan sila ni ang Kaniya mang pangako. Muling magkakasama-sama ang mga pami- 
pamilya. Pagka tinitingnan natin ang ating mga namatay, ay maaari na ting isipin ang 
umagang yaon pagka hihipan na ang pakakak ng Diyos, pagka “ang mga patay ay 
mabubuhay ng mag-uli na walang-kasiraan, at tayo'y babaguhin.” 1 Corinto 15:52. Kaunti 
na lamang panahon, at makikita na natin ang Hari sa Kaniyang kagandahan. Kaunti na 
lamang panahon, at papahirin Niya ang lahat ng mga luha sa ating mga mata. Kaunti na 
lamang panahon, at ihaharap Niya tayong “walang-kapintasan na may malaking galak sa 
harapan ng Kaniyang kaluwalhatian.” Judas 24. Kaya nga, nang ibigay Niya ang mga tanda 
ng Kaniyang pagparito ay sinabi Niya, “Kung magpasimulang mangya ri ang mga bagay na 

ito, ay magsitingin nga kayo, at itaas ninyo ang inyong mga uio, sapagka't malapit na ang 
pagkatubos ninyo.” 


Datapwa't ang araw at oras ng Kaniyang pagparito ay hindi inihayag ni Kristo. Malinaw 
Niyang sinabi sa Kaniyang mga alagad na Siya man ay hindi makapaghahayag ng araw at 
oras ng Kaniyang ikalawang pagpapakita. Kung malaya Siyang makapaghahayag nito, bakit 
pa nga Niya kakailanganing sila'y pagpayuhan na laging sila'y magsihanda? May mga 
taong nagsasabing alam nila ang araw at oras ng pagpapakita ng ating Panginoon. Masigasig 
sila sa pagsasabi ng tungkol sa hinaharap. Nguni't binabalaan sila ng Panginoon sa 
ginagawa nilang batayan. Ang tiyak na panahon ng ikalawang pagparito ng Anak ng tao ay 
isang hiwaga ng Diyos. 


Nagpatuloy si Kristo, na dinadaliri ang magiging kalagayan ng sanlibutan sa panahon ng 
Kaniyang pagdating: “Kung paano ang mga araw ni Noe, gayundin naman ang pagparito ng 
Anak ng tao. Sapagka't gaya ng mga araw na bago nagkagunaw, sila'y nagsisikain at 
nagsisiinom, nangag-aasawa at pinapag-aasawa, hanggang sa araw na pumasok si Noe sa 
daong, at hindi nila nalalaman hanggang sa dumating ang paggunaw, at sila'y tinangay na 
lahat, gayundin naman ang pagparito ng Anak ng tao.” Dito'y walang sinasabi si Kristo na 
sanlibong taong kapayapaan sa lupa, sanlibong taong ang lahat ng tao ay makapaghahanda 
para sa walang-hanggan. Sinasabi Niya sa atin na kung paano sa kaarawan ni Noe, ay 
gayundin ang magiging kalagayan sa muling pagparito ng Anak ng tao. 


Ano ba ang kalagayan noong panahon ni Noe? “Nakita ng Panginoon na mabigat ang 
kasamaan ng tao sa lupa, at ang buong haka ng mga pag-iisip ng kaniyang puso ay pawang 
masama na lamang parati.” Genesis 6:5. Ang mga tao ng sanlibutan noong bago 
nagkagunaw ay nagsitalikod kay Jehoba, at nagsitangging gumanap ng Kaniyang banal na 
kalooban. Sinunod nila ang sarili nilang likong haka at mga makasalanang pita ng isipan. 
Dahil sa kanilang katampalasanan kaya sila nilipol, at ganyan din ang ginagawa ngayon ng 
sanlibutan. Hindi ito ang mga tanda ng sanlibong taong kaluwalhatian. Ang mga 
mananalansang sa kautusan ng Diyos ay siyang pumupuno sa lupa ng katampalasanan. Ang 
kanilang mga pagpupustahan, ang kanilang mga karera ng kabayo, ang kanilang mga 
pagsusugal, ang kanilang pagwawaldas, ang kanilang pagpapakagumon sa masasamang pita 
ng kahalayan, ang kanilang di-mapigil na kamunduhan, ay siyang mabilis na pumupuno sa 
sanlibutan ng karahasan. 


Sa hula ni Kristo tungkol sa pagkawasak ng Jerusalem ay sinabi Niya, “Dahil sa 
pagsagana ng katampalasanan, ang pag-ibig ng marami ay lalamig. Datapwa't ang magtiis 
hanggang sa wakas, ay siyang maliligtas. At ipangangaral ang ebanghelyong ito ng kaharian 
sa buong sanlibutan sa pagpapatotoo sa lahat ng mga bansa, at kung magkagayo'y darating 
ang wakas.” Ang hulang ito ay muling matutupad. Ang masaganang katampalasanan nang 
panahong yaon ay nakakawangis din ng sa panahong ito. Gayundin naman sa hulang 
tumutukoy sa pangangaral ng ebanghelyo. Bago nagiba ang Jerusalem, sa udyok ng Espiritu 

Santo ay ipinahayag ni Pablo na ipangaral ang ebanghelyo sa “lahat ng mga nilalang sa 
silong ng langit.” Colosas 1:23. Kaya ngayon, bago dumating ang Anak ng tao, ang walang- 
hanggang ebanghelyo ay ipangangaral “sa bawa't bansa, at angkan, at wika, at bayan.” 
Apocalipsis 14:6, 14. Ang Diyos ay “nagtakda ng isang araw, na Kaniyang ipaghuhukom sa 
sanlibutan.” Mga Gawa 17:31. Sinasabi sa atin ni Kristo kung kailan darating ang araw na 
yaon. Hindi Niya sinasabing ang buong sanlibutan ay mahihikayat, kundi “ang 
ebanghelyong ito ng kaharian ay ipangangaral sa buong sanlibutan sa pagpapatotoo sa lahat 
ng mga bansa, at kung magkagayo'y darating ang wakas.” Sa pangangaral natin ng 
ebanghelyo sa sanlibutan ay pinadadali natin ang pagbabalik ng ating Panginoon. Hindi 
lamang natin dapat hintayin at pakanasain ang pagdating ng kaarawan ng Diyos kundi dapat 
din nating papagmadaliin. 2 Pedro 3:12. Kung ginanap lamang ng iglesya ni Kristo ang 
gawaing itinakda sa kaniya ng Panginoon, sana'y nababalaan na ang buong sanlibutan, at 
sana'y nakaparito na rin sa lupa ang Panginoong Jesus na nasa kapangyarihan at dakilang 
kaluwalhatian. 


Nang masabi na ni Kristo ang mga tanda ng Kaniyang pagparito, ay idinugtong Niya, 
“Pagka nangakita ninyong nangyari ang mga bagay na ito, talastasin ninyo na malapit na 
ang kaharian ng Diyos.” “Kayo'y mangagingat, mangagpuyat at magsipanalangin.” Lagi 
nang binibigyan ng Diyos ng babala ang mga tao tungkol sa dumarating na mga kahatulan. 
Ang mga nagsisisampalataya sa Kaniyang pabalita noong panahon nila, at nagsakabuhayan 
ng kanilang pananampalataya, bilang pagtalima sa Kaniyang mga utos, ay nakaligtas sa mga 
kahatulan o kaparusahang sumapit sa mga masuwayin at mga di-sumasampalataya. Ang 
salita ay dumating kay Noe, “Lumulan ka at ang iyong buong sambahayan sa sasakyan: 
sapagka't ikaw ay Aking nakitang matwid sa harap Ko.” Tumalima si Noe at naligtas. 
Dumating ang pasabi kay Lot, “Magtindig kayo, magsialis kayo sa dakong ito, sapagka't 
gugunawin ng Panginoon ang bayang ito.” Genesis 7:1: 19:14. Ipinagkatiwala ni Lot ang 
kaniyang sarili sa pag-iingat ng mga sugong tagalangit, at siya'y naligtas. Gayundin 
binigyan ni Kristo ng babala ang Kaniyang mga alagad tungkol sa pagkawasak ng 
Jerusalem. Lahat ng nag-abang ng tanda ng dumarating na kagibaan, at tumakas sa lungsod, 
ay nangaligtas sa kapahamakan. Gayundin naman ngayon tayo'y binibigyan ng babala 
tungkol sa ikalawang pagdating ni Kristo at tungkol sa kawasakang sasapit sa sanlibutan. 
Lahat ng makikinig sa babala ay maliligtas. 


Sapagka't hindi natin alam ang tiyak na oras o panahon ng Kaniyang pagparito, 
inuutusan tayong magpuyat. “Mapapalad yaong mga alipin na kung dumating ang 
Panginoon ay maratnang nangagpupuyat.” Lukas 12: 37. Yaong mga nagpupuyat sa 
pagdating ng Panginoon ay hindi nagsisipaghintay nang walang ginagawa. Ang pagasang 
dumarating si Kristo ay nagsisilid ng takot sa Panginoon, at ang takot sa Kaniyang mga 
kahatulan upang huwag silang magsisalansang. Ito ang gumigising sa kanila upang madama 
nila na malaking kasalanan ang tumanggi sa Kaniyang iniaalok na kahabagan. Ang mga 
nagpupuyat sa paghihintay sa Panginoon ay nagsisipaglinis ng kanilang mga kaluluwa sa 

pamamagitan ng pagtalima sa katotohanan. Sinasamahan nila ng masikap na paggawa ang 
matamang pagpupuyat. Sapagka't nalalaman nilang ang Panginoon ay nasa pintuan na, ay 
nabubuhay ang kanilang kasigasigan sa pakikipagtulungan sa mga anghel ng Diyos sa 
paggawa para sa ikaliligtas ng mga kaluluwa. Ito ang mga tapat at matatalinong alipin na 
nagbigay sa sambahayan ng Pnginoon ng “kanilang bahagi na pagkain sa kapanahunan.” 
Lukas 12:42. Ibinabalita nila ang katotohanang tangi nang nauukol sa panahong 
kasalukuyan. Kung paanong si Enoc, si Abraham, at si Moises ay nagsipagbalita ng 
katotohanang nauukol sa kanilang panahon, gayundin naman ang mga lingkod ni Kristo 
ngayon ay magbibigay ng tanging babalang nauukol sa kanilang kapanahunan. 


Nguni't may isa pang uring ipinatatanaw si Kristo: “Kung ang masamang aliping yaon ay 
magsabi sa kaniyang puso, Magtatagal ang aking panginoon, at magsimulang bugbugin ang 
kaniyang mga kapwa alipin, at makipagkainan at makipag-inuman sa mga lasing, darating 
ang panginoon ng aliping yaon sa araw na hindi niya hinihintay.” Sinabi ng masamang 
alipin sa kaniyang puso, “Magtatagal ang aking panginoon.” Hindi niya sinasabing si 
Kristo'y hindi darating. Hindi niya hinahamak ang pani niwala sa Kaniyang ikalawang 
pagparito. Subali't sa kaniyang puso at sa kaniyang mga gawa at salita ay sinasabi niyang 
magtatagal o magluluwat ang pagdating ng Panginoon. Pinapawi niya sa isip ng mga iba 
ang paniniwala na ang Panginoon ay dumarating nang madali. Ang kaniyang impluwensiya 
ay umaakay sa mga tao na magpakalabis at magwalang-ingat. Sila'y mga gumon na sa 
pagkamakasanlibutan at pagwawalang-bahala, mga hangaring makalupa, at masasamang 
haka, ang pumupuno sa pag-iisip. Ang masamang alipin ay nakikipagkainan at nakikipag- 
inuman sa mga lasing, at nakikipagkaisa sa sanlibutan sa paghanap ng kalayawan. 
Binubugbog niya ang kaniyang mga kapwa alipin, at pinararatangan at hinahatulan yaong 
mga nagtatapat sa kanilang Panginoon. Nakikisalamuha siya sa sanlibutan. Ang katulad ay 
lumalaking kasama ng katulad sa gawang pag salansang. Ito'y isang kakila-kilabot. na 
pakikisama. Nasisilo siyang kasama ng sanlibutan. “Darating ang panginoon ng aliping 
yaon ... sa oras na hindi niya nala laman, at siya'y babaakin, at isasama ang kaniyang bahagi 
sa mga mapagpaimbabaw.” 


“Kaya't kung hindi ka magpupuyat, ay paririyan Akong gaya ng magnanakaw, at hindi 
mo malalaman kung anong panahon paririyan Ako sa iyo.” Apokalipsis 3:3. Ang pagparito 
ni Kristo ay siyang gugulat sa mga bulaang tagapagturo. Sinasabi nila, “Kapayapaan at 
katiwasayan.” Katulad ng mga saserdote at mga guro noong bago bumagsak ang Jerusalem, 
sila'y nagsiasang ang iglesya ay magtatamasa ng makalupang kasaganaan at kaluwalhatian. 
Ipinaliwanag nila na ang mga tanda ng panahon ay nagpapakilala ng ganitong kasaganaan. 
Subali't ano ang sinasabi ng Kinasihang pangungusap? “Darating sa kanila ang biglang 
pagkawasak.” 1 Tesalonica 5:3. Sa lahat ng tumatahan sa ibabaw ng balat ng lupa, sa lahat 
ng nagsisikap na ang sanlibutang ito ay gawin nilang tahanan, ang kaarawan ng Diyos ay 
darating na gaya ng silo. Darating ito sa kanila na gaya ng isang nanunubok na 
magnanakaw. 

Ang sanlibutang puno ng kaguluhan, puno ng walangDiyos na kalayawan, ay 
nahihimbing, nahihimbing sa katiwasayang ukol sa laman. Pinatatagal na lubha ng mga tao 
ang pagdating ng Panginoon. Pinagtatawanan nila ang mga babala. Ang palalong 
paghahambog ay ginagawa, “Nangananatili ang lahat ng mga bagay na gaya ng kalagayan 
nila mula nang pasimulan ang paglalang.” “Bukas ay magiging gaya ng araw na ito, at higit 
pang masagana.” 2 Pedro 3:4, Isaias 56:12. Magpapakagumon pa kami sa pag-ibig sa 
kalayawan. Subali't sinasabi ni Kristo, “Narito, Ako'y pumaparitong gaya ng 
magnanakaw.” Apocalipsis 16:15. Sa panahong iyon mismo na ang sanlibutan ay may 
paglibak na nagtatanong, “Saan naroon ang pangako ng Kaniyang pagparito?” ay 
kasalukuyang natutupad naman ang mga tanda. Samantalang sila'y sumisigaw ng, 
“Kapayapaan at katiwasayan,” dumarating naman ang biglang pagkawasak o 
pagkapahamak. Pagka nagpapakalabis na ang manlilibak at ang tumatanggi sa katotohanan: 
pagka ang sari-saring hanay ng hanapbuhay na pagkakakuwartahan ay isinasagawa na nang 
walang-pasintabi o walang-pagpapahalaga sa simulain, pagka ang nag-aaral ay buong 
kasabikang naghahanap ng karunungan ng lahat ng bagay maliban sa kaniyang Bibliya, saka 
darating si Kristo na gaya ng isang magnanakaw. 


Lahat ng bagay sa sanlibutan ay nasa kaligaligan. Ang mga tanda ng panahon ay 
nagbabadya ng kasamaan. Narito na ang anino ng mga dumarating na pangyayari. Ang 
Espiritu ng Diyos ay binabawi na sa lupa, at sunod-sunod na kasakunaan ang nangyayari sa 
dagat at sa lupa. Nariyan ang mga bagyo, mga lindol, mga sunog, mga baha, at lahat ng uri 
ng mga pagpatay. Sino ang makababasa ng dumarating? Nasaan ang katiwasayan? Walang 
kapanatagang masusumpungan sa bagay na pantao o panlupa. Mabilis na nagkakampi- 
kampi ang mga tao sa ilalim ng watawat na kanilang napili. Hindi sila mapalagay sa 
kanilang paghihintay at pag-aabang ng mga ikikilos ng kanilang mga pinuno. Nariyan din 
naman ang mga taong naghihintay at nagpupuyat at gumagawa para sa pagpapakita ng ating 
Panginoon. Ang isa pang uri ay nagtitipun-tipon sa ilalim ng pamumuno ng dakila't 
kaunaunahang tumalikod. lilan ang buong puso at kaluluwang naniniwala na mayroong 
isang impiyernong dapat nating iwasan at isang langit na dapat makamtan. 


Ang krisis ay unti-unti nang nalalapit sa atin. Ang araw ay nagliliwanag sa mga langit, na 
dumaraang gaya ng karaniwan nitong pagligid, at ang mga langit ay naghahayag pa rin ng 
kaluwalhatian ng Diyos. Ang mga tao ay nananatili pa ring kumakain at umiinom, 
nagtatanim at nagtatayo ng bahay, nag-aasawa, at pinapagaasawa. Ang mga mangangalakal 
ay patuloy pa ring bumibili at nagbibili. Ang mga tao ay nag-uunahan sa isa't isa, at 
nagpapaligsahan para sa pinakamataas na tungkulin. Ang mga maibigin sa kalayawan ay 
patuloy pa ring nagsisiksikan sa mga teatro, sa mga karerahan, at sa mga sugalan. 
Namamayani ang pinakamasasarap na kasayahan, gayunma'y matulin namang natatapos 
ang palugit na panahon, at ang bawa't usapin ng tao ay malapit nang pasiyahan. Nakikita ni 
Satanas na maigsi na ang kaniyang panahon. Pinakikilos na niya ang lahat niyang mga 
anghel upang ang mga tao ay madaya, mahibuan, malibang at malulong, hanggang sa 

matapos ang palugit na panahon, at ang pintuan ng awa ay masarhan na 
magpakailanman. Buong kasolemnehang dumarating sa atin sa buong mga dantaon ang 
nagbababalang pangungusap ng ating Panginoon mula sa Bundok ng mga Olibo: “Mangag- 
ingat kayo sa inyong sarili, baka mangalugmok ang inyong mga puso sa katakawan, at sa 
kalasingan, at sa mga pagsusumakit ukol sa buhay na ito, at dumating na bigla sa inyo ang 
araw na yaon na gaya ng silo.” “Mangagpuyat nga kayo, at mangagsipanalanging lagi, 
upang maging karapat-dapat kayo na makatakas sa lahat ng mga bagay na ito na 
mangyayari, at upang mangakatayo kayo sa harapan ng Anak ng tao.” 

Kabanata 70---“Ang Pinakamaliit sa Aking mga Kapatid” 


“Pagparito ng Anak ng tao na nasa Kaniyang kaluwalhatian, na kasama Niya ang lahat ng 
mga anghel, kung magkagayo'y luluklok Siya sa luklukan ng Kaniyang kaluwalhatian: at 
titipunin sa harap Niya ang lahat ng mga bansa: at sila'y pagbubukdin-bukdin Niya.” Ganito 
inilarawan ni Kristo sa Kaniyang mga alagad doon sa Bundok ng mga Olibo ang tanawin ng 
dakilang araw ng paghuhukom. At ipinakilala Niya na ang pasiyang ito ay nababatay sa 
isang bagay. Pagka ang mga bansa ay natipon na sa harap Niya, magkakaroon lamang ng 
dalawang uri ng tao, at ang walang-hanggang kahihinatnan nila ay papasiyahan batay sa 
ginawa nila o kinaligtaan nilang gawin para sa Kaniya sa katauhan ng mga dukha at mga 
nahihirapan. 


Sa araw na yaon ay hindi na inihaharap ni Kristo sa mga tao ang dakilang gawaing 
ginawa Niya para sa kanila sa pagkakapagbigay Niya ng Kaniyang buhay upang sila'y 
matubos. Ang inihaharap Niya ay ang matapat na gawaing ginawa nila para sa Kaniya. Sa 
mga inilalagay Niya sa Kaniyang kanan ay sasabihin Niya, “Magsiparito kayo, mga 
pinagpala ng Aking Ama, manahin ninyo ang kahariang nakahanda sa inyo buhat nang 
itatag ang sanlibutan: sapagka't Ako’y nagutom, at Ako”y inyong pinakain, Ako'y nauhaw, 
at Ako'y inyong pinainom, Ako'y naging tagaibang-bayan, at inyo Akong pinatuloy, naging 
hubad, at inyo Akong pinaramtan, Ako'y nagkasakit, at inyo Akong dinalaw, Ako'y 
nabilanggo, at inyo Akong pinaroonan.” Nguni't ang mga pinararangalan ni Kristo ay 
walang nalalamang ipinaglingkod nila sa Kaniya. Sa kanilang mga pagtatanong ay sumagot 
Siya, “Yamang inyong ginawa sa isa dito sa Aking mga kapatid kahit sa pinakamaliit na ito, 
ay sa Akin ninyo ginawa.” 


Sinabi ni Jesus sa Kaniyang mga alagad na sila'y kapopootan ng lahat ng mga tao, pag- 
uusigin at dadalamhatiin. Marami ang palalayasin sa kanilang mga tahanan, at 
papaghihirapin. Marami ang mapapasa kapighatian dahil sa sakit at pagsasalat. Marami ang 
ibibilanggo. Sa lahat ng mga nag-iwan ng mga kaibigan o ng tahanan alang-alang sa Kaniya 
ay pinangakuan Niya sa buhay na ito ng makasandaang higit. Ngayon naman ay tinitiyak 
Niya ang isang tanging pagpapala sa lahat ng maglilingkod sa kanilang mga kapatid. Lahat 
ng nagtitiis dahil sa Aking pangalan, wika ni Jesus, ay inyong kikilalaning Ako sila. Kung 
paanong Ako'y nais ninyong paglingkuran, gayundin ninyo sila dapat paglingkuran. Ito ang 
katunayan na kayo'y Aking mga alagad. 


Lahat ng mga inianak sa sambahayan ng langit ay mga kapatid ng ating Panginoon sa 
isang tanging diwa. Binibigkis ng pag-ibig ni Kristo ang mga kaanib ng Kaniyang 
sambahayan, at saanman nakikita ang pag-ibig na iyan, ay doon nahahayag ang banal na 
pagkakapatiran. “Ang bawa't umiibig ay ipinanganak ng Diyos, at nakakakilala sa Diyos.” 1 
Juan 4:7. Yaong mga pinapupurihan ni Kristo sa paghuhukom ay maaaring may kaunting 
nalalaman tungkol sa teolohiya nguni't minahal nila ang Kaniyang mga simulain. Sa 
pamamagitan ng impluwensiya ng Espiritu ng Diyos ay sila'y naging isang pagpapala sa 

mga nasa palibot nila. Maging sa gitna ng mga Hentil ay mayroong mga taong may diwa ng 
kagandahang-loob, bago pa man umabot sa kanilang mga pakinig ang mga salita ng buhay, 
ay kinaibigan na nila ang mga misyonero, at isinasapanganib pa ang buhay nila sa 
paglilingkod sa kanila. Sa gitna ng mga Hentil o mga pagano ay mayroong mga sumasamba 
sa Diyos nang buong kawalang-malay, yaong mga hindi inabot kailanman ng liwanag sa 
pamamagitan ng mga taong kinakasangkapan, gayon pa man ay hindi sila mapapahamak. 
Hindi man nila nalalaman ang nasusulat na kautusan ng Diyos, ay narinig naman nila ang 
tinig Niya na nagsasalita sa kanila sa pamamagitan ng katalagahan, at ginawa nila ang mga 
bagay na hinihingi ng kautusan. Ang mga gawa nila ay katunayari na kinilos ng Espiritu 
Santo ang kanilang mga puso, at sila'y kinikilalang mga anak ng Diyos. 


Kaylaki nga ng ipagtataka at ikaliligaya ng mga mapagpakumbabang-puso na nasa gitna 
ng mga bansa, at ng nasa gitna ng mga Hentil o mga pagano, kung marinig nila sa mga labi 
ng Tagapagligtas ang pangungusap na, “Yamang inyong ginawa sa isa dito sa Aking mga 
kapatid kahit sa pinakamaliit na ito, ay sa Akin ninyo ginawa”! Gaano nga kalaking 
kaligayahan ang mapapasapuso ng Walang-hanggang Diyos pagka ang Kaniyang mga 
tagasunod ay mapatingalang taglay ang pagkakamangha at kagalakan sa mga salita Niya ng 
pagsang-ayon. 


Datapwa't ang pag-ibig ni Kristo ay hindi iniuukol sa iisang uri lamang ng mga tao. 
Nakikisama Siya sa bawa't anak ng tao. Upang tayo'y maging mga kaanib ng sambahayan 
sa langit, Siya muna ay nakianib sa sambahayan sa lupa. Siya ang Anak ng tao, at kaya nga 
Siya ay kapatid ng bawa't anak na lalaki at anak na babae ni Adan. Hindi dapat madama ng 
mga sumusunod sa Kaniya na sila'y nakabukod o nakahiwalay sa mapapahamak na 
sanlibutang nasa palibot nila. Sila ay isang bahagi ng malaking bunton ng sangkatauhan, at 
ang tingin sa kanila ng Langit ay sila'y mga kapatid ng mga makasalanan at gayundin ng 
mga banal. Ang mga nangadarapa, mga nangagkakamali, at ang nangagkakasala, ay 
niyayakap ng pag-ibig ni Kristo, at ang bawa't gawa ng kagandahang-loob na ginagawa 
upang maitaas o maibangon ang isang kaluluwang nadapa o nabuwal, at ang bawa't gawang 
kahabagan, ay tinatanggap na parang sa Kaniya ginawa. 


Ang mga anghel sa langit ay isinugo upang maglingkod sa mga magsisipagmana ng 
kaligtasan. Hindi pa natin nakikilala ngayon kung sinu-sino sila, hindi pa nahahayag kung 
sinu-sino ang mananagumpay, at kung sinusino ang magkakaroon ng bahagi sa mamanahin 
ng mga banal sa liwanag, subali't ang mga anghel sa langit ay nangagpaparoo't parito sa 
hinaba-haba at niluwang-luwang ng lupa, na pinagsisikapang aliwin ang mga 
nangalulungkot, ipagsanggalang ang mga nasa panganib, at hikayatin kay Kristo ang mga 
puso ng mga tao. Wala isa mang kinaliligtaan o nilalampasan. Ang Diyos ay hindi 
nagtatangi ng mga tao, at pare-pareho Niyang iniingatan ang lahat ng mga kaluluwang 
Kaniyang nilikha. 

Sa pagbubukas ninyo ng inyong pinto sa mga nangangailangan at nangaghihirap, ay 
pinatutuloy ninyo't tinatanggap ang di-nakikitang mga anghel. Inyong inaanyayahan ang 
pakikisama ng mga kinapal na taga-Langit. Naghahatid sila ng banal na simoy ng kagalakan 
at kapayapaan. Sila'y lumalapit na taglay ang mga papuri sa kanilang mga labi, at 
napapakinggan naman sa langit ang tumutugong himig ng pagpupuri. Bawa't gawang 
kahabagan ay nagiging awit o tugtugin doon. Ang mga manggagawang di-naglilingkod sa 
kanilang mga sarili ay itinuturing ng Amang nasa Kaniyang luklukan na kabilang sa 
Kaniyang pinakamahahalagang kayamanan. 


Yaong mga nasa gawing kaliwa ni Kristo, yaong mga kumaligta o nagpabaya sa Kaniya 
sa katauhan ng mga dukha at mga naghihirap, ay walang-kaalam-alam na sila'y 
nangagkasala. Binulag sila ni Satanas, hindi nila napag-unawa kung ano ang naging utang 
nila sa kanilang mga kapatid. Lubha silang naging mga makasarili, at hindi nila pinansin ang 
mga pangangailangan ng mga iba. 


Ang mga mayayaman ay pinagkalooban ng Diyos ng kayamanan upang mapaginhawa at 
mabigyang-kaluwagan ang mga naghihirap Niyang mga anak, subali't madalas na 
ipinagwawalang-bahala nila ang mga pangangailangan ng mga iba. Itinuturing nilang sila'y 
matataas kaysa kanilang mga dukhang kapatid. Hindi nila nauunawaan ang mga tukso at 
mga pakikipagpunyaging dinaranas ng mga maralita, at namamatay ang habag sa kanilang 
mga puso. Sa magagarang tahanan at naggagandahang mga simbahan, ay nagsisipagkulong 
ang mga mayayaman upang hindi sila malapitan ng mga mahihirap, ang mga salaping 
ibinigay ng Diyos upang ipagpala sa mga nangangailangan ay ginugugol sa pagpapakabuyo 
sa kapalaluan at kasakiman. Araw-araw ay ninanakawan nila ang mga dukha ng kaalamang 
dapat mapasakanila tungkol sa malumanay na mga kahabagan ng Diyos; sapagka”t gumawa 
Siya ng sapat na paglalaan upang magkaroon sila ng sapat na kaluwagan sa kanilang mga 
pangangailangan sa buhay. Napipilitan silang madama ang kahirapang gumigipit sa buhay, 
at malimit na sila'y natutuksong managhili, mainggit, at mapuno ng masasamang haka laban 
sa kapwa. Yaong mga hindi dumaranas ng kahirapan ay madalas na humahamak sa mga 
maralita, at ipinadadama nila sa mga ito na sila'y itinuturing na mga pulubi. 


Nguni't nakikita ni Kristo ang lahat, at sinasabi Niya, Ako ang siyang nagutom at 
nauhaw. Ako ang siyang naging tagaibang-lupa. Ako ang siyang nagkasakit. Ako ang 
siyang nabilanggo. Samantalang kayo ay nagsasaya sa masagana ninyong hapag ng pagkain, 
Ako nama'y sinisibasib ng pagkagutom sa maliit na kubo o sa hungkag na lansangan. 
Samantalang kayo'y nagiginhawahan sa inyong maharlikang tahanan, Ako naman ay 
walang mapaglagyan ng Aking ulo. Sama'ntalang sinisiksik ninyo sa nagmamahalang mga 
damit ang inyong mga aparador, Ako nama'y walang maisuot. Samantalang kayo'y nasa 
inyong mga kalayawan at mga paglilibang, Ako nama'y nanghihina sa bilangguan. 


Nang mag-abot kayo ng kaunting tinapay sa dukhang nagugutom, nang magbigay kayo 
ng mga lumang damit upang maipananggol nila sa nakapangangaligkig na lamig ng 

tagginaw, naalaala ba ninyong kayo'y nagbigay sa Panginoon ng kaluwalhatian? Lahat ng 
mga araw ng inyong buhay ay naging kalapit ninyo Ako sa katauhan ng mga naghihirap na 
ito, nguni't hindi ninyo Ako hinanap. Ayaw ninyong pumasok sa pakikisama sa Akin. Hindi 
Ko kayo nangakikilala. 


Marami ang nag-aakalang isang malaking karapatan ang makadalaw sila sa mga pook na 
pinamuhayan ni Kristo dito sa lupa, ang lumakad sa Kaniyang nilakaran, ang magmalas sa 
tabi ng dagat na sa tabi niyon kinagiliwan Niyang magturo, at sa mga bundok at mga 
kapatagan na napakadalas Niyang pagpakuan ng paningin. Subali't hindi na natin 
kailangang tumungo pa sa Nazareth, sa Capernaum, o sa Betanya, upang makalakad sa mga 
hakbang ni Jesus. Makikita natin ang Kaniyang mga bakas ng paa sa tabi ng mga maysakit, 
sa mga dampa ng mahihirap, sa mga siksikang pook ng malaking lungsod, at sa bawa't lugar 
na kinaroroonan ng mga taong ang mga puso'y nangangailangan ng kaaliwan. Sa paggawa 
natin ng gaya ng ginawa ni Jesus nang Siya'y narito sa lupa, ay makalalakad tayo sa 
Kaniyang mga hakbang. 


Lahat ay makakasumpong ng bagay na magagawa nila. “Ang mga dukha ay laging nasa 
inyo” (Juan 12:8), wika ni Jesus, at walang sinumang makapag-aakala na wala na siyang 
dakong mapaglilingkuran para sa Kaniya. Angaw-angaw na mga taong nabibingit sa 
kamatayan, na gapos ng mga tanikala ng kasalanan at kawalang-nalalaman, ay hindi man 
lamang nakakarinig ng tungkol sa pag-ibig ni Kristo sa kanila. Kung tayo ang nasa kanilang 
kalagayan, ano kaya ang nanaisin nating gawin nila sa atin? Ang lahat nang ito, alinsunod sa 
ating buong makakaya, ay tungkulin nating gawin sa kanila. Ang tuntunin ng buhay ni 
Kristo, na siyang tatayuan o kahuhulugan ng bawa't isa sa atin sa paghuhukom, ay, “Lahat 
ng mga bagay na ibig ninyong sa inyo"y gawin ng mga tao, gawin naman ninyo ang gayon 
sa kanila.” Mateo 7:12. 


Ibinigay ng Tagapagligtas ang Kaniyang mahal na buhay upang makapagtatag ng isang 
iglesyang may kakayahang makapangalaga o makapag-asikaso sa mga kaluluwang 
natutukso at nalulumbay. Ang isang pulutong ng mga sumasampalataya ay maaaring mga 
maralita, dinagsisipag-aral, at di-kilala, nguni't sa pangalan ni Kristo ay makagagawa sila sa 
mga tahanan, sa pamayanang kinaroroonan, sa iglesya, at maging sa “mga pook na nasa 
dako roon,” na ang mga ibubunga ay magiging kasinlawak na gaya ng walang- 
hanggan. Dahil sa ang gawaing ito ay kinaliligtaan kung kaya lubhang maraming mga 
kabataang alagad ang di-kailanman sumusulong nang lampas sa abakada ng karanasang 
Kristiyano. Ang liwanag na nag-alab sa kanilang mga puso nang sabihin ni Jesus sa kanila, 
“Tpinatawad ang iyong mga kasalanan,” ay napamalagi sana nilang nagniningas sa 
pamamagitan ng pagtulong sa mga nasa pangangailangan. Ang nagpipiglas na lakas na 
kalimita'y pinagbubuhatan ng panganib sa mga kabataan ay maaaring maakay o maitunton 
sa mga daan na magiging mga agos ng pagpapala. Malilimutan ang sarili pagka masikap ang 
paggawa ng mabuti sa iba. 

Ang mga naglilingkod sa iba ay paglilingkuran naman ng Pangulong Pastor. Sila na rin 
ay magsisiinom sa tubig ng buhay at mangasisiyahan. Hindi nila nanasain ang mga 
kasayahang gumigimbal ng damdamin, o ang anumang pagbabago o pag-iiba sa kanilang 
mga buhay. Ang magiging dakilang paksang kawiwilihan, ay kung paano malliligtas ang 
mga kaluluwang malapit nang mapahamak. Ang pakikipag-ugnay na panlipunan ay 
magiging kapaki-pakinabang. Ang pag-ibig ng Manunubos ay siyang bibigkis sa lahat ng 
mga puso sa pagkakaisa. Pagka napagtanto natin na tayo'y mga manggagawang kasama ng 
Diyos, ay hindi natin bibigkasin ang Kaniyang mga pangako nang may pagwawalang- 
bahala. Bagkus mag-aalab ito sa ating mga puso at magdiringas sa ating mga labi. Nang 
tawagin si Moises upang maglingkod sa isang bayang walang-nalalaman, walang-disiplina, 
at mapaghimagsik, ay nangako ang Diyos, “Ako'y sasaiyo, at ikaw ay Aking bibigyan ng 
kapahingahan.” At sinabi Niya, “Tunay na Ako'y sasaiyo.” Exodo 33:14, 3:12. Ang 
pangakong ito ay para din sa lahat ng naglilingkod sa lugar ni Kristo para sa mga 
nagdadalamhati at naghihirap. 


Ang pag-ibig sa tao ay makalupang pagpapakita ng pag-ibig sa Diyos. Upang maitanim 
ang pag-ibig na ito, at upang tayo'y maging mga anak ng iisang sambahayan, kaya ang Hari 
ng kaluwalhatian ay naging isa sa atin. At kung tinutupad natin ang Kaniyang namamaalam 
na pangungusap, “Kayo'y mangag-ibigan sa isa't isa, na gaya ng pag-ibig Ko sa inyo” (Juan 
15:12), kung iniibig natin ang sanlibutang gaya naman ng pag-ibig Niya rito, natutupad nga 
sa atin ang Kaniyang misyon. Naaangkop na tayo sa langit, sapagka't ang langit ay nasa 
ating mga puso. Datapwa't “kung umurong kang iligtas sila na nangadadala sa kamatayan, 
at ang mga handang papatayin, kung iyong sinasabi, Narito, hindi kami nakakaalam nito; 
hindi ba Niya binubulay na tumitimbang ng mga puso? at Siyang nag-ingat ng iyong 
kaluluwa, hindi ba Niya nalalaman? at hindi ba Niya gagantihan ang bawa't tao ayon sa mga 
gawa niya?” Mga Kawikaan 24:11, 12. Sa dakilang araw ng paghuhukom, yaong mga hindi 
naglingkod kay Kristo, na ang mga isip ay yaong mga bagay na para sa kanilang mga sarili, 
at ang inasikaso ay ang sa ganang mga sarili lamang, ay ilalagay ng dakilang Hukom ng 
buong lupa sa panig ng mga nagsigawa ng masama. Tatanggap sila ng gayunding hatol. Sa 
bawa't kaluluwa ay may ipinagkatiwala. Sa bawa't isa ay ganito ang itatanong ng 
Pangulong Pastor, “Saan nandoon ang kawan na nabigay sa iyo, ang inyong magandang 
kawan?” At “ano ang iyong gagawin pagka pinarusahan ka Niya?” Jeremias 13:20, 21. 

Kabanata 71---Isang Alipin ng mga Alipin 


Sa itaas na silid ng isang tahanan sa Jerusalem, nakaupo si Kristo sa hapag na kasama ng 
Kaniyang mga alagad. Nagkatipon sila upang ipagdiwang ang Paskuwa. Pinita ng 
Tagapagligtas na makasalo ang Labindalawa sa pista o piging na ito. Batid Niyang dumating 
na ang Kaniyang oras; Siya na rin ang kordero ng paskuwa, at sa araw na kainin ang 
Paskuwa ay ihahandog Siya. Malapit na Niyang inuman ang saro ng kagalitan, sandali na 
lamang at tatanggapin na Niya ang huling bautismo ng paghihirap. Nguni't mayroon pa 
Siyang ilang tahimik na oras na nalalabi, at ito'y kailangang gugulin Niya para sa 
kapakinabangan ng minamahal Niyang mga alagad. 


Ang buong buhay ni Kristo ay naging isang kabuhayan ng paglilingkod na hubad sa pag- 
iimbot. “Hindi upang paglingkuran, kundi upang maglingkod” (Mateo 20:28), ang naging 
aral ng Kaniyang bawa't kilos. Nguni't hindi pa natututuhan hanggang ngayon ng mga 
alagad ang aral na ito. Sa huling hapunang ito ng Paskuwa, ay inulit ni Jesus ang Kaniyang 
turo sa pamamagitan ng isang halimbawa na natanim nang malalim sa kanilang mga puso at 
mga pag-iisip. Ang mga pag-uusap ni Jesus at ng Kaniyang mga alagad ay karaniwan nang 
mga panahon ng katuwaan, na lubhang pinahahalagahan nilang lahat. Ang Paskuwa ay 
naging mga pagtatagpong tangi nang kinawiwilihan, subali't sa Paskuwang ito ay 
nababagabag si Jesus. Mabigat ang Kaniyang puso, at nakabahid ang lungkot sa Kaniyang 
mukha. Sa pakikipagniig Niya sa mga alagad sa silid sa itaas, ay napansin nilang may 
mabigat na bagay na nagpapahirap sa Kaniyang isip, at bagaman hindi nila alam ang sanhi, 
ay nakiramay din sila sa Kaniyang kalungkutan. 


Nang natitipon na sila sa palibot ng hapag, sa himig na nagbabadya ng kalumbayan, ay 
sinabi Niya, “Pinakahahangad Kong kanin na kasalo ninyo ang kordero ng Paskuwang ito 
bago Ako maghirap: sapagka't sinasabi Ko sa inyo, Ito'y hindi Ko kakanin, hanggang sa 
ito'y maganap sa kaharian ng Diyos. At kumuha Siya ng isang saro, at nang Siya'y 
makapagpasalamat, ay sinabi Niya, Kunin ninyo ito, at inyong pagbaha-bahaginin: 
sapagka't sinasabi Ko sa inyo, na hindi na Ako iinom mula ngayon ng bunga ng ubas, 
hanggang sa dumating ang kaharian ng Diyos.” 


Batid ni Kristo na dumating na ang oras ng pag-alis Niya sa sanlibutan, at ng pag-uwi 
Niya sa Kaniyang Ama. At yamang inibig Niya ang mga Kaniya na nasa sanlibutan, ay 
inibig Niya sila hanggang sa katapusan. Siya ngayon ay nasa lilim na ng krus, at 
pinahihirapan na ng kirot ang Kaniyang puso. Talos Niyang Siya'y iiwan at pababayaan sa 
oras na Siya'y maipagkanulo. Talos Niyang ang kadusta-dustang paraan ng pagpaparusa sa 
mga salarin ay siyang gagawin sa pagpatay sa Kaniya. Batid Niya ang kawalang-utang-na- 
loob at ang kalupitan niyaong mga pinarituhan Niya upang iligtas. Batid Niya kung gaano 
kalaking sakripisyo ang kailangan Niyang gawin, at sa marami ito'y magiging walang- 
kabuluhan. Palibhasa'y talastas Niya ang lahat ng mangyayari, katutubong dapat sana'y 
nanlumo Siya pagkaalaala Niya sa darating Niyang pagkadusta at paghihirap. Datapwa't 

tiningnan Niya ang Labindalawa, na naging kasama-sama na Niya bilang Kaniya, na sila, 
pagkatapos Niyang danasin ang kahihiyan at kalungkutan at kahirapan, ay siyang maiiwang 
nakikipagpunyagi sa sanlibutan. Ang mga iniisip Niya na daranasin Niyang paghihirap ay 
laging nakaugnay sa Kaniyang mga alagad. Hindi Niya inisip ang tungkol sa Kaniyang 
sarili. Ang pag-iingat at pagaasikaso sa kanila ay siyang namamaibabaw sa Kaniyang isip. 


Sa huling gabing ito na kasama Niya ang Kaniyang mga alagad, si Jesus ay maraming 
sasabihin sa kanila. Kung naging handa lamang silang tumanggap ng nais Niyang sabihin sa 
kanila, hindi sana nila dinanas ang nakawiwindang-ng-pusong paghihirap ng damdamin, 
pagkabigo at di-paniniwala. Nguni't nadama ni Jesus na hindi nila kayang bathin ang 
Kaniyang sasabihin. Nang tingnan Niya ang kanilang mga mukha, napabitin sa Kaniyang 
mga labi ang mga salita ng pagbababala at pagaliw. Tahimik na lumipas ang mga sandali. 
Sa malas ay parang naghihintay si Jesus. Tahimik na tahimik naman ang mga alagad. Ang 
pakikiramay at paggiliw na likha ng pagkalungkot ni Kristo ay waring lumipas na. Ang 
malungkot Niyang pangungusap, na nagsasabi ng Kaniyang paghihirap, ay bahagya nang 
nakaantig. Ang mga sulyap nila sa isa't isa ay nagpapahiwatig ng paninibugho at pagtatalo. 


May “pagtatalu-talo sa gitna nila, kung sino kaya sa kanila ang ibibilang na 
pinakadakila.” Ang pagtatalong ito, na tinaglay pa nila hanggang sa harap ni Kristo, ay 
pumighati at sumugat sa Kaniyang puso. Hindi pa nababago ang dati nilang paniniwala na 
gagamitin ni Kristo ang Kaniyang kapangyarihan, at Siya'y uupo sa luklukan ni David. At 
sa puso ng bawa't isa ay naroon pa rin ang paghahangad sa pinakamataas na tungkulin sa 
kaharian. Nagtakda sila ng sarili nilang halaga sa kani-kanilang mga sarili at sa isa't isa, at, 
sa halip na ituring nila ang mga kapatid nila na higit na karapat-dapat ay inuna muna nila 
ang kanilang mga sarili. Ang kahilingan ni Santiago at ni Juan na sila'y makaupo sa kanan 
at sa kaliwa sa trono ni Kristo ay ikinagalit ng iba. Ang pangangahas ng dalawang 
magkapatid na humingi ng kataas-taasang tungkulin ay lubhang ikinagalit ng sampu na 
anupa't nanganib na sila'y magkahiwa-hiwalay. Inakala nilang hindi tumpak ang palagay sa 
kanila, at ang katapatan nila at mga kakayahan ay hindi kinikilala. Si Judas ang lalong galit 
na galit kina Santiago at Juan. 


Nang pumasok ang mga alagad sa silid na pagdarausan ng hapunan, ang mga puso nila ay 
puno ng pagkagalit. Iginitgit ni Judas ang sarili niya sa tabi ni Kristo sa gawing kaliwa, si 
Juan naman ay sa gawing kanan. Kung mayroon pang pinakamataas na lugar, desidido si 
Judas na mapasakaniya iyon, at ang lugar na iyon ay ipinalalagay na ang sa tabi ni Kristo. 
At si Judas ay isang taksil. May isa pang sanhi ng pagtatalo na bumangon. Kinaugalian na sa 
isang kapistahan na hugasan ng isang alipin ang mga paa ng mga panauhin, at sa 
pagkakataong ito ay may ginawa nang paghahanda para sa paghuhugas. Ang pitsel, ang 
palanggana o kamaw, at ang tuwalya ay naroon na, at handa na para sa mga paang 
huhugasan, nguni't walang aliping naroroon, at kaya nga tungkulin ng mga alagad na iyon 
ay gampanan nila. Datapwa't ang bawa't isa sa mga alagad, palibhasa'y mayabang, ay 
nagpasiyang hindi gaganap ng tungkulin ng isang alipin. Lahat ay nagsawalang-kibo, na 

para bagang wala silang anumang dapat gawin. Ang pagsasawalangkibo nila ay 
nagpakilalang ayaw nilang magpakababa. 


Paano nga madadala ni Kristo ang mga kahabag-habag na kaluluwang ito sa dakong 
hindi sila mapananagumpayan ni Satanas? Paano nga Niya maipakikilala sa kanila na ang 
basta pagpapanggap na sila'y mga alagad ay hindi sila ginagawang mga alagad na nga, ni 
nagbibigay man iyon sa kanila ng katiyakan na sila'y magkakaroon ng lugar sa Kaniyang 
kaharian? Paano Niya maipakilala na ang maibiging paglilingkod, at ang tunay na kababaan, 
ay siyang kabuuan ng tunay na kadakilaan? Paano Niya mapag-aalab ang pag-ibig sa 
kanilang mga puso, at maipauunawa sa kanila ang nais Niyang sabihin sa kanila? 


Walang kumilos sa mga alagad upang maglingkod sa isa't isa. Sandaling naghintay si 
Jesus upang kung ano ang kanilang gagawin. Pagkatapos Siya, na banal na Guro, ay 
nagtindig mula sa tabi ng hapag. Pagkahubad Niya ng panlabas na kasuutang makasasagabal 
sa Kaniyang mga pagkilos at maitabi ito, ay kumuha Siya ng isang tuwalya, at ito'y 
ibinigkis Niya sa sarili. Napamaang ang mga alagad, at tahimik silang naghintay kung ano 
pa ang susunod Niyang gagawin. “Nang magkagayo'y nagsalin Siya ng tubig sa isang 
kamaw (palanggana), at pinasimulang hugasan ang mga paa ng mga alagad, at kinuskos ito 
ng tuwalya na sa Kaniya'y nakabigkis.” Ang ginawang ito ay. nagpadilat sa mga mata ng 
mga alagad. Mapait na pagkapahiya at pagkadusta ang lumipos sa kanilang mga puso. Noon 
nila nauunawaan ang di-binigkas na sumbat, at noon din nila nakita ang talaga nilang 
katayuan sa bagong liwanag. 


Ganyan ipinahayag ni Kristo ang Kaniyang pag-ibig sa Kaniyang mga alagad. Nalipos 
Siya ng kalungkutan sa pagkakaroon nila ng sakim na diwa, gayunma'y hindi Siya 
nakipagtalo sa kanila tungkol sa kanilang kapintasan. Sa halip ay binigyan Niya sila ng 
isang halimbawa na di-kailanman nila maliiimutan. Ang pag-ibig Niya sa kanila ay hindi 
agad nagbago o nagbawa. Batid Niyang ibinigay na sa Kaniya ng Ama ang lahat ng mga 
bagay, at Siya'y nagmula sa Diyos, at sa Diyos din uuwi. Lubos ang Kaniyang pagkaalam 
na Siya ay Diyos, subali't Kaniyang isinaisantabi ang Kaniyang korona at damit ng pagka- 
hari, at nag-anyong alipin. Ang isa sa mga huling gawa Niya rito sa lupa ay ang magbigkis 
Siyang tulad sa isang alipin, at gumanap ng tungkulin ng isang alipin. 


Bago dumating ang Paskuwa ay nakipagtagpo si Judas sa ikalawang pagkakataon sa mga 
saserdote at mga eskriba, at pinagtibay nila ang kanilang kasunduan na ibibigay niya si 
Jesus sa kanilang mga kamay. Nguni't pagkakatapos nito'y muli siyang nakisama sa mga 
alagad na para bagang wala siyang ginawang anumang pagkakasala at siya'y interesado sa 
gawain ng paghahanda para sa pista. Ang mga alagad ay walang kaalam-alam sa layunin ni 
Judas. Si Jesus lamang ang nakaalam ng kaniyang lihim. Gayon pa man ay hindi Niya siya 
inilantad. Sabik si Jesus sa kaniyang kaluluwa. Ang nadama Niyang pagmamahal Niya sa 
kaniya ay gaya rin ng pagmamahal Niya sa Jerusalem nang tangisan Niya ang hinatulang 

lungsod. Ang puso Niya'y tumatangis, Paano kita mapababayaan? Naramdaman ni Judas 
ang namimilit na kapangyarihan ng pag-ibig na yaon. 


Nang kasalukuyang hinuhugasan ng mga kamay ng Tagapagligtas ang maruruming 
paang iyon, at kinukuskos iyon ng tuwalya, ay napuno ang puso ni Judas ng damdamin at ng 
udyok na ipahayag noon din ang kaniyang kasalanan. Subali't ayaw pa rin niyang 
magpakumbaba. Pinatigas niya ang kaniyang puso at ayaw niyang magsisi, at ang dating 
udyok at hangarin ng kalooban, na sandali niyang naiwaksi, ay muling nakapaghari sa 
kaniya. Natisod si Judas sa ginawa ni Kristong paghuhugas ng mga paa ng Kaniyang mga 
alagad. Kung si Jesus ay gayon kababa, naisip niya, hindi Siya maaaring maging hari ng 
Israel. Nasira ang lahat niyang inaasahang tatamuhing pansalibutang karangalan sa isang 
kahariang makalupa. Namanatag ang loob ni Judas na talagang walang anumang 
pakikinabangin sa pagsunod kay Kristo. Pagkatapos niyang makita si Jesus na nagpakababa 
sa sarili, gaya ng inakala niya, nagtumibay siya sa kaniyang layunin na huwag na Siyang 
kilalanin, at itinuring niyang siya'y nadaya na lamang. Inalihan siya ng isang demonyo, at 
ipinasiya niyang ituloy ang gawaing ipinakipagkasundo niyang gawin sa pagkakanulo sa 
kaniyang Panginoon. 


Nang piliin ni Judas ang kaniyang lugar sa hapag, sinikap niyang siya ang maging pang- 
una, at si Kristo bilang isang alipin ay paglingkuran siyang una. Si Juan naman, na lubhang 
kinagagalitan ni Judas, ay naiwan sa kahuli-hulihan. Nguni't hindi ito itinuring ni Juan na 
isang sumbat o paghamak. Habang pinagmamasdan ng mga alagad ni Kristo, lubhang 
naantig ang kanilang kalooban. Nang dumating na kay Pedro, napabulalas ito sa 
pagkakamangha, “Panginoon, huhugasan Mo baga ang aking mga paa?” Ang 
pagpapakababa ni Kristo ay nagwasak sa puso niya. Nalipos siya ng pagkapahiya nang 
maisip niyang wala isa mang alagad na gumanap ng gawaing ito. “Ang ginagawa Ko,” sabi 
ni Kristo, “ay hindi mo nalalaman ngayon, datapwa't mauunawaan mo pagkatapos.” Hindi 
matiis ni Pedrong makita ang kaniyang Panginoon, na pinaniniwalaan niyang Anak ng 
Diyos, ay gumaganap ng gawain ng isang alipin. Ang buo niyang kaluluwa ay naghimagsik 
laban sa pagpapakababang ito. Hindi niya tanto na dahil dito kaya naparito si Kristo sa 
sanlibutan. Ipinakadiin niya ang pagsasabing, “Huwag Mong huhugasan ang aking mga paa 
kailanman.” 


Buong kasolemnihang sinabi ni Kristo kay Pedro, “Kung hindi kita huhugasan, ay hindi 
ka magkakaroon ng bahagi sa Akin.” Ang paglilingkod na tinatanggihan ni Pedro ay kauri 
ng isang lalong mataas na paglilinis. Naparito si Kristo upang hugasan ang puso sa dungis 
ng kasalanan. Kung tinatanggihan ni Pedro na hugasan ni Kristo ang kaniyang mga paa, ay 
tinatanggihan niya ang lalong mataas na uri ng paglilinis na kasama sa mababang uri. Ang 
tunay niyang tinatanggihan nito ay ang kaniyang Panginoon. Hindi ikinaaaba ng Panginoon 
ang Siya'y pahintulutang gumawa para sa ikalilinis natin. Ang pinakatunay na 
pagpapakumbaba ay tanggaping may pagpapasalamat ang anumang paglalaang ginawa para 


sa kapakanan natin, at taglay ang kasigasigang maglingkod para kay Kristo. 
532 


Sa binitiwang pangungusap na, “Kung hindi kita huhugasan, ay hindi ka magkakaroon ng 
bahagi sa Akin,” ay isinuko ni Pedro ang kaniyang kataasan at katigasanng-loob. Hindi niya 
makayang tiisin ang isiping siya'y mawawalay kay Kristo, ikamamatay niya iyon. “Hindi 
ang aking mga paa lamang,” wika niya, “kundi pati ng aking mga kamay at ang aking ulo. 
Sinabi sa kaniya ni Jesus, Ang napaliguan na ay hindi na kailangang hugasan liban sa 
kaniyang mga paa, sapagka't malinis nang lubos.” 


Ang ibig sabihin ng mga salitang ito ay higit pa kaysa kalinisan ng katawan. Ang 
sinasalita ni Kristo ay ang lalong mataas na paglilinis na gaya ng inilalarawan ng mababang 
paglilinis. Ang nakatapos nang maligo ay malinis na, nguni't ang mga paang nakasandalyas 
ay madaling naaalikabukan, at kailangang muling hugasan. Gayon nahugasan sa malaking 
bukal na bumalong para sa kasalanan at karumihan si Pedro at ang kaniyang mga kapatid. 
Tinanggap sila ni Kristo bilang sa Kaniya. Nguni't inakay sila ng tukso sa kasamaan, at 
kailangan pa rin nila ang Kaniyang lumilinis na biyaya. Nang bigkisan ni Jesus ang 
Kaniyang sarili ng tuwalya upang hugasan ang alikabok sa kanilang mga paa, hinangad 
Niyang sa pamamagitan ng gawang iyon ay mahugasan ang pagkakawatak-watak, 
paninibugho, at pagmamataas ng kanilang mga puso. Ito ay may mahigit pang kahalagahan 
kaysa paghuhugas ng marurumi nilang mga paa. Sa diwangsumasakanila noon, ay wala isa 
man sa kanila na handang makipag-ugnay kay Kristo. Hangga't sila'y wala sa kalagayan ng 
kapakumbabaan at pag-iibigan, ay hindi pa sila handang makisalo sa hapunan ng paskuwa, o 
kaya'y makibahagi man sa serbisyong malapit nang itatag ni Kristo. Kailangang linisin ang 
kanilang mga puso. Ang pagmamataas at pagtatanghal sa sarili ay lumilikha ng pagtatalu- 
talo at pagkakapootan, nguni't ang lahat ng ito ay hinugasan ni Jesus nang hugasan Niya ang 
kanilang mga paa. Nagbunga ito ng isang pagbabago ng damdamin. Nang tingnan sila ni 
Jesus, ay sinabi Niya, “Kayo'y mayroon nang pagkakaisa ng puso, at mayroon na ring 
pagiibigan sa isa't isa.” Sila'y naging mga mapagpakumbaba at handang paturo. Maliban 
kay Judas, bawa't isa sa kanila ay handa nang ibigay sa iba ang pinakamataas na lugar o 
puwesto. Ngayo'y matatanggap na nila ang mga salita ni Kristo nang may mga pusong 
nagpapasakop at nagpapasalamat. 


Tayo'y natutulad din kina Pedro at sa mga kapatid niya, na nahugasan na sa dugo ni 
Kristo, nguni't madalas na dahil sa pagkakaugnay sa masama ay nadudungisan ang 
kalinisan ng puso. Dapat tayong lumapit kay Kristo para sa Kaniyang lumilinis na biyaya. 
Nanliit si Pedro na ipahipo ang marurumi niyang mga paa sa mga kamay ng kaniyang 
Panginoon at Guro, nguni't anong dalas nating inilalapit ang ating maruruming mga puso sa 
puso ni Kristo! Isinusukal ng Kaniyang loob ang masamang silakbo ng ating damdamin, ang 
ating kapalaluan at kayabangan! Gayon pa ma'y kailangan nating dalhin sa Kaniya ang lahat 
nating kahinaan at karumihan. Siya lamang ang makahuhugas at makalilinis sa atin. Hindi 
tayo handang makipagniig at makipag-usap sa Kaniya malibang tayo'y nalinis na ng 
Kaniyang biyaya. 

Sinabi ni Jesus sa Kaniyang mga alagad, “Kayo'y malilinis na, nguni't hindi ang lahat.” 
Hinugasan Niya ang mga paa ni Judas, nguni't ang puso nito ay hindi isinusuko sa Kaniya. 
Hindi ito nalilinis. Hindi ipinasakop ni Judas ang kaniyang sarili kay Kristo. Pagkatapos na 
mahugasan ni Kristo ang mga paa ng mga alagad, at makapagbihis uli ng Kaniyang 
kasuutan at makaupo uli, ay sinabi Niya sa kanila, “Nalalaman baga ninyo kung ano ang 
ginawa Ko sa inyo? Tinatawag ninyo Akong Guro at Panginoon: at mabuti ang inyong 
sinasabi, sapagka't Ako nga. Kung Ako nga, na Panginoon at Guro, ay naghugas ng inyong 
mga paa, kayo naman ay nararapat ding mangaghugasan ng mga paa ng isa't isa. Sapagka't 
kayo'y binigyan Ko ng halimbawa, upang gawin naman ninyo ayon sa ginawa Ko sa inyo. 
Katotohanan, katotohanang sinasabi Ko sa inyo, Ang alipin ay hindi dakila kaysa kaniyang 
panginoon, ni ang sinugo man ay dakila kaysa nagsugo sa kaniya.” 


Nais ipaunawa ni Kristo sa Kaniyang mga alagad na bagama't hinugasan Niya ang 
kanilang mga paa, ay hindi naman ito nakasira bahagya man sa Kaniyang karangalan. 
“Tinatawag ninyo Akong Guro at Panginoon: at mabuti ang inyong sinasabi, sapagka't Ako 
nga.” At sapagka't walang-hanggan ang Kaniyang kataasan, ay binigyan Niya ng biyaya at 
kabuluhan ang serbisyong ito. Walang kasindakila na gaya ni Kristo, gayunman ay 
nagpakababa Siya sa pagganap ng pinakaabang tungkulin. Upang ang Kaniyang bayan ay 
huwag mailigaw ng kasakimang tumatahan sa pusong laman, na pinalalakas ng paglilingkod 
sa sarili, si Kristo na rin ay nagbigay ng halimbawa ng pagpapakababa. Hindi Niya iniwan 
sa pasiya ng tao ang dakilang suliraning ito. Gayon na lamang kalaki ang pagpapahalaga 
Niya rito, na Kaniyang mga alagad. Samantalang sila'y nagtatalu-talo para sa pinakamataas 
na puwesto, Siya naman na sa Kaniya dapat lumuhod ang bawa't tuhod, Siya na ang 
paglilingkod sa Kaniya ay itinuring na karangalan ng mga anghel ng kaluwalhatian, ay 
lumuhod upang hugasan ang mga paa niyaong mga tumatawag sa Kaniya ng Panginoon. 
Hinugasan Niya ang mga paa ng nagkanulo sa Kaniya. 


Sa Kaniyang kabuhayan at mga aral, ay nagbigay si Kristo ng sakdal na halimbawa ng di- 
makasariling paglilingkod na nagmula sa Diyos. Ang Diyos ay hindi nabubuhay para sa 
Kaniyang sarili. Sa pamamagitan ng paglalang sa sanlibutan, sa pamamagitan ng 
pagtataguyod sa lahat ng mga bagay, ay patuloy Siyang naglilingkod sa mga iba. 
“Pinasisikat Niya ang Kaniyang araw sa masasama at sa mabubuti, at nagpapaulan sa mga 
ganap at sa mga hindi ganap.” Mateo 3:45. Ang ulirang paglilingkod na ito ay 
ipinagkatiwala ng Diyos sa Kaniyang Anak. Si Jesus ay inilagay na pangulo ng 
sangkatauhan, upang sa pamamagitan ng Kaniyang halimbawa ay maituro Niya kung ano 
ang ibig sabihin ng maglingkod. Ang buo Niyang buhay ay nasa ilalim ng batas ng 
paglilingkod. Pinaglingkuran Niya ang lahat, at tinulungan Niya ang lahat. Sa ganitong 
paraa'y isinakabuhayan Niya ang kautusan ng Diyos, at sa pamamagitan ng Kaniyang 
halimbawa ay ipinakilala Niya kung paano natin ito tatalimahin. 


Muii at muling sinikap ni Jesus na itatag ang simulaing ito sa Kaniyang mga alagad. 
Nang hingin ni Santiago at ni Juan na sila'y ilagay sa mataas na tungkulin, ay sinabi Niya, 

“Ang sinumang mag-ibig na dumakila sa inyo, ay magiging lingkod ninyo.” Mateo 20:26. 
Sa Aking kaharian ay hindi kinikilala ang simulain ng pagtatangi at pangingibabaw ng isa. 
Ang tanging kadakilaan ay ang kadakilaan ng kapakumbabaan. Ang tanging kinikilalang 
katangian ay nasusumpungan sa pagiging laang maglingkod sa mga iba. Ngayon, yamang 
nahugasan na ang mga paa ng mga alagad, ay sinabi Niya, “Kayo'y binigyan Ko ng 
halimbawa, upang gawin naman ninyo ayon sa ginawa Ko sa inyo.” Sa mga pangungusap na 
ito ay hindi lamang ibinibilin ni Kristo na sila'y maging mapagpatuloy. Higit pa ang 
kahulugan nito kaysa paghuhugas ng mga paa ng mga panauhin upang alisin ang alikabok 
na nakuha sa paglalakad. Dito'y itinatatag ni Kristo ang isang serbisyo o pulong na 
panrelihiyon. Dahil sa ginawa ng ating Panginoon ay ginawang isang banal o itinalagang 
palatuntunan ang seremonyang ito ng pagpapakababa. Dapat itong isagawa ng mga alagad, 
upang lagi nilang maisaisip ang Kaniyang mga aral ng pagpapakababa at paglilingkod. 


Ang palatuntunang ito ay itinakda ni Kristo upang maging isang paghahanda para sa 
serbisyong ukol sa sakramento. Samantalang kinikimkim sa kalooban ang pagmamataas, 
pagkakagalit, at ang hangaring makapangibabaw o ang maging dakila, ay hindi 
makapapaloob ang puso sa pakikisama kay Kristo. Hindi tayo handang tumanggap ng 
komunyon ng Kaniyang katawan at dugo. Kaya nga itinakda ni Jesus na una munang 
ganapin ang alaala ng Kaniyang pagpapakababa. Kapag ang mga anak ng Diyos ay 
nagtitipon upang ganapin ang palatuntunang ito, dapat nilang alalahanin ang mga salita ng 
Panginoon ng buhay at kaluwalhatian: “Nalalaman baga ninyo kung ano ang ginawa Ko sa 
inyo? Tinatawag ninyo Akong Guro at Panginoon: at mabuti ang inyong sinasabi, sapagka't 
Ako nga. Kung Ako nga, na Panginoon at Guro, ay naghugas ng inyong mga paa, kayo 
naman ay nararapat ding mangaghugasan ng mga paa ng isa't isa. Sapagka't kayo'y 
binigyan Ko ng halimbawa, upang gawin naman ninyo ayon sa ginawa Ko sa inyo. 
Katotohanan, katotohanang sinasabi Ko sa inyo, Ang alipin ay hindi dakila kaysa kaniyang 
panginoon, ni ang sinugo man ay dakila kaysa nagsugo sa kaniya. 


Kung nalalaman ninyo ang mga bagay na ito, kayo ay mapapalad kung inyong mga 
gawin.” May ugali ang tao na mag-akalang siya'y higit na mabuti kaysa kaniyang kapatid, 
na gumawa para sa kaniyang sarili, na maghangad ng pinakamataas na lugar o puwesto, at 
malimit na ito'y nagbubunga ng masasamang haka at kapaitan ng diwa. Ang palatuntunang 
nauuna sa Santa Sena o Banal na Hapunan ay siyang pumapawi ng ganitong mga di- 
pagkakaunawaan, upang alisin sa tao ang kaniyang kasakiman o pagkamakasarili, at upang 
bumaba sa kaniyang tuntungan ng pagtataas sa sarili, hanggang sa papagpakumbabain ang 
puso na aakay sa kaniya na paglingkuran ang kaniyang kapatid. 


Ang Banal na Bantay na buhat sa langit ay naroroon sa panahong ito upang ito'y gawing 
isang panahon ng pagsisiyasat ng puso, ng pagsumbat sa kasalanan, at ng pagbibigay ng 
mapalad na kasiguruhang ang mga kasalanan ay ipinatatawad. Naroroon din si Kristo na 
may saganang biyaya upang baguhin ang takbo ng pag-iisip at maihiwalay sa mga bagay na 
makasarili. Ang Espiritu Santo ang bumubuhay sa mga pakiramdam o mga pandama ng mga 

sumusunod sa halimbawa ng kanilang B Panginoon. Pagka inaalaala ang 
pagkakapagpakumbaba at pagpapakahirap ng Tagapagligtas, ang isipan ay napapaugnay sa 
kapwa isipan, kawing-kawing na mga gunitain o mga alaala ang nasasariwa sa isip, mga 
alaala ng dakilang kabutihan ng Diyos at ng paglingap at pagmamahal ng mga kaibigan sa 
lupa. Ang mga pagpapalang nalimutan, mga kaawaang pinagmalabisan, at mga 
kagandahang-loob na winalang-halaga, ay pawang nagugunita. Lumilitaw ang mga ugat ng 
kapaitan na sumikil sa mahalagang halaman ng pag-ibig. Naaalaala ang mga kapintasan ng 
likas, ang mga pagpapabaya sa mga tungkulin, ang kawalan ng utang-na-loob sa Diyos, at 
ang malamig nating pakikitungo sa ating mga kapatid. Nakikita ang kasalanan ayon sa 
liwanag ng pagkakita rito ng Diyos. Ang ating mga isipan ay hindi mga isipan ng 
pagkakasiya sa sarili, kundi ng mahigpit na pamumuna ng sarili at pagpapakababa. Ang isip 
ay pinalalakas upang maigiba ang bawa't hadlang o sagwil na nagpapahiwalay. Ang 
masasamang haka at masasamang pagsasalita ay inaalis. Ipinagtatapat ang mga pagkakasala, 
at ipinatatawad naman ang mga ito. Pumapasok sa kaluluwa ang sumusupil na biyaya ni 
Kristo, at ang pag-ibig naman ni Kristo ang humihila sa mga puso upang papagsamahin sa 
isang pinagpalang pagkakabuklod. 


Pagka natututuhan na ang aral na itinuturo ng tuntuning ukol sa paghuhugasan ng mga 
paa, nag-aalab naman ang pagnanasang mamuhay ng isang lalong mataas na kabuhayang 
espirituwal. Ang ganitong pagnanasa ay tutugunin ng Banal na Saksi. Maaangat ang 
kaluluwa. Makatatanggap tayo ng Komunyon na taglay ang pagkadamang pinatawad ng 
Diyos ang ating mga kasalanan. Ang liwanag ng katwiran ni Kristo ay siyang pupuno sa 
lahat ng pitak ng pag-iisip at sa templo ng kaluluwa. Ating namamasdan “ang Kordero ng 
Diyos, na nag-aalis ng kasalanan ng sanlibutan.” Juan 1:29. 


Sa mga taong nagsisitanggap ng espiritu ng palatuntunang ito, ay di-kailanman ito 
magiging isang karaniwang seremonya lamang. Ang magiging palagiang aral nito ay “Sa 
pamamagitan ng pag-ibig ay mangaglingkuran kayo sa isa't isa.” Galacia 3:13. Sa 
paghuhugas ni Kristo sa mga paa ng mga alagad Niya, ay nagbigay Siya ng katunayan na 
kahit anong paglilingkod ay gagawin Niya, gaanuman kababa, maging mga tagapagmana 
lamang sila na kasama Niya ng walang-hanggang kayamanan ng langit. Sa pagganap ng 
ganito ring palatuntunan, ay nangangako ang Kaniyang mga alagad na maglilingkod sa 
kanilang mga kapatid sa ganito ring paraan. Kailanman ginaganap nang tumpak ang 
palatuntunang ito, ay nagiging banal ang samahan ng mga anak ng Diyos, upang tumulong 
at magpala sa isa't isa. Nakikipagtipan sila na ang kanilang buhay ay ibibigay nila sa di- 
makasariling paglilingkod. At ito, ay hindi lamang para sa isa't isa. Ang bukirang 
paglilingkuran nila ay kasinlawak ng sa kanilang Panginoon. Ang sanlibutan ay puno ng 
mga taong nangangailangan ng ating paglilingkod. Ang mga dukha, ang mga kaawaawa, at 
ang mga walangnalalaman, ay nasa lahat ng dako. Yaong mga nakipagusap kay Kristo sa 
silid sa itaas ay hahayo upang maglingkod na gaya nang ginawa Niya. 

Si Jesus, na Panginoon ng lahat, ay naparito upang maglingkod sa lahat. At palibhasa'y 
naglingkod Siya sa lahat, Siya'y muling paglilingkuran at pararangalan ng lahat. At ang mga 
tatanggap ng Kaniyang mga banal na likas, at mangagagalak na kasama Niya sa pagkakita 
sa mga kaluluwang nangatubos, ay dapat sumunod sa Kaniyang halimbawa ng di- 
makasariling paglilingkod. 


Ang lahat nang ito ay siyang ipinaunawa sa mga salita ni Jesus na, “Kayo”y binigyan Ko 
ng halimbawa, upang gawin naman ninyo ang ayon sa ginawa Ko sa inyo.” Ito ang layon ng 
palatuntunang Kaniyang itinatag. At sinasabi Niya, “Kung nalalaman ninyo ang mga bagay 
na ito,” kung batid ninyo ang layunin ng Kaniyang mga aral, “kayo ay mapapalad kung 
inyong mga gawin.” 

Kabanata 72---“Sa Pag-aalaala sa Akin” 


“Ang Panginoong Jesus nang gabing Siya”y ipagkanulo ay dumampot ng tinapay, at nang 
Siya'y makapagpasalamat, ay Kaniyang pinagputul-putol, at sinabi, Kunin ninyo, kanin 
ninyo: ito'y Aking katawan, na pinagputul-putol dahil sa inyo: gawin ninyo ito sa pagaalaala 
sa Akin. Sa gayundin namang paraan ay hinawakan ang saro, pagkatapos na Siya'y 
makahapon, na sinasabi, Ang sarong ito'y siyang bagong tipan sa Aking dugo: gawin ninyo 
ito sa tuwing kayo”'y magsisiinom, sa pag-aalaala sa Akin. Sapagka't sa tuwing kanin ninyo 
ang tinapay na ito, at inuman ninyo ang sarong ito, ay inihahayag ninyo ang pagkamatay ng 
Panginoon hanggang sa dumating Siya.” 1 Corinto 11:23-26. 


Si Kristo ay nakatayo sa gitna ng dalawang kapanahunan at ng dalawang malaking 
kapistahan. Siya, na walang-dungis na Kordero ng Diyos, ay malapit nang mag-alay ng 
Kaniyang sarili bilang isang handog na patungkol sa kasalanan, upang sa ganitong paraan ay 
mawakasan na Niya ang tuntunin ng mga paghahandog at mga seremonyang sa loob ng apat 
na libong taon ay nakaturo sa Kaniyang kamatayan. Nang kainin Niya ang Paskuwang 
kasama ng Kaniyang mga alagad, ay Kaniyang itinatag na kahalili nito ang isang tuntunin o 
palatuntunang magiging alaala ng Kaniyang dakilang pagpapakasakit. Ang kapistahang 
pambansa ng mga Hudyo ay lilipas na magpakailanman. At ang palatuntunang itinatag ni 
Kristo ay gaganapin naman ng Kaniyang mga alagad sa lahat ng mga lupain at sa lahat ng 
mga panahon. 


Itinatag ang Paskuwa bilang pag-alaala sa pagkakahango sa Israel mula sa pagkaalipin sa 
Ehipto. Ipinagutos ng Diyos, na taun-taon, pagka inusisa ng mga anak ang kahulugan ng 
seremonya o palatuntunang ito, ay muli nilang sasariwain ang kasaysayang pinagdaanan 
nila. Sa ganyan ay mananariwang lagi sa isip ng lahat ang kahanga-hangang pagliligtas na 
ginawa ng Diyos. Ang palatuntunan naman ng Banal na Hapunan ay ibinigay upang 
alalahanin ang dakilang pagliligtas na ginawa bilang bunga ng pagkamatay ni Kristo. 
Hanggang sa Siya'y pumarito sa ikalawang pagkakataon na nasa kapangyarihan at 
kaluwalhatian, ang palatuntunang ito ay kailangang ganapin. Ito ang paraan upang 
mapanatiling sariwa sa ating mga isip ang dakilang gawang ginawa Niya para sa atin. 


Nang panahong ang mga anak ni Israel ay hanguin sa Ehipto, ay kinain nila ang Paskuwa 
nang patayo, na nabibigkisan ang kanilang mga baywang, at taglay nila sa kanilang mga 
kamay ang mga tungkod nila, na handa na upang sila'y maglakbay. Ang paraan ng 
pagkakapagdiwang nila ng palatuntunang ito ay naaalinsunod sa kanilang kalagayan, 
sapagka't sila'y malapit nang ipagtabuyang palabas sa lupain ng Ehipto, at magsisimula na 
sila ng isang masakit at mahirap na paglalakbay sa ilang. Nguni't nang panahon ni Kristo ay 
ibang-iba na ang kalagayan ng mga bagay-bagay. Hindi sila ngayon itataboy palabas sa 
ibang lupain, kundi sila'y mga mamamayan na sa sarili nilang bansa. Alinsunod sa 
kapahingahang ibinigay sa kanila, ay kinain ng mga tao noon ang hapunang ukol sa 
Paskuwa na nasa kalagayang nakasandal. Inilagay sa palibot ng hapag ang mga sopa, at 

umupo dito ang mga panauhin, na nakahilig sa kaliwang kamay, at ang kanang kamay 
naman ay malayang nagagamit sa pagkain. Sa ganitong posisyon o katayuan ay naisasandal 
ng isang panauhin ang kaniyang ulo sa dibdib ng katabi niya sa upuan. At sapagka't ang 
mga paa ay nakalabas sa sopa o upuan, ay mahuhugasan ito ng isang dumaraan sa palibot 
nito. 


Si Kristo ay nasa tabi pa rin ng hapag na kinahahainan ng hapunang ukol sa paskuwa. 
Nasa harap Niya ang mga tinapay na walang lebadura na ginagamit sa panahon ng Paskuwa. 
Ang alak ng Paskuwa, na katas ng sariwang mga ubas, ay nasa hapag na rin. Ang mga 
sagisag na ito ay ginamit ni Kristo upang ilarawan ang Kaniyang walang-kapintasang hain. 
Ang anumang sinisira ng permentasyon o pag-asim, na sagisag ng kasalanan at kamatayan, 
ay hindi mangyayaring kumatawan sa “Korderong walang kapintasan at walang dungis.” 1 
Pedro 1:19. 


“At samantalang sila'y nagsisikain, ay dumampot si Jesus ng tinapay, at pinagpala, at 
pinagputul-putol, at ibinigay sa mga alagad, at sinabi, Kunin ninyo, kanin ninyo, ito ang 
Aking katawan. At dumampot Siya ng saro, at nagpasalamat, at ibinigay sa kanila, na 
nagsasabi, Magsiinom kayong lahat diyan: sapagka't ito ang Aking dugo ng tipan, na 
nabubuhos dahil sa marami sa ikapagpapatawad ng mga kasalanan. Datapwa't sinasabi Ko 
sa inyo, na buhat ngayon ay hindi na Ako iinom nitong bunga ng ubas, hanggang sa araw na 
yaon na inumin Kong panibago na mga kasalo Ko kayo sa kaharian ng Aking Ama.” Si 
Judas na tagapagkanulo ay kaharap sa kainang ito ng Hapunan. Tinanggap niya kay Jesus 
ang mga sagisag ng Kaniyang nasugatang katawan at ng Kaniyang nabuhos na dugo. 
Narinig niya ang mga salitang, “Gawin ninyo ito sa pag-aalaala sa Akin.” At sa kaniyang 
pagkakaupo roon sa harap ng Kordero ng Diyos, ay nag-isip ang tagapagkanulo ng kaniyang 
maiitim na panukala, at nagaruga sa puso ng masasama't mapaghiganting mga pakana. 


Sa paghuhugasan ng mga paa, ay nagbigay si Jesus ng kapani-paniwalang katibayan na 
batid Niya ang likas ni Judas. “Hindi kayong lahat ay malinis” (Juan 13:11), winika Niya. 
Ang pangungusap na ito ay nagpapaniwala sa bulaang alagad na nababasa ni Kristo ang 
kaniyang lihim na panukala. Ngayo'y lalong malinaw na nagsalita si Kristo. Sa pagkakaupo 
nila sa paligid ng hapag, ay tiningnan Niya ang Kaniyang mga alagad at nagwika, “Hindi ko 
sinasalita tungkol sa inyong lahat: nalalaman Ko ang Aking mga hinirang: nguni't upang 
matupad ang kasulatan, Ang kumakain ng tinapay na kasalo Ko ay nagtaas ng kaniyang 
sakong laban sa Akin.” 


Hanggang sa oras na ito hindi pa pinaghihinalaan ng mga alagad si Judas. Nguni't 
nahalata nilang nababagabag na mabuti si Kristo. Isang ulap ang lumukob sa kanilang lahat, 
isang salagimsim ng nakatatakot na mangyayari, na ang uri”y hindi naman nila alam kung 
ano. Habang sila”y tahimik na nagsisikain, ay sinabi ni Jesus, “Katotohanang sinasabi Ko sa 
inyo, na Ako'y ipagkakanulo ng isa sa inyo.” Sa mga salitang ito ay sinidlan sila ng 
panggigilalas at pagkaligalig. Hindi nila maubos-maisip kung paanong magagawa ng isa sa 

kanila na pagtaksilan ang kanilang banal na Guro. Ano ang dahil at ipagkakanulo nila Siya? 
at kanino? Sinong puso ang lilikha ng ganyang panukala? Tunay na hindinghindi 
mangyayaring ito ay magbuhat sa isa sa itinatanging Labindalawa, na ibinukod nang higit sa 
mga iba pa upang makarinig ng Kaniyang mga turo, na nagsitanggap ng Kaniyang kahanga- 
hangang pag-ibig, at Kaniyang pinagpakitaan ng malaking pagtatangi sa pama magitan ng 
matalik Niyang pakikisama! 


Nang mapagtanto nila ang kahulugan at kahalagahan ng Kaniyang mga salita, at 
magunita kung paano nagkatotoo ang Kaniyang mga sinabi, ay sinaklot sila ng takot at ng 
kawalang-pagtitiwala sa sarili. Sinimulan nilang saliksikin ang sarili nilang mga puso upang 
makita at matiyak kung may isa mang masamang isipang kinikimkim sila laban sa kanilang 
Panginoon. Taglay ang matinding paghihirap ng kalooban, na sila'y nagtanungan sa isa't 
isa, “Panginoon, ako ba?” Nguni't si Judas ay hindi umiimik. Si Juan na pinipiyapis ng 
malaking pagdaramdam ay nagtanong sa wakas, “Panginoon, sino yaon?” At si Jesus ay 
sumagot, “Yaong sumabay sa Aking sumawsaw sa pinggan, ay siya ring magkakanulo sa 
Akin. Ang Anak ng tao ay papanaw ayon sa nasusulat tungkol sa Kaniya: datapwa't sa aba 
niyaong taong magkakanulo sa Anak ng tao! mabuti pa sana sa taong yaon na hindi na siya 
ipinanganak.” Masusing tiningnan ng mga alagad ang mukha ng isa't isa sa kanila habang 
kanilang itinatanong, “Panginoon, ako baga?” At ngayon ang pananahimik ni Judas ay 
tumawag ng pansin ng lahat kaya nga siya napagtuunan ng kantiiang paningin. Sa di- 
magkamayaw na pagtatanungan at pagpapahayag ng panggigilalas, ay hindi naulinigan ni 
Judas ang mga salitang itinugon ni Jesus sa tanong ni Juan. Nguni't ngayon, upang siya'y 
makaiwas sa panunuri o paghihinala ng mga alagad, ay nagtanong din siya na gaya ng 
ginawa nila, “Panginoon, ako baga?” Solemneng sumagot si Jesus, “Ikaw ang nagsabi.” 


Sa kaniyang pagkagulat at pagkalito dahil sa pagkakalantad ng kaniyang panukala, 
nagmamadaling tumindig si Judas upang lisanin ang silid. “Sinabi nga sa kaniya ni Jesus, 
Ang ginagawa mo, ay gawin mong madali. ...Nang kaniya ngang matanggap ang subo ay 
umalis agad: at noo'y gabi na.” Gabi nga iyon sa taksil nang siya'y tumalikod na pahiwalay 
kay Kristo patungo sa kadiliman sa labas. Hanggang hindi pa nagagawa ni Judas ang 
hakbang na ito, ay hindi pa siya lumalampas sa hangganan ng pagsisisi. Datapwa't nang 
talikuran niya't lisanin ang kaniyang Panginoon at ang kaniyang mga kasamang alagad, ay 
nagawa na niya ang kaniyang pangwakas na pasiya. Lumampas na siya sa hangganan. 


Nakapagtataka ang mahabang pagtitiis o pagpapahinuhod ni Jesus sa Kaniyang 
pakikitungo sa tinuksong kaluluwang ito. Ginawa na Niya ang lahat Niyang magagawa 
upang mailigtas si Judas. Pagkatapos na makalawa itong makipagkasundong ipagkanulo ang 
kaniyang Panginoon, patuloy pa rin itong binigyan ni Jesus ng pagkakataong makapagsisi. 
Nang mabasa na Niya ang lihim na layon ng taksil na puso, ay binigyan pa rin ni Kristo si 
Judas ng panghuli at kapani-paniwalang katunayan ng Kaniyang pagka-Diyos. Ito ang 
kahuli-hulihang panawagan sa bulaang alagad na magsisi. Lahat na ng pakikiusap ay ginawa 


na ng may Diyos-taong pusong si Kristo. Ang mga alon ng kahabagan, na itinutulak nang 

pabalik ng palalong kalooban, ay bumalik nang may lalo pang malakas na daluyong ng 
sumusupil na pag-ibig. Subali't bagaman siya'y namangha at nabahala sa pagkakatuklas sa 
kaniyang pagkakasala, ay lalo pa manding nagmatigas si Judas. Buhat sa Banal na Hapunan 
ay umalis siya upang ipagpatuloy at lubusin ang gawain ng pagkakanulo. 


Sa pagsumpa ni Kristo kay Judas, ay taglay rin naman Niya ang layunin ng kahabagan sa 
Kaniyang mga alagad. Sa ganito binigyan Niya sila ng pamutong na katunayan ng Kaniyang 
pagka-Mesiyas. “Sinasalita Ko sa inyo bago mangyari,” sabi Niya, “upang, pagka 
nangyari na, kayo'y magsisampalataya na AKO NGA,” Kung si Jesus ay nagsawalang-imik, 
na parang di-nalalaman ang mangyayari sa Kaniya, ay aakalain ng mga alagad na ang 
Panginoon nila'y walang karunungan ng Diyos, at maaaring namangha at naipagkanulo sa 
mga kamay ng mga tampalasang tao. Noong isang taong nakaraan, ay sinabi ni Jesus sa mga 
alagad na humirang Siya ng labindalawa, nguni't ang isa sa mga ito ay diyablo. Ang mga 
salita ngayon kay Judas, na nagpapakilalang batid ng Panginoon ang kaniyang pagtataksil, 
ay magpapalakas sa pananampalataya ng mga tunay na alagad sa panahon ng Kaniyang 
pagpapakababa. At kung dumating si Judas sa kaniyang kakila-kilabot na wakas, ay 
maaalaala nila ang sumpang iginawad ni Jesus sa tagapagkanulo. 


At bukod dito ay may isa pang layunin ang Tagapagligtas. Hindi naintindihan ng mga 
alagad ang mga sinalita Niya nang sa panahon ng paghuhugasan ng mga paa ay sabihin 
Niyang, “Hindi kayong lahat ay malilinis,” ni noon mang sila'y nagsisikain ay sabihin 
Niyang, “Ang kumakain ng tinapay na kasalo Ko ay nagtaas ng kaniyang sakong laban sa 
Akin.” Juan 13:11, 18. Datapwa't pagkatapos, nang malinawan na ang ibig Niyang sabihin, 
ay napag-isip nila ang pagtitiis at habag ng Diyos sa mga nagkakasala nang lalong mabigat. 


Bagama't kilala ni Jesus si Judas buhat pa sa pasimula, ay hinugasan din Niya ang mga 
paa nito. At ang tagapagkanulo ay binigyan ng karapatang makiisa kay Kristo sa pakikisalo 
sa sakramento. Isang matiisin o mapagpahinuhod na Tagapagligtas ang nag-alok sa 
makasalanan na tanggapin Siya, magsisi, at mahugasan sa lahat ng dungis ng kasalanan. 
Ang halimbawang ito ay para sa atin. Kung inaakala nating ang isang kapatid ay namamali, 
ay huwag natin siyang ihihiwalay. Huwag tayong gagawa ng walang-ingat na paghiwalay na 
iiwan siyang isang bihag ng tukso, o kaya'y ihahantad siya sa pananalakay ni Satanas. Hindi 
ito ang paraan ni Kristo. Dahil nga sa ang mga alagad ay namamali at nagkukulang kung 
kaya hinugasan Niya ang kanilang mga paa, at isa lamang sa Labindalawa ang hindi nga 
nadala sa pagsisisi. 


Ang halimbawang ipinakita ni Kristo sa panahon ng Banal na Hapunan ay hindi 
nagpapahintulot sa paggawa ng pagtatangi. Totoo nga, kung sa bagay, na ang lantarang 
pagkakasala ay siyang naghihiwalay sa maysala. Ito'y malinaw na itinuturo ng Banal na 
Espiritu. 1 Corinto 5:11. Nguni't ang sa kabila nito ay walang sinumang dapat na humatol. 
Hindi ipinagkatiwala ng Diyos sa mga tao ang pagsasabi kung sino ang magsisiharap sa mga 
ganitong okasyon o pagkakataon. Sapagka't sino ang makababasa ng puso? Sino ang 

makakikilala kung alin ang pansirang-damo at kung alin ang trigo? “Siyasatin ng tao ang 
kaniyang sarili, at saka kumain ng tinapay, at uminom sa saro.” Sapagka't “sinumang 
kumain ng tinapay, at uminom sa saro ng Panginoon, na di-nararapat, ay magkakasala sa 
katawan at dugo ng Panginoon.” “Ang kumakain at umiinom nang di-nararapat, ay 
kumakain at umiinom ng hatol sa kaniyang sarili, na di-nakikilala ang katawan ng 
Panginoon.” 1 Corinto 11:28, 27, 29. 


Pagka nagtitipon ang mga sumasampalataya upang ganapin ang mga palatuntunan, ay 
may mga naroroong sugo na di-nakikita ng mga mata ng mga tao. Maaaring may isang 
Judas sa pulutong, at sakaling gayon nga, ay mayroon ding mga sugo ng prinsipe ng 
kadiliman doon, sapagka't sinasamahan ng mga ito ang lahat ng tumatangging pasupil o 
pasakop sa Espiritu Santo. Naroon din ang mga anghel ng langit. Ang mga di-nakikitang 
panauhing ito ay laging naroroon sa bawa't gayong pagtitipon o pagkakataon. Maaaring 
may dumating doong mga tao na ang puso'y hindi alipin ng katotohanan at ng kabanalan, 
gayunma'y maaaring naghahangad ding makibahagi sa serbisyo o sakramento. Ang mga ito 
ay hindi dapat pagbawalan. May mga saksing naroroon na riaroroon din nang hugasan ni 
Jesus ang mga paa ng mga alagad at ni Judas. Hindi lamang mga mata ng mga tao ang 
sumaksi sa tanawing yaon. 


Sa pamamagitan ng Espiritu Santo ay naroroon si Kristo upang ilagay ang tatak sa 
Kaniyang sariling palatuntunan. Siya'y naroroon upang sumbatan at palambutin ang puso. 
Wala ni isang tingin, wala ni isang isipan ng pagsisisi, na nakatanan sa Kaniyang pansin. 
Siya'y naghihintay sa isang nagsisisi at bagbag-na-puso. Ang lahat ng mga bagay ay handa 
upang tanggapin ang kaluluwang yaon. Siya na naghugas ng mga paa ni Judas ay nananabik 
ding maghugas ng bawa't puso sa lahat ng dungis ng kasalanan. 


Walang sinumang dapat na di-makibahagi sa Komunyon dahil lamang sa may ibang 
naroroong di-karapatdapat. Bawa't alagad ay tinatawagang makibahagi nang hayagan, at sa 
gayo'y makapagpatotoo siya na tinatanggap niya si Kristo bilang sariling Tagapagligtas. Sa 
ganitong mga pagtitipon, na sarili Niyang takda, nakikipagtagpo si Kristo sa Kaniyang 
bayan, at sila'y pinalalakas sa pamamagitan ng Kaniyang pakikiharap. Maaaring may mga 
puso at mga kamay na di-karapat-dapat na nangangasiwa sa palatuntunan ng Komunyon, 
gayunma'y naroroon din si Kristo upang siyang maglingkod sa Kaniyang mga anak. Lahat 
ng pumaparoon o dumadalo na matibay ang pananampalataya sa Kaniya ay pagpapalain 
nang malaki. Lahat ng nagpapabaya sa mga ganitong panahon ng banal na karapatan ay 
magdaranas ng kalugihan. Tungkol sa mga ito ay angkop na masasabing, “Hindi kayong 
lahat ay malilinis.” 


Sa pakikisalo sa Kaniyang mga alagad sa pagkain ng tinapay at pag-inom ng alak, ay 
ipinangako ni Kristo ang Kaniyang sarili sa kanila bilang kanilang Manunubos. 
Ipinagkatiwala Niya sa kanila ang bagong tipan, na sa pamamagitan niyon ang lahat ng 
tumatanggap sa Kaniya ay nagiging mga anak ng Diyos, at mga kasamang tagapagmana ni 

Kristo. Sa pamamagitan ng tipang ito ay napapasakanila ang bawa't pagpapalang 
maipagkakaloob ng langit para sa buhay na ito at sa buhay na darating. Ang tipanang ito ay 
dapat pagtibayin sa dugo ni Kristo. At ang pagsasagawa ng sakramento ay siyang laging 
magpapaalaala sa mga alagad ng walang-hanggang sakripisyo na ginawa para sa bawa't isa 
sa kanila nang isa-isa bilang isang bahagi ng malaking kabuuan ng nagkasalang 
sangkatauhan. 


Datapwa't ang palatuntunan ng Komunyon ay hindi dapat maging isang panahon ng 
pagkalungkot. Hindi ito ang layon nito. Habang nagkakatipon ang mga alagad ng Panginoon 
sa paligid ng Kaniyang hapag, ay hindi nila dapat alalahanin at itangis ang kanilang mga 
pagkukulang. Hindi nila dapat isipin ang kanilang nakaraang karanasan sa relihiyon, kung 
ang karanasan mang yaon ay nakapagpapaligaya o nakapanlulupaypay. Hindi nila dapat 
gunitain ang mga di-pagkakaunawaang namagitan sa kanila at sa kanilang mga kapatid. 
Sinasaklaw ng palatuntunang ukol sa paghahanda (paghuhugasan ng mga paa) ang lahat na 
ito. Ang pagsisiyasat sa sarili, ang pagpapahayag ng kasalanan, at ang pakikipagkasundo sa 
mga nakasamaan ng loob, ay nagawa nang lahat. Ngayo'y nagsisiparoon sila upang 
makipagtagpo kay Kristo. Hindi sila dapat tumayo sa lilim ng krus, kundi sa nagliligtas 
nitong liwanag. Dapat nilang buksan ang kanilang kaluluwa sa maningning na sinag ng 
Araw ng Katwiran. Taglay ang mga pusong nilinis ng pinakamahalagang dugo ni Kristo, na 
may ganap na malay at pagkadama sa Kaniyang pakikiharap, bagama't hindi nakikita, ay 
dapat nilang pakinggan ang mga salitang, “Ang kapayapaan ay iniiwan Ko sa inyo, ang 
Aking kapayapaan ay ibinibigay Ko sa inyo: hindi gaya ng ibinibigay ng sanlibutan, ang 
ibinibigay Ko sa inyo.” Juan 14:27. 


Sinasabi ng ating Panginoon, Kung sinusumbatan ka ng kasalanan, alalahanin mong 
Ako'y namatay dahil sa iyo. Pagka ikaw ay sinisikil at inuusig at dinadalamhati nang dahil 
sa Akin at sa ebanghelyo, alalahanin mo ang Aking pag-ibig, na gayon na lamang kalaki na 
anupa't ibinigay Ko ang Aking buhay. Pagka ang mga tungkulin mo ay waring mahigpit at 
mahirap, at ang iyong mga pinapasan ay totoong mabigat upang iyong madala, alalahanin 
mong dahil sa iyo ay nagtiis Ako ng krus, na niwalang-halaga ang kahihiyan. Pagka ang 
puso mo'y nauupos sa mahigpit na pagsubok, alalahanin mong ang iyong Manunubos ay 
nabubuhay upang mamagitan sa iyo. 


Ang palatuntunan ng Komunyon ay nagtuturo sa ikalawang pagdating ni Kristo. Ito'y 
pinanukala upang panatilihing buhay sa isip ng mga alagad ang pag-asang ito. Kailanma't 
sila'y sama-samang nagpupulong upang alalahanin ang Kaniyang pagkamatay, ay kanilang 
paulitulit na isinasaysay kung paanong “dumampot Siya ng isang saro, at nagpasalamat, at 
ibinigay sa kanila, na nagsasabi, Magsiinom kayong lahat diyan, sapagka't ito ang Aking 
dugo ng bagong tipan, na nabubuhos dahil sa marami sa ikapagpapatawad ng mga 
kasalanan. Datapwa't sinasabi Ko sa inyo, na buhat ngayon ay hindi na Ako iinom nitong 
bunga ng ubas, hanggang sa araw na yaon na inumin Kong panibago na mga kasalo Ko 

kaaliwan sa pag-asa na magbabalik ang kanilang Panginoon. Ang lubhang mahalaga sa 
kanila ay ang isipang, “Sa tuwing kanin ninyo ang tinapay na ito, at inuman ninyo ang saro, 
ay inihahayag ninyo ang pagkamatay ng Panginoon hanggang sa dumating Siya.” 1 Corinto 
11:26. 


Ito ang mga bagay na di-kailanman natin dapat limutin. Ang pag-ibig ni Jesus, na taglay 
ang pumipilit na kapangyarihan nito, ay dapat pamalagiing sariwa sa ating alaala. Itinatag ni 
Kristo ang serbisyo o palatuntunang ito upang ito'y magsalita sa ating mga pang-unawa ng 
tungkol sa pag-ibig ng Diyos na ipinahayag sa ikabubuti natin. Hindi magkakaisa ang ating 
mga kaluluwa at ang Diyos maliban na sa pamamagitan ni Kristo. Ang pagkakaisa at pag- 
iibigan ng magkakapatid ay dapat mapagtibay at maging walang-hanggan sa pamamagiran 
ng pag-ibig ni Jesus. At ang pagkamatay lamang ni Kristo ang makapagbibigay ng bisa sa 
pag-ibig Niya sa atin. Dahil lamang sa Kaniyang pagkamatay kaya tayo'y makaaasa't 
makapaghihintay na may kagalakan sa Kaniyang ikalawang pagdating. Ang Kaniyang 
sakripisyo o pagpapakasakit ay siyang sentro ng ating pag-asa. Dito natin dapat ituon ang 
ating pananampalataya. 


Ang mga palatuntunang nakaturo sa pagpapakababa at paghihirap ng ating Panginoon ay 
itinuturing ng iba na lubhang pakitang-tao lamang. Ang mga ito ay itinatag dahil sa isang 
layunin. Ang ating mga diwa o mga pandama ay kailangang gisingin o pasiglahin upang 
makapanghawak sa hiwaga ng kabanalan. Isang karapatan ng lahat na maunawaan, nang 
higit pa sa pagkaunawa natin, ang tumutubos na mga paghihirap ni Kristo. “Kung paanong 
itinaas ni Moises ang ahas sa ilang,” gayundin naman itinaas ang Anak ng tao, “upang ang 
sinumang sumampalataya sa Kaniya ay huwag mapahamak, kundi magkaroon ng buhay na 
walang-hanggan.” Juan 3:14, 15. Dapat tayong tumingin sa krus ng Kalbaryo, na doo'y 
nakabayubay ang pumapanaw na Tagapagligtas. Hinihingi ng walang-hanggang ikabubuti 
natin na ipakita ang ating pananampalataya kay Kristo. 


Sinabi ng ating Panginoon, “Maliban nang inyong kanin ang laman ng Anak ng tao, at 
inumin ang Kaniyang dugo, ay wala kayong buhay sa inyong sarili. ... Sapagka't ang Aking 
laman ay tunay na pagkain, at ang Aking dugo ay tunay na inumin.” Juan 6:53-55. Ito ay 
totoo sa ating katawang laman. Ang buhay natin sa lupa ay utang natin sa pagkamatay ni 
Kristo. Ang tinapay o pagkaing ating kinakain ay binili ng Kaniyang nawaray o nasugatang 
katawan. Ang tubig na ating iniinom ay binili ng Kaniyang natigis na dugo. Wala isa mang 
tao, banal o makasalanan man, na kumakain ng kaniyang pagkain araw-araw, nang hindi 
siya pinakakain ng katawan at ng dugo ni Kristo. Ang krus ng Kalbaryo ay nakatatak sa 
bawa't hiwa ng tinapay. Ito'y nasasalamin o naaaninag sa bawa't bukal ng tubig. Ang lahat 
ng ito ay itinuro ni Kristo nang piliin Niya ang mga sagisag ng Kaniyang malaking 
sakripisyo. Ang liwanag na nagbubuhat sa palatuntunan ng Komunyon sa silid sa itaas ay 
nagpapabanal sa mga pagkain o mga pangangailangan natin sa ating kabuhayan sa araw- 
araw. Ang dulang ng sambahayan ay nagiging hapag ng Panginoon, at ang bawa't pagkain 
ay nagiging sakramento. 

At gaano pa nga katotoo ang mga salita ni Kristo tungkol sa ating likas na ukol sa 
espiritu. Sinasabi Niya, “Ang kumakain ng Aking laman, at umiinom ng Aking dugo, ay 
may buhay na walang-hanggan.” Kung tinatanggap natin ang buhay na ibinuhos para sa atin 
sa krus ng Kalbaryo, saka pa lamang tayo makapamumuhay ng kabuhayang may kabanalan. 
At ang buhay na ito ay tinatanggap natin sa pamamagitan ng pagtanggap sa Kaniyang salita, 
sa pamamagitan ng pagganap ng mga bagay na Kaniyang iniuutos. Sa gayo”y nagiging kaisa 
Niya tayo. “Ang kumakain ng Aking laman,” sinasabi Niya, “at umiinom ng Aking dugo, ay 
nananahan sa Akin, at Ako'y sa kaniya. Kung paanong sinugo Ako ng Amang buhay, at 
Ako'y nabubuhay sa pamamagitan ng Ama: gayundin naman ang kumakain sa Akin, siya 
nama'y nabubuhay sa pamamagitan Ko.” Juan 6:54, 56, 57. Tanging-tangi nang nalalapat 
ang kasulatang ito sa banal na Komunyon. Habang binubulay ng pananampalataya ang 
malaking sakripisyo ng ating Panginoon, ay tinatanggap ng kaluluwa ang kabuhayang 
espirituwal ni Kristo. Tatanggap ng kalakasang espirituwal ang kaluluwang yaon sa bawa't 
Komunyon. Ang palatuntunan ng Komunyon ay nagbibigay ng buhay na pagkakaugnay na 
sa ,pamamagitan nito'y naitatali kay Kristo ang sumasampalataya, at gayo'y naitatali rin sa 
Ama. Sa isang tanging diwa o isipan ay pinag-uugnay nito ang mga umaasang tao at ang 
Diyos. 


Pagka tinanggap natin ang tinapay at alak na sumasagisag sa nasugatang katawan at 
natigis na dugo ni Kristo, sa guni-guni”y nakikisama tayo sa tagpo ng Komunyon sa silid sa 
itaas. Tayo'y waring dumaraan sa halamanang itinalaga't pinabanal ng paghihirap Niya na 
nagpasan ng mga kasalanan ng sanlibutan. Nasasaksihan natin ang pakikipagpunyagi Niya 
na sa pamamagitan nito'y nakamtan natin ang pakikipagkasundo sa Diyos. Si Kristo ay 
nahahayag na ipinako sa gitna natin. 


Sa pagtingin natin sa ipinako-sa-krus na Manunubos, ay lalong lubos nating nauunawaan 
ang kalakhan at kahulugan ng pagpapakasakit na ginawa ng Hari ng langit. Naluluwalhati sa 
harapan natin ang panukala ng pagliligtas, at ang paggunita sa Kalbaryo ay gumigising ng 
buhay at banal na damdamin sa ating mga puso. Pagpupuri sa Diyos at sa Kordero ay 
sasaating mga puso at mga labi, sapagka't ang pagmamataas at ang pagsambasa-sarili ay 
hindi makayayabong sa kaluluwang laging pinanariwa sa alaala ang mga tanawin ng 
Kalbaryo. 


Ang tumitingin sa walang-kapantay na pag-ibig ng Tagapagligtas ay magiging marangal 
ang pag-iisip, madadalisay ang puso, at mababago ang likas. Siya'y hahayo upang maging 
isang ilaw sa sanlibutan, at upang ianinag ang mahiwagang pag-ibig na ito. Habang lalo 
nating binubulay ang krus ni Kristo, lalo namang lubos nating gagamitin ang pangungusap 
ng apostol nang kaniyang sabihing, “Malayo nawa sa akin ang pagmamapuri, maliban na sa 
krus ng ating Panginoong Jesukristo, na sa pamamagitan niyao'y ang sanlibutan ay napako 
sa krus sa ganang akin, at ako”y sa sanlibutan.” Galacia 6:14. 

Kabanata 73---“Huwag Magulumihanan ang Inyong Puso” 


Nakatingin sa Kaniyang mga alagad na taglay ang banal na pag-ibig at ang 
pinakamagiliw na pagmamahal, si Kristo ay nagwika, “Ngayon ay niluluwalhati ang Anak 
ng tao, at ang Diyos ay niluluwalhati sa Kaniya.” Iniwan na ni Judas ang silid sa itaas, at 
nag-iisa na si Kristong kasama ng labing-isa. Sasabihin na Niya ang nalalapit na Niyang 
paglisan sa kanila, ngunit bago Niya ginawa ito ay itinuro muna Niya ang dakilang layunin 
ng Kaniyang misyon. Ito ang pinanatili Niyang nasa harap Niya. Ikinaligaya Niya na ang 
Kaniyang pagpapakababa at paghihirap ay makaluluwalhati sa pangalan ng Ama. Dito Niya 
una munang itinuon ang mga pag-iisip ng Kaniyang mga alagad. 


Pagkatapos na matawag Niya sila sa magiliw na taguring, “Maliliit na anak,” ay sinabi 
Niya, “sumasainyo pa Ako ng kaunting panahon. Ako'y inyong hahanapin: at gaya ng 
sinabi Ko sa mga Hudyo, Sa paroroonan Ko, ay hindi kayo mangakaparoroon, gayon ang 
sinasabi Ko sa inyo ngayon.” Hindi nakapagdulot ng kagalakan sa mga alagad ang 
napakinggang ito. Sinidlan sila ng takot. Nagsiksikan silang palapit sa palibot ng 
Tagapagligtas. Ang kanilang Guro at Panginoon, ang minamahal nilang Tagapagturo at 
Kaibigan, Siya'y lalong mahal nila kaysa buhay. Siya ang inasahan nilang tutulong sa lahat 
nilang mga kahirapan, siyang aaliw sa kanilang mga kalumbayan at mga pagkabigo. Ngayon 
ay lilisanin Niya sila, na isang malungkot at mahinang pulutong. Malungkot na salagimsin 
ang pumuno sa kanilang mga puso. 


Datapwa't ang mga salita sa kanila ng Tagapagligtas ay puno ng pag-asa. Batid Niyang 
sila'y sasalakayin ng kaaway, at ang katusuhan ni Satanas ay lubos na nananagumpay laban 
sa mga nanlulupaypay dahil sa mga kahirapan. Kaya nga pinawi Niya sa kanilang isip “ang 
mga bagay na nangakikita,” at ibinaling “sa mga bagay na hindi nangakikita.” 2 Corinto 
4:18. Inalis Niya sa kanilang mga isip ang pagiging mga bihag sa lupa at ibinaling sa 
tahanan sa langit. 


“Huwag magulumihanan ang inyong puso,” wika Niya, “magsisampalataya kayo sa 
Diyos, magsisampalataya naman kayo sa Akin. Sa bahay ng Aking Ama ay maraming 
tahanan: kung di gayon, ay sinabi Ko sana sa inyo. Ako'y paroroon upang ipaghanda Ko 
kayo ng dakong kalalagyan. At kung Ako'y pumaroon at kayo'y maipaghanda ng 
kalalagyan, ay muling paririto Ako, at kayo'y tatanggapin Ko sa Aking sarili, upang kung 
saan Ako naroroon, kayo naman ay dumoon. At kung saan Ako paroroon ay nalalaman 
ninyo, at nalalaman ninyo ang daan.” Alang-alang sa inyo ay naparito Ako sa sanlibutan. 
Ako'y gumagawa sa kapakinabangan ninyo. Pagalis Ko, masikap pa rin Akong gagawa para 
sa inyo. Naparito Ako sa sanlibutan upang ihayag ang Aking sarili sa inyo, upang kayo'y 
magsisampalataya. Paroroon Ako sa Ama upang makipagtulungan sa Kaniya sa ikabubuti 
ninyo. Ang layunin ni Kristo sa pag-alis ay katuwas ng pinangangambahan ng mga alagad. 
Hindi iyon nangangahulugang tuluyan na silang maghihiwalay. Siya'y aalis upang 
maghanda ng isang lugar para sa kanila, upang makabalik Siya uli, at sila'y matanggap Niya 

sa Kaniyang sarili. Habang Siya'y nagtatayo ng mga tahanan para sa kanila, sila naman ay 
dapat magtayo ng mga likas ayon sa wangis ng Diyos. 


Gayunma'y natitilihan pa rin ang mga alagad. Si Tomas, na laging binabagabag ng mga 
alinlangan, ay nagsabi, “Panginoon, hindi namin nalalaman kung saan Ka paroroon, at 
paano ngang malalaman namin ang daan? Sinabi sa kaniya ni Jesus, Ako ang daan, ang 
katotohanan, at ang buhay: sinuman ay di makaparoroon sa Ama, kundi sa pamamagitan 
Ko. Kung Ako'y nangakilala ninyo, ay mangakikilala rin ninyo ang Aking Ama: at buhat 
ngayon ay Siya'y inyong mangakikilala, at Siya ay inyong nakita.” 


Hindi marami ang daang patungo sa langit. Maaaring hindi mapili ng bawa't isa ang 
sarili niyang daan. Sinasabi ni Kristo, “Ako ang daan: ... sinuman ay di makaparoroon sa 
Ama, kundi sa pamamagitan Ko.” Buhat nang ang unang sermon ng ebanghelyo ay 
ipangaral, nang sa Eden ay sabihing ang binhi ng babae ay siyang dudurog sa ulo ng ahas, si 
Kristo ay ibinunyi na bilang ang daan, ang katotohanan, at ang buhay. Siya ang daan nang si 
Adan ay nabubuhay, nang ihandog ni Abel sa Diyos ang dugo ng korderong pinatay, na 
kumakatawan sa dugo ng Manunubos. Si Kristo ang daan na sa pamamagitan Niya ay 
nangaligtas ang mga patriarka at mga propeta. Siya ang daan na sa pamamagitan lamang 
Niya makalalapit tayo sa Diyos. 


“Kung Ako'y nangakilala ninyo,” winika ni Kristo “ay mangakikilala rin ninyo ang 
Aking Ama: at buhat ngayon ay Siya'y inyong mangakikilala, at Siya ay inyong nakita.” 
Nguni't hindi pa rin naunawaan ng mga alagad. “Panginoon, ipakita Mo sa amin ang Ama.” 
wika ni Felipe, “at sukat na ito sa amin.” Sa Kaniyang panggigilalas dahil sa kapurulan ng 
pangunawa ni Felipe, may pagtatakang tinanong siya ni Kristo, “Malaon nang panahong 
Ako'y inyong kasama, at hindi mo Ako nakikilala, Felipe?” Mangyayari kaya na hindi Mo 
nakikita ang Ama sa mga gawang ginagawa Niya sa pamamagitan Ko? Hindi ka ba 
naniniwalang Ako'y naparito upang magpatotoo tungkol sa Ama? “Paanong sinasabi mo, 
Ipakita Mo sa amin ang Ama?” “Ang nakakita sa Akin ay nakakita sa Ama.” Hindi naalis 
kay Kristo ang pagka-Diyos nang Siya ay maging tao. Bagaman Siya'y nagpakababa sa mga 
tao, nasa Kaniya pa rin ang pagka-Diyos. Si Kristo lamang ang maaaring maging kinatawan 
ng Ama sa sangkatauhan, at naging karapatan ng mga alagad na sa loob ng mahigit na 
tatlong taon ay makita ang ganitong pagiging-kinatawan ni Kristo. 


“Magsisampalataya kayo sa Akin na Ako'y nasa Ama, at ang Ama ay nasa Akin: o 
kaya'y magsisampalataya kayo sa Akin dahil sa mga gawa rin.” Ang kanilang 
pananampalataya ay mangyayaring buong kapanatagang manghawak sa katunayang 
ibinibigay sa mga gawa ni Kristo, mga gawang sa sarili ng tao ay hindi nito magagawa 
kailanman. Ang mga gawa ni Kristo ay nagpatunay na Siya ay Diyos. Nahayag ang Ama sa 
pamamagitan Niya. 


Kung pinaniwalaan ng mga alagad ang mahalagang pagkakaugnay na ito ng Ama at ng 

pagkamatay ni Kristo upang iligtas ang napapahamak na sanlibutan. Pinagsikapan ni 
Kristong alisin sila mula sa kanilang mababang kalagayan ng pananampalataya upang 
mailipat sa karanasang matatanggap nila kung tunay lamang na kikilanlin nila kung sino 
Siya-- Diyos na nagkatawang-tao. Nais Niyang makita na ang kanilang pananampalataya 
ay matuon sa Diyos, at manatiling nagtitibay roon. Gaano ngang pagsisikap at pagtitiyaga 
ang ginawa ng ating maawaing Tagapagligtas upang maihanda ang mga alagad Niya sa 
bagyo ng tukso na malapit nang manalasa sa kanila. Nais Niyang sila'y makubling kasama 
Niya sa Diyos. 


Nang sinasalita ni Kristo ang pangungusap na ito, ay nagliliwanag sa Kaniyang mukha 
ang kaluwalhatian ng Diyos, at lahat ng mga naroroon ay sinidlan ng banal na takot habang 
sila'y matamang nagsisipakinig sa Kaniyang mga salita. Lalo pang tiyakang nahilang palapit 
sa Kaniya ang kanilang mga puso, at habang sila'y nahihilang palapit kay Kristo nang may 
lalong malakmg pagibig, ay lalo namang nagkakaugnay ang kanilang mga puso sa isa't isa. 
Naramdaman nilang napakalapit ang langit, at ang mga salitang pinakinggan nila ay isang 
pasabi sa kanila ng kanilang Amang nasa langit. 


“Katotohanan, katotohanang sinasabi Ko sa inyo,” patuloy na wika ni Kristo, “ang sa 
akin ay sumasampalataya, ay gagawin din naman niya ang mga gawang Aking ginagawa.” 
Labis na hinahangad ng Tagapagligtas na maintindihan ng Kaniyang mga alagad kung sa 
anong layunin inilakip o ipinakipagkaisa sa sangkatauhan ang Kaniyang pagka-Diyos. 
Naparito Siya sa sanlibutan upang itanghal ang kaluwalhatian ng Diyos, upang ang tao'y 
maitaas sa pamamagitan ng nagsasauling kapangyarihan nito. Nahayag ang Diyos sa Kaniya 
upang Siya nama'y ma hayag sa kanila. Hindi nagpakita si Jesus ng mga katangian, at hindi 
gumamit ng mga kapangyarihan, na maaaring wala sa mga tao sa pamamagitan ng 
pagsampalataya sa Kaniya. Ang Kaniyang sakdal na pagiging-tao ay siyang maaaring 
maangkin ng Kaniyang mga tagasunod, kung sila ay pasasakop sa Diyos na gaya naman 
Niya. 


“At lalong dakilang mga gawa kaysa rito ang gagawin niya, sapagka't Ako'y paroroon sa 
Aking Ama.” Hindi ang ibig sabihin ni Kristo nito ay ang gawain ng mga alagad ay 
magiging lalo pang mataas ang uri kaysa Kaniya, kundi iyon ay magiging lalo pang 
malaganap. Ang tinukoy Niya ay hindi lamang ang paggawa ng kababalaghan, kundi ang 
lahat ng magaganap sa ilalim ng paggawa ng Espiritu Santo. 


Pagkaakyat sa langit ng Panginoon, nadama ng mga alagad ang pagkatupad ng Kaniyang 
pangako. Ang mga tanawin o mga tagpo ng pagpapako sa krus, pagkabuhay na mag-uli, at 
pag-akyat sa langit ni Kristo ay isang buhay na katotohanan sa kanila. Nakita nilang literal 
na nangatupad ang mga hula. Sinaliksik nila ang mga Kasulatan, at tinanggap nila ang mga 
itinuturo nito nang may pananampalataya at katiyakan na di-nakikilala nang una. Nakilala 
nilang ang kanilang banal na Guro ay siya ngang kabuuan ng inangkin Niya. Nang saysayin 

nila ang kanilang karanasan, at ibunyi ang pag-ibig ng Diyos, ay lumambot at nasupil ang 
mga puso ng mga tao, at mga karamihan ang nagsisampalataya kay Jesus. 


Ang pangako ng Tagapagligtas sa Kaniyang mga alagad ay isa ring pangako sa Kaniyang 
iglesya hanggang sa katapusan ng panahon. Hindi binalak ng Diyos na ang kahanga-hanga 
Niyang panukala na tubusin ang mga tao ay makagawa lamang ng mga maliliit na bunga. 
Lahat ng mga magsisigawa, na hindi nagtitiwala sa magagawa ng kanilang mga sarili, kundi 
sa magagawa ng Diyos sa kanila at sa pamamagitan nila, ay tiyak na makakakita ng 
pagkatupad ng Kaniyang pangako. “Lalong dakilang mga gawa kaysa rito ang gagawin 
niya,” ang wika Niya, “sapagka”t Ako'y paroroon sa Aking Ama.” 


Hanggang sa sandaling ito ay hindi pa napagkikilala ng mga alagad ang walang- 
pagkaubos na bukal ng lakas at kapangyarihan ng Tagapagligtas. Sinabi Niya sa kanila, 
“Hanggang ngayo'y wala pa kayong hinihinging anuman sa pangalan Ko.” Juan 16:24. 
Ipinaliwanag Niya na ang lihim ng kanilang tagumpay ay nasa paghingi ng lakas at biyaya 
sa Kaniyang pangalan. Siya ang haharap sa Ama upang siyang makiusap para sa kanila. 
Ang panalangin ng abang nakikiusap ay inihaharap Niya na parang sarili Niyang pakiusap 
alang-alang sa kaluluwang yaon. Bawa't tapat na panalangin ay pinakikinggan sa langit. 
Maaaring hindi iyon maipahayag nang buong katatasan, subali't kung iyon ay taimtim sa 
puso, iyon ay patilanlang sa santuwaryo na doon naglilingkod si Jesus, at iyon ay ihaharap 
Niya sa Ama nang walang isa mang pautal-utal na salita, na maganda at pinabango ng 
kamanyang ng sarili Niyang kasakdalan. 


Ang landas ng pagtatapat at kalinisang-budhi ay hindi isang landas na walang mga 
hadlang, nguni't sa bawa't hadlang o kahirapan ay dapat tayong tumawag sa panalangin. 
Walang sinumang nabubuhay na may angking kapangyarihan na hindi niya tinanggap sa 
Diyos, at ang bukal na pinagmumulan nito ay bukas sa pinakamahinang taong kinapal. 
“Anumang inyong hingin sa Aking pangalan,” sabi ni Jesus, “ay yaon ang Aking gagawin 
upang ang Ama ay lumuwalhati sa Anak. Kung kayo’y magsisihingi ng anuman sa pangalan 
Ko, ay yaon ang Aking gagawin.” 


Ang bilin ni Jesus sa Kaniyang mga alagad ay manalangin “sa Aking pangalan.” Sila'y 
titindig sa harapan ng Diyos sa pangalan ni Kristo. Sa pamamagitan ng halaga ng 
sakripisyong ginawa para sa kanila, ay nagiging mahalaga sila sa paningin ng Panginoon. 
Dahil sa ibinilang na katwiran ni Kristo sa kanila ay sila'y itinuturing na mahalaga. Alang- 
alang kay Kristo ay pinatatawad ng Panginoon ang mga nangatatakot sa Kaniya. Hindi Niya 
nakikita sa kanila ang kaimbihan ng makasalanan. Ang nakikita Niya sa kanila ay ang 
wangis ng Kaniyang Anak, na kanilang sinasampalatayanan. 


Nabibigo ang Panginoon pagka mababa ang ginagawa nilang pagpapahalaga sa kanilang 
mga sarili. Ang hinahangad Niya'y pahalagahan ng Kaniyang mga hinirang ang mga sarili 
nila ayon sa pagpapahalaga Niya sa kanila. Kailangan sila ng Diyos, kung hindi ay hindi 
Niya sana sinugo ang Kaniyang Anak sa isang napakahalagang gawain upang sila”y tubusin. 

Mayroon Siyang paggagamitan sa kanila, at Siya'y totoong nalulugod kung sila'y humihingi 
sa Kaniya ng napakalalaki, upang maluwalhati nila ang Kaniyang pangalan. Makaaasa sila 
ng malalaking bagay kung mayroon silang pananampalataya sa Kaniyang mga pangako. 


Nguni't ang manalangin sa pangalan ni Kristo ay nangangahulugan nang malaki. Ito'y 
nangangahulugang tatanggapin natin ang Kaniyang likas, ipakikita ang Kaniyang espiritu o 
diwa, at gagawin ang Kaniyang mga gawa. Nakabatay sa kondisyon ang pangako ng 
Tagapagligtas. “Kung Ako'y inyong iniibig,” wika Niya, “ay tutuparin ninyo ang Aking 
mga utos.” Inililigtas Niya ang mga tao, hindi sa kasalanan, kundi mula sa paggawa ng 
kasalanan, at ang lahat ng mga umiibig sa Kaniya ay magpapakita ng kanilang pag-ibig sa 
pamamagitan ng pagtalima o pagsunod. 


Ang lahat ng tunay na pagtalima ay nagbubuhat sa puso. Ito ay gawain ng puso sa ganang 
kay Kristo. At kung tayo'y sumasang-ayon, ay makikiisa Siya sa ating mga iniisip at mga 
nilalayon, at ipakikiisa ang ating mga puso at mga pag-iisip sa Kaniyang kalooban, na 
anupa't sa pagtalima natin sa Kaniya ay sinusunod lamang natin ang sariling udyok ng ating 
puso o damdamin. Ang kalooban, na nalinis at pinabanal, ay.makakasumpong ng lubos at 
ganap na kaluguran sa paglilingkod sa Kaniya. Kung nakikilala natin ang Diyos yamang 
karapatan nating makilala Siya, ang ating buhay ay magiging isang buhay na patuloy sa 
pagtalima. Sa pamamagitan ng pagpapahalaga sa likas ni Kristo, at sa pamamagitan ng 
pakikiugnay at pakikipag-usap sa Diyos, ay kapopootan natin ang kasalanan. 


Kung paanong sa pagkatao ay isinakabuhayan ni Kristo ang kautusan, gayundin 
magagawa natin ito kung manghahawak tayo sa Malakas o Makapangyarihan para sa 
kailangang kalakasan. Subali't hindi natin dapat ilagay sa kapanagutan ng iba ang ating 
tungkulin, at hintayin nating sila ang magsabi sa atin ng kung ano ang ating gagawin. Hindi 
natin maaasahan ang payo ng tao. Ang Panginoon ay magiging handang ituro sa atin ang 
ating mga tungkulin gaya ng pagiging handa Niyang ituro ito sa mga iba. Kung lalapit tayo 
sa Kaniya na may pananampalataya, sasabihin Niya sa atin nang personal ang Kaniyang 
mga hiwaga. Malimit na mag-aalab ang ating mga puso sa loob natin pagka may Isa na 
lumalapit upang makipag-usap sa atin gaya nang nakipag-usap Siya kay Enoc. Lahat ng mga 
nagpapasiyang hindi gagawa ng anumang di-kasiya-siya sa kalooban ng Diyos, ay 
makaaalam kung ano ang hakbang na gagawin nila, pagkatapos na maiharap nila sa Kaniya 
ang kanilang kaso o kalagayan. At sila'y tatanggap hindi lamang ng karunungan, kundi ng 
kalakasan din naman. Bibigyan sila ng kapangyarihan upang sila'y makapaglingkod, gaya 
ng ipinangako ni Kristo. Anumang ibinigay kay Kristo--ang “lahat ng mga bagay” na 
makatutustos sa pangangailangan ng nagkasalang mga tao--ay ibinigay sa Kaniya na 
pangulo at kinatawan ng sangkatauhan. At “anumang ating hingin, ay tinatanggap natin sa 
Kaniya, sapagka't tinutupad natin ang Kaniyang mga utos, at ginagawa natin ang mga bagay 
na kalugod-lugod sa Kaniyang paningin.” 1 Juan 3:22. 

Bago inialay ni Kristo ang Kaniyang sarili bilang isang hain, hinanap muna Niya ang 
lalong mahalaga at ganap na kaloob na maibibigay sa Kaniyang mga tagasunod, isang 
kaloob na maghahatid sa kanila ng walang hanggang kayamanan ng biyaya. “Ako'y 
dadalangin sa Ama,” sabi Niya, “at kayo'y bibigyan Niya ng isang Mang-aaliw, upang 
Siya'y sumainyo magpakailanman, samakatwid baga'y ang Espiritu ng katotohanan, na 
hindi matatanggap ng sanlibutan, sapagka't hindi nito Siya nakikita, ni nakikilala man Siya: 
nguni't Siya'y nakikilala ninyo: sapagka't Siya'y tumatahan sa inyo, at sasainyo. Hindi Ko 
Kayo iiwang mag-isa: Ako'y paririto sa inyo.” Juan 14:16-18. 


Nasa sanlibutan na ang Espiritu bago pa dumating ang panahong ito; buhat pa nang 
pasimulan ang gawain ng pagtubos ay kumikilos na Siya sa puso ng mga tao. Datapwa't 
samantalang nasa lupa pa si Kristo, ay hindi naghangad ng iba pang katulong ang mga 
alagad. Hindi hanggang sa Siya'y hindi na nila makakasama saka nila mararamdaman ang 
pangngangailangan nila ng Espiritu, at pagkatapos Siya naman ay darating. 


Ang Banal na Espiritu ay siyang kinatawan ni Kristo, nguni't wala itong katawan ng tao, 
at hiwalay sa katawan ng tao. Palibhasa si Kristo'y nasa katawan ng tao, ay hindi maaaring 
Siya'y mapasalahat ng dako nang personal. Kaya nga alang-alang sa kanilang ikabubuti ay 
paroroon Siya sa Ama, at isusugo naman ang Espiritu upang maging kahalili Niya sa lupa. 
Sa ganito ay walang sinumang makalalamang nang dahil sa siya'y malapit kay Kristo o 
dahil sa kaniyang kalagayan. Sa pamamagitan ng Espiritu ay nagiging malapit ang 
Tagapagligtas sa lahat. Sa ganitong diwa o isipan ay magiging higit Siyang malapit sa kanila 
kaysa kung hindi Siya umakyat sa itaas. 


“Ang umiibig sa Akin ay iibigin ng Aking Ama, at siya'y iibigin Ko, at Ako'y 
magpapakahayag sa kaniya.” Nakita ni Jesus ang sasapitin sa hinaharap ng Kaniyang mga 
alagad. Nakita Niyang ang isa'y dinala sa pugutan ng ulo, ang isa'y sa krus, ang isa'y sa 
pagkatapon sa gitna ng mapanglaw na kabatuhan ng dagat, at ang iba'y pinag-usig at 
pinatay. Pinalakas Niya ang loob nila sa pamamagitan ng pangakong Siya ang magiging 
kasamanila sa bawa't pagsubok. Ang pangakong yaon ay hindi pa nababawasan ng lakas 
hanggang ngayon. Nalalaman ng Panginoon ang lahat tungkol sa Kaniyang mga tapat na 
lingkod na alang-alang sa Kaniya ay nangabibilanggo o kaya'y nangapapatapon sa 
mapanglaw na pulo. Inaaliw Niya sila sa pamamagitan ng Kaniyang pakikisama. Pagka 
alang-alang sa katotohanan ang sumasampaiatalya'y tumatayo sa harap ng mga likong 
hukuman, si Kristo'y nakatayo rin sa tabi niya. Lahat ng mga pag-upasala sa kaniya, ay pag- 
upasala rin kay Kristo. Muli at muling hinahatulan si Kristo sa katauhan ng Kaniyang 
alagad. Pagka ang isa ay ipinipiit sa bilangguan, inaaliw ni Kristo ang puso sa pamamagitan 
ng Kaniyang pag-ibig. Pagka ang isa'y nagdusa ng kamatayan alang-alang sa Kaniya, ay 
sinasabi ni Kristo, “Ako ang nabubuhay, at Ako'y namatay, at, narito, Ako'y nabubuhay 
magpakailanman, ... at nasa Akin ang mga susi ng impiyerno at ng kamatayan.” Apocalipsis 
1:18. Ang buhay na inihain o isinakripisyo dahil sa Akin ay iniingatan hanggang sa 
kaluwalhatiang walang-hanggan. 

Sa lahat ng panahon at sa lahat ng mga pook, sa lahat ng mga kalungkutan at sa lahat ng 
mga kadalamhatian, pagka waring madilim ang namamalas at ang hinaharap ay waring 
nakalilito, at tayo'y nakakaramdam ng kawalang-magagawa at ng pag-iisa, ay isusugo ang 
Mang-aaliw bilang tugon sa panalanging may pananampalataya. Maaaring tayo'y ihiwalay 
ng mga pangyayari sa bawa't kaibigan natin sa lupa, gayunma'y walang pangyayari, walang 
malayong agwat, na makapaghihiwalay sa atin sa Mang-aaliw ng langit. Saanman tayo 
naroroon, saanman tayo pumunta, Siya'y laging nasa ating kanan upang magtaguyod, 
kumatig, umalalay, at umaliw. 


Hindi pa rin naintindihan ng mga alagad ang kahulugang espirituwal ng mga salita ni 
Kristo, at kaya nga muli Niyang ipinaliwanag ang ibig Niyang sabihin. Sa pamamagitan ng 
Espiritu, wika Niya, ay ihahayag Niya ang Kaniyang sarili sa kanila. “Ang Mang-aaliw, 
samakatwid baga'y ang Espiritu Santo, na susuguin ng Ama sa Aking pangalan, Siya ang 
magtuturo sa inyo ng lahat ng mga bagay.” Hindi na ninyo sasabihing, Hindi ko 
maintindihan. Hindi na kayo titingin nang malabo sa isang salamin. Inyo nang magagawang 
“matalastas na kasama ng lahat ng mga banal kung ano ang luwang, at ang haba, at ang 
lalim at ang taas, at makilala ang pag-ibig ni Kristo, na di-masayod ng kaalaman.” Efeso 
3:18, 19. 


Ang mga alagad ay siyang magpapatotoo sa naging buhay at gawain ni Kristo. Sila ang 
magiging bibig Niya sa lahat ng mga tao sa ibabaw ng lupa. Datapwa't sa pagkadusta at 
pagkamatay ni Kristo ay magdaranas sila ng malaking pagsubok at pagkabigo. Upang 
pagkatapos ng karanasang ito ay maging husto o tama ang kanilang pananalita, ay 
ipinangako ni Jesus na ang Mang-aaliw ay siyang “magpapaalaala sa inyo ng lahat ng mga 
bagay, na sa inyo”y Aking sinabi.” 


“Mayroon pa Akong maraming bagay na sa inyo ay sasabihin,” patuloy pa Niya, “nguni't 
ngayon ay hindi ninyo mangatitiis. Gayunma'y kung Siya, ang Espiritu ng katotohanan, ay 
dumating, ay papatnubayan Niya kayo sa buong katotohanan: sapagka't hindi Siya 
magsasalita ng mula sa Kaniyang sarili, kundi ang anumang bagay na Kaniyang marinig, 
ang mga ito ang Kaniyang sasalitain: at Kaniyang ipapahayag sa inyo ang mga bagay na 
magsisirating. Luluwalhatiin Niya Ako: sapagka't kukuha Siya sa nasa Akin, at sa inyo'y 
ipahahayag.” Binuksan ni Jesus sa harap ng Kaniyang mga alagad ang isang malaking hanay 
ng katotohanan. Subali't napakahirap sa ganang kanila na ang Kaniyang mga aral ay 
ihiwalay sa mga sali't saling sabi at mga kasabihan ng mga eskriba at mga Pariseo. Sila'y 
naturua't nasanay na tanggapin ang turo ng mga rabi bilang siyang tinig ng Diyos, at ito'y 
nananatili pa ring may kapangyarihan sa kanilang mga isip, at humuhugis ng kanilang mga 
damdamin. Ang mga kuru-kurong makalupa, ang mga bagay na lumilipas, ay may malaking 
lugar pa rin sa kanilang mga pag-iisip. Hindi nila naunawaan ang likas na espirituwal ng 
kaharian ni Kristo, bagaman ito'y malimit na Niyang ipaliwanag sa kanila. Nalito na ang 
kanilang mga isip. Hindi nila naunawaan ang halaga ng mga kasulatang ipinakilala ni 


Kristo. Marami sa Kaniyang mga turo o aral ay waring nawala na sa kanila. Nakita ni Jesus 

na hindi sila nanghawak sa tunay na kahulugan ng Kaniyang mga salita. Buong kahabagang 
ipinangako Niya na ang Banal na Espiritu ay siyang magpapaalaala ng mga salitang ito sa 
kanilang mga pag-iisip. At hindi na Niya sinabi ang marami pang ibang bagay na hindi 
maunawaan ng mga alagad. Ang mga ito rin naman ay ihahayag sa kanila ng Espiritu. Ang 
Espiritu ang gigising o pupukaw ng kanilang pang-unawa, upang magkaroon sila ng 
pagpapahalaga sa mga bagay ng langit. “Kung Siya, ang Espiritu ng katotohanan, ay 
dumating,” wika ni Jesus, “ay papatnubayan Niya kayo sa buong katotohanan.” 


Ang Mang-aaliw ay tinatawag na “Espiritu ng katotohanan.” Ang gawain Niya ay 
linawin at pamalagiin ang katotohanan. Siya'y unang tumatahan sa puso bilang Espiritu ng 
katotohanan, at sa ganito'y nagiging Mangaaliw Siya. May kaaliwan at kapayapaan sa 
katotohanan, subali't walang masusumpungang tunay na kapayapaan at kaaliwan sa 
kasinungalingan. Sa pamamagitan ng mga bulaang teorya at mga sali't saling sabi ay 
napapasakapangyarihan ni Satanas ang pag-iisip. Sa pamamagitan ng pag-akay niya sa mga 
tao sa mga maling pamantayan, ay sinisira niya ang likas. Sa pamamagitan ng mga 
Kasulatan ay nagsasalita ang Banal na Espiritu sa pag-iisip, at ikinikintal sa puso ang 
katotohanan. Sa ganitong paraan ibinubunyag Niya ang mali, at pinalalayas ito sa kaluluwa. 
Sa pamamagitan ng Espiritu ng katotohanan, na gumagawa sa pamamagitan ng salita ng 
Diyos, pinasusuko ni Kristo sa Kaniya rin ang Kaniyang hinirang na bayan. 


Nang ilarawan ni Jesus sa Kaniyang mga alagad ang tungkulin at gawain ng Espiritu 
Santo, ay sinikap Niyang mapasigla sila sa tuwa at pag-asa na nagpapasigla rin sa sarili 
Niyang puso. Natuwa Siya dahil sa masaganang tulong na nailaan Niya para sa Kaniyang 
iglesya. Ang Espiritu Santo ay siyang kataas-taasan sa lahat ng mga kaloob na mahihingi 
Niya sa Kaniyang Ama para sa ikatataas ng Kaniyang bayan. Ang Espiritu ay dapat ibigay 
bilang isang kapangyarihang bumubuhay, at kung ito'y wala ay mawawalan ng kabuluhan 
ang sakripisyo ni Kristo. Ang kapangyarihan ng kasamaan ay nagpapalakas sa loob ng mga 
dantaon, at kamangha-mangha ang pagpapasakop ng mga tao sa makasatanas na 
kapangyarihang ito. Ang kasalanan ay malalabanan at mapapanagumpayan lamang sa 
pamamagitan ng malakas na kapangyarihan ng Ikatlong Persona ng Pagka-Diyos, na 
darating na may buong kapuspusan ng kapangyarihan ng Diyos. Ang Espiritu ang 
nagbibigay ng bisa sa mga ginawa ng Manunubos ng sanlibutan. Sa pamamagitan ng 
Espiritu nadadalisay ang puso. Sa pamamagitan ng Espiritu nakakabahagi ng likas ng Diyos 
ang sumasampalataya. Ibinigay ni Kristo ang Kaniyang Espiritu bilang isang banal na 
kapangyarihan upang daigin ng tao ang lahat ng namana at nalinang na mga pagkahilig niya 
sa masama, at upang maitatak ang sarili Niyang likas sa Kaniyang iglesya. 


Tungkol sa Espiritu ay sinabi ni Jesus, “Luluwalhatiin Niya Ako.” Naparito ang 
Tagapagligtas upang luwalhatiin ang Ama sa pamamagitan ng pagpapakita ng Kaniyang 
pag-ibig; kaya luluwalhatiin din ng Espiritu si Kristo sa pamamagitan ng paghahayag ng 
Kaniyang biyaya sa sanlibutan. Ang larawan ng Diyos ay muling palilitawin sa tao. Ang 


karangalan ng Diyos, ang karangalan ni Kristo, ay nasasangkot sa pagpapasakdal sa likas ng 

Kaniyang bayan. “Kung Siya ay dumating, ay Kaniyang susumbatan ang sanlibutan tungkol 
sa kasalanan, at sa katwiran, at sa paghatol.” Ang pangangaral ng salita ay mawawalan ng 
kabuluhan kung hindi patuloy na sasamahan at tutulungan ng Espiritu Santo. Ito lamang ang 
mabisang tagapagturo ng banal na katotohanan. Kung sinasamahan lamang ng Espiritu ang 
katotohanan sa puso saka ito makagigising sa budhi o makababago sa buhay. Maaaring 
magawa ng isang tao na maipakilala ang nakasulat na salita ng Diyos, maaaring alam na 
alam niya ang lahat nitong mga utos at mga pangako, subali't malibang itanim ng Banal na 
Espiritu ang katotohanan sa puso, ay walang kaluluwang mahuhulog sa Bato at madudurog. 
Gaano man kalaki ang pinag-aralan, gaanuman kalaki ang mga kalamangan, ay hindi pa rin 
magagawang isang daluyan ng liwanag ang isang tao kung hindi tutulungan ng Espiritu ng 
Diyos. Ang paghahasik ng binhi ng ebanghelyo ay hindi magiging tagumpay malibang ang 
binhi ay buhayin ng hamog ng langit. Bago nasulat ang isang aklat ng Bagong Tipan, bago 
naipangaral ang isang sermon ng ebanghelyo pagkatapos makaakyat sa langit si Kristo, ay 
lumapag na ang Espiritu Santo sa dumadalanging mga apostol. Ang naging patotoo nga ng 
kanilang mga kaaway ay, “Pinuno ninyo ang Jerusalem ng inyong aral.” Mga Gawa 5:28. 


Ipinangako ni Kristo sa Kaniyang iglesya ang kaloob ng Espiritu Santo, at ang pangako 
ay para sa atin din naman gaya ng sa mga unang alagad. Subali't katulad ng bawa't ibang 
pangako, ito'y ibinibigay na may mga kondisyon. Marami ang naniniwala at nagpapanggap 
na umaangkin sa pangako ng Panginoon, nagsasalita sila tungkol kay Kristo at tungkol sa 
Espiritu Santo, gayunma'y wala silang tinatanggap na anumang kapakinabangan. Hindi nila 
isinusuko ang kaluluwa upang mapatnubayan at mapangasiwaan ng mga banal na anghel. 
Hindi natin magagamit ang Espiritu Santo. Ang Espiritu ang dapat gumamit sa atin. Sa 
pamamagitan ng Espiritu ay gumagawa ang Diyos sa Kaniyang bayan “sa pagnanasa at sa 
paggawa ayon sa Kaniyang mabuting kalooban.” Filipos 2:13. Subali't marami ang hindi 
palilalim dito. Ibig nilang sila na ang mangasiwa sa kanilang mga sarili. Ito ang dahilan 
kung bakit hindi sila tumatanggap ng kaloob ng langit. Yaon lamang mga buong 
kapakumbabaang naghihintay sa Diyos, na nag-aantabay sa Kaniyang pamamatnubay at 
biyaya, ang binibigyan ng Espiritu. Naghihintay ang kapangyarihan ng Diyos sa kanilang 
paghingi at pagtanggap. Ang ipinangakong ito, kung aangkinin sa pananampalataya, ay 
maghahatid ng lahat ng iba pang mga pagpapala. Ito'y ibinibigay ayon sa kasaganaan ng 
biyaya ni Kristo, at Siya'y handang magbigay sa bawa't kaluluwa ayon sa kakayahan niyang 
tumanggap. 


Sa pagsasalita Niya sa Kaniyang mga alagad, ay hindi gumawa si Jesus ng anumang 
malungkot na pagpapahiwatig ng daranasin Niyang paghihirap at pagkamatay Ang kahuli- 
hulihan Niyang pamana sa kanila ay isang pamana ng kapayapaan. Sinabi Niya, “Ang 
kapayapaan ay iniiwan Ko sa inyo, ang Aking kapayapaan ay ibinibigay Ko sa inyo: hindi 
gaya ng ibinibigay ng sanlibutan, ang ibinibigay Ko sa inyo. Huwag magulumihanan ang 
inyong puso, ni matakot man.” 

Bago nilisan ng Tagapagligtas ang silid sa itaas, ay pinangunahan Niya ang Kaniyang 
mga alagad sa isang awit ng pagpupuri. Ang Kaniyang tinig ay narinig, hindi sa himig na 
tumatangis, kundi sa masayang himig ng awit ng Pakuwa: “Oh purihin ninyo ang 
Panginoon, ninyong lahat na mga bansa: Purihin ninyo Siya, ninyong lahat na mga bayan. 
Sapagka't ang Kaniyang kagandahang-loob ay dakila sa atin: At ang katotohanan ng 
Panginoon ay magpakailanman. Purihin ninyo ang Panginoon.” Awit 117.Pagkatapos ng 
himno, sila'y nagsilabas. Nagdaan sila sa mataong mga lansangan, palabas sa pintuang- 
bayan ng lungsod patungong Bundok ng mga Olibo. Marahan silang nagpatuloy sa 
paglakad, bawa't isa'y sakbibi ng kaniya-kaniyang mga iniisip. Samantalang sila'y 
lumulusong patungo sa bundok, sa tinig na nagbabadya ng matinding kalungkutan, ay 
nagwika si Jesus, “Kayong lahat ay mangagdaramdam sa Akin sa gabing ito: sapagka't 
nasusulat, Sasaktan Ko ang pastor, at mangangalat ang mga tupa ng kawan.” Mateo 26:31. 


Nakinig ang mga alagad na taglay ang kalumbayan at panggigilalas. Naalaala nila kung 
paanong sa sinagoga sa Capernaum, ay marami ang nangatisod, at nangagsihiwalay sa 
Kaniya, nang sabihin ni Kristong Siya ang Tinapay ng Buhay. Nguni't hindi naman 
tumaliwakas ang Labindalawa. Si Pedro, na nagsasalita para sa kaniyang mga kapatid, ang 
nagpahayag noon ng kaniyang katapatan kay Kristo. Nang magkagayo'y sinabi ng 
Tagapagligtas, “Hindi baga hinirang Ko kayong labindalawa, at ang isa sa inyo ay diyablo?” 
Juan 6:70. Sa silid sa itaas ay sinabi ni Jesus na isa sa kanila ang magkakanulo sa Kaniya, at 
ikakaila naman Siya ni Pedro. Nguni't sa mga salita Niya ngayon ay kasama silang lahat na 
tinutukoy. 


Ngayon ang tinig ni Pedro ay narinig na buong katigasang tumututol, “Bagama't 
mangatitisod ang lahat, nguni't ako'y hindi.” Sa silid sa itaas ay sinabi niya, “Ang aking 
buhay ay ibibigay ko dahil sa Iyo.” Pinagpaunahan na siya ni Jesus na sa gabi ring iyon ay 
ikakaila niya ang kaniyang Tagapagligtas. Ngayo'y inulit ni Kristo ang babala: 
“Katotohanang sinasabi Ko sa iyo, Na ngayon, sa gabi ring ito, bago tumilaok ang manok 
nang makalawa, ay ikakaila mo Akong makaitlo.” Datapwa't si Pedro'y “lalo nang 
nagmatigas na sinabi, Kahima't kailangang mamatay akong kasama Mo, ay hindi Kita 
ikakaila sa anumang paraan. Sinabi rin naman ng lahat ang gayundin.” Marcos 14:29-31. Sa 
kanilang labis na pagtitiwala sa sarili ay itinatwa nila ang inulit na pangungusap Niyaong 
lalong nakaaalam. Sila'y hindi mga handa sa pagsubok, pagsapit sa kanila ng tukso, ay saka 
nila makikilala ang kanilang sariling kahinaan. 


Nang sabihin ni Pedrong susundan niya ang kaniyang Panginoon hanggang sa bilangguan 
at hanggang sa kamatayan, ay iyon ang talagang ibig niyang sabihin, nguni't hindi rtiya 
kilala ang kaniyang sarili. Nakakubli sa kaniyang puso ang mga elemento ng kasamaan na 
bubuhayin ng mga pangyayari. Malibang madama niya ang panganib niyang ito, ang mga 
elementong ito ng kasamaan ang walang-hanggang magpapahamak sa kaniya. Nakita ng 
Tagapagligtas na taglay niya ang pag-ibig sa sarili at katiyakan sa sarili na maaaring 


mangibabaw sa pag-ibig niya kay Kristo. Nakita sa kaniyang karanasan ang malaking 
555 


kahinaan, ang di-pagsugpo sa kasalanan, ang kawalang-ingat sa espiritu, ang di-banal na 
pag-uugali o damdamin, at ang pagwawalang-bahala sa pagpasok sa tukso. Ang solemneng 
babala ni Kristo ay isang panawagan sa pagsasaliksik ng puso. Kailangan ni Pedro na huwag 
magtiwala sa kaniyang sarili, at magkaroon ng lalong malalim na pananampalataya kay 
Kristo. Kung buong kapakumbabaan lamang niyang tinanggap ang babala, sana'y 
naipamanhik niya sa Pastor ng kawan na ingatan ang Kaniyang mga tupa. Nang siya”y nasa 
Dagat ng Galilea na halos lulubog na lamang, ay sumigaw siya, “Panginoon, iligtas Mo 
ako,” Mateo 14:30. Nang magka-gayo'y iniunat ni Kristo ang Kaniyang kamay upang 
abutin ang kaniyang kamay. Kaya ngayon kung siya lamang ay tumawag kay Jesus, Iligtas 
Mo ako sa aking sarili, sana'y naingatan siya. Nguni’t nadama ni Pedrong siya'y di- 
pinagtitiwalaan, at hindi niya ito minabuti. Natisod na siya, at lalo pa siyang naging masidhi 
sa kaniyang pagtitiwala sa sarili. 


Minasdan ni Jesus na may pagkahabag ang Kaniyang mga alagad. Hindi Niya sila 
maililigtas sa pagsubok, gayunma'y hindi Niya sila iniiwang walang tagaaliw. Tiniyak Niya 
sa kanila na Kaniyang lalagutin ang mga tanikala ng libingan, at hindi magkukulang ang 
Kaniyang pag-ibig sa kanila. “Pagkapagbangon Ko,” wika Niya, “ay mauuna Ako sa inyo sa 
Galilea.” Mateo 26:32. Bago pa Siya ipinagkaila, ay tiniyak nang sila'y patatawarin. 
Pagkatapos ng Kaniyang kamatayan at pagkabuhay na mag-uli, ay batid nilang sila'y 
pinatawad na, at sila'y mga mahal sa puso ni Kristo. Si Jesus at ang mga alagad ay nasa 
daang patungo sa Gethsemane, sa paanan ng Bundok ng Olibo, isang kubling pook na 
madalas paroonan para sa pagbubulay-bulay at pananalangin. Ipinaliliwanag ng 
Tagapagligtas sa mga alagad Niya ang Kaniyang misyon sa sanlibutan, at ang kaugnayang 
espirituwal sa Kaniya na dapat nilang panatilihin. Ngayo'y binibigyan Niya ng halimbawa 
ang aral. Maliwanag noon ang buwan, at nabanaagan Niya ang isang malagong puno ng 
ubas. Ibinaling Niya roon ang pansin ng mga alagad, at ginamit iyong isang halimbawa. 


“Ako ang Tunay na Puno ng Ubas,” wika Niya. Sa halip na piliin ang magandang palma, 
ang matayog na sedro, o ang matibay na ensina, ay ginamit ni Jesus ang puno ng ubas na 
may mga kumakapit na sarsilyo upang kumatawan sa Kaniyang sarili. Ang punong palma, 
ang sedro, at ang ensina ay mag-isang nakatayo. Ang mga ito ay hindi nangangailangan ng 
anumang pang-alalay. Nguni't ang puno ng ubas ay may baging na kumakapit sa balag, at sa 
gayo'y umaakyat na patugpa sa langit. Ganyan si Kristo na sa Kaniyang pagkatao ay 
umaasa sa kapangyarihan ng Diyos. “Hindi Ako makagagawa ng anuman sa Aking sarili,” 
sinabi Niya. Juan 5:30. 


“Ako ang Tunay na Puno ng Ubas.” Lagi nang itinu-turing ng mga Hudyo na ang ouno 
ng ubas ay siyang pinakamarangal sa lahat ng mga halaman, at magaling. Ang Israel ay ang 
puno ng ubas na itinanim ng Diyos sa Lupang Pangako. Ang kanilang pag-asa sa 
pagkaligtas ay ibinatay ng mga Hudyo sa katotohanang sila'y naka-ugnay sa Israel. Subali't 
sinasabi ni Jesus, Ako ang tunay na Puno ng Ubas. Huwag ninyong isiping dahil sa kayo'y 


nakaugnay sa Israel ay maaari na kayong maka-bahagi o makatanggap ng buhay sa Diyos, at 

maging mga tagapagmana ng Kaniyang pangako. Sa pamamagitan Ko lamang matatanggap 
ang buhay na ukol sa espiritu. 


“Ako ang Tunay na Puno ng Ubas, at ang Aking Ama ang Magsasaka.” Sa mga gulod ng 
Palestina ay doon itinanim ng ating Amang nasa langit ang magandang Puno ng Ubas na ito, 
at Siya na rin ang Magsasaka. Marami ang naaakit sa kagandahan ng Puno ng Ubas na ito, 
at nagsipagpahayag na ito'y buhat sa langit. Nguni't sa mga pinuno ng Israel ay mistula 
itong isang ugat na buhat sa tuyong lupa. Binunot nila ang halaman, sinalanta, at niyurakan 
ng tampalasan nilang mga paa. Ang nasa isip nila ay puksain na ito nang lubusan. Nguni't 
di-kailanman hinihiwalayan ng tingin ng Magsasakang nasa langit ang Kaniyang halaman. 
Nang sa akala ng mga tao'y napatay na nila ito, ito'y Kaniyang kinuha, at ito'y muling 
itinanim sa kabila ng pader. Doo'y hindi na makikita pa ang puno ng ubas. Naitago na ito sa 
mararahas na pananalanta ng mga tao. Nguni't ang mga sanga ng Puno ng Ubas ay 
nangakalawit sa kabila ng pader. Ang mga ito ang kakatawan sa Puno ng Ubas. Sa 
pamamagitan ng mga ito ang mga paghuhugpong ay maaari pa ring magawang isanib sa 
Puno ng Ubas. Nakakuha na ng bunga sa mga ito. Pati mga nagdaraan ay nakapipitas na ng 
bunga. 


“Ako ang Puno ng Ubas, kayo ang mga sanga,” winika ni Kristo sa Kaniyang mga 
alagad. Bagama't malapit na Siyang mapawalay sa kanila, wala ring dapat ipagbago ang 
kanilang espirituwal na pagkakalakip o pagkaka-ugnay sa Kaniya. Sinabi Niyang ang 
pagkakaugnay ng sanga sa puno, ay kumakatawan sa inyong pagkakaugnay sa Akin na 
dapat ninyong panatilihin. Ang dugtong ay isinasanib sa buhay na baging, at ito'y tumutubo 
sa puno ng ubas nang hibla sa hibla, at sanga sa sanga. Ang buhay na nananalaytay sa puno 
ay siya ring buhay na nananalaytay sa sanga. Sa gayon ding paraan ang kaluluwang patay sa 
mga pagsalansang at mga pagkakasala ay tumatanggp ng buhay sa pamamagitan ng 
pagkakaugnay kay Kristo. Ang paglalakip o pagsasamang ito ay nabubuo sa pamamagitan 
ng pagsampalataya sa Kaniya bilang isang personal na Tagapagligtas. Isinasanib ng 
makasalanan ang kaniyang kahinaan sa kalakasan ni Kristo, ang kaniyang kahungkagan sa 
kapuspusan ni Kristo, at ang kaniyang karupukan sa walang-hanggang kapangyarihan ni 
Kristo. Sa gayo'y nagkakaroon siya ng isip o diwa ni Kristo. Ang pagkatao ni Kristo ay 
napaugnay sa ating pagkatao, at ang ating pagkatao ay napaugnay sa Diyos. Kaya nga sa 
pamamagitan ng paggawa ng Espiritu Santo ang tao ay nagiging kabahagi ng likas ng 
Diyos. Siya”y tinatanggap na Minamahal. 


Ang pagkakasanib o pagkakalakip na ito kay Kristo pagka nabuo na, ay kailangang 
panatilihin. Sinabi ni Kristo, “Kayo'y manatili sa Akin, at Ako'y sa inyo. Gaya ng sanga na 
di makapagbunga sa kaniyang sarili, maliban na nakakabit sa puno, gayundin naman kayo, 
maliban na kayo'y manatili sa Akin.” Ito'y hindi pagkakaugnay na di-sinasadya, hindi 
pagkakaugnay na minsang nakakabit at minsang di-nakakabit. Ang sanga ay nagiging isang 
bahagi ng buhay na puno. Ang daloy ng buhay, ng lakas, at ng pamumunga magmula sa 


ugat hanggang sa mga sanga ay patuloy at hindi nahahadlangan. Kung hiwalay sa puno, ang 

sanga ay hindi mabubuhay. Gayundin naman kayo, sabi ni Jesus, hindi kayo mabubuhay 
nang nakahiwalay sa Akin. Ang buhay na inyong tinatanggap sa Akin ay maiingatan lamang 
sa pamamagitan ng patuloy na pakikiugnay. Kung wala Ako ay hindi ninyo madadaig ang 
kahit isang kasalanan, o malalabanan man ang kahit isang tukso. 


“Kayo'y manatili sa Akin, at Ako'y sa inyo.” Ang pananatili kay Kristo ay 
nangangahulugan ng patuloy na pagtanggap ng Kaniyang Espiritu, ng isang buhay na lubos 
na itinalaga at ipinasakop sa paglilingkod sa Kaniya. Ang daluyan ng pagkakaugnay ay 
kailangang laging bukas sa tao at sa kaniyang Diyos. Kung paanong ang sanga ng puno ng 
ubas ay patuloy na sumisipsip ng katas mula sa buhay na puno, gayundin naman tayo dapat 
makiugnay kay Jesus, at dapat tumanggap sa Kaniya sa pamamagitan ng pananampalataya 
ng lakas at kasakdalan ng Kaniyang sariling likas. 


Ang ugat ay nagpapadala ng katas-na-pagkain sa sanga hanggang sa kadulu-duluhang 
sangang maliliit. Sa ganyang paraan din nagpapadala si Kristo ng daloy ng espirituwal na 
kalakasan sa bawa't sumasampalataya. Habang ang kaluluwa ay nakaugnay kay Kristo, ay 
walang panganib na ito'y matutuyo o mabubulok. 


Ang buhay ng puno ng ubas ay makikita sa mabangong bungang nasa mga sanga. “Ang 
nananatili sa Akin,” sabi ni Jesus, “at Ako'y sa kaniya, ay siyang nagbubunga nang marami: 
sapagka't kung kayo'y hiwalay sa Akin ay wala kayong magagawa.” Kung tayo'y 
nabubuhay sa pamamagitan ng pananampalataya sa Anak ng Diyos, ay makikita sa ating 
kabuhayan ang mga bunga ng Espiritu, isa man ay walang mawawala. 


“Ang Aking Ama ang Magsasaka. Ang bawa't sanga na sa Akin ay hindi nagbubunga ay 
inaalis Niya.” Kung ang pagkakasanib ng sanga sa puno ay panlabas lamang, ay hindi 
nagiging buhay ang pagkakaugnay. Kung magkagayo'y hindi magkakaroon ng pagtubo o 
pamumunga. Gayundin naman maaaring magkaroon ng parang pagkakaugnay kay Kristo 
nang wala namang tunay na pagkakasanib sa Kaniya sa pamamagitan ng pananampalataya. 
Ang pagpapanggap ng relihiyon ay naglalagay sa mga tao sa loob ng iglesya, subali't ang 
likas at pag-uugali ay siya namang nagpapakilala kung sila'y nakaugnay kay Kristo. Kung 
hindi sila nagbubunga, sila'y hindi tunay na mga sanga. Ang kanilang pagkakahiwalay kay 
Kristo ay nangangahulugan ng isang lubos na pagkapahamak na gaya ng inilalarawan ng 
patay na sanga. “Kung ang sinuman ay hindi manatili sa Akin,” wika ni Kirsto, “ay siya'y 
matatapong katulad ng sanga, at matutuyo, at titipunin ng mga tao, at ihahagis sa apoy, at 
mangasusunog.” 


“At ang bawa't sanga na nagbubunga, ay nililinis Niya, upang lalong magbunga.” Sa 
labindalawang hinirang na sumunod kay Jesus, ang isa ay gaya ng isang tuyong sanga na 
malapit nang alisin, ang natitira ay daraan sa pumupulak na patalim ng mapait na pagsubok. 
Buong kasolemnihan at pagmamahal na ipina-liwanag ni Jesus ang layunin ng magsasaka. 
Ang pagpulak ay magdudulot ng sakit o kirot, subali't ang Ama ang siyang gagamit ng 

pusong nagwawalangbahala. May mga sangang gumagapang sa lupa, kailangang putulin 
ang mahigpit na pagkakakapit ng mga ito sa mga bagay ng lupa. Dapat silang umakyat na 
pataas sa langit, at sa Diyos mangapit. Ang labis na kalaguan ng mga dahon na sumisipsip 
sa dumadaloy na buhay mula sa bunga ay dapat pulakin. Ang labis na kalaguan ay 
kailangang alisin, upang makapaglagos ang nagpapagaling na mga sinag ng Araw ng 
Katwiran. Pinupulak ng magsasaka ang nakapipinsalang labis na kalaguan ng mga dahon, 
upang lalong lumaki at lalong dumami ang bunga. 


“Sa ganito'y lumuluwalhati ang Aking Ama,” sabi ni Jesus, “na kayo'y magsipagbunga 
nang marami.” Hangad ng Diyos na ipakita sa pamamagitan ninyo ang kabanalan, ang 
kagandahang-loob, at ang kahabagan, ng Kaniyang sariling likas. Gayunma'y hindi 
inaatasan ng Tagapagligtas ang mga alagad na sila'y magsigawa upang magsipagbunga. 
Ang sinasabi Niya sa kanila ay sila'y manatili sa Kaniya. “Kung kayo'y magsipanatili sa 
Akin,” wika Niya, “at ang mga salita Ko'y magsipanatili sa inyo, ay hingin ninyo ang 
anumang inyong ibigin, at gagawin sa inyo.” Sa pamamagitan ng salita nananatili si Kristo 
sa Kaniyang mga tagasunod. Ito rin ang mahalagang pakikisanib o pakikiugnay na 
inilalarawan ng pagkain ng Kaniyang laman at ng pag-inom ng Kaniyang dugo. Ang mga 
salita ni Kristo ay espiritu at buhay. Pagka tinang-gap ninyo ito, ay tumatanggap kayo ng 
buhay ng Puno ng Ubas. Kayo'y nabubuhay “sa bawa't salitang lumalabas sa bibig ng 
Diyos.” Mateo 4:4. Ang buhay ni Kristong nasa inyo ay nagbibigay ng gayunding mga 
bunga na gaya ng sa Kaniya. Nabubuhay kay Kristo, nakaugnay kay Kristo, inaalalayan ni 
Kristo, at kumukuha ng pagkain mula kay Kristo, kayo'y nagbubunga ayon sa wangis ni 
Kristo. 


Sa huling pakikipagpulong na ito ni Kristo sa Kaniyang mga alagad, ang dakilang 
hangaring ipinahayag Niya sa kanila ay ang sila'y mag-ibigan sa isa't isa tulad ng pag-ibig 
Niya sa kanila. Muli at muling sinalita Niya ito sa kanila. “Ang mga bagay na ito ay iniuutos 
Ko sa inyo,” paulit-ulit Niyang sinabi, “upang kayo'y mangagibigan sa isa't isa.” Ang 
kauna-unahan Niyang tagubilin sa kanila nang sila'y nag-iisang kasama Niya sa silid sa 
itaas ay, “Isang bagong utos ang sa inyo'y ibinibigay Ko, Na kayo'y mangagibigan sa isa't 
isa, na kung paanong inibig Ko kayo, ay mangag-ibigan naman kayo sa isa't isa.” Sa ganang 
mga alagad ay bago ang utos na ito, dahil sa hindi sila nangag-ibigang gaya ng pag-ibig ni 
Kristo sa kanila. Nakita Niyang dapat silang pagharian o pamayanihan ng mga bagong kuru- 
kuro at mga damdamin, na dapat silang magsagawa ng mga bagong simulain, at sa 
pamamagitan ng Kaniyang buhay at pagkamatay ay dapat silang tumanggap ng bagong 
pagkakilala sa pag-ibig. Ang utos na mag-ibigan sa isa't isa ay nagkaroon ng bagong 
kahulugan sa liwanag ng pagsasakripisyo ng Kaniyang sarili. Ang buong gawain ng biyaya 
ay isang walang humpay na paglilingkod ng pag-ibig, ng pagkakait sa sarili, at 
pagpapakasakit ng sarili. Sa bawa't oras ng pananahanan ni Kristo sa ibabaw ng lupa, ay 
walanglagot ang pag-agos ng pag-ibig ng Diyos mula sa Kaniya. Lahat ng nalilipos ng 

Kaniyang Espiritu ay iibig na gaya ng Kaniyang pag-ibig. Ang simulaing nag-udyok kay 
Kristo ay siya rin namang mag-uudyok sa kanila sa lahat nilang pakikitungo sa isa't isa. 


Ang pag-ibig na ito ay siyang katibayan o katunayan ng kanilang pagiging-alagad. “Sa 
ganito'y mangakikilala ng lahat ng mga tao na kayo ay Aking mga alagad,” sabi ni Jesus, 
“kung kayo'y may pag-ibig sa isa't isa.” Pagka ang mga tao ay magkakasamang nabibigkis, 
hindi sa pamamagitan ng dahas o pagmamalasakit sa sarili, kundi sa pamamagitan ng pag- 
ibig, ay kanilang ipinakikita ang paggawa ng isang impluwensiya na nakatataas sa 
bawa't impluwensiya ng tao. Pagka nakikita ang ganitong pagkakaisa, ito'y katunayan na 
ang larawan ng Diyos ay naisasauli o naibabalik sa tao, na isang bagong simulain ng buhay 
ang naitatanim. Ito'y nagpapakilalang may kapangyarihang makapanindigan sa lahat ng 
lakas ng kasamaan ang likas ng Diyos, at ang biyaya ng Diyos ay nakasusupil sa 
kasakimang katutubo sa pusong laman ng tao. 


Ang pag-ibig na ito, pagka nakikita na sa iglesya, ay tiyak na kikilos sa galit ni Satanas. 
Hindi madaling landasin ang iginuhit ni Kristo para sa Kaniyang mga alagad. “Kung kayo'y 
kinapopootan ng sanlibutan,” wika Niya, “ay inyong talastas na Ako muna ang kinapootan 
bago kayo. Kung kayo'y taga-sanlibutan, ay iibigin ng sanlibutan ang kaniyang sarili: 
nguni't sapagka't kayo'y hindi taga-sanlibutan, kundi kayo'y hinirang Ko sa sanlibutan, 
kaya napopoot sa inyo ang sanlibutan. Alalahanin ninyo ang salitang sa inyo'y Aking sinabi, 
Ang alipin ay hindi dakila kaysa kaniyang panginoon. Kung Ako'y kanilang pinag-usig, 
kayo man ay kanilang paguusigin din, kung tinupad nila ang Aking salita, ang inyo man ay 
kanilang tutuparin din. Datapwa't ang lahat ng mga bagay na ito ay gagawin nila sa inyo 
dahil sa Aking pangalan, sapagka't hindi nila nakikilala ang sa Akin ay nagsugo.” Ang 
ebanghelyo ay dapat palaganapin sa pamamagitan ng masigasig na pakikibaka, sa gitna ng 
pagsalungat, panganib, kawalan, at paghihirap. Nguni't ang lahat ng gumagawa ng gawaing 
ito ay sumusunod lamang sa mga hakbang ng kanilang Panginoon. 


Bilang Manunubos ng sanlibutan, si Kristo'y laging napaharap sa mandi'y pagkabigo. 
Siya, na sugo ng ka-awaan sa ating sanlibutan, ay waring maliit lamang ang nagawa sa 
talagang nais Niyang gawing pagtataas at pagliligtas sa mga tao. Laging gumagawa ng 
hadlang sa Kaniyang daan ang mga kapangyarihan ni Satanas. Gayunma'y hindi nanghina 
ang Kaniyang loob. Sa pamamagitan ng hula ni Isaias ay sinabi Niya, “Ako'y gumiawang 
walang-kabuluhan, Aking ginugol ang Aking lakas sa wala, at sa walang-kabuluhan: 
gayunma'y tunay na ang kahatulan sa Akin ay nasa Panginoon, at ang kagantihan sa Akin 
ay nasa Aking Diyos. ... Bagaman at di-matipon ang Israel, gayunma'y magiging marangal 
Ako sa mga mata ng Panginoon, at ang Aking Diyos ay magiging Aking kalakasan.” Kay 
Kristo ibinigay ang pangakong, “Ganito ang sabi ng Panginoon, ng Manunubos ng Israel, na 
Kaniyang Banal, Doon sa hinahamak ng tao, Doon sa kinayayamutan (kinasusuklaman) ng 
bansa, ... Ganito ang sabi ng Panginoon: ... Aking iingatan Ka, at ibibigay Kita na 
pinakatipan sa bayan, upang itatag ang lupa, upang ipamana ang mga sirang mana, upang 
Iyong masabi sa mga bilanggo, Kayo”'y magsihayo, sa kanilang nangasa kadiliman, Pakita 

kayo. ... Sila'y hindi mangagu-gutom o mangauuhaw man, ni hindi man sila mangapapaso 
ng init ni ng araw man: sapagka't Siyang may awa sa kanila ay papatnubay sa kanila, 
samakatwid baga'y sa tabi ng mga bukal ng tubig ay papatnubayan Niya sila.” Isaias 49:4, 
5, 7-10. 


Sa salitang ito nanalig si Jesus, at hindi Niya binigyan si Satanas ng anumang 
kalamangan. Nang malapit nang gawin ni Kristo ang mga huling hakbang ng Kaniyang 
pagpapakababa at pagpapakahirap, nang halos pumipi-yapis na sa Kaniyang kaluluwa ang 
pinakamatinding kalungkutan, ay sinabi Niya sa Kaniyang mga alagad, “Dumarating ang 
prinsipe ng sanlibutang ito, at siya'y walang anuman sa Akin.” “Ang prinsipe ng 
sanlibutang ito ay hinatulan na.” Ngayon nga'y palalayasin na siya. Juan 14:30, 16:11, 
12:31. Sa pamamagitan ng mata ng hula ay binakas ni Kristo ang mga tagpong magaganap 
sa Kanyang kahuli-hulihang pakikilaban. Batid Niyang pagka sumigaw na Siya ng, 
“Naganap na,” ay magwawagi na ang buong langit. Naulinigan Niya ang awitan at ang mga 
sigaw ng pagtatagumpay sa mga korte ng langit. Batid Niyang ang mapanglaw na agunyas 
ng kaharian ni Satanas ay tutugtugin na, at ang pangalan ni Kristo ay ipagbubunyi sa bawa't 
sanlibutan sa buong santinakpan. 


Ikinatuwa ni Kristo na lalong malaki ang magagawa Niya para sa Kaniyang mga alagad 
kaysa mahihmgi o maiisip nila. Nagsalita Siyang may katiyakan, palibhasa'y batid Niyang 
makapangyarihang utos ang ibinigay na noon pa mang bago nilalang ang sanlibutan. Talos 
Niyang ang katotohanan, na nalalangkapan ng kapangyarihan ng Banal na Espiritu, ay 
magwawagi sa pakikilaban sa masama, at ang bandilang nabahiran ng dugo ay matagumpay 
na wawagayway sa ibabaw ng mga sumusunod sa Kaniya. Talos Niyang ang buhay ng 
Kaniyang nagtitiwalang mga alagad ay magiging katulad ng sa Kaniya, isang sunud-sunod 
na mga pagtatagumpay, na sa tingin dito ay hindi itinuturing na tagumpay, nguni't doon sa 
kabilang buhay ay kinikilalang tagumpay. 


“Ang mga bagay na ito ay sinalita Ko sa inyo,” sabi Niya, “upang kayo'y magkaroon sa 
Akin ng kapayapaan. Sa sanlibutan ay mayroon kayong kapighatian: nguni't laksan ninyo 
ang inyong loob, Aking dinaig ang sanlibutan.” Si Kristo ay hindi nabigo, ni hindi rin 
nanghina ang Kaniyang loob, at kaya nga ang Kaniyang mga alagad ay dapat ding 
magpakita ng gayunding matibay na pananampalataya. Dapat silang mamuhay na gaya ng 
Kaniyang pagkakapamuhay, at gumawang gaya ng Kaniyang iginawa, sapagka't sila'y 
umaasa sa Kaniya bilang ang dakilang Punong Manggagawa. Dapat silang magkaroon ng 
tapang, sigla, at pagtitiyaga. Kahit na sila'y waring nakakakita ng mga nakahahadlang sa 
kanilang landas, sa pamamagitan ng Kaniyang biyaya'y dapat silang magpatuloy. Sa halip 
na tangisan ang mga kahirapan, sila'y tinatawagang salungahin ang mga ito. Wala 
silang dapat na ipanghina ng loob, at dapat silang umasa sa lahat ng bagay. Sa pamamagitan 
ng ginintuang tanikala ng walang-kapantay na pag-ibig ni Kristo ay itinali Niya sila sa 
luklukan ng Diyos. Ang hangad Niya ay mapasakanila ang pinakamataas na impluwensiya 

ng kapangyarihang lumaban sa masama, kapangyarihang di-madadaig ng sanlibutan, ng 
kamatayan, ni ng impiyerno man, kapangyarihang magbibigay-kaya sa kanila upang 
magtagumpay gaya ni Kristo na nagtagumpay. 


Panukala ni Kristo na ang kaayusan ng langit, ang paraan ng pamamahala ng langit, ang 
banal na pagkaka-isa sa langit, ay siyang makita sa Kaniyang iglesya sa ibabaw ng lupa. Sa 
ganito'y naluluwalhati Siya sa Kaniyang bayan. Sa pamamagitan nila ay magliliwanag nang 
buong ningning sa sanlibutan ang Araw ng Katwiran. Nagbigay si Kristo sa Kaniyang 
iglesya ng saganang magagamit, upang tumanggap naman Siya ng malaking pakinabang na 
kaluwalhatian mula sa Kaniyang tinubos at biniling pag-aari. Nagbigay Siya sa Kaniyang 
bayan ng mga kaka-yahan at mga pagpapala upang maipakita naman nila ang sarili Niyang 
kasapatan o kasaganaan. Ang iglesya, na pinagkalooban ng katwiran o kabanalan ni Kristo, 
ay siyang ingat-yaman, na dito mahahayag nang lubos at ganap ang mga kayamanan ng 
Kaniyang kaawaan, ng Kaniyang biyaya, at ng Kaniyang pag-ibig. Minamasdan ni Kristo 
ang Kaniyang bayan sa kanilang kalinisan at kasakdalan, bilang gantimpala sa Kaniyang 
pagkaka-pagpakumbaba at paghihirap, at bilang karagdagan sa Kaniyang kaluwalhatian---si 
Kristo, ang dakilang Sentro, na sa Kaniya nagmumula ang lahat ng kaluwalhatian. 


Winakasan ng Tagapagligtas ang Kaniyang turo sa pamamagitan ng matindi at puno-ng- 
pag-asang mga salita. Pagkatapos ay ibinuhos Niya ang buong nilalaman ng Kaniyang 
kaluluwa sa panalanging ukol sa Kaniyang mga alagad. Nakatuon sa langit ang Kaniyang 
mga mata, na sinabi Niya, “Ama, dumarating na ang oras, luwalhatiin Mo ang Iyong Anak, 
upang Ikaw ay luwalhatiin ng Anak: gaya ng ibinigay Mo sa Kaniya ang kapamahalaan sa 
lahat ng laman, upang bigyan Niya ng buhay na walanghanggan ang lahat ng ibinigay mo sa 
Kaniya. At ito ang buhay na walang-hanggan, na Ikaw ay makilala nila na iisang Diyos na 
tunay, at Siyang Iyong sinugo, samakatwid baga'y si Jesukristo.” 


Natapos ni Kristo ang gawaing ibinigay sa Kaniya. Niluwalhati Niya ang Diyos sa lupa. 
Naihayag Niya ang pangalan ng Ama. Natipon Niya ang mga magpapatuloy ng Kaniyang 
gawain sa gitna ng mga tao. At sinabi Niya, “Ako'y naluluwalhati sa kanila. At ngayon ay 
wala na Ako sa sanlibutan, at ang mga ito ay nasa sanlibutan, at Ako'y paririyan sa Iyo. 
Amang Banal, ingatan Mo sila sa Iyong pangalan yaong mga ibinigay Mo sa Akin, upang 
sila'y maging isa, na gaya naman Natin.” “Hindi lamang sila ang idinadalangin Ko, kundi 
sila rin naman na mga magsisisampalataya sa Akin sa pamamagitan ng kanilang salita, 
upang silang lahat ay maging isa, ... Ako'y sa kanila, at Ikaw ay sa Akin, upang sila'y 
malubos sa pagkakaisa, at upang makilala ng sanlibutan na Ikaw ang sa Akin ay nagsugo, at 
sila'y Iyong inibig, na gaya Ko na inibig Mo.” 

Kaya sa pangungusap ng Isa na may kapangyarihan ng Diyos, ay ibinigay ni Kristo ang 
Kaniyang hinihirang na iglesya sa mga bisig ng Ama. Bilang isang itinalagang Dakilang 
Saserdote ay namamagitan Siya para sa Kaniyang bayan. Bilang isang tapat na Pastor ay 
tinitipon Niya ang Kaniyang kawan sa lilim ng Makapangyarihan sa lahat, sa matibay at 

panatag na kanlungan. Sa Kaniya ay naghihintay ang kahuli-hulihang pakikihamok kay 
Satanas, at Siya'y humahayo upang iyon ay harapin. 

Kabanata 74---Gethsemane 


Kasama ng Kaniyang mga alagad na dahan-dahang nilandas ng Tagapagligtas ang daang 
patungo sa Halamanan ng Gethsemane. Ang buwan sa panahon ng Paskuwa ay kabilugan, at 
nagsasabog ng liwanag sa maaliwalas na langit. Tahimik ang lungsod na puno ng mga tolda 
ng mga magsisipamista. 


Masiglang nakikipag-usap si Jesus sa Kaniyang mga alagad at tinatagubilinan sila, 
nguni't nang malapit na sila sa Gethsemane, ay nakapagtataka ang bigla Niyang 
pananahimik. Malimit Niyang dalawin ang pook na ito upang magbulay at manalangin: 
nguni't hindi gaya nga-yong tigib ng kalungkutan ang Kaniyang puso sa gabing ito ng 
Kaniyang paghihirap. Sa buong buhay Niya sa ibabaw ng lupa ay lumakad Siya sa liwanag 
ng pakikiharap ng Diyos. Nang Siya'y nakikipagtunggali sa mga taong inaalihan ng espiritu 
ni Satanas, ay nasabi Niya, “Ang nagsugo sa Akin ay sumasa Akin: hindi Ako pinabayaan 
ng Ama na nag-iisa, sapagka't ginagawa Kong lagi ang mga bagay na sa Kaniya'y 
nakalulugod.” Juan 8:29. Nguni't ngayon ay parang nahiwalay na sa Kaniya ang liwanag ng 
pakikiharap ng Diyos. Ngayon ay ibinilang na Siyang kasama ng mga mananalansang. 
Kailangan Niyang dalhin ang kasalanan ng buong sangkatauhan. Sa Kaniya na di-nagkasala 
ay dapat ipataw ang kasalanan o kasamaan nating lahat. Sa ganang Kaniya ay totoong 
kakila-kilabot ang kasalanan, at lubhang napakabigat ng sala o parusang dapat Niyang 
bathin, na anupa't natukso Siyang matakot na ito ang magpapawalay ng pag-ibig ng Ama sa 
Kaniya. Palibhasa'y nararamdaman Niya ang kakila-kilabot na galit ng Diyos sa 
pagsalansang, sinabi Niya, “Namamanglaw na lubha ang kaluluwa Ko, hanggang sa 
kamatayan.” 


Nang pumapasok na sila sa halamanan, nahalata ng mga alagad ang malaking pagbabago 
ng kanilang Panginoon. Di-kailanman nila nakita Siya nang una na gayon kalungkot at 
katahimik. Habang Siya'y lumalakad, ang kakatwang lungkot na ito ay lalong tumitindi, 
gayunma'y hindi sila nangahas na Siya'y tanungin kung bakit. Ang Kaniyang katawan ay 
parang mabubuwal. Pagdating nila sa halamanan, hinanap ng mga alagad ang dating pook 
na Kaniyang pinagpapahingahan, upang doo'y makapag-pahinga ang kanilang Panginoon. 
Parang hirap na hirap Siya sa paghakbang. Napapabuntung-hininga Siya nang malakas, na 
parang may mabigat na pinapasan. Makalawa Siyang inalalayan ng Kaniyang mga kasama, 
sapagka't kung hindi ay maaaring matumba Siya sa lupa. 


Sa may bukana ng halamanan ay iniwan ni Jesus ang lahat liban sa tatlo sa Kaniyang mga 
alagad, at pinagbilinan silang magsipanalangin para sa kanilang mga sarili at para din sa 
Kaniya. Kasama sina Pedro, Santiago, at Juan, pumasok na Siya sa kubling pook. Ang 
tatlong alagad na ito ay siyang pinakamalalapit Niyang kasama. Nakita ng mga ito ang 
Kaniyang kaluwalhatian sa bundok ng pagbabagong-anyo, nakita nila sina Moises at Elias 
na nakikipag-usap sa Kaniya, narinig nila ang tinig na buhat sa langit, at sa sandaling ito ng 
mahigpit Niyang pakikipagpunyagi, hangad ni Kristong sila ay malapit sa Kaniya. Malimit 

nilang makasama Siya sa liblib na pook na ito. Sa ganitong mga pagkakataon, pagkatapos na 
sila'y makapagbulay-bulay at makapanalangin, ay nangakakatulog sila nang walang 
kagamba-gambala na malayu-layo sa kanilang Panginoon, hanggang sa sila'y gisingin Niya 
sa kinaumagahan upang humayo na na man sa paggawa. Datapwa't ngayon ay hangad 
Niyang magsipanalangin silang magdamag na kasama Niya. Gayunman ay hindi Niya ibig 
na sila man ay makakita ng daranasin Niyang paghihirap. 


“Mangatira kayo rito,” wika Niya, “at makipagpuyat sa Akin.” Lumayo Siya nang kaunti 
sa kanila---hindi naman totoong malayo na hindi nila Siya makikita o maririnig man Siya--- 
at saka Siya nagpatirapa sa lupa. Naramdaman Niyang inihihiwalay Siya ng kasalanan sa 
Kaniyang Ama. Ang bangin ng pagkakahiwalay ay napakaluwang, napakadilim, at 
napakalalim, anupa't nangilabot ang Kaniyang diwa. Hindi Niya dapat gamitin sa 
paghihirap na ito ang Kaniyang kapangyarihan ng pagka-Diyos upang ito'y maiwasan. 
Bilang tao ay dapat Niyang tiisin ang lahat ng mga nagawa o ibinunga ng kasalanan. Bilang 
tao ay dapat Niyang bathin ang galit ng Diyos laban sa pagsalansang. 


Ang katayuan ni Kristo ngayon ay ibang-iba kaysa katayuan Niya noong una. Ang 
Kaniyang paghihirap ay lubos na mailalarawan sa mga pangungusap ng propeta, “Gumising 
ka, Oh tabak, laban sa Pastor Ko, at laban sa lalaki na Aking kasama, sabi ng Panginoon ng 
mga hukbo.” Zacarias 13:7. Bilang kahalili at tagapanagot sa taong makasalanan, si Kristo 
ay nagtitiis sa ilalim ng katarungan ng Diyos. Nakita Niya kung ano ang kahulugan ng 
katarungan. Dati-rati Siya'y namagitan sa mga iba, ngayon naman ay nais Niyang may isang 
mamagitan para sa Kaniya. 


Nang maramdaman ni Kristong nasira na ang pagkakalakip Niya sa Ama, nangamba Siya 
na sa Kaniyang pagka-tao ay baka hindi Niya makayang mabata ang dumarating na 
pakikilaban Niya sa mga kapangyarihan ng kadiliman. Sa ilang ng tukso ay napataya ang 
kapalaran ng sangkatauhan. Si Kristo ang nagwagi noon. Ngayo'y dumating ang manunukso 
para sa huling kakila-kilabot na labanan. Ito ang tangi niyang pinaghahandaan sa loob ng 
tatlong taon ng ministeryo ni Kristo. Sa kaniya ay nakataya na ang lahat. Kung dito'y 
matatalo pa siya, wala na siyang pag-asang makapanaig pa, ang mga kaharian ng sanlibutan 
ay magiging kay Kristo na, siya ay magagapi na at matatapon. Nguni't kung si Kristo ang 
madadaig, ang lupa ay magiging kaharian ni Satanas, at ang sangkatauhan ay magiging 
busabos magpa-kailanman ng kaniyang kapangyarihan. Sa nakaharap sa Kaniyang mga 
suliraning pinaglalabanan, ang kaluluwa ni Kristo ay nangambang baka Siya'y mapahiwalay 
sa Diyos. Sinabi sa Kaniya ni Satanas na kung Siya ang magiging tagapanagot sa 
sanlibutang salarin, ay magiging lubos ang Kaniyang pagkakahiwalay sa Diyos. 
Mapapapanig Siya sa kaharian ni Satanas, at hindinghindi na magiging kaisa ng Diyos. 


At ano ang pakikinabangin ng ganitong sakripisyo? Lumilitaw na walang-pag-asa ang 
pagkamakasalanan at ang kawalang-utang-na-loob ng mga tao! Ipinagdiinan ni Satanas sa 
Manunubos ang nakapanggigipuspos na larawan ng katayuan ni Jesus: Ang mga taong 

namamaraling nakahihigit sa lahat ng iba sa mga bagay na ukol sa laman at sa espiritu ay 
nagtakwil sa Iyo. Pinagsisikapan nilang ipahamak Ka, Ikaw na siyang patibayan, siyang 
sentro at tatak ng mga ipinangako sa isang tanging bayan. Ang isa sa Iyong mga alagad, na 
nakinig sa Iyong turo, at kabilang sa mga nangunguna sa mga gawain ng iglesya, ay 
magkakanulo sa Iyo. Ang isa sa Iyong masisikap na alagad ay magkakaila o magtatatwa sa 
Iyo. Lahat ay hihiwalay sa Iyo. Nasuklam sa ganitong isipan ang buong pagkatao ni Kristo. 
Dinamdam ng puso Niya ang isipan na yaong mga pinarituhan Niya upang iligtas, yaong 
mga inibig Niya ng labis, ay makikiisa sa mga pakana ni Satanas. Kakila-kilabot ang 
paglalaban. Sa laki nito ay kasama ang kasalanan ng Kaniyang bansa, ng mga 
nagpaparatang at nagkakanulo sa Kaniya, ng kasalanan ng sanlibutang nagugumon sa 
kasamaan. Mabigat na mabigat ang pagkakapataw kay Kristo ng mga kasalanan ng mga tao, 
at ang pagkadama Niya ng galit ng Diyos laban sa kasalanan ay lumuluray sa Kaniyang 
buhay. 


Masdan ninyo Siya na nininilay-nilay ang halagang ibabayad sa ikatutubos ng kaluluwa 
ng tao. Sa paghihirap at pagdadalamhati ng Kaniyang loob ay napadakot Siya sa lupa, na 
para bagang iniiwas Niya ang Kaniyang sarili na lalo pang mapahiwalay sa Diyos. Ang 
malamig na hamog ng gabi ay pumapatak sa Kaniyang nakapa-tirapang anyo, nguni't hindi 
Niya ito pinapansin. Mula sa Kaniyang mamad na mga labi namutawi ang mapait na sigaw, 
“Oh Ama Ko, kung baga maaari, ay lumampas sa Akin ang sarong ito.” Nguni't 
dinugtungan Niya ito agad ng, “Gayunma'y huwag ang ayon sa ibig Ko, kundi ang ayon sa 
ibig Mo.” 


Naghahanap ang puso ng tao ng nakikiramay sa kaniyang paghihirap. Ang ganitong 
paghahanap ng maki-kiramay ay naramdaman ni Kristo sa kaibuturan ng Kaniyang 
kaluluwa. Nang sukdulan na ang Kaniyang paghihirap ay nilapitan Niya ang Kaniyang mga 
alagad sa hangaring makarinig ng ilang salitang makaaaliw mula sa mga ito na napakalimit 
Niyang pinagpala at inaliw, at tinulungan sa kalungkutan at kapighatian. Siya na laging may 
salita ng pakikiramay sa kanila ay nagdaranas ngayon ng napakatinding paghihirap ng 
loob na higit sa makakaya ng tao, at nais Niyang malaman kung Siya at ang mga sarili nila 
ay kanilang idinada-langin. Waring napakatindi ang bagsik ng kasalanan! Nakahihindik ang 
tuksong pabayaan na ang sangkatauhan na magbata ng mga ibinunga ng sarili nitong 
kasalanan, samantalang Siya'y nakatayo sa harap ng Diyos na walang bahid-sala. Kung 
mababatid lamang Niya na nalalaman ito at pinahahalagahan ng Kaniyang mga alagad, 
mapalalakas sana Siya. 


Naghihirap Siyang tumayo at sumusuray na tinungo ang pook na pinag-iwanan Niya sa 
Kaniyang mga kasamahan. Nguni't Kaniyang “naratnan silang nangatu-tulog.” Kung 
natagpuan Niya sana silang nananalangin, disin sana'y naginhawahan ang Kaniyang loob. 
Kung sila lamang ay nanganlong sa Diyos, upang huwag silang madaig ng mga 
kinakasangkapang yaon ni Satanas, na-aliw sana Siya sa matibay nilang pananampalataya. 
Nguni't hindi nila pinansin ang paulit-ulit Niyang sina-bing, “Kayo'y mangagpuyat at 

566 


magsipanalangin.” Sa pasimula ay nabagabag ang kanilang loob nang makita nila ang 
kanilang Panginoon, na dati-rati'y karaniwan nang mahinahon at marangal, nguni't ngayon 
ay nakikipagpunyagi sa isang kalungkutang hindi nila malirip. Dumalangin sila nang 
marinig nila ang malalakas na daing ng naghihirap. Hindi nila balak na pabayaan ang 
kanilang Panginoon, subali't para silang hinila ng antok na hindi nila napaglabanan, na 
sana'y maiwawaksi nila kung nagpatuloy lamang silang nananalangin sa Diyos. Hindi nila 
nadama ang pangangailangan ng pagpupuyat at ng maningas na pananalangin upang 
mapaglabanan ang tukso. 


Bago ibinaling ni Jesus ang Kaniyang mga hakbang patungo sa halamanan, ay sinabi 
Niya sa Kaniyang mga alagad, “Kayong lahat ay mangatitisod dahil sa Akin ngayong gabi.” 
Mahigpit naman silang nagsipangakong sila'y magsisisama sa Kaniya hanggang sa 
bilangguan at kamatayan. At ang kaawa-awa at mapagtaas-sa-sariling si Pedro ay nagsabi 
pang, “Bagama't mangatitisod ang lahat, nguni't ako'y hindi.” Maros 14:27, 29. Nguni't 
ang mga alagad ay nagtiwala sa sarili nila. Hindi sila nagsiasa sa makapangyarihang 
Tagatulong gaya ng ipinayo ni Kristong gawin nila. Kaya nga nang sandaling kailangang- 
kailangan ng Tagapagligtas ang kanilang pakikiramay at mga pananalangin, ay natagpuan 
silang nangatutulog. Pati si Pedro ay natutulog din. 


At si Juan, ang alagad na maibiging sumandal sa dib-dib ni Jesus, ay natutulog. Tunay na 
ang pag-ibig ni Juan sa kaniyang Panginoon ay dapat sanang nakapagpanatili sa kaniyang 
gising. Ang maalab niyang pananalangin ay dapat sanang nakilakip sa panalangin ng 
pinakamamahal niyang Tagapagligtas sa panahon ng matinding kalung-kutan Nito. Ginugol 
ng Manunubos ang magdamag sa pananalangin para sa Kaniyang mga alagad, upang huwag 
magkulang ang kanilang pananampalataya. Kung ngayo'y itatanong uli ni Jesus kina 
Santiago at Juan ang katanungang itinanong Niyang minsan sa kanila na, “Mangyayari 
bagang inuman ninyo ang sarong malapit nang Aking inuman, at mangababautismuhan sa 
bautismo na ibinautismo sa Akin?” ay hindi sana sila nangahas sumagot na, “Mangyayari.” 
Mateo 20:22. 


Nagising ang mga alagad nang marinig nila ang tinig ni Jesus, nguni't hindi nila halos 
makilala Siya, palibhasa'y nag-ibang lubha ang Kaniyang mukha dahil sa tindi ng hapis. 
Hinarap ni Jesus si Pedro at sinabi, “Simon, natutulog ka baga? hindi ka ba makapagpuyat 
nang isang oras? Kayo'y mangagpuyat at magsipanalangin, upang huwag kayong 
magsipasok sa tukso. Ang espiritu sa katotohanan ay may ibig, datapwa't mahina ang 
laman.” Ang kahinaan ng Kaniyang mga alagad ay nakapukaw ng pakikiramay ni Jesus. 
Nag-alaala Siyang baka hindi nila makaya ang pagsubok na darating sa kanila pagka Siya'y 
ipinagkanulo na at pinatay. Hindi Niya sila sinuwatan kundi sinabi Niya, “Kayo'y 
mangagpuyat at magsipanalangin, upang huwag kayong magsipasok sa tukso.” Hanggang sa 
Kaniyang malaking paghihirap ng loob at kadalamhatian, sinisikap pa rin Niyang ipatawad 
o pagpaumanhinan ang kanilang kahinaan. “Ang espiritu sa katotohanan ay may ibig,” sabi 

Muling piniyapis ang Anak ng Diyos ng kalungkutang higit sa kayang paglabanan ng tao, 
at nanghihina at nanlulumong Siya'y pasuray-suray na bumalik sa pook na dati Niyang 
pinananalanginan. Ang paghihirap ng loob Niya ay higit pang matindi kaysa nang una. 
Nang piyapisin Siya ng paghihirap ng kaluluwa, “ang Kaniyang pawis ay naging gaya ng 
malalaking patak ng dugo na nagsisitulo sa lupa.” Ang mga punong sipres at mga punong 
palma ay mga piping saksi ng Kaniyang paghihirap ng loob. Buhat sa malalabay na sanga 
ng mga ito ay pumatak sa Kaniyang lupaypay na anyo ang malalaking patak ng hamog, na 
para bagang ang kalikasan ay tumatangis sa Maylalang sa kanila sa mag-isang 
pakikipagpunyagi Nito sa mga kapangyarihan ng kadiliman. 


Nang ilang sandaling nakaraan, si Jesus ay nakatindig na tulad sa isang matibay na sedro, 
na nakikilaban sa bagyo ng pag-uusig na humahampas nang buong bangis sa Kaniya. 
Walang nangyari sa pagsisikap ng mga matitigas na kalooban at mga pusong puno ng 
kasamaan at katusuhan na Siya'y lituhin at gapiin. Tumayo Siyang taglay ang banal na 
karangalang tulad ng Anak ng Diyos. Ngayon ay tulad Siya sa isang puno ng tambong hina- 
hampas at binabaluktot ng nagngangalit na bagyo. Sumapit na Siya sa karurukan ng 
Kaniyang gawain bilang isang mananagumpay, na sa bawa't hakbang ay nagwagi sa 
kapangyarihan ng kadiliman. Palibhasa'y naluwalhati na Siya, naangkin Niya ang pagiging- 
kaisa ng Diyos. Sa mga awit Niya ng pagpupuri ay maluwag ang daloy ng Kaniyang tinig. 
Nagsalita Siya sa Kaniyang mga alagad ng mga salita ng pagmamahal at pampalakas ng 
loob. Dumating na ngayon ang oras ng kapangyarihan ng kadiliman. Narinig ngayon sa 
katahimikan ng gabi ang Kaniyang tinig, hindi sa himig ng pananagumpay, kundi lipos ng 
hinaing. Ang mga salita ng Tagapagligtas ay nakasapit sa mga pandinig ng nangag-aantok 
na mga alagad, “Oh Ama Ko, kung hindi mangyayaring makalampas sa Akin ang sarong 
ito, kundi inumin Ko, mangyari nawa ang Iyong kalooban.” 


Ang unang-unang naisip ng mga alagad ay ang lapitan Siya, nguni't pinagbilinan Niya 
silang manatili roon, na magpuyat sa pananalangin. Nang lapitan sila ni Jesus, naratnan Niya 
silang nangatutulog. Muli na namang nadama Niya ang paghahangad ng pakikisama nila, 
ang paghahangad ng ilang pangungusap mula sa Kaniyang mga alagad na magdudulot ng 
kaginhawahan, at papawi sa sapot ng kadilimang lumulukob sa Kaniya. Nguni't lubhang 
nangabibigatan ang kanilang mga mata, “wala silang maalamang sa Kaniya'y isagot.” 
Nagising sila sa harap Niya. Nakita nilang ang Kaniyang mukha ay may bakas ng pawis at 
dugo, at sila'y nahintakutan. Ang paghihirap ng Kaniyang isip ay hindi nila maunawaan. 
“Ang Kaniyang mukha ay napakakatwa kaysa kaninumang lalaki, at ang Kaniyang anyo ay 
higit na kumatwa kaysa mga anak ng mga tao.” Isaias 52:14. 


Pagpihit ni Jesus ay tinungo Niya uli ang dati Niyang pook na panalanginan, at 
nagpatirapa, dahil sa pagkalagim sa salimuot na kadiliman. Ang pagka-tao ng Anak ng 
Diyos ay nanginig sa napakahirap na sandaling yaon. Ngayo'y idinalangin Niya hindi ang 
Kaniyang mga alagad upang huwag magkulang ang kanilang pananampa-lataya, kundi ang 

sandali--- ang sandaling yaon na magpapasiya sa kapalaran ng sanlibutan. Ang kapalaran ng 
sangkatauhan ay nayayanig sa timbangan. Matatanggihan pa rin ni Kristo ngayon na inuman 
ang sarong nakalaan sa nagkasalang sangkatauhan. Hindi pa totoong huli. Maaari pa Niyang 
pahirin ang mga pawis na dugo na nasa Kaniyang mukha, at iwan ang tao na mapahamak sa 
kaniyang kasamaan. Maaari Niyang sabihing, Bayaan ang mananalansang na tumanggap ng 
parusa sa kaniyang pagkakasala, at Ako'y babalik sa Aking Ama. linumin ba ng Anak ng 
Diyos ang mapait na saro ng pangangayupapa at paghihirap? Pagdudusahan ba ng walang- 
sala ang mga bunga ng sumpa sa kasalanan, upang iligtas ang mga maysala? Nanginginig 
ang mga mamad na labi ni Jesus nang mamutawi ang mga salitang, “Oh Ama Ko, kung 
hindi mangyayaring makalampas sa Akin ang sarong ito, kundi inumin Ko, mangyari nawa 
ang Iyong kalooban.” 


Tatlong ulit Niyang binigkas ang panalanging yaon. Tatlong ulit na nangunti ang 
sangkatauhan sa kahuli-hulihan at pangwakas na sakripisyo. Datapwa't ngayon ay 
napaharap na sa Manunubos ng sanlibutan ang kasay-sayan ng sangkatauhan. Nakita Niya 
na ang mga mananalansang ng kautusan, kung iiwan at pababayaang magisa sa kanilang 
mga sarili, ay walang-pagsalang mapapa-hamak. Nakita Niya ang kawalang-magagawa ng 
tao. Nakita Niya ang kapangyarihan ng kasalanan. Ang mga kapighatian at mga panaghoy 
ng hinatulang sanlibutan ay tumayo sa harap Niya. Namasdan Niya ang sasapitin nitong 
kapalaran, at yari na ang Kaniyang pasiya. Ililigtas Niya ang tao anuman ang mangyari sa 
Kaniyang sarili. Tinanggap Niya ang bautismo ng dugo, upang sa pamamagitan Niya ay 
magtamo ng buhay na walang-hanggan ang mga angaw-angaw na mapapahamak. Iniwan 
Niya ang mga palasyo ng langit, na doon ang lahat ay malinis, maligaya, at maluwalhati, 
upang iligtas ang isang nawaglit na tupa, ang kaisa-isang sanlibutang nahulog sa 
pagkakasala. At hindi Niya tatalikuran ang Kaniyang misyon. Siya ang magiging 
pampalubag-loob ng isang lahing sinadya ang magkasala. Ang Kaniyang panalangin ngayon 
ay nagpapakilala ng pagpapasakop: “Kung hindi mangyayaring makalampas sa Akin ang 
sarong ito, kundi inumin Ko, mangyari nawa ang Iyong kalooban.” 


Nang magawa na Niya ang pasiya, ay natimbuwang Siyang parang patay sa lupa. Saan 
naroon ngayon ang Kaniyang mga alagad, upang alalayan ang ulo ng kanilang nanghihinang 
Panginoon, at pahiran ang noong nadungisan nang higit kaysa mga anak ng mga tao? Nag- 
lisang lumusong ang Tagapagligtas sa alilisan ng alak, at wala Siyang nakasamang 
sinumang tao. Nguni't ang Diyos ay nagtiis ding kasama ng Kaniyang Anak. Namasdan ng 
mga anghel ang paghihirap ng Tagapagligtas. Nakita nilang naligid ng mga hukbo ni 
Satanas ang kanilang Panginoon, ang Kaniyang buong kaanyuan ay pinahihirapan ng isang 
nakapangangatal at mahiwagang pagkatakot. Nagkaroon ng katahimikan sa langit. Walang 
sinumang kumalabit ng alpa. Kung natanaw lamang ng mga tao ang panggigilalas ng hukbo 
ng mga anghel nang sa tahimik nilang paghihinagpis ay namasdan nilang inihihiwalay ng 
Ama sa Kaniyang pinakatibig na Anak ang Kaniyang mga sinag ng liwanag, pag-ibig, at 

kaluwalhatian, ay lalo nilang mapaguunawa kung gaano kasuklam-suklam ang kasalanan sa 
Kaniyang paningin. 


Matamang pinanood ng mga sanlibutang di-nagkasala at ng mga anghel sa langit nang 
may matinding pananabik ang tunggalian hanggang sa natapos. Si Satanas at ang lahat 
niyang mga kasamang masama, at ang buong hukbo ng mga nagsitalikod, ay 
matamang nagmasid sa malaking krisis na ito sa gawain ng pagtubos. Ang mga 
kapangyarihan ng mabuti at masama ay nagsipaghintay upang makita kung ano ang isasagot 
sa makaitlong inulit na panalangin ni Kristo. Ninais ng mga anghel na hatdan ng tulong na 
ginhawa ang banal na naghihirap, nguni't ito'y hindi mangyayari. Walang magagawang 
pag-iwas ang Anak ng Diyos. Sa kakila-kilabot na krisis na ito, nang ang lahat ng bagay ay 
nakataya, nang ang mahiwagang saro ay nanginginig sa pagkaka-tangan ng nagdurusa, ay 
nabuksan ang langit, isang liwanag ang naglagos sa masungit na kadiliman, at ang 
makapangyarihang anghel na nakatayo sa piling ng Diyos, na siyang humalili sa tungkuling 
kinahulugan ni Satanas, ay sumapiling ni Kristo. Dumating ang anghel hindi upang kunin 
ang saro sa kamay ni Kristo, kundi upang palakasin Siya na inumin ito, taglay ang 
pangakong Siya'y iniibig ng Ama. Dumating ito upang magbigay ng lakas sa Diyos-taong 
namamanhik. Itinuro nito sa Kaniya ang nakabukas na langit, at sinabi ang tungkol sa mga 
kaluluwang maliligtas bilang bunga ng Kaniyang mga pagpapakahirap. Tiniyak nito sa 
Kaniya na ang Kaniyang Ama ay higit na makapangyarihan kaysa kay Satanas, na ang 
Kaniyang kamatayan ay magbubunga ng lubos na pagkagapi ni Satanas, at ang kaharian ng 
sanlibutang ito ay mabibigay sa mga banal ng Kataastaasan. Sinabi nito sa Kaniya na 
makikita Niya ang pagdadalamhati ng Kaniyang kaluluwa, at Siya'y masisiyahan, sapagka't 
makikita Niya ang isang malaking karamihan ng mga taong naligtas, naligtas 
magpakailanman. 


Ang paghihirap ni Kristo ay hindi nagbawas, nguni't napawi naman ang Kaniyang 
panlulumo at panlulupaypay. Hindi pa huminto ang bagyo, subali't Siya na sina-salakay ay 
napalakas na upang masagupa ang kabangisan nito. Ngayo'y panatag na Siya at tahimik. 
Nabadha sa mukha Niyang dugu-duguan ang kapayapaan ng langit. Nabata Niya ang 
hinding-hindi kailanman mababata ng sinumang tao, sapagka't nalasap Niya ang mga hirap 
ng kamatayan para sa bawa't tao. 


Ang nangatutulog na mga alagad ay biglang ginising ng liwanag na nakapaligid sa 
Tagapagligtas. Nakita nila ang anghel na nakayukong naglilingkod sa nakadapa nilang 
Panginoon. Nakita nilang inangat nito ang ulo ng Tagapagligtas at isinandal sa kaniyang 
dibdib, at itinuro ang langit. Napakinggan nila ang tinig nito, na tulad sa pinakamatamis na 
tugtugin, na nagsasalita ng mga katagang umaaliw at nagbibigay ng pag-asa. Naala-ala ng 
mga alagad ang tagpo o tanawing nakita nila sa bundok ng pagbabagong-anyo. Naalaala nila 
ang kaluwalhatiang bumalot kay Jesus doon sa templo, at ang tinig ng Diyos na nagsalita 
mula sa alapaap. Ngayon ay muling nakita ang kaluwalhatian ding iyon, at hindi na sila nag- 
alaala pa sa kanilang Panginoon. Siya ay nasa ilalim ng pag-iingat ng Diyos, isang 

makapangyarihang anghel ang isinugo upang Siya'y ipagsanggalang. Sa matinding 
kapaguran ng mga alagad ay muli na naman silang napanagumpayan ng kakatwang pag- 
aantok. At naratnan na naman sila ni Jesus na nangatutulog. 


May kalumbayang minasdan Niya sila at Kaniyang sinabi, “Mangatulog na kayo, at 
mangagpahinga: narito, malapit na ang oras, at ang Anak ng tao ay ipinagkaka-nulo sa mga 
kamay ng mga makasalanan.” 


Namumutawi pa lamang sa Kaniyang mga labi ang mga salitang ito, ay narinig na Niya 
ang mga yabag ng maraming masasamang tao na naghahanap sa Kaniya, at sinabi Niya, 
“Magsitindig kayo, hayo na tayo: narito, malapit na ang nagkakanulo sa Akin.” 


Wala na ang mga bakas ng Kaniyang katatapos na paghihirap nang si Jesus ay 
sumalubong sa nagkanulo sa Kaniya. Nagpauna Siya sa Kaniyang mga alagad at nagsabi, 
“Sino ang inyong hinahanap?” Sila'y nagsisagot, “Si Jesus na taga-Nazareth.” Sumagot si 
Jesus, “Ako nga.” Nang sinasasalita Niya ang mga pangungusap na ito ang anghel na nang 
nakalipas na sandali'y naglingkod kay Jesus ay lumagay sa pagitan Niya at ng masasamang 
tao. Isang liwanag na mula sa Diyos ang nagningning sa mukha ng Tagapagligtas, at isang 
anyong gaya ng kalapati ang lumukob sa Kaniya. Sa harap ng ganitong kaluwalhatiang 
buhat sa Diyos, ay hindi nakatayo sa loob ng isang sandali ang tampalasang karamihan. 
Sila'y pasuray-suray na nangapaurong. Nangalugmok na parang patay sa lupa ang mga 
saserdote, mga matatanda, mga kawal, at pati si Judas. 


Umurong ang anghel, at naparam ang liwanag. May pagkakataon sana si Jesus na 
makatakas, nguni't hindi Siya umalis, nanatili Siyang payapa at mahinahon. Bilang isa na 
naluwalhati ay tumayo Siya sa gitna ng mga pusakal na masasamang tao, na ngayo'y 
nakatimbuwang at walang-magawa sa Kaniyang paanan. Tahimik na nagmamalas ang mga 
alagad na taglay ang panggigilalas at pangingilabot. 


Nguni't biglang nagbago ang tanawin. Bumangon ang pulutong ng masasamang tao. 
Pinaligiran si Kristo ng mga kawal na Romano, ng mga saserdote at ni Judas. Mandi'y 
napahiya sila sa kanilang kahinaan, at nangamba silang baka Siya'y makatakas pa. Muling 
nagtanong ang Manunubos, “Sino ang inyong hinahanap?” Nagkaroon na sila ng katibayan 
na ang nakatayo sa harap nila ay ang Anak ng Diyos, nguni't ayaw pa rin nilang paniwalaan. 
Sa tanong na, “Sino ang inyong hinahanap?” ay muli silang sumagot ng, “Si Jesus na taga- 
Nazareth.” Nang magkagayo'y sinabi ng Tagapagligtas, “Sinabi Ko na sa inyo na Ako nga: 
kung Ako nga ang inyong hinahanap, ay pabayaan ninyo ang mga ito na magsiyaon sa 
kanilang lakad”---na itinuturo ang mga alagad. Batid Niya kung gaano kahina ang kanilang 
pananampalataya, at pinagsikapan Niyang maipagsanggalang sila sa tukso at pagsubok. 
Handa Siyang mag-alay ng Kaniyang sarili alang-alang sa kanila. 


Hindi kinalimutan ni Judas na tagapagkanulo ang bahaging kaniyang gagampanan. Nang 
pumasok sa halamanan ang pulutong ng masasamang tao, siya ang nangu-nguna sa daan, at 

sinusundan naman siya ng dakilang saserdote. Nagbigay siya ng isang tanda o hudyat sa 
mga magsisihuli, na sinasabi, “Ang aking hagkan, ay Yaon nga: hulihin ninyo Siya.” Mateo 
26:48. Ngayo'y nagkunwari siyang hindi nila kasama. Lumapit siya kay Jesus at hinawakan 
Siya sa kamay na parang isang matalik na Kaibigan. Kasabay ng mga salitang, “Magalak, 
Rabi,” ay hinagkan niya Siya nang paulit-ulit, at nag-anyo siyang tumatangis na parang 
nakikiramay sa Kaniya sa Kaniyang kapanganiban. 


Sinabi sa kaniya ni Jesus, “kaibigan, sa anong dahilan ka naparito?”Nanginginig ang 
Kaniyang tinig sa taglay na kalungkutan nang idugtong Niyang, “Judas, sa isang halik baga 
ay ipinagkakanulo mo ang Anak ng tao?” Ang pangungusap na ito'y dapat sanang 
nakapukaw sa budhi ng tagapagkanulo, at nakakilos sa matigas niyang puso, nguni't nawala 
na sa kaniya ang karangalan, katapatan, at ang pagmamahal sa tao. Nasa anyo ng kaniyang 
pagkakatayo ang katapangan at ang paglaban, na nagpapakilalang hindi na maglulubag ang 
kaniyang loob. Ibinigay na niya ang kaniyang sarili kay Satanas, at wala siyang 
kapangyarihan upang ito'y labanan. Hindi tinanggihan ni Jesus ang halik ng taksil. Lalo 
nang tumapang ang pulutong nang makita nilang hinawakan ni Judas Siya na nang ilang 
sandaling nakararaan ay naluwalhati sa harap nila. Sinunggaban nila ngayon si Jesus, at 
tinalian ang mga kamay na lagi nang ginagamit sa paggawa ng mabuti. 


Inakala ng mga alagad na hindi tutulutan ng kanilan Panginoon na Siya ay hulihin. 
Sapagka't ang kapangyarihang nagpatimbuwang sa pulutong ng masasamang tao at natulad 
sa mga patay ay siya ring magpapahina sa mga ito, hanggang sa si Jesus at ang Kaniyang 
mga kasama ay makatakas. Nangabigo sila at nangagalit nang makita mlang inilabas na ang 
lubid upang talian ang mga kamay Niyaong kanilang minamahal. Sa galit ni Pedro ay 
mabilis niyang binunot ang kaniyang tabak at sinikap na ipagsanggalang ang kaniyang 
Panginoon, nguni't natigpas lamang niya ang isang tainga ng alipin ng dakilang saserdote. 
Nang makita ni Jesus ang nangyari, kinalagan Niya ang natatalian Niyang mga kamay, 
bagaman mahigpit na hawak ng mga kawal na Romano, at nagsabi, “Pabayaan ninyo sila 
hanggang dito,” at saka Niya hinipo ang nasugatang tainga, at ito'y karaka-rakang 
gumaling. Nang magkagayo'y sinabi Niya kay Pedro, “Isauli mo ang iyong tabak sa 
kaniyang lalagyan: sapagka't ang lahat ng nangagtatangan ng tabak ay sa tabak 
mangamamatay. Inaakala mo baga na hindi Ako makapamamanhik sa Aking Ama, at 
padadalhan Niya Ako ngayon din ng mahigit sa labindaiawang pulutong ng mga anghel?”--- 
isang pulutong para sa bawa't isang alagad. Oh, bakit, tanong ng mga alagad, hindi Niya 
iligtas ang Kaniyang sarili at tayo? Bilang tugon sa kanilang di-mabigkas na iniisip, ay 
sinabi pa ni Jesus, “Kung gayo'y paano bagang mangatutupad ang mga kasulatan, na 
ganyan ang nauukol na mangyari?” “Ang sarong sa Akin ay ibinigay ng Aking Ama, ay 
hindi ko baga iinuman?” 


Ang dangal ng tungkuling hawak ng mga pinunong Hudyo ay hindi nakapigil sa kanila sa 
pagsama sa paghanap kay Jesus. Ang paghuli sa Kaniya ay isang bagay na totoong 

ay nakisama sa mga pulis ng templo at sa masasamang karamihan sa pagsunod kay Judas sa 
Gethsemane. Ano ngang pulutong ito upang samahan ng mga may matataas na 
katungkulan--isang magugulo at masasamang karamihan na sabik sa katuwaan o 
kalinggalan, at nasasandatahan ng lahat ng mga uri ng sandata, na para bagang humahabol 
ng isang mabangis na hayop! 


Binalingan ni Kristo ang mga saserdote at mga matatanda, at itinuon sa kanila ang 
Kaniyang nananaliksik na titig. Ang mga salitang binigkas Niya ay hindi nila malilimutan 
habang sila'y nabubuhay. Tulad ang mga iyon sa matatalim na palaso ng Makapangyarihan 
sa lahat. Taglay ang dangal na sinabi Niya: Narito kayo laban sa Akin na may mga dalang 
tabak at mga panghampas na parang kayo'y humuhuli ng isang tulisan o isang magnanakaw. 
Araw-araw ay nauupo Ako at nagtuturo sa templo. Napasainyo ang lahat ng pagkakataon 
upang Ako'y inyong sunggaban, nguni't wala kayong ginawang anuman. Ang gabi ay 
lalong nababagay sa inyong gawain. “Ito ang inyong oras at ang kapangyarihan ng 
kadiliman.” 


Nasindak ang mga alagad nang makita nilang pinahintulutan ni Jesus na Siya'y hulihin at 
gapusin. Naginit ang kanilang loob sa pagkakadusta sa Kaniya at sa kanila. Hindi nila 
maubos-maisip ang Kaniyang ikinilos o ginawi, at sinisi nila Siya sa pagpapahuli sa masa- 
samang karamihan. Sa pag-iinit ng kanilang loob at pag-katakot, ay iminungkahi ni Pedrong 
iligtas nila ang kanilang mga sarili. Bilang pagsunod sa mungkahing ito, “iniwan Siya ng 
lahat, at nagsitakas.” Nguni't ang bagay na ito ay hinulaan na o ipinagpauna nang sinabi. ni 
Kristo. “Narito,” sinabi Niya, “ang oras ay dumarating, oo, dumating na, na kayo'y 
mangangalat, ang bawa't tao sa kaniya-kaniyang sarili, at Ako'y iiwan ninyong mag-isa: at 
gayunma'y hindi Ako nag-iisa, sapagka”t ang Ama ay sumasa Akin.” Juan 16:32. 

Kabanata 75--Sa Harap ni Anas at ng Hukuman ni Caipas 


Madalian nilang itinawid si Jesus sa batis Kedron, nilampasan ang mga halamanan at 
mga olibuhan, at tinalunton ang mga tahimik na lansangan ng natutulog na lungsod. Lampas 
na ang hatinggabi, at ang sigawan ng magugulong karamihan na nagsisunod sa Kaniya ay 
pumunit sa katahimikan. Nakagapos ang Tagapagligtas at mahigpit na binabantayan, at 
hirap na hirap Siya sa Kaniyang pagkilos. Datapwa't sa pagmamadali ng mga nagsihuli sa 
Kaniya ay doon nila Siya nadala sa palasyo ni Anas, ang dating dakilang saserdote. 


Si Anas ang pangulo ng nanunungkulang kaanakang saserdote, at bilang paggalang sa 
kaniyang katandaan ay kinikilala siya ng bayan na dakilang saserdote. Hini-hingi nila ang 
kaniyang payo at tinutupad iyon na parang tinig ng Diyos. Dapat muna niyang makita na si 
Jesus ay bihag ng kapangyarihan ng saserdote. Kailangang siya'y kaharap sa paglilitis sa 
bilanggo, baka ang kulang-sa-karanasang si Caifas ay hindi makapaglagda ng hatol na 
sinisikap nilang siyang mailagda. Kailangang magamit sa pagkakataong ito ang kaniyang 
kasuwitikan, katusuhan, at pagkamaparaan, sapagka't anuman ang mangyari, ay dapat 
matiyak ang hatol kay Kristo. 


Si Kristo ay dapat sanang litisin sa harap ng Sanedrin, nguni't sa harap ni Anas ay 
ipinailalim Siya sa isang paunang paglilitis o preliminary trial. Ayon sa batas ng Roma ay 
hindi makapagpapatupad ng hatol na kamatayan ang Sanedrin. Masisiyasat lamang nila ang 
isang bilanggo, makapaggagawad ng hatol, na dapat pagtibayin ng mga maykapangyarihan 
sa Roma. Dahil dito ay kailangang makapagharap ng mga paratang laban kay Kristo na 
ituturing na kriminal ng pamahalaan ng Roma. Kailangan din ang isang paratang na hahatol 
sa Kaniya sa paningin ng mga Hudyo. Hindi kakaunti sa mga saserdote at mga pinuno ang 
nasumbatan ng mga turo o aral ni Kristo, at kaya lamang hindi nila itinanyag Siya ay dahil 
sa takot nilang sila”y itiwalag sa sinagoga. Buhay pa sa alaala ng mga saserdote ang tanong 
ni Nicodemo, “Hinahatulan baga ng ating kautusan ang isang tao, malibang siya muna'y 
dinggin, at talastasin kung ano ang kaniyang ginagawa?” Juan 7:51. 


Ang tanong na ito ay sandaling panahong gumulo sa kapulungan, at sumira sa kanilang 
mga panukala. Si Jose na taga-Arimatea at si Nicodemo ay kapwa hindi ipinatawag ngayon, 
subali't mayroon pang iba na maaaring mangahas na magsalita nang ayon sa katarungan. 
Ang paglilitis ay dapat isagawa sa isang paraang makapagkakaisa ang mga kagawad ng 
sanedrin laban kay Kristo. May dalawang paratang na ibig ng mga saserdote na maitagu 
yod. Kung si Jesus ay mapatutunayang isang namumusong laban sa Diyos, Siya'y 
mahahatulan ng mga Hudyo. At kung mapatutunayang Siya'y nagkasala ng sedisyon o 
pang-uudyok ng pagbabangon laban sa pamahalaan, ay mahahatulan Siya ng mga Romano. 
Ang pangalawang paratang ang siyang unang sinikap ni Anas na mapagtibay. Tinanong niya 
si Jesus tungkol sa Kaniyang mga alagad at sa Kaniyang mga aral o doktrina, sa pag- 
asang ang bilanggo ay makapagsasabi ng anumang bagay na makapagbibigay sa Kaniya ng 
katunayang magagamit niya. Inisip niyang makakuha kay Kristo ng mga pangungusap na 


574 


magpapatunay na Ito ay nagtatatag ng isang lihim na samahan, na ang layunin ay 
makapagtayo ng isang bagong kaharian. Kung magkagayo'y maibibigay ng mga saserdote si 
Jesus sa mga Romano bilang isang manggugulo ng kapayapaan at tagalikha ng 
paghihimagsik. 


Nabasa ni Kristo na gaya ng isang bukas na aklat ang nilalayon ng saserdote. Para 
manding natutunghayan ang kaibuturan ng kaluluwa ng nagtatanong sa Kaniya, itinatwa 
Niyang Siya at ang Kaniyang mga alagad ay may anumang lihim na tali ng pagkakaisa, ni 
tinitipon man Niya sila nang palihim at sa dilim upang ikubli ang Kaniyang mga panukala. 
Wala Siyang mga inililihim tungkol sa Kaniyang mga panukala o mga aral. “Ako”y hayag 
na nagsalita sa sanlibutan,” ang tugon Niya, “Ako”y laging nagtuturo sa mga sinagoga, at sa 
templo, na siyang laging pinagkakatipunan ng lahat ng mga Hudyo, at wala Akong sinalita 
sa lihim.” 


Ipinakilala ng Tagapagligtas na ibang-iba ang Kaniyang paraan ng paggawa kaysa mga 
paraan ng mga nagsisiusig sa Kaniya. Mga buwan na ang nagugugol sa paghanap nila sa 
Kaniya, na sinisikap na Siya'y masilo at madala sa harap ng isang lihim na hukuman, na 
doo”'y maaring matamo nila sa pamamagitan ng panunumpa ng kasinungalingan ang bagay 
na di-maaaring makuha sa makatarungang pamamaraan. Ngayo'y isinasakatuparan na nila 
ang kanilang panukala. Ang paghuli sa Kaniya sa hatinggabi ng magulong karamihan, ang 
panlilibak at pagmamalabis nila sa Kaniya hindi pa man Siya nahahatulan, o napararatangan 
man, ay siya nilang paraan ng paggawa, at hindi Kaniyang paraan. Ang ginawa nila ay labag 
sa batas o sa kautusan. Ang sarili nilang mga batas ay nagsasabing ang bawa't tao ay dapat 
tratuhin o paki-tunguhang gaya ng isang walang-kasalanan hanggang sa ito'y mapatunayang 
nagkasala. Sarili na rin nilang mga batas ang humatol sa mga saserdote. 


Binalingan ni Jesus ang nagtatanong sa Kaniya, at nagwika, “Bakit Ako'y iyong 
tinatanong?” Hindi ba ang mga saserdote at mga pinuno ay nagsugo ng mga tiktik upang 
matyagan ang Kaniyang mga kilos, at iulat ang bawa't salita Niya? Hindi ba't kaharap 
silang lagi sa lahat ng pagtitipon ng bayan, at ipinatatalastas naman sa mga saserdote ang 
lahat Niyang mga sinasabi at mga ginagawa? “Tanungin mo silang nangakarinig sa Akin 
kung anong sinalita Ko sa kanila,” tugon ni Jesus, “narito, ang mga ito ang nangakakaalam 
ng mga bagay na sinabi Ko.” 


Natigilan si Anas sa isinagot sa kaniya. Sa pag-aala-alang baka si Kristo'y makapagsabi 
pa ng tungkol sa kaniyang mga ginagawa na nais niyang manatiling lihim, ay hindi na siya 
nagsalita pa ng anuman sa Kaniya sa sandaling ito. Isa sa mga pinuno niya, dala ng galit 
sapagka't nakita nitong natigilan si Anas, ay sinampal si Jesus sa mukha, na sinasabi, 
“Ganyan ang pagsagot Mo sa dakilang saserdote?” Mahinahong sumagot si Kristo, “Kung 
Ako'y nagsalita ng masama, patotohanan mo ang kasamaan: datapwa't kung mabuti, bakit 
mo Ako sinampal?” Hindi Siya gumanti ng maiinit na salita. Ang mahinahon Niyang sagot 
ay nagbuhat sa isang pusong walang-kasalanan, matiisin, at banayad, na hindi napagagalit. 

Lubhang pinagmalabisan at hinamak si Kristo. Tinang-gap Niya ang lahat ng kadustaan 
sa mga kamay ng mga kinapal na Kaniyang nilalang, at siyang dahilan ng gina-gawa Niya 
ngayong walang-hanggang pagpapakasakit. At nagbata Siya ayon sa sukat ng kasakdalan ng 
Kaniyang kabanalan at ng Kaniyang pagkapoot sa kasalanan. Ang paglitis sa Kaniya ng mga 
taong natulad sa mga halimaw ay isang walang-hanggang sakripisyo sa Kaniya. 
Ipinaghihimagsik ng Kaniyang damdamin ang mapaligiran Siya ng mga taong 
pinaghaharian ni Satanas. At batid Niyang sa isang sandali lamang, kung gagamitin lamang 
Niya ang Kaniyang kapangyarihan ng pagka-Diyos, ay kagyat Niyang maibubuwal sa 
alabok ang mga nagpapahirap sa Kaniya. Lalo nitong pinapaging mahirap na tiisin ang 
paglilitis. 


Ang mga Hudyo ay naghihintay sa isang Mesiyas na mahahayag sa isang paraang 
marangal at marangya. Inasahan nila Siya, na sa pamamagitan ng isang bugso ng Kaniyang 
kapangyarihan, ay mababago Niya ang takbo o daloy ng pag-iisip ng mga tao, at mapipilit 
silang tang-gapin ang Kaniyang pagiging lubos na makapangyarihan. Ang paniwala nila, ay 
sa ganitong paraan Siya mabubunyi at mabibigyang-kasiyahan ang matatayog nilang mga 
pag-asa. Kaya nga nang si Kristo'y pakitunguhang may paghamak, ay dumating sa Kaniya 
ang matinding tukso na ipakita ang Kaniyang likas na pagka-Diyos. Sa pama-magitan ng 
isang salita, ng isang tingin, ay mapipilit Niya ang mga nagsisiusig sa Kaniya na 
magsipagpahayag na Siya ay Panginoong nakahihigit sa mga hari at mga pinuno, sa mga 
saserdote at templo. Nguni't tungkulin Niyang manatili sa katayuan o kalagayang pinili 
Niya na maging isa sa mga tao. 


Nasaksihan ng mga anghel sa langit ang bawa't kilos na ginawa laban sa kanilang 
minamahal na Komandante. Hangad nilang iligtas si Kristo. Sa pangangasiwa ng Diyos, ang 
mga anghel ay makapangyarihan sa lahat. Sa isang pagkakataon, sa pagtalima nila sa utos ni 
Kristo, ay pumatay sila sa hukbo ng Asiria sa isang gabi ng sandaan at walumpu't limang 
libong katao. Kaydali ngang magagawa ng mga anghel, na nakakakita sa nakahihiyang 
tanawin ng pagliligtas kay Kristo, na ipakilala ang kanilang galit sa pamamagitan ng 
pagpuksa sa mga kaaway ng Diyos! Datapwa't hindi sila inutusang gumawa nito. Siya na 
makapagpaparusa ng kamatayan sa Kaniyang mga kaaway ay nagtiis ng kanilang kalupitan. 
Ang pagibig Niya sa Kaniyang Ama, at ang Kaniyang pangako, na ginawa noong itatag ang 
sanlibutan, na maging Tagapagdala ng Kasalanan, ay umakay sa Kaniya upang tiising 
walang-tutol ang magaspang na inaasal sa Kaniya ng mga pinarituhan Niya upang iligtas. Sa 
Kaniyang pagiging-ao ay bahagi ng Kaniyang misyon ang magtiis ng lahat ng mga pagkutya 
at mga pagmamalabis na maipapataw ng mga tao sa Kaniya. Ang tanging pag-asa ng 
sangkatauhan ay ang pagpapasakop na ito ni Kristo sa lahat ng Kaniyang matitiis sa mga 
kamay at mga puso ng mga tao. 


Si Kristo ay walang sinabing anumang bagay na makapagbibigay ng kalamangan sa mga 
nagpaparatang sa Kaniya, gayunman Siya'y nagagapos, upang ipakilalang Siya ay 
nahatulan. Gayon pa man, dapat magkaroon ng pagkukunwari na katarungan ang pinaiiral o 

sinusunod. Kailangang magkaroon ng anyo ng paglilitis na ayon sa batas. Ito”y ipinasiya ng 
mga maykapangyarihan na madaliin. Batid nila ang pagtingin ng mga tao kay Jesus, at sila'y 
nangangambang baka kung mabalitaan ng marami ang paghuli sa Kaniya, ay maaaring 
tangkain ang pagagaw at pagliligtas sa Kaniya. At saka, kung hindi mamadaliin ang 
paglilitis at pagpatay sa Kaniya, ay maaantala ito nang isang linggo dahil sa pagdiriwang ng 
Paskuwa. Ito'y maaaring makasira ng kanilang mga panukala. Upang mapahatulan nila si 
Jesus ay inasahan nila ang sigaw ng magugulong karamihan, na marami sa mga ito ay mga 
manliligalig sa Jerusalem. Kung magkakaroon pa ng sanlinggong pagkaantala, ay lilipas na 
ang alingasngas, at magbabalik ang katahimikan. Ang lalong mabubuting tao ay 
mapupukaw na pumanig kay Kristo, marami ang haharap upang magpatunay na Siya'y 
walang-sala, at sasariwain ang lahat ng mga makapangyarihan Niyang mga gawa. Ito'y 
makakikilos sa lahat upang mamuhi sa Sanedrin. Kokondenahin ng mga tao ang kanilang 
mga pamamaraan, at si Jesus ay pawawalan, upang muli na namang igalang at pintuhuin ng 
mga karamihan. Kaya nga ipinasiya ng mga saserdote at mga pinuno na bago mahayag at 
malantad ang kanilang binabalak, ay maibigay na muna si Jesus sa mga kamay ng mga 
Romano. 


Nguni't una sa lahat, dapat munang magkaroon ng maipararatang. Wala pa silang 
natatamong anuman. Iniutos ni Anas na dalhin si Jesus kay Caifas. Si Caifas ay kasamahan 
ng mga Saduceo, na ang iba sa mga ito ay siya ngayong mahihigpit na kaaway ni Jesus. Ang 
Caifas na ito, bagaman kulang sa tibay ng likas, ay kasimbagsik, matigas ang puso, at 
kasinliko ni Anas. Walang paraang hindi niya susubukin maipahamak lamang niya si Jesus. 
Ngayo”'y mag-uumaga na, at napakadilim, sa pamamagitan ng liwanag ng mga sulo at mga 
parol ay inihatid si Jesus ng mga nasasandatahang pulutong sa palasyo ng dakilang 
saserdote. Dito, samantalang nagdaratingan ang mga kagawad ng Sanedrin, ay muling 
tinanong ni Anas at Caifas si Jesus, nguni't walang nangyari. 


Nang ang kapulungan ay magtipon sa bulwagan ng hukuman, ay umupo si Caifas sa 
panguluhan. Sa magkabilang panig ay nangaroon ang mga hukom, at ang mga tangi nang 
interesado sa paglilitis. Ang mga kawa! na Romano ay nangakabantay sa platapormang nasa 
ibaba ng luklukan. Sa paanan ng luklukan o trono ay naroong nakatayo si Jesus. Nakatuon 
sa Kaniya ang paningin ng lahat ng karamihan. Matindi ang umaaling damdamin sa lahat. 
Sa buong karamihan ay Siya lamang ang payapa at panatag. Ang simoy na pumaligid sa 
Kaniya ay wari manding nalilipos ng isang banal na impluwensiya. 


Itinuring ni Caifas si Jesus na isa niyang kaagaw. Ang kasabikan ng mga tao na 
mapakinggan ang Tagapagligtas, at ang pagiging handa nilang tanggapin ang Kaniyang mga 
turo, ay lumikha ng labis na pagkainggit ng dakilang saserdote. Subali't nang mapagmasdan 
ngayon ni Caifas ang bilanggo, ay humanga siya nang gayon na lamang sa marangal at 
kapita-pitagang tindig Nito. Pumasok sa kaniyang puso ang paniniwalang ang Taong ito ay 
kawangis ng Diyos. Nguni't bigla niyang iwinaksing may paglibak ang isipang ito. 
Kapagdaka'y narinig ang nangungutya't mapagpalalo niyang tinig na maatasan si Jesus na 

gumawa ng isa sa Kaniyang mga makapangyarihang himala sa harap nila. Nguni't parang 
walang narinig na anuman ang Tagapagligtas. Napaghambing ng mga tao ang linggal at 
galit na kilos nina Anas at Caifas at ang payapa at kagalang-galang na kaanyuan ni Jesus. 
Maging sa pag-iisip ng matitigas-ang-loob na karamihang yaon ay nagbangon ang 
katanungan, Ang tao bang ito na may kaanyuang kawangis ng Diyos ay hahatulang tulad sa 
isang kriminal? 


Sa pagkahalata ni Caifas na nababago ang damdamin ng mga tao, minadali niya ang 
paglilitis. Nasa malaking kagulumihanan ang mga kaaway ni Jesus. Mapilit ang loob nilang 
Siya'y mahatulan, nguni't kung paano ito maisasakatuparan ay siyang hindi nila maalaman. 
Ang mga kagawad ng kapulungan ay nahahati sa mga Pariseo at sa mga Saduceo. Mahigpit 
ang pagkakahhgalit ng dalawang pangkating ito, may mga bagay ng paniniwala na ayaw 
nilang pag-usapan sa pangambang iyon ang pagsimula ng pag-aaway. Sa pamamagitan ng 
ilang salita ni Jesus ay magagawa ni Jesus na ang mga ito na ang magsipag-away sa isa't isa, 
at sa gayo”y ma-alis ang galit nila sa Kaniya. Alam ito ni Caifas, at iniwasan niyang lumikha 
ng pagtatalo. Marami ang mga saksing makapagpapatunay na talagang tinuligsa ni Kristo 
ang mga saserdote at ang mga eskriba, na tinawag Niya silang mga mapagpaimbabaw at 
mga mamamatay-tao, nguni't ang ganitong patotoo ay hindi dapat ipasok. Sa mga 
pakikipagtalo man ng mga Saduceo laban sa mga Pariseo ay ganyan din ang mga salitang 
kanilang ginamit. At ang ganitong patotoo ay hindi pahahalagahan ng mga Romano, na mga 
yamot din sa mga pagku-kunwari ng mga Pariseo. Sagana ang katibayang talagang 
niwalang-halaga ni Jesus ang mga sali't saling sabi ng mga Hudyo, at hindi Niya 
pinagpitaganan ang marami sa kanilang mga palatuntunan o mga seremonya, subali't kung 
ang pag-uusapan ay ang mga sali't saling sabi ay magkalabang-magkalaban ang mga 
Pariseo at ang mga Saduceo, at ang katibayang ito ay hindi rin pahahalagahan ng mga 
Romano. Hindi rin mapangahasan ng mga kaaway ni Kristo na Siya ay paratangang 
lumalabag sa Sabbath baka kung suriin nila ay kanilang makilala ang likas ng Kaniyang 
gawain. Kung mahahayag ang mga himala Niya ng pagpapagaling, ay mabibigo ang 
sadyang nilalayon ng mga saserdote. 


Nagsuhol ng mga bulaang saksi upang paratangan si Jesus na nagbabangon ng 
paghihimagsik at nagsisikap magtatag ng isang hiwalay na pamahalaan. Nguni't 
napatunayang malabo at nagkakasalungatan ang kanilang mga patotoo. Sa ilalim ng 
pagsisiyasat ay lumitaw na pinabulaanan nila ang kanilang sariling mga pahayag. 


Noong nagsisimula pa lamang ang ministeryo ni Kristo ay sinabi Niya, “Igiba ninyo ang 
templong ito, at Aking itatayo sa tatlong araw.” Sa masagisag na pangungusap ng hula, ay 
Kaniya ngang ipinagpaunang-sinabi ang Kaniyang pagkamatay at pagkabuhay na mag-uli. 
“Sinasalita Niya ang tungkol sa ternplo ng Kaniyang katawan.” Juan 2:19, 21. Inakala ng 
mga Hudyo na ang tinutukoy ni Jesus ay ang tunay na templong nasa Jerusalem. Sa lahat ng 
mga sinabi ni Kristo, ay walang makita ang mga saserdote na anumang mailaban sa 


Kaniya kundi ito. Kung babaligtarin nila ang Kaniyang mga pangungusap ay umaasa silang 

makalalamang sila. Nagpagod nang malaki ang mga Romano sa muling pagpa-patayo at 
pagpapaganda ng templo, at ito'y kanilang ipinagmalaki, ang anumang paghamak na 
ipakikita rito ay tiyak na kamumuhian nila. Dito'y magkakasundo ang mga Romano at mga 
Hudyo, ang mga Pariseo at mga Saduceo, sapagka't lahat sila'y may malaking paggalang sa 
templo. Sa bagay na ito ay nakasumpong sila ng dalawang makasasaksi na ang patotoo ay 
hindi gasinong nagkakasalungatan na gaya ng sa mga iba. Ang isa sa dalawang ito, na 
sinuhulan upang paratangan si Jesus, ay nagsabi, “Sinabi ng taong ito, Maigigiba ko ang 
templo ng Diyos, at muling itatayo ko sa tatlong araw.” Sa ganyang paraan binaligtad ang 
mga pangungusap ni Kristo. Kung ang ibinalita lamang ay ang talagang sinalita Niya, hindi 
sana nila natamo ang Siya'y mahatulan ng Sanedrin. Kung si Kristo ay isang karaniwang tao 
lamang, gaya ng ipinalalagay ng mga Hudyo, ang Kaniyang mga ipinahayag ay 
magpapakilala lamang ng isang di-makatwiran at mayabang na diwa, nguni't hindi 
maituturing na isang pamumusong. Kahit na mga binaligtad ng mga bulaang saksi ang 
Kaniyang mga pangungusap, ay walang nasumpungan doon na maituturing ng mga Romano 
na isang kasalanang karapat-dapat sa kamatayan. 


Matiyagang pinakinggan ni Jesus ang nagkakasalu-ngatang mga patotoo. Wala Siyang 
binigkas na anumang salita ng pagsasanggalang sa Kaniyang sarili. Sa di-kawasa'y nasilo, 
nalito, at nagalit ang mga nagpaparatang sa Kaniya. Wala pa ring mangyari sa ginagawang 
pagli-litis, waring mabibigo ang kanilang mga balak. Desperado na si Caifas. Isa na lamang 
ang natitirang paraan, dapat pilitin si Kristo na hatulan ang sarili Niya. Tumindig ang 
dakilang saserdote sa kaniyang kinalilikmuan sa bulwagan ng hukuman, nakabadha sa 
kaniyang mukha ang galit, ang kaniyang tinig at kilos ay maliwanag na nagpapakilala na 
kung magagawa lamang niya ay sinaktan na sana niya ang bilanggong nasa kaniyang 
harapan. “Wala Kang isinasagot na anuman?” sigaw niya, “ano itong sinasaksihan ng mga 
ito laban sa Iyo?” 


Hindi umimik si Jesus. “Siya'y napighati, gayunman nang Siya'y dinalamhati, ay hindi 
nagbuka ng Kaniyang bibig: gaya ng Kordero na dinadala sa patayan, at gaya ng tupang 
nasa harap ng mga manggugupit sa kaniya ay pipi, gayunma'y hindi Niya binuka ang 
Kaniyang bibig.” Isaias 53:7. Sa wakas, iniunat ni Caifas ang kaniyang kamay sa dakong 
langit, at kinausap si Jesus sa anyong gumagawa ng isang solemneng panunumpa: “Kita'y 
pinapanunumpa alang-alang sa Diyos na buhay, na sabihin Mo sa amin kung Ikaw nga ang 
Kristo, ang Anak ng Diyos.” 


Sa ganitong pamanhik ay hindi makapananahimik si Kristo. May panahon ng 
pananahimik, at may panahon ng pagsasalita. Hindi Siya nagsalita hanggang hindi Siya 
tuwirang tinatanong. Batid Niyang sa pagsagot Niya ngayon ay tiyak nang Siya'y papatayin. 
Nguni't ang pamanhik ay ginawa alang-alang sa kataas-taasang kapamahalaan ng bansa, at 
pangalan ng Kataas-taasang Diyos. Hindi maaaring di-ipakilala ni Kristo ang pag-galang 
Niya sa kautusan. Higit pa sa rito, ang kaugnayan Niya sa Ama ay tinatanong. Kailangang 


maliwanag Niyang sabihin ang tunay Niyang likas at misyon. Sinabi ni Jesus sa Kaniyang 

mga alagad, “Kaya't ang bawa't kumilala sa Akin sa harap ng mga tao, ay kikilalanin Ko 
naman siya sa harap ng Aking Ama na nasa langit.” Mateo 10:32. Ngayon ay inulit Niya 
ang aral sa pama-magitan ng sarili Niyang halimbawa. 


Nakakiling ang lahat ng tainga upang makinig, at lahat ng mata ay nakatuon sa Kaniya 
nang Siya ay sumagot, “Ikaw ang nagsabi.” Isang liwanag na buhat sa langit ang wari 
manding suminag sa Kaniyang mukha nang magpatuloy Siya sa pagsasalita, “gayunma'y 
sinasabi Ko sa inyo, buhat ngayon ay inyong makikita ang Anak ng tao na nakaupo sa kanan 
ng kapangyarihan, at pumaparitong nasa mga alapaap ng langit.” Sandaling kumislap ang 
liwanag ng pagka-Diyos ni Kristo sa Kaniyang katawang-tao. Nangilabot ang daki-lang 
saserdote sa harap ng nananaliksik na paningin ng Tagapagligtas. Waring nababasa ng 
tinging yaon ang lihim niyang mga iniisip, at sinusubok ang kaniyang puso. Hindi niya 
kailanman nalimutan sa buong buhay niya ang nanunuot na titig na yaon ng inuusig na Anak 
ng Diyos. 

“Buhat ngayon,” wika ni Jesus, “ay inyong makikita ang Anak ng tao na nakaupo sa 
kanan ng kapangyarihan, at pumaparitong nasa mga alapaap ng langit.” Sa mga 
pangungusap na ito ay ipinakita ni Kristo ang kabaligtaran ng nangyayari nang sandaling 
yaon. Siya, na Panginoon ng buhay at kaluwalhatian, ay uupo sa kanan ng Diyos. Siya ang 
magiging Hukom ng buong lupa, at walang sinumang makapaghahabol pa sa Kaniyang 
kapasiyahan. Kung magkagayo'y malalantad sa liwanag ng mukha ng Diyos ang lahat ng 
lihim na bagay, at igagawad ang hatol sa bawa't tao ayon sa kaniyang mga gawa. 


Nagitlahanan ang dakilang saserdote sa mga salita ni Kristo. Ang isipin na magkakaroon 
ng isang pagkabuhay na mag-uli ng mga patay, na sa panahong yaon ay tatayo ang lahat sa 
harap ng hukuman ng Diyos, upang tumanggap ng kagantihan ayon sa kani-kanilang mga 
gawa, ay isang bagay na ikinasisindak ni Caifas. Hindi niya ibig maniwalang sa haharapin 
ay tatanggap siya ng ganti ayon sa kaniyang mga gawa. Biglaang dumaan sa harap niya na 
parang isang panoorin ang mga tagpo ng huling paghuhukom. Sumandaling namalas niya 
ang nakasisindak na panoorin na parang nabuksan ang mga libingan at nagsilabas ang mga 
patay nito, kasama na pati ng mga lihim na bagay na ang akala nila'y napatago na 
magpakailanman. Sumandaling nadama niya na parang siya'y nakatayo sa harap ng walang- 
hang-gang Hukom, na ang mga matang nakakakita ng lahat ng mga bagay, ay nakatunghay 
sa kaniyang kaluluwa, at inilalantad sa liwanag ang mga hiwagang ipinalalagay na napatago 
nang kasama ng mga patay. 


Nagdaan ang panoorin sa paningin ng saserdote. Nasaktan siya, na Saduceo, ng mga 
salita ni Kristo. Tina-tanggihan ni Caifas ang aral tungkol sa pagkabuhay na mag-uli, sa 
paghuhukom, at sa buhay na haharapin. Ngayon ay nagalit siyang taglay ang bangis ni 
Satanas. Ang tao bang ito, na isang bilanggong nasa harap niya, ang babatikos sa kaniyang 
mga mahal na paniniwala? Hinapak niya ang kaniyang panlabas na kasuutan, upang makita 
ng mga tao ang pakunwari niyang pag-aagam-agam, at hiningi niyang ang bilanggo ay 

hatulan sa salang pamumusong nang wala nang pagsisiyasat pa. “Ano pa ang kailangan 
natin ng mga saksi?” sabi niya, “narito, ngayo'y narinig ninyo ang Kaniyang pamumusong. 
Anong inaakala ninyo?” At Siya'y hinatulan nilang lahat. 


Kasalanan at galit ang magkalakip na umakay kay Caifas upang gawin ang ganito. 
Kinapopootan niya ang kaniyang sarili dahil sa paniniwala niya sa mga salita ni Kristo, at sa 
halip na hapakin ang puso niya sa tindi ng pagkadama ng katotohanan, at sa halip na 
amining si Jesus nga ang Mesiyas, ay hinapak niya ang kaniyang damit-saserdote upang 
ipakilala ang kaniyang mahigpit na pagtutol. Lubhang makahulugan ang ginawang ito. 
Bahagya nang nadama ni Caifas ang kahulugan nito. Sa ginawa niyang ito, na ginawa upang 
impluwesiyahan ang mga hukom na hatulan si Kristo, ay hinatulan ng dakilang saserdote 
ang sarili niya. Alinsunod sa kautusan ng Diyos ay hindi na siya karapat-dapat sa 
pagkasaserdote. Siya na rin ang naggawad ng hatol na kamatayan sa kaniyang sarili. 


Hindi dapat hapakin ng isang saserdote ang kaniyang damit. Alinsunod sa kautusan ng 
mga Levita, ito'y ipinagbabawal at nilalapatan ng parusang kamatayan. Sa ilalim ng 
anumang mga pangyayari, sa anumang pagkakataon, ay hindi dapat hapakin ng saserdote 
ang kaniyang damit. Kaugalian ng mga Hudyo na hapakin ang damit kung namamatay ang 
mga kaibigan, subali't ang kaugaliang ito ay hindi ipinasusunod sa mga saserdote. Mahigpit 
na utos ang ibinigay ni Kristo kay Moises tungkol dito. Levitico 10:6. 


Lahat ng isinusuot ng mga saserdote ay dapat maging buo at walang dungis. Sa 
pamamagitan ng magagandang damit na itong ukol sa tungkulin ay inilalarawan ang likas 
ng dakilang inaaninuhan, na si Jesukristo. Wala kundi kasakdalan sa pananamit at sa kilos, 
sa salita at sa diwa, ang tinatanggap ng Diyos. Siya ay banal, at ang Kaniyang kaluwalhatian 
at kasakdalan ay dapat ilarawan sa mga paglilingkod dito sa lupa. Wala kundi kasakdalan 
ang nararapat na kumatawan sa kabanalan ng paglilingkod sa langit. Maaaring hapakin ng 
tao ang kaniyang puso sa pamamagitan ng pagpapakita ng diwang nagsisisi at 
nagpapakumbaba. Ito'y nanaising makita ng Diyos. Subali't sa damit ng pagkasaserdote ay 
walang dapat gawing paghapak, sapagka't ito'y makasisira sa paglalarawan ng mga bagay 
sa kalangitan. Ang dakilang saserdote na nangahas pakitang nasa banal na katungkulan, at 
naglilingkod sa santuwaryo, na punit ang damit, ay itinuturing na humiwalay na sa Diyos. 
Sa paghapak niya sa kaniyang damit ay humihiwalay siya o pinuputol na niya ang pagiging 
isang kinatawan ng likas ng Diyos. Hindi na siya tinatanggap ng Diyos bilang isang 
nanunungkulang saserdote. Ang ginawang paghapak na ito, na ipinakita ni Caifas, ay 
nagpakilala ng kapusukan ng loob ng tao, at ng kapintasan ng tao. 


Sa paghapak ni Caifas sa kaniyang damit, ay niwa-lang-halaga niya ang kautusan ng 
Diyos, upang masunod ang sali't saling sabi ng mga tao. Ang utos-na-gawa-ng-tao ay 
nagtatakda na sakaling may magsalita ng kapusungan ay maaaring hapakin ng isang 
saserdote ang kaniyang damit upang ipakitang siya'y nangingilabot sa kasalanan, at sa 
paggawa nito ay hindi siya nagkakasala. Sa ganitong paraan ay niwalang-halaga ng mga 

utos ng mga tao ang kautusan ng Diyos. Bawa't kilos ng dakilang saserdote ay 
minamatyagang may pananabik ng mga tao, at naisip ni Caifas na magpakita ng kabanalan 
upang mapagkabisa ang kaniyang gagawin. Nguni't sa ginawa niyang ito, na panukalang 
paratangan si Kristo, ay inuupasala niya ang Isa na tungkol sa Kaniya ay sinabi ng Diyos, 
“Ang Aking pangalan ay nasa Kaniya.” Exodo 23:21. Siya na rin ang nagkakasala ng 
pamumusong. Siya na nakatayong nasa ilalim ng hatol ng Diyos, ay naggawad ng hatol kay 
Kristo bilang isang namumusong. 


Nang hapakin ni Caifas ang kaniyang kasuutan, ang kaniyang ginawa ay nagpakilala ng 
magiging kalagayan ng bansa sa harapan ng Diyos. Ang bayang dati”y nilingap ng Diyos ay 
humihiwalay na sa Kaniya, at mabilis na nagiging isang bayang itinatakwil na ni Jehoba 
bilang Kaniya. Nang sa pagkakabayubay sa krus ay sabihin ni Kristo, “Naganap na” (Juan 
19:30), at nang nahapak na nagkadalawa ang tabing ng templo, ay ipinahayag ng Banal na 
Nagmamasid na itinakwil na ng bansang Hudyo Siya na inaaninuhan ng lahat nilang mga 
sagi-sag, na siyang kabuuan ng lahat nilang mga anino. Ang Israel ay nahiwalay na sa 
Diyos. Tama sanang dito ay hapakin ni Caifas ang kaniyang damit, na nagpakilalang 
inangkin niyang siya ay kinatawan ng lubhang Dakilang Saserdote, sapagka't ang mga ito 
ay wala nang kahulugan para sa kaniya o para sa bayan man. Tamang dito ay hapakin ng 
dakilang saserdote ang kaniyang damit bilang pangingilabot o pagkasindak para sa kaniyang 
sarili at para sa bansa. 


Hinatulan ng Sanedrin si Jesus na karapat-dapat mamatay, nguni't nalalaban sa batas o sa 
kautusan ng mga Hudyo na litisin sa gabi ang isang tao. Ayon sa batas ay hindi magagawa 
ang paglilitis at paghatol kundi sa liwanag ng araw at sa harap ng sesyon ng buong 
kapulungan. Sa kabila ng lahat ng ito, ang Tagapagligtas ay pinakitunguhang gaya ng isang 
hinatulang kriminal, at ipinaubayang pagmalabisan ng pinakahamak at pinaka-imbi sa mga 
tao. Ang palasyo ng dakilang saserdote ay nakapaikot sa isang patyo na doon nagkatipon 
ang mga kawal at ang halu-halong karamihan. Dito sa patyong ito idinaan si Jesus patungo 
sa silid ng bantay, na sa kabi-kabila'y sinasalubong Siya ng panlilibak tungkol sa Kaniyang 
inaangking Siya ay Anak ng Diyos. Ang sarili Niyang mga salita, “na nakaupo sa kanan ng 
kapangyarihan,” at, “pumaparitong nasa mga alapaap ng langit,” ay buong pangungutyang 
inulit-ulit. Samantalang Siya'y nasa silid ng bantay, na naghihintay ng legal na paglitis sa 
Kaniya, ay hindi Siya ipinagsasanggalang. Nakita ng mga mangmang at magugulong 
karamihan ang malupit na inasal sa Kaniya sa harap ng kapulu-ngan, at kaya nga itinuring 
ng mga ito na sila man ay malaya na ring magpakita ng lahat ng mga makasatanas na 
kasalan. Ang marangal at banal na kaanyuan ni Kristo ay nag-udyok sa kanila ng malaking 
galit. Ang Kaniyang kaamuan, ang Kaniyang kawalang-sala, ang Kaniyang marangal na 
pagtitiis, ay lumipos sa kanila ng galit na mula kay Satanas. Ang kaawaan at katarungan ay 
niyu-rakan. Wala pang kriminal na pinakitunguhan sa isang paraang lubhang makahayop na 
gaya ng ginawa sa Anak ng Diyos. 

Nguni't may lalo pang mahayap na dalamhating nagwalat ng puso ni Jesus, isang ulos na 
lumikha ng pina-kamahapding kirot na hindi maibibigay ng kamay. Samantalang Siya'y 
pinapalibhasa nang Siya ay nililitis sa harap ni Caifas, si Kristo ay ikinaila ng isa sa sarili 
Niyang mga alagad. 


Pagkatapos iwan ng mga alagad sa halamanan ang kanilang Panginoon, dalawa sa kanila 
ang naglakas-loob na sumunod sa malayo, na sinusundan ang magulong karamihan na 
maydala kay Jesus. Ang mga alagad na ito ay sina Pedro at Juan. Kilala ng mga saserdote na 
si Juan ay isang tanyag na alagad ni Jesus, at kaya nga ito”y pinatuloy sa bulwagan, sa pag- 
asang kung makita nito ang pagkadusta ng Kaniyang Lider, ay hindi na nito paniniwalaan 
ang kuru-kuro na Siya nga ay Anak ng Diyos. Ipinakiusap ni Juan si Pedro, at kaya nga ito 
man ay nakapasok din. Sa patyo ay gumawa ng isang siga, sapagka't iyon ang 
pinakamaginaw na oras ng gabi, palibhasa'y maguumaga na. Isang pulutong ang lumapit at 
pumalibot sa siga, at nangahas si Pedrong makiumpok sa mga ito. Hindi niya ibig na siya'y 
makilalang isang alagad ni Jesus. Sa pakikiumpok niya sa karamihan, ay inasahan niyang 
siya ay ibibilang na kasama ng mga nagdala kay Jesus sa hukuman. 


Datapwa't nang biglang tumama ang liwanag ng siga sa mukha ni Pedro, ay nagtapon ng 
naniniyasat na sul-yap sa kaniya ang babaeng nagbabantay sa pinto. Napansin nito na siya'y 
dumating na kasama ni Juan, napansin din nito ang pagkahapis na nakabadha sa kaniyang 
mukha, at inisip nitong siya ay maaaring isang alagad ni Jesus. Ang babaeng ito ay isa sa 
mga utusan ni Caifas, at ibig nitong mag-usisa. Sinabi nito kay Pedro, “Hindi ba ikaw ay isa 
sa mga alagad ng Taong ito?” Nagitla si Pedro at nalito, agad napatuon sa kaniya ang mga 
mata ng pulutong. Nagkunwa siyang hindi niya naunawaan ang babae, nguni't ito'y mapilit, 
at sinabi nito sa mga nasa palibot na ang lalaking ito ay naging kasama-sama ni Jesus. 
Napilitan si Pedrong sumagot at pagalit na nagwika, “Babae, hindi ko Siya nakikilala.” Ito 
ang unang pagkakaila, at karaka-rakang tumilaok ang manok. Oh Pedro, kaydali mong 
ikinahiya ang iyong Panginoon! Kaydali mong ikinaila ang iyong Panginoon! 


Nang pumasok sa bulwagan ng hukuman ang alagad na si Juan, ay hindi niya sinikap na 
itago ang katotohanan na siya ay isang alagad ni Jesus. Hindi siya nakisa ma sa mararahas 
na pulutong na lumalait sa kaniyang Panginoon. Hindi na siya tinanong, sapagka't hindi 
naman siya nagkunwari, upang siya ay huwag nang paghinalaan. Tinungo niya ang isang 
kubling sulok na hindi mapapansin ng magulong karamihan, nguni't malapit naman sa 
kinaroroonan ni Jesus. Dito'y makikita niya at maririnig ang lahat ng mangyayari sa 
paglilitis sa kaniyang Panginoon. 


Hindi pinanukala ni Pedro na pakilala kung sino siya. Sa kaniyang pagwawalang-bahala 
ay inilagay niya ang kaniyang sarili sa panig ng kalaban, at sa ganito'y madali siyang nadaig 
ng tukso. Kung siya ay tinawag na makipaglaban para sa kaniyang Panginoon, siya sana'y 
naging isang matapang na kawal, nguni't nang ang daliri ng pagkutya ay ituro sa kaniya, 
kaniyang pinatunayang siya ay isang duwag. Ang maraming hindi umuurong sa masigasig 

na pakikilaban para sa kanilang Panginoon ay naitataboy ng pag-alipusta upang itatwa o 
ikaila ang kanilang pananampalataya. Sa pamamagitan ng pakikisama nila sa mga dapat 
sana'y iwasan nila, ay lumalagay sila sa daan ng tukso. Inaanyayahan nila ang kaaway na 
sila'y tuksuhin, at naaakay silang magsalita at gumawa niyaong mga bagay na sa ilalim ng 
ibang mga pangyayari ay di-kailanman nila gagawin. Ang alagad ni Kristo sa kapanahunan 
natin na nagbabalat-kayo o itinatago ang kaniyang pananampalataya dahil sa takot sa 
kahirapan o pagkadusta ay nagkakaila rin sa kaniyang Panginoon tulad ng ginawa ni Pedro 
sa bulwagan ng hukuman. 


Sinikap ipakilala ni Pedro na walang anuman sa kaniya ang paglilitis sa kaniyang 
Panginoon, nguni't ang kaniyang puso ay kinimis ng kalungkutan nang marinig niya ang 
malulupit na pang-uuyam, at nang makita niya ang pagmamalabis na ginagawa sa Kaniya. 
Bukod dito, ipinagtaka niya at ipinag-init ng loob ang pagkakapag-pahintulot ni Jesus na 
pahbhasain ang Kaniyang sarili at ang Kaniyang mga tagasunod sa pamamagitan ng 
pagpapailalim sa gayong kalupitan. Upang maitago ang tunay niyang nadarama, ay sinikap 
niyang makiumpok sa mga nang-uusig kay Jesus at makisama sa kanilang mga 
pangungutya. Nguni't ang kaniyang anyo ay hindi katulad ng karamihan. Siya'y kumikilos 
nang pakunwari, at bagama't sinisikap niyang magsalita na parang walang anuman sa 
kaniya ang nangyayari ay hindi naman niya mapigil na mahayag ang kaniyang pagkamuhi 
sa ginagawang paghamak at pagmamalabis sa kaniyang Panginoon. 


Muli siyang napansin sa ikalawang pagkakataon, at pinaratangan siya uli na isang 
tagasunod ni Jesus. Ngayon ay nagsalita na siya na may kasamang panunumpa, “Hindi ko 
nakikilala ang Tao.” Binigyan siya uli ng isa pang pagkakataon. Pagkaraan ng isang oras, 
nang ang isa sa mga alipin ng dakilang saserdote, na malapit na kamag-anak ng lalaking 
tinigpas ni Pedro ang tainga, ay magtanong sa kaniya, “Hindi baga ikaw ay nakita kong 
kasama Niya sa halamanan?” “Sa katotohanan ikaw man ay isa rin sa kanila: sapagka't ikaw 
ay Galileo, at ipinakikilala ka ng iyong pananalita.” Sa salitang ito ay nagsiklab ang galit ni 
Pedro. Kilala ang mga alagad ni Jesus sa kanilang malinis na pananalita, at upang lubos 
niyang madaya ang mga nagtatanong sa kaniya, at mapatunayang hindi nga siya ang 
sinasabi nila, ay ikina-ila ngayon ni Pedro ang Panginoon nang may kasamang panunumpa 
at panunungayaw. Muling tumilaok ang manok. Narinig ito noon ni Pedro, at naalaala niya 
ang mga salitang sinabi ni Jesus, “Bago tumilaok ang manok nang makalawa, ay ikakaila 
mo Akong makaitlo.” Marcos 14: 30. 


Samantalang sariwa pa sa mga labi ni Pedro ang mga hamak na panunumpa, at 
umaalunignig pa sa kaniyang mga tainga ang matining na tilaok ng manok, ay inalis ng 
Tagapagligtas ang Kaniyang tingin sa nangakasimangot na hukom, at tuwirang tinitigan ang 
kaawa-awa Niyang alagad. Noon din naman ay napabaling ang paningin ni Pedro sa 
kaniyang Panginoon. Sa marangal na mukhang yaon ay nabasa niya ang malaking habag at 
lungkot, nguni't wala roong nakabadhang galit. 

Pagkatanaw sa maputla't nagbabatang mukhang yaon, sa mga nanginginig na labing 
yaon, ang titig na yaon ng pagkahabag at pagpapatawad, ay tumimo sa kaniyang puso na 
tulad sa isang palaso. Napukaw ang kaniyang budhi. Nagising ang kaniyang alaala. 
Nagunita ni Pedro ang pangakong binitiwan niya mga ilang oras lamang ang nakararaan na 
sasama siya sa kaniyang Panginoon hanggang sa bilangguan at hanggang sa kamatayan. 
Nagunita niya ang kaniyang pagkalumbay nang sabihin sa kaniya ng Tagapagligtas sa silid 
sa itaas na ikakaila niya ang kaniyang Panginoon nang makaitlo nang gabi ring yaon. 
Kasasabi pa lamang ni Pedro na hindi niya nakikilala si Jesus, nguni't ngayon ay nadama 
niya nang may mapait na pagkahapis na siya pala ay kilalang-kilala ng kaniyang Panginoon, 
at kung paano hustung-hustong nabasa Nito ang kaniyang puso, ang pagiging sinungaling 
nito ay hindi nalaman ng sarili niya. 


Sunud-sunod na mga gunita ang dumaloy sa kaniyang alaala. Ang magiliw na kahabagan 
ng Tagapagligtas, ang Kaniyang kagandahang-loob at pagpapahinuhod, ang pagiging- 
mabanayad Niya at mapagtiis sa Kaniyang nagka-kamaling mga alagad---lahat ay naalaala 
niya. Nagunita niya ang paalaalang, “Simon, narito, hiningi ka ni Satanas, upang ikaw ay 
maliglig niyang gaya ng trigo: datapwa't ikaw ay ipinamanhik Ko, na huwag magku-lang 
ang iyong pananampalataya.” Lukas 22:31, 32. Na-bulay-bulay niya nang may 
pangingilabot ang kaniyang kawalan-ng-utang-na-loob, ang kaniyang pagbubulaan, ang 
kaniyang panunumpa ng kasinungalingan. Minsan pa niyang tiningnan ang kaniyang 
Panginoon, at nakita niya ang isang lapastangang kamay na nakataas upang Ito ay sampalin 
sa mukha. Palibhasa'y hindi na niya mabata ang kaniyang nakikita, nagmamadali siyang 
lumabas, na windang ang puso, mula sa bulwagan ng hukuman. 


Nagpatuloy siya ng paglakad na nag-iisa sa dilim, hindi niya alam at hindi niya iniintindi 
kung saan man siya paroroon. Sa wakas ay natagpuan nila ang kaniyang sarili sa 
Gethsemane. Buhay na buhay na nagbalik sa kaniyang diwa ang tagpo sa pook na ito may 
ilang oras lamang ang nakalilipas. Ang mukhang naghihirap ng kaniyang Panginoon, na 
tigmak sa dugo at pawis, ay waring nagbangon sa harap niya. Naalaala niyang may 
paghihimutok na si Jesus ay mag-isang tumangis at naghirap sa pananalangin, samantalang 
ang mga dapat sanang makiramay sa Kaniya sa napakahirap na sandaling yaon ay 
nangatutulog. Nagunita niya ang solemneng bilin Nito, “Kayo'y mangagpuyat at 
magsipanala-ngin, upang huwag kayong magsipasok sa tukso.” Mateo 26:41. Muling 
nabalik sa kaniyang alaala ang tanawin sa bulwagan ng hukuman. Nagpapahirap sa 
nagdurugo niyang puso ang pagkaunawa na nakapagdagdag pa siya ng pinakamabibigat na 
pasanin sa kadustaan at kaha-pisang dinadala ng Tagapagligtas. Sa pook mismong doon 
ibinuhos ni Jesus nang may paghihirap ang buo Niyang kaluluwa sa Kaniyang Ama, ay 
doon isinubsob ni Pedro ang kaniyang mukha, at hinangad niyang sana'y mamatay na siya. 


Sa panahong natutulog nang atasan ni Jesus si Pedro na magpuyat at manalangin ay noon 
nahanda ang daan sa kaniyang malaking pagkakasala. Lahat ng mga alagad ay nawalan nang 


malaki, dahil sa pagtulog sa maselang panahon o sandaling yaon. Batid ni Kristo ang 

mahigpit na pagsubok na darating sa kanila. Talos Niyang gagawa si Satanas upang patayin 
ang kanilang pandamdam upang sila'y huwag mahanda sa pagsubok. Ito nga ang dahilan 
kung kaya binigyan Niya sila ng babala. Kung ang mga oras na ginugol nila sa halamanan 
ay ginamit lamang nila sa pagpupuyat at pananalangin, hindi sana umasa si Pedro sa 
kaniyang mahinang kalakasan. Hindi sana niya ikinaila ang kaniyang Panginoon. Kung 
nakipagpuyat lamang kay Kristo ang mga alagad sa Kaniyang paghihirap at pagdadalamhati, 
disin sana'y nangahanda sila na mamasdan ang Kaniyang pagbabata sa krus. Napag-unawa 
sana nila kahit babahagya ang likas o uri ng Kaniyang matinding pagkahapis. Naala-ala sana 
nila ang Kaniyang mga pangungusap na nagsabing-pauna ng Kaniyang paghihirap, ng 
Kaniyang kamatayan, at ng Kaniyang pagkabuhay na mag-uli. Sa gitna ng dilim ng 
napakahigpit na pagsubok, sana'y may mga sinag ng pag-asang nagliwanag sa kadiliman at 
nagpalakas ng kanilang pananampalataya. 


Pagkaumagang-umaga, ay nagkatipon uli ang Sanedrin at muling iniharap si Jesus sa 
kapulungan. Ipinahayag Niyang Siya ay Anak ng Diyos, at pinaratangan nila Siya sa mga 
salita Niyang ito. Nguni't hindi nila mahatulan Siya sa bagay na ito, sapagka't marami sa 
kanila ang wala sa sesyon noong gabi, at hindi nila narinig ang Kaniyang mga sinabi. At 
batid nilang ang hukumang Romano ay walang masusumpungan sa mga salitang ito ni 
Kristo na karapat-dapat sa kamatayan. Nguni't kung maririnig ng lahat na uulitin ng sarili 
Niyang mga labi ang mga salitang yaon, ay maaari nilang matamo ang kanilang nilalayon. 
Ang pag-aangkin Niyang Siya ang Mesiyas ay maipaliliwanag nilang isang paghihimagsik. 


“Ikaw baga ang Kristo?” wika nila, “sabihin Mo sa amin.” Nguni't nanatiling hindi 
umiimik si Kristo. Si-nunud-sunod nila Siya ng mga tanong. Sa wakas ay sumagot Siya sa 
malungkot na tinig, “Kung sabihin Ko sa inyo, ay hindi ninyo Ako paniniwalaan: at kung 
kayo'y Aking tanungin, ay hindi kayo magsisisagot, ni pawawalan man Ako.” Nguni't 
upang sila ay wala nang maidahilan ay idinugtong Niya ang solemneng babala, “Magmula 
ngayon ang Anak ng tao ay mauupo sa kanan ng kapangyarihan ng Diyos.” 


“Kung gayo'y Ikaw baga ang Anak ng Diyos?” tanong nilang lahat. Sinabi Niya sa 
kanila, “Kayo ang nagsasabi na Ako nga.” Nagsigawan nga sila, “Ano pa ang kailangan 
natin ng patotoo? sapagka't tayo rin ang nangakarinig sa Kaniyang sariling bibig.” Kaya't sa 
pangatlong hatol ng mga maykapangyari-hang Hudyo, si Jesus ay dapat mamatay. Ang 
kailangan na lamang ngayon, naisip nila, ay pagtibayin ng mga Romano ang hatol na ito, at 
ibigay Siya sa kanilang mga kamay. 


Pagkatapos ay dumating ang pangatlong tanawin ng pagmamalabis at panunuya, na higit 
pang masama kaysa tinanggap Niya sa mga walang-muwang na karamihan. Naganap ito sa 
harap mismo ng mga saserdote at mga pinuno, at may pagsang-ayon sila. Ang lahat ng 
damdaming pakikiramay o makatao ay naparam na sa kanilang mga puso. Kung mahihina 
man ang kanilang mga katwiran, at hindi nila napatahimik ang Kaniyang tinig, mayroon 

naman silang ibang mga sandata, na gaya ng ginamit sa lahat ng mga panahon upang 
mapatahimik ang mga erehe---ang pagpapahirap, at ang karahasan, at ang kamatayan. 


Nang igawad na ng mga hukom ang hatol kay Jesus, isang makasatanas na kabangisan 
ang umiral sa mga tao. Ang sigawan nila ay natulad sa ungal ng mababangis na hayop. 
Dinaluhong ng karamihan si Jesus, na nagsisigawan, Nagkasala Siya, patayin Siya! Kung 
hindi dahil sa mga kawal na Romano, kaipala'y hindi na mabubuhay pa si Jesus upang ipako 
sa krus ng Kalbaryo. Nagkaluray-luray na sana Siya sa harap ng mga humatol sa Kaniya, 
kung hindi lamang namagitan ang mga kawal na Romano, at sa pamamagitan ng lakas ng 
sandata ay sinawata ang karahasan ng magugulong karamihan. 


Ang mga taong walang pagkakilala sa Diyos ay nangapoot sa malupit at makahayup na 
pakikitungong ginawa sa Isang wala namang anumang napatunayang laban sa Kaniya. 
Ipinahayag ng mga pinunong Romano na ang mga Hudyo ay lumabag sa kapangyarihan ng 
Roma nang hatulan nila si Jesus ng hatol na kamatayan, at maging sa batas man ng mga 
Hudyo ay nalalabag din na ang isang tao ay hatulan ng kamatayan batay sa sarili nitong 
patotoo. Ang ganitong pakikialam ay sandaling bumalam sa takbo ng mga pangyayari, 
nguni't sa ganang mga pinunong Hudyo ay wala na silang nadaramang kahabagan at 
kahihiyan. 


Nakalimot na ang mga saserdote at mga pinuno sa dangal ng kanilang katungkulan, at 
pinagmalabisan nila ang Anak ng Diyos sa pamamagitan ng masasama't mahahalay na 
salita. Kanilang kinutya ang Kaniyang mga magulang. Ipinahayag nila na ang pag-aangkin 
Niyang Siya ang Mesiyas ay nagpapagindapat sa Kaniya sa lalong kahiya-hiyang 
kamatayan. Ang lalong hamak sa mga tao ay gumawa ng pinakaimbing pagmamalabis sa 
Tagapagligtas. Isang lumang damit ang inihagis sa Kaniyang ulo, at sinampal Siya sa mukha 
ng mga nagsisiusig sa Kaniya, na nagsisipagsabi, “Hulaan Mo sa amin, Ikaw na Kristo, Sino 
ang sumampal sa Iyo?” Nang maalis na ang lumang damit sa Kaniyang ulo, ay isang hamak 
na tao ang lumura sa Kaniyang mukha. 


Matapat na itinala ng mga anghel ng Diyos ang bawa't tingin, salita, at gawang 
paghamak na iniukol sa kanilang pinakamamahal na Komandante. Darating ang araw na ang 
mga hamak na taong nagsilibak at nagsilura sa payapa at. mamad na mukha ni Kristo, ay 
magsisitingin sa mukhang iyon na nasa kaluwalhatian niyon, na higit pang maningning 
kaysa liwanag ng araw. 

Kabanata 76--Si Judas 


Ang kasaysayan ni Judas ay nagbibigay ng malungkot na wakas ng isang buhay na 
sana'y naparangal ng Diyos. Kung si Judas ay namatay noong bago siya gumawa ng 
kaniyang huling paglalakbay patungong Jerusalem, sana'y naituring siyang isang lalaking 
karapatdapat isama sa Labindalawa, at isa na lubha sanang panghihinayangan. Ang 
pagkasuklam na sumunod-sunod sa kaniya sa buong mga panahon ay hindi sana nangyari 
kundi lamang sa mga likas na nahayag nang magwawakas na ang kaniyang kasaysayan. 
Nguni't may layunin ang Diyos sa paglalantad ng kaniyang likas sa sanlibutan. Ito ay 
walang iba kundi upang maging isang babala o paalaala sa lahat, na katulad niya, ay 
maaaring mag-kanulo ng mga banal na sagutin. 


Noong malapit nang magpaskuwa, muling nakipagkasundo si Judas sa mga saserdote na 
ibibigay niya si Jesus sa kanilang mga kamay. Pagkatapos ay pinagka-sunduan nilang ang 
Tagapagligtas ay dapat hulihin sa isa sa mga pook na doon Siya nagbubulay-bulay at 
nananalangin. Buhat nang magpiging sa bahay ni Simon, nag-karoon si Judas ng sapat na 
panahon upang mapaglimi ang bagay na ipinangako niyang kaniyang gagawin, gayunma'y 
hindi rin nabago ang kaniyang panukala. Sa halagang tatlumpong putol na pilak---na halaga 
ng isang alipin--ay ipinagbili niya ang Panginoon ng kaluwalhatian sa kadustaan at 
kamatayan. 


Si Judas ay katutubong maibigin sa salapi, nguni't hindi naman siya talagang 
napakasama upang gumawa ng gayong hamak na gawa. Pinayabong niya ang masamang 
diwa ng kasakiman hanggang sa ito na ang naging naghaharing layunin sa kaniyang buhay. 
Ang pag-ibig niya sa salapi ay humigit kaysa pag-ibig niya kay Kristo. Sa pagpapaalipin 
niya sa isang bisyo ay ibinigay niya ang kaniyang sarili kay Satanas, hanggang sa siya'y 
maibulid sa lubos na pagkakasala. 


Sumama si Judas sa mga alagad nang kasalukuyang marami ang sumusunod kay Kristo. 
Nakakilos sa kanilang mga puso ang turo ng Tagapagligtas samantalang sila'y nababato- 
balani ng Kaniyang mga salitang binigkas sa sinagoga, sa tabi ng dagat, at sa ibabaw ng 
bundok. Nakita ni Judas ang mga maysakit, ang mga pilay at ang mga bulag, na dumadagsa 
kay Jesus buhat sa mga bayan at mga lungsod. Nakita niya ang mga naghi-hingalong 
inilagay sa Kaniyang paanan. Nasaksihan niya ang mga makapangyarihang gawa ng 
Tagapagligtas sa pagpapagaling sa mga maysakit, sa pagpapalabas ng mga demonyo, at sa 
pagbuhay sa mga patay. Naramdaman niya sa sarili niyang pagkato ang katunayan ng 
kapang-yarihan ni Kristo. Kinilala niyang ang turo ni Kristo ay nakahihigit sa lahat ng 
narinig na niya. Minahal niya ang Dakilang Guro, at hinangad niyang makasama Niya. 
Nakaramdam siya ng pagnanais na mabago ang kaniyang likas at kabuhayan, at inasahan 
niyang ito'y mararanasan sa pamamagitan ng pakikisama at pag-uugnay ng kaniyang sarili 
kay Jesus. Hindi tinanggihan ni Jesus si Judas. Binigyan Niya siya ng lugar na kasama ng 
Labindalawa. Pinagkatiwalaan Niya siya na gumawa ng gawain ng isang ebanghelista. 

Binigyan Niya siya ng kapangyarihang makapagpagaling ng mga maysakit at ma- 
kapagpalabas ng mga demonyo. Nguni't hindi lubusang ipinasakop ni Judas ang kaniyang 
sarili kay Kristo. Hindi niya iniwan ang makasanlibutang hangarin o ang pag-ibig niya sa 
salapi. Bagama't tinanggap niya ang tungkulin ng pagiging isang ministro ni Kristo, hindi 
naman niya ipinailalim ang kaniyang sarili sa paghubog ni Kristo. Inibig pa niyang itaguyod 
ang sarili niyang mga palagay at kuru-kuro, at pinayabong niya sa kaniyang kalooban ang 
ugaling manuligsa at magparatang. 


Mataas ang pagtinging iniukol ng mga alagad kay Judas, at nagkaroon siya ng malaking 
impluwensiya sa kanila. Siya na rin ay may mataas na palagay sa sarili niyang mga 
katangian at mga kakayahan, at ang palagay niya sa kaniyang mga kapatid ay higit na 
mababa kaysa kaniya ang pagkukuro nila at kakayahan. Naisip niyang hindi nila nakikita 
ang kanilang mga pagkakataon, at hindi sinasamantala ang mga pangyayari. Hindi 
kailanman uunlad ang iglesya sa pagkakaroon ng mga ganitong lider na maiigsi ang pang- 
unawa. Si Pedro ay biglain, hindi marunong makisama. Si Juan, na nagpapayaman sa mga 
katotohanang namumutawi sa mga labi ni Kristo, ay itinuring ni Judas na isang taong hindi 
gasinong marunong humawak ng salapi. Si Mateo, na ang pinag-aralan ay nagturo sa kaniya 
na maging husto sa lahat ng mga bagay, ay napakaingat sa gawang pagtatapat, at siya”y lagi 
nang nagbubulay ng mga salita ni Kristo, at naging lubhang mapaglimi ang mga ito na 
anupa't, sa palagay ni Judas, siya'y mapagkakatiwalaang gumawa ng gawaing 
nangangailangan ng kaliksihan ng pagpapasiya. Iyan ang palagay ni Judas sa lahat ng mga 
alagad, at pinuri niya ang kaniyang sarili na kung hindi sa kaniyang kakayahan sa 
pangangasiwa ay malimit sanang napalagay sa kagipitan at kahihiyan ang iglesya. Itinuring 
ni Judas ang kaniyang sarili na siyang may kakayahan, at hindi malalamangan. Sa sarili 
niyang palagay ay siya'y isang karangalan sa gawain, at sapagka't gayon ay lagi niyang 
sinasabi ang kaniyang sarili. 


Hindi nakita ni Judas ang kahinaan ng sarili niyang likas, kaya inilagay siya ni Kristo sa 
tungkuling doo'y magkakaroon siya ng pagkakataong ito”y kaniyang makita at maitumpak. 
Bilang ingat-yaman ng mga alagad, tungkulin niyang magbigay para sa mga pangangalla- 
ngan ng maliit nilang pulutong, at mag-abuloy sa mga dukha. Nang sa kaarawan ng 
Paskuwa ay sabihin sa kaniya ni Jesus, “Ang ginagawa mo, ay gawin mong madali” (Juan 
13:27), inakala ng mga alagad na siya'y inaa-tasang bumili ng kakailanganin sa pista, o 
mag-abuloy sa mga dukha. Sa paglilingkod sa mga iba, ay maaari sanang tinubuan siya ng 
diwang di-makasarili. Datapwa't samantalang siya'y nakikinig araw-araw sa mga pagtuturo 
ni Kristo at nasasaksihan ang di-makasariling buhay Nito, ay pinayabong naman ni Judas 
ang kaniyang mapag-imbot na pag-uugali. Ang kau-kaunting salaping tinatanggap niya sa 
kaniyang mga kamay ay naging isang palagiang tukso sa kaniya. Malimit na pagka 
nakagawa siya ng paglilingkod kay Kristo, o kaya'y nakapag-ukol ng panahon sa mga bagay 
na para sa relihiyon, ay binabayaran niya ang kaniyang sarili mula sa maliit na pondong ito. 

Sa sarili niyang palagay ang mga ganitong dahilan ay sapat na upang magbigay-katwiran sa 
kaniyang ginagawa, subali't sa paningin ng Diyos ay isa siyang magnanakaw. 


Ang madalas sabihin ni Kristo na ang kaharian Niya ay hindi sa sanlibutang ito ay 
nakayamot kay Judas. Gumawa siya ng isang balangkas ng paggawa na inasahan niyang 
siyang susundin ni Kristo. Pinanukala niyang si Juan Bautista ay hanguin o palayain sa 
bilangguan. Nguni't narito, si Juan ay pinabayaang mapugutan ng ulo. At sa halip na 
ipakipaglaban ni Jesus ang Kaniyang makaharing karapatan at ipaghiganti ang pagkakapatay 
kay Juan, ay nagtungo sa isang kubling pook sa labas ng bayan, na kasama ang Kaniyang 
mga alagad. Ang ibig ni Judas ay mapusok na pakikipaglaban. Inakala niyang kung hindi 
pipigilan ni Jesus ang mga alagad sa pagsasa gawa ng kanilang mga panukala, ay magiging 
higit na matagumpay ang gawain. Napansin niya ang lumalaking pakikipaglaban ng mga 
pinunong Hudyo, at nakita niyang ang hamon nila na si Kristo'y magpakita ng isang tanda 
sa langit ay hindi na” naman Niya pinansin. Ang puso niya ay bukas sa pag-aalinlangan, at 
binigyan siya ng kaaway ng mga isipan ng di-paniniwala at paghihimagsik. Bakit ang laging 
sinasabi ni Jesus ay ang bagay na nakapagpapahina-ng-loob? Bakit Niya sinasabi nang 
pauna na Siya at ang Kaniyang mga alagad ay daranas ng pagsubok at pag-uusig? Ang 
kaniyang pag-asang siya'y magkakaroon ng mataas na katungkulan sa bagong kaharian ay 
siyang umakay kay Judas upang katigan at itaguyod ang gawain ni Kristo. Mabibigo ba ang 
Kaniyang pag-asa? Wala pang tiyak na pasiya si Judas kung paniniwalaan niyang si Jesus ay 
Anak nga ng Diyos, nguni't siya'y nagbabaki-baki, at sinisikap niyang makasumpong ng 
kapaliwanagan tungkol sa Kaniyang mga makapangyarihang gawa. 


Bagama't hindi itinuturo ng Tagapagligtas, patuloy naman si Judas sa pagpapahiwatig ng 
kuru-kuro na si Kristo ay uupo bilang hari sa Jerusalem. Noong pakainin ang limang libo ay 
sinikap niyang ito'y maihayag. Sa pagkakataong ito ay tumulong si Judas sa pamamahagi ng 
pagkain sa nagugutom na karamihan. Nagkaroon siya ng pagkakataon na makita ang 
kapakinaba-ngang maibibigay niya sa mga iba. Nakadama siya ng kasiyahang laging 
idinudulot ng paglilingkod sa Diyos. Tumulong siya sa pagdadala sa mga maysakit at 
mga nahihirapan na nasa gitna ng karamihan upang mailapit kay Kristo. Nakita niya ang 
ginhawa, ang katuwaan at kaligayahan, na sumasapuso ng mga tao dahil sa nagpapagaling 
na kapangyarihan ng Tagapagsauli ng kalusugan. Dapat sana'y naintindihan niya ang mga 
pamamaraan ni Kristo. Nguni't siya'y binulag ng sarili niyang mga sakim na hangarin. Siya 
ang unang-unang nagsamantala sa kasiglahan at katuwaang idinulot ng kababalaghan 
tungkol sa mga tinapay. Siya ang nag-udyok na si Kristo ay agawin sa pamamagitan ng 
dahas upang Siya ay gawing hari. Malaking-malaki ang kaniyang pagasa. Kaya kaypait 
naman ng kaniyang pagkabigo. 


Ang sermon ni Kristo sa sinagoga tungkol sa tinapay ng buhay ay siyang bumago sa 
kasaysayan ni Judas. Napakinggan niya ang mga salitang, “Maliban nang inyong kanin ang 
laman ng Anak ng tao, at inumin ang Kaniyang dugo, ay wala kayong buhay sa inyong 


sarili.” Juan 6:53. Napag-unawa niya na ang iniaalok ni Kristo ay kabutihang espirituwal at 
590 


hindi pansanlibutan. Itinuring niyang siya'y may mabuting pagkukuro, at sa isip niya ay 
nakita niyang si Jesus ay walang tatamuhing karangalan, at hindi makapagbibigay ng 
anumang mataas na tungkulin sa mga tagasunod Niya. Ipinasiya niyang huwag nang 
makisama nang lubhang malapit kay Kristo, nguni't hindi naman siya agad-agad hihiwalay. 
Siya'y magmamasid. At nagmasid nga siya. 


Magbuhat noon ay nagpahayag na siya ng mga alin-langan na gumulo sa isip ng mga 
alagad. Nagpasok siya ng mga ikapa-gtatalo at ng mga nagsisinsay na mga isipan, na inuulit 
ang mga katwirang iginigiit ng mga eskriba at mga Pariseo laban sa mga inaangkin ni 
Kristo. Ang lahat ng maliliit at malalaking bagabag at mga sagabal, ang mga kahirapan at 
ang wari'y mga hadlang sa pagsulong ng ebanghelyo, ay ipinaliwanag ni Judas na mga 
katunayan na hindi nga ito totoo. Babasa siya ng mga talata sa Kasulatan na wala namang 
kaugnayan sa mga katotohanang inihahayag ni Kristo. Ang mga talatang ito, na hiwalay sa 
kanilang kinauugnayan, ay gumulo sa isip ng mga alagad, at nagpalaki sa panlulupaypay na 
lagi nang pumipiyapis sa kanila. Gayunma'y ginawa ni Judas ang lahat ng ito sa isang 
paraan na lilitaw na siya'y tapat sa kaniyang paniniwala. At samantalang naghahanap ang 
mga alagad ng mga katunayan na magpapatibay sa mga salita ng Dakilang Guro, aakayin 
naman sila ni Judas sa ikasisinsay nila nang hindi nila nahahalata. Kaya nga sa isang 
napakatapat at matalinong paraan, ay inihaharap ni Judas ang mga bagay-bagay nang 
salungat sa inihayag ni Jesus sa kanila, at binibigyan niya ng kahulugan ang mga salita Nito 
na hindi Nito sinabi. Ang mga mungkahi niya ay laging lumilikha ng masidhing 
paghahangad ng mga kapakinabangang panlupa, at sa ganitong paraa'y inaalis ang isipan ng 
mga alagad sa mahahalagang bagay na siyang dapat sana nilang isaalang-alang. Ang 
pagtatalo tungkol sa kung sino sa kanila ang dapat na maging pinakadakila ay si Judas ang 
siyang karaniwan nang may-udyok. 


Nang iharap ni Jesus sa mayamang binatang pinuno ang kondisyon ng pagiging-alagad, 
ay hindi nasiyahan si Judas. Inakala niyang may nagawang isang pagkakamali. Kung ang 
mga ganitong tao na gaya ng pinunong ito ay magiging kasama ng mga sumasampalataya, 
walang pagsalang makatutulong sila sa gawain ni Kristo. Kung si Judas lamang ay 
tinanggap bilang isang tagapayo, naisip niya, ay makapagmumungkahi siya ng maraming 
panukala para sa ikasusulong ng maliit na iglesya. Ang kaniyang mga simulain at mga 
pamamaraan ay maaaring medyo naiiba sa kay Kristo, nguni't ipinala-lagay niyang sa mga 
bagay na ito higit siyang marunong at matalino kaysa kay Kristo. 


Sa lahat ng mga sinabi ni Kristo sa Kaniyang mga alagad, ay may isang bagay na hindi 
inaayunan ng puso ni Judas. Sa ilalim ng kaniyang impluwensiya ay matuling gumagawa 
ang lebadura ng di-kasiyahan. Hindi nakita ng mga alagad kung kanino nanggaling ang 
bagay na ito, nguni't nakita ni Jesus na isinasalin ni Satanas kay Judas ang kaniyang mga 
likas, at sa gayon ay nagbubukas ng daan upang sa pamamagitan nito ay 
maimpluwensiyahan ang ibang mga alagad. Isang taon pa bago ipagkanulo si Kristo, ito'y 

sinabi na Niya. “Hindi baga hinirang Ko kayong labindalawa,” wika Niya, “at ang isa sa 
inyo ay diyablo?” Juan 6:70. 


Gayunuma'y hindi gumawa si Judas ng anumang hayagang pagsalungat, ni ng wari'y 
paglaban man sa mga turo ng Tagapagligtas. Hindi siya bumulung-bulong nang lantaran 
hanggang sa dumating ang piging sa bahay ni Simon. Nang buhusan ni Maria ng 
ungguwento ang mga paa ng Tagapagligtas, ay inihayag ni Judas ang kaniyang ugaling 
mapag-imbot. Nang siya'y sawayin ni Jesus ang diwa niya ay naging kasimpait ng apdo. 
Ang nasaktang damdamin ng kapalaluan at ang paghahangad na makaganti ay nagpaguho 
ng lahat niyang pagpipigil, at ang kasakimang maluwat na niyang kinikimkim-kimkim ay 
siya nang nakapangyari sa kaniya. Ito ang magiging karanasan ng lahat ng nagpipilit 
makipaglaro sa kasalanan. Ang mga elemento ng kasamaan na hindi nilalabanan at dinadaig 
ay tumutugon sa tukso ni Satanas, at binibihag ang kaluluwa ayon sa ibig nito. 


Nguni't hindi pa lubusang nagmamatigas si Judas. Kahit dalawang ulit na siyang 
nakipagtipan na ipagka-kanulo ang Tagapagligtas, ay may pagkakataon pa rin siya upang 
magsisi. Sa hapunan noong araw ng Paskuwa ay pinatunayan ni Jesus ang Kaniyang pagka- 
Diyos sa pamamagitan ng pagbubunyag ng binabalak ng taksil. Gayunma”y magiliw pa rin 
Niyang isinama si Judas sa Kaniyang paglilingkod sa mga alagad. Nguni't ang kahuli- 
hulihang pamanhik ng pag-ibig ay hindi pinaking-gan. Noon napasiyahan ang kalagayan ni 
Judas, at ang mga paang hinugasan ni Jesus ay humayo upang gawin ang gawain ng 
tagapagkanulo. 


Ikinatwiran ni Judas na kung sadyang dapat ipako sa krus si Jesus, ay kailangang ito ay 
mangyari. Ang kaniyang ginawang pagkakanulo sa Tagapagligtas ay hindi makababago sa 
dapat mangyari. Kung si Jesus ay hindi dapat mamatay, mapipilitan Itong iligtas ang 
Kaniyang sarili. Anuman ang mangyari, si Judas ay makikinabang sa kaniyang pagtataksil. 
Itinuring niyang siya ay nakinabang nang malaki sa pagkakapagkanulo niya sa kaniyang 
Panginoon. 


Gayon pa man, hindi naniniwala si Judas na pahihintulutan ni Kristong ang sarili Niya ay 
hulihin. Sa pagka-kanulo sa Kaniya, ay layunin ni Judas na Siya'y turuan ng aral. Ibig 
niyang gampanan ang isang bagay na aakay sa Tagapagligtas na mag-ingat sa kaniya upang 
siya'y pakkunguhang may paggalang. Nguni't hindi alam ni Judas na inihahatid niya si 
Kristo sa kamatayan. Kaydalas nga, na sa pagtuturo ng Tagapagligtas ng mga talinhaga, ay 
napapaniwala Niya ang mga eskriba at mga Pariseo ng Kaniyang maliliwanag at 
nakapagkikintal na mga halimbawa! Kaydalas nga na ginawaran nila ng hatol ang kanilang 
mga sarili! Malimit na pagka ang katotohanan ay naitatanim sa kanilang mga puso, ay 
nalilipos sila ng galit, at nagsisidampot sila ng mga bato upang Siya'y pukulin, nguni't muli 
at muli Siyang nakakatakas. Yamang marami na Siyang naiwasang mga patibong, naisip ni 
Judas, tiyak na hindi Niya pahihintulu-tang ang sarili Niya ay madakip. 

Ipinasiya ni Judas na isagawa ang pagsubok. Kung si Jesus nga ang talagang Mesiyas, 
ang mga taong ginawan Niya ng maraming kabutihan, ay sama-samang magsisikilos sa 
palibot Niya, at itatanyag Siyang hari. Ito ang magpapatahimik na magpakailanman sa 
maraming isip na hanggang ngayon ay nasa alinlangan pa. Sa gayo'y magkakaroon si Judas 
ng karangalan bilang siyang naglagay sa hari sa luklukan ni David. At ang gawang ito ang 
tiyak na magbibigay sa kaniya ng pinakamataas na tungkulin, na kasunod ng kay Kristo, sa 
bagong kaharian. 


Isinagawa ng bulaang alagad ang bahagi niya sa pagkakanulo kay Jesus. Sa halamanan, 
nang sabihin niya sa mga lider ng magugulo't masasamang karamihan na, “Ang aking 
hagkan, ay Siya nga: hawakan ninyo Siya nang mahigpit” (Mateo 26:48), ay lubos ang 
kaniyang paniniwalang si Kristo ay makakatakas sa kanilang mga kamay. At kung Siya'y 
makatakas at sisihin nila siya, ay masasabi niyang, Hindi ba sinabi ko sa inyo, Hawakan 
ninyo Siya nang mahigpit? 


Nakita ni Judas ang mga nagsihuli kay Kristo, na nag-sisunod sa kaniyang mga sinabi, at 
si Jesus ay ginapos nang mahigpit. Sa labis niyang pagtataka ay nakita niyang pinabayaan 
ng Tagapagligtas na ang sarili Nito ay hulihin at dalhin. Sumisikdo ang kaloobang sumunod 
siya sa mga humuli kay Jesus mula sa halamanan hanggang sa Ito ay iharap sa mga 
pinunong Hudyo. Sa bawa't kilos ay inaabangan niyang gulatin Nito ang Kaniyang mga 
kaaway, sa pamamagitan ng pagharap sa kanila bilang Anak ng Diyos, at sisirain ang lahat 
nilang mga pakana at kapangyarihan. Nguni't nang makalipas ang mga oras, at si Jesus ay 
patuloy pa ring napatilalim sa lahat ng pagmamalabis at pagmamalupit na iniuukol sa 
Kaniya, ay isang kakila-kilabot na pagkasindak ang sumaklot sa taksil na si Judas sa 
pagkaunawa niyang ang kaniyang Panginoon ay ipinagbili niya upang ihatid sa kamatayan 
Nito. 


Nang nalalapit na ang wakas ng paglilitis, ay hindi na natiis ni Judas ang sumbat ng 
kaniyang budhi. Biglangbiglang umalingawngaw sa buong bulwagan ang isang bahaw na 
tinig, na nagdulot ng sindak sa puso ng lahat ng mga tao: Siya'y walang kasalanan, Oh 
Caifas, huwag mo Siyang hatulan! 


Ang mataas na anyo ni Judas ay nakita ngayong gumi-gitgit sa gulilat na karamihan. 
Namumutla at humpak ang kaniyang mukha, at malalaking patak ng pawis ang namumuo sa 
kaniyang noo. Tumakbo siya sa luklukan ng hukom, ibinulaksak sa harap ng dakilang 
saserdote ang mga putol ng pilak na siyang naging halaga ng pagkakanulo niya sa kaniyang 
Panginoon. Agad niyang hinawakan ang damit ni Caifas, nakiusap siyang pawalan na si 
Jesus, na sinasabing wala naman Itong nagawang anumang karapat-dapat sa kamatayan. 
Pagalit na itinulak siya ni Caifas, nguni't ito'y lito, at hindi malaman kung anong sasabihin. 
Nahayag ang kataksilan ng mga saserdote. Maliwanag na sinuhulan nila ang alagad upang 
ipagkanulo ang kaniyang Panginoon. 

“Nagkasala ako,” muling sigaw ni Judas, “sa aking pagkakanulo sa dugong walang 
kasalanan.” Datapwa't ang dakilang saserdote, na pinanumbalikan na ng sariling 
kahinahunan, ay palibak na sumagot, “Ano sa amin? ikaw ang bahala niyan.” Mateo 27:4. 
Handa ang mga saserdoteng si Judas ay gawing kasangkapan nila, nguni't hinamak nila ang 
kaniyang kaimbihan. Nang humarap siya sa kanila na umaamin sa kaniyang pagkakasala, ay 
binulyawan nila siya. 


Ngayo'y nagdumapa si Judas sa paanan ni Jesus, na kinikilalang Ito nga ang Anak ng 
Diyos, at pinakiusapan Itong iligtas ang sarili. Hindi kinutya ng Tagapagligtas ang 
nagkanulo sa Kaniya. Batid Niyang hindi nagsisisi si Judas, ang pag-amin nito at 
pagpapahayag ng sala ay ipinilit ng nagkasala nitong kaluluwa dahil sa kakila-kilabot na 
pagkadama ng kahatulan at paghihintay ng paghuhukom, nguni't wala itong 
nararamdamang taim-tim na pagkalumbay sa pagkakapagkanulo nito sa walang-dungis na 
Anak ng Diyos, at pagkakapagtakwil sa Isa na Banal ng Israel. Gayunma'y hindi nagsalita si 
Jesus ng anumang salita ng pagsumbat. Buong kahaba-gang minasdan Niya si Judas, at 
nagwika, “Dahil dito naparito Ako sa sanlibutan.” 


Umugong ang panggigilalas sa buong kapulungan. May pagtatakang nakita nila ang 
pagtitiis ni Kristo sa nagkanulo sa Kaniya. Muling sumaloob nila na ang Lalaking ito ay 
hindi tao. Nguni't kung Siya naman ay Anak ng Diyos, tanong nila, bakit hindi Niya 
palayain ang Kaniyang sarili sa Kaniyang pagkakagapos at daigin ang mga nagpaparatang 
sa Kaniya? Nakita ni Judas na wala nang kabuluhan ang kaniyang mga pakiusap, kaya't 
nagmamadali siyang lumabas sa bulwagan na sumisigaw, “Totoong huli na! Totoong huli 
na!” Naramdaman niyang hindi niya makakayang makitang si Jesus ay ipako sa krus, at sa 
kaniyang kawalang-pag-asa ay umalis at nagbigti. 


Sa dakong hapon nang araw ding yaon, sa daang buhat sa hukuman ni Pilato hanggang sa 
Kalbaryo, ay biglang napigil ang mga sigawan at mga panunuya ng masa-samang 
karamihan na nagsisipaghatid kay Jesus sa pook na pagpapakuan sa Kaniya. Nang magdaan 
sila sa isang ilang na pook, ay natanawan nila sa paanan ng isang patay na punungkahoy, 
ang bangkay ni Judas. Isang tana-win iyon na nakapanghihilakbot makita. Dahil sa kaniyang 
bigat ay nalagot ang lubid na itinali niya sa punungkahoy at kaniyang ipinagbigti. Sa 
kaniyang pagbagsak, ay nagkabali-bali at nagkaluray-luray ang kaniyang katawan, at 
ngayo'y kinakain ito ng mga aso. Ang kaniyang bangkay ay madaling inilibing, nguni't 
nagbawa ang panlilibak ng karamihan, at maraming namumutlang mukha ang naghayag ng 
isinasaloob nilang damdamin. Waring dumadalaw na ang paghihiganti sa mga nagkasala sa 
dugo ni Jesus. 

Kabanata 77---Sa Bulwagan ng Hukuman ni Pilato 


Sa bulwagan ng hukuman ni Pilato, na gobernador Romano, ay nakagapos na nakatayo si 
Kristo bilang isang bilanggo. Nakapaligid sa Kaniya ang mga kawal na bantay, at mabilis na 
napupuno ang bulwagan ng mga nanonood. Sa makalabas lamang ng pintuan ay naroon 
naman ang mga hukom ng Sanedrin, ang mga saserdote, mga pinuno, mga matatanda, at ang 
magugulong karamihan. 


Pagkatapos mahatulan si Jesus, ay nagtungo ang kapulungan ng Sanedrin kay Pilato 
upang ang hatol ay mapagtibay at maipatupad nito. Nguni't ang mga pinunong ito ng mga 
Hudyo ay ayaw magsipasok sa bulwagan ng hukuman ng mga Romano. Ayon sa kanilang 
kautusang seremonyal ay madudungisan sila, at sa gayo”y hindi sila maaaring makibahagi sa 
kapistahan ng Paskuwa. Sa kanilang kabulagan ay hindi nila nakitang nadungisan na ng 
nakamamatay na poot na naghahari sa kanila ang kanilang mga puso. Hindi nila nakitang si 
Kristo ang tunay na Kordero ng Paskuwa, at yayamang tinang-gihan na nila Siya, ay nawala 
na sa kanila ang kahulugan ng dakilang kapistahan. 


Nang dalhin ang Tagapagligtas sa bulwagan ng hukuman, tiningnan Siya ni Pilato ng 
mabalasik na tingin. Ginising na madalian ang gobernador Romano sa kaniyang silid- 
tulugan, kaya ipinasiya nitong tapusing madali hangga't maaari ang pagtupad ng kaniyang 
tungkulin. Handa siyang makitungo sa bilanggo na taglay ang kabalasikan ng isang may 
kapangyarihan. Kaya nga taglay ang pinakamabagsik na anyong tiningnan niya kung anong 
uri ng tao ang kaniyang sisiyasatin, na naging sanhi ng pag-pukaw sa kaniya sa gayong 
napakaagang oras ng umaga. Batid niyang ito'y di-sasalang isa sa mga kinamumuhian at 
ibig maparusahan agad ng mga maykapangyari-hang Hudyo. 


Sinulyapan ni Pilato ang mga taong maydala kay Jesus, at pagkatapos ay humantong ang 
kaniyang paninging naniniyasat kay Jesus. Nakaharap na niya ang lahat ng uri ng mga 
kriminal, nguni't wala pa siyang naka-kaharap kailanman nang una na isang taong nagtatag- 
lay ng mga tanda ng kabutihan at kamaharlikaang nasa kay Jesus. Sa mukha Niya ay wala 
siyang nakitang anumang tanda ng pagkakasala, ng pagkatakot, ng katapa-ngan o paglaban. 
Ang namalas niya'y isang taong larawan ng kahinahunan at may marangal na kaanyuan, na 
sa mukha'y walang mababakas na mga tanda ng isang kriminal, kundi tatak na makalangit. 


Ang anyo ni Kristo ay kinalugdan ni Pilato. Napukaw ang mabuting likas na nasa kaniya. 
Nabalitaan na niya si Jesus at ang Kaniyang mga gawa. Naibalita na rin sa kaniya ng 
kaniyang asawa ang mga kahanga-hangang gawang ginawa ng propetang Galileo, na 
nagpagaling ng mga maysakit at bumuhay ng mga patay. Ang lahat ng ito ay nabuhay sa 
isip ni Pilato na gaya ng isang panaginip. Nagunita niya ang mga bali-balita buhat sa kung 
saan-saan. Ipinasiya niyang hingin sa mga Hudyo na sabihin nila ang kanilang mga paratang 
laban sa bilanggo. “Sino ang Taong ito, at bakit ninyo Siya dinala dito?” tanong niya. “Ano 
ang inyong ipinaparatang laban sa Kaniya?” Hindi magtugma-tugma ang mga Hudyo. 

Palibhasa'y batid nilang hindi nila mapatutunayan ang kanilang mga paratang laban kay 
Kristo, ay hindi nila hangad na ito'y litisin nang hayagan. Nagsisagot sila na Siya ay isang 
magdaraya na ang pangalan ay Jesus na taga-Nazareth. 


Muling nagtanong si Pilato, “Anong sakdal ang dala ninyo laban sa Taong ito?” Hindi 
sinagot ng mga saserdote ang kaniyang tanong, kundi ipinakita nila ang kanilang 
pagkayamot sa pamamagitan ng mga salita, kanilang sinabi, “Kung Siya'y hindi 
mangagawa ng kasamaan, ay hindi sana namin dinala Siya sa iyo.” Kung ang mga bumubuo 
ng Sanedrin, na mga pang-unang tao ng bansa, ay nagdadala sa iyo ng isang taong 
itinuturing nilang karapat-dapat sa kamatayan, kailangan pa bang itanong kung ano ang 
paratang laban sa kaniya? Ibig nilang ipadama kay Pilato na sila'y mahahalagang mga tao, 
at sa gayo'y maakay siyang pahinuhod sa kanilang pakiusap na huwag nang daanin iyon sa 
marami pang mga pagsisiyasat. Sabik silang mapagtibay ang kanilang hatol; sapagka't batid 
nilang ang mga taong nakakita ng mga kagila-gilalas na gawa ni Kristo ay makapagsasaysay 
at makapagpapatotoo nang ibang-iba sa mga kinatha lamang nila.” 


Inakala ng mga saserdote na madali nilang maisasagawa ang kanilang mga balak 
sapagka't si Pilato ay may mahinang kalooban. Una sa rito ay may nilagdaan na si Pilatong 
kasulatan, na hinahatulan ng kamatayan ang mga taong talos nilang hindi naman karapat- 
dapat mamatay. Sa paningin niya ay maliit lamang ang halaga ng buhay ng isang bilanggo, 
ito man ay maysala o wala ay walang tanging pagkakaiba sa kaniya. Inasahan ng mga 
saserdote na igagawad ngayon ni Pilato ang parusang kamatayan kay Jesus nang hindi na 
Siya lilitisin pa. Ito ay sinikap nilang hilingin sa panahon ng kanilang malaking kapistahang 
pambansa. Nguni't may nakikita si Pilato sa bilanggo na pumipigil sa kaniya. Hindi niya 
mapangahasang gawin ang hinihingi nila. Nababasa niya ang mga nilalayon ng mga 
saserdote. Nagunita niya kung paanong, hindi pa nata-tagalan, ay binuhay ni Jesus si 
Lazaro, na isang taong apat na araw nang patay, at ipinasiya niyang maalaman, bago niya 
lagdaan ang hatol na kamatayan, kung anu-ano ang mga paratang laban sa Kaniya, at kung 
talagang ang mga iyon ay mapatutunayan. 


Kung sapat na ang inyong hatol, sabi niya, bakit pa ninyo dinala sa akin ang bilanggo? 
“Kunin ninyo Siya, at Siya'y hatulan ayon sa inyong kautusan.” Sa ganitong pagpilit, sinabi 
ng mga saserdote na nakapaggawad na sila ng hatol sa Kaniya, nguni't kailangang lagdaan 
din ni Pilato ang hatol nila upang iyon ay magkaroon ng bisa. Ano ang inyong hatol? tanong 
ni Pilato. Ang hatol na kamatayan, sagot nila, nguni't hindi itinutulot sa amin ng batas na 
ipapatay namin ang sinumang tao. Hiniling nila kay Pilato na tanggapin niya ang kanilang 
salita tungkol sa pagkakasala ni Kristo, at ipatupad ang kanilang hatol. Sila na ang 
mananagot sa anumang ma-aaring ibunga. 


Si Pilato ay hindi isang matwid o tapat na hukom, nguni't bagaman mahina siya sa 
kapangyarihang moral, ay ayaw naman niyang pagbigyan ang kahilingang ito. Ayaw niyang 
hatulan si Jesus hangga't hindi sila nakapaghaharap ng isang paratang laban sa 

Kaniya. Napalagay sa alanganin ang mga saserdote. Nakita nilang dapat nilang higpitang 
mabuti ang kanilang paglilihim upang mapagtakpan ang kanilang pagpapaimbabaw. Hindi 
nila dapat pahintulutang lumitaw na si Kristo ay hinuli dahil sa mga bagay na ukol sa 
relihiyon. Kung ito ang palalabasin nilang dahilan, ang mga ginagawa nilang pamamaraan 
ay mawawalan ng kabuluhan kay Pilato. Dapat nilang palitawing si Jesus ay gumawa laban 
sa batas ng pamahalaan, sa gayo'y maparurusahan Siyang tulad sa isang nagkasala sa 
pamahalaan. Noon ay kasalukuyang laging may bumabangong kaguluhan at paghihimagsik 
laban sa pamahalaang Romano na gawa ng mga Hudyo. Ang mga paghihimagsik na ito ay 
buong bagsik na pinakikitunguhan ng mga Romano, at sila'y laging handa sa pagsawata o 
pagsugpo sa lahat ng bagay na maaaring humantong sa himagsikan. 


Ilang araw pa lamang ang nakararaan ay sinikap na ng mga Pariseong siluin si Kristo sa 
tanong na, “Matwid bagang kami ay bumuwis kay Cesar?” Datapwa't inilantad ni Kristo 
ang kanilang pagpapaimbabaw. Nakita ng mga Romanong kaharap noon ang lubos na 
pagkabigo ng mga magkakasabuwat, at ang kanilang pagkapahiya sa isinagot Niyang, 
“Ibigay ninyo kay Cesar ang kay Cesar.” Lukas 20:22-25. 


Inisip ngayon ng mga saserdote na palitawing si Kristo ay nakapagturo sa pagkakataong 
ito ng inasahan nilang ituturo Niya. Dahil sa kanilang kagipitan ay tumawag sila ng mga 
bulaang saksi upang matulungan sila, “at nangagpasimula silang isumbong Siya, na 
sinasabi, “Nasumpungan namin ang taong ito na pinasasama ang aming bansa, at 
ipinagbabawal na bumuwis kay Cesar, at sinasabi na Siya rin nga ang Kristo, ang Hari.” 
Tatlong mga paralang, na bawa't isa'y walang pinagsasaligan. Batid ito ng mga saserdote, 
nguni't handa silang gumawa ng pagsisinungaling matamo lamang ang kanilang 
hinahangad. Nakita ni Pilato ang layon nila. Hindi siya naniwalang ang bilanggo ay 
nagbalak na lumaban sa pamahalaan. Ang Kaniyang maamo at mapagpakumbabang ka- 
anyuan ay ganap na katuwas ng kanilang ipinaparatang. May palagay si Pilato na balak ng 
mga Hudyong ipahamak ang walang-salang taong ito na maaring nakahahadlang sa landas 
ng mga pinunong Hudyo. Binalingan niya si Jesus at tinanong, “Ikaw baga ang Hari ng mga 
Hudyo?” Sumagot ang Tagapagligtas, “Ikaw ang nagsasabi.” At nang Siya'y magsalita, ay 
nagliwanag ang Kaniyang mukha na para bagang tumatama roon ang sikat ng araw. 


Nang marinig nila ang Kaniyang sagot, ay tinawag ni Caifas at ng mga kasama nito ang 
pansin ni Pilato upang masaksihan niya ang pag-amin ni Jesus sa kasalanang ipinaparatang 
sa Kaniya. Kasabay ng maiingay na pagsisigawan, ay hiningi ng mga saserdote, mga 
eskriba, at mga pinuno na Siya'y hatulan ng kamatayan. Nakisigaw rin ang magugulong 
karamihan, at totoong nakabibingi ang sigawan. Hindi malaman ni Pilato ang gagawin. 
Sapagka't hindi sumasagot si Jesus sa mga nagpaparatang sa Kaniya, ay sinabi sa Kaniya ni 
Pilato, “Hindi Ka sumasagot ng anuman? tingnan Mo kung ga-ano karaming bagay ang 
kanilang isinasakdal laban sa Iyo. Datapwa't si Jesus ay hindi pa rin sumagot ng anuman.” 

Sa pagkakatayo ni Kristo sa likod ni Pilato, na nata-tanaw ng lahat na nasa hukuman, ay 
narinig Niya ang mga pag-upasala, gayunman ay hindi Siya sumagot ng isa mang salita sa 
lahat ng mga maling paratang sa Kaniya. Ang buo Niyang anyo ay nagpatunay na Siya'y 
walang-sala. Sa Kaniyang pagkakatayo ay hindi Siya nakilos ng mabangis na bugso ng 
damdaming sumisigalbo sa palibot Niya. Iyon ay para bagang matitinding daluyong ng galit, 
na pataas nang pataas, na tulad sa mga alon ng maunos na dagat, na humahampas sa palibot 
Niya, nguni't hindi naman Siya maabot. Nanatili Siya sa tahimik na pagkakatayo, nguni't 
ang Kaniyang pananahimik ay maliwanag ang ibig sabihin. Iyon ay gaya ng isang ilawang 
nagliliwanag mula sa kalooban ng tao at tumatagos hanggang sa labas. 


Nagtaka si Pilato sa Kaniyang anyo. Hindi kaya pinapansin ng Taong ito ang ginagawang 
paglilitis dahil sa wala Siyang hangaring iligtas ang Kaniyang buhay? tanong niya sa sarili. 
Nang tingnan niya si Jesus, na nag-babata ng paghamak at paglibak nang hindi man 
gumaganti, ay nadama niyang si Jesus ay hindi maaaring maging gaya ng maiingay na 
saserdote na liko at di-maka-tarungan. Sa pag-asang matatamo niya sa Kaniya ang 
katotohanan at upang maiwasan ang pagkakagulo at pagsisigawan ng karamihan, ay kinabig 
ni Pilato si Jesus sa tabi niya, at muling nagtanong, “Ikaw baga ang Hari ng mga 
Hudyo?” Hindi tuwirang sinagot ni Jesus ang tanong na ito. Batid Niyang nakikipagpunyagi 
ang Banal na Espiritu sa puso ni Pilato, at binigyan Niya siya ng pagkakataong aminin ang 
kaniyang paniniwala. “Sinasabi mo baga ito sa iyong sarili,” tanong Niya, “o sinabi sa iyo 
ng mga iba tungkol sa Akin?” Alalaong baga'y iyan ba ang paratang ng mga saserdote, o 
iyan ay isang paghahangad na makatanggap ng liwanag mula kay Kristo, kaya nagtanong si 
Pilato? Naunawaan ni Pilato ang ibig sabihin ni Kristo, nguni't gumiit ang kataasan sa 
kaniyang puso. Hindi niya maamin ang paniniwalang umuukilkil sa kaniya. “Ako baga'y 
Hudyo?” wika niya. “Ang Iyong sariling bansa at ang mga pangulong saserdote ang sa Iyo'y 
nagdala sa akin, anong Iyong ginawa?” 


Nakalampas ang ginintuang pagkakataon kay Pilato. Gayon pa ma'y hindi pa rin siya 
pinabayaan ni Jesus na walang natatamong higit na liwanag. Bagama't hindi Niya tuwirang 
sinagot ang tanong ni Pilato, malinaw naman Niyang ipinahayag ang Kaniyang misyon. 
Ipinaunawa Niya kay Pilato na hindi Siya naghahanap ng isang luklukang-hari sa 
lupa. “Ang kaharian Ko ay hindi sa sanlibutang ito,” wika Niya, “kung ang kaharian Ko ay 
sa sanlibutang ito, ang Aking mga alipin nga ay makikipagbaka, upang Ako'y huwag 
maibigay sa mga Hudyo: nguni't ngayo'y ang Aking kaharian ay hindi rito. Sinabi nga sa 
Kaniya ni Pilato, Ikaw nga baga'y Hari? Sumagot si Jesus, Ikaw ang nagsasabing Ako'y 
Hari. Ako'y ipinanganak dahil dito, at dahil dito Ako naparito sa sanlibutan, upang bigyang 
patotoo ang katotohanan. Ang bawa't isang ayon sa katotohanan ay nakikinig ng Aking 
tinig.” 

Pinatibayan ni Jesus na ang Kaniyang salita ay isang susing magbubukas ng hiwaga sa 
mga laang tumanggap nito. May sariling angking kapangyarihan ito, at ito ang lihim ng 


paglaganap ng Kaniyang kaharian ng katotohanan. Hangad Niyang maunawaan ni Pilato na 
598 


sa pamamagitan lamang ng pagtanggap at pagsasakabuhayan ng katotohanan masasauli ang 
nagibang likas niya. 


Ninais ni Pilatong makilala ang katotohanan. Nagulo ang kaniyang isip. Nahagip niya 
ang mga salita ng Tagapagligtas, at gayon na lamang kalaki ang paghaha-ngad ng kaniyang 
puso na maalaman kung ano nga iyon, at kung paano niya matatamo. “Ano ang 
katotohanan?” tanong Niya. Nguni't hindi na siya naghintay ng kasagutan. Ang 
pagkakagulo ng mga tao sa labas ay nagpadama sa kaniya ng kaselanan ng sandali, 
sapagka't isinisigaw na ng mga saserdote na ilagda na niya agad ang hatol. Nilabas niya ang 
Hudyo, at malinaw niyang ipinahayag, “Wala akong masumpungang anumang kasalanan sa 
Kaniya.” 


Ang mga salitang itong binitiwan ng isang hukom na walang pagkakilala sa Diyos ay 
umiiwang suwat sa kataksilan at kasinungalingan ng mga pinuno ng Israel na nagpaparatang 
sa Tagapagligtas. Nang marinig ito kay Pilato ng mga saserdote at mga matatanda, ay gayon 
na lamang ang kanilang pagkabigo at pagkagalit. Malaon na nilang binalak at hinintay ang 
ganitong pagkakataon. At sapagka't para na nilang nakikitang mapawawalan si Jesus, ay 
waring handa na silang Siya ay pagluray-lurayin. Pasigaw nilang tinuligsa si Pilato, at 
pinagbantaang isusumbong sa pamahalaang Romano. Pinaratangan nila siyang ayaw 
humatol kay Jesus, na Ito, pinatitibayan nila, ay lumalaban kay Cesar. 


Mga galit na tinig ang ngayo'y napakinggan, na nagpapahayag na ang impluwensiya ng 
pagbabangon ni Jesus ng himagsikan ay alam na alam sa buong lupain. Sinabi ng mga 
saserdote, “Ginugulo Niya ang bayan, na nagtuturo sa buong Judea, magbuhat sa Galilea 
hanggang sa dakong ito.” Nang panahong ito ay wala sa isip ni Pilato na hatulan si Jesus. 
Batid niyang pinaratangan si Jesus ng mga Hudyo dahil sa poot at pananaghili. Batid niya 
ang kaniyang tungkulin. Hinihingi ng katarungan na si Kristo ay dapat pawalan karaka-raka. 
Nguni't kinatatakutan ni Pilato ang masamang kalooban ng mga tao. Kung hindi niya 
ibibigay si Jesus sa kanilang mga kamay, ay walang pagsalang lilikha ng gulo ang mga tao, 
at ito ay kinaka-takutan niyang harapin. Nang marinig niyang si Kristo ay buhat sa Galilea, 
ipinasiya niyang ipadala Siya kay Herodes, na pinuno ng lalawigang iyon, na noon ay nasa 
Jerusalem. Sa ganitong hakbangin, ay inakala ni Pilatong maililipat niya kay Herodes ang 
tungkulin ng paglilitis. Inisip din niyang ito'y isang mabuting pagkakataon upang 
papaghilumin ang matanda nang pagkakagalit nila ni Herodes. At gayon nga ang nangyari. 
Ang dalawang mahistrado ay naging magkaibigan uli dahil sa paglilitis sa Tagapagligtas. 


Muling ibinigay ni Pilato si Jesus sa mga kawal, at sa gitna ng mga paglibak at mga 
paghamak ng magugulong karamihan ay madalian Siyang dinala sa bulwagan ng hukmnan 
ni Herodes. “Nang makita nga ni Herodes si Jesus, ay nagalak siyang lubha.” Hindi pa niya 
nakakaharap nang una ang Tagapagligtas, nguni't “malaon nang hinahangad niya na makita 
Siya, sapagka't siya'y nakabalita ng maraming bagay tungkol sa Kaniya, at siya'y 
naghihintay na makakita ng ilang himalang gawa Niya.” Ang Herodes na ito ay yaong ang 

mga kamay ay nadungisan ng dugo ni Juan Bautista. Nang unang mabalitaan ni Herodes si 
Jesus, siya'y sinidlan ng takot, at nagsabi, “Tto ay si Juan, na aking pinugutan ng ulo: siya'y 
nagbangon sa mga patay,” “kaya nga makapangyarihang mga gawa ang nakikita sa 
Kaniya.” Marcos 6:16, Mateo 14:2. Gayunma'y hinangad pa rin ni Herodes na makita si 
Jesus. Ngayo'y may pagkakataon nang mailigtas ang buhay ng propetang ito, at inasahan ng 
hari na mapapawi na magpakailanman sa kaniyang isip ang alaala ng duguang ulo na dinala 
sa kaniya sa isang bandehado. Hangad din niyang siya'y masiyahan, at inisip niyang kung si 
Kristo”y bibigyan ng pag-asang pawalan, ay gagawin niya ang lahat ng bagay na hihilingin 
sa kaniya. 


Isang malaking pulutong ng mga saserdote at mga matatanda ang naghatid kay Kristo 
kay Herodes. At nang maiharap na ang Tagapagligtas, ang may matataas na tungkuling ito, 
na pawang pahangos na nagsisipagsalita, ay naggiit ng kanilang mga paratang laban sa 
Kaniya. Nguni't hindi gaanong pinansin ni Herodes ang kanilang mga paratang. Ipinag-utos 
niyang manahimik ang lahat, sa pagnanais na magkaroon siya ng pagkakataong matanong si 
Kristo. Iniutos niyang kalagin ang gapOs ni Kristo, at kaalinsabay nito'y pinagwikaan niya 
ang mga kaaway ni Jesus sa marahas na pakikitungong ginawa nila sa Kaniya. Sa pagtingin 
niyang may kahabagan sa payapang mukha ng Manunubos ng sanlibutan, ay karunungan at 
kalinisan lamang ang nabasa niya rito. Siya at si Pilato ay kapwa naniniwalang si Kristo ay 
isinakdal dahil sa galit at pangingimbulo. 


Tinanong ni Herodes si Kristo nang marami, nguni't nanatiling hindi umiimik ang 
Tagapagligtas. Sa utos ng hari, ay dinala roon ang mga pilay at mga lumpo, at si Kristo'y 
inatasang patunayan ang Kaniyang mga inaangkin sa pamamagitan ng paggawa ng himala. 
Sinasabi ng mga taong Ikaw ay nakapagpapagaling ng mga maysakit, sabi ni Herodes. 
Kinasasabikan kong makita na hindi kasinungalingan ang Iyong lumalaganap na 
kabantugan. Hindi sumagot si Jesus, at nagpatuloy pa rin si Herodes sa pag-aatas: Kung 
Ikaw ay nakagagawa ng mga himala sa mga iba, ay gawin Mo ngayon para sa ikabubuti Mo, 
at ito'y pakikinabangan Mo. Muli pa siyang nag-utos, Magpakita Ka sa amin ng isang tanda 
na Ikaw nga ay may kapangyarihang gaya ng aming nababalitaan. Nguni't si Kristo ay tulad 
sa isang hindi nakakarinig at hindi nakakakita. Ibinihis ng Anak ng Diyos sa Kaniyang sarili 
ang likas o katutubo ng tao. Dapat Niyang gawin ang gagawin ng tao sa ganito ring mga 
pangyayari. Kaya nga hindi Siya gumawa ng himala upang iligtas ang Kaniyang sarili sa 
hirap at kadustaang dapat maranasan at pagtiisan ng tao kung napapalagay sa ganito ring 
kalagayan. 


Ipinangako ni Herodes na kung si Kristo ay gagawa ng himala sa harap niya, ay 
palalayain Siya. Nasaksihan ng sariling mga mata ng mga nagsasakdal kay Kristo ang mga 
kababalaghang gawa na ginawa ng Kaniyang kapangyarihan. Narinig nilang nag-utos Siya 
sa libingan na ilabas nito ang patay na nasa kaniya. Nakita nila ang patay na lumabas sa 
libingan bilang pagtalima sa Kaniyang tinig. Sinidlan sila ng takot na baka ngayon ay 


gumawa Siya ng isang himala. Sa lahat ng mga bagay na kanilang kinatatakutan nang labis 

ay ang pagpapakita Niya ng Kaniyang kapangyarihan. Ang gayong pagpapakita ng 
Kaniyang kapangyarihan ay magsisilbing dagok na papatay sa kanilang mga panukala, at 
maaari pang ikapahamak ng kanilang mga buhay. Muli na namang iginiit ng mga saserdote 
at mga pinuno ang kanilang mga paratang laban sa Kaniya. Pasigaw nilang sinabi, Siya ay 
isang taksil, isang mamumusong. Siya ay gumagawa ng mga himala sa pamamagitan ng 
kapang-yarihang bigay sa Kaniya ni Beelzebub, na prinsipe ng mga demonyo. Gayon na 
lamang ang pagkakagulo sa bulwagan, ang ilan ay sumisigaw ng isang bagay at ang iba ay 
iba naman. 


Hindi na ngayon nangingilabot si Herodes na digaya noong hingin ni Herodias ang ulo ni 
Juan Bautista. May isang panahong nadama niya ang matinding ulos ng pagdadalang-sisi 
dahil sa kaniyang nakapangingilabot na ginawa, nguni't ang kaniyang mga pang-unawang 
moral ay naging lalo at lalo nang hamak dahil sa kaniyang mahalay na pamumuhay. 
Ngayo'y tumigas nang lubha ang kaniyang puso na anupa't naipagyayabang pa niya ang 
parusang iginawad niya kay Juan dahil sa pangangahas nitong siya'y sansalain. At ngayo’y 
binantaan niya si Jesus, na paulit-ulit na sinasabing siya'y may kapang-yarihang magpalaya 
o humatol sa Kaniya. Gayunma'y nanatili pa ring hindi umiimik si Jesus na parang walang 
anuman Siyang narinig. 


Nayamot si Herodes sa ganitong di-pag-imik ni Jesus. Parang nagpapahiwatig ito nang 
lubos na pagwawa-lang-bahala sa kaniyang kapangyarihan. Sa mayabang at magilas na hari, 
ang hayagang pagsuwat ay hindi pa ga-anong masama kaysa di-pagpansin. Kaya pagalit 
niyang binantaang muli si Jesus, na namalagi pa ring di-kumikilos at di-umiimik. Ang 
misyon ni Kristo sa sanlibutang ito ay hindi upang bigyang-kasiyahan ang walang- 
kabuluhang pag-uusyuso ng mga tao. Siya'y naparito upang pagalingin ang mga may 
bagbag na puso. Kung Siya'y nakapagsasa-lita ng anuman upang pagalingin ang mga sugat 
ng mga maysakit na kaluluwa, hindi sana Siya namalaging di-umiimik. Nguni't wala Siyang 
masasalitang anuman para sa mga nagsisiyurak sa katotohanan sa pamamagitan ng kanilang 
tampalasang mga paa. 


Maaari sanang magsalita si Kristo kay Herodes ng mga salitang manunuot sa mga 
pandinig ng haring may matigas na puso. Maaaring ito'y Kaniyang sindakin at panginigin sa 
pamamagitan ng paglalahad sa harap nito ng ganap na kalikuan ng buhay nito, at ng kakila- 
kilabot na parusang darating dito. Datapwa't ang di-pag-imik ni Kristo ay siyang 
pinakamatinding pagsuwat na Kaniyang maibibigay. Tinanggihan ni Herodes ang 
katotohanang sinalita ng pinakadakila sa mga propeta, at wala nang iba pang pabalitang 
tatanggapin ito. Wala nang masasabi pa rito ang Hari ng langit. Ang taingang yaong laging 
nakabukas sa daing ng mga tao, ay paking sa mga utos ni Herodes. Ang mga matang yaon 
na laging nakatuong nahahabag na taglay ang nagpapatawad na pag-ibig sa makasalanang 
nagsisisi, ay Wala nang maiukol na sulyap kay Herodes. Ang mga labing yaon na bumigkas 
ng lalong nakapagkikintal na katotohanan, na sa pinakamagiliw na pakikiusap ay namanhik 

sa lalong makasalanan at lalong hamak, ay nakatikom na sa palalong hari na hindi 
nakaramdam ng pangangailangan ng isang Tagapagligtas. 


Nagdilim ang mukha ni Herodes sa matinding galit. Pagbaling niya sa karamihan, ay 
pagalit niyang isinigaw na si Jesus ay isang impostor. Pagkatapos ay sinabi niya kay Kristo, 
Kung Ikaw ay hindi magbibigay ng katunayan ng Iyong inaangkin, ay ibibigay kita sa mga 
kawal at sa mga tao. Maaaring sila'y magtagumpay na mapapagsalita Ka. Kung Ikaw ay 
isang impostor, kamatayan lamang sa kanilang mga kamay ang bagay sa Iyo; kung Ikaw ay 
Anak ng Diyos, ay iligtas Mo ang Iyong sarili sa pamamagitan ng paggawa ng isang 
himala. 


Kabibigkas pa lamang ng mga salitang ito ay kagyat nang dinaluhong ng mga tao si 
Kristo. Tulad sa mababangis na hayop, dinumog ng magugulong karamihan ang kanilang 
huli. Kinaladkad si Jesus nang paparito at paparoon, at si Herodes naman ay nakisama sa 
karamihan upang palibhasain ang Anak ng Diyos. Kung hindi nakapamagitan ang mga 
kawal na Romano, at naipagtulakang paurong ang galit-na-galit na karamihan, sana'y 
nagka-luray-luray ang Tagapagligtas. 


“Si Herodes na kasama ang kaniyang mga kawal ay inalimura Siya, at Siya”y nilibak, at 
sinuutan Siya ng maringal na damit.” Nakisama na rin sa ganitong pagma-malabis ang mga 
kawal na Romano. Lahat ng paglibak at pagpapahirap na magagawa ng mga tampalasan at 
masa-samang kawal na ito, sa tulong ni Herodes at ng matataas na tao ng mga Hudyo, ay 
ginawa nila sa Tagapagligtas. Gayunma'y hindi nagkulang ang Kaniyang maka-Diyos na 
pagtitiis. 


Sinikap ng mga umuusig kay Kristo na sukatin ang Kaniyang likas sa pamamagitan ng 
likas nila, inilarawan nila Siya na kasing-imbi rin nila. Nguni't sa likod ng kasalukuyang 
nakikita ay isa pang tanawin ang kusang lumitaw---isang tanawing balang araw ay makikita 
nila sa buong kaluwalhatian nito. May ibang naroon na nanginig sa harap ni Kristo. 
Samantalang ang mararahas na karamihan ay buong pangungutyang lumuhod sa harap Niya, 
ang ibang nagsilapit upang gumawa rin nang gayon ay nagsitalikod, na nangatakot at 
nangatahimik. Nasumbatan si Herodes. Ang huling sinag ng mahabaging liwanag ay 
tumatanglaw sa kaniyang pusong pinatigas ng kasalanan. Nadama niyang ito'y hindi 
pangkaraniwang tao, sapagka't ang liwanag ng pagka-Diyos ay kumislap sa katawang-tao ni 
Kirsto. Nang sandali ring iyon na si Kristo'y napaliligiran ng mga manlilibak, mga 
manganga-lunya, at mga mamamatay-tao, ay naramdaman ni Herodes na ang kaniyang 
nakikita at pinagmamasdan ay isang Diyos na nakaupo sa Kaniyang trono. 


Pusakal mang masama si Herodes, ay hindi rin niya pinangahasang pagtibayin ang hatol 
kay Kristo. Nais niyang maibsan siya ng kakila-kilabot na kapanagutan, at kaya nga 
kaniyang ipinabalik si Jesus sa bulwagan ng hukumang Romano. Nabigo si Pilato at labis na 
nayamot. Nang bumalik ang mga Hudyo na dala ang kanilang bilanggo, may pagkainip na 


itinanong niya kung ano ang ibig nilang gawin niya. Ipinaalaala niya sa kanila na nasiyasat 

na niya si Jesus, at wala naman siyang nasumpungang pagkakasala Niya; sinabi pa niyang 
nagharap sila ng mga sumbong laban sa Kaniya, nguni't isa man sa mga ito ay hindi nila 
napatunayan. Ipinadala niya si Jesus kay Herodes, na tetrarka ng Galilea, at isang kababayan 
nila, nguni't siya man ay walang anumang nasumpungan sa Kaniya na karapat-dapat sa 
kamatayan. “Siya nga'y aking parurusahan,” wika ni Pilato, “at Siya'y pawawalan.” 


Dito ipinakilala ni Pilato ang kaniyang kahinaan. Sinabi niyang si Jesus ay walang- 
kasalanan, nguni't handa pa rin siyang ipahampas Siya upang mapatahimik ang mga 
nagpaparatang sa Kaniya. Ipatatalo niya ang katarungan at simulain upang makipagkasundo 
sa magugulong karamihan. Ito ang naglagay sa kaniya sa tagibang na kalagayan. Nahalata 
ng mg tao ang kaniyang kahina-an, at lalong hiningi nila ang buhay ng bilanggo. Kung sa 
pasimula pa lamang ay nanindigan na nang buong tibay si Pilato, at tumangging hatulan ang 
isang taong nasumpungan niyang walang-kasalanan, sana'y nalagot niya ang nakamamatay 
na tanikalang gagapos sa kaniya sa buong buhay niyang nagdadalang-sisi. Kung isinagawa 
lamang niya ang pinaniniwalaan niyang matwid, sana'y hindi nangahas ang mga Hudyo na 
diktahan siya. Maaaring naipapatay si Kristo, nguni't hindi ana nagpasan si Pilato ng 
kasalanan. Nguni't gumawa si Pilato ng mga hakbang na labag sa kaniyang budhi. Iniwasan 
niyang humatol nang may katarungan at karampatan, at ngayon ay nasumpungan niya ang 
kaniyang sarili na halos walang-magawa sa mga kamay ng mga saserdote at mga pinuno. 
Ang kaniyang pag-uulik-ulik at pag-aalanganin sa pagbibigay ng pasiya ay naging 
kapahamakan niya. 


Hanggang sa sandaling ito ay hindi pa rin pinabayaan si Pilato na humatol nang parang 
bulag. Isang pasabing buhat sa Diyos ang nagbabala sa kaniya na huwag gawin ang bagay 
na malapit na niyang gawin. Bilang tugon sa panalangin ni Kristo, dinalaw ng isang anghel 
na mula sa langit ang asawa ni Pilato, at sa isang panaginip ay nakita nito ang Tagapagligtas 
at ito'y nakipag-usap sa Kaniya. Ang asawa ni Pilato ay hindi isang Hudyo, nguni't nang sa 
panaginip nito ay tingnan nito si Jesus, hindi nito pinag-alinlanganan ang Kaniyang likas o 
misyon. Nakilala nitong Siya ang Prinsipe ng Diyos. Nakita nitong nililitis Siya sa bulwagan 
ng hukuman. Nakita nitong nagagapos nang mahigpit ang Kaniyang mga kamay na tulad sa 
isang kriminal. Nakita nito si Herodes at ang mga kawal nito na nagsisigawa ng kanilang 
kakila-kilabot na gawa. Narinig nito ang mga saserdote at mga pinuno, na lipos ng inggit at 
galit, na nagpaparatang. Narinig nito ang mga salitang, “Kami'y mayroong isang kautusan, 
at ayon sa kautusang yaon ay nararapat Siyang mamatay.” Nakita nitong ibinigay ni Pilato si 
Jesus upang hampasin, pagkatapos masabi nito na, “Ako”'y walang nasumpungang kasalanan 
sa Kaniya.” Narinig nito ang hatol na iginawad ni Pilato, at nakita siyang ibinigay si Kristo 
sa mga magsisipatay sa Kaniya. Nakita nitong itinindig ang krus sa Kalbaryo. Nakita nitong 
nilukuban ng kadiliman ang lupa, at napakinggan ang mahiwagang sigaw na, “Naganap na.” 
Isa pa ring tanawin ang natuunan ng tanaw nito. Nakita nitong si Kristo”y nakaupo sa malaki 
at puting alapaap, samantalang ang lupa'y gumugulong sa kalawakan, at ang mga papatay sa 
Kaniya ay nagsisitakas sa harap ng Kaniyang kaluhwalhatian. Kasabay ang isang natatakot 

na sigaw ang asawang ito ni Pilato ay nagising, at ito'y karaka-rakang sumulat kay Pilato ng 
mga salitang nagbababala. 


Samantalang nag-iisip si Pilato tungkol sa kung ano ang nararapat niyang gawin, isang 
utusan ang gumitgit sa karamihan, at iniabot sa Kaniya ang sulat buhat sa kaniyang asawa, 
na ganito ang isinasaad: “Huwag kang makialam sa matwid na Taong iyan: sapagka't 
ngayong araw na ito'y naghirap ako ng maraming bagay sa panaginip dahil sa 
Kaniya.” Biglang namutla si Pilato. Naguguluhan siya sa pagtatalo ng kaniyang loob. 
Datapwa't samantalang nagluluwat siya sa paglalagda ng hatol, patuloy namang pina-pag- 
alab ng mga saserdote at mga pinuno ang kalooban ng mga tao. Napilitang kumilos si Pilato. 
Naisip niya ngayon ang isang kaugalian na makatutulong upang mapalaya si Kristo. Naging 
kaugalian na sa ganitong kapistahan na magpalaya ng isang bilanggo na pipiliin ng mga tao. 
Ang kaugaliang ito ay buhat sa mga pagano, wala itong kamunti mang bahid ng katarungan, 
gayunma'y lubha itong pinahahalagahan ng mga Hudyo. Nang panahong ito ang mga 
pinunong Romano ay may pinipigil na isang bilanggo na nangangalang Barabas, na may 
hatol na kamatayan. Ang taong ito ay nag-aangking siya'y Mesiyas. Inangkin nito na siya ay 
may dalang kapangyarihang mag-ayos ng lahat ng mga bagay, upang mailagay sa matwid 
ang sanlibutan. Sa ilalim ng pandaraya ni Satanas ay inangkin nito na anuman ang 
mapasakaniya sa pamamagitan ng pagnanakaw at panloloob ay kaniya iyon. Sa tulong ng 
mga kinakasangkapan ni Satanas ay nakagawa siya ng mga kahanga-hangang bagay, 
nagkaroon siya ng mga kapanalig, at nag-udyok ng paghihimagsik laban sa pamahalaang 
Romano. Siya ay isang matigas at pusakal na kriminal, na may layong maghimagsik at 
magmalupit, nguni't nagtatago sa loob ng pagkukunwaring masigla at masigasig sa gawaing 
panrelihiyon. Inisip ni Pilato, na kung pamimiliin niya ang mga tao sa hamak na kriminal na 
ito at sa walang-salang Tagapagligtas, ay magigising niya ang kanilang damdamin upang 
humatol nang ayon sa katarungan. Inasahan niyang papanigan siya ng mga tao laban sa mga 
saserdote at mga pinuno sa pagpapalaya kay Jesus. Kaya nga, hinarap niya ang karamihan, 
at buong kasiglahang nagwika, “Sino ang ibig ninyong sa inyo'y aking pawalan? Si 
Barabas, o si Jesus na tinatawag na Kristo?” 


Tulad sa atungal ng mababangis na hayop ay dumating ang sagot ng magugulong 
karamihan. “Pawalan mo sa amin si Barabas!” Palakas nang palakas ang sigaw, Si Barabas! 
si Barabas! Sa pag-aakala ni Pilatong hindi naunawaan ng mga tao ang kaniyang tanong, ay 
pamuli siyang nagtanong, “Ibig baga ninyo na pawalan ko sa inyo ang Hari ng mga 
Hudyo?” Nguni't muli silang nagsigawan, “Alisin mo ang Taong ito, at pawalan mo sa amin 
si Barabas”! “Ano ang aking gagawin kay Jesus na tinatawag na Kristo?” tanong ni Pilato. 
Muling nagsigawang gaya ng mga demonyo ang humuhugos na karamihan. Mga demonyo 
na nga sila sa gitna ng karamihan, na nasa anyong tao, at ano pa ang maaasahang isagot nila 
kundi, “Tpako Siya sa krus”? 


Nabagabag si Pilato. Hindi niya inakalang mangya-yari ang gayon. Nahintakutan siyang 


ibigay ang isang taong walang-sala sa pinakahamak at pinakamalupit na kamatayan. Nang 

humupa na ang sigawan, ay sinabi niya sa mga tao, “Bakit, anong kasamaan ang Kaniyang 
ginawa?” Nguni't tapos na ang pag-uusap. Hindi ang katunayan ng pagkawalang-sala ni 
Kristo ang ibig nila, kundi ang Siya ay hatulan at parusahan. Gayunman ay sinikap pa rin ni 
Pilatong Siya ay mailigtas. “Kaniyang sinabi sa kanila na bilang ikatlo, Bakit, anong 
masama ang Kaniyang ginawa? Wala akong nasumpungang anumang kadahilanang ipatay 
sa Kaniya: parurusahan ko nga Siya, at Siya'y pawawalan.” Nguni't nang marinig nilang 
binanggit ang tungkol sa pagpapawala sa Kaniya ay nagsampung ibayo ang pagkagalit at 
pagsisigawan nila. “Ipako Siya sa krus, ipako Siya sa krus!” sigaw nila. Palakas nang 
palakas na nag-inugong ang sigawan ng mga tao na anupa't natinag ang ai-pag-papasiya ni 
Pilato. 


Si Jesus na nanlalambot sa pagod at tadtad ng mga sugat ay sinunggaban, at hinampas sa 
harap ng karamihan. “At dinala Siya ng mga kawal sa looban, na siyang Pretorio; at 
kanilang tinipon ang buong pulutong. At Siya'y kanilang dinamtan ng kulay-ube, at nang 
makapag-kama-kama ng isang putong na tinik, ay ipinutong nila sa Kaniya, at nagpasimula 
silang Siya'y batiin, Aba, Hari ng mga Hudyo! At ... Siya'y niluraan, at pagkaluhod nila, 
Siya'y sinamba.” Paminsan-minsan ay may umaagaw sa tambong hawak Niya sa kamay at 
hinahampas ang putong na tinik na nasa Kaniyang ulo, na dahil dito'y bumabaon ang mga 
tinik sa Kaniyang mga pilipisan, at tumutulo ang dugo sa Kaniyang mukha at balbas. 


Manggilalas ka, Oh mga langit! at magtaka ka, Oh lupa! Masdan mo ang nagpaparusa at 
ang pinarurusahan. Isang hibang na pulutong ang nakapaligid sa Tagapag-ligtas ng 
sanlibutan. Panlilibak at pangungutya ang kalakip ng magagaspang na tungayaw ng 
pamumusong. Ang Kaniyang abang pagkatao at maralitang kabuhayan ay hinamak ng mga 
walang-pusong karamihan. Ang pagaangkin Niyang Siya ang Anak ng Diyos ay tinuya, at 
nagpasalin-salin sa mga labi ng mga tao ang lantarang panunudyo at pamamalibhasa. 


Pinamunuan ni Satanas ang malupit na karamihan sa pagmamalabis sa Tagapagligtas. 
Ang layon niya ay pagalitin Siya upang gumanti kung maaari, o kaya'y mapilit Siyang 
gumawa ng himala na pakawalan ang Kaniyang sarili, at sa gayo'y masira ang panukala ng 
pagliligtas. Isang dungis sa Kaniyang kabuhayan sa pagigingtao, isang pagkukulang ng 
Kaniyang katawang-tao na magtiis ng kakila-kilabot na pagsubok, at ang Kordero ng Diyos 
ay magiging isa nang di-sakdal na handog o hain, at ang pagtubos sa tao ay mabibigo na. 
Datapwa't Siya na sa isang utos ay makapagpapababa ng hukbo ng kalangitan upang 
tulungan Siya---Siya na makapagpapalayas sa malulupit na karamihang yaon dahil sa sindak 
sa pamamagitan ng pagpapakislap Niya sa ningning ng kaluwalhatian ng Kaniyang pagka- 
Diyos---ay nagpailalim sa pinakamagaspang na paghamak at karahasan na taglay ang sakdal 
na kahinahunan. 


Hiningi ng mga kaaway ni Kristo na Siya'y gumawa ng isang himala bilang katunayan 
ng Kaniyang pagka-Diyos. Lalo pa manding mahigit ang katibayang ibinigay sa kanila. 
Kung paanong dahil sa kalupitan ng mga nagpaparusa ay naging katulad na sila ni Satanas, 

gayundin namang dahil sa Kaniyang kaamuan at pagtitiis ay naibunyi nito si Jesus nang 
higit sa mga tao, at pinatunayan ang Kaniyang pagiging Anak ng Diyos. Ang Kaniyang 
pagpapakababa ay siyang pangako ng Kaniyang pagkakataas. Ang mga patak ng dugo ng 
paghihirap na dumaloy sa Kaniyang mukha at balbas mula sa nasugatan Niyang mga 
pilipisan ay pangako ng pagpapahid sa Kaniya ng “langis ng kasayahan” (Hebreo 1:9) 
bilang ating lubhang Dakilang Saserdote. 


Lubhang nagalit si Satanas nang makita niyang ang lahat ng pagmamalabis na ginawa sa 
Tagapagligtas ay hindi nakapilit sa Kaniya upang Siya'y pamutawian sa mga labi ng kahit 
bahagya mang pagtutol o pagdaing. Bagama't kinuha Niya ang likas ng tao, Siya naman 
ayinalalayan ng maka-Diyos na katibayan, at hindi Siya humiwalay kamunti man sa 
kalooban ng Kaniyang Ama. Nang ibigay ni Pilato si Jesus upang hampasin at libakin, ang 
akala niya'y iyon ang makapupukaw upang mahabag ang karamihan. Ang pag-asa niya'y 
iisipin nilang sapat nang parusa iyon. Maging ang galit at inggit ng mga saserdote ay inakala 
niyang magbabawa na ngayon. Nguni't nakita ng mga Hudyo sa matalas nilang pag-iisip 
ang kahinaan ng gayong pagpaparusa sa isang taong sinasabing walang-kasalanan. Batid 
nilang pinagsisikapan ni Pilatong iligtas ang buhay ng bilanggo, at kaya naman mahigpit 
nilang ipinasiya na huwag pawalan si Jesus. Upang tayo'y mapaluguran at 
mabigyangkasiyahan, ay ipinahampas Siya ni Pilato, nawika nila, at kung pipilitin pa natin 
siya, ay walang pagsalang matatamo natin ang ating ninanais. 


Ngayon ay ipinatawag ni Pilato si Barabas upang dalhin sa hukuman. Pagkatapos ay 
iniharap niya ang dalawang bilanggo nang magkatabi, at pagkaturo sa Tagapagligtas ay 
nagsalita siya sa tinig na lubhang nama-manhik, “Narito ang Tao!” “Siya'y inilabas ko sa 
inyo, upang inyong matalastas na wala akong masumpungang anumang kasalanan sa 
Kaniya.” 


Nakatindig doon ang Anak ng Diyos, na suot ang damit ng panlilibak at ang putong ng 
mga tinik. Hubad hanggang baywang, sa Kaniyang likod ay makikita ang mahahaba at 
malulupit na latay, na binubukalan ng saganang dugo. Ang Kaniyang mukha ay 
nakukulapulan ng dugo, at may mga bakas ng pagkahapo at paghihirap: nguni't ito'y hindi 
kailanman naging higit na maganda kundi ngayon. Ang mukha ng Tagapagligtas ay hindi 
dungisan sa harap ng Kaniyang mga kaaway. Bawa't guhit ay nagpapahayag ng kaamuan at 
pagpapaubaya at ng pinakamagiliw na pagkahabag sa malulupit Niyang mga kaaway. Wala 
sa Kaniyang anyo ang duwag na kahinaan, kundi manapa'y ang lakas at dangal ng 
pagpapahinuhod. Kaibang-kaiba naman ang bilanggong nasa tabi Niya. Bawa't guhit ng 
mukha ni Barabas ay nagpapahayag na siya ay isang pusakal na masamang-tao. Kitang-kita 
ng bawa't tumitingin ang pagkakaiba ng dalawa. Ang ilan sa mga nanonood ay 
nagsisitangis. Nang makita nila si Jesus ay napuno ng pakikiramay ang kanilang mga puso. 
Pati mga saserdote at mga pinuno ay nagsipaniwala na rin na Siya na nga ang gaya ng 
sinasabi Niyang Siya. 

Ang mga kawal na Romanong nakapaligid kay Kristo ay hindi naman pawang matitigas 
ang loob, ang ilan ay masusing nakatingin sa Kaniyang mukha upang humanap ng isang 
katunayan na Siya ay isang kriminal o mapanganib na tao. Paminsan-minsan ay pinupukol 
nila ng tinging may paghamak si Barabas. Hindi na kailangan ang malalim na pag-unawa 
upang makilala siya nang lubusan. Pamuling titingnan nila ang Isang nililitis. Minasdan nila 
ang banal na Nagdurusa na taglay ang damdamin ng taos na pagkahabag. Ang tahimik na 
pagpapasakop ni Kristo ay napakintal sa kanilang mga diwa, na di-kailanman mapapawi 
hanggang sa tanggapin nilang Siya ang Kristo, o kaya”y tanggihan nila Siya sa kanila na 
ring ikapapahamak. 


Namangha si Pilato sa walang-imik na pagtitiis ng Tagapagligtas. Wala siyang alinlangan 
na ang anyo ng Taong ito, na ibang-iba kay Barabas, ay makapupukaw sa mga Hudyo upang 
mahabag. Nguni't hindi niya naunawaan ang bulag na pagkapoot ng mga saserdote sa 
Kaniya, na, bilang Ilaw ng sanlibutan, ay nagbunyag ng kanilang kadiliman at kamalian. 
Naudyukan nila ang magugulong karamihan na magsiklab sa mabangis na galit, at kaya nga 
ang mga saserdote, mga pinuno, at ang mga tao ay muli namang sumigaw ng 
nakapangingilabot na sigaw, “Tpako Siya sa krus, ipako Siya sa krus.” Sa wakas, palibhasa'y 
naubos na rin ang lahat niyang pagtitiis sa di-makatwiran nilang kalupitan, buong kawalang- 
pag-asang sumigaw si Pilato, “Kunin ninyo Siya, at ipako ninyo Siya sa krus: sapagka't 
ako”y walang masumpungang kasalanan sa Kaniya.” 


Bagama't ang gobernador na Romano ay bihasang makakita ng mga tanawin ng 
kalupitan, gayunma'y nahabag din sa nagdurusang bilanggo, na, gayong hinatulan at 
hinampas, at may nagdurugong noo at likod na sugat-sugatan, ay may kaanyuan pa rin ng 
isang hari na nakaluklok sa kaniyang trono. Datapwa't sinabi ng mga saserdote, “Kami'y 
mayroong isang kautusan, at ayon sa kautusang yaon ay nararapat Siyang mamatay, 
sapagka't Siya'y nagpapanggap na Anak ng Diyos.” 


Nagitlahanan si Pilato. Wala siyang tumpak na kuru-kuro tungkol kay Kristo at sa 
Kaniyang misyon, nguni't may malabo siyang pananampalataya sa Diyos at mga kinapal na 
nakahihigit sa mga tao. Ang isipang minsa'y nalarawan sa kaniyang isip nang una ay 
nagkakaroon ngayon ng lalong tiyak na hugis. Naisip niyang baka ang nakaharap niya ay 
isang Diyos na nga, na nararamtan ng kulay-ubeng damit ng kadustaan, at napuputungan ng 
koronang tinik. Pumasok siya uli sa bulwagan ng hukuman, at sinabi kay Jesus, “Taga saan 
Ka?” Nguni't hindi siya sinagot ni Jesus. Malayang nagsalita ang Tagapagligtas kay Pilato, 
na ipinaliliwanag ang Kaniyang misyon bilang isang saksi sa katotohanan. Nguni't hindi 
pinansin ni Pilato ang liwanag. Pinagmalabisan niya ang mataas na tungkulin ng pagiging 
hukom sa pamamagitan ng pagsusuko ng kaniyang mga simulain at kapangyarihan sa mga 
hini-hingi ng magugulong karamihan. Si Jesus ay wala nang iba pang liwanag para sa 
kaniya. Dahil sa maluwat na di-pag-imik ni Jesus, buong kapalaluang nagwika si Pilato: 

“Sa akin ay hindi Ka nagsasalita? Hindi Mo baga nalalaman na ako'y may 
kapangyarihang sa Iyo'y magpako sa krus, at may kapangyarihang sa Iyo'y magpalaya?” 


Sumagot si Jesus, “Anumang kapangyarihan ay hindi ka magkakaroon laban sa Akin, 
malibang ito'y ibinigay sa iyo mula sa itaas: kaya't ang nagdala sa iyo sa Akin ay may 
lalong malaking kasalanan.” Sa ganitong paraan pinagpaumanhinan ng maawaing 
Tagapagligtas, sa gitna ng Kaniyang matinding paghihirap at kalumbayan, ang ginawa ng 
gobernador na Romano na ibinigay Siya upang ipapako sa krus. Ano ngang tanawin ito na 
inilaladlad sa sanlibutan para sa lahat ng panahon! Ano ngang liwanag ang isinasabog nito 
tungkol sa likas Niya na Hukom ng buong lupa! 


“Ang nagdala sa iyo sa Akin,” sabi ni Jesus, “ay may lalong malaking kasalanan.” Ang 
ibig sabihin ni Kristo nito ay si Caifas, na bilang dakilang saserdote, ay siyang 
kumakatawan sa bansang Hudyo. Talos nila ang mga simulaing pumipigil sa mga 
maykapangyarihang Romano. Nagkaroon sila ng liwanag sa mga hulang nagpapa-totoo 
tungkol kay Kristo, at sa Kaniyang mga turo at mga himala. Tumanggap ang mga hukom na 
Hudyo ng di-mapagkakamaling katibayan ng pagka-Diyos Niyaong kanilang hinatulang 
mamatay. At ayon sa liwanag na kanilang tinanggap ay sila”y hahatulan. 


Ang pinakamalaking kasalanan at pinakamabigat na kapanagutan ay nakababaw sa mga 
nasa pinakamatataas na tungkulin sa bansa, ang mga pinaglagakan ng mga banal na tiwala 
na kanilang ipinagkakanulo. Si Pilato, si Herodes, at ang mga kawal na Romano ay 
pareparehong walang-nalalaman tungkol kay Jesus. Inisip nilang bigyang-kasiyahan ang 
mga saserdote at mga pinuno sa pamamagitan ng pagmamalabis sa Kaniya. Wala sa kanila 
ang liwanag na buong kasaganaang tinatanggap ng bansang Hudyo. Kung nabigyan lamang 
ng liwanag ang mga kawal na Romano, kaipala”'y hindi nila pinagmalupitan si Kristo na 
gaya ng ginawa nila. 


Muling iminungkahi ni Pilato na pawalan ang Tagapagligtas. “Nguni't ang mga Hudyo 
ay nagsigawan, na nangagsasabi, Kung pawalan mo ang taong ito, ay hindi ka kaibigan ni 
Cesar.” Sa ganitong paraan nagkunwari ang mga mapagpaimbabaw na ito na sila'y 
masisikap para sa ikapapanatag ng kapangyarihan ni Cesar. Nguni't sa lahat ng mga 
lumalaban sa pamahalaang Romano, ang mga Hudyo ay siyang pinakamahigpit. 
Pinakamalupit sila sa pagpapatupad ng sarili nilang mga kautusang pambansa at 
panrelihiyon, pagka ligtas silang gumawa nang gayon, subali't kung may nais silang 
parusahan o pagmalupitan, ay ibinubunyi nila ang kapangyarihan ni Cesar. Upang 
maisakatuparan ang pagpapa-hamak kay Kristo, nagpanggap silang tapat sa pamahalaang 
dayuhan na kanilang kinasusuklaman. 


“Ang bawa't isang nagpapanggap na hari,” patuloy na wika nila, “ay nagsasalita nang 
laban kay Cesar.” Pinatatamaan nito si Pilato sa bahaging mahina siya. Siya'y 
pinaghihinalaan ng pamahalaang Romano, at batid niyang ang gayong ulat o balita ay 


magpapahamak sa kaniya. Batid niyang kung mabibigo ang mga Hudyo, ang galit nila ay 

ibabaling sa kaniya. Wala silang hindi gagawin upang magawa nila ang kanilang 
paghihiganti. Nasa harap niya ang isang halimbawa ng pagpipilit ng mga ito na makitil ang 
buhay ng Isang kinapopootan nila nang walang kadahilanan. Nang magkagayo'y umupo si 
Pilato sa luklukan ng hukuman, at iniharap uli si Jesus sa mga tao, na nagsa-sabi, “Narito 
ang inyong Hari!” Muling umalingawngaw ang malakas na sigawan, “Alisin Siya, ipako 
Siya sa krus!” Sa tinig na naririnig sa malayo at sa malapit, ay itinanong ni Pilato, “Tpapako 
ko baga sa krus ang inyong Hari?” Nguni't sa mga labing lapastangan at mapamusong ay 
namulanggos ang mga salitang, “Wala kaming hari kundi si Cesar.” 


Kaya sa pagpili ng mga Hudyo ng isang pinunong pagano, ay humihiwalay na sila sa 
pamahalaang Diyos ang nagpupuno. Tinanggihan nila ang Diyos na maging hari nila. Mula 
noon ay wala na silang tagapagligtas. Wala na silang hari kundi si Cesar. Dito inakay ng 
mga saserdote at mga guro ang mga tao. Dahil dito, at sa nakatatakot na naging mga bunga, 
ay sila ang nananagot. Ang kasalanan ng isang bansa at ang kapahamakan ng isang bansa ay 
sagutin ng mga lider ng relihiyon. 


“Nang makita ni Pilato na wala siyang magawa, kundi bagkus pa ngang lumalala ang 
kaguluhan, siya'y kumuha ng tubig, at naghugas ng kaniyang mga kamay sa harap ng 
karamihan, na sinasabi, Wala akong kasalanan sa dugo nitong matwid na Tao: kayo ang 
bahala sa Kaniya.” Sinusumbatan ng sariling budhing tiningnan ni Pilato ang Tagapagligtas. 
Sa napakaraming mukhang nangakatingala, ang kay Jesus lamang ang kinababadhaan ng 
kapayapaan. Sa palibot ng Kaniyang ulo ay waring may malamlam na sinag na lumiliwanag. 
Sa puso ni Pilato ay nawika niya, Siya ay isang Diyos. Pagbaling niya sa karamihan ay 
sinabi niya, Wala akong kasalanan sa dugo Niya. Kunin ninyo Siya, at ipako ninyo Siya sa 
krus. Subali't tandaan ninyo, kayong mga saserdote at mga pinuno, sinasabi kong Siya'y 
matwid na Tao. Harinawang Siya na tinatawag Niyang Kaniyang Ama ay siyang humatol sa 
inyo at hindi sa akin sa ginawa ko sa araw na ito. Pagkatapos ay sinabi naman niya kay 
Jesus, Patawarin Mo ako sa ginawa kong ito, hindi ko Ikaw mailigtas. At nang mahampas 
niyang muli si Jesus, ay ibinigay niya Siya upang maipako sa krus. 


Ibig na ibig ni Pilatong mailigtas si Jesus. Nguni't nakita niyang hindi niya ito 
magagawa, at mapananatili pa ang kaniyang tungkulin at karangalan. Sa halip na mawala 
ang kaniyang kapangyarihang makasanlibutan, ay pinili pa niyang makitil ang buhay ng 
isang walang-kasalanan. Gaano nga karami ang sa ganito ring paraan ay nagsasakripisyo ng 
simulain upang maiwasan lamang na mawalan ng isang bagay o upang huwag maghirap. 
Itinuturo ng budhi at ng tungkulin ang isang da-an, itinuturo naman ng kapakinabangang 
pansarili ang ibang daan. Malakas ang agos na gawang kamalian, at ang nakikipagkasundo 
sa kasamaan ay natatangay sa makapal na dilim ng pagkakasala. 


Sumuko si Pilato sa mga hinihingi ng magulong karamihan. Upang huwag mawala ang 
kaniyang katungkulan, ay ibinigay niya si Jesus upang maipako sa krus. Datapwa't sa kabila 
ng lahat niyang mga pag-iingat, ang bagay mismong kinatatakutan niyang mangyari ay 

dumating sa kaniya. Hinubad sa kaniya ang kaniyang mga karangalan, ibinaba siya sa 
kaniyang mataas na tungkulin, at sa tindi ng kaniyang sama ng loob at pagkapahiya, ay 
nagpakamatay siya hindi pa man naluluwatang naipapako sa krus si Kristo. Kaya lahat ng 
nakikipagkasundo sa kasalanan ay magtatamo lamang ng kalungkutan at pagkapahamak. 
“May daan na tila matwid sa tao, nguni't ang dulo niyaon ay mga daan ng kamatayan.” 
Kawikaan 14:12. 


Nang ipahayag ni Pilatong siya'y walang-sala sa dugo ni Kristo, buong tigas namang 
sumagot si Caifas, “Mapasaamin ang Kaniyang dugo, at sa aming mga anak.” Gayunding 
mga salitang nakapanghihilakbot ang sinabi ng mga saserdote at mga pinuno, at inulit 
naman ng karamihan sa madagundong na mga tinig. Ang buong karamihan ay sumagot at 
nagsabi, “Ang Kaniyang dugo ay mapasaamin, at sa aming mga anak.” 


Ginawa na ng bayang Israel ang kanilang pagpili. Itinuturo si Jesus na sila'y nagsabi, 
“Hindi ang taong ito, kundi si Barabas.” Si Barabas, na tulisan at mamamatay-tao, ay 
kinatawan ni Satanas. Si Kristo ay siyang kinatawan naman ng Diyos. Si Kristo ay itinakwil: 
si Barabas ang pinili. Kaya si Barabas ang napasakanila. Sa pagpili nilang ito ay tinanggap 
nila yaong buhat pa sa pasimula ay isa nang sinungaling at mamamatay-tao. Si Satanas ang 
lider nila. Bilang isang bansa ay gagawin nila ang kaniyang ididikta o itatagubilin. Gagawin 
nila ang kaniyang mga gawa. Ang kaniyang pamumuno ay siya nilang titiisin. Ang mga 
taong pumili kay Barabas sa halip na kay Kristo ay makakaramdam ng kalupitan ni Barabas 
hanggang tumatagal ang panahon. 


Nakatingin sa hinampas na Kordero ng Diyos, na sumigaw ang mga Hudyo, 
“Mapasaamin ang Kaniyang dugo, at sa aming mga anak.” Ang nakapangingilabot na sigaw 
na yaon ay pumailanlang hanggang sa luklukan ng Diyos. Ang hatol na yaon, na sila na rin 
ang naghatol sa kanilang sarili, ay isinulat sa langit. Ang dalanging yaon ay dininig. Ang 
dugo ng Anak ng Diyos ay napasa kanilang mga anak at sa mga anak ng kanilang mga anak, 
isang sumpang walang-hanggan. Kakila-kilabot ang pagkatupad nito nang magiba ang 
Jerusalem. Kakila-kilabot na nakita ito sa kalagayan ng bansang Hudyo sa loob ng sanlibo’t 
walondaang taon-- isang sangang nahiwalay sa puno, isang patay, at walang bungang 
sanga, na titipunin at susunugin. Sa lahat ng lupain sa buong sanlibutan, at sa lahat ng 
panahon, sila'y patay, patay sa pagsalansang at mga pagkakasala! 


Magiging kakila-kilabot ang pagkatupad ng panalanging yaon sa dakilang araw ng 
paghuhukom. Sa pagparitong muli sa lupa ni Kristo, ay makikita Siya ng mga tao na hindi 
na gaya ng isang bilanggong napaliligiran ng isang magulong karamihan. Makikita nila Siya 
bilang Hari ng kalangitan. Paririto si Kristo na nasa Kaniyang sariling kaluwalhatian, nasa 
kaluwalhatian ng Kaniyang Ama, at sa kaluwalhatian ng mga banal na anghel. Sampung 
libong tigsasampung libo, at libu-libong mga anghel, ang naggagandahan at 
mapagtagumpay na mga anak ng Diyos, na nag-aangkin ng higit at higit na kariktan at 
kaluwalhatian, ang aabay sa Kaniya sa Kaniyang daan. Kung magkagayon ay uupo Siya sa 

luklukan ng Kaniyang kaluwalhatian, at sa harap Niya ay matitipon ang lahat ng mga bansa. 
Kung magkaga-yo'y makikita Siya ng lahat ng mata, at pati ng mga nangagsiulos sa Kaniya. 
Sa halip na isang putong na tinik, ay magsusuot Siya ng isang putong ng kaluwalhatian--- 
isang putong sa loob ng isang putong. Sa halip na lumang kulay-ubeng damit-hari, Siya'y 
mararamtan ng kasuutang putmg-puti, “na anupa't sinumang magpapaputi sa lupa ay hindi 
makapagpapaputi nang gayon.” Marcos 9:3. At sa Kaniyang damit at sa Kaniyang bita ay 
may nakasulat na, “Hari ng mga hari, at Panginoon ng mga panginoon.” Apoealipsis 19:16. 


Ang mga nanlibak at nagsihampas sa Kaniya ay mapaparoon. Muling makikita ng mga 
saserdote at mga pinuno ang tagpo sa bulwagan ng hukuman. Lahat ng pangyayari ay lilitaw 
sa harap nila, na para bagang nasusulat sa mga titik na apoy. Kung magkagayon yaong mga 
nagsipanalanging, “Mapasaamin ang Kaniyang dugo, at sa aming mga anak,” ay tatanggap 
ng sagot sa kanilang panalangin. Saka naman malalaman at mauunawaan ng sanlibutan ang 
lahat. Kanilang mapagtatanto kung kanino at sa ano nakikipagbaka silang mga kaawa-awa, 
mahihina, at may-kamatayang mga kinapal. Sa kakila-kilabot na paghihirap at pagkasindak 
ay sisigaw sila sa mga bundok at sa mga bato, “Mahulog kayo sa amin, at kami'y inyong 
itago sa mukha Niyaong nakaupo sa luklukan, at sa galit ng Kordero: sapagka't dumating na 
ang dakilang araw ng Kaniyang kagalitan, at sino ang makatatayo?” Apocalipsis 6:16, 17. 

Kabanata 78---Ang Kalbaryo 


“At nang sila'y dumating sa dakong tinatawag na Kalbaryo, ay kanilang ipinako Siya 
roon sa krus.” Lukas 23:33. “Upang Kaniyang mapaging-banal ang bayan sa pamamagitan 
ng Kaniyang sariling dugo,” si Kristo “ay nagbata sa labas ng pintuan.” Hebreo 13:12. Dahil 
sa pagsalansang sa kautusan ng Diyos, ay pinaalis sa Eden sina Adan at Eba. Si Kristong 
ating kahalili, ay magbabata sa labas ng mga hangganan ng Jerusalem. Siya'y namatay sa 
labas ng pintuan, na doon pinatay ang mga matasamang-budhi at mga mamamatay-tao. 
Puno ng kahulugan ang mga salitang, “sa sumpa ng kautusan ay tinubos tayo ni Kristo, na 
naging sumpa sa ganang atin.” Galacia 3:13! 


Isang malaking karamihan ang sumunod kay Jesus mula sa bulwagan ng hukuman 
hanggang sa Kalbaryo. Ang balitang Siya'y hinatulan ay kumalat sa buong Jerusalem, at 
lahat ng uri ng mga tao ay dumagsa sa dakong pagpapakuan. Ang mga saserdote at mga 
pinuno ay nagsisumpang hindi nila gagalawin ang mga sumusunod kay Kristo kung Siya'y 
mabigay na sa kanila, at kaya naman ang mga alagad at mga nagsisisampalatayang buhat sa 
lunsod at mga pook na nasa palibot ay nangakisama sa karamihang nagsisunod sa 
Tagapagligtas. 


Nang magdaan si Jesus sa pintuan ng hukuman ni Pilato, ang krus na inihanda para kay 
Barabas, ay ipinasan sa Kaniyang bugbog at duguang mga balikat. Dalawang kasama ni 
Barabas ang magdurusa ng kamatayang kasabay ni Jesus, at sa kanila'y ipinasan din naman 
ang mga krus. Ang pasan ng Tagapagligtas ay napaka-bigat sa Kaniyang mahina at hirap na 
kalagayan. Buhat nang hapunan ng Paskuwa na kasalo ng Kaniyang mga alagad ay hindi na 
Siya kumain ni uminom. Naghirap nang gayon na lamang ang Kaniyang loob sa halamanan 
ng Gethsemane sa pakikilaban Niya sa mga kampon ni Satanas. Binata Niya ang sakit ng 
pagkakapagkanulo sa Kaniya, at nakita Niyang iniwan Siya ng Kaniyang mga alagad at 
sila'y nagsitakas. Dinala Siya kay Anas, saka kay Caifas, at pagkatapos ay kay Pilato. At 
buhat naman kay Pilato ay dinala Siya kay Herodes, saka muling ibinalik kay Pilato. Mula 
sa isang paghamak hanggang sa panibagong paghamak, at mula sa isang paglibak hanggang 
sa iba pang paglibak, Siya'y makalawang hinampas ng suplina---sa buong magdamag na 
yaon ay sunud-sunod ang mga pangyayaring susubok nang sultdulan sa kaluluwa ng tao. 
Gayunma'y hindi nagkulang si Kristo. Wala Siyang binigkas na anumang salita kundi yaon 
lamang makaluluwalhati sa Diyos. Sa buong kadusta-dustang paglilitis na ginawa sa Kaniya 
ay nakapanindigan Siya nang buong tibay at buong karangalan. Datapwa't nang pagkatapos 
na Siya'y hampasin nang makalawa at ipasan na sa Kaniya ang krus, ang likas ng taong 
sumasa Kaniya ay hindi na nakabata. Siya'y nalugmok na hinahabol ang hininga sa bigat ng 
Kaniyang pasan. 


Nakita ng pulutong ng mga taong sumusunod sa Tagapagligtas ang mahina at pahapay- 
hapay Niyang mga paghakbang, nguni't hindi man sila nagpamalas ng pagkahabag. Siya'y 
kanilang inuyam at nilait dahil sa hindi Niya madala ang mabigat na krus. Muling ipinasan 

sa Kaniya ang krus, at Siya ay muling nalugmok sa lupa na mahinang-mahina. Nakita ng 
mga nagsisiusig sa Kaniya na talagang hindi na Niya madadala pa ang Kaniyang pasan. 
Hindi nila malaman kung sino ang makapagdadala ng nakadudustang krus. Hindi naman ito 
madadala ng mga Hudyo, dahil sa sila'y marurumhan at makahahadlang ito sa kanila upang 
maingatan ang Paskuwa. Wala isa man sa magugulong karamihan na sumusunod sa Kaniya 
ang may ibig tumulong upang magpasan ng krus. 


Nang sandaling ito, si Simon na taga-Cirene, na dumating buhat sa bukid, ay 
nakasalubong ng karamihan. Narinig niya ang mga pag-uyam at paglait ng pulutong, narinig 
niya ang paulit-ulit na mga paghamak na, Para-anin ninyo ang Hari ng mga Hudyo! 
Napahinto siya na nanggigilalas sa nakitang tagpo, at nang magpahayag siya ng pagkaawa, 
kanilang sinunggaban siya at ipinasan sa kaniyang mga balikat ang krus. Nabalitaan na ni 
Simon si Jesus. Ang mga anak niya ay nagsisampalataya sa Tagapagligtas, nguni't siya 
naman ay hindi isang alagad. Ang pagpapasan niya ng krus hanggang sa Kalbaryo ay naging 
isang pagpapala kay Simon, at buhat na noon ay nagpasalamat siya sa ganitong itinalaga sa 
kaniya ng Diyos. Ito ang umakay sa kaniya upang siya na mismo ang pumili sa krus ni 
Kristo, at laging dalhin ito nang may kasayahan. 


Hindi iilan ang mga babaeng kasama ng pulutong na nagsisunod sa Papataying Walang- 
hatol hanggang sa malupit na pagpatay sa Kaniya. Nakatuon kay Jesus ang kanilang pansin. 
Ang iba sa mga ito ay nakakita na sa Kaniya noong una. Ang iba naman ay nagdala sa 
Kaniya ng kanilang mga maysakit at mga nahihirapan. Ang mga iba pa ay mga pinagaling 
naman. Pinag-uusapan ng mga ito ang mga pangyayaring naganap na. Pinagtatakhan nila 
ang pagkapoot ng mga tao sa Kaniya at ang kanilang mga puso ay nababagbag at halos 
mawindang na. At bagaman gayon na lamang ang inaasal ng hibang-sa-galit na mga tao, at 
sa kabila ng mga galit na pagsasalita ng mga saserdote at mga pinuno, ay nangagpahayag 
din ng kanilang pagkaawa at pakikiramay ang mga babaeng Ito. At nang malugmok na si 
Jesus na nadaganan ng krus, ay napahiyaw sila ng panaghoy. 


Ito lamang ang tumawag ng pansin ni Kristo. Bagama't nagbabata Siya nang labis at 
labis, samantalang dinadala Niya ang mga kasalanan ng sanlibutan, ay hindi naman Niya 
ipinagwalang-bahala ang nakalulunos nilang pananambitan. Tiningnan Niya ang mga 
babaeng ito nang may magiliw na pagkahabag. Sila'y hindi mga sumasampalataya sa 
Kaniya, talastas Niyang hindi sila nagsisitangis nang dahil sa Siya”y Isang isinugo ng Diyos, 
kundi sila'y naudyukan lamang ng damdaming makatao. Hindi Niya hinamak o niwalang- 
kabuluhan ang kanilang pakikiramay, nguni't nakapukaw ito sa Kaniyang puso ng lalong 
matinding pagkahabag sa kanila. “Mga anak na babae ng Jerusalem,” wika Niya, “huwag 
ninyo Akong tangisan, kundi tangisan ninyo ang inyong mga sarili, at ang inyong mga 
anak.” Buhat sa tanawing nasa harap Niya, ay natanawan ni Kristo ang panahon ng 
pagkawasak ng Jerusalem. Sa kakila-kilabot na tanawing yaon, marami sa mga nagsisitangis 
ngayon sa Kaniya ang mangapapahamak na kasama ng kanilang mga anak. 

Buhat sa pagbagsak ng Jerusalem ay dumako ang isipan ni Jesus sa lalong malaking 
paghatol. Sa pagkawasak ng di-nagsisising lungsod ay nakita Niya ang isang sagisag ng 
kahuli-hulihang pagkawasak na darating sa sanlibutan. Sinabi Niya, “Kung magkagayon ay 
magpapasimulang sabihin nila sa mga bundok, Mangahulog kayo sa ibabaw namin, at sa 
mga burol, Takpan ninyo kami. Sapagka't kung ginagawa ang mga bagay na ito sa 
punungkahoy na sariwa, ano kaya ang gagawin sa tuyo?” Ang sariwang punungkahoy ay 
kamakatawan kay Jesus, ang walang-salang Manunubos. Tiniis ng Diyos na ang Kaniyang 
galit sa kasalanan ay mahulog sa Kaniyang minamahal na Anak. Si Jesus ay ipapako sa krus 
dahil sa mga kasalanan ng mga tao. Anong hirap nga, kung gayon, ang titiisin ng 
makasalanang nagpapatuloy sa pagkakasala? Doon malalaman ng lahat ng di-nagsisi at di- 
sumampalataya ang kalungkutan at kahirapang hindi kayang maipahayag ng tao. 


Tungkol sa karamihang nagsisunod sa Tagapagligtas hanggang sa Kalbaryo, marami rito 
ang nagsiabay sa Kaniya na nagsisiawit ng masayang hosana at nagsipagwasiwas ng mga 
sanga ng palma nang Siya'y matagumpay na pumasok sa Jerusalem. Nguni't hindi iilan sa 
mga nagsihiyaw ng pagpuri sa Kaniya noon, dahil sa iyon ang popular na gawin noon, ang 
ngayon ay nag-uumugong sa pagsigaw ng “Tpako Siya sa krus, ipako Siya sa krus!” Nang si 
Kristo'y pumasok sa Jerusalem na nakasakay sa isang asno, ay umabot sa karurukan ang 
pag-asa ng mga alagad. Nagsiksikan sila sa palibot ng kanilang Panginoon, sapagka't 
nadarama nilang isang malaking karangalan ang maging kasama Niya. Ngayong Siya'y 
dinudusta ay sumusunod sila sa Kaniya nang malayo. Lipos sila ng kadalamhatian, at 
nangakayuko sa pagkabigo ng kanilang mga pag-asa. Gaano nga napatunayan ang mga 
salita ni Jesus na: “Kayong lahat ay mangagdaramdam sa Akin sa gabing ito: sapagka't 
nasusulat, Sasaktan Ko ang pastor, at mangangalat ang mga tupa ng kawan.” Mateo 26:31. 


Pagsapit ng mga bilanggo sa dakong patayan, iginapos na sila sa krus na pahirapan. 
Nakipaglaban ang dalawang tulisan sa mga gumagapos sa kanila sa krus: nguni't si Jesus ay 
hindi nanlaban. Ang ina ni Jesus, na inaalalayan ni Juan na minamahal na alagad, ay 
sumunod sa kaniyang Anak hanggang sa Kalbaryo. Nakita nitong Siya'y nalugmok na 
nadaganan ng mabigat na krus, at ninais na sana'y masapupo man lamang ng kamay nito 
ang Kaniyang sugatang ulo, at mahilamusan ang noong yaon na minsa'y umunan sa 
kaniyang kandungan. Nguni't hindi itinulot na gawin niya ang malungkot na karapatang ito. 
Katulad ng mga alagad ay umaasa pa rin siya na magpapamalas si Jesus ng Kaniyang 
kapangyarihan, at ililigtas ang Kaniyang sarili sa Kaniyang mga kaaway. Muling nanlumo 
ang kaniyang puso nang maalaala niya ang mga salitang ipinagpauna nang sinabi Niya 
tungkol sa mga bagay na nangyayari na ngayon. Nang iginagapos na ang mga magnanakaw 
sa krus, ay nakatingin siyang sumisikdo ang dibdib. Siya kaya na bumuhay sa mga patay ay 
magtitiis na mapako sa krus? Itutulot kaya ng Anak ng Diyos na Siya ay buong kalupitang 
patayin nang pagayon? At ang pananampalataya ba naman niya na si Jesus ay siyang 
Mesiyas ay iiwan na niya? Dapat ba niyang panoorin ang Kaniyang pagkadusta at 
pagkalungkot, nang hindi man lamang nagkakaroon ng karapatang Siya'y mapaglingkuran 

sa Kaniyang paghihirap? Nakita niyang ang Kaniyang mga kamay ay iniunat sa krus, kinuha 
ang martilyo at ang mga pako, at nang pinababaon na ang mga pako sa malambot na 
kalamnan ng mga kamay, ay hindi natiis na saksihan ng mga alagad na windang ang puso 
ang malupit na larawan ng nawawalanng-ulirat na ina ni Jesus. 


Hindi kinaringgan ng anumang pagdaing ang Tagapagligtas. Nanatiling payapa at 
mahinahon ang Kaniyang mukha, nguni't namuo sa Kaniyang noo ang malalaking patak ng 
pawls. Walang maawaing kamay na pumahid ng pawis ng kamatayan sa Kaniyang mukha, 
ni wala ring mga salita ng pakikiramay at ng di-nagbabagong pagtatapat na sukat 
magpatibay sa Kaniyang pusong-tao. Samantalang ginagawa ng mga kawal ang kanilang 
kakila-kilabot na gawain, ay idinalangin naman ni Jesus ang Kaniyang mga kaaway, “Ama, 
patawarin Mo sila, sapagka't hindi nila nalalaman ang kanilang ginagawa.” Naparam sa 
Kaniyang isip ang sarili Niyang paghihirap at napatuon sa kasalanan ng mga nagsisiusig sa 
Kaniya, at sa kakila-kilabot na parusang sasapit sa kanila. Wala Siyang binigkas na mga 
panunungayaw o mga pagsumpa sa mga kawal na gumagawa ng karahasan sa Kaniya. Wala 
Siyang ibinantang paghihiganti sa mga saserdote at mga pinuno, na lubhang nagsasaya dahil 
sa pagkatupad ng kanilang nilalayon. Kinaawaan sila ni Kristo sa kanilang di-pagkaalam at 
pagkakasala. Sumambit lamang Siya ng isang pamanhik na sila'y patawarin---“sapagka't 
hindi nila nalalaman ang kanilang ginagawa.” 


Kung nalalaman lamang nila na ang kanilang pinahihirapan ay Isa na naparito upang 
iligtas sa walang-hanggang pagkapahamak ang nagkasalang sangkatauhan, disin sana'y 
sinidlan sila ng pagdadalang-sisi at panghihilakbot. Nguni't ang kanilang di-pagkaalam ay 
hindi pumawi ng kanilang pagkakasala, sapagka't karapatan nila na kilalanin at tanggapin si 
Jesus bilang kanilang Tagapagligtas. Makikita pa ng ilan sa kanila ang kanilang 
pagkakasala, at magsisisi, at mangahihikayat. Ang iba naman dahil sa kanilang di-pagsisisi 
ay hindi matutupad ang panalangin ni Kristo para sa kanila. Gayon pa man, umaabot na rin 
sa pagkatupad ang panukala ng Diyos. Tinatamo na ni Jesus ang karapatan na maging 
tagapamagitan ng mga tao sa harapan ng Ama. 


Ang panalanging yaon ni Kristo para sa Kaniyang mga kaaway ay sumasaklaw sa buong 
sanlibutan. Sakop nito ang bawa't makasalanang nabuhay na at mabubuhay pa, buhat sa 
kapasi-pasimulaan ng sanlibutan hanggang sa wakas ng panahon. Sa lahat ay nakapataw ang 
kasalanan na pagpapako sa Anak ng Diyos. Sa lahat ay iniaalok nang walang-bayad ang 
kapatawaran. “Sinumang may ibig” ay makapagtatamo ng kapayapaan sa Diyos, at magma- 
mana ng buhay na walang-hanggan. 


Karaka-rakang si Jesus ay naipako sa krus, ito ay binuhat ng malalakas na lalaki, at 
napakarahas na isinaksak sa hukay na inihanda para dito. Ito'y nagdulot ng napakatinding 
sakit sa Anak ng Diyos. Pagkatapos ay tumitik si Pilato ng isang inskripsiyon sa wikang 
Hebreo, Griyego, at Latin, at ito'y inilagay sa itaas ng krus, sa ulunan ni Jesus. Ito ang 
nababasa, “Jesus na taga-Nazareth ang Hari ng mga Hudyo.” Ang inskripsiyong ito ay 

ikinayamot ng mga Hudyo. Sa hukuman ni Pilato ay sila'y nagsigawang, “Tpako Siya sa 
krus.” “Wala kaming hari kundi si Cesar.” Juan 19:15. Ipinahayag nilang sinumang kikilala 
sa ibang hari ay isang taksil. Isinulat ni Pilato ang damdaming kanilang ipinahayag. Walang 
masamang binanggit, liban sa si Jesus ay Hari ng mga Hudyo. Ang inskripsiyon ay isang 
tunay na pagkilala ng pagkatig ng mga Hudyo sa kapangyarihan ng Roma. Ipinahayag 
nitong sinumang aangking siya ay Hari ng Israel ay hahatulang karapat-dapat sa kamatayan. 
Dinaya ng mga saserdote ang kanila ring mga sarili. Nang binabalak pa lamang nilang 
patayin si Kristo, ay ipinahayag ni Caifas na kailangang mamatay ang isang tao upang 
maligtas ang bansa. Ngayo'y nalantad ang kanilang pagpapaimbabaw. Upang maipahamak 
lamang si Kristo, ay naging handa silang isakripisyo maging ang kanilang pagiging-bansa. 


Nakita ng mga saserdote kung ano ang nagawa nila, at hiniling nila kay Pilato na baguhin 
ang itinitik. Sinabi nila, “Huwag mong isulat, Ang Hari ng mga Hudyo, kundi ang Kaniyang 
sinabi, Hari Ako ng mga Hudyo.” Nguni't galit si Pilato sa kaniyang sarili dahil sa kaniyang 
unang pagkukulang at kahinaan, at kaya nga lubos niyang hinamak ang mainggitin at 
magdarayang mga saserdote at mga pinuno. Malamig ang sagot niya, “Ang naisulat ko ay 
naisulat ko.” Isang kapangyarihang lalong mataas kaysa Pilato o sa mga Hudyo ang nag-atas 
na ilagay ang inskripsiyong yaon sa ulunan ni Jesus. Sa pamamatnubay ng Diyos ay ito ang 
pupukaw sa pag-iisip, at sa pagsisiyasat ng mga Kasulatan. Ang pook na pinagpakuan kay 
Kristo ay malapit sa lungsod. Libu-libong mga tao na buhat sa lahat ng mga bansa ang nasa 
Jerusalem noon, at ang inskripsiyong nagsasabing si Jesus na taga-Nazareth ay siyang 
Mesiyas ay mapapansin nila. Iyon ay isang buhay na katotohanan, na itinitik ng isang kamay 
na pinatnubayan ng Diyos. 


Sa mga paghihirap ni Kristo doon sa krus ay natupad ang hula. Mga dantaon pa bago 
nangyari ang pagpapako sa krus, ay sinabi nang pauna ng Tagapagligtas ang pakikitungong 
gagawin sa Kaniya ng mga tao. Sinabi Niya, “Niligid Ako ng mga aso: kinulong Ako ng 
pulutong ng mga manggagawa ng masama: binutasan nila ang Aking mga kamay at ang 
Aking mga paa. Aking maisasaysay ang lahat ng Aking mga buto: kanilang minamasdan at 
pinapansin Ako. Hinapak nila ang Aking mga kasuutan sa gitna nila, at kanilang 
pinagsapalaran ang Aking kasuutan.” Awit 22:16-18. Ang hula tungkol sa Kaniyang mga 
damit ay isinagawa nang hindi na pinagusapan pa o pinakialaman man ng mga kaibigan o 
ng mga kaaway ng Isang Ipinako. Ang Kaniyang damit ay ibinigay sa mga kawal na 
naglagay sa Kaniya sa krus. Narinig ni Kristo ang pagtatalo ng mga tao habang pinag- 
hahati-hatian nila ang mga damit. Ang Kaniyang tunika ay hinabi nang buung-buo at 
walang-dugtong o walangtahi, at sinabi nila, “Huwag natin itong punitin, kundi ating 
pagsapalaranan, kung mapapakanino.” 


Sa isa pang hula ay sinabi ng Tagapagligtas, “Kaduwahagihan ay sumira ng Aking puso, 
at Ako'y lipos ng kabigatan ng loob: at Ako'y naghintay na may maawa sa Akin, nguni't 
wala, at ng mga mang-aaliw, nguni't wala Akong nasumpungan. Binigyan din naman nila 

Awit 69:20, 21. Ang mga nagdurusa ng kamatayan sa krus ay pinahihintulutang mabigyan 
ng nagpapamanhid na inumin, upang patayin ang pagkadama ng kirot o sakit. Ito ay inialok 
kay Jesus, nguni't nang Kaniyang matikman, ay tinanggihan Niya. Hindi Niya nais ang 
anumang magpapalabo ng Kaniyang pag-iisip. Ang Kaniyang pananampalataya ay dapat 
manatiling nanghahawak nang buong tibay sa Diyos. Ito lamang ang Kaniyang lakas. Kung 
lalabo ang Kaniyang diwa ay magkakaroon ng kalamangan si Satanas. 


Habang si Jesus ay nakabayubay sa krus ay ibinuhos ng Kaniyang mga kaaway ang 
kanilang galit sa Kaniya. Nakisama ang mga saserdote, mga pinuno, at ang mga eskriba sa 
pulutong ng masasama't magugulong mga tao sa paglibak sa pumapanaw na Tagapagligtas. 
Noong bautismuhan at noong magbagong-anyo si Jesus ay narinig ang tinig ng Diyos na 
nagpapahayag na si Kristo ay Kaniyang Anak. At noong bago Siya ipagkanulo, ay muling 
nagsalita ang Ama, na nagpapatotoo sa Kaniyang pagka-Diyos. Nguni’t ngayon ay tahimik 
ang tinig ng langit. Walang narinig na patotoong panig kay Kristo. Nag-iisa Siyang nagbata 
ng pagmamalabis at panlilibak ng mga masasamang tao. 


“Kung Ikaw ay Anak ng Diyos,” sabi nila, “ay bumaba Ka sa krus.” “Iligtas Niya ang 
Kaniyang sarili, kung Siya ang Kristo, ang hinirang ng Diyos.” Sa ilang ng tukso ay sinabi 
ni Satanas, “Kung Ikaw ang Anak ng Diyos, ay ipagutos Mo na ang mga batong ito ay 
maging mga tinapay.” “Kung Ikaw ang Anak ng Diyos, ay magpatihulog Ka” mula sa 
taluktok ng templo. Mateo 4:3, 6. At si Satanas kasama ang kaniyang mga anghel, na nasa 
anyong tao, ay naroon sa krus. Ang punong-kaaway at ang kaniyang mga hukbo ay 
nakikipagtulungan sa mga saserdote at mga pinuno. Ang mga tagapagturo ng mga tao ay 
siyang nag-uudyok sa mga walang-alam na pulutong upang igawad ang hatol laban sa Isa na 
hindi man lamang nakita ng marami sa kanila, kundi noong atasan na lamang sila na 
magpatotoo laban sa Kaniya. Sama-samang nagbuklod sa maka-Satanas na kabangisan ang 
mga saserdote, mga pinuno, mga Pariseo, at ang mg pusakal na masasamang tao. 
Nakipagkaisa ang mga pinuno ng relihiyon kay Satanas sa kaniyang mga anghel. Ginagawa 
nila ang kaniyang iniuutos. 


Narinig ni Jesus, na noon ay naghihirap at malapit nang pumanaw, ang bawa't salita nang 
sabihin ng mga saserdote na, “Nagligtas Siya sa mga iba, sa Kaniyang sarili ay hindi 
makapagligtas. Bumaba ngayon mula sa krus ang Kristo, ang Hari ng Israel, upang aming 
makita at sampalatayanan.” Magagawa ni Kristo na bumaba sa krus. Nguni't kaya hindi 
Niya iniligtas ang Kaniyang sarili ay upang ang taong makasalanan ay magkaroon ng pag- 
asang siya'y patawarin at lingapin ng Diyos. 


Sa paglibak nila sa Tagapagligtas, ang mga nagpapanggap na ito na tagapagpaliwanag ng 
hula ay siya na ring umulit sa mga salita ng Kasulatan na pauna na nitong sinabi na 
bibigkasin nila sa pagkakataong ito. Nguni't sa kanilang pagbubulag-bulagan ay hindi nila 
nakitang tinutupad nila ang hula. Yaong sa paghamak ay nagsibigkas ng mga salitang, 
“Nananalig Siya sa Diyos, iligtas Niya Siya ngayon, kung Siya'y iniibig: sapagka't sinabi 

Niya, Ako'y Anak ng Diyos,” ay bahagya ma'y di-naka-pag-isip na ang kanilang sinabi ay 
maririnig sa lahat ng mga panahon. Subali't bagaman ito'y sinalita sa panlilibak, ay inakay 
ng mga salitang ito ang mga tao na magsaliksik ng mga Kasulatan na gaya ng di-kailanman 
nila nagagawa nang una. Narinig ito ng mga pantas na tao, at sila'y nagsaliksik, nag-isip, at 
nanalangin. Mayroong mga di-kailanman huminto hanggang sa makita nila ang kahulugan 
ng misyon ni Kristo, sa pamamagitan ng paghahambing ng talata sa talata. Di-kailanman 
nagkaroon nang una ng gayong malaganap na pagkakilala kay Jesus na di gaya nang Siya'y 
nakabayubay sa krus. Sa puso ng maraming nakasaksi sa pagpapako kay Kristo sa krus, at 
sa mga nakarinig sa mga salita ni Kristo, ay lumiliwanag ang ilaw ng katotohanan. 


Nang si Jesus ay naghihirap sa krus ay may isang sinag ng kaaliwang dumating sa 
Kaniya. Iyon ay ang panalangin ng nagsisising magnanakaw. Ang dalawang lalaking 
napakong kasama ni Jesus ay kapwa nangungutya sa Kaniya nang pasimula, at ang isa sa 
kaniyang paghi-hirap ay naging lalong desperado at mapanlaban. Nguni't hindi nagkagayon 
ang kasama nito. Ang lalaking ito ay hindi isang pusakal na kriminal, nailigaw ito ng landas 
ng masasamang kasama, nguni't hindi ito gasinong makasalanan na di gaya ng maraming 
nangakatayo sa tabi ng krus na nagsisilait sa Tagapagligtas. Nakita nito at narinig si Jesus, at 
ito'y nasumbatan ng Kaniyang pangangaral, nguni't ito'y pinalayo sa Kaniya ng mga 
saserdote at mga pinuno. Sa paghahangad nitong inisin ang tumutubong paniniwala, ay 
nagpakagumon ito nang nagpakagumon sa pagkakasala, hanggang sa ito ay madakip nilitis 
na gaya ng isang kriminal, at hinatulang mamatay sa krus. Sa bulwagan ng hukuman at 
hanggang sa daang patungo sa Kalbaryo ay naging kasama-sama ito ni Jesus. Narinig nito 
ang ipinahayag ni Pilatong, “Wala akong masumpungang anumang kasalanan sa Kaniya.” 
Juan 19:4. Napansin nito ang Kaniyang banal at maka-Diyos na kaanyuan, at ang Kaniyang 
nahahabag na pagpapatawad sa mga nagpapahirap sa Kaniya. Doon sa krus ay nakita nito 
ang maraming tanyag na relihiyosong naglalabas ng kanilang mga dila sa paghamak at 
paglibak sa Panginoong Jesus. Nakita nito ang tatangu-tangong mga ulo. Narinig nito ang 
nanlilibak na pangungusap ng kasama niya sa pagkakasala: “Kung Ikaw ang Kristo, iligtas 
Mo ang Iyong sarili at kami.” Sa mga nangagdaraan ay narinig nito ang maraming 
nagtatanggol kay Jesus. Narinig nito na inuulit nilang sabihin ang Kaniyang mga salita, at 
isinasalaysay ang tungkol sa Kaniyang mga ginawa. Nanumbalik dito ang tumubong 
paniniwala na ito nga ang Kristo. Binalingan nito ang kaniyang kasamang kriminal at 
nagwika, “Hindi ka pa baga natatakot sa Diyos, yamang ikaw ay nasa gayunding 
kaparusahan?” Ang dalawang magnanakaw ay wala nang ikatatakot pa sa mga tao. Nguni't 
sa isa sa mga ito ay umuukil-kil ang paniniwala na may isang Diyos na dapat katakutan, 
isang hinaharap na nagdudulot dito ng panginginig. At ngayon, ang buhay nitong batbat ng 
kasalanan, ay malapit nang magwakas. “At tayo sa katotohanan ay ayon sa katwiran,” 
taghoy nito, “sapagka't ang Taong ito'y hindi gumagawa ng anumang masama.” 


Wala nang katanungan ngayon. Wala nang mga alinlangan, wala nang mga pangungutya. 
Nang mahatulan ang magnanakaw sa kaniyang pagkakasala, siya'y nawalan ng pag-asa at 

nanlumo, nguni't ngayo'y may sumupling na kakaiba't maiinam na isipan. Ginunita niya 
ang lahat ng nabalitaan niya tungkol kay Jesus, kung paanong pinagaling Niya ang mga 
maysakit at pinatawad ang kasalanan. Napakinggan niya ang mga salita ng mga 
nagsisisampalataya kay Jesus at tumatangis na nangag-sisunod sa Kaniya. Nakita niya at 
nabasa ang nakasulat sa ulunan ng Tagapagligtas. Napakinggan niyang inu-ulit-ulit ito ng 
mga nangagdaraan, na ang ilan ay may pagkahapis, at ang iba nama'y may panunudyo at 
panlilibak. Niliwanagan ng Espiritu Santo ang kaniyang pag-iisip, at unti-unting 
nagkaugnay na magkakasama ang tanikala ng mga katunayan. Kay Jesus, na 
sugatan, nililibak, at nakabayubay sa krus, ay nakita niya ang Kordero ng Diyos, na nag- 
aalis ng kasalanan ng sanlibutan. Ang pag-asa'y nalangkapan ng dalamhati sa kaniyang tinig 
nang ilagak ng pumapanaw nang kaluluwa ang kaniyang sarili sa pumapanaw na ring 
Tagapagligtas. “Panginoon, alalahanin Mo ako,” sigaw niya, “pagdating Mo sa Iyong 
kaharian.” 


Kagyat na bumalik ang kasagutan. Marahan at mainam ang himig, puno ng pag-ibig, 
habag, at kapangya-rihan ang mga salitang: “Katotohanang sinasabi Ko sa iyo ngayon, Ikaw 
ay kakasamahin Ko sa Paraiso.” Sa mahabang oras ng paghihirap, ay dumating sa pandinig 
ni Jesus ang mga pag-upasala at paglibak ng mga tao. Sa Kaniyang pagkakabayubay sa krus, 
ay umabot pa rin sa Kaniya ang ugong ng mga pagkutya at mga panunungayaw. Sabik na 
sabik ang Kaniyang pusong makarinig sa Kaniyang mga alagad ng pagpapahayag ng 
pananampalataya nila sa Kaniya. Nguni't ang narinig lamang Niya ay mga salitang 
naghihimutok, “Inasahan naming Siya ang tutubos sa Israel.” Kaylaki ngang pasasalamat ng 
Tagapagligtas nang Kaniyang mapakinggan ang binigkas na pananampalataya at pag-ibig ng 
pumapanaw nang magnanakaw! Samantalang itinatatwa Siya ng mga pinunong Hudyo, at 
maging ang mga alagad Niya ay nagaalinlangan sa Kaniyang pagka-Diyos, ang abang 
magnanakaw naman, na nasa bingit na sa kamatayan, ay tinawag si Jesus na Panginoon. 
Marami ang handang tumawag sa Kaniya ng Panginoon nang gumawa Siya ng mga 
kababalaghan, at pagkatapos na Siya'y magbangon mula sa libingan, subali't walang 
kumilala sa Kaniya nang Siya'y nakabayubay sa krus at malapit nang bawian ng buhay 
kundi ang nagsisising magnanakaw na naligtas sa kahuli-hulihang sandali. 


Narinig ng nangakatayong nanonood ang mga salita ng magnanakaw nang tawagin 
nitong Panginoon si Jesus.Ang himig ng tinig ng nagsisising tao ay tumawag ng kanilang 
pansin. Ang mga nasa paanan ng krus na nangag-tatalu-talo sa mga damit ni Kristo, at 
nangagsasapalaran kung mapapakanino ang mga ito, ay nangapatigil upang makinig. Ang 
kanilang pagkakagalit ay napahinto. Halos hindi sila humihingang sila'y nangapatingin kay 
Kristo, at hinintay nila ang isasagot ng naghihingalong mga labi. 


Nang bigkasin na Niya ang mga salita ng pangako, ang maiitim na ulap na waring 
nakalukob sa krus ay biglang hinawi ng isang matalim at matinding liwanag. Dumating sa 
nagsisising magnanakaw ang sakdal na kapayapaan ng pagtanggap ng Diyos. Si Kristo ay 
naluwalhati sa pagkakadusta sa Kaniya. Siya na sa tingin ng lahat ng ibang mga mata ay 

nagapi ay siya ngayong Manana-gumpay. Siya ay kinilalang Tagapagdala ng kasalanan. 
Maaaring magkaroon ng kapangyarihan ang tao sa Kaniyang katawang laman. Maaari 
nilang sugatan ang banal Niyang ulo ng putong o koronang may mga tinik. Maaari nilang 
hubdan Siya ng Kaniyang damit, at pagkagalitan ang paghahati-hati nito. Nguni't hindi nila 
maaagaw sa Kaniya ang kapangyarihan Niyang magpatawad ng mga kasalanan. Sa 
Kaniyang pagkamatay ay pinatu-tunayan Niya ang Kaniyang pagka-Diyos at ang 
kaluwalhatian ng Ama. Hindi paking ang Kaniyang tainga upang hindi makarinig, ni hindi 
umigsi ang Kaniyang kamay upang hindi ito makapagligtas. Makahari Niyang karapatan na 
iligtas na lubos ang lahat ng mga lumalapit sa Diyos sa pamamagitan Niya. 


Sinasabi Ko sa iyo ngayon, ikaw ay kakasamahin Ko sa Paraiso. Hindi nangako si Kristo 
sa magnanakaw na makakasama Niya ito sa Paraiso sa araw na iyon. Siya mismo ay hindi 
nagtungo sa Paraiso nang araw na iyon. Natulog Siya sa libingan, at nang umaga ng 
Kaniyang pagkabuhay na mag-uli ay sinabi Niya, “Hindi pa Ako nakakaakyat sa Aking 
Ama.” Juan 20:17. Nguni't nang araw na Siya ay ipako sa krus, na tila mandin araw ng 
kadiliman at pagkagapi, ay ibinigay Niya ang pangako. “Ngayon” samantalang naghihingalo 
na sa krus ang magnanakaw, ay nangangako si Kristo sa abang makasalanan, Ikaw ay 
kakasamahin Ko sa Paraiso. 


Ang mga magnanakaw na ipinakong kasama ni Jesus sa krus ay inilagay na “isa sa 
bawa't panig, at si Jesus ay sa gitna.” Ito'y ginawa ayon sa tagubilin ng mga saserdote at 
mga pinuno. Ang kalagayan ni Kristo sa gitna ng dalawang magnanakaw ay upang 
ipakilalang Siya ang pinakadakilang kriminal sa tatlo. Sa ganyan natupad ang kasulatan, 
“Siya'y ibinilang na kasama ng mga mananalansang.” Isaias 53:12. Nguni't hindi nakita ng 
mga saserdote ang buong kahulugan ng kanilang ginawa. Kung paanong si Jesus, ay 
ipinakong kasama ng mga magna-nakaw at inilagay “sa gitna,” gayundin inilagay ang 
Kaniyang krus sa gitna ng isang sanlibutang nagugutom sa kasalanan. At ang mga salita ng 
pagpapatawad na sinabi sa nagsisising magnanakaw ay nagsindi ng isang ilaw na 
magliliwanag hanggang sa kahuli-hulihang mga hangganan ng lupa. 


May panggigilalas na nakita ng mga anghel ang dimatingkalang pag-ibig ni Jesus, na 
bagama't nagbabata ng matinding hirap ng isip at katawan, ay inalaala pa rin ang mga iba, at 
pinalakas ang loob ng nagsisising kaluluwa upang sumampalataya. Sa Kaniyang kadustaan 
Siya bilang isang propeta ay nagsalita sa mga anak na babae ng Jerusalem, bilang saserdote 
at tagapamagitan ay namanhik Siya sa Ama na patawarin ang mga pumapatay sa Kaniya, 
bilang isang mapagmahal na Tagapagligtas ay pinatawad Niya ang mga kasalanan ng nagsi- 
sising magnanakaw. 


Nang igala ni Jesus ang paningin Niya sa karamihang nakapalibot sa Kaniya, isang anyo 
ang nakatawag ng Kaniyang pansin. Sa paanan ng krus ay nakatayo ang Kaniyang ina, na 
inaalalayan ng alagad na si Juan. Hindi nito matiis na mapahiwalay sa kaniyang Anak, at 
palibhasa'y talastas ni Juan na malapit na ang wakas, ay inilapit ito sa krus. Sa sandali ng 

Kaniyang kamatayan, naalaala ni Kristo ang Kniyang ina. Pagkasulyap Niya sa 
namimighating mukha nito at pagkatapos ay kay Juan, ay sinabi Niya rito, “Babae, narito 
ang iyong anak!” at kay Juan, “Narito ang iyong ina!” Naunawaan ni Juan ang mga salita ni 
Kristo, at tinanggap niya ang ipinagkatiwala. Karaka-rakang ipinagsama niya si Maria sa 
kaniyang tahanan, at buhat sa oras na iyon ay buong pagmamahal niya itong kinalinga. Oh 
mahabagin at maibiging Tagapagligtas: sa gitna ng lahat Niyang tinitiis na hirap ng katawan 
at ng pag-iisip, naalaala pa rin Niya ang Kaniyang ina! Wala Siyang salaping 
maipagpapaginhawa sa buhay nito, nguni't Siya'y nakadambana sa puso ni Juan, at kaya 
nga ibinigay Niya ang Kaniyang ina sa kaniya bilang isang mahalagang pamana. Sa 
ganyang paraan ibinigay Niya rito ang kailangang-kailangan nito--ang matimyas na 
pagmamahal ng isang umiibig dito sapagka't iniibig nito si Jesus. At nang ito”y tanggapin ni 
Juan bilang isang banal na ipinagkatiwala, ay tumanggap si Juan ng isang dakilang 
pagpapala. Si Maria ay naging laging tagapagpaalaala kay Juan ng kaniyang minamahal na 
Panginoon. 


Ang sakdal na halimbawa ng pagmamahal ni Kristo sa magulang ay nagliliwanag nang 
buong ningning sa dilim ng mga panahon. Sa loob halos ng tatlumpung taon ay tumulong si 
Jesus na magdala ng mga pasanin sa tahanan sa pamamagitan ng araw-araw Niyang 
paggawa. At ngayon, maging sa oras ng huli Niyang paghihirap, ay nagunita Niyang 
paglaanan ng kailangan nito ang nalulumbay at balo Niyang ina. Ang ganito ring diwa ay 
makikita sa bawa't alagad ng ating Panginoon. Madarama ng mga sumusunod kay Kristo na 
isang bahagi ng kanilang relihiyon na igalang at paglaanan ng mga kinakailangan ang 
kanilang mga magulang. Buhat sa pusong pinamamahayan ng Kaniyang pag-ibig, ang ama 
at ina ay di-kailanman magkukulang sa pagtanggap ng maalalahaning pag-aasikaso at ng 
magiliw na pagkakalinga. 


At ngayo'y pumapanaw na ang Panginoon ng kaluwalhatian, na isang panubos sa 
sangkatauhan. Sa pagbibigay ni Kristo ng mahalaga Niyang buhay ay hindi Siya inalalayan 
ng matagumpay na kagalakan. Lahat ay mapaniil na kadiliman. Hindi takot sa kamatayan 
ang mabigat sa Kaniya. Hindi kirot at kadustaan ng krus ang nagdulot sa Kaniya ng di- 
mabigkas na paghihirap. Si Kristo ang prinsipe ng mga nagbabata, nguni't ang Kaniyang 
paghihirap ay bunga ng pagkadama Niya sa kasamaan ng kasalanan, ng pagkakilala Niya na 
dahil sa ang tao ay namihasa na sa kasamaan, ay hindi na nito makita ang kalakhan ng 
kasamaan nito. Nakita ni Kristo kung gaano na kahigpit ang pagkakasaklot ng kasalanan sa 
puso ng tao, at kung paanong iilan na lamang ang magiging handang magwala sa 
kapangyarihan nito. Batid Niyang kung hindi tutulong ang Diyos, ang sangkatauhan ay 
mapapahamak, at nakita Niyang marami ang nangapapahamak bagama't maaabot ng 
masaganang tulong. 


Kay Kristo na ating kahalili at tagapanagot ay ipinasan ang kasalanan nating lahat. 
Ibinilang Siyang isang mananalansang, upang matubos Niya tayo sa hatol ng kautusan. 


Dumadagan sa Kaniyang puso ang bigat ng kasalanan ng bawa't anak ni Adan. Ang galit ng 

Diyos sa kasalanan, at ang kakila-kilabot na pagpapakita Niya ng di-pagkalugod dahil sa 
katampalasanan, ay nakaligalig na lubos sa kaluluwa ng Kaniyang Anak. Sa buong buhay ni 
Kristo ay itinanyag Niya sa sanlibutang nagkasala ang mabubuting balita ng kahabagan at 
ng nagpapatawad na pag-ibig ng Ama. Kaligtasan sa pangulo ng mga maleasalanan ang 
Kaniyang paksa. Subali't ngayon sa kakila-kilabot na bigat ng kasalanang Kaniyang 
pinapasan, ay hindi Niya makita ang nakikipagkasundong mukha ng Ama. Ang 
pagkakakubli sa Tagapagligtas ng mukha ng Diyos sa oras na ito ng matinding paghihirap 
ay tumimo sa Kaniyang puso na may taglay na kalung-kutang di-kailanman lubusang 
mauunawaan ng tao. Gayon na lamang kalaki ang paghihirap na ito na anupa't bahagya na 
Niyang naramdaman ang kirot o sakit sa Kaniyang katawan. 


Winalat ng mababangis na tukso ni Satanas ang puso ni Jesus. Ang paningin ng 
Tagapagligtas ay hindi makapaglagos sa mga pintuan ng libingan. Hindi Niya ma-asahang 
Siya ay babangon sa libingan na isang manana-gumpay, ni hindi rin Niya maasahang 
tatanggapin ng Ama ang Kaniyang sakripisyo. Nangamba Siya na dahil sa ang kasalanan ay 
lubhang kinapopootan ng Diyos ay baka maging panghabang-panahon na ang kanilang 
paghihiwalay. Naramdaman ni Kristo ang matinding hirap ng loob na siyang 
mararamdaman ng makasalanan kung wala nang habag ng Diyos na mamamanhik sa 
nagkasalang sangkatauhan. Ang pagkadamang ito sa kasalanan, na ikinagalit ng Ama sa 
Kaniya bilang kahalili Siya ng tao, ang nagpapait sa sarong ininom Niya, at nagwasak sa 
puso ng Anak ng Diyos. 


May panggigilalas na nasaksihan ng mga anghel ang nakapanlulumong paghihirap ng 
Tagapagligtas. Tinakpan ng mga anghel sa langit ang kanilang mga mukha upang huwag 
makita ang kakila-kilabot na tanawin. Nagpahayag ng pakikiramay ang katalagahan sa 
hinamak at pumapanaw nang Maygawa sa kanila. Nagkubli ang araw upang hindi makita 
ang nakatatakot na panoorin. Kasalukuyang nagsasabog ito ng matitinding sinag na 
lumiliwanag sa buong lupa sa katanghaliang-tapat, nang biglang-bigla na lamang itong 
parang naparam. Ganap na kadilimang tulad ng luksang libing ang lumukob sa krus. 
“Nagdilim sa ibabaw ng buong lupa hanggang sa oras na ikasiyam.” Wala namang eklipse o 
ibang katutubong sanhi upang magdilim nang gayon, na kasindilim ng hating-gabing walang 
buwan o mga bituin. Iyon ang kahima-himalang patotoo ng Diyos na Kaniyang ibinigay 
upang mapatibay ang pananampalataya ng mga salin-ng-lahing susunod. 


Sa makapal na kadilimang yaon ay napakubli ang pakikiharap ng Diyos. Ginagawa 
Niyang kulandong ang kadiliman, at ikinukubli Niya ang Kaniyang kaluwalhatian sa mga 
mata ng mga tao. Ang Diyos at ang Kaniyang mga banal na anghel ay nasa tabi ng krus. 
Ang Ama ay kasama ng Kaniyang Anak. Gayunma'y hindi ipinakikita ang Kaniyang 
pakikiharap. Kung nakalabas lamang sa ulap ang Kaniyang kaluwalhatian, sana'y napuksa 
ang bawa't taong tumitingin. At sa nakapangingilabot na sandaling yaon ay hindi dapat 
aliwin si Kristo ng pakikiharap ng Ama. Niyapakan Niya nang nag-iisa ang alilisan ng alak, 
at isa man sa mga tao ay wala Siyang kasama. 

Sa makapal na kadiliman, ay tinakpan ng Diyos ang huling paghihirap ng Kaniyang 
Anak. Lahat ng nakakita sa paghihirap ni Kristo ay nagsipaniwalang Siya nga ay Diyos. 
Ang mukhang yaon, minsang makita ng tao, ay hindi na kailanman malilimutan. Kung 
paanong inihayag ng mukha ni Cain ang kaniyang pagkakasala bilang isang mamamatay- 
tao, gayundin naman inihayag ng mukha ni Kristo ang Kaniyang kawalang-kasalanan, 
kahinahunan, at kagandahang-loob---na siyang larawan ng Diyos. Nguni't hindi pinansin ng 
mga nagsusumbong sa Kaniya ang tanda ng langit. Sa mahabang oras ng paghihirap ay 
pinagtinginanan si Kristo ng nangungutyang karamihan. Ngayo”y buong kahabagan Siyang 
tinakpan o ikinubli ng balabal ng Diyos. Ang katahimikan ng libingan ay waring nahulog sa 
Kalbaryo. Sinaklot ng di-masambit na pagkatakot ang karamihang nagkakatipon sa palibot 
ng krus. Naputol sa gitna ng pagsasalita ang panunungayaw at panlalait. Ang mga lalaki, 
mga babae, at mga bata ay nangapadapa sa ibabaw ng lupa. Matatalim na kidlat ang pamin- 
san-minsan ay gumuguhit na naglalagos sa ulap, at ipinakikita ang krus at ang nakapakong 
Manunubos. Ang akala ng lahat ng mga saserdote, mga pinuno, mga eskriba, mga berdugo, 
at ng magulong karamihan, ay dumating na ang panahon ng paghihiganti sa kanila. 
Pagkaraan ng isang sandali ay may nagbulong na si Jesus ay bababa na ngayon sa krus. May 
mga nagtangkang mangapa ng kanilang daang pabalik sa lungsod, na dinadagukan ang 
kanilang mga dibdib at sumisigaw sa takot. 


Nang ikasiyam na oras ay nahawi ang kadiliman sa mga tao, nguni't nakalukob pa rin ito 
sa Tagapagligtas. Iyon ay sagisag ng paghihirap at ng pagkalagim na nakapataw nang buong 
bigat sa krus, at wala rin namang sinumang makapaglalagos sa lalong makapal na 
kadilimang sumasaklot sa naghihirap na kaluluwa ni Kristo. Ang matatalim na kidlat ay 
waring ipinupukol sa Kaniya sa Kaniyang pagkakabayubay sa krus. Nang magkagayo'y 
“sumigaw si Jesus ng malakas na tinig, na sinasabi, Eloi, Eloi, lama sabachthani?” “Diyos 
Ko, Diyos Ko, bakit Mo Ako pinabayaan?” Nang ang panlabas na dilim ay lumukob sa 
Tagapagligtas, ay maraming tinig ang nangapabulalas: Ang paghihiganti ng langit ay 
ipinapataw na sa Kaniya. Ang mga kidlat ng kagalitan ng Diyos ay ipinupukol sa Kaniya, 
sapagka't inaangkin Niyang Siya'y Anak ng Diyos. Marami sa mga nagsisampalataya sa 
Kaniya ay nakarinig ng nakapanlulumo Niyang sigaw. Tinakasan sila ng pag-asa. Kung si 
Jesus ay pinabayaan na ng Diyos, sa ano pa magtitiwala ang mga sumusunod sa 
Kaniya? Nang mapawi na ang dilim sa siil na diwa ni Kristo, ay naramdaman Niya ang sakit 
ng Kaniyang katawan, at Kaniyang sinabi, “Nauuhaw Ako.” Nang makita ng isang kawal na 
Romano ang tuyong mga labi ni Kristo, ay nagdalang-habag ito, at kaya nga kumuha ito ng 
isang espongha sa tangkay ng hisopo, at nang maitubog ito sa suka, ay ibinigay ito kay 
Jesus. Nguni't nilibak ng mga saserdote ang Kaniyang paghihirap. Nang takpan ng dilim 
ang lupa, ay nalipos sila ng pagkatakot, nang mabawasan na ang kanilang takot, ay nagbalik 
ang kanilang pag-aalaala na baka si Jesus ay makatakas pa. Ang sinabi Niyang, “Eloi, Eloi, 
lama sabachthani?” ay binigyan nila, “Tinatawag ng Taong ito si Elias.” Ang kahuli-hulihan 
nilang pagkakataon na lunasan ang Kaniyang mga paghihirap ay kanilang tinanggihan. 
“Pabayaan ninyo,” wika nila, “tingnan natin kung paririto si Elias upang Siya'y iligtas.” 

Ang walang-dungis na Anak ng Diyos ay nakabayu-bay sa krus, sugatan ang Kaniyang 
katawan sa taglay na mga latay, yaong mga kamay na madalas Niyang iniunat upang 
magpala, ay nangakapako sa kahoy na nakapahalang, yaong mga paang walang-pagod sa 
mga gawain ng pag-ibig, ay nangakapako rin sa kahoy, ang makaharing ulong yaon ay 
sinugatan ng koronang tinik, ang nanginginig na mga labing yaon ay nahugis sa sigaw ng 
pamimighati. At ang lahat na Kaniyang binata---ang mga patak ng dugo na umagos mula sa 
Kaniyang ulo, sa Kaniyang mga kamay, sa Kaniyang mga paa, ang paghihirap na gumimbal 
sa Kaniyang pagkatao, at ang di-mabigkas na dalamhating pumuno sa Kaniyang kaluluwa sa 
pagka-kakubli ng mukha ng Kaniyang Ama---ay nagsasalita sa bawa't isang anak ng tao, na 
nagsasabi, Dahil sa iyo kaya sumang-ayon ang Anak ng Diyos na magtiis ng bigat na ito ng 
kasalanan, dahil sa iyo ay nilupig Niya ang kaharian ng kamatayan, at binuksan ang 
mga pintuan ng Paraiso. Siya na nagpatahimik sa nagngangalit na mga alon at lumakad sa 
mabula't nagtataasang mga daluyong, na nagpanginig sa mga demonyo at nagpatakas sa 
sakit, na nagpadilat sa mga bulag na mata at bumuhay sa mga patay---ay nag-aalay ng 
Kaniyang sarili sa krus bilang isang hain, at ito ay dahil sa pag-ibig Niya sa iyo. Siya, na 
Tagapagdala ng kasalanan, ay nagtiis ng galit ng katarungan ng Diyos, at alang-alang sa iyo 
ay naging sala na rin. 


Tahimik na minasdan ng mga nanonood ang magiging wakas ng nakasisindak na tagpo. 
Nagpakita ang araw, nguni't ang krus ay nababalot pa rin ng dilim. Tumingin sa Jerusalem 
ang mga saserdote at mga pinuno, at narito, makapal na ulap ang lumukob sa ibabaw ng 
lungsod at sa mga kapatagan ng Judea. Binabawi na ng Araw ng Katwiran at ng Ilaw ng 
sanlibutan ang Kaniyang mga sinag sa dati'y itinatanging lungsod ng Jerusalem. Ang 
matatalim na kidlat ng galit ng Diyos ay tumatama sa hinatulang lungsod. Di-kaginsa- 
ginsa'y nahawi ang dilim sa krus, at sa malinaw at tulad-sa-tunog-ng-pakakak, na waring 
uma-alingawngaw sa buong sangkinapal, ay sumigaw si Jesus, “Naganap na.” “Ama, sa 
mga kamay Mo ay ipinag-tatagubilin Ko ang Aking espiritu.” Isang liwanag ang pumaligid 
sa krus, at ang mukha ng Tagapagligtas ay nagliwanag na gaya ng liwanag ng araw. 
Pagkatapos ay iniyukayok Niya ang Kaniyang ulo, at Siya'y nalagutan ng hininga. 


Sa gitna ng kakila-kilabot na kadiliman, na waring pinabayaan na ng Diyos, ay ininom ni 
Kristo ang kahuli-hulihang patak sa saro ng kapighatian ng tao. Sa nakapangingilabot na 
mga oras na yaon ay umasa Siyang Siya ay tinanggap ng Kaniyang Ama batay sa 
katunayang naibigay na sa Kaniya. Kilala Niya ang likas ng Kaniyang Ama, nauunawaan 
Niya ang Kaniyang katarungan, ang Kaniyang kaawaan, at ang Kaniyang dakilang pag-ibig. 
Sa pananampalataya ay nanalig Siya sa Kaniya na naging laging kagalakan Niyang 
talimahin. At nang sa pagpapasakop ay ipagkatiwala Niya ang Kaniyang sarili sa Diyos, ay 
napawi ang nararamdaman Niyang pagkawala ng paglingap ng Kaniyang Ama. Sa 
pamamagitan ng pananampalataya, si Kristo ay nagtagumpay. 


Di-kailanman noong una nakakita sa lupa ng gayong tanawin. Parang ipinatda sa 


pagkakatayo ang karamihan, at hindi halos humihingang nakatitig sa Tagapagligtas. Muling 

lumukob sa lupa ang kadiliman, at isang makagulkol na ugong, na tulad sa malakas na 
kulog, ang narinig. Nagkaroon ng isang nakagigimbal na lindol. Sama-samang nangabuwal 
na patung-patong ang mga tao. Di-magkamayaw na kaguluhan at pagkalito ang sumunod na 
nangyari. Sa nakapaligid na mga bundok, ay nangatibag ang naglalakihang mga bato, at 
nangahulog na gumugulong sa mga kapatagan. Nangabuksan ang mga libingan, at 
iniluwang palabas ang mga patay mula sa kani-kanilang mga puntod at tumba. Ang buong 
sangnilikha ay parang madudurog. Ang nangapipi sa takot na mga saserdote, mga pinuno, 
mga kawal, mga berdugo, at mga tao, ay nangapahandusay sa lupa. 


Nang ang malakas na sigaw na, “Naganap na,” ay mamulanggos sa mga labi ni Kristo, ay 
kasalukyang naglilingkod sa templo ang mga saserdote. Oras noon ng paghahandog o 
paghahain sa hapon. Ang korderong kumakatawan kay Kristo ay dinala na upang patayin. 
Nararamtan ng mahal at magandang damit, nakatayo na noon ang saserdote na taglay ang 
nakataas na sundang, gaya ni Abraham nang akma na niyang papatayin ang kaniyang anak. 
Nangakatinging nasasabik ang mga tao. Nguni't umuga at nayanig ang lupa, sapagka't 
lumalapit ang Panginoon. Kasabay ng isang matinding ugong na hinapak ng isang di- 
nakikitang kamay ang panloob na tabing ng templo na nahating buhat sa itaas hanggang sa 
ibaba at nakita tuloy ng karamihan ang dakong dati'y napupuno ng pakikiharap ng Diyos. 
Sa dakong ito tumahan ang Shekinah. Dito ipinakita ng Diyos ang Kaniyang kaluwal-hatian 
sa ibabaw ng luklukan ng awa. Wala kundi ang dakilang saserdote lamang ang laging 
humahawi sa tabing na naghihiwalay sa silid na ito sa isa pang silid ng templo. Pumapasok 
siya dito minsan sa santaon upang gumawa ng pagtubos sa mga kasalanan ng mga tao. 
Nguni't narito, ang tabing na ito ay nahapak na nagkadalawa. Ang kabanal-banalang dako 
ng santuwaryo sa lupa ay hindi na banal. 


Lahat ay kinilabutan at nagkagulo. Akma nang papatayin ng saserdote ang hayop, nguni't 
nahulog ang sundang mula sa nanginginig niyang kamay, at nakaalpas ang kordero. 
Nakatagpo ng anino ang inaaninuhan nang mamatay ang Anak ng Diyos. Nagawa na ang 
dakilang paghahain. Nabuksan ang daang patungo sa kabanal-banalan. Isang bago at buhay 
na daan ang inihahanda para sa lahat. Hindi na kailangang maghintay pa ang nagkasala at 
nalulungkot na sangkatauhan sa pagdating ng dakilang saserdote. Mula ngayon ay 
maglilingkod na ang Tagapagligtas bilang saserdote at tagapamagitan sa langit ng mga 
langit. Parang may isang buhay na tinig na nagsalita sa mga sumasamba: Natapos na ngayon 
ang lahat ng mga paghahain at mga paghahandog para sa kasalanan. Naparito ang Anak ng 
Diyos ayon sa Kaniyang sinalita, “Narito, Ako'y pumarito (sa balumbon ng aklat ay 
nasusulat tungkol sa Akin), upang gawin, Oh Diyos, ang Iyong kalooban.” “Sa 
pamamagitan ng Kaniyang sariling dugo ay pumasok na minsan magpakailanman sa dakong 
banal, yamang kinamtan ang walanghanggang katubusan para sa atin.” Hebreo 10:7; 9:12. 

Kabanata 79--“Naganap Na” 


Hindi isinuko ni Kristo ang Kaniyang buhay hang-gang sa naganap Niya ang gawaing 
pinarituhan Niya upang gawin, at kasabay ng namamaalam na paghinga ay sinabi Niya, 
“Naganap na.” Juan 19:30. Naipagtagumpay Niya ang labanan. Ibinigay sa Kaniya ng 
Kaniyang kanang kamay at ng Kaniyang banal na bisig ang tagumpay. Bilang isang 
Mananagumpay ay itinayo Niya ang Kaniyang watawat sa walang-hanggang kaitaasan. 
Hindi ba nagkaroon ng pagkakatuwaan ang mga anghel? Nagtagumpay ang buong 
sangkalangitan sa pagkakapagta-gumpay ng Tagapagligtas. Nagapi si Satanas, at batid 
nitong nawala na ang kaniyang kaharian. 


Sa mga anghel at sa mga sanlibutang di-nagkasala, ang sigaw na, “Naganap na,” ay may 
malalim na kahulugan. Dahil sa kanila at dahil sa atin kaya tinapos na ang dakilang gawain 
ng pagtubos. Sila'y kasama nating naki-kibahagi sa mga bunga ng tagumpay ni 
Kristo. Noon lamang mamatay si Kristo malinaw na nahayag sa mga anghel o sa mga 
sanlibutang di-nagkasala ang likas ni Satanas. Dinamtan ng punong-tumalikod ang kaniyang 
sarili ng gayon na lamang pagdaraya na anupa't hindi napag-unawa maging ng mga banal na 
kinapal ang kaniyang mga simulain. Hindi nila malinaw na nakita ang uri ng kaniyang 
paghihimagsik. 


Isang kinapal na may kahanga-hangang kapangyarihan at kaluwalhatian ang lumaban sa 
Diyos. Tungkol kay Lucifer ay ganito ang sinasabi ng Panginoon, “Iyong tinatatakan ang 
kabuuan, na puno ng karunungan, at sakdal sa kagandahan.” Ezekiel 28:12. Si Lucifer ang 
dating tumatakip na kerubin. Tumayo siya sa liwanag ng paki-kiharap ng Diyos. Siya ang 
pinakamataas sa lahat ng mga nilikha, at siyang nangunguna sa paghahayag sa santinakpan 
ng mga panukala o mga layunin ng Diyos. Nang siya'y magkasala na, ay naging lalong 
mapanlinlang ang kapangyarihan niya sa pagdaraya, at naging lalong mahirap na ilantad ang 
kaniyang likas, dahil sa mataas na tungkuling hinawakan niya sa Ama. 


Magagawa ng Diyos na lipulin si Satanas at ang mga sumunod sa kaniya na kasindali ng 
paghahagis ng isang bato sa lupa, nguni't hindi Niya ginawa ito. Ang paghihimagsik ay 
hindi magagapi ng lakas. Ang pamimilit ay nasumpungan lamang sa pamahalaan ni Satanas. 
Ang mga simulain ng Panginoon ay walang ganitong uri. Ang Kaniyang kapangyarihan ay 
nakasalig sa kabutihan, kaawaan, at pag-ibig: at ang pagpapakilala ng mga simulaing ito ay 
siyang paraang dapat gamitin. Ang pamahalaan ng Diyos ay wagas o banal, at katotohanan 
at pagibig ang dapat maging namamayaning kapangyarihan. Ang layunin ng Diyos ay ilagay 
ang lahat ng mga bagay sa walang-hanggang kapanatagan, at sa mga sanggunian sa langit ay 
ipinasiyang bigyan si Satanas ng panahon upang mabuo niya ang mga simulaing 
pinagsasaligan ng ayos ng kaniyang pamamahala. Sinabi niyang ang mga simulaing ito ay 
nakahihigit sa mga simulain ng Diyos. Binigyan nga ng panahon si Satanas upang magawa 
at mabuo niya ang kaniyang mga simulain, upang ang mga ito ay makita ng buong 
sangkalangitan. 

Inakay ni Satanas ang mga tao sa pagkakasala, at dahil dito ay isinagawa ang panukala ng 
pagtubos. Sa loob ng apat na libong taon, ay walang humpay na gumagawa si Kristo upang 
maitaas ang tao, nguni't si Satanas naman ay gumagawa upang ito ay maipahamak at 
maibaba. At nakita ito ng sangkalangitan. Nang pumarito si Jesus sa sanlibutan, ay ibinaling 
sa Kaniya ang kapangyarihan ni Satanas. Buhat nang panahong Siya'y lumitaw na isang 
sanggol sa Bethlehem, ay gumawa na ang mang-aagaw upang Siya'y maipahamak. Sa lahat 
ng maaaring paraan ay pinagsikapan niyang hadlangan si Jesus sa pagkakaroon ng sakdal na 
kamusmusan, ng walang-kapintasang pagkalalaki, ng banal na ministeryo, at ng walang- 
dungis na sakripisyo. Nguni't siya'y nadaig. Hindi niya maakay si Jesus sa gawang 
pagkakasala. Hindi niya Siya mapapanlupaypay, o maitaboy sa paggawa ng gawaing 
pinarituhan Niya sa lupa upang gawin. Buhat sa ilang hanggang sa Kalbaryo, ay dumagok 
na sa Kaniya ang bagyo ng galit ni Satanas, nguni't habang lalong walang-awa ang pagdapo 
nito, ay lalo namang nagtibay at humigpit ang pagkakahawak ng Anak ng Diyos sa kamay 
ng Kaniyang Ama, at nagpatuloy sa paglakad sa landas na tigmak sa dugo. Ang lahat ng 
pagsisikap ni Satanas na masiil at madaig Siya ay lalo lamang nagpalitaw sa dalisay at 
walang-dungis Niyang likas. 


Ang buong sangkalangitan at ang mga sanlibutang di-nagkasala ay nakasaksi sa 
tunggalian. Buong pananabik nilang sinubaybayan ang nagtatapos na mga tagpo ng labanan. 
Nakita nilang pumasok sa Halamanan ng Gethsemane ang Tagapagligtas, ang kaluluwa 
Niya'y sakbibi ng takot sa malaking kadiliman. Napakinggan nila ang mapait Niyang daing, 
“Ama Ko, kung baga maaari, ay lumampas sa Akin ang sarong ito.” Mateo 26:39. Nang 
mawala na ang pakikiharap ng Ama, nakita nilang ang kalungkutan Niya ay matindi pa 
kaysa huling paki-kilaban Niya sa kamatayan. Pinawisan Siya ng dugo, at pumatak ang mga 
ito sa lupa. Makaitlong namutawi sa Kaniyang mga labi ang dalanging Siya'y iligtas. Hindi 
na matagalan pa ng Langit ang tanawing yaon, kaya't isang sugo ng kaaliwan ang ipinadala 
sa Anak ng Diyos. 


Natanaw ng Langit na ipinagkanulo ang Biktima sa mga kamay ng mga taong 
mamamatay-tao, at ipinag-hatid-hatiran mula sa isang hukuman hanggang sa isa pa nang 
may paglibak at may karahasan. Narinig nito ang mga panunuya ng mga nagsisiusig sa 
Kaniya dahil sa aba Niyang pinagmulan. Narinig nito ang pagkaka-ilang may 
panunungayaw at panunumpa ng isa sa Kaniyang pinakaitibig na mga alagad. Nakita nito 
ang baliw na paggawa ni Satanas, at ang kapangyarihan nito sa puso ng mga tao. Oh, kakila- 
kilabot na tanawin! sinung-gaban ang Tagapagligtas nang hatinggabi sa Gethsemane, 
kinaladkad nang paroo't parito mula sa palasyo hanggang sa bulwagan ng hukuman, 
makalawang ulit na nilitis sa harap ng mga saserdote, makalawa sa harap ng Sanedrin, 
dalawang beses din sa harap ni Pilato, at minsan sa harap ni Herodes, nilibak, hinampas, 
hinatulan, at ipinagtulakang palabas upang ipako sa krus, na pasan-pasan ang mabigat na 
krus, sa gitna ng pagpapana-ngisan ng mga anak na babae ng Jerusalem at ng pangungutya 
ng magugulong karamihan. 

Minasdan ng Langit nang may pagdaramdam at panggigilalas ang pagkakabayubay ni 
Kristo sa krus, na dinadaluyan ng dugo ang sugatan Niyang ulo, at pinamumu-uan sa 
Kaniyang noo ng magkahalong pawis at dugo. Buhat sa Kaniyang mga kamay at mga paa ay 
tumutu lo ang dugo, nang patak-patak, sa ibabaw ng batong inuka para sa puno ng krus. Ang 
sugat na gawa ng pako sa Kaniyang mga kamay ay bumuka dahil sa bigat ng Kaniyang 
katawan. Ang naghihirap Niyang paghinga ay bumilis at lumalim, nang humingal ang 
Kaniyang kaluluwa dahil sa bigat ng mga kasalanan ng sanlibutan. Ang buong kalangitan ay 
nalipos ng pagkakamangha nang ang panalangin ni Kristo ay ipailanlang sa gitna ng 
Kaniyang kakila-kilabot na paghihirap--“Ama, patawarin Mo sila, sapagka't hindi nila 
nalalaman ang kanilang ginagawa.” Lucas 23:34. Gayunma'y naroo't nangakatayo, ang mga 
lalaking ginawa ayon sa larawan ng Diyos, na nakikisama sa pagkitil sa buhay ng Kaniyang 
bugtong na Anak. Ano ngang tanawin para sa sangkalangitan! 


Ang mga pamunuan at mga kapangyarihan ng kadiliman ay nangagtipon sa palibot ng 
krus, at nilalambungan ng maka-impiyernong anino ng di-paniniwala ang mga puso ng mga 
tao. Nang likhain ng Panginoon ang mga kinapal na ito upang magsitayo sa harapan ng 
Kaniyang luklukan, sila'y magaganda at maluluwalhati. Ang kanilang kagandahan at 
kabanalan ay naaayon sa kanilang mataas na kalagayan. Sila'y pinayaman sa karunungan ng 
Diyos, at binigkisan ng kagayakan ng langit. Sila'y mga ministro ni Jehoba. Nguni't sino 
ang maka-kakilala sa nagkasalang mga anghel sa maluwalhating serafin na minsa'y 
naglingkod sa mga bulwagan sa langit? 


Nakisama ang mga anghel ni Satanas sa mga masasamang tao upang akayin ang bayan sa 
paniniwala na si Kristo ay siyang puno ng mga makasalanan, at upang gawin Siyang tudlaan 
ng kanilang pagkamuhi. Yaong mga nagsihamak kay Kristo nang Siya'y nakabayubay sa 
krus ay nalipos ng diwa ng unang dakilang manghihimagsik. Pinuno nito sila ng mga imbi at 
nakaririmarim na mga pangungusap. Ito ang nag-udyok ng kanilang mga panguuyam. 
Nguni't sa lahat ng ito ay wala itong pinakina-bang na anuman. 


Kung may isang kasalanang nasumpungan kay Kristo kung kahit sa isang bagay ay 
sumuko Siya kay Satanas upang makaiwas lamang sa kakila-kilabot na pahirap, sana'y 
nagtagumpay ang kaaway ng Diyos at ng tao. Ini yukayok ni Kristo ang Kaniyang ulo at 
namatay, nguni ”t mahigpit Siyang nanghawak sa Kaniyang pananampalataya at sa Kaniyang 
pagpapasakop sa Diyos. “At narinig ko ang isang malakas na tinig sa langit na nagsasabi, 
Ngayo”y aumating ang kaligtasan, at ang kapangyarihan, at ang kaharian ng ating Diyos, at 
ang kapamahalaan ng Kaniyang Kristo: sapagka't inihagis na ang tagapagsumbong sa ating 
mga kapatid, na siyang sa kanila'y nagsusumbong sa harapan ng ating Diyos araw at gabi.” 
Apocalipsis 12:10. 


Nakita ni Satanas na naalis na ang kaniyang balatkayo. Nalantad na sa harap ng mga 
anghel na di-nag-kasala at sa harap ng sangkalangitan ang kaniyang pangangasiwa. Nahayag 
ang kaniyang sarili na isang mamamatay-tao. Sa pagpapadanak niya sa dugo ng Anak ng 

Diyos, ay inalis niya ang pakikiramay sa kaniya ng mga kinapal sa langit. Buhat noon ay 
natakdaan na ang kaniyang gawain. Anuman ang gawain niyang pananayuan, ay hindi na 
niya mahintay ang mga anghel na nanggagaling sa mga korte sa langit, at isumbong sa harap 
nila ang mga kapatid ni Kristo na sila'y nararamtan ng mga damit na maitim at ng dumi ng 
kasalanan. Nalagot na ang kahuli-hulihang kawing ng pagdadamayan ni Satanas at ng 
sangkalangitan. 


Gayunma'y hindi pa rin pinuksa noon si Satanas. Hindi pa rin nauunawaan noon ng mga 
anghel ang lahat ng nasasangkot sa malaking tunggalian. Ang mga simulaing nakataya ay 
kailangang lubusan pang mahayag. At alang-alang sa tao, ay kailangang palawigin pa ang 
buhay ni Satanas. Dapat makita ng tao at gayundin ng mga anghel ang pagkakaiba ng 
Prinsipe ng kaliwanagan at ng prinsipe ng kadiliman. Dapat niyang piliin kung sino ang 
kaniyang paglilingkuran. Nang magsimula ang malaking tunggalian, ay sinabi ni Satanas na 
ang kautusan ng Diyos ay hindi mangya-yaring masunod, na ang katarungan ay hindi 
kaalinsunod ng kahabagan, at kung sakaling malalabag ang kautusan, ay di-maaaring 
mapatawad ang makasalanan. Bawa't kasalanan ay dapat parusahan, ipinaggigiitan ni 
Satanas, at kung sakaling ipatawad ng Diyos ang parusa sa kasalanan, ay hindi na Siya 
magiging isang Diyos ng katotohanan at katarungan. Nang labagin ng mga tao ang Kautusan 
ng Diyos, at labanan ang Kaniyang kalo-oban, ay gayon na lamang ang tuwa ni Satanas. 
Sinabi niyang napatunayan na ang kautusan ay talagang hindi matatalima, ang tao ay hindi 
maaaring mapatawad. Sapagka't siya, nang siya'y maghimagsik, ay pinalayas sa langit, 
iginigiit ni Satanas na ang sangkatauhan ay kailangan din namang mawala na rin sa lingap 
ng Diyos. Ang Diyos ay hindi maaring maging makatarungan, giit mya, kung pagpapakitaan 
Niya ng habag ang makasalanan. 


Datapwa't kahit na isang makasalanan, ang tao ay naiiba sa kalagayan ni Satanas. Si 
Lucifer sa langit ay nagkasala sa liwanag ng kaluwalhatian ng Diyos. Sa kaniya ibinigay at 
hindi sa sinumang ibang nilalang ang kapahayagan ng pag-ibig ng Diyos. Sa kabila ng 
pagkaunawa niya sa likas ng Diyos, at pagkakilala sa Kaniyang kabutihan, ay pinili pa rin ni 
Satanas na sundin ang kaniyang makasarili at hiwalay na kalooban. Pangwakas ang 
pagpiling ito. Wala nang magagawa pa ang Diyos upang mailigtas siya. Nguni't ang tao ay 
dinaya, ang isip niya ay pinadilim ng panlilinlang ni Satanas. Ang taas at lalim ng pag-ibig 
ng Diyos ay hindi niya naalaman. Para sa kaniya ay may pag-asa pang makilala ang pagibig 
ng Diyos. Sa pamamagitan ng pagtingin ng tao sa Kaniyang likas ay maaaring 
mapanumbalik siya sa Diyos. 


Sa pamamagitan ni Jesus, ay nahayag sa mga tao ang kahabagan ng Diyos, nguni't hindi 
isinasaisantabi ng kahabagan ang katarungan. Inihahayag ng kautusan ang mga katangian ng 
likas ng Diyos, at ni isang tuldok o ni isang kudlit nito ay hindi maaaring baguhin upang 
mapaangkop sa tao sa kalagayan nitong nagkasala. Hindi binago ng Diyos ang Kaniyang 
kautusan, kundi isinakri-pisyo Niya ang Kaniyang sarili, sa pamamagitan ni Kristo, para sa 

ikatutubos ng tao. “Ang Diyos kay Kristo ay pinakipagkasundo ang sanlibutan sa Kaniya 
rin.” 2 Corinto 5:19. 


Ang kautusan ay humihingi ng katwiran---isang matwid na pamumuhay, isang sakdal na 
likas, at ang tao ay walang maibibigay na ganito. Hindi niya maibibigay ang mga hinihingi 
ng banal na kautusan ng Diyos. Nguni't nang pumarito si Kristo sa lupa bilang tao, ay 
namuhay Siya ng isang banal na pamumuhay, at naglinang ng isang sakdal na likas. Ang 
mga ito ay iniaalok Niya bilang isang walang-bayad na kaloob sa lahat ng mga tatanggap 
nito. Ang Kaniyang buhay ay umaayong kahalili ng buhay ng mga tao. Sa ganyan ay 
tumatanggap sila ng kapatawaran ng mga kasalanang nagawa sa nakaraan, sa pamamagitan 
ng pagpapahinuhod ng Diyos. Bukod pa sa rito, pinupuno ni Kristo ang mga tao ng mga 
likas ng Diyos. Itinatayo Niya ang likas ng tao ayon sa wangis ng likas ng Diyos, isang 
mabuting kayarian ng kalakasan at kagandahang espirituwal. Sa ganito ang katwiran ng 
kautusan ay natutupad sa sumasampalataya kay Kristo. Ang Diyos ay maaaring “maging 
ganap, at tagaaring-ganap sa sumasampalataya kay Jesus.” Roma 3:26. 


Ang pag-ibig ng Diyos ay nahayag sa Kaniyang katarungan at gayundin sa Kaniyang 
kaawaan. Katarungan ang patibayan o saligan ng Kaniyang luklukan, at bunga ng Kaniyang 
pag-ibig. Ang layunin ni Satanas ay ihiwalay ang kaawaan sa katotohanan at katarungan. 
Sinikap niyang patunayan na ang katwiran ng kautusan ng Diyos ay kaaway ng kapayapaan. 
Datapwa't ipinakikilala ni Kristo na alinsunod sa panukala ng Diyos ay di-ma-paghiwalay 
ang pagsasama ng dalawang ito, ang una ay hindi mananatili kung wala ang ikalawa. 
“Kaawaan at katotohanan ay nagsalubong, katwiran at kapayapaan ay naghalikan.” Awit 
85:10. 


Sa pamamagitan ng Kaniyang kabuhayan at kamatayan, ay pinatunayan ni Kristo na 
hindi sinira ng katarungan ng Diyos ang Kaniyang kaawaan, kundi ang kasalanan ay 
mangyayaring ipatawad, at ang kautusan ay matwid, at maaaring sundin nang buong 
kasakdalan. Napasinungalingan ang mga paratang ni Satanas. Nagbigay ang Diyos sa tao ng 
di mapagkakamaliang katunayan ng Kaniyang pag-ibig. 


Isa pang kadayaan ang inihaharap ngayon. Ipinahayag ni Satanas na sinira ng kawan ang 
katarungan, na pinawi ng pagkamatay ni Kristo ang kautusan ng Ama. Kung maaari lamang 
palitan o pawiin ang kautusan, hindi na sana kinailangan ni Kristo ang mamatay. Nguni't 
ang pagpawi sa kautusan ay mangangahulugang pagpapanatili ng pagsalansang sa habang 
panahon, at maglalagay sa sanlibutan sa ilalim ng kontrol ni Satanas. Dahil sa ang kautusan 
ay di-mababago, at dahil sa ang tao ay malliligtas lamang sa pamamagitan ng pagtalima sa 
mga utos na ito, kaya si Jesus ay ibinayubay sa krus. Nguni't ang paraang ginamit upang 
maitatag ni Kristo ang kautusan ay inilarawan ni Satanas na sumisira dito. Ito ang 
pagbubuhatan ng kahuli-hulihang labanan sa malaking tunggalian ni Kristo at ni Satanas. 


Na ang kautusang sinalita ng sariling tinig ng Diyos ay may kamalian, na may ilang tiyak 
na utos na isina-isantabi, ay siya ngayong ikinakalat ni Satanas. Ito ang kahuli-hulihang 

pagdaraya na dadalhin niya sa sanlibu-tan. Hindi na niya kailangang batikusin pa ang buong 
kautusan, kung maaakay niya ang mga tao na pawalangkabuluhan ang isang utos, ay natamo 
na niya ang kaniyang nilalayon. Sapagka't “ang sinumang gumaganap ng buong kautusan, 
at gayunma'y natitisod sa isa, ay nagiging makasalanan sa lahat.” Santiago 2:10. Sa 
pamamagitan ng pagsang-ayon ng tao na labagin ang isang utos, ay nailalagay sila sa ilalim 
ng kapangyarihan ni Satanas. Sa pamamagitan ng inihahaliling kautusan ng tao sa kautusan 
ng Diyos, ay pagsisikapan ni Satanas na makontrol ang sanlibutan. Ang gawaing ito ay 
pauna nang sinasabi ng hula. Tungkol sa dakilang kapangyarihang tumalikod na 
kumakatawan kay Satanas, ay ganito ang sinasabi, “Siya'y magbabadya ng mga dakilang 
salita laban sa Kataas-taasan, at lilipulin niya ang mga banal ng Kataas-taasan, at kaniyang 
iisiping baguhin ang panahon at ang kautusan: at sila'y mangabibigay sa kaniyang kamay.” 
Daniel 7:25. 


Walang pagsalang maglalagay ang mga tao ng kanilang mga kautusan upang salungatin 
ang mga kautusan ng Diyos. Sisikapin nilang pilitin ang mga budhi o kalo-oban ng mga iba, 
at sa kanilang pagsisikap na maipatupad ang mga kautusang ito ay sisiilin nila ang kanilang 
mga kapwa tao. Ang pakikibaka laban sa kautusan ng Diyos, na pinasimulan ni Satanas sa 
langit, ay magpapatuloy hang-gang sa katapusan ng panahon. Bawa't tao ay susubukin. Ang 
pagtalima o di-pagtalima ay siyang suliraning pagpapasiyahan ng buong sanlibutan. Lahat 
ay tatawagin upang papiliin sa kautusan ng DiyOs at sa mga kautusan ng mga tao. Dito 
malalagay ang guhit ng pagkakahati. Magkakaroon lamang ng dalawang uri o pangkat ng 
mga tao. Lahat ng likas ay lubos nang malilinang, at ipaki-kilala ng lahat kung ang pinili 
nila ay ang panig ng pagtatapat o ang panig ng paghihimagsik. 


Saka naman darating ang wakas. Itatanyag ng Diyos ang Kaniyang kautusan at ililigtas 
ang Kaniyang bayan. Si Satanas at ang lahat ng nagsipanig sa kaniya sa paghihimagsik ay 
lilipulin. Ang kasalanan at ang mga makasalanan, ugat at sanga (Malakias 4:1)---si Satanas 
ang ugat, at ang mga tagasunod niya ay siyang mga sanga. Matutupad ang salita sa prinsipe 
ng kasamaan, “Sapagka't iyong inilagak ang iyong puso na parang puso ng Diyos, ... Aking 
lilipulin ka, Oh tumatakip na kerubin, mula sa gitna ng mga batong mahalaga ... Ikaw ay 
naging kakila-kilabot, at ikaw ay hindi na mabubuhay pa.” Kung magkagayon “ang masama 
ay mawawala na: oo, iyong uusisaing mainam ang kaniyang dako, at siya'y mawawala na,” 
“magiging wari bagang sila'y hindi nangabuhay.” Ezekiel 28:6-19, Awit 37:10, Obadias 
16. 


Hindi ito isang gawang pamimilit sa panig ng Diyos. Inaani lamang ng mga nagsisitanggi 
sa Kaniyang kaawaan ang kanilang inihasik. Ang Diyos ay siyang bukal ng buhay, at pagka 
ang pinipili ng isang tao ay ang maglingkod sa kasalanan, ay humihiwalay siya sa Diyos, at 
sa gayo'y nahihiwalay siya sa buhay. Siya ay “nahiwalay sa buhay ng Diyos.” Sinasabi ni 
Kristo, “Silang lahat na nangagtatanim (nangapopoot) sa Akin ay nagsisiibig ng 
kamatayan.” Kawikaan 8:36. Binibigyan sila ng Diyos ng buhay sa loob ng isang panahon 
upang sila'y makapag-linang ng kanilang likas at makapaghayag ng kanilang mga simulain. 

Kung matupad na ito, ay. tinatanggap na nila ang mga bunga ng kanilang sariling pamimili. 
Dahil sa buhay na mapaghimagsik, ay inilagay ni Satanas at ng lahat na nakisama sa kaniya 
ang kanilang mga sarili sa isang kalagayang lubos na hindi kasang-ayon sa Diyos na anupa't 
ang pakikiharap ng Diyos sa ganang kanila ay isa nang mamumugnaw na apoy. Ang 
kaluwalha-tian Niya na siyang pag-ibig ay lilipol sa kanila. 


Sa pasimula ng malaking tunggalian, ay hindi ito naintindihan ng mga anghel. Kung si 
Satanas at ang lahat niyang hukbo ay pinabayaang magsiani ng buong bunga ng kanilang 
kasalanan, sila'y nangalipol sana, nguni't hindi magiging maiinaw sa mga anghel sa langit 
na ito na nga ang di-maiiwasang bunga ng kasalanan. Mananatili ang pag-aalinlangan sa 
kabutihan ng Diyos at sa kanilang isip at ito'y magiging parang masamang binhi, na 
magbubunga ng naKamamatay na bunga ng kasalanan at kapighatian. 


Datapwa't hindi magkakagayon pagka natapos na ang malaking tunggalian. Sa panahong 
yaon, yamang natapos na ang panuKala ng pagtubos, ay mahahayag na ang likas ng Diyos 
sa lahat ng mga nilalang. Ang mga utos ng Kaniyang kautusan ay makikita nang sakdal at 
dinababago. Sa panahong yaon ay makikita na ang likas ng kasalanan, at ang likas ni 
Satanas. Kung magkagayon ang pagkapawi ng kasalanan ay magbibigay-katwiran sa pag- 
ibig ng Diyos at magtatatag ng Kaniyang karangalan sa harap ng sansinukob ng mga 
nilalang na nalulugod gumanap ng Kaniyang kalooban, at sa mga puso'y kinaro-roonan ng 
Kaniyang kautusan. 


Kaya nga, dapat sana'y nangagkatuwa ang mga anghel nang mamasdan nila ang krus ng 
Tagapagligtas, sapagka't bagaman hindi nila naintindihan noon ang lahat, ay talastas naman 
nilang tiyak na magpakailanman ang pagkalipol ng kasalanan na tiyak na rin ang 
pagkatubos sa tao, at ang sansinukob ay tiwasay na magpasawalang-hanggan. Lubos na 
naunawaan ni Kristo na rin ang mga ibubunga ng ginawang sakripisyo sa Kalbaryo. Ang 
lahat ng ito ay siya Niyang inasahan at hinintay nang sa pagkakabayubay Niya sa krus ay 
sumigaw Siya ng, “Naganap na.” 

Kabanata 80---Sa Libingan ni Jose 


Sa wakas ay namahinga na si Jesus. Natapos na ang mahabang maghapon ng pagdusta at 
pahirap sa Kaniya. Samantalang namamaalam na ang mga huling silahis ng araw at 
pumapasok naman ang banal na Sabbath, ang Anak ng Diyos ay tahimik na namamahinga 
sa libingan ni Jose. Palibhasa'y tapos na ang Kaniyang gawain, at nangakatiklop na ang 
Kaniyang mga kamay sa kapayapaan, ay namahinga Siya sa buong mga banal na oras ng 
araw ng Sabbath. 


Noong pasimula ang Ama at ang Anak ay nagpahinga sa Sabbath pagkatapos ng 
Kanilang gawain ng paglalang. Nang “nayari ang langit at ang lupa, at ang lahat na 
natatanaw sa mga iyon” (Genesis 2:1), ang Manlalalang at ang lahat ng mga kinapal sa 
langit ay nangagkatuwa sa pagninilay-nilay sa maluwalhating tanawin. “Nagsiawit na 
magkakasama ang mga bituing pang-umaga, at ang lahat ng mga anak ng Diyos ay 
naghiyawan sa kagalakan.” Job 38:7. Ngayo'y nagpahinga si Jesus sa gawain ng pagtubos: 
at bagaman nagsisipagdalamhati ang mga umiibig sa Kaniya sa lupa, gayunma'y 
nagkakatuwaan naman sa langit. Maluwalhati sa paningin ng mga nilalang na tagalangit ang 
pangako tungkol sa hinaharap. Isang nasauling nilalang, isang lahing natubos, na nagwagi sa 
kasalanan at hindi na magkakasala pa---ito ang nakita ng Diyos at ng mga anghel na bunga 
ng natapos na gawain ni Kristo. Sa tanawing ito laging nauugnay ang araw na ipinagpahinga 
ni Jesus. Sapagka't “ang Kaniyang gawa ay sakdal,” at “anumang ginagawa ng Diyos, 
magiging magpakailan pa man.” Deuteronomio 32:4, Ecclesiastes 3:14. Pagka nangyari na 
ang “pagsasauli sa dati ng lahat ng mga bagay, na sinalita ng Diyos sa pamamagitan ng 
bibig ng Kaniyang mga banal na propeta buhat pa nang pasimula ng sanlibutan” (Mga Gawa 
3:21), ang Sabbath ng paglalang, ang araw na ipinagpahinga ni Jesus sa libingan ni Jose, ay 
mananatili pa ring isang araw ng kapahingahan at pagkakatuwaan. Ang langit at ang lupa ay 
magkakaisa sa pagpupuri, kapag “mula sa isang Sabbath hanggang sa panibago” (Isaias 
66:23) ang mga ligtas na bansa ay magsisiyukod sa masayang pagsamba sa Diyos at sa 
Kordero. 


Sa mga huling pangyayari nang araw na mabayubay si Kristo sa krus, ay nagbigay ng 
sariwang katibayan tungkol sa pagkatupad ng hula, at may bagong saksing nagpatunay sa 
pagka-Diyos ni Kristo. Nang mapawi na ang kadilimang lumukob sa krus, at mabigkas na 
ang namamaalam na sigaw ng Tagapagligtas, ay karaka-rakang narinig ang ibang tinig, na 
nagsasabi, “Tunay na ito ang Anak ng Diyos.” Mateo 27:54. 


Ang mga salitang ito ay hindi binigkas nang pabulong. Lahat ng paningin ay 
nangapabaling sa pinanggalingan ng salita. Sino ang nagsalita? Ang senturyon, ang kawal 
na Romano. Ang banal na pagtitiis ng Tagapagligtas, at ang biglang pagkalagot ng 
Kaniyang hininga, na may sigaw na pananagumpay sa Kaniyang mga labi, ay naka-tawag 
ng pansin ng paganong ito. Sa pasa-pasaan at sugatang katawan na nakabitin sa krus, ay 
nakilala ng senturyon ang anyo ng Anak ng Diyos. Hindi niya napigilan ang pagpapahayag 

ng kaniyang pananampalataya. Kaya nga isa na namang katibayan ang ibinigay na makikita 
ng ating Manunubos ang pagdaramdam ng Kaniyang kaluluwa. Nang araw ding iyon ng 
Kaniyang kamatayan, ay tatlong taong lubhang magkakaiba, ang nagsipagpahayag ng 
kanilang pananampalataya---ang isa ay ang kapitan ng bantay na Romano, ang ikalawa ay 
ang nagpasan ng krus ng Tagapagligtas, at ang ikatlo ay ang namatay sa krus sa Kaniyang 
tabi. 


Nang gumagabi na, isang kakatwang katahimikan ang naghari sa Kalbaryo. Naghiwa- 
hiwalay na ang karamihan, at marami ang nagbalik sa Jerusalem na iba nang lubha ang diwa 
kaysa tinataglay nila noong umaga. Marami ang nagdagsaan sa pinagpakuang krus upang 
magusyoso lamang, at hindi dahil sa galit kay Kristo. Gayunma”y pinaniniwalaan pa rin nila 
ang mga paratang ng mga saserdote, at tinitingnan nila si Kristong gaya ng isang masamang 
tao. Palibhasa'y natangay ng di-pangka-raniwang alingasngas ay nakisama sila sa magulong 
pulutong sa pag-alipusta sa Kaniya. Nguni't nang mabalot na ng kadiliman ang lupa, at 
sila'y magsitindig na binabagabag ng sarili nilang mga budhi, ay naramdaman nila ang 
malaki nilang pagkakasala. Walang narinig na anumang pagbibiro o nanlilibak na pagtatawa 
sa gitna ng nakapangingilabot na kadilimang yaon, at nang ito'y mapawi na, ay nagsiuwi 
sila sa kani-kanilang mga tahanan nang walang imikan. Sila'y kumbinsidong ang mga 
paratang ng mga saserdote ay kabulaanan lamang, at si Jesus ay hindi isang mapagkunwari, 
kaya pagkaraan ng mga ilang linggo, nang si Pedro ay mangaral sa araw ng Pentekostes, ay 
kabilang sila sa libu-libong nangahikayat kay Kristo. 


Datapwa't ang mga pinunong Hudyo ay hindi napagbago ng mga.pangyayaring kanilang 
nasaksihan. Ang kanilang pagkapoot kay Jesus ay hindi nagbawa. Ang kadilimang bumalot 
sa lupa nang ipako si Jesus sa krus ay hindi higit na makapal kaysa bumalot pa rin sa mga 
kaisipan ng mga saserdote at mga pinuno. Nang Siya'y ipanganak ay nakilala ng bituin si 
Kristo, at pinatnubayan ang mga pantas na lalaki hanggang sa sabsabang Kaniyang 
kinahihigan. Nakilala Siya ng mga hukbo sa langit, at nagsiawit ang mga ito ng papuri sa 
Kaniya sa mga kapatagan ng Bethlehem. Nakilala ng dagat ang Kaniyang tinig, at tinalima 
ang Kaniyang utos. Kinilala ng sakit at ng kamatayan ang Kaniyang kapangyarihan, at 
isinuko sa Kaniya ang kanilang bihag. Nakilala Siya ng araw, at kaya nga nang makita nito 
ang naghihingalo Niyang paghihirap, ay nagkubli ng liwanag nito. Nakilala Siya ng 
malalaking bato, kaya't nagkadurug-durog ang mga ito nang Siya ay sumigaw. Ang 
katalagahang walang-buhay ay nakakilala kay Kristo, at nagbigay patotoo sa Kaniyang 
pagka-Diyos. Nguni't ang mga saserdote at mga pinuno ng Israel ay hindi nakakilala sa 
Anak ng Diyos. 


Gayunma”y hindi mapalagay ang mga saserdote at mga pinuno. Naisakatuparan nila ang 
kanilang layuning si Kristo ay maipapatay, nguni't hindi nila maramdaman ang pagkadama 
ng tagumpay na gaya ng kanilang inaasahan. Maging sa oras ng sa malas ay pananagumpay 
nila, ay binabagabag sila ng mga pag-aalinlangan tungkol sa kung ano kaya ang susunod na 

ipinagtatagubilin Ko ang Aking espiritu.” Juan 19:30, Lukas 23:46 Nakita nilang nangatibag 
ang malalaking bato, at naramdaman nila ang malakas na lindol, at sila'y di-mapalagay at 
kinakabahan. 


Nag-aalaala sila sa impluwensiya ni Kristo sa mga tao nang Siya'y nabubuhay pa, nag- 
aalaala pa rin sila kahit Siya'y patay na. Kinatakutan nila ang patay na Kristo nang higit, at 
higit pa, kaysa naging pagkatakot nila sa buhay na Kristo. Kinatakutan nilang ang pansin ng 
mga tao ay mapatuon sa mga nangyari nang Siya ay ipako sa krus. Kinatakutan nila ang 
mga ibubunga ng mga ginawa nila nang araw na yaon. Kahit na anong mangyari ay hindi 
nila mapababayaang manatili ang Kaniyang bangkay doon sa krus sa panahon ng Sabbath. 
Nalalapit na ngayon ang Sabbath, at magiging isang paglabag sa kabanalan nito kung 
pababayaang manatili sa krus ang mga bangkay. Kaya, ito ang ginamit na dahilan ng mga 
pinunong Hudyo kay Pilato, upang mapadali ang pagkamatay ng mga biktima, at upang ang 
kanilang mga bangkay ay maalis na bago lumubog ang araw. 


Tulad nila ay hindi rin naman ibig ni Pilatong manatili roon sa krus ang bangkay ni Jesus. 
Kaya't nang siya'y pumayag na, ang mga hita o mga paa ng dalawang mag nanakaw ay 
binali o inumog upang mapadali ang kanilang pagkamatay, nguni't si Jesus ay natagpuang 
patay na. Ang mga walang-pakundangang kawal ay nangaglubag na ang loob dahil sa 
kanilang nangarinig at nangakita tungkol kay Kristo, at hindi na nila binali o inumog ang 
Kaniyang mga kamay at paa. Kaya nang ialay na ang Kordero ng Diyos ay natupad ang 
kautusan tungkol sa Paskuwa, “Wala silang ititira niyaon hanggang sa kinaumagahan, ni 
sisira ng buto niyaon, ayon sa buong palatuntunan ng Paskuwa ay kanilang ipagdiriwang.” 
Mga Bilang 9:12. 


Nangagtaka ang mga saserdote at. mga pinuno nang matagpuan nilang patay na si Kristo. 
Ang pagkamatay sa krus ay matagal, mahirap matiyak kung kailan malalagot ang hininga. 
Ang isang tao na namatay sa loob ng anim na oras na pagkakapako sa krus ay isang bagay 
na hindi pa naririnig. Ibig ng mga saserdoteng matiyak na si Jesus ay patay na, at kaya nga 
sa utos nila ay inulos ng isang kawal ang tagiliran ng Tagapagligtas. Mula sa nalikhang 
sugat, ay dumaloy ang dalawang masagana at magkaibang agos, ang isa ay agos ng dugo, at 
ang ikalawa ay agos ng tubig. Ito ay napansin ng lahat ng mga nangakatingin, at tiyak na 
tiyak ang pagkakalahad ni Juan tungkol sa nangyari. Sinasabi niya, “Pinalagpasan ang 
Kaniyang tagiliran ng isang sibat ng isa sa mga kawal, at pagdaka'y lumabas ang dugo at 
tubig. At ang nakakita ay nagpatotoo, at ang kaniyang patotoo ay totoo: at nalalaman niyang 
siya'y nagsasabi nang totoo, upang kayo naman ay magsisampalataya. Sapagka't ang mga 
bagay na ito ay nangyari, upang matupad ang kasulatan, Ni isa mang buto Niya'y hindi 
mababali. At sinabi naman sa ibang kasulatan, Magsisitingin sila sa Kaniya na kanilang 
pinag-ulusanan.” Juan 19:34-37. 


Pagkatapos na si Kristo'y mabuhay na mag-uli ay pinalaganap ng mga saserdote at mga 
pinuno ang balita na Siya ay hindi namatay sa krus, na Siya ay hinimatay lamang, at 

pagkatapos ay muling nabuhay. May isa pang balita na ang dinala at inilagak sa libingan ay 
hindi ang tunay na katawang may laman at may buto, kundi ang kawangis lamang nito. Ang 
ginawa ng mga kawal na Romano ay nagpapabulaan sa mga kasinungalingang ito. Hindi 
nila binali ang Kaniyang mga paa, sapagka't Siya ay patay na. Upang masiyahan ang mga 
saserdote, ay inulos nila ang Kaniyang tagiliran. Kung talagang hindi pa Siya patay, ang 
sugat na ito'y sapat nang maging sanhi ng Kaniyang kagyat na kamatayan. 


Nguni't hindi ang ulos ng sibat, hindi ang hirap sa krus, ang pumatay kay Jesus. Ang 
sigaw na yaon, na binigkas “nang malakas na tinig” (Mateo 27:50, Lukas 23: 46), sa sandali 
ng kamatayan, ang agos ng dugo at tubig na dumaloy mula sa Kaniyang tagiliran, ay 
nagpahayag na Siya ay namatay nang may wasak na puso. Winasak ang Kaniyang puso ng 
matinding hirap na tiniis ng Kaniyang pag-iisip. Siya'y pinatay ng kasalanan ng sanlibutan. 


Kasamang namatay ni Kristo ang mga pag-asa ng Kaniyang mga alagad. Minasdan nila 
ang nakapikit Niyang mga mata at nakayukayok na ulo, ang buhok Niyang tigmak sa dugo, 
ang Kaniyang mga kamay at mga paang binutasan ng mga pako, at ang kanilang 
kadalamhatian ay di-mailarawan. Hanggang sa huling sandali ay hindi sila makapaniwalang 
Siya ay mamamatay, at hindi halos nila mapaniwalaang Siya'y patay na nga. Dahil sa labis 
nilang kalungkutan, ay hindi nila naalaala ang mga salita Niya na paunang-nagsasabi ng 
pangyayaring ito. Hindi nakapagbigay ngayon ng kaaliwan sa kanila ang anumang mga 
sinabi Niya. Ang nakita lamang nila ay ang krus at ang dugu-duguang Biktima niyon. Ang 
hinaharap ay waring madilim sa kawalang-pag-asa. Naglaho ang kanilang pananampalataya 
kay Jesus, nguni't higit kailanman ay ngayon lalong napamahal sa kanila ang kanilang 
Panginoon. Di-kailanman nila naramdaman nang una ang Kaniyang kahalagahan, at ang 
pangangailangan nila ng Kaniyang pakikiharap. 


Kahit na patay, ang bangkay ni Kristo ay naging mahalagang-mahalaga sa mga alagad 
Niya. Hinangad nilang bigyan Siya ng isang marangal na paglilibing, nguni't hindi nila alam 
kung paano nila ito maisasagawa. Pagtataksil sa pamahalaang Romano ang kasalanang dahil 
dito hinatulan si Jesus, at ang mga taong hinahatulan ng kamatayan dahil sa kasalanang ito 
ay nakalaan sa isang libingang tangi nang inihanda para sa mga ganitong kriminal. Ang 
alagad na si Juan at ang mga babaeng buhat sa Galilea ay nagpaiwan sa tabi ng krus. Hindi 
nila mapabayaan ang bangkay ng kanilang Panginoon na hawakan ng walang-pakundangang 
mga kawal, at ilibing sa isang hamak na libingan. Gayunma'y wala naman silang magawa 
upang ito'y mahadlangan. Hindi sila makahingi ng tulong sa mga maykapangyarihang 
Hudyo, at wala naman silang impluwensiya kay Pilato. 


Sa kagipitang ito, ay dumating si Jose na taga-Arimathea, at si Nicodemo upang 
tumulong sa mga alagad. Ang dalawang lalaking ito ay kapuwa mga kagawad ng Sanedrin, 
at kakilala ni Pilato. Kapwa sila mayaman at maimpluwensiya. Ipinasiya nilang ang 
bangkay ni Jesus ay dapat bigyan ng isang marangal na paglilibing. Buong tapang na 
lumapit si Jose kay Pilato, at nakiusap na ibigay sa kaniya ang bangkay ni Jesus. Ngayon 

lamang sa pagkakataong ito, naalaman ni Pilato na si Jesus ay patay na nga. 
Nagkakasalungatan ang mga balitang dumating sa kaniya tungkol sa mga pangyayaring 
naganap sa pagpapako sa krus, nguni't ang pagkamatay ni Kristo ay sadyang inilihim sa 
kaniya. Si Pilato ay binabalaan na ng mga saserdote at mga pinuno na baka siya'y dayain ng 
mga alagad ni Kristo tungkol sa Kaniyang katawan o bangkay. Nang marinig niya ang 
kahilingan o pakiusap ni Jose, ay ipinatawag nga niya ang senturyon na nangangasiwa sa 
krus, at dito niya nalamang patay na nga si Jesus. Dito rin niya natamo ang ulat tungkol sa 
mga nangyari sa Kalbaryo, na nagpapatibay sa patotoo ni Jose. 


Ipinagkaloob ang kahilingan ni Jose. Samantalang si Juan ay nagaalaala tungkol sa 
paglilibingan ng kaniyang Panginoon, dumating naman si Jose na dala ang pahintulot ni 
Pilato tungkol sa bangkay ni Kristo, at dumating din si Nicodemo na may dalang 
mamahaling ungguwento na pinaghalong mira at aloe, na sandaang libra ang timbang, 
upang gamitin sa pag-eembalsama kay Jesus. Ang pinakadakila sa buong Jerusalem ay hindi 
higit na naparangalan nang gayon sa kaniyang kamatayan. Nagtaka ang mga alagad na 
makita ang mayayamang pinunong ito ng bayan na may malaking hangad na maparangalan 
ang libing ng kanilang Panginoon na tulad din naman nila. 


Sinuman kay Jose at kay Nicodemo ay hindi lantarang tumanggap sa Tagapagligtas nang 
Siya ay nabubuhay pa. Batid nilang ang gayong hakbang ay magiging daan ng pagkatiwalag 
nila sa Sanedrin, at hangad nilang maipagsanggalang Siya sa pamamagitan ng kanilang 
impluwensiya sa mga pagpupulong nito. May isang panahong wari'y nagtatagumpay sila, 
nguni't nang makita ng mga tusong saserdote na may pagtingin sila kay Kristo, ay 
sinalungat ng mga ito ang kanilang mga panukala. Nang sila'y wala sa kapulungan ay 
hinatulan ng mga ito si Jesus at ibinigay upang ipako sa krus. Ngayong Siya ay patay na, ay 
hindi na nila ikinubli pa ang kanilang pagkakaugnay sa Kaniya. Samantalang nangingilag 
ang mga alagad na hayagang magpakilalang sila'y mga tagasunod Niya, buong tapang 
namang dumating sina Jose at Nicodemo upang tumulong sa kanila. Ang tulong ng maya- 
yaman at mararangal na lalaking ito ay lubhang kailangan sa panahong ito. Nakagawa sila 
sa kanilang patay na Panginoon ng bagay na hinding-hindi magagawa ng mga aba't 
dukhang alagad, at sa isang malaking sukat, ay naipagsanggalang ng kanilang kayamanan at 
impluwensiya ang mga alagad sa galit ng mga saserdote at mga pinuno. 


Marahan at magalang na ibinaba nila mula sa krus ang bangkay ni Jesus. Nangag- 
unahang pumatak ang mga luha ng kanilang pagmamahal at pakikiramay nang makita nila 
ang sugatan at bugbog Niyang katawan. Si Jose ay may isang bagong libingang hinukay sa 
isang malaking bato. Ito'y itinaan niya para sa kaniyang sarili, nguni't ito'y malapit sa 
Kalbaryo, kaya't ito ang inihanda niya ngayon para kay Jesus. Ang bangkay ng Manunubos, 
kasama ang mga espesyang dala ni Nicodemo, ay maingat na binalot sa isang kayong lino, 
at dinala sa libingan. Doo'y inayos at inunat ng tatlong alagad ang mga paang sugatan, at 
ang bugbog na mga kamay ay kanilang ipinatong sa ibabaw ng di-tumitibok na dibdib. 
Nagdatingan naman ang mga babaeng taga-Galilea upang gawin ang lahat nilang dapat 

gawin sa malamig nang bangkay ng minamahal nilang Guro. Pagkatapos ay iginulong nila 
sa bunganga ng libingan ang isang malaking bato, at iniwan nilang namamahinga ang 
Tagapagligtas. Mga babae ang huling naiwan sa krus, at sila rin ang huling naiwan sa 
libingan ni Kristo. Bagama't lumalaganap na ang dilim ng gabi, si Maria Magdalena at ang 
iba pang Maria ay matagal-tagal pa ring nanatili sa dakong pinagpapahingahan ng kanilang 
Panginoon, na buong kalumbayang nagsisitangis dahil sa sinapit na kapalaran Niyaong 
kanilang minamahal. “At sila'y nagsiuw,, ... at nang araw ng Sabbath sila'y nangagpahinga 
ayon sa utos.” Lukas 23:56. 


Ang Sabbath na yaon ay di-kailanman malilimutan sa ganang nagdadalamhating mga 
alagad, ay gayundin naman sa ganang mga saserdote, mga pinuno, mga eskriba, at mga tao. 
Paglubog ng araw noong gabi ng araw ng paghahanda ay hinipan ang mga pakakak, na 
ipinahihi-watig na nagsimula na ang Sabbath. Ipinagdiwang ang Paskuwa gaya ng ginawa 
na sa mga dantaong nakaraan, samantalang Siya na itinuturo nito ay pinatay ng tampalasang 
mga kamay, at namamahinga sa libingan ni Jose. Nang araw ng Sabbath ay napuno ang mga 
patyo ng templo ng mga magsisisamba. Naroon ang dakilang saserdote buhat sa Golgotha, 
na buong karilagang nararamtan ng mga damit saserdote. Naroon din ang mga saserdote ng 
natuturbantihan ng puti, lipos ng kasiglahan, at gumaganap ng kanilang mga tungkulin. 
Nguni't ang ilang naroon ay hindi mapalagay nang inihahain na patungkol sa kasalanan ang 
dugo ng mga baka at kam bing. Hindi nila nalalaman na nagkatagpo na ang anino at ang 
inaaninuhan, na nagawa na ang walang-hanggang hain para sa mga kasalanan ng sanlibutan. 
Hindi nila batid na wala nang halaga ang pagsasagawa ng serbisyo ng paghahain. 


Datapwa't di-kailanman nasaksihan nang una ang gayong serbisyo na may nagkakalaban- 
labang mga damdamin. Ang mga pakakak at ang mga instrumentong panugtog at ang mga 
tinig ng mga mang-aawit ay malakas at malinaw na gaya ng dati. Nguni't may kakatwang 
pakiramdam na naghahari sa lahat. Isa't isa'y nagtatanong tungkol sa kakatwang 
pangyayaring naganap. Dati-rati ang kabanal-banalang dako ay buong kabanalang 
iningatang huwag mapasok ng sinuman. Subali't ngayo'y lantad na Jantad ito sa lahat ng 
mata. Ang makapal at malapad na tabing, na yari sa dalisay na lino, at buong kariktang 
nilagyan ng ginto, eskarlata, at ku-lay-ubi, ay nahapak buhat sa itaas hanggang sa ibaba. 
Ang dakong doon nakipagtagpo si Jehoba sa dakilang saserdote, upang magbahagi ng 
Kaniyang kaluwalhatian, ang dakong dati”y banal na silid na doon nakikipagusap ang Diyos, 
ay nalantad na sa paningin ng lahat-- isang dakong hindi na kinikilala ng Panginoon. 
Taglay ang malungkot na pag-aalapaap ng kaloobang nagsipag-lingkod ang mga saserdote 
sa harap ng dambana. Ang pagkakalantad ng banal na hiwaga ng kabanal-banalang dako ay 
lumipos sa kanila ng pagkasindak sa dumarating na kapahamakan. 


Maraming diwa ang nagsipag-isip na mabuti dahil sa mga tagpong nasaksihan sa 
Kalbaryo. Buhat sa pag-papako sa krus hanggang sa pagkabuhay na mag-uli ay maraming 
matang nagsipagpuyat ang walang-lagot na nagsipagsaliksik ng mga hula, ang ilan ay upang 
maalaman ang ganap na kahulugan ng kapistahang kanila noong ipinagdiriwang, aug ilan 

naman ay upang humanap ng katibayan na si Jesus ay hindi ang gaya ng ina-angkin Niya, at 
ang iba pa ay malungkot na naghahanap ng mga katibayan na Siya nga ang tunay na 
Mesiyas. Bagama't sila'y nagsisipagsaliksik na may magkakaibang mga layunin, lahat 
naman sila”y nagsipaniwala sa iisang katotohanan---na ang hula ay natupad sa mga nangyari 
ng nakaraang ilang araw, at ang Isang Ipinako sa krus ay siya ngang Manunubos ng 
sanlibutan. Ang maraming nakisama sa serbisyo ng paskuwang iyon ay hindi na muli pang 
nakisama kailanman. Maging sa mga saserdote ay marami ang namwala sa tunay na likas ni 
Jesus. Hindi nasayang ang pagsasaliksik nila sa mga hula, at nang Siya'y mabuhay nang 
mag-uli ay kinilala nilang Siya nga ang Anak ng Diyos. 


Nang makita ni Nicodemo si Jesus na nakabayubay sa krus, ay naalaala niya ang mga 
salitang binigkas Nito isang gabi sa Bundok ng mga Olibo: “Kung paanong itinaas ni 
Moises sa ilang ang ahas, ay gayon kinakaila ngang itaas ang Anak ng tao: upang ang 
sinumang sumampalataya sa Kaniya ay huwag mapahamak, kundi magkaroon ng buhay na 
walang-hanggan.” Juan 3:14, 15. Nang Sabbath na iyon, nang si Kristo'y nakahiga sa 
libingan, ay, nagkaroon si Nieodemo ng pagkakataong makapagbulay-bulay. Ngayon lalong 
naliwanagan ang kaniyang isip, at ang mga salitang sinabi ni Jesus sa kaniya ay hindi na 
naging mahiwaga pa. Naramdaman niyang malaki ang nawala sa kaniya sa di niya 
pakikisama sa Tagapagligtas noong Ito'y nabubuhay pa. Ngayo'y naalaala niya ang mga 
nangyari sa Kalbaryo. Ang panalangin ni Kristo sa mga nagsipatay sa Kaniya at ang sagot 
Niya sa kahilingan ng magnanakaw na malapit nang mamatay ay nagsalita sa puso ng 
marunong na kagawad ng Sanedrin. Muli niyang pinagmasdan ang Tagapagligtas sa 
paghihirap Nito, muli niyang narinig ang huling sigaw na yaon, “Naganap na,” na binigkas 
ng tulad sa mga salita ng isang mananagumpay. Muli niyang minasdan ang gumigiray na 
lupa, ang nagdilim na kalangitan, ang nahapak na tabing, ang natibag na mga bato, at ang 
pananampalataya niya ay nagtibay na magpaka-ilanman. Ang pangyayari mismo na 
nagwasak sa mga pag-asa ng mga alagad ay siyang nakakumbinsi naman kay Jose at kay 
Nicodemo sa pagka-Diyos ni Jesus. Ang kanilang mga pag-aalaala o mga pangamba ay 
dinaig ng tapang ng isang matibay at di-nag-uulik-ulik na pananam-palataya. 


Di-kailanman nakaakit si Kristo ng pansin ng karamihan nang gayon na lamang na di 
gaya ngayong Siya'y namamahinga na sa libingan. Ayon sa kanilang kinagawiang gawin, 
dinala ng mga tao sa mga patyo ng templo ang kanilang mga maysakit at mga nahihirapan, 
na nagtatanong, Sino ang makapagsasabi sa amin kung saan naroon si Jesus na taga- 
Nazareth? Marami ang nagsi-panggaling pa sa malalayo upang hanapin Siya na nag- 
pagaling ng mga maysakit at bumuhay ng mga patay. Sa magkabi-kabila ay naririnig ang 
sigaw, Kailangan namin si Kristong Manggagamot! Sa pagkakataong ito ang mga 
inaakalang may mga tanda ng ketong ay sinuri ng mga saserdote. Marami ang napilitang 
pakinggan ang pahayag na ang kanilang mga asawa o mga anak ay mga ketongin, at 
kailangang umalis ng kanilang mga tahanan at iwan ang pag-aalaga ng kanilang mga 
kaibigan, upang babalaan ang ibang tao sa pamamagitan ng nakahahapis na sigaw na, 

“Marumi, marumi!” Ang maibiging mga kamay ni Jesus na taga-Nazareth, na di-kai-lanman 
tumangging hipuin ang nakaririmarim na ketong na taglay ang pagpapagaling, ay nakatiklop 
na nga yon sa ibabaw ng Kaniyang dibdib. Tahimik na rin ngayon ang mga labing tumugon 
sa kaniyang kahilingan sa pamamagitan ng nakaaaliw na mga salitang, “Ibig Ko: luminis 
ka” (Mateo 8:3). Marami ang nakiusap sa mga punong saserdote at mga pinuno na sila'y 
damayan at lunasan, nguni't walang nangyari. Maliwanag na sila'y nagpipilit na 
mapasagitna nilang muli ang buhay na Kristo. Taglay ang masigasig na pagpipilit na hiningi 
nila Siya. Hindi sila mapaalis-alis. Gayunma”y naipagtabuyan din sila mula sa mga patyo ng 
templo, at naglagay ng mga kawal sa mga pintuan upang mahadlangan at mapigil ang 
pagpasok ng karamihang may mga kasamang maysakit at mga naghihingalo. 


Ang mga may karamdamang nagsiparoon upang pagalingin ng Tagapagligtas ay nanlumo 
sa kanilang pagkabigo. Napuno ang mga lansangan ng mga nagsisitangis. Nangamamatay 
ang mga maysakit dahil sa wala ang nagpapagaling na hipo ni Jesus. Nawalan ng kabuluhan 
ang pagsangguni sa mga manggagamot, walang dalubhasang tulad Niyaong nakahimlay sa 
libingan ni Jose. Ang mga sigaw ng panangis at daing ng mga maysakit ay naghatid sa mga 
pag-iisip ng mga libu-libo ng paniniwala ng isang dakilang liwanag ang nawala sa 
sanlibutan. Kung wala si Kristo, ang lupa ay panay na itim at dilim. Marami sa mga tinig na 
sumigaw ng “Ipako Siya sa krus, ipako Siya sa krus,” ay nangakadama ngayon sa 
kapahamakan na sumapit sa kanila, at buong sigasig na nanaisin nilang sumigaw ng, Ibigay 
ninyo sa amin si Jesus! Kung Siya lamang ay buhay pa sana. 


Nang maalaman ng mga taong si Jesus ay ipinapatay ng mga saserdote, ay inusisa nila 
ang tungkol sa Kaniyang pagkamatay. Ang mga bagay na ginawa sa paglilitis sa Kaniya ay 
pinagsikapang mailihim, nguni't sa loob ng panahong Siya'y nasa libingan, ay nagpalipat- 
lipat sa libu-libong mga labi ang Kaniyang pangalan, at ang mga balita tungkol sa 
pakunwaring paglilitis na ginawa sa Kaniya, at ang di-makataong inasal ng mga saserdote at 
mga pinuno, ay lumaganap sa lahat ng dako. Ipinatawag ng matatalinong tao ang mga 
saserdote at mga pinunong ito upang ipaliwanag sa kanila ang mga hula ng Matandang 
Tipan tungkol sa Mesiyas, at samantalang sila'y nagsisikap na bumalangkas ng kabulaanan 
sa kanilang pagsagot, ay sila'y naging tulad sa mga taong baliw. Ang mga hulang nakaturo 
sa mga paghihirap at pagkamatay ni Kristo ay hindi nila naipaliwanag, at marami sa mga 
nagtatanong ang nagsipaniwalang natupad nga ang mga Kasulatan. 


Ang paghihiganting ang akala ng mga saserdote ay magiging lubhang matamis ay mapait 
na sa kanila ngayon. Batid nilang nasasagupa nila ang mahigpit na pula ng bayan, batid 
nilang ang mga taong inimpluwensiyahan nila upang magalit kay Jesus ay sindak na sindak 
ngayon dahil sa kahiya-hiya nilang ginawa. Pinagsikapan ng mga saserdote na paniwalaang 
si Jesus ay isang magdaraya, nguni't walang nangyari. Ilan sa mga ito ang nagsitayo sa may 
libingan ni Lazaro, at naka-kita sa patay na muling binuhay. Nanginig sila dahil sa takot na 
baka si Kristo'y magbangon mula sa mga patay, at muling pakita sa harap nila. Narinig nila 
ang sinabi Niyang Siya ay may kapangyarihang magbigay sa Kaniyang buhay at may 

kapangyarihan ding kunin ito uli. Nagunita nila na sinabi Niya, “Igiba ninyo ang templong 
ito, at Aking itatayo sa tatlong araw.” Juan 2:19. Sinabi sa kanila ni Judas ang mga 
pangungusap na sinalita ni Jesus sa mga alagad nang sila'y nasa huli nilang paglalakbay 
patungong Jerusalem: “Narito, nagsisiahon tayo sa Jerusalem, at ibibibigay ang Anak ng tao 
sa mga pangulong saserdote at sa mga eskriba, at kanilang hahatulang Siya'y patayin, at 
ibibigay Siya sa mga Hentil upang Siya'y kanilang alimurahin, at upang hampasin, at upang 
Siya ay ipako sa krus: at sa ikatlong araw ay Siya'y magbabangong muli.” Mateo 20:18, 19. 
Nang marinig nila ang mga salitang ito, sila'y nanlibak at nanuya. Datapwa't ngayon ay 
naalaala nila na ang mga hula ni Kristo ay nangatupad na. Sinabi Niyang Siya'y 
magbabangon sa ikatlong araw, at sino ang makapagsasabing ito'y hindi rin mangyayari? 
Hinangad nilang iwaksi ang mga isipang ito, nguni't hindi nila magawa. Sila'y 


katulad ng kanilang amang diyablo, na nagsisampalataya at nagsipanginig. 


Ngayong lumipas na ang sidhi ng alingasngas, bigla na lamang sumusulpot sa kanilang 
mga isip ang larawan ni Kristo. Parang nakikita nila Siya na nakatayong tahimik at di- 
dumaraing sa harap ng Kaniyang mga kaaway, na nagbabata nang hindi man lamang 
nagbubuka ng bibig sa kanilang mga pangungutya at pagmamalabis. Lahat ng mga nangyari 
sa paglilitis sa Kaniya at pag-papako sa Kaniya sa krus ay nagbalik sa kanilang ala-ala nang 
may nakapangyayaring paniniwala na Siya ay Anak nga ng Diyos. Nadama nilang sa 
anumang oras o panahon ay maaaring tumayo Siya sa harap nila, upang Siya na isinakdal ay 
maging siyang tagapagsakdal, Siya na hinatulan ay siya namang hahatol, at Siya na pinatay 
ay hihingi ng katarungan na patayin ang mga nagsipatay sa Kaniya. 


Bahagya na silang nakapamahinga sa araw ng Sabbath. Bagama't ayaw nilang lumakdaw 
sa nasasakupan ng isang Hentil dahil sa pangambang sila ay marumhan, gayunma'y nagdaos 
pa rin sila ng pulong tungkol sa katawan ni Kristo. Siya na kanilang ipinako sa krus ay dapat 
mapigil ng kamatayan at ng libingan. “Nangag-katipon kay Pilato ang mga pangulong 
saserdote at ang mga Pariseo, na nagsisipagsabi, Ginoo, naaalaala namin na sinabi ng 
magdarayang yaon nang Siya'y nabubuhay pa, Pagkaraan ng tatlong araw ay magbabangon 
Akong muli. Ipag-utos mo nga na ingatan ang libingan hang-gang sa ikatlong araw, baka 
sakaling magsiparoon ang Kamyang mga alagad sa gabi at Siya'y nakawin, at sabihin sa 
bayan, Siya'y nagbangon mula sa mga patay: sa gayo'y lalong sasama ang huling kamalian 
kaysa una. Sinabi sa kanila ni Pilato, Mayroon kayong bantay: Magsiparoon kayo, inyong 
ingatan ayon sa inyong makaka-ya.” Mateo 


Nagbigay ng mga tagubilin ang mga saserdote upang maingatan ang libingan. Isang 
malaking bato ang inilagay sa bunganga nito. Pabalagbag sa batong ito ay naglagay sila ng 
mga lubid, na ang mga dulo'y itinali nila sa solidong bato, at tinatakan nila ang mga ito ng 
tatak ng Roma. Ang bato ay hindi magagalaw nang hindi masisira ang tatak. Pagkatapos 
nito'y naglagay sila ng bantay na sandaang kawal sa palibot ng libingan upang ito'y huwag 

mapakialaman o magalaw. Ginawa ng mga saserdote ang buong makakaya nila upang 
mapanatili ang katawan o bangkay ni Kristo sa lugar na kinalalagyan nito. 


Ganyan kung magsanggunian at magpanukala ang mahihinang mga tao. Bahagya nang 
nadama ng mga mamamatay-taong ito ang kawalang-saysay ng kanilang mga pagsisikap. 
Nguni't sa kanilang ginawa ay naluwalhati ang Diyos. Ang mga pagsisikap na ginawa nila 
upang mahadlangan ang pagkabuhay na mag-uli ni Kristo ay siyang lalong kapani- 
paniwalang mga argumento na nagpa-patunay dito. Kapag lalong marami ang bilang na 
inilagay sa palibot ng libingan, lalo namang lumalakas o tumitibay ang patotoo na Siya ay 
nabuhay na mag-uli. Mga daang taon pa bago namatay si Kristo, ay sinabi na ng Espiritu 
Santo sa pamamagitan ng mang-aawit ang ganito, “Bakit ang mga bansa ay nangagugulo, at 
ang mga bayan ay nangag-aakala ng walang-kabuluhang bagay? Ang mga hari sa lupa ay 
nagsisihanda, at ang mga pinuno ay nagsasanggunian, laban sa Panginoon, at laban sa 
Kaniyang pinahiran ng langis. ... Siyang nau-upo sa kalangitan ay tatawa: ilalagay sila ng 
Panginoon sa kakutyaan.” Awit 2:1-4. Walang kapangyarihan ang mga bantay na Romano 
at ang mga sandata ng Roma upang mapanatili sa loob ng libingan ang Panginoon ng buhay. 
Malapit na ang oras ng Kaniyang paglaya. 

Kabanata 81--“Nagbangong Muli ang Panginoon” 


Ang gabi ng unang araw ng sanlinggo ay dahan-dahang lumipas. Ang pinakamadilim na 
sandali, bago magbukang-liwayway, ay dumating. Si Kristo ay nabibi-langgo pa rin sa loob 
ng Kaniyang makitid na libingan. Ang malaking bato ay nakalapat pa rin sa kinalalagyan 
nito, hindi pa nasisira ang tatak ng Roma, at nanana-tiling nangagbabantay ang mga kawal 
na Romano. At doo'y may mga nagbabantay na di-nakikita. Nangaka-paligid sa dakong 
yaon ang mga hukbo ng masasamang mga anghel. Kung mangyayari nga lamang, ay nais ng 
prinsipe ng kadiliman at ng kaniyang tumalikod na hukbo ng mga anghel na mapamalagi na 
sanang nakukulong sa loob ng libingan ang Anak ng Diyos. Nguni't isang hukbo ng mga 
anghel sa langit ang nangakapalibot sa libingan. Mga anghel na nakahihigit sa kalakasan ang 
nangagbabantay sa libingan, at nangaghihintay sa paglabas ng Prinsipe ng buhay. 


“At narito, lumindol nang malakas: sapagka't bumaba mula sa langit ang isang anghel ng 
Panginoon.” Nararamtan ng kaluwalhatian ng Diyos, ang anghel na ito ay nagmula sa mga 
bulwagan ng kalangitan. Ang makikislap na sinag ng kaluwalhatian ng Diyos ay nagpauna 
sa kaniya, at niliwanagan ang kaniyang dinaraanan. “Ang kaniyang mukha ay tulad sa 
kidlat, at ang kaniyang pananamit ay maputing parang niyebe: at sa takot sa kaniya'y 
nagsipanginig ang mga bantay, at nangaging tulad sa mga taong patay.” 


Kayong mga saserdote at mga pinuno, saan naroon ngayon ang kapangyarihan ng inyong 
bantay? Ang mga matatapang na kawal na di-kailanman natakot sa kapangyarihan ng tao ay 
ngayo'y naging gaya ng mga bihag na nagapi nang walang tabak o sibat. Ang mukhang 
tinitingnan nila ay hindi mukha ng mandirigmang makamatayan, iyon ay mukha ng 
pinakamalakas sa hukbo ng Panginoon. Ang sugong ito ay siyang humalili sa tungkuling 
kinahulugan ni Satanas. Ito yaong sa mga burol ng Bethlehem ay nagtanyag ng 
pagkapanganak kay Kristo. Yumayanig ang lupa sa kaniyang paglapit, tumatakas ang mga 
hukbo ng kadiliman, at habang iginugulong niya ang bato, ay wari manding ang langit ay 
bumababa sa lupa. Nakita siya ng mga kawal nang inaalis niya ang bato na tulad ng gagawin 
niya sa isang maliit na bato, at narinig nilang siya'y sumigaw, Anak ng Diyos, lumabas Ka, 
tinatawag Ka ng Iyong Ama. Nakita nilang si Jesus ay lumabas mula sa libingan, at narinig 
nilang Siya'y nagwika sa ibabaw ng nabuksang libingan, “Ako ang pagkabuhay na mag-uli, 
at ang kabuhayan.” Sa Kaniyang paglabas na may kamaharlikaan at kaluwalhatian, ang 
hukbo ng mga anghel ay nagsiyukod na sumasamba sa harap ng Manunubos, at binati Siya 
sa pamamagitan ng mga awit ng pagpupuri. 


Isang lindol ang naging tanda ng sandaling ialay ni Kristo ang Kaniyang buhay, at isa 
ring lindol ang sumaksi nang sandaling kunin Niya itong muli na may pagtatagumpay. Siya 
na nagtagumpay laban sa kamatayan at sa libingan ay lumabas sa libingan na may yabag 
ng isang mananagumpay, sa gitna ng pagyanig ng lupa, ng pagkislap ng kidlat, at ng 
pagdagundong ng kulog. Pagparito Niyang muli sa lupa, ay yayanigin Niya “hindi lamang 
ang lupa kundi pati ng langit.” “Ang lupa ay gigiray na parang lango, at mauuga na parang 

dampa.” “Ang mga langit ay mababalumbong parang isang ikid:” “ang mga bagay sa langit 
ay mapupugnaw sa matinding init, at ang lupa at ang mga gawang nasa lupa ay pawang 
masusunog.” Subali't “ang Panginoon ay magiging kanlungan (pag-asa) sa Kaniyang bayan, 
at katibayan (kalakasan) sa mga anak ni Israel.” Hebreo 12:26, Isaias 24:20, 34:4, 2 Pedro 
3:10: Joel 3:16. 


Nang mamatay si Jesus ay nakita ng mga kawal na ang lupa ay nabalot ng dilim sa 
katanghaliang-tapat, nguni "t nang Siya'y mabuhay na mag-uli ay nakita nilang lumiliwanag 
sa kadiliman ng gabi ang kaningningan ng mga anghel, at narinig nilang nagsisiawit na may 
kagalakan at pagtatagumpay ang mga tumatahan sa langit: Iyong dinaig si Satanas at ang 
mga kapangyarihan ng kadiliman, Iyong nilamon ang kamatayan sa pagtata-gumpay! 


Lumabas si Kristo mula sa libingan na maluwalhati, at nakita Siya ng bantay na kawal ng 
Roma. Napabaling ang kanilang mga mata sa mukha Niyaong kamakailan lamang ay 
kanilang nilibak at kinutya. Sa naluwalhating Personang ito ay namasdan nila ang 
bilanggong kanilang nakita sa bulwagan ng hukuman, na Siya nilang nilagyan ng koronang 
tinik. Ito nga Siya na tumayong di-lumalaban sa harap nina Pilato at Herodes, na ang 
katawan ay pinagsugat ng malupit na panghampas. Ito nga Siya na ipinako sa krus, na 
siyang sa lubos na kasiyahan sa sarili ng mga saserdote at mga pinuno, ay tinangu-tanguan 
nila ng kanilang mga ulo, na sinasabi, “Nagligtas Siya sa mga iba, sa Kaniyang sarili ay 
hindi makapagligtas.” Mateo 27:42. Ito nga Siya na inilibing sa bagong libingan ni Jose. 
Utos ng langit ang nagpalaya sa bihag. Pagpatung-patungin man ang mga bundok sa ibabaw 
ng Kaniyang libingan ay hindi rin makapipigil sa Kaniyang paglabas. 


Pagkakita ng kawal na Romano sa mga anghel at sa naluwalhating Tagapagligtas ay 
nahandusay silang tulad sa mga taong patay. Nang mawala na sa kanilang paningin ang mga 
anghel sa langit, ay nagsitindig sila, at ayon sa bilis na maibibigay ng nagsisipanginig nilang 
mga paa, ay nagmamadali silang nagsilabas sa pintuan ng halamanan. Pasuray-suray na 
tulad ng mga taong lasing, silay nagmamadaling nagtungo sa lungsod, na isinasaysay sa 
mga nakakasalubong nila ang kagila-gilalas na balita. Patungo sila kay Pilato, nguni't ang 
balita nila ay nakasapit na sa mga pinunong Hudyo, at kaya nga ipinatawag sila ng mga 
pangulong saserdote at ng mga pinuno upang sila'y madala muna sa harapan ng mga ito. 
Kakatwa ang anyo ng mga kawal nang humarap ang mga ito. Nanginginig sa takot, at 
namumutla ang mga mukhang pinatotohanan nila ang pagkabuhay na mag-uli ni Kristo. 
Ipinagtapat na lahat ng mga kawal ang kanilang nakita, wala na silang panahon upang 
magisip o magsalita ng anumang bagay kundi katotohanan. Naghihirap sa pagbigkas na 
sinabi nila, Anak nga ng Diyos ang ipinako sa krus, narinig namin ang isang anghel na 
itinanyag Siya bilang ang Hari ng langit, ang Hari ng kaluwalhatian. 


Ang mga mukha ng mga saserdote ay naging gaya ng sa mga patay. Sinikap ni Caifas na 
magsalita. Gumalaw ang kaniyang mga labi, nguni't walang salitang lumabas. Aalis na sana 
ang mga kawal sa silid na pinagpupulungan, nang isang tinig ang pumigil sa kanila. 

Nakapagsalita rin sa wakas si Caifas. Hintay, hintay, wika niya. Huwag ninyong ipamalita 
kaninuman ang inyong nakita. Pagkatapos ay isang balitang kasinungalingan ang ibinigay sa 
mga kawal. “Sabihin niyo,” wika ng mga saserdote, “nagsiparito nang gabi ang Kaniyang 
mga alagad, at Siya'y kanilang ninakaw samantalang kami”y nangatutulog.” Dito lumampas 
ang mga saserdote. Paano masasabi ng mga kawal na ninakaw ng mga alagad ang bangkay 
samantalang sila'y nangatutulog? Kung sila'y nangatutulog, paano nila malalaman? At kung 
mapatuna-yan ngang ninakaw ng mga alagad ang bangkay ni Kristo hindi ba ang mga 
saserdote ang unang-unang hahatol sa kanila? O kung nangatulog nga sa libingan ang mga 
bantay, hindi ba ang mga saserdote ang unang-unang magsusumbong sa kanila kay Pilato? 


Nasindak ang mga kawal nang maisip nilang sila'y mapararatangang natulog sa panahon 
ng pagtupad ng tungkulin. Ito ay isang pagkakasalang pinarurusahan ng kamatayan. Sila 
ba'y magbubulaan, na dadayain ang mga tao, at isasapanganib ang sarili nilang mga buhay? 
Hindi ba sila'y talagang nagpuyat at nagpagal sa pagbabantay? Paano sila makatatayo sa 
paglilitis, kahit na alang-alang sa salapi, kung sarili na rin nila ang magsi-sinungaling? 


Upang mapatahimik ang patotoong kanilang pinanga-ngambahan, ipinangako ng mga 
saserdote ang kaligtasan ng bantay, at sinabing si Pilato man ay hindi maghahangad na 
kumalat ang gayong balita. Ipinagbili ng mga kawal na Romano sa mga Hudyo ang kanilang 
integridad o katapatan dahil sa salapi. Nagsiharap sila sa mga saserdote na taglay-taglay ang 
kagimbal-gimbal na pabalita ng katotohanan, nagsilabas silang taglay-taglay ang salapi, at 
nasa kanilang mga dila ang sinungaling na balitang binalangkas para sa kanila ng mga 
saserdote. 


Samantala'y nakarating na kay Pilato ang balita tungkol sa pagkabuhay na mag-uli ni 
Kristo. Bagama't si Pilato ang may kapanagutan sa pagkakabigay kay Kristo upang patayin, 
winawalang-anuman niya ito. Bagama't bantulot ang loob niya nang hatulan niya ang 
Tagapag-ligtas, at nakakaramdam pa siya ng pagkaawa, hanggang ngayon nama'y wala pa 
siyang nadaramang tunay na pagkabalisa at pagsisisi. Sa takot niya'y nagkulong siya sa loob 
ng kaniyang bahay, at ayaw niyang makipagkita kaninuman. Nguni't nakapasok din at 
nakaharap sa kaniya ang mga saserdote, isinalaysay ng mga ito ang kuwentong gawa- 
gawaan nila, at nakiusap sa kaniyang huwag nang pansinin ang pagkakapagpabaya ng mga 
bantay sa kanilang tungkulin. Bago niya ito sinang-ayunan lihim na niyang tinanong ang 
bantay. Palibhasa'y ina-alaala ang sarili nilang kaligtasan, wala silang inilihim na anumang 
bagay, at nabatid ni Pilato sa kanila ang buong ulat ng lahat ng mga nangyari. Hindi na niya 
inusig pa ang bagay na iyon, subali't buhat noon ay hindi na siya nagkaroon ng 
kapayapaan. 

Nang si Jesus ay ilagak sa libingan, ay nagtagumpay si Satanas. Pinangaliasan niyang 
asahan na hindi na muling mabubuhay ang Tagapagligtas. Inangkin niya ang bangkay o 
katawan ng Panginoon, at naglagay siya ng kaniyang bantay sa paligid ng libingan, sa 
pagsisikap na mapamalaging bilanggo sa loob nito si Kristo. Galit na galit siya nang 

magsitakas ang kaniyang mga anghel nang dumating na at lumapit ang sugo ng langit. Nang 
makita niyang si Kristo'y lumabas na may pagtatagumpay, natalastas niyang magkakawakas 
na ang kaniyang kaharian, at siya'y mamamatay sa wakas. 


Nang ipapatay ng mga saserdote si Kristo, ay napa-kasangkapan sila kay Satanas. 
Ngayo"y lubusan na silang nasa kapangyarihan niya. Nasilo na sila sa isang bitag na hindi 
na nila malalabasan at wala na silang magagawa pa kundi ang magpatuloy na lamang sa 
pakikipagbaka laban kay Kristo. Nang mabalitaan nila ang tungkol sa Kaniyang pagkabuhay 
na mag-uli, ay kinatakutan nila ang galit ng mga tao. Nadama nilang nanganganib ang sarili 
nilang mga buhay. Ang tanging pag-asa nila ay ang patunayang si Kristo ay isang impostor 
o magdaraya sa pamamagitan ng pagkakailang Siya ay nabuhay na mag-uli. Sinuhulan nila 
ang mga kawal, at sinikap na patahimikin si Pilato. Pinalaganap nila ang kanilang mga 
balitang kasinungalingan sa malayo at sa malapit. Nguni't may mga saksing hindi nila 
napatahimik. Marami ang nakarinig ng patotoo ng mga kawal tungkol sa pagkabuhay na 
mag-uli ni Kristo. At may mga patay na nabuhay at lumabas na kasabay ni Kristo na 
nagpakita sa marami, at ang mga ito'y nagsipagpahayag na Siya'y nagbangon ngang muli. 
Dumating sa mga saserdote ang mga balita tungkol sa mga taong nakakita sa mga nabuhay 
na muling ito, at nakarinig ng kanilang patotoo. Lagi nang kakaba-kaba ang dibdib ng mga 
saserdote at mga pinuno, baka sa paglalakad nila sa mga lansangan, o sa loob man ng sarili 
nilang mga tahanan, ay makita nila nang harapan si Kristo. Nadama nilang walang ligtas na 
dako para sa kanila. Ang mga aldaba at mga baras na pantrangka ay mahihinang 
pananggalang laban sa Anak ng Diyos. Araw at gabi ay laging parang nasa harap nila ang 
nakapangingilabot na tagpo sa bulwagan ng hukuman, nang sumigaw sila ng, “Mapasaamin 
ang Kaniyang dugo, at sa aming mga anak.” Mateo 27:25. Hinding-hindi na mapapawi sa 
kanilang mga pag-iisip ang alaala ng tagpo o tanawing yaon. Hinding-hindi na rin sila 
makakatulog nang buong kapayapaan. 


Nang marinig sa libingan ni Kristo ang tinig ng makapangyarihang anghel, na nagsasabi, 
Tinatawag Ka ng Iyong Ama, ay lumabas sa libingan ang Tagapagligtas sa pamamagitan ng 
buhay na nasa Kaniyang sarili. Ngayon ay napatunayan ang katotohanan ng Kaniyang mga 
salita, “Ibinibigay Ko ang Aking buhay, upang kunin Kong muli. ... May kapangyarihan 
Akong magbigay nito, at may kapangyarihan Akong kumuhang muli.” Ngayon ay natupad 
ang hulang sinabi Niya sa mga saserdote at mga pinuno, “Igiba ninyo ang templong ito, at 
Aking itatayo sa tatlong araw.” Juan 10:17, 18: 2:19. 


Sa ibabaw ng nabiyak na libingan ni Jose ay buong pagtatagumpay na itinanyag ni 
Kristo, “Ako ang pagkabuhay na mag-uli, at ang kabuhayan.” Diyos lamang ang 
makapagsasalita ng mga pangungusap na ito. Lahat ng mga nilalang na kinapal ay 
nabubuhay sa pamamagitan ng kalooban at kapangyarihan ng Diyos. Sila'y mga 
nagsisiasang tumatanggap sa Diyos ng buhay. Mula sa kataas-taasang seratin hanggang sa 
pinakaabang nilalang na may buhay, lahat ay masaganang tumatanggap ng buhay mula sa 

kapangyarihang magbigay ng Aking buhay, at Ako'y may kapang-yarihang kunin itong 
muli. Sa Kaniyang pagka-Diyos, ay nag-aangkin si Kristo ng kapangyarihang lumagot ng 
mga tali ng kamatayan. 


Nagbangon si Kristo mula sa mga patay bilang pang unang bunga niyaong mga 
nangatutulog. Siya ang sina-gisagan ng bigkis na inalog, at ang Kaniyang pagkabuhay na 
mag-uli ay nangyari nang araw na ang bigkis na inalog ay dapat dalhin sa harap ng 
Panginoon. Ginanap sa loob ng mahigpit na sanlibong taon ang masa gisag na seremonyang 
ito. Buhat sa pinag-aanihang mga bukid ay tinitipon ang mga unang hinog na uhay, at pagka 
ang mga tao ay umaahon sa Jerusalem para sa Paskuwa, ang bigkis ng mga pangunang 
bunga ay inaalog bilang isang handog na pasasalamat sa harap ng Panginoon. Hanggang 
hindi ito naihahandog ay hindi pa magagapas ang trigo, at matitipon upang mapagbigkis- 
bigkis. Ang bigkis na itinalaga o inihandog sa Diyos ay kumakatawan sa pag-aani. Kaya si 
Kristong pangunang bunga ay kumakatawan sa malaking pag-aaning espirituwal na titipunin 
para sa kaharian ng Diyos. Ang Kaniyang pagkabuhay na mag-uli ay sagisag at pangako ng 
pagkabuhay na mag-uli ng lahat ng mga patay na matwid. “Sapagka't kung tayo'y 
nagsisisampalatayang si Jesus ay namatay at nabuhay na mag-uli, ay gayundin naman ang 
nangatutulog kay Jesus ay dadalhin ng Diyos na kasama Niya.” 1 Tesalonica 4:14. 


Nang magbangon si Kristo mula sa libingan, ay nagsama Siya ng isang karamihang mga 
bihag ng libingan. Ang lindol nang Siya'y mamatay ay siyang nagbukas ng kanilang mga 
libingan, at nang Siya'y magbangon, ay nagsilabas silang kasama Niya. Sila yaong naging 
mga kamanggagawa ng Diyos, na nagsipaghain ng kanilang mga buhay upang patunayan 
ang katotohanan. Ngayon sila'y magiging mga saksi Niya na bumuhay sa kanila mula sa 
mga patay. 


Sa panahon ng ministeryo ni Jesus, ay bumuhay Siya ng patay. Binuhay Niya ang anak 
na lalaki ng balong babae sa Nain, at ang anak na dalaga ng pinunong si Jairo at si Lazaro. 
Nguni't ang mga binuhay na ito ay hindi nabihisan ng kawalang-kamatayan. Pagkatapos na 
sila'y ibangong muli, maaari pa rin silang mamatay. Datapwa't ang mga nagsilabas sa 
libingan nang si Kristo'y mabuhay na mag-uli ay pawang ibinangon sa buhay na walang- 
hanggan. Nagsiakyat sila sa langit na kasama Niya bilang mga tropeo ng Kaniyang 
pagtatagumpay laban sa kamatayan at sa libingan. Ang mga ito, wika ni Kristo, ay hindi na 
mga bihag ni Satanas, tinubos Ko na sila. Hinango Ko sila mula sa libingan bilang mga 
pangunang bunga ng Aking kapangyarihan, upang makasama Ko sa-anman ako naroroon, at 
upang hindi na makatikim pa ng kamatyan o makaranas man ng kalungkutan. 


Ang mga ito ay nagsipasok sa lungsod, at napakita sa marami, na nagsisipagsabi, Si 
Kristo'y nagbangon mula sa mga patay, at kami'y ibinangon Niyang kasama Niya. Sa 
ganyan pinamalaging buhay ang banal na katotohanan ng pagkabuhay na mag-uli. 
Nangagpatotoo ang mga binuhay na banal sa katotohanan ng mga salitang, “Ang iyong mga 
patay ay mangabubuhay, ang Aking patay na katawan ay babangong kasama nila.” Ang 

kanilang pagkabuhay na mag-uli ay isang larawan o halimbawa ng pagkatupad ng hulang, 
“Magsigising at magsiawit, kayong nagsisitahan sa alabok: sapagka't ang inyong hamog ay 
gaya ng hamog ng mga damo, at iluluwa ng lupa ang mga patay.” Isaias 26:19. 


Sa sumasampalataya, si Kristo ay siyang pagkabuhay na mag-uli at ang kabuhayan. Sa 
pamamagitan ng ating Tagapagligtas ang buhay na nawala dahil sa kasalanan ay isinasauli, 
sapagka't Siya ay may buhay sa Kaniyang sarili upang bumuhay naman ng sinumang ibigin 
Niya. Taglay Niya ang karapatang magbigay ng kawalang-kamatayan. Ang buhay na inialay 
Niya sa sangkatauhan, ay kinukuha Niyang muli, at ibinibigay sa sangkatauhan. “Ako'y 
naparito,” sabi Niya, “upang sila'y magkaroon ng buhay, at magkaroon ng kasaganaan 
nito.” “Sinumang uminom ng tubig na sa kaniya'y Aking ibibigay ay hindi mauuhaw 
magpakailanman, nguni't ang tubig na sa kaniya'y Aking ibibigay ay magiging isang balon 
ng tubig na bubukal sa kabuhayang walang-hanggan.” “Ang kumakain ng Aking laman, at 
umiinom ng Aking dugo, ay may buhay na walang-hanggan, at siya'y Aking ibabangon sa 
huling araw.” Juan 10:10, 4:14, 6:54. 


Sa sumasampalataya, ang kamatayan ay isang maliit na bagay. Ito'y sinasabi ni Kristong 
parang maigsing sandali. “Kung ang sinuman ay tutupad ng Aking salita, ay hindi siya 
makakakita magpakailanman ng kamatayan,” “hindi niya matitikman magpakailanman ang 
kamatayan.” Sa Kristiyano, ang kamatayan ay isang pagtulog lamang, isang sandali ng 
pananahimik at kadiliman. Ang buhay ay natatagong kasama ni Kristo sa Diyos, at “pagka si 
Kristo, na ating buhay, ay mahayag, ay mahahayag nga rin kayo na kasama Niya sa 
kaluwalhatian.” Juan 8:51, 52, Colosas 3:4. 


Ang tinig sa krus na sumigaw ng, “Naganap na,” ay narinig sa gitna ng mga patay. 
Naglagos ito sa mga pader ng mga libingan, at tinawag ang mga nangatutulog upang 
magsibangon. Ganyan din ang mangyayari pagka ang tinig ni Kristo ay narinig na mula sa 
langit. Ang tinig na yaon ay manunuot sa mga libingan at bubuksan ang mga tumba o mga 
puntod, at ang mga nangamatay kay Kristo ay magsisibangon. Nang mabuhay na mag-uli 
ang Tagapagligtas ay ilan lamang libingan ang nangabuksan, subali't sa Kaniyang 
ikalawang pagdating ang lahat ng mga mahahalagang patay ay makakarinig ng Kaniyang 
tinig, at sila'y magsisilabas sa buhay na maluwalhati at walang-kamatayan. Ang 
kapangyarihan ding yaon na bumuhay kay Kristo ay siyang bubuhay o magpapabangon sa 
Kaniyang iglesya, at ito'y luluwalhatiing kasama Niya, sa ibabaw ng lahat ng mga 
pamunuan, sa ibabaw ng lahat ng mga kapangyarihan, sa ibabaw ng bawa't pangalang 
ipinangangalan, hindi lamang sa sanlibutang ito, kundi sa sanlibutan din namang darating. 

Kabanata 82--“Bakit Ka Umiiyak?” 


Ang mga babaeng nagsitayo sa may paanan ng krus ay nagsipaghintay at nagsipagpuyat 
hanggang sa makaraan ang mga oras ng Sabbath. At umagang-umaga ng unang araw ng 
sanlinggo, sila'y nagsitungo sa libingan, na may dalang mga mahal na espesya upang 
pahiran ang katawan ng Tagapagligtas. Hindi nila naisip ang tungkol sa Kaniyang 
pagbabangon mula sa mga patay. Ang araw ng kanilang pag-asa ay lumubog na, at gabi ang 
naghari sa kanilang mga puso. Habang sila'y naglalakad, kanilang sinariwa ang mga gawa 
ng kaawaan ni Kristo at ang mga sinabi Niyang, “Muli Ko kayong makikita.” Juan 16:22. 


Palibhasa'y hindi nila alam ang nangyayari noon, nagsilapit sila sa libingan, na nag- 
uusap-usapan habang sila'y naglalakad, “Sino kaya ang ating mapagpapagulong ng bato 
mula sa pintuan ng libingan?” Batid nilang hindi nila maaalis ang bato, gayunma'y patuloy 
pa rin sila sa kanilang paglakad. At narito, biglang-biglang nagliwanag ang kalangitan sa 
kaluwalhatiang hindi nagmumula sa sumisikat na araw. Nayanig ang lupa. Nakita nilang 
naigulong na ang malaking bato. At walang-laman ang libingan. 


Ang mga babaeng nagsiparoon sa libingan ay hindi nanggaling na lahat sa iisang dako. Si 
Maria Magdalena ang unang dumating doon, at nang makita niyang naalis na ang bato, 
nagmamadali siyang umalis upang sabihin sa mga alagad. Samantala'y dumarating naman 
ang ibang mga babae. May liwanag sa palibot ng libingan, nguni't wala roon ang bangkay ni 
Jesus. Habang sila'y nagtatagal doon, bigla nilang napansing hindi pala sila nag-iisa. Isang 
binatang nararamtan ng nagliliwanag na damit ang nakaupo sa tabi ng libingan. Iyon ang 
anghel na naggulong ng bato. Nag-anyo siyang tao upang hindi mangatakot ang mga 
kaibigang ito ni Jesus. Gayunma'y nagliliwanag pa rin sa palibot niya ang kaluwalhatian ng 
kalangitan, at nangatakot ang mga babae. Umakma silang tatakbo, nguni't pinigil sila ng 
mga salita ng anghel. “Huwag kayong mangatakot,” wika nito, “sapagka't nalalaman ko na 
inyong hinahanap si Jesus na ipinako sa krus. Siya'y wala rito: sapagka't Siya'y nagbangon, 
ayon sa sinabi Niya. Magsiparito kayo, tingnan ninyo ang dakong kinalagyan ng Panginoon. 
At magsiyaon kayong madali, at sa Kaniyang mga alagad ay sabihin ninyo na Siya'y 
nagbangon sa mga patay.” Muli nilang tinunghan ang loob ng libingan, at muling narinig 
nila ang kahanga-hangang balita. Isa pang. anghel na nasa anyong tao ang naroon, at ito'y 
nagsabi, “Bakit hinahanap ninyo ang buhay sa gitna ng mga patay? Wala Siya rito, kundi 
nagbangon na: alalahanin ninyo ang salita Niya sa inyo nang Siya'y nasa Galilea pa, na 
sinabi, Kinakailangan na ang Anak ng tao ay ibigay sa mga kamay ng mga taong 
makasalanan, at ipako sa krus, at magbangong muli sa ikatlong araw.” 


Siya'y nagbangon, Siya'y nagbangon! Muli at muling inulit-ulit ng mga babae ang mga 
salitang ito. Hindi na kailangan ngayon ang mga pampahid na espesya. Buhay ang 
Tagapagligtas, at hindi patay. Nagunita na nila ngayon na noong sabihin Niyang Siya'y 
mamamatay ay sinabi rin Niyang Siya'y muling magbabangon. Ano ngang araw ito sa 

sanlibutan! Nagmamadaling nilisan ng mga babae ang libingan “na taglay ang takot at ang 
malaking galak, at nagsitakbo upang ibalita sa Kaniyang mga alagad.” 


Hindi pa nakararating kay Maria ang mabuting balita. Nagtungo siya kay Pedro at kay 
Juan na taglay ang malungkot na balitang, “Kinuha nila sa libingan ang Panginoon, at hindi 
namin maalaman kung saan nila inilagay Siya.” Nagmamadaling tinungo ng mga alagad ang 
libingan, at ito'y nasumpungan ayon sa sinabi ni Maria. Nakita nila ang kumot at ang panyo, 
nguni't wala ang kanilang Panginoon. Gayunma'y naririto rin ang patotoo na Siya'y 
nagbangon. Ang mga kasuutang ginamit sa pag-lilibing ay hindi nakasabog sa isang tabi, 
kundi maingat na nakatiklop sa kamya-kaniyang lugar. Si Juan ay “nakakita at 
sumampalataya.” Hindi pa niya nauunawaan ang kasulatang si Kristo ay dapat na mabangon 
mula sa mga patay, subali't naalaala na niya ngayon ang mga pangungusap ng 
Tagapagligtas na paunang-nagsasabi ng Kaniyang pagkabuhay na mag-uli. 


Si Kristo na rin ang maingat na nagtiklop at nag-ayos ng mga kasuutang iyon. Nang 
bumaba sa libingan ang makapangyarihang anghel, ito'y sinamahan ng isa pa, na siyang 
nagbantay sa bangkay ng Panginoon. Nang igulong ng anghel na mula sa langit ang bato, 
pumasok naman ang isa, at inalis ang mga nakabalot sa katawan ni Jesus. Nguni't kamay ng 
Tagapagligtas ang nagtiklop ng bawa't isa nito, at naglagay sa lugar nito. Sa Kaniyang 
paningin na pumapatnubay sa bituin at sa atomo, ay walang dimahalaga. Kaayusan at 
kasakdalan ang nakita sa lahat Niyang mga gawa. 


Sumunod si Maria kay Juan at kay Pedro hanggang sa libingan, nang magbalik ang 
dalawang lalaki sa Jerusalem, siya'y nagpaiwan. Nang tingnan niya ang loob ng walang- 
lamang libingan, nalipos ng pagkalungkot ang kaniyang puso. Nang dumungaw siya sa 
loob, natanaw niya ang dalawang anghel, ang isa'y nasa ulunan at ang ikalawa'y nasa 
paanan ng hinimlayan ni Jesus. “Babae, bakit ka umiiyak?” tanong nila sa kaniya. 
“Sapagka't kinuha nila ang aking Panginoon,” sagot niya, “at hindi ko maalaman kung saan 
nila inilagay Siya.” 


Pagkatapos ay lumingon siya, na tinalikuran ang mga anghel, na ang nasa isip ay 
kailangang makakita siya ng sinumang makapagsasabi sa kaniya kung ano ang ginawa sa 
bangkay ni Jesus. Isa pang tinig ang nagsalita sa Kaniya, “Babae, bakit ka umiiyak? sino 
ang iyong hinahanap?” Nakita ni Maria sa kaniyang matang nanlalabo sa luha, ang anyo ng 
isang lalaki, at sa pag-aakalang ito ang hardinero, ay sinabi niya, “Ginoo, kung ikaw ang 
kumuha sa Kaniya, ay sabihin mo sa akin kung saan mo Siya inilagay, at akin Siyang 
kukunin.” Kung ang libingang ito ng mayamang tao ay inaakalang napakarangal na anupa't 
hindi karapat-dapat ilibing doon si Jesus, ay siya ang maglalaan ng mapaglalagyan sa 
Kaniya. May isang libingang nawalan ng laman sa pama-magitan ng tinig na rin ni Kristo, 
ang libingang pinaglagyan kay Lazaro. Hindi ba ito maaaring paglibingan sa kaniyang 
Panginoon? Nadama niyang ang pag-iingat at pag-aalaga sa Kaniyang mahalaga't ipinako- 
sa-krus na katawan ay magiging isang malaking kaaliwan sa kaniyang kalungkutan. 

Datapwa't ngayon sa Kaniyang kilalang tinig ay tinawag siya ni Jesus, “Maria.” 
Napagkilala ngayon ni Maria na hindi ibang tao ang nagsalita sa kaniya, at paglingon niya 
ay nakita niya sa harap niya ang buhay na Kristo. Sa kaniyang katuwaan ay nalimutan 
niyang Siya ay ipinako sa krus. Sa paglukso niyang patungo sa Kaniya, na parang yayakapin 
ang Kaniyang mga paa, ay sinabi niya, “Raboni.” Nguni't itinaas ni Kristo ang Kaniyang 
kamay, na sinasabi, Huwag mo Akong hipuin, “sapagka't hindi pa Ako nakakaakyat sa 
Aking Ama: nguni't pumaroon ka sa Aking mga kapatid, at sabihin mo sa kanila, Aakyat 
Ako sa Aking Ama, at sa Aking Diyos, at inyong Diyos.” At pumaroon si Maria sa mga 
alagad na dala ang masayang balita. 


Tinanggihang tanggapin ni Jesus ang pagsamba ng Kaniyang bayan hanggang sa 
Kaniyang matiyak na tinang gap ng Ama ang Kaniyang sakripisyo. Umakyat Siya sa mga 
korte sa langit, at mula sa Diyos na rin ay narinig Niya ang katiyakan na sapat na ang 
ginawa Niyang pagtubos sa mga kasalanan ng mga tao, na sa pamamagitan ng Kaniyang 
dugo ang lahat ay maaaring magtamo ng buhay na walang-hanggan. Pinagtibay ng Ama ang 
tipang ginawa kay Kristo, na Kaniyang tanggapin ang nagsisisi at nagsisitalimang mga tao, 
at sila'y iibiging gaya ng pagibig Niya sa Kaniyang Anak. Dapat tapusin ni Kristo ang 
Kaniyang gawain, at tuparin ang Kaniyang pangako na “gagawin ang isang tao ay maging 
mahalaga kaysa dalisay na ginto, ang tao na higit kaysa dalisay na ginto ng Ophir.” Isaias 
13:12. Ang lahat ng kapangyarihan sa langit at sa lupa ay ibinigay sa Prinsipe ng buhay, at 
Siya'y nagbalik sa mga sumusunod sa Kaniya sa isang sanlibutan ng kasalanan, upang 
mabigyan Niya sila ng Kaniyang kapangyarihan at kaluwalhatian. 


Samantalang ang Tagapagligtas ay nasa harapan ng Diyos, na tumatanggap ng mga 
kaloob para sa Kaniyang iglesya, ay naiisip naman ng mga alagad ang Kaniyang walang- 
lamang libingan, at naghihinagpis at nagsisitangis. Ang araw na yaon na isang araw ng 
pagkakatuwa sa buong langit ay araw ng kawalang-katiyakan, kaguluhan, at kagulumihanan 
sa ganang mga alagad. Ang kanilang di-paniniwala sa patotoo ng mga babae ay 
nagpapakilala kung gaano nanghina ang kanilang pananampalataya. Ang balita tungkol sa 
pagkabuhay na mag-uli ni Kristo ay ibang-iba sa inaasahan nila na anupa't hindi nila iyon 
mapaniwalaan. Napakagandang balita iyon upang maging totoo, naisip nila. Lubhang 
marami na ang narinig nila tungkol sa mga aral at mga tinatawag na teoryang siyentipiko ng 
mga Saduceo kaya hindi nila mapaniwalaan ang tungkol sa pagkabuhay na mag-uli. Hindi 
nila maubos-maisip kung ano ang ibig sabihin ng mabuhay na mag-uli mula sa mga patay. 
Hindi nila nakayang maunawaan ang malawak na paksa. 


“Magsiyaon kayo,” winika ng mga anghel sa mga babae, “sabihin ninyo sa Kaniyang 
mga alagad at kay Pedro na Siya'y nangunguna sa inyo sa Galilea: doon ninyo Siya 
makikita, ayon sa sinabi Niya sa inyo.” Ang mga anghel na ito ang naging mga anghel na 
tagapagbantay ni Kristo sa buong buhay Niya sa lupa. Nasaksihan nila ang paglilitis at 
pagpapako sa Kaniya sa krus. Narinig nila ang Kaniyang mga sinabi sa Kaniyang mga 


alagad. Ito'y ipinakilala ng kanilang pabalita sa mga alagad, at dapat sanang nakakumbinsi 

sa kanila upang paniwalaan ang katotohanan niyon. Ang gayong mga salita ay 
manggagaling lamang sa mga sugo o mga tagapagbalita ng kanilang nagbangong 
Panginoon. 


“Sabihin ninyo sa Kaniyang mga alagad at kay Pedro,” sabi ng mga anghel. Buhat nang 
mamatay si Kristo, si Pedro”y giniyagis nang mabuti ng paghihimutok at pag-dadalang-sisi. 
Ang kahiya-hiya niyang pagkakaila sa Panginoon, at ang maibigin at nalulungkot tinging 
iniukol sa kaniya ng Tagapagligtas, ay lagi nang nasa isip niya. Sa lahat ng mga alagad ay 
siya ang nagbata nang lalong pinakamapait. Ibinigay sa kaniya ang katiyakan na tinatanggap 
ang kaniyang pagsisisi at ipinatawad na rin ang kaniyang pagkakasala. Siya”y tinukoy sa 
pangalan. 


“Sabihin ninyo sa Kaniyang mga alagad at kay Pedro na Siya'y nangunguna sa inyo sa 
Galilea: doon ninyo Siya makikita.” Iniwan na si Jesus ng lahat ng mga alagad, at ang tawag 
upang muling makipagkita sa Kaniya ay sumasaklaw sa kanilang lahat. Hindi Niya sila 
itinatakwil. Nang sabihin sa kanila ni Maria Magdalena na nakita nito ang Panginoon, ay 
inulit nito ang tawag na pakikipagkita sa Kaniya sa Galilea. At tatlong ulit na ipinadala sa 
kanila ang pasabi. Nang Siya'y makaakyat na sa Ama, ay napakita si Jesus sa ibang mga 
babae, na nagsasabi, “Mangagalak kayo. At sila'y nagsilapit at niyakap ang Kaniyang mga 
paa, at Siya'y sinamba. Nang magkagayo'y sinabi sa kanila ni Jesus, Huwag kayong 
mangatakot: magsiyaon kayo at sabihin ninyo sa Aking mga kapatid na sila'y magsiparoon 
sa Galilea, at doo'y makikita nila Ako.” 


Ang unang-unang ginawa ni Kristo sa lupa pagkatapos na Siya'y mabuhay na mag-uli ay 
ang papaniwalain ang Kaniyang mga alagad na hindi nagbabawa ang Kaniyang pag-ibig at 
pagmamahal sa kanila. Upang patunayan sa kanila na Siya ang kanilang nabubuhay na 
Tagapagligtas, na nilagot na Niya ang mga tanikala ng libingan, at Siya'y hindi na mapipigil 
pa ng kaaway na kamatayan, at upang ipakilalang hindi nagbabago ang Kaniyang puso sa 
pag-ibig sa kanila na gaya noong Siya'y kasama-sama pa nila bilang kanilang minamahal na 
Guro, ay muli at muling Siya”y napakita sa kanila. Nais Niyang higpitan pa ang mga tali ng 
pag-ibig sa kanila. Magsiyaon kayo at sabihin ninyo sa Aking mga kapatid, wika Niya, na 
sila'y makipagkita sa Akin sa Galilea. 


Nang marinig nila ang pakikipagtipang ito, na tiyakang ibinigay, ay nagpasimulang 
naisip ng mga alagad ang mga sinabi ni Kristo sa kanila na paunang-nagsasabi ng Kaniyang 
pagkabuhay na mag-uli. Gayon pa ma'y hindi pa rin sila nangatuwa ngayon. Hindi nila 
maiwaksi ang kanilang pag-aalinlangan at kagulumihanan. Kahit sinabi na ng mga babaeng 
nakita nila ang Panginoon, ay ayaw pa ring maniwala ang mga alagad. Inakala nilang sila'y 
namalikmata. Waring parami nang parami ang bagabag. Nang ikaanim na araw ng sanlinggo 
ay nakita nilang namatay ang kanilang Panginoon, nang unang araw ng sumunod na 
sanlinggo ay natagpuan nilang wala ang Kaniyang katawan, at sila'y pinagbintangang 
siyang nagnakaw nito upang dayain ang mga tao. Hindi nila maalaman kung paano pa nila 

maitutuwid ang mga maling haka-hakang ito na lumalaganap laban sa kanila. Kinatakutan 
nila ang galit ng mga saserdote at ang poot ng mga tao. Gayon na lamang ang pagnanais 
nilang sana'y kasama nila si Jesus, na nakatulong sa kanila sa lahat ng kabagabagan. 


Malimit nilang ulit-ulitin ang mga salitang, “Hinihintay naming Siya ang tutubos sa 
Israel.” Sa kanilang kalungkutan at paghihinagpis ay naalaala nila ang Kaniyang mga salita, 
“Kong ginagawa nila ang mga bagay na ito sa punungkahoy na sariwa, ano kaya ang 
gagawin sa tuyo?” Lukas 24:21, 23:31. Nagtipun-tipon sila sa itaas na silid, at kanilang 
sinarhan at tinarangkahan ang mga pintuan, palibhasa'y batid nilang ang sinapit na 
kapalaran ng kanilang Guro ay maaaring siya rin nilang sapitin anumang oras ngayon. At 
dapat sanang nagsasaya sila sa buong panahong ito sa pagkaalam na nabuhay na ang 
kanilang Tagapagligtas. Sa halamanan, si Maria ay nakatayong umiiyak, gayong si Jesus ay 
malapit sa piling niya. Pinanlabo ng mga luha ang Kaniyang mga mata na anupa't hindi niya 
Siya nakilala. At ang mga puso naman ng mga alagad ay gayunding punung-puno ng 
kalumbayan na anupa't hindi nila pinaniwalaan ang balita ng mga anghel o ang pasabi 
mismo ni Kristo. 


Kayrami pa ring gumagawa ng mga ginagawa ng mga alagad na ito! Kayrami pa ring 
sumisigaw ng walang-pagasang sigaw ni Maria, “Kinuha nila ... ang Panginoon, at hindi 
namin maalaman kung saan Siya inilagay!” Ilan kaya ang mapagsasabihan ng mga sinalita 
ng Tagapagligtas na, “Bakit ka umiiyak? sino ang iyong hinahanap?” Siya'y kapiling nila, 
nguni't hindi Siya makita ng mga mata nilang nanlalabo sa luha. Nagsasalita Siya sa kanila, 
nguni't hindi nila maunawaan. 


O sana'y mapatingala ang ulong nakayuko, sana'y madilat ang mga mata upang makita 
Siya, upang makinig ang mga tainga sa Kaniyang tinig! “Magsiyaon kayong madali, at sa 
Kaniyang mga alagad ay sabihin ninyong Siya'y nagbangon.” Sabihin ninyo sa kanilang 
huwag na Siyang hanapin sa libingan ni Jose, na sinarhan ng isang malaking bato, at 
tinatakan ng tatak ng Roma. Wala na roon si Kristo. Huwag na ninyong tingnan ang 
libingang walang-laman. Huwag na kayong magsitangis na gaya ng mga walang-pag-asa at 
mga walang-kaya. Si Jesus ay nabubuhay, at sapagka't Siya'y nabubuhay, ay mabubuhay 
rin naman tayo. Buhat sa mga pusong nagpapasalamat, buhat sa mga labing dinampian ng 
banal na apoy, ay bayaang umalingawngaw ang masayang awit, Si Kristo ay nabangon! 
Siya'y nabubuhay upang mamagitan para sa atin. Hawakan ninyo ang pag-asang ito, at 
pipigilan nito ang kaluluwa na tulad sa isang tiyak at subok na sinepete. Sumampalataya 
kayo, at makikita ninyo ang kaluwalhatian ng Diyos. 

Kabanata 83---Ang Pagkkad Patungo sa Emaus 


Nang nagdadapit-hapon na ng araw ng pagkabuhay na mag-uli, dalawa sa mga alagad 
ang naglalakad sa daang patungo sa Emaus, isang maliit na bayang may walong milya ang 
layo sa Jerusalem. Ang mga alagad na ito ay walang mataas na tungkulin sa gawain ni 
Kristo, kundi sila'y mga masisikap na mananampalataya sa Kaniya. Nagsiparoon sila sa 
lungsod upang ipagdiwang ang Paskuwa, at sila'y lubhang nagulumihanan dahil sa mga 
pangyayaring kagaganap pa lamang. Narinig nila ang balita nang umagang iyon tungkol sa 
pagkawala ng bangkay ni Kristo sa libingan, at gayundin ang balita tungkol sa mga babaeng 
nakakita sa mga anghel at nakausap si Jesus. Pauwi na sila ngayon sa kanilang mga tahanan 
upang magbulay-bulay at manalangin. Patuloy sila sa malungkot na paglalakad nang gabing 
iyon, na pinaguusapan ang mga tagpo sa paglilitis at ang pagpako kay Kristo sa krus. Di- 
kailanman nangyari nang una na sila'y naging gayon na lamang ang panlulumo. Sila'y 
nangaglalakad sa anino ng krus, na walang-pag-asa at walang-pananampalataya. 


Hindi pa sila nalalayo sa kanilang paglalakad nang may isang taong nakisabay sa kanila, 
nguni't punungpuno ang kanilang isip ng lungkot at pagkabigo na anupa't hindi nila ito 
napagmasdang mabuti. Nagpatuloy sila ng pag-uusap, Aa inilalahad ang laman ng kanilang 
mga puso. Sila'y nagkakatwiranan tungkol sa mga aral na ibinigay ni Kristo, na waring 
hindi nila nagawang unawain. Habang sila'y nag-uusap ng tungkol sa mga nangyari, ninais 
ni Jesus na sila'y aliwin. Nakita Niya ang kanilang kalungkutan, naunawaan Niya ang 
nagla-laban-laban at nakagugulumihanang mga kuru-kurong inihatid sa kanilang mga diwa 
ng isipang, Ang Tao kayang ito, na nagtiis na mapahiya nang gayon na lamang, ay siyang 
Kristo? Hindi nila mapigil ang kanilang pagkalungkot, at kaya nga sila'y nagsitangis. Talos 
ni Kristo na ang mga puso nila ay nakatali sa Kaniya sa pag-ibig, at hinangad Niyang 
pahirin ang kanilang mga luha, at punuin sila ng katuwaan at kagalakan. Nguni't kailangan 
munang bigyan Niya sila ng mga aral na hindi nila malilimutan. 


“Sinabi Niya sa kanila, Ano ang mga salitaan ninyong ito sa inyong paglalakad, at kayo'y 
nangalulungkot? At isa sa kanila, na nagngangalang Cleopas, sa pagsagot ay sinabi sa 
Kaniya, Ikaw baga ay nakikipamayan lamang sa Jerusalem, at hindi ka nakaalam ng mga 
bagay na doo'y nangyari nang mga araw na ito?” Sinabi nila sa Kaniya ang kanilang 
pagkabigo tungkol sa kanilang Panginoon, “na isang propetang makapangyarihan sa gawa at 
sa salita sa harap ng Diyos at ng buong bayan,” nguni't “ang mga pangulong saserdote at 
ang mga pinuno namin,” wika nila, “ay ibinigay Siya upang hatulan ng kamatayan, at Siya'y 
ipinako sa krus.” Sugatan ang mga puso dahil sa pagkabigo, at nangangatal ang mga labing 
idinugtong pa nila, “Hinihintay naming Siya ang tutubos sa Israel: oo at bukod sa lahat ng 
mga ito, ay ngayon angikatlong araw buhat nang mangyari ang mga bagay na ito.” 


Nakapagtataka kung hindi naalaala ng mga alagad ang mga sinabi ni Kristo, at kung bakit 


hindi nila napagtanong Siya, ang paunang-nagsabi ng mga mangyayari! Hindi nila 
napagtanto na ang huling bahagi ng Kaniyang sinabi ay matutupad ding gaya ng unang 

bahagi, na sa ikatlong araw ay Siya'y babangong muli. Ito ang bahaging dapat sanang 
tinandaan nila. Ito'y hindi kinalimutan ng mga saserdote at ng mga pinuno. Nang araw “na 
siyang araw pagkatapos ng paghahanda, ay nangagkatipon kay Pilato ang mga pangulong 
saserdote at ang mga Pariseo, na nagsisipagsabi, Ginoo, naalaala namin na sinabi ng 
magdarayang yaon, nang Siya'y nabubuhay pa, Pagkaraan ng tatlong araw ay magbabangon 
Akong muli.” Mateo 27:62, 63. Nguni't hindi naalaala ng mga alagad ang mga pangungusap 
na 1to. 


“Nang magkagayo'y sinabi Niya sa kanila, O mga taong haling, at makukupad ang mga 
pusong magsisampalataya sa lahat ng salita ng mga propeta: hindi baga kinakailangang si 
Kristo ay maghirap ng mga bagay na ito, at pumasok sa Kaniyang kaluwalhatian?” Inisip- 
isip ng mga alagad kung sino kaya ang taong ito, na nakatutunghay ng kaibuturan ng 
kanilang mga kaluluwa, at nakapagsasalitang may alab ng damdamin, may pagmamahal at 
pakikiramay, at may pag-asa. Sa kauna-unahang pagkakataon buhat nang ipagkanulo si 
Kristo, ay ngayon l mang nagpasimulang makadama sila ng pag-asa. Madalas nilang tingnan 
ang kanilang kasama, at naisip nilang ganitong-ganito ring mga salita ang bibigkasin ni 
Kristo. Nalipos sila ng pagtataka, at sa kanilang mga puso’y nag-pasimulang tumibok ang 
masayang pag-asa. 


Magbuhat kay Moises, na siyang pinaka-Alpa o pina-kapasimula ng kasaysayan ng 
Bibliya, ay ipinaliwanag ni Kristo sa lahat ng mga Kasulatan ang mga bagay na nauukol sa 
Kaniyang sarili. Kung ang una Niyang ginawa ay napakilala Siya sa kanila, sana'y 
nasiyahan na ang kanilang mga puso. Sa kapuspusan ng kanilang kagalakan ay hindi na sana 
sila maghahangad pa. Nguni't kailangan nilang maunawaan ang pinatototohanan sa Kaniya 
ng mga sagisag at mga hula ng Matandang Tipan. Dito dapat matatag ang kanilang 
pananampalataya. Hindi gumawa si Kristo ng anumang himala upang papaniwalain sila 
nguni't ang kauna-unahan Niyang gawain ay ipaliwanag ang mga Kasulatan. Inakala nilang 
ang Kaniyang pagkamatay ay pagkawasak na rin ng lahat nilang mga pagasa. Ngayo'y 
ipinakilala Niya sa pamamagitan ng mga hula ng mga propeta na ito ang misyong 
pinakamatibay na katunayan para sa kanilang pananampalataya. 


Sa pagtuturo ni Jesus sa mga alagad na ito, ay ipinakilala Niyang mahalaga ang 
Matandang Tipan bilang isang saksi sa Kaniyang misyon. Maraming nagpapanggap na mga 
Kristiyano ngayon ang nagpapawalang-kabuluhan sa Matandang Tipan, at sinasabing ito ay 
hindi na kailangan. Nguni't ganito ang itinuturo ni Kristo. Gayon na lamang kalaki ang 
pagpapahalaga Niya rito na anupa't minsan ay sinabi Niya, “Kung hindi nila pinakiking-gan 
si Moises at ang mga propeta, ay hindi rin mangahihikayat sila, kahit ang isa'y magbangon 
sa mga patay.” Lukas 16:31. 


Tinig ni Kristo ang nagsasalita sa pamamagitan ng mga patriarka at mga propeta, buhat 
nang mga kaarawan ni Adan hanggang sa nagtatapos na mga bahagi ng panahon. Ang 
Tagapagligtas ay inihahayag sa Matandang Tipan nang kasinlinaw ng sa Bagong Tipan. 

Ang liwanag ng hula sa nakaraan ang naghahayag nang buong liwanag at kagandahan sa 
buhay ni Kristo at sa mga turo ng Bagong Tipan. Ang mga himalang ginawa ni Kristo ay 
isang katunayan ng Kaniyang pagka-Diyos, nguni't ang lalong matibay na katunayan na 
Siya ang Manunubos ng sanlibutan ay nasusumpungan kung inihahambing ang mga hula ng 
Matandang Tipan sa kasaysayan ng Batang Tipan. 


Sa pagpapaliwanag ni Kristo ng hula, ay ibinigay Niya sa Kaniyang mga alagad ang 
tumpak na kuru-kuro tungkol sa kung magiging ano Siya sa Kaniyang pagiging-tao. Ang 
pag-asam nila ng isang Mesiyas na uupo sa Kaniyang luklukan at maghaharing may 
kapangyarihan nang alinsunod sa mga hinahangad ng mga tao ay nakapagsisinsay. Ito ang 
sisira sa tumpak na pagkakilala sa Kaniyang pagbaba buhat sa kataas-taasan hanggang sa 
kababa-babaang kalagayan na maaaring kalagyan ng tao. Hangad ni Kristong ang mga kuru- 
kuro ng Kaniyang mga alagad ay maging dalisay at tunay sa bawa't kaliit-liitang bagay. 
Kailangan nilang maintindihan ang tungkol sa saro ng kahirapang itinakda sa Kaniya. 
Ipinakilala Niya sa kanila na ang nakatatakot na pakikipagtunggaling hindi pa nila 
nauunawaan ay siyang katuparan ng tipang ginawa bago inilagay ang patibayan ng 
sanlibutan. Si Kristo ay dapat mamatay, kung paanong ang bawa't sumasalansang sa 
kautusan ay dapat ding mamatay kung siya ay nagpapatuloy sa pagkakasala. Lahat ng ito ay 
dapat mangyari nguni't ito'y hindi magwawakas sa pagkatalo, kundi sa maluwalhati at 
walang-hanggang pagtatagumpay. Sinabi sa kanila ni Jesus na dapat gawin ang bawa't 
pagsisikap upang mailigtas ang sanlibutan sa pagkakasala. Ang mga sumusunod sa Kaniya 
ay dapat mamuhay ng gaya ng Kaniyang pagkapamuhay, at gumawang gaya ng iginawa 
Niya, na taglay ang masidhi at matiyagang pagsisikap. 


Ganyan ang ipinaliwanag ni Kristo sa Kaniyang mga alagad, na binubuksan ang kanilang 
mga pag-iisip upang kanilang maunawaan ang mga Kasulatan. Hapo na ang mga alagad, 
gayunma'y hindi nanlamig ang kanilang pag-uusap. Mga salita ng buhay at kapanatagan ang 
namutawi sa mga labi ng Tagapagligtas. Nguni't nanatili pa ring nakapikit ang kanilang mga 
mata. Nang sabihin Niya sa kanilang magigiba o malulupig ang Jerusalem, ay minasdan 
nilang may pagtangis ang mapapahamak na lungsod. Nguni't hindi pa rin sila nagkahinala 
kung sino ang kasama nilang naglalakad. Hindi nila inakalang ang paksa ng kanilang pag- 
uusap ay ang lumalakad na kasabay nila, sapagka't tinukoy ni Kristo ang Kaniyang sarili na 
para bagang Siya ay ibang tao. Ipinalagay nilang Siya ay isa sa mga nagsidalo sa dakilang 
kapistahan, at ngayo'y pauwi na sa Kaniyang tahanan. Lumakad Siyang maingat na gaya 
nila sa mabatong daan, at paminsan-minsa'y humihintong kasabay nila upang magpahinga 
nang kaunti. Ganito sila nagpatuloy sa paglalakad sa daang maburol, samantalang ang Isa na 
malapit nang umupo sa gawing kanan ng Diyos, at siyang makapagsasabing, “Ang lahat ng 
kapamahalaan sa langit at sa lupa ay naibigay na sa Akin,” ay lumalakad na kasabay nila. 
Mateo 28:18. 


Nilubugan na sila ng araw sa kanilang paglalakad, at bago nakasapit sila sa kanilang 


uuwian, ay iniwan na ng mga magbubukid ang kanilang paggawa. Nang papasok na sa 

kanilang tahanan ang mga alagad, ay anyong magpapatuloy pa sa Kaniyang paglalakad ang 
ibang Taong ito. Nguni't nalapit na ang loob ng mga alagad sa Kaniya. Nananabik pa ang 
kanilang mga kaluluwa na makarinig pa ng sasabihin Niya. “Tumuloy Ka sa amin,” wika 
nila. Waring hindi Niya tinatanggap ang kanilang anyaya, nguni't pinilit nila Siya, na 
sinasabi, “Gumagabi na, at kumikiling na ang araw.” Napahinuhod si Kristo sa pakiusap na 
ito at “pumasok Siya upang tumuloy sa kanila.” 


Kung hindi ipinaggiitan ng mga alagad ang kanilang anyaya, hindi sana nila naalamang 
ang kasama nilang naglalakad ay ang nagbangong Panginoon. Di-kailanman ipinipilit ni 
Kristo ang pakikisama Niya sa kaninuman. Nagkakaroon Siya ng interes sa mga 
nangangailangan sa Kaniya. Buong galak Siyang papasok sa pinakaabang tahanan, at 
pasasayahin ang pinakakaawa-awang puso. Nguni't kung lubhang nagwawalang-bahala ang 
mga tao sa Panauhing tagalangit, o kaya'y hindi man lamang Siya inaanyayahang tumuloy 
sa kanila, ay lumalampas Siya. Sa ganitong paraan nakakasagupa ang marami ng malaking 
kawalan o kalugihan. Hindi nila nakikilala si Kristo na tulad din naman ng mga alagad na 
sinabayan Niya sa daan. 


Ang payak na hapunang tinapay ay madaling naihanda. Ito'y inihain sa harap ng 
Panauhin, na umupo sa pangulong upuan ng hapag. Ngayo'y iniunat Niya ang Kaniyang 
mga kamay upang pagpalain ang pagkain. Napamulagat na nagtataka ang mga alagad. 
Iniunat ng kanilang Kasama ang Kaniyang mga kamay nang katulad na katulad ng 
kinagawiang gawin ng kanilang Panginoon. Muli silang tumingin, at narito, nakita nila sa 
Kaniyang mga kamay ang mga bakas ng mga pako. Kagyat silang napabulalas, Siya ang 
Panginoong Jesus! Nagbangon Siya mula sa mga patay! Nagsitindig sila upang magpatirapa 
sa Kaniyang paanan at sambahin Siya, nguni't nawala Siya sa kanilang paningin. Tiningnan 
nila ang dakong nilikmuan ng Isang ang katawan ay hindi pa natatagalang inilagak sa 
libingan, at isa't isa'y nagsipagsabi, “Hindi baga nag-alab ang ating puso sa loob natin, 
habang tayo'y kinakausap Niya sa daan, at samantalang binubuksan Niya sa atin ang mga 
Kasulatan?” 


Nguni't ang pagkakaroon ng ganitong malaking balita na dapat itanyag ay hindi nila 
maatim na kimkimin at pag-usapan lamang. Nawala ang kanilang pagod at gu tom. Iniwan 
nila ang kanilang di-nagalaw na pagkain, at lipos ng kagalakang agad nilang tinaluntong 
muli ang daang kanilang pinanggalingan, na nagsisipagmadali upang maisaysay ang 
magandang balita sa mga alagad na nasa lungsod. Sa daan ay may mga dakong mapanganib, 
nguni't inakyat nila ang matatarik na pook, at sila'y nagpapadulas sa makikinis na batuhan 
upang mapadali. Hindi nila nakikita, ni hindi rin nila nalalaman, na iniingatan sila Niyaong 
nakisabay sa kanila sa daan. Taglay nila ang kanilang tungkod na panlakbay, na sila'y 
nagpatuloy, na ang hangad ay makayaon sila nang higit na matulin kaysa mapangangahasan 
nilang gawin. Nalilihis sila ng daan, nguni't natatagpuan nila itong muli. Kung minsan sila'y 
tumatakbo, kung minsa'y natatapilok, nguni't patuloy rin sila, na kapiling sa buong daan 


ang kanilang di-nakikitang Kasama. 

Madilim na ang gabi, nguni't ang Araw ng Katwiran ay nagliliwanag sa kanila. 
Naglulumundag sa tuwa ang kanilang mga puso. Waring sila ay nasa isang bagong 
sanlibutan. Si Kristo ay isang nabubuhay na Tagapagligtas. Hindi na nila Siya tinatangisan 
na gaya ng patay. Nagbangon si Kristo---paulit-ulit nila itong inuusal. Ito ang pabalitang 
inihahatid nila sa mga nalulungkot. Kailangang sabihin nila sa kanila ang kahanga-hangang 
kasaysayan ng kanilang paglalakad patungo sa Emaus. Kailangan nilang sabihin kung sino 
ang sumabay sa kanila sa daan. Dinadala nila ang pinakadakilang pabalitang kailanma'y 
naibigay na sa sanlibutan, ang masayang papabalitang kinasasaligan ng pag-asa ng buong 
sangkata-uhan sa ngayon at sa walang-hanggan. 

Kabanata 84-- “Kapayapaan ang Sumainyo” 


Nang sapitin ng dalawang alagad ang Jerusalem ay nagsipasok sila sa pintuang-bayang 
nasa gawing silangan, na bukas kung gabi sa mga panahon ng kapistahan. Madidilim ang 
mga bahay, nguni't nagpatuloy ang mga nagsisipaglakad sa kanilang pagtalunton sa 
makikipot na lansangang tinatanglawan ng sumisikat na buwan. Nagsipanhik sila sa silid sa 
itaas na doon ginugol ni Jesus ang huling gabi Niya bago Siya namatay. Batid nilang dito 
nila matatagpuan ang kanilang mga kapatid. Bagama't malalim na ang gabi, talos naman 
nilang ang mga alagad ay hindi magsisitulog hangga't hindi nila natitiyak kung ano ang 
nangyari sa bangkay ng kanilang Panginoon. Nasumpungan nilang mahigpit ang 
pagkakatrangka ng pintuan. Nagsikatok sila, nguni't walang sumasagot. Tahimik ang lahat. 
Noon nila sinabi ang kanilang mga pangalan. Nang magkagayo'y maingat at unti-unting 
nabuksan ang pintuan, nagsipasok sila, at Isang di-nakikita, ang pumasok na kasama nila. 
Pagkatapos ay muling itinarangka ang pintuan, upang walang makapasok na mga tiktik. 


Natagpuan ng mga nagsipaglakad na parang gulat ang lahat. Ang mga tinig ng mga 
dinatnan sa silid ay umalingawngaw sa pagpapasalamat at pagpupuri, na nagsisipagsabi, 
“Tunay na nagbangong muli ang Panginoon, at napakita kay Simon.” Nang magkagayon 
ang dalawang dumating na nagsipaglakad, na nagsisihingal pa dahil sa pagmamadali nila sa 
paglalakad, ay nagsaysay naman ng kanilang kahanga-hangang karanasan ng kung paanong 
napakita si Jesus sa kanila. Katatapos pa lamang nilang magbalita, at may ilang nagsasabing 
hindi nila iyon mapaniwalaan, sapagka't totoong mainam upang maging to-too, nang di- 
kaginsa-ginsa'y narito, may Isang tumayo sa harap nila. Napatuon ang lahat ng mata sa 
naiibang Persona. Wala namang kumatok at pumasok. Wala silang narinig na anumang 
yabag. Gulilat at takang-taka ang mga alagad. Iniisip nila kung ano kaya ang ibig sabihin 
niyon. Nang magkagayo'y narinig nila ang isang tinig na wala nang iba kundi ang tinig ng 
kanilang Panginoon. Malinaw at namumukod ang mga salitang namutawi sa Kaniyang mga 
labi, “Kapayapaan ang sumainyo.” 


“Datapwa't sila'y kinilabutan at nangahintakutan, at inakala nila na nakakakita sila ng 
isang espiritu. At sinabi Niya sa kanila, Bakit kayo'y nangagugulumihanan? at bakit 
nangyayari ang pagtatalo sa inyong puso? Tingnan ninyo ang Aking mga kamay at ang 
Aking mga paa, Ako rin nga: hipuin ninyo Ako, at tingnan, sapagka't ang isang espiritu'y 
walang laman at mga buto, na gaya ng inyong nakikita na nasa Akin. At pagkasabi Niya 
nito, ay ipinakita Niya sa kanila ang Kaniyang mga kamay at ang Kaniyang mga paa.” 


Nakita nila ang mga kamay at mga paang binutasan ng malulupit na mga pako. Nakilala 
nila ang Kaniyang tinig, na kagaya rin ng dating walang-nakakatulad. “At samantalang hindi 
pa sila nagsisisampalataya dahil sa galak, at nagsisipanggilalas, ay sinabi Niya sa kanila, 
Mayroon baga kayo ritong anumang makakain? At binigyan nila Siya ng isang putol na 
isdang inihaw, at isang pulutpukyutan. At Kaniyang inabot yaon, at kumain sa harap nila.” 
“Ang mga alagad nga'y nangagalak, nang makita nila ang Panginoon.” Pananampalataya at 

kagalakan ang humalili sa di-paniniwala, at taglay ang damdaming dikayang ipahayag ng 
mga salita ay kinilala nila ang kanilang muling nagbangong Tagapagligtas. 


Nang isilang si Jesus ay isang anghel ang nagpahayag, Kapayapaan sa lupa, at sa mga 
tao'y mabuting kalooban. At ngayon sa una Niyang pagpapakita sa mga alagad pagkatapos 
Niyang mabuhay na mag-uli, ay inukulan sila ng Tagapagligtas ng pinagpalang mga 
salitang, “Kapayapaan ang sumainyo.” Si Jesus ay laging handang magsalita ng kapayapaan 
sa mga kaluluwang tigib ng mga alinlangan at mga pangamba. Hinihintay Niyang buksan 
natin sa Kaniya ang pintuan ng ating puso, at ating sabihing, Manahan Ka sa amin. Sinasabi 
Niya, “Narito, Ako'y nakatayo sa pintuan at tumutuktok: kung ang sinuman ay duminig ng 
Aking tinig, at magbukas ng pinto, Ako'y papasok sa kaniya, at hahapong kasalo niya, at 
siya'y kasalo Ko.” Apocalipsis 3:20. 


Ang pagkabuhay na mag-uli ni Jesus ay kalarawan ng huling pagkabuhay na mag-uli ng 
lahat ng mga nangahihimlay sa Kaniya. Ang mukha ng nagbangong Tagapagligtas, ang 
Kaniyang anyo at kilos, ang Kaniyang pagsasalita, ay kilalang lahat ng Kaniyang mga 
alagad. Kung paanong si Jesus ay nagbangon mula sa mga patay, gayundin muling 
babangon ang mga nangatutulog sa Kaniya. Makikilala natin ang ating mga kaibigan, gaya 
rin naman ng mga alagad na nakilala si Jesus. Maaaring sila'y napinsala, nagkasakit, o 
pumangit sa buhay na ito, at sila'y magsisibangong sakdal sa kalusugan at pangangatawan, 
gayunma'y sa maluwalhating katawan nila ay ganap ding mananatili ang pagkakakilanlan sa 
kanila. Kung magkagayon ay mangakakakilala tayong gaya naman ng pagkakilala sa atin. 1 
Corinto 13:12. Sa mukhang nagniningning sa taglay na liwanag na nagmumula sa mukha ni 
Jesus, ay makikilala natin ang buong kaanyuan ng mukha, katawan at lahat ng mga iniibig 
natin. 


Nang makipagtagpo si Jesus sa Kaniyang mga alagad, ay ipinaalaala Niya sa kanila ang 
mga salitang sinabi Niya sa kanila bago Siya namatay, na ang lahat ng mga bagay tungkol 
sa Kaniya na nangasusulat sa kautusan ni Moises, at sa mga propeta, at sa Mga Awit ay 
kailangang matupad. “Nang magkagayo”y binuksan Niya ang kanilang mga pag-iisip, upang 
mapag-unawa nila ang mga Kasulatan, at sinabi Niya sa kanila, Ganyan ang pagkasulat, na 
kinakailangang maghirap ang Kristo, at magbangong muli sa mga patay sa ikatlong araw, at 
ipngaral sa Kaniyang pangalan ang pagsisisi at pagpapatawad ng mga kasalanan sa lahat ng 
mga bansa, magbuhat sa Jerusalem. At kayo'y mga saksi ng mga bagay na ito.” 


Noon napagtanto ng mga alagad ang uri at lawak ng kanilang gawain. Itatanyag nila sa 
sanlibutan ang mga kahanga-hangang katotohanang ipinagkatiwala sa kanila ni Kristo. Ang 
mga pangyayari sa Kaniyang buhay, ang Kaniyang pagkamatay at pagkabuhay na mag-uli, 
ang mga hulang nakaturo sa mga pangyayaring ito, ang kabanalan ng kautusan ng Diyos, 
ang mga hiwaga ng panukala ng pagliligtas, ang kapangyarihan ni Jesus na magpatawad ng 
mga kasalanan---mga saksi sila ng lahat ng mga bagay na ito, at dapat nilang ipakilala ang 

mga ito sa sanlibutan. Dapat nilang itanyag ang ebanghelyo ng kapayapaan at kaligtasan sa 
pamamagitan ng pagsisisi at ang kapangyarihan ng Tagapagligtas. 


“At nang masabi Niya ito, sila'y hiningahan Niya, at sa kanila'y sinabi, Tanggapin ninyo 
ang Espiritu Santo: Sinumang inyong patawarin ng mga kasalanan, ay ipinatatawad sa 
kanila, at sinumang hindi ninyo patawarin ng mga kasalanan, ay hindi pinatatawad.” Ang 
Espiritu Santo ay hindi pa lubusang nahayag, sapagka't si Kristo ay hindi pa naluwalhati. 
Ang lalong masaganng pagkakaloob ng Espiritu ay hindi nangyari kundi nang makaakyat na 
sa langit si Kristo. Hanggang hindi pa ito tinatanggap ay hindi magaganap ng mga alagad 
ang utos na ipangaral ang ebanghelyo sa sanlibutan. Nguni't ang Espiritu ay ibinigay 
ngayon sa isang tanging layunin. Bago magampanan ng mga alagad ang mga tungkulin nila 
sa iglesya, ay hiningahan muna sila ni Kristo ng Kaniyang Espiritu. Napakabanal ng 
ipinagkatiwala Niya sa kanila, at hangad Niyang maikintal sa kanila ang katotohanan na 
kung wala ang Espiritu Santo ay hindi nila magagam-panan ang gawaing ito. 


Ang Espiritu Santo ay hininga ng espirituwal na buhay sa kaluluwa. Ang pagbibigay ng 
Espiritu ay pagbi-bigay ng buhay ni Kristo. Nilalangkapan nito ang tuma tanggap ng mga 
likas o katangian ni Kristo. Yaon lamang mga tinuruang gayon ng Diyos, yaong mga nag- 
aangkin ng pusong ginagawan ng Espiritu, at sa kanilang kabuhayan ay nahahayag ang 
buhay ni Kristo, ay siyang magsisitayo bilang mga taong kinatawan ng Diyos, upang 
maglingkod sa kapakanan ng iglesya. 


“Sinumang inyong patawarin ng mga kasalanan,” wika ni Kristo, “ay ipinatatawad, ... at 
sinumang hindi ninyo patawarin ng mga kasalanan, ay hindi pinatatawad.” Dito'y hindi 
binibigyan ni Kristo ang sinumang tao ng layang humatol sa mga iba. Sa Sermon sa Bundok 
ay ipinagbawal Niya ito. Ito ay karapatan lamang ng Diyos. Subali't ibinibigay Niya sa 
iglesya, sa tatag na kalagayan nito, ang kapanagutan sa bawa't isa niyang kaanib. Sa mga 
nagkakasala, ay may tungkulin ang iglesya, na magbabala o magpaalaala, magturo, at kung 
maaari ay magpanumbalik. “Sumawata ka, sumaway ka mangaral ka,” wika ng Panginoon, 
“nang may buong pagpapahinuhod at pagtuturo.” 2 Timoteo 4:2. Pakitunguhang may 
katapatan ang nakagagawa ng pagkakamali. Babalaan ang bawa't kaluluwang nasa 
panganib. Huwag bayaang madaya ang sinuman ng sarili niya. Tawagin ang kasalanan sa 
sadyang pangalan nito. Ipahayag ang sinabi ng Diyos tungkol sa pagsisinungaling, paglabag 
sa pangingilin ng Sabbath, pagnanakaw, pagsamba sa diyos-diyusan, at lahat ng iba pang 
kasamaan. “Ang mga nagsisigawa ng gayong mga bagay ay hindi magsisipagmana ng 
kaharian ng Diyos.” Galacia 5:21. Kung mapilit pa rin sila sa gawang pagkakasala, ang 
hatol na sinabi ninyo mula sa Salita ng Diyos ay iginagawad sa kanila sa langit. Sa pagpili 
nila sa kasalanan, ay humihiwalay sila kay Kristo, dapat ipakilala ng iglesyang hindi niya 
sinasang-ayunan ang kanilang mga ginagawa, kung hindi ay siya na rin ang 
lumalapastangan sa kaniyang Panginoon. Dapat niyang sabihin tungkol sa kasalanan ang 
sinasabi ng Diyos tungkol dito. Dapat niyang pakitunguhan ito ayon sa itinuturo ng Diyos, 

at ang kaniyang gagawin ay pagtitibayin sa langit. Ang humahamak sa kapangyarihan ng 
iglesya ay humahamak sa kapangyarihan ni Kristo. 


Nguni't may maliwanag na bahagi sa larawan. “Sinumang inyong patawarin ng mga 
kasalanan, ay ipinatatawad.” Ang isipang ito ang laging isaisip. Sa pagpapagal sa mga 
nagkakasala, ay bayaang ang bawa't mata ay ituon kay Kristo. Bayaang magiliw na alagaan 
ng mga pastor ang kawan sa pastulan ng Panginoon. Baya-ang sabihin nila sa mga 
nagkakasala ang mapagpatawad na kaawaan ng Tagapagligtas. Bayaang palakasin nila ang 
loob ng nagkakasala na magsisi, at sampalatayanan Siya na nagpapatawad. Batay sa sinasabi 
ng Salita ng Diyos, ay bayaang sabihin nila, “Kung ipinahahayag natin ang ating mga 
kasalanan, ay tapat at banal Siya na tayo'y patatawarin sa ating mga kasalanan, at 
tayo'y lilinisin sa lahat ng kalikuan.” 1 Juan 1:9. Lahat ng nagsi-sisi ay tiyak na 
pinangangakuang, “Siya'y muling magtataglay ng habag sa atin, Kaniyang yayapakan ang 
ating kasamaan, at Kaniyang ihahagis ang lahat nilang kasalanan sa mga kalaliman ng 
dagat.” Mikas 7:19. 


Bayaang ang pagsisisi ng makasalanan ay tanggapin ng iglesya nang may buong-pusong 
pasasalamat. Bayaang ang isang nagsisisi ay akaying palabas mula sa kadiliman ng di- 
paniniwala hanggang sa liwanag ng pananampalataya at katwiran. Bayaang ilagay niya ang 
nanginginig niyang kamay sa maibiging kamay ni Jesus. Ang ganitong pagpapatawad ay 
pinagtitibay sa langit. Sa diwang ito lamang may kapangyarihan ang iglesya na magpatawad 
sa makasalanan. Ang kapatawaran ng mga kasalanan ay matatamo lamang sa pamamagitan 
ng mga kagalingan o biyaya ni Kristo. Walang sinumang tao, o kapulungan man ng mga tao, 
na binibigyan ng kapangyarihang magpalaya o magpatawad sa kaluluwa sa pagkakasala 
nito. Tinagubilinan ni Kristo ang Kaniyang mga alagad na ipangaral sa lahat ng mga bansa 
ang kapatawaran ng mga kasalanan, subali't sila na rin ay walang kapangyarihang makapag- 
alis ng kahit isang bahid na kasalanan. Ang pangalan ni Jesus ay siya lamang “pangalan sa 
silong ng langit na ibinigay sa mga tao, na sukat nating ikaligtas.” Mga Gawa 4:12. 


Nang unang katagpuin ni Jesus ang mga alagad sa silid sa itaas, ay hindi nila kasama si 
Tomas. Narinig na niya ang mga balita ng mga iba, at marami na siyang tinanggap na 
katibayan na si Jesus ay nagbangon na nga, nguni't kapanglawan at di-paniniwala ang 
pumuno sa kaniyang puso. Nang marinig niya ang pagsasalaysay ng mga alagad tungkol sa 
kahanga-hangang mga pagpapakita ng nagbangong Tagapagligtas, ay lalo lamang itong 
nagbulusok sa kaniya sa kawalang-pag-asa. Kung si Jesus ay tunay na nagbangon sa mga 
patay, ay wala na ngang maaasahan pang literal na kaharian sa lupa. At isinama ng kaniyang 
loob ang pangyayari na ang kaniyang Panginoon ay napakikita sa lahat ng mga alagad at sa 
kaniya ay hindi. Ipinasiya niyang huwag maniwala, at buong sanlinggong nagmukmok siya 
sa aba niyang kalagayan, na waring lalong sinakmal ng lungkot kung ihahambing sa pag-asa 
at pananampalataya ng kaniyang mga kapatid. 

Sa buong panahong ito ay paulit-ulit niyang sinabi, “Malibang aking makita sa Kaniyang 
mga kamay ang butas ng mga pako, at maisuot ko ang aking daliri sa butas ng mga pako, at 
maisuot ko ang aking kamay sa Kaniyang tagiliran, ay hindi ako sasampalataya.” Ayaw 
siyang maniwala sa nakikita ng kaniyang mga kapatid, o kaya'y sumampalataya sa kanilang 
pinatutimayan. Marubdob ang pag-ibig niya sa kaniyang Panginoon, nguni't pinahintulutan 
niyang maghari sa kaniyang puso at pagiisip ang pagkainggit at di-paniniwala. 


Ginawa nang pansamantalang tahanan ng ilan sa mga alagad ang silid sa itaas, at lahat ay 
nagkakatipon dito maliban kay Tomas. Isang gabi”y ipinasiya ni Tomas na makipagtagpo sa 
mga iba. Kahit na hindi siya nani-niwala, may bahagya rin siyang pag-asa na maaaring to- 
too nga ang magandang balita. Samantalang nagsisikain ang mga alagad ng kanilang 
hapunan, ay pinag-usapan nila ang mga katunayang ibinigay sa kanila ni Kristo sa mga hula. 
“Noon dumating si Jesus, nang nangapipinid ang mga pinto, at tumayo sa gitna, at nagsabi, 
Kapaya-paan ang sumainyo.” 


Pagbaling kay Tomas ay sinabi Niya, “Idaiti mo rito ang iyong daliri, at tingnan mo ang 
Aking mga kamay, at idaiti mo rito ang iyong kamay, at isuot mo sa Aking tagiliran: at 
huwag kang di mapanampalatayahin, kundi mapanampalatayahin.” Ipinakikilala ng mga 
salitang ito na alam Niya ang mga iniisip at mga sinasabi ni Tomas. Batid ng nag- 
aalinlangang alagad na sa loob ng sanlinggo ay hindi nakita si Jesus ng sinuman sa kaniyang 
mga kasama. Hindi sila makapagbabalita sa Panginoon ng kaniyang di-paniniwala. Nakilala 
niyang ang Isang nasa harap niya ay ang kaniyang Panginoon. Hindi na niya hangad pa ang 
ano pa mang katibayan. Lumukso sa kagalakan ang kaniyang puso, at siya'y nagpatirapa sa 
paanan ni Jesus na umiiyak, “Panginoon ko at Diyos ko.” 


Tinanggap ni Jesus ang kaniyang pagkilala, gayunma'y mabanayad din Niyang 
sinuwatan ang kaniyang di-pani-niwala: “Tomas, sapagka't Ako'y nakita mo, ay sumam- 
palataya ka: mapapalad yaong hindi nangakakita, at gayunma'y nagsisampalataya.” Naging 
lalo sanang kalu-gud-lugod kay Kristo ang pananampalataya ni Tomas kung siya lamang ay 
naniwala kaagad sa patotoo ng kaniyang mga kapatid. Kung ang sanlibutan ngayon ay 
susunod sa halimbawa ni Tomas, ay wala isa mang sasam-palataya sa ikaliligtas, sapagka't 
lahat ng tumatanggap kay Kristo ay dapat sumampalataya sa pamamagitan ng patotoo ng 
mga iba. 


Marami sa mga mapag-alinlangan ang nangagdadahilan sa pamamagitan ng pagsasabing 
kung mayroon lamang silang katibayang gaya ng tinanggap ni Tomas sa kaniyang mga 
kasama, ay magsisisampalataya sila. Hindi nila natatantang hindi lamang ang katibayang 
yaon ang nasa kanila, kundi marami pa. Ang maraming gaya ni Tomas, na naghihintay 
munang maalis ang lahat ng sanhi ng pag-aalinlangan bago maniwala, ay mabibigo sa kani- 
lang ninanais. Unti-unti silang tumitibay sa di-paniniwala. Yaong mga namimihasang 
tumingin sa madilim o ma-lungkot na panig, at bubulung-bulong at nagrereklamo, ay hindi 
nakaaalam ng kanilang ginagawa. Naghahasik sila ng mga binhi ng pag-aalinlangan, at 

sila'y magsisi-pag-ani ng isang buntong pag-aalinlangan. Sa isang panahong kailangang- 
kailangan ang pananampalataya at pagtitiwala, masusumpungan nga ng marami na sila'y 
walanglakas upang umasa at maniwala. 


Sa ipinakitungo ni Jesus kay Tomas, ay nagbigay Siya ng isang aral sa mga sumusunod 
sa Kaniya. Ipinakikita ng Kaniyang halimbawa kung paano natin pakikitunguhan yaong mga 
mahihina ang pananampalataya, at yaong ang pinangingibabaw ay ang kanilang mga pag- 
aalinla-ngan. Hindi sinisi ni Jesus si Tomas, ni hindi rin Siya nakipagtalo sa kaniya. 
Inihayag Niya ang Kaniyang sarili sa isang nag-aalinlangan. Si Tomas ay naging lubos na 
di-makatwiran sa pagsasabi ng mga kondisyon ng kaniyang pagsampalataya, ngimi't 
binuwag ni Jesus ang lahat ng ito, sa pamamagitan ng Kaniyang masaganang pag-ibig at 
pagsasaalang-alang. Ang di-paniniwala ay bihirang magapi ng pakikipagtalo. Ito manapa ay 
ginagamit na pansanggalang sa sarili, at humahanap ng bagong kakatig at dadahilanin. 
Datapwa't bayaang si Jesus, sa Kaniyang pag-ibig at kaawaan, ay ihayag bilang ang 
ipinako-sa-krus na Tagapagligtas, at sa maraming minsa'y bantulot na mga labi ay 
mapapakinggan ang pagkilala ni Tomas na, “Panginoon ko at Diyos ko.” 

Kabanata 85--Sa Tabi ng Dagat Minsan Pa 


Tinipan ni Jesus na katagpuin sa Galilea ang Kaniyang mga alagad: at kaya nga karaka- 
rakang makaraan ang linggo ng Paskuwa, ay gumayak na silang pumaroon. Ang pagkawala 
nila sa Jerusalem sa panahon ng kapistahan ay ituturing na pagtataksil at paglaban, kaya 
sila'y namalagi roon hanggang sa ito ay natapos, nguni't nang ito'y matapos na ay masaya 
silang umuwi upang tagpuin ang Tagapagligtas ayon sa Kaniyang ipinagbilin. Pito sa mga 
alagad ang magkakasama. Nadaramtan sila ng abang kasuutan ng mga mangingisda, salat 
sila sa mga kayamanan ng sanlibutan, subali't mayaman naman sa pagkakilala at 
pagsasakabuhayan ng katotohanan, na siyang sa paningin ng Langit ay nagbigay sa kanila 
ng kataas-taasang katayuan bilang mga tagapagturo. Hindi sila nagsipag-aral sa mga 
paaralan ng mga propeta nguni't sa loob naman ng tatlong taon ay tinuruan sila ng 
pinakadakilang Guro na lumitaw sa sanlibutan. Sa ilalim ng Kaniyang pagtuturo ay sila’y 
naging mararangal, matatalino, at nalinang na mga kinatawan na sa pamamagitan nila'y 
maaaring maakay ang mga tao sa pagkakilala ng katotohanan. 


Ang malaking panahon ng ministeryo ni Kristo ay ginugol sa tabi ng Dagat ng Galilea. 
Nang magkatipon na ang mga alagad sa isang pook na doo'y hindi sila magagambala, ay 
nasumpungan nilang sila'y naliligid ng mga alaala ni Jesus at ng Kaniyang 
makapangyarihang mga gawa. Sa dagat na ito, nang ang mga puso nila ay saklot ng sindak, 
at mabilis silang dinadala ng mabangis na bagyo sa tiyak na kapahamakan, ay lumakad si 
Jesus sa ibabaw ng mga alon upang sila'y saklolohan. Dito'y tumahimik ang unos sa 
pamamagitan ng Kaniyang salita. Abot ng tanaw ay ang dalampasigan na doo'y pinakain 
ang mahigit sa sampung libong tao mula sa ilang putol na tinapay at mga isda. Hindi rin 
kalayuan doon ay ang Capernaum, na doon naganap ang lubhang maraming himala o 
kababalaghan. Nang pagmasdan ng mga alagad ang tanawin, ay napuno ang kanilang pag- 
iisip ng mga salita at mga gawa ng kanilang Tagapagligtas. 


Maaliwalas ang gabi, at si Pedro, palibhasa'y hindi pa rin kinukupasan ng kaniyang 
dating pag-ibig sa mga daong at sa pangingisda, ay nagmungkahing sila'y pumalaot sa dagat 
at ihagis ang kani-kanilang mga lambat. Sa panukalang ito'y handang sumama ang lahat, 
sila'y nangangailangan ng pagkain at pananamit, at ito'y matu-tustusan ng kikitain nila sa 
matagumpay na pangingisda sa buong magdamag. Kaya nga pumalaot sila na lulan ng 
kanilang daong, nguni't wala silang nahuli. Nagsikap sila sa buong magdamag, nguni't 
walang nangyari. Sa pagdaraan ng nakaiinip na mga oras ay pinag-usapan nila ang kanilang 
Panginoong wala roon, at nagunita nila ang kahanga-hangang mga pangyayari na 
nasaksihan nila sa Kaniyang ministeryo sa tabi ng dagat. Naitanong nila kung ano kaya ang 
magiging hinaharap nila, at sila ay nalungkot sa madilim na pag-asang kinakaharap nila. 


Samantala'y sinusundan sila ng tanaw ng nag-iisang Manonood na hindi nila nakikita. Sa 
wakas ay sumapit aing bukang-liwayway. Hindi kalayuan sa pampang ang daong, at 
natanaw ng mga alagad ang isang Taong nakatayo sa dalampasigan, na nagtanong sa kanila, 

“Mga anak, mayroon baga kayong anumang makakain?” Nang sumagot sila ng, “Wala,” 
kaniyang sinabi sa kanila, Thulog ninyo ang lambat sa dakong kanan ng daong, at 
makakasumpong kayo. Inihulog nga nila, at hindi na nila mahila dahil sa karamihan ng mga 
isda.” Nakilala ni Juan ang Tao, at sinabi niya kay Pedro, “Ang Panginoon nga.” Gayon na 
lamang ang katuwaan ni Pedro at sa labis niyang kagalakan ay tumalon siya sa tubig at hindi 
natagalan at nakatayo na siya sa piling ng kaniyang Panginoon. Ang ibang mga alagad ay 
nagsidating na lulan ng kanilang daong, at hila-hila ang lambat na puno ng mga isda. “Nang 
sila'y magsilunsad sa lupa, ay nakakita sila roon ng mga bagang uling, at isda ang nakalagay 
sa ibabaw, at tinapay.” 


Takang-taka sila na anupa't hindi na nila nakuhang itanong kung saan nanggaling ang 
apoy at ang pagkain. “Sinabi sa kanila ni Jesus, Mangagdala kayo rito ng mga isdang inyong 
nangahuli ngayan.” Nagmamadaling nilapitan ni Pedro ang lambat, na kaniyang binitiwan, 
at tinulungan niya ang mga kapatid niya sa paghila nito sa pampang. Pagkatapos na 
maisagawa ito, at nang maihanda na ang lahat, ay tinawag ni Jesus ang mga alagad na 
magsilapit at magsikain. Pinagputul-putol Niya ang tinapay, at hinati-hati sa kanila, at 
Siya'y nakilala at kinilala ng pito. Ngayo'y naalaala nila ang himala na pagpapakain sa 
limang libo sa tabi ng bundok, nguni't nakalukob sa kanila ang isang mahiwagang 
pangingimi, at kaya nga walang imik nilang minasdan ang nagbangong Tagapagligtas. 


Buhay na buhay na nanariwa sa kanilang gunita ang tanawin sa tabi ng dagat nang sila'y 
tawagin ni Jesus na sumunod sa Kaniya. Naalaala nilang sa Kaniyang utos ay pumalaot sila 
sa malalim, at inihulog nila ang kanilang lambat, at ang nahuli nila'y napakarami na anupa't 
punung-puno ang lambat, at nagkampupunit pa. Pagkatapos ay tinawag sila ni Jesus na iwan 
ang kanilang mga daong na pangisda, at sila'y pinangakuang gagawing mga mamamalakaya 
ng mga tao. Upang maibalik sa kanilang mga pag-iisip ang tanawing ito, at upang lalo itong 
maikintal, kung kaya muli Niyang ginawa ang himala. Ang ginawa Niya ay isang pag-ulit sa 
tagubilin o utos sa mga alagad. Ipinakilala nito sa kanila na ang pagkamatay ng kanilang 
Panginoon ay hindi nagpabawa sa tungkulin nilang ganapin ang gawaing itinakda Niya sa 
kanila. Bagama't hindi na nila Siya makakasama, at hindi na rin sila kikita sa kanilang 
dating hanapbuhay, ang nagbangong Tagapagligtas naman ang patuloy na mangangalaga at 
mag-iingat sa kanila. Samantalang ginagawa nila ang Kaniyang gawain, Siya naman ang 
magbibigay ng kanilang mga kailangan. At may layunin si Jesus nang sila”y atasang ihagis 
nila ang kanilang lambat sa dakong kanan ng daong. Sa dakong yaon nakatayo Siya sa 
pampang. Yaon ang dako ng pananampalataya. Kung sila'y magsisigawang nakaugnay sa 
Kaniya---inilalangkap ang banal Niyang kapangyarihan sa paggawa ng taong tulad nila---ay 
hinding-hindi sila mabibigo. 


Isa pang aral ang kinailangang ibigay ni Kristo, na may kaugnayan tanging-tangi na kay 
Pedro. Ang pagkakaila ni Pedro sa kaniyang Panginoon ay nakahihiyang katuwas ng 
kaniyang dating ibinabansag na pagtatapat. Hindi niya naparangalan si Kristo, at sinira niya 


ang pagtitiwala ng kaniyang mga kapatid. Ang akala nila ay hindi na siya tutulutang 

makabalik sa dati niyang kalagayan sa gitna nila, at siya na rin ay nakadama na nawala na 
ang tiwala sa kaniya. Bago siya paganapin uli ng kaniyang gawaing pagka-apostol, ay 
kailangang patimayan muna niya sa harap nilang lahat na siya'y nagsisi na nga. Kung hindi 
niya gagawin ito, ang kasalanan niya, bagama't pinagsisihan na, ay maaaring sumira sa 
kaniyang impluwensiya bilang isang ministro ni Kristo. Binigyan siya ng Tagapagligtas ng 
pagkakataong matamo niyang muli ang pagtitiwala ng kaniyang mga kapatid, at maalis din 
naman hangga't maaari, ang pula o kadustaang naikulapol niya sa ebanghelyo. 


Ibinibigay dito ang isang aral para sa lahat ng mga sumusunod kay Kristo. Ang 
ebanghelyo ay hindi nakikipagkasundo sa masama. Hindi nito mapagpapaumanhinan ang 
kasalanan. Ang mga lihim na kasalanan ay dapat lihim na ikumpisal o ipahayag sa Diyos, 
subali't sa hayag na pagkakasala, ay hayagang pagpapahayag ang kailangan. Ang pula sa 
kasalanang ginawa ng alagad ay isinasabay kay Kristo. Pinapagtatagumpay nito si Satanas, 
at binibigyan ng ikatitisod ang mga nag-uulik-ulik na kaluluwa. Sa pamamagitan ng 
pagbibigay niya ng katunayan ng kaniyang pagsisisi, sa abot ng kaniyang kaya, ay inaalis 
niya ang kapulaang ito. 


Samantalang si Kristo at ang mga alagad ay salu-sa-long nagsisikain sa tabi ng dagat, ay 
hindi sinabi ng Tagapagligtas kay Pedro, “Simon, anak ni Jonas, iniibig mo baga Ako nang 
higit kaysa mga ito?” na ang tinutukoy ay ang kaniyang mga kapatid. Nang una ay sinabi ni 
Pedro, “Bagaman ang lahat ng mga tao ay mangatisod sa Iyo, gayunman ako'y di-kailanman 
matitisod.” Mateo 26:33. Nguni't ngayon ay nag-ukol si Pedro ng tunay niyang pahalaga sa 
sarili niya. “Oo, Panginoon,” sabi niya, “nalalaman Mo na kita'y iniibig.” Wala roong 
marubdob na pagtiyak na ang pag-ibig niya ay higit na malaki kaysa pag-ibig ng kaniyang 
mga kapatid. Hindi niya sinabi ang sarili niyang palagay sa kaniyang pagmamahal. Sa 
Kaniya na nakababasa ng lahat ng mga adhikain ng puso ay ipinaubaya niya ang paghatol 
tungkol sa kaniyang katapatan---Nalalaman Mo na kita'y iniibig.” At siya'y inatasan ni 
Jesus, “Pakanin mo ang Aking mga kordero.” 


Muling sinubok ni Jesus si Pedro, na inuulit ang nauna Niyang mga salita: “Simon, anak 
ni Jonas, iniibig mo baga Ako?” Sa pagkakataong ito ay hindi Niya tinanong si Pedro kung 
iniibig niya Siya nang higit kaysa mga kapatid niya. Ang ikalawang tugon ay katulad din ng 
una, walang mayabang na pagtiyak: “Oo, Panginoon, nalalaman Mo na kita'y iniibig.” 
Sinabi sa kaniya ni Jesus, “Pakanin mo ang Aking mga tupa.” Minsan pang inulit ng 
Tagapagligtas ang sumusubok na katanungan: “Simon, anak ni Jonas, iniibig mo baga 
Ako?” Nalumbay si Pedro, sinapantaha niyang pinag-aalinlanganan ni Jesus ang kaniyang 
pag-ibig. Batid niyang may dahilan ang kaniyang Panginoon na mag-alinlangan sa kaniya, 
at masakit ang kaniyang loob na siya'y sumagot, “Panginoon, nalalaman Mo ang lahat ng 
mga bagay, nalalaman Mo na kita'y iniibig.” Muling sinabi sa kaniya ni Jesus, “Pakanin mo 
ang Aking mga tupa.” 

Tatlong ulit na hayagang ikinaila ni Pedro ang kaniyang Panginoon, at tatlong ulit ding 
natamo ni Jesus sa kaniya ang katiyakan ng kaniyang pag-ibig at pagtatapat, na itinimo nang 
tuwiran sa kaibuturan ng kaniyang sugatang puso ang katanungang yaon na katulad ng isang 
matulis na palaso. Sa harap ng nagkakatipong mga alagad ay inihayag ni Jesus ang lalim ng 
pagsisisi ni Pedro, at kaniyang ipinakilala kung gaano lubos na nagpakababa ang dati'y 
mayabang na alagad. 


Si Pedro ay katutubong mapagpauna at biglain, at sinamantala ni Satanas ang mga likas 
na ito upang siya'y madaig. Bago nahulog sa pagkakamali si Pedro, ay sinabi ni Jesus sa 
kaniya, “Hiningi ka ni Satanas upang ikaw ay maliglig niyang gaya ng trigo: datapwa't ikaw 
ay ipinamanhik (idinalangin) Ko, na huwag magkulang ang iyong pananampalataya: at 
ikaw, kung makapagbalik ka nang muli, ay papagtibayin mo ang iyong mga kapatid.” Lukas 
22:31, 32. Ang panahong yaon ay dumating na ngayon, at maliwanag na nakikita ang 
pagbabago ni Pedro. Ang mahihigpit at mapanuring mga tanong ng Panginoon ay hindi man 
lamang tumanggap ng kahit isang labis at mayabang na kasagutan, at dahil sa kaniyang 
pagpapakababa at pagsisisi, si Pedro ay naging lalong handa kaysa nang una upang 
gumanap na pastor ng kawan. 


Ang unang gawaing ipinagkatiwala ni Kristo kay Pedro nang siya'y maibalik na sa 
ministeryo ay ang magpakain sa mga kordero o mga batang tupa. Kakaunti ang karanasan ni 
Pedro sa gawaing ito. Mangangailangan ito ng malaking pag-iingat at pagkamagiliw, ng 
malaking pagtitiis at pagtitiyaga. Hinihingi nitong maglingkod siya sa mga bata pa sa 
pananampalataya, na turuan ang mga walang nalalaman, na buksan sa kanila ang mga 
Kasulatan, at turuan sila upang magamit sa paglilingkod kay Kristo. Hanggang ngayon ay 
hindi pa naaangkop si Pedro upang gumawa nito, ni hindi pa rin niya nauunawaan ang 
kahalagahan nito. Subali't ito ang gawaing ipinagagawa ngayon ni Jesus sa kaniya. Para sa 
gawaing ito inihanda siya ng sarili niyang karanasan ng paghihirap at pagsisisi. 


Nang si Pedro ay hindi pa nahuhulog sa pagkakamali, siya'y laging mapagsalita nang 
pabigla-bigla, sa biglang silakbo ng damdamin. Laging handa siyang magtuwid o magwasto 
sa mga iba, at handang magpahayag ng laman ng kaniyang isip, kahit wala pa siyang 
malinaw na pagkaunawa sa kaniyang sarili o sa bagay na dapat niyang sabihin. Nguni't ang 
nahikayat at nagbagong si Pedro ay ibang-iba. Nasa kaniya pa rin ang dati niyang 
kasiglahan o kasigasigan, gayunma'y isinaayos ng biyaya ni Kristo ang kaniyang 
kasiglahan. Hindi na siya mapangahas o mapusok, hindi na makasarili, at mapagmataas, 
kundi mahinahon, matimpi, at napatuturo. Mapakakain na nga niya ang mga kordero at 
gayundin ang mga tupa ng kawan ni Kristo. 


Ang uri o paraan ng pakikitungong ginawa ng Tagapagligtas kay Pedro ay may aral para 
sa kaniyang mga kapatid. Tinuruan sila nito na harapin ang nakagagawa ng pagsalansang 
nang may pagtitiis, pakikiramay, at may mapagpatawad na pag-ibig. Bagama't ikinaila ni 
Pedro ang kaniyang Panginoon, hindi naman nabawasan ang pag-ibig ni Jesus sa kaniya. 

Ganito ring pag-ibig ang dapat ipadama ng katulong na pastor sa mga tupa at mga 
korderong ipinagkatiwala sa kaniyang pag-iingat. Palibhasa'y naaalaala ang sarili niyang 
kahinaan at pagkukulang, pakikitunguhan ni Pedro ang kaniyang kawan nang buong 
paggiliw na gaya ng ipinakitungo ni Kristo sa kaniya. 


Ang itinanong ni Kristo kay Pedro ay makahulugan. Binanggit lamang Niya ang isang 
kondisyon ng pagka-alagad at paglilingkod. “Iniibig mo baga Ako?” wika Niya. Ito ang 
kailangang katangian. Kahit nag-aangkin si Pedro ng iba pang katangian o likas, nguni't 
kung walang pag-ibig ni Kristo ay hindi siya maaaring maging isang tapat na pastor sa 
kawan ng Panginoon. Ang karunungan, kagandahang-loob, katatasan sa pagsasalita, 
pagkilala ng utang na loob, at kasiglahan ay nakatutulong na lahat sa mabuting gawain: 
subali't kung walang pag-ibig ni Jesus sa puso, ay bigo ang gawain ng ministrong 
Kristiyano. 


Kinausap ni Jesus si Pedro nang sarilinan, sapagka't mayroong bagay na ibig Niyang sa 
kaniya lamang sabihin. Bago namatay si Jesus, ay sinabi Niya kay Pedro, “Sa paroroonan 
Ko, ay hindi ka makasusunod sa Akin ngayon, nguni't pagkatapos ay makasusunod ka.” 
Ito'y tinugon ni Pedro ng, “Panginoon, bakit hindi ako makasusunod sa Iyo ngayon? Ang 
aking buhay ay ibibigay ko dahil sa Iyo.” Juan 13:36, 37. Nang sabihin niya ito, bahagya na 
niyang naisip kung hanggang saan siya aakayin ng hakbang ni Kristo. Nabigo siya nang 
dumating ang pagsubok, nguni't muli siyang magkakaroon ng pagkakataon upang 
patunayan ang kaniyang pag-ibig kay Kristo. Upang siya'y mapalakas at mapatibay para sa 
huling pagsubok sa kaniyang pananampalataya, ay inihayag sa kaniya ng Tagapagligtas ang 
kaniyang hinaharap. Sinabi sa kaniya ni Jesus na pagkatapos niyang makapamuhay ng isang 
kabuhayang kapaki-pakinabang, pagka nananaig na ang kaniyang katandaan sa kaniyang 
kalakasan, ay tunay ngang susunod siya sa kaniyang Panginoon. Sinabi ni Jesus, “Nang 
ikaw ay bata pa, ikaw ay nagbibihis, at ikaw ay lumalakad kung saan mo ibig nguni't 
pagtanda mo'y iuunat mo ang iyong mga kamay, at bibigkisan ka ng iba, at dadalhin ka 
kung saan hindi mo ibig. Ito nga'y sinalita Niya, na ipinaaalam kung sa anong kamatayan 
ang iluluwalhati niya sa Diyos.” 


Sa ganitong paraan ipinaalam ni Jesus kay Pedro kung sa anong paraan siya mamamatay, 
sinabi pa nang pauna na iuunat niya ang kaniyang mga kamay sa krus. Muli Niyang inatasan 
ang Kaniyang alagad, “Sumunod ka sa Akin.” Hindi nanlumo si Pedro sa inihayag sa 
kaniya. Nadama niyang handa siyang magtiis ng anumang kamatayan alang-alang sa 
kainiyang Panginoon. 


Hanggang sa panahong ito ang pagkakilala ni Pedro kay Kristo ay ayon sa laman, gaya 
rin ng pagkakilala ng marami sa Kaniya ngayon, nguni't hindi na magiging makitid buhat 
ngayon ang pagkakilala sa Kaniya. Kilala niya si Jesus nang ayon lamang sa mga 
pagsasamahan ng tao. Inibig niya Siya bilang tao, bilang isang gurong isinugo ng langit, 
ngayon ay iniibig niya Siya bilang Diyos. Natutuhan niya ang aral na sa ganang kaniya si 

Kristo ay siyang lahat at lahat. Ngayon ay handa na siyang makisama sa misyon ng 
sakripisyo ng kaniyang Panginoon. Nang sa wakas ay dalhin na siya sa krus, sa sarili niyang 
pakiusap, siya ay ipinakong patiwarik. Inakala niyang totoong napakalaking karangalan 
kung siya ay magbabata sa paraan ding gaya ng binata ng kaniyang Panginoon. 


Sa ganang kay Pedro ang mga salitang “Sumunod ka sa Akin” ay punung-puno ng turo. 
Ibinigay ang aral hindi lamang para sa kaniyang kamatayan, kundi para sa bawa't hakbang 
din naman ng kaniyang buhay. Hanggang sa panahong ito ay hilig pa rin ni Pedro na 
gumawang nagsasarili. Sinubok na niyang siya ang magpanukala para sa gawain ng Diyos, 
sa halip na siya'y maghintay na sumunod sa panukala ng Diyos. Nguni't wala siyang 
mapapakinabang kung siya'y magpapauna sa Panginoon. Inaatasan siya ni Jesus, “Sumunod 
ka sa Akin.” Huwag kang tumakbo nang nauuna sa Akin. Sa gayon ay hindi ka mag-isang 
sasagupa sa mga hukbo ni Satanas. Bayaan mong mauna Ako sa iyo, at hindi ka madadaig 
ng kaaway. 


Sa paglakad. ni Pedrong kasabay ni Jesus, nakita niyang sumusunod si Juan. Isang 
pagnanasa ang sumapuso niya na maalaman ang magiging hinaharap nito, at kaya nga sinabi 
niya “kay Jesus, Panginoon, at ano ang gagawin ng taong ito? Sinabi sa kaniya ni Jesus, 
Kung ibig Kong siya'y manatili hanggang sa Ako'y pumarito, ay ano nga sa iyo? sumunod 
ka sa Akin.” Dapat sanang naisip ni Pedro na ipakikilala o ihahayag sa kaniya ng Panginoon 
ang lahat ng makabubuti sa kaniya na kaniyang maalaman. Tungkulin ng bawa't isa na 
sumunod kay Kristo, nang hindi na iniintindi pa ang tungkol sa gawaing ibinibigay sa iba. 
Sa pagsasabi ni Jesus tungkol kay Juan na, “Kung ibig Kong siya'y manatili hanggang sa 
Ako'y pumarito,” ay hindi tiniyak ni Jesus na ang alagad na ito ay mabubuhay hanggang sa 
ikalawang pagdating ng Panginoon. Ipinakilala lamang Niya ang Kaniyang walang- 
hanggang kapangyarihan, na anupa't kung ibig Niyang gayon ang mangyari, ay hindi iyon 
makapipinsala sa gawain ni Pedro. Ang hinaharap ni Juan at ni Pedro ay kapwa nasa mga 
kamay ng kanilang Panginoon. Pagtalima sa pagsunod sa Kaniya ang tungkuling hinihingi 
sa bawa't isa. 


Kayrami ngayon ng mga katulad ni Pedro! Interesado sila sa mga bagay ng iba, at 
kinasasabikan nilang maalaman ang kanilang tungkulin, samantalang sila ang nanganganib 
na magpabaya sa sarili nila. Ang gawain natin ay tumingin kay Kristo at sumunod sa 
Kaniya. Kung titingin tayo sa iba ay makikita natin ang mga kamalian sa buhay nila, at 
gayundin ang mga kapintasan sa kanilang likas. Ang tao ay balot ng mga kahinaan. Nguni't 
makakasumpong tayo kay Kristo ng kasakdalan. Sa pagtingin natin sa Kaniya ay 
mangababago tayo. Si Juan ay nabuhay nang napakatanda. Nasaksihan niya ang 
pagkawasak ng Jeruslem, at ang pagkagiba ng marilag na templo--isang sagisag ng 
pangwakas na pagkagiba ng sanlibutan. Hanggang sa katapus-tapusang mga araw ni Juan ay 
sinunod niya ang kaniyang Panginoon. Ang dinadala ng kaniyang patotoo sa mga iglesya 
ay, “Mga minamahal, mangag-ibigan tayo sa isa't isa,” “ang nananahan sa pag-ibig ay 
nananahan sa Diyos, at ang Diyos ay nananahan sa kaniya.” 1 Juan 4:7, 16. 

Ibinalik si Pedro sa pagka-apostol, nguni't ang karangalan at kapangyarihang tinanggap 
niya kay Kristo ay hindi nagbigay sa kaniya ng kapangyarihang mangibabaw sa kaniyang 
mga kapatid. Niliwanag ito ni Kristo nang sa tanong ni Pedro na, “Ano ang gagawin ng 
taong ito?” ay sagutin Niya ito ng, “Ano nga sa iyo? sumunod ka sa Akin.” Hindi ibimgay 
kay Pedro ang karangalang maging pangulo ng iglesya. Ang paglingap na ipinakita ni Kristo 
sa kaniya sa pagpapatawad sa kaniyang pagtalikod, at ang pagtitiwala sa kaniya sa 
pagpapakain sa kawan, at ang sariling katapatan naman ni Pedro sa pagsunod kay Kristo, ay 
naging daan upang matamo niya ang pagtitiwala ng kaniyang mga kapatid. Nagkaroon siya 
ng malaking impluwensyia sa iglesya. Nguni't ang aral na itinuro sa kaniya ni Kristo sa tabi 
ng Dagat ng Galilea ay tinaglay-taglay ni Pedro sa kaniyang buong buhay. Nang sa 
pamamagitan ng Espiritu Santo ay sumulat siya sa mga iglesya, ay sinabi niya: 


“Sa matatanda nga sa inyo'y umaaral ako, akong matandang kasamahan ninyo, at isang 
saksi ng mga hirap ni Kristo, at may bahagi rin naman sa kaluwalhatiang ihahayag: 
Pangalagaan ninyo ang kawan ng Diyos na nasa inyo, na magsigamit kayo ng pagpupuno, 
na hindi sapilitan, kundi may kasayahan, na ayon sa kalooban ng Diyos; ni hindi dahil sa 
mahalay na kapaki-nabangan, kundi sa handang pag-iisip, ni hindi rin na man ang gaya ng 
kayo'y may pagkapanginoon sa pinangangasiwaang ipinagtagubilin sa inyo, kundi kayo'y 
maging mga uliran ng kawan. At pagkahayag ng Pangulong Pastor, ay magsisitanggap kayo 
ng di-nasisirang putong ng kaluwalhatian.” 1 Pedro 5:1. 

Kabanata 86--“Magsiyaon Kayo, Turuan Ninyo ang Lahat ng mga Bansa” 


Nakatayong isang hakbang lamang ang layo mula sa luklukan Niya sa langit, nang ibigay 
ni Kristo ang tagubilin sa Kaniyang mga alagad. “Ang lahat ng kapamahalaan sa langit at sa 
ibabaw ng lupa ay naibibigay na sa Akin,” sabi Niya. “Dahil dito'y magsiyaon nga kayo, at 
turuan ninyo ang lahat ng mga bansa.” “Magsiyaon kayo sa buong sanlibutan, at inyong 
ipangaral ang ebanghelyo sa lahat ng kinapal.” Marcos 16:15. Muli at muling inulit ang mga 
salita, upang mahagip ng mga alagad ang kahulugan nito. Sa lahat ng mga tumatahan sa 
lupa, dakila at mababa, mayaman at dukha, ay kailangang pasilangin ang liwanag ng langit 
nang may maningning at matinding mga sinag. Ang mga alagad ay dapat maging mga 
kamanggagawa ng kanilang Manunubos sa gawain ng pagliligtas sa sanlibutan. 


Ang tagubilin ay ibinigay sa Labindalawa nang sila”y tagpuin ni Kristo sa silid sa itaas, 
nguni't ngayo'y ibibigay ito sa malaki-laking bilang. Sa pulong sa isang bundok sa Galilea, 
ang lahat ng mga sumasampalatayang matatawagan ay nangagkatipon. Tungkol sa pulong 
na ito ay si Kristo na rin ang nagtakda ng oras at ng pook noong hindi pa Siya namamatay. 
Ipinaalaala sa mga alagad ng anghel sa libingan ang pangako Niyang sila'y tatagpuin Niya 
sa Galilea. Ang pangako ay inulit sa mga sumasampalatayang nagkatipon sa Jerusalem 
noong linggo ng Paskuwa, at sila naman ang nagbalita nito sa maraming nangalulumbay 
dahil sa pagkamatay ng kanilang Panginoon. Taglay ang matinding kasabikang hinintay ng 
lahat ang pagkakatipong ito. Nagsipanggaling sila sa iba't ibang dako, na upang maiwasang 
mapaghinalaan ng mainggiting mga Hudyo, ay nagpalikwadlikwad sila sa maliligoy na daan 
hanggang sa makarating sila sa dakong pagtitipunan. Kakaba-kaba ang kanilang mga 
pusong sila'y nagdatingan, na maalab na nagsisipag-usap ng mga nabalitaan nila tungkol 
kay Kristo. 


Sa panahong itinakda ay mga limandaang nagsisisampalataya ang nagtipon nang pulu- 
pulutong sa tabi ng bundok, na sabik makaalam ng lahat nang dapat nilang malaman sa mga 
nakakita kay Kristo nang Siya'y mabuhay na mag-uli. Nagpalipat-lipat ang mga alagad sa 
mga pulutong, na ibinabalita ang lahat nilang nakita at narinig kay Jesus, at nagpapaliwanag 
buhat sa mga Kasulatan gaya rin ng ginawa Niya sa kanila. Isinalaysay ni Tomas ang 
tungkol sa kaniyang di-paniniwala, at sinabi niya kung paanong napawi ang lahat niyang 
mga pag-aalinlangan. Di-kaginsa-ginsa'y tumayo sa gitna nila si Jesus. Walang 
makapagsabi kung saan Siya nanggaling o kung paano Siya dumating. Marami sa mga 
nangaroroon ang hindi pa kailanman nakakita sa Kaniya nang una, nguni't sa Kaniyang mga 
kamay at mga paa ay namasdan nila ang mga tanda ng pagkakapako Niya sa krus, ang 
mukha Niya'y gaya ng mukha ng Diyos, at nang kanilang makita Siya, ay kanilang sinamba 
Siya. 

Nguni't may ilang nagsipag-alinlangan. At magkakagayong lagi. May mga nahihirapang 
gumamit ng pananampalataya, at inilalagay nila ang kanilang mga sarili sa panig ng mga 
nag-aalinlangan. Malaki ang nawawala sa mga ito dahil sa kanilang di-paniniwala. Ito 

lamang ang pakikipag-usap na ginawa ni Jesus sa maraming sumasampaiataya pagkatapos 
na Siya'y mabuhay na mag-uli. Siya'y dumating at nagsalita sa kanila na nagsasabi, “Ang 
lahat ng kapamahalaan sa langit at sa ibabaw ng lupa ay naibigay na sa Akin.” Sinamba na 
Siya ng mga alagad bago Siya nagsalita, nguni't ang mga pananalita Niya, na namutawi sa 
mga labing itinikom ng kamatayan, ay nagpasaya sa kanilang taglay ang natatanging 
kapangyarihan. Siya ngayon ang nabuhay na Tagapagligtas. Marami sa kanila ang nakakita 
nang gamitin Niya ang Kaniyang kapangyarihan sa pagpapagaling ng mga maysakit at sa 
pagsawata sa mga inaalihan ni Satanas. 


Naniwala silang Siya'y nag-aangkin ng kapangyarihang magtayo ng Kaniyang kaharian 
sa Jerusalem, kapangyarihang sumawata sa lahat ng sumasakingat o lumalaban, at 
kapangyarihan laban sa mga elemento ng katalagahan. Pinatahimik Niya ang nagngangalit 
na tubig, lumakad Siya sa ibabaw ng namumuting mga alon, bumuhay Siya ng mga patay. 
Ngayon ay ipinahayag Niyang “ang lahat ng kapamahalaan” ay naibigay na sa Kaniya. 
Dinala ng mga salita Niya ang mga isipan ng mga nakikinig sa Kaniya sa ibabaw ng mga 
bagay na makalupa at lumilipas hanggang sa mga bagay na makalangit at walang-hanggan. 
Sila'y nangataas hanggang sa pinakamataas na pagkaunawa ng Kaniyang karangalan at 
kaluwalhatian. 


Ang mga sinalita ni Kristo sa tabi ng bundok ay siyang nagpapahayag na ang sakripisyo 
Niya para sa tao ay lubos at ganap. Natupad na ang mga kondisyon sa pagtubos, natapos na 
ang gawaing ipinarito Niya sa sanlibutan. Siya'y paakyat na sa luklukan ng Diyos, upang 
parangalan ng mga anghel, ng mga pamunuan, at ng mga kapangyarihan. Pumasok na Siya 
sa Kaniyang gawain ng pamamagitan: Nararamtan ng walang-hanggang kapangyarihan, 
Kaniyang ibinigay sa mga alagad ang Kaniyang utos o tagubilin: “Magsiyaon nga kayo, at 
turuan ninyo ang lahat ng mga bansa,” “na sila'y inyong bautismuhan sa pangalan ng Ama 
at ng Anak at ng Espiritu Santo: na ituro ninyo sa kanila na kanilang ganapin ang lahat na 
miutos Ko sa inyo: at narito, Ako'y samasainyong palagi, hanggang sa katapusan ng 
sanlibutan.” Mateo 28:19, 20. 


Ang bansang Hudyo ay siyang pinagkatiwalaan ng banal na katotohanan, nguni't dahil sa 
mga aral ng mga Pariseo ay sila'y naging pinakamapagtangi, at pinakapa-natiko sa lahat ng 
mga tao. Ang lahat ng bagay tungkol sa mga saserdote at mga pinuno---ang kanilang 
pananamit, mga kaugalian, mga seremonya, at mga sali't-saling sabi ay ginawa silang mga 
di-karapat-dapat na maging ilaw ng sanlibutan. Itinuring nilang ang sanlibutan ay sila 
mismo, na bansang Hudyo. Nguni't itinagubilin ni Kristo sa Kaniyang mga alagad na ang 
itanyag nila ay isang pananampalataya at pagsamba na walang itinatanging mga lipi ng mga 
tao o bansa, isang pananampalatayang magiging agpang o nababagay sa lahat ng mga 
bayan, sa lahat ng mga bansa, at sa lahat ng uri ng mga tao. 


Bago iniwan ni Kristo ang Kaniyang mga alagad, ay malinaw Niyang sinabi sa kanila 
ang uri ng Kaniyang kaharian. Ipinaalaala Niya sa kanila ang sinabi Niya nang una tungkol 

dito. Ipinahayag Niyang hindi Niya panukalang magtatag sa sanlibutang ito ng isang 
kahariang ukol sa lupang ito, kundi isang espirituwal na kaharian. Hindi Siya uupo sa 
luklukan ni David bilang isang hari sa lupa. Muli Niyang binuklat sa kanila ang mga 
Kasulatan, na ipinakikilala na ang lahat Niyang pinagdaanan ay siyang itinakda ng langit 
ayon sa pinagkasunduan Niya at ng Ama. Lahat ay pauna nang sinabi ng mga taong 
kinasihan ng Espiritu Santo. Sinabi Niya, Nakikita ninyo na ang lahat ng Aking inihayag sa 
inyo tungkol sa pagtanggi sa Akin bilang Mesiyas ay nangyari. Lahat ng Aking sinabi 
tungkol sa paghihirap na Aking titiisin at ang kamatayang Aking daranasin, ay ganap na 
natupad. Nang ikatlong araw ay bumangon Akong muli. Masikap na inyong saliksikin ang 
mga Kasulatan, at inyong makikitang sa lahat ng mga bagay na ito ay pawang nangatupad 
ang mga tiyak na sinasabi ng hula tungkol sa Akin. 


Tinagubilinan ni Kristo ang Kaniyang mga alagad na gawin ang gawaing iniwan Niya sa 
kanilang mga kamay, na pasisimulan sa Jerusalem. Ang Jerusalem ay siyang naging pook 
ng kagila-gilalas Niyang pagpapakababa alang-alang sa Judea ang pook Niyang sinilangan. 
Doon, sa Kaniyang pagkakatawang-tao, ay lumakad Siyang kasama ng mga tao, at iilan ang 
nakaunawa kung gaano kalapit dumating ang langit sa lupa nang si Jesus ay nasa gitna nila. 
Sa Jerusalem dapat magpasimula ang paggawa ng mga alagad. 


Dahil sa lahat ng binata ni Kristo doon, at dahil din sa paglilingkod Niya roon na di- 
pinahalagahan ng mga tao, ay dapat sanang makiusap ang mga alagad na sila”y suguin sa 
isang lalong may ipinangangakong bukiran, nguni't hindi sila nakiusap nang gayon. Ang 
lupang hinasikan Niya ng binhi ng katotohanan ay dapat linangin ng mga alagad, at ang 
binhi ay sisibol at magbibigay ng masaganang ani. Sa kanilang paggawa ay masasagupa ng 
mga alagad ang pag-uusig dahil sa inggit at poot ng mga Hudyo, nguni't ito'y napagtiisan 
ng kanilang Panginoon, at kaya nga hindi nila ito dapat takasan. Ang mga unang pag-aalok 
ng kahabagan ay dapat gawin sa mga nagsipatay sa Tagapagligtas. 


At sa Jerusalem ay marami ang palihim na nagsisam-palataya kay Jesus. at marami rin 
ang dinaya naman ng mga saserdote at mga pinuna. Sa mga ito ay dapat din namang 
ipakilala ang ebanghelyo. Dapat silang tawagin upang magsipagsisi. Dapat ipaliwanag ang 
kahanga-hangang katotohanan na sa pamamagitan lamang ni Kristo matatamo ang 
kapatawaran ng mga kasalanan. Samantalang napupukaw ang buong Jerusalem dahil sa 
naka-gigimbal-ng-damdaming mga pangyayari sa nagdaang ilang linggo, ay makagagawa 
ng pinakamalalim na pagkikintal ang pangngangaral ng ebanghelyo: 


Nguni't ang gawain ay hindi dapat tumigil dito. Dapat itong palaganapin hanggang sa 
kadulu-duluhang mga hangganan ng lupa. Sinabi ni Kristo sa Kaniyang mga alagad, Naging 
mga saksi kayo ng Aking buhay na mapagsakripisyo alang-alang sa sanlibutan. Nasaksihan 
ninyo ang Aking mga paggawa para sa Israel. Bagama't ayaw nilang lumapit sa Akin upang 
magtamo sila ng buhay, bagama't ginawa sa Akin ng mga saserdote at mga pinuno ang 
bawa't nilang maibigan, at bagama't itinakwil nila Ako gaya ng ipinagpauna na ng mga 

Kasulatan, gayunma”y bibigyan pa rin sila ng isa pang pagkakataon na tanggapin ang Anak 
ng Diyos. Nakita ninyo na ang lahat ng lumalapit sa Akin, na nagpapahayag ng kanilang 
mga kasalanan, ay malaya Kong tinatanggap. Ang lumalapit sa Akin ay hindi Ko itatakwil 
sa anumang paraan. Lahat ng may ibig, ay maaaring makipagkasundo sa Diyos, at 
tumanggap ng walang-hanggang buhay. Sa inyong mga alagad Ko, ay ipinagkakatiwala Ko 
ang pabalitang ito ng kahabagan. Ito'y dapat munang unang ibigay sa Israel, at pagkatapos 
ay sa lahat ng mga bansa, mga wika, at mga bayan. Dapat itong ibigay sa mga Hudyo at sa 
mga Hentil. Lahat ng sumasampalataya ay dapat matipon sa pagiging isang iglesya. 


Sa pamamagitan ng kaloob ng Espiritu Santo ay tatanggap ang mga alagad ng kahanga- 
hangang kapangyarihan. Ang patotoo nila ay dapat pagtibayin ng mga tanda at mga 
kababalaghan. Gagawa ng mga himala, hindi lamang ang mga apostol, kundi ang 
tumatanggap din naman ng pabalita nila. Sinabi ni Jesus, “Mangagpapalabas sila ng mga 
demonyo sa Aking pangalan, mangagsa-salita sila ng mga bagong wika, sila'y 
magsisihawak ng mga ahasat kung magsiinom sila ng bagay na nakama-matay, sa anumang 
paraan ay hindi makasasama sa kanila, ipapatong nila ang kanilang mga kamay sa mga 
maysakit, at sila'y magsisigaling.” Marcos 16:17, 18. 


Nang panahong yaon ay madalas gawin ang panla lason. Hindi nagsipag-atubiling alisin 
ng mga taong walang-simulain sa pamamagitan ng paraang ito ang mga nakakahadlang sa 
kamlang layunin. Batid ni Jesus na ang buhay ng Kaniyang mga alagad ay manganganib din 
nang ganito. Ituturing ng marami na sila'y naglilingkod sa Diyos kung kanilang patayin ang 
Kaniyang mga saksi. Kaya nga pinangakuan Niya silang ililigtas sa panganib na ito. 


Ang mga alagad ay magkakaroon ng kapangyarihang gaya rin ng na kay Jesus na 
magpagaling “ng lahat ng sari-saring sakit at ng lahat ng karamdaman na nasa mga tao.” Sa 
pamamagitan ng pagpapagaling ng mga sakit ng katawan sa Kaniyang pangalan, ay 
patutunayan nilang Siya'y may kapangyarihang magpagaling din ng kaluluwa. Mateo 4:23, 
9:6. At ipinangako sa kanila ang isang bagong kaloob. Mangangaral ang mga alagad sa 
ibang mga bansa, at sila'y tatanggap ng kapangyarihang makapagsalita ng ibang mga wika. 
Ang mga apostol at ang kanilang mga kasama ay mga taong di-nakapag-aral, gayon pa man 
sa pamamagitan ng pagbubuhos ng Espiritu noong araw ng Pentekostes, ang pagsasalita 
nila, maging sa sarili o banyagang wika, ay naging dalisay, payak, at husto, sa salita at sa 
bigkas. 


Ganyan ang tagubiling ibinigay ni Kristo sa Kaniyang mga alagad. Hindi Siya nagkulang 
ng kahit isang maliit na bagay upang maisagawa ang gawain, at inako Niya ang 
kapanagutan sa ikapagtatagumpay nito. Habang tinatalima nila ang Kaniyang salita, at 
nagsisigawa sila nang kaugnay Siya, ay hindi sila mabibigo. Magsiyaon kayo sa lahat ng 
mga bansa, atas Niya sa kanila. Magsiyaon kayo hanggang sa kalayu-layuang bahagi ng 
sanlibutan na tinatahanan ng mga tao, nguni't alamin ninyong naroroon din Ako. 

Magsigawa kayong may pana nampalataya at pagtitiwala, sapagka't di-kailanman darating 
ang panahong kayo”y pababayaan Ko. 


Ang tagubilin ng Tagapagligtas sa mga alagad ay sumasaklaw sa lahat ng mga 
sumasampalataya. Sinasaklaw nito ang lahat ng mga nagsisisampalataya kay Kristo 
hanggang sa wakas ng panahon. Isang mapanganib na kamalian na akalain na ang gawaing 
pagliligtas ng mga kaluluwa ay dapat iasa lamang sa mga ministrong ordinado. Lahat ng 
mga dinatnan ng tawag ng langit ay mga pinagkatiwalaan din naman ng ebanghelyo. Lahat 
ng mga tumatanggap ng buhay ni Kristo ay mga itinalaga upang gumawa sa ikaliligtas ng 
kanilang mga kapwa-tao. Dahil sa gawaing ito kaya itinatag ang iglesya, at lahat ng mga 
tumatanggap sa kanilang mga sarili ng mga banal na pangako nito ay nangangakong 
magiging mga kamanggagawa ni Kristo. 


“Ang Espiritu at ang kasintahang-babae ay nagsasabi, Halika. At ang nakikinig ay 
magsabi, Halika.” Apocalipsis 22:17. Ang paanyaya ay dapat ulitin sa iba ng bawa't 
nakakarinig. Anuman ang hanapbuhay ng isang tao, ang unang dapat niyang pagmalasakitan 
ay ang paghikayat ng mga kaluluwa para kay Kristo. Maaaring hindi niya kayang magsalita 
sa mga kapulungan, nguni't makaga-gawa naman siya sa bawa't tao. Dito'y masasabi niya 
ang tagubiling tinanggap niya sa kaniyang Panginoon. Ang ministeryo ay hindi binubuo 
lamang ng pangangaral. Yaon mang naglilingkod sa ikagiginhhawa ng mga maysakit at 
nahihirapan, na tumutulong sa mga nangangailangan, na nagsasalita ng mga salitang 
makaaaliw sa mga nanganlulupaypay at sa mga may mahihinang pananampalataya ay nasa 
ministeryo rin. Sa malapit at sa malayo ay may mga kaluluwang tigib ng pagkakasala. Hindi 
hirap, paggawa, o pagsasalat ang nagpapababa sa tao kundi kasalanan at paggawa ng 
masama. Ito ang nagdudulot ng di-pagkapalagay at ng kawalang-kasiyahan. Nais ni 
Kristong ang Kaniyang mga lingkod ay tumulong sa mga kaluluwang lugami sa 
pagkakasala. 


Pasisimulan ng mga alagad ang kanilang gawain sa dakong kinaroroonan nila. Ang 
pinakamahirap at ang lalong walang-ipinangangakong bukiran ay hindi dapat lampasan. 
Kaya ang bawa't isang manggagawa ni Kristo ay dapat magsimula sa dakong kinaroroonan 
niya. Sa sarisarili nating mga pamilya ay maaaring may mga kaluluwang nagugutom sa 
pakikiramay, at nagugutom sa tinapay ng buhay. Maaaring may mga batang dapat turuan o 
sanayin para kay Kristo. May mga di-sumasampalataya sa ating mga pintuan mismo. Gawin 
natin nang buong katapatan ang gawaing pinakamalapit. Pagkatapos ay saka natin 
palawakin ang ating mga paggawa nang alinsunod sa ipapatnubay ng kamay ng Diyos. Ang 
gawain ng marami ay maaaring lumitaw na nahahadlangan ng mga pangyayari, subali't, 
saanman ito naroroon, kung gaganapin ito nang may pananampalataya at pagsusumikap ay 
madarama ito hanggang sa kadulu-duluhang mga dako ng lupa. 


Ang gawain ni Kristo nang Siya'y nasa lupa ay lumitaw na parang sumasaklaw lamang 
sa isang maliit na bukiran, nguni't ang mga karamihang buhat sa lahat ng mga bansa ay 

nakarinig ng Kaniyang pabalita. Malimit gumamit ang Diyos ng pinakasimpleng paraan 
upang makapagtamo ng pinakamalalaking bunga. Panukala Niya na ang bawa't bahagi ng 
Kaniyang gawain ay umasa sa bawa't ibang bahagi, na tulad ng isang gulong sa loob ng 
isang gulong, na lahat ay gumagawang magkakatugma. Ang pinakaabang manggagawa, na 
kinikilos ng Espiritu Santo, ay kakalabit ng mga di-nakikitang kuwerdas, na ang lunog ay 
mag-iinugong hanggang sa mga wakas ng lupa, at gagawa ng matamis na himig sa buong 
panahong walang-hanggan. 


Datapwa't ang utos na, “Magsiyaon kayo sa buong sanlibutan,” ay hindi dapat kaligtaan. 
Tayo'y tinatawa-gang magsitingin sa “mga pook na nasa dako roon.” Ginigiba ni Kristo ang 
pader na naghihiwalay ng bansa sa kapwa bansa, inaalis ang pagtatangi-tangi ng mga lahi, at 
nagtuturo ng pag-iibigan sa buong sangkatauhan. Inaangat Niya ang mga tao mula sa 
makipot na kapaligiran na siyang itinatagubilin ng kanilang pagkamakasarili, pinapawi Niya 
ang lahat ng mga hangganang humahadlang at ang artipisyal na mga pagtatangi-tangi ng 
lipunan. Walang pagkakaiba sa Kaniya ang mga kababayan at mga tagaibang-lupa, ang mga 
kaibigan at mga kaaway. Itinu turo Niya sa atin na tingnan nating parang ating kapatid ang 
bawa't kaluluwang nangangailangan, at ang sanlibutan bilang bukiran natin. 


Nang sabihin ng Tagapagligtas na, “Magsiyaon kayo, ... turuan ninyo ang lahat ng mga 
bansa,” ay sinabi rin naman Niyang, “Lalakip ang mga tandang ito sa magsisisampalataya: 
mangagpapalabas sila ng mga demonyo sa Aking pangalan, mangagsasalita sila ng mga 
bagong wika, sila'y magsisihawak ng mga ahas, at kung magsiinom sila ng bagay na 
makamamatay, sa anumang paraan ay hindi makasasama sa kanila, ipapatong nila ang 
kanilang mga kamay sa mga maysakit, at sila'y magsisi-galing.” Ang pangako ay sinlawak 
ng tagubilin. Hindi sa ang lahat ng mga kaloob ay ibinibigay sa bawa't isang 
sumasampalataya. Ang Espiritu ang bumabahagi “sa bawa't isa ayon sa Kaniyang ibig.” 1 
Corinto 12:11. Ngu ni't ang mga kaloob ng Espiritu ay ipinangangako sa bawa't 
sumasampalataya ayon sa kaniyang pangangailangan sa gawain ng Panginoon. Ang 
pangako ay mabisa at maaasahan ngayon na gaya rin naman noong panahon ng mga apostoi. 
“Lalakip ang tandang ito sa magsisisampa-lataya.” Ito ay karapatan ng mga anak ng Diyos, 
at dapat manghawak ang pananampalataya sa lahat ng maa-aring matamo bilang isang 
pagpapatibay ng pananampalataya. 


“Ipapatong nila ang kanilang mga kamay sa mga maysakit, at sila'y magsisigaling.” Ang 
sanlibutang ito ay isang bahay na puno ng sari-saring sakit, nguni't naparito si Kristo upang 
magpagaling ng mga maysakit, at upang magtanyag ng kaligtasan sa mga bihag ni Satanas. 
Siya na rin sa Kaniyang sarili ay kalusugan at kalakasan. Ibinigay Niya ang Kaniyang buhay 
sa mga maysakit, sa mga nahihirapan, sa mga inaalihan ng mga demonyo. Wala Siyang 
tinanggihan sa sinumang lumapit upang tumanggap ng Kaniyang pagpapagaling. Batid 
Niyang ang mga nakiusap sa Kaniya na humihingi ng tulong ay nangahawa ng sakit, 
gayunman ay hindi Niya tinanggihang sila'y pagalingin. At nang ang bisang buhat kay 
Kristo ay pumasok sa mga kaawa-awang kaluluwang ito, sila'y nangasumbatan sa kanilang 

kasalanan, at marami ang nagsigaling sa kanilang espirituwal na sakit, gayundin naman sa 
kanilang mga karamdaman sa katawan. Angkin pa rin ng ebanghelyo ang kapang-yarihan 
ding ito, at bakit nga hindi na tayo nakakakita ng ganito ring mga bunga? 


Nararamdaman ni Kristo ang mga paghihirap ng bawa't nagdurusa. Kapag sinisira ng 
masasamang espiritu ang katawan ng tao, ay nararamdaman ni Kristo ang sumpa. Kapag 
inaapoy ng lagnat ang daloy ng buhay, ay nararamdaman Niya ang hirap. At Siya naman ay 
handang magpagaling sa mga maysakit ngayon na gaya nang Siya ay naririto sa lupa. Ang 
mga lingkod ni Kristo ay siya Niyang mga kinatawan, na mga kinakasangkapan 
sa Kaniyang paggawa. Nais Niyang sa pamamagitan nila ay magamit Niya ang Kaniyang 
kapangyarihang nagpapagaling. Sa paraan ng pagpapagaling ng Tagapagligtas ay may mga 
aral Siya para sa Kaniyang mga alagad. Sa isang pangyayari ay pinahiran Niya ng putik ang 
mga mata ng lalaking bulag, at ito'y inatasang, “Humayo ka, maghugas ka sa tangke ng 
Siloe. ... Siya nga'y humayo, at naghugas, at nagbalik na nakakakita.” Juan 9:7. Maaaring sa 
kapangyarihan lamang ng Dakilang Tagapagpa-galing ay gumaling na ang tao, nguni't 
gumamit pa rin si Kristo ng mga simpleng sangkap ng katalagahan. Bagaman at hindi Niya 
sinasang-ayunan ang paggamit ng droga, ay pinayagan naman Niya ang paggamit ng simple 
at likas na mga panlunas. 


Sa maraming maysakit na pinagaling ni Kristo, ay sinabi Niya, “Huwag ka nang 
magkasala, baka mangyari pa sa iyo ang lalong masama.” Juan 5:14. Sa ganyan ay itinuro 
Niyang ang pagkakasakit ay bunga ng paglabag sa mga kautusan ng Diyos, maging natural 
o espirituwal. Ang malaking kahirapang nasa sanlibutan ay wala sana ngayon kung 
tumalima lamang ang mga tao sa panukala ng Maykapal. 


Si Kristo ang naging patnubay at tagapagturo ng matandang Israel, at itinuro Niya sa 
kanila na ang kalusugan ay bunga ng pagtalima sa mga kautusan ng Diyos. Ang Dakilang 
Manggagamot na nagpagaling ng mga maysakit sa Palestina ay nagsalita sa Kaniyang bayan 
buhat sa haliging ulap, na sinabi sa kanila kung ano ang dapat nilang gawin, at kung ano 
naman ang gagawin ng Diyos para sa kanila. “Kung iyong didinggin nang buong sikap ang 
tinig ng Panginoon mong Diyos,” wika Niya, “at iyong gagawin ang matwid sa Kaniyang 
mga mata, at iyong didinggin ang Kaniyang mga utos, at iyong gaganapin ang lahat Niyang 
mga palatuntunan, ay wala Akong ilalagay na mga karamdaman sa iyo, na gaya ng inilagay 
Ko sa mga Ehipsiyo: sapagka't Ako ang Panginoon na nagpapagaling sa iyo.” Exodo 15:26. 
Nagbigay si Kristo sa Israel ng tiyak na tagubilin tungkol sa mga kaugalian nila sa buhay, at 
tiniyak Niya sa kanila na, “Tlalayo sa iyo ng Panginoon ang lahat ng sakit.” Deuteronomio 
7:15. Nang tupdin nila ang mga kondisyon, ay tinupad naman Niya sa kanila ang pangako. 
“Hindi nagkaroon ng mahinang tao sa kanilang mga lipi.” Awit 105:37. 


Ang mga aral na ito ay para sa atin. May mga kondisyong dapat tupdin ng lahat ng 
nagnanais na makapagingat ng kalusugan. Dapat matutuhan ng lahat kung ano ang mga 
kondisyong ito. Hindi ikinalulugod ng Panginoong hindi natin maalaman ang tungkol sa 

Kaniyang mga kautusan, maging natural o espirituwal. Dapat tayong maging mga 
manggagawang kasama ng Diyos sa pagsasauli ng kalusugan sa katawan gayundin sa 
kaluluwa. 


At dapat nating ituro sa mga iba kung paano maiingatan at mapananauli ang kalusugan. 
Dapat nating gamitin sa mga maysakit ang mga panlunas na inilagay ng Diyos sa 
katalagahan, at dapat nating ituro sila sa Kaniya na siya lamang makapagpapagaling. Ang 
gawain natin ay dalhin kay Kristo ang mga maysakit at mga nahihirapan sa mga bisig ng 
ating pananampalataya. Dapat natin silang turuan na sumampalataya sa Dakilang 
Tagapagpagaling. Dapat nating panghawakan ang Kaniyang pangako, at idalangin ang 
pagpapakita ng Kaniyang kapangyarihan. Ang pinakalikas ng ebanghelyo ay pagsasauli, at 
nais ng Tagapagligtas na atasan natin ang mga maysakit, ang mga walang-pag-asa, at ang 
mga nahihirapan na manghawak sa Kaniyang kalakasan. 


Ang kapangyarihan ng pag-ibig ay kasama sa lahat ng pagpapagaling ni Kristo, at sa 
pamamagitan lamang ng pagtanggap sa pag-ibig na yaon, sa pamamagitan ng 
pananampalataya, maaari tayong maging mga kasangkapan sa Kaniyang gawain. Kung 
kinaliligtaan nating ikawing ang ating mga sarili sa banal na pagkakaugnay kay Kristo, ang 
agos ng nagbibigay-buhay na lakas ay hindi makadadaloy sa mga tao buhat sa atin. May 
mga pook na hindi nakagawa ang Tagapagligtas ng maraming mga kababalaghang gawa 
dahil sa kanilang di-paniniwala. Ganyan din naman ngayon, ang di-paniniwala ay siyang 
naghihiwalay sa iglesya sa kaniyang Diyos na Tumutulong. Ang panghahawak niya sa mga 
bagay na walang-hanggan ay mahina. Dahil sa kakulangan niya ng pananampalataya, ang 
Diyos ay nabibigo, at nananakawan ng Kaniyang kaluwalhatian. 


Sa paggawa ng gawain ni Kristo napapasa iglesya ang pangako ng Kaniyang pakikisama. 
Magsiyaon kayo, turuan ninyo ang lahat ng mga bansa, wika Niya, “at narito, Ako'y 
sumasainyong palagi, hanggang sa katapusan ng sanlibutan.” Ang pagpapasan ng Kaniyang 
pamatok ay isa sa unang mga kondisyon upang matanggap ang Kaniyang kapangyarihan. 
Ang buhay ng iglesya ay nakasalalay sa kaniyang tapat na pagtupad ng tagubilin ng 
Panginoon. Ang pagpapabaya sa gawaing ito ay tiyak na magdudulot ng espirituwal na 
panghihina at pagkamatay. Pagka walang masikap na paggawa para sa mga iba, ay 
kumukupas ang pag-ibig, at nanghihina ang pananampalataya. 


Panukala ni Kristo na ang mga ministro Niya ay maging mga tagapagturo ng iglesya sa 
gawain ng ebanghelyo. Dapat nilang ituro sa mga tao kung paano haha-napin at ililigtas ang 
mga nawawala. Subali't ito ba ang kanilang ginagawa? Ay, ilan nga ang nagsisipagpagal na 
paypayan ang baga ng buhay sa isang iglesyang malapit nang mamatay! Ilan ngang mga 
iglesya ang inaalagaang tulad sa mga tupang may sakit niyaong mga dapat sana'y 
nagsisipaghanap sa mga tupang nawawaglit! At samantala'y angaw-angaw naman ang 
nangapapa-hamak nang walang Kristo. 

Nakilos ang pag-ibig ng Diyos hanggang sa kaibuturan nito alang-alang sa mga tao, at 
nanggigilalas ang mga anghel na makita sa mga nagsitanggap ng gayong kalaking pag-ibig 
ang paimbabaw na pasasalamat. Nanggigilalas ang mga anghel sa mababaw na 
pagpapahalaga ng tao sa pag-ibig ng Diyos. Nagagalit ang Langit sa ipinakikitang 
pagpapabaya sa kaluluwa ng mga tao. Nais ba nating malaman kung paano ito 
pinahahalagahan ni Kristo? Ano kaya ang magiging pakiramdam ng isang ama at isang ina, 
kung maalaman nila, na ang kanilang anak na nawala dahil sa lamig ng niyebe, ay 
nilampasan at pinabayaang mamatay niyaong mga dapat sana'y nakapagligtas dito? Hindi 
ba sila labis na maghihinagpis at mapopoot? Hindi ba nila tutuligsain ang mga mama- 
matay-taong yaon sa tindi ng galit na kasing-init ng kanilang mga luha, at kasinsidhi ng 
kanilang pag-ibig? Ang mga paghihirap ng bawa't tao ay paghihirap din ng anak ng Diyos, 
at yaong mga hindi naglalawit ng kamay upang tulungan ang kanilang napapahamak na mga 
kapwa kinapal ay nag-aanyaya ng matwid na galit Niya. Ito ang galit ng Kordero. Lahat ng 
nagsasabing nakikisama kay Kristo, nguni't nagwawalang-bahala naman sa mga 
pangangailangan ng kanilang mga kapwa tao, ay pagsasabihan Niya sa dakilang araw ng 
paghuhukom nang ganito, “Hindi Ko kayo nangakikilala kung kayo'y tagasaan, magsilayo 
kayo sa Akin, kayong lahat na manggagawa ng kalikuan.” Lukas 13:27. 


Sa tagubiling ibinigay ni Kristo sa Kaniyang mga alagad, ay hindi lamang binalangkas 
Niya ang kanilang gagawin, kundi binigyan din naman sila ng kanilang pabalita. Ituro ninyo 
sa mga tao, sabi Niya, “na kanilang ganapin ang lahat ng mga bagay na iniutos Ko sa 
inyo.” Dapat ituro ng mga alagad ang itinuro ni Kristo. Kasama rito hindi lamang yaong 
mga sinalita Niya mismo, kundi yaon din namang mga sinabi Niya sa pamamagitan ng lahat 
ng mga propeta at mga guro ng Matandang Tipan. Ang aral na buhat sa tao ay hindi 
isinasama. Hindi isinasama ang sali't-saling sabi, ang mga teorya at mga pala-palagay ng 
mga tao, o ang batas ng simbahan. Walang mga kautusang itinakda ng kapangyarihang 
eklesiyastiko na kasama sa tagubilin. Hindi ang mga ito ang dapat ituro ng mga lingkod ni 
Kristo. “Ang kautusan at ang mga propeta,” na kasama ang tala ng sarili Niyang mga salita 
at mga ginawa, ay siyang kayamanang ipinagkatiwala sa mga alagad upang ibigay sa 
sanlibutan. Pangalan ni Kristo ang siya nilang bukang-bibig, ang kanilang pinakatandang 
pagkakakilanlan, ang kanilang tali ng pagkakaisa, ang kapangyarihan sa hakbang na 
kanilang gagawin, at siyang pagmumulan ng kanilang tagumpay. Anumang bagay na hindi 
nagtataglay ng Kaniyang pangalan ay hindi kikilalanin sa Kaniyang kaharian. 


Ang ebanghelyo ay dapat ipakilala, hindi tulad sa isang teoryang patay, kundi tulad sa 
isang buhay na lakas upang bumago ng kabuhayan. Hinahangad ng Diyos na ang mga 
nagsisitanggap ng Kaniyang biyaya ay maging mga saksi sa kapangyarihan nito. Yaong mga 
namuhay ng nakapopoot sa Kaniya ay malaya't malugod Niyang tinatanggap, kapag sila'y 
nagsisisi, ibinibigay Niya sa kanila ang Kaniyang Banal na Espiritu, inilalagay sila sa 
pinakamatataas na tungkuling pinagkakatiwalaan, at isinusugo sila sa pook ng mga di-tapat 
upang itanyag ang Kaniyang walang-hanggang kaawaan. Ibig Niyang ang Kaniyang mga 

lingkod ay magpatotoo sa katotohanan na sa pamamagitan ng Kaniyang biyaya ay maaaring 
makapag-angkin ang mga tao ng likas na katulad ng dakilang pag-ibig. Ibig Niyang tayo'y 
magpatotoo sa katotohanan na hindi Siya masisiyahan hanggang sa ang buong sangkatauhan 
ay naibalik at naisauli sa kanilang mga banal na karapatan bilang Kaniyang mga anak na 
lalaki at mga anak na babae. 


Na kay Kristo ang kabaitan ng pastor, ang pagmamahal at pag-ibig ng magulang, at ang 
di-mapapanta-yang biyaya ng mahabaging Tagapagligtas. Ipinakikilala Niya ang Kaniyang 
mga pagpapala sa pinakanakaha-halinang pangungusap. Hindi siya nasisiyahan na ipaha-yag 
lamang ang mga pagpapalang ito, ipinakikilala Niya ang mga ito sa lalong kaakit-akit na 
paraan, upang ma-kapag-udyok ng isang pagnanasa na maangkin ang mga ito. Sa ganyang 
paraan dapat ipakilala ng Kaniyang mga lingkod ang mga kayamanan ng kaluwalhatian ng 
dimatingkalang Kaloob. Palalambutin at pasusukuin ng kahanga-hangang pag-ibig ni Kristo 
ang puso ng mga tao, samantalang ang karaniwang pag-uulit ng mga aral ay walang 
ibubungang anuman. “Inyong aliwin, inyong aliwin ang Aking bayan, sabi ng inyong 
Diyos.” “Oh ikaw na nagsasabi ng mga mabubuting balita sa Siyon, sumampa ka sa mataas 
na bundok, Oh ikaw na nagsasabi ng mga mabubuting balita sa Jerusalem, ilakas mo ang 
iyong tinig na may kalakasan, ilakas mo, huwag kang matakot: sabihin mo sa mga bayan ng 
Juda, Tingnan ninyo ang inyong Diyos! ... Kaniyang papastulin ang Kaniyang kawan na 
gaya ng pastor: Kaniyang pipisanin ang mga kordero sa pamamagitan ng Kaniyang kamay, 
at dadalhin sila sa Kaniyang sinapupiman.” Isaias 40:1, 9-11. Sabihin ninyo sa mga tao na 
Siya “ang Pinakama-inam sa sampung libo,” at Siya ang “totoong kaibig-ibig.” Awit ng 
mga Awit 5:10, 16. Hindi ito maisasaysay ng mga salita lamang. Bayaang ito'y maaninag sa 
likas at makita sa kabuhayan. Si Kristo'y nakaupo at ang larawan Niya'y kinukuha't 
isinasalin sa bawa't alagad. Bawa't isa ay itinalaga ng Diyos na maging “katulad ng larawan 
ng Kaniyang Anak.” Roma 8:29. Sa bawa't isa ay dapat makita ng sanlibutan ang 
mapagpahinuhod na pag-ibig ni Kristo, ang Kaniyang kabanalan, kaamuan, kaawaan, at 
katotohanan. 

Ang mga unang alagad ay nagsiyaong ipinangangaral ang salita. Inihayag nila si Kristo 
sa kanilang mga kabuhayan. At ang Panginoon ay gumawang kasama nila, “na 
pinatototohanan ang salita sa pamamagitan ng mga tandang kalakip.” Marcos 16:20. 
Inihanda ng mga alagad na ito ang kanilang mga sarili para sa kanilang gawain. Bago 
dumating ang araw ng Pentekostes ay nagkatipon sila, at kanilang inalis ang lahat nilang 
mga di-pagkakaunawaan at pagtataniman ng loob. Nangag-kaisa sila. Sinampalatayanan nila 
ang pangako ni Kristo na ibibigay sa kanila ang pagpapala, at sila'y nagsipanalanging may 
pananampalataya. Hindi nila hininging sila lamang ang pagpalain, matindi ang kanilang 
pagnanais na magligtas ng mga kaluluwa. Ang ebanghelyo ay dapat dalhin hanggang sa 
kadulu-duluhang mga bahagi ng lupa, at kanilang hininging ibigay sa kanila ang 
kapangyarihang ipinangako ni Kristo. Nang magkagayon nga’y ibinuhos ang Espiritu Santo, 
at libu-libo ang nangahikayat sa isang araw. 

Kaya magkakaganyan din ngayon. Sa halip na mga pala-palagay ng mga tao ang 
ipangaral, ay salita ng Diyos ang ipangaral. Iwaksi ng mga Kristiyano ang kanilang mga 
pagtatalu-talo, at ipasakop nila ang kanilang mga sarili sa Diyos para sa ikaliligtas ng mga 
nawawaglit. Bayaang sa pananampalataya'y hingin nila ang pagpapala, at ito ay darating. 
Ang pagbubuhos ng Espiritu noong panahon ng mga apostol ay siyang “unang ulan,” at 
maluwalhati ang naging bunga. Nguni't ang “huling ulan” ay magiging lalo pang masagana. 
Joel 2:23. 


Lahat ng nangagtatalaga sa Diyos ng kanilang kaluluwa, katawan, at espiritu ay patuloy 
na tatanggap ng bago at bagong lakas ng katawan at pag-iisip. Ang dinauubos na panustos 
ng langit ay naghihintay sa kanila. Ibinibigay sa kanila ni Kristo ang hinga ng Kaniyang 
sariling espiritu, ang buhay ng sarili Niyang buhay. Ibinubuhos naman ng Banal na Espiritu 
ang buong lakas nito upang gumawa sa puso at pag-iisip. Pinalalaki at pinararami ng biyaya 
ng Diyos ang kanilang mga kakayahan, at ang biyayang ito ay siyang nagpapasakdal sa 
banal na likas at tumutulong sa gawaing pagliligtas ng mga kaluluwa. Sa pamamagitan ng 
pakikipagtulungan kay Kristo ay nagiging ganap sila sa Kaniya, at bagaman sila'y mahihina 
sa kanilang pagkatao ay naaaring magawa nila ang mga gawa ng Makapangyarihan sa 
lahat. 


Pinananabikan ng Tagapagligtas na ihayag ang Kaniyang biyaya at itatak ang Kaniyang 
likas sa buong sanlibutan. Ito ay Kaniyang biniling pag-aari, at nais Niyang ang mga tao ay 
palayain, linisin, at pabanalin. Bagaman hinahadlangan ni Satanas ang layuning ito, 
gayunman sa pamamagitan ng dugong nabuhos dahil sa sanlibutan ay may mga tagumpay 
na makakamtan na magdudulot ng kaluwalhatian sa Diyos at sa Kordero. Hindi masisiyahan 
si Kristo hanggang sa maging ganap ang tagumpay, at “Siya'y makakakita ng pagdaramdam 
ng Kaniyang kaluluwa, at masisiyahan.” Isaias 53:11. Lahat ng mga bansa sa lupa ay 
makakarinig ng ebanghelyo ng Kaniyang biyaya. Hindi lahat ay tatanggap ng Kaniyang 
biyaya, subali’t “isang binhi ay maglilingkod sa Kaniya, ito'y ibibilang sa Panginoon sa 
susunod na salin-ng-lahi.” Awit 22:30. “Ang kaharian at ang kapangyarihan, at ang 
kadakilaan ng mga kaharian sa silong ng buong langit, ay mabibigay sa bayan ng mga banal 
ng Kataas-taasan,” at “ang lupa ay mapupuno ng kaalaman ng Panginoon, gaya ng tubig na 
tumatakip sa dagat.” “Sa gayo'y katatakutan nila ang pangalan ng Panginoon mula sa 
kanluran, at ang Kaniyang kaluwalhatian ay mula sa sikatan ng araw.” Daniel 7:27, Isaias 
11:9: 59:19. 


“Anong pagkaganda sa mga bundok ng mga paa niyaong nagdadala ng mga mabubuting 
balita, na naghahayag ng kapayapaan, na nangagdadala ng mga mabubuting balita sa 
ikabubuti, na nagtatanyag ng kaligtasan, na nagsasabi sa Siyon, Ang iyong Diyos ay 
naghahari! ... Kayo'y magbiglang magalak, kayo'y magsiawit na magkakasama, kayong 
mga sirang dako: ... sapagka't inaliw ng Panginoon ang Kaniyang bayan. ... Hinubdan ng 
Panginoon ang Kaniyang banal na bisig sa harap ng mga mata ng lahat ng mga bansa, at 


makikita ng lahat na mga wakas ng lupa ang pagliligtas ng ating Diyos.” Isaias 52:7. 

Kabanata 87---“Sa Aking Ama, at sa Inyong Ama” 


Sumapit na ang oras ng pag-akyat ni Kristo sa luklukan ng Kaniyang Ama. Bilang isang 
banal na manana-gumpay ay babalik na Siya na taglay ang mga tropeo ng tagumpay sa mga 
bulwagan sa langit. Bago Siya namatay ay sinabi Niya sa Kaniyang Ama, “Natapos na ang 
gawaing ipinagawa Mo sa Akin.” Juan 17:4. Nang Siya'y mabuhay nang mag-uli ay 
nagpalumagak muna Siya sa lupa, upang ang mga alagad Niya ay mabihasa sa Kaniya sa 
Kaniyang nagbangon at naluwalhating katawan. Ngayon ay handa na Siyang umalis. 
Pinatunayan na Niyang Siya ay isang buhay na Tagapagligtas. Hindi na kailangan ng 
Kaniyang mga alagad na Siya'y dalawin pa sa libingan. Aalalahanin na nila Siya bilang 
naluwalhati sa harap ng sangkalangitan. 


Bilang pook ng pag-akyat Niya sa langit, ay pinili ni Jesus ang dakong lubhang pinabanal 
ng Kaniyang kapaparoon nang Siya'y tumahan sa gitna ng mga tao. Hindi Bundok ng Siyon, 
na bayan ni David, ni hindi rin Bundok ng Moria, na pinagtayuan ng templo, ang dapat 
ngang maparangalan. Doon nilibak si Kristo at itinakwil. Doon ang mga alon ng kaawaan, 
na pabalik-balik pa ring taglay ang lalong malakas na alon ng pag-ibig, ay itinaboy na 
pabalik ng mga pusong sintigas ng bato. Mula roon, si Jesus na pagod at naninimdim ang 
puso, ay umalis upang humanap ng mapagpapahingahan sa Bundok ng mga Olibo. Ang 
banal na Shekinah, sa paglisan nito sa unang templo, ay tumayo sa ibabaw ng bundok sa 
dakong silangan, na parang mapait sa loob na iwan ang piniling lungsod: gayon tumayo si 
Kristo sa ibabaw ng Bundok ng Olibo, na may pusong nananabik sa pagkakatunghay sa 
Jerusalem. Ang mga kakahuyan at mga liblib na libis ng bundok ay pinabanal na ng 
Kaniyang mga panalangin at mga luha. Sa matatarik na lugar nito ay umalingawngaw ang 
masasayang sigaw ng pagtatagumpay ng karamihan na nagtanyag na Siya ay hari. Sa 
palusong na dahilig o gulod nito ay nakatagpo Siya ng isang tahanan, ang tahanan nina 
Lazaro sa Betanya. Sa halaman ng Gethsemane na nasa paanan nito ay doon Siya 
nanalangin at naghirap na mag-isa. Sa bundok na ito Siya magpapatibuhat ng Kaniyang pag- 
akyat sa langit. Sa ibabaw nito lalapag ang Kaniyang mga paa kapag Siya'y naparito nang 
muli. Hindi bilang isang taong bihasa sa kalungkutan, kundi bilang isang maluwalhati at 
matagumpay na hari ay Siya'y tatayo sa ibabaw ng Bundok ng Olibo, samantalang ang mga 
aleluyang Hebreo na may kasaliw na mga Hosanang Hentil, at ang mga tinig ng mga tinubos 
ay mag-iinugong na gaya ng isang makapangyarihang hukbo sa ganitong pagpupuri, 
Putungan ninyo Siya na Panginoon ng lahat! 


Ngayon kasama ang labing-isang alagad na tinalunton ni Jesus ang daang patungo sa 
bundok. Nang sila'y dumaan sa pintuang-bayan ng Jerusalem, maraming namamanghang 
mga mata ang nagpukol ng tingin sa maliit na pulutong, na pinangungunahan ng Isa na 
noong ilang linggo lamang ang nakararaan ay hinatulan at ipinako sa krus ng mga pinuno. 
Hindi batid ng mga alagad na ito na ang magiging kahuli-hulihan nilang pakikipagtagpo at 
pakikipag-usap sa kanilang Panginoon. Gumugol si Jesus ng panahon sa pakikipag-usap sa 

kanila, na inuulit ang Kaniyang dating tagubilin. Nang bumulwag na sila sa Gethsemane, ay 
saglit na huminto si Jesus, upang maalaala nila ang mga aral na ibinibigay Niya sa kanila 
noong gabi ng Kaniyang malaking paghihirap. Muli Niyang pinagmasdan ang puno ng ubas 
na sa pamamagitan niyon inihaiimbawa Niya noon ang pakikipagkaisa ng Kaniyang iglesya 
sa Kaniyang sarili at sa Kaniyang Ama, muli Niyang inulit ang mga katotohanang Kaniyang 
inihayag. Sa buong paligid Niya ay naroon ang mga tagapagpagunita ng Kaniyang di- 
mapag-higanting pag-ibig. Maging ang mga alagad Niyang lubhang napakamahal sa 
Kaniyang puso, ay nagsihamak at nagsitalikod sa Kaniya sa sandali ng Kaniyang pagpapa- 
kababa. 


Namalagi si Kristo sa sanlibutan sa loob ng tatlumpu't tatlong taon, binata Niya ang 
pagkutya, paghamak, at paglibak nito, Siya'y itinakwil at ipinako sa krus. Ngayong Siya'y 
aakyat na sa Kaniyang luklukan ng kaluwalhatian,---habang sinasariwa Niya ang kawalang- 
utang-na-loob ng bayang Kaniyang pinarituhan upang iligtas,---hindi kaya Niya babawiin sa 
mga ito ang Kaniyang paglingap at pag-ibig? Hindi kaya mapapatuon ang Kaniyang 
pagmamahal sa kahariang yaon na nagpapahalaga sa Kaniya, at doo'y nagsisipaghintay sa 
Kaniyang ipag-uutos ang mga anghel na di-nagkasala? Hindi, ang pangako Niya sa mga 
minamahal na iniwan sa lupa ay, “Ako”y sumasainyong palagi, hanggang sa katapusan ng 
sanlibutan.” Mateo 28:20. 


Pagsapit sa Bundok ng mga Olibo, nanguna si Jesus sa pagbagtas sa taluktok, hanggang 
sa malapit sa Betanya. Dito'y huminto Siya, at nagkatipon naman sa palibot Niya ang mga 
alagad. Waring nagliliwanag ang Kaniyang mukha nang buong pag-ibig na pagmasdan Niya 
sila. Hindi Niya pinagwikaan sila sa kanilang mga pagkukulang at mga pagkakamali, kundi 
mga pangungusap na lipos ng pagmamahal ang mga huling narinig nila na namutawi sa mga 
labi ng kanilang Panginoon. Nakaunat ang mga kamay na nagpapala, at para bagang 
tinitiyak ang Kaniyang nag-iingat na pangangalaga, Siya'y dahandahang pumaitaas na mula 
sa gitna nila, na hinahatak na patungo sa langit ng isang kapangyarihang higit na malakas 
kaysa anumang bagay na nakaaakit sa lupa. Habang Siya'y pumapaitaas, hinabol ng tingin 
ng nangatitilihang mga alagad ang kahuli-huling anyo ng kanilang pumapailanlang na 
Panginoon. Isang ulap ng kaluwalhatian ang nagkubli sa Kaniya sa kanilang paningin, at 
nagbalik sa kanila ang mga salita nang Siya”y tanggapin na ng ulap na karo ng mga anghel, 
“Narito, Ako'y sumasainyong palagi, hanggang sa katapusan ng sanlibutan.” Kaalinsabay 
nito'y narinig nilang bumaba sa kanila ang pinakamatamis at pinakamasayang awitan ng 
mga anghel na koro sa langit. 


Habang nakatitig pa ring patingala ang mga alagad. may mga tinig na nagsalita sa kanila 
na tulad ng pinakamainam na musika. Sila'y nagsilingon, at nakita nila ang dalawang anghel 
na nasa anyong tao, na nagsalita sa kanila, na nagsasabi, “Kayong mga lalaking taga- 
Galilea, bakit kayo'y nangakatayong tumitingin sa langit? itong si Jesus, na tinanggap sa 
langit mula sa inyo, ay paparitong gaya rin ng inyong nakitang pagparoon Niya sa 
langit.” Ang mga anghel na ito ay kasama ng pulutong na naghihintay sa nagliliwanag na 

ulap upang ihatid si Jesus sa Kaniyang tahanan sa langit. Ang dalawang anghel na ito ay 
siyang pinakadakila sa hukbo ng mga anghel, silang dalawa ang nagtungo sa libingan noong 
mabuhay na mag-uli si Kristo, at sila ang naging kasamasama Niya sa buong panahong 
ipinamuhay Niya sa ibabaw ng lupa. Buong pananabik na hinintay-hintay ng buong 
kalangitan ang wakas ng Kaniyang pamamalagi sa isang sanlibutang dinungisan ng 
kasalanan. Dumating na ngayon ang sandali upang tanggapin ng sangkalangitan ang 
kanilang Hari. Hindi ba nasasabik ang dalawang anghel na makisama sa karamihang anghel 
na sumalubong at tumanggap kay Jesus? Nguni't dahil sa pakiramay at pag-ibig sa mga 
iniwan Niya, ay nagpaiwan sila upang bigyan sila ng kaaliwan. “Hindi baga silang lahat ay 
mga espiritung tagapaglingkod, na mga sinugo upang magsipaglingkod sa kapakinabangan 
ng mangagmamana ng kaligtasan?” Hebreo 1:14. 


Si Kristo ay pumaitaas sa Langit na nasa anyong tao. Nakita ng mga alagad ang ulap na 
tumanggap sa Kaniya. Ang Jesus dmg iyon na lumakad at nakipag-usap at nanalanging 
kasama nila, na nagputul-putol ng tinapay na kasama nila, na nakasama nila sa kanilang 
mga daong sa dagat, at naging kasama nila nang araw ding yaon sa pag-akyat sa Bundok ng 
Olibo---ang Jesus ding ito ay umalis na ngayon upang makisama sa luklukan ng Kaniyang 
Ama. At tiniyak sa kanila ng mga anghel na ang Isang iyon na nakita nilang umakyat sa 
langit, ay muling pariritong gaya ng nakita nilang pag-akyat Niya sa langit. Siya'y 
paparitong “nasasa mga alapaap, at makikita Siya ng bawa't mata.” “Ang Panginoon din 
ang bababang mula sa langit na may isang sigaw, may tinig ng Arkanghel, at may pakakak 
ng Diyos: at ang nangamatay kay Kristo ay unang mangabubuhay na mag-uli.” “Pagparito 
ng Anak ng tao na nasa Kaniyang kaluwalhatian, na kasama Niya ang lahat ng mga anghel, 
kung magkagayo'y luluklok Siya sa luklukan ng Kaniyang kaluwalhatian.” Apoealipsis 1:7, 
1 Tesaloniea 4:16, Mateo 25:31. Sa ganyan matutupad ang pangako ng Panginoon sa 
Kaniyang mga alagad ria: “Kung Ako'y pumaroon at kayo'y maipaghanda ng kalalagyan, 
ay muling paririto Ako, at kayo'y tatanggapin Ko sa Aking sarili, upang kung saan Ako 
naroroon, kayo naman ay dumoon.” Juan 14:3. Marapat ngang magsaya ang mga alagad sa 
pag-asa sa pagbabalik ng kanilang Panginoon. 


Nang magsibalik na sa Jerusalem ang mga alagad, ay nangagtaka sa kanila ang mga tao. 
Pagkatapos ng paglilitis at ng pagpapako kay Kristo sa krus, ay inakala nilang makikita nila 
sila na lupaypay at nahihiya. Inasahan ng kanilang mga kaaway na sa kanilang mga mukha 
ay makikitang nakabadha ang kalungkutan at pagkagapi. Nguni't sa halip nito ang 
nakabadha roon ay kagalakan at pagtatagumpay. Nagliliwanag ang kanilang mga mukha sa 
taglay na kaligayahang hindi natatamo sa lupa. Hindi ikinahapis ang mga nabigong pag-asa, 
kundi lipos sila ng pagpupuri at pagpapasalamat sa Diyos. Buong katuwaang isinaysay nila 
ang kahanga-hangang kasaysayan ng pagkabuhay na mag-uli ni Kristo at ang Kaniyang pag- 
akyat sa langit, at tinanggap naman ng marami ang kanilang patotoo. 


Hindi na nag-aalaala ang mga alagad tungkol sa hinaharap. Batid nilang si Jesus ay nasa 
langit, at sumasakanila pa rin ang Kaniyang pag-ibig at pakikiramay. Batid nilang mayroon 

silang isang Kaibigan sa luklukan ng Diyos, at sabik silang iharap sa Ama sa pangalan ni 
Jesus ang kanilang mga kahilingan. Dala ng banal na pangingimi ay yumuko sa 
pananalangin, na inuulit ang pangakong, “Kung hihingi ng anuman sa Ama, ay ibibigay 
Niya sa inyo sa Aking pangalan. Hanggang ngayo'y wala pa kayong hinihinging anuman sa 
pangalan Ko: kayo'y magsihingi, at kayo'y tatanggap, upang malubos ang inyong 
kagalakan.” Juan 16:23,24. Iniunat nilang pataas nang pataas ang kamay ng 
pananampalataya, na may mahigpit na pakikiusap, “Si Kristo ang namatay, oo, yaong 
nabuhay na mag-uli, na Siya rin namang nasa kanan ng Diyos, na Siya rin namang 
namamagitan dahil sa atin.” Roma 8:34. At hinatdan sila ng Pentekostes ng lubos na 
kagalakan sa harapan ng Mang-aaliw, gaya nang ipinangako ni Kristo. 


Ang buong sangkalangitan ay nangaghintay upang tanggapin ang Tagapagligtas sa mga 
korte sa langit. Nang Siya'y pumaitaas, Siya ang nanguna sa daan, at ang maraming bihag 
na nangagsilaya nang Siya'y mabuhay na mag-uli ay nangagsisunod. Ang hukbo ng 
kalangitan, na may mga sigaw at mga pagbubunyi ng pagpupuri at pag-aawitan, ay 
nakisama sa nangagsasayang mga anghel. Nang mapalapit na sila sa Lungsod ng Diyos, ay 
nag utos ang mga umaabay na anghel-. “Itaas ninyo ang inyong mga ulo,Oh kayong mga 
pintuang-bayan, At kayo 'y mangataas, kayong mga walang-hanggang pintuan,At ang Hari 
ng kaluwalhatian ay papasok.” Buong galak namang nagsitugon ang mga tanod-- “Sino 
ang Hari ng kaluwalhatian?” Ito'y sinasabi nila, hindi dahil sa di nila nakikilala kung sino 
Siya, kundi dahil sa ibig nilang mapakinggan ang sagot ng dakilang pagpupuri-- “Ang 
Panginoong malakas at makapangyarihan, Ang Panginoong makapangyarihan sa 
pagbabaka!ltaas ninyo ang inyong mga ulo,Oh kayong mga pintuang-bayan, At ang Hari 
ng kaluwalliatian ay papasok.” Muling narinig ang utos, “Sino itong Hari ng 
kaluwalhatian?” sapagka't hindi napapagod ang mga anghel na mapakinggang ibinubunyi 
ang Kaniyang pangalan. Muling sumagot ang umaabay na mga anghel--- 


“Ang Panginoon ng mga hukbo, Siya ang Hari ng kaluwaihatian.” Awit 24:7-10. Nang 
magkagayo'y nabuksan nang maluwang ang mga pintuan ng Lungsod ng Diyos, at ang 
hukbo ng mga anghel ay nagsipasok sa mga pintuan sa gitna ng nagiinugong na masasayang 
awitan. Naroon ang luklukan, at sa paligid niyon ay naroon ang bahaghari ng pangako. 
Naroon ang mga kerubin at mga serafin. Nagkatipon ang mga pinuno ng mga hukbo ng mga 
anghel, ang mga anak ng Diyos, ang mga kinatawan ng mga sanlibutang di-nagkasala. Ang 
kapulungan ng kalangitan na doon pinaratangan ni Lucifer ang Diyos at ang Kaniyang 
Anak, at ang mga kinatawan ng mga di-nagkasalang sanlibutan na doon inisip ni Satanas na 
itatag ang kaniyang kapangyarihan at pamamahala--- lahat ay naroroon upang salubungin at 
tanggapin ang Manunubos. Sila'y nasasabik na maipagdiwang ang Kaniyang tagumpay at 
maluwahati ang kanilang Hari. 


Datapwa't kinawayan Niya sila na magsibalik. Hindi pa ngayon, hindi pa Niya 
matatanggap ngayon ang korona o putong ng kaluwalhatian at ang damit-hari. Pumasok 


Siya at humarap sa Kaniyang Ama. Itinuro Niya ang Kaniyang nasugatang ulo, ang inulos 

na tagiliran, ang nabutasang mga paa, itinaas Niya ang Kaniyang mga kamay, na 
nagtataglay ng pinaglagusan ng mga pako. Itinuro Niya ang mga tanda ng Kaniyang 
tagumpay, iniharap Niya sa Diyos ang bigkis na inalog, ang mga nagbangong kasama Niya 
bilang mga kinatawan ng malaking karamihan na magsisibangon sa libingan sa Kaniyang 
ikalawang pagdating. Nilapitan Niya ang Ama, na naliligayahan pagka may isang 
makasalanang nagsisisi, na natutuwa sa isa na may pag-awit. Bago nangalagay ang mga 
patibayan ng lupa, nagkasundo ang Ama at ang Anak na tubusin ang tao sakaling ito ay 
madaig ni Satanas. Nagkamay Sila sa isang banal na pangakuan, na si Kristo ang magiging 
tagapanagot ng sangkatauhan. Ang pangakong ito ay tinupad ni Kristo. Nang sa Kaniyang 
pagkakabayubay sa krus ay isigaw Niyang, “Naganap na,” sa Ama Niya ito sinabi. Lubos na 
naisakatuparan ang tipanan o kasunduan. Ngayon ay sinasabi Niyang, Ama, naganap na. 
Ginanap Ko ang Iyong kalooban, Oh Aking Diyos. Natapos Ko na ang gawain ng pagtubos. 
Kung nasisiyahan na ang Iyong katarungan, “Yaong mga ibinigay Mo sa Akin, ay ibig Kong 
kung saan Ako naroroon, sila naman ay dumoong kasama Ko.” Juan 19:30, 17:24. 


Narinig ang tinig ng Diyos na nagpapahayag na ang katarungan ang nasisiyahan. Nagapi 
na si Satanas. Ang mga alagad ni Kristo, na nagsisipagpagal at nagsisipag-punyagi sa lupa 
ay pawang “tinatanggap sa Minamahal.” Efeso 1:6. Sa harap ng mga anghel sa langit at ng 
mga kinatawan ng mga sanlibutang di-nagkasala, sila'y ipina-hayag na inaaring-ganap. 
Kung saan Siya naroroon, doon naman doroon ang Kaniyang iglesya. “Kaawaan at 
katotohanan ay nagsalubong, katwiran at kapayapaan ay naghalikan.” Awit 85:10. Niyakap 
ng Ama ang Kaniyang Anak, at ang salita ay ibinigay, “Sambahin Siya ng lahat ng mga 
anghel ng Diyos.” Hebreo 1:6. 


Taglay ang di-mabigkas na katuwirang kinilala ng mga pamunuan at ng mga 
kapangyarihan ang pangingi-babaw ng Prinsipe ng buhay. Ang hukbo ng mga anghel ay 
nangagpatirapa sa harap Niya, habang nag-iinugong ang mga sigaw ng kagalakan sa buong 
bulwagan ng kalangitan, “Karapat-dapat ang Kordero na pinatay upang tumanggap ng 
kapangyarihan, at ng kayamanan, at ng karunungan, at ng kalakasan, at ng kapurihan, at ng 
kaluwalhatian, at ng pagpapala.” Apocalipsis 5:12. Mga awit ng tagumpay ang sumaliw sa 
tugtuging nagmumula sa mga alpa ng mga anghel, hanggang sa ang buong sangkalangitan 
ay waring nag-uumapaw sa katuwaan, at pagpupuri. Nanaig ang pag-ibig. Nasumpungan 
ang nawala. Nag-inugong ang langit sa matindayog na himig na nagsasabi, “Sa Kaniya na 
nakaupo sa luklukan, at sa Kordero ay ang pagpapala, at kapurihan, at kaluwalhatian, at 
paghahari magpakailan-kailanman.” Apocalipsis 35:13. Buhat sa tanawing yaon ng 
pagkakatuwaan sa langit, ay bumabalik sa atin sa lupa ang alingawngaw ng kaha-nga- 
hangang mga pangungusap ni Kristo, “Umaakyat Ako sa Aking Ama, at inyong Ama, at sa 
Aking Diyos, at inyong Diyos.” Juan 20:17. Ang sambahayan sa langit at ang sambahayan 
sa lupa ay iisa. Dahil sa atin ay umakyat ang ating Panginoon, at dahil sa atin Siya ay nabu- 
buhay. “Dahil dito naman Siya'y nakapagliligtas na lubos sa mga nagsisilapit sa Diyos sa 

pamamagitan Niya, palibhasa'y laging nabubuhay Siya upang mamagitan sa kanila.” 
Hebreo 7:25. 

